
PARTEA ÎNTÂIA 


Capitolul | Fantoma lui Richelieu 


Într-o încăpere a Palatului Cardinal, pe care o cunoaştem, la 
o masă cu colţurile ferecate în argint aurit, încărcată de hârtii şi 
de cărţi, şedea un om cu capul sprijinit în mâini. 

Indărătul lui se afla un cămin impunător, împurpurat de 
răsfrângerile jăraticului şi în care tăciunii aprinşi se mistuiau 
printre mari grătare aurii. Licărirea căminului învăluia din spate 
veşmântul măreț al acestui visător, pe care îl lumină din faţă un 
candelabru plin de lumânări. 

Văzând mantia aceasta roşie şi bogatele-i dantele, fruntea 
această palidă şi plecată sub povara gândurilor, însingurarea ce 
domnea aici în încăpere, muţenia anticamerelor şi pasul 
măsurat al străjilor pe coridor, ai fi crezut că umbra cardinalului 
Richelieu se afla şi acum în cabinetul său. 

Vai, era, într-adevăr, numai umbra marelui era! Franţa 
slăbită, autoritatea regelui nesocotită, nobilii deveniți iarăşi 


puternici şi nesupuşi, duşmanul încălcând hotarele - totul stătea 
mărturie ca Richelieu nu mai era. 

Dar ceea ce dovedea şi mai grăitor că mantia cea roşie nu-l 
înveşmânta pe bătrânul cardinal era tocmai această însingurare 
ce părea - aşa cum am spus - mai degrabă a unei năluci, decât 
a unui om viu; erau coridoarele puştii de curteni şi curţile ticsite 
de străji: era batjocura ce urca din stradă şi năvălea pe 
ferestrele acestei încăperi zguduite de răsuflarea unui întreg 
oraş coalizat împotriva ministrului; era, în sfârşit, zgomotul 
depărtat şi mereu reînnoit al împuşcăturilor, din fericire 
slobozite aiurea, numai ca să dea a înţelege gărzilor, 
elveţienilor, muşchetarilor şi ostaşilor de veghe în jurul Palatului 
Regal - întrucât însuşi Palatul Cardinal îşi schimbase numele - 
că şi poporul avea arme. 

Această fantomă a lui Richelieu era Mazarin. 

Şi Mazarin era singur şi se simţea slab. 

— Venetic! murmură el. Italian! Uite ce-mi tot aruncă în 
obraz! Cu vorba asta l-au ucis, l-au spânzurat şi l-au sfâşiat pe 
Concini şi, dacă i-aş lăsa, m-ar ucide, m-ar spânzura şi m-ar 
sfâşia şi pe mine la fel, cu toate că nu le-am făcut nicicând alt 
rău, decât doar că i-am stors niţeluş. Nerozii! Nu pricep că 
duşmanul lor nu-i acest italian care vorbeşte prost franţuzeşte, 
ci mai curând aceia care au darul să le îndruge cuvinte 
frumoase cu un atât de curat şi cuceritor accent parizian. 

Da, da, urmă ministrul cu surâsul fin, care de astă dată 
părea ciudat pe buzele-i pale, da, larma voastră îmi spune că 
soarta favoriţilor e nesigură; dar, dacă ştiţi asta, ar trebui să ştiţi 
deopotrivă că eu nu sunt un favorit oarecare! Contele de Essex 
avea un minunat inel împodobit cu diamante, pe care i-l dăruise 
regeasca lui amantă; eu am doar un simplu inel cu două iniţiale 
şi o anume zi gravate pe el, însă inelul acesta a fost 
binecuvântat în capela Palatului Regal; de aceea pe mine n-au 
să mă doboare, aşa cum ar pofti. Tot urlând: "Jos cu Mazarin!", 
nu-şi dau seama că eu îi fac să strige când trăiască Beaufort, 
când trăiască Prinţul, când trăiască Parlamentul! Ei bine, domnul 
de Beaufort e închis la Vincennes, Prinţul îi va călca pe urme 
dintr-o zi în alta, iar Parlamentul... 

Aici surâsul cardinalului căpătă o expresie de ură, de care 
chipu-i blajin nu părea în stare. 


— Ei bine! Parlamentul... vedem noi ce facem şi cu 
Parlamentul; acum îi avem pe Orléans şi pe Montargis. Ah, am 
să las timpul să lucreze! Toţi câţi au început să strige "Jos cu 
Mazarin" vor sfârşi prin a-i huli pe fiecare dintre ei, rând pe rând. 
Richelieu, pe care îl urau atunci când trăia şi de care vorbesc 
mereu de când a murit, a fost încă şi mai înjosit decât mine; căci 
el s-a văzut alungat de câteva ori şi s-a temut de şi mai multe 
ori de asta. Pe mine însă regina nu mă va alunga niciodată şi, 
dacă voi fi silit să mă plec voinţei poporului, ea va fi alături de 
mine; dacă fug eu, va fugi şi ea, şi-o să vedem noi atunci ce fac 
răzvrătiţii fără regină şi fără rege. Ah, barem de n-aş fi străin, 
de-aş fi barem francez, barem gentilom! 

Şi căzu din nou în visare. 

Într-adevăr, situaţia era critică şi ziua care abia se sfârşise 
o complicase şi mai mult. Mazarin, veşnic îmboldit de 
respingătoarea-i lăcomie de bani, strivise poporul sub povara 
impozitelor şi poporul, căruia nu-i mai rămăsese decât sufletul - 
după vorbă procurorului general Talon - cum nu-şi putea pune 
sufletul la mezat, poporul, pe care încercau să-l facă să-şi 
păstreze răbdarea cu larma stârnita în jurul unor victorii, dar 
care găsea că gloria nu-i carne să-ţi potoleşti foamea cu ea, 
poporul începuse să murmure cam de multişor. 

Dar asta nu era tot; fiindcă, atunci când doar poporul 
murmură, curtea, ţinută departe de către burghezie şi gentilomi, 
nu-l aude; Mazarin avusese însă nesocotinţa să se atingă de 
magistrați! El vânduse douăsprezece titluri de raportor în 
Consiliul de Stat şi, cum magistraţii plăteau bani grei pentru 
slujba lor, iar numirea acestor noi doisprezece urma să le 
micşoreze procopseala, cei vechi ţinuseră sfat şi juraseră pe 
Evanghelie să nu îngăduie una ca asta şi să se împotrivească 
din răsputeri persecuțiilor curţii, făgăduindu-şi totodată că, dacă 
din pricina acestei răzvrătiri vreunul dintre ei şi-ar pierde slujba, 
să pună toţi mână de la mână ca să-l despăgubească. 

Şi iată ce se întâmplase din aceste două motive: 

În ziua de 7 ianuarie, şapte-opt sute de negustori din Paris 
se strânseseră laolaltă şi, revoltați de o nouă dare plănuită 
pentru proprietarii de case, trimiseră pe zece dintre ei să 
vorbească ducelui de Orleans, care, potrivit vechiului său obicei, 
căuta să câştige simpatia mulţimii. Ducele de Orleans îi primise 
şi ei declarară răspicat că sunt hotărâți să nu plătească nici o 


lăscaie din darea cea nouă, chiar de-ar fi să se apere cu arma în 
mână de oamenii regelui veniţi să o perceapă. Ducele de 
Orleans îi ascultase cu mare bunăvoință, le dăduse nădejdea 
unei oarecare îndulciri, le făgăduise să înfăţişeze reginei păsul 
lor şi-i concediase cu vorba dintotdeauna a maimarilor: "Vom 
vedea." 

La rândul lor, în ziua de 9, magistraţii veniseră la cardinal şi 
unul dintre ei, împuternicitul celorlalţi, îi vorbise cu atâta 
hotărâre şi îndrăzneală, încât cardinalul rămăsese uluit; şi 
scăpase de ei la fel ca şi ducele de Orleans, zicând că are să 
vadă ce e de făcut. 

Şi atunci, ca să vadă ce e de făcut, convocase consiliul şi 
trimisese după ministrul de finanţe d'Emery. 

Acest d'Emery era foarte urât de popor, mai întâi fiindcă 
era ministru de finanţe şi orice ministru de finanţe trebuie să fie 
urât; apoi, se cuvine să adăugăm că o şi merita niţel. 

Era fiul unui bancher din Lyon, pe care îl chema Particelli şi 
care, dând faliment, îşi schimbase numele în d'Emery. 
Cardinalul Richelieu, recunoscând într-însul un cap financiar, îl 
prezentase regelui Ludovic al XII-lea drept domnul d'Emery şi, 
dornic să-i obţină numirea ca inspector general de finanţe, 
găsise numai cuvinte de laudă pentru el. 

— Minunat! a rostit regele. Mă bucur că îmi vorbeşti despre 
domnul d'Emery pentru această funcţie care cere un om cinstit. 
Auzisem că ai vrea să-l numeşti pe ticălosul de Particelli şi mă 
temeam că ai să mă sileşti să-l accept. 

— Sire, răspunse cardinalul, majestatea-voastră să fie 
liniştit: Particelli de care aţi pomenit a fost spânzurat. 

— A, cu atât mai bine! exclamă regele. Nu degeaba mi se 
spune mie Ludovic cel drept. 

Şi semnă numirea lui d'Emery. 

Era acelaşi d'Emery care devenise între timp ministru de 
finanţe. 

Aşadar, i s-a trimis vorbă că e chemat de către cardinal şi el 
s-a ivit în grabă, palid şi înspăimântat, îngăimând că fiul său era 
cât pe ce să fie ucis chiar în acea zi în faţa Palatului: mulţimea îl 
oprise şi-i ceruse socoteală pentru luxul neveste-şi, care se 
lăfăia într-o casă tapisată în catifele roşii împodobite cu ciucuri 
de aur. Ea era fiica lui Nicolas de Camus, ministru în 1617, cel 
care venise la Paris cu douăzeci de franci în pungă şi care, după 


ce-şi asigurase o rentă de patruzeci de mii de franci, împărţise 
de curând nouă milioane odraslelor sale. 

Fiul lui d'Emery era cât pe ce să fie strivit din pricina unuia 
dintre răzvrătiți, care striga că trebuie stors până va da îndărăt 
tot aurul pe care-l înghiţise. În acea zi, consiliul nu a luat nici o 
hotărâre, ministrul fiind prea copleşit de cele petrecute ca să se 
mai poată gândi şi la altceva. 

A doua zi, primul preşedinte, Mathieu Mol, al cărui curaj în 
toate aceste împrejurări - zice cardinalul de Retz - nu s-a 
dovedit cu nimic mai prejos de cel al ducelui de Beaufort şi al 
prinţului de Condé, adică a doi bărbaţi socotiți cei mai neînfricaţi 
din Franţa - a doua zi, primul preşedinte a fost şi el atacat; 
mulţimea ameninţa să-i ceară lui socoteală pentru toate relele 
ce se puneau la cale pe spinarea ei; dar primul preşedinte, fără 
să se tulbure şi fără să se arate descumpănit, a răspuns cu 
liniştea sa dintotdeauna că, dacă răzvrătiţii nu vor da ascultare 
poruncilor regelui, va pune să se ridice spânzurători în pieţe şi 
cei mai îndărătnici vor atârna pe dată în ştreang. La aceasta, 
mulţimea a urlat că nu aşteaptă decât să vadă ridicate 
spânzurătorile şi că ele vor sluji doar pentru judecătorii 
necinstiţi, care cumpără favoarea curţii cu preţul mizeriei 
poporului. 

Şi asta nu-i tot: în ziua de 11, ducându-se la slujbă la Notre- 
Dame, cum făcea de obicei în fiecare sâmbătă, regina fusese 
urmată tot drumul de peste două sute de femei, care se 
tânguiau, cerând dreptate. Ele nu aveau, de altfel, nici un gând 
rău, voiau doar să-i cadă în genunchi şi să o înduioşeze, dar 
ostaşii din gardă nu le-au lăsat să se apropie şi regina a trecut 
mai departe, semeaţă şi neînduplecată, fără să le asculte 
plângerile. 

După-amiază consiliul s-a întrunit din nou şi de astădată s-a 
hotărât să se menţină autoritatea regelui: drept urmare, s-a 
convocat Parlamentul pentru a doua zi - în 12. 

În această zi, în seara căreia începea această nouă 
povestire, regele, pe atunci în vârstă de zece ani şi care abia 
avusese vărsat de vânt, sub cuvânt că merge la Notre-Dame să 
mulţumească cerului pentru însănătoşirea sa, îşi pusese pe 
picioare garda, elveţienii şi muşchetarii, înşiruindu-i în jurul 
Palatului Regal, pe cheiuri şi pe Pont-Neuf, iar după slujba 
religioasă se abătuse pe la Parlament, unde, într-o şedinţă 


ţinută în grabă, nu numai că menţinuse edictele de mai înainte, 
dar dăduse şi altele noi, vreo cinci sau şase la număr şi toate - 
spune cardinalul de Retz - unul mai ruinător decât altul. Astfel 
încât primul preşedinte care, după cum s-a văzut, era deunăzi 
de partea curţii, se ridicase acum cu toată îndrăzneala împotriva 
acestui chip de a-l aduce pe rege în Parlament, pentru că prin 
neaşteptata-i prezenţă să constrângă libertatea voturilor. 

Dar cei care protestară cu tărie contra noilor dări fură mai 
cu seamă preşedintele Blancmesnil şi consilierul Broussel. 

După promulgarea edictelor, regele porni spre Palat. O 
mare mulţime de oameni stătea înşiruită în calea sa; însă cum 
se ştia că regele vine de la Parlament şi cum nimeni nu aflase 
dacă a fost acolo pentru a face dreptate poporului, ori pentru a-l 
împila încă şi mai vârtos, nici un strigăt de bucurie nu răsună la 
trecerea alaiului spre a-i saluta însănătoşirea. Dimpotrivă, feţele 
erau  posomorite şi  neliniştite, ba unele de-a dreptul 
amenințătoare. 

În ciuda reîntoarceri sale, trupele rămaseră pe loc: exista 
teamă să nu izbucnească vreo răscoală atunci când se vor 
cunoaşte hotărârile Parlamentului; şi, într-adevăr, abia se lăţi 
zvonul că regele a sporit dările în loc să le uşureze, că pe străzi 
se formară grupuri-grupuri şi se stârni un tumult de strigăte: 
"jos cu Mazarin! Trăiască Broussel! Trăiască Blancmesnil!", 
deoarece poporul aflase că Broussel şi Blancmesnil i-au ţinut 
partea; şi cu toate că strădania lor fusese zadarnică, mulţimea 
nu contenea să-şi arate recunoştinţa. 

S-a încercat să se împrăştie aceste grupuri, s-a încercat să 
se pună capăt acestor strigăte, dar, aşa cum se întâmpla în 
asemenea împrejurări, grupurile se îngroşară şi mai mult, iar 
larma spori încă o dată pe atât. Tocmai se dăduse poruncă 
gărzilor regelui şi gărzilor elveţiene nu numai să le ţină piept, 
dar să şi patruleze pe străzile Saint-Denis şi Saint-Germain, 
unde grupurile păreau mai mari şi mai întărâtate, când se 
înfăţişă la palat starostele negustorilor. 

Fu lăsat să intre numaidecât: el venea să spună că, dacă nu 
se pune capăt acestor măsuri duşmănoase, în două ceasuri se 
va răscula întreg Parisul. 

Pe când chibzuiau ce e de făcut, apăru locotenentul de 
gardă Comminges, cu hainele sfâşiate şi cu faţa însângerată. 


Zărindu-l, regina scoase un țipăt de uimire şi-l întrebă ce s-a 
întâmplat. 

La vederea gărzilor, aşa cum prevăzuse starostele 
negustorilor, mulţimea îşi ieşise cu totul din fire. Năvălise la 
clopote şi dăduse alarma. Comminges nu-şi pierduse cumpătul, 
arestase pe unul care părea să fie dintre capii răzmeriţei şi, 
drept pildă pentru cei din jur, poruncise să fie spânzurat de 
crucea de la Trahoir. Ostaşii l-au luat îndată că să îndeplinească 
ordinul. Dar, în dreptul halelor, s-au pomenit atacați cu pietre şi 
cu halebarde; răzvrătitul se folosise de această clipă ca să scape 
şi, ajungând în strada Lombards, se făcuse nevăzut într-o casă 
ale cărei uşi au fost sparte numaidecât de către urmăritori. 

Violenţă zadarnică: vinovatul pierise fără urmă. Comminges 
lăsase un post de pază în stradă şi, cu restul ostaşilor, se 
întorsese la palat spre a raporta reginei ce se petrecea. Tot 
drumul fusese urmărit de strigăte şi de ameninţări, câţiva dintre 
oamenii săi fuseseră răniţi cu suliţele şi cu halebardele, ba până 
şi pe el îl nimerise o piatră, zdrelindu-i sprânceana. 

Povestirea lui Comminges întărea cuvântul starostelui 
negustorilor şi toţi ştiau bine că nu sunt în stare să ţină piept 
unei răscoale în lege; atunci, cardinalul porunci să se 
răspândească zvonul că trupele au fost înşiruite pe cheiuri şi pe 
Pont-Neuf numai în vederea ceremoniei şi că vor fi retrase fără 
zăbavă. Într-adevăr, către ceasurile patru după-amiază, ele 
porniră rând pe rând spre Palatul Regal; fu lăsat doar un post de 
pază la bariera Sergents, un altul la Quinze-Vingts şi, în sfârşit, 
un al treilea pe colina Saint-Roche. Curțile interioare şi 
încăperile de la catul de jos al palatului fură înţesate cu elveţieni 
şi muşchetari şi toată lumea rămase în aşteptare. 

lată dar cum stăteau lucrurile în clipa când l-am introdus pe 
cititor în cabinetul cardinalului Mazarin - odinioară cabinetul 
cardinalului Richelieu. Am văzut în ce stare de spirit asculta 
Mazarin murmurul mulţimii şi ecoul împuşcăturilor care 
răzbăteau până aici, în încăpere. 

Deodată, cardinalul ridică fruntea, cu sprâncenele uşor 
încruntate, ca un om care a luat o hotărâre, îşi aţinti ochii pe 
cadranul unei pendule uriaşe gata să bată orele zece şi, luând 
un fluier de argint aurit, aflat pe masă, la îndemână, suflă într- 
însul de două ori. 


O uşă tăinuită în perete se deschise fără zgomot şi un om 
înveşmântat în negru înaintă în tăcere, rămânând în picioare în 
spatele jilţului. 

— Bernouin, zise cardinalul, fără măcar să se întoarcă, 
ştiind că numai valetul său putea să intre la cele două semnale 
de fluier, ce muşchetari fac de gardă la palat? 

— Muşchetarii negri, monseniore. 

— Ce companie? 

— Compania Treville. 

— E vreun ofiţer din companie în anticameră? 

— Locotenentul d'Artagnan. 

— Un om de nădejde, nu? 

— Întocmai, monseniore. 

— Adu-mi o uniformă de muşchetar şi ajută-mă să mă 
îmbrac. 

Valetul ieşi la fel de neauzit cum intrase şi se întoarse după 
o clipă cu uniforma cerută. 

Cardinalul, tăcut şi gânditor, îşi scoase veşmântul de 
ceremonie, îmbrăcat pentru şedinţa Parlamentului, punându-şi 
în schimb uniforma ostăşească, pe care o purta cu oarecare 
eleganţă, mulţumită campaniilor sale de odinioară din Italia; în 
clipa când fu gata, spuse: 

— Du-te şi cheamă pe domnul d'Artagnan. 

De astă dată, valetul ieşi pe uşa din mijloc, păşind tot atât 
de tăcut şi de neauzit ca şi mai înainte. Ai fi zis că e o umbră. 

Rămas singur, cardinalul se privi cu oarecare mulţumire 
într-o oglindă; era încă tânăr, căci abia împlinise patruzeci şi 
şase de ani, zvelt, de statură aproape mijlocie, cu faţa chipeşă şi 
plină de vioiciune, cu privirea focoasă, cu nasul mare însă destul 
de bine proporţionat, cu fruntea largă şi maiestuoasă, părul 
castaniu, uşor ondulat, barba mai neagră decât părul şi adusă 
niţel în sus cu fierul de frizat, ceea ce îi dădea o înfăţişare 
plăcută. 

Petrecându-şi aninătoarea spadei pe după umăr, îşi privi cu 
încântare mâinile foarte frumoase şi pe care şi le îngrijea cu cea 
mai mare migală; pe urmă azvârli mănuşile mari de antilopă ale 
uniformei şi-şi puse nişte mănuşi de mătase. 

In clipa aceea uşa se deschise. 

— Domnul d'Artagnan, anunţă valetul. 

Un ofiţer trecu pragul încăperii. 


Era un bărbat de vreo treizeci şi nouă-patruzeci de ani, 
scund dar bine legat, subţirel, cu ochii vii şi scăpărând de 
inteligenţă, cu barbă neagră şi părul încărunţit, aşa cum se 
întâmpla întotdeauna când socoteşti viaţa prea bună sau prea 
rea şi, mai cu seamă, când eşti tare oacheş. 

D'Artagnan făcu patru paşi în cabinetul care nu-i era 
necunoscut, întrucât mai fusese o dată aici, pe vremea 
cardinalului Richelieu şi cum nu văzu pe nimeni, afară doar de 
un muşchetar din compania să, îşi aţinti privirea asupră-i, 
recunoscându-l din capul locului pe cardinal. 

Rămase în picioare, într-o atitudine respectuoasă, dar 
demnă, aşa cum se cuvine unui om de ispravă, căruia viaţa i-a 
dat adeseori prilejul să se afle în faţa unor nobili de seamă. 

Cardinalul îl aţinti cu ochiul său mai degrabă fin decât 
pătrunzător, cercetându-l cu luare-aminte şi, după câteva 
momente de tăcere, spuse: 

— Dumneata eşti domnul d'Artagnan? 

— Chiar eu, monseniore, răspunse ofiţerul. 

Cardinalul mai scrută o clipă chipul acesta inteligent, a 
cărui deosebită expresivitate fusese încătuşată de ani şi de 
încercările vieţii; d'Artagnan îi susţinu bărbăteşte privirea, ca 
unul care înfruntase altădată nişte ochi mult mai pătrunzători 
decât cei care îl cercetau acum. 

— Domnule, rosti cardinalul, vei merge cu mine, sau mai 
curând voi merge eu cu dumneata. 

— La ordinele dumneavoastră,  monseniore! zise 
d'Artagnan. 

— Aş vrea să inspectez eu însumi posturile de pază din jurul 
Palatului Regal. Socoteşti că e vreo primejdie? 

— Primejdie, monseniore?! făcu d'Artagnan cu un aer mirat. 
Care? 

— Se spune că s-a răsculat poporul. 

— Uniforma muşchetarilor regali e foarte respectată, 
monseniore, şi, chiar de n-ar fi aşa, cu alţi trei ca mine mă simt 
în stare să pun pe fugă şi o sută de neisprăviţi din ăştia. 

— Totuşi, ai văzut ce-a păţit Comminges? 

— Domnul Comminges face parte din gardă şi nu dintre 
muşchetari, răspunse d'Artagnan. 

— Asta înseamnă oare că muşchetarii sunt ostaşi mai 
vrednici decât cei din gardă? zâmbi cardinalul. 


— Fiecare are mândria uniformei pe care o poartă, 
monseniore. 

— Afară de mine, domnule, urmă cardinalul cu acelaşi 
surâs, deoarece vezi bine că am lăsat haina mea ca să îmbrac 
uniforma dumitale. 

— Asta-i modestie, monseniore! glăsui d'Artagnan. Eu, unul, 
spun deschis că, de-aş purta haina Eminenţei-Voastre, m-aş 
mulţumi cu ea şi, la nevoie, m-aş lega chiar să n-o schimb 
niciodată pentru alta. 

— Da, numai că astă-seară n-ai fi prea în siguranţă 
îmbrăcat astfel. Bernouin, pălăria. 

Valetul se întoarse aducând o pălărie de uniformă cu 
borurile largi. Cardinalul şi-o potrivi semeţ pe cap şi se întoarse 
către d'Artagnan: 

— Ai căi gata înşeuaţi în grajd, nu-i aşa? 

— Da, monseniore. 

— Ei, atunci, haidem! 

— Câţi oameni doriţi să vă însoţească, monseniore? 

— Ai spus adineauri că, dacă sunteţi patru, te simţi în stare 
să pui pe fugă o sută de inşi; cum s-ar putea să întâlnim două 
sute, la opt. 

— Voi face întocmai, monseniore. 

— Sunt gata să te urmez, nu adăugă cardinalul, pe aici mai 
degrabă. Bernouin, luminează-ne calea. 

Valetul luă o lumânare; cardinalul, cu o cheie micuță aflată 
pe masa de lucru, deschise o uşă ce dădea spre o scară secretă 
şi, după câteva clipe, ajunse în curtea Palatului Regal. 


Capitolul II Un rond de noapte 


După zece minute, mica trupă ieşea în strada Bons-Enfants, 
în spatele sălii de spectacole, clădită de cardinalul Richelieu 
pentru reprezentarea piesei Mirame şi unde cardinalul Mazarin, 
mai iubitor de muzică decât de literatură, hotărâse să 
găzduiască cele dintâi opere reprezentate în Franţa. 

Infăţişarea oraşului vădea toate semnele unei mari agitaţii; 
cete numeroase colindau străzile şi, orice ar fi spus d'Artagnan, 
se opreau în loc cu un aer de batjocură amenințătoare, uitându- 


se cum trec ostaşii, ceea ce arăta limpede că oamenii s-au 
descotorosit pentru moment de obişnuita lor supuşenie, fiind 
stăpâniţi de gânduri mai bătăioase. Din când în când se auzea 
vuiet de glasuri dinspre cartierul Halelor. Impuşcături izbucneau 
în partea dinspre strada Saint-Denis şi uneori câte un clopot se 
pornea să sune pe neaşteptate şi fără de pricină, zgâlţâit de 
toanele mulţimii. 

D'Artagnan îşi urma calea cu nepăsarea celui care nici nu 
se sinchiseşte de asemenea neghiobii. Când vreo ceată se oprea 
în mijlocul străzii, el îşi îndemna calul înainte fără o vorbă şi 
astfel, răzvrătiți ori nu, ca şi cum ar fi ştiut cu cine au de-a face, 
toţi se trăgeau în lături, lăsând patrula să treacă. Cardinalul 
pizmuia această siguranţă de sine, pe care o punea pe seama 
obişnuinţei cu primejdia; dar asta nu-i ştirbea cu nimic prețuirea 
faţă de ofiţerul sub comanda căruia se afla acum, căci însăşi 
bună prevedere preţuieşte curajul. 

Când se apropiară de postul de la bariera Sergents, 
santinela strigă: "Care eşti?" D'Artagnan îşi spuse numele şi, 
cerând cardinalului parola, o rosti îndată; parola era Ludovic şi 
Rocrov. 

O dată schimbate aceste semne de recunoaştere, 
d'Artagnan întrebă dacă nu cumva domnul de Comminges este 
comandantul postului. 

Santinelă îi arătă un ofiţer care stătea de vorbă cu un 
călăreț, ţinând o mână pe grumazul calului. Era tocmai omul de 
care întrebase d'Artagnan. 

— lată-l pe domnul de Comminges, zise muşchetarul, 
întorcându-se lângă cardinal. 

Cardinalul îşi îndemnă calul într-acolo, în vreme ce 
d'Artagnan rămase ceva mai în urmă, ca să nu-l stingherească; 
totuşi, după felul cum ofiţerul de jos şi cel din şa îşi scoseseră 
pălăriile, înţelese că amândoi au recunoscut pe Eminenţa-Sa. 

— Bravo, Guitaut! vorbi cardinalul, adresându-se ofițerului 
călare. În ciuda celor şaizeci şi patru de ani ai tăi, văd că eşti 
veşnic acelaşi, sprinten şi devotat. Ce-i spuneai acestui tânăr? 

—  Monseniore, răspunse Guitaut, îi spuneam că trăim 
vremuri ciudate şi că ziua de azi seamănă grozav cu zilele când 
fiinţa Liga, de care am auzit povestindu-se atâtea în tinereţea 
mea. Aflaţi că, azi, pe străzile Saint-Denis şi Saint-Martin erau 
cât pe ce să ridice baricade - nici mai mult, nici mai puţin. 


— Şi ce-ţi spunea Comminges, dragul meu Guitaut? 

— Monseniore, rosti Comminges la rândul său, ziceam că 
pentru a înjgheba o ligă, nu le lipsea decât ceva ce-mi pare că 
înseamnă aproape tot, adică un duce de Guise; de altfel, 
aceeaşi poveste nu se întâmpla de două ori. 

— Nu, în schimb au să facă o Frondă, după cum spun ei, îşi 
urmă vorba Guitaut. 

— Frondă? Ce înseamnă asta? întrebă Mazarin. 

— Aşa numesc ei partidul lor, monseniore. 

— De unde până unde? 

— Se pare că acum vreo câteva zile consilierul Bachaumont 
a spus în Parlament că toţi cei porniţi pe răzmeriţe sunt 
asemenea şcolarilor care trag cu praştia pe maidanele Parisului 
şi se risipesc de îndată ce văd un poliţai, ca să se adune iarăşi 
atunci când a trecut mai departe. Aşa cum au făcut şi calicii la 
Bruxelles, au prins vorbă din zbor şi şi-au zis fronderi. leri şi azi, 
Fronda a fost la modă, toate şi-au luat numele de la ea: pâinea, 
pălăriile, mănuşile, manşoanele, evantaiele; iată, ascultați! 

Intr-adevăr, în clipa aceea se deschide o fereastră; un om 
se rezemă de pervaz şi începu să cânte: 


Vântul Frondei azi în zori 
Se stârni ca din senin 
Și mi-l umple de fiori 
Pe cumătrul Mazarin. 
Vântul Frondei azi în zori 
Se stârni ca din senin! 


— Neruşinatul! mormăi Guitaut. 

— Monseniore, izbucni Comminges, pe care rana îl făcuse 
posac şi care nu aştepta decât să se răzbune cu vârf şi îndesat. 
Vreţi să-i trimit tontului ăsta un glonţ în cap, să se înveţe minte 
şi altă dată să nu mai cânte atât de fals? 

Şi duse mâna la coburii de la şaua unchiului său. 

— Nu, nu! strigă Mazarin. Diavolo! Aşa strici totul, dragă 
prietene; dimpotrivă, lucrurile merg de minune! Îi ştiu eu pe 
francezii voştri, de parcă i-aş fi plămădit cu mâna mea de la 
primul până la ultimul: ei cânta, ei vor plăti. Pe vremea Ligii, de 
care a pomenit adineauri Guitaut, nu se cântă decât slujba la 
biserică şi toate mergeau cum nu se poate mai rău. Haidem, 


Guitaut, vino să vedem dacă paza la Quinze-Vingts e tot atât de 
vrednică pe cât este aici, la bariera Sergents. 

Şi, dând din mână spre Comminges în chip de salut, se 
întoarse la d'Artagnan, care porni în fruntea grupului de călăreţi, 
urmat la câţiva paşi de Guitaut şi de cardinal, care erau urmaţi 
la rândul lor de restul ostaşilor. 

— Mda, adevărat, murmură Comminges, privind cum se 
depărtează Mazarin. Uitasem că numai banul preţuieşte în ochii 
lui. 

Apucară pe strada Saint-Honore, lăsând mereu în urmă 
cete de oameni; decretele promulgate peste zi erau în gura 
tuturor; toţi deplângeau pe tânărul rege care îşi aducea poporul 
fără să ştie la sapă de lemn şi aruncau întreaga vină asupra lui 
Mazarin; oamenii plănuiau să-şi spună păsul ducelui de Orleans 
şi Prințului, şi-i ridicau în slăvi pe Blancmesnil şi pe Broussel. 

D'Artagnan trecea fără grijă prin mijlocul cetelor, ca şi cum 
el şi calul lui ar fi fost de fier; Mazarin şi Guitaut vorbeau în 
şoaptă; muşchetarii, care sfârşiseră prin a-l recunoaşte pe 
cardinal, îl urmau în tăcere. 

Ajunseră în strada Saint-Thomas-du-Louvre, unde se afla 
postul Quinze-Vingts; Guitaut chemă la raport un ofiţer în 
subordine, care se înfăţişă numaidecât. 

— Ei? întrebă Guitaut. 

— Oh, domnule căpitan, vorbi ofiţerul. Toate bune pe aici 
pe la noi, dar mi se pare că se petrece ceva în casa de acolo. 

Şi arătă cu mâna o clădire măreaţă, aflată chiar pe locul 
unde s-a ridicat mai târziu Vaudeville. 

— Acolo? rosti Guitaut. Păi ăla e palatul Rambouillet! 

— Eu nu ştiu dacă-i palatul Rambouillet, continuă ofiţerul, 
dar ştiu c-am văzut dispărând înăuntru o mulţime de mutre 
dubioase. , 

— Ei, aşi! pufni în râs Guitaut. Aia sunt poeţi. 

— Ascultă, Guitaut, interveni Mazarin, n-ai vrea să nu 
vorbeşti cu atât dispreţ despre aceşti domni? Află că şi eu am 
fost poet în tinereţe şi că scriam versuri cam aşa cum scrie 
domnul de Benserade! 

— Dumneavoastră, monseniore? 

— Da, eu. Vrei să-ţi spun o poezie? 

— Mi-e totuna, monseniore! Nu pricep boabă italieneşte. 


— Da, dar pricepi franţuzeşte, nu-i aşa, bunul şi bravul meu 
Guitaut? continuă Mazarin, punându-i prieteneşte mâna pe 
umăr. Şi orice poruncă ţi s-ar da în graiul tău, vei şti să o duci la 
îndeplinire, nu-i aşa? 

— Fără îndoială, monseniore, aşa cum am făcut şi până 
acum, numai să-mi poruncească regina. 

— A, da! încuviinţă Mazarin, muşcându-şi buzele. Ştiu că-i 
eşti devotat din adâncul sufletului. 

— Sunt căpitanul gărzilor reginei de peste douăzeci de ani. 

— La drum, domnule d'Artagnan! hotărî cardinalul. Toate-s 
bune pe-aici. 

D'Artagnan porni în fruntea coloanei fără să scoată o vorbă, 
cu acea supunere deplină, intrată în firea unui vechi soldat. 

Străbătură strada Richelieu şi strada Villedo, îndreptându- 
se către colina Saint-Roche, unde se afla cel de al treilea post de 
pază. Era postul cel mai singuratic dintre toate, căci se găsea în 
vecinătatea zidurilor oraşului şi casele erau rare pe aici. 

— Cine comandă postul acesta? întrebă cardinalul. 

— Villequier, răspunse Guitaut. 

— Drace! făcu Mazarin. Stai dumneata de vorbă cu el; ştii 
doar că noi doi nu ne avem prea bine de pe vremea când ai 
primit ordin să-l arestezi pe ducele de Beaufort; pretindea că lui 
i s-ar fi cuvenit această cinste, fiind căpitan al gărzilor regelui. 

— Ştiu foarte bine şi i-am spus de o sută de ori că n-are 
dreptate. Pe atunci regele avea patru ani, aşa că nu putea să-i 
dea ordin. 

— Da, însă puteam să i-l dau eu, Guitaut, iar eu te-am ales 
pe dumneata. 

Guitaut, fără să răspundă, îşi struni calul şi, după ce fu 
recunoscut de santinelă, trimise după Villeguier. 

Acesta se arătă îndată. 

— A, tu eşti, Guitaut! vorbi el cu  posomoreala-i 
dintotdeauna. Ce naiba te-aduce încoace? 

— Am venit să te întreb dacă e ceva nou pe la tine. 

— Ce vrei să fie? Lumea strigă ba "Trăiască regele!", ba 
"jos cu Mazarin!" şi nu-i nimic nou în asta, că de o vreme 
încoace ne-am tot obişnuit cu asemenea strigăte. 

— Şi tu le ţii isonul? râse Guitaut. 

— Pe legea mea, găsesc că au multă dreptate, Guitaut şi 
uneori îmi vine o poftă grozavă s-o fac! Mi-aş da bucuros solda 


pe cinci ani, tot nu văd eu nici o lăscaie din ea, numai ca regele 
să aibă cinci ani mai mult. 

— Zău? Şi ce s-ar întâmpla dacă regele ar fi cu cinci ani mai 
mare? 

— În clipa când regele ar fi major, ar porunci el însuşi şi e 
mai plăcut să asculţi de nepotul lui Henric al IV-lea, decât de 
feciorul lui Pietro Mazarini. Pentru rege, pe toţi dracii! mi-aş da 
şi viaţa cu dragă inimă; dar dacă ar fi să cad răpus pentru 
Mazarin, cum era să păţească nepotu-tău astăzi şi de-aş ajunge 
în raiul raiurilor, tot mi-ar părea rău. 

— Bine, bine, domnule Villequier, zise Mazarin. Fii liniştit, 
voi vorbi regelui despre devotamentul dumitale. 

Apoi se întoarse către ostaşii care îl însoțeau: 

— Să mergem, domnilor. Totul e în ordine. 

— la te uită! se minună Villequier. Mazarin era aici! Cu atât 
mai bine: de mult ţineam să-i spun în faţă ce gândesc. Tu mi-ai 
dat prilejul ăsta, Guitaut; şi cu toate că intenţia ta n-a fost poate 
dintre cele mai bune, eu unul îţi mulţumesc. 

Şi, răsucindu-se pe călcâie, intră în corpul de gardă, 
fluierând un cântec de-al Frondei. 

În răstimp, Mazarin căzuse iarăşi pe gânduri; ceea ce auzise 
rând pe rând de la Comminges, Guitaut şi Villeguier îi întărea 
convingerea că, în cazul unor evenimente grave, nimeni n-ar 
mai rămâne alături de el, afară doar de regină, dar regina îşi 
părăsise de multe ori prietenii, astfel că sprijinul ei i se părea 
câteodată ministrului, în ciuda măsurilor sale de prevedere, 
destul de nesigur şi destul de şubred. 

Toată vremea cât ţinuse drumul acesta prin noapte, adică 
aproape un ceas, privirea cercetătoare a cardinalului, rând pe 
rând aţintită asupra lui Comminges, Guitaut şi Villeqguier, 
zăbovise stăruitor asupra unui singur om. Omul acesta, care 
rămăsese nepăsător la ameninţarea mulţimii, fără să clipească 
nici la glumele lui Mazarin, nici la cele făcute pe seama lui 
Mazarin, omul acesta i se părea un bărbat deosebit, călit pentru 
împrejurări de felul acelora în care se găsea acum şi, mai ales, 
al acelora care se vesteau de aici înainte. 

De altfel, numele d'Artagnan nu-i era pe de-a-ntregul 
necunoscut şi cu toate că el, Mazarin, venise în Franţa abia pe la 
1634 ori 1635, adică la şapte sau opt ani după întâmplările pe 
care le-am înfăţişat cititorului într-o povestire anterioară, 


cardinalul parcă auzise rostindu-se acest nume ca fiind al unui 
bărbat care, într-o împrejurare nu prea lămurită astăzi în mintea 
sa, se făcuse remarcat, trecând drept o pildă de curaj, isteţime 
şi devotament. 

Gândul acesta îl stăpânea cu atâta putere, încât se hotări 
să limpezească lucrurile fără zăbavă: numai că desluşirile pe 
care le dorea asupra lui d'Artagnan nu putea să i le ceară chiar 
lui. Puținele cuvinte rostite de către locotenentul de muşchetari 
îl făcuseră pe cardinal să-şi dea seama de obârşia gasconă; iar 
italienii şi gasconii se cunoşteau prea bine şi semănau prea mult 
unii cu alţii ca să se bizuie pe ce spuneau ei despre ei înşişi. 
Drept care, ajungând la zidul ce înconjura grădina Palatului 
Regal, cardinalul bătu în portiţă, aflată cam pe focul unde s-a 
clădit mai târziu cafeneaua "Foy", şi, după ce mulţumi lui 
d'Artagnan şi-l pofti să aştepte în curtea palatului, făcu semn lui 
Guitaut să-l urmeze. Descălecară amândoi, dând frâul lacheului 
care deschise poarta şi dispărură în grădină. 

— Dragul meu Guitaut, începu cardinalul, sprijinindu-se pe 
braţul bătrânului căpitan de gardă. Mi-ai spus adineauri că sunt 
aproape douăzeci de ani de când te afli în slujba reginei, nu-i 
aşa? 

— Da, e adevărat, răspunse Guitaut. 

— Or, dragul meu Guitaut, urmă cardinalul, în afară de 
curajul dumitale, care nu poate fi pus la îndoială şi de credinţa 
pe care ai dovedit-o cu prisosinţă, am remarcat că eşti dăruit cu 
o minunată memorie. 

— Aţi remarcat asta, monseniore? îngăimă căpitanul. 
Drace, cu atât mai rău pentru mine! 

— Cum aşa? 

— Fără îndoială, fiindcă una dintre cele mai de seamă 
însuşiri ale unui curtean e să ştie să uite. 

— Dar dumneata nu eşti un curtean, dumneata, Guitaut, 
eşti un viteaz, unul dintre acei puţini căpitani care ne-au rămas 
de pe vremea lui Henric al IV-lea şi cum, din nefericire, n-o să 
mai avem curând. 

— Eh, monseniore! M-aţi adus încoace ca să-mi preziceţi 
viitorul? 

— Nu, zise Mazarin, râzând. Voiam să te întreb dacă l-ai 
remarcat pe locotenentul nostru de muşchetari. 

— Domnul d'Artagnan? 


— Da. 

— Nici nu era nevoie monseniore, doar îl cunosc de multă 
vreme. 

— Ce fel de om este? 

— Hm! făcu Guitaut, surprins de întrebare. E un gascon. 

— Da, ştiu. Voiam să aflu dacă e un om în care poţi avea 
încredere. 

— Domnul de Treville îl preţuieşte mult şi domnul de 
Treville, ştiţi, se numără printre prietenii cei mai de nădejde ai 
reginei. 

— AŞ dori să ştiu dacă a dat dovadă de calităţile sale. 

— Dacă-i vorba de vitejia lui de ostaş, nu pot spune decât 
da. La asediul oraşului La Rochelle, la trecătoarea Suze, la 
Perpignan, am auzit că şi-a făcut mai mult decât datoria. 

— Dar tu, Guitaut, ştii bine că noi, bieţi miniştri, avem 
adesea nevoie şi de alt fel de oameni decât de viteji. Avem 
nevoie de oameni plini de isteţime. Domnul d'Artagnan n-a fost 
cumva amestecat, pe vremea cardinalului, într-o intrigă 
oarecare, din care s-a descurcat, după cum vorbeşte lumea, cu 
mare dibăcie? 

— Monseniore, rosti Guitaut, dându-şi seama că e tras de 
limbă, în privinţa asta sunt silit să vă mărturisesc că nu ştiu mai 
mult decât a ajuns la urechea Eminenţei-Voastre. Eu, unul, n-am 
fost niciodată amestecat în vreo intrigă, şi, dacă vreodată mi s- 
au destăinuit unele lucruri despre intrigile urzite de alţii, cum 
secretul nu-mi aparţine, monseniorul va încuviinţa să rămână al 
celor ce mi l-au încredinţat. 

Mazarin clătină din cap. 

— Ah! exclamă el, pe legea mea, există şi miniştri fericiţi, 
care ştiu tot ce vor să ştie. 

— Asta, monseniore, pentru că ei nu-i pun pe toţi pe acelaşi 
talger al balanței şi pentru că ştiu să se adreseze soldaţilor 
atunci când e vorba de război şi intriganţilor atunci când e vorba 
de intrigi. Adresaţi-vă unui intrigant din acea vreme şi veţi afla 
tot ceea ce doriţi, plătind, bineînţeles. 

— Eh, la naiba! bombăni Mazarin, cu o strâmbătură pe care 
nu şi-o putea stăpâni ori de câte ori i se pomenea de bani, aşa 
cum făcuse Guitaut. O să plătesc, dacă nu se poate altfel. 

— Oare monseniorul vrea, într-adevăr, să numesc pe cineva 
care a fost amestecat în toate urzelile din acea vreme? 


— Per Bacco! zise Mazarin, care începea să-şi piardă 
răbdarea. E un ceas de când nu-ți cer altceva, îndărătnicule! 

— Ştiu pe cineva în măsură să vă dea toate lămuririle, 
numai să vrea să vorbească. 

— Asta mă priveşte. 

— Hm, monseniore! Nu-i prea uşor să faci să vorbească pe 
cei care nu vor. 

— Ei, aşi! Cu răbdare, izbuteşti. Aşadar, omul acesta este... 

— Contele de Rochefort. 

— Contele de Rochefort! 

— Din nenorocire, a dispărut de vreo patru-cinci ani şi nu 
mai ştiu ce-i cu el. 

— În schimb ştiu eu, Guitaut, glăsui Mazarin. 

— Atunci de ce se plângea adineauri Eminenţa-Voastră că 
nu ştie nimic? 

— Ei, îşi urmă gândul Mazarin şi crezi că Rochefort... 

— Era sufletul blestemat al cardinalului, monseniore. Dar, 
vă previn, o să vă coste scump... cardinalul nu se uita la bani 
când era vorba de oamenii săi. 

— Da, da, Guitaut, încuviinţă Mazarin, era un om mare, 
numai că avea acest cusur. Îţi mulţumesc, Guitaut, îţi voi urma 
sfatul şi chiar astă-seară. 

Şi, cum tocmai ajunseseră în curtea Palatului Regal, 
cardinalul schiţă un gest de salut către Guitaut. Apoi, zărind un 
ofiţer care se plimba încoace şi încolo, se apropie de el. 

Era d'Artagnan, care aştepta întoarcerea cardinalului, aşa 
cum i se poruncise. 

— Vino, domnule d'Artagnan, îl pofti Mazarin, cu vocea-i 
cea mai dulce. Am o însărcinare pentru dumneata. 

D'Artagnan se înclină, îl urmă pe scara secretă şi, după 
câteva clipe, se afla iarăşi în încăperea de unde plecase. 
Cardinalul se aşeză la masa de lucru şi luă o foaie de hârtie pe 
care aşternu câteva rânduri. 

D'Artagnan, în picioare, nepăsător, aştepta fără să-şi piardă 
răbdarea şi fără pic de curiozitate: devenise un fel de robot în 
haină ostăşească, acţionând, sau mai degrabă supunându-se 
orbeşte. 

Cardinalul îndoi hârtia şi puse pecetea. 

— Domnule d'Artagnan, spuse el, vei duce această misivă 
la Bastilia şi te vei întoarce cu omul în cauză; vei lua o trăsură, o 


escortă şi vei veghea cu cea mai mare grijă asupra 
întemniţatului. 

D'Artagnan luă scrisoarea, salută cu mâna la borul pălăriei, 
se răsuci pe călcâie ca cel mai straşnic sergent-instructor, ieşi 
pe uşă şi numaidecât se auzi cum dă câteva ordine scurte, cu o 
voce monotonă: 

— Patru oameni de escortă, o trăsură, calul meu! 

Cinci minute mai târziu, roţile trăsurii huruiau şi potcoavele 
cailor răsunau pe lespezile curţii. 


Capitolul III Doi vechi duşmani 


D'Artagnan ajunse la Bastilia în clipa când sună de opt şi 
jumătate. 

Se anunţă guvernatorului, care, auzind că vine din partea şi 
cu un ordin al ministrului, ieşi să-l întâmpine până în capul 
peronului. 

Guvernatorul Bastiliei era pe atunci domnul de Tremblay, 
fratele faimosului călugăr capucin Joseph, acel cumplit favorit al 
lui Richelieu, poreclit Eminenţa cenușie. 

Pe vremea când mareşalul Bassompierre se afla închis la 
Bastilia, unde a rămas doisprezece ani încheiaţi, iar tovarăşii săi, 
în visurile lor de libertate, îşi spuneau unii altora: "Eu voi ieşi de 
aici în cutare zi; şi eu în cutare zi", Bassompierre răspundea: 
"Eu, domnilor, voi pleca în ziua când va pleca domnul de 
Tremblay". Asta voia să însemne că, la moartea cardinalului, de 
Tremblay urma să-şi piardă locul de la Bastilia, iar Bassompierre 
să şi-l reia pe al săi la curte. 

Într-adevăr, prezicerea lui fu cât pe ce să se îndeplinească, 
dar într-un chip la care Bassompierre nu se gândise, căci, după 
moartea cardinalului, împotriva tuturor aşteptărilor, lucrurile 
rămaseră neschimbate: de Tremblay nu plecă, iar Bassompierre 
nici atât. 

Domnul de Tremblay era deci încă guvernator la Bastilia 
atunci când d'Artagnan i se înfăţişă pentru a duce la îndeplinire 
ordinul ministrului: guvernatorul îl primi cu cea mai mare 
politeţe şi, cum tocmai voia să se aşeze la masă, îl pofti să 
mănânce împreună. 


— AŞ primi cu dragă inimă, zise d'Artagnan, dar, dacă nu 
mă înşel, pe plic stă scris foarte urgent. 

— Adevărat, încuviinţă domnul de Tremblay. Hei, temnicer, 
adu-l jos pe numărul 256. 

Intrând în Bastilia, încetai să mai fii om, deveneai un simplu 
număr. 

D'Artagnan se înfioră auzind zgomotul cheilor; rămase în 
şa, fără să coboare, privind la drugii de fier, la ferestrele 
zăbrelite şi la zidurile acelea uriaşe pe care le văzuse 
întotdeauna numai de cealaltă parte a şanţurilor înconjurătoare 
şi de care se temuse atâta cu vreo douăzeci de ani în urmă. 

Răsună o bătaie de clopot. 

— Eu vă părăsesc, spuse domnul de Tremblay. Sunt chemat 
să semnez de ieşirea întemniţatului. Pe curând, domnule 
d'Artagnan. 

— Să mă ia dracu dacă am poftă de aşa ceva! murmură 
d'Artagnan,  însoţindu-şi  afurisenia cu zâmbetul cel mai 
încântător. Dacă mai rămân cinci minute în curtea asta, mă 
îmbolnăvesc. Haide-haide, mai degrabă mor pe o mână de paie, 
cum are să se şi întâmple pesemne, decât să am zece mii de 
livre pe an ca guvernator al Bastiliei. 

Nici nu isprăvi bine aceste cuvinte, că apăru întemniţatul. 
Văzându-l, d'Artagnan  tresări, dar se stăpâni îndată. 
Întemniţatul se urcă în trăsură, fără să pară că l-a recunoscut. 

— Domnilor, vorbi d'Artagnan către cei patru muşchetari 
din escortă, mi s-a cerut să veghem cu cea mai mare grijă 
asupra întemniţatului. Şi pentru că portierele nu au încuietori, 
voi urca în trăsura. Domnule de Lillebonne, binevoieşte să-mi 
duci calul de frâu. 

— Bucuros, domnule locotenent! răspunse cel căruia i se 
adresase. 

D'Artagnan descălecă, încredinţă frâul muşchetarului, se 
urcă în trăsură alături de întemnițat şi spuse cu o voce în care 
era cu neputinţă să desluşeşti cea mai mică tulburare: 

— La Palatul Regal, repede! 

Trăsura porni numaidecât şi d'Artagnan, folosindu-se de 
întunericul de sub boltă pe sub care treceau, se aruncă de gâtul 
întemniţatului: 

— Rochefort! exclamă el. Tu eşti, chiar tu! Nu mă înşel! 


— D'Artagnan! făcu la rândul său Rochefort, cuprins de 
mirare. 

— O, bietul meu prieten! urmă d'Artagnan. Nu te-am văzut 
de vreo patru-cinci ani, te credeam mort. 

— Pe legea mea, mi se pare că nu-i prea mare deosebire 
între un mort şi un îngropat de viu. Şi eu sunt îngropat de viu, 
său mult nu mai lipseşte. 

— Şi pentru ce crimă te afli la Bastilia? 

— Vrei să-ţi spun adevărul? 

— Fireşte. 

— Ei bine, habar n-am! 

— Te îndoieşti de mine, Rochefort? 

— Nu, pe cinstea mea de gentilom. Dar e cu neputinţă să 
fiu întemnițat pentru vină care mi se pune în seamă. 

— Care? 

— Hot de noapte. 

— Tu, hoţ de noapte?! Rochefort, glumeşti? 

— Înţeleg. Asta cere o lămurire, nu-i aşa? 

— Mărturisesc că da. 

— Bine, uite ce s-a întâmplat: într-o seară, după un chef 
straşnic la Reinard, la Tuileries, în tovărăşia ducelui de Harcourt, 
a lui Fontrailles, de Rieux şi alţii, ducelui de Harcourt îi trăsneşte 
să mergem la şterpelit pelerine pe Pont-Neuf, distracţie foarte la 
modă pe-atunci, scornită de ducele de Orléans. 

— Erai nebun, Rochefort! La vârsta ta? 

— Nu, eram beat. Şi totuşi, fiindcă ideea asta nu mi se 
părea prea de soi, i-am propus cavalerului de Rieux să fim 
spectatori în loc de actori şi să ne cocoţăm pe calul de bronz, ca 
să vedem totul din lojă ca la teatru. Zis şi făcut. Mulțumită 
pintenilor călăreţului, de care ne-am folosit ca de nişte trepte, 
într-o clipă am fost pe cal. Şedeam cum nu se poate mai bine şi 
vedeam minunat. Vreo patru-cinci pelerine fuseseră şterpelite 
cu o nemaipomenită îndemânare, fără ca păgubaşii să 
crâcnească măcar, când nu ştiu ce nătărău mai puţin răbdător 
decât ceilalţi se porneşte să strige: "Săriţi!" şi ne aduce pe cap o 
patrulă de arcaşi. Ducele de Harcourt, Fontrailles şi încă vreo 
câţiva o iau la fugă şi scapă, de Rieux vrea să facă la fel. Eu caut 
să-l ţin lângă mine, spunându-i că n-au să ne descopere acolo 
sus. El, nu, să coboare, pune piciorul pe un pinten al statuii, 
pintenul se sfărâma, de Rieux cade, îşi rupe un picior şi, în loc să 


tacă, începe să tipe ca din gură de şarpe. Dau să sar şi eu jos, 
dar era prea târziu: am picat drept în braţele arcaşilor, care m- 
au dus la Châtelet, la închisoare, unde am dormit dus, fără să-mi 
pese, încredinţat că a doua zi scap. Trece o zi, trec două, trec 
opt zile; îi scriu cardinalului. În aceeaşi zi au venit după mine şi 
m-au dus la Bastilia; şi iată, sunt cinci ani de când zac acolo. 
Crezi că m-au întemnițat pentru crima de a mă fi cocoţat în 
spatele lui Henric al IV-lea, pe calul lui de bronz? 

— Nu, ai dreptate, dragul meu Rochefort, nu poate să fie 
asta, dar pesemne că o să afli motivul. 

— A, da, căci am uitat să te întreb: unde mă duci? 

— La cardinal. 

— Ce vrea de la mine? 

— Nu ştiu. Şi apoi habar n-aveam că tocmai pe tine trebuia 
să te duc. 

— Cu neputinţă. Tu, un favorit? 

— Eu, favorit! izbucni d'Artagnan. O, bietul meu conte! Mă 
simt şi mai vârtos cadet gascon decât în ziua când te-am întâlnit 
la Meung, ţi-aduci aminte, sunt aproape douăzeci şi doi de ani 
de atunci, ehei! 

Şi oftă din adâncul inimii. 

— Totuşi, cardinalul ţi-a încredinţat un ordin, nu-i aşa? 

— Asta fiindcă mă găseam din întâmplare în anticameră şi 
mi s-a adresat mie, cum ar fi făcut cu oricare altul. Dar am 
rămas acelaşi locotenent de muşchetari şi, de nu mă înşel, sunt 
aproape douăzeci şi unu de ani de când port gradul ăsta. 

— În sfârşit, nu ţi s-a întâmplat nici o nenorocire, asta-i 
mare lucru. 

— Păi ce nenorocire ai fi vrut să mi se întâmple? Un vers 
latinesc pe care l-am uitat, ori mai degrabă nu l-am ştiut 
niciodată ca lumea, spune: "Trăsnetul nu cade peste văi"; şi eu 
sunt o vale, dragul meu Rochefort, ba încă dintre cele mai joase. 

— Şi Mazarin e acelaşi Mazarin? 

— Mai mult ca oricând, dragul meu. Se zice că s-ar fi însurat 
cu regina. 

— Însurat?! 

— Dacă nu-i bărbatul ei, atunci îi este amant, nici vorbă. 

— Să rezişti unui Buckingham şi să cedezi unui Mazarin! 

— Astea-s femeile! cugetă ca un filozof d'Artagnan. 

— Femeile, mai înţeleg, dar reginele? 


— Ei, Doamne, în privinţa asta reginele sunt de două ori 
femei. 

— Spune-mi, Beaufort tot închis e? 

— Tot. De ce? 

— Eh, fiindcă m-a ajutat întotdeauna şi-ar fi putut să mă 
scape şi-acum. 

— Cred că tu eşti mult mai aproape de libertate decât el. 
Aşa că tu ai să-l scapi pe el. 

— Şi războiul... 

— O să-l avem. 

— Cu spaniolii? 

— Nu, cu Parisul. 

— Ce vrei să spui? 

— N-auzi împuşcăturile? 

— Ba da. Ei, şi? 

— Sunt burghezii care-şi fac de lucru până una-alta. 

— Crezi că s-ar putea ajunge undeva cu burghezii? 

— Cum nu? ăştia promit şi dacă s-ar găsi cineva să strângă 
laolaltă toate cetele lor... 

— Mare nenorocire să nu fii liber. 

— Ei, Doamne, nu-ţi pierde nădejdea. Dacă Mazarin s-a 
gândit să te caute, înseamnă că are nevoie de tine; şi dacă are 
nevoie de tine, ce mai încolo şi încoace, te fericesc! Sunt ani de 
zile de când nimeni nu mai are nevoie de mine; uite unde-am 
ajuns. 

— Te sfătuiesc să te plângi. 

— Ascultă, Rochefort. O înţelegere... 

— Care? 

— Ştii că suntem prieteni buni. 

— La naiba! Păstrez şi azi semnele acestei prietenii: trei 
împunsături de spadă! 

— Ei bine, dacă ajungi iar în graţii, să nu mă uiţi. 

— Onoarea lui Rochefort stă chezăşie, cu condiţia să faci şi 
tu la fel. 

— Ne-am înţeles: bate palma. 

— Prin urmare, prima oară când ai prilejul să vorbeşti de 
mine... 

— Voi vorbi, dar tu? 

— Voi face la fel. 

— Ascultă, trebuie să vorbesc şi de prietenii tăi? 


— Care prieteni? 

— Athos, Porthos şi Aramis, i-ai uitat? 

— Aproape. 

— Ce mai e cu ei? 

— Habar n-am. 

— Adevărat? 

— Da, Dumnezeu mi-e martor! Ne-am despărţit, aşa cum 
ştii. Trăiesc, asta-i tot ce pot să-ţi spun; din când în când mai 
aflu câte ceva despre ei, dar de pe la alţii. Să mă ia naiba dacă 
ştiu prin ce colţ de lume or fi. Nu, pe legea mea, numai pe tine 
te mai am prieten, Rochefort. 

— Şi faimosul... cum îi spunea flăcăului pe care l-am făcut 
sergent în regimentul piemontez? 

— Planchet? 

— Da, el. Şi cu faimosul Planchet ce mai e? 

— S-a însurat, a luat fata unui cofetar de pe strada 
Lombards, doar se dădea în vânt după dulciuri; se cheamă că-i 
şi el în rândul burghezilor parizieni şi, nici vorbă, în clipa asta s-a 
alăturat răzvrătiţilor. O să-l vezi pe păcătosul ăsta magistrat 
municipal, înainte să ajung eu căpitan. 

— Haide, dragul meu d'Artagnan, puţin curaj! Roata se- 
nvârteşte: de jos, te aduce sus. Astă-seară se schimbă poate şi 
soarta ta. 

— Amin! rosti d'Artagnan, oprind trăsura. 

— Ce faci? întrebă Rochefort. 

— Am ajuns şi nu ţin să fiu văzut coborând din trăsură; noi 
doi nu ne cunoaştem. 

— Ai dreptate. Adio! 

— Pe curând şi nu-ţi uita făgăduiala! 

D'Artagnan încălecă şi porni din nou în fruntea escortei. 

După cinci minute intrau în curtea Palatului Regal. 

D'Artagnan urcă împreună cu întemniţatul pe scara cea 
mare, după care străbătură anticamera şi coridorul. Când ajunse 
la uşa cabinetului lui Mazarin şi se pregătea să-şi anunţe 
sosirea, Rochefort îi puse mâna pe umăr. 

— D'Artagnan, zise el surâzând, vrei să-ţi mărturisesc un 
lucru la care m-am gândit tot drumul, văzând grupurile de 
cetăţeni care ne ieşeau în cale şi care se uitau cu ochi arzători la 
tine şi la cei patru oameni ai tăi? 

— Spune, rosti d'Artagnan. 


— N-aveam decât să strig după ajutor şi tu cu oamenii tăi 
aţi fi fost sfâşiaţi, iar eu aş fi fost liber. 

— De ce n-ai făcut-o? întrebă d'Artagnan. 

— Haida-de! i-o întoarse Rochefort. Ne-am legat prieteni! 
Ei, de-ar fi fost altcineva cu escorta, nu zic nu... 

D'Artagnan îşi plecă fruntea. 

"Oare Rochefort să fi devenit mai bun decât mine?" cugetă 
el. 

Şi ceru să fie anunţat ministrului. 

— Să intre domnul de Rochefort, sună vocea nerăbdătoare 
a lui Mazarin, de îndată ce auzi rostindu-se cele două nume. ŞI 
rugaţi pe domnul d'Artagnan să aştepte: nu am isprăvit încă cu 
el. 

Aceste cuvinte îl umplură de bucurie pe d'Artagnan. Aşa 
cum spusese, nimeni nu mai avea nevoie de el de multă vreme 
şi stăruința lui Mazarin în privinţa să i se părea un semn bun. 
Cât despre Rochefort, stăruința aceasta a cardinalului avu darul 
să-l pună şi mai mult în gardă. Trecu pragul încăperii şi-l găsi pe 
Mazarin aşezat la masa de lucru, în veşmântul său obişnuit, 
adică acela de monsenior; ceea ce era, la urma urmei, 
veşmântul abaţilor din acea vreme, cu deosebirea că el purta 
ciorapi şi mantie violetă. 

Uşile se închiseră, Rochefort trase cu coada ochiului spre 
Mazarin şi privirile li se încrucişară. 

Ministrul nu se schimbase câtuşi de puţin, era bine 
pieptănat, bine frizat, bine parfumat şi, mulţumită acestei 
cochetării, părea mai tânăr. Cât despre Rochefort, cu el era altă 
poveste: cei cinci ani de temniţă îl îmbătrâniseră grozav pe 
acest vrednic prieten al domnului de Richelieu; părul negru îi 
albise cu totul şi arămiul feţei lăsase locul unei palori adânci, de 
om vlăguit. Zărindu-l, Mazarin clătină uşor şi aproape nevăzut 
din cap, ca şi cum ar fi vrut să spună: "lată un om care nu mi se 
mai pare bun de mare lucru." 

După o tăcere destul de lungă, într-adevăr, dar care lui 
Rochefort i se păru o veşnicie, Mazarin scoase la iveală o 
scrisoare deschisă dintr-un vraf de hârtii şi o arătă gentilomului: 

— Am găsit aici o scrisoare prin care îţi ceri libertatea, 
domnule Rochefort. Prin urmare te afli în temniţă? 

La această întrebare, Rochefort tresări. 


— Dar mi se pare că Eminenţa-Voastră o ştie mai bine ca 
oricine, spuse el. 

— Eu? Nicidecum! La Bastilia mai sunt o mulţime de 
oameni închişi încă de pe vremea domnului de Richelieu, cărora 
nu le cunosc nici măcar numele. 

— O, cu mine însă e altceva, monseniore! Numele meu nu 
vă era necunoscut, deoarece din ordinul Eminenţei-Voastre am 
fost dus de la Châtelet la Bastilia. 

— Crezi? 

— Sunt sigur. 

— Da, într-adevăr, parcă mi-aduc aminte; n-ai refuzat 
dumneata cândva să faci o călătorie pentru regină la Bruxelles? 

— Aha! făcu Rochefort. Va să zică ăsta-i adevăratul motiv? 
Sunt cinci ani de zile de când îl tot caut. Şi nici nu-mi trecea prin 
minte, prostul de mine! 

— Dar eu n-am spus că acesta e motivul arestării dumitale. 
Să ne înţelegem, îţi pun doar o întrebare, atâta tot: n-ai refuzat 
dumneata să pleci la Bruxelles, în serviciul reginei, în vreme ce- 
ai acceptat să pleci în serviciul răposatului cardinal? 

— Tocmai pentru că am fost acolo în serviciul cardinalului, 
nu mă puteam întoarce spre a o sluji pe regină. Am fost la 
Bruxelles într-o împrejurare cumplită. Era pe vremea 
conspirației lui Chalais. Mă dusesem acolo ca să surprind 
corespondenţa lui Chalais cu arhiducele, şi, încă în acele zile 
fiind recunoscut, era cât pe ce să fiu sfâşiat. Cum aţi fi vrut să 
mă reîntorc?! Aş fi pierdut-o pe regină, în loc să o slujesc. 

— Ei bine, pricepi, iată cum gândurile cele mai bune sunt 
rău înţelese, dragul meu domn de Rochefort. Regina nu a văzut 
în refuzul dumitale decât un refuz, pur şi simplu; avusese multe 
motive să se plângă de dumneata pe vremea răposatului 
cardinal! 

Rochefort râse dispreţuitor. 

— Tocmai pentru că l-am slujit cu credinţă pe cardinalul 
Richelieu împotriva reginei, după moartea sa trebuia să 
înţelegeţi, monseniore, că v-aş sluji cu aceeaşi credinţă 
împotriva oricui. 

— Eu, domnule de Rochefort, rosti Mazarin, eu nu sunt 
domnul de Richelieu, care ţinea să devină atotputernic; eu sunt 
un simplu ministru care nu are nevoie de slujitori, fiind el însuşi 
slujitorul reginei. Or, maiestatea-sa este foarte susceptibilă; 


pesemne că a aflat de refuzul dumitale, pesemne că l-a socotit 
drept o declaraţie de război şi, ştiind cât preţuieşti şi, în 
consecinţă, socotindu-te primejdios, dragul meu domn de 
Rochefort, pesemne că mi-a poruncit să mă asigur în privinţa 
dumitale. lată pentru ce te găseşti la Bastilia. 

— Ei bine, monseniore, zise Rochefort, mi se pare că dacă 
numai dintr-o greşeală mă găsesc la Bastilia... 

— Da, da, continuă Mazarin, totul se poate îndrepta. 
Desigur, dumneata eşti în măsură să înţelegi anumite lucruri şi, 
o dată ce le înţelegi, să duci aceste lucruri la bun sfârşit. 

— Aceasta era şi părerea cardinalului Richelieu şi admiraţia 
mea pentru acest mare om creşte şi mai mult, de vreme ce 
aveţi bunăvoința să-mi spuneţi că şi dumneavoastră o 
împărtăşiţi. 

— E adevărat, încuviinţă Mazarin. Cardinalul se dovedea 
foarte iscusit, lucru ce-l făcea mult superior mie, care sunt un 
om simplu şi fără ascunzişuri. Eu am o francheţe prea 
franţuzească şi asta îmi dăunează. 

Rochefort îşi muşcă buzele ca să nu zâmbească. 

— Aşadar, merg de-a dreptul la ţintă. Am nevoie de prieteni 
de nădejde, de slujitori credincioşi. Şi când spun: am nevoie, 
înţeleg: regina are nevoie. Nu fac nimic fără ordinul reginei, 
pricepi? Eu nu sunt ca domnul cardinal de Richelieu, care făcea 
totul după bunul său plac. De aceea nu voi fi niciodată un om 
mare ca el, în schimb sunt un om bun, domnule de Rochefort şi 
sper să ţi-o pot dovedi. 

Rochefort cunoştea această voce catifelată în care se 
strecură din când în când câte un şuierat ca de viperă. 

— Sunt gata să vă cred, monseniore, glăsui el, cu toate că, 
în ce mă priveşte, am avut puţine dovezi de bunătatea despre 
care vorbeşte  Eminenţa-Voastră. Nu _ uitaţi, monseniore, 
continuă Rochefort, văzând tresărirea pe care ministrul 
încercase să şi-o stăpânească - nu uitaţi că de cinci ani mă aflu 
la Bastilia şi că nimic nu te face să vezi mai strâmb lucrurile 
decât faptul că le priveşti de după gratii. 

— O, domnule de Rochefort, ţi-am mai spus doar, eu nu 
sunt cu nimic vinovat de întemnițarea dumitale. Regina... 
(mânie de femeie şi de prinţesă, ce vrei! Dar lucrurile astea trec 
aşa cum au venit şi pe urma omul nici nu se gândeşte la ce-a 
fost...) 


— Înţeleg, monseniore, că nu se mai gândeşte ea, care a 
petrecut cinci ani la Palatul Regal, în mijlocul serbărilor şi al 
curtenilor; dar eu, care am stat aceşti ani la Bastilia... 

— Ei, Doamne, dragul meu domn de Rochefort, crezi oare 
că Palatul Regal e un lăcaş prea vesel? Nu, nici gând. Am avut şi 
noi mari necazuri, te asigur. Dar uite, să nu mai vorbim de toate 
acestea. Eu joc cu cărţile pe masă, ca de obicei. Spune, eşti de- 
ai noştri, domnule de Rochefort? 

— Trebuie să înţelegeţi, monseniore, că doar atât aştept 
dar nu mai ştiu nimic din ce se petrece pe lumea asta. La 
Bastilia nu se discută politică decât cu soldaţii şi cu temnicerii şi 
nici nu vă închipuiţi, monseniore, cât de puţin ştiu oamenii 
aceştia din tot ce se petrece. In privinţa asta eu am rămas încă 
la domnul Bassompierre... Oare se numără şi astăzi printre cei 
şaptesprezece seniori? 

— A murit, domnule şi asta e o mare pierdere. Era un om 
devotat reginei şi asemenea oameni sunt rari. 

— La naiba, cred şi eu! zise Rochefort. Atunci când îi aveţi, 
îi trimiteţi la Bastilia. 

— Dar cum dovedeşti devotamentul? întrebă Mazarin. 

— Prin acţiune, răspunse Rochefort. 

— A, da, acţiune! făcu ministrul, gânditor. Dar unde găseşti 
oameni de acţiune? 

Rochefort clătină din cap: 

— Ei nu lipsesc niciodată, monseniore, numai că 
dumneavoastră nu ştiţi să-i căutaţi. 

— Nu ştiu să-i caut?! Ce vrei să spui, dragă domnule 
Rochefort? Invaţă-mă dumneata. Dumneata trebuie să fi învăţat 
multe în intimitatea răposatului cardinal. A, era un om atât de 
mare! 

— Monseniorul nu se va supăra dacă îl voi mustra? 

— Eu, niciodată! Ştii bine că mi se poate spune orice. Mă 
străduiesc să mă fac iubit şi nu temut. 

— Ei bine, monseniore, în celula mea e un proverb zgâriat 
pe zid cu vârful unui cui. 

— Şi cum sună acest proverb? întrebă Mazarin. 

— lată-l, monseniore: "Cum e stăpânul.. " 

— Il ştiu: ”... aşa e şi slugă". 


— "... aşa e şi slujitorul". O mică schimbare pe care oamenii 
devotați de care v-am vorbit adineauri au făcut-o pentru 
mulţumirea lor personală. 

— Ei şi ce vrea să spună proverbul? 

— Vrea să spună că domnul de Richelieu a ştiut să 
găsească slujitori devotați cu zecile. 

— EI, ţinta tuturor pumnalelor? El, care şi-a petrecut viaţa 
apărându-se de atâtea lovituri? 

— Dar a izbutit să se apere până la urmă, cu toate că erau 
lovituri cumplite. Pentru că, dacă avea duşmani fără de pereche, 
avea şi prieteni fără de pereche. 

— E tocmai ceea ce vreau şi eu! 

— Am cunoscut oameni, continuă Rochefort, socotind că a 
sosit clipă să-şi ţină făgăduiala faţă de d'Artagnan - am 
cunoscut oameni care prin iscusinţa lor au înşelat de sute de ori 
agerimea cardinalului; cu vitejia lor i-au doborât gărzile şi 
spionii; oameni care, fără bani, fără sprijin, fără înlesniri, au 
ajutat unui cap încoronat să-şi păstreze coroana şi l-au făcut pe 
cardinal să ceară pace. 

— Numai că oamenii de care vorbeşti, zise Mazarin, 
surâzând tainic, văzând că Rochefort ajunge singur acolo unde 
voia el să-l aducă - oamenii aceştia nu erau devotați 
cardinalului, de vreme ce luptau împotriva lui. 

— Nu, cu toate că ar fi fost mai bine răsplătiți. Dar ei au 
avut nenorocul să rămână devotați aceleiaşi regine pentru care 
adineauri căutaţi slujitori. 

— Cum de ştii dumneata toate aceste lucruri? 

— Le ştiu pentru că oamenii aceştia erau pe atunci 
duşmanii mei, pentru că au luptat împotriva mea, pentru că le- 
am făcut tot răul de care am fost în stare, iar ei mi l-au întors 
cum s-au priceput mai bine, pentru că unul dintre ei, cu care am 
avut cel mai mult de-a face, mi-a dat o lovitură de spadă - sunt 
aproape şapte ani din ziua aceea: era a treia oară când mă 
lovea aceeaşi mână... sfârşitul unei vechi răfuieli. 

— Ah! exclamă Mazarin cu o admirabilă naivitate. De-aş 
cunoaşte şi eu asemenea oameni! 

— Eh, monseniore, aveţi unul la uşă de mai bine de şase 
ani şi timp de şase ani şi mai bine nu l-aţi socotit bun de nimic. 

— Cine este? 

— Domnul d'Artagnan. 


— Gasconul acela?! făcu Mazarin cu o mirare desăvârşit 
jucată. 

— Gasconul acesta a salvat o regină şi l-a silit pe domnul de 
Richelieu să recunoască deschis că, în ce priveşte îndemânarea, 
iscusinţa şi politică, nu era decât un învățăcel. 

— Adevărat? 

— Intocmai aşa cum am cinstea să spun excelenţei-voastre. 

— Povesteşte-mi şi mie, dragă domnule de Rochefort. 

— Asta-i cam greu, monseniore, spuse gentilomul surâzând. 

— Atunci o să-mi povestească el însuşi. 

— Nu cred, monseniore. 

— Şi de ce n-ar face-o? 

— Pentru că secretul nu-i aparţine, ci, aşa cum v-am spus, e 
secretul unei mari regine. 

— Şi s-a încumetat de unul singur să ducă la bun sfârşit o 
asemenea ispravă? 

— Nu, monseniore, avea trei prieteni, trei viteji care îl 
ajutau, vitejii care vi-i doreaţi dumneavoastră adineauri. 

— Şi spui că aceşti patru oameni erau uniţi? 

— Ca şi când tuspatru n-ar fi fost decât un singur om, ca şi 
când aceste patru inimi ar fi bătut în acelaşi piept; şi, într- 
adevăr, câte n-au făcut ei împreună! 

— Dragă domnule de Rochefort, zău, nici nu-ţi pot spune 
cum mi-ai stârnit curiozitatea. N-ai vrea să-mi istoriseşti şi mie 
această întâmplare? 

— Nu pot, în schimb am să vă spun o poveste, un adevărat 
basm, vă asigur, monseniore. 

— O, te ascult, domnule de Rochefort; îmi plac foarte mult 
poveştile. 

— Adevărat, monseniore? întrebă Rochefort, străduindu-se 
să citească ceva pe această faţă fină şi vicleană. 

— Da. 

— Fie, atunci ascultați! A fost odată o regină... o regină, 
puternică, regina unuia dintre cele mai mari regate ale lumii, 
căreia un mare ministru îi voia mult rău, pentru că îi dorise 
cândva prea mult bine. Nu vă căzniţi să ghiciţi cine este, 
monseniore, căci vă căzniţi în zadar! Toate acestea s-au 
petrecut cu mult înainte să fi venit dumneavoastră în regatul 
unde domnea această regină. Şi iată că soseşte la curte un 
ambasador viteaz, atât de bogat şi atât de chipeş, încât toate 


femeile erau nebune după el şi însăşi regina, drept mulţumire, 
fără îndoială pentru felul cum ştiuse să rezolve problemele de 
stat, are nesocotinţa să-i dăruiască o anume podoabă atât de 
însemnată, că nu se putea găsi o altă care să o înlocuiască. Cum 
această podoabă era un dar primit din partea regelui, ministrul 
l-a sfătuit pe rege să-i ceară reginei s-o poarte la viitorul bal. E 
de prisos să vă spun, monseniore: ministrul ştia prea bine că 
podoaba plecase o dată cu ambasadorul şi ambasadorul se 
găsea acum foarte departe, dincolo de mări. Marea regină era 
pierdută! Pierdută ca şi cea mai umilă dintre supusele ei, fiindcă 
ea se prăbuşea de la înălţimea măririi ei. 

— Adevărat! făcu Mazarin. 

— Ei bine, monseniore, patru oameni hotărâră să o salveze. 
Aceşti patru oameni nu erau nici prinți, nici duci, nici dintre 
puternicii vremii şi nici măcar bogaţi; erau patru soldaţi inimoşi, 
cu braţul oţelit şi cu spada gata oricând de luptă. Şi au plecat. 
Ministrul ştia de plecarea lor şi le-a înşiruit în cale o mulţime de 
oameni, vrând să-i împiedice să-şi atingă ţinta: Trei au fost scoşi 
din luptă de către aceşti nenumărați duşmani; unul singur a 
ajuns la ţărmul mării, omorând sau rănind pe cei care-i stăteau 
în cale, a trecut marea şi s-a întors aducând măreţei regine acea 
podoabă pe care ea şi-a putut-o prinde la umăr în ziua balului; 
puţin a lipsit să nu-l dea pierzării pe ministru. Ce spuneţi de 
ispravă asta, monseniore? 

— Magnific! murmură Mazarin, visător. 

— Aflaţi că ştiu încă vreo zece la fel. 

Mazarin nu mai scotea o vorbă, se gândea. Trecură aşa 
cinci sau şase minute. 

— Nu vreţi să mă întrebaţi nimic, monseniore? zise 
Rochefort. 

— Ba da: spui că domnul d'Artagnan era unul din aceşti 
patru oameni? 

— El a dus la bun sfârşit totul. 

— Şi ceilalţi cine erau? 

—  Monseniore, îngăduiţi-mi să las în grija domnului 
d'Artagnan să vi-i numească. Erau prietenii lui, nu ai mei. El 
singur ar avea oarecare înrâurire asupră-le, şi-apoi eu nici nu-i 
cunosc sub adevăratul lor nume. 


— Nu ai încredere în mine, domnule de Rochefort. Bine, voi 
vorbi deschis până la capăt: am nevoie de dumneata, de el, de 
toţi! 

— Să începem cu mine, monseniore, de vreme ce aţi trimis 
să mă aducă încoace şi mă aflu aici, pe urmă veţi trece şi la 
ceilalţi. Curiozitatea mea să nu vă mire: când ai stat cinci ani în 
temniţă, nu te supără câtuşi de puţin să ştii unde vei fi trimis. 

— Dumneata, dragă domnule de Rochefort, vei avea un 
post de încredere: te vei duce la Vincennes, unde se află închis 
domnul de Beaufort şi nu-l vei scăpa din ochi. Bine, dar ce-i cu 
dumneata? 

— Îmi propuneţi ceva imposibil, rosti Rochefort, clătinând 
dezamăgit din cap. 

— Cum adică imposibil? Şi de ce ţi se pare imposibil? 

— Pentru că domnul de Beaufort este unul dintre prietenii 
mei, sau, mai curând, eu sunt unul dintre prietenii lui; aţi uitat 
oare, monseniore, că mi-a fost chezaş în faţa reginei? 

— Domnul de Beaufort a devenit de atunci duşmanul 
statului. 

— Da, se prea poate, monseniore; cum eu însă nu sunt nici 
rege, nici regină, nici ministru, nu-l socotesc duşman şi nu pot 
primi ceea ce îmi propuneţi. 

— Asta numeşti dumneata devotament? Te felicit! 
Devotamentul dumitale nu te angajează prea mult, domnule de 
Rochefort. 

— Şi apoi, monseniore, continuă Rochefort, veţi înţelege că 
a ieşi de la Bastilia ca să intri la Vincennes nu înseamnă decât 
să schimbi temniţa. 

— Spune mai degrabă că eşti din tabăra domnului de 
Beaufort, ar fi mai cinstit din partea dumitale. 

— Monseniore, stau închis de atâta vreme, încât nu mai ţin 
cu nimeni: ţin doar cu cerul liber. Găsiţi orice altceva pentru 
mine, trimiteţi-mă în misiune, daţi-mi oricâte însărcinări, dar să 
călătoresc, dacă e cu putinţă! 

— Dragă domnule de Rochefort, spuse Mazarin cu o undă 
de zeflemea în glas, te depăşeşte zelul. Te socoteşti încă tânăr, 
fiindcă îţi simţi inima tânără, dar puterile te-ar trăda. Crede-mă: 
ceea ce îţi trebuie în clipa de faţă este odihna. Hei, să vină 
cineva! 

— Aşadar, nu hotărâți nimic în privinţa mea, monseniore? 


— Dimpotrivă, am hotărât. 

Bernouin intră în încăpere. 

— Cheamă un ofiţer, rosti Mazarin, apoi adăugă în şoaptă: 
Şi rămâi lângă mine. 

Ofiţerul se arătă numaidecât. Cardinalul aşternu câteva 
cuvinte pe o foaie de hârtie, pe care o întinse ofițerului şi dădu 
din cap în chip de salut. 

— Adio, domnule de Rochefort! 

Rochefort se înclină respectuos. 

— Văd, monseniore, că voi fi dus iarăşi la Bastilia. 

— Eşti inteligent. 

— Mă întorc acolo, monseniore, dar vă repet, nu ştiţi să vă 
slujiţi de mine şi rău faceţi. 

— De dumneata, prietenul duşmanilor mei! 

— Ce vreţi! Trebuia să mă faceţi duşmanul duşmanilor 
dumneavoastră. 

— Îţi închipui cumva că numai dumneata singur exişti pe 
lume, domnule de Rochefort? Crede-mă, voi găsi oameni mai 
buni decât dumneata. 

— V-o doresc, monseniore. 

— Destul. Acum, du-te! A, să nu uit: ar fi de prisos să-mi 
mai scrii, domnule de Rochefort, scrisorile dumitale ar fi ca şi 
pierdute. 

— Am scos castanele din foc pentru altul, murmură 
Rochefort, retrăgându-se spre uşă. Şi dacă d'Artagnan nu va fi 
mulţumit când am să-i povestesc cum l-am lăudat, înseamnă că- 
i un cusurgiu. Dar pe unde naiba mă duc? 

Într-adevăr, îl duceau spre scara cea mică, în loc să iasă 
prin anticameră, unde aştepta d'Artagnan. In curte se aflau 
trăsura şi cei patru din escortă care îl aduseseră încoace; 
zadarnic se uită însă după prietenul său. 

"A-a! îşi zise Rochefort în sinea lui. Asta schimbă grozav 
lucrurile! Şi dacă e tot atâta puhoi de oameni pe străzi, mda! voi 
încerca să-i arăt lui Mazarin că, slavă Domnului! mai sunt bun şi 
la altceva decât să păzesc un întemnițat." 

Şi sări în trăsură cu sprinteneală unuia de douăzeci şi cinci 
de ani. 


Capitolul IV Anna de Austria la patruzeci şi 
şase de ani 


Rămas singur cu Bernouin, Mazarin stătu un timp pe 
gânduri; ştia multe şi totuşi nu ştia încă destul. Mazarin trişa - e 
un amănunt pe care ni l-a păstrat Brienne: el numea asta a 
profita de situaţie. Hotări deci să nu înceapă partidă cu 
d'Artagnan până nu va cunoaşte toate cărţile adversarului. 

— Monseniorul nu mai are nimic de poruncit? întrebă 
Bernouin. 

— Ba da, răspunse Mazarin. Luminează-mi calea, mă duc la 
regină. 

Bernouin luă o lumânare şi o apucă înainte. 

O trecere tainică ducea de la apartamentele şi cabinetul de 
lucru al lui Mazarin la apartamentele reginei: de acest coridor se 
folosea cardinalul ca să ajungă oricând la Anna de Austria. 

Intrând în dormitorul aflat la capătul coridorului, Bernouin o 
întâlni pe doamna Beauvais. Doamna Beauvais şi Bernouin erau 
martorii apropiaţi ai acestei iubiri târzii şi doamna Beauvais se 
oferi să-l anunţe pe cardinal Annei de Austria, care se găsea în 
camera de rugăciune, împreună cu micuțul Ludovic al XIV-lea. 

Anna de Austria, aşezată într-un fotoliu încăpător, cu cotul 
sprijinit de masă şi cu fruntea în palmă, se uita la regescul 
vlăstar care stătea tolănit pe covor şi răsfoia o carte groasă 
despre războaie. Era o regină care ştia de minune să se 
plictisească cu măreție; rămânea câteodată ceasuri întregi 
închisă în odaia ei sau în camera de rugăciune, fără să citească, 
nici să se roage. 

Cât despre cartea cu care îşi trecea vremea regele era un 
Quintus Curtius împodobit cu gravuri ce înfăţişau faptele de 
vitejie ale lui Alexandru. 

Doamna Beauvais se ivi în pragul camerei de rugăciune şi-l 
anunţă pe cardinalul Mazarin. 

Copilul se ridică în genunchi, cu sprâncenele încruntate şi 
se uită întrebător la maică-sa: 

— De ce intră aşa, fără se ceară audienţă? 

Anna roşi uşor. 

— Este important, spuse ea, în timpurile pe care le trăim, 
ca primul ministru să poată veni oricând să încunoştiinţeze 


regina de ceea ce se petrece, fără a stârni curiozitatea sau 
comentariile întregii curţi. 

— Mi se pare însă că domnul de Richelieu nu intra aşa, 
răspunse copilul, îndărătnic. 

— Cum de-ţi aduci aminte ce făcea domnul de Richelieu? 
Nu poţi şti acest lucru, erai prea mic pe-atunci. 

— Eu nu-mi aduc aminte; am întrebat şi mi s-a spus. 

— Şi cine ţi-a spus? urmă Anna de Austria, cu un gest de 
supărare greu stăpânită. 

— Ştiu că nu trebuie să numesc niciodată pe cei care 
răspund la întrebările mele, rosti copilul, fiindcă altfel nu voi mai 
afla nimic. 

În clipa aceea intră Mazarin. Regele se ridică îndată, luă 
cartea de jos, o închise şi o puse pe masă, rămânând în picioare, 
ca să-l silească şi pe Mazarin să stea în picioare. 

Mazarin urmărea cu ochiul sau inteligent toată această 
scenă, vrând parcă să ghicească ceea ce se petrecuse mai 
înainte. 

Se înclină respectuos în faţa reginei şi făcu o adâncă 
plecăciune în faţa regelui, care îi răspunse cu o semeaţă 
aplecare a capului, dar o privire a mamei sale îl mustră că se 
lasă pradă urii, pe care Ludovic al XIV-lea o nutrea încă de mic 
faţă de cardinal şi atunci el primi cu surâsul pe buze salutul 
ministrului. 

Anna de Austria căuta să citească pe faţa lui Mazarin 
motivul acestei vizite neaşteptate, căci cardinalul venea la ea de 
obicei atunci când toată lumea se retrăsese. 

Ministrul făcu un semn aproape nevăzut din cap şi regina se 
adresă doamnei Beauvais: 

— E timpul ca regele să se culce. Cheamă-l pe Laporte. 

Regina îi spusese de două sau de trei ori micuţului Ludovic 
să meargă la culcare şi de fiece dată copilul stăruise cu 
drăgălăşenie să mai rămână. De astă dată însă nu scoase o 
vorbă - păli doar şi-şi muşcă buzele. 

În clipa următoare intră Laporte. Copilul păşi țţeapăn spre 
el, fără să-şi îmbrăţişeze mama. 

— Vai, Ludovic! exclamă regina. Nu mă săruţi? 

— Credeam că sunteţi supărată pe mine, doamnă, de 
vreme ce mă alungaţi! 


— Nu te alung: ai fost bolnav de vărsat, eşti încă slăbit şi 
mă tem să nu te obosească veghea prea târzie. 

— În schimb astăzi, când m-aţi trimis în Parlament ca să 
dau acele decrete nedrepte care au făcut poporul să murmure, 
nu v-aţi temut câtuşi de puţin. 

— Sire, interveni Laporte, vrând să schimbe vorba, cui 
doreşte maiestatea-voastră să dea sfeşnicul? 

— Cui vrei tu, Laporte, răspunse copilul şi adăugă îndată 
apăsat: Numai lui Mancini, nu. 

Mancini era un nepot al cardinalului, un copil pe care 
Mazarin îl aciuase pe lângă rege şi asupra căruia Ludovic al XIV- 
lea revărsa o parte din ura pe care o nutrea faţă de ministru. 

Şi regele plecă fără să-şi îmbrăţişeze mama şi fără să-l 
salute pe cardinal. 

— Minunat! făcu Mazarin. Îmi place să văd că maiestatea-sa 
e crescut în silă faţă de prefăcătorie. 

— Cum adică?! întrebă regina cu un aer aproape sfios. 

— Mi se pare că ieşirea regelui nu are nevoie de comentarii; 
de altfel, maiestatea-sa nici nu-şi dă osteneala să ascundă cât 
de puţină afecţiune îmi poartă; asta însă nu mă împiedică să-i 
fiu cu totul devotat, cum îi sunt şi maiestăţii-voastre. 

— ţi cer iertare pentru el, cardinale, murmură regina. E un 
copil care nu poate încă să-şi dea seama de tot ce-ţi datorează. 

Cardinalul zâmbi. 

— Ai venit, fără îndoială, pentru o chestiune importantă, 
continuă regina. Despre ce e vorba? 

Mazarin se aşeză, ori mai curând se tolăni într-un jilţ şi rosti 
melancolic: 

— Ei, după cât se pare, vom fi siliţi să ne despărţim şi asta 
cât de curând, afară numai dacă vei duce devotamentul 
domniei-tale faţă de mine atât de departe, încât să mă urmezi în 
Italia. 

— Şi pentru ce toate acestea? 

— Pentru că, reluă Mazarin, aşa cum glăsuieşte opera 
Thisbe: 

Urzeşte lumea toată iubirea să ne sfarme. 

— Glumeşti, domnule! zise regina, încercând să-şi recapete 
ceva din vechea-i demnitate. 


— Vai, nu, doamnă! replică Mazarin. Nu glumesc deloc. Mai 
degrabă aş plânge, te rog să mă crezi şi aş avea de ce, căci ia 
aminte la cuvintele mele: 

Urzeşte lumea toată iubirea să ne sfarme. 

Or, cum faci parte din această lume, vreau să spun că şi 
domnia-ta mă părăseşte. 

— Cardinale! 

— Eh, Doamne, nu te-am văzut surâzând ieri atât de 
binevoitor ducelui de Orleans, ori mai curând la ceea ce-ţi 
spunea! 

— Şi ce anume îmi spunea? 

— "Acest Mazarin e toată piedica; să plece şi totul va fi 
bine." lată ce-ţi spunea, doamnă. 

— Şi ce-ai fi vrut să fac? 

— O, doamnă, eşti regină, aşa mi se pare! 

— Frumoasă domnie la bunul plac al oricărui mâăzgălitor de 
hârtie din Palatul Regal şi al oricărui biet gentilom din ţară. 

— Cu toate acestea, eşti destul de puternică pentru a-i 
îndepărta pe cei care-ţi displac. 

— Adică pe cei care îţi displac dumitale! răspunse regina. 

— Mie?! 

— Fără îndoială. Cine a alungat-o pe doamna de Chevreuse, 
care a fost persecutată doisprezece ani sub cealaltă domnie? 

— O intrigantă care voia să continue împotriva mea 
uneltirile începute împotriva domnului de Richelieu! 

— Cine a alungat-o pe doamna de Hautefort, această 
prietenă desăvârşita, încât a refuzat favorurile regelui că să-mi 
rămână credincioasă? 

— O mironosiţă ce-ţi spunea seară de seară, în timp ce-ţi 
scotea rochia, că-ţi pierzi sufletul iubind un preot, ca şi când 
trebuie să fii preot dacă eşti cardinal! 

— Cine a dispus arestarea domnului de Beaufort? 

— Un zăbăuc care nu vorbea decât de asasinarea mea, nici 
mai mult, nici mai puţin! 

— Vezi bine, cardinale, urmă regina. Duşmanii dumitale 
sunt şi ai mei. 

— Nu e destul, doamnă, ar trebui ca prietenii domniei-tale 
să fie şi ai mei. 

— Prietenii mei, domnule!... (Regina clătină din cap) Vai! Eu 
nu am prieteni! 


— Cum de nu mai ai prieteni la bine, atunci când i-ai avut la 
rău? 

— Pentru că la bine i-am dat uitării, domnule: am făcut ca 
regina Maria de Medicis, care, după întoarcerea din primul exil, 
a arătat numai dispreţ faţă de toţi câţi suferiseră pentru ea şi 
care, surghiunită a doua oară, a murit la Colonia, părăsită de 
toată lumea, ba până şi de fiul ei, fiindcă la rându-i toată lumea 
o dispreţuia. 

— Tocmai, să vedem, murmură Mazarin. N-ar fi timpul să 
îndreptăm greşeala? Caută printre prietenii domniei-tale pe cei 
mai vechi. 

— Ce vrei să spui, domnule? 

— Nimic altceva decât ceea ce am spus: caută. 

— Vai, eu nu am influenţă asupra nimănui, oricât aş privi în 
jurul meu. Domnul, ca de obicei, se lasă condus de un favorit: 
ieri era Choisy, astăzi este La Rivière, mâine va fi altul. Prinţul 
este condus de vicar, condus la rândul său de către doamna de 
Guemenee. 

— De aceea, doamnă, nu ţi-am spus să cauţi printre 
prietenii de astăzi, ci printre cei de odinioară. 

— Printre prietenii mei de odinioară? făcu regina. 

— Da, printre prietenii de odinioară, printre cei care te-au 
ajutat să lupti împotriva ducelui de Richelieu şi chiar să-l învingi. 

— Oare unde vrea să ajungă, murmură regina, uitându-se 
cu nelinişte la cardinal. 

— Da, urmă acesta. În unele împrejurări, maiestatea-ta a 
ştiut, cu inteligenţa vie şi subtilă care o caracterizează şi cu 
ajutorul prietenilor, să respingă atacurile acestui duşman. 

— Eu..., îngâna regina. Eu am suferit, atâta tot. 

— Da, încuviinţă Mazarin, aşa cum suferă femeile, adică 
răzbunându-se. Hai să spunem lucrurilor pe nume! Il cunoşti pe 
domnul de Rochefort? 

— Domnul de Rochefort nu se număra printre prietenii mei, 
răspunse regina. Dimpotrivă, printre duşmanii cei mai 
înverşunaţi, unul dintre cei mai credincioşi oameni ai 
cardinalului. Credeam că ştii asta. 

— O ştiu atât de bine, rosti Mazarin, încât l-am trimis la 
Bastilia. 

— Şi nu mai e acolo? întrebă regina. 


— Ba da, linişteşte-te, e tot acolo; de altfel, n-am pomenit 
de el decât ca să ajung la altcineva. Il cunoşti pe domnul 
d'Artagnan? continuă Mazarin, privind-o în faţă pe regină. 

Anna de Austria primi lovitura drept în inimă. "Să fi fost 
oare gasconul indiscret?" se întrebă ea. Şi urmă cu glas tare: 

— D'Artagnan! Stai puţin. Da, desigur, numele mi-e 
cunoscut. D'Artagnan, un muşchetar care iubea pe una dintre 
slujitoarele mele, o biată copilă care a murit otrăvită din pricina 
mea. 

— Asta-i tot? întrebă Mazarin. 

Regina îl privi cu mirare. 

— Dar, domnule, zise ea, mi se pare că mă supui unui 
interogatoriu? 

— La care, în orice caz, rosti Mazarin cu veşnicul său surâs 
şi cu vorbă-i blinda dintotdeauna, vei răspunde după bunul plac. 

— Spune lămurit ceea ce doreşti, domnule şi eu voi 
răspunde la fel de lămurit, i-o întoarse regina, cu o umbră ce 
nerăbdare în glas. 

— lată, doamnă, începu Mazarin, înclinându-se. Doresc să 
împarţi cu mine prietenia acestor oameni, aşa cum şi eu am 
împărţit cu domnia-ta puţina iscusinţă şi puţinul talent pe care 
cerul mi le-a dăruit. Situaţia e gravă şi va trebui să luăm măsuri 
energice. 

— larăşi?! făcu regina. Credeam că am pus capăt la toate 
acestea o dată cu domnul de Beaufort. 

— Hm, domnia-ta n-ai văzut decât şuvoiul pornit să 
răstoarne totul în calea sa şi nu ai luat aminte la apele liniştite. 
Dar există în Franţa un proverb despre apele acestea liniştite. 

— Continuă, spuse regina. 

— Ei bine, urmă Mazarin, în fiece zi îndur afronturile 
prinților şi valeţilor plini de titluri ai domniei-tale, nişte 
marionete, care nu văd că eu ţin sforile şi nu ghicesc, sub masca 
sobră a răbdării mele, râsul omului scos din fire care şi-a jurat 
sieşi să fie într-o zi cel mai tare. L-am arestat pe domnul de 
Beaufort, e adevărat, dar el era cel mai puţin primejdios dintre 
toţi: a mai rămas prinţul... 

— Învingătorul de la Rocroy! Te-ai gândit la asta? 

— Da, doamnă şi încă foarte des; dar pazienza, cum 
spuneam noi, italienii. Apoi, după domnul de Condé, e ducele de 
Orleans. 


— Ce tot vorbeşti? Întâiul prinţ de sânge regesc, unchiul 
regelui? 

— Nu întâiul prinţ de sânge regesc, nu unchiul regelui, ci 
conspiratorul laş, care, sub cealaltă domnie, împins de firea-i 
schimbătoare şi plină de toane, ros de păcate ascunse, sfâşiat 
de o jalnică ambiţie, invidios pe tot ce-l întrecea în cinste şi 
curaj, mânios de a nu fi nimic din pricina nulităţii lui, s-a făcut 
ecoul tuturor clevetirilor, s-a făcut sufletul tuturor urzelilor, 
stârnindu-i pe toţi acei oameni de treabă care au avut nerozia 
să se încreadă în cuvântul unuia cu sânge regesc în vine şi de 
care el s-a lepădat atunci când i-a văzut că urcă pe eşafod! Nu 
întâiul prinţ de sânge regesc, nu unchiul regelui, o repet, ci 
ucigaşul lui Chalais, al lui Montmorency şi al lui Cinq-Mars, care 
încearcă să facă astăzi acelaşi joc şi care îşi închipuie că va 
câştiga partida fiindcă a schimbat adversarul şi fiindcă, în loc să 
aibă în faţă un om care ameninţă, are unul care zâmbeşte. Dar 
se înşală, n-a câştigat nimic urzind pierzania domnului de 
Richelieu; şi eu n-am interesul să las în preajma reginei acest 
grăunte de discordie, cu care răposatul cardinal i-a făcut sânge 
rău regelui douăzeci de ani în şir. 

Anna se împurpură şi îşi ascunse faţa în palme. 

— Nu vreau câtuşi de puţin să umilesc pe maiestatea-ta, 
continuă Mazarin, ceva mai calm, dar în acelaşi timp cu o 
ciudată siguranţă în glas. Vreau ca regina să fie respectată şi 
respectat ministrul ei, căci în ochii tuturor eu nu sunt decât atât. 
Maiestatea-ta ştie că eu nu sunt o marionetă venită aici din 
Italia, aşa cum spun atâţia; şi vreau ca toată lumea să ştie asta, 
deopotrivă cu maiestatea-ta. 

— Bine şi eu ce trebuie să fac? zise Anna de Austria 
copleşită de acest glas dominator. 

— Trebuie să cauţi să-ţi aminteşti numele acelor oameni 
credincioşi şi devotați, care au trecut marea, în ciuda domnului 
de Richelieu, presărând tot drumul cu sângele lor pentru a-ţi 
aduce o anumită podoabă pe care maiestatea-ta o dăruise 
domnului de Buckingham. 

Anna se ridică măreaţă şi plină de mânie, ca împinsă de un 
arc de oţel, şi, privindu-l pe cardinal cu acea semeţie şi 
demnitate care o făcea atât de temută în tinereţe, spuse: 

— Mă jigneşti, domnule! 


— Vreau, în sfârşit, rosti Mazarin, urmându-şi gândul 
curmat la jumătate de intervenţia reginei - vreau să faci astăzi 
pentru soţul tău, ceea ce ai făcut odinioară pentru amantul tău. 

— larăşi această calomnie! strigă regina. O credeam 
moartă şi îngropată de mult, căci nu mi-ai pomenit de ea până 
astăzi; şi iată că, la rândul dumitale, îmi vorbeşti de ea. Cu atât 
mai bine! De astă dată vom limpezi lucrurile între noi şi totul se 
va sfârşi, mă înţelegi? 

— Dar, doamnă, replică Mazarin, uimit de această nouă 
izbucnire, eu nu-ţi cer să-mi spui totul. 

— Vreau eu să-ţi spun totul, i-o întoarse Anna de Austria. 
Aşadar, ascultă. Vreau să-ţi spun că, într-adevăr, s-au găsit în 
acea vreme patru inimi devotate, patru suflete cinstite, patru 
spade credincioase care mi-au salvat mai mult decât viaţa, 
domnule, mi-au salvat onoarea. 

— A, recunoşti! făcu Mazarin. 

— Oare numai onoarea celor vinovaţi poate să fie pusă în 
joc, domnule, oare nu poate să fie dezonorat cineva, o femeie 
mai cu seamă, numai pe baza unor simple aparente? Da, 
aparențele erau împotriva mea şi mă pândea dezonoarea, 
totuşi, jur, nu eram vinovată. Jur... 

Regina căută un lucru sfânt pe care să poată jura şi, 
scoțând dintr-un scrin ascuns într-un perete o casetă micuță din 
lemn de trandafir încrustat cu argint, o puse pe altarul din 
încăpere: 

— Jur pe aceste sfinte relicve, rosti ea. L-am iubit pe 
domnul de Buckingham, dar domnul de Buckingham n-a fost 
amantul meu! 

— Şi ce relicve sunt astea pe care juri, doamnă? surâse 
Mazarin. Căci, te previn, ca fiu al Romei, nu mă arăt prea 
încrezător: există relicve şi relicve. 

Regina scoase o cheiţă de aur pe care o purta atârnata la 
gât şi o întinse cardinalului: 

— Deschide, domnule şi vezi singur. 

Mazarin, uimit, luă cheia şi deschise caseta în care nu găsi 
decât un pumnal mâncat de rugină şi două scrisori, dintre care 
una pătată de sânge. 

— Ce sunt toate acestea? 

— Vrei să ştii ce sunt, domnule? făcu Anna de Austria, 
întinzând cu un gest de regină asupra casetei braţul ei de 


aceeaşi desăvârşită frumuseţe, în ciuda trecerii anilor. Îţi spun 
îndată. Aceste două scrisori sunt singurele pe care i le-am scris 
vreodată. lar acesta este pumnalul cu care l-a lovit Felton. 
Citeşte scrisorile, domnule şi vei vedea dacă am minţit. 

Cu toată îngăduinţa acordată, Mazarin, dintr-un imbold 
firesc, în loc să citească scrisorile, luă în mâna pumnalul pe care 
Buckingham şi-l smulsese din rană în clipa morţii, trimiţându-l, 
prin Laporte, reginei. Lama era mâncată toată, căci sângele se 
prefăcuse în rugină; după o scurtă cercetare, în care timp regina 
se făcuse tot atât de albă ca şi pânza de pe iconostasul de care 
se sprijinea, cardinalul puse pumnalul în casetă înfiorându-se 
fără voia lui. 

— Bine, doamnă, rosti el. Mă încred în jurământul domniei- 
tale. 

— Nu, nu, citeşte! stărui regina, încruntându-se. Citeşte, 
vreau asta, ţi-o poruncesc, astfel că, după cum am hotărât, totul 
să se sfârşească de astă dată şi să nu mai vorbim nicicând 
despre aceste lucruri. Crezi oare, adăugă ea cu un zâmbet 
cumplit, că sunt dornică să deschid această casetă ori de câte 
ori mă vei mai învinui în viitor? 

Mazarin, covârşit de atâta tărie sufletească, se supuse 
aproape fără voie şi citi amândouă scrisorile. Într-una, regina 
cerea lui Buckingham să-i înapoieze bijuteria: era scrisoarea 
dusă de către d'Artagnan şi care ajunsese la vreme. Cealaltă era 
scrisoarea dusă ducelui de către Laporte, în care regina îl 
prevenea că va fi asasinat şi care ajunsese prea târziu. 

— Intr-adevăr, doamnă, glăsui Mazarin, găsesc că nu mai e 
nimic de spus. 

— Ba da, domnule, zise regina, închizând caseta şi apăsând 
capacul cu palma. Da, mai e ceva de spus şi anume ca 
întotdeauna am fost nerecunoscătoare faţă de aceşti oameni 
care m-au salvat pe mine şi care au făcut tot ce le-a stat în 
putinţă ca să-l salveze şi pe duce; pe acest brav d'Artagnan, de 
care mi-ai vorbit adineauri, l-am răsplătit lăsându-l doar să-mi 
sărute mâna şi dăruindu-i acest diamant. 

Regina întinse frumoasa ei mâna spre cardinal şi-i arătă o 
minunată nestemată ce-i scânteia în deget. 

— L-a vândut, continuă ea, pare-se că într-un moment de 
strâmtorare. L-a vândut, ca să mă salveze pentru a doua oară, 


fiindcă trebuia să trimită un om care să-l prevină pe duce că va 
fi asasinat. 

— D'Artagnan ştia? 

— El ştia totul. Cum? Nu-mi dau seama. Dar, în sfârşit, a 
vândut diamantul domnului des Essarts, în degetul căruia l-am 
văzut şi de la care l-am răscumpărat. Numai că acest diamant îi 
aparţine, domnule; înapoiază-i-l din partea mea şi, de vreme ce 
ţi-e dat să ai lângă dumneata un asemenea om, caută-l şi 
foloseşte.-l. 

— Mulţumesc, doamnă, spuse Mazarin. Voi ţine seama de 
acest sfat. 

— Şi acum, murmură regina, zdrobită de emoție, mai ai 
ceva să-mi ceri? 

— Nimic, doamnă! răspunse cardinalul cu glasul cel mai 
mângâietor. Decât să te rog să mă ierţi pentru nedreptele-mi 
bănuieli; dar te iubesc atât de mult, încât nu-i de mirare să fiu 
gelos şi pe trecut. 

Un zâmbet nelămurit flutură pe buzele reginei. 

— Atunci, domnule, şopti ea, dacă nu mai ai nimic să-mi 
ceri, lasă-mă. Trebuie să înţelegi că, după toate câte s-au 
petrecut, simt nevoia să rămân singură. 

Mazarin se înclină: 

— Eu mă retrag, doamnă. Mi-e îngăduit să mai revin? 

— Da, dar mâine, până atunci abia am răgaz să mă 
liniştesc. 

Cardinalul luă mâna reginei, o sărută plin de galanterie şi 
se retrase. 

Indată după plecarea lui, regina trecu în apartamentul fiului 
ei şi-l întrebă pe Laporte dacă regele s-a culcat. Laporte îi arăta 
cu mâna copilul care dormea. 

Anna de Austria urcă treptele pe care stătea înălţat patul şi 
îşi apropie buzele de fruntea încruntată a fiului ei, într-o dulce 
sărutare; apoi plecă la fel de tăcută cum venise, mulţumindu-se 
să-i spună valetului: 

— Caută, dragul meu Laporte, ca regele să se poarte mai 
prietenos faţă de cardinal, căruia şi el şi eu îi datorăm atât de 
mult. 


Capitolul V Gascon şi italian 


În acest timp, cardinalul se întoarse în cabinetul său, la uşa 
căruia veghea Bernouin, pe care îl întrebă dacă nu s-a petrecut 
nimic nou şi dacă nu a sosit vreo veste. La răspunsul negativ al 
acestuia, îi făcu semn că poate să plece. 

Rămas singur, se duse şi deschise uşa dinspre coridor, apoi 
pe cea care dădea în anticameră; d'Artagnan, obosit, dormea pe 
o banchetă. 

— Domnule d'Artagnan! murmură cardinalul cu o voce 
blândă. 

D'Artagnan nici nu se clinti. 

— Domnule d'Artagnan! spuse el ceva mai tare. 

D'Artagnan dormea dus. Cardinalul se apropie şi-i atinse 
umărul cu vârful degetului. 

De astă dată, d'Artagnan tresări, se deşteptă şi, 
dezmeticindu-se, sări în picioare, ca un adevărat soldat în 
campanie. 

— lată-mă! spuse el. Cine mă strigă? 

— Eu, zise Mazarin, cu chipul numai zâmbet. 

— Cer iertare Eminenţei-Voastre, murmură d'Artagnan, dar 
eram frânt de oboseală... 

— Nu-mi cere iertare, domnule, rosti Mazarin. Ai obosit 
îndeplinind poruncile mele. 

D'Artagnan se minună de bunăvoința întipărită pe faţa 
ministrului. 

— Măi să fie! rosti el printre dinţi. Oare-i adevărată zicală că 
norocul te ajunge în somn? 

— Vino cu mine, domnule! glăsui Mazarin. 

— Haide-haide..., îngâna d'Artagnan pentru sine. Rochefort 
s-a ţinut de cuvânt; numai că pe unde dracu o fi ieşit? 

Şi scrută cu privirea cele mai mici unghere ale încăperii, dar 
nici urmă de Rochefort. 

— Domnule d'Artagnan, începu Mazarin, după ce se aşeză 
şi îşi găsi locul în fotoliul său. Mi-ai părut întotdeauna un om 
viteaz şi inimos. 

"Se prea poate, cugetă d'Artagnan, dar i-a trebuit cam mult 
timp să mi-o spună." 

Ceea ce nu-l împiedică să facă o adâncă plecăciune, drept 
răspuns la vorba măgulitoare a lui Mazarin. 


— Ei bine, urmă cardinalul, a venit clipa când însuşirile şi 
vrednicia dumitale trebuiesc folosite! 

Un fulger de bucurie se aprinse în ochii ofițerului, dar se 
stinse numaidecât, căci nu ştia unde vrea să ajungă Mazarin. 

— Porunciţi, monseniore! zise el. Sunt gata să mă supun 
poruncii voastre. 

— Domnule d'Artagnan, continuă Mazarin, sub trecută 
domnie ai săvârşit unele fapte mari... 

— Eminenţa-Voastră este prea bună aducându-şi aminte... 
E adevărat, mi-am câştigat oarecare faimă în război. 

— Nu mă gândesc acum la faptele dumitale de arme, zise 
Mazarin. Cu toate că au făcut vâlva, au fost lăsate în umbră de 
altele. 

D'Artagnan se arătă mirat. 

— Cum, n-ai nimic de spus? întrebă Mazarin. 

— Aştept ca monseniorul să mă lămurească despre ce fapte 
e vorba, răspunse d'Artagnan. 

— E vorba de acea întâmplare... Ei, ştii prea bine ce vreau 
să spun. 

— Vai, nu ştiu, monseniore! făcu d'Artagnan, pe de-a- 
ntregul nedumerit. 

— Eşti discret, cu atât mai bine. E vorba de o anumită 
întâmplare cu regina, de o anume podoabă, de o călătorie pe 
care ai făcut-o împreună cu trei prieteni ai dumitale. 

"He, he! chicoti gasconul în sinea sa. Asta-i o capcană. Să 
mă ţin bine!" 

Şi făcu o mutră atât de mirată, încât şi Mondori sau 
Bellerose, cei doi comedieni de frunte ai vremii, l-ar fi pizmuit 
pentru ea. 

— Prea bine! cuvântă Mazarin, râzând. Bravo! Mi s-a spus 
că eşti omul care-mi trebuie şi pe bună dreptate. la să vedem, 
ce-ai putea face pentru mine? 

— Tot ceea ce Eminenţa-Voastră îmi va porunci să fac, 
spuse d'Artagnan. 

— Ai face oare pentru mine ceea ce ai făcut cândva pentru 
o regină? 

"Ce mai încolo şi încoace, cugetă d'Artagnan, ăsta vrea să 
mă tragă de limbă. Să-l văd unde bate. Ce naiba, doar nu-i mai 
şiret ca Richelieu!..." 

— Pentru o regină, monseniore? Nu înţeleg. 


— Nu înţelegi că am nevoie de dumneata şi de cei trei 
prieteni ai dumitale? 

— De care prieteni, monseniore? 

— De cei trei prieteni ai dumitale de odinioară. 

— Odinioară, monseniore, răspunse d'Artagnan, n-aveam 
trei prieteni, aveam cincizeci. La douăzeci de ani te crezi prieten 
cu toată lumea. 

— Bine, bine, domnule ofiţer, murmură Mazarin. Discreţia e 
un lucru frumos; dar astăzi ar putea să-ţi pară rău că ai fost prea 
discret într-o vreme. 

— Monseniore, Pitagora îşi punea discipolii să nu scoată o 
vorbă cinci ani de zile, anume ca să-i înveţe să tacă. 

— Şi dumneata n-ai scos o vorbă timp de douăzeci de ani, 
domnule. Cu cincisprezece ani mai mult decât un filozof 
pitagorician, ceea ce mi se pare destul de cuminte. Vorbeşte, 
dar, astăzi, căci regina însăşi te dezleagă de jurământ. 

— Regina! exclamă d'Artagnan, de astă dată cu o uimire 
câtuşi de puţin prefăcută. 

— Da, regina! Şi drept dovadă că-ţi vorbesc în numele ei, 
mi-a cerut să-ţi arăt acest diamant pe care spune că-l cunoşti şi 
pe care l-a răscumpărat de la domnul des Essarts. 

Mazarin întinse mâna şi ofiţerul oftă, recunoscând inelul pe 
care regina i-l dăruise în seara balului de la Primărie. 

— E adevărat, zise d'Artagnan. Cunosc diamantul, era al 
reginei. 

— Vezi bine deci că îţi vorbesc în numele ei. De aceea, 
răspunde-mi deschis, nu are rost să te mai prefaci. i-am spus şi 
îţi repet: ţi-e norocul în joc. 

— Pe legea mea că am mare nevoie de el, monseniore! 
Eminenţa-Voastră m-a dat uitării atâta vreme! 

— Ne trebuie doar opt zile ca să îndreptăm lucrurile. 
Dumneata eşti aici, dar unde-ţi sunt prietenii? 

— Habar n-am, monseniore. 

— Cum adică, habar n-ai? 

— Foarte simplu. Ne-am despărţit de-o veşnicie, fiindcă toţi 
trei s-au lăsat de armată. 

— Şi unde ai să-i regăseşti? 

— Oriunde ar fi. Asta mă priveşte. 

— Bine! De ce ai nevoie? 


— Am nevoie de bani, monseniore, atâţia citi o să 
trebuiască pentru treburile noastre. Mi-aduc bine aminte de câte 
ori am fost ţintuiţi în loc din pricina banilor şi fără să vând 
diamantul ăsta, pe care m-am văzut silit să-l vând, am fi rămas 
în drum. 

— Drace! Bani şi încă mulţi bani! bombăni Mazarin. Văd că 
nu te încurci, domnule ofiţer! Dar dumneata ştii că vistieria 
regelui e goală? 

— Atunci, faceţi ca mine, monseniore: vindeţi diamantele 
coroanei. Zău, n-are rost să ne tânguim, obrazul subţire cu 
cheltuială se ţine. 

— Ei bine, consimţi Mazarin, vom încerca să-ţi facem pe 
voie. 

"Richelieu, îşi zise d'Artagnan în sinea lui, mi-ar fi pus 
numaidecât în mână cinci sute de pistoli şi asta doar pentru 
început." 

— Prin urmare, vei fi omul meu? 

— Da, numai să se învoiască şi prietenii mei. 

— Şi dacă ei nu se învoiesc, m-aş putea bizui pe dumneata? 

— De unul singur n-am făcut niciodată nimic, răspunse 
d'Artagnan, clătinând din cap. 

— Atunci du-te şi caută-i. 

— Ce să le spun că să-i hotărăsc să slujească pe Eminenţa- 
Voastră? 

— Dumneata îi cunoşti mai bine decât mine. Firea fiecăruia 
îți va spune ce să făgăduieşti. 

— Şi ce să făgăduiesc? 

— Să mă slujească aşa cum au slujit-o pe regină şi eu voi 
şti să-i răsplătesc ca nimeni altul. 

— Ce aşteptaţi de la noi? 

— Totul, de vreme ce se pare că totul vă stă în putinţă. 

— Monseniore, atunci când ai încredere în oameni şi vrei să 
aibă şi ei încredere în tine, se cuvine să le dai lămuriri mai 
amănunțite decât binevoieşte să facă Eminenţa-Voastră. 

— Fii liniştit, rosti Mazarin. În clipa când vom purcede la 
fapte, vei afla tot ce gândesc. 

— Şi până atunci? 

— Răbdare şi caută-ţi prietenii. 

— Monseniore, poate că nici nu se află în Paris, ba asta-i 
aproape sigur, aşa că va trebui s-o pornesc la drum. Nu sunt 


decât un prea sărac locotenent de muşchetari şi, ca să 
călătoresc, îţi trebuiesc bani mulţi. 

— Intenţia mea, spuse Mazarin, nu este să baţi la ochi 
zvârlind banii în dreapta şi-n stânga. Planurile mele cer ca totul 
să se petreacă în taină; orice zarvă le-ar dăuna. 

— Totuşi, monseniore, mi-e cu neputinţă să mă avânt la 
drum cu solda mea, mai ales că de trei luni încoace n-am văzut 
lăscaie din soldă; şi cu economiile mele, nici atât, fiindcă de 
douăzeci de ani de când port haina ostăşească, nu mă ştiu să fi 
pus ceva deoparte; n-am agonisit decât datorii. 

Mazarin rămase pe gânduri câteva clipe, ca şi când o luptă 
cumplită s-ar fi dat într-însul; pe urmă se apropie de un scrin 
ferecat cu o triplă încuietoare şi scoase la iveală o pungă, pe 
care o cântări de două-trei ori în palmă înainte să o dea lui 
d'Artagnan. 

— Ţine, spuse el cu un oftat. Să ai de drum. 

“"Dacă-s dubloni spanioli sau chiar scuzi de aur, chibzui 
d'Artagnan în sinea lui, o să facem treabă bună împreună şi de- 
acum înainte." 

Şi, înclinându-se, îşi afundă pungă în buzunaru-i încăpător. 

— Va să zică ne-am înţeles, încheie cardinalul. Porneşti la 
drum... 

— Da, monseniore. 

— Ai grijă şi scrie-mi în fiecare zi, ca să am veşti despre ce 
faci. 

— N-am să uit, monseniore. 

— Foarte bine. A, nu-mi spui numele prietenilor dumitale? 

— Numele prietenilor mei? repetă d'Artagnan cu o fărâmă 
de nelinişte. 

— Fireşte. Dumneata pleci să-i cauţi şi, în acest timp, întreb 
şi eu de ei, poate că aflu ceva. 

— Contele de la Fère, zis şi Athos; domnul du Vallon, zis şi 
Porthos şi cavalerul d'Herblay, astăzi abatele d'Herblay, zis şi 
Aramis. 

Cardinalul surâse. 

— Nişte cadeți care au intrat în rândul muşchetarilor sub 
nume de împrumut, vrând să nu-şi compromită numele de 
familie. Spadă lungă şi pungă uşoară; cunoaştem asta. 

— Dacă Dumnezeu vrea ca aceste spade să treacă în slujba 
Eminenţei-Voastre, îndrăznesc să mărturisesc o dorinţă, anume 


ca punga monseniorului să se uşureze de astă dată şi a lor să 
prindă cheag; căci cu aceşti trei bărbaţi şi cu mine, Eminenţa- 
Voastră poate să zguduie toată Franţa şi chiar toată Europa, 
dacă asta-i va fi pe plac. 

— Gasconii aceştia sunt aproape tot atât de lăudăroşi ca şi 
italienii, râse Mazarin. 

— Oricum, îi întrec în mânuirea spadei, replică d'Artagnan 
cu un surâs asemănător. 

Şi plecă după ce ceru o permisie, pe care Mazarin i-o dădu 
pe loc, semnând el însuşi hârtia. 

Abia ajuns afară, se apropie de un felinar ce lumina în curte 
şi se uită cu grabă în pungă. 

— Scuzi de argint! exclamă el, plin de dispreţ. Eram sigur. 
Oh, Mazarin, Mazarin, văd că n-ai încredere în mine! Cu atât mai 
rău! Asta o să-ţi poarte ghinion! 

In acest timp, cardinalul îşi freca mâinile. 

— O sută de pistoli! murmură el. Numai o sută de pistoli! 
Pentru o sută de pistoli am aflat un secret pe care Richelieu l-ar 
fi plătit cu douăzeci de mii de scuzi. Fără să mai pun la 
socoteală diamantul - şi cardinalul se uită drăgăstos la inelul pe 
care îl păstrase pentru sine, în loc să i-l dea lui d'Artagnan. Fără 
să mai pun la socoteală diamantul, care face pe puţin zece mii 
de livre. 

Şi se întoarse în odaia lui, încântat peste măsură de 
această seară care îi adusese un atât de frumos câştig; puse 
inelul într-o casetă plină cu fel de fel de briliante, căci 
cardinalului îi plăceau pietrele scumpe, apoi îl chemă pe 
Bernouin să-l dezbrace; fără să mai ia în seamă larma care 
răbufnea din când în când până la el şi împuşcăturile ce mai 
răsunau în cuprinsul Parisului, deşi era aproape de miezul nopţii. 

In vremea asta, d'Artagnan se îndrepta spre strada 
Tiquetonne, spre hanul "La Căpriţa", unde locuia. 

Să povestim pe scurt cum a ajuns d'Artagnan să-şi aleagă 
această locuinţă. 


Capitolul VI D'Artagnan la patruzeci de ani 


Vai! din vremea când, în romanul nostru Cei trei 
muşchetari, l-am părăsit pe d'Artagnan, în strada Fossoyeurs, 
12, s-au petrecut o groază de lucruri şi, mai cu seamă, s-au 
scurs o groază de ani. 

D'Artagnan se arătase la înălţimea împrejurărilor, dar 
împrejurările nu-l ajutaseră pe d'Artagnan. Cât timp fusese 
înconjurat de prietenii săi, d'Artagnan rămăsese plin de tinereţe 
şi poezie; era una din acele firi pătrunzătoare şi iscusite care îşi 
însuşesc cu uşurinţă calităţile celor din jur. Athos îi dădea din 
măreţia sa, Porthos din vioiciune, Aramis din eleganţă. Dacă ar fi 
trăit mai departe în tovărăşia lor, d'Artagnan ar fi ajuns un om 
superior. Athos îl părăsi cel dintâi pentru a se retrage la o 
moşioară, moştenită în apropiere de Blois; Porthos, al doilea, 
pentru a se căsători cu văduva avocatului, în sfârşit; Aramis, al 
treilea, pentru a îmbrăca haina monahală şi a deveni abate. Din 
această clipă, d'Artagnan, care părea să-şi fi legat soarta de 
soarta celor trei prieteni ai săi, se văzu singur şi slab, fără curaj 
să se avânte pe drumul unei cariere în care simţea că nu va 
putea ajunge departe decât dacă prietenii săi i-ar fi dăruit, ca să 
spunem aşa, câte o fărâmă din harul pe care cerul îl hărăzise 
fiecăruia. 

Şi astfel, deşi devenise locotenent de muşchetari, 
d'Artagnan se simţea şi mai singur; nu era de neam atât de 
mare ca Athos, pentru ca uşile nobilimii să se deschidă în faţa 
lui; nu era atât de vanitos ca Porthos, pentru ca să-şi dea aere 
că e primit în înalta societate; nu era atât de gentilom ca 
Aramis, pentru ca să-şi păstreze o eleganţă înnăscută, izvorând 
din însăşi fiinţa lui. O bucată de vreme, amintirea încântătoare a 
doamnei Bonacieux sădi un dram de poezie în cugetul tânărului 
locotenent; dar, ca toate lucrurile de pe lumea asta, amintirea-i 
trecătoare se şterse încet-încet din mintea lui; viaţa de 
garnizoană se vădeşte neîndurătoare, chiar şi cu sufletele cele 
mai alese. Dintre cele două firi opuse ce împlineau 
personalitatea lui d'Artagnan, treptat latura materială învinse şi, 
pe nesimţite, fără să-şi dea nici el singur seama, trăind veşnic 
viaţa de garnizoană, veşnic în lupte, veşnic pe cal, d'Artagnan 
ajunse (nu ştiu cum se spunea asta pe atunci) ceea ce numim 
astăzi un adevărat soldățoi. 

Nu că şi-ar fi pierdut iscusinţa-i înnăscută - nici pomeneală. 
Dimpotrivă, ea sporise, sau cel puţin părea cu atât mai de 


mirare, sub  înfăţişarea-i niţel cam grosolană; numai că 
d'Artagnan îşi folosea iscusinţa în lucrurile mici ale vieţii şi nu în 
cele mari; o folosea pentru bunul trai, aşa cum îl înţeleg 
îndeobşte soldaţii, adică să ai culcuş bun, masă bună, gazdă 
bună. 

Şi, de şase ani încheiaţi, d'Artagnan găsise toate astea în 
strada Tiquetonne, la hanul "La Căpriţa”. 

Chiar de la începutul şederii sale aici, stăpâna casei, o 
tânără şi frumoasă flamandă de vreo douăzeci şi cinci sau 
douăzeci şi şase de ani, se îndrăgostise lulea de el; şi după ce se 
văzură tare stânjeniţi un timp în dragostea lor de către un soţ 
care nu înţelegea să închidă ochii şi pe care d'Artagnan se 
prefăcu de zece ori că e gata să-l străpungă cu spada, într-o 
bună dimineaţă soţul se făcu nevăzut, luându-şi lumea în cap, 
după ce vânduse pe ascuns vreo câteva butoaie cu vin şi 
adunase banii şi bijuteriile din casă. L-au crezut mort; mai cu 
seamă nevastă-sa, care se mângâia la gândul dulce al văduviei, 
susţinea sus şi tare că a dat ortul popii. Intr-un târziu, la vreo 
trei ani de când dura legătura lor, pe care d'Artagnan se feri să 
o rupă, găsind an de an casa şi iubita mai îmbietoare, fiindcă 
una-l păsuia de alta, ibovnica avu nemaipomenita pretenţie de a 
deveni soţie şi-i ceru să o ia de nevastă. 

— Ce-ţi veni?! mormăi d'Artagnan. Asta-i bigamie, puicuţo! 
Nici să nu-ţi treacă prin minte. 

— Păi el a murit, sunt sigură. 

— Era un ăla tare sucit şi-o să vină îndărăt ca să ne atârne 
în ştreang. 

— Lasă, dacă vine, îl omori; tu eşti atât de viteaz şi de 
îndemânatic! 

— La naiba, sufleţelule, se cheamă că tot ştreangul mă 
paşte! 

— Va să zică, nu vrei? 

— Şi încă cum! Nici în ruptul capului! 

Frumoasa hangiţă rămase zdrobită. Ar fi fost bucuroasă să 
facă din d'Artagnan nu numai soţul, ci şi Dumnezeul ei: era un 
bărbat atât de chipeş şi avea o mustață atât de falnică! 

Către cel de al patrulea an al legăturii lor, veni expediţia din 
Franche-Comte. D'Artagnan fu vestit că va lua parte la luptă şi 
se pregăti de plecare. Acasă, jale mare, şiroaie nesfârşite de 
lacrimi, jurăminte de a rămâne credincioasă; şi totul din partea 


gazdei, bineînţeles. D'Artagnan era prea nobil din fire ca să 
făgăduiască ceva; de aceea nu făgădui decât că va face tot ce-i 
va sta în putinţă ca să sporească gloria numelui său. 

În privinţa asta, cunoaştem curajul lui d'Artagnan; el 
înfruntă primejdia ca nimeni altul şi, avântându-se în fruntea 
companiei sale, primi un glonţ în piept, care-l culcă, cât era de 
lung, pe câmpul de bătaie. Fu văzut căzând de pe cal, dar 
nimeni nu-l văzu ridicându-se; fu crezut mort şi toţi cei care 
râvneau să-i ia gradul aruncară la întâmplare o vorbă, cum că 
într-adevăr a fost răpus. Crezi lesne ceea ce doreşti cu tot 
dinadinsul; or, în oştire, de la generalii de divizie, care doresc 
moartea generalului de armată şi până la soldaţi, care doresc 
moartea caporalilor, fiecare în parte doreşte moartea cuiva. 

Numai că d'Artagnan nu era omul care să-şi dea duhul cu 
una cu două. După ce zăcu fără cunoştinţă pe câmpul de bătaie 
sub arşiţa zilei, răcoarea nopţii îl ajută să-şi vină în fire; ajunse 
într-un saţ, bătu la poarta celei mai frumoase case, fu primit 
cum sunt primiţi întotdeauna şi peste tot francezii, chiar atunci 
când sunt răniţi, fu îngrijit, răsfăţat, pus pe picioare şi, într-o 
bună zi, mai zdravăn ca oricând, luă drumul Franţei şi, odată în 
Franţa, luă drumul Parisului, şi, odată la Paris, apuca spre strada 
Tiquetonne. 

D'Artagnan găsi însă la el în odaie un cuier ticsit cu haine 
bărbăteşti, care ocupă tot peretele; numai spada lipsea. 

— Uite că s-a întors, zise el. Cu atât mai rău şi cu atât mai 
bine. 

Nici vorbă că d'Artagnan se gândea tot la bărbatul hangiţei. 
Căută să afle noutăţi; alt băiat de alergătură, altă slujnică. 
Stăpâna casei era plecată la plimbare. 

— Singură? întrebă d'Artagnan. 

— Cu domnu'! 

— Va să zică, domnu' s-a întors. 

— Fireşte că s-a întors, răspunse naiv slujnica. 

"Dacă aş avea bani, cugetă d'Artagnan, mi-aş vedea de 
drum; dar cum n-am lăscaie, trebuie să rămân pe loc şi să 
urmez poveţele gazdei mele, spulberând planurile conjugale ale 
acestei năluci nepoftite." 

Abia isprăvi acest sfat cu sine, ceea ce dovedeşte că în 
împrejurările însemnate ale vieţii nimic nu este mai firesc decât 


a vorbi cu tine însuţi, când slujnică, rămasă la pândă lângă uşă, 
strigă deodată: 

— Uite, tocmai vine şi doamna cu domnu'! 

D'Artagnan aruncă o privire în lungul străzii şi văzu într- 
adevăr ivindu-se de după colţul străzii Montmartre pe hangiţă, 
atârnată de braţul unui coşcogeamitea elveţian, care călca 
legănându-se cu nişte aere care-i amintea cu farmec de Porthos, 
vechiul său prieten. 

"Ăsta-i domnul? îşi zise d'Artagnan. Oho, îmi pare că a 
crescut, nu glumă!" 

Şi se aşeză în încăpere, undeva la vedere. 

De cum trecu pragul, hangiţa îl văzu şi dădu un mic țipăt. 

Socotind că a fost recunoscut, d'Artagnan se ridică, se 
repezi la ea şi o sărută cu dragoste. 

Elveţianul holbă ochii buimăcit la hangiţă, care se făcu albă 
ca varul la faţă. 

— Oh, dumneata eşti, domnule! Ce vrei de la mine? 
îngăimă ea, pradă unei tulburări fără de seamăn. 

— Domnul e vărul tău? Fratele tău? întrebă d'Artagnan, 
jucându-şi rolul cu o linişte neînchipuită. 

Şi fără să aştepte răspunsul, se aruncă în braţele 
elveţianului, care rămase ca un sloi de gheaţă. 

— Cine-i omul ăsta? întrebă el. 

Hangiţa nu-i răspunse decât prin hohote de plâns. 

— Cine-i elveţianul ăsta? stărui d'Artagnan. 

— Domnul vrea să mă ia de nevastă, îngăimă hangiţa 
printre sughiţuri. 

— În sfârşit, va să zică ţi-a murit bărbatul, ai? 

— Ce pasă la tine? sări cu gura elveţianul. 

— Pasă grozav la mine, i-o întoarse d'Artagnan. Asta fiindcă 
nu poţi s-o iei pe doamna de nevastă fără consimţământul meu 
şi... 

— Şi? făcu elveţianul. 

— Şi... eu nu-mi dau consimţământul, spuse muşchetarul. 

Elveţianul se făcu roşu ca sfecla la faţă; purta o frumoasă 
uniformă cu fireturi aurite, în timp ce d'Artagnan avea pe umeri 
un fel de pelerină cenușie; elveţianul era un lungan de vreo şase 
picioare, d'Artagnan dacă avea cinci; elveţianul se credea la el 
acasă şi d'Artagnan i se părea un nepoftit. 


— Frei tu bleci de-aici? se răţoi elveţianul, bătând furios din 
picior, ca unul care îşi iese de-a binelea din fire. 

— Eu? Nici gând! replică d'Artagnan. 

— Să trimitem după ajutor, altfel nu-i chip, se trezi vorbind 
un băiat, care nu putea să priceapă cum de cutează omuleţul 
acesta să înfrunte un asemenea găligan. 

— Tu?! izbucni d'Artagnan, căruia începuse să i se 
zburlească părul în cap de furie, apucând băiatul de urechi. Tu 
să faci bine şi să stai locului, auzi, că de nu, îţi rup urechile. Cât 
despre mătăluţă, măreț urmaş al lui Wilhelm Tell, du-te şi 
strânge-ţi boarfele de la mine din odaie, fiindcă mă stingheresc 
şi şterge-o la iuţeală de-ţi caută alt han. 

Elveţianul pufni într-un râs zgomotos. 

— Eu să pleci! făcu el. Şi pentru ce? 

— Aha, aşa! bombăni d'Artagnan. Văd că înţelegi 
franţuzeşte. Haide, vino să ne plimbăm niţel împreună, că te 
lămuresc eu. 

Hangiţa, care îl ştia pe d'Artagnan o spadă fără pereche, 
puse pe boceală şi începu să-şi smulgă părul din cap. 

D'Artagnan se întoarse către frumoasa cu faţa scăldată în 
lacrimi. 

— Ei, atunci dă-l afară, cucoană! spuse el. 

— Pah! exclamă elveţianul, care avusese nevoie de un 
răgaz ca să-şi dea seama ce vor să însemne cuvintele lui 
d'Artagnan. Pah! Mai întâi cine este tumneata de spune la mine 
să blimb cu tumneata? 

— Sunt locotenent al muşchetarilor maiestăţii-sale, rosti 
d'Artagnan. Adică superiorul tău în toate. Dar cum aici nu-i 
vorba de grad, ci de un loc de şedere, ştii obiceiul. Haide să ţi-l 
dobândeşti pe al tău! cine se întoarce primul ia în stăpânire şi 
odaia. 

Cu toate văicărelile hangiţei, d'Artagnan îl trase afară pe 
elveţian; ea îşi simţea inima cumpănind către vechea-i dragoste, 
deşi nu s-ar fi supărat să-i dea o lecţie acestui înfumurat de 
muşchetar, care o jignise refuzându-i mâna. 

Cei doi potrivnici apucară spre maidanele din apropiere de 
Montmartre. Tocmai se lăsa întunericul când ajunseră acolo; 
d'Artagnan îl rugă cu frumosul pe elveţian să-i lase lui cameră şi 
să nu se mai întoarcă la han; dar acesta dădu din cap în semn 
că nu se învoieşte şi îşi trase spadă. 


— Atunci o să te culci aici, spuse d'Artagnan. Cam păcătos 
culcuşul, dar nu-i vina mea, tu ţi l-ai ales. 

Şi la aceste cuvinte, trase şi el spada, încrucişând-o cu a 
celuilalt. 

Avea de-a face cu un braţ vânjos, numai că iscusinţa sa era 
mai presus de orice forţă. Spada neamţului nu ajungea s-o 
întâlnească pe a muşchetarului; elveţianul primi două lovituri, 
dar din pricina frigului nici nu apucă să-şi dea seama, în schimb, 
pierderea de sânge şi slăbiciunea ce-l cuprinse îl siliră să se 
aşeze. 

— Aha! strigă d'Artagnan. Nu ţi-am spus? Ei, ce ispravă ai 
făcut, îndărătnicule! Noroc că povestea asta n-o să te sâcâie 
decât cincisprezece zile. Rămâi aici, o să-ţi trimit hainele prin 
băiatul de la han. La revedere! A, să nu uit: du-te să stai "La 
Mită care toarce", pe strada Montorgueil; acolo ai mâncare pe 
cinste, dacă-i tot hangiţa dinainte. Adio! 

Şi cu asta, se întoarse voios nevoie mare acasă; se ţinu de 
vorbă şi trimise boarfele elveţianului, pe care băiatul îl găsi 
stând în acelaşi loc unde îl lăsase d'Artagnan, buimac încă de 
îndrăzneala potrivnicului său. 

Băiatul de corvoadă, hangiţa şi toată casa arătară faţă de 
d'Artagnan aceeaşi grijă pe care ar fi arătat-o faţă de Hercule, 
dacă acesta s-ar fi întors pe pământ, ca să-şi ia de la capăt cele 
douăsprezece munci ale sale. 

Dar când rămase între patru ochi cu hangiţa, muşchetarul îi 
spuse: 

— Acum, frumoasă Magdalenă, ştii ce distanţă e între un 
elveţian şi un muşchetar; cât despre tine, tu te-ai purtat ca o 
crâşmăriţă. Cu atât mai rău pentru tine, fiindcă din pricina asta 
pierzi şi prețuirea şi prezenţa mea. L-am alungat pe elveţian ca 
să te umilesc, dar de rămas nu mai rămân aici, nu stau într-o 
casă pe care o dispreţuiesc. Hei, băiete! Vezi să-mi duci lucrurile 
la "Baraca dragostei", pe strada Bourdonnais. Rămâi cu bine, 
doamnă! 

Se pare că d'Artagnan rosti aceste cuvinte pe cât de semet, 
pe atât de înduioşător. Hangiţa se aruncă la picioare, cerându-i 
iertare şi căutând să-l oprească, cu o dulce străşnicie. Ce să 
spunem mai mult? Frigarea se învârtea, focul trosnea în sobă, 
frumoasa Magdalena plângea; foamea, frigul şi dragostea îl 


năpădiră pe d'Artagnan toate deodată; şi el iertă; iar după ce 
iertă, nu se mai gândi la plecare. 

lată cum a ajuns d'Artagnan să şadă la hanul "La Căpriţa", 
pe strada Tiquetonne. 


Capitolul VII D'Artagnan se află în încurcătură, 
dar una dintre vechile noastre cunoştinţe îi vine 
în ajutor 


D'Artagnan păşea îngândurat spre casă, simțind cu 
încântare în buzunar punga cardinalului Mazarin şi cugetând la 
minunatul diamant care fusese cândva al lui şi pe care îl văzuse 
o clipă scânteind în degetul primului ministru. 

"Dacă diamantul ăsta îmi pică iar într-o zi în mână - îşi 
zicea el - îl fac bani numaidecât, îmi cumpăr vreo câteva 
proprietăţi în jurul castelului, care-i o clădire de toată 
frumuseţea dar care n-are decât o grădină abia cât cimitirul 
Inocenţilor, şi-aştept acolo, plin de măreție, ca vreo bogată 
moştenitoare, cucerită de chipoşenia mea, să vină să mă ia de 
bărbat; pe urmă o să am trei feciori; din primul fac un mare 
senior ca Athos; dintr-al doilea - un soldat falnic ca Porthos; 
dintr-al treilea - un abate grațios că Aramis. Zău, atunci o să fie 
de o sută de ori mai bine decât azi, cu viaţa pe care o duc; 
numai că, din nenorocire, Mazarin ăsta e un netrebnic şi nu se 
lipseşte el de diamant pentru mine." 

Ce-ar fi spus oare d'Artagnan dacă ar fi ştiut că Mazarin 
primise diamantul de la regină anume ca să i-l înapoieze? 

Ajungând în strada Tiquetonne se pomeni martor la o mare 
foială şi zarvă; în apropiere de casa lui era o îmbulzeală 
grozavă. 

— Oho! exclamă el. Să fi luat foc hanul "La Căpriţa", ori 
bărbatul frumoasei Magdalena s-a întors cu adevărat? 

Nu era nici una, nici alta; apropiindu-se, d'Artagnan băgă 
de seamă că mulţimea nu se adunase în faţa hanului, ci a casei 
vecine. Unii strigau, alţii alergau cu făclii în mână, la a căror 
lumină d'Artagnan zări uniforme. 

Întrebă ce s-a întâmplat. 


Cineva îi răspunse ca un burghez, cu o ceată de vreo 
douăzeci de prieteni de-ai lui, a atacat o trăsură escortată de 
gărzile domnului cardinal, dar că ostaşii au primit întăriri şi 
burghezii au fost puşi pe fugă. Căpetenia lor s-a făcut nevăzută 
în casa vecină cu hanul şi acum ostaşii cercetau casa. 

În tinereţe, d'Artagnan ar fi alergat oriunde vedea uniforme, 
gata să dea ajutor ostaşilor împotriva burghezilor, dar acum nu 
se mai înflăcăra cu uşurinţa de altădată; de altfel, avea în 
buzunar sută de pistoli a cardinalului şi nu-i ardea să se 
amestece într-o asemenea vânzoleala. 

Din pricina asta intră în han fără să mai întrebe nimic. 

Altădată, d'Artagnan ţinea să ştie totul, în orice 
împrejurare; acum socotea întotdeauna că ştie destul. 

Frumoasa Magdalena nu-l aştepta, crezând că-şi va petrece 
noaptea la Luvru, aşa cum îi spusese; şi se bucură nespus de 
întoarcerea-i neprevăzută, cu atât mai mult cu cât murea de 
frică din pricina celor ce se petreceau în stradă şi nu avea în 
preajmă-i nici un elveţian care să o apere. 

Ea ar fi vrut să stea la taifas împreună şi să-i istorisească 
totul de-a fir a păr; dar d'Artagnan îi spuse să-i trimită masa în 
odaie şi să adauge şi o sticlă de Bourgogne din cel vechi. 

Frumoasa Magdalena era învățată să se supună milităreşte, 
adică la un semn. De astă dată, d'Artagnan catadicsise să-i 
vorbească, aşa că i se făcu pe voie cu îndoită grabă. 

D'Artagnan luă cheia şi lumânarea şi se urcă în odaie la el. 
Ca să nu dăuneze treburilor hanului, se mulţumise cu o odaie la 
al patrulea cât. Respectul pe care îl purtăm adevărului ne sileşte 
să spunem că încăperea cu pricina se afla chiar sub streaşină şi 
chiar sub acoperiş. 

Aici era cortul lui Ahile. D'Artagnan se închidea aici, în 
odaie, atunci când voia, prin absenţa lui, să o pedepsească pe 
frumoasa Magdalena. 

Cea dintâi grijă fu să închidă într-un vechi scrin, cu 
încuietoare nouă, punga cu banii pe care nu mai avea nevoie să- 
i numere ca să-şi dea seama câţi sunt; apoi, cum după o clipăi 
se aduse mâncarea şi sticla cu vin, spuse băiatului să plece, 
închise uşa şi se aşeză la masă. 

Asta nu ca să cugete, aşa cum s-ar putea crede, căci 
d'Artagnan socotea că fiece lucru trebuie făcut la vremea lui 
dacă vrei să-l faci ca lumea. 


Îi era foame; mânca şi, după ce mânca, se culcă. 
D'Artagnan nu era nici dintre cei ce cred că noaptea e un sfetnic 
bun; noaptea d'Artagnan dormea. În schimb, dimineaţa, vioi şi 
cu mintea limpede, îi veneau cele mai grozave idei. De multă 
vreme nu mai avusese prilejul să se gândească dimineaţa, dar 
dormise întotdeauna peste noapte. 

Se deşteptă în zorii zilei, sări din aşternut, plin de o 
hotărâre cu adevărat ostăşească şi începu să se plimbe 
preocupat în jurul odăii. 

— În '43, zise el, cu vreo şase luni înainte de moartea 
răposatului cardinal, am primit o scrisoare de la Athos. Unde a 
fost asta? Să vedem... Aha, la asediul de la Besançon, mi-aduc 
aminte... era în tranşee. Ce-mi scria? Că trăieşte la o moşioară, 
da, întocmai aşa, la o moşioară; dar unde? Tocmai asta citeam 
când o rafală de vânt mi-a smuls scrisoarea din mână. Altădată 
m-aş fi năpustit s-o caut, cu toate că vântul o purtase într-un loc 
descoperit ca-n palmă. Dar tinereţea e un mare cusur... atunci 
când nu mai eşti tânăr. Şi-am lăsat scrisoarea să le ducă plocon 
spaniolilor adresa lui Athos, cu care ei n-aveau ce face şi pe care 
ar fi trebuit să mi-o trimită îndărăt. Aşa că să nu mă mai 
gândesc la Athos. la să vedem... Porthos. 

„„Am. primit o scrisoare de la el: mă poftea la o mare 
vânătoare pe moşia lui, hotărâta pentru luna septembrie 1646. 
Din nenorocire, cam în vremea aia eram la Béarn, fiindcă murise 
tata şi mi-au trimis scrisoarea acolo: numai c-a ajuns după 
plecarea mea. Şi a pornit-o pe urma mea, ajungând la 
Montmedy la vreo câteva zile după ce eu părăsisem oraşul. Intr- 
un târziu, în aprilie, m-a găsit: dar cum m-a găsit abia în aprilie 
1647 şi invitaţia era pentru septembrie '46, m-am lăsat 
păgubaş. Ei, să căutăm scrisoarea asta, trebuie să fie printre 
actele mele de proprietate. 

D'Artagnan deschise o veche casetă care zăcea într-un colţ 
al încăperii, plină cu pergamente privitoare la pământurile 
familiei d'Artagnan, înstrăinate cu toatele de vreo două sute de 
ani şi scoase un strigăt de bucurie: recunoscu îndată scrisul 
mare al lui Porthos şi, ceva mai jos, câteva rânduri mâzgălite de 
mână uscată a demnei sale consoarte. 

Nu-şi mai pierdu vremea să citească scrisoarea: îi cunoştea 
cuprinsul; căută degrabă adresa. 

Adresa era: castelul du Vallon. 


Porthos uitase să mai adauge vreo lămurire. În mândria sa, 
credea că toată lumea trebuie să ştie unde se află castelul 
căruia el îi dăduse numele. 

— Să-l ia naiba de înfumurat! izbucni d'Artagnan. A rămas 
neschimbat. Cu toate astea, mi-ar fi convenit de minune să-ncep 
cu el, dat fiind că n-are nevoie de parale, el care a moştenit opt 
sute de mii de livre de la jupân Coqguenard. Va să zică aşa, pe 
cel mai bun dintre ei ia-l de unde nu-i! Athos s-o fi prostit din 
pricina băuturii. Cât despre Aramis, ăsta trebuie că s-a cufundat 
în rugăciune. 

D'Artagnan îşi aruncă încă o dată ochii pe scrisoarea lui 
Porthos. Avea un post-scriptum şi acest post-scriptum glăsuia: 


“Scriu cu aceeaşi poftă vrednicului nostru prieten Aramis, la 
el, la mânăstire." 


— "La el la mânăstire"! Da, dar care mânăstire? Sunt două 
sute de mânăstiri în Paris şi vreo trei mii în Franţa. Şi-apoi, 
poate că-n clipa când a intrat la mânăstire şi-a schimbat pentru 
a treia oară numele. Ah, dacă n-aş fi un ageamiu într-ale 
teologiei şi mi-aş aminti barem de subiectul tezei despre care 
vorbea cu atâta pricepere la Crèvecoeur cu preotul din 
Montdidier şi cu superiorul iezuiţilor, aş şti ce doctrină 
îndrăgeşte şi mi-aş da seama cărui sfânt a putut să-şi închine 
viaţa. Hm, dar dacă m-aş duce la cardinal şi i-aş cere o hârtie la 
mâna ca să intru în orice mânăstire, chiar şi-n alea de 
călugăriţe? Ar fi o idee şi poate că aşa l-aş găsi pe undeva 
precum Ahile... Da, numai că asta ar însemna să-mi recunosc de 
la început neputinţa şi-aş pierde pe loc încrederea cardinalului. 
Cei mari nu sunt recunoscători decât dacă faci imposibilul 
pentru ei. "Dacă asta era cu putinţă, spun ei, aş fi făcut-o 
singur." Şi cei mari au dreptate. la stai puţin, să vedem. Am 
primit o scrisoare şi de la el, dragul meu prieten, dovadă că-mi 
cerea chiar un mic serviciu, pe care i l-am şi făcut. Ah, da! Dar 
unde-oi fi pus scrisoarea? D'Artagnan se gândi puţin, apoi se 
duse spre cuier, unde-i atârnau hainele vechi; căută vestonul pe 
care îi purtase în 1648 şi, cum era ordonat din fire, îl găsi la 
locul ştiut. Scotoci prin buzunare şi scoase la iveală o foaie de 
hârtie: era tocmai scrisoarea lui Aramis. 


“Domnule d'Artagnan - scria el - află că am avut o ceartă 
cu un oarecare gentilom, care mi-a dat întâlnire astă-seară, în 
Piaţa legală; cum sunt om al bisericii şi întâlnirea ar putea să-mi 
dăuneze, dacă aş destăinui-o altuia decât unui prieten atât de 
sigur că dumneata, îți scriu că să mă însoțeşti. 

Voi intra prin strada Neuve-Sainte-Catherine,; sub al doilea 
felinar, pe dreapta, îti vei găsi adversarul. Eu, cu al meu, voi fi 
sub al treilea. 

Al dumitale, 

ARAMIS" 


De astădată - nici un cuvânt de rămas bun. D'Artagnan 
încercă să-şi adune amintirile; se dusese la întâlnire, îşi întâlnise 
adversarul, al cărui nume nu l-a aflat niciodată, îi străpunse 
braţul cu o straşnică lovitură de spadă şi apoi se apropiase de 
Aramis, care isprăvise lupta şi venea spre el. 

— Gata! i-a spus Aramis. Cred că l-am ucis, neobrăzatul. 
Dar, dragă prietene, dacă ai nevoie de mine, ştii că-ţi sunt 
devotat trup şi suflet. 

Şi Aramis i-a strâns mâna şi s-a pierdut pe sub arcade. 

Prin urmare nu ştia despre Aramis mai multe decât ştia 
despre Athos şi Porthos şi treaba asta începea să-l supere, când 
i se păru că aude un zgomot de geam spart la el în odaie. Se 
gândi numaidecât la punga cu bani închisă în scrin şi se repezi 
într-acolo. Nu se înşelase; în clipa când el intră pe uşă, un om 
intra pe fereastră. 

— Aha, ticălosule! strigă d'Artagnan, crezând că are de-a 
face cu un borfaş şi puse mâna pe spadă. 

— Domnule, se tângui omul, în numele cerului, vârâţi sabia 
în teacă, nu mă omorâţi fără să mă ascultați. Nu sunt hoţ, 
păcatele mele! Sunt un cetăţean cinstit şi cu stare, ba încă şi 
proprietar. Mă numesc... Ei, dar dacă nu mă  înşel, 
dumneavoastră sunteţi domnul d'Artagnan! 

— Şi tu Planchet! izbucni locotenentul. 

— Gata să vă slujesc, domnule! spuse Planchet în culmea 
fericirii. Dacă mai sunt în stare de asta. 

— Poate că da, rosti d'Artagnan. Dar cine dracu te pune să 
goneşti pe acoperişuri la şapte dimineaţa, în toiul lui ianuarie? 

— Domnule, glăsui Planchet, trebuie să ştiţi... De fapt, 
poate c-ar fi bine să nu ştiţi... 


— Să vedem despre ce-i vorba, i-o întoarse d'Artagnan. Mai 
întâi însă pune un ştergar în geam şi trage perdeaua. 

Planchet se supuse îndată. 

— Ei? făcu d'Artagnan când acesta isprăvi. . 

— Domnule, începu Planchet, prevăzător. Inainte de toate, 
vă rog să-mi spuneţi cum vă aveţi cu domnul de Rochefort? 

— Cum nu se poate mai bine. Grozav! Ştii doar că 
Rochefort este astăzi unul dintre cei mai buni prieteni ai mei. 

— Ah, straşnic! 

— Dar ce amestec are Rochefort cu felul ăsta de a pătrunde 
la mine în odaie? 

— Păi, tocmai asta e, domnule! Trebuie să vă spun din 
prima clipă că domnul de Rochefort este... 

Planchet şovăi. 

— La naiba! bombăni d'Artagnan. Ştiu bine, la Bastilia. 

— Adică era acolo, îl îndreptă Planchet. 

— Cum, era?! exclamă d'Artagnan. A avut cumva norocul 
să scape? 

— Ah, domnule, se însufleţi la rându-i Planchet. Dacă 
dumneavoastră spuneţi că ăsta-i noroc, atunci e bine; trebuie să 
mai ştiţi că ieri, după cum se pare, s-a trimis la Bastilia după 
domnul de Rochefort. 

— Ei, la naiba, cum să nu ştiu, doar eu însumi am fost să-l 
aduc! 

— Din fericire pentru el, altcineva l-a dus îndărăt, nu 
dumneavoastră; căci, dacă v-aş fi recunoscut în escortă, credeți- 
mă, domnule, cum vă port un mare respect... 

— Mai departe, dobitocule! Haide, spune, ce s-a întâmplat? 

— Să vedeţi: pe la jumătatea străzii Ferronnerie, trăsura cu 
domnul de Rochefort a trecut prin mijlocul unei mulţimi de 
oameni şi ostaşii din escortă s-au apucat să-i îmbrâncească pe 
cetăţeni, din care pricină s-au stârnit murmure; întemniţatul, 
gândind că i s-a ivit un prilej tare prielnic, a strigat cine este şi a 
cerut ajutor. Eu eram acolo, am auzit desluşit numele contelui 
de Rochefort, mi-am adus aminte că el m-a făcut sergent în 
regimentul piemontez şi atunci am strigat în gura mare că-n 
trăsura se află un întemnițat, prieten al ducelui de Beaufort. Cât 
ai clipi, răzmeriţa a fost gata, caii opriţi, escorta pusă pe fugă. In 
vremea asta, am deschis uşa trăsurii, domnul de Rochefort a 
sărit jos şi s-a pierdut în mulţime. Ghinionul a făcut ca tocmai 


atunci să apară o patrulă, care s-a unit cu escortă şi s-a năpustit 
asupra noastră. M-am strecurat pe după colţul străzii 
Tiguetonne şi, cum urmăritorii erau aproape, m-am ascuns în 
casa de alături; ostaşii au încercuit casa şi au scotocit peste tot, 
dar degeaba, căci eu găsisem la catul al cincilea o fiinţă miloasă 
care m-a ascuns sub nişte saltele. Am stat tot timpul acolo în 
ascunzătoare, sau, mai bine zis, aproape tot timpul până la ziuă 
şi, cugetând că, de aştept să se însereze, ăia ar putea să vină şi 
să înceapă iar cu scotoceala, mi-am luat inima-n dinţi şi m-am 
furişat pe sub streşini, căutând mai întâi o intrare şi apoi o 
ieşire, adică o casă nepăzită. lată povestea mea, domnule şi pe 
cuvânt de cinste, aş fi deznădăjduit dacă nu v-ar fi pe plac. 

— Câtuşi de puţin, zise d'Artagnan. Dimpotrivă, sunt grozav 
de mulţumit, pe legea mea, să-l ştiu pe Rochefort liber. Dar să 
ştii că dacă oamenii regelui pun mâna pe tine, te spânzura fără 
pic de milă. 

— Cum naiba să nu ştiu! suspină Planchet. Tocmai de-asta 
mi-e frică şi tocmai de asta sunt atât de bucuros că am dat iar 
peste dumneavoastră, fiindcă nimeni nu poate să mă ascundă 
mai bine ca dumneavoastră, numai să vreţi. 

— Vreau, rosti d'Artagnan. Cu dragă inimă, deşi, dacă se 
află că am adăpostit un răzvrătit, îmi pierd gradul. Nici mai mult, 
nici mai puţin. 

— O, domnule, ştiţi bine că mi-aş pune în joc şi viaţa pentru 
dumneavoastră. 

— Ai putea să adaugi că ţi-ai pus-o în joc într-o vreme, 
Planchet. Eu nu uit decât lucrurile pe care trebuie să le uit, dar 
despre asta vreau să-mi amintesc. Stai colo pe scaun şi 
mănâncă liniştit, căci bag de seamă ce ochi faci la bucatele 
rămase pe masă de-aseară. 

— Da, domnule, fiindcă dulapul vecinei era tare sărac în 
lucruri mai acătării şi de ieri de la amiază n-am pus în gură 
decât o felie de pâine unsă cu dulceaţă. Nu vorbesc eu de rău 
dulciurile, dacă vin la locul lor şi la timpul potrivit, dar cina din 
ajun mi s-a părut un fleac, zău aşa! 

— Bietul băiat! îl căină d'Artagnan. Haide, potoleşte-ţi 
foamea! 

— Ah, domnule, îmi salvaţi pentru a doua oară viaţa, 
murmură Planchet. 


Şi, aşezându-se la masă, începu să înfulece ca în 
frumoasele zile de pe strada Fossoyeurs. 

D'Artagnan continuă să se plimbe în lung şi în lat; cântarea 
în minte ce foloase putea trage din întâlnirea cu Planchet, în 
aceste împrejurări. Între timp, Planchet mânca de zor, vrând să- 
şi scoată pârleala ceasurilor cât răbdase de foame. Într-un târziu 
scoase un oftat plin de mulţumire, mărturie că, după o 
asemenea arvună straşnică, va face un mic popas. 

— Ei, glăsui d'Artagnan, socotind că a venit clipa să treacă 
la întrebări. Să le luăm pe toate la rând. Ştii unde se află Athos? 

— Nu, domnule, răspunse Planchet. 

— Drace! ştii unde se află Porthos? 

— Cu atât mai puţin. 

— Ei, drăcia dracului! 

— Dar Aramis? 

— Nici atât. 

— Pe toţi dracii! 

— Să vedeţi, mormăi Planchet cu aerul lui pişicher. Ştiu 
unde-i Bazin. 

— Cum, ştii unde-i Bazin? 

— Da, domnule. 

— Şi unde este? 

— La Notre-Dame. 

— Păi ce face el la Notre-Dame? 

— E paracliser. 

— Bazin, paracliser la Notre-Dame?! Eşti sigur? 

— Foarte sigur; doar l-am văzut şi-am stat de vorbă cu el. 

— El trebuie să ştie unde-i stăpînu-său. 

— Fără nici o îndoială. 

D'Artagnan rămase puţin pe gânduri, apoi îşi luă mantia şi 
spada şi dădu să plece. 

— Domnule, se tângui Planchet. Mă lăsaţi aşa în voia 
soartei? Gândiţi-vă că-n dumneavoastră mi-am pus toată 
nădejdea! 

— Că doar n-au să vină să te caute aici, pufni d'Artagnan. 

— Şi dacă vine cineva? scânci prevăzătorul Planchet. 
Gândiţi-vă că pentru toţi ai casei, care nu m-au văzut intrând, 
nu-s decât un hoţ. 

— Ai dreptate, încuviinţă d'Artagnan. la spune, ştii vreun 
dialect de pe la noi? 


— Ba ceva mai mult decât atâta, domnule, răspunse 
Planchet. Ştiu o limbă străină, vorbesc flămândă. 

— Şi unde dracu ai învăţat-o? 

— In Artois, unde-am făcut războiul timp de doi ani. 
Ascultaţi. Goeden morgen, mynheer! ltk ben begeeray te 
weeten the ge sond hects omstand. 

— Ce vrea să zică asta? 

— Bună ziua, domnule! Mă grăbesc să vă-ntreb cum o 
duceţi cu sănătatea. 

— Şi-aşa ceva se cheamă la ei limbă de vorbit! Dar n-are a 
face, pentru noi asta pică de minune, hotărî d'Artagnan. 

D Artagnan se duse la uşă, strigă un băiat şi-i porunci să-i 
dea de veste frumoasei Magdalena să urce până la el. 

— Ce faceţi, domnule? se îngrozi Planchet. Vreţi să 
încredinţaţi taina noastră unei femei?! 

— Fii pe pace, asta n-o să sufle o vorbă. 

In clipa aceea se arătă şi hangiţa. Venise într-un suflet, 
zâmbitoare, aşteptându-se să-l găsească pe d'Artagnan singur; 
dar când dădu cu ochii de Planchet, se trase înapoi, uimită. 

— Scumpa mea gazdă, zise d'Artagnan, îţi prezint pe fratele 
dumitale care vine din Flandra şi pe care îl iau în slujba mea 
pentru câteva zile. 

— Fratele meu?! făcu hangiţa din ce în ce mai mirată. 

— Spune bun găsit sorii dumitale, master Peter. 

— Vilkom, zuster! zise Planchet. 

— Goeden day, broer! răspunse hangiţa, buimăcită. 

— Uite cum stă treaba, rosti d'Artagnan. Domnul este 
fratele tău, pe care poate că nu-l cunoşti; în schimb, îl cunosc 
eu: a picat de la Amsterdam. Cât lipsesc, dă-i ceva haine să se 
îmbrace; când mă întorc, adică peste un ceas, vii şi mi-l prezinţi 
şi, ascultând de vorbă ta, fiindcă el nu ştie o boabă franţuzeşte, 
cum nu pot să-ţi refuz nimic, îl iau în slujba mea, ai priceput? 

— AŞ putea spune că ghicesc ce vrei de la mine şi asta mi-e 
destul, murmură Magdalena. 

— Eşti o femeie de nepreţuit, frumoasa mea gazdă şi mă 
bizui pe tine. 

După care, făcând un semn plin de înţeles lui Planchet, 
d'Artagnan ieşi pe uşă şi se îndreptă spre Notre-Dame. 


Capitolul VIII Despre feluritele înrâuriri pe care 
poate să le aibă o jumătate de pistol asupra unui 
paracliser şi asupra unui copil din cor 


D'Artagnan apucă pe Pont-Neuf, felicitându-se că l-a regăsit 
pe Plancher, căci deşi avea aerul de a-i fi dat o mână de ajutor 
acestui flăcău cumsecade în realitate, el, Planchet, îi dădea o 
mână de ajutor lui d'Artagnan. Într-adevăr, în clipa de faţă nimic 
nu putea să-i prindă mai bine decât un slujitor curajos şi ager la 
minte. Ce-i drept, după toate probabilitățile, Planchet n-avea să 
rămână prea multă vreme în serviciul lui; dar, reluându-şi starea 
socială din stradă Lombards, Planchet îi rămânea recunoscător 
lui d'Artagnan, care, ascunzându-l, îi salvase viaţa cum s-ar zice 
şi pe d'Artagnan nu-l stingherea să aibă legături cu burghezia, 
într-un moment când ea se pregătea să lupte împotriva curţii. 
Se chema că are pe cineva în tabăra duşmană, şi, pentru un om 
de isteţimea lui d'Artagnan, cele mai neînsemnate fleacuri 
puteau aduce lucruri mari. 

In această stare sufletească, destul de mulţumit de norocul 
avut şi de el însuşi, d'Artagnan ajunse la Notre-Dame. Urcă 
treptele, intră în biserică şi, adresându-se unui îngrijitor al 
lăcaşului, care mătura într-o capelă, întrebă dacă nu-l cunoaşte 
pe domnul Bazin. 

— Domnul Bazin, paracliserul? spuse îngrijitorul. 

— Chiar el. 

— Uite-l colo, la slujbă, în capela Sfintei Fecioare. 

D'Artagnan tresări de bucurie, căci, orice i-ar fi înşirat 
Planchet, i se părea că niciodată nu o să-l găsească pe Bazin; 
acum însă, când ţinea în mână un capăt al firului, voia cu orice 
chip să-l apuce şi pe celălalt. 

Se duse şi îngenunche în faţa capelei, vrând să nu-şi scape 
omul din ochi. Din fericire, toată slujba era doar o citanie şi 
trebuia să se isprăvească îndată. D'Artagnan, care nu mai ştia 
să se roage şi nici nu se gândise să-şi ia o carte de rugăciuni, se 
folosi de acest răgaz ca să-l cerceteze pe Bazin. 


Bazin îşi purta veşmântul cu egală măreție şi încântare. 
Pricepeai lesne că a ajuns, ori mai avea puţin până să ajungă pe 
culmea ambițiilor lui şi că mucarniţă împodobită cu argint pe 
care o ţinea în mâna i se părea tot atât de vrednică de cinste ca 
şi bastonul de comandant pe care Condé l-a azvârlit sau nu l-a 
azvârlit în liniile duşmanului, în bătălia de la Friburg. Înfăţişarea 
lui suferise o schimbare, care se potrivea de minune, ca să 
zicem aşa, cu veşmântul ce-l purta. Trupul i se rotunjise, 
supunându-se parcă şi el cerinţelor tagmei bisericeşti. Cât 
despre mutră, părţile ascuţite ale obrazului se neteziseră. Nasul 
era acelaşi de odinioară, dar obrajii, împlinindu-se, trăgeau 
nările dintr-o parte şi din alta; bărbia-i era o guşă revărsată; 
asta nu era grăsime, ci buhăială, care îi închidea până şi ochii; 
părul retezat cuvioşeşte îi acoperea fruntea până aproape de 
sprâncene. La drept vorbind, fruntea lui Bazin nu era mai lată de 
un deget şi jumătate nici pe vremea când o purta descoperită. 

Preotul isprăvi slujba tocmai când isprăvi şi d'Artagnan să-l 
cerceteze pe Bazin; rosti cuvintele sfinte de încheiere şi, spre 
uimirea lui d'Artagnan, se retrase dându-şi binecuvântarea, pe 
care toţi o primeau în genunchi. Dar uimirea lui d'Artagnan se 
stinse în clipa când recunoscu într-însul pe însuşi vicarul, adică 
pe vestitul Jean-François de Gondy, care, în acea vreme, 
presimţind rolul ce avea să joace, începea, mulţumită daniilor 
sale, să devină foarte popular. Tocmai în scopul de a-şi spori 
această popularitate, oficia din când în când slujba de 
dimineaţă, slujbă la care de obicei numai oamenii din popor luau 
parte. 

D'Artagnan îngenunche, ca toţi cei din jur, primi şi el 
binecuvântarea şi îşi făcu semnul crucii; dar în clipa când Bazin 
trecu pe lângă el, cu ochii ridicaţi spre cer, păşind umil cel din 
urmă, d'Artagnan îl apucă de poala anteriului: Bazin îşi pogori 
privirile şi făcu un salt îndărăt, ca şi cum ar fi văzut un şarpe. 

— Domnul d'Artagnan! îngăimă el. Vade retro, Satanas.!... 

— Eh, dragul meu Bazin, spuse ofiţerul râzând, uite cum ştii 
tu să primeşti un vechi prieten! 

— Domnule, i-o întoarse Bazin, adevărații prieteni ai unui 
creştin sunt cei care-l ajută să-şi afle mântuirea şi nu cei care-l 
abat de la calea cea dreaptă. 

— Nu te pricep, Bazin, spuse d'Artagnan. Şi nu văd cum aş 
putea fi o piedică în calea mântuirii tale. 


— Aţi uitat, domnule, răspunse Bazin, că era cât pe ce să 
spulberaţi pentru totdeauna putinţa de mântuire a bietului meu 
stăpân şi că, de-ar fi fost după dumneavoastră, s-ar fi dat 
pierzaniei, ră-mînînd muşchetar, atunci când chemarea să îl 
îmboldea cu atâta înfocare către biserică. 

— Dragul meu Bazin, continuă d'Artagnan, văzându-mă aici 
ar trebui să înţelegi că m-am schimbat mult în toate privinţele: 
vârsta aduce înţelepciune. Şi cum n-am nici o îndoială că 
stăpânul tău e pe cale să-şi afle mântuirea, am venit să-mi spui 
unde se găseşte, ca să mă ajute cu povata lui să fac la fel. 

— Spuneţi mai degrabă că vreji să-l târâţi iarăşi cu 
dumneavoastră spre cele lumeşti. Din fericire, adăugă Bazin, 
habar n-am pe unde o fi, căci, cum suntem într-un sfânt lăcaş, 
n-aş îndrăzni să mint. 

— Cum! izbucni d'Artagnan, dezamăgit la culme. Nu ştii 
unde se află Aramis? 

— Mai întâi, spuse Bazin, Aramis era un nume de pierzanie, 
în Aramis stă pitulat Simara, care-i nume de diavol şi, spre 
norocul său, stăpânul meu s-a lepădat pentru totdeauna de 
numele ăsta. 

— Aşa e, încuviinţă d'Artagnan, hotărât să aibă răbdare 
până la capăt. Nu pe Aramis, ci pe abatele d'Herblay îl căutam. 
Haide, dragul meu Bazin, spune-mi unde se află. 

— N-aţi auzit, domnule d'Artagnan, când v-am spus că 
habar n-am? 

— Am auzit, cum nu, dar îţi răspund că aşa ceva e cu 
neputinţă. 

— Şi totuşi ăsta-i adevărul, adevărul curat. Sfântul adevăr. 

D'Artagnan se lămuri că nu va scoate nimic de la Bazin; era 
vădit că Bazin minţea; dar minţea cu atâta convingere şi 
îndârjire, încât ghiceai cu uşurinţă că nu-şi va lua vorbă îndărăt. 

— Prea bine, Bazin! rosti d'Artagnan. Dacă nu ştii unde-ţi 
este stăpânul, să nu mai vorbim de asta şi să ne despărţim ca 
nişte buni prieteni. Uite, ţine de la mine o jumătate de pistol, să 
bei în sănătatea mea. 

— Eu nu beau, domnule, zise Bazin, împingând cu un aer 
măreț într-o parte mâna ofițerului. Băutura-i doar pentru cei 
străini de biserică. 

— Incoruptibil! murmură d'Artagnan. Se ţine ghinionul scai 
de capul meu, zău aşa. 


Şi cum d'Artagnan, furat de gânduri, lăsase din mână poala 
anteriului, Bazin se folosi îndată de libertate şi se smuci iute 
spre altar, unde nu se simţi în siguranţă decât după ce trase uşa 
după el. 

D'Artagnan rămase nemişcat, adâncit în gânduri, cu ochii 
aţintiţi asupra uşii care pusese o stavilă între el şi Bazin, când 
deodată, simţi cum cineva din spate îl împunge cu degetul în 
umăr. 

Se întoarse numaidecât şi era cât pe ce să scoată un strigăt 
de mirare, dar cel care îl împunsese în umăr cu degetul, duse 
acest deget la buze, în semn de tăcere. 

— Tu aici, dragul meu Rochefort?! şopti el. 

— Ssst! făcu Rochefort. Ştiai că sunt liber? 

— Am aflat-o de la cel mai îndreptăţit să mi-o spună. 

— De la cine? 

— De la Planchet. 

— Cum, de la Planchet? 

— Fireşte. El te-a salvat. 

— Planchet!... Intr-adevăr, mi s-a părut că-l recunosc. Asta 
dovedeşte, dragul meu, că binele e întotdeauna răsplătit. 

— Şi ce te-aduce aici? 

— Am venit să mulţumesc Domnului pentru norocul de a 
mă vedea iarăşi liber, zise Rochefort. 

— Şi altceva nimic? Fiindcă bănuiesc că asta nu-i totul. 

— Să primesc poruncile vicarului, să vedem dacă nu putem 
pune ceva la cale, să turbe Mazarin. 

— Nesăbuitule! O s-ajungi din nou la Bastilia. 

— Oh! Cât despre asta, am eu grijă să mă păzesc, te- 
asigur! E minunat să te ştii sub cerul liber! De aceea, urmă 
Rochefort, trăgând aerul, cu nesaţ în piept - plec să fac o 
plimbare la ţară, dau o raită prin provincie. 

— la te uită! se miră d'Artagnan. Şi eu la fel! 

— Şi, dacă nu-s prea curios, aş putea să te întreb unde te 
duci? 

— Mă duc să-mi caut prietenii. 

— Care prieteni? 

— Cei despre care m-ai întrebat ieri. 

— Athos, Porthos şi Aramis? Pe ei îi cauţi? 

— Da. 

— Pe cuvânt de onoare? 


— Ce-i de mirare în asta? 

— Nimic. E ciudat. Şi din partea cui îi cauţi? 

— Îţi dai seama din partea cui. 

— Da, desigur. 

— Din nenorocire, nu ştiu pe unde sunt. 

— Şi nu ai nici un mijloc să afli ceva despre ei? Aşteaptă opt 
zile şi-ţi dau eu veşti. 

— Opt zile e prea mult; trebuie să-i găsesc în trei zile. 

— Trei zile e prea puţin, răspunse Rochefort. Franţa e mare. 

— N-are a face, cunoşti cuvântul trebuie; cu ajutorul lui poţi 
face multe. 

— Şi când porneşti în căutarea lor? 

— Am şi pornit. 

— Noroc! 

— Şi ţie, drum bun! 

— Poate că ne mai întâlnim pe undeva. 

— Nu prea cred. 

— Cine ştie! Intâmplarea e plină de toane. 

— Adio! 

— La revedere! A, să nu uit: dacă Mazarin îţi vorbeşte de 
mine, spune-i că ţi-am cerut să-i dai de ştire cum că în curând o 
să vadă dacă sunt prea bătrân pentru a mai fi bun de ceva, aşa 
cum socoteşte el. 

Şi Rochefort se depărtă cu unul din acele zâmbete drăceşti, 
care odinioară îl făcuseră pe d'Artagnan să simtă de atâtea ori 
că-l trec fiorii; dar de astă dată, d'Artagnan îl privi fără teamă şi, 
zâmbindu-i la rândul său cu un aer melancolic, pe care numai 
aceste amintiri puteau să-l aştearnă pe chipul său, spuse: 

— Du-te, diavole şi fă tot ce vrei, puţin îmi pasă: o a doua 
Constanţă nu mai există pe lume! 

Intorcându-se, d'Artagnan îl văzu pe Bazin, care-şi scosese 
veşmintele bisericeşti şi stătea de vorbă cu îngrijitorul căruia el, 
d'Artagnan, îi ceruse lămuriri intrând în sfântul lăcaş. Bazin 
părea stăpânit de o mare însufleţire şi îşi tot vântura prin aer 
braţele-i scurte şi groase. D'Artagnan pricepu că Bazin îi cerea, 
după toate probabilitățile, să tacă mâlc în ce-l privea. 

Folosindu-se de neatenţia celor doi slujitori ai bisericii, 
d'Artagnan se strecură afară din catedrală şi se ascunse după 
colţul străzii Canettes. Bazin nu putea să plece fără să fie văzut 
din locul unde stătea d'Artagnan. 


După vreo cinci minute de aşteptare, Bazin se ivi în uşa 
bisericii; se uită în toate părţile să vadă dacă nu e pândit, dar nu 
avea cum să-l zărească pe ofiţerul nostru, care doar scotea 
capul de după colţul unei case, aflată la vreo cincizeci de paşi 
mai încolo. Liniştit, se încumetă să o pornească spre strada 
Notre-Dame. D'Artagnan se grăbi să iasă din ascunzătoare şi 
ajunse la vreme ca să-l vadă dând colţul străzii Juiverie şi 
intrând pe strada Calandre, într-o casă curăţică. De aceea 
ofiţerul nostru nu se îndoi nici o clipă că numai în casa asta 
putea să locuiască vrednicul paracliser. 

D'Artagnan se feri să întrebe pe cineva din casă; portarul, 
dacă era un portar, fusese prevenit dinainte, iar dacă nu era 
portar, cu cine să vorbească? 

Trecu pragul unei cârciumioare, aflată la încrucişarea străzii 
Saint-Eloi cu strada Calandre şi ceru o cană cu hipocras. Băutura 
asta se pregătea cam într-o jumătate de ceas: d'Artagnan avea 
timp berechet să iscodească pe cineva despre Bazin, fără să dea 
de bănuit. 

Zări în încăpere un ştrengar de vreo doisprezece, cel mult 
cincisprezece ani, cu un aer dezgheţat, pe care parcă îl mai 
văzuse cu douăzeci de minute înainte, îmbrăcat în stihar, în chip 
de copil de cor. Intră în vorbă cu el şi, cum ucenicul într-ale 
preoţiei nu avea nimic de ascuns, d'Artagnan află că, de la şase 
la nouă dimineaţa, era copil de cor de biserică, iar de la nouă 
până la miezul nopţii, băiat de prăvălie. 

Pe când vorbea cu puştiul, cineva aduse un cal la poarta 
casei lui Bazin. Calul era cu şaua şi cu frâul pe el. După o clipă 
se arătă şi Bazin. 

— la te uită, zise copilul, paracliserul nostru o porneşte la 
drum. 

— Şi unde se duce? întrebă d'Artagnan. 

— Păi de, habar n-am. 

— Îţi dau o jumătate de pistol dacă afli, făgădui d'Artagnan. 

— Mie? izbucni copilul, cu ochii strălucind de bucurie. Dacă 
aflu unde a pornit-o Bazin?! Nu-i mare greutate. Nu cumva 
râdeţi de mine? 

— Nu, pe cinstea mea de ofiţer. Uite-l colea. Şi-i arătă banul 
ademenitor, însă fără să i-l dea. 

— Mă duc să-l întreb. 


— Aşa chiar că nu afli nimic, îl opri d'Artagnan. Aşteaptă să 
plece şi pe urmă, gata! întreabă, iscodeşte, află. Te priveşte 
cum faci, ăsta e al tău - şi vâri banul în buzunar. 

— Aha, pricep! se dumiri puştiul, cu acel zâmbet şiret pe 
care nu-l vezi decât la ştrengarii Parisului. Ei, atunci s-aşteptam. 

Nu aşteptară prea mult. După cinci minute, Bazin o porni în 
trap mărunt, zorindu-şi calul, cu umbrela. 

Bazin obişnuia totdeauna să poarte umbrelă, pe care o 
folosea şi în chip de cravaşă. 

Abia dădu colţul străzii Juiverie, că puştiul ţâşni ca un copoi 
pe urmele lui. 

D'Artagnan se întoarse la masa unde se aşezase, 
încredinţat că nu vor trece zece minute şi el va şti tot ce voieşte 
să ştie. 

Intr-adevăr, nici nu se scurseră zece minute şi puştiul era 
înapoi. 

— Ei? făcu întrebător d'Artagnan. 

— Gata! îi dădu puştiul de veste. Ştiu totul. 

— Unde-a plecat? 

— Banul e tot al meu? 

— Fireşte! Hai, zi. 

— Vreau să văd banul. Daţi-mi-l niţel, să văd dacă nu 
cumva e fals. 

— Uite-l. 

— Hei, jupâne! vorbi puştiul. Domnul vrea mărunţiş. 

Cârciumarul era la tejghea. Luă jumătatea de pistol şi-i 
dădu în schimb bani mărunți. 

Copilul se grăbi să pună banii în buzunar. 

— Şi-acum spune, unde-a plecat? întrebă d'Artagnan, care-l 
urmărise râzând cu câtă pricepere ştie să învârtă o asemenea 
trebuşoară. 

— A plecat la Noisy. 

— Cum de-ai aflat? 

— Ei, ce naiba, a fost floare la ureche! Am recunoscut calul 
pe care măcelarul îl închiriază din când în când domnului Bazin. 
Şi mi-am zis că măcelarul nu i-ar închiria calul fără să-l întrebe 
unde se duce, cu toate că eu, unul, nu-l cred în stare pe domnul 
Bazin să obosească un cal. 

— Şi măcelarul ţi-a spus că domnul Bazin... 


— A plecat la Noisy. De altfel se pare că se duce acolo 
mereu de două-trei ori pe săptămâna. 

— Tu ai fost la Noisy? 

— Cum nu, de acolo-i doica mea. 

— E vreo mânăstire la Noisy? 

— Şi încă una grozavă, mânăstirea iezuiţilor. 

— Bun, făcu d'Artagnan. Nu mai am nici o îndoială! 

— Sunteţi mulţumit de mine? 

— Da. Cum te cheamă? 

— Friquet. 

D'Artagnan scoase la iveală un caieţel, în care însemnă 
numele băiatului şi adresa cârciumii. 

— Spuneti-mi, domnule ofiţer, întrebă puştiul. Mai e rost de 
câştigat şi alţi bani? 

— Poate că da, răspunse d'Artagnan. 

Şi cum aflase ceea ce voia, plăti băutura de care nici măcar 
nu se atinsese şi o porni zorit spre strada Tiquetonne. 


Capitolul IX Cum d'Artagnan, căutându-l hăt- 
departe pe Aramis, îl vede cocoţat pe cal, în 
spatele lui Planchet 


Ajuns acasă, d'Artagnan văzu un om aşezat lângă foc: era 
Planchet, dar un Planchet atât de schimbat în straiele ponosite 
rămase de la fugarul bărbat al hanghiţei, încât aproape nu-l mai 
recunoşteai. Magdalena i-l prezentă de faţă cu toţi băieţii de 
corvoadă. Planchet spuse câteva cuvinte într-o flamandă fără 
cusur, ofiţerul răspunse ceva într-o păsărească pricepută numai 
de el şi învoiala era gata. Fratele Magdalenei intra în slujba lui 
d'Artagnan. 

Planul lui d'Artagnan fusese bine chibzuit: nu voia să ajungă 
la Noisy pe lumină, de teamă să nu fie recunoscut. Avea deci 
timp berechet înainte, fiindcă Noisy se afla la trei-patru leghe de 
Paris, pe drumul spre Meaux. Mai întâi prinzi vârtos, ceea ce 
poate să fie un prost început atunci când vrei să-ţi pui capul la 
treabă, dar se dovedeşte o prevedere straşnică atunci când e 
vorbă să-ţi osteneşti trupul; apoi îşi schimbă îmbrăcămintea, 
cugetând că tunica lui de locotenent de muşchetari ar putea să 


dea naştere la bănuieli; apoi luă cea mai aprigă şi mai solidă 
spadă dintre cele trei câte avea, pe care nu o purta decât la zile 
mari: apoi, către ora două, porunci să se pună şaua pe cei doi 
cai şi, urmat de Planchet, ieşi din oraş pe la bariera Vilette. În 
casa învecinată cu hanul, Planchet era căutat de zor şi acum. La 
vreo leghe şi jumătate de Paris, dându-şi seama că, în 
nerăbdarea lui, a pornit-o prea devreme la drum, d'Artagnan se 
opri niţel la un han, lăsând caii să mai răsufle: hanul era ticsit de 
nişte mutre cam deocheate, care aveau aerul că pun la cale cine 
ştie ce pentru noaptea aceea. Un bărbat înfăşurat într-o pelerină 
se ivi în uşă, dar când dădu cu ochii de un străin, făcu un semn 
cu mâna şi doi dintre indivizii care beau la o masă ieşiră îndată 
că să vorbească cu el. 

Cât despre d'Artagnan, el se apropie nepăsător de hangiţă, 
se apucă să-i laude vinul, care nu era decât o jalnică poşircă de 
Montreuil, aduse vorba despre Noisy şi află că în sat nu se 
găseau decât două case mai arătoase: una era a monseniorului 
arhiepiscop al Parisului şi în ea locuia în clipa de faţă nepoata 
acestuia, doamna ducesă de Longueville: cealaltă era o 
mânăstire de iezuiţi şi, ca de obicei, găzduia pe aceşti cuvioşi 
părinţi. Acum nu mai avea nici o îndoială. 

Pe la ceasurile patru, d'Artagnan o porni mai departe, în 
pasul calului, ţinând să ajungă în sat doar la căderea nopţii. Or, 
atunci când mergi în pasul calului, într-o zi de iarnă, sub un cer 
mohorât ce veghează o privelişte monotonă, n-ai altceva mai 
bun de făcut, cum spune La Fontaine, decât ce face iepurele în 
vizuina lui: să te gândeşti; deci, d'Artagnan se gândea şi 
Planchet la fel. Numai că, precum vom vedea, fiecare îşi avea 
gândurile lui. 

O anume vorbă a hangiţei îndrumase gândurile lui 
d'Artagnan pe un făgaş anume; vorba asta era numele doamnei 
de Longueville. 

Intr-adevăr, doamna de Longueville merita să-ţi fure 
gândurile: era una dintre cele mai de seamă doamne ale 
regatului, era una dintre cele mai frumoase femei de la curte. 
Căsătorită cu bătrânul duce de Longueville, pe care nu-l iubea, 
trecuse mai întâi drept amanta lui Coligny, ucis din pricina ei de 
către ducele de Guise, într-un duel în Piaţa Regală; apoi se 
vorbise de o prietenie cam prea afectuoasă pe care ar fi avut-o 
pentru prinţul de Conde, fratele ei şi care ar fi scandalizat 


spiritele timorate de la curte; în sfârşit, se mai spunea că o ură 
adâncă şi adevărată urmase acestei prietenii şi, tot după cum se 
spunea, ducesa de Longueville avea în clipa de faţă o legătură 
politică cu prinţul de Marciliac, fiul cel mai mare al bătrânului 
duce de La Rochefoucauld din care era pe cale să facă un 
duşman ducelui de Condé, fratele ei. 

D'Artagnan se gândea la toate aceste lucruri. Se gândea că 
pe când era la Luvru o văzuse adesea pe frumoasa doamnă de 
Longueville trecând veselă şi strălucitoare prin faţa lui. Se 
gândea la Aramis, care, fără să însemne mai mult decât el, se 
bucurase cândva de iubirea doamnei de Chevreuse, cea care 
fusese ieri la curte ceea ce doamna de Longueville era astăzi. Și 
se întreba pentru ce există pe lume oameni care ajung la tot ce 
năzuiesc, unii la mărire, unii la dragoste, în vreme ce alţii, fie din 
pricina întâmplării, fie din pricina unei soarte vitrege, ne din 
pricina firii cu care i-a înzestrat natura, rămân la jumătatea 
drumului cu nădejdile lor. 

Se văzu nevoit să-şi mărturisească deschis că, cu toată 
isteţimea, cu toată îndemânarea lui, era şi va rămâne pesemne 
printre aceştia din urmă, când Planchet se apropie şi-i spuse: 

— Pun prinsoare, domnule, că vă gândiţi la acelaşi lucru la 
care mă gândesc şi eu. 

— Mă îndoiesc, Planchet, zâmbi d'Artagnan. Dar tu la ce te 
gândeşti? 

— Mă gândesc, domnule, la mutrele alea deocheate care 
şedeau adineauri la băutură la han. 

— Tot prevăzător ai rămas, Planchet. 

— Instinctul, domnule. 

— Ei bine, hai să vedem ce-ţi spune instinctul într-o 
asemenea împrejurare? 

—  Instinctul îmi spune, domnule, că oamenii ăia s-au 
adunat cu gânduri rele la han şi tocmai cugetam la cele ce-mi 
spunea, ascuns în cel mai întunecos ungher al grajdului, când 
văd că intră în grajd un om înfăşurat într-o pelerină, urmat de 
alţi doi. 

— Aha! exclamă d'Artagnan, căci povestirea lui Planchet se 
potrivea cu lucrurile pe care le băgase şi el de seamă. Şi pe 
urmă? 


— Unul dintre ei spunea; "E sigur la Noisy, ori vine astă- 
seară, fiindcă i-am recunoscut servitorul". "Eşti sigur?" a 
întrebat bătrânul în pelerină. "Da, prinţe." 

— Prinţe? îl întrerupse d'Artagnan, 

— Întocmai aşa: prinţe. Dar ascultați mai departe:"Şi dacă-i 
acolo, atunci să ne hotărâm: ce facem cu el?" a spus celălalt 
băutor. "Ce facem cu el?" a repetat prinţul. "Da. Nu-i omul care 
să se dea prins cu una cu două, ştie să mânuiască spadă." 
“Atunci, urmaţi-i şi voi pildă, numai căutaţi să-l prindeţi viu. 
Aveţi frânghie să-l legaţi şi un căluş să i-l puneţi în gură?" "Avem 
de toate." "Băgaţi de seamă, bănuiesc că va fi travestit în haine 
de cavaler." "Da, da, fiţi pe pace, monseniore." "De altfel, voi fi 
şi eu acolo şi vă voi îndruma." "Vă luaţi răspunderea că 
justiţia..." "lau asupra mea toată răspunderea", a spus prinţul. 
"Atunci e bine. Cât despre noi, o să ne dăm toată osteneala," Şi 
au ieşit din grajd. 

— Ei şi ce ne priveşte asta pe noi? făcu d'Artagnan. 
Asemenea isprăvi se petrec mai în fiecare zi. 

— Sunteţi sigur că nu unelteau împotriva noastră? 

— Împotriva noastră?! Şi pentru ce? 


— Păi de, ia gândiţi-vă ce-au spus: "l-am recunoscut 
servitorul, a zis unul, şi-aici s-ar putea să fie vorba de mine. 
— Şi-apoi? 


— "E sigur la Noisy, ori vine astă-seară", a zis altul, şi-aici s- 
ar putea să fie vorba de dumneavoastră. 

— Şi-apoi? 

— Şi-apoi prinţul a spus: "Băgaţi de seamă, bănuiesc că va 
fi travestit în haine de cavaler" şi aici mi se pare că nu mai 
încape nici o îndoială, fiindcă nu purtaţi uniforma de ofiţer de 
muşchetari, ci straie de cavaler. Ei, ce ziceţi de asta? 

— Vai, dragul meu Planchet! oftă d'Artagnan. Din nefericire 
s-au dus vremurile când prinții voiau să mă omoare. Ah, 
frumoase vremuri! N-ai grijă, ăia de la han nu unelteau 
împotriva noastră. 

— Domnul e sigur? 

— lau totul asupra mea. 

— Atunci e bine. Să nu mai vorbim de asta. 

Şi Planchet îşi luă locul în urma lui d'Artagnan, cu acea 
sublima încredere pe care o avusese întotdeauna în stăpânul 


său şi pe care cei cincisprezece ani de despărţire nu o ştirbiseră 
câtuşi de puţin. 

Merseră aşa aproape o leghe. 

Deodată, Planchet se apropie iarăşi de d'Artagnan. 

— Domnule..., începu el. 

— Ce e? 

— la uitaţi-vă, domnule, uitaţi-vă în partea asta, nu vi se 
pare că se strecoară nişte umbre prin noapte? Ascultaţi, parcă 
aud şi tropot de cai. 

— Cu neputinţă, spuse d'Artagnan. Pământul e muiat de 
ploi. Totuşi, vorba ta, parcă zăresc şi eu ceva. 

Şi se opri în loc ca să scruteze întunericul Şi să asculte. 

— Dacă nu s-aude tropot de cai, s-aude cel puţin cum 
nechează; ia ascultă! 

Şi într-adevăr, străbătând văzduhul şi înserarea, un 
nechezat de cal ajunse la urechea lui d'Artagnan. 

— Sunt oamenii noştri care-au pornit la treabă, rosti el. Dar 
asta nu ne priveşte pe noi, aşa că să ne vedem de drum. 

Şi porniră mai departe. 

După vreo jumătate de ceas, pe la opt şi jumătate ori nouă 
seara, ajunseră în dreptul celor dintâi case din Noisy. 

Aşa cum e obiceiul la ţară, toată lumea dormea şi nu vedeai 
o geană de lumină în tot satul. 

D'Artagnan şi Planchet îşi urmară calea. 

In dreapta şi în stânga drumului, pe fundalul cenuşiu- 
întunecat al cerului se desprindea din noapte dantelă şi mai 
întunecată a acoperişurilor: în răstimpuri, câte un câine se 
trezea lătrând prin ogrăzi, câte o mită speriată ţâşnea din 
mijlocul drumului ca să se ascundă într-un morman de 
vreascuri, unde-i vedeai ochii înspăimântați scânteind ca doi 
cărbuni aprinşi. Erau singurele fiinţe care păreau că trăiesc în 
sat. 

Aproape în inima târgului, dominând împrejurimea, se 
ridicau nişte ziduri sumbre, cuprinse între două uliţe; în faţa lor, 
câţiva tei uriaşi îşi întindeau braţele golaşe. D'Artagnan cercetă 
cu luare-aminte clădirea. 

— Trebuie să fie castelul arhiepiscopului, unde şade 
frumoasa doamnă de Longueville, zise el către Planchet. 
Mânăstirea unde o fi? 


— Mânăstirea e-n capătul satului, răspunse Planchet. O ştiu 
eu. 

— Ei, zise d'Artagnan, cât strâng eu chinga calului, tu dă o 
fugă până acolo, Planchet şi întoarce-te de-mi spune dacă e 
vreo fereastră luminată la iezuiţi. 

Planchet se depărtă în noapte, în vreme ce d'Artagnan sări 
la pământ să strângă chinga, precum spusese. 

După cinci minute, Planchet era înapoi. 

— Domnule, glăsui el, se vede o singură fereastră luminată, 
în partea dinspre câmp. 

— Hm! mormăi d'Artagnan. Dacă aş fi de-al Frondei, aş 
bate aici la castel şi sunt sigur c-aş găsi un culcuş pe cinste; 
dacă aş fi călugăr, aş bate dincolo la mânăstire şi sunt sigur că 
m-aş ospăta straşnic. Intre castel şi mânăstire, se prea poate să 
dormim afară, murind de foame şi de sete. 

— Da, adăugă Planchet, că vestitul măgar al lui Buridan. 
Până atunci, nu vreţi să bat în poartă? 

— Ssst! îl opri d'Artagnan. Singura fereastră luminată s-a 
întunecat. 

— N-auziţi nimic, domnule? 

— Ba da, ce să fie? 

Un vuiet ca de uragan se apropia din ce în ce: în aceeaşi 
clipă, două cete de călăreţi, numărând fiecare vreo zece 
oameni, se năpustiră din cele două uliţe care mărgineau casa şi- 
i înconjurară închizând orice trecere. 

— Drace! exclamă d'Artagnan, trăgând spada şi 
adăpostindu-se după cal, în vreme ce Planchet făcea la fel. Să fi 
avut tu dreptate? Aştia cu noi aveau ce aveau? 

— Uite-l, pe el! strigară călăreţii şi se aruncară asupra lui 
d'Artagnan, cu spadele în mână. 

— Să nu vă scape! răsună o voce mândră. 

— Nici o grijă, monseniore! 

D'Artagnan socoti că este momentul să se amestece şi el în 
vorbă. 

— Hei, domnilor! întrebă el cu accentu-i gascon. Ce poftiţi, 
ce doriţi?? 

— Afli tu îndată! urlară în cor călăreţii. 

— Staţi! Staţi, strigă cel căruia i se spusese monseniore. 
Staţi, mintoşilor, asta nu-i vocea lui. 


— Oho, domnilor! bombăni d'Artagnan. Nu cumva umblă 
turbarea prin Noisy? Băgaţi de seamă, vă previn, primul care se- 
ncumetă să se apropie de spada mea şi spada mea e lungă, îl 
spintec. 

Cel de care ascultau călăreţii veni mai aproape. 

— Ce faci aici? întrebă el, trufaş, după obiceiul celor învăţaţi 
să poruncească. 

— Dar dumneata? i-o întoarse d'Artagnan. 

— Vorbeşte cuviincios, că mănânci o scărmăneală de-o să 
ţii minte. Chiar dacă nu-mi spun numele, vreau să fiu respectat 
după rangul meu. 

— Nu vrei să-ţi spui numele fiindcă eşti cel care a pus la 
cale această cursă, rosti d'Artagnan. Dar eu, care călătoream 
liniştit cu slujitorul meu, n-am de ce să mi-l ascund. 

— Destul, destul! Numele dumitale? 

— Îţi spun numele meu ca să ştii unde să mă găseşti, 
domnule, monseniore sau prinţe, cum îţi place mai mult să ţi se 
spună, zise gasconul nostru, care nu voia să pară înfricoşat. Il 
cunoşti pe domnul d'Artagnan? 

— Locotenent al muşchetarilor regelui? întrebă vocea. 

— Chiar el. 

— Îl cunosc, fireşte. 

— Ei bine, urmă gasconul, atunci trebuie să fi auzit că are 
un braţ puternic şi o spadă neîntrecută? 

— Dumneata eşti domnul d'Artagnan? 

— Eu însumi 

— Atunci ai venit aici ca să-l aperi? 

— Să-l apăr?... Pe cine?... 

— Pe cel pe care-l căutăm noi. 

— Se pare că venind la Noisy, am intrat, fără să ştiu, în 
împărăţia enigmelor continuă d'Artagnan. _ 

— Haide, răspunde! porunci aceeaşi voce semeaţă. || 
aşteptai aici, sub ferestrele astea? Ai venit la Noisy ca să-l 
aperi? 

— N-aştept pe nimeni, pufni d'Artagnan, care începea să-şi 
piardă răbdarea. Şi nu vreau să apăr pe nimeni altul decât pe 
mine, dar vă previn că mă voi apăra cu străşnicie. 

— Bine! replică vocea. Atunci pleacă de-aici şi lasă-ne în 
pace. 


— Să plec?! murmură d'Artagnan, căruia această poruncă îi 
cam încurca socotelile. Asta nu-i uşor, căci şi eu şi calul suntem 
frânţi de oboseală; afară numai dacă dumneata binevoieşti să 
mă pofteşti la un praznic şi să-mi oferi un culcuş undeva prin 
apropiere... 

— Neisprăvitule! 

— Ei, domnule! izbucni d'Artagnan. Măsoară-ţi cuvintele, te 
tog, fiindcă dacă mai spui o singură vorbă ca asta, marchiz, 
prinţ sau rege, orice-ai fi, să ştii că ţi-o bag pe gât, auzi? 

— Lasă, lasă, spuse cel care poruncea. Asta nu-i omul 
nostru, se vede cât de colo că vorbeşte ca un gascon, nu-i chip 
să te înşeli. Am dat greş astă-seară, să ne retragem. O să ne 
mai întâlnim noi, jupân d'Artagnan, adăugă el, cu glas tare. 

— Da, dar niciodată în condiţiile astea, cuvântă gasconul, 
batjocoritor. Fiindcă atunci când o să ne-ntâlnim, s-ar putea să 
fii singur şi să fie ziuă afară. 

— Bine, bine! făcu vocea. La drum, domnilor! 

Şi ceata călăreţilor, murmurând şi bombănind, pieri în 
noapte, îndreptându-se spre Paris. 

D'Artagnan şi Planchet mai vegheară câtva timp, gata să se 
apere, dar tropotul cailor se depărta mereu, aşa că vârâră spada 
în teacă. 

— Ai văzut, nătărâule, zise liniştit d'Artagnan către 
Planchet. Nu cu noi avea treabă. 

— Păi atunci cu cine? întrebă Planchet. 

— Pe legea mea, habar n-am şi prea puţin îmi pasă. Tot ce 
vreau e să intru în mânăstirea iezuiţilor. Hai, sus pe cai! Să 
mergem să batem în poartă la călugări. Fie ce-o fi, doar n-au să 
ne mănânce! 

Şi d'Artagnan se aruncă în şa. 

Planchet abia apucă să-i urmeze pildă, când ceva greu căzu 
pe neaşteptate dindărătul lui, pe cal, care se smuci în lături. 

— Hei, domnule! strigă Planchet. Am pe unul pe cal! 

D'Artagnan se întoarse şi văzu într-adevăr doua mogâldeţe 
pe calul lui Planchet. 

— Pesemne că dracu se ţine scai de noi! izbucni el, trăgând 
spada, gata să se năpustească asupra nepoftitului. 

— Nu, dragul meu d'Artagnan, zise acesta. Nici pomeneală 
de dracu, sunt eu, Aramis. Haide, Planchet, porneşte-o în galop 
şi, în marginea satului, apuc-o la stânga. 


Planchet, cu Aramis la spate, porni, urmat de d'Artagnan 
care începea să creadă că trăieşte frânturi dintr-un vis fantastic 
şi fără şir. 


Capitolul X Abatele d'Herblay 


La capătul satului, Planchet o apucă la stânga, aşa cum îi 
poruncise Aramis şi se opri sub fereastra luminată de la 
mânăstire. Aramis sări de pe cal şi bătu de trei ori din palme. 
Fereastra se deschise îndată şi o scară de frânghie lunecă în jos. 

— Dragul meu, zise Aramis. Dacă vrei să urci, voi fi încântat 
să te am oaspete. 

— Păi cum?! se minună d'Artagnan. Aşa se intră la tine? 

— La naiba, după nouă seara, n-ai încotro! mormăi Aramis, 
consemnul mânăstiri e dintre cele mai severe. 

— lartă-mă, dragă prietene, zise d'Artagnan. Mi se pare c-ai 
pomenit de naiba. 

— Crezi? râse Aramis. Se prea poate. Nici nu-ţi închipui, 
dragul meu, câte deprinderi rele capeţi în afurisitele astea de 
mânăstiri şi ce urât se poartă toţi oamenii bisericii, cu care sunt 
silit să trăiesc. Dar nu urci? 

— la-o tu înainte, te urmez. 

— Cum zicea răposatul cardinal răposatului rege: "Ca să vă 
arăt drumul, sire". 

Aramis se căţără sprinten pe scară şi, după o clipă, ajunse 
la fereastră. 

D'Artagnan se căţără în urma lui, dar mult mai încet: se 
vedea cât de colo că era mai puţin obişnuit cu asta decât 
prietenul său. 

— lartă-mă, murmură Aramis, observându-i stângăcia. Dacă 
aş fi ştiut că voi avea cinstea să mă vizitezi, m-aş fi îngrijit să 
am la îndemâna scara grădinarului. Cât despre mine, eu mă 
mulţumesc şi cu scara asta de frânghie. 

— Domnule, zise Planchet când văzu că d'Artagnan e gata 
să ajungă sus. Povestea cu scara merge pentru domnul Aramis, 
merge şi pentru dumneavoastră şi, la nevoie, o să meargă şi 
pentru mine, dar caii ăştia doi nu pot să se caţăre pe ea. 


— Du-i sub şopronul de colo, prietene, îl povăţui Aramis, 
arătându-i o hardughie ce se ridica în plin câmp. Găseşti acolo şi 
fin şi ovăz pentru ei. 

— Şi pentru mine? se tângui Planchet. 

— Tu te întorci aici, sub fereastră, baţi de trei ori din palme 
şi-ţi dăm noi şi ţie ceva de-ale gurii. Fii pe pace, la naiba! Nu 
moare nimeni de foame aici. Hai, du-te. 

Şi Aramis, trăgând scara sus, închise fereastra. 

În acest timp, d'Artagnan cercetă odaia. 

Niciodată nu avusese prilejul să vadă încăpere mai 
războinică şi mai elegantă în acelaşi timp. In colţuri stăteau 
îngrămădite arme, îmbiind ochiul şi mâna cu spade de tot felul, 
iar patru tablouri mari înfăţişau pe cardinalul de Lorraine, 
cardinalul de Richelieu, cardinalul de Lavalette şi episcopul de 
Bordeaux în ţinută de campanie. Ce-i drept, nimic nu arăta că te 
afli în locuinţa unui abate: tapetul era de damasc, covoarele de 
Alençon, iar patul părea mai curând culcuşul unei femeiuşti, cu 
garnitură lui de dantelă şi cuvertură scumpă aşternută pe el, 
decât al unui om care s-a legat să dobândească Impărăţia 
cerurilor prin post şi renunțare la cele pământeşti. 

— Văd că-mi priveşti bârlogul, spuse Aramis. Oh, dragul 
meu, iartă-mă. Ce vrei, stau ca un călugăr. Dar după cete uiţi? 

— Mă uit să văd cine ţi-a aruncat scara. Nu văd pe nimeni şi 
totuşi scara n-a picat din cer. 

— Nu, ăsta-i Bazin. 

— Aha! exclamă d'Artagnan. 

— Numai că jupân Bazin, urmă Aramis, e bine dresat şi, 
pricepând că nu m-am întors singur, s-a retras discret. Stai jos, 
dragul meu, să schimbăm şi noi o vorbă. 

Şi Aramis împinse spre d'Artagnan un fotoliu încăpător, în 
care acesta se tolăni, rezemându-şi braţele. 

— Mai întâi aş zice să mâncăm, nu? întrebă Aramis. 

— Da, dacă vrei, încuviinţă d'Artagnan, cu mare plăcere. 
Eu, unul, îţi mărturisesc că abia aştept să îmbuc ceva: drumul 
mi-a făcut o foame de lup. 

— Ah, dragul meu prieten! se căină Aramis. La mine nu 
găseşti cine ştie ce bucate, deoarece nu te aşteptam. 

— Asta înseamnă că mă ameninţi cu omletele şi cu iarbă de 
Crèvecoeur? Parcă aşa porecleai tu spanacul odinioară, nu? 


— Vai! zise Aramis. Cu ajutorul lui Dumnezeu şi al lui Bazin 
să nădăjduim că vom găsi lucruri ceva mai acătării în cămară la 
cucernicii părinţi iezuiţi. Bazin, prietene, strigă încetişor Aramis. 
Bazin, vino încoace! 

Uşa se deschise şi Bazin se ivi în prag; dar când dădu cu 
ochii de d'Artagnan scăpă o exclamaţie care răsună ca un 
strigăt de disperare. 

— Dragul meu Bazin, rosti d'Artagnan, sunt bucuros să văd 
că, până şi-n biserică, minţi de-ngheaţă apele. 

— Domnule, răspunse Bazin, am învăţat de la cucernicii 
părinţi iezuiţi că-ţi este îngăduit să minţi, dacă o faci cu un gând 
bun. 

— Bine, bine, Bazin, d'Artagnan moare de foame şi eu la fel, 
aşa că adu-ne de mâncare ce ai tu mai de soi şi, mai cu seamă, 
vin bun. 

Bazin se înclină în semn de supunere oftă din adâncul 
rărunchilor şi ieşi pe uşă. 

— Acum, că am rămas singuri, dragul meu Aramis, începu 
d'Artagnan, mutându-şi privirea la stăpânul casei şi sfârşind prin 
a-i cerceta hainele, după toate celelalte lucruri din jur, spune-mi, 
de unde dracu ai picat pe cai, îndărătul lui Planchet? 

— Ei, la naiba! exclamă Aramis. Din cer, vezi bine! 

— Din cer! repetă d'Artagnan, clătinând din cap. Nu prea ai 
aerul că vii de-acolo şi nici c-ai s-ajungi vreodată în împărăţia 
lui. 

— Dragul meu, vorbi Aramis cu o înfumurare pe care 
d'Artagnan nu o mai văzuse la el de pe vremea când era 
muşchetar. Dacă nu veneam din cer, cel puţin mă întorceam din 
rai, ceea ce e aproape totuna. 

— Atunci, iată că s-au dumirit şi învățații, reluă d'Artagnan. 
Până azi nu se ştia mai nimic ce şi cum e cu raiul: unii ziceau că 
se află pe muntele Ararat; alţii, între Tigru şi Eufrat: se pare însă 
că toţi îl căutau hăt-departe, când el era colea, aproape. Raiul se 
află la Noisy-le-Sec, pe locul unde-i castelul arhiepiscopului de 
Paris. Nu se iese pe poartă, ci pe fereastră; nu cobori pe treptele 
de marmură ale unui peristii, ci printre crengile unui tei, iar 
îngerul cu spada de foc care-l păzeşte îmi pare că şi-a schimbat 
numele ceresc de Gabriel în acela mai pământesc al prinţului de 
Marcillac. 

Aramis izbucni în râs. 


— Ai rămas acelaşi tovarăş voios, dragul meu şi spiritul 
gascon nu te-a părăsit de fel. Mda, e ceva în tot ceea ce mi-ai 
spus: numai nu cumva să crezi că aş fi îndrăgostit de doamna 
de Longueville. 

— Drace, o să mă feresc cu grijă de asta! protestă 
d'Artagnan. După ce ai fost îndrăgostit atât de amar de vreme 
de doamna de Chevreuse, nu era să-ţi dăruieşti inima celei mai 
înverşunate duşmance a ei. 

— Da, adevărat, rosti Aramis cu un aer nepăsător. Da, am 
iubit-o mult odinioară pe această sărmană ducesă şi trebuie să 
recunosc că ne-a fost de mare ajutor; dar, ce vrei! el a silit-o să 
plece din Franţa. Era un potrivnic atât de cumplit acest 
blestemat de cardinal! continuă Aramis, aruncându-şi privirea 
spre portretul fostului ministru. A poruncit să fie arestată şi dusă 
la castelul din Loches; şi, pe legea mea, nu s-ar fi dat în lături 
să-i taie capul, aşa cum a făcut cu Chalais, cu Montmorency şi 
cu Cinq-Mars, dar ea s-a salvat travestită în haine bărbătești, 
împreună cu camerista ei, biata Kety; ba, după cum am auzit, a 
trăit şi o ciudată aventură în nu ştiu ce sat, cu un nu ştiu ce 
preot căruia i-a cerut adăpost şi care, având doar o singură 
odaie şi luând-o drept un cavaler, s-a arătat gata să o împartă 
cu ea. Asta din pricină că purta neînchipuit de firesc haina 
bărbătească, această scumpă Marie. N-am cunoscut decât o 
singură femeie care să poarte haina bărbătească la fel ca ea: de 
aceea i s-a făcut şi un cântec: 


Laboissere, să-mi spui îndată... 


ÎI ştii? 
— Nu. Cântă-l, dragul meu. 
Şi Aramis începu ca un mândru cavaler: 


Laboissere, să-mi spui îndată, 

Mă prinde bine straiul bărbătesc? 
— Goneşti pe cal ca o săgeată, 
Ne-ntreci pe toți, mărturisesc. 

Ea pare, 

Printre halebarde, 

În regimentul încercatei garde, 
Cadet din cap până-n picioare. 


— Bravo! izbucni d'Artagnan. Cânţi tot atât de frumos şi azi, 
dragul meu Aramis şi văd că liturghia nu ţi-a stricat vocea. 

— Dragul meu, murmură Aramis, înţelegi... pe vremea când 
eram muşchetar, căutam să fac de gardă cât mai rar; azi când 
sunt abate, caut să slujesc cât mai rar cu putinţă. Dar să ne 
întoarcem la sărmana ducesă. 

— Care? Ducesă de Chevreuse, ori ducesa de Longueville? 

— Dragul meu, ţi-am spus că n-a fost nimic între mine şi 
ducesa de Longueville; cochetării, poate, atâta tot. Nu, vorbeam 
de ducesa de Chevreuse. Ai văzut-o cumva când s-a întors de la 
Bruxelles, după moartea regelui? 

— Da, fireşte şi era încă foarte frumoasă. 

— Aşa e, încuviinţă Aramis. Deci m-am întâlnit de vreo 
câteva ori cu ea; i-am dat cele mai înțelepte sfaturi, de care ea 
nu s-a folosit nici un pic; mi s-a urât să-i tot spun că Mazarin e 
amantul reginei, n-a vrut să mă creadă, zicând că o cunoaşte pe 
Anna de Austria şi că o ştie prea mânară că să iubească o 
asemenea secătură. Apoi, aşteptând o schimbare, s-a aruncat în 
urzeala ducelui de Beaufort, iar secătură a poruncit arestarea 
ducelui de Beaufort şi a exilat-o pe doamna de Chevreuse. 

— Ştii că a obţinut permisiunea să se întoarcă în ţară? 
spuse d'Artagnan. 

— Da, ştiu şi chiar s-a întors... Acum o să facă iar vreo 
prostie. 

— De astă dată poate că-ţi urmează sfaturile. 

— De astă dată, interveni Aramis, n-am mai văzut-o. S-a 
schimbat mult. 

— Nu ca tine, dragul meu Aramis, care eşti mereu acelaşi: 
acelaşi păr negru şi frumos, aceeaşi talie elegantă, aceleaşi 
mâini de femeie, care au devenit nişte minunate mâini de 
prelat. 

— Da, încuviinţă Aramis, e adevărat, mă îngrijesc mult. Ştii 
dragul meu, îmbătrânesc: în curând împlinesc treizeci şi şase de 
ani. 

— Ascultă, dragul meu, surise d'Artagnan. De vreme ce ne- 
am regăsit, să ne învoim asupra unui lucru: asupra vârstei pe 
care o vom avea de acum înainte. 

— Cum adică? se miră Aramis. 


— Da, urmă d'Artagnan. Pe vremuri eram mai mic cu doi 
sau trei ani decât tine şi, dacă nu mă înşel, azi am patruzeci de 
ani bătuţi pe muchie. 

— Zău?! făcu Aramis. Atunci eu sunt cel care mă înşel, 
dragul meu, căci tu ai fost întotdeauna neîntrecut într-ale 
cifrelor. Aşadar, după socotelile tale, aş avea patruzeci şi trei de 
ani! Pe toţi dracii, dragul meu, să nu cumva s-o spui la palatul 
Rambouillet, asta mi-ar aduce numai neajunsuri. 

— Fii liniştit, îl asigură d'Artagnan. Eu nici nu calc pe acolo. 

— Ei! se răsti Aramis. Ce-o moşmondi atâta dobitocul de 
Bazin? Bazin, grăbeşte-te, haide o dată, ticălosule! noi, aici, 
murim de foame şi de sete! 

Bazin, care tocmai intra pe uşă, ridică spre tavan 
amândouă mâinile în care ţinea câte o butelcă. 

— În sfârşit! se îmbună Aramis. Haide, eşti gata? 

— Da, domnule, îndată, spuse Bazin. Mi-a trebuit timp până 
s-aduc sus tot ce... 

— Asta fiindcă te crezi mereu cu anteriul de paracliser pe 
tine, i-o reteză Aramis şi fiindcă stai mereu cu nasul în cartea de 
rugăciuni. Dar te previn că dacă tot lustruind boclucurile de prin 
capele, ai să uiţi să-mi lustruieşti spada, fac un foc zdravăn cu 
toate icoanele tale şi te pun în frigare. 

Bazin, revoltat la culme, îşi făcu semnul crucii cu butelca pe 
care o ţinea în mână. lar d'Artagnan, mai uimit ca oricând de 
vorbă şi de purtarea abatelui d'Herblay, care se deosebea ca şi 
cerul de pământ de vorbă şi purtarea muşchetarului Aramis, 
rămase cu ochii holbaţi la prietenul său. 

Bazin aşternu într-o clipită o faţă de damasc şi rândui pe 
masă atâtea tacâmuri aurite, atâtea bucate aromitoare şi 
îmbietoare, încât d'Artagnan rămase de-a dreptul buimăcit. 

— Aşteptai pe cineva? întrebă ofiţerul. 

— Ei! făcu Aramis. Am câte ceva pentru orice împrejurare: 
şi-apoi, ştiam că mă căutai. 

— De la cine? 

— De la jupân Bazin, care te-a luat drept dracul pe pământ, 
dragul meu şi care a dat fuga încoace să mă prevină de 
primejdia ce-mi pândeşte sufletul, dacă mă voi înhăita iarăşi cu 
un ofiţer de muşchetari ca tine. 

— Vai, domnule! se tângui Bazin, cu mâinile împreunate şi 
cu un aer spăşit. 


— Haide, lasă făţărnicia! Ştii doar că n-o pot suferi. Ai face 
mult mai bine dacă ai deschide fereastra şi ai trimite jos o pâine, 
un pui şi o sticlă cu vin prietenului tău Planchet, care a ostenit 
de un ceas de când tot bate din palme. 

Într-adevăr, după ce dăduse fin şi ovăz la cai, Planchet se 
întorsese sub fereastră şi repetase de două sau de trei ori 
semnalul stabilit. 

Bazin, ascultător, atârna de capătul unei funii pâinea, puiul 
şi sticla de vin şi le lăsă jos, lui Planchet, care nici nu cerea mai 
mult şi care se întoarse degrabă sub şopron. 

— Şi-acum să mâncăm, spuse Aramis. 

Cei doi prieteni se aşezară la masă, iar Aramis se apucă să 
taie şuncă, să spintece pui şi prepelite cu îndemânarea unui 
mâncau fără de pereche. 

— La naiba! mormăi d'Artagnan. Văd că te hrăneşti, nu 
glumă. 

— Mda, binişor! Pentru zilele de post am dezlegarea Romei, 
mulţumită domnului vicar, din pricină că nu mă prea laud cu 
sănătatea; şi-apoi, l-am luat ca bucătar pe fostul bucătar al lui 
Lafollone, îl ştii? Vechiul prieten al cardinalului, acest mâncăcios 
căruia i s-a dus vestea şi care spunea în chip de rugăciune după 
masă: "Doamne, ajută-mă să mistui ca lumea ce-am mâncat cu 
atâta poftă". 

— Ceea ce nu l-a împiedicat să moară din pricina unei 
indigestii, râse d'Artagnan. 

— Ce vrei! urmă Aramis, cu un aer resemnat. Asta-i soarta, 
nu poţi fugi de ea. 

— lartă-mă, dragul meu, vreau să te întreb ceva, zise 
d'Artagnan. 

— Cum nu, întreabă-mă, ştii bine doar că între noi nu poate 
fi vorba de indiscreţie. 

— Nu cumva ai devenit bogat? 

— Oh, Dumnezeule, nu! Am un venit de douăsprezece mii 
de livre pe an, fără să mai pun la socoteală un mic beneficiu de 
o mie de scuzi, pe care îl datorez bunăvoinţei prinţului. 

— Şi din ce scoţi tu aceste douăsprezece mii de livre? 
întrebă d'Artagnan. Din poemele tale? 

— Nu, m-am lăsat de poezie şi doar din când în când mai 
aştern pe hârtie câte un cântec de pahar, câte un sonet galant 


sau câte o epigramă nevinovată; în schimb, scriu predici, dragul 
meu. 

— Cum, predici? 

— O şi nişte predici minunate, ştii! Cei puţin aşa s-ar părea. 

— Ca să le rosteşti din amvon? 

— Nu, ca să le vând. 

— Cui anume? 

— Celor din tagma mea, care ţin să fie mari oratori! 

— Zău? Şi pe tine gloria asta nu te-a ispitit? 

— Ba da, dragul meu, numai că natura a fost mai tare. 
Când sunt în amvon şi mi se întâmpla să mă privească o femeie 
frumoasă, o privesc şi eu; dacă zâmbeşte, zâmbesc şi eu. Pe 
urmă o iau razna în loc să vorbesc de chinurile iadului, vorbesc 
despre încântările raiului. Şi uite, am păţit asta într-o zi, în 
biserica Saint-Louis au Marais... Un cavaler mi-a râs în nas, iar 
eu mi-am întrerupt predică şi i-am spus că e un prost. Multimea 
credincioşilor a ieşit afară ca să adune pietre; dar în răstimp i- 
am întors pe toţi cum m-am priceput mai bine, încât au azvârlit 
în el cu pietre. Ce-i drept, a doua zi a venit la mine, crezând că 
are de-a face cu un abate ca oricare altul. 

— Şi ce-a ieşit din vizita asta? întrebă d'Artagnan, 
prăpădindu-se de râs. 

— Ne-am dat întâlnire a doua zi seara, în Piaţa Regală. La 
naiba, ştii şi tu ceva despre cel cu pricina. 

— N-a fost oare obrăznicătura împotriva căruia ţi-am slujit 
de martor? spuse d'Artagnan. 

— Întocmai. Ai văzut cum l-am învăţat minte. 

— L-ai omorât? 

— Habar n-am. În orice caz, i-am dat iertarea în articulo 
mortis. Ajunge să răpui trupul, nu trebuie să răpui şi sufletul. 

Bazin făcu un semn disperat, care voia să spună că 
împărtăşeşte poate această morală, dar că e cu desăvârşire 
împotriva tonului cu care era rostită. 

— Bazin, prietene, dă-ţi seama că te văd prin oglindă, doar 
ţi-am interzis o dată pentru totdeauna orice semn de aprobare 
sau dezaprobare. Fă-mi plăcerea şi adu-ne vinul de Spania, apoi 
du-te în odaie la tine. De altfel, prietenul meu d'Artagnan are să- 
mi spună ceva între patru ochi. Nu-i aşa, d'Artagnan? 

D'Artagnan încuviinţă din cap, iar Bazin se retrase, după ce 
puse sticla pe masă. 


Rămaşi singuri, cei doi prieteni stătură o vreme tăcuţi unul 
în faţa celuilalt. Aramis părea că e în aşteptarea unui tihnit 
răgaz de mistuire a bucatelor. D'Artagnan chibzuia cum să 
înceapă. Şi fiecare, atunci când nu era privit, se uita cu coada 
ochiului la celălalt. 

Aramis rupse cel dintâi tăcerea. 


Capitolul XI Cei doi şireţi 


— La ce te gândeşti, d'Artagnan, începu el şi ce te face să 
zâmbeşti? 

— Mă gândesc, dragul meu, că pe vremea când erai 
muşchetar năzuiai fără încetare să devii abate şi azi, când eşti 
abate, tare mai tragi a muşchetar. 

— Adevărat, încuviinţă Aramis, râzând. Omul, tu ştii, dragul 
meu d'Artagnan, e o dihanie ciudată, alcătuită din contraste. De 
când sunt abate, nu visez decât la bătălii. 

— Asta se vede după casă: ai aici spade de toate felurile şi 
pentru gusturile cele mai anevoie de mulţumit. Spune-mi, 
mânuieşti spada cu aceeaşi iscusinţă? 

— Aşa cum o mânuiai tu odinioară, ba poate şi mai bine. Nu 
fac decât asta toată ziua. 

— Cu cine? 

— Cu un excelent maestru de arme pe care-l avem aici. 

— Cum, aici? ` 

— Da, aici în mânăstire, dragul meu. Intr-o mânăstire de 
iezuiţi găseşti orice pofteşti. 

— Păi atunci l-ai fi omorât pe domnul de Marcillac, dacă te- 
ar fi atacat singur şi nu cu o ceată de douăzeci de inşi. 

— Desigur, conveni Aramis. Ba i-aş fi ţinut piept chiar şi-n 
fruntea celor douăzeci de oameni ai lui, dacă puteam trage 
spada fără să fiu recunoscut. 

— Dumnezeu să mă ierte, şopti d'Artagnan, abia auzit. Cred 
că Aramis a devenit mai gascon decât mine. Şi urmă cu glas 
tare: Ei dragul meu Aramis, nu mă întrebi pentru ce te caut? 

— Nu, nu te întreb, zise Aramis, cu aeru-i şiret. Aştept să 
mi-o spui singur. 


— Ei bine, te căutam să-ţi ofer un prilej fără de pereche ca 
să-l răpui pe domnul de Marcillac oricând pofteşti, aşa prinţ cum 
e. 

— Măi să fie! exclamă Aramis. Straşnică treabă! 

— Şi te rog să nu scapi prilejul ăsta. dragul meu. la zi, cu 
cei o mie de scuzi pe care îi ai de pe urma mânăstirii şi cu cele 
douăsprezece mii de livre încropite din vânzarea predicilor, eşti 
bogat? Răspunde-mi deschis. 

— Eu?! Sunt sărac ca lov. Dacă scotoceşti prin toate 
buzunarele şi cuferele mele, nu cred să găseşti o sută de pistoli. 

— La naiba, o sută de pistoli! mormăi d'Artagnan. Şi după el 
asta se cheamă să fii sărac ca lov! Păi dacă eu aş avea 
întotdeauna atâta bănet, m-aş socoti bogat cum era Cresus. ŞI-I 
întrebă: Eşti ambițios? 

— Ca Encelade. 

— Ei bine, prietene, eu îţi aduc totul ca să fii bogat, puternic 
şi liber să faci orice pofteşti. 

O umbră de nor lunecă peste fruntea lui Aramis, la fel de 
iute ca şi aceea ce pluteşte în august pe deasupra lanurilor; dar 
oricât de iute ar fi lunecat, lui d'Artagnan nu-i scăpă. 

— Vorbeşte, spuse Aramis. 

— Mai întâi, încă o întrebare. Faci politică? 

Un fulger trecu prin ochii lui Aramis, cu aceeaşi repeziciune 
ca şi umbra ce-i lunecase peste frunte, însă nu, într-atât de iute 
încât d'Artagnan să nu-l vadă. 

— Nu, răspunse Aramis. 

— Atunci, de vreme ce deocamdată n-ai alt stăpân decât pe 
Dumnezeu, o să-ţi convină orice propunere, râse gasconul. 

— Se prea poate. 

— Te-ai gândit vreodată, dragul meu Aramis, la frumoasele 
zile ale tinereţii noastre, pe care le petreceam, veselindu-ne, 
golind paharele ori bătându-ne? 

— Da, fireşte şi nu o singură dată le-am dus dorul. Fericite 
vremuri, delectabile tempus. 

— Ei bine, dragul meu, aceste frumoase zile pot să renască, 
aceste vremuri fericite pot să se reîntoarcă! Am primit misiunea 
să-mi găsesc tovarăşii şi am vrut să încep cu tine, care erai 
sufletul înfrăţirii noastre. 

Aramis se înclină mai mult politicos decât mişcat. 


— Să mă amestec iar în politică! murmură el, răsturnându- 
se în fotoliu. Ah, scumpul meu d'Artagnan, vezi ce viaţă tihnită 
şi plăcută trăiesc. Noi am cunoscut pe pielea noastră 
nerecunoştinţa celor mari, ştii doar. 

— Adevărat, încuviinţă d'Artagnan. Dar celor mari poate le 
pare rău c-au fost nerecunoscători. 

— Dacă-i aşa, atunci e altceva, spuse Aramis. Orice păcat 
trebuie iertat. Şi de altfel, ai dreptate într-o anumită privinţă: 
dacă ne-ar bate gândul să ne amestecăm iarăşi în treburile 
statului, cred că acum ar fi momentul potrivit. 

— Cum de ştii asta tu, care spui că n-ai nici în clin nici în 
mânecă cu politica? 

— Ei, Doamne, pe mine unul mă interesează prea puţin, dar 
trăiesc într-o lume în care toţi fac politică. Trecându-mi vremea 
doar cu poezia şi cu ale dragostei m-am împrietenit cu domnul 
Sarazin, care-i din tabăra domnului de Conti, cu domnul Voiture, 
care-i din tabăra vicarului şi cu domnul Bois-Robert, care, de 
când nu-l mai slujeşte pe cardinalul Richelieu, nu mai e cu 
nimeni, sau e cu oricine, cum vrei să spui; aşa că nu mi-e cu 
totul necunoscut ceea ce se petrece în politică. 

— Bănuiam eu, zise d'Artagnan. 

— De altfel, dragul meu, să iei tot ce-am să-ţi spun doar că 
vorba unui călugăr, a unui om care nu-i decât un ecou şi repetă 
pur şi simplu ceea ce aude în jurul lui, continuă Aramis. Am auzit 
că în clipa de faţă cardinalul Mazarin e tare neliniştit de felul 
cum merg lucrurile. Pare-se că poruncile lui nu se bucură de 
acea ascultare deplină cu care erau primite odinioară poruncile 
răposatului cardinal, vechea noastră sperietoare, al cărui portret 
îl vezi aici, la mine, fiindcă, orice s-ar spune, trebuie să 
recunoşti, dragul meu, a fost un om mare. 

— In privinţa asta n-am să zic ba, dragul meu Aramis. Doar 
el m-a făcut locotenent! 

— La început am fost pe de-a-ntregul de partea 
cardinalului: îmi spuneam ca un ministru nu-i niciodată iubit, dar 
că, mulţumită geniului ce i se atribuie, va sfârşi prin a triumfa 
asupra duşmanilor şi a se face temut, ceea ce, după mine unul, 
preţuieşte mai mult decât a te face iubit. 

D'Artagnan dădu din cap, în semn că încuviinţează pe 
deplin această cugetare îndoielnică. 


— lată, dar, părerea mea de la început, urmă Aramis. Dar 
cum sunt tare nepriceput în asemenea treburi şi cum umilinţa 
din care mi-am făcut o lege mă sileşte să nu mă mulţumesc cu 
propria-mi judecată, am întrebat şi pe alţii. Ei bine, dragul meu 
prieten... 

— Ei bine, ce? întrebă d'Artagnan. 

— Află, reluă Aramis, că trebuie să las deoparte orice 
mândrie şi să mărturisesc că m-am înşelat. 

— Zău? 

— Chiar aşa. Am întrebat şi pe alţii, cum îţi spuneam şi iată 
ce mi-au răspuns câteva persoane cu totul deosebite în ce 
priveşte gusturile şi ambițiile: domnul de Mazarin nu e câtuşi de 
puţin un om de geniu, aşa cum credeam eu. 

— Eh! făcu d'Artagnan. 

— Nu. E un om de nimic, fost servitor al cardinalului 
Bentivoglio, care a răzbit mulţumită intrigilor; un parvenit, un 
om de rând, care va izbuti în Franţa doar prin clica lui. Are să 
strângă o mulţime de bănet, are să-şi vâre mâinile până la coate 
în veniturile regelui, are să-şi însuşească toate pensiile pe care 
răposatul cardinal Richelieu înţelegea să le plătească la toţi, dar 
nu va cârmui niciodată după legea celui mai puternic, a celui 
mai nobil, sau a celui mai respectat. S-ar părea de altfel, că pe 
acest ministru nu-l arată gentilom nici firea, nici purtările şi că 
nu-i decât un soi de bufon, un Pulcinello, un Pantalone. Tu îi 
cunoşti? Eu, nu. 

— Hm! mârâi d'Artagnan. E un pic de adevăr în ceea ce 
spui. 

— Să ştii că mă umpli de mândrie, dragul meu, dacă am 
fost în stare, cu modesta putere de pătrundere ce-mi este 
dăruită, să ajung la aceeaşi părere cu unul ca tine, care trăieşte 
la curte. 

— Numai că mi-ai vorbit de el ca om şi nu de tabăra lui şi 
de mijloacele ce-i stau la îndemână. 

— Adevărat. Are de partea lui pe regină. 

— Mi se pare că asta înseamnă ceva. 

— Dar nu-l are pe rege. 

— Un copil. 

— Un copil care va fi major peste patru ani. 

— Azi aşa stau lucrurile. 


— Da, însă nu şi în viitor; nici măcar acum nu are de partea 
lui nici Parlamentul, nici poporul, adică banul; şi nu are de 
partea lui nici nobilimea, nici prinții, adică spadă. 

D'Artagnan se scărpină după ureche, silit să recunoască în 
sinea lui vederile largi şi întemeiate ale lui Aramis. 

— lată, bietul meu prieten, poţi să-ţi dai seama acum dacă 
mi-am păstrat agerimea obişnuită; s-ar putea să fac rău 
vorbindu-ţi astfel, cu inimă deschisă, fiindcă tu mi se pare că 
înclini către Mazarin. 

— Eu?! izbucni d'Artagnan. Eu?! Pentru nimic în lume! 

— Vorbeai de o misiune. 

— Am vorbit eu de asta? Atunci, am greşit. Nu, mi-am spus 
şi eu ca tine: "Uite, lucrurile se încurcă. Ei bine, să aruncăm 
până în vânt şi să pornim încotro are s-o ducă, să începem iarăşi 
viaţa de aventuri. Eram patru cavaleri neînfricaţi, patru inimi 
strâns unite; să ne unim din nou, nu inimile, căci ele n-au fost 
despărțite nici o clipă, ci soarta şi curajul. Prilejul e straşnic şi 
putem câştiga ceva mai de preţ decât un diamant". 

— Ai dreptate, d'Artagnan, tu ai întotdeauna dreptate, 
continuă Aramis. Dovada că şi pe mine m-a ispitit acelaşi gând; 
numai că gândul ăsta mi l-au dat alţii, fiindcă eu nu am 
imaginaţia ta bogată şi plină de neastâmpăr. Astăzi toată lumea 
are nevoie de ajutoare; mi s-au făcut propuneri; s-a auzit câte 
ceva despre faimoasele noastre isprăvi de odinioară şi-ţi 
mărturisesc deschis că însuşi vicarul m-a tras de limbă. 

— Domnul de Gondy, duşmanul cardinalului! strigă 
d'Artagnan. 

— Nu, prietenul regelui, rosti Aramis. Prietenul regelui, auzi! 
Ei bine, era vorba de a-l sluji pe rege, ceea ce e de datoria 
oricărui gentilom. 

— Dar regele-i de partea lui Mazarin, dragul meu. 

— În fapt, dar nu din voinţa sa; în aparenţă, dar fără 
imboldul inimii şi tocmai aici stă capcana pe care duşmanii 
regelui o întind bietului copil. 

— Haida-de, păi ce-mi propui tu înseamnă pur şi simplu 
război civil, dragul meu Aramis. 

— Război pentru rege. 

— Dar regele are să stea în fruntea armatei în care va fi 
Mazarin. 


— Cu inima vă fi însă în rândurile armatei pe care o va 
comanda domnul de Beaufort. 

— Domnul de Beaufort? E închis la Vincennes. 

— Am spus domnul de Beaufort? făcu Aramis. Domnul de 
Beaufort sau altul, domnul de Beaufort sau Prinţul. 

— Dar Prinţul va fi căpetenia armatei, el este pe de-a- 
ntregul de partea cardinalului. 

— He, he! chicoti Aramis. Stau amândoi la tocmeală chiar în 
clipa asta. Şi apoi, dacă nu-i prinţul, atunci domnul de Gondy... 

— Domnul de Gondy va fi cardinal, se cere pentru el pălăria 
de cardinal. 

— Oare nu există şi cardinali foarte războinici? zise Aramis. 
Priveşte în jur: iată patru care în fruntea armatei preţuiau mai 
mult decât domnul de Guébriant şi domnul de Gassion. 

— Oricum, un general cocoşat! 

— Sub platoşă n-o să i se vadă cocoaşa. De altfel, adu-ţi 
aminte că Alexandru şchiopăta şi că Hanibal era chior. 

— Şi vezi foloase mari în tabăra asta? întrebă d'Artagnan. 

— Ocrotirea principilor celor puternici. 

— Cu izgonirea guvernului. 

— Înlăturat de Parlament şi de răzvrătiți. 

— Toate acestea s-ar putea întâmpla, aşa cum spui, dacă s- 
ar izbuti ca regele să fie despărţit de mamă-sa. 

— Poate că se va ajunge şi aici. 

— Niciodată! strigă d'Artagnan, redobândindu-şi încrederea 
în părerile sale. Te întreb pe tine, Aramis, pe tine care o cunoşti 
pe Anna de Austria tot atât de bine ca şi mine. îţi închipui că ar 
putea să uite vreodată că fiul ei este siguranţa ei, pavăza ei, 
chezăşia respectului celor din jur, a norocului şi a vieţii ei? Ar 
trebui să treacă împreună cu el de partea principilor, părăsindu-l 
pe Mazarin, dar tu ştii mai bine decât oricine că are motive 
puternice să nu-l părăsească niciodată. 

— Poate că ai dreptate, murmură Aramis, visător. Deci eu 
nu voi intra în horă. 

— Alături de ei, completă d'Artagnan. Dar alături de mine? 

— Alături de nimeni. Sunt preot, ce am eu de-a face cu 
politica? Nu citesc nici o carte de rugăciuni. Am o mică clientelă 
de duhovnici pungaşi şi de femei încântătoare. Cu cât se vor 
încurca mai mult lucrurile, cu atât mai puţină vâlva vor face 
escapadele mele. Va să zică, totul merge de minune fără ca eu 


să mă amestec. Şi, hotărât, dragă prietene, nu mă voi 
amesteca. 

— Ei bine, dragul meu, spuse d'Artagnan, află că mă câştigi 
cu filozofia asta a ta, zău şi că habar n-am ce ambiţie m-a 
apucat. Am o slujbă din care pot să trăiesc; la moartea bietului 
domn de Treville, care-i tot mai bătrân, aş putea ajunge căpitan: 
e un prea frumos baston de mareşal pentru un cadet gascon ca 
mine şi simţ că o să mă las ispitit de tihnă unui trai modest, dar 
fără grija zilei de mâine. În loc să alerg după aventuri, da, voi 
primi invitaţiile repetate ale lui Porthos şi mă voi duce să vânez 
pe moşia lui. Ştii că Porthos are o moşie? 

— Cum să nu ştiu. Zece leghe de pădure, iazuri şi văi. E 
stăpânul muntelui şi al câmpiei şi s-a luat la harţă pentru 
drepturile lui feudale cu episcopul de Noyon. 

— Bun! mormăi d'Artagnan pentru sine. Uite ce voiam să 
ştiu. Porthos se află în Picardia. 

Şi urmă cu glas tare: 

— Şi şi-a reluat vechiul nume, du Vallon? 

— La care a adăugat un altul, de Bracieux, o moşie fostă 
cândva a unui baron, pe legea mea! 

— Aşa că o să-l vedem pe Porthos şi baron. 

— N-am nici o îndoială. Mai cu seamă doamna baroană 
Porthos e o femeie minunată. 

Cei doi prieteni izbucniră în râs. 

— Va să zică, îşi reluă vorba d'Artagnan, nu vrei să treci de 
partea lui Mazarin? 

— Nici tu de partea principilor? 

— Nu. Atunci să nu ne alăturăm nimănui şi să rămânem 
prieteni. Să nu fim nici oamenii cardinalului, nici ai Frondei. 

— Da, încuviinţă Aramis. Să fim muşchetari. 

— Chiar şi în sutană, i-o întoarse d'Artagnan. 

— Mai ales în sutană! exclamă Aramis. Aici e tot farmecul. 

— Atunci te las cu bine, spuse d'Artagnan. 

— Nu te mai rețin, dragul meu, răspunse Aramis. Vezi că 
nici n-aş şti unde să te culc şi n-ar fi cuviincios din partea mea 
să-ţi ofer jumătate din şopronul lui Planchet. 

— De altfel, sunt doar la trei leghe de Paris, caii s-au odihnit 
şi, în mai puţin de un ceas, am ajuns îndărăt. 

Şi d'Artagnan îşi umplu pentru ultima oară paharul. 

— Pentru vremurile noastre de altădată! închină el. 


— Da, rosti Aramis. Dar, din nenorocire, vremurile astea s- 
au dus... fugit irreparabile tempus... 

— Aşi! făcu d'Artagnan. Poate că au să se întoarcă. Oricum, 
dacă ai nevoie de mine, mă găseşti la hanul "La Căpriţa'", pe 
strada Tiquetonne. 

— Şi pe mine la mânăstirea iezuiţilor: de la şase dimineaţa 
până la opt seara intri pe uşă; de la opt seara până la şase 
dimineaţa intri pe fereastră. 

— Rămâi cu bine, dragul meu! 

— Oh! N-o să mă despart aşa de tine, lasă-mă să te 
însoțesc. 

Şi îşi luă spada şi mantia. 

"Vrea să se încredinţeze că plec" - cugetă d'Artagnan în 
sinea sa. 

Aramis fluieră după Bazin, dar Bazin dormea dus în odăiţa 
de alături, lângă bucatele rămase de la masă şi Aramis fu silit 
să-l scuture de ureche ca să se trezească. 

Bazin întinse braţele, se frecă la ochi şi dădu să pună iar 
capul jos. 

— Haide, haide, somnorosule, adu repede scara. 

— Păi a rămas la fereastră, îngăimă Bazin, căscând de-i 
trosneau fălcile. 

— Cealaltă, scara grădinarului, nu asta. D'Artagnan abia s-a 
urcat şi o să-i fie şi mai greu să coboare, n-ai văzut? 

D Artagnan tocmai se pregătea să-l încredinţeze că pentru 
el e floare la ureche să coboare, când îl fulgeră un gând. ŞI 
gândul acesta îl făcu să tacă. 

Bazin oftă cu năduf şi se duse să caute scara. După câteva 
clipe, o scară zdravănă de lemn stătea rezemată de pervazul 
ferestrei. 

— Ţii! se minună d'Artagnan. Uite ce va să zică un mijloc de 
legătură; o femeie ar urca şi ea pe o scară ca asta. 

Aramis aruncă o privire pătrunzătoare, dornic să-şi scruteze 
prietenul până în adâncul sufletului, numai că d'Artagnan îi 
susţinu privirea cu o mutră cum nu se poate mai nevinovată. 

De altfel, în clipa aceea tocmai punea piciorul pe prima 
treaptă a scării şi începea să coboare. 

Într-o clipă se şi văzu jos. Cât despre Bazin, el rămase la 
fereastră. 

— Aşteaptă aici, zise Aramis. Mă-ntorc. 


Amândoi o porniră spre şopron: Planchet, simţindu-i, ieşi 
îndată afară, ţinând de frâu cei doi cai. 

— Straşnic! exclamă Aramis. Uite un servitor harnic şi treaz 
în orice clipă; nu ca puturosul de Bazin, care nu mai e bun de 
nimic de când a ajuns slujitor al bisericii. Vino după noi, 
Planchet, noi mai schimbăm o vorbă până ieşim în capul satului. 

Într-adevăr, cei doi prieteni _Străbătură întreg satul, 
flecărind despre vrute şi nevrute. In dreptul ultimelor case, 
Aramis spuse: 

— Haide, dragă prietene, urmează-ţi calea, norocul îţi 
surâde, nu-l lăsa să-ţi scape. Norocul e ca o curtezană, să nu 
uiţi, deci poartă-te cu el aşa cum se cuvine. Cât despre mine, eu 
rămân mai departe în umilinţa şi lenea mea. Cu bine! 

— Va să zică, lucrurile-s hotărâte, vorbi d'Artagnan. 
Propunerea mea nu te ispiteşte? 

— Dimpotrivă, m-ar ispiti grozav, dacă aş fi un om ca 
oricare altul, răspunse Aramis. Dar îţi repet că sunt o 
împerechere de contraste, crede-mă: ceea ce urăsc astăzi, 
iubesc cu înfocare mâine şi viceversa. Vezi bine că nu pot să mă 
angajez, aşa cum faci tu de pildă, care eşti atât de hotărât în 
planurile tale. 

"Minţi,  prefăcutule! cugetă pentru sine d'Artagnan. 
Dimpotrivă, tu eşti singurul care ştii să-ţi alegi un scop şi încă 
să-l atingi pe nesimţite." _ 

— Cu bine, dar, dragul meu! urmă Aramis. lţi mulţumesc 
pentru gândurile tale bune şi mai ales pentru frumoasele 
amintiri pe care prezenţa ta le-a trezit în sufletul meu. 

Se îmbrăţişară. Planchet şi încălecase. D'Artagnan încălecă 
şi el, apoi strânse încă o dată mâna lui Aramis. Călăreţii dădură 
pinteni cailor şi se îndreptară spre Paris. 

Aramis rămase drept şi nemişcat în mijlocul drumului până 
îi pierdu din ochi. 

Dar abia făcură vreo două sute de paşi şi d'Artagnan opri 
calul dintr-o smucitură, sări jos, azvârli frâul lui Planchet şi, 
trăgând pistoalele din coburi şi le vâri la cingătoare. 

— Ce-aveţi de gând, domnule? se sperie Planchet. 

— Păi dacă-i vorba ne aşa, zise d'Artagnan, să nu-şi 
închipuie cumva că m-a tras pe sfoară. Rămâi aici, să nu te 
mişti. Caută să stai pe lângă drum şi aşteaptă-mă. 


D'Artagnan sări peste şanţul din marginea şoselei şi o luă 
peste câmp, vrând să dea ocol satului. Băgase de seamă că 
între casa unde stătea doamna de Longueville şi mânăstirea 
iezuiţilor se află un loc descoperit, închis doar de un gard de 
mărăcini. 

Poate că mai înainte de un ceas i-ar fi fost greu să dibuie 
gardul de mărăcini, dar luna tocmai se ridica pe cer şi, în ciuda 
norilor ce-o ascundeau din când în când, se vedea destul de 
bine, astfel încât nu puteai rătăci drumul. 

D'Artagnan ajunse la gardul de mărăcini şi se pitulă în 
spatele lui. Trecând pe dinaintea casei unde s-a petrecut scena 
povestită mai sus, băgase de seamă că fereastra cu pricina se 
luminase din nou şi era încredinţat că Aramis nu s-a întors 
acasă, iar când se va întoarce, nu se va întoarce singur. 

Într-adevăr, curând auzi un zgomot de paşi, precum şi o 
şuşoteală nedesluşită. 

La capătul gardului de mărăcini, paşii se opriră. 

D'Artagnan se lăsă într-un genunchi, pitulându-se unde era 
mărăcinişul mai des. 

În clipa aceea se iviră doi oameni, spre adâncă nedumerire 
a lui d'Artagnan; dar nedumerirea i se risipi numaidecât, când 
auzi sunând un glas dulce şi melodios: unul dintre cei doi 
oameni era o femeie îmbrăcată în haine de cavaler. 

— Fii liniştit, dragul meu Rene, spunea glasul cel dulce. 
Povestea asta n-are să se întâmple: am descoperit un fel de 
trecere subterană, aşa că nu va trebui decât să ridicăm o 
lespede de piatră din faţa uşii şi vei avea la îndemâna o ieşire. 

— Oh! se auzi o altă voce în care d'Artagnan recunoscu 
vocea lui Aramis. Îţi jur, prinţesă, că dacă onoarea noastră n-ar 
fi legată de toate aceste precauţii şi dacă nu mi-aş primejdui 
decât viaţa mea... 

— Da, da, ştiu că eşti viteaz şi gata de aventură, pe cât eşti 
şi om de lume; dar nu eşti numai al meu, ci al întregii noastre 
tabere. Fii deci prudent, fii înţelept. 

— Mă supun întotdeauna, doamnă, rosti Aramis, când e 
vorba să-mi poruncească o voce atât de fermecătoare. 

Şi-i sărută tandru mâna. 

— Ah! exclamă cavalerul cu glas dulce. 

— Ce este? întrebă Aramis. 

— Vântul mi-a smuls pălăria, nu vezi? 


Şi Aramis alergă după pălăria dusă de-a rostogolul de vânt. 
D'Artagnan se folosi de această împrejurare ca să caute un 
locşor în mărăciniş, de unde să poată arunca nestingherit o 
privire către îndoielnicul cavaler. Chiar în acea clipă, luna, 
curioasa poate şi ea precum era ofiţerul, ieşea de după un nor 
şi, sub raza-i indiscretă, d'Artagnan recunoscu ochii mari, 
albaştri, părul de aur şi chipul nobil al ducesei de Longueville. 

Aramis se întoarse râzând, cu o pălărie pe cap şi cu alta în 
mână şi amândoi îşi continuară drumul spre mânăstirea 
iezuiţilor. 

— Bun! zise d'Artagnan, ridicându-se şi ştergându-şi 
genunchiul murdar de pământ. Acum te am la mână, eşti 
partizan al Frondei şi amantul doamnei de Longueville. 


Capitolul XII Domnul Porthos du Vallon de 
Bracieux de Pierrefonds 


Mulțumită celor spuse de Aramis, d'Artagnan, care ştia 
dinainte că Porthos, după numele de familie, era un du Vallon, 
aflase acum că, după moşia pe care o stăpânea, se numea de 
Bracieux şi că din pricina acestei moşii Bracieux se judecă cu 
episcopul de Noyon. 

Aşadar, în împrejurimile oraşului Noyon trebuia să caute 
această moşie, adică pe linia despărţitoare dintre Ile-de-France 
şi Picardia. 

Într-o clipită se şi hotărî pe unde să apuce: are să meargă 
până la Dammartin, unde se încrucişează două drumuri, unul 
ducând la Soissons, celălalt la Compiegne; acolo are să întrebe 
de moşia Bracieux şi, potrivit răspunsului, are să ţină calea 
drept înainte, ori are să facă la stânga. 

Planchet, care stătea cu frica-n sân de când cu păţania lui, 
susţinu sus şi tare că îl va urma pe d'Artagnan până la capătul 
lumii, fie că ar apuca drept înainte, fie că ar apuca la stânga. 
Numai că îl rugă pe vechiul său stăpân să pornească la drum pe 
înserate, căci întunericul te fereşte de multe. Atunci d'Artagnan 
îl sfătui să-i dea măcar de veste nevesti-si, ca să fie liniştită, dar 
Planchet răspunse cu multă înţelepciune cum că nevastă-sa n-o 
să moară de grija lui, mai mult ca sigur, pe câtă vreme el, 


cunoscând-o cât e de limbută, ar muri de teamă dacă ea ar şti 
ceva. 

Temeiurile unei asemenea judecăţi i se părură atât de 
cuminţi lui d'Artagnan, încât nu stărui şi, pe la opt seara, când 
pâcla începea să se îndesească pe străzi, o porni de la hanul "La 
Căpriţa" şi urmat de Planchet, ieşi din oraş prin poarta Saint- 
Dents. 

La miezul nopţii, cei doi călători ajungeau la Dammartin. 

Era prea târziu ca să mai ceară vreo lămurire. Hangiul de la 
"Lebăda crucii" se culcase. D'Artagnan amina treaba pentru a 
doua zi. 

A doua zi dimineaţă chemă hangiul. Era unul dintre acei 
normanzi şireţi care nu spun nici da, nici ba şi care socotesc 
întotdeauna că s-ar face de ruşine dacă-ar răspunde de-a 
dreptul la vreo întrebare; pricepând totuşi cu chiu cu vai că 
trebuie să ţină calea înainte, d Artagnan o porni mai departe, 
luând de bună o asemenea desluşire destul de îndoielnică. Pe la 
opt dimineaţa ajunseră la Nanteuil, unde se opriră să 
prânzească. 

De astă dată, hangiul era un picard blajin şi deschis care, 
recunoscând în Planchet pe unul de prin părţile lui, le dădu 
bucuros toate lămuririle. Moşia Bracieux se afla la vreo câteva 
leghe de Villers-Cotterâts. 

D'Artagnan cunoştea Villers-Cotterâts, unde însoţise curtea 
în două sau trei rânduri, căci în acea vreme Villers-Cotterâts era 
o reşedinţă regală. Porni deci spre oraş şi trase la hanul unde 
trăgea el de obicei, adică "La Delfinul de aur". 

Aici, lămuririle primite fură dintre cele mai mulţumitoare. 
D'Artagnan află că moşia Bracieux se găsea la vreo patru leghe 
de oraş, dar că nu trebuia să se obosească să-l caute acolo pe 
Porthos. Acesta fusese într-adevăr în harţă cu episcopul de 
Noyon, din pricina moşiei Pierrefonds, care se mărginea cu a sa, 
şi, urându-i-se să tot umble prin judecăţi, din care el nu pricepea 
o iotă, ca să le pună capăt o dată, cumpărase moşia Pierrefonds, 
adăugind acest nou nume la cele vechi ale sale. Acum se numea 
du Vallon de Bracieux de Pierrefonds şi îşi avea reşedinţa pe 
proaspăta-i proprietate. În lipsa unei alte măriri, Porthos năzuia 
în chip vădit la cea a marchizului de Carabas. 

Caii goniseră zece leghe peste zi şi erau frânţi, aşa că 
d'Artagnan trebuia să aştepte până dimineaţă. Ar fi putut să 


găsească alţi cai, e adevărat, dar aveau de străbătut o pădure 
întinsă şi lui Planchet, oricine îşi aduce aminte, nu-i plăcea să 
treacă noaptea printr-o pădure. 

Şi mai era ceva ce nu-i plăcea lui Planchet, anume că o să 
pornească la drum cu burta goală: drept care, atunci când se 
trezi, d'Artagnan găsi bucatele gata pregătite. Nu avea motiv să 
se plângă de o asemenea grijă. Aşa că se aşeză la masă; nu mai 
încape vorbă că Planchet, reluându-şi vechile sale îndeletniciri, 
se întorsese la supuşenia de odinioară şi nu se simţea câtuşi de 
puţin ruşinat să mănânce ceea ce rămânea de la masa lui 
d'Artagnan, cum nu se ruşinau nici doamna de Motteville şi 
doamna de Fargis să mănânce ceea ce rămânea de la masa 
Annei de Austria. 

Abia pe la ceasurile opt putură să plece. N-aveau cum să se 
rătăcească, trebuiau să urmeze drumul care ducea de la Villers- 
Cotterêts la Compiègne şi, o dată ieşiţi din pădure, să apuce la 
dreapta. 

Era o dimineaţă frumoasă de primăvară, păsărelele cântau 
prin frunzişul copacilor înalţi, razele bogate ale soarelui 
străbăteau pieziş prin luminişuri, ca nişte perdele de văl auriu. 

Ici-colo, lumina abia pătrundea prin bolta frunzişului des şi 
trunchiurile bătrânilor stejari, pe care la vederea călătorilor 
veveriţe sprintene se căţărau cu repeziciune, stăteau cufundate 
în umbră. lerburile, florile, frunzele dăruiau dimineţii o mireasmă 
ce-ţi umplea inima de bucurie. D'Artagnan, sătul de mirosul 
stătut al Parisului, cugeta în sinea sa că, atunci când porţi trei 
nume legate de tot atâtea moşii, trebuie să te simţi fericit cum 
nu se mai poate într-un asemenea rai; apoi clătină din cap, 
zicându-şi: "Dacă aş fi Porthos şi dacă d'Artagnan ar veni să-mi 
propună ceea ce vreau eu să-i propun lui Portnos, ştiu bine ce i- 
aş răspunde lui d'Artagnan." 

Cât despre Planchet, el nu se gândea la nimic: mistuia ceea 
ce înfulecase. 

La marginea pădurii, d'Artagnan zări drumul de care i se 
vorbise şi, la capătul drumului, turnurile unui uriaş castel feudal. 

— Oho! murmură el. Castelul ăsta aparţine mi se pare 
vechii familii de Orleans; oare Porthos a stat de vorbă cu ducele 
de Longueville ca să-l cumpere? 


— Pe legea mea, domnule, deschise gura Planchet, 
pământul ăsta zic şi eu că e muncit cu grijă; şi dacă-l stăpâneşte 
cumva domnul Porthos, halal de el! 

— Drace! făcu d'Artagnan. Să nu-i spui cumva Porthos, nici 
chiar du Vallon; spune-i de Bracieux sau de Pierrefonds. Altfel 
îmi încurci toate socotelile. 

Pe măsură ce se apropia de castelul ce-i atrăsese din prima 
clipă privirea, d'Artagnan îşi dădea seama că prietenul lui nu 
putea să locuiască acolo: turnurile, în ciuda faptului că arătau 
atât de falnic încât păreau clădite abia ieri, erau parcă 
ciopârţite. Ai fi zis că un uriaş s-a năpustit asupra lor cu toporul. 

Ajuns la capătul drumului, d'Artagnan se pomeni deasupra 
unei văi minunate, în fundul căreia se vedea dormitând un mic 
şi fermecător lac, la poalele câtorva căsuțe risipite ici-colo, 
acoperite unele cu ţiglă, altele cu stuf şi care, în modestia lor, 
păreau să recunoască drept nobil stăpân un frumos castel clădit 
către începutul domniei fui Henric al IV-lea, cu giruetele-i 
senioriale spintecând văzduhul. 

De astă dată, d'Artagnan era încredinţat că are înaintea 
ochilor reşedinţa lui Porthos. 

Drumul ducea drept la castelul cel mândru, care era, faţă 
de strămoşul său de pe culme, ceea ce era un filfizon din ceața 
ducelui d'Enghien faţă de un cavaler în armură de pe vremea lui 
Carol al VIl-lea. D'Artagnan îşi struni calul şi porni înainte la trap, 
iar Planchet potrivi pasul fugarului său după cel al stăpânului. 

Zece minute mai târziu, d'Artagnan ajunse în capul unei 
alei mărginite de plopi, care ducea la o poartă de grilaj, cu 
suliţele din vârf şi cu brâiele transversale aurite. În mijlocul aleii, 
călare pe o matahală de cal, stătea un fel de senior în nişte 
straie verzi şi aurii, întocmai cum era vopsită şi poarta. În 
dreapta şi în stânga avea doi valeţi, acoperiţi de sus până jos de 
galoane; o mulţime de oameni adunaţi acolo se ploconeau 
adânc în faţa lui. 

"A! îşi zise d'Artagnan. Să fie oare seniorul du Vallon de 
Bracieux de Pierrefonds? Ei, Doamne, ce s-a mai pipernicit de 
când nu-l mai cheamă Porthos!" 

— Nu se poate să fie el, rosti Planchet, parcă ghicindu-i 
gândurile. Domnul Porthos era înalt de aproape şase picioare şi 
ăsta nici măcar cinci nu are. 


— Totuşi, urmă d'Artagnan. la te uită ce de mai plecăciuni i 
se fac. 

Zicând acestea, porni în goană către matahala de cal, către 
omul acela de vază şi cei doi valeţi. Pe măsură ce se apropia, i 
se părea că-i recunoaşte trăsăturile. 

— Sfinte lisuse! Domnule! exclamă Planchet, care la rându-i 
credea de asemenea că-l recunoaşte. S-ar putea oare să fie 
dânsul? 

Auzindu-i vorba plină de mirare, omul de pe cal se întoarse 
încet şi cu un aer grozav de măreț, iar cei doi drumeţi putură să 
vadă, în toată strălucirea lor, ochii mari, mutra rumenă şi 
zâmbetul cel atât de grăitor al lui Mousqueton. 

Într-adevăr, era Mousqueton, un Mousqueton gras ca un 
porc, plesnind de sănătate, buhăit de trăi bun şi care, 
recunoscându-l pe d'Artagnan, spre deosebire de prefăcutul de 
Bazin, se lăsă să lunece de pe matahala lui de cal şi se apropie 
cu pălăria în mână de ofiţer; aşa că plecăciunile cetei adunate 
acolo se întoarseră şi ele către acest nou soare ce-l umbrea pe 
cel vechi. 

— Domnul d'Artagnan, domnul d'Artagnan! repeta 
Mousqueton, năduşit de atâta sforţare, mişcându-şi fălcile 
uriaşe. Domnul d'Artagnan! O, ce bucurie pentru monseniorul şi 
stăpânul meu du Vallon de Bracieux de Pierrefonds! 

— Mousqueton, dragul meu! Va să zică stăpânul tău e aici? 

— Vă aflaţi pe moşia sa. 

— Ce chipeş te-ai făcut, cum te-ai mai îngrăşat, cum ai mai 
înflorit! continua d'Artagnan să înşire neobosit schimbările pe 
care îndestularea le adusese înfometatului de odinioară. 

— Ei, da, mulţumesc lui Dumnezeu, domnule, zise 
Mousqueton. O da, destul de bine. 

— Şi prietenului tău Planchet nu-i spui nimic? 

— Prietenului meu Planchet?! Planchet, oare să fii chiar tu? 
strigă Mousqueton, cu braţele deschise şi cu ochii plini de 
lacrimi. 

— Chiar eu, rosti Planchet, prevăzător ca întotdeauna. 
Numai că voiam să mă conving dacă n-ai devenit cumva vreun 
îngâmfat. 

— Îngâmfat faţă de un vechi prieten?! Niciodată, Planchet! 
N-ai gândit una ca asta despre mine, ori atunci nu l-ai cunoscut 
pe Mousqueton. 


— Aşa mai zic şi eu! se învoi Planchet, sărind din şa şi 
întinzând braţele la rândul lui spre Mousqueton. Tu nu eşti ca 
ticălosul de Bazin, care m-a lăsat două ceasuri într-un şopron, 
prefăcându-se că nici nu mă cunoaşte. 

Planchet şi Mousqueton se îmbrăţişară cu o bucurie care 
mişcă adânc pe cei de faţă, făcându-i să creadă că Planchet este 
un senior deghizat, într-atât de mult preţuiau rangul lui 
Mousqueton. 

— Şi acum, domnule, zise Mousqueton, desprinzându-se de 
Planchet, care încercase zadarnic să-l cuprindă cu braţele, acum 
domnule, îngăduiţi-mi să vă părăsesc, căci nu vreau ca stăpânul 
meu să afle de sosirea dumneavoastră decât de la mine. Nu mi- 
ar ierta-o dacă-mi ia altul înainte. 

— Scump prieten! făcu d'Artagnan, ferindu-se să rostească 
vechiul său noul nume al lui Porthos. Va să zică nu ne-a uitat! 

— Să vă uite?! El?! strigă Mousqueton. Păi cum adică, 
domnule, doar nu era zi să nu aşteptăm vestea că aţi fost numit 
mareşal, fie în locul domnului de Gassion, fie în locul domnului 
de Bassompierre. 

D'Artagnan lăsă să-i fluture pe buze unul din acele rare 
zâmbete melancolice, care supravieţuiseră, în cea mai adâncă 
tainiţă a inimii sale, dezamăgirii încercate în tinereţe. 

— lar voi, ţopârlanilor, urmă Mousqueton, rămâneţi în 
preajma domnului conte d'Artagnan şi străduiţi-vă să-l cinstiţi 
cum vă pricepeţi mai bine, cât mă reped eu să vestesc 
seniorului sosirea sa. 

Şi, urcându-se pe calu-i voinic cu ajutorul a două suflete 
miloase, în vreme ce Planchet, mai sprinten, făcu asta singur, 
Mousqueton porni pe iarba aleii în trap măsurat, ceea ce era mai 
degrabă o mărturie întru lauda trupeşeniei calului decât a iuţelii 
copitelor sale. 

— Ei, uite, semne bune! zise d'Artagnan. Nici tu mistere, 
nici tu pelerină, nici tu politică pe aici; omul râde din inimă şi 
plânge de bucurie şi apoi nu văd decât mutre sătule. Zău, mi se 
pare că natura însăşi e-n sărbătoare, iar pomii, în loc de frunze 
şi de flori, sunt gătiţi cu panglicuţe verzi şi trandafirii. 

— Cât despre mine, prinse glas Planchet, mi se pare că 
adulmec de aici cel mai îmbietor miros de frigare şi că vădo 
mulţime de ajutori de bucătari rânduindu-se-n şir ca să ne 
întâmpine. Oh! domnule şi ce bucătar trebuie să aibă domnul de 


Pierrefonds, el, care se dădea în vânt după bucatele de soi şi din 
belşug încă de pe vremea când se numea numai domnul 
Porthos! 

— Tacă-ţi gura! i-o reteză d'Artagnan. Mă sperii. Dacă 
realitatea e pe măsura aparenţelor, sunt pierdut. Un om atât de 
fericit nu-şi va părăsi niciodată tihna, aşa ca o să dau greş cu el, 
cum am dat greş şi cu Aramis. 


Capitolul XIII Cum d'Artagnan îşi dă seama, 
regăsindu-l pe Porthos, că bogăţia nu aduce 
fericire 


D'Artagnan împinse poarta de fier şi se văzu în faţa 
castelului; în clipa când descălecă, un soi de uriaş se ivi pe 
treptele de la intrare. Să fim drepţi cu d'Artagnan, căci, străin de 
orice pornire egoistă, inima lui zvâcni plină de bucurie înaintea 
bărbatului falnic şi cu chipul impunător, care îi amintea de un 
om blajin şi viteaz. 

Alergă îndată spre Porthos şi i se aruncă în braţe: toată 
servitorimea, înşiruită în cerc la o depărtare respectuoasă, îi 
privea cu o umilă curiozitate. Mousqueton, în rândul din faţă, îşi 
ştergea ochii: bietul de el, din clipa când îi recunoscuse pe 
d'Artagnan şi Planchet, plângea întruna de bucurie. 

Porthos îl luă de braţ pe prietenul său. 

— Ah, ce fericire să te revăd, scumpe d'Artagnan! exclamă 
el cu o voce care trecuse de la bariton la bas. Va să zică nu m-ai 
uitat? 

— Să te uit?! Pe tine?! Ah, scumpe du Vallon, se pot uita 
oare cele mai frumoase zile ale tinereţii, prietenii credincioşi, 
primejdiile înfruntate împreună?! Aş spune că, revăzându-te 
acum, nu există o singură clipă din vechea noastră prietenie 
care să nu-mi reînvie în minte. 

— Da, da, murmură Porthos, încercând să răsucească 
sfârcul cochet pe care mustaţa lui şi-l pierduse în singurătate. 
Da, am făcut destule în vremea noastră şi i-am dat mult de 
furcă bietului cardinal. 

Şi oftă. D'Artagnan îl scrută cu privirea. 


— Oricum, urmă Porthos cu o voce stinsă, fii binevenit, 
dragă prietene, tu mă vei ajuta să-mi regăsesc voioşia. Mâine 
gonim iepuri pe câmpurile mele, care-s o încântare: am patru 
ogari socotiți cei mai iuți din tot ţinutul şi o haită care n-are 
pereche la douăzeci de leghe în jur. 

Şi Porthos scoase un al doilea oftat. 

— Oh, oh! murmură pentru sine d'Artagnan. Prietenul meu 
să fie mai puţin fericit decât pare? 

Apoi spuse cu glas tare: 

— Inainte de toate aş dori să mă prezinţi doamnei du 
Vallon, căci mi-aduc aminte de îndatoritoarea invitaţie ce mi-ai 
făcut-o într-o scrisoare, la sfârşitul căreia a avut şi dânsa 
bunătatea să aştearnă câteva rânduri. 

Porthos oftă pentru a treia oară. 

— Sunt doi ani de când am pierdut-o pe doamna du Vallon, 
zise el. Şi iată, mă găseşti la fel de îndurerat. Din pricina asta 
am părăsit castelul du Vallon, din apropiere de Corbeil, ca să mă 
stabilesc pe moşia de Bracieux, schimbare ce m-a şi hotărât să 
cumpăr moşia asta. Biata doamnă du Vallon, continua Porthos şi 
obrazul i se încreţi de durere. Nu era o femeie prea domoală din 
fire, totuşi, până la urmă, se învățase cu ciudăţeniile mele şi-mi 
trecea cu vederea micile slăbiciuni. 

— Aşadar, eşti bogat şi liber? întrebă d'Artagnan. 

— Vai! suspină Porthos. Sunt văduv şi am patruzeci de mii 
de livre venit pe an. Haidem la masă, vrei? 

— Abia aştept, mărturisi d'Artagnan. Aerul dimineţii mi-a 
făcut o foame de lup. 

— Da, zise Porthos, aici la mine e un aer minunat. 

Intrară în castel. De sus până jos numai aurărie: cornişe 
aurite, ciubuce aurite, fotolii cu lemnul aurit. 

O masă încărcată aştepta. 

— Uite, rosti Porţhos, aşa trăiesc eu. 

— Drace, mormăi d'Artagnan, te fericesc: nici regele nu 
trăieşte ca tine. 

— Mda, conveni Porthos, am auzit că Mazarin îl hrăneşte ca 
vai de lume. Gustă din costiţa asta, dragul meu d'Artagnan. E de 
la berbecii mei. 

— Te felicit, îl măguli d'Artagnan. Carnea e foarte fragedă. 

— Da, pasc pe păşunile mele, care sunt minunate. 

— Mai vreau. 


— Nu, mai de grabă ia din iepurele ăsta pe care l-am vinat 
ieri din pădurile mele. 

— Drace! E straşnic! exclamă d'Artagnan. Tii, că doar nu-ți 
hrăneşti iepurii numai cu cimbrişor? 

— Şi de vinul meu, ce zici? întrebă Porthos. Bun, nu? 

— Grozav. 

— Totuşi e un vin din partea locului. 

— Zău?! 

— Da, o costişă spre miazăzi, la poală de munte, îmi dă 
vreo patru sute de vedre pe an. 

— Păi asta-i podgorie în lege. 

Porthos oftă pentru a cincea oară. D'Artagnan îi ţinea 
socoteala suspinelor. 

— Ei, făcu el, curios să pătrundă lucrurile, s-ar zice că te- 
apasă ceva, dragă prietene. Ai vreo durere? Ori poate 
sănătatea... 

— Sunt sănătos tun, dragul meu, mai sănătos ca oricând. 
Dobor un bou dintr-un pumn. 

— Atunci, niscaiva necazuri de familie... 

— Familie! Din fericire, am rămas singur pe lume. 

— Păi dacă-i aşa, ce te face să oftezi? 

— Dragul meu, mărturisi Porthos, cu tine am să fiu deschis: 
nu sunt fericit. 

— Tu nu eşti fericit, Porthos?! Tu, care ai un castel, păşuni, 
munţi, păduri; tu, care ai un venit de patruzeci de mii de livre pe 
an, în sfârşit, tu nu eşti fericit? 

— Dragul meu, am toate astea, e adevărat, dar sunt singur 
în mijlocul lor. 

— Aha, pricep: eşti înconjurat de nişte calici, pe care nu poţi 
să-i vezi fără să te simţi umilit. 

Porthos păli un pic şi goli o stacană uriaşă din vinişorul lui 
de pe costişă. _ 

— Nicidecum, zise el. Ba dimpotrivă. Inchipuieşte-ţi că toţi 
sunt nobili de ţară care au câte un titlu oarecare şi pretind că se 
trag din Pharamond, din Carol cel Mare, ori cel puţin din alde 
Hugo Capet. La început, cum eram ultimul venit, a trebuit să fac 
avansuri şi le-am făcut. Dar tu ştii, dragul meu, doamna du 
Vallon... 

Zicând acestea, Porthos parcă înghiţi cu greutate în sec. 


— Doamna du Vallon, urmă el, era de o nobleţe îndoielnică. 
Prima oară (şi cred, d'Artagnan, că nu-ţi spun o noutate) a fost 
măritată cu un avocat. Ei au găsit ăsta scârbos. Au spus că e 
ceva scârbos. Înţelegi, cuvântul te poate face să omori treizeci 
de mii de oameni. Eu am omorât doi. Asta le-a închis gura 
celorlalţi, dar nu m-a ajutat să le devin prieten. Aşa că sunt 
izolat, trăiesc singur, mă plictisesc şi starea asta mă macină pe 
dinăuntru. 

D'Artagnan surâse: găsise punctul slab şi se pregătea să 
lovească. 

— Dar, în sfârşit, rosti el, eşti ce eşti prin tine însuţi şi 
nevasta nu-ţi poate înjosi numele. 

— Da, însă, înţelegi, nefiind de viţă nobilă ca vlăstarele 
unor Coucy, care se mulţumeau să fie seniori, ori ale unor 
Rohani, care nu voiau să devină duci, toţi ăştia de-aici, cum sunt 
viconţi ori conți, trec înaintea mea şi la biserică şi la ceremonii, 
peste tot şi eu nu pot să spun nimic. Ah, de-aş fi măcar... 

— Baron, nu-i aşa? zise d'Artagnan, sfârşind vorba 
prietenului său. 

— Ah! strigă Porthos, luminat la faţă. Ah! De-aş fi baron! 

"Bun! cugetă d'Artagnan. Aici voi izbuti." 

Apoi, cu glas tare: 

— Ei bine! dragă prietene, titlul ăsta, pe care îl doreai tu, 
am venit eu să ţi-l aduc astăzi. 

Porthos sări în sus, de se cutremură toată încăperea; două 
sau trei sticle se clătinară şi căzură pe jos, prefăcându-se în 
cioburi. Mousqueton, auzind zgomot, alergă numaidecât şi, prin 
uşa deschisă, îl văzu pe Planchet, cu gura plină şi cu şervetul în 
mână. 

— Monseniorul m-a chemat? întreba Mousqueton. 

Porthos îi arătă cu mâna să strângă cioburile. 

— Bag de seamă cu plăcere că ţii pe lângă tine acelaşi 
flăcău vrednic, spuse d'Artagnan. 

— E intendentul meu, îl încunoştinţă Porthos. 

Apoi ridică glasul: 

— S-a pricopsit, neisprăvitul, se vede cât de colo - şi 
adăugă şoptit: Dar mi-e credincios trup şi suflet, nu m-ar părăsi 
pentru nimic în lume. 

"Şi-i zice stăpânului său monseniore" - se gândi d'Artagnan. 

— Du-te, Mouston! porunci Porthos. 


— Ai spus Mouston? Aha, da! l-ai scurtat numele: 
Mousqueton era prea lung. 

—  Întocmai, încuviinţă Porthos. Şi-apoi, duhnea de la o 
poştă a sergent de cavalerie. Dar noi discutam ceva când a dat 
buzna neisprăvitul ăsta. 

— Da, zise d'Artagnan. Totuşi să amânăm convorbirea pe 
mai târziu, fiindcă oamenii tăi s-ar putea să intre la bănuieli. 
Poate că iscoadele mişună şi prin partea locului. Ghiceşte, 
Porthos, că e vorba de lucruri serioase. 

— La naiba! mormăi Porthos. Ei bine, acum, după-masă, 
cade bine să ne plimbăm prin parc. 

— Bucuros. 

Şi cum amândoi mâncaseră pe săturate, porniră să facă 
înconjurul unei minunate grădini. Alei de castani şi tei 
acopereau cel puţin treizeci de pogoane; prin crângul bogat şi 
printre arbuştii din capătul fiecăreia se zăreau iepuri pierind în 
alunişuri şi zbenguindu-se prin iarba înaltă. 

— Pe legea mea, cuvinta d'Artagnan, parcul se dovedeşte 
pe măsura tuturor celor de aici; şi dacă heleşteul e la fel de 
bogat în peşte cum e desişul în iepuri, atunci socoteşte-te un om 
fericit, dragă Porthos, de vreme ce ai păstrat patima vânătoarei, 
la care s-a adăugat şi aceea a pescuitului. 

— Prietene, răspunse Porthos, las pescuitul în seama lui 
Mousqueton. Asta-i o desfătare de rând. În schimb, mai vânez 
câteodată, adică atunci când mă prinde urâtul, vin şi m-aşez pe 
una din băncile astea de marmură, trimit să mi se aducă puşca, 
strig după Gredinet, câinele meu favorit şi m-apuc să trag în 
iepuri. 

— Păi asta-i grozav de plăcut! exclamă d'Artagnan. 

— Da, încuviinţă Porthos, cu un nou oftat. Grozav de plăcut! 

D'Artagnan însă nu le mai ţinea socoteală. 

— Pe urmă, adăugă Porthos, Gredinet aleargă să caute 
vânatul şi-l duce singur la bucătărie: l-am dresat anume. 

— Tii, drăguță dihanie! se minună d'Artagnan. 

— Ei, relua Porthos, să-l lăsăm pe Gredinet. Sunt gata să ţi-l 
dăruiesc dacă vrei, căci am început să mă cam satur de el. Să 
ne întoarcem la ale noastre. 

— Bucuros, se învoi d'Artagnan. Dar te previn, dragă 
prietene, că nu cumva să spui c-am avut ascunzişuri faţă de 
tine: ar trebui negreşit să-ţi schimbi felul de viaţă. 


— Cum adică? 

— Va trebui să îmbraci iarăşi zalele, să încingi spada, să 
înfrunţi aventura, să-ţi verşi ca şi odinioară sângele de-a lungul 
drumurilor. În sfârşit, ştii cum făceam pe vremuri. 

— Oh, drace! mormăi Porthos. 

— Da, pricep, te-ai moleşit, dragă prietene. Ai făcut burtă şi 
braţul tău nu mai are îndemânarea ce-a dat atâta de furcă 
gărzilor cardinalului. 

— O, braţul mi-e încă zdravăn, ţi-o jur, mărturisi Porthos şi 
întinse înainte un braţ gros cât o pulpă de berbec. 

— Cu atât mai bine. 

— Aşadar, trebuie să ne avântăm în luptă? 

— Ei, Doamne, da! 

— Şi împotriva cui? 

— Ai urmărit ce se petrece în politică, prietene? 

— Eu? Nicidecum. 

— Atunci, eşti de partea lui Mazarin, sau de partea prinților? 

— Eu nu sunt de partea nimănui. 

— Adică, eşti de-al nostru. Cu atât mai bine, Porthos, asta-i 
înţelept şi aşa poţi să-ţi atingi țelul. Ei bine, dragul meu, află că 
vin la tine din partea cardinalului. 

Cuvântul acesta îl tulbură pe Porthos, ca şi cum s-ar fi aflat 
tot în 1640 şi ar fi fost vorba de adevăratul cardinal. 

— Oho! făcu el. Şi ce vrea de la mine Eminenţa-Sa? 

— Eminenţa-Sa vrea să te aibă în slujbă. 

— Şi cine i-a vorbit de mine? 

— Rochefort. Ţi-aduci aminte de el? 

— Da' cum nu! Cel care ne-a pus atâtea bețe în roate pe 
vremuri şi care ne-a silit să batem atâta drumurile, cel pe care l- 
ai împuns în trei rânduri cu spada, cum şi merita, de altfel. 

— Ştii că a devenit prietenul nostru? replică d'Artagnan. 

— Nu, nu ştiam. Şi nu ne mai poartă pică? 

— Te înşeli, Porthos, spuse d'Artagnan la rândul său. Eu 
sunt cel care nu-i port pică. 

Porthos nu pricepu prea bine; dar să ne amintim că nu era 
dăruit cu o prea mare putere de înţelegere. 

— Prin urmare, continuă el, spui că tocmai contele de 
Rochefort i-a vorbit de mine cardinalului? 

— Da şi după aceea regina. 

— Cum? Regina?! 


— Pentru a ne căpăta încrederea i-a dăruit chiar faimosul 
diamant, ştii, diamantul pe care l-am vândut domnului des 
Essarts şi care, habar n-am în ce chip, a ajuns iarăşi în mâna 
reginei. 

— Totuşi, ar fi făcut poate bine să ţi-l dăruiască ţie, mormăi 
Porthos, cu bunu-i simţ dintotdeauna. 

— Asta-i şi părerea mea, i se alătură d'Artagnan. Dar, ce 
vrei? regii şi reginele au toane ciudate câteodată. La urma 
urmelor, ei ţin în mâna lor bogăţiile şi onorurile, ei împart averile 
şi titlurile, lor să le fii devotat. 

— Da, lor să le fii devotat! repetă Porthos. Deci, în clipa de 
faţă, tu eşti devotat... 

— Regelui, reginei şi cardinalului, ba mai mult, i-am 
încredinţat şi de devotamentul tău. 

— Şi spui că ai stabilit şi oarecari condiţii în ce mă priveşte? 

— Minunate, dragul meu, minunate! înainte de toate, tu ai 
bani, nu? Patruzeci de mii de livre pe an, aşa mi-ai spus. 

Porthos deveni bănuitor. 

— Eh, prietene, zise el, niciodată n-ai bani destui. Doamna 
du Vallon a lăsat o moştenire cam încurcată. Nu sunt un om 
prea învăţat, aşa că trăiesc întrucâtva de azi pe mâine. 

"Se teme să nu fi venit cumva să-i cer bani cu împrumut", 
cugetă d'Artagnan şi urmă cu glas tare: 

— Ah, prietene, cu atât mai bine dacă te afli la strâmtoare. 

— Mai bine? Cum adică? întrebă Porthos. 

— Da, fiindcă Eminenţa-Sa ne va dărui tot ce vrem: moşii, 
bani şi titluri! 

— Oho! exclamă Porthos, holbând ochii la ultimele cuvinte. 

— Sub celălalt cardinal, continuă d'Artagnan, n-am ştiut să 
ne preţuim norocul şi l-am avut în mână. Nu spun asta pentru 
tine, cu venitul tău de patruzeci de mii de livre pe an, căci tu îmi 
pari omul cel mai fericit de pe lume. 

Porthos oftă. 

— Totuşi, îşi urmă vorba d'Artagnan, în ciuda celor 
patruzeci de mii de livre ale tale şi poate tocmai din pricina lor, 
socot că o coroană, una mică, n-ar sta rău pe uşa trăsurii tale, 
nu? 

— Fireşte, încuviinţă Porthos. 

— Ei bine, dragul meu, n-ai decât s-o dobândeşti: coroana 
asta stă în vârful spadei tale. Noi nu ne vom face rău unul altuia. 


Ţelul tău este un titlu; țelul meu sunt banii. Să câştig bani destui 
ca să reclădesc castelul d'Artagnan, pe care strămoşii mei, 
sărăciţi în urma cruciadelor, l-au lăsat în părăsire de-a ajuns o 
ruină şi să cumpăr vreo treizeci de pogoane de pământ în jur. 
Asta-i tot ce-mi trebuie. Pe urmă mă retrag acolo şi mor liniştit. 

— Eu, spuse Porthos, vreau să fiu baron. 

— Ai să fii. 

— Dar la ceilalţi prieteni ai noştri nu te-ai gândit? întrebă 
Porthos. 

— Ba da, l-am văzut pe Aramis. 

— Şi el ce doreşte? Să ajungă episcop? 

— Aramis... făcu d'Artagnan, care nu voia să-l 
dezamăgească pe Porthos. Inchipuieşte-ţi, dragul meu, că 
Aramis a devenit călugăr şi iezuit şi că trăieşte ca un urs: s-a 
lepădat de toate şi nu se gândeşte decât la mântuirea sufletului. 
Propunerea mea n-a putut să-l abată de la ale sale. 

— Cu atât mai rău! zise Porthos. ÎI ştiam înţelept. Şi Athos? 

— Cu el nu m-am văzut încă, dar mă voi auce cum plec de 
la tine. Nu ştii unde-l găsesc? 

— In apropiere de Blois, pe o moşioară, o moştenire de la 
nu ştiu ce rubedenie. 

— Cum îi spune? 

— Bragelonne. Inţelegi, dragul meu. Athos, care era nobil 
ca un împărat, moşteneşte o moşioară cu blazon de conte! Cum 
o să se descurce între atâtea titluri? Domeniul contelui de la 
Fere, domeniul contelui de Bragelonne? 

— Unde mai pui că n-are nici copii, zise d'Artagnan. 

— Hm! făcu Porthos. Am auzit că a înfiat un tânăr care-i 
seamănă leit. 

— Athos, Athos al nostru cel virtuos ca Scipio? L-ai revăzut? 

— Nu. A 

— Ei bine, mâine voi pleca să-i duc veşti despre tine. Intre 
noi fie vorba, mă tem să nu fi îmbătrânit şi decăzut din pricina 
patimii lui pentru vin. 

— Da, adevărat, întări Porthos. Bea mult. 

—  Şi-apoi, era cel mai vârstnic dintr noi, adăugă 
d'Artagnan. 

— Numai cu câţiva ani, zise Porthos. Aerul lui grav îl făcea 
să pară mai vârstnic. 


— Da, aşa e. Deci, dacă Athos ni se alătură, cu atât mai 
bine. Dacă nu, atunci ne lipsim de el. Noi doi facem cât 
doisprezece. 

— Da, surise Porthos la amintirea vechilor sale isprăvi. 
Numai că tuspatru laolaltă am fi făcut cât treizeci şi şase. Mai cu 
seamă că, după cum spui, ne-aşteaptă o treabă grea. 

— Grea pentru novici, nu pentru de-alde noi. 

— Şi o să ţină mult timp? 

— De! Poate trei-patru ani. 

— Şi-o s-avem mult de furcă? 

— Nădăjduiesc că da. 

— Cu atât mai bine! La urma urmei, cu atât mai bine! se 
însufleţi Porthos. Nici nu-ţi închipui, dragul meu, cum mi-au mai 
ruginit oasele de când mă aflu aici! Câteodată, duminică, ieşind 
de la biserică, dau o goană călare pe câmpurile şi pe ogoarele 
vecinilor, doar-doar o să iasă vreo ceartă, fiindcă simt că am 
nevoie de asta. Degeaba, dragul meu. Fie că sunt respectat, fie 
că sunt temut şi mai degrabă aici stă adevărul, toţi mă lasă să le 
culc lucerna la pământ cu câinii mei, să fac orice stricăciune şi 
mă-ntorc acasă şi mai plictisit, asta-i tot. Spune-mi, la Paris, 
barem, poţi să tragi spada mai lesne? 

— În privinţa asta, dragul meu, acolo-i minunat: nici tu 
oprelişti, nici tu gărzile cardinalului, nici tu Jussac, nici alţi copoi. 
Ei, Doamne, oriunde! Sub un felinar, într-un han, peste tot. Eşti 
partizan de-al Frondei, tragi spada şi gata. Domnul de Guise l-a 
ucis pe domnul de Coligny în plină Piaţă Regală şi n-a păţit 
nimic. 

— Ah, straşnic! se bucură Porthos. 

— Şi curând, continuă d'Artagnan, o să avem lupte în lege, 
împuşcături, incendii, mă rog, n-o să te plictiseşti! 

— Atunci, m-am hotărât. 

— Aşadar, am cuvântul tău? 

— Da, vorbă-i vorbă. Voi trage spada şi voi lovi în dreapta şi 
în stânga pentru Mazarin. Numai că... 

— Ce este? 

— Mă va face baron? 

— Eh! Ce naiba! bombăni d'Artagnan. Asta s-a hotărât 
dinainte. Ţi-am spus şi îţi repet: răspund de titlul tău de baron. 


La această făgăduiala, Porthos, care nu pusese nicicând la 
îndoială cuvântul prietenului său, porni împreună cu el înapoi 
spre castel. 


Capitolul XIV Unde se dovedeşte că dacă 
Porthos era nemulțumit de starea lui, 
Mousqueton era foarte mulțumit de a sa 


Pe când se întorceau la castel şi în vreme ce Porthos plutea 
în visurile baroniei, d'Artagnan cugeta la slăbiciunile bietei firi 
omeneşti, întotdeauna nemulțumită de ceea ce are, întotdeauna 
râvnind la ceea ce nu are. În locul lui Porthos, d'Artagnan s-ar fi 
socotit cel mai fericit om de pe pământ, dar ca Porthos să fie 
fericit, îi lipsea - ce? Cinci litere să le aşeze înaintea celorlalte 
nume ale sale şi o coroană mititică să o zugrăvească pe uşile 
trăsurii. 

"Mă tem, îşi zicea d'Artagnan în sinea lui, că-mi voi petrece 
toată viaţa, uitându-mă în dreapta şi-n stânga, fără să văd 
vreodată chipul unui om pe deplin fericit." 

In timp ce făcea această cugetare filozofică, providenţa 
păru că vrea să-i dea o dezminţire. In clipa în care Porthos îl 
părăsi ca să dea nişte porunci bucătarului, d'Artagnan îl văzu pe 
Mousqueton apropiindu-se. Chipul acestui flăcău de treabă, 
afară de o uşoară tulburare care, aidoma unui nor de vară, 
aşternea mai curând un abur decât o umbră, peste trăsăturile 
sale, era chipul unui om pe deplin fericit. 

"Uite ce căutam, îşi zise d'Artagnari. Dar, vai, bietul băiat 
habar n-are de ce am venit aici!" 

Mousqueton se ţinea la distanţă. D'Artagnan se aşeză pe o 
bancă şi îi făcu semn să se apropie. 

— Domnule, începu Mousqueton, folosindu-se de această 
îngăduinţă. Am o rugăminte. 

— Vorbeşte prietene, îl îndemnă d'Artagnan. 

— Nu îndrăznesc, mi-e teamă să nu credeţi că mi-am 
pierdut capul de atâta bine. 

— Va să zică eşti fericit, prietene? întrebă d'Artagnan. 

— Fericit la culme şi totuşi dumneavoastră mă puteţi face şi 
mai fericit. 


— Ei bine, vorbeşte! Şi dacă depinde de mine, dorinţa ta e 
ca şi îndeplinită. 

— Oh, domnule, nu depinde decât de dumneavoastră. 

— Te-ascult. 

— Domnule, ceea ce vreau să vă rog este să nu-mi mai 
spuneţi Mousqueton, ci Mouston. De când am cinstea să fiu 
intendentul monseniorului, mi-am luat acest nume, care e mai 
demn şi mă face respectat de inferiorii mei. Ştiţi, domnule, cât 
de folositor e să te faci ascultat de subordonații tăi. 

D'Artagnan zâmbi: în vreme ce Porthos îşi tot lungea 
numele, Mousqueton şi-l scurta. 

— Ei bine, domnule? întrebă Mousqueton, cu inima cât un 
purice. 

— Ei bine, da, dragul meu Mouston, îi îndeplini voia 
d'Artagnan. Fii liniştit, n-am să uit rugămintea ta şi, dacă îţi face 
plăcere, nici n-am să te mai tutuiesc. 

— Oh! izbucni Mousqueton, roşu la faţă de fericire. De mi- 
aţi face o asemenea cinste, domnule, vă voi rămâne 
recunoscător toată viaţa. Dar nu cumva cer prea mult? 

"Vai! îşi zise d'Artagnan. Asta-i prea puţin faţă de supărările 
neaşteptate ce le aduc acestui biet băiat care m-a primit atât de 
bine." 

— Şi domnul rămâne mai mult printre noi? întrebă 
Mousqueton, al cărui chip, regăsindu-şi vechea seninătate, 
înflorise ca un bujor. 

— Plec mâine, prietene, spuse d'Artagnan. 

— Ah, domnule! făcu Mousqueton. Aţi venit încoace numai 
ca să ne pricinuiţi păreri de rău? 

— lată de ce mă tem şi eu, murmură d'Artagnan, atât de 
încet, încât Mousqueton, care se retrăgea cu plecăciuni, nu putu 
să-l audă. 

O remuşcare îşi croia drum în cugetul lui d'Artagnan, cu 
toate că inima i se împietrise în piept. 

Nu-i părea rău că-l împinge pe Porthos pe o cale la capătul 
căreia viaţa şi averea lui puteau să fie compromise, căci Porthos 
risca bucuros totul pentru titlul de baron, la care jinduia de 
cincisprezece ani; dar pe Mousqueton, care nu dorea nimic 
altceva decât să i se spună Mouston, nu era o cruzime să-l 
smulgi din viaţa asta de dulce huzur? lată ce-l frământă în clipa 
când se întoarse Porthos. 


— La masă! zise el. 

— Cum la masă?! se miră d'Artagnan. Păi cât e ceasul? 

— Ei, dragul meu, e trecut de unu. 

— Casa ta e un rai, Porthos: aici nici nu ştii cum trece 
timpul. Haidem, dar mie nu mi-e foame. 

— Vino, căci dacă n-ai întotdeauna poftă de mâncare, un 
pahar te ispiteşte întotdeauna. Asta-i una din cugetările bietului 
Athos, de a cărei temeinicie m-am convins şi eu de când mă lupt 
cu plictiseala. 

D'Artagnan, pe care firea-i gasconă îl îndemna veşnic la 
cumpătare, părea mai puţin încredinţat decât prietenul său de 
temeinicia cugetării lui Athos. Totuşi, se strădui să fie la 
înălţimea gazdei. 

În acest timp uitându-se cum mănâncă Porthos şi bând şi el 
cât putea mai bine, gândul la Mousqueton îi venea mereu în 
minte şi asta cu atât mai vârtos cu cât Mousqueton, fără să 
servească bucățele, ceea ce ar fi fost o înjosire pentru noul său 
rang, se ivea din când în când în uşă, arătându-şi recunoştinţa 
faţă de d'Artagnan prin vechimea şi buchetul vinurilor scoase 
din pivniţă. 

Din pricina asta, către sfârşitul mesei, când, la un semn al 
lui d'Artagnan, Porthos spuse servitorilor să plece şi cei doi 
prieteni rămaseră singuri, d'Artagnan întrebă: 

— Porthos, cine te va însoţi de astă dată? 

— Cred că Mouston, răspunse Porthos cu aerul cel mai 
firesc. 

Fu o lovitură pentru d'Artagnan, care văzu dintr-o dată 
zâmbetul prietenos al intendentului schimbându-se într-o 
strâmbătură de durere. 

— Numai că Mouston nu mai e tânăr, dragul meu, observă 
el. Mai mult, s-a îngrăşat grozav şi poate că a pierdut 
deprinderea de odinioară. 

— Ştiu, recunoscu Porthos, dar m-am obişnuit cu el; şi de 
altfel, nici nu s-ar învoi să mă părăsească, ţine prea mult la 
mine. 

"Oh, orbire a amorului-propriu!" gândi d'Artagnan în sinea 
sa. 

— Pe urmă, chiar tu, continuă Porthos. Nu ţi-ai păstrat oare 
acelaşi slujitor: pe vrednicul, pe viteazul, pe isteţul... cum spui 
că-l cheamă? 


— Planchet. Da, l-am regăsit, dar nu se mai află în slujba 
mea. Cu cele o mie şase sute de livre - ştii, cele o mie şase sute 
de livre pe care le-a câştigat la asediul de la Rochelle, ducând 
scrisoarea aceea lordului de Winter - a deschis o prăvălie pe 
strada Lombards: s-a făcut cofetar. 

— Aha, are o cofetărie în strada Lombards! Şi atunci cum 
de-i în slujba ta? 

— A făcut vreo câteva boacăne şi se teme să nu dea de 
dracu, răspunse d'Artagnan. 

Şi mugşchetarul povesti prietenului său cum l-a regăsit pe 
Planchet. 

— Ei, murmură Porthos după ce ascultă totul. Dacă ţi-ar fi 
spus cineva, dragul meu, că într-o zi Planchet va salva viaţa lui 
Rochefort şi că tu îl vei ascunde pentru isprava asta, oare ai fi 
crezut? 

— Nu, în ruptul capului. Dar, ce vrei, întâmplările îi schimbă 
pe oameni. 

— Nimic mai adevărat, întări Porthos. Ceea ce nu se 
schimbă, ori se schimbă doar ca să devină şi mai bun, e vinul. 
Gustă din astă viţă spaniolă, aflată la mare cinste în ochii 
prietenului nostru Athos; vin de Xeres. 

În clipa aceea intră intendentul şi-şi întrebă stăpânul ce 
bucate doreşte pentru a doua zi şi despre vânătoarea pe care o 
plănuise. 

— Spune-mi, Mouston, întrebă Porthos, armele mele se află 
în bună stare? 

D'Artagnan începu să bată cu degetele în masă, ca să-şi 
ascundă încurcătura. 

— Armele dumneavoastră, monseniore? făcu Mousqueton. 
Care arme? 

— Ei, drăcie, zalele mele! 

— Care zale? 

— Zalele pe care le port în luptă. 

— Cum nu, monseniore. Cel puţin aşa cred. 

— Mâine te încredinţezi de asta şi, dacă e nevoie, te 
îngrijeşti să-şi recapete şi luciul. Care-i calul cel mai iute? 

— Vulcan. 

— Şi cel mai bun de povară? 

— Bayard. 

— Ţie ce cal îţi place? 


— Îmi place Rustaud, monseniore: e ascultător şi mă împac 
de minune cu el. 

— E voinic, nu? 

— Soi normand încrucişat cu Mecklembourg. Ţine zi şi 
noapte la drum. 

— Uite ce e: te îngrijeşti de tustrei, să mănânce bine şi să 
se odihnească, cureţi sau porunceşti să mi se curețe armele, iar 
tu faci rost de nişte pistoale şi un cuţit de vânătoare. 

— Asta înseamnă că pornim la drum, monseniore? îngână 
Mousqueton, neliniştit. 

D'Artagnan, care până acum bătea cu degetele în masă la 
voia întâmplării, făcu să se audă o cadență de marş. 

— Mai mult decât atât, Mouston, spuse Porthos. 

— Pornim într-o expediţie, domnule? bâigui intendentul, ai 
cărui obraji roşii începeau să pălească. 

— Ne întoarcem sub arme, Mouston! îl înştiinţă Porthos, 
răsucindu-şi fără încetare mustaţa şi străduindu-se să-i redea 
aerul falnic de odinioară. 

Abia rosti aceste cuvinte, că pe Mousqueton îl zgâlţăi un 
fior care făcu să-i tremure obrajii plini şi stacojii; cătă spre 
d'Artagnan cu o mustrare de negrăit în ochii lui plini de 
supunere, încât ofiţerul nu putu să-i susţină privirea fără să se 
simtă mişcat; apoi îngăimă cu o voce tremurândă şi sugrumată: 

— Sub arme! În armata regelui? 

— Da şi nu. Pornim să ne batem iarăşi, să căutăm tot soiul 
de aventuri; pe scurt, ne reluăm viaţa din trecut. 

Cuvântul din urmă căzu ca un trăsnet asupra lui 
Mousqueton. Acest trecut atât de cumplit, care făcea prezentul 
atât de dulce. 

— Oh, Dumnezeule, ce-mi aud urechile? scânci Mousqueton 
spre d'Artagnan şi mai rugător decât prima oară. 

— Ce vreţi, bietul meu Mouston? glăsui d'Artagnan. 
Soarta... 

În ciuda grijii lui d'Artagnan de a nu-l tutui şi de a-i rosti 
numele cu toată pompa pe care acesta o râvnea, Mousqueton 
primi lovitura în plin şi lovitura fu atât de îngrozitoare pentru el, 
încât ieşi buimăcit, uitând să închidă uşa. 

— Bravul Mousqgueton şi-a pierdut capul de bucurie! zise 
Porthos, cu aerul cu care Don Quijote trebuie să-l fi încurajat pe 
Sancho să strângă chinga pe catârul său pentru o ultimă bătălie. 


Rămaşi singuri, cei doi prieteni începură să vorbească de 
viitor şi să clădească mii de castele în Spania. Vinul cel straşnic 
al lui Mousqgueton îl făcea pe d'Artagnan să vadă perspectiva 
strălucitoare de a se umple de bănet, pe Porthos - panglica 
albastră şi mantia de duce. Adevărul este că dormeau amândoi 
cu capul pe masă atunci când veniră să-i poftească la culcare. 

Totuşi, chiar de a doua zi, Mousqueton se mai linişti, 
mulţumită lui d'Artagnan, care îi dădu de ştire că lupta s-ar 
putea să se poarte tot timpul în inima Parisului şi la porţile 
castelului du Vanon, aflat în apropiere de Corbeil; la Bracieux, 
care se afla în apropiere de Melun şi la Pierrefonds, care era 
între Compiegne şi Villers-Cotterâts. 

— Mi se pare însă că odinioară... murmură cu sfială 
Mousqueton. 

— Oh! zise d'Artagnan. Lupta nu se mai poartă azi aşa ca 
odinioară. Azi, toate-s treburi diplomatice, întreabă-l pe 
Planchet. 

Mousqueton se duse să ceară desluşiri vechiului său 
prieten, care adeveri pe de-a-ntregul spusele lui d'Artagnan. 
"Numai că | adăugă el - cei care cad prinşi în lupta asta sunt în 
primejdie să fie spânzurați". 

— La naiba! bombăni Mousqgueton. Dacă-i vorba pe-aşa, îmi 
place mai mult asediul oraşului La Rochelle. 

Cât despre Porthos, după ce porunci să se înjunghie o 
căprioară în cinstea oaspetelui, după ce îl purtă din pădure la 
munte şi de la munte la heleşteiele sale, după ce îl duse să-i 
vadă câinii de vânătoare, haita în cap cu Gredinet - într-un 
cuvânt toată avuţia sa - şi după ce îl mai aşeză la alte trei mese 
din cele mai îmbelşugate, ceru lui d'Artagnan să-i spună ce 
hotărăşte, dat fiind că era nevoit să-l părăsească şi să-şi 
continue drumul. g 

— lată, dragă prietene, cuvântă trimisul cardinalului. Imi 
trebuie patru zile să ajung la Blois, o zi ca să rămân acolo, trei 
sau patru zile ca să mă reîntorc la Paris. Pleacă deci cam într-o 
săptămână. Tragi la hanul "La Căpriţa", pe strada Tiquetonne şi 
mă aştepţi acolo. 

— Ne-am înţeles, spuse Porthos. 

— Eu vreau să mă abat pe la Athos, deşi n-am nici o 
nădejde, continuă d'Artagnan. Nu-l mai cred bun de nimic, dar 


trebuie să te porţi cum se cuvine cu prietenii, aşa că sunt dator 
să încerc. 

— Dacă te-aş însoţi, poate că asta m-ar înviora niţel, zise 
Porthos. 

— Nici vorbă, încuviinţă d'Artagnan şi pe mine la fel. Dar 
aşa nu-ţi mai rămâne timp să te pregăteşti de plecare. 

— Ai dreptate, recunoscu Porthos. Atunci, porneşte singur şi 
noroc! Eu, unul, sunt plin de însufleţire. 

— Minunat! exclamă d'Artagnan. 

Se despărţiră la hotarul moşiei Pierrefonds, până unde 
Porthos ţinuse să-şi petreacă prietenul. 

"Cel puţin, îşi spunea d'Artagnan, apucând pe drumul spre 
Villers-Cotterâts, cel puţin nu voi fi singur. Diavolul ăsta de 
Porthos e şi azi voinic ca un taur. Dacă Athos ni se alătură, ei 
bine, vom fi trei ca să ne batem joc de Aramis, de acest 
călugăraş cu trecere la femei." 

La Villers-Cotter&ts scrise cardinalului: 


"Monseniore, pe unul îl am de pe acum în slujba Eminenţei- 
Voastre şi el preţuieşte cât douăzeci .Plec la Blois, contele de La 
Fere locuind la castelul Bragelonne, în împrejurimile acestui 
oraş." 


Şi după aceea porni spre Blois, flecărind cu Planchet, ceea 
ce îi mai alunga urâtul în această lungă călătorie. 


Capitolul XV Două chipuri de înger 


Era cale lungă de mers, dar d'Artagnan nu-şi făcea griji: ştia 
caii odihniţi şi sătui după acest popas în grajdurile îmbelşugate 
ale seniorului de Bracieux. Aşa că porni încrezător să calce cele 
patru-cinci zile de drum, urmat de credinciosul Planchet. 

Precum am mai spus, ca să nu-i mai cuprindă urâtul, 
mergeau amândoi alături şi sporovăiau împreună. 


Treptat-treptat, d'Artagnan lepădă aerul stăpânului, iar 
Planchet ieşi cu totul din pielea servitorului. Era un pişicher fără 
de pereche, unul care, ajungând să-şi încropească o stare mai 
acătării, cătase adesea după chilipirurile de odinioară, ca şi 
după vorbirea şi tovărăşia strălucitoare a gentilomilor şi care, 
ştiind că are meritele sale, suferea să ruginească printre cei cu 
vederi înguste. 

Se ridică deci numaidecât la rangul de confident al celui 
căruia îi mai spunea încă stăpân. D'Artagnan nu-şi mai 
deschisese inima de ani şi ani de zile. Astfel, regăsindu-se, 
aceşti doi oameni se înțelegeau de minune. 

De altfel, Planchet nu era un oarecare tovarăş de aventuri: 
se dovedea un bun sfetnic; nu căuta primejdia, dar nici nu 
dădea înapoi în faţa ei şi d'Artagnan avusese de multe ori 
prilejul să se convingă de asta; în sfârşit, fusese soldat şi armele 
înnobilează. Apoi, mai presus de toate, dacă Planchet avea 
nevoie de d'Artagnan şi d'Artagnan avea nevoie de Planchet. 
Aşa că ajunseră la Blaisois aproape buni prieteni. 

Pe drum, clătinând din cap şi întorcându-se la gândul ce-l 
frământă fără încetare, d'Artagnan zise: 

— Ştiu bine că stăruința mea pe lângă Athos nu are rost şi e 
zadarnică, dar sunt dator să mă port astfel cu vechiul meu 
prieten, un om cu darurile celui mai nobil şi mai generos dintre 
oameni. 

— Oh, domnul Athos era un gentilom fără de pereche! întări 
Planchet. 

— Nu-i aşa? întrebă d'Artagnan. 

— Zvârlea banii cum pică grindina din cer, continuă 
Planchet şi mânuia spada ca un rege. Vi-l mai aduceţi aminte, 
domnule, în duelul cu englezii din curtea de la Carmes? Tii, tare 
măreț şi chipeş mai era domnul Athos în ziua aceea, când şi-a 
prevenit potrivnicul: "Mi-ai cerut să-ţi spun numele meu, 
domnule; cu atât mai rău pentru dumneata, căci voi fi silit să te 
ucid!" Eram în preajmă şi l-am auzit. Sunt întocmai cuvintele 
sale. Şi cum l-a fulgerat cu privirea, domnule, în clipa când l-a 
străpuns, precum spusese şi când bietul om s-a prăbuşit la 
pământ fără să zică nici pis! Oh, domnule, vă repet, era un 
gentilom fără de pereche! 


— Da, recunoscu d'Artagnan. Totul e adevărat ca şi 
cuvântul Evangheliei, numai că-şi va fi pierdut toate aceste 
însuşiri din pricina unui singur cusur. _ 

— Mi-aduc aminte, glăsui Planchet. li plăcea să bea, ori, mai 
degrabă, bea dar nu era un băutor ca alţii. Ochii lui nu spuneau 
nimic atunci când ducea paharul la gură. Într-adevăr, niciodată 
nu s-a pomenit tăcere atât de grăitoare. Cât despre mine, mi se 
tot părea că-l aud murmurând: "Haide, licoare, vino şi scapă-mă 
de necazuri!" Şi cum se pricepea să sfărâme piciorul unui pahar 
ori gâtul unei sticle! Nimeni nu se putea măsura cu dânsul în 
privinţa asta. 

— Eh, continuă d'Artagnan, iată ce tristă privelişte ne 
aşteaptă astăzi! Acest nobil gentilom cu ochiul ager, acest 
chipeş cavaler atât de strălucitor sub arme, de care te mirai 
întotdeauna că ţine în mâna doar o simplă spadă, în loc de un 
baston de comandant, eh, pesemne că a devenit un bătrân 
gârbov, cu nasul roşu şi cu ochii lăcrimoşi. O să-l găsim tolănit 
undeva în iarbă şi el o să ne cerceteze cu privire stinsă, ba 
poate că nici n-o să ne recunoască. Dumnezeu mi-e martor, 
Planchet, rosti d'Artagnan, aş da bir cu fugiţii numai să nu văd 
această întristătoare privelişte, dacă n-aş ţine să-mi dovedesc 
respectul faţă de umbra măreaţă a gloriosului conte de la Fere, 
care ne-a fost atât de drag. 

Planchet clătină din cap, fără să scoată o vorbă: se vedea 
limpede că împărtăşeşte temerile stăpânului său. 

— Şi-apoi, reluă d'Artagnan, decăderea, fiindcă Athos e 
bătrân astăzi; poate şi mizeria, căci prea puţin i-a păsat de 
brumă lui de avere; şi păcătosul de Grimaud, mai mult ca 
oricând şi mai beţiv decât stăpînu-său... uite, Planchet, toate 
astea îmi sfâşie inima. 

— Mi se pare c-am şi ajuns, că-i şi aud vorba îngălată şi că-l 
văd clătinându-se pe picioare, zise Planchet cu milă. 

—  Singura-mi teamă, mărturisesc, e ca Athos să nu 
primească propunerile mele într-o clipă de  înflăcărare 
războinică, zise d'Artagnan. Pentru Porthos şi mine ar fi o mare 
nenorocire şi, mai ales, o cumplită încurcătură. Numai că, de 
îndată ce-o va lua razna, o să-l lăsăm singur, asta-i tot. Când îşi 
va veni în fire, o să înţeleagă. 


— Oricum, domnule, zise Planchet, o să ne lămurim curând, 
căci cred că zidurile înalte de colo, împurpurate de asfinţit, sunt 
zidurile oraşului Blois. 

— Tot ce se poate, încuviinţă d'Artagnan. lar turnuleţele 
ascuţite şi sculptate ce se zăresc colo jos, în stânga, în pădure, 
aduc la înfăţişare cu ceea ce am auzit despre Chambord. 

— Intrăm în oraş? întrebă Planchet. 

— Fireşte, ca să cerem lămuriri. 

— Domnule, dacă intrăm în oraş, vă sfătuiesc să gustăm 
din smântână cea atât de lăudată, care din nenorocire, nu se 
aduce la Paris şi o găseşti numai aici. 

— Ei bine, fii liniştit, o s-o facem şi pe asta! făgădui 
d'Artagnan. 

În clipa aceea, o haraba greoaie, trasă de boi, din cele care 
transporta lemnul tăiat în mândrele păduri ale ținutului până în 
porturile Loirei, ieşi dintr-un drumeag vrâstat de urme de roţi, 
pe drumul pe care mergeau cei doi cavaleri. Un om păşea pe 
lângă car, ţinând în mână o strămurare cu un cui în capăt, cu 
care mai zorea pasul domol al boilor. 

— Hei, prietene! îi strigă Planchet. 

— Cu ce vă pot fi de folos, domnilor? răspunse ţăranul în 
graiul curat, propriu oamenilor de prin partea locului şi care ar fi 
dat de ruşine pe puriştii din Piaţa Sorbonei şi de pe strada 
Universităţii. 

— Căutăm casa contelui de La Fere, zise d'Artagnan. N-ai 
auzit acest nume printre numele seniorilor de pe aici? 

Țăranul se descoperi pe dată şi răspunse: 

— Domnilor, lemnele astea sunt ale dumnealui; le-am tăiat 
în pădurea dumnealui şi acum le duc la castel. 

D'Artagnan nu vru să întrebe mai mult: îl îngrozea să audă 
poate de la altul ceea ce el însuşi îi spusese lui Planchet. 

"Castelul! mormăi el în sinea sa. Castelul! A, înţeleg. Athos 
nu ştia multe: i-a silit pe ţărani, ca şi Porthos, să-i spună 
monseniore şi să-i numească bordeiul castel. Are pumnul greu, 
dragul de Athos, mai cu seamă după ce bea." 

Boii mergeau agale. D'Artagnan şi Planchet veneau în urma 
carului. Încetineala asta îi scotea din răbdări. 

— Ei, ia zi, ăsta-i drumul? întrebă d'Artagnan, adresându-se 
ţăranului. Putem să apucăm înainte fără teamă că ne rătăcim? 


— Oh, cum nu, adeveri omul, cum nu, domnule, chiar aşa 
să faceţi, în loc să vă omorâţi vremea după vitele astea 
moşcăite. Mergeţi doar o juma' de leghe şi-o să zăriţi un castel 
în dreapta; de aici nu se vede, stă pitulat după un şir de plopi. 
Dar nu-i castelul Bragelonne, ci La Vallière: dumneavoastră 
mergeţi mai departe. Cam la vreo trei bătăi de puşcă de acolo 
se află o casă mare, albă, acoperită cu ţiglă, clădită pe un 
deluşor umbrit de nişte sicomori uriaşi: castelul domnului conte 
de La Fere. 

— Şi jumătatea asta de leghe e lungă? întrebă d'Artagnan. 
Căci nici leghea nu-i peste tot la fel în frumoasa noastră Franţă. 

— Cale de zece minute, domnule, pentru fugarii 
dumneavoastră. 

D'Artagnan mulţumi ţăranului şi dădu pinteni calului; apoi, 
tulburat fără voie la gândul că va revedea pe acest om ciudat, 
care îl îndrăgise atâta şi care contribuise atâta cu sfaturile şi cu 
propria-i pildă la educaţia lui de gentilom, încetini goana treptat- 
treptat şi îşi urmă drumul cu capul în piept, ca un visător. 

Planchet găsise şi el în întâlnirea cu ţăranul şi în purtarea 
acestuia un prilej de adâncă îngândurare. Niciodată, nici în 
Normandia, nici în Franche-Comté, nici în Artois, nici în Picardia, 
tot locuri pe unde îl purtase viaţa, nu întîlniseja ţărani atâta 
cumsecădenie, atâta bunăvoință, graiul acesta curat. li venea să 
creadă mai degrabă că i-a ieşit în cale un gentilom, partizan al 
Frondei ca şi el, care, dinţr-o anume pricină politică, era nevoit 
să umble travestit, întocmai ca şi el. 

La cotul drumului, potrivit spuselor ţăranului, castelul La 
Vaillere se ivi în ochii călăreţilor; apoi, un sfert de leghe mai 
încolo, casa cea albă, încadrată de sicomori, se desenă pe 
fondul unui desiş de copaci pe care primăvara presărase o 
ninsoare de flori. 

La această privelişte, d'Artagnan, care de obicei nu se prea 
emoţiona, simţi o tulburare ciudată săgetându-l până în adâncul 
inimii, într-atât de puternice rămân pentru toată viaţa amintirile 
tinereţii. Planchet, care nu avea aceleaşi temeiuri să se simtă 
mişcat, era tare nedumerit să-şi vadă stăpânul atât de tulburat 
şi se uita când la d'Artagnan, când la casa cea albă. 

Muşchetarul mai merse puţin şi se găsi înaintea unui gard 
de fier, lucrat cu priceperea meşterilor din acea vreme. 


Printre zăbrelele gardului se vedeau straturi de zarzavat 
bine îngrijite, o curte destul de mare, în care tropăiau căi de 
călărie purtaţi de frâu de către slujitori în felurite livrele şi o 
trăsură la care erau înhămaţi doi cai. 

— Ori ne înşelăm noi, ori ne-a înşelat ţăranul ăla, zise 
d'Artagnan. Athos nu poate să şadă aici. Dumnezeule! Oare să fi 
murit şi un altul cu aceiaşi nume să stăpânească proprietatea 
asta? Descalecă, Planchet şi du-te de întreabă. Mărturisesc că 
eu n-am curajul s-o fac. 

Planchet sări din şa. 

— Vei spune, urmă d'Artagnan, că un gentilom aflat în 
trecere pe aici doreşte să aibă cinstea de a saluta pe contele de 
La Fère şi, dacă socoti multumitoare desluşirile ce ţi se dau, ei 
bine! atunci poţi să-mi rosteşti numele. 

Planchet, purtându-şi calul de frâu, se apropie de poartă şi 
trase clopotul. Un slujitor cu părul alb şi cu spinarea dreaptă, în 
ciuda, anilor săi, se ivi îndată. 

— Aici locuieşte contele de La Fere? întrebă Planchet. 

— Da, domnule, aici, răspunse slujitorul, care nu purta 
livrea. 

— Un senior care a slujit în armată? 

— Întocmai. 

— Şi care avea un slujitor numit Grimaud, continuă 
Planchet, prevăzător ca totdeauna, socotind că n-a căpătat încă 
destule desluşiri. 

— Domnul Grimaud nu-i acum la castel, zise bătrânul, 
oarecum nedumerit de aceste întrebări, măsurându-l pe 
Planchet din cap până în picioare. 

— Ei! exclamă Planchet cu faţa strălucind de bucurie. Chiar 
pe contele de La Fere îl căutăm. Deschide-mi te rog, aş dori să 
vestesc domnului conte că stăpânul meu, un gentilom, unul 
dintre prietenii săi, se află aici şi ar vrea să-l salute. 

— De ce n-ai spus de la început?! mormăi bătrânul, 
deschizând poarta. Dar stăpânul tău unde-i? 

— În urmă, vine îndată. 

Bătrânul deschise poarta şi apucă înaintea lui Planchet. 
Acesta îi făcu semn lui d'Artagnan care, cu inima bătând, intră 
călare în curte. 

Când ajunse în faţa intrării, Planchet auzi un glas dintr-o 
încăpere de la catul de jos: 


— Ei bine, unde-i acest gentilom şi pentru ce nu l-ai condus 
încoace? 

Glasul ajunse până la d'Artagnan, trezindu-i în inimă mii de 
simţăminte, mii de amintiri uitate. Descăleca iute, în timp ce 
Planchet, cu zâmbetul pe buze, păşi către stăpânul casei. 

— Păi eu îl cunosc pe flăcăul ăsta, rosti Athos, arătându-se 
în prag. 

— Da, domnule conte, mă cunoaşteţi şi eu vă cunosc la fel 
de bine. Eu sunt Planchet, domnule conte, Planchet, ştiţi... 

Devotatul slujitor al lui d'Artagnan nu fu în stare să mai 
scoată o vorbă, căci rămase înmărmurit de înfăţişarea 
neaşteptată a gentilomului. 

— Cum?! Planchet?! strigă Athos. Asta înseamnă că 
d'Artagnan e aici? 

— lată-mă prietene, iată-mă scumpul meu Athos! 
d'Artagnan, aproape împleticindu-se. 

La aceste cuvinte o vădită emoție se zugrăvi pe faţa 
chipeşă şi calmă a lui Athos. Se avânta către d'Artagnan fără să- 
| piardă din ochi şi îl strânse cu drag în braţe. D'Artagnan, 
venindu-şi puţin în fire, îl îmbrăţişă şi el cu o bucurie care îi 
umplu ochii de lacrimi... 

Athos îi luă mâna, strângându-i-o în mâinile sale şi îl duse în 
salon, unde erau adunate mai multe persoane. Toată lumea se 
ridică în picioare. 

— Vă prezint pe cavalerul d'Artagnan, locotenent de 
muşchetari ai majestăţii-sale, rosti Athos, un prieten devotat şi 
unul dintre cei mai viteji şi mai inimoşi gentilomi din câţi am 
cunoscut vreodată. 

Potrivit obiceiului, d'Artagnan primi salutul binevoitor a 
celor de faţă şi se strădui să răspundă la fel, apoi luă loc şi, în 
timp ce convorbirea întreruptă pentru scurtă vreme redeveni 
generală, se apucă să-l cerceteze pe Athos. 

Ciudat! Athos aproape că nu îmbătrânise. Ochii lui frumoşi, 
lipsiţi de cearcănele pe care le aştern nopţile de petrecere, 
păreau mai mari şi mai luminoşi ca nicicând; chipul, puţin 
alungit, câştigase în măreție, pe cât pierduse din neastâmpărul 
înfrigurat de altădată; mână-i minunat de albă şi nervoasă ca 
întotdeauna, deşi mai moale acum, ieşea la iveală de sub 
manşeta de dantelă ca o mână zugrăvită de penelul lui Tizian, 
ori Van Dyck; era mai zvelt decât în trecut, iar umerii largi şi 

bine proporţionaţi mărturiseau o forţă puţin obişnuită; pletele-i 
negre, presărate doar ici şi colo de câteva fire cărunte, îi cădeau 
în valuri pe umeri; glasul îi suna plin de tinereţe, ca şi când n-ar 
fi avut decât douăzeci şi cinci de ani, iar dinţii minunaţi şi fără 
vreo ştirbire, care-şi păstraseră întreaga albeaţă de odinioară, 
dădeau un farmec de nespus zâmbetului său. 

Oaspeţii contelui, dându-şi seama totuşi din răceala abia 
simțită a discuţiei că cei doi prieteni ard de dorinţa să rămână 
singuri, se folosiră de toată arta şi politeţea de pe vremuri ca să- 
şi pregătească pe încetul plecarea - lucru de o deosebită 
însemnătate în lumea mare, atunci când e vorba într-adevăr de 
oameni din lumea mare; deodată răsunară în curte nişte 
lătrături de câini şi câţiva dintre oaspeţi spuseră într-un glas: 

— Ah, s-a întors Raoul! 

Athos se uită la d'Artagnan, de parcă ar fi pândit 
curiozitatea pe care acest nume trebuia să i-o stârnească. 
Numai că d'Artagnan nu pricepea încă nimic, întrucât nu-şi 
revenise încă din uimire. De aceea se întoarse aproape maşinal 
în clipa când un tânăr chipeş, de vreo cincisprezece ani, 
îmbrăcat simplu, dar cu un gust desăvârşit, apăru în uşa 
salonului, scoţându-şi cu graţie pălăria împodobită cu lungi pene 
roşii. 

Apariţia acestui nou personaj, cu totul neaşteptat, îl 
surprinse. O întreaga lume de gânduri i se înfiripă în minte, 
lămurindu-i, prin mijlocirea pătrunderii sale, schimbarea lui 
Athos, care până atunci i se păruse de neînțeles. O ciudată 
asemănare între gentilom şi tânărul cu pricina îi lumină taina 
acestei vieţi regenerate. Şi era numai ochi şi urechi. 

— Te-ai întors, Raoul? întrebă contele. 

— Da, domnule, răspunse respectuos tânărul. Şi am dus la 
bun sfârşit însărcinarea ce mi-aţi încredinţat. 

— Dar ce ai, Raoul? zise Athos cu căldură. Eşti palid şi-mi 
pari îngrijorat. 

—  Micuţei noastre vecine i s-a întâmplat o nenorocire, 
răspunse tânărul. 

— Domnişoarei de La Vallière? făcu îngrijorat Athos. 

— Ce s-a întâmplat? întrebară câteva glasuri. 

— Se plimba cu Marceline, bona ei, prin curte, unde tăietorii 
de lemne spărgeau butucii, când eu tocmai treceam pe acolo 
călare. Am zărit-o şi m-am oprit. La rându-i, m-a zărit şi ea şi, 


vrând să sară din vârful unei grămezi de lemne, pe care tocmai 
se urcase, biata copila a călcat în gol şi n-a mai putut să se 
ridice. Cred că şi-a scrintit piciorul. 

— Oh, Dunnezeule! exclamă Athos. Şi mamei ei, doamnei 
de Saint-Remy, i s-a dat de ştire? 

— Nu, domnule, doamna de Saint-Remy se află la Blois, 
unde ţine tovărăşie doamnei ducese d'Orleans. M-am temut că 
primele îngrijiri ce i s-au dat n-au fost prea dibace şi am alergat 
încoace, domnule, să vă cer sfatul. 

— Trimite repede pe cineva la Blois, Raoul! Sau mai bine, 
ia-ţi calul şi du-te chiar tu. 

Raoul se înclină. 

— Şi Louise, unde e? continuă contele. 

— Am adus-o cu mine aici, domnule şi am lăsat-o la 
nevasta lui Chariot, care, până una-alta, a pus-o să ţină piciorul 
în apă rece. 

După această lămurire care le dăduse prilejul să se ridice, 
oaspeţii lui Athos cerură îngăduinţa să plece; singur bătrânul 
duce de Barbé, îngrijorat ca un părinte, în virtutea unei prietenii 
de douăzeci de ani cu casa de La Vallière, rămase să o vadă pe 
micuța Louise, care plângea şi care, zărindu-l pe Raoul, îşi şterse 
îndată ochii ei frumoşi şi zâmbi. 

Ducele propuse să o ducă pe micuța Louise la Blois, cu 
trăsura lui. 

— Ai dreptate, domnule, rosti Athos. Aşa se va afla mai 
curând alături de mama sa; cât despre tine, Raoul, sunt convins 
că te-ai purtat cu nesăbuinţă şi că totul s-a întâmplat din vina 
ta. 

— Oh, nu, domnule, nu, vă jur! strigă fata în timp ce tânărul 
păli la gândul că el a pricinuit, poate, această nenorocire. 

— Oh, domnule, vă asigur... - murmură Raoul. 

— Asta însă nu te împiedică să te duci la Blois, continuă 
contele cu bunătate, să prezinţi scuzele tale şi ale mele doamnei 
de Saint-Remy şi după aceea să te întorci. 

Chipul tânărului se îmbujoră. Ceru din ochi îngăduinţa 
contelui, apoi luă în braţele-i puternice de pe acum pe micuța 
copilă, al cărei obraz îndurerat şi zâmbitor i se lăsă pe umăr şi o 
aşeză încetişor în trăsură. Pe urmă sări în şa cu eleganta şi 
uşurinţa unui călăreț încercat, îi salută pe Athos şi pe d'Artagnan 


şi se depărtă zorit, ţinându-se tot lângă uşa trăsurii şi privind 
ţintă înăuntru. 

În tot acest timp, d'Artagnan privea în jur speriat şi cu gura 
aproape căscată, buimac de uimire, într-atât de puţin se 
adevereau prevederile sale. 

Athos îl luă de braţ şi îl duse în grădină. 

— Până e gata masa, spuse el, zâmbind, n-ai să te superi, 
prietene, dacă luminăm un pic misterul care te-a făcut să cazi 
pe gânduri? 

— E adevărat, domnule conte, mărturisi d'Artagnan, simțind 
cum Athos redobândeşte treptat asupra lui nemărginită-i 
superioritate dintotdeauna. 

Athos îl privi cu zâmbetu-i blând. 

— Mai întâi, dragul meu d'Artagnan, rosti el, acest 
“domnule conte" nu are ce căuta aici. Dacă eu te-am numit 
cavaler, a fost pentru a te prezenta oaspeţilor, ca să ştie cine 
eşti; dar pentru tine, d'Artagnan, sper să rămân mereu Athos, 
tovarăşul tău, prietenul tău. Ori preferi vorbirea ceremonioasă 
fiindcă mă iubeşti mai puţin? 

— Oh, să mă ferească Dumnezeu! exclamă gasconul, cu 
una din acele sincere izbucniri tinereşti, care se întâlnesc atât 
de rar la un om în puterea vârstei. 

— Atunci, să ne întoarcem la obiceiurile noastre şi, drept 
început, să vorbim deschis. Totul te uimeşte aici, nu? 

— In chipul cel mai adânc. 

— Dar ceea ce te uimeşte mai mult, zâmbi Athos, sunt eu 
însumi, mărturiseşte. 

— Mărturisesc. 

— Par încă tânăr, nu-i aşa, şi, în ciuda celor patruzeci şi 
nouă de ani ai mei, mă recunoşti, nu? 

— Dimpotrivă, făcu d'Artagnan, gata să împingă la culme 
sinceritatea pe care i-o ceruse Athos. Eşti de nerecunoscut. 

— A, înţeleg! murmură Athos cu o uşoară împurpurare în 
obraji. Dar totul are un sfârşit, d'Artagnan, nebunia, ca şi orice 
altceva. 


— Şi-apoi mi se pare că s-a petrecut o schimbare şi în 
starea ta. Văd că stai minunat; casa asta este a ta, bănuiesc. 

— Da; e bruma de moştenire de care ţi-am vorbit, ştii 
prietene, atunci când am părăsit oştirea. 

— Ai parc, cai, echipaje. 

Athos zâmbi. 

— Parcul are douăzeci de pogoane, prietene, zise el. 
Douăzeci de pogoane care cuprind grădina de zarzavat şi toate 
celelalte. N-am decât doi cai; bineînţeles că nu pun la socoteală 
şi gloaba valetului meu. Echipajele mele se reduc la patru dulăi, 
doi ogari şi un prepelicar. De altfel, toată haita asta făloasă, 
adăugă Athos, îndoindu-şi zâmbetul, nu-i pentru mine. 

— Mada, pricep, zise d'Artagnan. E pentru tânărul de 
adineauri, pentru Raoul. 

Şi se uită la Athos fără să-şi poată stăpâni un zâmbet. 

— Ai ghicit, prietene, încuviinţă Athos. 

— Şi acest tânăr stă împreună cu tine; ţi-este fin, rudă, 
poate? Oh, cum te-ai schimbat, dragul meu Athos! 

— Tânărul acesta, rosti Athos plin de linişte, tânărul acesta, 
d'Artagnan, e un orfan părăsit de mamă-sa în casa unui sărman 
preot de la ţară. Eu i-am purtat de grijă, l-am crescut. 

— Trebuie că e foarte legat de tine. 

— Cred că mă iubeşte ca şi când i-aş fi tată. 

— Şi mai cu seamă foarte recunoscător, nu? 

— Oh, cât despre recunoştinţă, e reciprocă, zise Athos: îi 
datorez tot atâta cât îmi datorează şi el. Lui nu i-am spus, dar îţi 
spun ţie, d'Artagnan, că-i sunt încă îndatorat. 

— Cum asta? făcu muşchetarul nedumerit. 

— Ei, Doamne, da! El e pricina schimbării pe care o vezi la 
mine. Mă uscam ca un biet arbore singuratic, desprins cu totul 
de pământ şi numai o profundă afecţiune putea să mă ajute să 
prind iarăşi rădăcini în viaţă. O amantă? Eram prea bătrân. 
Prieteni? Voi nu mai eraţi lângă mine. Ei bine, acest copil m-a 
făcut să regăsesc tot ceea ce pierdusem; nu mai aveam curajul 
să trăiesc pentru mine, am trăit pentru el. Învățătura înseamnă 
mult pentru un copil, pilda însă preţuieşte şi mai mult. Şi eu i-am 
fost pildă, d'Artagnan. M-am dezbărat de metehnele pe care le 
aveam, m-am prefăcut dăruit cu virtuțile pe care nu le aveam. 
Nu cred să mă amăgesc singur, d'Artagnan, dar Raoul e sortit să 


devină un gentilom desăvârşit, aşa cum la vârsta noastră 
împuţinată mai putem creşte. 

D'Artagnan se uita la Athos cu admiraţie crescândă. Se 
plimbau pe o alee umbrită şi înmiresmată, prin frunzişul căreia 
străbătea pieziş câte o rază a soarelui în asfinţit. Una din razele 
aurii lumină chipul lui Athos şi ochii lui răspândeau parcă şi ei în 
jur lumina molcomă şi blândă a înserării ce se aşternea. 

Pe neaşteptate, d'Artagnan se gândi la milady. 

— Şi eşti fericit? întrebă el. 

Ochiul scrutător al lui Athos îl pătrunse până în fundul 
sufletului şi păru să-i citească gândurile. 

— Atât cât e îngăduit unei făpturi de-a lui Dumnezeu aici, 
pe pământ. Dar spune-ţi gândul până la capăt, d'Artagnan, căci 
mi l-ai spus doar pe jumătate. 

— Eşti teribil, Athos, nimic nu ţi se poate ascunde, murmură 
d'Artagnan. Ei bine, da, aş fi vrut să te întreb dacă nu trăieşti 
câteodată clipe neaşteptate de groază, semănând a... 

— A remuşcări? continuă Athos. Să-ţi sfârşesc eu vorba, 
prietene. Da şi nu: n-am remuşcări, fiindcă femeia aceea cred că 
merita pedeapsa pe care a primit-o; n-am remuşcări, fiindcă 
dacă i-am fi cruțat viaţa, ea şi-ar fi dus mai departe opera-i 
distrugătoare; dar asta nu înseamnă, prietene, că sunt convins 
că aveam dreptul să facem ce-am făcut. Poate că orice vărsare 
de sânge cere o ispăşire. Ea a ispăşit; şi e cu putinţă să ne vină 
şi nouă rândul să ispăşim. 

— De vreo câteva ori am gândit şi eu la fel ca tine, Athos, 
rosti d'Artagnan. 

— Femeia asta avea un fiu? 

— Da. 

— Ai auzit vorbindu-se vreodată de el? 

— Niciodată. 

— Trebuie să aibă douăzeci şi trei de ani, murmură Athos. 
Mă gândesc adesea la acest tânăr, d'Artagnan. 

— Ciudat! Eu am uitat cu totul de el! 

Athos zâmbi melancolic. 

— Dar despre lordul de Winter mai ştii ceva? 

— Ştiu că se bucură de mare trecere pe lângă Carol |. 

— Pesemne că i-a împărtăşit soarta care e nedreaptă cu el 
în clipa de faţă. Ascultă, d'Artagnan, continuă Athos, asta 


întăreşte ce ţi-am spus adineauri. El a vărsat sângele lui 
Straffort; sângele cere sânge. Şi regina? 

— Care regină? 

— Doamna Henriette a Angliei, fiica lui Henric al IV-lea. 

— E la Luvru, precum ştii. 

— Da, unde n-are aproape nimic din ce-i trebuie, nu-i aşa? 
Pe gerurile cumplite de astă-iarnă, am auzit că fata ei, care era 
bolnavă, a fost nevoită să stea toată vremea în pat, din pricina 
lipsei de lemne. Pricepi una ca asta? făcu Athos, ridicând din 
umeri. Fiica lui Henric al IV-lea să tremure de frig, fără o surcică! 
De ce n-a venit să ceară găzduire oricăruia dintre noi, în loc să-i 
ceară găzduire lui Mazarin?! N-ar fi dus lipsă de nimic. 

— O cunoşti, Athos? 

— Nu, dar mama mea a văzut-o pe când era copilă. Ti-am 
spus vreodată că mama a fost doamnă de onoare a Mariei de 
Medicis? 

— Niciodată. Tu nu obişnuieşti să vorbeşti despre lucruri 
de-astea, Athos. 

— An, Doamne, aşa e, vezi, trebuie să se ivească un prilej 
ca să o faci. 

— Porthos nu l-ar fi aşteptat cu atâta răbdare, surise 
d'Artagnan. 

— Fiecare cu firea lui, dragul meu d'Artagnan. În ciuda unui 
grăunte de vanitate, Porthos are minunate însuşiri. L-ai mai 
văzut cumva? 

— M-am despărţit de ei acum cinci zile, răspunse 
d'Artagnan. Şi povesti, cu verva şi hazu-i gascon, toată măreţia 
de care se înconjura Porthos în castelul Pierrefonds; şi, luându-și 
peste picior prietenul, nu uită nici de bunul domn Mouston. 

— Eu, unul, glăsui Athos, surâzând de această voioşie care 
îi amintea de zilele lor bune, mă minunez că întâmplarea ne-a 
adunat laolaltă odinioară şi că am rămas tot atât de legaţi unul 
de altul, chiar după douăzeci de ani de despărţire. Prietenia îşi 
înfige adânc rădăcinile în inimile cinstite, d'Artagnan; crede-mă, 
numai oamenii răi tăgăduiesc prietenia, pentru că ei nu o 
înţeleg. Şi Aramis? 

— M-am văzut şi cu el, spuse d'Artagnan, dar mi s-a părut 
rece. 


— Ah, te-ai văzut cu Aramis! exclamă Athos, privindu-l cu 
ochiul lui pătrunzător. Dar ăsta e un adevărat pelerinaj la 
templul Prieteniei, dragul meu, cum ar spune poeţii. 

— Mada... mormăi d'Artagnan, încurcat. 

— Aramis, ştii, e rece din fire, urmă Athos, şi-apoi a fost 
mereu amestecat în intrigile femeilor. 

— Cred că în clipa de faţă e amestecat într-una tare 
complicată, completă d'Artagnan. 

Athos tăcu. "Nu-i curios!" cugetă d'Artagnan în sinea sa. 
Athos nu numai că tăcu, dar se grăbi să schimbe vorba. 

— Vezi, rosti el, atrăgând lui d'Artagnan luarea-aminte că 
au ajuns iarăşi la castel. Ne-am plimbat un ceas şi aproape că 
am înconjurat întreg domeniul meu. 

— Totul te farmecă şi, mai ales, peste tot se simte 
gentilomul care stăpâneşte aici, răspunse d'Artagnan. 

În clipa aceea se auzi un tropot de cal. 

— E Raoul, care se întoarce, zise Athos. Curând vom avea 
veşti despre sărmana copilă. 

Într-adevăr, tânărul apăru în poartă şi intră în curte, colbuit 
din cap până-n picioare, sări de pe cal, îl lăsă în grija unui soi de 
rândaş şi se grăbi să se apropie să-i salute pe conte şi pe 
d'Artagnan. 

— Domnul, zise Athos, punând mâna pe umărul lui 
d'Artagnan, domnul este cavalerul d'Artagnan, despre care m-ai 
auzit vorbind adesea, Raoul. 

— Domnule, spuse tânărul, înclinându-se pentru a doua 
oară, de astă dată şi mai adânc, domnul conte v-a rostit numele 
în faţa mea ori de câte ori a vrut să dea o pildă de gentilom 
cutezător şi generos. 

Acest mic compliment avu darul să-l mişte pe d'Artagnan 
până în fundul sufletului. Întinse mâna lui Raoul şi-i spuse: 

— Tânărul meu prieten, toate cuvintele de laudă auzite 
despre mine trebuiesc întoarse domnului conte, pe care îl vezi 
aici: dânsul m-a educat în toate privinţele şi nu-i vina să dacă 
elevul s-a dovedit atât de neîndemânatic. Dar va fi răsplătit prin 
tine, sunt încredinţat, îmi place felul cum te porţi, Raoul şi 
politeţea ta m-a mişcat. 

Athos rămase mai încântat decât s-ar putea spune: se uită 
cu recunoştinţă la d'Artagnan, apoi cătă spre Raoul cu unul 


dintre acele zâmbete ciudate de care copiii sunt mândri atunci 
când le pătrund înţelesul. 

"Acum, cugetă d'Artagnan, căruia nu-i scăpase jocul mut de 
pe chipul prietenului său, nu mai am nici o îndoială." 

— Ei bine, zise Athos, sper că accidentul n-a avut urmări? 

— Nu se ştie încă nimic, domnule; din pricina umflăturii, 
doctorul nu s-a putut pronunţa, dar se teme să nu fie atins 
vreun nerv. 

— De ce n-ai mai rămas în preajma doamnei de Saint- 
Remy? 

— M-am temut că nu voi putea fi devreme la cină, domnule, 
răspunse Raoul şi vă voi face să mă aşteptaţi. 

In clipă, aceea un băieţaş îmbrăcat pe jumătate ţărăneşte, 
pe jumătate ca un lacheu veni să-i poftească la masă. 

Athos îşi conduse oaspetele într-o încăpere nespus de 
simplă, ale cărei ferestre dădeau într-o parte spre grădină, iar în 
cealaltă spre o seră, unde creşteau flori neînchipuit de 
frumoase. 

D'Artagnan aruncă o privire asupra serviciului: tacâmurile 
erau minunate - vechea argintărie a familiei, se vedea cât de 
colo. Pe o policioară se afla un superb vas de argint şi 
d'Artagnan se opri să-l privească. 

— Ah, e lucrat dumnezeieşte! exclamă el. 

— Da, întări Athos. O capodoperă a unui mare artist 
florentin, numit Benvenuto Cellini. 

— Şi bătălia înfăţişată aici? 

— E bătălia de la Marignan. E momentul când unul dintre 
strămoşii mei întinde propria-i spadă lui Francise l, care şi-o 
frânsese pe a sa. Cu acest prilej, Enguerrand de La Fère, bunicul 
meu, a primit titlul de cavaler de Saint-Michel. Afară de asta, 
după cincisprezece ani, regele, care nu uitase că a luptat trei 
ceasuri în şir cu spada prietenului său Enguerrand, fără ca ea să 
se frângă, i-a dăruit acest vas, precum şi o spadă, pe care poate 
ai văzut-o odinioară la mine, lucrată şi ea tot cu atâta măiestrie. 
Era vremea unor uriaşi, rosti Athos. Noi suntem nişte pitici pe 
lângă cei de atunci. Dar să ne aşezăm la masă, d'Artagnan. Ei, 
tu, se întoarse Athos către micul lacheu care tocmai servea 
supa. Cheamă-l încoace pe Charlot. 

Copilul ieşi şi, după o clipă, slujitorul cu care cei doi călători 
vorbiseră la sosire se ivi în prag. 


— Dragul meu Charlot, îi spuse Athos, ţi-l dau în grijă în 
chip deosebit pe Planchet, lacheul domnului d' Artagnan, pentru 
tot timpul cât va rămâne aici. Îi place vinul bun: tu ai cheia de la 
pivniţă. Multă vreme n-a ştiut ce-i un culcuş ca lumea, aşa că va 
preţui un pat moale. Ingrijeşte-te şi de asta, te rog. 

Charlot se înclină şi ieşi. 

— Charlot e şi el un om de treabă, urmă contele. lată, sunt 
optsprezece ani de când mă slujeşte. 

— Te gândeşti la toate, zise d Artagnan şi îţi mulţumesc 
pentru Planchet, dragul meu Athos. 

Tânărul făcu ochii mari auzind acest nume şi se uită să 
vadă dacă d'Artagnan vorbea într-adevăr cu contele. 

— i se pare ciudat acest nume, nu-i aşa Raoul? surâse 
Athos. E numele pe care mi-l luasem când domnul d'Artagnan, 
împreună cu alţi doi viteji prieteni şi cu mine am săvârşit faptele 
noastre de arme la asediul oraşului La Rochelle, sub răposatul 
cardinal şi sub domnul de Bassompierre, care a murit şi el mai 
târziu. Domnul are bunătatea să-mi dea şi azi acest nume şi de 
fiece dată când îl aud inima îmi tresare de bucurie. 

— Acest nume a fost înconjurat de faimă, zise d'Artagnan şi 
într-o anume zi a avut parte de o cinstire triumfală. 

— Ce vreţi să spuneţi, domnule? întrebă Raoul cu 
tinereasca-i curiozitate. 

— Pe lege mea, nu ştiu nimic despre asta, mormăi Athos. 

— Ai uitat de bastionul Saint-Gervais, Athos şi de ştergarul 
din care trei gloanţe au făcut un drapel. Memoria mea e mai 
bună decât a ta, eu mi-aduc aminte totul şi am să-ţi povestesc şi 
dumitale, tinere. 

Şi îi povesti lui Raoul de-a fir-a-păr cele petrecute la 
bastion, aşa cum Athos povestise despre bunicul său. 

Ascultându-l, tânărul vedea parcă aievea desfăşurându-se 
înaintea ochilor una dintre acele fapte de arme istorisite de 
Tasso ori Ariosto, din vremile de faimă ale cavalerilor. 

— Dar ceea ce uită să-ţi spună d'Artagnan, dragă Raoul, 
vorbi Athos la rândul său, este că spada lui trecea printre cele 
mai temute din timpul său: braţ de fier, pumn de oţel, ochi ager, 
privire scânteietoare - iată cu ce-şi întâmpina el duşmanul. Avea 
optsprezece ani, abia trei ani mai mult ca tine, Raoul, când l-am 
văzut luptând pentru prima oară şi încă împotriva unor oameni 
încercaţi. 


— Şi domnul d'Artagnan a ieşit învingător? izbucni tânărul, 
ai cărui ochi se aprinseseră în timpul convorbirii şi părea că 
imploră amănunte. 

— Cred că am doborât unul, spuse d'Artagnan, cătând 
întrebător spre Athos. Cât despre celălalt, l-am dezarmat ori l- 
am rănit, nu-mi aduc aminte. 

— Da, l-ai rănit. Erai un voinic şi jumătate! 

— Eh şi nu m-am prea schimbat, făcu d'Artagnan cu râsul 
lui de gascon, plin de mulţumire de sine. Nu de mult... 

Uitătura lui Athos îl făcu să amuţească. 

— Aş vrea să ştii, Raoul, zise Athos, tu care te socoteşti 
priceput în mânuitul spadei şi a cărui mândrie ar putea să sufere 
într-o zi o crudă dezamăgire, aş vrea să ştii cât de primejdios e 
omul care uneşte într-însul sângele rece şi iuţeala, fiindcă 
niciodată n-aş avea la îndemână pentru tine o pildă mai 
grăitoare: roagă-l mâine pe domnul d'Artagnan, dacă nu-i prea 
obosit, să aibă bunătatea să-ţi arate cum se luptă! 

— La naiba, dragul meu Athos şi tu eşti un bun profesor, 
mai cu seamă în privinţa însuşirilor pe care le lauzi la mine. Uite, 
Planchet mi-a pomenit chiar azi de acel frumos duel din curtea 
de la Carmes, cu lordul de Winter şi cu tovarăşii lui. Ah, tinere! 
continuă d'Artagnan. Trebuie să se afle pe undeva pe aici o 
spadă despre care am spus adeseori că e cea dintâi din regat. 

— Eh, mi-aş fi stricat braţul cu copilul ăsta! zise Athos. 

— Există oameni al căror braţ nu se strică niciodată, dragul 
meu Athos, rosti d'Artagnan, dar care strică pe al multora. 

Tânărul ar fi vrut să prelungească această convorbire toată 
noaptea; dar Athos îi atrase luarea-aminte că oaspetele trebuie 
să fie obosit şi are nevoie de odihnă. D'Artagnan, politicos, se 
împotrivi, însă Athos stărui să se retragă în odaia ce i se 
pregătise. Raoul îl conduse în chip de gazdă; şi cum Athos 
cugeta că va căuta să rămână cât mai mult cu putinţă în 
preajma lui d'Artagnan pentru a-l face să povestească toate 
vitejiile lor din tinereţe, veni el însuşi o clipă mai târziu să-l 
caute şi pecetlui acesta seară plăcută cu o strângere 
prietenească de mână şi cu o urare de noapte bună adresată 
muşchetarului. 


Capitolul XVII Diplomaţia lui Athos 


D'Artagnan se cuibări în aşternut nu atât ca să doarmă, cât 
să rămână singur cu sine şi să cugete în voie la tot ce văzuse şi 
auzise în seara aceea. 

Cum era bun din fire şi-l îndrăgise din capul locului pe 
Athos, simţământ care se preschimbase în cele din urmă într-o 
sinceră prietenie, fu încântat să găsească un om de o inteligenţă 
sclipitoare şi plin de vlagă, în locul beţivului îndobitocit pe care 
se aştepta să-l vadă zăcând mahmur în cine ştie ce cloacă; 
recunoscu fără vreo împotrivire acea superioritate dintotdeauna 
pe care Athos o avea asupra lui şi, în loc să se lase pradă 
gândurilor pizmaşe ori mâhnirii ce-ar fi întunecat o fire mai puţin 
generoasă, o bucurie sinceră şi cinstită îi umplu sufletul, dându-i 
cele mai bune nădejdi în planurile sale. 

Totuşi i se păru că nu-l mai găseşte pe Athos atât de sincer 
şi clar în toate privinţele. Cine era tânărul pe care spunea că l-a 
adoptat şi care îi seamănă leit? Ce înseamnă această întoarcere 
la viaţa de lume şi această cumpătare exagerată pe care o 
băgase de seamă la masă? Un lucru cu totul neînsemnat în 
aparenţă, absenţa lui Grimaud de care Athos nu se putea lipsi 
odinioară şi al cărui nume nici măcar nu fusese rostit, în ciuda 
încercărilor de a aduce vorba despre el - toate acestea îl 
nelinişteau pe d'Artagnan. Nu se mai bucura deci de încrederea 
prietenului său, ori poate Athos era o verigă dintr-un lanţ 
nevăzut, ori poate mai degrabă fusese vestit dinainte de vizita 
lui. 

Nu se putu opri să nu se gândească la Rochefort, la ceea ce 
îi spusese acesta în biserica Notre-Dame. Oare să fi fost 
Rochefort înaintea lui d'Artagnan la Athos? 

D'Aratgnan nu avea însă timp de pierdut cu gândurile. 
Drept care se hotărî să lămurească lucrurile chiar de a doua zi. 
Modesta bunăstare a lui Athos, ascunsă cu atâta pricepere, 
mărturisea dorinţa de a părea avut şi trăda o ambiţie lesne de 
zgândărit. 

Agerimea minţii şi limpezimea ideilor lui Athos făceau din el 
un om gata să se pună în mişcare mai iute decât oricare altul. El 
s-ar fi alăturat planului ministrului cu atât mai bucuros cu cât l- 
ar fi împins şi nevoia, nu numai fireasca-i pornire. 


În ciuda oboselii, gândurile acestea îl ţineau treaz pe 
d'Artagnan; îşi făurea în minte planurile de atac şi, cu toate că 
ştia în Athos un potrivnic de temut, stabili să pornească lupta a 
doua zi, după masa de prânz. 

Pe de altă parte, îşi zise că pe un teren atât de necunoscut 
trebuia să înainteze cu băgare de seamă, să cerceteze câteva 
zile relaţiile lui Athos, să-i urmărească noile obiceiuri şi să ţină 
seamă de ele, să încerce a trage de limbă pe tânărul cel naiv, fie 
încrucişând spada cu el, fie gonind împreuna după vânat, astfel 
încât să afle amănuntele care îi lipseau pentru a-l regăsi pe 
Athos cel de odinioară în Athos cel de astăzi; şi treaba asta era 
floare la ureche, căci profesorul trebuie că înrâurise mult inima 
şi cugetul elevului său. Dar d'Artagnan însuşi, cu mintea-i 
isteaţă, înţelesese numaidecât ce neajunsuri l-ar pândi în cazul 
când vreo indiscreţie ori vreo stângăcie ar lăsa ochiul încercat a 
lui Athos să-i descopere şiretlicurile. 

Apoi, trebuie să mai spunem că, dacă era gata să se 
folosească de mijloace viclene împotriva agerimii lui Aramis, ori 
a vanităţii lui Porthos, d'Artagnan se ruşina să umble pe căi 
ocolite faţă de Athos, omul sincer şi cu inimă deschisă. | se 
părea că, recunoscându-i măiestria în ale diplomaţiei, Aramis şi 
Porthos ar avea şi mai mult respect pentru el, pe câtă vreme 
Athos, dimpotrivă, l-ar stima mai puţin. 

"Oh, de ce Grimaud, tăcutul Grimaud, nu-i aici? se întreba 
d'Artagnan. În muţenia lui aş dibui o mulţime de lucruri, doar 
Grimaud tăcea într-un chip atât de grăitor! 

În răstimp zgomotele se stinseseră rând pe rând în toată 
casa; d'Artagnan auzise cum se închid uşile şi obloanele; mai 
apoi, după ce se puseră să latre unii la alţii afară, în timp, câinii 
amuţiseră şi ei; într-un târziu, o privighetoare pierdută în 
frunzişul des al copacilor făcuse să răsune o bucată de vreme în 
pacea nopţii trilurile-i melodioase şi adormise şi ea; în tot 
castelul nu se mai auzea decât zgomotul unui pas măsurat şi 
monoton, chiar sub odaia sa: bănui că acolo era odaia lui Athos. 

"Se plimbă şi se gândeşte, chibzui d'Artagnan. Dar la ce 
anume? Asta-i cu neputunţă de ştiut. Poţi ghici altele, asta însă 
nu." 

În cele din urmă, Athos se urcă în pat, fără îndoială, fiindcă 
şi acest ultim zgomot se stinse. 


Tăcerea şi oboseala se uniră şi-l dăduseră gata pe 
d'Artagnan: închise ochii şi el şi somnul îl fură numaidecât. 

D'Artagnan nu era însă somnoros de felul lui. Zorile abia 
auriră perdelele odăii, că el sări din pat şi deschise ferestrele. In 
clipa aceea i se păru că zăreşte prin crăpătura oblonului pe 
cineva strecurându-se tiptil prin curte. Potrivit obiceiului său de 
a nu lăsa nimic să trecă fără să se încredinţeze ce se petrece, 
d'Artagnan se feri să facă zgomot, privi cu atenţie şi recunoscu 
haina roşiatică şi chica neagră a lui Raoul. 

Tânărul, fiindcă el era, deschise uşa grajdului, scoase afară 
murgul pe care încălecase şi în ajun, puse şaua şi frâul cu o 
repeziciune -şi o îndemânare vrednice doar de cel mai încercat 
călăreț, duse calul pe aleea dreaptă din grădina de zarzavat, 
deschise o portiţă lăturalnică ce dădea spre o potecă, îl scoase 
din curte, închise portita după el şi d'Artagnan îl zări peste 
creasta zidului gonind ca o săgeată şi aplecându-se sub crengile 
joase şi înflorite ale arţarilor şi salcâmilor. 

În ajun, d'Artagnan băgase de seamă că poteca aceea 
trebuia să ducă la Blois. 

— Hm, hm! făcu gasconul. Uite un flăcău care s-a şi apucat 
de ştrengării şi care nu-mi pare că împărtăşeşte deloc duşmănia 
lui Athos faţă de sexul frumos: nu se duce la vânătoare fiindcă 
nu are cu el nici arme, nici câini; nici nu îndeplineşte vreo 
însărcinare, fiindcă se ascunde. Oare de cine se ascunde?... De 
mine sau de tată-său? Căci acum sunt încredinţat: contele e 
tatăl băiatului... La naiba! Cât despre asta, o să mă lămuresc eu, 
fiindcă am să vorbesc fără nici un înconjur cu Athos. 

Se lumina de-a binelea de ziuă; toate zgomotele pe care 
d'Artagnan le auzise în ajun stingându-se rând pe rând, se 
înfiripau iarăşi, unul după altul: păsărelele în frunzişul copacilor, 
câinele în cuşcă, oile pe câmp, bărcile legate la malul Loirei 
păreau că se însufleţesc şi ele, depărtându-se un pic şi lăsându- 
se legănate pe apă. D'Artagnan rămase mai departe la 
fereastră, ca să nu trezească pe nimeni, iar apoi, când auzi uşile 
şi obloanele deschizându-se, îşi mai netezi o dată părul, îşi mai 
răsuci o dată mustata, îşi şterse borul pălăriei cu mâneca, aşa 
cum avea obiceiul şi cobori din odaie. Abia ajuns pe ultima 
treaptă a scării de la intrare, îl zări pe Athos, aplecat la pământ, 
de parcă ar fi căutat un ban în nisip. 

— Ei, bună dimineaţa, scumpă gazdă! zise d'Artagnan. 


— Bună dimineaţa, dragă prietene! Ai dormit bine? 

— Minunat, Athos. Totul a fost la înălţime: şi culcuşul şi cina 
menită să mă tragă la somn şi chipul cum m-ai întâmpinat. Dar 
la ce te uiţi cu atâta luare-aminte? Nu cumva au început să-ţi 
placă lalelele? 

— Pentru asta n-ar trebui să ţi baţi joc de mine, dragă 
prietene. La ţară gusturile se schimbă mult şi ajungi să 
îndrăgeşti, fără să-ţi dai seama, toate aceste frumuseți pe care 
ochiul lui Dumnezeu le face să se ivească din adâncul 
pământului şi care-s atât de dispreţuite la oraş. Mă uitam pur şi 
simplu la stânjeneii pe care i-am sădit aici, lângă havuz şi care 
au fost striviţi acum de dimineaţă. Grădinarii ăştia sunt oamenii 
cei mai neîndemânatici din lume. Pesemne că, ducând înapoi 
calul, după ce l-au pus să scoată apă, l-au lăsat să calce peste 
răzoare. 

D'Artagnan începu să zâmbească. 

— O! exclamă el. Crezi? 

Şi îşi duse prietenul în lungul aleii pe care se vedeau 
întipărite o mulţime de urme la fel. 

— Îmi pare că văd şi aici aceleaşi urme. Uite, Athos, vorbi 
el, nepăsător. 

— Da, da şi încă proaspete! 

— Foarte proaspete, întări d'Artagnan. 

— Cine oare a trecut pe aici, de dimineaţă? se întrebă 
Athos neliniştit. Să fi scăpat vreun cal din grajd? 

— Nu prea cred, fiindcă paşii sunt egali şi arată un mers 
agale, zise d'Artagnan. 

— Unde-i Raoul? strigă Athos. Cum se face că nu l-am văzut 
încă? 

— Sst! murmură d'Artagnan cu un zâmbet ducând degetul 
la buze. 

— Ce e? întrebă Athos. 

D'Artagnan povesti tot ce văzuse, trăgând cu coada 
ochiului la chipul gazdei. 

— A, acum ghicesc totul, rosti Athos, ridicând uşor din 
umeri. Bietul băiat s-a dus la Blois. 

— De ce? 

— Ei, Doamne! Ca să afle noutăţi despre micuța La Vallière. 
Ştii, fetiţa care şi-a scrintit ieri piciorul. 

— Crezi? făcu d'Artagnan. 


— Mai mult decât atât, sunt sigur, răspunse Athos. N-ai 
observat că Raoul e îndrăgostit? 

— Bine! Dar de cine? De fetiţa asta de şapte ani? 

— Dragul meu, la vârsta lui Raoul, inima e atât de plină, că 
trebuie negreşit să se reverse într-un fel, fie asupra închipuirii, 
fie asupra realităţii. Ei bine, dragostea lui e pe jumătate 
închipuire, pe jumătate realitate. 

— Glumeşti! Cum, fetiţa aceea?! 

— N-ai văzut-o? E cea mai frumoasă copilă de pe lume: 
părul bălai argintat, ochii albaştrii, visători şi în acelaşi timp 
şăgalnici. 

— Şi tu ce spui despre dragostea asta? 

— Nu spun nimic, rid şi-l necăjesc pe Raoul. Dar aceste 
imbolduri dintâi ale inimii sunt atât de puternice, această 
revărsare de dor la cei tineri e atât de dulce şi amară în acelaşi 
timp, încât totul pare adeseori o adevărată pasiune. La vârsta lui 
Raoul, mi-aduc aminte că eu mă îndrăgostisem de o statuie 
greacă, pe care bunul rege Henric al IV-lea o dăruise tatălui meu 
şi am crezut că înnebunesc de durere când mi s-a spus că 
povestea lui Pygmalion nu-i decât o simplă născocire. 

— Asta-i din pricina lipsei de activitate. Nu-l ocupi îndeajuns 
pe Raoul şi atunci caută singur să-şi găsească ceva de făcut. 

— Intocmai. De aceea mă gândesc să-l trimit departe de 
aici. 

— Şi bine faci. 

— Fără îndoială: dar asta are să-i zdrobească inima şi are 
să sufere ca pentru o adevărată iubire. De vreo trei-patru ani şi 
pe atunci el însuşi era un copil, s-a obişnuit să ridice în slavă şi 
să admire acest mic idol, pe care va sfârşi să-l adore într-o bună 
zi, dacă va rămâne aici. Aceşti copii visează împreună zi de zi şi 
vorbesc despre o mulţime de lucruri serioase, ca nişte adevăraţi 
îndrăgostiţi de douăzeci de ani. Pe scurt, povestea asta i-a făcut 
mult timp să zâmbească pe părinţii micuţei de La Vallière, dar 
cred că acum cam încep să încrunte din sprâncene. 

— Copilării! Raoul însă are nevoie să schimbe viaţa: trimite- 
| cât mai iute de aici sau, la naiba, n-ai să faci niciodată om din 
el. 

— Cred că am să-l trimit la Paris, zise Athos. 

— Oh! exclamă d'Artagnan. 

Şi cugetă în sinea sa că a sosit clipa. 


— Dacă vrei, putem să-i facem acolo o situaţie, rosti el. 

— Oh! exclamă Athos la rândul său. 

— Chiar vreau să-ţi cer sfatul asupra unui lucru la care m- 
am gândit. 

— Vorbeşte. 

— Nu socoteşti că ar fi timpul să ne facem datoria sub 
arme? 

— Dar tu nu ţi-o faci şi acum, d'Artagnan? 

— Ascultă-mă: să intrăm cu adevărat sub arme. Viaţa de 
altădată nu te mai ispiteşte cu nimic, dar dacă te-ar aştepta mai 
multe foloase, n-ai fi oare bucuros să te avânţi iarăşi în 
tovărăşia mea şi a lui Porthos, pe calea isprăvilor noastre din 
tinereţe? 

— Atunci, se cheamă că-mi faci o propunere, spuse Athos. 

— Directă şi clară. 

— Ca să intrăm din nou în luptă? 

— Da. 

— Din partea cui şi împotriva cui? întrebă deodată Athos, 
aţintindu-ţi privirea limpede şi binevoitoare asupra gasconului. 

— Ei drace, grăbit mai eşti! 

— Şi, mai cu seamă, clar. Ascultă-mă, d'Artagnan. Nu există 
decât o singură persoană, sau mai curând o singură cauză 
căreia un om ca mine ar putea să-i fie folositor: cauza regelui. 

— Tocmai, rosti muşchetarul. 

— Da. Să ne înţelegem însă, continuă Athos cu seriozitate. 
În cazul când cauza regelui înseamnă pentru tine cauza lui 
Mazarin, atunci degeaba mai stăm de vorbă. 

— Nu susţin asta, răspunse gasconul încurcat. 

— Haide, d'Artagnan, zise Athos. Să nu ne păcălim unul pe 
altul: şovăirile şi ocolişurile tale mi-arată lămurit din partea cui 
vii. Într-adevăr, aşa ceva nu se poate striga în gura mare; şi 
atunci când vrei să mai câştigi şi pe altul pentru o asemenea 
cauză, eşti cam plouat şi cam stingherit. 

— Ei, dragul meu Athos! mormăi d'Artagnan. 

— Ştii bine, urmă Athos, că nu vorbesc pentru tine, care nu 
ai pereche între bărbaţii viteji şi îndrăzneţi, îţi vorbesc despre 
acest italian meschin şi intrigant, despre acest bădăran care 
jinduieşte la o coroană pe care a şterpelit-o de sub o pernă, 
despre această secătură care susţine că tabăra lui e tabăra 
regelui şi care îndrăzneşte să arunce prinți de sânge regal în 


temniţă, dar nu îndrăzneşte să-i omoare, aşa cum făcea 
cardinalul nostru, marele cardinal; un cămătar care îşi 
cântăreşte scuzii de aur şi pune dobânzile deoparte, de teamă 
să nu le piardă în învârtelile de a doua zi, cu toate că trişează; în 
sfârşit, un ticălos care o chinuie pe regină, după cum spune 
lumea: de altfel, cu atât mai rău pentru ea! Şi care de azi în trei 
luni o să ne ducă la război civil, numai ca să-şi păstreze 
veniturile. Acesta-i stăpânul pe care mi-l propui, d'Artagnan? 
Foarte mulţumesc! 

— Să mă ierte Dumnezeu, eşti mai iute decât erai 
odinioară! o întoarse d'Artagnan. Anii ţi-au înfierbântat sângele, 
în loc să-l domolească. Cine îţi spune că el este stăpânul meu, 
pe care vreau să ţi-l impun şi ţie? 

"Drace! şopti gasconul în sinea sa. Să nu ne dăm pe faţă 
taina faţă de un om atât de pornit." 

— Atunci, lămureşte-mă, dragă prietene. Ce vrei să spui? 

— Ei, Doamne, nimic mai simplu: trăieşti pe moşia ta şi ţi se 
pare că eşti fericit în această aurită mediocritate. Porthos are un 
venit de cincizeci ori poate şaizeci de mii de livre pe an; Aramis 
are întotdeauna cincisprezece ducese care se luptă să câştige 
pentru ele inima prelatului, aşa cum luptau altădată să câştige 
pe cea a muşchetarului: soarta îl răsfaţă şi astăzi; dar eu ce fac 
pe lumea asta? Port zale şi centiron de douăzeci de ani, mă ţin 
scai de un grad care nu-mi răsplăteşte meritele, fără să merg 
nici înainte, nici înapoi, fără să trăiesc. Intr-un cuvânt, sunt ca şi 
mort! Ei bine, când e vorba să mă întorc la viaţă cât de cât, voi 
toţi îmi spuneţi: "Asta-i un bădăran, un ticălos nemernic, o 
secătură, un cărpănos". La naiba! Sunt de aceeaşi părere, dar 
găsiţi-mi voi alt stăpân mai bun, sau ajutaţi-mă să mă 
căpătuiesc şi eu. 

Athos rămase pe gânduri câteva clipe şi în acest timp 
pricepu viclenia lui d'Artagnan, care, după ce mersese prea 
departe, acum da înapoi, vrând să-şi ascundă jocul. Işi dădea 
seama că propunerile pe care i le făcuse erau reale şi că ar fi 
căpătat lămuriri depline, dacă el ar fi vrut să le ia cât de cât în 
seamă. 

"Bun! îşi zise el. D'Artagnan e omul lui Mazarin." 

Din acest moment deveni extrem de prevăzător. 

La rândul său, d'Artagnan jucă şi el mai strâns ca oricând. 

— Dar, în sfârşit, te-ai gândit la ceva? continuă Athos. 


— Fără îndoială. Voiam să vă cer la toţi sfatul şi părerea 
cum şi ce anume să fac, fiindcă unii fără alţii suntem fără cap şi 
fără picioare. 

— Ai dreptate. Mi-ai spus de Porthos: l-ai hotărât cumva să- 
şi caute norocul? Doar el şi l-a găsit. 

— Şi l-a găsit, fără doar şi poate; numai că aşa e omul, 
mereu năzuieşte către altceva. 

— Şi ce doreşte Porthos? 

— Să ajungă baron. 

— A, adevărat, uitasem, râse Athos. 

"Adevărat? gândi d'Artagnan în sinea sa. Dar de unde a 
aflat? Să fie oare în corespondenţa cu Aramis? O, de-aş şti asta, 
aş şti totul!" 

Aici convorbirea luă sfârşit, căci tocmai în clipa aceea intră 
Raoul. Athos vru să-l mustre cu blândeţe, dar tânărul era aşa de 
mâhnit, încât nu se încumetă să o mai facă şi se grăbi să-l 
întrebe ce are. 

— Nu cumva starea micuţei noastre vecine s-a mai 
înrăutățit? se interesă d'Artagnan. 

— Oh, domnule! îngăimă Raoul, aproape sugrumat de 
durere. Căzătura se dovedeşte gravă; cu toate că nu se vede 
nimic la picior, doctorul se teme să nu şchiopăteze toată viaţa. 

— Ar fi îngrozitor! zise Athos. 

D'Artagnan avea o glumă pe buze, dar, văzând tulburarea 
lui Athos faţă de această nenorocire, se stăpâni. 

— Oh, domnule, continuă Raoul, mai cu seama gândul că 
eu sunt pricina acestei nenorociri îmi sfâşie sufletul. 

— Cum, tu, Raoul? întrebă Athos. 

— Fără îndoială, n-a sărit de pe stivă de lemne ca să-mi 
alerge înainte? 

— Nu-ţi rămâne decât un singur lucru de făcut, dragul meu 
Raoul şi anume, să-ţi răscumperi greşeala luând-o de soţie, rosti 
d'Artagnan. 

— Oh, domnule, murmură Raoul, dumneavoastră luaţi în 
glumă o asemenea nenorocire: asta nu-i frumos! 

Şi Raoul, care simţea nevoia să fie singur ca să plângă în 
voie, se duse la el în odaie, de unde nu ieşi decât la ceasul 
prânzului. 

Voia bună a celor doi prieteni nu fusese câtuşi de puţin 
umbrită de sâcâielile dimineţii; aşa că prânziră cu mare poftă, 


uitându-se din când în când la Raoul, care, cu ochii umezi şi cu 
inima grea, abia se atingea de bucate. 

Când să isprăvească prânzul sosiră două scrisori, pe care 
Athos le citi cu nespusă luare-aminte şi, fără să se poată 
stăpâni, tresări de câteva ori. D'Artagnan, din capul celălalt al 
mesei, urmărea totul cu privirea-i pătrunzătoare şi jură în sinea 
lui că recunoaşte scrisul mărunt al lui Aramis. Cea de a doua 
scrisoare era aşternută cu un scris de femeie, mare şi cam 
încurcat. 

— Ei, se adresă d'Artagnan lui Raoul, văzând că Athos 
dorea să rămână singur, fie ca să răspundă la scrisori, fie ca să 
cugete asupra lor - haide să dăm o raită prin sala de arme, asta 
are să te ajute să-ţi mai uiţi amărăciunea. 

Tânărul cătă din ochi spre Athos, care răspunse printr-un 
semn de încuviinţare. 

Trecură amândoi printr-o încăpere scundă, pe ai cărei 
pereţi atârnau florete, măşti, mănuşi, pieptare şi toate cele 
trebuincioase pentru scrimă. 

— Ei bine? zise întrebător Athos, un sfert de ceas mai 
târziu, ivindu-se în prag. 

— Are de pe acum braţul tău, dragul meu Athos şi dacă ar 
dobândi şi sângele rece cu care eşti tu dăruit, nu i-aş aduce 
decât laude... 

Tânărul era puţin ruşinat. O dată sau de două ori îl atinsese 
pe d'Artagnan, fie în braţ, fie în şold, dar acesta îl nimerise în 
plin de douăzeci de ori. 

In clipa aceea intră pe uşă Chariot, cu o scrisoare foarte 
urgentă pentru d'Artagnan, sosită printr-un curier. 

De astă dată fu rândul lui Athos să-l cerceteze pe furiş. 

D'Artagnan citi scrisoarea fără să se arate câtuşi de puţin 
tulburat şi apoi, clătinând uşurel din cap, spuse: 

— Uite, iubite prieten, ce înseamnă să slujeşti în oştire. Și 
pe legea mea, ai toată dreptatea să nu te întorci sub arme: 
domnul de Treville s-a îmbolnăvit şi compania lui îmi simte lipsa, 
aşa că s-a zis cu concediul meu. 

— Te înapoiezi la Paris? întrebă Athos cu aprindere. 

— Ei, da! adeveri d'Artagnan. Tu nu te gândeşti să vii? 

Athos rosti uşor: 

— Dacă voi veni, voi fi tare fericit să te văd. 


— Ei, Planchet! strigă d'Artagnan din uşă. În zece minute 
plecăm: dă ovăz la cai. 

După aceea se întoarse spre Athos: 

— Mi se pare că-mi lipseşte ceva aici şi-mi pare foarte rău 
că trebuie să te părăsesc aşa fără să-l fi văzut pe vrednicul 
Grimaud. 

— Grimaud! făcu Athos. Adevărat? Mă şi miram să nu 
întrebi de el. L-am trimis pentru un timp să slujească pe un 
prieten. 

— Oare o să-i înţeleagă semnele? zise d'Artagnan. 

— Nădăjduiesc, răspunse Athos. 

Cei doi prieteni se îmbrăţişară călduros. D'Artagnan strânse 
mâna lui Raoul, smulse lui Athos făgăduiala că-l va vizita dacă 
va veni la Paris, ori îi va scrie în cazul că nu va veni şi încălecă. 
Planchet, veşnic la datorie, se şi află în şa. 

— Nu vrei să mergi cu mine? îl întrebă muşchetarul, râzând, 
pe Raoul. Trec pe la Blois. 

Raoul se întoarse spre Athos, care îl reţinu cu un semn abia 
schiţat. 

— Nu, domnule, răspunse tânărul. Rămân cu domnul conte. 

— Atunci, rămâneţi amândoi cu bine, bunii mei prieteni! 
spuse d'Artagnan, strângându-le pentru ultima oară mâna. Și 
Domnul să vă aibă în pază! Cu vorba asta ne despărţeam 
întotdeauna pe vremea răposatului cardinal. 

Athos îi făcu un semn cu mâna, Raoul o plecăciune şi 
d'Artagnan cu Planchet porniră la drum. 

Contele îi urmări cu privirea, sprijinindu-şi mâna pe umărul 
tânărului, care crescuse aproape cât el; dar de îndată ce 
călăreţii se făcură nevăzuţi după zidurile castelului, spuse: 

— Raoul, astă-seară plecăm la Paris. 

— Cum?! murmură tânărul pălind. 

— Te poţi duce să saluţi din partea mea pe doamna de 
Saint-Remy şi să-ţi iei şi tu rămas bun. La ora şapte te aştept 
aici. 

Tânărul se înclină cu o expresie de durere şi recunoştinţă 
întipărită pe faţă, apoi se depărtă să pună şaua pe cal. 

Cât despre d'Artagnan, abia scăpat de sub ochii gazdei, 
scoase scrisoarea din buzunar şi o citi din nou: 


“Întoarce-te numaidecât la Paris. 


J.M.” 


— Cam seacă scrisoare! murmură d'Artagnan. Şi dacă n-ar 
fi avut un post-scriptum, poate că n-aş fi priceput nimic, dar, din 
fericire, are un post-scriptum. 

Şi citi faimosul post-scriptum, care îl făcea să dea uitării 
tonul sec al scrisorii: 


"P, S. La Blois treci pe la vistiernicul regelui: spune-i numele 
şi arată-i această scrisoare: vei primi două sute de pistoli " 


— Hotărât, glăsui d'Artagnan pentru sine, îmi place proza 
asta şi cardinalul scrie mai frumos decât aş fi crezut. Haidem, 
Planchet, să-i facem o vizită domnului vistiernic al regelui şi pe 
urmă, la drum! 

— Spre Paris, domnule? 

— Spre Paris. 

Şi amândoi se avântară înainte în goana cailor. 

lată ce se petrecuse între timp şi motivele care impuneau 
întoarcere lui d'Artagnan la Paris. 

Într-o seară, la ceasul când toată lumea se retrăsese, pe 
când Mazarin se ducea la regină, aşa cum făcea de obicei, 
trecând pe lângă încăperea corpului de gardă, care avea o uşă 
ce dădea spre anticamerele sale, auzise larmă de glasuri şi, 
vrând să afle ce vorbesc ostaşii, se apropiase cu paşi de lup, 
după obiceiul său, crăpase uşa şi vârâse capul înăuntru. 

Ostaşii stăteau la taifas. 

— Şi eu îţi spun, zicea unul, că dacă Coysel a prezis asta, 
lucrul e la fel de sigur, ca şi când s-ar fi întâmplat. Nu-l cunosc, 
da' am auzit că nu-i numai astrolog, ci şi vrăjitor. 

— La naiba, mă, dacă ţi-e prieten cumva, bagă de seamă să 
nu-l vări într-un bocluc. 

— Păi cum asta? 

— Fiindcă s-ar putea să ajungă la judecată. 

— Atâta rău! Azi nu se mai ard vrăjitorii pe rug. 


— Nu! Cu toate astea mi se pare că nu-i prea mult de când 
răposatul cardinal l-a pus pe rug pe Urbain Grandier. Ştiu eu 
cum a fost. Făceam de strajă la rug şi l-am văzut cum se 
pârjolea. 

— Urbain Grandier, măi frate, nu era vrăjitor, era un învăţat 
şi asta-i altă căciulă. Urbain Grandier nu prezicea viitorul. El 
cunoştea trecutul, ceea ce câteodată era şi mai rău. 

Mazarin clătină din cap a încuviinţare; dar, vrând să afle 
prezicerea despre care era vorba, nu se urni din loc. 

— Eu nu spun că Coysel n-ar fi vrăjitor, i-o întoarse celălalt. 
Spun doar că, dacă ar da pe faţă dinainte o prezicere de-a lui, 
atunci nu s-ar mai împlini cât lumea. 

— De ce? 

— Fără îndoială. Dacă noi doi ne batem în duel şi eu îţi 
spun: "Acum îţi dau o lovitură în cutare ori în cutare loc", tu ai să 
te aperi, fireşte. Ei bine, dacă Coysel spune destul de tare ca să- 
| audă cardinalul: "În ajunul cutărei zile, cutare întemnițat va 
scăpa", cardinalul, asta-i la mintea oricui, va lua măsuri ca 
întemniţatul să nu scape. 

—Ei, Doamne! mormăi un altul, care părea că doarme 
lungit pe o bancă, dar care în realitate asculta fără să piardă o 
vorbă. Ei, Doamne, credeţi voi că omul poate scăpa de ce-i 
sortit? Dacă sus, în cer, stă scris că prinţul de Beaufort trebuie 
să scape, atunci prinţul de Beaufort are să scape; toate măsurile 
cardinalului nu fac nici cât o ceapă degerată. 

Mazarin tresări. Era italian, adică superstiţios; înaintă iute 
până în mijlocul ostaşilor, care, văzându-l, amuţiră. 

— Ce spuneţi, domnilor? întrebă el cu aeru-i blajin. Că 
domnul de Beaufort a evadat, am auzit bine? Ş 

— Oh, nu, monseniore, glăsui ostaşul cel neîncrezător. In 
clipa de faţă nici nu-i în stare de aşa ceva. Ziceam doar că 
trebuie să scape. 

— Şi cine spune asta? 

— Hai, acuma ia-ţi povestea de la capăt, Saint-Laurent, se 
întoarse întâiul ostaş spre cel cu care tăifăsuise. 

— Monseniore, zise acesta, pur şi simplu le istoriseam ce 
vorbeşte lumea despre prezicerea unui anume Coysel, care 
susţine că, oricât ar fi de păzit, domnul de Beaufort va scăpa 
până-n ajun de Rusalii. 


— Acest Coysel e vreun visător, vreun nebun? urmă 
cardinalul la fel de zâmbitor. 

— Nicidecum, răspunse ostaşul, îndărătnic în convingerea-i 
naivă. A prezis multe lucruri care s-au împlinit întocmai, de pildă 
că regina va naşte un băiat, că domnul de Coligny va fi răpus în 
duelul cu ducele de Guise, în sfârşit, că vicarul va fi numit 
cardinal. Ei bine, regina a născut un băiat şi nu numai atât, dar 
după doi ani a mai născut unul, iar domnul de Coligny a fost 
ucis. 

— Da, rosti Mazarin, dar vicarul nu este încă cardinal. 

— Nu, monseniore, încuviinţă ostaşul, dar o să fie. 

Mazarin făcu o strâmbătură, care voia să spună: "Nu poartă 
încă pălăria roşie de cardinal". Apoi adăugă: 

— Prin urmare, după părerea ta, prietene, domnul de 
Beaufort trebuie să scape. 

— Sunt atât de pătruns de adevărul acestor spuse, 
monseniore, zise ostaşul, încât, dacă Eminenţa-Voastră mi-ar 
oferi în clipa de faţă locul domnului de Chavigny, adică locul de 
guvernator la Vincennes, n-aş primi în ruptul capului. A, a doua 
zi după Rusalii ar fi altceva. 

Nimic nu convinge mai mult ca o neclintită convingere: ea 
are înrâurire chiar şi asupra acelor neîncrezători: şi Mazarin, 
departe de a fi neîncrezător, am spus că era superstiţios. Drept 
urmare, plecă tare îngândurat. 

— Cărpănosul! mormăi un ostaş rezemat de perete. Măi 
Saint-Laurent, ăsta se preface că nu crede în vrăjitorul tău, 
numai ca să nu-ţi dea nimic drept răsplată; da' nici n-o să 
ajungă bine în cabinet la el, şi-o să se grăbească să tragă 
foloase de pe urma spuselor tale. 

Într-adevăr, în loc să-şi continue calea spre camera reginei, 
Mazarin se întoarse în cabinetul lui şi, chemându-l pe Bernouin, 
îi porunci ca a doua zi în zori să trimită după ofiţerul care îl 
supraveghea pe domnul de Beaufort şi să fie trezit de îndată ce 
acesta va sosi. 

Nu mai încăpea nici o îndoială, ostaşul cu pricina pusese 
degetul pe rana cea mai dureroasă a cardinalului. De cinci ani 
încheiaţi de când domnul de Beaufort se afla în temniţă, nu era 
zi în care Mazarin să nu cugete că dintr-o clipă în alta are să 
scape de acolo. Era cu neputinţa să ţii închis toată viaţa pe un 
nepot al lui Henric al IV-lea, mai ales când acest nepot al lui 


Henric al IV-lea avea abia treizeci de ani. Dar, în orice chip ar fi 
scăpat din temniţă, cita ură trebuie să fi strâns el în captivitate 
împotriva celui căruia i-o datora; care îl azvârlise în temniţă pe 
când era bogat, viteaz, plin de glorie, iubit de femei şi temut de 
cei din jur, răpindu-i cei mai frumoşi ani din viaţă, căci a trăi 
după gratii nu înseamnă să trăieşti! În acest timp, Mazarin îndoi 
paza asupra domnului de Beaufort. Numai că era asemenea 
avarului din poveste, care nu putea să închidă ochii lângă 
comoara lui. Adesea, noaptea, tresărea de groază, visând că 
domnul de Beaufort a scăpat. Atunci cerea veşti despre el şi de 
fiece dată auzea cu durere ca întemniţatul joacă, bea, cânta, 
ceea ce era minunat; dar că în timp ce juca, bea şi cânta, se 
întrerupea mereu să jure că Mazarin are să-i plătească scump 
pentru toată această viaţă de petrecere pe care îl silea să şi-o 
încropească la Vincennes. 

Gândul acesta nu-i dădu pace ministrului nici în somn, 
astfel că, la şapte dimineaţa, când Bernouin intră să-l trezească, 
cea dintâi vorbă a lui fu: 

— Ei, ce e? Domnul de Beaufort a scăpat cumva de la 
Vincennes? 

— Nu cred, monseniore, rosti Bernouin, al cărui calm oficial 
nu se dezminţea niciodată. Oricum, veţi avea veşti îndată, căci 
ofiţerul La Ramee, după care am trimis de dimineaţă la 
Vincennes, se află aici şi aşteaptă ordinele Eminenţei-Voastre. 

— Deschide şi adu-l aici, zise Mazarin potrivindu-şi astfel 
pernele încât să-l poată primi stând în pat. 

Ofiţerul intră. Era un vlăjgan voinic, cu faţa bucălată şi 
prietenoasă. Avea un aer liniştit, care îl îngrijoră pe Mazarin. 

— Caraghiosul ăsta mi se pare un nătărău, murmură el 
pentru sine. 

La Ramée aştepta tăcut, în picioare, lângă uşă. 

— Apropie-te, domnule, zise Mazarin. 

Ofiţerul se supuse. 

— Ştii ce se vorbeşte pe aici? continuă cardinalul. 

— Nu, monseniore. 

— Ei bine, se vorbeşte că domnul de Beaufort va scăpa de 
la Vincennes, dacă n-a şi scăpat cumva. _ 

Pe chipul ofițerului se întipări cea mai adâncă uimire. In 
aceeaşi clipă îşi holbă ochii lui mici şi căscă o gură cât o şură ca 
să guste mai bine gluma pe care Eminenţa-Sa îi făcea cinstea să 


i-o adreseze ; apoi, nemaifiind în stare să rămână serios faţă de 
o asemenea presupunere, izbucni în râs, un râs care îl făcea să 
se scuture tot, ca de friguri. 

Mazarin, încântat de această ieşire cam nelalocul ei, îşi 
păstra totuşi aerul grav. 

După ce La Ramee se sătură de râs şi se şterse la ochi, 
socoti că e timpul să vorbească şi să-şi ceară iertare pentru 
veselia lui lipsită de bunacuviinţa. 

— Să scape, monseniore?! zise el. Să scape?! Dar 
Eminenţa-Voastră nu ştie unde se află închis domnul de 
Beaufort? 

— Ba da, domnule, în turnul de la Vincennes, ştiu. 

— Intocmai, monseniore, într-o încăpere cu zidurile groase 
de şapte picioare şi cu gratii în cruce la ferestre, groase cât 
braţul. 

— Domnule, rosti Mazarin, cu răbdare străpungi orice ziduri 
şi cu un arc de ceasornic tai orice fel de gratii. 

— Asta înseamnă că monseniorul uita că-l păzesc opt 
oameni, patru la uşă, patru chiar cu el în odaie şi că oamenii 
aceştia nu-l părăsesc nici o clipă. 

— Dar iese din odaie, bate mingea! 

—  Monseniore, astea-s lucruri îngăduite întemniţaţilor. 
Totuşi, dacă Eminenţa-Voastră doreşte, va fi lipsit de ele. 

— Nu, nicidecum, zise Mazarin, temându-se că, dacă l-ar 
lipsi de aceste plăceri şi dacă ar scăpa vreodată de la 
Vincennes, prizonierul ar fi şi mai pornit împotrivă-i. Vreau să 
ştiu doar cine îi ţine tovărăşie la joc? 

— Ofiţerul de gardă, monseniore, ori chiar eu însumi, ori alţi 
întemnițați. 

— Dar în timpul jocului nu se apropie cumva de ziduri? 

— Monseniore, oare Eminenţa-Voastră nu cunoaşte aceste 
ziduri? Zidurile au şaizeci de picioare înălţime şi mă îndoiesc că 
domnul de Beaufort să fie atât de sătul de viaţă încât să vrea 
să-şi rupă gâtul sărind de la o asemenea înălţime. 

— Hm! făcu cardinalul, care începea să se liniştească. 
Aşadar, ce crezi dumneata, dragă domnule La Ramee?... 

— Că dacă domnul de Beaufort nu găseşte un mijloc să se 
preschimbe în pasăre, răspund de el. 

— la aminte, mergi prea departe, îl preveni Mazarin. 
Domnul de Beaufort a spus ostaşilor care l-au dus la Vincennes 


că s-a gândit adesea la cazul când va fi întemnițat şi că, în acest 
caz, are la îndemâna patruzeci de mijloace de evadare. 

—  Monseniore, răspunse La Ramée, dacă între aceste 
patruzeci ar fi fost măcar unul bun, ar fi scăpat de mult. 

"Haide-haide, nu-i atât de nătărău cum credeam" 
murmură Mazarin. 

— De altfel, monseniorul uită că domnul de Chavigny e 
guvernator la Vincennes, continuă La Ramee şi că domnul de 
Chavigny nu se numără printre prietenii domnului de Beaufort. 

— Da, dar domnul de Chavigny lipseşte uneori. 

— Atunci când lipseşte, sunt eu acolo. 

— Dar când lipseşti şi dumneata? 

— Oh, când lipsesc eu, las în loc un flăcău care vrea să 
ajungă ofiţer al maiestăţii-sale şi care, vă asigur, îşi face datoria 
aşa cum trebuie. De trei săptămâni de când l-am luat pe lângă 
mine, doar pentru un singur lucru l-aş putea mustra, anume că 
se poartă prea aspru cu întemniţatul. 

— Şi cine este acest cerber? întrebă Mazarin. 

— Un oarecare Grimaud, monseniore. 

— Ce făcea înainte să-l iei la Vincennes? 

— Trăia pe undeva în provincie, după câte mi-a spus cel 
care mi l-a recomandat; a făcut pe acolo o boacănă din pricina 
necugetării lui şi cred că n-are de ce să fie supărat ştiindu-se la 
adăpost sub uniformă regelui. 

— Şi cine ţi l-a recomandat? 

— Intendentul ducelui de Grammont. 

— Atunci, socoteşti că putem avea încredere în el? 

— Ca în mine însumi, monseniore. 

— Nu-i unul căruia îi place să trăncănească? 

— Doamne lisuse! Multă vreme l-am crezut mut, 
monseniore, fiindcă vorbeşte doar prin semne. Se pare că fostul 
stăpân l-a strunit aşa. 

— Ei, bine, rosti cardinalul, spune-i, scumpe domnule La 
Ramee, că dacă se dovedeşte un paznic credincios şi de 
nădejde, o să închidem ochii asupra poveştii aceleia din 
provincie, o să-i dăm o uniformă care îl va face respectat, iar în 
buzunarele acestei uniforme va găsi şi vreo câţiva pistoli ca să 
bea în sănătatea regelui. 


Mazarin se arăta foarte darnic în făgăduieli, era tocmai 
opusul acelui vrednic Grimaud, pe care îl lăuda La Ramee, căci 
el vorbea puţin şi urzea multe. 

Cardinalul îi mai puse lui La Ramee o mulţime de întrebări 
asupra întemniţatului, vrând să afle cum e hrănit, cum trăieşte 
şi cum doarme, iar răspunsurile acestuia fură atât de 
multumitoare, încât era aproape liniştit când îi spuse că poate 
să plece. 

Apoi, pentru că era nouă dimineaţa, se sculă, se parfumă, 
se îmbrăcă şi se duse la regină, ca să-i împărtăşească motivele 
pentru care nu a trecut să o vadă. Regina, care se temea tot 
atât de domnul de Beaufort, cel temut de însuşi cardinalul şi 
care era aproape tot atât de superstiţioasă ca şi el, îl puse să 
repete cuvânt cu cuvânt toate făgăduielile făcute de La Ramee 
şi toate laudele privitoare la ajutorul său. Şi după ce cardinalul 
sfârşi, murmură: 

— Vai, domnule! De ce nu avem câte un Grimaud pe lângă 
fiecare prinţ! 

— Răbdare, rosti Mazarin, cu zâmbetu-i de italian. Poate că 
o să ajungem şi la asta într-o zi; dar până atunci... 

— Ei bine, până atunci? 

— Voi lua măsurile de prevedere. 

Şi scrisese pe loc lui d'Artagnan să se înapoieze în mare 
grabă. 


Capitolul XIX Cum îşi petrecea vremea prinţul 
de Beaufort în turnul de la Vincennes 


Întemniţatul ce-l speria până într-atât pe cardinal şi ale 
cărui mijloace de evadare tulburau liniştea întregii curţi, nu 
bănuia câtuşi de puţin spaima care cuprinsese Palatul Regal din 
pricina lui. 

Se vedea păzit cu atâta străşnicie, încât îşi dăduse seama 
de zădărnicia oricărei încercări de evadare; toată răzbunarea lui 
se mărginea la cât mai multe blesteme şi ocări la adresa lui 
Mazarin. Se apucase să alcătuiască şi unele cuplete, dar se 
lăsase repede păgubaş. Într-adevăr, domnul de Beaufort, pe 
lângă faptul că nu-l înzestrase cerul cu darul versurilor, se 


exprima de obicei şi în proză cu mare caznă. Din pricina asta, 
Blot, un cupletist al vremii, zicea despre el: 


În luptă fulgeră şi tună 
De vâra spaima în duşman, 
Dar când grăieşte, nu-i a 


bună. 

Ai şi văzut că-i gogoman. 

Gaston la vorbă-i meşter 
mare 

De parcă-i pică tot din cer. 

De ce Beaufort ăst dar nu-l 
are? 

De ce Gaston nu-i braț de 
fier? 


După această desluşire înţelege oricine de ce întemniţatul 
se mărginea la ocări şi la blesteme. 

Ducele de Beaufort era nepot al lui Henric al IV-lea şi al 
Gabrielei d'Estrées, tot atât de bun, de viteaz, de mândru şi, mai 
ales, tot atât de gascon ca şi bunicul său, dar mult mai puţin 
învăţat. După ce fusese o bucată de vreme, la moartea regelui 
Ludovic al XIII-lea, favoritul, omul de încredere, într-un cuvânt 
primul la curte, într-o bună zi trebuise să cedeze locul lui 
Mazarin şi se văzuse al doilea; şi a doua zi, având nesăbuinţa să 
se supere de această schimbare şi neprevederea să şi spună 
acest lucru, regina porunci să fie arestat şi dus la Vincennes, de 
către acelaşi Guitaut pe care l-am cunoscut la începutul 
povestirii de faţă şi pe care vom avea prilejul să-l mai întâlnim. 
Bineînţeles, cine spune regina, spune Mazarin. În felul acesta, 
pe lângă faptul că scăpaseră de prezenţa şi de pretenţiile lui, nu 
trebuiau nici să mai ţină seama de el, oricât îl îndrăgea poporul 
şi astfel, de cinci ani îşi ducea viaţa într-o încăpere foarte puţin 
regală, în turnul de la Vincennes. 

Acest răstimp, care ar fi cuminţit pe oricine în felul de a 
judeca lucrurile, afară de domnul de Beaufort, trecuse fără să 
săvârşească nici o schimbare în mintea sa. Un altul s-ar fi 
gândit, într-adevăr, că, dacă n-ar fi ajuns să-l înfrunte pe 
cardinal, să dispreţuiască prinții şi să purceadă singur la drum, 


fără alţi acoliţi, ca şi acei visători pe chipul cărora citeşti că-şi 
fac iluzii deşarte - după cum spune cardinalul de Retz - şi-ar fi 
câştigat, de cinci ani încoace, fie libertatea să, fie prieteni care 
să-l apere. Asemenea păreri nu-şi făcură loc pesemne nici de 
leac în cugetul prinţului, căruia lunga-i şedere dinapoia gratiilor 
îi sporise şi mai mult îndărătnicia şi cardinalul primea în fiece zi 
despre el veşti cum nu se poate mai neplăcute pentru 
Eminenţa-Sa. 

După ce dăduse greş cu poezia, domnul de Beaufort se 
apucase de pictură. Desenă cu cărbune mutra cardinalului şi, 
cum talentu-i destul de mediocru în această artă nu-i îngăduia 
să ajungă la o prea mare asemănare, vrând să împrăştie orice 
îndoială asupra chipului zugrăvit, scria dedesubt: "Ritratto deli 
illustrissimo facchino Mazarini". Prevenit, domnul de Chavigny 
făcu o vizită ducelui şi-l rugă să-şi găsească un alt fel de a-şi 
petrece timpul, ori cel puţin să deseneze, fără să mai adauge şi 
explicaţii. A doua zi, pereţii erau plini de chipuri şi de explicaţii. 
Domnul de Beaufort, ca toţi întemniţaţii de altfel, semăna 
grozav cu copii, care se încăpăţânează să facă numai ce n-au 
voie. 

Domnul de Chavigny fu prevenit şi despre această puzderie 
de chipuri în profil. Domnul de Beaufort, care nu se simţea prea 
sigur de sine ca să încerce a desena un chip văzut din faţă, îşi 
transformase odaia într-o adevărată sală de expoziţie. De astă 
dată, guvernatorul nu spuse nimic; dar într-una din zile, când 
domnul de Beaufort juca mingea, porunci să se şteargă cu 
buretele toate desenele şi să se văruiască pereţii. 

Domnul de Beaufort mulţumi domnului de Chavigny pentru 
bunătatea de a-i oferi iarăşi putinţa să deseneze pe "pânze noi"; 
de astă dată împărţi pereţii odăii, sortind fiecare cadru câte unei 
împrejurări din viaţa lui Mazarin. 

Cel dintâi trebuia să înfăţişeze pe prea-ilustra secătură 
Mazarin primind o bătaie zdravănă de la cardinalul Bentivoglio, 
în casa căruia fusese servitor. 

In cel de-al doilea, prea-ilustra secătură Mazarin juca rolul 
lui Ignaţiu de Loyola, în tragedia cu acelaşi nume. 

In cel de-al treilea, prea-ilustra secătură Mazarin fura locul 
de prim-ministru domnului de Chavigny, care era încredinţat că 
şi l-a dobândit pentru sine. 


În sfârşit, în cel de-al patrulea, prea-ilustra secătură 
Mazarin nu voia să-i dea cearşafuri curate lui Laporte, valetul lui 
Ludovic al XIV-lea, zicând că, pentru un rege al Franţei, e destul 
dacă i se schimbă aşternutul odată la trei luni. 

Erau compoziţii vaste, care întreceau în chip neîndoielnic 
talentul întemniţatului; din pricina asta se mulţumise doar să 
tragă cadrul şi să scrie sub fiecare câteva cuvinte lămuritoare. 

Dar cadrele şi inscripţiile sale izbutiră să trezească 
nemulţumirea domnului de Chavigny, care îl preveni pe domnul 
de Beaufort că, dacă nu va renunţa la tablourile plănuite, nu-i va 
lăsa nimic la îndemâna ca să le poată duce la bun sfârşit. 
Domnul de Beaufort răspunse că, de vreme ce i se răpea 
posibilitatea să-şi facă un nume în oştire, el voia să-şi facă unul 
în pictură şi cum nu putea să fie un Bayard sau un Trivulce, 
ţinea să devină un Michelangelo sau un Rafael. 

Într-una din zile, pe când domnul de Beaufort se plimba 
prin curtea închisorii, i se luă focul din vatră, tăciunii o dată cu 
focul, cenuşa odată cu tăciunii, astfel că la întoarcere nu mai 
găsi nimic care să-i poată sluji drept creion. 

Domnul de Beaufort înjură, făcu o gălăgie nemaipomenită, 
urlă cât îl ţinu gura, zicând că voiau să-l lase să moară de frig şi 
de umezeală, aşa cum muriseră Puylaurens, mareşalul d'Ornano 
şi marele stareţ al Vend6mei, la care domnul de Chavigny 
răspunse că n-avea decât să-şi dea cuvântul de cinste că va 
renunţa să mai deseneze, ori măcar să făgăduiască că nu va 
mai zugrăvi tablouri istorice şi numaidecât va primi lemne şi tot 
ce trebuie pentru foc. Domnul de Beaufort nu vroi să-şi dea 
cuvântul şi rămase fără căldură tot restul iernii. 

Mai mult, în timpul uneia din plimbările sale, se răzuiră 
inscripţiile de pe pereţi şi odaia deveni iarăşi curată, fără urmă 
de mâzgălitura. 

Atunci, domnul de Beaufort cumpără de la un paznic un 
câine numit Pistache; cum nimic nu se împotrivea ca 
întemniţaţii să aibă un câine, domnul de Chavigny încuviinţă ca 
Pistache să-şi schimbe stăpânul. Domnul de Beaufort rămânea 
uneori ceasuri întregi închis cu câinele în odaie. Era lesne de 
bănuit că întemniţatul folosea acest timp ca să-l dreseze pe 
Pistache, dar nimeni nu ştia cam ce anume ţinea să-l înveţe. 
Într-o bună zi, Pistache se dovedi îndeajuns de bine dresat. 
Domnul de Beaufort pofti pe domnul de Chavigny şi pe ofiţerii 


de la Vincennes la o mare reprezentaţie în camera sa. Invitaţii 
sosiră; încăperea era luminată de lumânări, atâtea câte putuse 
procura domnul de Beaufort. Câinele urma să arate ce ştie. 

Întemniţatul, cu o bucată de tencuială desprinsă din zid, 
trăsese pe jos, în mijlocul odăii, o linie lungă, albă, ca o coardă 
întinsă. La cea dintâi poruncă a stăpânului, Pistache se aşeza pe 
această linie, se ridică pe labele dinapoi şi ţinând între labele 
dinainte o nuia de scuturat haine, păşi în lungul liniei, 
cumpănindu-se în fel şi chip, aidoma unui dansator pe sârmă; 
apoi, după ce merse de două-trei ori de la un capăt la altul al 
liniei, înainte şi înapoi, aduse nuiaua domnului de Beaufort şi luă 
totul de la început, de astă dată fără nuiaua ce-i slujea de 
cumpănă. 

Aplauzele copleşiră pe inteligentul Pistache. 

Spectacolul era alcătuit din trei părţi: prima parte luând 
sfârşit, se trecu la cea de a doua. Mai întâi, câinele trebui să 
spună cât e ceasul. Domnul de Chavigny scoase ceasornicul şi îl 
arătă lui Pistache: era şase şi jumătate. 

Pistache ridică şi lăsă laba de şase ori la rând, iar a şaptea 
oară rămase cu laba în aer. Cu neputinţă un răspuns mai 
lămurit, nici un cadran solar n-ar fi răspuns mai bine: cum ştie 
oricine, cadranul sola are cusurul că nu arată ora decât atâta 
vreme cât nu se ascunde soarele. 

Apoi, trebuia să recunoască în faţa tuturor pe temnicerul 
cel mai bun din toate închisorile Franţei. 

Câinele înconjură de trei ori adunarea şi după aceea se 
culcă în chipul cel mai cuviincios la picioarele domnului de 
Chavigny. 

Domnul de Chavigny se strădui să se arate încântat de 
această glumă şi râse cam acru. După câteva clipe îşi muşcă 
buzele şi încruntă din sprâncene. 

În sfârşit, domnul de Beaufort îi puse lui Pistache o 
întrebare foarte greu de dezlegat şi anume: cine era cel mai 
mare tâlhar din lume? 

De astă dată, Pistache făcu înconjurul odăii, fără să se 
oprească însă în faţa nimănui şi, ducându-se la uşă, se apucă să 
schelălăie şi să râcâie cu ghearele. 

— lată, domnilor, rosti prinţul, acest câine vrednic nu 
găseşte aici ceea ce i-am cerut şi vrea să caute afară. Dar fiţi 
liniştiţi, asta nu o să vă lipsească de răspunsul lui. Pistache, 


prietene, continuă prinţul. Vino încoace! Câinele se supuse şi 
prinţul urmă: Cel mai mare tâlhar din lume e oare Le Camus, 
secretarul regelui, care a venit la Paris cu douăzeci de livre şi 
astăzi are zece milioane? 

Câinele clătină din cap în semn că nu. 

— Atunci, zise prinţul, e oare ministrul de finanţe, d'Emery, 
care, atunci când şi-a însurat fiul, pe domnul Thoré, i-a dăruit un 
venit de trei mii de livre pe an şi un palat pe lângă care palatul 
Tuileries pare un bordei, iar Luvrul o cocioabă? 

Câinele dădu din cap a împotrivire. 

— Nici el nu este, reluă prinţul. Ei, să ne gândim bine; n-o fi 
cumva /'i/lustrisimo facchino Mazarini di Piscina, ia spune? 

Câinele dădu din cap cu disperare de vreo opt-zece ori la 
rând în semn de încuviinţare. 

— Domnilor, vedeţi singuri, zise domnul de Beaufort către 
cei de faţă, care de astă dată nu se încumetaseră nici măcar să 
zâmbească. L'i//ustrissimo facchino Mazarini di Piscina e cel mai 
mare tâlhar din lume; cel puţin aşa spune Pistache. Să trecem 
acum la altceva. Domnilor, glăsui prinţul de Beaufort, folosindu- 
se de tăcerea deplină aşternută pentru a începe cea de a treia 
parte a programului. Vă aduceţi aminte că ducele de Guise 
învățase toţi câinii din Paris să facă tumbe pentru domnişoara 
de Pons, pe care o proclamase frumoasa frumoaselor! Ei bine, 
domnilor, asta nu înseamnă nimic, fiindcă aceşti câini se 
supuneau maşinal, habar n-aveau să facă vreo disidenta 
(Domnul de Beaufort voia să spună: diferenţă) între cei care 
meritau şi cei care nu meritau osteneala lor. Pistache vă va 
arăta, dumneavoastră ca şi domnului guvernator, că e cu mult 
deasupra semenilor săi. Domnule de Chavigny, fiţi bun şi daţi-mi 
bastonul dumneavoastră. 

Domnul de Chavigny îi întinse domnului de Beaufort 
bastonul. 

Acesta îl ţinu orizontal, cam la un picior deasupra podelei. 

— Pistache, prietene, vorbi el, fă-mi plăcerea şi sari pentru 
doamna de Montbazon. 

Toată lumea pufni în râs: se ştia că în clipa arestării, 
domnul de Beaufort era amantul recunoscut al doamnei de 
Montbazon. Pistache, fără să facă nazuri, sări bucuros peste 
baston. 


— Hm! mormăi domnul de Chavigny. Mi se pare că Pistache 
nu se deosebeşte cu nimic de semenii săi, atunci când săreau 
pentru domnişoara de Pons. 

— Răbdare, spuse prinţul. Pistache, prietene, sări pentru 
regină. 

Şi săltă bastonul cu o şchioapă mai sus. 

Câinele sări îndată, plin de bună-cuviinţă. 

— Pistache, prietene, urmă prinţul, ridicând bastonul cu 
vreo două şchioape, sări pentru rege. 

Câinele îşi făcu vânt şi, în ciuda înălţimii, trecu cu aceeaşi 
uşurinţă pe deasupra bastonului. 

— Şi acum, luaţi aminte, îi preveni domnul de Beaufort, 
lăsând bastonul până aproape de podea. Pistache, prietene sări 
pentru /'illustrissimo facchino Mazarini di Piscina. 

Câinele se întoarse cu coada la baston. 

— Ei, ce-i cu asta? făcu domnul de Beaufort, descriind cu 
bastonul o jumătate de cerc şi purtându-l de la coadă la botul 
câinelui, astfel ca să-l vadă din nou. Sări odată, domnule 
Pistache! 

Numai că Pistache se întoarse cu coada la baston, ca şi 
întâia oară. 

Domnul de Beaufort repetă mişcarea şi îndemnul de 
adineauri, dar acum Pistache ajunsese la capătul răbdării, căci 
se aruncă plin de furie asupra bastonului şi, smulgându-l din 
mâinile prinţului, îl sfărâma între dinţi. 

Domnul de Beaufort îi luă amândouă bucăţile din gură şi le 
întinse domnului de Chavigny cu cea mai mare seriozitate, 
cerându-i stăruitor iertare şi adăugând că petrecerea din acea 
seară a luat sfârşit; dar, dacă are bunăvoință, să-l viziteze din 
nou peste trei luni, căci Pistache va învăţa până atunci şi alte 
lucruri. 

După trei zile Pistache fu otrăvit. 

Căutară vinovatul; numai că, după cum lesne se poate 
ghici, vinovatul rămase necunoscut. Domnul de Beaufort se 
îngriji să fie aşezat într-un mormânt pe piatra căruia stătea 
scris: 


"Aici zace Pistache, unul dintre cei mai inteligenți câini din 
câți au fost vreodată." 


Nimeni nu putea să spună nimic faţă de aceste cuvinte de 
laudă; şi domnul de Chavigny nu avu motiv să-l împiedice. 

In schimb, prinţul începu atunci să strige în gura mare că 
au încercat pe seama câinelui otravă de care plănuiau să se 
slujească împotriva lui şi, într-o zi, după masa de seară, se trânti 
în pat, plângându-se de dureri în pântece şi susţinând că 
Mazarin a poruncit să fie otrăvit. 

Această nouă năzbâtie ajunse la urechile cardinalului şi-l 
îngrozi. Turnul de la Vincennes era socotit că foarte dăunător 
sănătăţii: doamna de Rambouillet spusese că odaia în care s-au 
sfârşit Puylaurens, mareşalul d'Ornano şi marele stareţ al 
Vend6mei e otravă curată şi vorba ajunsese de pomină. Din 
pricina asta porunci ca întemniţatul să nu pună nimic în gură 
până nu i se gustă vinul şi mâncarea. Şi atunci încredinţară lui 
La Ramee sarcina asta. 

Totuşi, domnul de Chavigny nu-i ierta prinţului necuviinţele 
pe care nevinovatul Pistache le şi ispăşise. Domnul de Chavigny 
era unul dintre oamenii răposatului cardinal, se zicea chiar că e 
fiul său; aşa că se pricepea un pic la tiranie: căută să-i dea prilej 
de ceartă domnului de Beaufort, îi luă cuţitele de fier şi 
furculiţele de argint pe care i le lăsase până atunci, dându-i în 
schimb cuțite de argint şi furculiţe de lemn. Domnul de Beaufort 
nu întârzie să se plângă; domnul de Chavigny îi trimise vorbă că, 
după cum a aflat, cardinalul spusese doamnei de Vendôme că 
fiul ei va rămâne toată viaţa în turnul de la Vincennes şi s-a 
temut să nu-i treacă prin minte să se omoare la auzul cumplitei 
veşti. Cincisprezece zile mai târziu, domnul de Beaufort găsi 
două şiruri de copăcei cât degetul sădiţi pe marginea drumului 
care ducea la locul unde se juca cu mingea; întrebă ce era cu ei 
şi i se răspunse că au fost sădiţi pentru el, ca să aibă umbră într- 
o bună zi. În sfârşit, într-o dimineaţă, grădinarul veni să-l caute, 
şi, cu aerul că ţine să-i facă o plăcere, îl vesti că se duce să 
semene pentru el câteva brazde de sparanghel. Or, toată lumea 
ştie, sparanghelul semănat astăzi se culege abia după patru ani, 
iar pe atunci, când grădinăritul era abia la început, poate şi 
după cinci ani. Atâta grijă îl scoase din fire pe domnul de 
Beaufort. 

Drept urmare, cugetă că ar fi timpul să recurgă la unul din 
cele patruzeci de mijloace de evadare ce-i stăteau la îndemână 
şi încercă întâi pe cel mai simplu, adică să-l cumpere pe La 


Ramée; dar acesta plătise o mie cinci sute de scuzi pentru 
slujba sa şi ţinea la ea ca la ochii din cap. De aceea, în loc să 
primească propunerile întemniţatului, alergă să-l prevină pe 
domnul de Chavigny; domnul de Chavigny postă numaidecât 
opt oameni în odaia prinţului, îndoi numărul santinelelor şi întrei 
numărul posturilor de pază. Din acea clipă, prinţul nu se mai 
putu mişca decât ca regii, la teatru, pe scenă, cu patru oameni 
în faţă şi patru în spate, fără să-i mai punem la socoteală pe cei 
care închideau alaiul. 

La început, domnul de Beaufort făcu mare haz de aceste 
măsuri severe, care îi mai alungau plictiseala. Şi repetă până îl 
duru gura: "Asta îmi place, mă inveliseşte". (Domnul de Beaufort 
voia să spună: mă înveseleşte, dar ştim că adeseori se exprima 
anapoda.) Apoi adăugă: "De altfel, dacă aş vrea să scap de 
cinstea pe care mi-o faceţi, mai am încă treizeci şi nouă de 
mijloace de evadare la îndemâna". 

Curând totul ajunse să-l sâcâie grozav. Din fanfaronadă, se 
tinu tare şase luni, dar după aceea, văzând mereu opt oameni 
aşezându-se atunci când se aşeza el şi ridicându-se odată cu el, 
începu să încrunte din sprâncene şi să ţină socoteala zilelor. 

Această nouă persecuție avu darul să stârnească o nouă 
pornire de ură împotriva lui Mazarin. Prinţul înjura de dimineaţă 
până seara, spunând mereu că o să facă tocană de urechi 
mazarineşti. 

Şi-l băgă în sperieţi: cardinalul, care ştia tot ce se petrece la 
Vincennes, îşi înfunda fără voie pălăria-i roşie pe cap, de-i 
ajungea până la bărbie. 

Într-una din zile, domnul de Beaufort adună ostaşii ce-l 
păzeau şi, în ciuda caznei cu care se exprima şi care devenise 
proverbială, le ţinu următoarea cuvântare, ce-i drept, dinainte 
pregătită: 

— Domnilor, începu el, veţi îngădui ca un nepot al 
vrednicului rege Henric al IV-lea să fie supus la ocări şi silinţe (el 
voia să spună: umilinţe). Pe toţi dracii, vorbă lui bunicu-meu, eu 
aproape c-am domnit în Paris! Am vegheat cândva asupra 
regelui şi a unchiului său, Prinţul. Regina mă răsfăţa pe atunci şi 
mă numea cel mai de vază om din regat. Domnilor, scoateţi-mă 
de aici: mă duc la Luvru şi-l strâng de gât pe Mazarin; voi veţi fi 
garda mea, am să vă fac pe toţi ofiţeri şi-am să vă umplu de 
bani. Pe toţi dracii, ce mai staţi ! 


Dar, oricât de mişcătoare ar fi fost, cuvântarea nepotului lui 
Henric al IV-lea nu înduioşă aceste inimi de piatră. Nimeni nu se 
clinti din loc; şi domnul de Beaufort, văzând asta, le spuse că 
sunt cu toţii nişte ticăloşi, făcându-şi-i astfel duşmani aprigi. 

Câteodată, când domnul de Chavigny venea să-l vadă, ceea 
ce îşi amintea de două-trei ori pe săptămână, prinţul se folosea 
de acest prilej ca să-l amenințe. 

— Ce-ai face dumneata, domnule, îi spunea el, dacă într-o 
bună zi ai vedea apărând o armată de parizieni, înarmaţi până în 
dinţi, care ar veni să mă scape? 

— Monseniore, răspunse domnul de Chavigny, înclinându- 
se adânc în faţa prinţului, sus, pe metereze, am douăzeci de 
tunuri şi, în întărituri, am pulbere pentru treizeci de mii de 
lovituri. Aş pune tunurile pe ei. 

— Da, dar după aceste treizeci de mii de lovituri, ei ar 
cuceri turnul şi turnul odată cucerit, aş fi silit să-i las să te 
spânzure, ceea ce, desigur, m-ar mâhni nespus. 

Şi, la rândul său, prinţul se înclină în faţa domnului de 
Chavigny cu cea mai mare politeţe. 

— În schimb, monseniore, urmă domnul de Chavigny, când 
cel dintâi neisprăvit dintr-ăştia ar trece pragul temniţei, ori ar 
pune piciorul pe întărituri, eu aş fi silit, spre marea mea părere 
de rău, să vă răpun cu mâna mea, întrucât mi-aţi fost dat în 
seamă trebuie să vă predau mort sau viu. 

Şi făcu o nouă plecăciune alteţei-sale. 

— Da, replică domnul de Beaufort, dar cum e neîndoios că 
aceşti oameni de ispravă n-au să vină aici decât abia după ce l- 
au spânzurat pe domnul Giulio Mazarini, te-ai feri ca de foc să 
ridici mâna asupra mea şi m-ai lăsa în viaţă, de teamă ca 
parizienii să nu te lege de cozile a patru cai, lucru mult mai 
neplăcut decât spânzurătoarea, nici vorbă. 

Aceste glume dulci-acrişoare continuau astfel zece minute, 
un sfert de ceas, douăzeci de minute cel mult, dar de fiece dată 
sfârşeau în chipul următor: domnul de Chavigny, întorcându-se 
spre uşă, strigă : 

— Hei, La Ramee! 

Acesta intră îndată. 

— La Ramée, zicea domnul de Chavigny, ţi-l dau în seamă 
în chip deosebit pe domnul de Beaufort: poartă-te faţă de dânsul 


cu tot respectul cuvenit rangului şi numelui său şi, în acest scop, 
nu-l pierde o clipă din ochi. 

Apoi plecă, salutându-l pe domnul de Beaufort cu o politeţe 
plină de ironie, care îl făcea să turbeze de furie. 

La Ramee devenise astfel comeseanul ducelui, un paznic 
veşnic prezent, umbra lui: dar, trebuie spus, tovărăşia lui La 
Ramée, om de viaţă, băutor vestit, mare jucător de minge şi 
băiat bun, la urma urmei, căruia domnul de Beaufort nu-i găsea 
decât un singur cusur, anume că nu se lăsa cumpărat, se dovedi 
pentru duce mai curând un prilej de petrecere decât de 
plictiseală. 

Din nefericire, nu tot astfel stăteau lucrurile şi pentru jupân 
La Ramée; şi cu toate că preţuia oarecum cinstea de a fi închis 
împreună cu un om atât de însemnat, plăcerea de a vieţui în 
preajma nepotului lui Henric al IV-lea nu se asemuia cu aceea 
pe care ar fi simţit-o ducându-se din când în când să-şi vadă 
familia. 

Poţi fi un straşnic slujitor al regelui şi în acelaşi timp un bun 
soţ şi părinte. Or, jupân La Ramée îşi iubea nespus nevasta şi 
copiii, pe care se mulțumea să-i zărească de pe culmea 
meterezelor, atunci când veneau să se plimbe de cealaltă parte 
a şanţurilor, anume ca să-i dăruiască această mângâiere 
părintească şi conjugală; hotărât, asta însemna prea puţin 
pentru el şi La Ramee simţea că voioşia-i obişnuită, pe care o 
socotise drept cauză a sănătăţii sale, fără să cugete că, 
dimpotrivă, nu era poate decât urmarea firească a acesteia, n- 
are să ţină piept prea multă vreme unor asemenea condiţii de 
viaţă. Această convingere nu făcu decât să se întărească în 
mintea sa, când, treptat-treptat, relaţiile dintre domnul de 
Beaufort şi domnul de Chavigny înăsprindu-se din ce în ce mai 
mult, cei doi încetară să se mai vadă. La Ramee simţi atunci că 
răspunderea apasă şi mai greu pe capul lui şi cum, pe bună 
dreptate, potrivit motivelor arătate, căută o uşurare, primi 
foarte bucuros propunerea prietenului său, intendentul 
mareşalului de Grammont, de a-i da un ajutor; vorbise 
numaidecât despre asta cu domnul de Chavigny, care spusese 
că nu are nimic împotrivă, cu condiţia ca omul să-i fie pe plac. 

Socotim cu totul de prisos să facem cititorului portretul fizic 
şi moral al lui Grimaud: dacă, aşa cum nădăjduim, n-a uitat cu 
desăvârşire partea întâi a povestirii de faţă, trebuie să fi păstrat 


o amintire îndeajuns de limpede despre acest vrednic personaj, 
a cărui singură schimbare era că avea douăzeci de ani mai mult: 
fapt ce-l făcuse şi mai posomorât şi mai tăcut, deşi Athos, de 
când el însuşi se schimbase, îi îngăduia să vorbească. 

Dar în această perioadă de vreme se împlineau doisprezece 
sau cincisprezece ani de când Grimaud tăcea şi o deprindere 
veche de doisprezece sau cincisprezece ani devine o a doua 
natură. 


Capitolul XX Grimaud intră în slujbă 


Aşadar, Grimaud se înfăţişă, cu mutra lui vrednică de 
încredere, în turnul de la Vincennes. Domnul de Chavigny se 
mândrea cu faptul că ochiul nu-l înşală niciodată; ceea ce putea 
să te facă să-l crezi într-adevăr fiul cardinalului de Richelieu, 
care avusese şi el această pretenţie o viaţă întreagă. Îl cercetă 
cu luare-aminte şi ajunse la părerea că sprâncenele împreunate, 
buzele subţiri, nasul coroiat şi pomeţii ieşiţi în afară ai lui 
Grimaud erau indicii pe deplin convingătoare. Nu-i spuse decât 
douăsprezece cuvinte, iar Grimaud, drept răspuns, rosti doar 
patru. 

— Uite un băiat de ispravă, l-am cântărit eu din capul 
locului! glăsui domnul de Chavigny. Du-te să te vadă şi domnul 
La Ramee şi spune-i că, în ce mă priveşte, n-am nimic de zis. 

Grimaud se răsuci pe călcâie şi plecă să înfrunte cercetarea 
mult mai amănunţită a lui La Ramee. Asta din pricină că domnul 
de Chavigny ştia că poate să se bizuie pe La Ramee, iar acesta 
voia să se poată bizui pe Grimaud. 

Grimaud avea tocmai însuşirile menite să câştige 
încrederea unui paznic dornic de ajutor; şi, după o mie de 
întrebări, la care abia deschise gura să răspundă, La Ramee, 
fascinat de această zgârcenie de vorbă, îl şi primi în slujbă. 

— Consemnul? întrebă Grimaud. 

— lată-l: să nu laşi niciodată întemniţatul singur, să-i iei 
orice obiect ascuţit ori tăios, să-l împiedici să facă semne cuiva 
dinafară şi să vorbească prea mult cu paznicii. 

— Asta-i tot? întrebă Grimaud. 


— Deocamdată, răspunse La Ramee. Orice schimbare, în 
cazul când s-ar ivi, va aduce cu sine un nou consemn. 

— Bine, zise Grimaud. 

Şi intră la domnul de Beaufort. 

Acesta tocmai se pregătea să-şi pieptene barba pe care şi-o 
lăsase să crească mare, ca şi părul, vrând să-l zădărească pe 
Mazarin cu mizeria în care trăieşte şi cu halul în care a ajuns să 
arate. Dar întrucât cu vreo câteva zile mai înainte crezuse că 
zăreşte de sus, de la fereastra turnului, în fundul unei trăsuri, pe 
frumoasa doamnă de Montbazon, a cărei amintire îi era şi acum 
scumpă, nu ţinea să arate pentru ea aşa cum voia să arate 
pentru Mazarin; şi în nădejdea că o va revedea, ceruse şi 
căpătase un pieptăne de plumb. 

Domnul de Beaufort ceruse un pieptene de plumb, 
deoarece, ca toţi bărbaţii blonzi, avea barbă roşcată şi, 
mulţumită pieptenului, o făcea ceva mai închisă la culoare. 

În clipa când trecu pragul încăperii, Grimaud văzu 
pieptenul, pe care prinţul tocmai îl pusese pe masă, şi-i înşfăcă 
îndată cu plecăciune. 

Prinţul se uită uimit la această arătare ciudată. 

Arătarea vâri pieptenul în buzunar. 

— Hei, ce mai e şi asta? izbucni ducele. Şi cine-i ticălosul 
ăsta? Grimaud nu scoase o vorbă, ci doar făcu o nouă 
plecăciune. 

— Eşti mut? strigă ducele. 

Grimaud făcu semn că nu. 

— Atunci cine eşti? Răspunde, îţi poruncesc! pufni ducele. 

— Paznic, zise Grimaud. 

— Paznic?! ţipă ducele. Doar mutra asta fioroasă îmi mai 
lipsea din colecţie! Hei! La Ramee! Să vină cineva! 

La Ramee se arătă numaidecât; spre ghinionul prinţului, 
bizuindu-se pe Grimaud, era pe cale să plece la Paris. Tocmai 
coborâse în curte şi urcă supărat în turn. 

— Ce doriţi, monseniore? întrebă el. 

— Cine e acest netrebnic, care îmi ia pieptenul şi şi-l 
înfundă în buzunar? izbucni domnul de Beaufort. 

— Unul dintre paznicii dumneavoastră, monseniore, un 
flăcău de ispravă, pe care îl veţi preţui ca şi domnul de Chavigny 
sau ca mine, vă asigur. 

— De ce mi-a luat pieptenul? 


— Într-adevăr, se miră La Ramee. De ce ai luat pieptenul 
monseniorului? 

Grimaud scoase pieptenul din buzunar, îşi trecu degetul 
peste dinţii mari şi arătându-i, se mulţumi să rostească un 
singur cuvânt: 

— Ascuţit. 

— Chiar aşa, încuviinţă La Ramée. 

— Ce spune dobitocul ăsta? întrebă ducele. 

— Că orice obiect ascuţit e interzis monseniorului de către 
rege. 

— Aha! se înfurie ducele. Eşti nebun, La Ramée. Doar tu 
singur mi-ai dat pieptenul. 

— Şi-am săvârşit o mare greşeală, monseniore, căci în felul 
acesta am călcat consemnul. 

Ducele se uită furios la Grimaud, care dăduse pieptenul lui 
La Ramee. 

— Prevăd că netotul ăsta are să mă sâcâie grozav, 
murmură ducele. 

Într-adevăr, în temniţă nu se poate să o scalzi. Totul - 
oameni şi lucruri deopotrivă - îţi e sau prieten sau duşman; 
îndrăgeşti sau urăşti, câteodată cu îndreptăţire, dar de cele mai 
multe ori din instinct. Or, acest motiv nespus de simplu, anume 
că Grimaud plăcuse din prima clipă domnului de Chavigny şi lui 
La Ramee, preschimba ceea ce guvernatorul şi ofiţerul socoteau 
drept calităţi în tot atâtea cusururi în ochii întemniţatului, 
făcându-l nesuferit de la bun început domnului de Beaufort. 

Totuşi, Grimaud nu ţinu să se ia în bețe cu întemniţatul 
chiar din prima zi; el avea nevoie ca acesta să-l privească nu cu 
o silă întâmplătoare, ci cu o ură aprigă şi neîmpăcată. De aceea 
se retrase, lăsând în loc patru ostaşi, care tocmai isprăviseră cu 
masa, aşa că puteau să reia veghea în preajma prinţului. La 
rândul său, prinţul plănuia o nouă şotie, la care ţinea mult: 
ceruse raci pentru masa de a doua zi şi cugetă să-şi petreacă 
vremea  întocmind o spânzurătoare, pentru a spânzura în 
mijlocul odăii pe cel mai frumos. Culoarea roşie pe care urma să 
o capete racul la fiert ar fi risipit orice îndoială asupra tâlcului 
lucrurilor şi astfel ar fi avut plăcerea să-l spânzure pe cardinal în 
acest chip, aşteptând să fie spânzurat în realitate, fără ca 
nimeni să poată spune că a spânzurat altceva decât un rac. 


Ziua se scurse cu pregătirile. În temniţă se întâmpla să dai 
în mintea copiilor şi domnul de Beaufort, cu firea lui, era înclinat 
să ajungă aici mai repede ca oricare altul. Se duse să se plimbe 
ca de obicei, rupse doua sau trei crenguţe, ce urmau să aibă 
rolul lor în ceea ce punea la cale, şi, după o îndelungă căutare, 
găsi un ciob de sticlă, lucru ce păru să-l bucure peste măsură. 
După ce se întoarse în odaie, îşi rupse batista fâşii-fâşii. 

Nici unul din aceste amănunte nu scapă ochiului scrutător 
al lui Grimaud. 

A doua zi de dimineaţa, spânzurătoarea era gata şi, spre a 
o fixa în mijlocul încăperii, domnul de Beaufort se apucă să-i 
ascută piciorul cu ciobul de sticlă. La Ramee îl urmărea plin de 
curiozitate, ca un tată care nădăjduieşte că va descoperi poate 
o jucărie nouă pentru copiii săi; cei patru ostaşi îl priveau cu un 
aer posac care, atunci că şi acum, e trăsătura principală a 
fizionomiei ostaşului. Grimaud intră pe uşă tocmai când prinţul 
lăsa din mână ciobul de sticlă, deşi nu terminase încă să ascută 
piciorul spânzurătorii, vrând să lege funia de cârpa la celălalt 
capăt. 

Aruncă spre Grimaud o uitătură în care tot se mai citea o 
fărâmă din supărarea din ajun, dar cum era mai dinainte grozav 
de mulţumit de rezultatul neîndoios al noii sale născociri, nu 
catadicsi să-l mai bage în seamă. Numai că, după ce meşteri un 
nod marinăresc la un capăt al funiei de cârpă şi un laţ la celălalt 
capăt şi după ce cătă spre castronul cu raci, alegându-l din ochi 
pe cel mai arătos, se întoarse să ia ciobul de sticlă. Ciobul 
dispăruse. 

— Cine mi-a luat ciobul? întrebă prinţul, încruntând 
sprânceana. 

Grimaud făcu semn că el. 

— Cum? Tot tu?! Şi de ce, mă rog? 

— Da, interveni La Ramée. De ce ai luat alteţii-sale ciobul 
de sticlă? 

Grimaud, care ţinea ciobul în mână, îşi trecu degetul peste 
muchia-i ascuţită şi zise: 

— Tăios. 

— Adevărat, monseniore, încuviinţă La Ramée. Eh, la naiba! 
Am găsit un flăcău de nepreţuit! 

— Domnule Grimaud, glăsui prinţul, în interesul dumitale, 
te conjur, ai grijă şi ţine-te cât mai departe de mine. 


Grimaud făcu o plecăciune şi se retrase în fundul odăii. 

— Liniştiţi-vă, liniştiţi-vă, monseniore, interveni La Ramée. 
Am să ascut piciorul spânzurătorii cu briceagul meu. 

— Dumneata? râse prinţul. 

— Da, eu. Nu aceasta vă e dorinţa? 

— Fără îndoială. 

— Poftim! zise domnul de Beaufort. Aşa, va fi ceva şi mai şi. 
Poftim, dragul meu La Ramee! 

La Ramée, care nu pricepuse nimic din exclamaţia prinţului, 
se apucă şi ascuţ piciorul spânzurătorii cu cea mai mare 
sârguinţa. 

— Acum, spuse prinţul, fă-mi o scobitură aici, în pardoseală; 
eu aduc osânditul. 

La Ramee se lăsă într-un genunchi şi făcu o scobitură în 
pardoseală. În acest timp, prinţul atârna degrabă racul în laţ. 

După aceea înfipse spânzurătoarea în mijlocul încăperii şi 
se porni să râdă cu hohote. 

La Ramee râse cu poftă şi el, deşi habar nu avea de ce 
râde, iar ostaşii îi ţinură isonul. 

Singur Grimaud nu râse. 

Apropiindu-se de La Ramee şi arătând spre racul ce se 
legăna în lat, Grimaud spuse: 

— Cardinalul! 

— Spânzurat de alteţa-sa prinţul de Beaufort! adăugă 
prinţul, râzând mai încântat că oricând. Şi de jupân Jacques- 
Chrysostome La Ramee, slujitor al regelui. 

La Ramée scoase un strigăt de groază, se repezi şi smulse 
spânzurătoarea, o făcu pe loc fărâme şi aruncă totul pe 
fereastră. Era gata să facă la fel şi cu racul, până într-atât se 
pierduse cu firea, dar Grimaud i-l luă din mână. 

— Bun de mâncat, zise el. 

Şi puse racul în buzunar. 

De astă dată prinţul se bucură atâta de această scenă, 
încât aproape că-l iertă pe Grimaud pentru rolul pe care îl 
jucase. Dar mai târziu, peste zi, cugetă la intenţia paznicului şi, 
găsind că ea ascundea în fond numai răutatea, simţi o şi mai 
aprigă ură faţă de el. 

Spre disperarea fără de margini a lui La Ramee, povestea 
cu racul făcu vâlva în temniţă, ba chiar şi dincolo de zidurile ei. 
Domnul de Chavigny, care în adâncul inimii sale nu-l suferea 


deloc pe cardinal, avu grijă să povestească întâmplarea la doi- 
trei prieteni bine intenţionaţi şi aceştia o răspândiră cât ai bate 
din palme. 

Asta dădu temei domnului de Beaufort să se simtă minunat 
vreo două-trei zile. 

În răstimpul acesta, prinţul băgase de seamă că printre 
ostaşii de gardă se află unul cu o mutră cumsecade şi căută cu 
atât mai mult să-l câştige de partea sa, cu cât Grimaud îi era tot 
mai nesuferit. Într-o dimineaţă, când îl prinse singur şi ajunse 
să-i vorbească între patru ochi, Grimaud se arătă în prag, văzu 
ce se petrece şi apoi, apropiindu-se respectuos apucă ostaşul de 
braţ. 

— Ce mai vrei de la mine? se răsti domnul de Beaufort. 

Grimaud îl duse pe ostaş patru paşi mai încolo şi-i arătă 
uşa. 

— Pleacă! zise el. 

Ostaşul se supuse. 

— Ei, dar mă scoţi din sărite! izbucni prinţul. Am să te învăţ 
eu minte! 

Grimaud făcu o adâncă plecăciune. 

— Am să-ţi rup oasele, iscoadă! strigă prinţul, ieşindu-şi cu 
totul din fire. 

Grimaud se înclină şi se dădu câţiva paşi înapoi. 

— Am să te strâng de gât cu mâinile mele, iscoadă! urmă 
prinţul. 

Grimaud se înclină, trăgându-se îndărăt încă câţiva paşi. 

— Şi asta, zise prinţul, cugetând că e mai bine să nu se mai 
amâne lucrurile, acum numaidecât. 

Întinse mâinile crispate spre Grimaud, care se mulţumi să-l 
împingă pe ostaş afară şi să trântească uşa după el. 

În aceeaşi clipă simţi mâinile prinţului lăsându-i-se pe umeri 
ca nişte cleşti de fier; în loc să se apere sau să strige, el se 
mărgini să ducă încetişor degetul la buze şi, cu un fermecător 
zâmbet pe faţă, rosti doar atât: 

— Stt! 

Un asemenea gest, un asemenea zâmbet, un asemenea 
cuvânt era ceva atât de neobişnuit din partea lui Grimaud încât 
alteţa sa se opri dintr-o dată, în culmea uimirii. Grimaud se 
folosi de această clipă spre a scoate din căptuşeala hainei o 
fermecătoare scrisoare, cu pecete aristocratică, căreia 


îndelungata şedere într-un asemenea loc nu-i putuse răpi cu 
desăvârşire parfumul şi i-o întinse prinţului fără o vorbă. 

Acesta, din ce în ce mai uimit, îl lăsă pe Grimaud, luă plicul 
şi, recunoscând scrisul, strigă: 

— De la doamna de Montbazon? 

Grimaud dădu din cap a încuviinţare. Ducele rupse plicul 
într-o clipită, îşi trecu mâna peste ochi, într-atât era de tulburat 
şi citi cele ce urmează: 


“Scumpul meu prinț, 

Poţi avea deplină încredere în viteazul ce-ti va înmâna 
această scrisoare, căci este valetul unui gentilom devotat nouă, 
care ne-a garantat pentru el, întrucât l-a slujit cu credință 
douăzeci de ani. S-a învoit să devină ajutorul paznicului 
dumitale şi să stea închis împreună cu dumneata la Vincennes 
pentru a-ti pregăti şi înlesni fugă, pe care noi o punem la cale. 

Clipa eliberării se apropie; ai răbdare şi curaj, gândeşte-te 
că în ciuda timpului şi absenței dintre noi, toți prietenii ti-am 
păstrat aceleaşi sentimente de odinioară. 

A dumitale veşnic iubitoare, 

MARIE DE MONTBAZON" 

"P, S. Semnez cu numele întreg, căci aş da dovadă de prea 
multă vanitate, închipuindu-mi că, după cinci ani, m-ai mai 
recunoaşte după inițiale." 


Ducele rămase buimac o clipă. Ceea ce căuta zadarnic de 
cinci ani încheiaţi, adică un om care să-l slujească, un ajutor, un 
prieten, îi pică din cer în momentul când se aştepta mai puţin. 
Se uită cu uimire la Grimaud, apoi îşi întoarse ochii asupra 
scrisorii, pe care o citi din nou de la un cap la altul. 

— Oh! Scumpă Marie! murmură el, după ce sfârşi de citit. 
Va să zică pe ea am zărit-o în fundul trăsurii! Cum, se mai 
gândeşte încă la mine, după cinci ani de despărţire? Drace, iată 
o credinţă cum nu ţi-e dat să găseşti decât în Astrrea. 

Apoi se întoarse spre Grimaud. 

— Şi tu, bravul meu, adăugă prinţul, te învoieşti să ne ajuţi? 

Grimaud făcu semn că da. 

— Pentru asta ai venit aici? 

Grimaud repetă acelaşi semn. 


— Şi eu care voiam să te strâng de gât! exclamă domnul de 
Beaufort. 

Grimaud începu să zâmbească. 

— Stai puţin, zise prinţul. 

Şi se apucă să se scotocească prin buzunare. 

— Aşteaptă, urmă el, luând de la început scotoceala care se 
dovedise zadarnică. Nu trebuie să se spună că un asemenea 
devotament faţă de un nepot al lui Henric al IV-lea a rămas 
nerăsplătit. 

Stăruinţa domnului de Beaufort dovedea cele mai bune 
intenţii din lume. Numai că una din măsurile de prevedere ce se 
luau la Vincennes era să nu se lase bani asupra întemniţaţilor. 

Drept care, văzând dezamăgirea prinţului, Grimaud scoase 
din buzunar şi-i întinse o pungă plină cu aur. 

— lată ce căutaţi, zise el. 

Prinţul deschise punga, pe care vru s-o golească în mâinile 
lui Grimaud, dar acesta clătină din cap. 

— Vă mulţumesc, monseniore, şopti el, dându-se înapoi. 
Am fost răsplătit. 

Domnul de Beaufort trecea din surpriză în surpriză. 

Atunci îi întinse mâna şi Grimaud se apropie şi i-o sărută, 
plin de respect. Purtarea aleasă a lui Athos avusese o vădită 
înrâurire asupra lui Grimaud. 

— Şi acum, ce trebuie să fac? întrebă prinţul. 

— E unsprezece dimineaţa, rosti Grimaud. La două după- 
amiază monseniorul să ceară să joace o partidă în curte cu La 
Ramée şi, în timpul jocului, să trimită două-trei mingi peste zid. 

— Bine şi după aceea? 

— După aceea... Monseniorul se va apropia de zid şi va 
striga la omul care curăţă şanţul să-i arunce mingile înapoi. 

— Înţeleg, zise prinţul. 

Chipul lui Grimaud păru să oglindească o vie mulţumire: 
zgârcenia cu care vorbea de obicei ar fi preschimbat aceasta 
convorbire într-o adevărată caznă pentru el. 

Făcu o mişcare, ca şi cum ar fi vrut să plece. 

— Prin urmare, nu vrei să primeşti nimic de la mine? 
întrebă prinţul. 

— AŞ dori ca monseniorul să-mi făgăduiască ceva. 

— Ce anume? Vorbeşte. 


— Vedeţi, când vom scăpa de aici, eu voi fi mereu şi peste 
tot cel mai ameninţat; căci dacă monseniorul va fi prins, cel mai 
mare rău ce-l aşteaptă e să fie adus înapoi, dar dacă mă prind 
pe mine, în cel mai bun caz au să mă spânzure. 

— Foarte adevărat, încuviinţă prinţul. Totul trebuie făcut 
întocmai aşa cum ceri, pe cinstea mea de gentilom. 

— Deocamdată, zise Grimaud, n-am decât un singur lucru 
de cerut monseniorului: anume, să-mi facă cinstea să mă urască 
aşa cum mă ura şi mai înainte. 

— Îmi voi da toată osteneala, făgădui prinţul. 

Cineva ciocăni la uşă. 

Prinţul puse scrisoarea şi pungă în buzunar şi se aruncă în 
pat. Toată lumea ştia că în asemenea momente era copleşit de 
plictiseală. Grimaud se duse să deschidă: era La Ramee, care 
venea de la cardinal, unde se petrecuse scena pe care am 
povestit-o. 

La Ramée se uită cercetător de jur-împrejur şi, văzând că 
întemniţatul şi paznicul dând semne că nutresc aceeaşi ură unul 
faţă de altul, surise plin de mulţumire. 

Apoi, întorcându-se spre Grimaud, îi spuse: 

— Bine, prietene, bine. S-a vorbit despre tine undeva sus şi 
sper să ai cât de curând noutăţi care au să-ţi fie pe plac. 

Grimaud salută, străduindu-se să pară cât mai prietenos şi 
plecă, aşa cum făcea de obicei atunci când intra superiorul său. 

— Ei bine, monseniore, zise La Ramee, cu râsul lui deschis. 
Tot mai sunteţi supărat pe bietul băiat? 

— A, dumneata eşti, La Ramee! exclamă domnul de 
Beaufort. Pe cinstea mea, era şi timpul să te-arăţi. M-am aruncat 
pe pat şi m-am întors cu faţa la perete ca să nu fiu ispitit să-mi 
ţin făgăduiala şi să-l strâng de gât pe nemernicul de Grimaud. 

— Mă îndoiesc totuşi că ar fi putut să spună ceva neplăcut 
alteţei-voastre, rosti La Ramée, făcând o spirituală aluzie la 
muţenia ajutorului său. 

— Ăsta-i un mut din Orient, la naiba! Era timpul să te văd, 
La Ramee, abia aşteptam. 

— Monseniorul e prea bun cu mine, zise La Ramée măgulit. 

— Da, urmă prinţul. Într-adevăr, azi mă simt atât de 
neîndemânatic, c-o să-ţi facă plăcere. 

— Facem o partidă cu mingea? întrebă La Ramée, maşinal. 

— Dacă vrei. 


— Sunt la ordinele monseniorului. 

— Adică, dragul meu La Ramee, vorbi ducele, vrei să spui 
că eşti un om minunat şi că mi-aş dori să rămân mereu la 
Vincennes, ca să am fericirea să-mi petrec viaţa în tovărăşia 
dumitale. 

— Monseniore, zise La Ramée, cred că nu depinde de 
cardinal să vi se îndeplinească dorinţa. 

— Cum asta? L-ai văzut de curând? 

— A trimis după mine azi-dimineaţă. 

— Zău?! Ca să-ţi vorbească de mine? 

— De cine altul vreţi să-mi vorbească? într-adevăr, 
monseniore, sunteţi groaza cardinalului. 

Prinţul râse cu amărăciune. 

— Ah, La Ramée! oftă el. De-ai primi propunerile mele! 

— Haide, monseniore, iar începem cu povestea asta. Vă 
daţi bine seama că nu sunteţi om de înţeles. 

— La Ramee, ţi-am mai spus şi îţi repet, te-aş face bogat. 

— Cu ce? În clipa când veţi ieşi de la închisoare, bunurile 
voastre vor fi confiscate. 

— În clipa când voi ieşi din închisoare voi fi stăpânul 
Parisului. 

— Stt! Stt! Ei bine... e oare cu putinţă să aud asemenea 
lucruri? Frumoasă convorbire pentru un ofiţer al regelui! Bag de 
seamă, monseniore, că ar trebui să mai caut un Grimaud. 

— Haide, să nu mai vorbim despre asta. Va să zică ai 
discutat cu cardinalul despre mine? La Ramee, într-o zi când te 
va chema din nou la el, ar trebui să mă laşi să-ţi îmbrac 
uniforma; aş pleca în locul tău şi l-aş strânge de gât chiar dacă 
ar trebui să mă întorc din nou la închisoare, pe cinstea mea de 
gentilom. 

— Văd, monseniore, că trebuie să-l chem pe Grimaud. 

— Am greşit. Şi ce ţi-a spus acest animal? 

— Nu mă supară cuvântul, monseniore, mărturisi La Ramee 
cu un aer fin. Rimează cu cardinal. Ce mi-a spus? Mi-a spus să 
vă supraveghez. 

— Şi pentru ce să mă supraveghezi? întrebă prinţul 
neliniştit. 

— Pentru că un astrolog a prezis că veţi evada. 

— Ah, a prezis asta un astrolog? rosti domul de Beaufort, 
tresărind fără să vrea. 


— Oh, Doamne, da. Nătărăii ăştia de vrăjitori nu mai ştiu ce 
să născocească, pe cinstea mea, ca să-i scoată din minţi pe 
oamenii cumsecade. 

— Şi ce i-ai răspuns ilustrisimei Eminente? 

— Că dacă astrologul cu pricina ar întocmi vreun almanah, 
n-aş sfătui-o să-l cumpere. 

— De ce? 

— Fiindcă, pentru a scăpa de aici, ar trebui să vă prefaceţi 
în cintezoi sau sfredeluş. 

— Şi, din nenorocire, ai dreptate. Haide să facem o partidă, 
La Ramee. 

— Monseniore, cer iertare alteţei-voastre, dar trebuie să-mi 
acordaţi jumătate de ceas răgaz. 

— Fiindcă monseniorul Mazarin se ţine mai mândru decât 
dumneavoastră, cu toate că nu-i chiar de viţă nobilă şi a uitat să 
mă poftească la masă. 

— Ei bine, nu vrei să poruncesc să-ţi aducă să mănânci aici? 

— Nu, monseniore. Trebuie să vă spun că plăcintarul de 
peste drum de noi, căruia i se zicea jupân Marteau... 

— Ei bine? 

— Ei bine, de opt zile şi-a vândut prăvălia unui cofetar din 
Paris, pe care se pare că doctorii l-au sfătuit să trăiască în aerul 
curat de la ţară. 

— Şi ce mă priveşte asta pe mine? 

— Răbdare, monseniore. Acest afurisit de plăcintar are în 
faţa prăvăliei o tarabă cu tot felul de bunătăţi, care te fac să-ţi 
lase gura apă. 

— Mâncăciosule! 

— Eh, Doamne, monseniore, urmă La Ramée, nu eşti 
mâncăcios dacă îţi place să mănânci bine. E în firea omului să 
caute lucrul cel mai de soi şi atunci când e vorba de plăcintă şi 
atunci când e vorba de altele. Şi păcătosul ăsta de plăcintar, 
trebuie să vă spun, monseniore, văzând că mă opresc în fata 
tarabei lui, s-a apropiat de mine cu vorbe dulci: "Domnule La 
Ramée, să mă ajuţi să-i capăt de clienţi pe întemniţaţii din turn. 
Am luat prăvălia asta pentru că fostul stăpân m-a încredinţat că 
tot castelul cumpără de la el, şi, pe cinstea mea, domnule La 
Ramée, de opt zile de când am venit aici, domnul de Chavigny 
nu mi-a dat prilejul să vând măcar o prăjitură". "Eh, i-am spus, 
pesemne că domnul de Chavigny se teme că n-ai lucruri prea de 


soi." "Eu să n-am lucruri de soi?! Ei bine, domnule La Ramee, 
vreau să judecaţi singur şi asta chiar acum, pe loc." "Nu pot, i- 
am răspuns, trebuie neapărat să mă întorc la castel." "Fie, zice, 
duceţi-vă şi vă vedeţi de treburi, dacă sunteţi grăbit, dar într-o 
jumătate de ceas vă întoarceţi?" "Intr-o jumătate de ceas?" "Da. 
Aţi stat la masă?" "Nu, pe cinstea mea". "Ei bine, vă aşteaptă o 
plăcintă şi o sticlă cu vin de Burgundia din cel vechi"... Și 
înţelegeţi, monseniore, cum sunt flămând, aş vrea, cu 
îngăduinţa alteţei-voastre... 

Şi La Ramee se înclină. 

— Du-te, dobitocule, zise prinţul. Dar ia aminte, numai 
jumătate de ceas. 

—  Monseniore, pot să-i făgăduiesc urmaşului lui jupân 
Marteau că veţi târgui de la el? 

— Da, numai să nu pună ciuperci în plăcintă; ştii doar, 
adăugă prințul, ciupercile din pădurea Vincennes sunt 
aducătoare de moarte în familia mea. 

La Ramee ieşi fără să ia în seamă aluzia prinţului şi, după 
cinci minute, ofiţerul de gardă trecu pragul încăperii, sub pretext 
că-i face prinţului cinstea să-i ţină tovărăşie, dar în realitate 
pentru a îndeplini ordinele cardinalului, care, precum am mai 
spus, să nu fie scăpat din ochi. Numai că, în aceste cinci minute 
cât rămăsese singur, domnul de Beaufort avusese răgaz să 
citească din nou scrisoarea doamnei de Montbazon, care 
dovedea că prietenii săi nu l-au uitat şi că sunt pe cale să-l 
scape din temniţă. În ce fel, nu ştia încă, dar îşi făgăduia să 
învingă muţenia lui Grimaud şi să-l facă să vorbească; avea cu 
atât mai mare încredere în el, cu cât acum îşi dădea seama de 
toată purtarea lui şi pricepea că toate neplăcerile pe care i le 
pricinuise nu urmăreau decât să scoată din capul paznicilor 
orice bănuială că el ar putea să cadă la înţelegere cu 
întemniţatul. 

Acest şiretlic îl făcu să aibă o înaltă părere despre isteţimea 
lui Grimaud şi hotări să se încreadă pe de-a-ntregul în el. 


Capitolul XXI Ce conţinea plăcinta urmaşului lui 
jupân Marteau 


După o jumătate de ceas, La Ramee se întoarse vesel şi 
plin de voiciune, ca un om care a mâncat bine şi, mai ales, a 
băut bine. Plăcinta fusese gustoasă şi vinul minunat. Vremea 
era frumoasă şi îngăduia partida plănuită. Jocul cu mingea la 
Vincennes cerea să arunci mingea cu nădejde, din care pricină 
se juca afară, în aer liber; nimic mai uşor pentru prinţ decât să 
urmeze povaţa lui Grimaud, adică să trimită mingea în şanţul ce 
înconjura închisoarea. Totuşi, câtă vreme nu bătură orele două, 
ducele nu se arătă prea stângaci, căci acesta era momentul 
hotărât. În schimb, pierdu fiecare partidă, ceea ce-l îndreptăţi să 
se înfurie şi, aşa cum se întâmpla de obicei în asemenea 
împrejurări, să facă la greşeli una după alta. 

Aşa că, îndată ce bătu de două, mingile începură să zboare 
în şanţ, spre marea bucurie a lui La Ramee, care câştiga câte 
cincisprezece puncte de fiece dată când prinţul arunca mingea 
afară. 

Treaba asta se repetă de atâtea ori, încât, ducă puţină 
vreme rămaseră fără mingi. La Ramee propuse să trimită pe 
cineva să le caute în şanţ, dar prinţul, pe bună dreptate, găsi că 
asta ar fi pierdere de timp şi, apropiindu-se de zid, care aici 
avea cel puţin cincizeci de picioare înălţime, aşa cum spusese 
ofiţerul, zări un om care trudea pe un petic de grădină, cum 
erau atâtea pe acolo, rostuite de ţărani de cealaltă parte a 
şanţului. 

— Hei, prietene! strigă prinţul. 

Omul ridică pe dată capul şi domnul de Beaufort fu cât pe 
ce să scoată un țipăt de uimire. Omul acesta, ţăranul acesta, 
grădinarul acesta era Rochefort, pe care prinţul îl credea la 
Bastilia. 

— Ei, ce e? întrebă el. 

— Ai bunătatea şi aruncă-ne mingile, spuse prinţul. 

Grădinarul dădu din cap şi se apucă să azvârle mingile, pe 
care La Ramee împreună cu câţiva ostaşi se şi grăbiră să le 
adune. O minge căzu chiar la picioarele ducelui şi, cum era vădit 
că omul i-o aruncase lui anume, o vâri iute în buzunar. 


Apoi făcu spre grădinar un semn de mulţumire şi se 
întoarse la joc. 

Hotărât lucru însă, prinţul avea ghinion în ziua aceea, căci 
mingile o apucau razna: în loc să nu iasă din spaţiul îngăduit 
pentru joc, două sau trei zburară îndărăt în şanţ; şi cum 
grădinarul nu mai era acolo ca să le azvârle sus, rămaseră bune 
pierdute. Curând, prinţul spuse că i s-a urât de atâta 
neîndemânare şi că nu mai are poftă să joace. 

La Ramee era încântat că a învins în chip atât de zdrobitor 
pe un prinţ de sânge regesc. 

Prinţul se întoarse la el în odaie şi se culcă, aşa cum îşi 
petrecea aproape toată ziua de când i se luaseră cărţile. 

La Ramée veni să-i ia hainele, pe motiv că sunt pline de 
praf şi că vrea să le scuture, dar în realitate ca să fie sigur că 
prinţul nu se mai duce nicăieri. Tare prevăzător om şi La Ramee! 

Din fericire, prinţul avusese timp să ascundă mingea sub 
pernă. 

De îndată ce uşa se închise, rupse învelişul mingii cu dinţii, 
fiindcă nu i se lăsase nici un obiect tăios, iar la masă se slujea 
de nişte cuțite de argint cu lama moale şi care nu tăiau nici de 
frică. 

În minge găsi următoarea scrisoare: 


“Monseniore, prietenii dumneavoastră veghează şi clipa 
eliberării se apropie: cereti poimâine să mâncaţi o plăcintă 
făcută de noul plăcintar care ține prăvălia în locul celui dinainte 
şi care nu e altul decât Noirmont, bucătarul dumneavoastră; nu 
tăiați plăcinta decât atunci când veti fi singur şi sper să 
rămâneți mulțumit de ceea ce veti găsi înăuntru. 

Slujitorul veşnic credincios alteței-voastre, la Bastilia şi 
pretutindeni, 

CONTELE DE ROCHEFORT" 

"P, S. Alteţa-voastră poate avea încredere în orice privință 
în Grimaud; e un flăcău foarte istet şi ne e devotat cu trup şi 
suflet. " 


Domnul de Beaufort, care de când se lăsase de pictură 
avea iarăşi foc în odaie, arse scrisoarea, aşa cum făcuse cu 
multă părere de rău şi cu aceea a doamnei de Montbazon şi se 


pregătea să ardă şi mingea, dar se gândi că ar putea să-i fie de 
folos pentru a-i trimite un răspuns lui Rochefort. 

Se oprise la timp, căci tocmai atunci intră La Ramee. 

— Monseniorul are nevoie de ceva? întrebă el. 

— Mi-era frig, răspunse prinţul, şi-am mai aţâţat focul. Ştie 
toată lumea, dragul meu, cât sunt de friguroase încăperile din 
turnul Vincennes. Aici ai putea să păstrezi gheaţă ori să aduni 
silitră de pe pereţi. Cele în care s-au sfârşit Puylaurens, 
mareşalul d'Ornano şi marele stareţ, unchiul meu, erau, vorba 
doamnei de Rambouillet, otravă curată. 

Şi prinţul se trânti iar în pat, virând mingea sub pernă. La 
Ramee zâmbi din vârful buzelor. La urma urmelor, era un om 
cumsecade, care ajunsese să nutrească o mare afecţiune pentru 
ilustrul întemnițat aflat în seama să şi ar fi fost zdrobit să i se 
întâmple vreo nenorocire. Or, nenorocirile ce se abătuseră pe 
rând asupra celor trei bărbaţi pomeniţi de către duce nu puteau 
fi în nici un chip tăgăduite. 

— Monseniore, zise el, n-ar trebui să vă lăsaţi pradă unor 
astfel de gânduri. Gândurile astea omoară, nu silitra! 

— Eh, dragul meu, replică prinţul, eşti încântător. De-aş 
putea să mă duc şi eu să mănânc plăcintă şi să beau o sticlă cu 
vin de Burgundia la urmaşul lui jupân Marteau, mi-ar râde şi mie 
inima. 

— Într-adevăr, monseniore, întări La Ramée. Are nişte 
plăcinte grozave şi un vin fără de pereche. 

— Oricum, urmă ducele, nu-i prea greu ca vinul şi bucatele 
lui să treacă înaintea celor ale domnului de Chavigny. 

— Ei bine, monseniore, propuse La Ramée, căzând în 
capcană. Ce vă împiedică să încercaţi? De altfel, i-am făgăduit 
că veţi cumpăra de la el. 

— Ai dreptate, spuse domnul de Beaufort. Dacă trebuie să 
rămân pe vecie aici, aşa cum preasfinţia-sa Mazarin a avut 
bunătatea să-mi dea de înţeles, atunci trebuie să-mi creez o 
distracţie pentru zilele bătrâneţii, să mă fac un mâncăcios. 

—  Monseniore, rosti La Ramée, ascultaţi-mi sfatul: nu 
aşteptaţi bătrâneţea pentru asta. 

"Bine, îşi zise în sinea sa ducele de Beaufort, orice om, ca 
să-şi piardă inima şi sufletul, trebuie să fi primit în dar de la cel 
de sus unul din cele şapte păcate de căpetenie dacă nu chiar 


două; al lui jupân La Ramee, mi se pare că e lăcomia. Fie, să ne 
folosim de asta." Şi adăugă cu glas tare: 

— Ei bine, dragul meu La Ramee, poimâine e sărbătoare? 

— Da, monseniore, sunt Rusaliile. 

— Vrei să-mi dai o lecţie poimâine? 

— Ce fel de lecţie? 

— De lăcomie. 

— Bucuros, monseniore. 

— Dar o lecţie între patru ochi. Trimitem ostaşii să 
mănânce la popota domnului de Chavigny şi facem aici o masă, 
asupra căreia te las să hotărăşti în totul. 

— Hm! mormăi La Ramee. 

Propunerea era ispititoare, dar La Ramee, orice ar fi gândit 
cardinalul de rău despre el, era un motan bătrân, care ştia toate 
capcanele în care putea să-l atragă un întemnițat. "Domnul de 
Beaufort, cugeta el, are la îndemâna patruzeci de mijloace de 
evadare. Oare masa asta nu ascundea vreo capcană?" 

Rămase pe gânduri o clipă. Rezultatul chibzuielilor sale fu 
că avea să poruncească singur bucățele şi vinul - prin urmare, 
nici un praf nu va fi presărat în bucate şi nici o licoare turnată în 
vin. 

Nici pomeneală să-i dea prin minte prinţului să-l îmbete şi 
el pufni în râs numai cât se gândi la asta. Apoi îi veni o idee care 
împăcă totul. Ducele urmărise cu destulă nelinişte monologul 
lăuntric al lui La Ramee, în măsura în care putuse să i-l citească 
pe faţă; în cele din urmă, chipul paznicului se lumină. 

— Ei bine, întrebă domnul de Beaufort, primeşti? 

— Da, monseniore, cu o condiţie. 

— Care? 

— Grimaud să ne servească la masă. 

Nimic nu putea să pricinuiască o mai mare mulţumire 
prinţului. Totuşi avu tăria să ia un aer din cale-afară de 
posomorât. 

— La dracu cu Grimaud ăsta al tău! exclamă el. O să-mi 
strice tot cheful. 

— Am să-i poruncesc să stea toată vremea în spatele 
alteţei-voastre şi, cum nu scoate o vorbă, alteţa-voastră n-are 
să-l vadă, nici n-are să-l închipuie că se află la o sută de leghe. 

— Dragul meu, spuse ducele, văd cum nu se poate mai 
limpede, ştii ce? Că nu ai încredere în mine. 


— Monseniore, poimâine sunt Rusaliile. 

— Ei, şi! Ce am eu cu Rusaliile? Te temi cumva să nu 
coboare sfântul duh, în chip de limbă de foc şi să-mi deschidă 
uşile temniţei? 

— Nu, monseniore, dar v-am povestit ce-a prezis afurisitul 
acela de vrăjitor. 

— Şi ce-a prezis? 

— Că n-are să treacă ziua de Rusalii, fără ca alteţa-voastră 
să nu scape de la Vincennes. 

— Prin urmare, crezi în vrăjitori? Nătărăule! 

— Mie, nici atâtica nu-mi pasă! zise La Ramee şi îşi trosnea 
degetele. Dar monseniorului Giulio îi pasă! Ca italian, e 
superstiţios. 

Ducele ridică din umeri. 

— Ei bine, fie! se învoi el, cu o bunătate desăvârşit jucată. Îl 
accept pe Grimaud, fiindcă altfel îmi dau seama că n-am mai 
isprăvi niciodată; dar nu mai vreau pe nimeni afară de Grimaud. 
Tu te îngrijeşti de toate. Porunceşti pentru masă orice pofteşti; 
singurul lucru pe care îl doresc eu e o plăcintă ca aceea de care 
mi-ai vorbit. Plăcinta asta o comanzi anume pentru mine, ca 
urmaşul lui moş Marteau să se întreacă pe sine; totodată 
făgăduieşte-i că voi cumpăra de la el nu numai pe timpul cât voi 
sta în temniţă, dar mai cu seamă din clipa când voi scăpa de 
aici. 

— Credeţi deci că veţi scăpa? întrebă La Ramee. 

— De, ar trebui! izbucni prinţul drept răspuns. Chiar dacă 
asta n-o să se întâmple decât la moartea lui Mazarin; tot sunt 
mai tânăr cu cincisprezece ani decât el. Adevărat, adăugă apoi, 
surâzând. La Vincennes viaţa se trece mai iute. 

— Monseniore! rosti La Ramee. Monseniore! 

— Sau mori mai devreme, îşi întregi vorba domnul de 
Beaufort, ceea ce e totuna. 

— Monseniore, zise La Ramée, mă duc să mă îngrijesc de 
pregătirea bucatelor pentru masă. 

— Şi crezi că scoţi ceva dintr-un elev ca mine? 

— Nădăjduiesc, monseniore, răspunse La Ramee. 

— Dacă am să-ţi las timp, murmură prinţul. 

— Ce spune monseniorul? 


— Monseniorul spune să nu cruţi punga cardinalului, care a 
avut bunătatea să ia în seama să grijă de a vedea de hrana 
noastră. 

La Ramee se opri la uşă. 

— Pe cine doreşte monseniorul să-l trimit încoace? 

— Pe oricine, afară de Grimaud. 

— Atunci, pe ofiţerul de gardă? 

— Cu jocul de şah. 

— Bine. 

Şi La Ramee plecă. 

După cinci minute intră ofiţerul de gardă şi prinţul de 
Beaufort părea adâncit cu desăvârşire în sublimele combinaţii 
ale unui şah-mat. 

De neînchipuit câte gânduri, cita tulburare aduce un semn, 
un cuvânt, o nădejde în asemenea împrejurări. Prinţul se afla de 
cinci ani încheiaţi în temniţă şi o privire aruncată îndărăt făcea 
să i se pară aceşti cinci ani, deşi se scurseseră cu încetineală de 
melc, mai puţin lungi decât cele două zile, decât cele patruzeci 
şi opt de ore care îl mai despărţeau de clipa hotărâta pentru 
evadare. 

Apoi, mai era ceva care îl frământa cumplit: anume, felul 
cum se vor petrece lucrurile. | se dăduseră nădejdi de izbândă, 
dar i se ascunseseră amănuntele, nu ştia ce avea să conţină 
misterioasa plăcintă. Ce prieteni îl aşteptau? Aşadar, după cinci 
ani de temniţă mai avea încă prieteni? In acest caz era un prinţ 
tare norocos. 

Uită că, în afară de prieteni, o femeie îşi amintise de el, 
ceea ce era cu mult mai rar; adevărat, poate că nu-i rămăsese 
credincioasă în totul, dar nu-l dă uitării, ceea ce înseamnă mult. 

Erau atâtea motive care dădeau temei frământărilor 
prinţului; din pricina asta se petrecu şi la şah ceea ce se 
petrecuse la jocul cu mingea: domnul de Beaufort făcu boacăne 
peste boacăne şi ofiţerul îl învinse la rândul său, acum, seara, 
aşa cum La Ramee îl învinsese de dimineaţă. 

Aceste repetate înfrângeri se dovediră însă de folos: 
mulţumită lor, prinţul se pomeni că s-a făcut opt seara, ceea ce 
însemna trei ceasuri câştigate. Venea noaptea şi odată cu ea, 
somnul. 

Astfel, prinţul mai scăpa de gânduri: dar somnul e o 
divinitate plină de toane şi tocmai atunci când îl chemi, se lasă 


aşteptat. Domnul de Beaufort se perpeli până la miezul nopţii în 
aşternut, ca sfântul Laurent pe grătar. Abia târziu adormi. 

Se deşteptă de cum se crăpă de ziuă. Avusese nişte vise 
fantastice: se făcea că i-au crescut aripi şi în chipul cel mai 
firesc a vrut să zboare; la început, aripile l-au susţinut de 
minune, dar când a ajuns la oarecare înălţime, acest ciudat 
sprijin l-a părăsit dintr-o dată, aripile s-au frânt şi el s-a 
rostogolit într-un abis fără de fund. Se trezise cu fruntea 
brobonită de sudoare, zdrobit ca şi cum într-adevăr s-ar fi 
prăbuşit din înaltul văzduhului. 

Apoi îl fură somnul, ca să se rătăcească din nou într-un 
vălmăşag de vise, unele mai prăpăstioase decât altele. Abia 
închise ochii şi cugetul său, năzuind spre o singură ţintă - 
evadarea - se avânta din nou spre această evadare. Acum i se 
năzări altceva: descoperise un tunel prin care putea să iasă de 
la Vincennes şi pornise prin acel tunel. Grimaud mergea înaintea 
lui cu o făclie în mână; treptat-treptat, trecerea se îngusta, 
totuşi îşi continua calea; în cele din urmă, tunelul deveni atât de 
strâmt, încât fugarul încercă zadarnic să înainteze: zidurile se 
apropiau şi-l strângeau între ele, el făcea nişte sforţări 
nemaipomenite să meargă înainte, dar lucrul se dovedea cu 
neputinţă şi totuşi îl vedea în depărtare pe Grimaud, mergând 
cu făclia în mână; voia să-l strige ca să-l ajute să scape din 
strâmtoare, însă nu era în stare să scoată o vorbă. Atunci, în 
celălalt capăt al tunelului, acela de unde venise, auzi paşii 
urmăritorilor şi paşii se apropiau fără încetare, era descoperit şi 
nu-i mai rămânea nici o nădejde să fugă. Zidurile păreau 
înţelese cu duşmanii lui şi-l strângeau tot mai aprig, cu cât mai 
aprig voia el să fugă; în cele din urmă, auzi vocea lui La Ramee, 
apoi îl şi zări. La Ramee întinse mâna, îi puse această mâna pe 
umăr şi începu să râdă în hohote; fu prins şi dus în încăperea 
scundă şi boltită unde pieriseră mareşalul d'Ornano, Puylarens şi 
unchiul său; cele trei morminte erau acolo, ca trei gheburi şi a 
patra groapă gata săpată nu aştepta decât un cadavru. 

Aşa că, atunci când se trezi, prinţul făcu cel puţin atâtea 
sforţări să rămână treaz câte făcuse ca să adoarmă; şi când La 
Ramée intră pe uşă, îl găsi atât de palid şi de istovit, încât îl 
întrebă dacă nu cumva e bolnav. 

— Într-adevăr, glăsui unul dintre ostaşii care dormiseră în 
odaie şi care nu putuse să închidă ochii, chinuit de o durere de 


dinţi căpătată din pricina umezelii. Monseniorul a avut o noapte 
zbuciumată şi de două-trei ori a strigat în somn după ajutor. 

— Ce aveţi, monseniore? întrebă La Ramee. 

— Ah, tu eşti, nătărăule?! zise prinţul. Tu, care mi-ai 
împuiat capul ieri cu gogomăniile tale despre fuga din 
închisoare, încât am visat că am evadat de aici şi, evadând, mi- 
am frânt gâtul. 

La Ramée râse din toată inima. | 

— Vedeţi, monseniore, rosti el. Asta e un semn ceresc. 
Nădăjduiesc că monseniorul nu va săvârşi niciodată asemenea 
nesăbuinţe decât în vis. 

— Şi ai dreptate, dragul meu La Ramée, încuviinţă prinţul, 
ştergându-şi sudoarea care încă îi mai şiroia pe frunte, deşi se 
deşteptase de atâta vreme. Nu vreau să mă mai gândesc decât 
la mâncare şi la băutură. 

— Stt! făcu La Ramee. 

Şi, sub un pretext oarecare, trimise ostaşii afară, unul după 
altul. 

— Ei bine? întrebă prinţul, atunci când rămaseră singuri. 

— Ei bine, am poruncit totul pentru masă! spuse La Ramee. 

— Oho! exclamă prinţul. Şi ce bucate o să avem? la să 
vedem, domnule majordom. 

— Monseniorul a făgăduit să aibă încredere în mine. 

— Dar plăcintă vom avea? 

— Se înţelege! Una cât roata carului. 

— Făcută de urmaşul lui moş Marteau? 

— Întocmai. 

— Şi i-ai spus că e pentru mine? 

— l-am spus. 

— Şi el ce-a zis? 

— Că-şi va da toată osteneala ca să mulţumească pe alteţa- 
voastră. 

— Straşnic! exclamă prinţul, frecându-şi mâinile. 

— Tii, monseniore! se miră La Ramée. Ce mâncăcios v-aţi 
făcut! În cinci ani, nu v-am văzut niciodată atât de fericit că-n 
clipa asta. 

Prinţul îşi dădu seama că şi-a cam pierdut stăpânirea de 
sine: dar tocmai atunci, ca şi acum ar fi ascultat la uşă şi-ar fi 
înţeles că gândurile lui La Ramee trebuie neîntârziat abătute în 


altă parte, Grimaud se arătă în prag şi îi făcu semn ofițerului că 
are să-i spună ceva. _ 

La Ramée se apropie de Grimaud, care îi vorbi în şoaptă. In 
acest timp, prinţul îşi veni în fire. 

— l-am spus acestui om că nu are voie să intre aici fără 
încuviințarea mea, rosti el. 

— Monseniore, interveni La Ramée, trebuie să-l iertaţi, eu l- 
am chemat. 

— Şi de ce l-ai chemat, de vreme ce ştii că nu pot să-l 
sufăr? 

— Monseniorul să-şi amintească de înţelegerea noastră, 
spuse La Ramee. Grimaud urmează să ne servească masa 
aceea grozavă. Monseniorul a uitat de paznicul nostru? 

— Nicidecum. Am uitat doar de Grimaud. 

— Monseniorul ştie că fără el nu se poate. 

— Bine, fă aşa cum vrei. 

— Vino încoace, băiatule, începu La Ramee şi ascultă ce-ţi 
spun. 

Grimaud se aproprie cu o mutră din cale-afară de 
posomorâtă. La Ramee continuă: 

— Monseniorul îmi face cinstea să mă invite să luăm mâine 
seară masa împreună, numai eu cu dânsul. 

Grimaud făcu un semn, care voia să spună că nu pricepe în 
ce măsură îl priveşte asta pe el. 

— Ba da, ba da, stărui La Ramee. Dimpotrivă, te priveşte, 
fiindcă o să ai cinstea să ne serveşti chiar tu, fără să mai 
socotesc că, dacă cu toată pofta de mâncare şi cu toată setea 
noastră, va rămâne ceva prin talere, ori pe fundul sticlelor, asta 
ţi se cuvine ţie. 

Grimaud se înclină în semn de mulţumire. 

— Şi acum, monseniore, încheie La Ramée, cer iertare 
alteţei voastre: se pare că domnul de Chavigny va lipsi pentru 
câteva zile şi m-a prevenit că vrea să-mi dea unele ordine 
înainte de plecare. 

Prinţul încercă să schimbe o privire cu Grimaud, dar el 
parcă nici nu-l vedea. 

— Du-te, zise prinţul către La Ramée şi întoarce-te cât mai 
curând. 

— Monseniorul vrea cumva să-şi ia revanşa la partida de 
ieri? Grimaud dădu foarte uşor din cap, de sus în jos. 


— Da, zise prinţul. Dar ia aminte, dragul meu La Ramée, 
zilele trec, nu seamănă una cu alta, aşa că azi sunt hotărât să te 
bat măr. 

La Rainee ieşi: Grimaud îl urmări cu privirea fără să se 
clintească din loc şi, când văzu că uşa s-a închis, scoase la 
iveală din buzunar un creion şi o bucată de hârtie. 

— Scrieţi, monseniore, spuse el. 

— Ce trebuie să scriu? 

Grimaud ridică un deget şi îi dictă: 


" Totul e pregătit pentru mâine seară, fiti la post între 
ceasurile şapte şi nouă, aduceţi doi cai gata înşeuați, noi vom 
cobori prin prima fereastră a galeriei". 


— Mai departe? zise ducele 

— Mai departe, monseniore? făcu Grimaud cu mirare. 
Semnati. 

— Şi asta-i tot? 

— Ce vreţi mai mult, monseniore? întrebă Grimaud, căruia 
nu-i plăcea de fel polologhia. 

Prinţul semnă. 

— Acum spuneţi-mi, monseniore, urmă Grimaud, aţi pierdut 
cumva mingea? 

— Care minge? 

— Cea cu scrisoarea. 

— Nu, m-am gândit că s-ar putea să ne fie de folos. lat-o. 

Şi prinţul scoase mingea de sub pernă şi i-o întinse. 

Grimaud zâmbi cu cel mai plăcut zâmbet de care era el în 
stare. 

— Ei bine? întrebă prinţul. 

— Ei bine, monseniore, răspunse Grimaud, eu ascund 
biletul în minge, o cos la loc şi dumneavoastră, în timpul jocului, 
trimiteţi-o în şanţ. 

— Şi dacă se pierde? 

— Stă cineva acolo ca să o vadă şi să o ia. 

— Un grădinar? întrebă ducele. 

Grimaud făcu un semn de încuviinţare. 

— Acelaşi grădinar de ieri? 

Grimaud repetă semnul. 

— Aşadar, contele de Rochefort? 


Grimaud repetă semnul pentru a treia oară. 

— Haide, glăsui prinţul, dă-mi cel puţin câteva amănunte 
despre fuga noastră. 

— N-am dezlegare s-o fac înainte de-a sosi clipa. 

— Cine sunt cei care mă vor aştepta de cealaltă parte a 
şanţului? 

— Nu ştiu nimic, monseniore. 

— Spune-mi măcar ce-o să conţină acea faimoasă plăcintă, 
dacă nu vrei să-mi ies din minţi. 

—  Monseniore, vorbi Grimaud, în plăcintă vor fi două 
pumnale, o scară de frânghie şi o pară-căluş. 

— Bun, înţeleg. 

— Monseniorul îşi dă seama că avem la îndemâna tot ce ne 
trebuie. 

— Noi vom lua pumnalele şi scara, zise domnul de Beaufort. 

— lar pe La Ramée îl silim să mănânce pară, răspunse 
Grimaud. 

— Dragul meu Grimaud, rosti prinţul, eşti cam zgârcit la 
vorbă, dar ce-i al tău e al tău: când vorbeşti, ţi-e gura aurită. 


Capitolul XXII O aventură a Mariei Michon 


Cam în aceeaşi perioadă de vreme în care prinţul de 
Beaufort şi Grimaud urzeau aceste planuri de evadare, doi 
călăreţi, urmaţi la câţiva paşi de un slujitor, intrau în Paris pe o 
stradă a suburbiei Saint-Marcel. Aceşti doi călăreţi erau contele 
de La Fere şi vicontele de Bragelonne. 

Tânărul venea pentru prima oară la Paris şi Athos nu se 
dovedea prea îngăduitor faţă de capitală, vechea sa prietenă, 
arătându-i tocmai această parte a oraşului. Hotărât lucru, 
ultimul sătuc din provincia Touraine era mai plăcut la vedere 
decât era Parisul înspre Blois. Şi, spre ruşinea acestui oraş atât 
de lăudat, trebuie spus că nu-l mişcă decât prea puţin pe 
tânărul călător. 

Athos îşi păstra aerul său senin şi nepăsător de totdeauna. 

Ajunşi la Saint-Medard, Athos, care slujea de călăuză în 
acest nesfârşit labirint tovarăşului său de drum, apucă pe strada 
Postes, apoi pe Estrapade, apoi pe Fosseâs-Saint-Michel şi apoi 


pe strada Vaugirard. leşind în strada Ferou, drumeţii porniră în 
lungul ei. 

Cam pe la jumătatea străzii, Athos ridică ochii surâzând şi 
arătă tânărului o casă cu înfăţişare liniştită. 

— Uite, Raoul, zise el, în casa asta am petrecut şapte din 
cei mai dulci şi mai cruzi ani ai vieţii mele. 

Tânărul surâse şi el şi salută casa. lubirea lui Raoul faţă de 
ocrotitorul său se manifestă în orice împrejurare. 

În ce-l priveşte pe Athos, am mai spus, afară doar de 
vechile-i amintiri ostăşeşti, Raoul era nu numai tot ce îndrăgea 
el pe lume, ci şi singura ţintă a simţămintelor sale, aşa că 
înţelegem cât de duios şi de adânc putea să iubească de astă 
dată inima lui Athos. 

Cei doi călători se opriră în strada Vieux-Colombier, la hanul 
"La Vulpea Verde". Athos cunoştea hanul de multă vreme, 
venise aici cu prietenii de sute de ori, dar în douăzeci de ani se 
petrecuseră mari schimbări, începând cu schimbarea stăpânilor. 

Drumeţii încredinţară caii slugilor şi, cum erau căi de soi, 
cerură să fie îngrijiţi cu cea mai mare băgare de seamă, să nu li 
se dea decât paie şi ovăz şi să li se spele pieptul şi picioarele cu 
vin călduţ. Făcuseră douăzeci de leghe peste zi. Se îngrijiră mai 
întâi de cai, cum se cuvine să facă nişte adevăraţi cavaleri, apoi 
cerură două odăi pentru ei. 

— Du-te şi puneţi în orânduiala hainele, Raoul, zise Athos. 
Vreau să te prezint cuiva. 

— Astăzi, domnule? întrebă tânărul. 

— Într-o jumătate de ceas. 

Tânărul salută. Poate că, mai puţin deprins cu oboseala 
decât Athos, care părea de fier, i-ar fi plăcut să se scalde în 
Sena, despre care auzise vorbindu-se atât, ţinând cu tot 
dinadinsul să se încredinţeze că nu se asemuieşte nici pe 
departe cu Loire şi apoi să se culce; dar contele de La Fere îi 
ceruse un anume lucru şi nu-i rămânea decât să se supună. 

— Să nu uit, Raoul, zise Athos. Caută să arăţi cât mai 
chipeş. 

— Nădăjduiesc, domnule, că nu e vorba de însurătoare, 
surise tânărul. Ştiţi făgăduiala ce mă leagă de Louise. 

Athos surâse şi el. 

— Nu, fii liniştit, cu toate că tocmai unei femei vreau să te 
prezint. 


— Unei femei? întrebă Raoul. 

— Da şi chiar doresc să o îndrăgeşti. 

Tânărul îl privi cu nelinişte, dar zâmbetul lui Athos îl linişti 
pe dată. 

— Câţi ani are? întrebă vicontele de Bragelonne. 

— Dragul meu Raoul, rosti Athos, asta nu se întreabă 
niciodată, învaţă o dată pentru totdeauna. Când poţi să citeşti 
vârsta unei femei pe chipul ei, nu are rost să întrebi; iar când nu 
poţi, este indiscret. 

— E frumoasă? 

— Acum şaisprezece ani era socotită nu numai cea mai 
frumoasă, dar şi cea mai graţioasă femeie din Franţa. 

Acest răspuns îl linişti pe deplin pe viconte. Athos nu putea 
să plănuiască nimic între el şi o femeie socotită drept cea mai 
frumoasă şi cea mai graţioasă femeie din Franţa, cu un an 
înainte de a fi venit el pe lume. 

Se retrase deci în odaia sa şi, cu acea cochetărie care 
prinde atât de bine pe cei tineri, căută să împlinească cerinţele 
lui Athos, adică să arate cât mai chipeş cu putinţă. Lucru lesne, 
căci natura fuse darnică cu el. 

Când se întoarse, Athos îl întâmpină cu acel zâmbet 
părintesc cu care îl întâmpină odinioară pe d'Artagnan, dar care 
vădea şi mai adâncă iubire pentru Raoul. Athos îi cercetă cu 
privirea picioarele, mâinile şi părul - aceste trei semne ale 
obârşiei sale. Părul negru era pieptănat cu cărare la mijloc, cum 
se purtă pe acea vreme şi cădea în inele pe umeri, încadrându-i 
faţa smeadă; mănuşile de căprioară, cenuşii ca şi pălăria, 
desenau o mână fină şi elegantă, în timp ce cizmele, de aceeaşi 
culoare că mănuşile şi pălăria, strângeau un picior care părea al 
unui copil de zece ani. 

— Haidem! murmură Athos. Şi dacă nu va fi mândră de el, 
înseamnă că e din cale-afară de pretențioasă. 

Era trei după-amiază, adică tocmai vremea potrivită pentru 
vizite. Cei doi călători porniră pe strada Grenelle, apucară apoi 
pe strada Rosiers, ieşiră în strada Saint-Dominique şi se opriră în 
faţa unui castel măreț, aflat peste drum de Jacobins, cu blazonul 
familiei Luynes deasupra intrării. 

— Am ajuns, zise Athos. 

Intră cu pas hotărât şi îndrăzneţ, ceea ce dovedi 
elveţianului de pază că oaspetele care intra are dreptul să se 


poarte astfel. Urcă treptele peronului şi, adresându-se unui 
lacheu într-o livrea scumpă, întrebă dacă doamna ducesă de 
Chevreuse poate fi văzută şi dacă poate să primească pe 
contele de La Fere. 

După o clipă, lacheul se întoarse şi spuse că, deşi doamna 
ducesă de Chevreuse nu avea cinstea să cunoască pe domnul 
conte de La Fere, îl ruga să poftească. 

Athos porni în urma lacheului, care îl făcu să străbată un 
lung şir de încăperi şi, în sfârşit, se opri în faţa unei uşi închise. 
Erau într-un salon. Athos făcu semn vicontelui de Bragelonne să 
rămână pe loc. 

Lacheul deschise uşa 

Doamna de Chevreuse, de care am vorbit atât de des în 
povestirea celor Trei Muşchetari, fără să fi găsit însă prilejul să o 
aducem în scenă, trecea drept încă o femeie foarte frumoasă. 
Într-adevăr, cu toate că în acea vreme avea patruzeci şi patru 
sau patruzeci şi cinci de ani, abia părea de treizeci şi opt treizeci 
şi nouă; îşi păstrase minunatul păr bălai, ochii mari, vii şi 
inteligenţi, pe care intriga îi deschisese şi dragostea îi închisese 
de atâtea ori, mijlocul de nimfă, încât, dacă o vedeai din spate, 
părea şi acum fetişcana care sărea cu Anna de Austria şanţul de 
la Tuileries, lipsind astfel, în 1683, coroana Franţei de un 
moştenitor. 

În rest, era aceeaşi făptură zvăpăiată, care pusese iubirilor 
ei o pecete originală, încât acestea deveniseră aproape 
reprezentative pentru familia sa. 

Se afla într-un mic alcov, a cărui fereastră dădea spre 
grădină. Alcovul, după moda statornicită de doamna de 
Rambouillet când îşi clădise palatul, era tapetat cu un fel de 
damasc albastru, cu flori trandafirii şi frunze de aur. Era o mare 
cochetărie pentru o femeie de vârsta doamnei de Chevreuse să 
primească într-un asemenea alcov şi mai cu seamă aşa cum se 
afla ea în acea clipă, adică întinsă pe o canapea şi cu capul 
rezemat de tapet. 

Ţinea în mână o carte întredeschisă, sprijinindu-şi braţul pe 
o pernă. 

La vestirea lacheului se ridică puţin şi întinse curioasă 
capul. 

Athos se arătă în prag. 


Purta veşminte de catifea violetă, cu ceaprazuri la fel; 
găitanele de argint luceau, nici o broderie de aur nu-i 
împodobea mantia şi o simplă pană viorie stătea prinsă la 
pălăria-i neagră. 

In picioare avea cizme din piele neagră, iar de cingătoarea-i 
strălucitoare atârna acea spadă cu mâner superb, pe care 
Porthos o admirase odinioară de atâtea ori în strada Ferou şi pe 
care Athos nu se îndurase să i-o împrumute nici măcar o singură 
dată. Gulerul răsfrânt al cămăşii era dintr-o superbă dantelă; 
alta la fel cădea peste carâmbii cizmelor. 

Cel care se anunţase astfel, sub un nume cu desăvârşire 
necunoscut doamnei de Chevreuse, părea de viţă nobilă, încât 
ea se ridică pe jumătate şi cu un gest plin de graţie îl pofti să ia 
loc lângă dânsa. 

Athos se înclină şi se supuse. Lacheul tocmai voia să iasă, 
dar Athos îi făcu semn să rămână. 

— Doamnă, spuse el către ducesă. Am cutezat să mă 
înfăţişez la palatul vostru, fără a vă fi cunoscut; şi am izbutit, 
căci aţi avut bunăvoința să mă primiţi. Cutez acum să vă rog a- 
mi acorda o întrevedere de jumătate de ceas. 

— Dorinţa vă e îndeplinită, domnule, răspunse doamna de 
Chevreuse cu cel mai încântător surâs. 

— Numai că asta nu e totul, doamnă! O, sunt un mare 
ambițios, ştiu, dar întrevederea ce vă cer e o întrevedere între 
patru ochi şi aş avea cea mai vie dorinţă să nu fiu tulburat. 

— Nu sunt acasă pentru nimeni, rosti ducesa de Chevreuse 
către lacheu. Poţi pleca. 

Lacheul ieşi. Urmă un răstimp de tăcere în care aceşti doi 
oameni, care îşi dădură seama din prima clipă că sunt egali, se 
cercetară cu privirea fără pic de stinghereală, nici dintr-o parte, 
nici din cealaltă. 

Ducesă de Chevreuse rupse cea dintâi tăcerea. 

— Ei bine, domnule, surise ea, nu vedeţi că aştept cu 
nerăbdare? 

— lar eu, doamnă, vă privesc cu admiraţie, răspunse Athos. 

— Domnule, spuse doamna de Chevreuse, trebuie să mă 
iertaţi, dar aş vrea să ştiu cu cine vorbesc. Sunteţi un om de la 
curte, fără nici o îndoială şi totuşi nu v-am văzut niciodată la 
curte. Aţi ieşit cumva de la Bastilia? 


— Nu, doamnă, răspunse Athos cu un zâmbet. Dar poate 
sunt pe cale să ajung acolo. 

— Ah, în acest caz spuneţi-mi repede cine sunteţi şi plecaţi, 
glumi ducesa cu acel aer poznaş care o prindea atât de bine. Și 
aşa, sunt destul de compromisă. 

— Cine sunt, doamnă? Vi s-a spus numele meu, contele de 
La Fere. Numele acesta nu l-aţi auzit niciodată. Odinioară 
purtam un alt nume, pe care l-aţi auzit poate, dar pe care l-aţi 
uitat, cu siguranţă. 

— Spuneţi-l, domnule. 

— Odinioară, rosti contele de La Fere, mă numeam Athos. 

Doamna de Chevreuse deschise ochii mari, plini de uimire. 
Era vădit, cum bănuise şi contele, că acest nume nu i se 
ştersese cu totul din minte, deşi era pierdut printre vechi 
amintiri. 

— Athos?! repetă ea. Staţi puţin... 

Şi îşi cuprinse fruntea în palme, ca pentru a sili miile de 
gânduri ce i se perindau prin minte să se oprească o clipă în loc, 
spre a vedea lămurit în şuvoiul lor strălucitor şi pestrit. 

— Vreţi să vă ajut, doamnă? zise Athos, zâmbind. 

— Desigur, încuviinţă ducesa care şi obosise căutând. Cu 
plăcere. 

— Acest Athos era prieten cu trei tineri muşchetari, anume 
d'Artagnan, Porthos şi... 

Athos tăcu. 

— Şi Aramis! spuse cu însufleţire ducesă. 

— Şi Aramis, întocmai, continuă Athos. Aşadar, n-aţi dat 
uitării cu totul acest nume? 

— Nu, răspunse ea. Bietul Aramis! Era un fermecător 
gentilom, elegant, discret şi scria versuri minunate. Cred că a 
sfârşit rău, adăugă ea. 

— Cât se poate de rău: s-a făcut abate. 

— Ah, ce nenorocire! exclamă doamna de Chevreuse, 
jucându-se nepăsătoare cu evantaiul. Vă mulţumesc, domnule. 

— Pentru ce, doamnă? 

— Mi-aţi reînviat în suflet una dintre cele mai plăcute 
amintiri din tinereţe. 

— Mi-aţi îngădui, atunci, să vă mai amintesc ceva? întrebă 
Athos. 

— Ceva în legătură cu asta? 


— Da şi nu. 

— Fie, încuviinţă doamna de Chevreuse, continuaţi. Din 
partea unui om ca dumneavoastră sunt gata să primesc orice. 

Athos se înclină. 

— Aramis, urmă el, era prieten cu o tânără croitoreasă din 
Tours. 

— O tânără croitoreasă din Tours? murmură doamna de 
Chevreuse. 

— Da, o verişoară de-a lui, numită Marie Michon. 

— Ah, o cunosc! exclamă doamna de Chevreuse. Verişoară 
căreia i-a scris pe când se găsea la asediul oraşului La Rochelle, 
ca să o prevină de complotul ce se urzea împotriva bietului 
Buckingham. 

— Întocmai, întări Athos. Vreţi să-mi îngăduiţi a vă vorbi de 
ea? 

Doamna de Chevreuse se uită la Athos. 

— Da, numai să nu o vorbiţi de rău. 

— AŞ fi un ingrat, zise Athos şi în ochii mei nerecunoştinţa 
nu apare ca un cusur sau ca o crimă, ci ca un viciu, ceea cee 
mult mai rău. 

— Dumneavoastră, ingrat faţă de Marie Michon, domnule? 
se miră doamna de Chevreuse, încercând să citească în ochii lui 
Athos. Dar cum s-ar putea una ca asta? Dumneavoastră n-aţi 
cunoscut-o niciodată. 

— Ei, doamnă, cine ştie! făcu Athos. Există o zicală în 
popor, cum că munte cu munte se întâlneşte, darămite om cu 
om şi zicalele poporului sunt uneori neînchipuit de adevărate. 

— Oh, continuaţi, domnule, continuaţi! îl îndemnă cu 
însufleţire doamna de Chevreuse. Nici nu ştiţi cât de plăcută e 
pentru mine această convorbire. 

— Mă încurajați, mărturisi Athos. Aşadar, să-mi urmez 
povestea. Această verişoară a lui Aramis, această Marie Michon, 
această tânără croitoreasă, în sfârşit, în ciuda faptului că nu era 
de o obârşie înaltă, avea cele mai straşnice relaţii cu lumea 
mare; vorbea despre cele mai nobile doamne de la curte 
numindu-le prietenele ei şi însăşi regina, atât de mânară cum e, 
prin îndoita-i obârşie austriacă şi spaniolă, nu pregeta să-i spună 
sora ei. 


— Vai! suspină doamna de Chevreuse, cu o umbră de 
zâmbet şi o uşoară încruntare a sprâncenelor, aşa cum numai 
ea ştia să se încrunte. Lucrurile s-au schimbat mult de atunci. 

— Şi regina avea dreptate, continuă Athos, fiindcă fiinţa 
aceasta îi era nespus de devotată, devotată până la a-i sluji 
drept intermediară cu fratele său, regele Spaniei. 

— Ceea ce i se pune astăzi în seamă că o mare crimă, rosti 
ducesă. 

— Încât cardinalul, reluă Athos, adevăratul, celălalt 
cardinal, hotărî într-o bună dimineaţă să o aresteze pe biata 
Marie Michon şi să o ducă sub pază la castelul Loches. Din 
fericire, lucrurile nu se putură face atât de tainic, încât să nu 
prindă nimeni de veste; împrejurarea era apoi prevăzută: dacă 
pe Marie Michon o ameninţa vreo primejdie, regina trebuia să 
trimită o carte de rugăciuni legată în catifea verde. 

— Întocmai, domnule! Ştiţi totul. 

— Şi într-o dimineaţă se pomeni cu cartea cea verde, adusă 
de prinţul de Marcillac. Nu avea timp de pierdut. Pe Marie 
Michon şi o fată de ajutor a ei anume Ketty, le prindea de 
minune straiul bărbătesc. Prinţul găsi pentru ea un costum de 
cavaler, iar pentru Ketty unul de lacheu, le făcu rost de doi cai 
straşnici şi cele două fugare plecară în grabă din Tours, 
îndreptându-se spre Spania; tremurau la cel mai mic zgomot, 
apucau numai pe drumuri lăturalnice, fiindcă pe cele mari nu 
îndrăzneau să se arate şi să ceară găzduire, atunci când nu 
întâlneau în cale vreun han. 

— Într-adevăr, chiar aşa a fost! exclamă doamna de 
Chevreuse, bătând din palme uimită. Pe drept cuvânt ar fi ciudat 
dacă... 

Şi tăcu. 

— Dacă aş merge pe urmele celor două fugare până la 
capătul călătoriei lor? întrebă Athos. Nu, doamnă, nu vă voi răpi 
timpul cu asta; le vom însoţi doar până într-un sătuc din 
provincia Limousin, aflat între Tulle şi Angoulême, un sătuc 
numit Roche-l'Abeille. 

Doamna de Chevreuse scoase un strigăt de surpriză şi se 
uită la Athos cu o uimire care îl făcu să zâmbească pe 
muşchetarul de odinioară. 

— Aşteptaţi, doamnă, urmă Athos. Ceea ce mi-a rămas să 
vă spun e şi mai ciudat decât ceea ce v-am spus până acum. 


— Domnule, murmură doamna de Chevreuse, vă socotesc 
un vrăjitor şi mă aştept la orice; dar într-adevăr... ce-are a face, 
vă ascult. 

— De astă dată, ziua fusese lungă şi obositoare; se lăsase 
frig; era 11 octombrie; satul nu avea han şi nici castel, casele 
ţăranilor erau sărăcăcioase şi murdare, iar Marie Michon era o 
persoană foarte aleasă; ca şi regina, sora ei, era deprinsă cu 
rufărie fină şi curăţenie; hotări deci să ceară găzduire preotului. 

Athos făcu o pauză. 

— Ah, continuaţi! zise ducesă. V-am prevenit doar că mă 
aştept la orice. 

Cele două călătoare bătură la poartă; era târziu, preotul, 
care se culcase, le strigă să intre şi ele intrară, căci poarta nu 
era zăvorâta. Prin sate, lumea era foarte încrezătoare. O lampă 
ardea în odaia unde se află preotul. Marie Michon, care avea 
înfăţişarea celui mai chipeş cavaler din lume, crăpă uşa, vâri 
capul înăuntru şi ceru găzduire. "Bucuros, tinere cavaler, zise 
preotul, dacă te mulţumeşti cu ce-a mai rămas de la masă şi cu 
jumătate din odaia mea". Cele două călătoare se sfătuiră o 
clipă; preotul le auzi pufnind în râs şi apoi, stăpânul, ori mai 
degrabă stăpâna, spuse: "Mulţumesc, părinte, primesc". "Atunci, 
luaţi de mâncaţi şi căutaţi să faceţi cât mai puţin zgomot, 
răspunse preotul. Am alergat şi eu toată ziua şi nu m-aş supăra 
deloc dacă aş dormi în noaptea asta." Doamna de Chevreuse 
trecea în mod vădit de la mirare la uimire, şi, după ce o copleşi 
uimirea, rămase înmărmurită; chipul ei, cu ochii aţintiţi asupra 
lui Athos, căpătase un aer cu neputinţă de zugrăvit în cuvinte; 
se vedea că ar fi vrut să spună ceva şi totuşi tăcea, să nu piardă 
o vorbă din povestirea oaspetelui. 

— Şi apoi? întrebă ea. 

— Apoi? făcu Athos. Ah, tocmai aici vine partea cea mai 
grea. 

— Spuneţi, spuneţi odată! Sunt gata să ascult orice. Şi de 
altfel asta nici nu mă priveşte pe mine, doar dacă e vorba de 
domnişoara Marie Michon. 

— Ah, adevărat! recunoscu Athos. Ei bine, aşadar, Marie 
Michon mânca împreună cu însoţitoarea ei şi, după ce sfârşiră 
masa, potrivit îngăduinţei primite, intră în odaia unde se 
odihnea gazda, în vreme ce Ketty se culcă într-un fotoliu în 
prima încăpere, adică unde mâncaseră. 


— Într-adevăr, domnule, întări doamna de Chevreuse. Dacă 
nu sunteţi cumva însuşi diavolul, nu pricep cum de cunoaşteţi 
toate aceste amănunte. 

— Încântătoare această Marie Michon! continuă Athos. Una 
dintre acele fiinţe zvăpăiate, cărora le trec prin minte cele mai 
ciudate gânduri, una dintre acele fiinţe născute ca să ne aducă 
pe toţi în ispită. Şi, gândindu-se că are drept gazdă un preot, 
cocheta din ea îşi zise că ar fi o plăcută amintire pentru zilele 
bătrâneţii, în mijlocul atâtor alte amintiri plăcute pe care le 
avea, să ducă în ispită şi o faţă bisericească. 

— Conte, mărturisi ducesă, mă înspăimântați, pe cuvânt de 
cinste! 

— Vai, reluă Athos. Bietul preot nu era sfântul Ambrozie şi 
apoi, repet, Marie Michon era o făptură încântătoare. 

— Domnule! exclamă ducesă, prinzându-l pe Athos de 
mâini. Spuneţi-mi numaidecât cum de cunoaşteţi toate aceste 
amănunte, ori, dacă nu, chem un călugăr de la mânăstirea 
Vieux-Augustins, să vă scape din puterea necuratului. 

Athos începu să râdă. 

— Nimic mai uşor, doamnă. Un cavaler, el însuşi aflat într-o 
misiune importantă, venise cu un ceas mai devreme decât 
dumneavoastră să ceară găzduire preotului şi asta tocmai în 
clipa când preotul, chemat la căpătâiul unui muribund, era 
nevoit să plece pentru toată noaptea, nu numai de acasă, dar şi 
din sat. Atunci, slujitorul bisericii, plin de încredere în oaspetele 
său, care de altfel era gentilom, îi lăsă în grijă casa, bucatele 
pregătite pentru masă şi odaia sa. Aşadar, la oaspetele bunului 
preot şi nu la preot a venit Marie Michon să ceară găzduire. 

— Şi acest cavaler, acest oaspete, acest gentilom sosit 
acolo înaintea ei...? 

— Eram eu, contele de La Fere, rosti Athos, ridicându-se şi 
înclinându-se respectuos în faţa ducesei de Chevreuse. 

Ducesă rămase înmărmurită pentru o clipă şi apoi, deodată, 
izbucni în râs. 

— Ah, Doamne! exclamă ea. E tare amuzant! Şi zvăpăiată 
de Marie Michon a nimerit mai bine decât s-ar fi aşteptat. Luaţi 
loc, scumpe conte şi continuaţi-vă povestirea. 

— Acum îmi rămâne să mă învinuiesc, doamnă. V-am spus, 
eu însumi călătoream într-o misiune grabnică; în zorii zilei am 
ieşit fără zgomot din odaie şi am lăsat-o dormind pe 


fermecătoarea mea tovarăşă. Într-un fotoliu din prima încăpere 
dormea însoţitoarea, cu capul dat pe spate şi întru totul 
vrednică de stăpâna ei. Chipul ei frumos îmi atrase luarea- 
aminte; m-am apropiat şi am recunoscut-o pe micuța Ketty, 
căreia prietenul nostru Aramis se îngrijise să-i găsească această 
slujbă. Şi astfel mi-am dat seama că acea frumoasă călătoare 
era... 

— Marie Michon! zise iute doamna de Chevreuse. 

— Marie Michon, continuă Athos. Am ieşit din casă şi m-am 
dus la grajd, unde mi-am găsit calul şi lacheul gata de drum. 
Apoi am plecat. 

— Şi n-aţi mai trecut niciodată prin acest sat? întrebă cu 
însufleţire doamna de Chevreuse. 

— Un an mai târziu, doamnă. 

— Ei bine? 

— Ei bine, voiam să-l revăd pe acel bun preot. L-am găsit 
foarte preocupat de o întâmplare din care nu pricepea nimic. Cu 
opt zile mai înainte, primise un leagăn cu un drăgălaş băieţel de 
trei luni, dimpreună cu o pungă de aur şi un bilet cu aceste trei 
cuvinte: "11 octombrie 1633" 

— Era ziua acestei ciudate aventuri, spuse ducesă. 

— Da, numai că el nu înţelegea nimic, decât că a petrecut 
acea noapte la căpătâiul unui muribund, fiindcă Marie Michon 
plecase şi ea mai înainte că preotul să se fi întors acasă. 

— Ştiţi, domnule, în 1643, atunci când s-a înapoiat în 
Franţa, Marie Michon a cerut numaidecât veşti despre acest 
copil, căci, fiind fugară, nu-i putea purta de grijă. În schimb, 
odată înapoiată la Paris voia ca acest copil să crească în 
preajma ei. 

— Şi ce-a spus preotul? întrebă Athos la rândul său. 

— Că un senior pe care nu-l cunoştea a avut bunătatea să 
se îngrijească de copil şi de viitorul lui şi că l-a luat cu el. 

— E adevărat. 

— Ah, acum înţeleg! Acest senior eraţi dumneavoastră, 
tatăl lui! 

— Stt! Nu vorbiţi atât de tare, doamnă. E aici. 

— Aici?! strigă doamna de Chevreuse, ridicându-se într-o 
clipită. Aici, fiul meu, fiul Mariei Michon e aici! Vreau să-l văd 
numaidecât. 


— Ţineţi seama, doamnă, că nu-şi cunoaşte nici tatăl, nici 
mama, o preveni Athos. 

— Aţi păstrat secretul şi mi l-aţi adus astfel, gândind că mă 
veţi face fericită. Oh, mulţumesc, mulţumesc, domnule! izbucni 
doamna de Chevreuse, luându-i mâna şi încercând să o ducă la 
buze. Mulţumesc! Sunteţi o inimă nobilă! 

— Vi l-am adus, rosti Athos, retrăgându-şi încetişor mâna, 
ca la rândul vostru să faceţi şi dumneavoastră ceva pentru el, 
doamnă. Până în clipa de faţă am vegheat asupra educaţiei lui şi 
cred că am făcut din el un gentilom desăvârşit. Dar împrejurările 
mă silesc acum să încep iarăşi viaţa rătăcitoare şi primejdioasă 
de om devotat unei cauze. De mâine chiar, mă arunc într-o 
poveste plină de neprevăzut, în care aş putea fi ucis; atunci n- 
aţi mai rămâne decât dumneavoastră ca să-l îndrumați în lumea 
unde este chemat să-şi afle locul. 

— Oh, fiţi liniştit! exclamă ducesă. Din nenorocire, acum nu 
mă bucur de prea multă trecere, dar pentru el voi face tot ce-mi 
stă în putinţă. Cât despre avere şi titlu... 

— Nici o grijă în această privinţă, doamnă; i-am trecut în 
stăpânire moşia Bragelonne, pe care am moştenit-o şi care îi dă 
titlu de viconte şi o rentă de zece mii de livre. 

— Credeţi-mă, domnule, spuse ducesă, sunteţi un adevărat 
gentilom! Dar abia aştept să-l văd pe tânărul nostru viconte. 
Unde e? 

— Aici în salon. Îl chem îndată, dacă vreţi. 

Athos dădu să se îndrepte spre uşă. Doamna de Chevreuse 
îl opri. 

— E frumos? întrebă ea. 

Athos zâmbi: 

— Seamănă cu mama sa. 

In aceeaşi clipă deschise uşa şi făcu un semn tânărului, 
care se ivi în pag. Doamna de Chevreuse nu-şi putu stăpâni un 
strigăt de fericire care întrecea toate speranţele plăsmuite de 
orgoliul ei. 

— Apropie-te, viconte, spuse Athos. Doamna ducesă de 
Chevreuse îţi îngăduie să-i săruţi mâna. 

Tânărul se apropie cu fermecătoru-i surâs, cu capul 
descoperit, puse un genunchi la pământ şi sărută mâna 
doamnei de Chevreuse. 


— Domnule conte, zise el, întorcându-se spre Athos. Nu 
cumva pentru a-mi cruța timiditatea mi-aţi spus că doamna este 
ducesa de Chevreuse şi nu regina însăşi? 

— Nu, viconte, interveni doamna de Chevreuse, luându-i 
mâna la rându-i, ca să-l facă să se aşeze alături de ea şi 
privindu-l cu ochii strălucitori de bucurie. Nu, din nefericire nu 
sunt regina, căci dacă aş fi, aş face pentru dumneata tot ceea 
ce meriţi; dar să vedem şi aşa cum sunt - adăugă ea, abia 
stăpânindu-se să nu-i sărute fruntea neprihănită - să vedem, ce 
carieră ai dori să îmbrăţişezi? 

Athos, în picioare, se uita la amândoi cu o expresie de 
negrăită mulţumire întipărită pe faţă. 

— Doamnă, zise tânărul cu vocea sa dulce şi răsunătoare 
totodată. Doar o singură carieră mi se pare vrednică de un 
gentilom şi anume, aceea a armelor. Domnul conte m-a crescut, 
cred, cu gândul de a face din mine un ostaş şi m-a lăsat să 
nădăjduiesc că mă va prezenta cuiva la Paris, care ar binevoi să 
mă recomande poate chiar Prințului. 

— Da, înţeleg, prinde bine unui tânăr ostaş ca dumneata să 
slujească sub ordinele unui general ca el; dar să vedem, stai 
puţin... personal sunt în raporturi destul de proaste cu el, din 
cauza certurilor dintre doamna de Montbazon, mama mea 
vitregă şi doamna de Longueville; în schimb cu ajutorul prinţului 
de Marcillac... Eh, într-adevăr! lată, am găsit conte! Prinţul de 
Marcillac e un vechi prieten de al meu; îl va recomanda pe 
tânărul nostru prieten doamnei de Longueville, care îi va da o 
scrisoare pentru fratele ei, Prinţul; acesta o iubeşte prea mult ca 
să nu-i îndeplinească pe loc orice dorinţă. 

— Minunat! zise contele. Numai că aş putea îndrăzni să vă 
rog a vă îngriji de toate astea cât mai grabnic? Am motive ca 
vicontele să nu rămână decât până mâine seară la Paris. 

— Vreţi să se ştie că dumneavoastră vă interesaţi de el, 
domnule conte? 

— Poate nimic nu l-ar ajuta mai mult în viitor decât dacă s- 
ar spune că nici nu m-a cunoscut vreodată. 

— Oh, domnule! izbucni tânărul. 

— Tu ştii, Bragelonne, rosti contele. Eu nu iau nici o 
hotărâre fără vreun motiv temeinic. 

— Da, domnule, răspunse tânărul. Ştiu bine că sunteţi 
întruchiparea înţelepciunii şi am să vă ascult, ca de obicei. 


— Ei bine, conte, acum lăsaţi-l în seama mea, spuse 
ducesă. Vreau să trimit după prinţul de Marcillac, care din 
fericire se află în clipa de faţă la Paris şi căruia nu-i voi da pace 
până ce totul nu va fi dus la bun sfârşit. 

— Prea bine, doamnă ducesă şi mii de mulţumiri. Am şi eu 
astăzi câteva drumuri de făcut şi, la întoarcere, adică pe la şase 
seara, îl voi aştepta pe viconte la han. 

— Ce faceţi astă-seară? 

— Ne vom duce la abatele Scarron, pentru care am o 
scrisoare şi unde trebuie să întâlnesc un prieten. 

— Bine, zise ducesa de Chevreuse. Voi trece şi eu pe acolo 
pentru o clipă, deci să nu plecaţi până atunci. 

Athos se înclină şi se pregăti de plecare. 

— Eh, domnule conte, zise ducesă, râzând. Oare vechii 
prieteni se despart cu aer atât de grav? 

— Ah! murmură Athos, sărutându-i mâna. De-aş fi ştiut mai 
devreme că Marie Michon era o fiinţă atât de fermecătoare!... 

Şi se retrase oftând. 


Capitolul XXIII Abatele Scarron 


Pe strada Tournelles se afla o casă pe care o cunoşteau toţi 
purtătorii de litiere şi toţi lacheii din Paris şi totuşi casa cu 
pricina nu era nici a unui mare senior, nici a unui bancher. Acolo 
nu se dădeau ospeţe, nu se jucau cărţi şi nu se dansa. 

În ciuda acestui lucru, ea era locul de întâlnire al lumii bune 
şi întreg Parisul venea aici. 

Era casa micului Scarron. 

Se râdea atât la acest spiritual abate, se spuneau atâtea 
noutăţi, aceste noutăţi erau atât de iute comentate, ciopârţite şi 
transformate fie în poveşti, fie în epigrame, încât oricine ţinea 
să petreacă un ceas în tovărăşia micului Scarron, să-l asculte şi 
să împărtăşească apoi şi altora spusele sale. Mulţi ardeau de 
dorinţa să-şi facă auzit acolo cuvântul; şi, când cuvântul lor era 
plin de duh, ei înşişi erau bineveniţi. 

Micul abate Scarron, care, la drept vorbind, nu era abate 
decât din pricină că avea în seamă o mânăstire şi nicidecum 
pentru că făcea parte din clanul feţelor bisericeşti, fusese pe 


vremuri unul dintre cei mai năstruşnici stăpâni de venituri 
parohiale din oraşul Mans, unde locuia. Or, într-o zi de carnaval, 
vrând să înveselească din cale afară darnicul oraş al cărui suflet 
era, a poruncit valetului său să-l ungă cu miere din cap până în 
picioare şi apoi, spintecând o saltea de fulgi, s-a tăvălit prin ea 
până a devenit cea mai caraghioasă zburătoare din câte s-au 
văzut vreodată. Înveşmântat în chipul acesta ciudat, s-a apucat 
să facă vizite pe la prieteni; la început lumea se ţinea după el 
uimită, după aceea s-a pornit pe huiduieli, hamalii au început cu 
ocările, copiii au pus mâna pe pietre, încât, până la urmă, s-a 
văzut nevoit să o ia la sănătoasa, ca să scape nevătămat. 
Mulțimea însă gonea după el: fugărit, hărțuit, urmărit cu 
înverşunare din toate părţile, Scarron n-a găsit altă scăpare 
decât să se arunce în râu. Inota ca un peşte, dar apa era rece ca 
gheaţa. Fiind şi năduşit, frigul l-a pătruns până la os şi, ieşind pe 
celălalt mal, a rămas locului ţeapăn. 

S-a căutat prin toate mijloacele cunoscute să fie tămăduit, 
spre a-i reda folosinţa mâinilor şi picioarelor, dar atâta a pătimit 
de pe urma asta, încât s-a lipsit de toţi doctorii, zicând că vrea 
mai degrabă să rămână beteag; după aceea s-a întors la Paris, 
unde faima lui de om de spirit era gata statornicită. Aici a 
poruncit să i se facă un jilt, născocit de el; şi, într-o zi, ducându- 
se să o vadă pe regină în acest jilţ, Anna de Austria a rămas 
fermecată de vorbă-i plină de duh şi l-a întrebat dacă n-ar dori 
cumva un titlu. 

— Da, maiestate, există unul pe care ţin grozav să-l am, a 
răspuns Scarron. 

— Care anume? a întrebat Anna de Austria. 

— Acela de bolnav al majestăţii-voastre, a rostit abatele. 

Şi Scarron a dobândit titlul de bo/nav al reginei, cu o pensie 
anuală de o mie cinci sute de livre. Din acea clipă, lipsit de orice 
alte griji în ce priveşte viitorul, Scarron a dus o viaţă plină de 
voioşie, deschizându-şi larg băierile pungii. Numai că, într-una 
din zile, un trimis al cardinalului i-a dat de înţeles că nu face 
bine să aibă casă deschisă pentru vicar. 

— De ce? a întrebat Scarron. Oare nu-i un om de viţă 
nobilă? 

— Ba da, de bună seamă! 

— Cumsecade? 

— Fără îndoială. 


— Spiritual? 

— Din nenorocire are prea mult spirit. 

— Ei bine, a răspuns Scarron, atunci pentru ce vreţi să 
renunţ a mai vedea un asemenea om? 

— Fiindcă vorbeşte de rău. 

— Adevărat? Şi pe cine? 

— Pe cardinal. 

— Cum?! a replicat Scarron. Uşa mea e şi azi deschisă 
domnului Gilles Despreaux, care mă vorbeşte de rău pe mine şi 
vreţi să închid uşa vicarului, pentru că vorbeşte de rău pe un 
altul? Imposibil! 

Convorbirea se oprise aici şi Scarron, din spirit de 
contradicţie, primi şi mai des vizita domnului de Gondy. Or, în 
dimineaţa acelei zile, care era şi ziua de plată a pensiei cuvenite 
pe trei luni, Scarron îşi trimisese ca de obicei lacheul cu o 
chitanţă la casa de pensii, ca să ia banii, dar acolo i s-a răspuns 
că: 

— Statul nu mai are bani pentru abatele Scarron. 

Când lacheul îi aduse această veste, Scarron se afla cu 
ducele de Longueville, care îi oferea o pensie îndoită faţă de 
aceea pe care Mazarin i-o tăiase; dar vicleanul bolnav se feri să 
primească. Şi făcu în aşa fel, încât la patru după-amiază întreg 
oraşul ştia de refuzul cardinalului. Era într-o joi, tocmai în ziua 
când primea abatele: veniră oaspeţi cu duiumul şi tot oraşul vui 
de proteste împotriva cardinalului. 

Athos întâlni în strada Saint-Honore doi gentilomi pe care 
nu-i cunoştea, urmaţi de un lacheu, călărind în aceeaşi direcţie 
ca şi el. Unul dintre ei îl salută scoţându-şi pălăria şi-i spuse: 

— Ştiţi, domnule, netrebnicul de Mazarin i-a tăiat pensia 
bietului Scarron! 

— Asta-i prea din cale-afară, zise Athos, salutându-i la 
rândul său pe cei doi cavaleri. 

— Se vede că sunteţi un om cinstit, vorbi acelaşi nobil de 
adineauri, iar Mazarin o adevărată năpastă. 

— Vai domnule, mie îmi spuneţi! exclamă Athos. 

Şi se despărţiră salutându-se cu cea mai aleasă politeţe. 

— E bine că mergem acolo tocmai astă-seară, zise Athos 
către viconte. Vom putea să spunem un cuvânt bun bietului om. 

— Dar cine e domnul Scarron, care a pus în mişcare întreg 
Parisul? întrebă Raoul. Vreun ministru căzut în dizgrație? 


— Oh, nu, viconte, răspunse Athos. Doar un gentilom 
oarecare, însă un spirit dintre cele mai alese, căzut pesemne în 
dizgraţia cardinalului din pricina unor catrene îndreptate 
împotrivă-i. 

— Oare gentilomii fac versuri? întreba naiv Raoul. Eu 
socoteam că asta înjoseşte. 

— Intocmai, dragul meu viconte, râse Athos. Dacă versurile 
sunt proaste; dar dacă sunt frumoase, asta sporeşte prețuirea 
celor din jur. Aşa, bunăoară, domnul de Rotrou. Totuşi, urmă 
Athos, cu aerul că rosteşte un sfat salvator - cred că mai bine s- 
ar lăsa păgubaş. 

— Atunci, domnul Scarron e poet? întrebă Raoul. 

— Da, viconte, iată-te prevenit. Deci ia aminte cum te porţi 
în casa lui. Nu vorbi decât prin gesturi, ori mai degrabă ascultă. 

— Bine, domnule, făgădui Raoul. 

— Ai să mă vezi discutând multă vreme cu un gentilom, 
unul dintre prietenii mei: este abatele d'Herblay, de care m-ai 
auzit adesea vorbind. 

— Mi-aduc aminte, domnule. 

— Din când în când să te apropii de noi, ca şi cum ai vrea 
să ne spui ceva, dar să nu spui nimic şi nici să nu asculţi. Jocul 
ăsta ne va ajuta să nu fim tulburaţi de nimeni. 

— Prea bine, domnule, vă voi îndeplini dorinţa întru totul. 

Athos făcu două vizite în oraş. După aceea, pe la şapte 
seara se îndreptă spre strada Tournelles. Strada era plină de 
slujitori trimişi după treburi, de cai şi valeţi ce-şi însoțeau 
stăpânii. Athos îşi croi drum şi intră în casă urmat de tânărul 
Raoul. Prima persoană pe care o zări fu Aramis, instalat lângă 
un fotoliu pe rotile, foarte încăpător, cu un baldachin tapisat, 
sub care, acoperit cu o cuvertură de brocart, se agita un om cu 
chipul destul de tineresc, destul de voios, dar în unele clipe 
acoperit de o paloare bolnăvicioasă, deşi în ochii lui dăinuia 
neîncetat o expresie vie, plină de spirit ori de bunăvoință. Era 
abatele Scarron, veşnic cu zâmbetul pe buze, zeflemitor, 
curtenitor, dar suferind şi scărpinându-se cu o mică vergea. 

In jurul acestui soi de cort mişcător se înghesuiau o 
mulţime de gentilomi şi de doamne. Încăperea era foarte 
îngrijită şi mobilată cum se cuvine. Perdele mari, ţesute cu flori, 
cândva viu colorate, dar azi niţel cam şterse, cădeau peste 
ferestrele largi; pereţii erau tapetaţi simplu, dar cu gust. Doi 


lachei foarte respectuoşi şi bine instruiți îşi îndeplineau cu 
distincţie îndatoririle lor. 

Zărindu-l pe Athos, Aramis îi ieşi în întâmpinare, îl luă de 
mână şi îl prezentă lui Scarron, care îşi mărturisi deopotrivă 
încântarea şi respectul faţă de noul oaspete şi făcu un 
compliment foarte spiritual  vicontelui. Raoul rămase 
descumpănit, căci nu era pregătit să răspundă unor cuvinte atât 
de alese. 

Totuşi, salută cu multă graţie. Athos fu salutat încă de doi- 
trei seniori, cărora le fu prezentat de către Aramis, după aceea 
vâlva stârnită de sosirea lui se potoli treptat-treptat şi 
conversaţia deveni generală. 

La vreo patru-cinci minute, în care Raoul cerceta cu privirea 
întreaga adunare, uşa se deschise şi lacheul anunţă pe 
domnişoara Paulet. 

Athos atinse cu mâna umărul vicontelui. 

— Uită-te la această femeie, Raoul, zise el. E un personaj 
istoric. La ea se ducea regele Henric al IV-lea când a fost 
asasinat. 

Raoul tresări. De câteva zile parcă în fiece clipă se ridica o 
cortină pentru el, dezvelindu-i ceva eroic; această femeie care 
intră, tânăra şi frumoasă încă, îl cunoscuse pe Henric al IV-lea, 
stătuse de vorbă cu el. 

Oaspeţii se îngrămădiră în jurul noii venite, căci şi astăzi o 
înconjura admiraţia celor din jur. Era o femeie înaltă, cu mijlocul 
zvelt şi mlădiu, cu părul bogat, ca de aur, aşa cum îi plăcea lui 
Rafael şi cum Tizian a zugrăvit toate Magdalenele sale. Această 
culoare roşcat-arămie, sau poate superioritatea pe care o 
dobândise asupra celorlalte femei, făcuse să fie poreclita 
Leoaica. 

Frumoasele noastre doamne de astăzi, care aspiră la acest 
pompos titlu, ar trebui să ştie că el nu vine din Anglia, aşa cum 
poate credeau, ci de la domnişoara Paulet, fermecătoarea şi 
spirituală lor compatrioată. 

Domnişoara Paulet păşi drept spre Scarron, în mijlocul 
murmurului stârnit de apariţia ei. 

— Ei bine, scumpe abate! zise ea cu vocea-i liniştită. lată-te 
deci sărac, nu? Am aflat noutatea azi după-amiază, la doamna 
de Rambouillet; domnul de Grasse ne-a spus-o. 


— Da, în schimb, acum statul a devenit mai bogat, rosti 
Scarron. Trebuie să ştii să te sacrifici pentru ţara ta. 

— Cardinalul îşi va cumpăra mai multe pomezi şi parfumuri 
pe an cu aceste o mie cinci sute de livre, râse un partizan al 
Frondei, în care Athos recunoscu pe gentilomul întâlnit pe strada 
Saint-Honore€. 

— Dar muza ce va spune? interveni Aramis cu vocea lui 
mieroasă. Muza care are nevoie de mediocritatea aurită? Căci, 
oricum: 


Și Virgilio puer aut tolerabile desit 
Hospitium, caderent omnes a 
crinibus hyări. 


— Bun! zise Scarron, întinzând mâna domnişoarei Paulet. 
Dacă nu mai am hidră, cel puţin mi-a rămas leoaica. 

Tot ce spunea Scarron părea cu totul deosebit astă-seară. E 
privilegiul pe care ţi-l dă asuprirea. Domnul Menage sări în sus 
entuziasmat. 

Domnişoara Paulet se îndreptă spre locul ei obişnuit, dar 
înainte să se aşeze, îşi roti, măreaţă, privirea de regină asupra 
adunării şi ochii ei se opriră asupra lui Raoul. 

Athos surâse. 

— Ai fost remarcat de domnişoara Paulet, viconte: du-te să 
o saluţi. Arată-te ceea ce eşti, un adevărat provincial; dar nu te 
sfătuiesc să-i vorbeşti de Henric al IV-lea. Vicontele se apropie 
de Leoaică cu chipul împurpurat şi se pierdu îndată în mijlocul 
seniorilor care o înconjurau. 

În încăpere se formaseră două grupuri distincte: unul în 
jurul domnului Menage, celălalt în jurul domnişoarei Paulet; 
Scarron trecea de la unul la altul, conducându-şi fotoliul lui pe 
rotile prin mijlocul oaspeţilor cu iscusinţa cu care un cârmaci 
încercat şi-ar îndruma barca pe o mare presărată la tot pasul de 
stânci. 

— Noi când stăm de vorbă? zise Athos către Aramis. 

— Îndată, răspunse acesta. Nu e încă prea multă lume şi- 
am fi remarcaţi. 

În clipa aceea uşa se deschise şi lacheul îl anunţă pe vicar. 

Toată lumea se întoarse, căci numele vicarului începea să 
se acopere de faimă. 


Athos făcu la fel. Nu-l cunoştea pe abatele de Gondy decât 
din auzite. 

Văzu intrând un om scund, negricios, nu prea bine făcut, 
miop şi tare stângaci în mişcări, dar nu şi în mânuirea pistolului 
şi a spadei - încă de la primii paşi se lovi de o măsuţă, cât pe ce 
să o răstoarne - şi totuşi cu o expresie impunătoare şi mândră 
întipărită pe faţă. 

Scarron se întoarse şi el şi-i ieşi în întâmpinare în fotoliul 
său, în vreme ce domnişoara Paulet îi făcu un semn cu mâna de 
pe locul unde şedea. 

— Ei bine! glăsui vicarul, zărindu-l pe Scarron abia când 
gazda ajunse lângă el. Ai căzut în dizgrație, abate? 

Era o frază solemnă, rostită a suta oară în timpul serii şi 
Scarron, care găsise de o sută de ori la rând o vorbă de duh 
drept răspuns, era cât pe ce să se dezmintă, dar o sforţare 
disperată îl scoase din încurcătură. 

— Domnul cardinal Mazarin a binevoit să se gândească la 
mine, zise el. 

— Uluitor! strigă Menage. 

— Cum vei face ca să ne poţi primi şi de acum înainte? 
continuă vicarul. Dacă eşti strâmtorat, voi fi nevoit să te numesc 
canonic la Notre-Dame. 

— O, nu, se împotrivi Scarron, v-aş compromite prea mult. 

— Atunci, ai cumva venituri pe care noi nu le cunoaştem? 

— Voi împrumuta bani de la regină. 

— Dar maiestatea-sa nu are lăscaie, interveni Aramis. Nu 
trăieşte oare sub regimul comunităţii de bunuri? Vicarul se 
întoarse, zâmbi spre Aramis şi-l salută amical din vârful 
degetelor. 

— lartă-mă, scumpe abate, spuse el. Eşti în întârziere şi 
trebuie să-ţi fac un dar. 

— Ce anume? întrebă Aramis. 

— O panglică de pălărie. Toţi se întoarseră spre vicar, care 
scoase la iveală din buzunar o panglică ciudată de mătase. 

— Ah! exclamă Scarron. Păi asta e o praştie. 

— Întocmai! încuviinţă vicarul. În toate se vădeşte gustul 
Frondei. Domnişoară Paulet, am pentru dumneata un evantai 
după moda Frondei. Te voi trimite la negustorul de unde-mi 
cumpăr mănuşi, d'Herblay: face mănuşi cum poartă partizanii 
Frondei; iar pe dumneata, Scarron, la brutarul meu, unde vei 


avea credit nelimitat: coace o pâine minunată, pe gustul 
Frondei. 

Aramis luă panglica şi şi-o puse la pălărie. 

În clipa aceea uşa se deschise şi lacheul strigă răsunător: 

— Doamna ducesă de Chevreuse! 

La auzul acestui nume, toată lumea se ridică. 

Scarron îşi îndreptă în grabă fotoliul spre uşă. Raoul se 
împurpură la faţă. Athos făcu un semn lui Aramis, care se tupilă 
lângă o fereastră. 

În mijlocul saluturilor respectuoase care o întâmpinară, 
ducesa căuta în chip vădit ceva, ori pe cineva. In cele din urmă îl 
zări pe Raoul şi ochii îi scânteiară ; îl zări pe Athos şi deveni 
visătoare; îl zări pe Aramis în nişa ferestrei şi îşi ascunse după 
evantai o uşoară tresărire de surpriză. 

— A! făcu ea, ca şi cum ar fi vrut să-şi alunge gândurile ce 
o năpădeau fără voie. Cum se simte bietul Voiture? Nu cumva 
ştii, Scarron? 

— Cum? Domnul Voiture e bolnav? întrebă seniorul care îi 
vorbise lui Athos în strada Saint-Honore. Ce are? 

— S-a aşezat la masa de joc, uitând să-şi trimită lacheul 
după cămăşi de schimb, îi informă vicarul. Aşa că a răcit şi se 
aude c-ar fi pe moarte. 

— Şi unde a răcit? 

— Ei, Doamne, la mine. Închipuiţi-vă că sărmanul Voiture 
făcuse jurământ să nu mai joace. După trei zile n-a putut să ţină 
piept ispitei şi a luat drumul arhiepiscopiei, ca să-l dezleg de 
jurământ. Din nenorocire, în clipa aceea aveam nişte treburi 
foarte importante cu consilierul Broussel, în odaia cea mai ferită 
din casa mea, când Voiture îl vede pe marchizul de Luynes la o 
masă, aşteptând un partener de joc. Marchizul îl strigă şi-l 
pofteşte să ia loc. Voiture îi răspunse că nu poate să joace, 
întrucât eu nu i-am dat dezlegare. Luynes făgăduieşte în numele 
meu să ia păcatul asupră-i, Voiture se aşeză la masă, pierde 
patru sute de scuzi, răceşte întorcându-se acasă şi se urcă în 
pat ca să nu se mai dea jos. 

— Oare starea scumpului Voiture să fie chiar atât de rea? 
întrebă Aramis, pe jumătate ascuns după perdea. 

— Vai! răspunse domnul Ménage. Se simte foarte rău. Şi 
acest mare om se poate să ne părăsească şi el deseret orbem. 


— Ei, asta-i! făcu acru domnişoara Paulet. El să moară! Nici 
pomeneală! E înconjurat de femei ca un sultan. Doamna Saintot 
a alergat într-un suflet să-i ducă o supă întăritoare. Doamnă La 
Renaudot se îngrijeşte de cearşafuri şi nu există nimeni, până şi 
prietena noastră, doamna de Rambouillet, care să nu-i trimită 
ceaiuri. 

— Dumitale nu ţi-e drag! zise Scarron, râzând. 

— O, cita nedreptate, scumpul meu bolnav! Il urăsc atât de 
puţin, încât aş pune cu plăcere să se facă slujbe pentru odihna 
sufletului său. 

— Nu degeaba ţi se spune Leoaica, draga mea, interveni 
doamna Chevreuse de pe locul unde şedea. Ştii să muşti. 

— Mi se pare că ponegriţi peste măsură un mare poet, 
doamnă, îndrăzni Raoul să intervină în discuţie. 

— Un mare poet, el?... Haide, se vede că vii din provincie, 
viconte şi că n-ai avut niciodată prilejul să-l întâlneşti. El, mare 
poet! Eh, înalt abia de cinci picioare! 

— Bravo! exclamă un bărbat deşirat, uscăţiv şi oacheş, cu 
mustaţa falnică şi cu o spadă uriaşă la şold. Bravo, frumoasă 
Paulet! E timpul ca micul Voiture să fie pus, în sfârşit, la locul 
său. Declar răspicat că socot a mă pricepe în poezie şi că 
întotdeauna versurile lui mi s-au părut detestabile. 

— Cine e acest căpitan, domnule? îl întreabă Raoul pe 
Athos. 

— Domnul de Scudery. 

— Autorul Cleliei şi al Marelui Cirus? 

— Pe care le-a scris împreună cu sora sa, care stă de vorbă 
în clipa asta cu acea drăgălaşă făptură, acolo, în preajma 
domnului Scarron. 

Raoul se întoarse şi văzu într-adevăr doi oaspeţi abia sosiți: 
o copilă fermecătoare, cu chipul nespus de gingaş şi de trist, 
încadrat de un minunat păr negru, cu nişte ochi catifelaţi, 
aidoma frumoaselor pansele violete, sub care scânteiază un 
potir de aur; cealaltă era o femeie ce părea că o are în grijă - un 
chip rece, uscat şi gălbejit, ca de adevărată guvernantă ori 
călugăriţă. 

Raoul îşi făgădui să nu plece fără să vorbească frumoasei 
copile cu ochii catifelaţi: printr-un ciudat joc al gândurilor, deşi 
nu era nici o asemănare la mijloc, ea îi amintea de biata Louise, 


pe care o lăsase bolnavă la castelul La Vallière şi pe care o 
dăduse uitării pentru o clipă în mijlocul societăţii de aici. 

În acest timp, Aramis se apropiase de vicar, care îi şopti 
surâzător ceva la ureche. Aramis, cu toată stăpânirea de sine, 
nu-şi putu reţine o uşoară tresărire. 

— Râzi, îi spuse domnul de Retz. Suntem priviţi. 

Şi-l părăsi pentru a se duce să stea de vorbă cu doamna în 
jurul căreia se strânsese o mulţime de lume. 

Aramis se sili să râdă, spre a înşela atenţia celor câţiva 
curioşi şi, văzând că Athos s-a oprit la rândul său în nişa 
ferestrei unde stătuse el mai înainte, aruncă vreo câteva cuvinte 
în dreapta şi în stânga, iar pe urmă se îndreptă neobservat într- 
acolo. 

De îndată ce se aflară împreună, începură o convorbire 
însoţită de bogate gesturi. 

Raoul se apropie de ei, aşa cum îl sfătuise Athos. 

— E un rondel al domnului Voiture, pe care mi l-a recitat 
abatele şi căruia nu-i găsesc pereche, spuse Athos, răsunător. 

Raoul rămase câteva clipe în preajma lor apoi se pierdu în 
grupul doamnei de Chevreuse, de care se apropiaseră 
domnişoara Paulet dintr-o parte şi domnişoara de Scudery din 
cealaltă. 

— Ei bine, zise vicarul, eu mi-aş îngădui să nu împărtăşesc 
în totul părerea domnului de Scudery; dimpotrivă, găsesc că 
domnul Voiture e un poet, un simplu poet. Ideile politice îi 
lipsesc cu desăvârşire. 

— Aşadar? întrebă Athos. 

— Mâine, murmură Aramis în grabă. 

— La ce oră? 

— La şase. 

— Unde? 

— La Saint-Mandé. 

— Cine ţi-a spus? 

— Contele de Rochefort. 

Cineva se apropia de locul unde se aflau. 

— Şi cugetările filozofice? lată ce-i lipsea bietului Voiture. În 
ce mă priveşte, mă alătur părerii vicarului: un simplu poet. 

— Da, desigur, e un poet de valoare, glăsui Menage. Dar 
posteritatea, deşi plină de admiraţie, îi va reproşa un lucru, 


anume, că prea a încărcat versul cu licenţe. A ucis poezia fără 
să ştie. 

— Ucis, acesta-i cuvântul, întări Scudery. 

— Dar scrisorile lui, ce capodopere! zise doamna de 
Chevreuse. 

— Oh, în această privinţă e neasemuit, i se alătură 
domnişoara de Scudery. 

— Adevărat, observă Paulet. Dar numai atâta vreme cât 
glumeşte, fiindcă, dacă devine grav, calcă-n străchini. Când nu 
spune lucrurile pe şleau, trebuie să recunoaşteţi că le spune că 
vai de lume. 

— Totuşi veţi conveni că, în ceea ce priveşte gluma, nu-şi 
află pereche. 

— Da, desigur, încuviinţă Scudery, răsucindu-şi mustata. 
Găsesc însă hazul cam silit, iar glumele prea familiare. De pildă, 
Scrisoarea crapului către ştiucă. 

— Fără să mai punem la socoteală că cele mai reuşite îşi au 
inspiraţia la castelul Rambouilet. De pildă, Ze/ida şi A/cidaleea. 

— Cât despre mine, rosti Aramis, apropiindu-se de grupul 
strâns aici şi salutând respectuos pe doamna de Chevreuse, 
care îi răspunse printr-un zâmbet plin de graţie, cât despre 
mine, eu îl învinuiesc şi de faptul că şi-a luat o prea mare 
libertate faţă de cei mari. A fost adeseori necuviincios faţă de 
prinţesă, de mareşalul d'Albret, de domnul de Schomberg şi 
chiar faţă de regină. 

— Cum, faţă de regină? întreba Scudery, făcând un pas 
înainte, ca şi când ar fi vrut să tragă spadă. La naiba, n-am ştiut 
asta! Şi în ce chip s-a arătat necuviincios faţă de majestatea-sa? 

— Nu cunoaşteţi poezia lui: Gândeam? 

— Nu, zise doamna de Chevreuse. 

— Nu, zise domnişoara de Scudery. 

— Nu, zise domnişoara Paulet. 

— Într-adevăr, cred că regină a spus-o la foarte puţini. Eu 
însă o cunosc dintr-o sursă sigură. 

— Şi o ştii? 

— Sper să mi-o amintesc. 

— S-auzim! strigară toţi într-un glas. 

— lată în ce împrejurare s-a ivit poezia, urmă Aramis. 
Domnul Voiture era în trăsura reginei, care se plimba singură cu 
el prin pădurea Fontainebleau; la o vreme, luă un aer îngândurat 


pentru că regina să-l întrebe la ce se gândeşte, ceea ce se şi 
întâmpla: "La ce te gândeşti, domnule Voiture?" întrebă 
maiestatea-sa. Voiture surâse, se prefăcu adâncit în sine câteva 
clipe, încât să lase impresia că improvizează şi răspunse: 


"Gândeam şi eu că soarta vrea 
După atâta nedreptate, 
Să încunune fruntea ta 
Cu cinste, faimă, nestemate. 
Oare vei fi mai fericită, 
Precum erai odinioară, 
N-aş vrea să spun îndrăgostită! 
Păcatul rimei mă doboară " 


Scudery, Menage şi domnişoara Paulet ridicară din umeri. 

— Aşteptaţi, zise Aramis. Poezia are trei strofe. 

— Oh, spune mai curând trei cuplete! preciză domnişoara 
de Scudery. E cel mult un cântec, zău aşa. 


"Gândeam apoi că bietul Amor 
Ce armele mereu ti-a dăruit, 
Gonit departe-i de la curte 
Fără de arcul lui vrăjit. 
Eu, cugetând în preajma ta, 
La ce să mă aştept, Marie, 
Când tu te-arăţi atât de rea 
Cu inimile devotate ție?" 


— Oh, cât despre această ultimă înţepătură, interveni 
doamna de Chevreuse, nu ştiu dacă are ceva comun cu regulile 
poetice, dar trebuie să-l iertăm în numele adevărului. Doamna 
de Hautefort cu doamna de Sennecey i-ar da dreptate, fără să 
mai vorbesc de domnul de Beaufort. 

— Haide-haide, bombăni Scarron. Asta nu mă mai priveşte 
câtuşi de puţin: de azi-dimineaţă nu mai sunt bolnavul reginei. 

— Şi ultimul cuplet? întrebă domnişoara de Scudery. 
Ultimul cuplet? S-auzim! 

— lată-l, spuse Aramis. Acesta are avantajul de a folosi 
nume proprii, încât e cu neputinţă să te înşeli: 


"Şi mă gândeam - doar noi 
poeții 

Gândim adesea mai ciudat - 

Ce-ai face în ăst prag al vieții 

De I-ai zări cu-adevărat, 

Din depărtări aici sosit, 

Pe Buckingham, chipeşul duce, 

Și cine ar fi neportit, 

EI, sau părintele Vincent?" 


La această ultimă strofă, un strigăt se stârni faţă de 
necuviinţa lui Voiture. 

— Din nenorocire, murmură copila cu ochii catifelaţi, eu 
găsesc minunate aceste versuri. 

Era şi părerea lui Raoul, care se apropie de Scarron şi spuse 
roşind: 

— Domnule Scarron, faceţi-mi cinstea, vă rog şi spuneţi-mi 
cine este tânăra doamnă care are o părere deosebită faţă de 
toată această aleasă adunare? 

— Ah, tânărul meu viconte, făcu Scarron. Precum văd, arzi 
de dorinţa să-i propui o alianţă ofensivă şi defensivă, nu? 

Raoul se împurpură din nou: 

— Mărturisesc, zise el, că versurile mi se par foarte 
frumoase. 

— Şi într-adevăr sunt, încuviinţă Scarron. Dar tăcere! Între 
poeţi nu se spun asemenea lucruri. 

— Eu însă nu am cinstea să fiu poet, zise Raoul şi vă 
rugăm... 

— Aşa e: vrei să ştii cine e aceea tânăra doamnă? E 
frumoasă Indiană. 

— Vă cer iertare, domnule, rosti Raoul cu tot sângele în 
obraji, dar nu ştiu mai mult decât înainte. Vai, sunt un 
provincial! 

— Ceea ce înseamnă că nu pricepi mare lucru din 
păsăreasca ciripită pe aici de toată lumea. Cu atât mai bine, 
tinere, cu atât mai bine! Nici nu te strădui să o pricepi, e 
pierdere de timp; şi când vei ajunge să pricepi graiul acesta, să 
sperăm că o să fie dat uitării. 


— Atunci mă vei ierta, domnule, glăsui Raoul şi veţi avea 
bunăvoința să-mi spuneţi cine-i persoana pe care o numiţi 
frumoasa Indiană? 

— Da, desigur: una dintre cele mai fermecătoare fiinţe de 
pe lume, domnişoara Françoise d'Aubigné. 

— Face parte cumva din familia vestitului Agrippa, prietenul 
regelui Henric al IV-lea? 

— E nepoata lui. Tocmai a sosit din Martinica, iată de ce-i 
spun frumoasa Indiană. 

Raoul făcu ochii mari: privirea lui se întâlni cu aceea a 
tinerei fete, care zâmbi. 

Se vorbea mai departe despre Voiture. 

— Domnule, spuse domnişoara d'Aubigné, adresându-se la 
rândul ei lui Scarron, dornică să se alăture discuţiei acestuia cu 
tânărul viconte. Dumneavoastră nu-i admiraţi pe prietenii 
bietului Voiture? Ascultaţi cum îl mai scarmănă, lăudânau-l! 
Unul îi contestă bunul simţ, altul poezia, altul originalitatea, altul 
umorul, altul independenţa, altul... Eh, Doamne, dar ce vor să 
mai lase acestui om de neasemuit, cum l-a numit domnişoara de 
Scudery? 

Scarron începu să râdă, Raoul de asemenea. Frumoasa 
Indiană, mirată de efectul cuvintelor sale, lăsă ochii în pământ şi 
îşi reluă aerul naiv de mai înainte. 

— lată o fiinţă plină de spirit, zise Raoul. 

Athos, rămas în firida ferestrei, urmărea tot ce se petrecea 
în jur cu un zâmbet dispreţuitor pe buze. 

— Chemaţi-l încoace pe contele de La Fère, îl rugă doamna 
de Chevreuse pe vicar. Vreau să-i vorbesc. 

— lar eu, răspunse vicarul, vreau să se creadă că nu stau 
de vorbă cu el. Mi-e drag şi-l admir, căci îi cunosc isprăvile de 
odinioară, cel puţin pe unele dintre ele, totuşi socot că nu-i bine 
să-l salut decât începând de poimâine dimineaţă. 

— Şi de ce abia de poimâine dimineaţă? întrebă doamna de 
Chevreuse. 

— Veţi şti asta mâine seară, răspunse vicarul râzând. 

— Scumpul meu Gondy, vorbeşti ca în Apocalips, zău aşa, i- 
o întoarse ducesă. Domnule d'Herblay, adăugă ea, întorcându- 
se spre Aramis, eşti bun să-mi faci încă un serviciu astă-seară? 

— Cum adică, ducesă? murmură Aramis. Astă-seară, mâine, 
oricând, nu trebuie decât să porunciţi. 


— Ei bine, du-te şi-l caută pe contele de La Fere. Vreau să-i 
vorbesc. 

Aramis se apropie de Athos şi se întoarse împreună cu el. 

— Domnule conte, rosti ducesă, întinzând o scrisoare lui 
Athos, iată ceea ce ţi-am făgăduit. Protejatul nostru va fi primit 
cum se cuvine. 

— Doamnă, spuse Athos, e o mare fericire pentru el să vă 
rămână îndatorat. 

— În privinţa asta, n-ai nici un motiv să-l invidiezi; eu îţi 
rămân îndatorată că mi-ai dat prilejul să-l cunosc, răspunse 
şăgalnic femeia, cu un surâs care aminti lui Aramis şi Athos de 
Marie Michon. 

Zicând aceasta se ridică şi ceru trăsura. Domnişoara Paulet 
plecase, domnişoara de Scudery tocmai pleca. 

— Viconte, se adresă Athos lui Raoul, însoţeşte-o pe 
doamna ducesă de Chevreuse, roag-o să aibă bunătatea să-ţi 
dea mâna când coboară treptele şi după aceea mulţumeşte-i. 

Frumoasa Indiană se apropie de Scarron să-şi ia rămas bun. 

— Pleci atât de repede? întrebă el. 

— Printre cele din urmă, după cum vedeţi. Dacă aveţi 
cumva veşti despre domnul Voiture şi mai cu seamă veşti bune, 
fiţi amabil şi înştiinţaţi-mă mâine şi pe mine. 

— Oh! murmură Scarron. Acum poate să moară. 

— Cum asta? întrebă fata cu ochii catifelaţi. 

— Fără îndoială, panegiricul lui e gata făcut. 

Şi se despărţiră râzând, tânăra fată întorcând ochii cu 
interes spre sărmanul paralitic, sărmanul paralitic urmărind-o cu 
o privire iubitoare. 

Treptat-treptat, grupurile se răriră. Scarron nu părea să fi 
văzut că unii dintre oaspeţii săi şuşotiseră misterios, că vreo 
câţiva primiseră scrisori şi că întreaga seară părea să aibă un 
scop tainic, străin de literatură, deşi se făcuse atâta vâlvă în 
jurul ei. 

Cât despre Raoul, el o însoţi într-adevăr pe ducesă până la 
trăsură şi ea, urcând, îi dădu mâna să i-o sărute; apoi, într-una 
din acele porniri nestăpânite, care o făceau atât de încântătoare 
şi mai ales atât de primejdioasă, îi cuprinse deodată capul în 
mâini şi îl sărută pe frunte, zicând: 

— Viconte, urările şi sărutul meu să-ţi poarte noroc! 

După aceea porunci vizitiului să meargă la castelul Luynes. 


Trăsura porni; doamna de Chevreuse făcu tânărului un 
ultim semn de bun rămas şi Raoul urcă scară cu totul 
descumpănit. 

Athos pricepu ce se întâmplase şi zâmbi. 

— Vino, viconte, zise el. E timpul să mergem. Mâine vei 
pleca sub arme, în oştirea Prințului; caută deci şi dormi bine în 
această ultimă noapte pe care o petreci în oraş. 

— Aşadar, voi fi ostaş? întrebă tânărul. Oh, domnule, vă 
mulţumesc din toată inima! 

— Cu bine, conte! zise abatele d'Herblay. Mă întorc la mine 
la mânăstire. 

— Cu bine, abate! zise vicarul. Mâine ţin predică şi am 
douăzeci de lucruri de citit astă-seară. 

— Cu bine, domnilor! zise contele. Sunt frânt de oboseală şi 
mă duc să mă culc, să dorm douăzeci şi patru de ceasuri în şir. 

Cei trei se salutară, după ce mai schimbară între dânşii o 
ultimă privire. 

Scarron îi urmărea cu coada ochiului prin fereastra 
salonului. 

— Nici unul nu va face ce-a spus, murmură el, cu zâmbetu-i 
de maimuţă. Lasă-i să-şi urmeze calea, bravii gentilomi! Cine 
ştie dacă nu se străduiesc să-mi recapăt pensia. Ei pot să mişte 
braţele, ceea ce înseamnă mult, pe când eu... Vai! Mie nu mi-a 
rămas decât limba, dar voi căuta să dovedesc că şi asta 
înseamnă ceva. Ei, Champenois! A bătut de unsprezece. Vino şi- 
mi împinge căruciorul până la pat... Într-adevăr, domnişoara 
d'Aubigne este o fiinţă fermecătoare! 

Zicând acestea, sărmanul paralitic dispăru în odaia de 
culcare, uşa se închise în urma lui şi luminile prinseră să se 
stingă una după alta în salonul din stradă Tournelles. 


Capitolul XXIV Saint-Denis 


Mijea de ziuă când Athos se dădu jos din pat şi se îmbrăcă; 
după paloarea mai accentuată decât de obicei şi după urmele 
insomniei zugrăvite pe chipul lui, ghiceai lesne că n-a închis 
ochii toată noaptea. Impotriva firii sale atât de hotărâte şi 


neşovăielnice, în dimineaţa aceea simţeai în toată făptura lui o 
oarecare încetineală şi şovăială. 

Asta din pricină că se îngrijea să-l pregătească de plecare 
pe Raoul şi căuta să câştige timp. Mai întâi lustrui singur o 
spadă pe care o scoase dintr-o teacă de piele parfumată, 
cercetând la început dacă minerul e solid şi dacă până tăişului şi 
mânerul sunt prinse trainic una de alta. 

După aceea aruncă o pungă plină de ludovici pe fundul unui 
cufăr pe care tânărul urma să-l ia cu sine, îl strigă pe Olivain, 
lacheul ce-i însoţise de la Blois, şi-i porunci să rânduiască 
lucrurile în cufăr sub ochii lui, veghind să nu lipsească nimic din 
cele de trebuinţă unui tânăr ce pleca la oştire. 

În cele din urmă, după aproape un ceas petrecut cu aceste 
îndeletniciri, deschise uşa ce dădea în odaia vicontelui şi intra 
încetişor. 

Soarele, care se şi ridicase pe cer, năvălea în încăpere prin 
fereastră largă, căci Raoul, întorcându-se târziu în ajun, uitase 
să tragă perdelele. Dormea încă, cu capul gingaş rezemat de 
braţ. Pletele negre acopereau pe jumătate fruntea senină şi 
umezită de o bură de sudoare, ce lunecă în perle pe obrajii lui 
de copil obosit. 

Athos se apropie şi se aplecă asupră-i plin de duioşie şi 
tristeţe, uitându-se îndelung la tânărul surâzător şi cu pleoapele 
întredeschise, ale cărui vise trebuie că erau dulci şi somnul lin, 
într-atât de învăluitoare era veghea mută, pătrunsă de grijă şi 
de iubire a îngerului său păzitor. Treptat-treptat, Athos se lăsă 
furat de reverie în faţa acestei tinereţi atât de strălucitoare şi 
neprihănite. Anii de altădată îi înviară în amintire cu suavele lor 
aduceri aminte, care sunt mai curând adieri înmiresmate decât 
gânduri. Între acest trecut şi prezent era o prăpastie. Dar 
închipuirea zboară ca un înger şi ca fulgerul; ea străbate mările 
unde am trăit naufragii, întunecimile în care ne-am pierdut 
iluziile, prăpastia unde ne-am îngropat fericirea. Şi Athos cugetă 
că prima parte a vieţii sale a fost zdrobită de o femeie; se gândi 
cu groază ce înrâurire putea să aibă dragostea asupra unei firi 
atât de simţitoare şi totodată viguroasă. 

Amintindu-şi câte pătimise, presimţi tot ce putea să 
pătimească Raoul şi unda de tandră şi adâncă milă ce-i năpădi 
inima, se adună în privirea-i umedă aţintită asupra tânărului. 


În clipa aceea, Raoul se trezi dintr-un somn tihnit şi senin, 
aşa cum au îndeobşte fiinţele gingaşe ca păsările cerului. 
Privirile li se întâlniră şi Raoul înţelese, fără îndoială, tot ce se 
petrecea în inima acestui om, care îl aştepta să se trezească, 
aşa cum iubitul aşteaptă să i se trezească iubita, căci o 
nesfârşită dragoste i se zugrăvi la rându-i în ochi. 

— Eraţi aici, domnule? zise el, plin de respect. 

— Da, Raoul, aici, răspunse contele. 

— Şi nu m-ati trezit? 

— Voiam să te las să mai dormi puţin, dragul meu. Trebuie 
să te fi obosit mult ziua de ieri, ai stat până noaptea târziu. 

— Oh, domnule, ce bun sunteţi! murmură Raoul. 

Athos surâse. 

— Cum te simţi? întrebă el. 

— Minunat, domnule, voios şi pe deplin odihnit. 

— Asta înseamnă că eşti încă în creştere, urmă Athos, cu 
acea grijă părintească şi înduioşătoare a omului matur faţă de 
un tânăr. La anii tăi simţi îndoit orice oboseală. 

— Oh, domnule, vă cer iertare, zise Raoul, ruşinat de atâta 
bunăvoință. Intr-o clipă sunt gata îmbrăcat. 

Athos îl strigă pe Olivain şi, într-adevăr, după vreo zece 
minute, cu acea punctualitate pe care el, deprins cu viaţa de 
ostaş, i-o transmisese tânărului, Raoul fu gata. 

— Acum, glăsui vicontele către Olivain, îngrijeşte-te de 
cufărul meu. 

—  Cufărul te-aşteaptă, Raoul, zise Athos. Totul a fost 
rânduit sub ochii mei şi nimic n-o să-ţi lipsească. Dacă poruncile 
mele au fost urmate întocmai, cufărul trebuie să fie urcat pe cal, 
ca şi bagajul lacheului. 

— Totul s-a adus la îndeplinire precum a poruncit domnul 
conte şi caii aşteaptă, zise Olivain. 

— Şi eu care dormeam în timp ce dumneavoastră, 
domnule, aţi avut bunătatea să vă îngrijiţi de toate! strigă 
Raoul. Într-adevăr, mă copleşiţi cu atâta bunătate. 

— Prin urmare, mă iubeşti un pic, cel puţin aşa sper, vorbi 
Athos, aproape înduioşat. 

— Oh, domnule! izbucni Raoul, gata să se înăbuşe în 
strădania de a nu-şi arăta tulburarea printr-o pornire 
drăgăstoasă. Dumnezeu mi-e martor că vă iubesc şi că vă 
venerez. 


— Vezi dacă n-ai uitat ceva, zise Athos, aruncându-şi ochii 
în jur, ca şi cum ar fi căutat un anumit lucru, numai ca să-şi 
ascundă şi el tulburarea. 

— N-am uitat nimic, domnule, zise Raoul. 

In clipa aceea, lacheul se apropie cu oarecare şovăială şi îi 
spuse în şoaptă: 

— Domnul viconte nu are spadă, fiindcă domnul conte mi-a 
poruncit să-i iau spada descinsă aseară. 

— Bine, murmură Athos. Asta rămâne în grija mea. 

Raoul păru că nu bagă în seamă aceste cuvinte. Cobori din 
odaie, uitându-se necontenit la conte, ca să vadă dacă a sosit 
momentul să-şi ia rămas bun; dar Athos nu dădu nici un semn. 

Când ajunse în capul treptelor de la intrare, Raoul văzu trei 
căi. 

— Oh, doamne! strigă el, fericit. Aşadar, mă însoţiţi? 

— Vreau să te petrec o bucată de drum, zise Athos. 

Ochii lui Raoul străluceau de bucurie şi se aruncă sprinten 
în şa. 

Athos încălecă fără grabă pe cal, după ce şoptise ceva 
lacheului, care, în loc să-i urmeze, se întoarse în casă. Raoul, 
încântat să se afle în tovărăşia contelui, nu băgă de seamă 
nimic, ori avu aerul că nu bagă de seamă. 

Cei doi gentilomi apucară pe Pont-Neuf, apoi ţinură cheiul, 
sau mai degrabă calea numită pe atunci malul Pepin şi porniră 
de-a lungul zidurilor lui Grand-Châtelet. Când ieşiră în strada 
Saint-Denis, îi ajunse din urmă şi lacheul. 

Mergeau în tăcere. Raoul simţi lămurit clipa despărțirii tot 
mai aproape; contele dăduse în ajun felurite porunci privind 
treburile sale de peste zi. De altfel, ochii săi, ca şi puţinele 
cuvinte ce-i scăpau din când în când de pe buze, mărturiseau o 
şi mai mare iubire. În răstimpuri nu se putea stăpâni să nu dea 
glas câte unui gând ori unui sfat şi spusa lui vădea o grijă 
neţărmuită. 

După ce trecură de poarta Saint-Denis, când cei doi cavaleri 
ajunseră pe culmea dealului Récollets, Athos cercetă cu privirea 
calul vicontelui. 

— la aminte, Raoul, rosti el. Ţi-am spus adesea şi n-ar 
trebui să uiţi; ăsta fiind un mare cusur pentru un călăreț: lată, 
calul tău a şi obosit; e plin de spume, în vreme ce al meu pare 
abia scos din grajd. li chinui gura cu zăbala, strângând frâul şi, 


din pricina asta, n-ai să-l mai poţi struni cu destulă iuţeală; bagă 
de seamă, salvarea unui cavaler depinde câteodată de 
repeziciunea cu care calul îi dă ascultare. Gândeşte-te că peste 
opt zile nu vei mai face exerciţii de călărie într-un manej, ci te 
vei afla pe câmpul de luptă. 

Şi numaidecât, ca să nu dea prea multă însemnătate 
acestor lucruri şi să-l mâhnească, adăugă: 

— Uite, Raoul, ce minunată câmpie pentru vânătoarea de 
potârnichi! 

Tânărul se folosi de sfatul contelui, admirând totodată 
prevenitoarea-i delicateţe. 

— Am remarcat ieri şi altceva, spuse Athos. Anume, că prea 
încordezi braţul când ţii pistolul în mână. Incordarea asta face să 
tragi alături de ţintă. Astfel, din douăsprezece focuri, ai dat greş 
de trei ori. 

— lar dumneavoastră aţi nimerit de douăsprezece ori la 
rând, zâmbi Raoul. 

— Fiindcă tineam braţul îndoit şi mă rezemam în cot. 
Înţelegi ce vreau să-ţi spun, Raoul? 

— Da, domnule. Am tras după aceea singur la ţintă, 
urmându-vă povaţa şi n-am mai dat greş. 

— Ascultă, continuă Athos. E ca şi când, încrucişând spada, 
te-ai năpusti îndată asupra adversarului. E un cusur al tinereţii, 
ştiu, dar mişcarea corpului în clipa când te avânţi la atac abate 
întotdeauna direcţia spadei; şi dacă ai avea potrivnic un om cu 
sânge rece, acesta te-ar opri de la primul pas, parind printr-un 
gest, ori chiar printr-o lovitură directă. 

— Da, domnule, aşa cum dumneavoastră aţi făcut de 
atâtea ori. Dar nu oricine are îndemânarea şi curajul 
dumneavoastră. 

— Eh, cam pişcă vântul ăsta! făcu Athos. O amintire de-a 
iernii! A, să nu uit, spuneam că dacă vei intra în foc şi vei intra, 
căci te vei înfăţişa unui tânăr general care îndrăgeşte grozav 
mirosul de pulbere, să ţii minte că dacă e să lupţi de unul singur 
cu cineva, aşa cum se întâmpla adesea, mai cu seamă nouă, 
celor ce luptăm pe cal, să ţii minte: tu să nu tragi niciodată cel 
dintâi. Cine trage întâi nimereşte rareori adversarul, întrucât 
trage cu teama că va rămâne dezarmat în faţa unui duşman 
înarmat; în plus, când îl vezi pe adversar că trage, smuceşte 


frâul şi ridică-ţi calul în două picioare: mie asta mi-a salvat viaţa 
în două sau în trei rânduri. 

— Am să vă urmez sfatul, nu numai din recunoştinţă. 

— Ei! spuse Athos. Nu-s niscaiva braconieri cei pe care i-au 
prins colo jos?... Da, într-adevăr... Şi încă ceva foarte important 
Raoul: dacă eşti rănit în luptă, dacă te prăbuşeşti de pe cal şi ți- 
a mai rămas un dram de putere, caută şi te abate din calea 
urmată de regimentul tău; altfel, pot să se întoarcă şi să te 
strivească sub copitele cailor. Oricum, de-ai să cazi rănit, scrie- 
mi numaidecât, ori pune pe cineva să-mi scrie: noi, ăştia, ne 
pricepem la răni, adăugă Athos, zâmbind. 

— Mulţumesc, domnule, răspunse tânărul, adânc mişcat. 

— Ah, iată-ne la Saint-Denis, murmură Athos. 

Într-adevăr, tocmai ajungeau la poarta oraşului, unde 
stăteau de pază două santinele. Unul dintre ostaşi rosti către 
celălalt: 

— Uite încă un tânăr gentilom care se pare că pleacă la 
oaste. 

Athos se întoarse în şa: tot ce-l privea pe Raoul, fie şi 
indirect, căpăta numaidecât interes în ochii lui. 

— După ce vezi asta? întrebă contele. 

— Aşa, după înfăţişare, monseniore, răspunse santinela. De 
altminteri şi vârsta l-arată. E-al doilea pe ziua de azi. 

— A mai trecut pe-aici în dimineaţa asta un tânăr ca mine? 
întrebă Raoul. 

— Da, pe cinstea mea, unul tare chipeş şi mândru. Asta mi- 
a arătat că trebuie să fie de neam mare. 

— Atunci voi avea un tovarăş de drum, domnule, zise 
Raoul, urmându-şi calea. Dar, vai, asta nu mă face să-l uit pe cel 
de care mă despart. 

— Nu cred să-l ajungi, Raoul, fiindcă aş vrea să-ţi vorbesc 
aici şi asta te va face să zăboveşti destul, încât gentilomul acela 
să ţi-o ia cu mult înainte. 

— Cum doriţi, domnule. 

Vorbind astfel, străbătură străzile pline de lume, din pricina 
sărbătorii din aceea zi şi ajunseră în faţa unei vechi biserici, 
unde şi începuse slujba de dimineaţă. 

— Să descălecăm, Raoul, zise Athos. Tu, Olivain, ai grijă de 
cai şi dă-mi spadă. 


Athos luă spada pe care i-o întinse lacheul şi cei doi 
gentilomi intrară în biserică. 

Athos îi dădu lui Raoul apă sfinţită. În unele inimi de părinte 
trăieşte o fărâmă din acea dragoste plină de grijă pe care un 
iubit o nutreşte pentru iubita sa. 

Tânărul îi atinse mâna, aplecă fruntea şi se închină. Athos 
spuse un cuvânt unuia dintre îngrijitorii bisericii, care se înclină 
şi porni în direcţia unde se aflau criptele. 

— Vino, Raoul, îi spuse Athos. Să mergem după omul 
acesta. 

Îngrijitorul închise uşa de fier ce ducea la criptele regilor şi 
rămase în capul scării, în timp ce Athos şi Raoul coborau. 
Undeva, jos, pe ultima treaptă a scării, lumina slab un felinar de 
argint şi chiar sub licărirea lui, sub un bogat acoperământ de 
catifea violetă presărată cu flori de aur, odihnea un catafalc 
susţinut de stâlpi de stejar. 

Tânărul, pregătit pentru această împrejurare de tristeţea 
ce-i stăpânea inima, ca şi de măreţia bisericii abia străbătută, 
coborâse scară cu pasul rar şi solemn şi acum stătea în picioare, 
descoperit, dinaintea rămăşiţelor pământeşti ale ultimului rege, 
care nu avea să-şi întâlnească strămoşii decât atunci când 
urmaşul său avea să sosească alături de el şi părea că 
sălăşluieşte acolo pentru a spune trufiei omeneşti, atât de 
pornită câteodată să se preamărească singură, aflându-se pe 
tron: 

"Țarina omenească, te aştept!" 

Domni o clipă de tăcere. 

Pe urmă, Athos ridică mâna şi, arătând spre sicriu, spuse: 

— Aici zace un om slab şi lipsit de măreție, care totuşi a 
avut o domnie plină de uriaşe evenimente: asta din pricină că 
deasupra acestui rege veghea spiritul unui alt om, aşa cum 
felinarul de colo veghează deasupra sicriului şi luminează. Omul 
acesta era adevăratul rege, Raoul: celălalt nu era decât o 
umbră, pe care el o însufleţea. Şi totuşi, strălucirea monarhiei e 
atât de puternică la noi, încât omul acesta n-a avut nici măcar 
cinstea unui mormânt la picioarele celui pentru a cărui glorie şi- 
a irosit viaţa, căci omul acesta, Raoul, ţine minte, dacă l-a 
coborât pe rege, a înălţat regalitatea. Două lucruri stau închise 
la Luvru: regele, care moare şi regalitatea, care nu moare. 
Această domnie a apus, Raoul; acest ministru atât de urât de 


către stăpânul său a coborât în mormânt, trăgând după sine şi 
pe rege, pe care nu voia să-l lase să trăiască singur, de teamă 
să nu-i distrugă opera, fără îndoială; căci un rege nu zideşte 
decât atunci când Dumnezeu, ori spiritul lui Dumnezeu i se află 
în preajmă. Şi totuşi, pe vremea aceea toată lumea a privit 
moartea cardinalului ca pe o mântuire şi chiar eu însumi, orbit 
până într-atâta cum sunt îndeobşte contemporanii, m-am 
amestecat făţiş de câteva ori în planurile acestui mare om, care 
ţinea Franţa în mâinile sale şi care, după cum le deschidea, o 
înăbuşea sau o lăsa să respire la bunul său plac. 

Dacă nu m-a strivit, pe mine şi pe prietenii mei, în 
năprasnica-i mânie, a fost fără îndoială că să-ţi pot spune astăzi: 
Raoul, caută a deosebi întotdeauna pe rege de regalitate; regele 
nu-i decât un om, regalitatea e spiritul lui Dumnezeu; când te 
vei afla în cumpăna îndoielii şi nu vei şti pe cine să slujeşti, 
înlătură aparenţa materială pentru principiul nevăzut, căci 
principiul nevăzut e totul. Singur Dumnezeu a vrut să facă acest 
principiu palpabil, întrupându-l într-un om. Raoul, îţi întrezăresc 
viitorul ca printr-o ceaţă. Nădăjduiesc că va fi mai bun decât al 
nostru. Spre deosebire de noi, care am avut un ministru fără 
rege, tu vei avea un rege fără ministru. Aşadar, vei putea să 
slujeşti, să iubeşti şi să-l respecţi pe rege. Chiar dacă acest rege 
e un tiran, căci întotdeauna atotputernicia are ameţelile ei care 
o împing la tiranie, slujeşte, iubeşte şi respectă regalitatea, 
adică lucrul acela nevăzut, adică spiritul lui Dumnezeu pe 
pământ, adică acea scânteiere celestă care face țarina atât de 
măreaţă şi atât de sfânta, încât noi, ceilalţi, nobilii de viţă, 
însemnăm la fel de puţin înaintea acestui corp întins pe ultima 
treaptă a scării, pe cât de puţin înseamnă acest trup înseşi 
înaintea tronului lui Dumnezeu. 

— Voi iubi cu dăruire pe Dumnezeu, domnule, rosti Raoul. 
Voi respecta regalitatea; îl voi sluji pe rege şi voi căuta, dacă e 
să mor, să mor pentru rege, pentru regalitate sau pentru 
Dumnezeu. Oare v-am înţeles bine? 

Athos zâmbi. 

— Eşti o fire nobilă, rosti el. lată spada ta! 

Raoul puse un genunchi în pământ. 

— Ea a fost purtată de tatăl meu, un gentilom cinstit. Am 
purtat-o şi eu, la rândul meu şi m-am arătat vrednic de ea ori de 
câte ori îi strângeam mânerul în mână şi teaca ei îmi juca la 


şold. Dacă braţul ţi-e încă slab ca să poţi stăpâni această spadă, 
cu atât mai bine, Raoul, vei avea vreme să înveţi că nu trebuie 
să o tragi din teacă decât atunci când e neapărat nevoie. 

— Domnule, spuse Raoul, primind spada din mâinile 
contelui. Vă datorez totul, dar această spadă e cel mai preţios 
dar pe care mi l-aţi făcut. Am să o port plin de recunoştinţă, vă 
jur. 

Şi sărută cu evlavie mânerul spadei. 

— Bun! făcu Athos. Ridică-te, viconte. Să ne îmbrăţişăm. 

Raoul se ridică şi se aruncă cu nestăvilită iubire în braţele 
contelui. 

— Cu bine, murmură contele, care simţea că i se sfâşie 
inima. Cu bine şi gândeşte-te la mine! 

— Oh, întotdeauna, întotdeauna! strigă tânărul. Vă jur, 
domnule, că dacă mi se va întâmpla vreo nenorocire, numele 
vostru va fi cel din urmă nume pe care-l voi rosti, iar amintirea 
voastră ultimul meu gând. 

Athos urcă iute scara, dornic să-şi ascundă tulburarea; 
dădu un ban de aur îngrijitorului mormintelor, se plecă dinaintea 
altarului şi se îndreptă cu paşi mari spre tinda bisericii, în faţa 
căreia Olivain aştepta cu caii. 

— Olivain, zise el, arătând spre cureaua de care atârna 
spada lui Raoul. Strânge puţin cataramă, spada atârna prea jos. 
Aşa! Acum îl vei însoţi pe viconte până vă întâlniți cu Grimaud; 
când apare el, te întorci. Auzi, Raoul? Grimaud mă slujeşte de 
mulţi ani, e un om plin de curaj şi de prevedere. El, Grimaud, te 
va însoţi. 

— Da, domnule, spuse Raoul. 

— Haide, sus, pe cai, să vă văd plecând. 

Raoul se supuse. 

— Cu bine, Raoul! rosti contele. Cu bine, copilul meu 
scump! 

— Cu bine, domnule! zise Raoul. Cu bine iubitul meu 
ocrotitor! 

Athos făcu un semn cu mâna, căci nu mai era în stare să 
vorbească, în vreme ce Raoul se depărtă, cu capul descoperit. 

Rămase nemişcat acolo, urmărindu-i cu privirea până 
dispărură după o cotitură a străzii. 


Atunci contele aruncă frâul calului în mâinile unui ţăran, 
urcă din nou şi fără grabă treptele, intră în biserică, se duse de 
îngenunche în cel mai întunecat ungher şi începu să se roage. 


Capitolul XXV Unul dintre cele patruzeci de 
mijloace de evadare ale domnului de Beaufort 


În acest timp, ceasurile se scurgeau pentru întemnițat aşa 
cum se scurgeau şi pentru cei care îi pregăteau fugă: numai că 
se scurgeau prea încet. Spre deosebire de alţi oameni, care iau 
cu însufleţire o hotărâre primejdioasă şi îşi pierd avântul pe 
măsură ce se apropie clipa aducerii ei la îndeplinire, domnul de 
Beaufort, al cărui năprasnic curaj devenise faimos şi care cinci 
ani în şir fusese în lanţurile inactivităţii, domnul de Beaufort 
părea să zorească timpul şi chemă din tot sufletul clipa acţiunii. 
În evadarea sa, lăsând deoparte planurile pe care şi le făurea 
pentru viitor, planuri încă foarte vagi şi foarte nesigure, era, 
trebuie să recunoaştem, un început de răzbunare şi asta făcea 
să-i crească inima. Mai întâi, fuga lui era o proastă afacere 
pentru domnul de Chavigny, pe care îl duşmănea din pricina 
micilor mizerii menite să-l tot sâcâie; apoi, o şi mai proastă 
afacere pentru Mazarin, pe care îl ura aprig, având mari capete 
de acuzare împotrivă-i. Vedem, dar, păstrată o deplină 
cumpănire între simţămintele nutrite de către domnul de 
Beaufort faţă de guvernatorul închisorii şi de ministru, faţă de 
slugă şi de stăpân. 

În plus, domnul de Beaufort, care cunoştea ca nimeni 
interiorul Palatului Regal şi care avea ştiinţă de legătura dintre 
regină şi cardinal, îşi închipuia, de acolo din temniţă, furtuna ce 
avea să se stârnească în clipa când zvonul va da buzna din 
cabinetului ministrului în odaia Annei de Austria: domnul de 
Beaufort a scăpat! Cugetând la toate acestea în sinea sa, 
domnul de Beaufort zâmbea încântat şi se şi vedea scăpat, 
trăgând în piept cu nesat aerul câmpiilor şi al pădurilor, strigând 
din răsputeri: Sunt liber! 

E adevărat că, dezmeticindu-se, se trezea între aceiaşi 
patru pereţi, îl vedea la zece paşi pe La Ramée, tot învârtindu-şi 


degetele mari unul pe lângă altul şi, în încăperea de la intrare, 
ostaşii de strajă hlizindu-se ori trăgând la măsea. 

Singurul lucru ce-l făcea să uite de această nesuferită 
privelişte, într-atât de mare e nestatornicia firii omeneşti, era 
chipul posomorit al lui Grimaud, chip pe care la început îl urâse 
şi care între timp ajunsese să întruchipeze toate nădejdile sale. 
Grimaud i se părea un Antinous. 

De prisos să spunem că totul nu era decât jocul închipuirii 
sale înfrigurate. Grimaud se dovedea mereu acelaşi. Drept care 
se bucură şi acum de întreaga încredere a lui La Ramee, care 
ajunsese să se bizuie pe Grimaud mai mult decât pe el însuşi; 
căci am mai spus, La Ramee păstra în adâncul inimii sale un 
dram de slăbiciune pentru domnul de Beaufort. 

Astfel că, acest cumsecade La Ramee socotea drept o 
sărbătoare masa pe care urma să o ia singur cu prinţul. La 
Ramee nu avea decât un singur cusur: era mâncăcios. Găsise 
plăcinta straşnică şi vinul minunat. Or, urmaşul lui jupân 
Marteau îi făgăduise de astă dată o plăcintă umplută cu carne 
de fazan şi nu de găină şi vin de Chambertin în locul vinului de 
Mâcon. Şi totul avea şi mai mare preţ pentru el datorită 
prezenţei acestui prinţ atât de bun, în fond, care născocea nişte 
lucruri atât de hazlii împotriva domnului de Chavigny şi nişte 
glume nemaipomenite pe socoteala lui Mazarin; totul făcea 
pentru La Ramee din faimoasă zi de Rusalii una dintre cele patru 
mari sărbători de peste an. 

La Ramée, aştepta, prin urmare, ora şase seara la fel de 
nerăbdător ca şi prinţul. 

Incă de dimineaţă se îngrijise de toate amănuntele şi, cum 
nu avea încredere în altcineva, trecuse chiar el pe la urmaşul lui 
jupân Marteau. Acesta se întrecuse pe sine: îi arătă o 
coşcogeamitea plăcintă, împodobită cu blazonul domnului de 
Beaufort; plăcinta nu era încă umplută, dar lângă meşter 
aşteptau un fazan şi două potârnichi împănate ca nişte perniţe 
cu ace de gămălie. Pofticiosului de La Ramée îi lăsase gura apă 
şi se întorsese în odaia ducelui frecându-şi mâinile. 

Culmea fericirii era că, aşa cum am mai spus, bizuindu-se 
pe La Ramee, domnul de Chavigny plecase el însuşi undeva 
chiar în dimineaţa aceea, aşa că La Ramée era acum 
subguvernatorul închisorii. 


Cât despre Grimaud, acesta părea mai posomorât că 
oricând. 

De dimineaţă, domnul de Beaufort jucase o partidă de 
mingi cu La Ramée; un semn al lui Grimaud îl preveni să ia 
aminte la tot ce se petrecea în jur. 

Grimaud, mergând înainte, îi arătă drumul pe care aveau 
să-l urmeze în aceea seară. Jocul se desfăşura în curtea cea 
mică a închisorii. Era un loc destul de pustiu, unde nu se puneau 
străji decât atunci când prinţul venea acolo să joace; dar până şi 
atunci, ţinând seama de înălţimea zidurilor, o asemenea 
prevedere părea cu totul de prisos. 

Erau trei uşi de deschis până să ieşi în curte şi fiecare avea 
altă cheie. 

Ajungând acolo, Grimaud se duse maşinal de se aşeză în 
deschizătura unui meterez, cu picioarele spânzurate în afara 
zidului. Era limpede că acolo vor agăța scara de frânghie. 

Toate acestea, lesne de înţeles pentru domnul de Beaufort, 
erau, trebuie să recunoaştem, de neînțeles pentru La Ramée. 

Partidă începu. De astă dată, domnul de Beaufort juca 
straşnic, de-ai fi zis că aşează mingile cu mâna. ŞI-l bătu măr pe 
La Ramee. 

Patru dintre străjile domnului de Beaufort veniseră cu el şi 
acum adunau mingile: jocul odată sfârşit, domnul de Beaufort, 
făcând mare haz de stângăcia lui La Ramee, dărui ostaşilor doi 
ludovici, să bea în sănătatea lui împreună cu ceilalţi patru 
tovarăşi ai lor. 

Ostaşii cerură încuviințarea lui La Ramée, care le-o dădu, 
însă numai pentru mai târziu, seara. Până atunci La Ramee avea 
treburi importante; şi cum avea şi vreo câteva drumuri de făcut, 
dorea ca întemniţatul să nu fie scăpat din ochi. 

Domnul de Beaufort s-ar fi îngrijit el însuşi de toate, numai 
că, mai mult ca sigur, n-ar fi izbutit să rânduiască lucrurile în 
folosul său aşa ca vrednicul La Ramee. 

Într-un târziu bătu de şase; cu toate că se aşezau la masă 
abia la şapte, bucatele erau gata servite. Pe un bufet aştepta 
plăcinta uriaşa împodobită cu blazonul ducelui, coaptă tocmai 
atât cât trebuia, pe cât se putea judeca după coaja rumenită ca 
aurul. 

Restul bucatelor nu era nici ele mai prejos. 


Toată lumea aştepta nerăbdătoare: străjile să se ducă la 
băutură, La Ramee să se aşeze la masă şi domnul de Beaufort 
să evadeze. 

Singur Grimaud era nepăsător. S-ar fi zis că Athos îl 
pregătise anume în vederea acestei mari împrejurări. 

În unele clipe, privindu-l, prinţul de Beaufort se întreba 
dacă nu cumva visează, dacă acest chip ca tăiat în marmură se 
află într-adevăr în slujba sa şi dacă se va însufleţi la momentul 
potrivit. 

La Ramée dădu liber ostaşilor de strajă, sfătuindu-i să bea 
în sănătatea prinţului; după ce aceştia plecară, încuie uşile, 
puse cheile în buzunar şi arătă spre masă, cătând spre prinţ cu 
un aer ce voia să spună: - Când va dori monseniorul. 

Prinţul se uită la Grimaud, iar Grimaud se uită la pendulă: 
acele arătau abia şase şi un sfert şi evadarea era stabilită 
pentru ora şapte; prin urmare, mai aveau de aşteptat încă trei 
sferturi de ceas. 

Pentru a mai câştiga un sfert de ceas, prinţul spuse că are 
de citit ceva care îl interesa şi ceru răgaz să termine capitolul 
început. La Ramee se apropie şi i se uită peste umăr, să vadă ce 
carte avea o asemenea înrâurire asupra prinţului, încât să-l 
împiedice să se aşeze la masă atunci când bucatele erau 
servite. 

Erau Comentariile lui Cezar, carte pe care i-o adusese el 
însuşi, împotriva consensului dat de către domnul de Chavigny, 
cu trei zile mai înainte. 

La Ramée îşi făgădui să nu mai încalce regulamentul 
închisorii. 

In aşteptare, destupă sticlele cu vin, apoi se apropie să 
adulmece plăcinta. 

La şase şi jumătate prinţul se ridică, rostind cu un aer grav: 

— Hotărât, Cezar era cel mai mare om al antichităţii. 

— Credeţi, monseniore? făcu La Ramee. 

— Da. 

— Ei bine, zise La Ramee, mie îmi place mai mult Hanibal. 

— Şi de ce, mă rog, jupân La Ramee? întrebă ducele. 

— Pentru că n-a lăsat Comentarii, răspunse La Ramee cu 
zimbetul-i larg. 

Domnul de Beaufort pricepu unde bate şi se aşeză la masă, 
făcându-i semn să ia loc în faţa lui. 


Ofiţerul nu aşteptă să fie poftit a doua oară. 

Nu există mutră mai grăitoare decât aceea a unui adevărat 
mâncăcios, atunci când se aşează la o masă cu bucate de soi: 
drept care, farfuria cu ciorbă primită din mâinile lui Grimaud 
aduse pe chipul lui La Ramee o desăvârşită încântare. 

Prinţul îl privi cu un surâs. 

— La naiba, La Ramee! strigă el. Află că dacă mi s-ar spune 
că există în clipa asta în Franţa un om mai fericit ca tine, n-aş 
crede! 

—  Şi-aţi avea dreptate, monseniore, pe legea mea! 
încuviinţă La Ramée. Eu, unul, mărturisesc că atunci când mi-e 
foame nu cunosc privelişte mai plăcută decât aceea a unui 
praznic de soi. Şi dacă adăugaţi, urmă el, că cel ce face 
onorurile acestui praznic e nepotul lui Henric cel Mare, veţi 
înţelege, monseniore, ca o cinste îndoieşte plăcerea bucatelor. 

Prinţul se înclină la rându-i şi un zâmbet abia zărit se ivi pe 
chipul lui Grimaud, care stătea în spatele lui La Ramee. 

— Dragul meu La Ramee, glăsui prinţul, într-adevăr, aici nu 
mai dumneata singur poţi face un compliment. 

— Nu, monseniore zise La Ramée din tot sufletul. Spun 
ceea ce gândesc, credeţi-mă, nu-i nici urmă de compliment în 
cuvintele mele. 

— Atunci, îmi eşti ataşat? întrebă prinţul. 

— Adică, îşi întregi vorba La Ramee, aş fi neconsolat dacă 
alteţa-voastră ar pleca de la Vincennes. 

— Ciudat chip de a-ţi dovedi aflicţiunea. (Prinţul voia să 
spună: afecțiunea.) 

— Dar, monseniore, zise La Ramée, ce-aţi face în afara 
acestor ziduri? Vreo nebunie care v-ar pune rău cu curtea şi-n 
urma căreia aţi ajunge la Bastilia, în loc să fiți la Vincennes. 
Domnul de Chavigny nu-i un om plăcut, de acord, continuă La 
Ramee, sorbind cu desfătare un pahar cu vin de Madera. Dar 
domnul de Tremblay e şi mai rău. 

— Adevărat! încuviinţă prinţul, înveselit de întorsătura pe 
care o lua convorbirea şi uitându-se din când în când la pendula 
ale cărei ace se mişcau cu o încetineală ucigătoare. 

— La ce v-aţi putea aştepta de la fratele unui capucin, 
crescut la şcoala cardinalului Richelieu! Ah, monseniore, credeți- 
mă, e o mare fericire că regină, care întotdeauna v-a dorit 
binele, după câte am auzit cel puţin, s-a gândit să vă trimită 


aici, unde puteţi face o plimbare, juca o partidă de mingi, unde 
aveţi masă bună şi aer curat. 

— Zău, La Ramee, zise prinţul, ascultând ce spui, se pare 
că-s un ingrat că m-am gândit o clipă să ies de-aici, nu? 

— Oh, monseniore, ar fi culmea ingratitudinii! întări La 
Ramée. Numai că alteţa-voastră nu s-a gândit niciodată serios la 
asta. 

— Ba da, se împotrivi prinţul. Şi trebuie să-ţi mărturisesc că 
deşi e poate o nebunie, din când în când tot mă mai bate gândul 
acesta. 

— Şi tot printr-unul dintre cele patruzeci de mijloace de 
evadare ale dumneavoastră, monseniore? 

— Eh, desigur, făcu prinţul. 

— Monseniore, zise La Ramée, de vreme ce suntem la 
mărturisiri, dezvăluiţi-mi şi mie unul dintre aceste patruzeci de 
mijloace născocite de alteţa-voastră. 

— Bucuros, se învoi domnul de Beaufort. Grimaud, dă-mi 
plăcinta. 

— Ascult, spuse La Ramee, răsturnându-se pe speteaza 
scaunului, ridicând paharul şi închizând un ochi ca să se uite la 
soarele ce-şi răsfrângea razele în vinul rubiniu. 

Prinţul aruncă o privire asupra pendulei. Mai erau zece 
minute şi bătea de şapte... 

Grimaud puse plăcinta pe masă în faţa prinţului, care luă 
cuțitul de argint pentru a-i desface capacul; dar La Ramée, care 
se temea să nu strice cumva o asemenea frumuseţe de plăcintă, 
întinse domnului de Beaufort cuțitul său a cărui lamă era de 
oţel. 

— Mulţumesc, La Ramée, zise prinţul, luând cuțitul. 

— Ei bine, monseniore, întrebă ofiţerul, care-i acel faimos 
mijloc de evadare? 

— Să ţi-l spun pe cel pe care mă bizuiam mai mult şi pe 
care mă hotărâsem să-l folosesc întâi? 

— Da, pe acela, rosti La Ramee. 

— Ei bine! făcu prinţul, rupând o fărâmă de coajă cu o 
mână, iar cu cealaltă, în care ţinea cuțitul, descriind un cerc pe 
deasupra plăcintei. În primul rând nădăjduiam să am drept 
paznic un băiat cumsecade ca dumneata, domnule La Ramee. 

— Bun! zise La Ramee. Îl aveţi, monseniore. Mai departe. 

— Şi mă felicit pentru asta. 


La Ramee se înclină. 

— Îmi spuneam, continuă prinţul, că, dacă am lângă mine 
un băiat cumsecade ca La Ramée, voi încerca să-i recomand, 
printr-un prieten al meu, pe care el să nu-l cunoască, un om 
credincios mie, cu care să mă înţeleg spre a-mi pregăti fuga. 

— Haide-haide! mormăi La Ramée. Planul nu-i rău. 

— Nu-i aşa? reluă prinţul. De pildă, servitorul unui gentilom 
de ispravă, el însuşi duşman al lui Mazarin, cum trebuie să fie 
orice gentilom. 

— Tăcere, monseniore, se rugă La Ramee. Să nu vorbim de 
politică. 

— După ce voi avea pe acest om lângă mine, urmă prinţul, 
oricât de puţin îndemânatic ar fi şi oricât de puţin s-ar pricepe 
să câştige încrederea paznicului meu, acesta se va bizui pe el şi 
atunci aş primi veşti dinafară. 

— Oh, da! tărăgănă La Ramee. Cum adică, veşti din afară? 

— Ei, nimic mai lesne, spuse domnul de Beaufort. Făcând o 
partidă de mingi, bunăoară. 

— O partidă de mingi? întrebă La Ramée, ciulind urechile şi 
ascultând cu cea mai mare atenţie povestirea ducelui. 

— Întocmai. Uite, eu trimit o minge în şanţ, un om e acolo şi 
o ia. Mingea conţine o scrisoare; în loc să-mi arunce înapoi 
aceeaşi minge, aşa cum îi strig de pe culmea zidurilor, el îmi 
aruncă alta. Această minge conţine şi ea o scrisoare. Astfel se 
cheamă că am stat de vorbă, fără ca nimeni să bănuiască ceva. 

— Drace! mormăi La Ramée, scărpinându-se după ureche. 
Bine faceţi că-mi spuneţi treaba asta, monseniore; de acum 
înainte am să-i am sub ochi pe cei care aruncă mingile. 

Prinţul zâmbi. 

— Oricum, continuă La Ramee, toată povestea asta nu-i, la 
urma urmei, decât un mijloc de corespondenţă. 

— Mie mi se pare destul de mult. 

— Asta nu-i de ajuns. 

— lartă-mă. De pildă, spun prietenilor mei: "Aşteptaţi-mă în 
cutare zi, la cutare ceas de partea cealaltă a şanţului, cu doi cai 
gata de drum". 

— Ei bine, şi-apoi? întrebă La Ramee, cu oarecare nelinişte. 
Doar caii ăştia n-au aripi, ca să urce sus pe ziduri şi să vină aici 
să vă caute. 


— Eh, Doamne! exclamă prinţul cu nepăsare. Nu-i vorba să 
aibă caii aripi, ca să urce sus pe ziduri, ci să am eu un mijloc să 
cobor. 

— Care? 

— O scară de frânghie. 

— Numai că, i-o întoarse La Ramee, încercând să râdă, o 
scară de frânghie n-o poţi trimite, ca o scrisoare, într-o minge. 

— Nu, o poţi trimite în altceva. 

— În altceva? În altceva? Şi în ce anume? 

— Într-o plăcintă, de pildă. 

— Într-o plăcintă? îngăimă La Ramee. 

— Da. Presupune un lucru, reluă prinţul. Presupune, 
bunăoară, că bucătarul meu, Noirmond, ar fi cumpărat prăvălia 
lui jupân Marteau... 

— Ei bine? bâigui La Ramee tremurând de-a binelea. 

— Ei bine, La Ramee, care-i un mâncăcios, vede plăcintele 
noului negustor, le găseşte mult mai arătoase decât ale celui 
dinainte şi vine să mă îmbie să gust şi eu din ele. Eu mă 
învoiesc, cu condiţia ca La Ramée să mănânce plăcinta 
împreună cu mine. Pentru a se simţi mai în largul său, La Ramee 
dă liber străjilor, păstrând doar pe Grimaud, ca să ne servească 
la masă. Grimaud e omul trimis mie de un prieten, slujitorul cu 
care mă sfătuiesc, gata oricând să mă urmeze. Clipa fugii mele 
a fost hotărâtă pentru ora şapte. Ei bine, la şapte fără câteva 
minute... 

— La şapte fără câteva minute?... repetă La Ramee, a cărui 
frunte se brobonise toată de sudoare. 

— La şapte fără câteva minute, continuă prinţul trecând de 
la vorbe la fapte, desprind crusta plăcintei. Găsesc în ea două 
pumnale, o scară de frânghie şi un căluş. Un pumnal în pieptul 
lui La Ramee şi-i spun: "Prietene, sunt dezolat, dar dacă faci 
vreo mişcare, ori scoţi vreun strigăt, eşti mort!" 

Precum am spus, rostind aceste cuvinte din urmă, prinţul 
trecuse de la vorbe la fapte. Se afla în picioare lângă La Ramee 
şi îi apăsă vârful unui pumnal în piept, într-un chip care nu 
îngăduia acestuia să-i mai pună la îndoială hotărârea. 

În acest timp, Grimaud, mereu la fel de tăcut, scotea la 
iveală din plăcintă cel de al doilea pumnal, scara de frânghie şi 
para-căluşul. 


La Ramee urmărea cu privirea fiecare lucru în parte, 
cuprins de o groază crescândă. 

— Oh, monseniore! gemu el, uitându-se la domnul de 
Beaufort cu un aer uluit, care ar fi stârnit râsul acestuia într-o 
altă împrejurare. Doar n-o să aveţi inimă să mă ucideţi! 

— Nu, dacă nu te împotriveşti fugii mele! 

— Bine, monseniore, dar dacă vă las să fugiţi, sunt pierdut. 

— Am să-ţi înapoiez banii pe care i-ai plătit ca să 
dobândeşti slujba asta. 

— Şi sunteţi hotărât să părăsiţi închisoarea? 

— La naiba! Desigur! 

— Şi orice v-aş spune, nu va putea să vă schimbe 
hotărârea? 

— Astă-seară vreau să fiu liber. 

— Şi dacă mă apăr, dacă strig, dacă cer ajutor? 

— Te ucid, pe cinstea mea de gentilom. 

In clipa aceea răsună bătaia pendulei. 

— Şapte! rosti Grimaud, care până atunci nici nu 
deschisese gura. 

— Şapte! spuse domnul de Beaufort. Vezi, am întârziat. 

La Ramee făcu o mişcare ca pentru a fi cu conştiinţa 
împăcată. Prinţul încruntă din sprâncene şi ofiţerul simţi vârful 
pumnalului, care, după ce străpunse haina şi cămaşa, stătea 
gata să-i străpungă pieptul. 

— Fie, monseniore, îngăimă el, ajunge! Nu mai fac o 
mişcare. 

— Să ne grăbim, zise prinţul. 

— Monseniore, o ultimă rugăminte. 

— Care? Vorbeşte mai repede. 

— Legaţi-mă cobză, monseniore. 

— Şi pentru ce asta? 

— Ca să nu se creadă că v-am fost complice. 

— Mâinile! spuse Grimaud. 

— Nu aşa în faţă, la spate, la spate! 

— Cu ce să le leg? întrebă domnul de Beaufort. 

— Cu centura dumneavoastră, monseniore, îl povăţui La 
Ramee. 

Prinţul îşi desfăcu centura şi i-o întinse lui Grimaud, care 
legă mâinile ofițerului în aşa fel, încât şi el rămase mulţumit. 

— Picioarele! spuse Grimaud. 


La Ramee întinse picioarele, iar Grimaud rupse un ştergar 
fisii, legându-i ţeapăn picioarele. 

— Acum spada, se tângui La Ramée. Legaţi-mi bine 
mânerul spadei. 

Prinţul îşi smulse un şnur de la pantaloni şi-i îndeplini 
dorinţa. 

— Acum, scânci bietul La Ramee, vreau căluşul. Altfel, au 
să mă învinuiască toţi că n-am strigat. Vărâţi-l cât mai adânc, 
monseniore, cât mai adânc. 

Grimaud tocmai se pregătea să-i facă pe voie, când ofiţerul 
dădu semn printr-o mişcare că vrea să spună ceva. 

— Vorbeşte, zise prinţul. 

— Acum, monseniore, rosti La Ramée, dacă se abate vreo 
nenorocire asupra mea din pricina dumneavoastră, nu uitaţi că 
am nevastă şi patru copii. 

— Fii liniştit! Pune-i căluşul, Grimaud! 

Cât ai clipi, La Ramee zăcea cu căluşul în gură întins la 
pământ; răsturnară câteva scaune, în semn că s-a dat o luptă. 
Grimaud scotoci prin buzunarele ofițerului şi-i luă toate cheile, 
deschise uşa odăii unde se aflau, când se văzu afară răsuci 
cheia de două ori în broască, apoi apucară amândoi pe coridorul 
ce ducea în curtea cea mică. Cele trei uşi din cale fura deschise 
şi încuiate rând pe rând, cu o repeziciune care făcea cinste 
îndemânării lui Grimaud. In cele din urmă, trecură de locul unde 
jucau de obicei mingea. Era cu desăvârşire pustiu. Nu se vedea 
nici o santinelă şi nimeni pe la ferestre. 

Prinţul se duse într-un suflet spre metereze şi zări de 
cealaltă parte a şanţului trei călăreţi purtând de frâu încă doi 
cai. Schimbă un semn cu ei şi se încredinţă că pentru el se aflau 
acolo. 

In acest timp, Grimaud lega coarda pe care aveau să 
coboare. Nu era o scară de frânghie, ci un ghem de mătase, cu 
un baston ce trebuia petrecut printre picioare şi al cărui fir se 
depăna singur de greutatea celui ce venea călare pe baston. 

— Haide! spuse prinţul. 

— Eu întâi, monseniore? întrebă Grimaud. 

— Fără îndoială, răspunse domnul de Beaufort. Pe mine, 
dacă mă prind, nu mă aşteaptă decât închisoarea. Dar pe tine te 
spânzura. 

— Asta aşa e, încuviinţă Grimaud. 


Şi  aşezându-se îndată călare pe baston, începu 
primejdioasa coborâre; ducele îl urmări din ochi cu o groază 
nestăpânita: Grimaud mai avea de coborât cam un sfert din 
înălţimea zidului, când coarda se rupse pe neaşteptate şi 
Grimaud se rostogoli ca un pietroi în şanţ. 

Prințului îi scăpă un strigăt, dar Grimaud nu scoase nici cel 
mai mic geamâăt; şi totuşi trebuie că se rânise rău, fiindcă 
rămase întins la pământ. 

Unul dintre oamenii care aşteptau se lăsă iute să lunece în 
şanţ, petrecu o frânghie pe după braţele lui Grimaud şi ceilalţi 
doi, rămaşi sus, începură să-l tragă spre ei. 

— Coborâţi, monseniore! glăsui omul aflat în şanţ. Nu-s 
decât vreo cincisprezece picioare până la pământ şi iarba e 
destul de moale. 

Prinţul nu mai stătu pe gânduri. Pentru el totul era mai 
greu, fiindcă nu se mai putea sprijini în baston; trebuia să 
coboare în mâini şi asta de la cincizeci de picioare înălţime. Dar 
aşa cum am spus, prinţul era îndemânatic, puternic şi nu-şi 
pierdea niciodată cumpătul. In mai puţin de cinci minute 
ajunsese la capătul corzii de mătase: până la pământ, întocmai 
cum spusese gentilomul acela, nu erau mai mult de 
cincisprezece picioare. Dădu drumul corzii din mână şi căzu în 
picioare fără să-şi facă vreun rău. 

Se căţără numaidecât pe povârnişul şanţului, în buza căruia 
îl găsi pe Rochefort. Pe ceilalţi doi gentilomi nu-i cunoştea. 
Grimaud, fără cunoştinţă, era legat de spinarea unui cal. 

— Domnilor, rosti prinţul, vă voi mulţumi mai târziu. Acum 
nu avem o clipă de pierdut. Aşadar, la drum, la drum! Cine mă 
iubeşte, să mă urmeze! 

Şi aruncându-se în şa, porni înainte în goană mare, trăgând 
aerul lacom în piept şi strigând luminat de o bucurie cu 
neputinţă de înfăţişat în cuvinte: 

— Liber!... Liber!... Liber!... 


Capitolul XXVI D'Artagnan soseşte la timp 


D'Artagnan primi la Blois banii pe care Mazarin, în dorinţa 
de a-l revedea lângă el, se hotărâse să-i dea pentru viitoarele 
sale servicii. 

De la Blois la Paris erau patru zile de drum pentru un 
călăreț obişnuit. D'Artagnan sosi a treia zi, către ceasurile patru 
după-amiaza, la poarta Saint-Denis. Odinioară nu i-ar fi trebuit 
decât două zile. Am văzut că Athos, care plecase cu trei ore în 
urma lui, ajunsese aici cu douăzeci şi patru de ceasuri mai 
devreme. 

Planchet pierduse deprinderea să gonească pe cal zi şi 
noapte şi d'Artagnan găsi cu cale să-l mustre pentru moliciunea 
lui. 

— Ei, domnule, patruzeci de leghe în trei zile nu-i puţin 
pentru un negustor de dulciuri! 

— Oare ai devenit într-adevăr negustor, Planchet? Şi 
socoteşti cumva că acum, când ne-am regăsit, ai să lâncezeşti 
mai departe în dugheană ta? 

— Hei! urmă Planchet. Numai dumneavoastră sunteţi făcut 
pentru o viaţă ca asta, fără de tihnă. Uite, bunăoară, domnul 
Athos! Cine ar spune că-i vajnicul căutător de aventuri pe care l- 
am cunoscut noi odinioară? Acum trăieşte la moşia lui la ţară, ca 
un adevărat gentilom. Zău, nu-i nimic mai de râvnit pe lumea 
asta decât o viaţă liniştită. 

— Prefăcutule! i-o reteză d'Artagnan. Se vede cât de colo 
că te apropii de Paris, unde ştii că te aşteaptă un laţ şi o 
spânzurătoare. 

Şi tocmai când ajunseră aici cu sporovăiala lor, cei doi 
călători sosiră la barieră. Planchet îşi trase pălăria pe ochi, 
gândind că are să treacă pe străzi unde era binecunoscut, în 
vreme ce d'Artagnan îşi răsuci mustaţa, amintindu-şi de Porthos, 
care trebuia să-l aştepte în strada Tiquetonne. Cugetă de 
asemenea în sinea lui în ce chip să-l facă să dea uitării moşia de 
la Bracieux şi bucatele homerice de la Pierrefonds. 

Dând colţul străzii Montmartre, îl zări pe Porthos la o 
fereastră a hanului "La Căpriţa", îmbrăcat într-o minunată tunică 
albastră, brodată toată cu argint; căsca să-şi rupă fălcile, încât 
trecătorii se uitau cu un fel de admiraţie respectuoasă la acest 
gentilom atât de chipeş şi de bogat, pe care bogăţia şi măreţia 
păreau că-l plictisesc de moarte. De altminteri, abia dăduseră ei 
colţul străzii, ca Porthos îi şi recunoscu. 


— Ei, d'Artagnan! strigă el. Slavă Domnului că te văd. Chiar 
tu eşti! 

— Ei, bun găsit, scumpe prietene! răspunse d'Artagnan. 

Un pâlc de gură-cască se strânse numaidecât în jurul cailor 
pe care slujitorii de la han îi şi ţineau de căpăstru, ca şi în jurul 
călăreţilor, care vorbeau, cu capul răsturnat pe spate. Dar 
sprânceana încruntată a lui d'Artagnan, ca şi două-trei gesturi 
amenințătoare ale lui Planchet, înţelese iute de cei din jur, 
risipiră ca prin farmec îmbulzeala ce sporea văzând cu ochii, mai 
ales că nimeni nu ştia ce caută acolo. 

Porthos şi coborâse în uşa hanului. 

— Ah, scumpe prietene, vorbi el, grozav de rău mai stau 
caii mei aici, la han. 

— Zău?! se miră d'Artagnan. Sunt tare mâhnit pentru 
aceste nobile animale. 

— Şi eu la fel. Nu prea mă simţeam în apele mele, mărturisi 
Porthos. Şi dacă nu era hangiţa, adăugă el, legănându-se pe 
picioare cu aeru-i mulţumit de sine, o femeie destul de plăcută 
şi care ştie de glumă, apoi îmi căutam culcuş în altă parte. 

Frumoasa Magdalena, care în acest timp se apropiase şi ea, 
auzind cuvintele lui Porthos, se dădu un pas înapoi şi se 
îngălbeni la faţă ca o moartă, încredinţată că se va repeta scena 
petrecută cu elveţianul; dar, spre marea ei uimire, d'Artagnan 
nici nu clipi şi, în loc să se supere, spuse râzând spre Porthos: 

— Da, înţeleg, scumpe prietene, aerul străzii Tiqguetonne nu 
se poate asemui cu cel din valea Pierrefonds. Dar fii liniştit, mă 
îngrijesc eu să respiri un aer mai curat. 

— Şi pe când asta? 

— Cât de curând, nădăjduiesc, pe cinstea mea! 

— Ah, cu atât mai bine! 

La strigătul plin de bucurie al lui Porthos se auzi un geamăt 
înăbuşit, care pornea din colţul unei uşi. D'Artagnan, care 
tocmai descălecase, văzu proiectându-se pe perete pântecul 
uriaş al lui Mousqueton, a cărui gură îndurerată slobozea 
văicăreli nedesluşite. 

— Şi tu la fel, bietul meu domn Mouston, nu prea eşti în 
apele tale în hanul ăsta păcătos, nu-i aşa? vorbi d'Artagnan pe 
un ton zeflemitor, care aducea tot atât de bine a compătimire şi 
a bătaie de joc. 


— Bucăţele de aici i se par ca vai de lume, îl dădu Porthos 
în vileag. 

— Bine, zise d'Artagnan atunci de ce n-o face el pe 
bucătarul, ca la Chantilly? 

— Vai, domnule, nu-i ca acolo, aici nu-s heleşteiele 
prinţului, ca să prinzi crapii ăia frumoşi, nici pădurile alteţei-sale 
ca să înhaţi cele mai straşnice potârnichi. Cât despre pivniţă, am 
cercetat-o amănunţit şi zău, nu-i mare scofală de ea. 

— Domnule Mouston, spuse d'Artagnan, te-aş plânge din 
toată inima, crede-mă, dacă n-aş avea altceva mai grabnic de 
făcut în clipa asta. 

Şi, luându-l deoparte pe Porthos, continuă: 

— Dragul meu du Vallon, te văd bine îmbrăcat şi se 
nimereşte de minune, fiindcă mergem la cardinal: 

— Ei, aşi! Zău?! se holbă Porthos, uimit. 

— Întocmai, prietene. 

— Mă prezinţi cardinalului? 

— Asta te sperie? 

— Nu, dar mă emoţionează. 

— Oh, fii liniştit! nu ai de-a face cu celălalt cardinal, ăsta n- 
o să te strivească cu măreţia lui. 

— Totuna e, înţelegi, d'Artagnan, curtea! 

— Eh, prietene, nu mai există aşa ceva. 

— Regina! 

— Era să spun: nu mai există regină. Regina? N-ai grijă, n-o 
să dăm ochii cu ea. 

— Şi zici că mergem la Palatul Regal? 

— Numaidecât. Ca să nu zăbovesc, aş împrumuta unul din 
caii tăi. 

— Pofteşte: poţi să-i iei pe tuspatru. 

— O, n-am nevoie decât de unul. 

— Luăm şi valeţii cu noi? 

— Da, ia-l pe Mousqgueton, n-o să prindă rău. Cât despre 
Planchet, are el motivele lui să nu calce pe la curte. 

— De ce? 

— Hm, nu se are bine cu Eminenţa-Sa. 

— Mouston, zise Porthos, pune şaua pe Vulcan şi Bayard. 

— Eu să-l iau pe Rustaud, domnule? 

— Nu, ia un cal falnic, pe Phebus ori pe Superbul, mergem 
într-o vizită de ceremonie. 


— Oh! răsuflă uşurat Mousqueton. Va să zică nu-i vorba 
decât de o vizită. 

— Ei, Doamne, Mouston, nimic altceva. Numai că, pentru 
orice împrejurare, pune pistoalele în coburi; pe ale mele le 
găseşti gata încărcate la şaua mea. 

Mouston scoase un suspin: nu prea înţelegea aceste vizite 
de ceremonie la care te duci înarmat până-n dinţi. 

— Într-adevăr, zise Porthos, uitându-se binevoitor cum se 
depărta vechiul său slujitor. Tu ai dreptate, d'Artagnan: Mouston 
va fi de ajuns, e tare arătos. 

D'Artagnan zâmbi. 

— Tu nu-ţi schimbi hainele? întrebă Porthos. 

— Nu, rămân aşa. 

— Dar eşti plin de praf şi de sudoare, cizmele ţi-s pline de 
noroi. 

— Neorânduiala ţinutei mele va dovedi grabă cu care m-am 
înfăţişat la ordinele cardinalului. 

În clipa aceea, Mouston se întoarse cu cei trei căi gata de 
drum. D'Artagnan sări în şa, ca şi cum s-ar fi odihnit opt zile în 
şir. 

— Ei, strigă el lui Planchet, adu-mi spada cea lungă. 

— Eu am spada mea anume pentru curte, spuse Porthos, 
arătând o spadă scurtă de paradă, cu mânerul aurit. 

— la-ţi spada cea mare, prietene. 

— De ce? 

— Nu ştiu, dar ascultă-mă, zău. 

— Spada cea mare, Mouston! ceru Porthos. 

— Păi asta-i adevărată pregătire de război, domnule, zise 
valetul. Plecăm cumva la luptă? Atunci spuneţi-mi, o să iau 
măsurile de prevedere cuvenite. 

— Pentru unii ca noi, tu ştii, Mouston, că măsurile de 
prevedere sunt întotdeauna binevenite, vorbi d'Artagnan. Ori nu 
prea ai ţinere de minte, ori ai uitat că nu stă în obiceiul nostru 
să ne petrecem nopţile pe la baluri sau cântând serenade. 

— Vai, aşa e! recunoscu Mouston, înarmându-se până în 
dinţi. Uitasem. 

Porniră într-un trap destul de iute şi ajunseră la Palatul 
Cardinalului pe la orele şapte şi un sfert. Străzile erau pline de 
lume, ca în ziua de Rusalii şi mulţimea se uita cu mirare la cei 


doi călăreţi, dintre care unul gătit ca scos din cutie, iar celălalt 
atât de colbuit, de-ai fi zis că vine drept de pe câmpul de luptă. 

Mousqueton atrăgea şi el privirile forfotei de gură-cască şi, 
cum povestea lui Don Quijote îşi câştigase pe atunci mare 
faimă, unii ziceau că e Sancho, care, după ce şi-a pierdut 
stăpânul, a găsit doi în loc. 

Păşind în anticameră, d'Artagnan se văzu între cunoscuţi: 
muşchetarii din compania lui tocmai făceau de gardă. Trimise 
după uşier şi-i arătă scrisoarea cardinalului, care îi cerea să se 
înapoieze fără întârziere. Uşierul se înclină şi intră îndată la 
Eminenţa-Sa. 

D'Artagnan se întoarse spre Porthos, care, după cum i se 
păru, era stăpânit de un tremur uşor. Zâmbi şi, aplecându-se 
spre el, îi şopti la ureche: 

— Curaj, viteazul meu prieten! Nu te pierde cu firea. Crede- 
mă, ochii vulturului s-au închis, n-avem de-a face decât cu un 
uliu oarecare. [ine-te drept, ca atunci, la fortăreaţa Saint- 
Gervaise şi nu-l saluta prea adânc pe italianul ăsta, fiindcă o să- 
şi facă o proastă părere despre tine. 

— Bine, bine, mormăi Porthos. 

Uşierul reapăru. 

— Intraţi, domnilor, spuse el, Eminenţa-Sa vă aşteaptă. 

Într-adevăr, Mazarin se afla la masa de lucru, preocupat să 
taie cât mai multe nume cu putinţă de pe o listă de pensii şi 
lefuri. Îi văzu cu coada ochiului pe d'Artagnan şi pe Porthos 
trecând pragul încăperii şi, deşi privirea i se aprinsese de 
bucurie la vestirea uşierului, acum nu părea câtuşi de puţin 
tulburat. 

— Ah, dumneata eşti, domnule locotenent! zise el. Te-ai 
grăbit şi asta mă mulţumeşte. Fii binevenit! 

— Vă mulţumesc, monseniore. lată-mă la ordinele 
Eminenţei-Voastre, ca şi domnul du Vallon, unul dintre vechii 
mei prieteni, care îşi ascundea obârşia nobilă sub numele de 
Porthos. 

Porthos îl salută pe cardinal. 

— Un cavaler falnic, zise Mazarin. 

Porthos întoarse capul la dreapta, apoi la stânga, 
îndreptându-şi umerii plin de demnitate. 


— Cea mai de frunte spadă a regatului, monseniore, rosti 
d'Artagnan. Mulţi ştiu asta, dar n-o spun, căci nu mai pot să o 
spună. 

Porthos înclină uşor din cap spre d'Artagnan. 

Lui Mazarin îi plăceau soldaţii chipeşi, la fel cum aveau să-i 
placă mai târziu lui Frederic al Prusiei. Începu să admire mâinile 
pline de neastâmpăr, umerii largi şi ochii străpungători ai lui 
Porthos. | se părea că are în faţa lui, în carne şi oase, salvarea 
ministerului său şi a regatului. Dar asta îi aminti că vechiul grup 
al muşchetarilor era alcătuit din patru oameni. 

— Şi ceilalţi doi prieteni? întrebă Mazarin. 

Porthos deschise gura, crezând că e clipa să spună şi el 
ceva. D'Artagnan îi făcu însă semn cu ochiul. 

— Ceilalţi prieteni ai noştri n-au putut să ne întovărăşească 
deocamdată, ne vom întâlni ceva mai târziu. 

Mazarin tuşi uşor. 

— Şi domnul, aflându-se mai liber decât dânşii, ar fi 
bucuros să se întoarcă în oştire? se interesă Mazarin. 

— Da, monseniore şi asta numai din devotament, fiindcă 
domnul de Bracieux e bogat. 

— Bogat?! zise Mazarin, căruia acest cuvânt avea privilegiul 
să-i insufle întotdeauna un mare respect. 

— Cincizeci de mii livre venit pe an, rosti Porthos. 

Erau cele dintâi cuvinte pe care le spunea. 

— Numai din devotament, continuă Mazarin, cu surâsul lui 
fin. Va să zică numai şi numai din devotament? 

— Monseniorul oare nu se încrede prea mult în acest 
cuvânt? întrebă d'Artagnan. 

— Dar dumneata, domnule? vorbi Mazarin, sprijinindu-şi 
coatele de birou şi bărbia în palme. 

— Eu, zise d'Artagnan, cred în devotament ca într-un nume 
de botez, bunăoară, care trebuie în chip firesc să fie urmat de 
numele unei moşii. Natura te poate face mai mult ori mai puţin 
devotat, desigur, dar la capătul unui devotament se cuvine 
întotdeauna să existe o răsplată. 

— Prietenul dumitale, de pildă, ce-ar dori să dobândească 
la capătul devotamentului său? 

— Ei bine, monseniore, prietenul meu stăpâneşte trei 
minunate moşii : moşia Vallon la Corbeil, moşia Bracieux în 
Soissonnais şi moşia Pierrefonds în Valois; or, monseniore, 


prietenul meu ar dori ca una dintre aceste trei moşii să 
dobândească rangul baroniei pentru stăpânul ei. 

— Numai atât?! se miră Mazarin, cu ochii scânteind de 
bucurie când auzi că poate să răsplătească devotamentul lui 
Porthos fără să-şi desfacă băierile pungii. Numai atât? Lucrurile 
s-ar putea aranja. 

— Voi fi baron! exclamă Porthos, făcând un pas înainte. 

— Ti-am spus doar, interveni d'Artagnan, apucându-l de 
braţ. Monseniorul ţi-o repetă la rândul său. 

— Şi dumneata, domnule d'Artagnan ce ai dori? 

— Monseniore, rosti d'Artagnan, la anul, în septembrie, se 
vor împlini douăzeci de ani de când cardinalul Richelieu m-a 
făcut locotenent. 

— Da şi ai dori să obţii de la cardinalul Mazarin gradul de 
căpitan. 

D'Artagnan se înclină. 

— Ei bine, nimic din toate acestea nu e cu neputinţă. O să 
vedem, domnilor, o să vedem. Acum, domnule du Vallon, spune- 
mi unde ai vrea să slujeşti: în oraş? Undeva la ţară? 

Porthos deschise gura să răspundă. 

— Monseniore, zise d'Artagnan, domnul du Vallon e la fel ca 
mine: îi place să ducă la bun sfârşit misiuni cu totul ieşite din 
comun, adică din acelea socotite nebuneşti şi cu neputinţă de 
înfăptuit. 

O atare lăudăroşenie tipic gasconă nu-i displăcu lui 
Mazarin, care deveni visător. 

— Totuşi, vă mărturisesc, domnilor, v-am chemat spre a vă 
încredința o slujbă sedentară. Am oarecari nelinişti. Ei, dar ce-i 
asta? zise Mazarin. 

Într-adevăr, în anticameră se auzi mare zarvă şi aproape în 
aceeaşi clipă uşa se deschise şi un om plin de praf năvăli în 
cabinet, strigând: 

— Domnul cardinal, unde este domnul cardinal? 

Mazarin se temu că va fi asasinat şi se trase înapoi, 
împingându-şi jilţul. D'Artagnan şi Porthos, dintr-o mişcare, se 
aşezară între noul venit şi cardinal. 

— Ei domnule, spuse Mazarin, ce e de dai buzna aşa? 

— Monseniore, glăsui ofiţerul căruia i se adresă această 
mustrare. Aş dori să vă vorbesc neîntârziat şi între patru ochi. 
Sunt de Poins, ofiţer de gardă, în post la închisoarea Vincennes. 


Ofiţerul era atât de palid şi atât de buimăcit, încât Mazarin, 
încredinţat că i se aduce o ştire de mare însemnătate, făcu 
semn lui d'Artagnan şi lui Porthos să-l lase să se apropie. 

D'Artagnan şi Porthos se retraseră într-un colţ al 
cabinetului. 

— Spune, domnule, spune repede! îl zori Mazarin. Ce e? 

— Monseniore, zise trimisul, domnul Beaufort a evadat de 
la Vincennes. 

Mazarin scoase un strigăt şi deveni la rându-i mai palid 
decât aducătorul acestei veşti: căzu pe spătarul jilţului, aproape 
fără cunoştinţă. 

— Evadat! îngână el. Domnul Beaufort a evadat? 

— Monseniore, l-am văzut fugind de sus, de pe terasă. 

— Şi n-ai tras asupra lui? 

— leşise din bătaia glonţului. 

— Dar domnul de Chavigny ce făcea? 

— Lipsea de la Vincennes. 

— Dar La Ramée? 

— A fost găsit legat cobză în camera întemniţatului, cu un 
căluş în gură şi cu un pumnal lângă el. 

— Dar ajutorul lui? 

— Era complicele ducelui şi a fugit împreună cu el. 

Mazarin nu-şi putu stăpâni un geamăt. 

— Monseniore, vorbi d'Artagnan, făcând un pas înainte. 

— Ce e? îngână Mazarin. 

— Mi se pare că Eminenţa-Voastră pierde un timp preţios. 

— Cum asta? 

— Dacă Eminenţa-Voastră ar porunci să se pornească în 
urmărirea fugarului, s-ar putea să mai fie prins. Franţa e mare şi 
cea mai apropiată frontieră se află la şaizeci de leghe de aici. 

— Şi cine să pornească în urmărirea lui? strigă Mazarin. 

— Eu, la naiba! 

— ŞI l-ai aresta? 

— De ce nu? 

— L-ai aresta pe domnul de Beaufort, înarmat şi gata de 
luptă? 

— Dacă monseniorul mi-ar porunci să-l arestez pe diavol, l- 
aş înşfăca de coarne şi l-aş aduce aici. 

— Eu la fel, întări Porthos. 


— Dumneata la fel?! făcu Mazarin, uitându-se cu mirare la 
aceşti doi oameni. Dar domnul de Beaufort nu se va da prins 
fără o luptă înverşunată. 

— Ei bine, zise d'Artagnan, ai cărui ochi se aprinseră. La 
luptă! E cam multişor de când nu ne-am mai bătut, nu-i aşa, 
Porthos? 

— La luptă! strigă Porthos. 

— Şi credeţi că o să-l prindeţi? 

— Da, dacă avem căi mai buni decât ai lui. 

— Atunci, luaţi pe cine găsiţi aici dintre ostaşii de gardă şi 
porniţi. 

— Daţi poruncă, monseniore. 

— Ba şi semnez, rosti Mazarin, luând o hârtie şi aşternând 
câteva rânduri pe ea. 

— Adăugaţi, monseniore, că putem lua orice cai vom întâlni 
în cale. 

— Da, da, încuviinţă Mazarin. Ordinul regelui! Luaţi hârtia 
asta şi porniţi! 

— Prea bine, monseniore. 

— Domnule du Vallon, continuă Mazarin. Baronia dumitale 
goneşte pe calul domnului de Beaufort: nu-i vorba decât să-l 
ajungi din urmă. Cât despre dumneata, scumpe domnule 
d'Artagnan, nu-ţi făgăduiesc nimic, dar dacă mi-l aduci aici, viu 
sau mort, poţi să-mi ceri orice doreşti. 

— Pe cai, Porthos! spuse d'Artagnan, apucându-şi prietenul 
de braţ. 

— lată-mă! rosti Porthos, cu minunatul său sânge rece. 

Şi se năpustiră în goană pe scara cea mare, luând cu ei 
ostaşii ce le ieşeau în cale, cu strigătul: "Pe cai! Pe cai!" 

Vreo zece oameni se adunară lângă ei. 

D'Artagnan şi Porthos săriră în şa, unul pe Vulcan, celălalt 
pe Bayard; Mousqueton se aruncă pe Phebus. 

— După mine! strigă d'Artagnan. 

— La drum! strigă Porthos. 

Şi înfipseră pintenii în pântecele nobililor fugari care porniră 
ca o vijelie pe strada Saint-Honore. 

— Ei bine, domnule baron, ţi-am făgăduit să-ţi dau putinţa 
să te mişti niţel şi uite că mă ţin de cuvânt! 

— Întocmai, căpitane! răspunse Porthos. 


Întoarseră capul. Mousqueton, mai năduşit decât calul, îi 
urmă la distanţa cuvenită. După el veneau cei zece ostaşi. 

Cetăţenii îi priveau uimiţi din pragul caselor, în vreme ce 
câinii speriaţi îi petreceau cu lătrături. 

În dreptul cimitirului Sfântul loan, d'Artagnan trânti un 
trecător la pământ; dar era ceva mult prea neînsemnat ca să 
oprească în loc nişte oameni atât de grăbiţi: grupul călăreţilor îşi 
urmă calea ca şi cum caii ar fi avut aripi. 

Vai! Nu există lucruri neînsemnate pe lume şi vom vedea că 
întâmplarea asta era cât pe ce să piardă monarhia! 


Capitolul XXVII Drumul cel mare 


Goniră astfel în lungul mahalalei Saint-Antoine şi al 
drumului spre Vincennes; curând se aflară în afara oraşului, 
curând în pădure, curând văzură satul. 

Caii, care parcă se însufleţeau cu fiece clipă, începură să 
scoată foc pe nări. D'Artagnan, cu pintenii înfipţi în coastele 
fugarului, gonea la câţiva paşi înaintea lui Porthos. Mousqueton 
îi urmă îndeaproape. Ostaşii se ţineau după ei, potrivit cu iuţeala 
cailor. 

De pe culmea unei coline, d'Artagnan zări un pâlc de 
oameni strânşi de cealaltă parte a şanţului, în locul unde turnul 
privea spre Saint-Maur. Pricepu numaidecât că pe acolo a fugit 
întemniţatul şi că numai acolo ar putea să capete lămuriri. În 
cinci minute era sosit la ţintă. Ostaşii ce-l însoțeau îl ajunseră 
din urmă rând pe rând. 

Toţi cei strânşi acolo se arătau tare preocupaţi; se uitau la 
funia ce atârna încă de creastă zidului şi care era ruptă cam la 
douăzeci de picioare de pământ. Măsurau din ochi înălţimea şi 
schimbau între ei fel de fel de păreri. Pe culmea zidului era un 
dute-vino de santinele speriate. 


Un grup de ostaşi, comandat de un sergent, alunga oamenii 
din locul unde domnul de Beaufort încălecase. 

D'Artagnan se duse drept la sergent. 

— Domnule ofiţer, spuse sergentul, nu e voie să stea 
nimeni aici. 

— Consemnul ăsta nu-i pentru mine, răspunse d'Artagnan. 
Fugarii sunt urmăriţi? 

— Da, domnule ofiţer. Din nenorocire, au căi foarte iuți. 

— Patru sunt sănătoşi, pe al cincilea l-au luat rănit. 

— Câţi sunt? 

— Patru! zise d'Artagnan, uitându-se la Porthos. Auzi, 
baroane? Nu-s decât patru! 

Un zâmbet vesel lumină chipul lui Porthos. 

— Cât timp au înainte? 

— Două ceasuri şi un sfert, domnule ofiţer. 

— Două ceasuri şi un sfert, asta-i floare la ureche. Doar 
avem căi de nădejde, nu-i aşa, Porthos? 

Porthos suspină, gândindu-se la ce-i aştepta pe bieţii lui cai. 

— Prea bine, glăsui d'Artagnan. Acum spune-mi încotro au 
apucat? 

— Cât despre asta, domnule ofiţer, nu-i voie să suflăm un 
cuvânt. 

D'Artagnan scoase o hârtie din buzunar. 

— Ordinul regelui, zise el. 

— Dacă-i aşa, vorbiţi cu guvernatorul. 

— Şi unde-i guvernatorul? 

— La ţară. 

Mânia se aşternu pe chipul lui d'Artagnan. Fruntea i se 
încruntă şi tâmplele i se împurpurară. 

— Ah, ticălosule! se răsti el la sergent. Mi se pare că-ţi baţi 
joc de mine. Aşteaptă! 

Desfăcu grabnic hârtia şi o puse cu o mână sub ochii 
sergentului, în vreme ce cu cealaltă scoase un pistol din coburi 
şi-i ridică într-o clipită cocoşul. 

— Ordinul regelui, ţi-am spus. Citeşte şi răspunde; dacă nu, 
îţi zbor creierii. Încotro au apucat? 

Sergentul văzu că nu era de glumit cu d'Artagnan. 

— Au apucat spre Vend6mois, răspunse el. 

— Şi pe ce poartă au ieşit? 

— Pe poarta Saint-Maur. 


— Dacă mă minţi, ticălosule, tună d'Artagnan, mâine o să fii 
spânzurat. 

— lar tu, dacă-i ajungi din urmă, n-o să te mai întorci să mă 
spânzuri, murmură sergentul. 

D'Artagnan ridică din umeri, făcu un semn escortei şi porni. 

— Pe aici, domnilor, pe aici! strigă el, îndreptându-se spre 
poarta cu pricina. 

Dar acum, când domnul Beaufort scăpase, paznicul găsise 
de cuviinţă să ferece poarta cu două zăvoare. Trebuiră să-l 
silească să o deschidă, aşa cum îl siliră şi pe sergent să 
deschidă gura şi cu asta mai pierdură zece minute. 

Ultima piedică înlăturată din cale, ceata călăreţilor se 
năpusti înainte cu aceeaşi iuţeală. 

Din păcate, nu toţi caii ţineau pasul. Câţiva nu putură să 
mai reziste la această cursă năprasnică şi, după un ceas, trei 
dintre ei se opriră în loc, iar unul se prăbuşi la pământ. 

D'Artagnan care nu se uita înapoi, habar nu avea de nimic. 
Porthos cu aerul său liniştit, îi dădu de ştire ce se petrece. 

— Barem noi doi să ajungem şi e destul, fiindcă ei nu-s 
decât patru, răspunse d'Artagnan. 

— Adevărat, recunoscu Porthos. 

Şi înfipse pintenii în coastele fugarului. 

După două ceasuri, caii străbătură fără oprire douăsprezece 
leghe. Picioarele începeau să le tremure, spuma lor împroşca 
tunicile călăreţilor, în vreme ce sudoarea le trecea prin nădragi. 

— Să ne odihnim o clipă, să lăsăm bietele animale să-şi 
tragă sufletul, zise Porthos. 

— Dimpotrivă, să le omorâm, să le omorâm, numai să-i 
ajungem! izbucni d'Artagnan. Văd urme proaspete, nu-i decât 
un sfert de ceas de când au trecut pe aici. 

Într-adevăr, amândouă marginile drumului erau scormonite 
de copite. Urmele se vedeau desluşit în lumina asfinţitului. 

Porniră mai departe, dar, după vreo două leghe, calul lui 
Mousqueton se prăvăli la pământ. 

— Bun! făcu Porthos. Phébus s-a dus pe copcă! 

— Cardinalul o să-ţi plătească o mie de pistoli pentru el. 

— Oh! exclamă Porthos. Nici nu m-am gândit la asta. 

— Atunci înainte, galop! 

— Da, numai să mai fim în stare. 


Într-adevăr, nici calul lui d'Artagnan nu vru să meargă mai 
departe, îşi pierduse răsuflarea; ultima lovitură de pinteni îl făcu 
să se prăbuşească, în loc să-l urnească la drum. 

— Ah, drace! zise Porthos. S-a zis cu Vulcan! 

— La naiba! exclamă d'Artagnan, apucându-se cu mâinile 
de păr. Trebuie să ne oprim! Dă-mi calul tău, Porthos. Ei, dar ce 
dracu faci? 

— Afurisită treabă, mormăi Porthos. Cad, ori mai degrabă 
Bayard cade sub mine. 

D'Artagnan vru să-l ridice, în vreme ce Porthos se descurca 
aşa cum putea din scări, dar deodată văzu sângele podidind 
calul pe nări. 

— Şi-al treilea! îngână el. Acum totul s-a sfârşit! 

În clipa aceea se auzi un nechezat. 

— Tăcere! spuse d'Artagnan. 

— Cee? 

— Aud un cal. 

— O fi vreunul din oamenii noştri care ne ajung din urmă. 

— Nu, zise d'Artagnan. S-aude undeva înainte. 

— Asta-i altceva, conveni Porthos. 

Şi ascultă la rândul său, întinzând urechea în direcţia 
arătată. 

— Domnule, vorbi Mousqueton, care îşi lăsase calul în drum 
şi tocmai îşi ajungea stăpânul din urmă. Domnule, Phebus n-a 
putut să reziste şi... 

— Tăcere! porunci Porthos. 

Într-adevăr, în clipa aceea un al doilea nechezat se lăsă 
purtat de adierea nopţii. 

— E undeva înainte, la vreo cinci sute de paşi de noi, zise 
d'Artagnan. 

— Întocmai, domnule, întări Mousqueton. La cinci sute de 
paşi de aici ştiu o cabană vânătorească. 

— Mousqueton, ia-ţi pistoalele. 

— Le am în mână, domnule. 

— Porthos, ia-ţi şi tu pistoalele din coburi. 

— Sunt la mine. 

— Bun! făcu d'Artagnan, luându-şi-le pe ale sale. Acum 
pricepi, Porthos? 

— Nu prea. 

— Noi suntem în serviciul regelui. 


— Ei, şi? 

— Şi pentru a-l sluji pe rege vom lua caii pe care i-am auzit 
nechezând. 

— Aha! se dumiri Porthos. 

— Nici o vorbă, la treabă! 

Tustrei înaintară în noapte, muţi ca nişte umbre. La o 
cotitură a drumului zăriră licărind o lumină în desimea copacilor. 

— Uite casa, şopti d'Artagnan. la-te după mine, Porthos şi 
fă ce fac eu. 

Se furişară înainte, pitulându-se pe după trunchiurile 
copacilor şi ajunseră la vreo douăzeci de paşi de casă, fără să fi 
fost văzuţi. De aici, mulţumită unui felinar agăţat sub un şopron, 
văzură patru cai falnici. Un argat îi ţesăla. Alături, şeile şi 
căpestrele cu frâiele. D'Artagnan se apropie cu repeziciune, 
făcând semn celor doi tovarăşi ai săi să rămână mai în urmă. 

— Vreau să cumpăr caii ăştia, zise el argatului. 

Omul se întoarse nedumerit, fără să spună nimic. 

— N-ai auzit, ticălosule? se răsti d'Artagnan. 

— Ba da, zise argatul. 

— Atunci, de ce taci? 

— Caii nu-s de vânzare, de asta. 

— Dacă-i aşa, îi iau singur, spuse d'Artagnan. 

Şi puse mâna pe calul aflat lângă el. Tovarăşii săi apărură 
într-o clipă şi făcură la fel. 

— Hei, domnilor! strigă argatul. Caii au gonit şase leghe şi 
abia adineauri am scos şeile de pe ei, nu-i nici o juma' de ceas. 

— Jumătate de ceas de odihnă ajunge! rosti d'Artagnan. Au 
să alerge de minune. 

Argatul strigă după ajutor. Un soi de intendent se ivi din 
casă chiar în clipa când d'Artagnan şi tovarăşii săi puneau şeile 
pe cai. Intendentul dădu să se răstească. 

— Dragă prietene, spuse'd'Artagnan, dacă scoţi un cuvânt 
îţi zbor creierii. 

Şi-i arătă pistolul, pe care şi-l puse îndată sub braţ, 
văzându-şi de treabă. 

— Păi, domnule, bâigui intendentul, ăştia-s caii domnului de 
Montbazon, ştiţi asta? 

— Cu atât mai bine, răspunse d'Artagnan, trebuie să fie căi 
de soi. 


— Domnule, ameninţă intendentul, retrăgându-se pas cu 
pas şi încercând să se strecoare în casă. Vă previn că-mi chem 
oamenii. 

— Şi eu o să-i chem pe ai mei, i-o reteză d'Artagnan. Sunt 
locotenent în garda de muşchetari a regelui şi am zece ostaşi 
care vin după mine. Ascultă, i-auzi cum galopează încoace? 
Atunci o să vedem! 

Nu se auzea nimic, dar intendentul, de frică, nici nu se 
gândea să asculte. 

— Eşti gata, Porthos? întreabă d'Artagnan. 

— Gata. 

— Şi tu, Mouston? 

— Da. 

— Atunci sus, în şa, plecăm! Tustrei se aruncară pe cai. 

— Hei, veniţi încoace! răcni intendentul. Veniţi încoace, cu 
armele! E 

— La drum! spuse d'Artagnan. Aştia au să tragă după noi. 

Şi tustrei o porniră ca vântul. 

— Săriţi! urlă intendentul în vreme ce argatul alergă într-un 
suflet spre clădirea învecinată. 

— Băgaţi de seamă să nu vă omorâţi caii! strigă d'Artagnan 
cu un hohot de râs. 

— Foc! ţipă intendentul drept răspuns. 

O lumină ca de fulger zvâcni în lungul drumului şi în aceeaşi 
clipă călăreţii auziră gloanţele şuierând şi pierzându-se în aer. 

— Trag ca nişte lachei! pufni Porthos. Pe vremea lui 
Richelieu se trăgea mai bine. Ţi-aduci aminte de drumul de 
drumul de la Crèvecoeur, Mousqueton? 

— Ah, domnule, şi-acum mă supără şoldul drept. 

— Eşti sigur că suntem pe drumul cel bun, d'Artagnan? 
întrebă Porthos. 

— Pe naiba! N-ai auzit? 

— Ce? 

— Că ăştia-s caii domnului de Montbazon? 

— Ei, şi? 

— Ei, domnul de Morttbazon e soţul doamnei de 
Montbazon. 

— Şi? Şi doamna de Montbazon e amanta domnului de 
Beaufort. 


— Aha, pricep! se dumiri Porthos. Ea s-a îngrijit de căi de 
schimb. 

— Întocmai. lar noi gonim pe urmele prinţului cu caii pe 
care abia i-a părăsit. 

— Dragul meu Porthos, într-adevăr, eşti o minte 
pătrunzătoare, zise d'Artagnan, jumătate în glumă, jumătate în 
serios. 

— Eh! făcu Porthos. Uite că aşa-s eu. 

Goniră astfel cam vreun ceas. Caii erau albi de spumă şi 
sângele le şiroia pe pântece. 

— Hait! Ce văd colo jos? glăsui d'Artagnan. 

— Eşti cineva dacă mai poţi să vezi ceva pe o noapte ca 
asta, mormăi Porthos. 

— Nişte scântei. 

— Le-am văzut şi eu, întări Mousqueton. 

— Aha! Oare i-am prins din urmă? 

— Bun! Un cal mort! veşti d'Artagnan, întorcându-şi fugarul 
pe drum, după un mic ocol. Se pare că şi ai lor au ajuns la 
capătul puterilor. 

— Parcă s-aude tropotul unei cete de călăreţi, zise Porthos, 
aplecat pe coama calului. 

— Cu neputinţă. 

— Sunt mulţi. 

— Atunci e altceva. 

— Încă un cal! le dădu Porthos de ştire. 

— Mort? 

— Nu, pe moarte. 

— Înşeuat, ori nu? 

— Înşeuat. 

— Uite-i, ei sunt. 

— Curaj! l-avem în mână. 

— Dar dacă sunt mulţi, chibzui Mousqueton, se cheamă că 
nu noi i-avem în mâna pe ei, ci ei pe noi. 

— Aşi, de unde! i-o întoarse d'Artagnan. Ne cred mai 
puternici, fiindcă-i urmărim. Au să se înfricoşeze şi-au să se 
risipească. 

— Asta-i sigur, întări Porthos. 

— Uite, vezi? strigă d'Artagnan. 

— Da, iar nişte scântei. De astă dată le-am văzut şi eu, 
spuse Porthos. 


— Înainte, înainte! îi îmboldi d'Artagnan cu vocea lui 
răsunătoare. În cinci minute o să ne distrăm. 

Se avântară din nou în goană. Caii, furioşi de durere şi de 
îndemnul pintenilor, zburau pe drumul întunecat, în mijlocul 
căruia începea să se desluşească o masă compactă şi mai 
neagră decât restul orizontului. 

Goniră astfel încă vreo zece minute. Deodată, două puncte 
negre se desprinseră din întuneric, ieşindu-le înainte, crescând 
cu fiecare clipă şi pe măsură ce creşteau, căpătau înfăţişarea a 
doi călăreţi. 

— Oho! exclamă d'Artagnan. Uite-i că vin spre noi. 

— Cu atât mai rău pentru cei care vin, zise Porthos. 

— Care eşti acolo? se răsti o voce tăioasă. 

Cei trei călăreţi avântaţi în goană nu se opriră şi nici nu 
răspunseră; se auzi doar zgomotul spadelor smucite din teacă şi 
ţăcănitul pistoalelor pe care cele două umbre le încărcau. 

— la frâul în dinţi, zise d'Artagnan. 

Porthos înţelese şi duse mâna stânga la coburi, scoțând 
pistolul o dată cu d'Artagnan şi încărcându-l în grabă şi el. 

— Care eşti acolo? strigă vocea pentru a doua oară. Incă un 
pas şi sunteţi morţi. 

—  Aida-de! pufni Porthos aproape sufocat de praf şi 
mestecând frâul în gură, aşa cum calul mesteca zăbala. Aida-de! 
Am mai văzut noi altele şi mai şi! La aceste cuvinte, cele două 
umbre le aţinură calea şi licărirea stelelor făcu să sclipească 
ţevile aplecate ale pistoalelor. 

— Înapoi! izbucni d'Artagnan. Altfel sunteţi morţi. 

Două focuri de pistol răspunseră la această ameninţare, dar 
cei doi se năpustiră cu atâta repeziciune înainte, încât într-o 
clipă erau peste duşmani. Răsună un alt treilea foc, tras de 
foarte aproape de către d'Artagnan şi potrivnicul său se prăvăli 
la pământ. Cât despre Porthos, el îşi izbi adversarul atât de 
năprasnic, încât, deşi acesta abătu lovitura, se rostogoli de pe 
cal la vreo zece paşi. 

— Dă-i gata tu, Mousqueton! strigă Porthos. 

Şi porni mai departe, alături de prietenul său, care şi 
reîncepuse urmărirea. 


— Ei bine? întreabă Porthos. 

— l-am sfărâmat ţeasta, spuse d'Artagnan. Dar tu? 

— Eu doar l-am răsturnat de pe cal. la ascultă... Se auzi o 
împuşcătură: era Mousqueton, care, din fugă, îndeplinea 
porunca stăpânului. 

— Dă-i înainte! se bucură d'Artagnan. Merge bine treaba, 
am câştigat prima partidă. 

— Aha! îl vesti Porthos. Uite că şi alţii vor să se prindă-n 
horă. 

Într-adevăr, alţi doi călăreţi se desprinseră din grup şi 
înaintau cu repeziciune, să le aţină din nou cafea. 

De astă dată, d'Artagnan nu mai aşteaptă să i se spună 
ceva. 

— La o parte! strigă el cel dintâi. La o parte! 

— Ce vreţi? întrebă o voce. 

— Îl vrem pe domnul de Beaufort! izbucniră într-un glas 
Porthos şi d'Artagnan. 

Un hohot de râs se auzi drept răspuns, dar îndată sfârşi 
într-un geamăt: d'Artagnan îl străpunsese cu spada pe 
nesăbuitul căruia îi ardea de râs. 

În acelaşi timp răsunară două împuşcături ca una singură: 
erau Porthos şi potrivnicul său care trăgeau unul asupra 
celuilalt. 

D'Artagnan întoarse capul şi-l văzu pe Porthos lângă el. 

— Bravo, Porthos zise el. L-ai doborât, mi se pare. 

— Cred că n-am atins decât calul, răspunse Porthos. 

— Ce vrei, dragul meu! Nu nimereşti întotdeauna ţinta, aşa 
că nu-ţi face inimă rea dacă mai dai greş. Hei, la naiba, ce are 
calul meu? E 

— Cade, rosti Porthos, oprindu-se în loc. Într-adevăr, calul 
lui d'Artagnan se poticni şi căzu în genunchi, apoi scoase un 
horcăit şi se întinse la pământ. Primise în piept glonţul celui 
dintâi duşman care se năpustise asupra lui d'Artagnan. 
Muşchetarul începu să blesteme de se cutremura cerul. 

— Domnul vrea un cal? întrebă Mousqueton. 

— Pe toţi dracii! Auzi, dacă vreau! se înfurie d'Artagnan. 

— lată-l! spuse Mousqueton. 

— Cum naiba se face că duci doi cai după tine? se minună 
d'Artagnan, sărind pe unul dintre ei. 


— Stăpânii lor sunt morţi. Mi-am zis că s-ar putea să ne 
prindă bine şi i-am luat cu mine. 

În vremea asta, Porthos îşi încărcase din nou pistolul. 

— Păzea! strigă d'Artagnan. Uite alţi doi. 

— Păi ce, asta o să ţină aşa până mâine dimineaţă? 
bombăni Porthos. 

Într-adevăr, alţi doi călăreţi se apropiau cu repeziciune. 

— Hei, domnule, vesti Mousqueton. Cel pe care l-aţi 
doborât la pământ, se ridică. 

— De ce nu i-ai venit de hac ca şi primului? 

— N-aveam mâinile libere, domnule, ţineam caii de frâu. 

Bufni o împuşcătură. Mousqgueton scoase un strigăt de 
durere. 

— Oh, domnule! se văicări el. Taman în şoldul celălalt. Asta- 
i perechea glonţului primit pe drumul de la Amiens! 

Porthos se întoarse ca un leu, năpustindu-se asupra 
călăreţului rămas pe jos şi care tocmai dădea să tragă spadă; 
însă nici nu mai apucă să o mai scoată din teacă, că Porthos fi 
pocni cumplit în cap cu mânerul spadei, încât el se prăbuşi ca un 
bou sub măciuca măcelarului. 

Mousqueton, gemând, se lăsă să alunece la pământ, fiindcă 
rana nu-i mai îngăduia să se ţină în şa. 

De îndată ce zări călăreţii apropiindu-se, d'Artagnan se 
oprise în loc şi îşi încărcase pistolul. Afară de asta, la oblâncul 
noului său cal atârna o flintă. 

— lată-mă! spuse Porthos. Ce facem, aşteptăm sau atacăm 
noi? 

— Atacăm! hotărî d'Artagnan. 

— Atacăm! îi întări Porthos hotărârea. 

Şi înfipseră pintenii în coastele cailor. 

Călăreţii erau la vreo douăzeci de paşi de ei. 

— În numele regelui, faceţi loc să trecem! strigă 
d'Artagnan. 

— Regele n-are nici un amestec aici! ripostă o voce sumbră 
şi răsunătoare, care părea că iese dintr-un nor, căci călăreţul 
venea învăluit într-un vârtej de praf. 

— Bine, vedem noi dacă numele regelui nu deschide orice 
cale! i-o reteză d'Artagnan. 

— O să vedem! zise aceeaşi voce. 


Două focuri de pistol răsunară aproape în aceeaşi clipă, 
unul tras de d'Artagnan, celălalt de potrivnicul lui Porthos. 
Glonţul lui d'Artagnan zbură pălăria duşmanului său; glonţul tras 
de potrivnicul lui Porthos străpunse gâtul calului, care se prăbuşi 
teapăn sub el, cu un geamăt adânc. 

— Vă întreb pentru ultima oară, încotro? zise aceeaşi voce. 

— La dracu! se răsti d'Artagnan. 

— Bun! N-aveţi grijă, o să ajungeţi. 

D'Artagnan văzu îndreptându-se spre el ţeava unei 
muschete; nu mai avu răgazul să ducă mâna la coburi şi 
amintindu-şi de un sfat pe care i-l dăduse cândva Athos, îşi 
ridică iute calul în două picioare. 

Glonţul nimeri calul drept în pântece. D'Artagnan simţi cum 
se prăbuşeşte sub el şi, cu sprinteneala-i nemaipomenită, se 
aruncă într-o parte. 

„___— Alda-de! făcu batjocoritor aceeaşi voce răsunătoare. 
Asta-i măcel de cai şi nu o luptă bărbătească. Trage spada, 
domnule, trage spadă! 

Şi călăreţul sări îndată din şa. 

— Vrei să lupţi cu spada, fie! zise d'Artagnan. Asta-mi 
convine de minune. 

Din două sărituri, d'Artagnan ajunse lângă potrivnicul său, a 
cărui spadă zăngăni încrucişându-se cu a sa. Cu îndemânarea-i 
obişnuită, d'Artagnan angajă spada în garda-i favorită, cu 
pumnul ferit înăuntru. 

În acest timp, Porthos, cu un pistol în fiecare mână, stătea 
îngenuncheat în spatele calului său, care se zbătea în spasmele 
morţii. 

Lupta începu. D'Artagnan îşi atacă potrivnicul cu 
înverşunare din prima clipă, aşa cum avea obiceiul; numai că de 
data asta întâlni o spadă şi un braţ care îl cam puseră pe 
gânduri. Silit de două ori să schimbe garda şi să lupte cu gardă 
în afară, se trase un pas înapoi; potrivnicul său nu se clinti din 
loc; după o clipă, d'Artagnan se avânta înainte, luptând iarăşi cu 
garda preferată. 

Două-trei lovituri schimbate dintr-o parte şi din cealaltă 
rămaseră fără nici un rezultat. Spadele scoteau scântei. 

În cele din urmă, d'Artagnan cugetă că era timpul să se 
folosească de lovitura-i favorită; mânui spada cu o rară 


iscusinţă, atacând cu iuţeala fulgerului şi cu o forţă pe care o 
credea de neînvins. 

Lovitura fu parată. 

— Pe toţi dracii exclamă el cu accentu-i gascon. 

Auzindu-l, potrivnicul său sări înapoi şi, întinzând înainte 
capul descoperit, se sili să desluşească prin întuneric chipul lui 
d'Artangan. 

Temându-se de un vicleşug, d'Artagnan stătea gata să se 
apere. 

— la seama! strigă Porthos în clipa aceea adversarului său. 
Am două pistoale încărcate. 

— Un temei în plus ca să tragi cel dintâi! răspunse acesta. 

Porthos trase: o fulgerare lumină câmpul de luptă. 

La această lumină ceilalţi doi luptători dădură fiecare câte 
un strigăt. 

— Athos! zise d'Artagnan. 

— D'Artagnan! zise Athos. 

Athos ridică spada, d'Artagnan o cobori pe a sa. 

— Aramis, strigă Athos, nu trage! 

— Ah! Tu eşti Aramis? făcu Porthos. 

Şi aruncă pistolul din mână. 

Aramis puse pistolul în coburi şi vâri spada în teacă. 

— Fiul meu! glăsui Athos, întinzându-i mâna lui d'Artagnan. 
Aşa îi zicea el odinioară în clipele de duioşie. 

— Athos, rosti d'Artagnan, frângându-şi mâinile. Aşadar tu îl 
aperi? Şi eu care am jurat să-l aduc mort sau viu! Ah, sunt 
dezonorat! 

— Ucide-mă, dacă prin moartea mea îţi salvezi onoarea, 
spuse Athos, descoperindu-şi pieptul. 

— Oh, vai mie! Vai mie! se tângui d'Artagnan. Nu există 
decât un om pe lume care putea să mă oprească şi soarta mi-a 
scos în cale tocmai pe omul acesta! Oh, ce voi spune 
cardinalului? 

— Îi vei spune, domnule, răspunse o voce care domina 
întreg câmpul de luptă, că a trimis împotrivă-mi singurii doi 
bărbaţi capabili să înfrunte patru, să lupte corp la corp, de la 
egal la egal, împotriva contelui de La Fere şi a cavalerului 
d'Herblay şi să nu se dea bătuţi decât în faţa a cinzeci de 
oameni. 


— Prinţul! rostiră într-un glas Athos şi Aramis, grăbindu-se 
să facă loc domnului de Beaufort, în timp ce d'Artagnan şi 
Porthos, la rândul lor se traseră un pas înapoi. 

— Cincizeci de cavaleri! murmură d'Artagnan şi Porthos. 

— Priviţi în jur, domnilor, dacă aveţi cumva vreo îndoială, 
zise domnul de Beaufort. 

D'Artagnan şi Porthos se uitară în jurul lor: într-adevăr, un 
mare număr de călăreţi îi înconjura. 

— Auzind zgomotul luptei, continuă domnul de Beaufort, 
am crezut că sunteţi douăzeci şi am venit încoace cu toţi cei ce 
mă însoțeau, sătul să tot fug şi dornic să trag şi eu spadă. Dar 
nu eraţi decât doi. 

—  Întocmai, monseniore, adeveri Athos. Dar, aşa cum 
singur aţi spus, doi care fac cât douăzeci. 

— Haide, domnilor, spadele dumneavoastră! rosti prinţul. 

— Spadele noastre?! se dezmetici d'Artagnan, ridicând 
capul. Spadele noastre?! Niciodată! 

— Niciodată! i se alătură şi Porthos. 

Câţiva dintre oamenii domnului de Beaufort făcură o 
mişcare spre ei. 

— O clipă, monseniore, interveni Athos. Vreau să vă spun 
două cuvinte. 

Şi se apropie de prinţ, care se apleacă din scări spre el şi 
căruia îi şopti ceva. p 

— Cum doreşti, conte, răspunse prințul. Iți sunt prea 
îndatorat că să-ți refuz prima rugăminte. Depărtaţi-vă, domnilor! 
porunci el oamenilor săi. Domnule d'Artagnan şi domnule du 
Vallon, sunteți liberi. 

Porunca fu îndeplinită pe dată, iar d'Artagnan şi Porthos se 
pomeniră în mijlocul unui cerc imens. 

— Acum, d' Herblay, zise Athos, descălecă şi vino încoace. 

Aramis sări din şa şi se apropie de Porthos, în timp ce Athos 
se apropie de d'Artagnan. Tuspatru se văzură laolaltă. 

— Prieteni, vorbi Athos. Oare vă pare rău şi acum că nu ne- 
aţi vărsat sângele? 

— Nu, spuse d'Artagnan. Îmi pare rău să văd că suntem unii 
împotriva celorlalţi, noi care am fost întotdeauna atât de uniţi, 
îmi pare rău că ne aflam în tabere potrivnice. Ah, nimic n-o să 
ne mai izbutească! 

— Oh, Doamne, totul s-a sfârşit! suspină Porthos. 


— Ei bine, atunci treceţi de partea noastră, zise Aramis. 

— Tăcere, d'Herblay! interveni Athos. Nu se fac asemenea 
propuneri unor astfel de oameni. Dacă s-au alăturat taberei lui 
Mazarin, înseamnă că aşa i-a îndemnat conştiinţa, după cum pe 
noi ne-a îndemnat să ne alăturăm domnului de Beaufort. 

— Deocamdată, iată-ne duşmani! oftă Porthos. La dracu, 
cine-ar fi crezut una ca asta?! 

D'Artagnan suspină adânc fără să scoată o vorbă. 

Athos se uită lung la amândoi şi le luă mâinile într-ale sale. 

— E dureros, domnilor, rosti el şi inima mea sângerează, ca 
şi cum mi-aţi fi străpuns-o cu spadă. Da, suntem despărțiți, iată 
marele, iată tristul adevăr, dar încă nu ne-am declarat război şi 
poate că vom găsi o cale de înţelegere. O ultimă întâlnire între 
noi e imperios necesară. 

— Cât despre mine, eu o cer, spuse Aramis. 

— Eu o primesc, rosti d'Artagnan cu mândrie. 

Porthos înclină din cap în semn de încuviinţare. 

— Atunci, să hotărâm un loc de întâlnire, continuă Athos. 
Un loc la îndemâna tuturor. Şi la această ultimă întâlnire a 
noastră să limpezim pe deplin poziţia unora şi a celorlalţi, 
precum şi purtarea pe care trebuie să o avem unii faţă de alţii. 

— Bine! rostiră ceilalţi trei. 

— Prin urmare, sunteţi de părerea mea? întrebă Athos. 

— În totul. 

— Ei şi locul întâlnirii? 

— Piaţa Regală vă convine? întrebă d'Artagnan. 

— La Paris? 

— Da. 

Athos şi Aramis schimbară o privire între ei; Aramis dădu a 
încuviinţare din cap. 

— Piaţa Regală, fie! zise Athos. 

— Şi când anume? 

— Mâine seară, dacă nu aveţi nimic împotrivă. 

— Vă reîntoarceţi până atunci? 

— Da. 

— La ce oră? 

— La zece seara vă convine? 

— De minune. 

— De aici, zise Athos, va ieşi pacea sau războiul, dar 
onoarea noastră, prieteni, va fi salvată. 


— Vai! murmură d'Artagnan. În ce ne priveşte pe noi, 
onoarea noastră de soldaţi e pierdută. 

— D'Artagnan, rosti Athos cu gravitate. Îţi jur, mă doare că 
te gândeşti la asta, în vreme ce eu nu mă gândesc decât la un 
singur lucru, anume, că noi doi am încrucişat spadele unul 
împotriva celuilalt. Da, clătină el, îndurerat, din cap, da, tu ai 
dreptate, mare nenorocire s-a abătut asupra noastră. Haidem, 
Aramis! 

— Haidem şi noi, Porthos! oftă d'Artagnan. Să ne întoarcem 
acoperiţi de ruşine în faţa cardinalului! 

— Şi mai ales să-i spuneţi, se auzi o voce, că nu sunt prea 
bătrân pentru a fi un om de acţiune. 

D'Artagnan recunoscu vocea lui Rochefort. 

— Vă pot fi de folos cu ceva, domnilor? întrebă domnul de 
Beaufort. 

— Să daţi mărturie că am făcut tot ce ne-a stat în puteri, 
monseniore. 

— Fiţi liniştiţi în această privinţă. Cu bine, domnilor, curând 
ne vom revedea, sper, lângă Paris, ori poate chiar la Paris şi 
atunci vă veţi putea lua revanşa. 

Zicând acestea, domnul de Beaufort le făcu cu mâna în chip 
de salut, dădu pinteni calului şi o porni în goană, urmat de 
întreaga escortă, care pieri în noapte dimpreună cu tropotitul 
cailor. 

D'Artagnan şi Porthos rămaseră singuri în mijlocul drumului. 
Ceva mai încolo de ei, un om ţinea doi căi de frâu. 

Crezuseră că era Mousqueton şi se apropiară. 

— Ce văd? strigă d'Artagnan. Tu eşti, Grimaud? 

— Grimaud! exclamă Porthos. 

Acesta le făcu un semn că nu se înşală. 

— Ai cui sunt caii? întrebă d'Artagnan. 

— Cine ni i-a dat? întrebă şi Porthos. 

— Domnul conte de La Fère. 

— Athos, Athos! murmură d'Artagnan. Tu te gândeşti la 
toate. Eşti un adevărat gentilom. 

— Straşnic! se bucură Porthos. Mi-era teamă că voi fi nevoit 
să fac drumul pe jos. 

Şi se aruncă pe cal. D'Artagnan se şi află în şa. _ 

— Ei, Grimaud, tu unde te duci? întrebă d'Artagnan. ţi 
părăseşti stăpânul? 


— Da, spuse Grimaud. Mă duc să-l întâlnesc pe vicontele de 
Bragelonne, care se află sub arme, în Flandra. 

Merseră un timp în tăcere spre Paris, când deodată auziră 
nişte gemete venind parcă din şanţul de pe marginea drumului. 

— Ce-i asta? întrebă d'Artagnan. 

— E Mousqueton! zise Porthos. 

— Da, domnule, chiar eu sunt, scânci un glas şi un fel de 
umbră se ridică pe marginea drumului. 

Porthos alergă spre Mousqueton, pe care îl îndrăgea mult. 

— Eşti rănit rău, dragul meu Mouston? 

— Mouston! repetă Grimaud, holbând ochii. 

— Nu, domnule nu cred: dar am o rană care mă supără. 

— Poţi să încaleci? 

— Oh, domnule, se poate să spuneţi una ca asta? 

— De mers, poţi să mergi? 

— Am să încerc până la prima casă. 

— Ce-i de făcut? mormăi d'Artagnan. Noi trebuie totuşi să 
ajungem la Paris. 

— Am eu grijă de Mousqueton, zise Grimaud. 

— Îţi mulţumesc, bunul meu Grimaud. 

Grimaud sări la pământ şi-l sprijini pe vechiul său prieten, 
care îl primi cu lacrimi în ochi, deşi nu te prea dumireai dacă 
lacrimile acestea mărturisesc bucuria revederii sau durerea rănii 
din şold. 

Cât despre d'Artagnan şi Porthos, ei îşi continuară în tăcere 
drumul spre Paris. 

După vreo trei ceasuri, fură ajunşi din urmă de un soi de 
curier, colbuit din cap până în picioare: era un om de-al prinţului 
de Beaufort, care ducea cardinalului o scrisoare, unde, aşa cum 
promisese, se afla mărturia celor săvârşite de Porthos şi 
d'Artagnan. 

Mazarin petrecu o noapte cumplită când primi scrisoarea 
prin care prinţul îi dădea de ştire că se află în libertate şi că va 
porni împotriva lui un război nimicitor. 

Cardinalul citi scrisoarea de două-trei ori, apoi o îndoi şi o 
puse în buzunar. 

— Ceea ce mă consolează, zise el, de vreme ce domnul de 
Beaufort i-a scăpat lui d'Artagnan, e că, urmărindu-l, 
muşchetarul cel puţin l-a zdrobit cu calul pe Broussel. Hotărât, 


gasconul se dovedeşte un om preţios, mă slujeşte chiar şi atunci 
când e neîndemânatic. 

Cardinalul se gândea la omul pe care d'Artagnan îl trântise 
la pământ în dreptul cimitirului Sfântul loan, la Paris şi care nu 
era altul decât consilierul Broussel. 


Capitolul XXIX Patru vechi prieteni se pregătesc 
să se întâlnească 


— Ei! făcu Porthos, stând în curtea hanului "La Căpriţa" şi 
adresându-se lui d'Artagnan, care se întorcea cu o mutră lungă 
şi plouată de la Palatul Cardinal. Te-a primit rău, bravul meu 
d'Artagnan? 

— Da, pe legea mea! Zău, scârboasa javră mai e omul ăsta! 
Dar ce mănânci acolo, Porthos? 

— Uită-te şi tu: moi un pesmet într-un pahar cu vin spaniol. 
Fă la fel ca mine. 

— Ai dreptate. Gimblou, un pahar! 

Băiatul care răspundea la acest nume frumos aduse un 
pahar şi d'Artagnan se aşeză alături de prietenul său. 

— la zi, cum a fost? 

— La naiba, înţelegi, nu era chip s-o scalzi. Am intrat şi el s- 
a uitat chiorâş la mine. Eu am ridicat din umeri şi i-am spus: "Ei 
bine, monseniore, nu noi am fost cei mai tari." "Da, ştiu asta, 
povesteşte-mi totul amănunţit." Pricepi, Porthos, nu puteam să-i 
povestesc amănuntele fără să pomenesc de prietenii noştri şi ca 
să le dau în vileag numele însemna pierzania lor. 

— Pe toţi dracii! 

— "Monseniore, zic, ei erau cincizeci şi noi eram doi." "Da, 
zice, dar asta, după câte am auzit, n-a împiedicat un schimb de 
focuri." "Mda, s-au irosit vreo câteva încărcături de pulbere şi 
dintr-o parte şi din cealaltă." "Şi spadele au văzut lumina zilei? a 
adăugat el." "Adică, întunericul nopţii, monseniore", i-am 
răspuns. "Aha! a continuat cardinalul. Dar eu te credeam 
gascon, dragul meu!" "Nu sunt gascon decât atunci când 
izbutesc, monseniore". 

Răspunsul i-a plăcut, căci a început să râdă. "Asta, zice, o 
să mă înveţe să dau cai din cei mai buni gărzilor mele, fiindcă 


dacă n-ar fi rămas în urmă şi dacă ar fi făcut fiecare cât 
dumneata şi prietenul dumitale, atunci ţi-ai fi ţinut cuvântul şi 
mi l-ai fi adus aici, mort sau viu." 

— Hm, dracu nu mi se pare chiar atât de negru, mormăi 
Porthos. 

— Ei, Doamne, nu, dragul meu. Totul e felul cum ţi se 
vorbeşte. E de necrezut cât vin înghit biscuiţii ăştia! se 
întrerupse d'Artagnan. Adevăraţi bureţi! Gimblou, mai adu o 
sticlă. 

Sticla fu adusă în mare grabă, ceea ce ce dovedea 
prețuirea de care se bucura d'Artagnan la han. 

— Tocmai dădeam să plec, când m-a chemat din nou. "Aţi 
pierdut trei căi?" m-a întrebat. "intocmai, monseniore". "Cât 
valorau?" 

— Tii, zise Porthos. Destul de frumos din partea lui. 

— "O mie de pistoli", i-am răspuns. 

— O mie de pistoli! exclamă Porthos. Oho, e niţel cam mult 
şi dacă se pricepea la cai, ar fi trebuit să se tocmească. 

— Pe legea mea, era cât pe ce să o facă, ticălosul. A avut o 
tresărire grozavă şi s-a uitat ţintă la mine. M-am uitat şi eu la el, 
atunci a înţeles, a scotocit într-un scrin şi a scos la iveală bilete 
ale băncii din Lyon. 

— O mie de pistoli? 

— O mie de pistoli în cap, cărpănosul, nici o lăscaie mai 
mult! 

— Şi ai banii la tine? 

— Uite-i. 

— Bună treabă, zău! zise Porthos. Găsesc că s-a purtat cum 
se cuvine. 

— Cum se cuvine?! Faţă de nişte oameni care nu numai că 
şi-au pus pielea în joc, dar i-au adus şi un mare serviciu? 

— Un mare serviciu, care anume? întrebă Porthos. 

— La naiba! Se pare că i-am strivit un consilier din 
Parlament. 

— Cum, omuleţul ăla negricios pe care l-ai călcat în dreptul 
cimitirului Sfântul loan? 

— Intocmai, dragul meu. Află că-l stânjenea. Din 
nenorocire, nu l-am strivit de tot şi se pare că se va înzdrăveni 
şi-o să-l stânjenească şi de acum înainte. 


— la te uită! Şi eu, care mi-am abătut calul într-o parte, ca 
să nu dea peste el! Rămâne pentru altă dată. 

— Ar fi trebuit să mă răsplătească pentru povestea asta cu 
consilierul, ţopârlanul! 

— Păi de, făcu Porthos, dacă n-a dat ortul.... 

— Eh, domnul de Richelieu ar fi spus: "Cinci sute de scuzi 
pentru consilier!" In sfârşit, să nu mai vorbim. Cât făceau caii 
tăi, Porthos? 

— Oh, prietene, dacă bietul Mousqueton ar fi aici, ţi-ar 
spune preţul până la ultimul bănuţ. 

— N-are a face. Spune tu. Cam cât? 

— Vulcan şi Bayard m-au costat fiecare aproape două sute 
de pistoli şi, adăugind încă o sută cincizeci pentru Phébus, cred 
socoteala încheiată. 

— Se cheamă că mai rămân patru sute cincizeci de pistoli, 
spuse d'Artagnan, destul de mulţumit. 

— Da, rosti Porthos, însă mai sunt harnaşamentele. 

— Aşa e, la naiba! La cât le socoteşti? 

— Să zicem o sută de pistoli toate trei.... 

— Fie, o sută de pistoli, conveni d'Artagnan. Mai rămân trei 
sute cincizeci de pistoli. 

Porthos înclină capul în semn de încuviinţare. 

— Să dăm hangiţei cincizeci de pistoli pentu găzduire, zise 
d'Artagnan şi să împărţim restul de trei sute. 

— Să-i împărţim, spuse Porthos. 

— Proastă afacere! mormăi d'Artagnan, întorcându-şi 
teancul de bani. 

— Eh! mormăi Porthos. N-ai încotro. Dar ia spune.... 

— Ce? 

— De mine n-a pomenit deloc? 

— A, ba da! exclamă d'Artagnan, care se temea să nu-şi 
descurajeze prietenul, mărturisindu-i că Mazarin nici n-a amintit 
despre el. Ba da, a spus... 

— Ce-a spus? se repezi Porthos. 

— Ai răbdare, vreau să-mi aduc aminte chiar cuvintele lui. A 
spus aşa: "Cât despre prietenul dumitale, dă-i de ştire că poate 
să doarmă liniştit". 

— Bun! se bucură Porthos. Tot se mai gândeşte să mă facă 
baron, e limpede ca lumina zilei. 


În clipa aceea, orologiul bisericii din vecinătate bătu de 
nouă ori. D'Artagnan tresări. 

— Ah, da! zise Porthos. A bătut de nouă şi la zece, n-ai 
uitat, avem întâlnire în Piaţa Regală. 

— Uite ce, Porthos, isprăveşte! izbucni d'Artagnan, cu un 
gest de nerăbdare. Nu-mi mai aduce aminte; de ieri încoace 
tocmai de-asta sunt atât de posac. Nu merg la întâlnire. 

— Şi pentru ce? întrebă Porthos. 

— Pentru că-mi face rău să-i revăd pe aceşti doi oameni din 
pricina cărora am dat greş în acţiunea noastră. 

— Totuşi, stărui Porthos, nici unul, nici celălalt nu se poate 
spune c-a ieşit învingător. Eu mai aveam un pistol încărcat în 
mână şi voi doi stăteaţi faţă-n faţă, cu spadele trase. 

— Întocmai, adeveri d'Artagnan. Dar dacă întâlnirea asta 
ascunde ceva? 

— O, cum poţi să crezi una ca asta, d'Artagnan?! îl mustră 
Porthos. 

Era adevărat. D'Artagnan nu-l credea în stare pe Athos de 
vreun vicleşug, dar căuta un pretext să nu se ducă la întâlnire. 

— Trebuie să mergem, hotărî mândrul senior de Bracieux. 
Au să ne socotească nişte fricoşi. Ei, prietene! După ce-ai 
înfruntat cincizeci de duşmani pe drumul cel mare, vom înfrunta 
şi doi prieteni în Piaţa Regală. 

— Da, da, murmură d'Artagnan. Ştiu asta. Numai că ei au 
trecut în tabăra prinților fără să ne prevină. Athos şi Aramis au 
jucat un joc care mă nelinişteşte. Abia ieri am descoperit 
adevărul. La ce ne-ar folosi să mergem la întâlnire şi să aflăm 
azi altceva? 

— Oare te temi cu adevărat? spuse Porthos. 

— De Aramis, da, mă tem şi asta de când e abate. Nici nu 
poţi să-ţi închipui, dragul meu, cât s-a schimbat. In ochii lui 
suntem o piedică pe drumul ce trebuie să-l ducă la o episcopie 
şi nu l-ar supăra, poate, să ne înlăture. 

— O, din partea lui Aramis e altceva, zise Porthos. Nu m-ar 
mira. 

— La rândul său, domnul de Beaufort ar putea să pună 
mâna pe noi. 

— Nu cred! De vreme ce ne-a avut în mână şi ne-a lăsat să- 
i scăpăm! De altfel, să fim prevăzători, ne înarmăm şi-l luăm şi 
pe Planchet cu flinta lui. 


— Planchet e partizan de-al Frondei îl încunoştinţă 
d'Artagnan. 

— La toţi dracii cu războaiele civile! zise Porthos. Nu te mai 
poţi bizui nici pe prieteni, nici pe cei care te slujesc. A, dacă 
bietul Mousqueton ar fi aici! lată un om care nu mă va părăsi 
niciodată. 

— Da, atâta vreme cât vei fi bogat. Eh, dragul meu, nu 
războaiele civile ne dezbină; asta-i din pricină că azi nu mai 
avem douăzeci de ani, din pricină că pornirile cinstite ale 
tinereţii au dispărut, ca să lase locul şoaptei intereselor şi 
răbufnirilor ambiţiei, sfaturilor egoiste. Da, ai dreptate, să 
mergem la întâlnire, Porthos, dar să ne înarmăm. Dacă n-am 
merge, ei ar spune că ne-a fost frică. Hei, Planchet! strigă 
d'Artagnan. 

Planchet se ivi numaidecât. 

— Porunceşte să se pună şaua pe cai şi ia-ţi flinta! 

— Domnule, spuneţi-mi mai întâi împotriva cui pornim! 

— Împotriva nimănui, rosti d'Artagnan. E o simplă măsură 
de prevedere pentru cazul că vom fi atacați. 

— Ştiţi, domnule, că au vrut să-l omoare pe preabunul 
consilier Broussel, părintele poporului? 

— Zău? făcu d'Artagnan. 

— Da, numai că a fost răzbunat cum se cuvine, căci poporul 
l-a purtat acasă pe braţe. De ieri, casa lui e plină de lume. 
Vicarul, domnul de Longueville şi prinţul de Conti au trecut să-l 
vadă. Doamna de Chevreuse şi doamna de Vendôme şi-au 
mărturisit dorinţa să-l viziteze şi când are să vrea acum... 

— Ei bine, când o să vrea. 

Planchet începu să fredoneze: 


Vântul Frondei azi în zori 
Se stârni ca din senin 
Și mi-l umple de fiori 
Pe cumătrul Mazarin. 
Vântul Frondei azi în zori 
Se stârni ca din senin..... 


— Nu mă mai miră că Mazarin ar fi fost tare bucuros să-l fi 
omorât de-a binelea pe consilier, şopti d'Artagnan către Porthos. 


— Aşa că înţelegeţi, domnule, urmă Planchet. Dacă mi-aţi 
cere să-mi iau flinta pentru vreo treabă asemănătoare aceleia 
pusă la cale împotriva domnului Broussel.... 

— Nu, fii pe pace. Dar cine ţi-a spus toate amănuntele 
astea? 

— O, dintr-o sursă sigură, domnule. Friquet mi le-a spus. 

— Friquet? făcu d'Artagnan. Am mai auzit numele ăsta. 

— E feciorul slujnicei domnului Broussel. Un băiat de 
nădejde care, la o adică, la o răzmeriţă, n-ar sta de pomană, 
credeţi-mă. 

— Nu-i cumva copil de cor la Notre-Dame? întrebă d 
Artagnan. 

— Da, chiar aşa. Bazin îl are sub ocrotirea lui. 

— Aha, ştiu! exclamă d'Artagnan. Şi băiat de alergătură 
într-o cârciumă de pe strada Calandre? 

— Întocmai. 

— Ce tot întrebi atâta de mucosul ăsta? bombăni Porthos. 

— Hei! spuse d'Artagnan. Mi-a dat odată nişte lămuriri 
preţioase şi-ar putea să facă la fel şi altă dată 

— Ţie, care erai cât pe ce să-i omori stăpânul? 

— Păi cine o să-i spună asta? 

— Ai dreptate. 

Tocmai în clipa aceea, Athos şi Aramis intrau în Paris, prin 
mahalaua Saint-Antoine. Se odihniseră pe drum şi se grăbeau ca 
să nu lipsească de la întâlnire. Îi urmă doar Bazin. Grimaud, 
după cum ne amintim, rămăsese să-l îngrijească pe Mousqueton 
şi trebuia să plece după tânărul viconte de Bragelonne, aflat în 
drum spre armata din Flandra. 

— Acum, zise Athos, trebuie să ne abatem pe la vreun han, 
să ne schimbăm hainele, să ne lăsăm pistoalele şi spadele, iar 
Bazin să le lase şi el pe-ale lui. ) 

— Oh! Nici pomeneală de aşa ceva, dragă conte. In privinţa 
asta dă-mi voie nu numai să nu-ţi împărtăşesc părerea, ci să mă 
străduiesc să o împărtăşeşti tu pe a mea. 

— De ce? 

— Fiindcă mergem la o întâlnire de război. 

— Ce vrei să spui, Aramis? 

— Că Piaţa Regală e urmarea celor petrecute pe drumul 
spre Vend6mois şi nimic altceva. 

— Cum aşa? Prietenii noştri... 


— Au devenit cei mai primejdioşi duşmani ai noştri, Athos. 
Să ne păzim, crede-mă şi mai cu seamă păzeşte-te tu. 

— O, dragul meu d'Herblay! 

— Cine îţi spune că d'Artagnan n-a aruncat vina înfrângerii 
lui asupra noastră şi că nu l-a prevenit pe cardinal? Cine îţi 
spune că Mazarin n-o să se folosească de această întâlnire ca să 
pună mâna pe noi? 

— Haide, Aramis, crezi că d'Artagnan, că Porthos ar da vreo 
mână de ajutor la săvârşirea unei asemenea infamii? 

— Între prieteni, dragul meu Athos, ai dreptate, ar fi o 
infamie; dar între duşmani ar fi un vicleşug. 

Athos îşi încrucişă braţele şi-şi lăsă capul în piept. 

— Ce vrei, Athos! Aşa-s făcuţi oamenii, n-au pururi douăzeci 
de ani. Noi am rănit de moarte, îţi dai seama, acel amor propriu 
care conduce orbeşte acţiunile lui d'Artagnan. A fost înfrânt. N-ai 
auzit cum se căina acolo, în mijlocul drumului? Cât despre 
Porthos, poate că baronia lui depindea de reuşita acestei 
acţiuni. Şi ne-a întâlnit pe noi în cale, încât nici de astă dată nu 
va deveni baron. Cine îţi spune că această faimoasă baronie nu 
depinde de întrevederea de astă-seară? Să ne luăm măsurile de 
prevedere, Athos! 

— Dar dacă ei vin fără arme? Ce ruşine pentru noi, Aramis! 

— Oh! Fii liniştit, dragul meu, te asigur că nu va fi aşa. De 
altfel, noi avem o scuză, venim de pe drum şi suntem nişte 
răzvrătiți. 

— Noi, o scuză?! Oare trebuie să prevedem cazul când ar fi 
nevoie de o scuză faţă de d'Artagnan, faţă de Porthos?! Oh, 
Aramis, Aramis! urmă Athos, clătinând cu amărăciune din cap. 
Pe sufletul meu, mă faci cel mai nenorocit dintre oameni. 
Dezamăgeşti o inimă care nu era pe deplin moartă pentru 
prietenie! Uite, Aramis, îţi jur, aş fi mai bucuros să mi se smulgă 
inima din piept. Vino cum vrei la întâlnire, Aramis. Cât despre 
mine, eu voi merge dezarmat. 

— Nu, fiindcă n-am să te las. Nu numai pe un om, nu numai 
pe Athos, nu numai pe însuşi contele de La Fère îl trădezi prin 
această slăbiciune, ci un întreg grup, căruia îi aparţii şi care se 
bizuie pe tine. 

— Fie aşa cum spui, rosti Athos cu tristeţe. Şi îşi continuară 
drumul. 


Abia ieşiră din stradă Pas-de-la-Mule, la grilajul pieţei pustii, 
că zăriră sub o boltă, în capul străzii Sainte-Catherine, trei 
călăreţi. 

Erau d'Artagnan şi Porthos, înfăşuraţi în mantii, sub care 
ghiceai de îndată spadele. În urma lor venea Planchet, cu flinta 
la spinare. 

Dând cu ochii de d'Artagnan şi Porthos, Athos şi Aramis 
descălecară. 

Ceilalţi le urmară pildă. D'Artagnan băgă de seamă că cei 
trei căi, în loc să fie ţinuţi de către Bazin, erau legaţi la inelele 
bolților. Atunci porunci lui Planchet să facă la fel ca Bazin. 

Înaintară unii în întâmpinarea celorlalţi, doi câte doi, urmaţi 
de valeţi şi se salutară cu politeţe. 

— Unde v-ar conveni să stăm de vorbă, domnilor? glăsui 
Athos, care văzu mai mulţi trecători oprindu-se în loc şi 
urmărindu-i cu privirea, ca şi cum s-ar fi aşteptat la unul din 
acele faimoase dueluri încă vii în memoria parizienilor şi, mai 
ales, a celor care locuiau în Piaţa Regală. 

— Grilajul e închis, spuse Aramis. Dar dacă domnilor le 
place răcoarea de sub copaci şi o singurătate de netulburat, aş 
lua cheia de la palatul Rohan, unde ne vom simţi de minune. 

D Artagnan scormoni cu privirea bezna ce învăluia piaţa, în 
timp ce Porthos vâri capul printre două zăbrele ale grilajului, 
scrutând şi el noaptea. 

— Dacă preferaţi un alt loc, domnilor, zise Athos cu vocea-i 
convingătoare şi plină de nobleţe, atunci alegeţi-l singuri. 

— Dar dacă domnul d'Herblay ar putea căpăta cheia de la 
poarta de fier, cred că aici, în piaţă, ar fi locul cel mai potrivit. 

Aramis se depărta îndată, prevenindu-l pe Athos să nu stea 
atât de aproape de d'Artagnan şi Porthos; dar cel căruia i se 
adresă acest sfat se mulţumi să zâmbească dispreţuitor şi făcu 
un pas către vechii săi prieteni, care nu se clintiră din loc. 

Aramis bătu într-adevăr la uşa palatului Rohan şi se 
întoarse îndată însoţit de un om, care tot spunea: 

— Îmi juraţi, domnule? 

— Ţine, zise Aramis, punându-i un ludovic în palmă. 

— Ah, nu vreţi să juraţi! spunea portarul, clătinând din cap. 

— Eh, poţi să juri dacă nu ai de ce? i-o întoarse Aramis. Te 
încredinţez doar că, în clipa de faţă, domnii aceştia sunt 
prietenii noştri. 


— Da, desigur, încuviinţară cu răceală Athos, d'Artagnan şi 
Porthos. 

D'Artagnan auzise convorbirea şi înţelese totul. 

— Ai văzut? se întoarse el către Porthos. 

— Ce să văd? 

— N-a vrut să jure? 

— Să jure, ce? 

— Omul îi cerea lui Aramis să jure că nu intrăm în Piaţa 
Regală ca să ne batem. 

— Şi Aramis n-a vrut să jure? 

— Nu. 

— Atunci să fim cu băgare de seamă. 

Athos nu-i slăbea din ochi. Aramis deschise poarta grilajului 
şi se dădu la o parte, ca d'Artagnan şi Porthos să poată trece. In 
clipa când intră pe poartă, d'Artagnan îşi agăţă mânerul spadei 
de poarta de fier şi fu nevoit să-şi desfacă mantia. 

Desfăcându-şi mantia, dădu la iveală pistoalele 
strălucitoare, pe care tocmai se răsfrânse o rază de lună. 

— Vezi, spuse Aramis, punând mâna pe umărul lui Athos şi 
arătându-i cu cealaltă întreg arsenalul pe care d'Artagnan îl 
purta la cingătoare. 

— Vai, da, văd, mărturisi Athos, cu un oftat adânc. 

Şi intră al treilea pe poartă. Aramis intră cel din urmă şi 
închise poarta după el. Cei doi valeţi rămaseră să aştepte afară, 
păstrând o oarecare depărtare între ei, ca şi cum s-ar fi temut 
unul de altul. 


Capitolul XXX Piaţa Regală 


Merseră în tăcere până în mijlocul pieţei; dar cum în clipa 
aceea luna tocmai ieşea dintr-un nor, se gândiră că într-un 
asemenea loc descoperit vor fi lesne văzuţi şi atunci se opriră 
sub tei, unde era mai întuneric. 

Din loc în loc, se înşiruiau bănci; cei patru se opriră lângă 
una din ele. Athos făcu un semn, la care d'Artagnan şi Porthos 
se aşezară. Athos şi Aramis rămaseră în picioare în faţa lor. 

Se scurse un răstimp de tăcere, în care fiecare simţea din 
plin greutatea de a începe vorba. 


— Domnilor, rosti Athos. O dovadă de trăinicie a vechii 
noastre prietenii e prezenţa noastră la această întâlnire. Nimeni 
nu lipseşte şi deci nimeni nu va avea să-şi facă vreo mustrare. 

— Ascultă, domnule conte, zise d'Artagnan. In locul acestor 
cuvinte măgulitoare, pe care poate nu le merităm nici unii, nici 
alţii, mai bine să vorbim cu inimă deschisă ca nişte adevăraţi 
bărbaţi ce suntem. 

— Nici eu nu vreau altceva, răspunse Athos. Sunt sincer. 
Vorbiţi cu toată sinceritatea: aveţi cumva să-mi aduceţi vreo 
învinuire, mie sau abatelui d'Herblay? 

— Da, zise d'Artagnan. Atunci când am avut cinstea să te 
văd la castelul Bragelonne, ţi-am înfăţişat unele propuneri pe 
care le-ai înţeles; în loc să-mi răspunzi ca unui prieten, m-ai dus 
de nas ca pe un copil şi această prietenie pe care o lauzi nu s-a 
destrămat ieri, când ni s-au încrucişat spadele, ci atunci, la 
castel, prin prefăcătoria de care ai dat dovadă faţă de mine. 

— D'Artagnan! murmură Athos, cu o blândă mustrare în 
glas. 

— Mi-ai cerut să fiu sincer, îi aminti d'Artagnan. Şi iată, sunt 
sincer! M-ai întrebat ce gândesc şi eu îţi spun. Şi acum despre 
dumneata, abate d'Herblay. M-am purtat la fel cu tine şi tu m-ai 
înşelat în acelaşi chip. 

— Într-adevăr, domnule, eşti un om ciudat, zise Aramis. Ai 
venit la mine cu anumite propuneri, dar oare mi le-ai făcut? Nu, 
doar m-ai iscodit, atâta tot. Ei bine, eu ce ţi-am spus. Că Mazarin 
e un bădăran şi că eu nu l-aş sluji pe Mazarin. Atâta tot. Ti-am 
spus oare că nu voi sluji pe un altul? Dimpotrivă, ţi-am dat de 
înţeles, mi se pare, că sunt de partea prinților. Ba, dacă nu mă 
înşel, am râs cu poftă gândindu-mă că s-ar putea prea bine 
întâmpla să primeşti de la cardinal misiunea să mă arestezi. Erai 
omul care apăra vreo cauză? Da, fără îndoială. Ei bine, pentru ce 
să nu fim şi noi, la rândul nostru, oamenii unei tabere? Aveai 
secretul tău, aşa cum şi noi îl aveam pe al nostru; nu ni le-am 
împărtăşit, cu atât mai bine, asta dovedeşte că ştim să păstrăm 
un secret. 

— Nu-ţi reproşez nimic, domnule, spuse d'Artagnan. Dar 
contele de La Fere a pomenit aici despre prietenie, de aceea am 
îndrăznit să amintesc şi eu despre purtarea dumitale. 

— Şi ce crezi despre ea? întrebă Aramis, vorbindu-i de sus. 


Sângele năvăli în obrajii lui d'Artagnan, care se ridică de pe 
bancă şi răspunse: 

— Cred că e purtarea unui învățăcel al iezuiţilor. 

Văzând că d'Artagnan se ridică, Porthos făcuse la fel. Cei 
patru oameni se aflau deci în picioare, ameninţători, unii în faţa 
celorlalţi. 

La răspunsul lui d'Artagnan, Aramis făcu o mişcare, ca 
pentru a duce mâna la spadă. 

Athos îl opri. 

— D'Artagnan, spuse el, ai venit astă-seară aici furios de 
cele petrecute ieri. Te credeam un suflet destul de mare, 
d'Artagnan, astfel că o prietenie de douăzeci de ani să nu sufere 
de pe urma unei înfrângeri de un sfert de ceas a amorului 
propriu. Haide, spune-mi, socoteşti că ai ceva să-mi reproşezi? 
Dacă ţi-am greşit cu ceva, sunt gata să-mi recunosc greşeala. 

Glasul adânc şi învăluitor al lui Athos avea şi acum asupra 
lui d'Artagnan aceeaşi înrâurire ca odinioară, în vreme ce vocea 
lui Aramis, care devenea acră şi ţipătoare la mânie, îl scotea din 
sărite. 

— Cred, domnule conte, că trebuia să-mi faci o mărturisire 
la castelul Bragelonne şi că domnul, continuă el, arătând spre 
Aramis, trebuia să-mi facă o altă mărturisire, la mânăstire la el. 
Atunci nu m-aş fi aruncat pentru nimic în lume într-o aventură în 
care urmă să-mi staţi în cale. Totuşi, dacă am fost discret, nu 
înseamnă câtuşi de puţin că sunt prost. Dacă aş fi vrut să cuget 
mai adânc la deosebirea dintre aceia pe care domnul d'Herblay 
îi primeşte la dânsul pe o scară de frânghie şi aceia pe care îi 
primeşte pe o scară de lemn, desigur că l-aş fi silit să-mi 
vorbească. 

— De ce te-amesteci în lucruri care nu te privesc? strigă 
Aramis, palid de mânie şi cu spaimă în inimă la gândul că, 
spionat de către d'Artagnan, a fost văzut cu doamna de 
Longueville. 

— Mă amestec în lucrurile care mă privesc, ştiu să mă 
prefac că nu văd ceea ce nu mă priveşte, dar îi urăsc pe ipocriţi 
şi în rândul acestora îi aşez pe muşchetarii care fac pe călugării 
şi pe călugării care fac pe muşchetarii. lată un om care e de 
aceeaşi părere cu mine, adăugă el, întorcându-se spre Porthos. 

Porthos, care încă nu deschisese gura, răspunse doar 
printr-o mişcare. 


El spuse "da" şi trase spada din teacă. 

Aramis sări înapoi şi trase şi el spadă. D'Artagnan se aplecă 
înainte, gata să atace ori să se apere. 

În clipa aceea, Athos întinse mâna cu acel gest de poruncă 
supremă, pe care numai el ştia să-l facă, trase încet de la 
cingătoare spada cu teacă cu tot, izbi spadă şi teacă de 
genunchi, frângându-le şi aruncă cele două bucăţi în dreapta lui. 

Apoi se întoarse spre Aramis şi-i spuse: 

— Aramis, frânge-ţi spadă. 

Acesta şovăi. 

— Trebuie! rosti Athos - şi, cu o voce mai joasă şi mai 
blândă adăugă: Eu ţi-o cer. 

Aramis, a cărui paloare spori, robit de acest gest, învins de 
acest glas, frânse în mâini lama mlădie a spadei, apoi încrucişă 
braţele la piept şi aşteptă fremătând de furie. 

Cele petrecute îi făcură să dea înapoi pe d'Artagnan şi pe 
Porthos. D'Artagnan nu mai trase spada, Porthos o vâri în teacă 
pe a sa. 

— Niciodată, rosti Athos, ridicând încet mâna dreaptă spre 
cer, niciodată, jur în faţa lui Dumnezeu, care ne vede şi ne aude 
în liniştea solemnă a acestei nopţi, niciodată spada mea nu se 
va încrucişa cu a voastră, niciodată ochii mei nu vor avea pentru 
voi vreo fulgerare de mânie şi niciodată inima mea nu va găzdui 
vreo zvâcnire de ură. Am trăit laolaltă, am urât şi am iubit 
împreună; ne-am vărsat şi ne-am înfrățit sângele şi, poate, aş 
adăuga, există între noi o legătură mai puternică decât a 
prieteniei, un pact al nelegiuirii, poate; căci toţi patru am 
osândit, judecat şi dat morții o fiinţă omenească pe care poate 
că nu aveam dreptul să o rupem din această lume, deşi mai 
curând părea că aparţine iadului. D'Artagnan, te-am iubit 
întotdeauna ca pe copilul meu. Porthos, noi doi am dormit zece 
ani unul alături de altul; Aramis e fratele vostru, aşa cum e şi al 
meu, fiindcă Aramis v-a iubit aşa cum eu vă iubesc încă, aşa 
cum vă voi iubi întotdeauna. Ce înseamnă cardinalul Mazarin 
pentru noi, care am înfrânt voinţa şi inima unui om ca Richelieu? 
Ce înseamnă cutare sau cutare prinţ pentru noi, care am dat 
statornicie coroanei de pe fruntea unei regine? D'Artagnan, îţi 
cer iertare că am încrucişat ieri spada cu tine; Aramis face la fel 
faţă de Porthos. Şi acum, urâţi-mă dacă sunteţi în stare, dar vă 
jur că, în pofida urii voastre, nu voi avea decât preţuire şi 


prietenie pentru voi. Acum repetă cuvintele mele, Aramis şi 
după aceea, dacă ei o vor şi o vrei şi tu, să ne părăsim pentu 
totdeauna vechii noştri prieteni. 

Se lăsă o tăcere solemnă, curmată de Aramis. 

— Jur, zise el cu fruntea înseninată şi cu privirea cinstită, 
dar cu o urmă de tulburare în glas. Jur că nu-i urăsc pe cei care 
mi-au fost prieteni; îmi pare rău că am încrucişat spadele, 
Porthos. Jur, în sfârşit, nu numai că nu voi îndrepta spada 
vreodată spre pieptul tău, ci, de asemenea, că în tainiţa cea mai 
ascunsă a cugetului meu nu va rămâne în viitor nici măcar 
umbra vreunui simţământ duşmănos faţă de tine. Haidem, 
Athos! 

Athos dădu să plece. 

— Oh, nu, nu, nu plecaţi! izbucni d'Artagnan, târât de una 
din acele nestăvilite porniri care trădau sângele lui clocotitor şi 
firea lui de om dintr-o bucată. Nu plecaţi! Am şi eu un jurământ 
de făcut: jur că-mi voi da ultima picătură de sânge, ultima fâşie 
de carne, ca să păstrez prețuirea unui om ca tine, Athos, 
prietenia unui om ca tine, Aramis! 

Şi se aruncă în braţele lui Athos. 

— Fiul meu! murmură Athos, strângându-l cu putere la 
piept. 

— Cât despre mine, glăsui Porthos, eu nu jur nimic, dar simt 
că mă înăbuş, la naiba! Dacă ar trebui vreodată să lupt 
împotriva voastră, cred că m-aş lăsa străpuns de spadă, fiindcă 
n-am iubit pe nimeni pe lume, afară de voi. 

Şi cinstitul Porthos izbucni în hohote de plâns şi se aruncă 
în braţele lui Aramis. 

— Prieteni, cuvântă Athos, iată ce nădăjduiam, iată ce 
aşteptam de la două inimi ca ale voastre. Da, am spus-o şi o 
repet, destinele noastre sunt legate pentru totdeauna, deşi 
urmăm căi deosebite. Eu îţi respect părerea, d'Artagnan, îţi 
respect convingerile Porthos, dar, deşi luptăm pentru cauze 
diferite, să rămânem prieteni. Miniştrii, prinții, regii vor trece ca 
un puhoi de apă, războiul civil ca o flacără, dar noi, noi vom 
rămâne prieteni? Presimt că da. 

— Da, spuse d'Artagnan. Să fim pururi muşchetari şi să 
păstrăm drept unic drapel acel faimos ştergar din fortul Saint- 
Gervaise, pe care marele cardinal a pus să se brodeze trei flori 
de crin. 


— Da, întări Aramis, din tabăra cardinalului sau a Frondei, 
ce însemnătate are?! Să fim iarăşi unii pentru alţii martori de 
nădejde în dueluri, prieteni credincioşi la greu, tovarăşi voioşi de 
petrecere. 

— Şi de fiece dată când ne vom întâlni în învălmăşeala 
luptei, spuse Athos, la acest singur cuvânt: "Piaţa Regală!", să 
trecem spada în mâna stângă şi să ne întindem dreapta, chiar şi 
în mijlocul celui mai cumplit măcel. 

— Vorbeşti minunat! zise Porthos. 

— Eşti cel mai mare dintre oameni! rosti d'Artagnan. Eşti cu 
mult deasupra noastră. 

Pe chipul lui Athos înflori un zâmbet de negrăită bucurie. 

— Aşadar, ne-am înţeles, zise el. Haide, să ne dăm mâna, 
domnilor. Credeţi în Dumnezeu? 

— Păi se poate! făcu d'Artagnan. 

— Vom fi creştini în această împrejurare, ca să rămânem 
credincioşi jurământului nostru, interveni Aramis. 

— Ah, sunt gata să jur pe orice, spuse Porthos, chiar şi pe 
Mahomed! Să mă ia naiba dacă am fost vreodată atât de fericit 
că azi! 

Şi bunul Porthos îşi ştergea ochii încă umezi. 

— Are vreunul dintre voi o cruce? întrebă Aramis. 

Porthos şi d'Artagnan se priviră clătinând din cap, ca nişte 
oameni luaţi pe nepregătite. 

Aramis zâmbi şi scoase la iveală o cruce bătută din 
diamante, aninată la gât cu un şnur de perle. 

— lată una! zise el. 

— Ei bine! reluă Athos. Să jurăm pe aceasta cruce care, din 
orice ar fi făcută, este totuşi o cruce, să jurăm că vom rămâne 
uniţi totdeauna orice s-ar întâmpla. Şi fie ca jurământul acesta 
să ne lege nu numai pe noi, ci şi pe urmaşii noştri. Vă alăturaţi 
acestui jurământ? 

— Da! rostită toţi într-un glas. 

— Ah, trădătorule! murmură abia auzit d'Artagnan, 
aplecându-se la urechea lui Aramis. Ne-ai pus să jurăm pe 
crucifixul unei partizane a Frondei. 


Capitolul XXXI Bacul de pe Oise 


Nădjduim că cititorul n-a dat cu totul uitării pe tânărul 
călător lăsat de noi pe drumul Flandrei. 

Raoul, pierzându-şi din vedere ocrotitorul, pe care îl lăsase 
urmărindu-l cu privirea din faţa bisericii regale, dăduse pinteni 
calului, mai întâi pentru a scăpa de gândurile dureroase ce-i 
năvăleau în minte, apoi pentru a-i ascunde lui Olivain tulburarea 
ce-i răvăşea chipul. 

Un ceas de fugă risipi însă pâcla ce umbrise închipuirea 
atât de fragedă a tânărului. Bucuria necunoscută de a fi liber, 
bucurie plină de farmec, chiar şi pentru cei care n-au încercat 
niciodată suferinţa vreunei constrângeri, aurea pentru Raoul 
cerul şi pământul şi cu deosebire acea zare depărtată şi albastră 
a vieţii, pe care noi o numim viitor. 

Totuşi îşi dădu seama, după câteva încercări de a lega 
vorba cu Olivain, că zilele lungi petrecute în acest fel vor fi 
foarte triste. Privind oraşele prin care treceau, cuvintele 
contelui, atât de blânde, de convingătoare şi de interesante îi 
înviară în minte, ştiind că nimeni nu mai putea să-i dea 
preţioasele lămuriri pe care le-ar fi căpătat de la Athos, cea mai 
învățată şi mai plăcută dintre toate călăuzele. 

Mai era ceva ce-l întrista pe Raoul: pe când ajungeau la 
Louvres văzuse pitulat în spatele unei perdele de plopi un mic 
castel, care îi amintea atât de bine castelul La Vallière, încât se 
oprise a-proape zece minute şi, oftând, pornise din nou la drum, 
fără măcar să-i răspundă lui Olivain, care îl întrebă respectuos 
de ce zăboveşte acolo. Înfăţişarea lucrurilor înconjurătoare e un 
tainic fir călăuzitor, care pătrunde până în ascunzişurile 
memoriei, trezind adesea aducerile-aminte, fără voia noastră; 
odată desprins, firul acesta ne călăuzeşte ca şi firul Ariadnei prin 
labirintul de gânduri în care rătăcim, luându-se după acea 
umbră a trecutului pe care o numim amintire. Vederea micului 
castel îl aruncase pe Raoul cu cincizeci de leghe mai către apus 
şi-l făcuse să-şi depene viaţa din clipa când se despărţise de 
micuța Louise şi până în clipa când o văzuse pentru prima oară; 
şi fiecare pâlc de stejari, fiecare giruetă zărită pe coama vreunui 
acoperiş de ţiglă îi reaminteau că, în loc să se întoarcă spre 
prietenii din copilărie, se îndepărta cu fiece clipă tot mai mult de 
ei şi că poate îi părăsise pentru totdeauna. 


Cu inima strânsă, cu capul greu, porunci lui Olivain să ducă 
îndată caii la un mic han care se şi vedea pe drum, cam lao 
jumătate de bătaie de muschetă. Cât despre el, descălecă, se 
opri la umbra unui frumos pâlc de castani în floare, în jurul 
cărora zumzăia un norod de albine, şi-i spuse lui Olivain să 
ceară hangiului să-i aducă hârtie şi cerneală la masă ce părea 
aşezată acolo anume pentru scris. 

Olivain se supuse şi porni mai departe, în vreme ce Raoul 
se aşeză, cu coatele sprijinite de masă, plimbându-şi visător 
privirea asupra minunatei privelişti din jur, presărată cu lanuri 
verzi şi cu pâlcuri de arbori şi scuturându-şi părul din vreme în 
vreme de florile ce ningeau din văzduh. 

Stătea de vreo zece minute acolo şi de vreo cinci se afla 
cufundat în visuri când, deodată, întâlni în raza privirilor lui 
distrate o figură dolofană care, cu un şorţ prins dinainte, cu un 
şervet pe braţ şi cu o bonetă albă pe cap, se apropia aducând 
hârtie, cerneală şi pană. 

— Ah! exclamă apariţia. Se vede că toţi gentilomii gândesc 
la fel, fiindcă nu-i nici un sfert de ceas de când un tânăr cavaler, 
aidoma echipat ca şi dumneavoastră, cu o înfăţişare tot atât de 
aleasă şi cam de aceeaşi vârstă, a poposit aici, sub pomii ăştia, 
a cerut să se aducă încoace masa şi scaunul, apoi a luat cina 
împreună cu un domn bătrân, ce părea preceptorul sau, 
mâncând o plăcintă din care n-a mai rămas nici o fărâmiţă şi 
golind până la ultima picătură o sticlă cu vin vechi de Mâcon; 
dar din fericire mai avem şi vin şi plăcintă, aşa că dacă domnul 
porunceşte... 

— Nu, prietene, îţi mulţumesc, zâmbi Raoul. Deocamdată n- 
am nevoie decât de ce ţi-am cerut. Numai c-aş fi tare mulţumit 
dacă cerneala ar fi mai neagră şi mai bună. Dacă-i aşa, plătesc 
pana cât o sticlă de vin, iar cerneala cât o plăcintă. 

— Ei, domnule, zise hangiul. Atunci am să dau slujitorului 
dumneavoastră plăcinta şi vinul. Aveţi, dară, pana şi cerneala 
fără plată. 

— Fă cum crezi, zise Raoul, începând să înveţe cum să se 
poarte cu această tagmă de oameni, care pe vremea când mai 
existau tâlhari de drumul mare se întovărăşeau cu ei, iar de 
când pieriseră ştiau să-i înlocuiască cu folos. 


Hangiul, liniştit în ce priveşte câştigul său, puse pe masă 
hârtia, cerneala şi pana. Din întâmplare până era bunicică şi 
Raoul se apucă de scris. 

Hangiul rămase nemişcat şi admiră fără să vrea chipul 
fermecător al drumeţului, plin de seriozitate şi de blândeţe în 
acelaşi timp. Frumuseţea a fost şi va fi totdeauna venerată. 

— Nu seamănă cu oaspetele de adineauri, îi mărturisi 
hangiul lui Olivain, care venise să întrebe dacă Raoul nu mai are 
nevoie de ceva. Tânărul dumitale stăpân nu prea are poftă de 
mâncare. 

— Până acum trei zile parcă tot mai mânca, dar, ce vrei, de 
alaltăieri nu mai pune nimic în gură. 

Olivain şi hangiul se îndreptară către han. Ca toţi valeţii 
mulţumiţi de starea lor, Olivain îi povesti tot ce socoti că se 
poate spune pe seama tânărului gentilom. 

In acest răstimp, Raoul scria: 


“Domnule, 

După patru ceasuri de drum mă opresc pentru a vă scrie, 
fiindcă vă simt lipsa în fiece clipă şi sunt mereu gata să întorc 
capul, cum făceam spre a vă răspunde când îmi vorbeați. Am 
fost atât de buimăcit de plecarea dumneavoastră şi atât de 
mâhnit de despărțire, încât nu v-am arătat decât în prea mică 
măsură dragostea şi recunoştinţa ce vă port. Veţi binevoi să mă 
iertati, domnule, fiindcă aveți inimă nespus de generoasă şi ați 
înțeles tot ce se petrecea într-a mea. Scrie-ţi-mi, vă rog, 
deoarece sfaturile dumneavoastră fac parte din viața mea şi 
apoi, îndrăznesc să spun, sunt neliniştit, am avut impresia că vă 
pregătiţi să întreprindeţi ceva primejdios, lucru asupra căruia nu 
mi-am îngăduit să vă întreb, de vreme ce dumneavoastră nu mi- 
ați spus nimic. După cum vedeți, am mare nevoie de ştiri din 
partea dumneavoastră. De când nu mai sunteți lângă mine, mă 
tem mereu să nu săvârşesc vreo greşeală. Mi-eraţi de mare, 
mare ajutor, domnul meu şi azi, jur, mă simt foarte singur. 

Veţi avea oare bunătatea, dacă primiţi ştiri din Blois, să-mi 
scrieți câteva cuvinte despre mica mea prietenă, domnişoara de 
La Valliere, a cărei sănătate, la plecarea noastră, era un motiv 
de îngrijorare? Înțelegeţi, domnule şi scumpul meu ocrotitor, cât 
de prețioase şi necesare îmi sunt amintirile din timpul petrecut 
cu dumneavoastră. Sper că uneori vă veți mai aminti de mine şi, 


dacă în unele clipe îmi simtiti lipsa, dacă încercaţi o cât de mică 
părere de rău că nu mă aflu lângă dumneavoastră, voi fi plin de 
fericire la gândul că ati simţit dragostea şi devotamentul meu şi 
că am ştiut a vă face să le ințelegeţi în timpul cât am avut 
bucuria să trăiesc alături de dumneavoastră." 


Isprăvind scrisoarea, Raoul se simţi mai liniştit. Se uită dacă 
Olivain şi hangiul nu-l pândeau cumva şi sărută foaia de hârtie - 
mută şi gingaşa mângâiere, pe care inima lui Athos era în 
măsură să o ghicească, deschizând scrisoarea. 

In această vreme, Olivain golise sticla şi mâncase plăcinta; 
caii se odihniseră, de asemenea. Raoul chemă hangiul, aruncă 
un scud de iur pe masă, încălecă, iar la Senlis duse scrisoarea la 
poştă. 

Odihna de care se bucuraseră îngăduia călătorilor şi cailor 
să-şi continue drumul fără oprire. La Verberie, Raoul dădu 
poruncă lui Olivain să întrebe cine e tânărul gentilom care a 
trecut pe la han înaintea lor; fusese văzut cu trei sferturi de ceas 
mai mainte, însă avea un cal bun, aşa cum spusese hangiul, 
astfel că mergea iute. 

— Să încercăm să-l ajungem din urmă pe acest gentilom, 
spuse Raoul lui Olivain. Se duce la oştire ca şi noi şi ne va fi un 
plăcut tovarăş de drum, cu siguranţă. 

Pe la patru după-amiază, Raoul intră în Compiegne. Mânca 
cu poftă şi din nou căută să afle amănunte despre tânărul 
gentilom aflat pe drum înaintea lui; acesta se oprise, ca şi el, la 
hanul "La Clopotul şi Clondirul", hanul cel mai de soi din 
Compiegne, apoi pornise mai departe, spunând că vrea să 
doarmă peste noapte la Noyon. 

— Haide să dormim şi noi la Noyon, zise Raoul. 

— Domnule, glăsui cu respect Olivain, îngăduiţi-mi să vă 
amintesc c-am ostenit caii destul în dimineaţa asta. Socot c-ar fi 
bine să poposim aici şi să plecăm abia mâine în zori. 
Optsprezece leghe, cât am călcat noi, sunt destul pe ziua de azi. 

— Domnul conte de La Fère doreşte să mă grăbesc şi să mă 
înfăţişez Prințului în dimineaţa celei de a patra zile, răspunse 
Raoul. Să zorim deci până la Noyon, drumul e asemănător cu cel 
făcut de la Blois la Paris. Vom ajunge pe la opt seara. Caii se vor 
putea odihni toată noaptea, iar dimineaţă la cinci pornim din 
nou. 


Olivain nu îndrăzni să se împotrivească, dar începu să 
bombăne. 

— Haide-haide, spunea el printre dinţi. lroseşte-ţi tot focul 
din prima zi. Mâine, în loc de douăzeci de leghe, ai să faci numai 
zece, poimâine numai cinci şi peste trei zile ai să-mi zaci la pat. 
Şi-atunci e musai să te odihneşti. Tinerii ăştia sunt nişte 
fanfaroni în lege. 

Se vede cât de colo că Olivain nu era crescut la şcoala celor 
ca Planchet şi Grimaud. 

Într-adevăr, Raoul se simţea obosit. Dorea însă să-şi pună 
la încercare forţele; crescut în vederile lui Athos şi încredinţat că 
l-a auzit de o mie de ori vorbind despre drumuri de douăzeci şi 
cinci de leghe, nu voia să rămână mai prejos de cel care îierao 
pildă în toate. D'Artagnan, omul acesta de fier, clădit numai din 
nervi şi muşchi, îi stârnise o nemărginită admiraţie. 

Gonea, zorindu-şi tot mai mult calul, în ciuda bombănelilor 
lui Olivain, pe o potecă încântătoare care ducea la un pod 
plutitor, scurtând drumul cu o leghe, după cât i se spusese, 
când, deodată, ajuns pe culmea unui deal, văzu în faţă râul. Un 
mic grup de călăreţi stătea pe mal, gata să se îmbarce. Raoul nu 
se îndoi nici o clipă că era tânărul gentilom cu însoțitorii săi. 
Scoase un strigăt, dar se afla prea departe pentru a putea fi 
auzit. Atunci, cu toată oboseala calului, porni în galop, dar o 
ridicătură de pământ îi ascunse curând grupul şi când ajunse la 
o nouă înălţime, bacul plutea pe apă către celălalt mal. 

Văzând că n-a putut ajunge la vreme spre a trece râul 
împreună cu ceilalţi călători, se opri să-l aştepte pe Olivain. 

În acea clipă răsună un strigăt ce părea că vine de pe râu. 
Raoul se întoarse înspre partea dincotro venea strigătul şi puse 
mâna streaşină la ochi, căci soarele în asfintit îl orbea. 

— Olivain! strigă el. Ce se întâmpla acolo? 

Răsună un al doilea strigăt şi mai pătrunzător decât cel 
dintâi. 

— Eh, domnule! făcu Olivain. S-a rupt odgonul şi bacul e 
dus de apă. Doamne, ce văd? Colo se zbate ceva! 

— Fără îndoială! adeveri Raoul, aţintindu-şi privirile într-un 
punct anume de pe râul neasemuit de frumos în bătaia soarelui. 
Un cal, un cavaler! 

— Sunt gata să se ducă la fund! strigă la rândul său Olivain. 


Chiar aşa era şi Raoul îşi dădu seama îndată că e martor la 
o nenorocire şi că un om e pe cale să se înece. Slobozi frâul, 
înfigând adânc pintenii în coastele calului. Mânat de durere şi 
simțind moale zăbala, calul sări peste un fel de gard ce 
înconjura pontonul şi se aruncă în râu, împrăştiind în jur, până 
departe, valuri de spumă. 

— Doamne Dumnezeule, ce faceţi, domnule?! strigă 
Olivain. 

Raoul se îndreptă spre nefericitul aflat în primejdie. 
Împrejurarea nu era ceva nou pentru el. Crescut pe malurile 
Loirei, fusese, ca să spunem aşa, legănat de valurile ei, trecuse 
apa de o sută de ori călare şi de o mie de ori înot. Gândindu-se 
la timpul când va face din viconte un soldat, Athos îl oţetise în 
asemenea încercări. 

— Dumnezeule! se tângui Olivain cu deznădejde. Ce-ar zice 
domnul conte dacă v-ar vedea? 

— Domnul conte ar fi făcut la fel ca mine! răspunse Raoul, 
îndemnându-şi calul din răsputeri. 

— Şi eu? Eu ce fac? se văicărea Olivain, palid şi disperat, 
zbuciumându-se pe mal. Eu cum trec dincolo? 

— Aruncă-te în apă, fricosule! îl îndemnă Raoul, tăind 
valurile. 

Apoi strigă spre călătorul care se zbătea la vreo douăzeci 
de paşi de el: 

— Curaj, curaj, domnule, îţi vin în ajutor! 

Olivain înaintă spre mal, se dădu înapoi, ridică descumpănit 
calul în două picioare, îl sili să se învârtă în loc şi, în cele din 
urmă, săgetat până în adâncul inimii de ruşine, se aruncă şi el în 
apă, aşa cum făcuse Raoul, dar văicărindu-se întruna: "Mor, 
suntem pierduţi”. 

În acest timp, bacul cobora cu repeziciune pe firul apei, în 
strigătele celor pe care îi ducea la vale. 

Un om cu părul cărunt se aruncase în apă de pe bac şi înota 
bărbăteşte către cel care se îneca. 

Numai că nu avea spor, deoarece înainta împotriva 
curentului. 

Raoul îşi urma calea şi se apropia văzând cu ochii. Dar şi 
calul şi călăreţul, pe care el nu-i scăpa din vedere, se scufundau 
din ce în ce mai mult. Calul mai avea doar botul deasupra apei, 
iar călăreţul, care scăpase frâul luptând cu valurile, întindea 


braţele cu capul răsturnat pe spate. Încă o clipă şi l-ar fi înghiţit 
râul. 

— Curaj! strigă Raoul. Curaj! 

— Prea târziu! îngână tânărul. Prea târziu! 

Apa îi trecu peste cap şi-l amuţi. 

Azvârlindu-se de pe calul căruia îi dădu drumul să înoate 
singur, din trei-patru aruncături de braţe, Raoul ajunse lângă 
tânărul gentilom. Apucă îndată calul de căpăstru şi-i săltă capul 
deasupra apei; calul răsuflă mai în voie şi, ca şi cum ar fi 
priceput că i se venea în ajutor, îşi îndoi sforţările. In acelaşi 
timp, Raoul prinse una din mâinile tânărului şi o puse pe coama 
calului, de care degetele acestuia se încleştară cu deznădejdea 
omului gata să se înece. 

Încredinţat că tânărul cavaler se va ţine de coamă, Raoul se 
îngriji numai de cal, pe care îl îndreptă spre malul opus, 
ajutându-i să taie apa şi îndemnându-l cu strigăte. 

Deodată calul se poticni de o ridicătură de pe fund şi dădu 
de nisip. 

— E salvat! izbucni omul cu părul cărunt, atingând şi el 
fundul apei. 

— Salvat! îngână în neştire gentilomul, slăbind încleştarea 
mâinii înfipte în coama calului şi lăsându-se să alunece din şa, în 
braţele lui Raoul. 

Erau numai la zece paşi de mal. Raoul ieşi din apă, 
purtându-l pe braţe pe tânărul gentilom fără cunoştinţă. II culcă 
în iarbă, desfăcându-i şiretul de la guler şi agrafele tunicii. 

După o clipă se afla lângă ei şi omul cu părul cărunt. 

Olivain, făcând cruci peste cruci, izbutise în cele din urmă 
să iasă şi el la mal, în vreme ce călătorii de pe bac se îndreptau 
spre aceeaşi ţintă, cu ajutorul unei prăjini găsite din întâmplare 
pe punte. 

Încet-încet, mulţumită îngrijirilor lui Raoul şi ale omului ce-l 
însoțea pe tânărul cavaler, obrajii de muribund ai acestuia se 
împurpuraseră. Deschise nişte ochi rătăciţi, care se aţintiră 
curând asupra salvatorului său. 

— Ah, domnule! strigă el. Pe dumneavoastră vă căutam: 
fără dumneavoastră aş fi fost mort, de trei ori mort. 

— Unii mai şi învie, după cum vedeţi, spuse Raoul. Ne-am 
ales doar cu o baie. 


— Ah, domnule, recunoştinţa noastră n-are margini! izbucni 
omul cu părul cărunt. 

— lată-te şi pe dumneata, bunul meu d'Arminges! Ai tras o 
spaimă zdravănă din pricina mea, nu-i aşa? Vina e a dumitale 
însă: ai fost preceptorul meu, de ce nu m-ai învăţat să înot ca 
lumea? 

— Vai, domnule conte, spuse bătrânul. Dacă vi s-ar fi 
întâmplat o nenorocire, n-aş mai fi îndrăznit să dau ochii cu 
domnul mareşal. 

— Cum s-au petrecut lucrurile? întrebă Raoul. 

— Ah, domnul meu, cum nu se poate mai simplu, răspunse 
cel căruia i se dăduse titlul de conte. Trecusem aproape o 
treime din râu, când odgonul bacului s-a rupt. Din pricina 
strigătelor şi a zăpăcelii luntraşilor, calul meu s-a speriat şi a 
sărit în apă cu mine cu tot. Nu ştiu să înot şi n-am avut curaj să 
mă arunc în râu. În loc să ajut calul, eu îi paralizam mişcările şi 
era gata-gata să mă duc frumuşel la fund, când aţi apărut 
dumneavoastră, tocmai la timp ca să mă scoateţi la mal. De 
aceea, dacă doriţi, domnul meu, de acum încolo vom fi legaţi pe 
viaţă şi pe moarte. 

— Domnule, zise Raoul, înclinându-se, sunt pe de-a-ntregul 
servitorul dumneavoastră, credeţi-mă. 

— Sunt contele de Guiche, urmă cavalerul. Tatăl meu e 
mareşalul de Grammont. Şi acum, când aţi aflat cine sunt, îmi 
veţi face oare cinstea să-mi spuneţi şi dumneavoastră cine 
sunteţi? 

— Sunt  vicontele de Bragelonne, rosti Raoul, 
împurpurându-se la faţă din pricină că nu putea spune cine e 
tatăl său, aşa cum făcuse contele de Guiche. 

— Viconte, chipul, curajul, bunătatea dumneavoastră mă 
atrag. Vă datorez adâncă mea recunoştinţă. Să ne îmbrăţişăm. 
Aş dori să devenim prieteni. 

— Domnule, zise Raoul, îmbrăţişându-l la rândul său pe 
conte. in la dumneavoastră de pe acum din toată inima. 
Socotiţi-mă, vă rog, un prieten devotat. 

— Şi acum, încotro, viconte? întrebă contele de Guiche. 

— În oştirea Prințului, conte. 

— Şi eu la fel! exclamă tânărul, peste măsură de bucuros. 
Ah, cu atât mai bine: vom trage împreuna primul foc de pistol. 


— Bine faceţi, iubiţi-vă! zise preceptorul. Sunteţi tineri 
amândoi, aceeaşi stea vă luminează calea şi trebuia negreşit să 
vă întâlniți. 

Cei doi tineri zâmbeau cu acea încredere proprie tinereţii. 

— Acum, spuse preceptorul, trebuie să vă schimbaţi 
hainele. Valeţii, cărora le-am dat poruncile necesare de îndată 
ce-au coborât de pe bac, trebuie să fi ajuns la han. Hainele şi 
vinul o să vă încălzească. Haideţi! 

Tinerii nu aveau de ce să se împotrivească, ba chiar găsiră 
propunerea minunată. Incălecară iute, privindu-se şi admirându- 
se unul pe altul; erau, într-adevăr, doi chipeşi cavaleri, înalţi şi 
zvelţi, cu trăsături distinse, cu fruntea largă, cu privirea blândă 
şi mândră, cu zâmbetul deschis şi plin de fineţe. De Guiche 
putea să aibă optsprezece ani, dar nu era mai înalt ca Raoul, 
care abia împlinise cincisprezece. 

Intr-o pornire spontană, îşi întinseră mâinile şi dând pinteni 
cailor, străbătură alături drumul de la râu până la han, unul 
socotind frumoasă şi zâmbitoare această viaţă pe care era cât 
pe ce să o piardă, celălalt mulţumind Domnului că a trăit destul 
pentru a săvârşi o faptă pe placul ocrotitorului său. 

Cât despre Olivain, el era singurul pe care nu-l prea 
mulțumea isprava cea vrednică de laudă a stăpânului său. Îşi tot 
întindea mânecile şi pulpana hainei, gândindu-se că un popas la 
Compiègne l-ar fi scutit nu numai de întâmplarea din care abia 
scăpase, dar şi de o aprindere de plămâni şi niscaiva dureri în 
mădulare, căci fără doar şi poate, nu aveau să-l cruţe. 


Capitolul XXXII Ciocniri 


Popasul la Noyon fu scurt. Toţi dormiră duşi. Raoul ceruse 
să fie deşteptat, dacă va sosi cumva Grimaud, dar Grimaud nu 
sosi. 

Caii gustară şi ei din plin, fără îndoială, cele opt ceasuri de 
odihnă, pe aşternutul bogat de paie. Contele de Guiche făcu 
ochi pe la cinci dimineaţa, trezit de către Raoul, care veni să-l 
salute. Îmbucară ceva în grabă şi, după un ceas, străbătuseră 
două leghe de drum. 


Convorbirea cu tânărul conte era nespus de interesantă 
pentru Raoul. De aceea asculta tot timpul, iar tânărul conte 
povestea mereu. Crescut la Paris, unde Raoul nu fusese decât o 
singură dată şi la curte, pe care Raoul nu o văzuse niciodată, 
năzbăâtiile sale de paj, cele două dueluri pe care le şi avusese, în 
ciuda opreliştilor şi, mai ales, în ciuda preceptorului sau, toate 
acestea trezeau în Raoul cea mai vie curiozitate. El nu fusese 
decât în casa domnului Scarron şi-i spuse lui de Guiche pe cine 
a văzut acolo. De Guiche cunoştea toată lumea: pe doamna de 
Neuillan, pe domnişoara d'Aubigné, pe domnişoara de Scudery, 
pe domnişoara Paulet, pe doamna de Chevreuse. Glumi plin de 
spirit pe socoteala tuturor, în timp ce Raoul tremura de teamă 
să nu spună ceva şi pe seama doamnei de Chevreuse, pentru 
care nutrea o reală şi adâncă simpatie; dar, fie din instinct, fie 
din iubire faţă de ducesa de Chevreuse, contele avu numai 
cuvinte de laudă la adresa ei. Prietenia lui Raoul pentru el spori 
şi mai mult la auzul acestor elogii. 

Veni apoi rândul întâmplărilor galante şi al povestirilor de 
dragoste. Vicontele de Bragelonne avea mai mult de ascultat 
decât de spus şi în această privinţă. Prin urmare, stătu să 
asculte şi, după ce auzi vreo trei-patru aventuri destul de 
gingaşe, i se păru că tânărul conte ascundea, ca şi el, o taină în 
adâncul inimii. 

Aşa cum am spus, de Guiche fusese crescut la curte şi 
cunoştea toate intrigile curţii. Era aceeaşi curte despre care 
Raoul îl auzise vorbind de atâtea ori pe contele de La Fere; 
numai că se schimbase mult de pe vremea când o cunoscuse 
Athos. Întreaga povestire a contelui de Guiche era ceva cu totul 
nou pentru tovarăşul său de drum. Tânărul conte, pus pe 
cleveteală şi pe glume, nu cruţă pe nimeni. Vorbi despre vechea 
iubire a doamnei de Longueville pentru Coligny şi despre duelul 
acestuia din Piaţa Regală, duel fatal pentru el şi pe care doamna 
de Longueville l-a urmărit din spatele unor jaluzele; despre noua 
ei iubire cu prinţul Marcillac, cumplit de gelos, după cât se 
spunea, încât ar fi fost gata să omoare pe oricine, chiar şi pe 
abatele  d'Herblay, duhovnicul doamnei de Galles cu 
Mademoiselle, numită mai târziu Grande Mademoiselle şi 
devenită celebră prin căsătoria ei secretă cu Lauzun. Nici regina 
însăşi n-a fost cruţată, iar cardinalul Mazarin şi-a primit şi el 
porţia. 


Ziua se scurse pe nesimţite, de-ai fi zis că a trecut doar un 
ceas. Preceptorul contelui, om voios şi de lume, savant până în 
vârful unghiilor, cum zicea elevul său, îi aminti adesea lui Raoul 
de adâncă erudiție şi spirituală ironie muşcătoare a lui Athos; 
dar în ce priveşte farmecul şi noblețea înfăţişării, nimeni nu 
putea sta alături de contele de La Fere. 

Caii, mai cruţaţi decât în ajun, se opriră către orele patru 
după-amiază la Arras. Se apropiau de câmpul de luptă şi 
hotărâră să poposească în oraş până a doua zi, întrucât cete de 
spanioli se foloseau de întunericul nopţii spre a face incursiuni 
până în împrejurimile Arrasului. 

Oştirea franceză ţinea frontul de la Pont-ă-Marc până la 
Valenciennes, întorcându-se spre Douai. Se zvonea că Prinţul se 
află la Bethune. 

Oştirea duşmană se întindea de la Cassel la Courtray şi cum 
săvârşeşte tot felul de jafuri şi silnicii, bieţii oameni de pe lângă 
graniţă îşi părăseau casele izolate şi se refugiau în oraşele 
întărite, care le făgăduiau un adăpost. Arras era înţesat de 
fugari. Se vorbea despre o bătălie apropiată, care trebuia să fie 
hotărâtoare, Prinţul mărginindu-se până atunci la mişcări 
neînsemnate, în aşteptarea întăririlor, în sfârşit sosite. Tinerii se 
bucurau că au ajuns la momentul potrivit. 

Mâncară împreună şi se culcară în aceeaşi odaie. Erau 
amândoi la vârsta când prieteniile se leagă repede. Li se părea 
că se cunosc de când lumea şi că le-ar fi cu neputinţă să se mai 
despartă vreodată. 

Toată seara nu se vorbi decât de război; valeţii curăţiră 
armele, iar tinerii îşi încărcară pistoalele ca să le aibă gata 
pregătite pentru cazul vreunei ciocniri cu duşmanul; şi a doua zi 
se treziră cuprinşi de deznădejde, fiindcă amândoi visaseră că 
au sosit prea târziu pentru a mai lua parte la bătălie. 

De dimineaţă se răspândi zvonul că prinţul de Conde 
părăsise Bethune ca să se retragă la Carvin, lăsând totuşi o 
garnizoană în primul oraş. Cum însă această ştire nu spunea 
nimic lămurit, tinerii hotărâră să-şi continue calea către 
Béthune, chiar dacă ar fi trebuit apoi să apuce la dreapta şi să 
se îndrepte spre Carvin. 

Preceptorul contelui de Guiche, care cunoştea ţinutul ca în 
palmă, propuse să urmeze un drum lăturalnic, aflat între drumul 
către Lens şi cel către Bethune. La Ablain aveau să vadă care 


este situaţia. Lăsară la han, pentru Grimaud, toate lămuririle 
necesare. 

Porniră la drum pe la şapte dimineaţa. De Guiche, tânăr şi 
înflăcărat, îi spunea lui Raoul: 

— lată-ne trei stăpâni şi trei valeţi. Valeţii noştri sunt 
înarmaţi şi al dumitale mi se pare destul de dârz. 

— Nu l-am văzut niciodată la treabă, răspunse Raoul, dar e 
breton şi asta-i o chezăşie. 

— Da, da, continuă de Guiche. Şi sunt încredinţat că se va 
descurca destul de bine la nevoie. Cât despre mine, am doi 
oameni pe care te poţi bizui: amândoi au luptat în război alături 
de tatăl meu. Aşadar, suntem cu totul şase luptători. Dacă 
întâlnim vreun grup de duşmani, egal în număr şi chiar mai 
mare, atacăm, nu-i aşa, Raoul? 

— Se înţelege, răspunse vicontele. 

— Ei, tinerilor, ei! se amestecă preceptorul în vorbă. O luaţi 
cam repede, pentru numele lui Dumnezeu! Cum rămâne cu 
poruncile pe care le-am primit, domnule conte? Uitaţi că mi s-a 
spus să vă duc teafăr şi nevătămat la Prinţ? Odată ajunşi la 
oştire, n-aveţi decât să vă lăsaţi omorâţi, dacă vă e pe plac, dar 
până atunci vă previn că, în calitatea mea de general de 
armată, ordon retragerea şi că fac stânga-mprejur la primul 
panaş pe care-l văd. 

De Guiche şi Raoul se priviră cu coada ochiului, surâzând. 
Ţinutul devenea din ce în ce mai bogat în vegetaţie şi, din timp 
în timp, întâlneau cete de ţărani care apucaseră pe drumul 
bejeniei, minându-şi din urmă vitele şi ducând în căruţă ori 
purtând în braţe lucrurile lor mai de preţ. 

Ajunseră la Ablain în linişte şi în bună pace. Acolo aflară că 
Prinţul părăsise într-adevăr Béthune şi se găsea între Cambrin şi 
Venthie. Atunci apucară pe un drum lăturalnic, după ce lăsară 
lui Grimaud toate lămuririle şi, într-o jumătate de ceas, micul 
grup ieşi la malul unui râuleţ care se vărsa în Lys. 

Ţinutul era încântător, tăiat de văi verzi ca smaraldul. Din 
când în când, drumul trecea printr-o pădurice. Temându-se de 
capcane, preceptorul punea de fiece dată să meargă în frunte 
pe cei doi valeţi, care alcătuiau avangarda. El şi cei doi tineri 
înfăţişau grosul armatei, iar Olivain, cu muscheta pe genunchi şi 
cu ochiul la pândă, acoperea spatele armatei. 


De la o vreme se ivi în zare o pădure destul de deasă. Când 
ajunseră cam la două sute de paşi, domnul de d'Arminges trecu 
la obişnuitele-i măsuri de prevedere şi trimise înainte pe cei doi 
valeţi ai contelui. 

Valeţii abia dispăruseră printre copaci, tinerii şi preceptorul 
îi urmau la vreo sută de paşi, râzând şi vorbind între ei, Olivain 
se ţinea la aceeaşi depărtare în spate, când, deodată, răsunară 
cinci sau şase Împuşcături. Preceptorul le strigă tinerilor să stea 
pe loc, iar ei îi dădură ascultare, strunindu-şi caii. În aceeaşi 
clipă se iviră în goană cei doi valeţi. 

Nerăbdători să afle pricina acelor împuşcături, amândoi 
tinerii se îndreptară spre valeţi. Preceptorul veni după ei. 

— Aţi fost opriţi? întrebară ei cu vioiciune. 

— Nu, răspunseră valeţii. Ba poate că nici n-am fost văzuţi. 
Focurile s-au tras la vreo sută de paşi în faţa noastră, în desişul 
pădurii. Ne-am întors să ştim ce-avem de făcut. 

— Părerea mea, spuse domnul d'Arminges, şi, la nevoie, 
porunca mea, e să ne retragem. Pădurea poate ascunde o 
capcană. 

— N-aţi văzut nimic? îi întrebă contele pe valeţi. 

— Mie, mărturisi unul dintre ei, mi s-a părut că zăresc nişte 
cavaleri îmbrăcaţi în galben care se strecurau prin albia râului. 

— Asta-i, spuse preceptorul. Am nimerit peste o ceată de 
spanioli, înapoi, domnii mei, înapoi! 

Cei doi tineri se priviră cu coada ochiului, sfătuindu-se ce să 
facă şi chiar în acea clipă răsună un foc de pistol, urmat de 
câteva strigăte care cereau ajutor. 

Ţinerii se încredinţară printr-o ultimă privire că nici unul 
dintre ei nu se gândea să dea înapoi şi, cum preceptorul şi 
întorsese calul, amândoi ţâşniră înainte, Raoul strigând: "După 
mine, Olivain!", iar contele de Guiche ţinându-i şi el isonul: 
"După mine, Urbain şi Blanchet!" 

Până să se dezmeticească preceptorul, ei se şi afundaseră 
în pădure. 

Odată avântaţi în goană, tinerii îşi scoaseră şi pistoalele. 

După cinci minute se aflau în locul de unde părea că s-a 
auzit zgomotul. Struniră pe dată caii, înaintând cu luare-aminte. 

— Sst! făcu de Guiche. Nişte călăreţi! 

— Întocmai, trei călare şi trei pe jos. 

— Ce fac? Vezi? 


— Da, se pare că jefuiesc un om rănit sau mort. 

— Asta-i vreun omor mârşav, zise de Guiche. 

— Totuşi sunt soldaţi, îi aminti Bragelonne. 

— Da, dar aţin drumurile, adică sunt tâlhari de drumul 


mare. 
— Să atacăm! hotărî Raoul. 
— Să atacăm! încuviinţă de Guiche. 
— Domnilor! strigă bietul preceptor. Domnilor, în numele 
cerului... 


Tinerii însă nu-i dădură ascultare. Porniseră înainte, 
întrecându-se unul pe altul, iar strigătele preceptorului nu avură 
altă urmare decât să dea de ştire spaniolilor. 

Cei trei aflaţi pe cai se năpustiră îndată asupra lor, în care 
timp ceilalţi isprăveau cu jaful, căci tinerii, apropiindu-se, văzură 
doi călători trântiţi la pământ şi nu unul singur. 

Ajuns la zece paşi de duşman, contele de Guiche trase 
primul, însă nu-şi nimeri ţinta, spaniolul care venea spre Raoul 
trase la rândul său şi Raoul simţi în braţul stâng o durere ca o 
şfichiuire de bici. Când fu la patru paşi, apăsa şi el pe trăgaci şi 
spaniolul, lovit în piept, întinse braţele în lături şi căzu pe spate, 
atârnând în şa, iar calul o luă la goană, purtându-l tărâş. 

In clipa aceea, Raoul văzu ca printr-un văl ţeava unei flinte 
îndreptate spre el. Işi aduse aminte deodată de sfatul lui Athos: 
cu o mişcare iute ca fulgerul îşi săltă calul în două picioare şi 
împuşcătura porni. 

Calul sări în lături, îşi pierdu echilibrul şi căzu, prinzându-i 
piciorul sub el. Spaniolul apucă flinta de ţeavă şi îşi făcu vânt, 
vrând să-i sfărâme ţeasta cu patul armei. 

Din nenorocire, în poziţia în care se găsea, Raoul nu putea 
să tragă nici spada din teacă, nici pistolul din coburi; văzu patul 
armei rotindu-i-se pe deasupra capului şi, fără să vrea, dădu să 
închidă ochii, când, dintr-un salt, de Guiche se aruncă asupra 
spaniolului şi îi puse pistolul în piept. 

— Predă-te sau eşti mort! spuse el. 

Flinta scăpă din mâna soldatului, care se predă pe loc. 

De Guiche chemă pe unul dintre valeţii săi, îi încredinţă 
prinsul, cu poruncă să-i zboare creierii dacă face vreo mişcare 
să scape, apoi sări de pe cal şi se apropie de Raoul. 

— Pe cinstea mea, domnul meu, zise Raoul, deşi paloarea 
lui trăda o emoție firească la o primă ciocnire. Repede îţi mai 


plăteşti datoriile! N-ai vrut să-mi rămâi obligat multă vreme. 
Fără dumneata, adăugă el, repetând cuvintele contelui, eram 
mort, de trei ori mort. 

— Potrivnicul meu, luând-o la fugă, m-a lăsat să-ţi vin în 
ajutor. Te văd însângerat, nu cumva eşti rănit grav? 

— Cred că trebuie să am vreo zgârietură la braţ, spuse 
Raoul. Ajută-mi să ies de sub cal şi socotesc că nimic nu ne va 
împiedica să mergem mai departe. 

Domnul d'Arminges şi Olivain descălecară şi ei şi ridicară 
calul care se zbătea în agonie. Raoul izbuti să-şi scoată piciorul 
din scară şi să şi-l tragă de sub cal. Apoi, într-o clipită, fu în 
picioare. 

— N-ai nimic la picior? întrebă de Guiche. 

— Slavă cerului, nimic, pe legea mea! se bucură Raoul. Dar 
ce e cu bieţii oameni pe care ticăloşii aceia voiau să-i omoare? 

— Am sosit prea târziu. l-au omorât, cred şi au luat-o la 
fugă cu prada. Valeţii mei stau lângă cadavre. 

— Hai să vedem dacă sunt morţi într-adevăr, ori dacă le 
mai putem veni în ajutor, zise Raoul. Olivian, am moştenit doi 
cai, dar eu l-am pierdut pe-al meu: ia-l tu pe cel mai bun şi dă- 
mi-l mie pe-al tău. 

Şi se apropiară de locul unde zăceau victimele. 


Capitolul XXXIII Călugărul 


Doi oameni zăceau la pământ: unul nemişcat, cu faţa în jos, 
străpuns de trei gloanţe şi scăldat în sânge... acela era mort. 

Celălalt, sprijinit de un arbore de către cei doi valeţi, stătea 
cu ochii spre cer şi cu mâinile împreunate şi se ruga fierbinte... 
un glonţ îi sfărâmase şoldul. 

Tinerii se îndreptară mai întâi către cel mort şi se priviră cu 
mirare. 


— E un preot, spuse Bragelonne. lată, are tonsura cinului. 
Ah, blestemaţii, se-ating de slujitorii Domnului! 

— Veniţi încoace, domnule, zise Urbain, bătrân oştean care 
luase parte la toate campaniile sub comanda cardinalului-duce. 
Veniţi încoace... cu celălalt nu mai e nimic de făcut, dar cestălalt 
mai poate fi salvat. 

Rănitul zâmbi cu tristeţe. 

— Salvat, nu! îngână ei. Mai degrabă ajutat să mor, asta 
da! 

— Sunteţi preot? întrebă Raoul. 

— Nu, domnule. 

— Nenorocitul dumitale tovarăş mi s-a părut un slujitor al 
bisericii, continuă Raoul. 

— E preotul din Béthune, domnule. Ducea odoarele şi 
tezaurul sfântului lăcaş să le pună la adăpost, căci Prinţul a 
părăsit ieri oraşul nostru, iar mâine ar putea să-l ocupe spaniolii. 
Şi cum se ştia că duşmanul cutreieră în cete ţinutul şi că e 
primejdios să umbli pe drum, nimeni n-a vrut să-l însoţească, 
aşa că l-am însoţit eu. 

— Şi ticăloşii v-au atacat, ticăloşii au tras asupra unui preot! 

— Domnilor, şopti rănitul, rotindu-şi ochii în jur. Am mari 
dureri, dar aş vrea să fiu dus într-o casă. 

— Unde să ţi se poată da un ajutor? întrebă Guiche. 

— Nu, unde să mă pot spovedi. 

— Poate că nu eşti atât de grav rănit pe cât socoteşti. 

— Credeţi-mă, nu-i timp de pierdut. Glonţul mi-a zdrobit 
femurul şi mi-a pătruns în pântece. 

— Eşti doctor? întreba Guiche. 

— Nu, spuse muribundul, însă mă pricep puţin la răni. A 
mea e mortală. Duceţi-mă într-o casă unde să pot găsi un preot, 
sau fiţi buni şi aduceţi unul aici. Dumnezeu vă va răsplăti pentru 
această faptă creştinească! Trebuie să-mi salvez sufletul, căci 
trupul mi-e pierdut. 

— Cu neputinţă să mori săvârşind o faptă bună! Dumnezeu 
nu te va părăsi! 

— Domnilor, în numele cerului! îngăimă rănitul, adunându- 
şi ultimele puteri şi dând parcă să se ridice. Să nu pierdem 
vremea în zadar; ajutaţi-mă să ajung în satul cel mai apropiat, 
ori juraţi-mi pe mântuirea sufletelor voastre că veţi trimite aici 
cea dintâi faţă bisericească, cel dintâi călugăr sau preot care vă 


va ieşi în cale. Dar, adăugă el cuprins de deznădejde, poate că 
nimeni nu va cuteza să vină, fiindcă se ştie că spaniolii bântuie 
pe-aici şi-o să mor fără să mi se ierte păcatele. Doamne 
Dumnezeule! urma rănitul cu o groază care-i înfioră pe cei doi 
tineri. N-ai să îngădui una ca asta, nu-i aşa? Ar fi cumplit! 

— Linişteşte-te, domnule, vorbi de Guiche. Jur că vei avea 
mângâierea pe care o doreşti. Spune numai unde găsim o casă 
spre a cere ajutor, sau un sat unde să aflăm un preot. 

Vă mulţumesc din suflet şi Dumnezeu să vă răsplătească! 
La o jumătate de leghe, ţinând drumul înainte, e un han, la vreo 
leghe de han o să daţi de satul Greney. Căutaţi-l pe părintele 
paroh; dacă nu e acasă, duceţi-vă la mânăstirea augustimlor, în 
capul târguşorului, pe dreapta şi aduceţi de acolo un călugăr. 
Preot ori călugăr, n-are a face, numai să aibă de la sfânta 
noastră biserică puterea de a dezlega de păcate în articulo 
moras. 

— Domnule d'Arminges, zise de Guiche, rămâi lângă acest 
nefericit şi veghează să fie transportat cu cea mai mare grijă. 
Faceţi o targă din crengi şi puneţi deasupra toate mantiile 
noastre, doi dintre valeţi să ducă targa, iar al treilea să stea 
aproape, gata să ia locul celui care oboseşte. Vicontele şi cu 
mine plecăm după un preot. 

—  Duceţi-vă, domnule conte, spuse preceptorul. Dar, 
pentru numele lui Dumnezeu, aveţi grijă! 

— Fii liniştit! De altfel, se cheamă că am scăpat pe ziua de 
astăzi. Cunoşti dictonul: Non bis în idem. 

— Curaj, domnul meu! se adresă Raoul rănitului. Plecăm să- 
ţi îndeplinim dorinţa. 

— Dumnezeu să vă binecuvânteze, domnilor! rosti 
muribundul cu o pornire de recunoştinţă greu de înfăţişat în 
cuvinte. 

Şi cei doi tineri porniră în goana cailor în direcţia arătată. În 
acest timp, preceptorul ducelui de Guiche supraveghea 
întocmirea tărgii. 

După zece minute de drum zăriră hanul. 

Raoul, fără să descalece, chemă hangiul, îl vesti că va fi 
adus un rănit şi îl rugă să pregătească tot ce putea sluji la 
îngrijirea acestuia, adică un pat, legături, scamă pentru răni, 
rugându-l totodată, în cazul că ştie vreun doctor, chirurg sau 


felcer, să trimită să-l cheme, căci el va răsplăti pe cel ce se va 
osteni cu drumul. 

Hangiul, văzând veşmintele bogate ale acestor tineri 
seniori, făgădui tot ce-i cereau, iar călăreţii noştri, după ce se 
încredinţară că au şi început pregătirile pentru primirea 
rănitului, porniră mai departe, gonind de zor spre Greney. 

După mai bine de o leghe se şi zăreau casele din capul 
satului. Acoperişurile roşietice de ţiglă se desenau puternic pe 
fondul verde al copacilor. Deodată dădură cu ochii de un biet 
călugăr, călare pe un catâr, care venea către ei şi pe care, după 
pălăria-i cu borul mare şi anteriul de lină cenuşie, îl socotiră 
drept un frate augustin. De astă dată se părea că întâmplarea le 
vine în ajutor. 

Se apropiară de călugăr. 

Era un om de douăzeci şi doi sau douăzeci şi trei de ani, dar 
viaţa plină de renunţări a mânăstirii îi dăduse un aer bătrânicios. 
Avea chipul palid, dar nu acea paloare mată care 
înfrumuseţează, ci galben-verzui ca fierea; părul scurt, abia 
ieşind de sub cercul pe care pălăria i-l desena în jurul frunţii, era 
de un blond spălăcit, iar ochii de un albastru deschis păreau 
lipsiţi de expresie. 

— Domnule, întrebă Raoul eu politeţea-i obişnuită, eşti 
cleric? 

— De ce mă întrebi? rosti străinul cu o nepăsare aproape 
jignitoare. 

— Ca să ştim, interveni contele de Guiche, vorbindu-i de 
sus. 

Străinul lovi catârul cu călcâiele şi îşi văzu de drum. 

Dintr-un salt, de Guiche se afla în faţa lui, aţinându-i calea. 

— Răspunde, domnule, stărui el. Te-am întrebat cuviincios 
şi orice întrebare merită un răspuns. 

— Cred că am dreptul să spun sau să nu spun cine sunt 
unor oarecari cărora li se năzare să mă iscodească. 

De Guiche abia îşi stăpâni furia şi pornirea de a muia oasele 
călugărului. 

— Mai întâi, spuse el cu o mare sforţare, nu suntem nişte 
oarecari. Prietenul meu, aici de faţă, este vicontele de 
Bragelonne, iar eu sunt contele de Guiche. Şi-apoi, întrebarea 
noastră nu-i o toană, căci aici în apropiere se afla un om, rănit 
de moarte, care cere ajutorul bisericii. Dacă eşti preot, îţi cer în 


numele omeniei să mă urmezi spre a-i veni în ajutor; dacă nu, 
atunci e altceva. Şi 

te previn totodată, în numele politeţii, care, după cât se 
pare, ţi-e cu desăvârşire străină, că voi pedepsi obrăznicia 
dumitale. 

Chipul palid al călugărului deveni alb ca varul şi el zâmbi 
într-un fel atât de ciudat, încât Raoul, care nu-l scăpase din ochi, 
simţi surâsul acesta jignitor ca o împunsătură în inimă. 

— Trebuie să fie vreun spion spaniol sau flămând, murmură 
el, ducând mâna la pistoale. 

O privire amenințătoare, asememnea fulgerului, îi răspunse 
lui Raoul. 

— Ei bine, întrebă de Guiche, ai de gând să vorbeşti? 

— Sunt preot, domnilor, spuse tânărul. 

Şi nepăsarea-i obişnuită i se aşternu iarăşi pe faţă. 

— Atunci, părinte, glăsui Raoul, lăsând pistoalele în coburi 
şi străduindu-se să fie cât mai respectuos, deşi respectul nu-i 
pornea din inimă, atunci, ca preot, veţi avea prilejul, cum v-a 
spus şi prietenul meu, să vă îndepliniţi menirea: un biet rănit ne 
ajunge din urmă şi trebuie să se oprească la hanul din 
apropiere. El cere ajutorul unui slujitor al Domnului. Oamenii 
noştri îl însoțesc 

— Mă duc la han, spuse călugărul. 

Şi îşi îmboldi catârul cu călcâiele. 

— Dacă nu te duci, domnule, interveni de Guiche, crede-ne 
că pentru caii noştri e floare la ureche să-ţi prindă catârul din 
urmă şi că o să punem mâna pe dumneata oriunde vei fi. Și- 
atunci, îţi jur, n-o să pierdem vremea cu judecată: un pom şi un 
capăt de frânghie se găsesc oriunde. 

Ochii călugărului scânteiară din nou, dar numai atât. 

— Mă duc la han, repetă el şi porni la drum. 

— Să-l urmărim, propuse de Guiche. Aşa e mai sigur. 

— Voiam să spun acelaşi lucru, mărturisi de Bragelonne. 

Cei doi tineri îşi îmboldiră caii, potrivindu-şi mersul după 
acela al călugărului, pe care îl urmau ca la o bătaie de puşcă. 

După cinei minute, călugărul întoarse capul, vrând să se 
încredinţeze dacă e urmărit sau nu. 

— Vezi, am făcut bine, spuse Raoul. 

— ingrozitoare mutră are călugărul ăsta! murmură contele 
de Guiche. 


— Îngrozitoare, într-adevăr, întări Raoul. N-o poţi uita cu 
una cu două. Părul galben, ochii stinşi, buzele subţiri care 
păreau că dispar la cea mai mică vorbă pe care o rosteşte... 

— Da, da, zise de Guiche, care fusese mai puţin izbit de 
toate aceste amănunte, întrucât Raoul avusese răgazul să-l 
cerceteze în timp ce el vorbea. Da, o mutră ciudată. Dar, ce 
vrei, călugării aceştia se supun unor deprinderi îngrozitoare: 
postul îi face să pălească, loviturile de bici îi fac ipocriţi şi, tot 
plângând după cele lumeşti pierdute pentru totdeauna şi de 
care noi ne bucurăm, ochii li se sting în orbite. 

— În sfârşit, bietul om va avea un duhovnic, rosti Raoul. 
Dar, pe Dumnezeul meu, cel care se pocăieşte pare să fie mai 
curat la cuget decât duhovnicul. În ce mă priveşte, mărturisesc, 
sunt obişnuit să văd cu totul altfel de preoţi. 

— Eh! exclamă de Guiche. Asta, pricepi, trebuie să fie unul 
dintre acei călugări rătăcitori care cerşesc la drumul mare până 
în ziua când le cade din cer vreo pleaşca; cei mai mulţi sunt 
străini: scoțieni, irlandezi, danezi. Am întâlnit şi eu câteva mutre 
dintr-astea. 

— La fel de sluţi? 

— Nu, dar au ceva respingător. 

— Ce nenorocire pe sărmanul rănit să moară în braţele unui 
asemenea popă! 

— Aşi! zise de Guiche. lertarea vine de la Dumnezeu, nu de 
la cel ce o dă. Îţi mărturisesc totuşi că mai degrabă aş muri ca 
un păcătos, decât să am la căpătâi un astfel de duhovnic. Eşti 
de aceeaşi părere, viconte, nu-i aşa? Te-am văzut cum tot 
mângâiai mânerul pistolului, ca şi cum ai fi vrut să-i sfărâmi 
capul. 

— Da, conte, e ciudat şi te va surprinde: înfăţişarea acestui 
om m-a umplut de o groază nelămurită. Ţi-a ieşit vreun şarpe în 
cale? 

— Niciodată, zise de Guiche! 

— Ei bine, mie mi s-a întâmplat în pădurile noastre din 
Blaisois. Mi-aduc aminte că la vederea primului şarpe, care mă 
privea cu ochii lui stinşi, strâns colac, legănându-şi capul şi 
mişcându-şi limba încoace şi încolo, am rămas nemişcat, palid şi 
fascinat, până în clipa când contele de La Fere... 

— Tatăl dumitale? întrebă de Guiche. 

— Nu, tutorele meu, răspunse Raoul, roşind. 


— Prea bine. 

— Până în clipa când, îşi reluă Raoul povestirea, contele de 
La Fere mi-a spus: "Haide, Bragelonne, trage spadă!" Abia 
atunci m-am năpustit asupra reptilei. Am tăiat-o în două tocmai 
când se ridicase în coadă, şuierând, gata să se năpustească 
asupră-mi. Ei bine, îţi jur că am avut aceeaşi senzaţie la vederea 
acestui om în clipă când a spus: "De ce mă întrebi?" şi când s-a 
uitat la mine. 

— Oare-ţi faci vreo vină că nu l-ai retezat în două, ca pe 
şarpele de care mi-ai povestit? 

— Pe legea mea, aproape că da! mărturisi Raoul. 

În acea clipă zăriră micul han şi, de cealaltă parte, cortegiul 
rănitului, care se apropia călăuzit de către domnul d'Arminges. 
Doi oameni purtau muribundul, iar al treilea ducea caii de frâu. 

Tinerii îşi struniră fugarii. 

— lată rănitul! zise de Guiche, trecând pe lângă fratele 
augustin. Fii bun şi grăbeşte-te puţin, cucernice călugăr. 

Cât despre Raoul, el o luă pe cealaltă parte a drumului şi 
trecu mai departe, întorcând capul cu dezgust. 

În acest fel, tinerii mergeau înaintea duhovnicului, în loc să 
vină din urmă. Zoreau amândoi pentru întâmpinarea rănitului, 
ca să-i ducă vestea cea bună. Omul se ridică anevoie, uitându- 
se în direcţia arătată, îl văzu pe călugăr, care între timp se 
apropiase, îndemnându-şi cu râvnă catârul, apoi căzu din nou pe 
brancardă, cu chipul luminat de bucurie. 

— Am făcut pentru dumneata tot ce ne-a stat în putinţă, 
spuseră tinerii. Dar, cum ne grăbim să ajungem oştirea Prințului, 
pornim îndată la drum. Ne veţi ierta, domnule, nu-i aşa? Se 
zvoneşte că trebuie să aibă loc o bătălie şi n-am vrea să 
ajungem a doua zi. 

— Duceţi-vă, tineri seniori, glăsui rănitul şi fiţi binecuvântaţi 
pentru mila voastră. Într-adevăr, aşa cum cu dreptate ziceţi, aţi 
făcut pentru mine tot ce se putea face. Tot ce pote să vă spun 
încă o dată: Dumnezeu să vă aibă în pază, pe voi şi pe cei care 
vă sunt dragi! 

— Domnule, se adresă de Guiche preceptorului, noi pornim 
înainte, dumneata ne vei ajunge din urmă, pe drumul spre 
Cambrin. 


Hangiul aştepta în prag. Pregătise totul - pat, legături, 
scamă pentru răni - şi trimisese un rândaş după un doctor, la 
Lens, oraşul cel mai apropiat. 

— Prea bine, zise hangiul. Voi face totul precum doriţi. Dar, 
domnule, se adresă el lui Bragelonne, nu staţi să vă legaţi rana? 

— O, un fleac de rană, spuse vicontele. Am timp să mă 
îngrijesc de ea la popasul viitor. Te rog numai să ai bunătatea, 
dacă vezi trecând pe aici un călăreț şi dacă acest călăreț 
întreabă despre un tânăr pe un cal roib, însoţit de un valet, să-i 
spui că m-ai văzut într-adevăr, dar că nădăjduiesc să iau masa 
de seară la Mazingarbe şi să dorm la Cambrin. Acest călăreț e 
slujitorul meu. 

— N-ar fi mai bine, pentru mai multă siguranţă, ca el să-mi 
spună numele şi eu să i-l spun pe al dumneavoastră? întrebă 
hangiul. 

— Mai multă prevedere n-are cum să strice, încuviinţă 
Raoul. Sunt vicontele de Bragelonne; slujitorul meu se numeşte 
Grimaud. 

In clipa aceea rănitul se apropia dintr-o parte, iar călugărul 
din cealaltă; cei doi tineri se traseră înapoi, ca să facă loc tărgii; 
călugărul descălecă de pe catâr şi porunci că animalul să fie dus 
la grajd, fără a i se scoate şaua. 

— Cucernice călugăr, rosti de Guiche, spovedeşte pe acest 
om de ispravă şi nu te îngriji de bani nici pentru dumneata, nici 
pentru catâr, fiindcă totul e plătit. 

— Vă mulţumesc, domnule, spuse călugărul, cu acel surâs 
care-i dădea fiori lui Bragelonne. 

— Să mergem, conte, murmură Raoul, ferindu-se parcă 
instinctiv să se afle în preajma călugărului. Nu mă simt bine aici. 

— Vă mulţumesc încă o dată, chipeşi seniori, îngăimă 
rănitul. Şi nu mă uitaţi în rugăciunile voastre. 

— Fii liniştit! zise de Guiche, dând pinteni calului ca să-l 
ajungă din urmă pe Bragelonne, care se şi depărtase cu vreo 
douăzeci de paşi. 

In acea clipă, targa purtată de cei doi valeţi intra pe uşa 
hanului. Hangiul şi nevastă-sa, care veniseră acolo într-un suflet, 
stăteau în capul scării. Bietul rănit părea chinuit de dureri 
cumplite şi totuşi, singura lui grijă era să ştie dacă slujitorul 
bisericii îl urmează. 


La vederea acelui om palid şi însângerat, femeia strânse cu 
putere braţul bărbatului ei. 

— Ce e? întrebă acesta. Nu cumva ţi-e rău? 

— Nu, dar uită-te, şopti hangiţa arătând spre rănit. 

— La naiba! mormăi el. Mi se pare că e pe ducă. 

— Nu asta vreau să spun, continuă femeia, tremurând ca 
varga. la zi, nu-l recunoşti? 

— Pe omul ăsta? Stai puţin... 

— Ah, văd că-l recunoşti, i-o luă femeia înainte. Ai pălit şi 
tu. 

— Adevărat! strigă hangiul. Nenorocirea se abate peste 
casa noastră: e fostul călău din Bethune. 

— Fostul călău din Bethune! murmură tânărul călugăr, dând 
să se oprească în loc şi lăsând să i se vadă pe faţă sila pe care i- 
o insufla omul pe cale să-l spovedească. 

Domnul d'Arminges, care stătea lângă uşă, băgă de seamă 
această clipă de şovăială. 

— Cucernice călugăr, vorbi el, chiar dacă este sau a fost 
călău, acest nefericit e un om şi el. Îndeplineşte-i ultima dorinţă 
şi fapta dumitale va fi cu atât mai vrednică de laudă. 

Călugărul nu scoase un cuvânt şi îşi continuă în tăcere 
calea spre o încăpere de jos, unde cei doi valeţi duseseră 
muribundul, aşezându-l pe pat. 

De cum văzură pe slujitorul bisericii la căpătâiul rănitului, 
valeţii ieşiră ca să-i lase singuri, închizând uşa după ei. 

D'Arminges şi Olivain îi aşteptau: încălecară la iuţeală şi 
tuspatru porniră zoriţi pe drumul în capătul căruia abia se 
făcuseră nevăzuţi Raoul şi tovarăşul său. 

În clipa când preceptorul şi oamenii ce-l însoțeau dădură şi 
ei cotul drumului, un nou călător se opri în uşa hanului. 

— Ce doreşte domnul? întrebă hangiul, palid şi tremurând 
încă de ceea ce descoperise adineauri. 

Drumeţul făcu un semn ca un om care bea şi, descălecând, 
arătă spre cal, cu semnul celui care freacă. 

"La dracu! îşi zise hangiul. Asta pare mut." 

— Şi unde doreşti să bei? întreba el. 

— Aici, spuse drumeţul, arătând o masă. 

— M-am înşelat, mormăi hangiul. Nu-i mut de-a binelea. 

Se înclină şi se duse după o sticlă cu vin şi după nişte 
pesmeţi, pe care îi puse în faţa tăcutului oaspe. 


— Domnul mai doreşte ceva? întrebă el. 

— Da, răspunse drumeţul. 

— Şi ce mai doreşte domnul? 

— Să ştiu dacă ai văzut trecând pe aici un tânăr gentilom 
de cincisprezece ani, pe un cal roib şi însoţit de un valet. 

— Vicontele de Bragelonne? spuse hangiul. 

— Întocmai. 

— Atunci dumneata eşti domnul Grimaud, nu? 

Drumeţul făcu semn că da. 

— Ei bine, glăsui hangiul, nu-i nici un sfert de ceas de când 
tânărul dumitale stăpân era aici. Diseară va mânca la 
Mazingarbe, iar la noapte va dormi la Cambrin. 

— Cât e de-aici până la Mazingrabe? 

— Două leghe şi jumătate. 

— Mulţumesc. 

Grimaud, sigur că-şi va ajunge stăpânul din urmă până la 
asfinţit, păru ceva mai liniştit, îşi şterse fruntea şi îşi turnă un 
pahar cu vin, pe care îl bău în tăcere. 

Tocmai pusese paharul ce masă şi se pregătea să şi-l umple 
pentru a doua oară, când un răcnet înspăimântător se auzi din 
odaia unde se aflau călugărul şi muribundul. 

Grimaud sări în picioare. 

— Ce e? bolborosi el. De unde vine ţipătul ăsta? 

— Din camera rănitului, răspunse hangiul. 

— Care rănit? întrebă Grimaud. 

— Fostul călău din Bethune. Era cât pe ce să fie ucis de 
nişte spanioli, a fost adus aici şi-n clipa de faţă se spovedeşte 
unui călugăr augustin: pesemne că are dureri cumplite. 

— Fostul călău din Béthune? murmură Grimaud, căutând 
să-şi adune amintirile. Un om de cincizeci-şaizeci de ani, înalt, 
voinic, oacheş, cu părul şi cu barba negre? 

— Întocmai, numai că barba i-a încărunţit, iar părul i-a albit 
de tot. Îl cunoşti? întrebă hangiul. 

— L-am văzut o dată, rosti Grimaud şi fruntea i se întunecă 
la această amintire. 

Nevasta hangiului se apropie într-un suflet, tremurând 
toată. 

— Ai auzit? făcu ea spre bărbatu-său. 

— Da, răspunse hangiul, privind neliniştit spre uşă. 


În clipa aceea se auzi un alt răcnet, nu atât de puternic ca 
primul, urmat de un geamăt adânc şi prelung. 

Tustrei se priviră înfioraţi. 

— Trebuie să vedem ce se petrece, spuse Grimaud. 

— Pare strigătul unui om înjunghiat, murmură hangiul. 

— Oh, lisuse! scânci femeia, închinându-se. 

Ştim că Grimaud era zgârcit la vorbă, dar nu şi la faptă. Se 
repezi pe uşă şi o zgâlţâi zdravăn; uşa era zăvorâta pe 
dinăuntru. 

— Deschide! strigă hangiul. Deschide! Preacucernice, 
deschide! 

Nimeni nu răspunse. 

— Deschide sau sfărâm uşa! ameninţă Grimaud. 

Aceeaşi tăcere. 

Grimaud îşi aruncă ochii în jur şi văzu un cleşte uitat într-un 
colţ; se repezi, luă cleştele şi, mai înainte ca hangiul să-l poată 
opri, izbi uşa de perete. 

încăperea era un lac de sânge, care picura din saltea. 
Rănitul horcăia, iar călugărul dispăruse. 

— Călugărul! strigă hangiul. Unde-i călugărul? 

Grimaud se năpusti spre o fereastră deschisă, care dădea 
în curte. 

— Pe aici trebuie să fi fugit! apuse el. 

— Crezi? făcu hangiul, înspăimântat. Ei, băiete, ia vezi, 
catârul călugărului mai e în grajd? 

— Nici urmă de catâr! răspunse cel întrebat. 

Grimaud încruntă din sprâncene, în timp ce hangiul, cu 
mâinile împreunate, se uita bănuitor în jur. Cât despre nevastă- 
sa, ea nici nu mai îndrăznise să intre în odaie şi stătea îngrozită 
la uşă. 

Grimaud se apropie de rănit, cercetându-i cu privirea 
trăsăturile aspre şi puternic desenate, care îi trezeau în minte o 
amintire cumplită. 

Apoi, după o vreme de mută şi posomorâtă contemplare, 
vorbi: 

— Nu-i nici o îndoială, chiar el e. 

— Mai trăieşte? întrebă hangiul. 

Grimaud, fără să răspundă, îi desfăcu haina la piept, ca să 
asculte dacă îi mai bate inima. Hangiul se apropie şi el. Deodată 


se traseră amândoi îndărăt, hangiul cu un strigăt se spaimă, 
Grimaud alb ca varul la faţă. 

Un pumnal stătea înfipt până-n prăsele în inima călăului. 

— Aleargă după ajutor! spuse Grimaud. Eu rămân aici. 

Hangiul ieşi buimăcit. Cât despre nevastă-sa, ea se făcuse 
nevăzută la strigătul bărbatului ei. 

lată ce se petrecuse. 

Precum am văzut, nu de bunăvoie, ci mai mult silit, însoţise 
călugărul pe rănitul ce-i fusese dat în seamă pentru spovedanie 
într-un chip atât de ciudat. Poate că ar fi încercat să fugă dacă i- 
ar fi stat în putinţă; dar amenințările celor doi nobili, oamenii 
lăsaţi de ei la han, cărora li se spusese ce au de făcut, fără 
îndoială, şi, în sfârşit, raţiunea însăşi îl hotărâseră să-şi ascundă 
reaua voinţă şi să joace până la capăt rolul de duhovnic. Şi 
odată intrat în odaie, se apropie de căpătâiul rănitului. 

Călăul cercetă cu o privire grabnică, proprie celor aflaţi pe 
patul de moarte, care nu au timp de pierdut, chipul celui ce 
urma să-i aducă mângâierea. Cu o vădită surprindere spuse: 

— Sunteţi tânăr, părinte! 

— Cei ce îmbracă haina mea n-au vârsta, răspunse cu 
răceală călugărul. 

— Vai mie! Vorbiţi-mi mai blând, părinte! murmură rănitul. 
Am nevoie de un prieten în ultimele clipe. 

— Suferi mult? întrebă călugărul. 

— Da, însă mai mult din pricina celor sufleteşti, decât a 
celor trupeşti. 

— Îți voi salva sufletul, îl linişti tânărul duhovnic. Eşti într- 
adevăr călăul din Béthune, cum spuneau aceşti oameni? 

— Adică... - urmă cu aprindere rănitul, temându-se fără 
îndoială că numele de călău să nu-l lipsească de ajutorul cel de 
pe urmă după care tânjea - adică am fost călău, dar nu mai 
sunt; s-au împlinit cincisprezece ani de când am părăsit slujba 
asta. lau parte şi azi la execuţii, dar eu nu mai lovesc, o,nu! 

— Va să zică ţi-e silă de îndeletnicirea dumitale? 

Călăul oftă din adâncul inimii. 


— Câtă vreme am lovit numai în numele legii şi al dreptăţii, 
spuse el, îndeletnicirea mea m-a lăsat să dorm liniştit, căci mă 
simţeam la adăpostul justiţiei şi al legii. În schimb, dintr-o 
noapte cumplită, când am fost unealta unei răzbunări personale 
şi când am ridicat cu ură securea asupra unei făpturi a lui 
Dumnezeu, din noaptea aceea... 

Călăul tăcu, clătinând cu deznădejde din cap. 

— Vorbeşte, îl îndemnă călugărul, care se aşezase la 
picioarele rănitului, interesat de povestirea aceasta atât de 
ciudată. 

— Ah! suspină muribundul, cu toată pornirea unei suferinţe 
înăbuşite vreme îndelungată şi pe care abia acum o mărturisea. 
Douăzeci de ani în şir am încercat să-mi spulber remuşcările 
prin fapte bune. M-am lepădat de cruzimea firească a celor care 
varsă sânge. Oricând s-a ivit prilejul, mi-am pus viaţa în joc 
pentru a salva pe cei aflaţi în primejdie şi am lăsat pământului 
multe vieţi omeneşti, în schimbul celor pe care i le-am răpit. Şi 
asta nu-i tot: averea agonisită am împărţit-o la săraci, am 
devenit nelipsit de la biserică, iar cei care mă ocoleau s-au 
deprins să nu mai întoarcă ochii atunci când mă vedeau. Toţi m- 
au iertat şi unii au ajuns chiar să mă iubească. Cred însă că 
Dumnezeu nu m-a iertat, fiindcă amintirea acelei execuţii mă 
urmăreşte mereu şi în fiecare noapte mi se pare că văd în faţa 
ochilor năluca acelei femei. 

— O femeie! Aşadar, ai asasinat o femeie? exclamă 
călugărul. 

— Şi dumneavoastră spuneţi la fel! se tângui călăul. Folosiţi 
cuvântul ce-mi sună mereu în urechi: asasinat! Prin urmare, am 
asasinat-o, n-am executat-o! Prin urmare, am ucis, n-am făcut 
dreptate! 

Şi închise ochii, scoțând un geamăt adânc. 

Călugărul se temu, fără îndoială, să nu moară mai înainte 
de a-şi face mărturia până la capăt, căci zise în grabă: 

— Spune mai departe, nu ştiu încă şi când îţi vei sfârşi 
povestea, Dumnezeu şi cu mine vom judeca. 

— Oh, părinte! continuă călăul fără să deschidă ochii, ca şi 
cum s-ar fi temut de o vedenie înfricoşătoare. Mai cu seamă 
noaptea, când trec vreun râu, groaza asta pe care n-am putut s- 
o înving mă copleşeşte cu totul: mi se pare că mâna mi se 
îngreunează, ca şi cum încă ar mai strânge securea: că apa se 


înroşeşte de sânge şi că toate vocile firii, foşnetul copacilor, 
murmurul vântului, clipocitul valurilor se contopesc într-un 
singur glas, tânguitor, deznădăjduit, groaznic, care îmi strigă: 
"Să se împlinească dreptatea Domnului"! 

— Aiurează! murmură călugărul, clătinând şi el din cap. 

Călăul deschise ochii, dădu să se întoarcă spre tânărul 
duhovnic şi îl apucă de braţ. 

— Aiurez? îngăimă el. Aţi spus că aiurez? Oh, nu! Era seara 
când i-am aruncat leşul în râu, iar vorbele care mă urmăresc în 
remuşcările mele le-am rostit atunci, în trufia mea: după ce 
fusesem slujitorul dreptăţii omeneşti, socoteam că am ajuns şi 
slujitorul dreptăţii lui Dumnezeu. 

— Spune, cum s-au petrecut lucrurile? Vorbeşte! îl îmboldi 
călugărul. 

— Era într-o seară. Un om a venit după mine, mi-a arătat o 
hârtie cu o poruncă şi eu l-am urmat. Alţi patru seniori mă 
aşteptau. Mi-au spus să-mi pun masca pe faţă. Mă gândeam să 
mă împotrivesc dacă-mi vor cere să săvârşesc un lucru care mi 
s-ar fi părut nedrept. Am mers împreună vreo cinci-şase leghe, 
tăcuţi, întunecaţi, aproape fără să schimbăm o vorbă. Intr-un 
târziu, prin geamul unei colibe mi-au arătat o femeie aşezată la 
o masă şi mi-au spus: "la-o pe cea pe care trebuie s-o execuţi”. 

— Îngrozitor! murmură călugărul. Şi te-ai supus? 

— Părinte, femeia aceea era un monstru: după cum se 
spunea, îşi otrăvise cel de-al doilea bărbat, încercase să-şi ucidă 
cumnatul, care se afla şi el printre însoțitorii mei, otrăvise o 
tânără femeie, rivala ei, şi, înainte să părăsească Anglia, se zice 
că a pus pe cineva să-l înjunghie pe favoritul regelui. 

— Pe Buckingham? strigă călugărul. 

— Da, pe Buckingham. 

— Aşadar, femeia aceea era englezoaică? 

— Nu, era franţuzoaică, numai că se căsătorise în Anglia. 

Călugărul păli, îşi şterse fruntea de sudoare şi se duse de 
trase zăvorul la uşă. Călăul, crezând că pleacă şi-l lasă acolo, 
căzu gemând pe pernă. 

— Nu, nu, iartă-mă, vorbi călugărul, grăbindu-se să se 
întoarcă lângă el. Spune mai departe: cine erau acei oameni? 

— Unul era străin, englez, după câte bănuiesc. Ceilalţi patru 
erau francezi şi purtau uniforma muşchetarilor. 

— Le ştii numele? întrebă călugărul. 


— Nu, nu le ştiu. Dar cei patru seniori îi spuneau englezului: 
milord. 

— Şi femeia era frumoasă? 

— Tânăra şi frumoasă! Oh, da, mai cu seamă frumoasă. O 
văd şi acum, în genunchi, la picioarele mele, rugându-se, cu 
capul dat pe spate. Niciodată n-am înţeles cum de-am putut să 
retez capul acela atât de frumos şi atât de palid. 

Călugărul părea cuprins de o tulburare ciudată. Tremura din 
toate încheieturile şi se vedea că vrea să întrebe ceva dar nu 
avea curaj. 

Într-un târziu, făcând o sforţare cumplită, zise: 

— Cunoşti numele acelei femei? 

— Nu, nu-l ştiu. După cum v-am spus, se căsătorise cred de 
două ori: o dată în Franţa şi a doua oară în Anglia. 

— Şi zici că era tânără? 

— Avea douăzeci şi cinci de ani. 

— Frumoasă? 

— De o frumuseţe fără seamăn. 

— Blondă? 

— Da. 

— Cu părul lung, căzându-i pe umeri? 

— Întocmai. 

— Şi nişte ochi cu o privire minunată? 

— Atunci când vroia ea, ah, chiar aşa! 

— Un glas ciudat de blând? 

— Cum de ştiţi toate astea? 

Călăul se ridică în capul oaselor şi îşi pironi privirea 
înspăimântata asupra călugărului, care se făcu alb la faţă. 

— Şi ai ucis-o! spuse el. Ai slujit drept unealtă unor laşi, 
care nu cutezau să o ucidă ei înşişi! Nu te-ai îndurat de tinereţea 
ei, de frumuseţea ei, de lipsa ei de apărare! Ai ucis-o pe femeia 
aceea! 

— Din păcate, reluă călăul, aşa cum v-am spus, părinte, 
acea femeie ascundea sub înfăţişarea-i îngerească un suflet 
diavolesc şi când am văzut-o şi mi-am amintit de tot răul pe 
care mi-l făcuse... 

— Dumitale? Ce rău a putut să-ţi facă? Vorbeşte. 

— L-a sedus şi l-a dus la pierzanie pe fratele meu, care era 
preot şi pe care l-a hotărât să fugă cu ea din mânăstirea unde 
se afla. 


— Fratele dumitale? 

— Da. Fratele meu a fost primul ei amant; ea i-a adus 
moartea. Oh, părinte, nu mă priviţi aşa! Oh, prin urmare, sunt 
vinovat? Nu mă veţi dezlega de acest păcat? 

Călugărul căută să ia un aer blajin. 

— Ba da, ba da, îl încredinţă el. Te voi dezlega, însă numai 
dacă spui tot. 

— Oh, vă spun tot, tot! izbucni călăul. 

— Atunci, răspunde. Dacă ea ţi-a ademenit fratele... fiindcă 
l-a ademenit, nu-i aşa? 

— Întocmai. 

— Dacă ea a fost cauza morţii lui... fiindcă spui că de pe 
urma ei i s-a tras moartea? 

— Intocmai, repetă călăul. 

— Atunci trebuie să ştii numele ei de fată. 

— Doamne Dumnezeule! se tângui călăul. Cred că mi-a 
sosit clipa cea de pe urmă. Dezlegaţi-mă de păcat părinte, 
dezlegaţi-mă de păcat! 

— Spune-i numele, strigă călugărul, şi-ţi voi îndeplini 
dorinţa! 

— Se numea... Doamne, ai milă de mine! murmură călăul. 

Şi căzu pe pernă, palid şi tremurând, ca un om gata să-şi 
dea sfârşitul. 

— Numele ei! repetă călugărul, aplecându-se deasupra 
muribundului, ca şi cum ar fi vrut să îl smulgă, dacă n-ar fi vrut 
să-l spună. Numele ei!... Vorbeşte, altfel nu te dezleg de păcat. 

Omul păru că-şi adună toate puterile. Ochii călugărului 
scânteiau. 

— Anne de Bueil, îngăimă rănitul. 

— Anne de Bueil! strigă călugărul, îndreptându-se de spate 
şi ridicând amândouă miinilc spre cer. Anne de Bueil! Ai spus, 
într-adevăr, Anne de Bueil? 

— Da, aşa se numea. Şi acum, dezlegaţi-mă de păcat, căci 
simt că mi se apropie sfârşitul. 

— Să te dezleg de păcat, eu?! izbucni preotul, cu un rânjet 
ce ridică muribundului părul măciucă în cap. Să te iert, eu? Eu 
nu sunt preot. 

— Nu sunteţi preot?! bâigui călăul. Dar atunci, cine sunteţi? 

— Am să-ţi spun îndată, nemernicule! 

— Doamne Dumnezeule din cer! 


— Sunt John Francise de Winter! 

— Nu vă cunosc, îngăimă călăul. 

— Aşteaptă puţin, o să mă cunoşti numaidecât: sunt John 
Francise de Winter, repetă el, iar acea femeie... 

— Acea femeie? 

— Era mama mea! 

Călăul scoase un răcnet, acel răcnet înfricoşător care se 
auzise întâi. 

— Oh, iertare, iertare! şopti el. Dacă în numele Domnului, 
cel puţin în numele dumneavoastră, dacă nu ca preot, cel puţin 
ca fiu. 

— Să te iert?! strigă falsul călugăr. Să te iert, eu?! 
Dumnezeu, poate; eu, niciodată! 

— Indurare! se rugă călăul, întinzând braţele spre el. 

— Nici un dram de îndurare pentru cei care n-au avut 
îndurare. Mori nedezlegat de păcat, mori dezdănăjduit, mori şi fii 
blestemat! 

Şi scoțând un pumnal de sub sutană i-l înfipse în inimă, 
spunând: 

— lată iertarea mea! 

Atunci se auzise cel de-al doilea strigăt, mai slab şi urmat 
de un geamăt prelung. 

Călăul, care dăduse să se ridice în capul oaselor, se prăbuşi 
pe spate. Călugărul, fără să-i scoată pumnalul din piept, se 
repezi la fereastră, o deschise, sări peste răzoarele de flori ale 
unei grădiniţe, se strecură în grajd, îşi luă catârul, ieşi pe o uşă 
dosnică şi se depărtă cu repeziciune, oprindu-se la un pâlc de 
copaci aflat în apropiere. Acolo lepădă sutană, scoase dintr-un 
cufăr un costum de cavaler, se îmbrăcă în grabă, apoi merse pe 
jos până la prima staţie de poştă, de unde luă un cal şi îşi 
continua în goană mare drumul spre Paris. 


Capitolul XXXV Grimaud vorbeşte 


Grimaud rămase singur lângă călău: hangiul alergase după 
ajutor, iar nevastă-sa se ruga. 
După un timp, rănitul deschise ochii. 


— Ajutor! murmură el. Ajutor! Doamne Dumnezeule, oare 
n-am să găsesc pe lumea asta un prieten care să mă ajute să 
trăiesc sau să-mi dau sufletul? 

Duse cu greutate mâna la piept şi dădu peste mânerul 
pumnalului. 

— Oh! gemu el, ca şi cum şi-ar fi amintit de ceva. 

Şi lăsă braţul să-i cadă de-a lungul corpului. 

— Curaj! îl îmbărbătă Grimaud. S-a dus cineva după ajutor. 

— Cine eşti dumneata? îngăimă rănitul, privindu-l cu ochii 
holbaţi. 

— O veche cunoştinţă, spuse Grimaud. 

— Dumneata? 

Rănitul se strădui să-şi amintească trăsăturile celui care îi 
vorbea astfel. 

— În ce împrejurare ne-am întâlnit? întrebă el. 

— Într-o noapte, sunt douăzeci de ani de atunci. Stăpânul 
meu a venit la Béthune şi te-a luat la Armentières. 

— Acum te recunosc, spuse călăul. Eşti unul dintre cei patru 


valeţi. 

— Chiar aşa. 

— De unde vii? 

— Treceam pe aici şi m-am oprit la han să-mi odihnesc 
calul. 


Tocmai mi se povestea că aici se află călăul din Bethune, 
rănit, când ai scos două strigăte. La primul am dat fuga încoace, 
la al doilea am spart uşa. 

— Şi călugărul? întrebă călăul, pe călugăr l-ai văzut? 

— Care călugăr? 

— Călugărul care era cu mine în odaie. 

— Nu, nici urmă. Se pare că a fugit pe fereastră. El te-a 
înjunghiat? 

— Da, spuse călăul. 

Grimaud dădu să plece. 

— Ce vrei să faci? întrebă rănitul. 

— Trebuie să-l prindem. 

— Nu, păzeşte-te! 

— De ce? 

— S-a răzbunat şi bine a făcut. Nădăjduiesc acum că 
Dumnezeu mă va ierta, fiindcă mi-am ispăşit păcatul. 

— Fii mai lămurit, zise Grimaud. 


— Femeia pe care voi şi stăpânii voştri m-aţi pus s-o omor... 

— Milady? 

— Da, milady, adevărat, aşa îi spuneaţi... 

— Păi ce legătură e între ea şi călugăr? 

— Era mama lui. 

Grimaud se clătină pe picioare şi se uită la muribund cu o 
privire stinsă, năucit. 

— Mama lui? bâigui el. 

— Da, mama lui. 

— Asta înseamnă că ştie taina? 

— L-am luat drept un călugăr şi i-am destăinuit totul în 
timpul spovedaniei. 

— Nefericitule! strigă Grimaud, pe care îl trecură toate 
năduşelile numai la gândul urmărilor acestor destăinuiri. 
Nefericitule! Nădăjduiesc că n-ai pomenit nici un nume. 

— N-am pomenit, fiindcă nici nu cunosc vreunul, afară doar 
de numele de fată al mamei lui, după care a şi recunoscut-o. In 
schimb, ştie că unchiu-său făcea parte dintre judecători. 

Şi căzu pe pernă sleit de puteri. Grimaud îi sări în ajutor şi 
întinse mâna spre mânerul pumnalului. 

— Nu mă atinge, spuse călăul. Dacă tragi pumnalul afară, 
mor. 

Grimaud rămase cu mâna întinsă şi deodată, lovindu-se cu 
pumnul în frunte, mormăi: 

— Dacă omul ăsta află vreodată cine-s ceilalţi, stăpânul 
meu e pierdut. 

— Grăbeşte-te, grăbeşte-te să-l previi dacă mai trăieşte! 
spuse călăul. Ai grijă să-l previi şi pe prietenul lui. Cu moartea 
mea, crede-mă, nu se va încheia această groaznică întâmplare. 

— Unde se ducea? întrebă Grimaud. 

— Spre Paris. 

— Cine l-a oprit? 

— Doi tineri gentilomi care mergeau la oştire, dintre care 
unul se numeşte vicontele de Bragelonne, după spusa 
tovarăşului său de drum. 

— Şi tânărul acesta vi l-a adus pe călugăr? 

— Da. 

Grimaud ridică ochii spre cer. 

— Oare aşa a vrut Dumnezeu? murmură el. 

— Fără îndoială, întări rănitul. 


—  Înspăimântător! şopti Grimaud. Şi totuşi femeia şi-a 
meritat soarta. Nu eşti de aceeaşi părere? 

— În clipa morţii, spuse călăul, vezi nelegiuirile altora mult 
mai mici decât cele pe care le-ai săvârşit tu. 

Şi căzu istovit, închizând ochii. 

Grimaud şovăia între milă care nu-i îngăduia să-l lase pe 
omul acesta fără ajutor şi teama care îi poruncea să plece 
numaidecât ca să-l prevină pe contele de La Fere, când auzi un 
zgomot pe coridor şi-l văzu pe hangiu întorcându-se în tovărăşia 
chirurgului, pe care, în sfârşit, izbutise să-l găsească. 

Câţiva curioşi îi urmau. Începuse să se afle despre această 
neobişnuită întâmplare. 

Chirurgul se apropie de muribund, care părea că şi-a 
pierdut cunoştinţa. 

— Mai întâi trebuie să-i scoatem pumnalul din piept, spuse 
el, clătinând din cap cu înţeles. 

Grimaud îşi aminti de profeția rănitului şi întoarse ochii. 
Chirurgul  desfăcu haina  rănitului şi îi sfâşie cămaşa, 
descoperindu-i pieptul. Precum am spus, pumnalul era înfipt 
până-n plăsele. Chirurgul apucă uşor de mâner şi, pe măsură ce 
scotea pumnalul din rană, omul deschidea ochii într-o 
înfricoşătoare neclintire. Când scoase lama afară, o spumă 
roşietică îi năpădi gura şi un şuvoi de sânge gâlgâi în rană în 
clipa când respiră. Muribundul îşi aţinti într-un chip ciudat 
privirea asupra lui Grimaud, scoase un horcăit înăbuşit şi îşi 
dădu dintr-o dată sufletul. 

Grimaud ridică de jos pumnalul plin de sânge, care îi 
îngrozea pe toţi, ceru hangiului, printr-un semn, să-l urmeze, îi 
plăti cele cuvenite cu o dărnicie vrednică de stăpânul său şi 
încălecă. 

Mai întâi se gândise să se întoarcă glonţ la Paris, dar 
chibzui îndată la neliniştea pe care ar pricinui-o lui Raoul 
absenţa lui îndelungată; apoi îşi aduse aminte că Raoul se afla 
la numai două leghe depărtare, că într-un sfert de ceas ar putea 
să-l ajungă din urmă şi că dusul şi întorsul, cu timpul cât ar 
zăbovi ca să-i dea toate lămuririle, nu i-ar lua mai mult de un 
ceas: îşi puse calul pe goană şi, după zece minute, trăgea la 
"Catârul încoronat", singurul han din Mazingarbe. 

De la primele vorbe schimbate cu hangiul se încredinţă că l- 
a găsit pe cel care îl căuta. 


Raoul tocmai stătea la masă, împreună cu contele de 
Guiche şi cu preceptorul acestuia, dar sumbra întâmplare din 
cursul dimineţii umbrise frunţile tinerilor cu o tristeţe ce care 
voia bună a domnului d'Arminges, mai filozof decât ei, căci 
trecuse printr-o mulţime de împrejurări asemănătoare, nu putea 
să o risipească. 

Deodată uşa se deschise şi Grimaud se arătă în prag, 
prăfuit şi încă plin de sângele nefericitului rănit. 

— Grimaud, bunul meu Grimaud! exclamă Raoul. lată-te, în 
sfârşit! lertaţi-mă, domnilor, nu e un slujitor, e un prieten. 

Şi, ridicându-se de pe scaun, îi alergă înainte. 

— Ce face domnul conte? Îi e dor de mine? L-ai mai văzut 
de când ne-am despărţit? Spune, căci şi eu am atâtea să-ți 
povestesc. În ultimele trei zile am trecut prin multe. Dar ce ai? 
Cât eşti de palid! Sânge! De ce eşti plin de sânge? 

— Într-adevăr, e plin de sânge „spuse contele, ridicându-se 
şi el de la masă. Eşti cumva rănit, prietene? 

— Nu, domnule, răspunse Grimaud. Sângele pe care-l 
vedeţi e al altcuiva. 

— Al cui? întrebă Raoul. 

— Al nefericitului pe care l-aţi lăsat la han şi care a murit în 
braţele mele. 

— În braţele tale?! Omul acela?! Dar ştii cine era? 

— Da, zise Grimaud. 

— Era fostul călău din Béthune. 

— Ştiu. 

— Îl cunoşteai? 

— Da, îl cunoşteam. 

— Şi a murit? 

— Da. 

Cei doi tineri se priviră. 

— Ce vreţi, domnilor, glăsui d'Arminges. Asta-i soarta 
tuturor şi faptul că ai fost călău nu te scuteşte de ea. Din clipa 
când i-am văzut rana, am ştiut că nu mai e nici o speranţă să 
scape. Ştiţi, de altfel, că tot aşa credea şi el, fiindcă cerea un 
călugăr. 

Auzind cuvântul călugăr, Grimaud păli. 

— La masă, hai la masă! zise d'Arminges, care, ca toţi 
oamenii din vremea aceea şi, mai ales, de vârsta lui, nu 
îngăduia nici o înduioşare între două feluri de bucate. 


— Chiar aşa, domnule, aveţi dreptate, încuviinţă Raoul. 
Haide, Grimaud, la masă. După ce mănânci şi te odihneşti, o să 
stăm de vorbă. 

— Nu, domnule, spuse Grimaud. Nu pot să pierd o clipă, 
trebuie să mă întorc la Paris. 

— Cum, să te întorci la Paris?! Te înşeli, Olivain o să plece şi 
tu rămâi aici. 

— Dimpotrivă, Olivain va rămâne, iar eu voi pleca. Am venit 
numai ca să vă dau de ştire. 

— De ce schimbarea asta? 

— Nu pot să vă spun. 

— Lămureşte-mă. 

— Nu pot să spun nimic. 

— Haide, ce glumă e şi asta? 

— Domnul viconte ştie că eu nu glumesc niciodată. 

— Întocmai, dar ştiu tot atât de bine că domnul conte de La 
Fere a hotărât să rămâi cu mine, iar Olivain să se întoarcă la 
Paris. Eu voi da ascultare hotărârii domnului conte. 

— Dar nu în această împrejurare, domnule. 

— Nu cumva ai de gând să treci peste cuvântul meu? 

— Da, domnule, sunt nevoit s-o fac. 

— Aşadar, stărui să pleci? 

— Da, plec. Rămâneţi cu bine, domnule viconte. 

Grimaud salută şi se îndreptă spre uşă. Raoul, furios şi 
neliniştit în acelaşi timp, alergă după el şi-l apucă de braţ. 

— Grimaud! strigă el. Rămâi pe loc, îţi poruncesc! 

— Atunci înseamnă că vreţi să las ca domnul conte să fie 
ucis, spuse Grimaud. 

Zicând acestea, salută şi dădu din nou să plece. 

— Grimard, prietene, şopti rugător vicontele, n-ai să pleci 
aşa, n-ai să mă laşi pradă unei asemenea frământări. Vorbeşte! 
Grimaud, vorbeşte, pentru numele lui Dumnezeu! 

Şi Raoul, clătinându-se, se prăbuşi într-un fotoliu. 

— Nu pot să vă spun decât un singur lucru, domnule, 
deoarece taină pe care îmi cereţi s-o dezvălui nu-mi aparţine. 
Aţi întâlnit în cale un călugăr, nu? 

— Întocmai. 

Cei doi tineri se priviră cu spaimă. 

— Şi l-aţi dus la căpătâiul rănitului? 

— Chiar aşa. 


— Prin urmare, aţi avut vreme să-l vedeţi la faţă? 

— Fireşte. 

— Oare l-aţi recunoaşte dacă l-aţi mai întâlni? 

— Oh, da, o jur, spuse Raoul. 

— Şi eu, de asemenea, întări de Guiche. 

— Ei bine, dacă-l veţi mai întâlni vreodată, continuă 
Grimaud, oriunde ar fi asta, pe drumul mare, pe stradă, în 
biserică, oriunde veţi da peste el, călcaţi-l în picioare, striviţi-l 
fără milă şi fără îndurare, cum striviţi o viperă, un şarpe, o 
năpârcă. Striviţi-l şi să nu-l părăsiţi decât atunci când va fi fără 
suflare. Viaţa a cinci oameni se află în primejdie atâta timp cât 
va trăi. 

Şi, fără să mai adauge un cuvânt, folosindu-se de uimirea şi 
de spaima celor ce-l ascultau, Grimaud ieşi ca o vijelie pe uşă. 

— Ei bine, conte, rosti Raoul, întorcându-se către de 
Guiche, n-am avut dreptate spunând despre călugărul nostru că 
e leit o năpârcă? 

Nu trecură nici două minute şi galopul unui cal se auzi pe 
drum. Raoul se repezi la fereastră. 

Era Grimaud care pornise în goană spre Paris. El flutură 
pălăria spre viconte în chip de salut şi se făcu nevăzut după 
cotul drumului. Urmându-şi calea, Grimaud se gândi la două 
lucruri: mai întâi că, gonind astfel, calul nu va putea să-l ducă 
mai mult de zece leghe. 

Apoi că nu avea bani. Dar închipuirea lui Grimaud era atât 
de bogată, pe cât de zgârcit era el la vorbă. La primul popas 
vându calul şi, cu banii căpătaţi, luă poştalionul. 


Capitolul XXXVI Ajunul bătăliei 


Raoul fu smuls din gândurile-i întunecate de către hangiu, 
care dădu buzna în odaia unde s-a petrecut scena povestită mai 
sus, strigând: 

— Spaniolii, spaniolii! 

Acest strigăt era destul de neliniştitor că să te facă să uiţi 
de orice. Tinerii cerură lămuriri şi aflară că duşmanul înainta 
într-adevăr dinspre Houdin şi Béthune. 


În timp ce domnul d'Arminges poruncea să se înşeueze caii, 
ţinuţi la odihnă, cei doi tineri se urcară la ferestrele de sus ale 
hanului, de unde împrejurimile se vedeau ca-n palmă şi zăriră 
ivindu-se dinspre Marsin şi Lens o oaste numeroasă de 
infanterie şi cavalerie. De astă dată nu mai era vorba de un pâlc 
rătăcitor de soldaţi, ci de o întreagă armată. 

Tot ce le rămânea de făcut era să urmeze povata înţeleaptă 
a lui d'Arminges şi să bată în retragere. 

Tinerii coborâră într-un suflet. Domnul d'Arminges şi 
încălecase, Olivain ţinea de frâu caii amândurora, în vreme ce 
valeţii contelui de Guiche păzeau cu grijă pe prizonierul spaniol, 
care se află între ei, pe un căluţ cumpărat anume. Pentru mai 
multă siguranţă, prizonierul avea mâinile legate. 

Grupul călăreţilor porni iute pe drumul spre Cambrin, unde 
socoteau că-l vor găsi pe Prinţ, dar acesta se retrăsese din ajun 
la Bassee, în urma unor zvonuri, cum că duşmanul urmează să 
treacă râul Lys, la Estaire. 

Într-adevăr, înşelat de aceste ştiri, Prinţul îşi retrăsese 
trupele de la Béthune, concentrându-şi toate forţele intre Vieille- 
Chapelle şi Venthie şi, după ce fusese el însuşi în recunoaştere 
pe întreaga linie a frontului, împreună cu mareşalul de 
Grammont, se înapoiase şi se aşezase la masă, cerând ofiţerilor 
aşezaţi în jurul său să-i raporteze cele aflate, potrivit cu 
misiunea încredinţată fiecăruia. Nici unul nu avea însă veşti 
sigure. Armata duşmanului dispăruse de patruzeci şi opt ore, de 
parcă ar fi înghiţit-o pământul. 

Or, niciodată o armată vrăjmaşă nu se află mai în apropiere 
şi, drept urmare, nu e mai amenințătoare, decât atunci când a 
dispărut cu desăvârşire. Din pricina asta, Prinţul era posomorât 
şi îngândurat, contrar firii sale, când ofiţerul de serviciu intră şi 
anunţă pe mareşalul de Grammont că cineva doreşte să-i 
vorbească. 

Ducele de Grammont ceru din ochi îngăduinţa Prințului şi 
ieşi. 

Prinţul se uită la el şi rămase cu privirile aţintite asupra uşii. 
Nimeni nu îndrăznea să scoată o vorbă, de teamă să nu-l 
tulbure. 

Deodată răsună un zgomot înăbuşit şi Prinţul se ridică în 
grabă, arătând cu mâna în direcţia dincotro se auzea. Zgomotul 
acesta îi era bine cunoscut: bubuia tunul. 


Toţi cei de faţă se ridicaseră. 

In clipa aceea se deschise uşa. 

— Monseniore, spuse mareşalul de Grammont, cu chipul 
strălucind de bucurie. Ingăduie alteţa-voastră ca fiul meu, 
contele de Guiche şi tovarăşul lui de drum, vicontele de 
Bragelonne, să vină aici şi să-i dea ştiri despre inamicul pe care 
noi îl căutăm şi pe care ei l-au găsit? 

— Cum nu! rosti cu vioiciune Prinţul. Mai întrebi! Nu numai 
că îngădui, dar şi doresc asta. Să intre! 

Mareşalul îi împinse înăuntru pe cei doi tineri, care se 
pomeniră în faţa Prințului. 

— Vorbiţi, domnilor, zise Prinţul, înclinând din cap în chip de 
salut. Mai întâi, vorbiţi; pe urmă vom avea timp şi pentru 
etichetă. Acum, lucrul cel mai grabnic pentru noi toţi e să ştim 
unde se află duşmanul şi ce face. 

Contelui de Guiche i se cuvenea să vorbească cel dintâi şi 
asta nu numai pentru că era cel mai vârstnic dintre cei doi 
tineri, dar şi pentru că fusese prezentat Prințului de către tatăl 
său. De altfel, de Guiche îl cunoştea de mult pe Prinţ, în vreme 
ce Raoul îl vedea pentru prima oară. 

Povesti deci ceea ce văzuseră amândoi la hanul din 
Mazingarbe. 

În acest timp, Roul se uita la tânărul general, vestit de pe 
acum prin bătăliile de la Rocroy, de la Fribourg şi de la 
Nortlingen. 

Ludovic de Bourbon, prinţ de Condé, care, de la moartea 
tatălui său, Henric de Bourbon, era numit pe scurt şi după 
obiceiul timpulu Monsieur le Prince, era un tânăr de numai 
douăzeci şi şase ori douăzeci şi şapte de ani, cu privirea de 
vultur, ag!/' occhi grifani, cum spune Dante, cu nasul coroiat, cu 
părul lung, buclat, de statură mijlocie, dar bine legat, dăruit cu 
toate însuşirile unui mare conducător de oşti, adică ochi ageri, 
rapiditate în hotărâri, curaj fără de pereche; ceea ce nu-l 
împiedica să fie în acelaşi timp un om plin de eleganţă şi de 
spirit, astfel că, în afară de vâlvă pe care o stârnise prin vederile 
sale noi în arta de a purta războiul, stârnise aceeaşi vâlva şi la 
Paris, printre tinerii seniori de la curte, a căror căpetenie 
firească era şi cărora, spre deosebire de eleganţii curţii de 
altădată, între care  Bassompierre, Bellegarde şi ducele 
d'Angoulême, socotiți drept model, li se spunea acum coconaşii. 


Chiar de la primele cuvinte ale contelui de Guiche, ţinând 
seama şi de direcţia dincotro se auzea bubuitul tunurilor, în 
mintea Prințului se făcu lumină. Duşmanul trecuse râul Lys la 
Saint-Venant şi se îndrepta spre Lens, urmărind fără îndoială să 
cucerească oraşul şi să taie legăturile dintre armata franceză şi 
Franţa. Tunurile, care se auzeau şi ale căror bubuituri acopereau 
din când în când tragerea celorlalte, erau tunuri de mare 
calibru, care răspundeau artileriei spaniole şi lorene. 

Dar ce efectiv avea oastea aceea? Era oare un corp menit 
să facă o simplă diversiune? Era întreaga armată a duşmanului? 

Era ultima întrebare a Prințului, dar lui de Guiche îi fu cu 
neputinţă să dea un răspuns. 

Or, fiind şi ceea mai importantă, Prinţul ar fi dorit cu 
deosebire să primească un răspuns exact şi lămurit. 

Învingându-şi sfiala firească ce-l stăpânea fără voia lui, 
Raoul se apropie şi înaintă în faţa Prințului. 

— Monseniorul îmi îngăduie să spun câteva cuvinte în 
această privinţă, care poate l-ar scoate din încurcătură? întrebă 
el. 

Prinţul se întoarse şi păru că-l măsoară din creştet până în 
tălpi dintr-o privire; apoi, dându-şi seama că are în faţa un tânăr 
de abia cincisprezece ani, zâmbi. 

— Fără îndoială, domnule, vorbeşte, încuwviinţă «el, 
îndulcindu-şi glasul tăios şi puternic, ca şi cum s-ar fi adresat de 
astă dată unei femei. 

— Monseniorul, rosti Roul, împurpurându-se, ar putea să 
ceară lămuriri prizonierului spaniol. 

— Aţi făcut un prizonier spaniol? exclamă Prinţul. 

— Întocmai, monseniore. 

— Da, e adevărat, întări de Guiche. Uitasem de el. 

— Nimic mai firesc, doar dumneata l-ai prins, conte, zâmbi 
Raoul. 

Bătrânul mareşal se întoarse către viconte, plin de 
recunoştinţă pentru această laudă adusă fiului său, în vreme ce 
Prințul strigă: 

— Tânărul are dreptate, aduceţi aici prizonierul. 

În acest timp, Prinţul îl luă deoparte pe de Guiche, 
interesându-se cum au prins prizonierul şi întrebând cine era 
tânărul său tovarăş. 


— Domnule, spuse Prinţul, venind din nou spre Raoul. Ştiu 
că ai o scrisoare din partea surorii mele, doamna de Longueville, 
dar văd că ţi-a plăcut să te recomanzi singur, dându-mi un sfat 
bun. 

—  Monseniore, rosti Raoul, înroşindu-se. N-am vrut să 
tulbur câtuşi de puţin pe alteţa-voastră dintr-o convorbire atât 
de importantă ca aceea începută adineauri cu domnul conte. 
lată scrisoarea. 

— Bine, făcu Prinţul. Ai să mi-o dai mai târziu. lată 
prizonierul; să ne gândim întâi la lucrurile grabnice. 

Într-adevăr, tocmai aduceau prizonierul. Era unul dintre 
acei condottieri, cum mai existau încă în vremea aceea, gata să- 
şi vândă viaţa celor care voiau să o cumpere şi îmbătrâniţi în 
viclenie şi prădăciuni. Din clipa când fusese prins nu scosese o 
vorbă, astfel că nici cei care îl prinseseră nu ştiau de ce neam 
era. 

Prinţul îl privi cu un aer de vădită neîncredere. 

— De ce neam eşti? întrebă el. 

Prizonierul îndrugă ceva într-un grai străin. 

— Aha, pare-se că e spaniol. Dumneata vorbeşti spaniolă, 
Grammont? 

— Foarte puţin, pe cinstea mea, monseniore. 

— În schimb, eu nici atât, râse Prinţul. Domnilor, adăugă el, 
întorcându-se spre cei aflaţi în jur. E cineva printre 
dumneavoastră care vorbeşte spaniola şi vrea să-mi slujească 
de tălmaci? 

— Eu, monseniore, se oferi Raoul. 

— Dumneata vorbeşti spaniola? 

— Destul, cred, pentru a îndeplini în această împrejurare 
poruncile alteţei-voastre. 

În tot acest timp, prizonierul rămăsese nepăsător, ca şi cum 
habar nu avea de nimic. 

— Monseniorul te-a întrebat de ce neam eşti? începu 
tânărul în cel mai curat grai castilian. 

— Ich bin ein Deutscher, răspunse prizonierul. 

— Ce tot îndrugă acolo şi ce păsărească mai e şi asta? 
interveni Prinţul. 

— Spune că e german, monseniore, continuă Raoul. Totuşi 
mă îndoiesc, căci vorbeşte stricat. 

— Aşadar, vorbeşti şi germana? întrebă Prinţul. 


— Da, monseniore, răspunse Roul. 

— Îndeajuns ca să-l poţi întreba în nemţeşte? 

— Da, monseniore. 

— Atunci, întreabă-l. 

Roul începu să cerceteze prizonierul, însă faptele îi dădură 
dreptate. Prinsul nu înţelegea, sau se făcea că nu înţelege ce 
spune, iar Roul, la rându-i, înţelegea anevoie răspunsurile 
acestuia, presărate cu vorbe în flamanda şi alsaciană. Totuşi, în 
ciuda sforţărilor prizonierului care voia să o scalde şi să scape 
de un interogatoriu ca lumea, Roul îşi dădu seama de 
adevăratul lui accent. 

— Non siete spagniolo, spuse el, non siete tedesco, siete 
italiano. 

Prizonierul tresări şi îşi muşcă buzele. 

— Acum înţeleg de minune şi eu, interveni Prinţul. De 
vreme ce-i italian, doresc să continui eu însumi interogatoriul. 
Mulţumesc viconte, continuă el râzând. Din această clipă te 
numesc tălmaciul meu. 

Numai că prizonierul nu voia să spună nici în italieneşte mai 
mult decât în celelalte graiuri; tot ce voia era să scape de 
întrebări. Habar nu avea de nimic: nu ştia nici efectivul trupelor 
duşmane, nici numele comandanților, nici planurile de ofensivă. 

— Bine, rosti Prinţul, dumirindu-se asupra unei atare 
neştiinţe. Omul acesta a fost prins jefuind şi omorând. Ar fi putut 
să-şi răscumpere viaţa vorbind, dar cum nu vrea să vorbească, 
luaţi-l de aici şi executaţi-l. 

Prizonierul păli, cei doi ostaşi care îl escortau îl apucară de 
câte un braţ şi-l împinseră spre uşa, în timp ce Prinţul, 
întorcându-se către, mareşalul de Grammont, părea că a şi uitat 
de ordinul dat. 

În pragul uşii, prizonierul se opri deodată, dar ostaşii, care 
nu ştiau decât de ordinul primit, îl îmbrânciră înainte. 

— O clipă! strigă el în franţuzeşte. Sunt gata să vorbesc, 
monseniore. 

— Aşa! făcu Prinţul, râzând. Eram sigur că vom ajunge aici. 
Am un secret minunat pentru dezlegat limbile. Tinerilor, luaţi 
aminte pentru vremea când veţi ajunge şi voi să comandati. 

— Cu o condiţie, continuă prizonierul. Alteţa-voastră să jure 
că-mi va lăsa viaţa. 

— Pe cuvântul meu de gentilom, îl asigură Prinţul. 


— Atunci, întrebaţi-mă, monseniore. 

— Pe unde a trecut armata râul Lys? 

— Între Saint-Venant şi Aire. 

— Cine o comandă? 

— Contele de Fuonsaldagna, generalul Beck şi însuşi 
arhiducele. 

— Câţi oameni are? 

— Optsprezece mii de oameni şi treizeci şi şase de tunuri. 

— Şi încotro se îndreaptă? 

— Spre Lens. 

— Vedeţi, domnilor, spuse Prinţul, întorcându-se cu un aer 
triumfător către mareşalul de Grammont şi ceilalţi ofiţeri. 

— Da, monseniore, recunoscu mareşalul. Aţi prevăzut tot 
ceea ce un geniu putea să prevadă. 

— Chemaţi înapoi pe Le Plessis, Bellievre, Villequier şi 
d'Erlac, porunci Prinţul. Adunați toate trupele aflate dincolo de 
Lys. Să fie gata de marş în noaptea asta: după toate 
probabilitățile, mâine vom ataca duşmanul. 

— Monseniore, glăsui mareşalul de Grammont. Gândiţi-vă 
totuşi că, strângând laolaltă toate oastea, abia avem 
treisprezece mii de oameni. 

— Domnule mareşal, spuse Prinţul cu acea privire minunată 
pe care nu o avea decât el. Cu oşti mici se câştiga bătălii mari. 

Apoi, întorcându-se spre prizonier, adăugă: 

— Luaţi-l de aici pe acest om şi păziţi-l cu grijă. Viaţa lui 
atârnă de informaţiile pe care mi le-a dat: dacă sunt adevărate, 
va fi liber ; dacă sunt false, să fie împuşcat. 

Prizonierul fu dus de acolo. 

— Conte de Guiche, continuă Prinţul, a trecut mult timp de 
când nu ţi-ai văzut tatăl, rămâi lângă el. Domnule, se adresă el 
lui Raoul, dacă nu eşti prea obosit, urmează-mă. 

— Până la capătul lumii, monseniore! exclamă Roul, plin de 
o însufleţire, pe care nu o mai simţise niciodată, faţă de acel 
tânăr general, care îi părea întru totul vrednic de faimă sa. 

Prinţul surâse: îi dispreţuia pe linguşitori, dar îi preţuia mult 
pe entuziaşti. 

— Haidem! spuse el. Dumneata eşti bun sfătuitor, m-am 
convins. Mâine te vom vedea în luptă. 

— Eu, monseniore, ce am de făcut? întrebă mareşalul. 


— Rămâi aici să primeşti trupele. Voi veni eu însumi să le 
iau când vor trebui să pornească, sau vă voi vesti printr-un 
curier. Douăzeci de călăreţi de frunte mi-ajung pentru garda 
mea personală. 

— Sunt prea puţini, fu de părere mareşalul. 

— Ba sunt destui, spuse Prinţul. Ai un cal bun, domnule de 
Bragelonne? 

— Calul meu a fost omorât azi-dimineaţă, monseniore şi 
deocamdată îl am pe-al valetului meu. 

— Cere şi alege chiar dumneata un cal din grajdurile mele. 
la-l pe cel care ţi se pare mai bun, nu te sfii. Se poate să ai 
nevoie de el chiar astă-seară; mâine, nu mai vorbesc. 

Raoul nu aşteptă să i se spună de două ori; ştia bine că faţă 
de un comandant, mai ales când acesta era prinţ, suprema 
politeţe e să te supui fără întârziere şi fără să stai prea mult pe 
gânduri. Se duse îndată la grajduri, alese un cal andaluz, sarg, îi 
puse el însuşi şaua şi frâul - căci Athos îl sfătuise ca la primejdie 
să nu lase pe seama altora aceste griji importante - şi se 
întoarse lângă Prinţ, în clipa când acesta tocmai încăleca. 

— Acum, domnule, vrei să-mi dai scrisoarea? 

Raoul îi întinse scrisoarea. 

— Rămâi în preajma mea, domnule. 

Prinţul dădu pinteni calului, prinse frâul de oblânc, aşa cum 
făcea de obicei atunci când voia să aibă mâinile libere, desfăcu 
scrisoarea doamnei de Longueville şi se depărtă în galop pe 
drumul care ducea spre Lens, însoţit de Raoul şi urmat de mica 
sa escortă. În acest timp, curierii care trebuiau să recheme 
trupele plecau în goană în diferite direcţii. 

Prinţul citea fără să fie stingherit de fuga calului. 

— Domnule, vorbi el după câteva clipe. Mi se spun cele mai 
bune lucruri despre dumneata. Aş vrea să ştii un singur lucru, 
anume că în puţinul timp de când te cunosc, mi-ai dat temei să 
gândesc lucruri şi mai bune despre dumneata. 

Raoul se înclină. 

Pe măsură ce grupul călăreţilor se apropia de Lens, tunurile 
se auzeau din ce în ce mai aproape. Ochii Prințului căutau 
aţintiţi în direcţia lor, întocmai ca ochii unei păsări de pradă. Ai fi 
zis că aveau puterea să străpungă perdeaua de pomi ce se 
întindea undeva, înainte, mărginind câmpul vederii. 


În răstimpuri, nările i se dilatau, grăbite parcă să soarbă 
mirosul de pulbere. Prinţul sufla aprig ca şi calul său. 

În cele din urmă, tunurile se auziră atât de aproape, încât 
era vădit că se găseau la cel mult o leghe de câmpul de bătălie. 
Şi într-adevăr, după o cotitură a drumului, zăriră sătucul Aunay. 

Ţăranii erau în mare frământare. Zvonurile despre cruzimile 
spaniolilor se răspândiseră peste tot şi umpleau lumea de 
spaimă; femeile fugiseră de mult pe drumul spre Vitry; în sat 
mai rămăseseră doar vreo câţiva oameni. 

Văzându-l pe Prinţ, se grăbiră să-i iasă înainte. Cineva îl 
recunoscu. 

— Oh, monseniore! vorbi acesta. Aţi venit să-i alungaţi pe 
spanioli şi pe tâlhari din Lorena? 

— Da, adeveri Prinţul. Numai să-mi slujeşti de călăuză. 

— Bucuros, monseniore. Unde vrea alteţa-voastră să o duc? 

— Într-un loc mai ridicat, să pot vedea oraşul Lens şi 
împrejurimile. 

— Ştiu un loc nimerit. 

— Pot să mă încred în tine, eşti un bun francez? 

— Sunt veteran de la Rocroy, monseniore! 

— Ţine, spuse Prinţul, întinzându-i o pungă cu bani. Asta 
pentru Rocroy. la zi, ai vreun cal, sau mergi pe jos? 

— Merg pe jos, monseniore, doar am luptat în infanterie. 
Afară de asta, vom urma nişte drumuri unde alteţa-voastră va 
trebui să descalece. 

— Haidem, rosti Prinţul. Să nu pierdem vremea. 

Țăranul o luă la fugă înaintea calului şi, la vreo sută de paşi 
de sat, apucă pe un drumeag pierdut în căuşul unei frumoase 
vâlcele. Vreo jumătate de leghe merseră pe sub o boltă de 
pomi; tunurile bubuiau atât de aproape, încât de fiece dată te 
aşteptai să auzi şuieratul ghiulelei. In cele din urmă găsiră o 
potecă lăturalnică, suitoare pe costişa dealului. Țăranul înaintă 
pe potecă, spunând Prințului să-l urmeze. Prinţul descăleca şi 
porunci unuia dintre aghiotanţi şi lui Raoul să-l însoţească, iar 
celorlalţi să-i aştepte ordinele şi să fie cu ochii în patru. Apoi se 
avânta pe potecă. 

După zece minute, ajunseră la ruinele unui vechi castel, 
care încununau creasta unei coline, de unde împrejurimile se 
vedeau ca în palmă. La mai puţin de un sfert de leghe văzură 


Lens-ul atacat din toate părţile şi, în faţa oraşului, întreaga 
armată inamică. 

Prinţul îmbrăţişă dintr-o privire întinderea ce i se desfăşura 
înaintea ochilor, de la Lens până la Vimy. Într-o clipită, întregul 
plan al bătăliei care a doua zi urma să salveze Franţa pentru a 
doua oară de cotropitori i se înfiripă în minte. Luă un creion, 
rupse o foaie dintr-un carnet şi scrise: 


"Scumpe mareşale, 

Intr-un ceas, Lens-ul va fi în mâinile duşmanului. Vino şi 
dumneata aici; adu toată armata. Eu voi fi la Vendin pentru a 
stabili pozițiile. Mâine vom cuceri Lens-ul şi-l vom zdrobi pe 
duşman. " 


Apoi întorcându-se spre Raoul, spuse: 

— Porneşte în goana calului şi înmânează această scrisoare 
domnului de Grammont. 

Raoul se înclină, luă scrisoarea, cobori pe potecă într-un 
suflet, se aruncă pe cal şi de depărtă ca vântul. 

După un sfert de ceas, era lângă mareşal. 

O parte din trupe se şi adunaseră, restul era aşteptat să 
sosească dintr-o clipă în alta. 

Mareşalul de Grammont luă comanda infanteriei şi 
cavaleriei de care dispunea şi se îndreptă spre Vendin, lăsând 
pe ducele de Châtillon să aştepte şi să pornească cu restul 
oştirii. 

Întreaga artilerie, gata de plecare, se puse şi ea în mişcare 
în aceeaşi clipă. 

Se făcuse şapte seara când mareşalul ajunse la întâlnire. 
Prinţul aştepta acolo. Aşa cum prevăzuse, Lens-ul căzuse în 
mâinile duşmanului aproape numaidecât după plecarea lui 
Raoul. De altfel, amuţirea tunurilor vestise evenimentul. 

Aşteptară venirea nopţii. Pe măsură ce se întuneca, trupele 
cerule de Prinţ soseau rând pe rând. Se poruncise ca toboşarii şi 
gorniştii să tacă. 

Pe la orele nouă era noapte în lege. Doar o ultimă geană a 
asfinţitului mai zăbovea în câmpie. Oştirea, cu Prinţul în frunte, 
se puse în mişcare în tăcere. După ce trecură de Aunay, zăriră 
Lens-ul; două sau trei case erau în flăcări şi un vuiet surd, 


mărturie despre agonia oraşului luat cu asalt, ajungea până la 
soldaţi. 

Prinţul arată fiecăruia poziţiile: mareşalul de Grammont 
trebuia să ţină aripa stângă, sprijinindu-se pe M&ricourt; ducele 
de Châtillon era în centru; în sfârşit, Prinţul care ţinea aripa 
dreaptă, se afla în faţa satului Aunay. Ordinea de bătaie de a 
doua zi rămânea cea stabilită pentru poziţiile din ajun. In zori, 
fiecare avea să se găsească în punctul de unde urma să atace. 

Mişcările de trupe se executară în cea mai adâncă linişte şi 
cu cea mai mare precizie. La orele zece fiecare se afla pe 
poziţie, la zece şi jumătate Prinţul inspectă posturile şi dădu 
ordinele pentru a doua zi. 

Mai presus de orice, trei lucruri li se cereau comandanților 
şi ei trebuiau să vegheze ca ostaşii să le respecte întocmai. In 
primul rând, trebuia ca diferitele corpuri să mărşăluiască în 
ordine, astfel încât cavaleria şi infanteria să se afle pe aceeaşi 
linie şi fiecare să păstreze între ele intervalele cuvenite. 

În al doilea rând, nu trebuiau să atace în goană, ci la pas. 

În al treilea rând, trebuiau să lase inamicul să deschidă 
focul. 

Prinţul trimise pe contele de Guiche alături de tatăl său, 
oprindu-l lângă sine pe Bragelonne. 

Cei doi tineri cerură însă încuviințarea să rămână noaptea 

împreună şi li se făcu pe plac. 
Li se ridică un cort lângă acela al mareşalului. Deşi ziua fusese 
obositoare, nici unul, nici celălalt nu aveau somn. De altfel, 
ajunul unei bătălii e un lucru grav şi deosebit chiar şi pentru cei 
încercaţi în războaie; deci, cu atât mai mult pentru doi tineri 
care aveau să primească botezul focului şi să vadă cumplitu-i 
spectacol. 

Ajunul unei bătălii te poartă cu gândul la o mie de lucruri 
uitate, care îţi vin deodată în minte. Ajunul unei bătălii face din 
cei nepăsători buni prieteni, iar din prieteni fraţi. 

Se înţelege că, dacă ai în minte simţăminte mai calde, 
aceste simţăminte, ating în chip firesc cel mai înalt grad de 
înflăcărare. 

Trebuie să credem că fiecare din cei doi tineri tăinuiau ceva 
în sufletul lor, căci, după un răstimp, fiecare se aşeză la câte un 
capăt al cortului şi se apucă să scrie pe genunchi. 


Scrisorile fură lungi, cele patru pagini se acoperiră una 
după alta cu slove - tot rânduri mărunte şi dese. Din timp în 
timp amândoi se priveau surâzând. Se înțelegeau fără să scoată 
o vorbă. Aceşti doi tineri chipeşi şi plăcuţi erau făcuţi să se 
înţeleagă fără să vorbească. 

După ce isprăviră cu scrisorile, fiecare o închise pe a lui în 
câte două plicuri, astfel că nimeni nu putea să afle numele 
persoanei căreia îi era adresată, decât rupând primul plic; pe 
urmă se apropiară unul de celălalt şi schimbară scrisorile 
zâmbind. 

— Dacă mi se întâmpla cumva o nenorocire, spuse 
Bragelonne. 

— Dacă voi cădea ucis, zise de Guiche. 

— Fii liniştit! se îmbărbătară amândoi pe rând. 

Apoi se îmbrăţişară ca doi fraţi, se înfăşurară fiecare în 
mantia lui şi se cufundară într-un somn tineresc şi plin de 
gingăşie, aşa cum dorm păsările, florile şi copiii. 


Capitolul XXXVII Un ospăț ca odinioară 


Cea de a doua întâlnire dintre vechii muşchetari nu fusese 
pompoasă şi amenințătoare ca prima. Athos, cu înţelepciunea-i 
dintotdeauna, socotise că un ospăț ar fi mijlocul cel mai grabnic 
şi mai nimerit pentru a se aduna laolaltă; şi cum prietenii săi, 
temându-se de distincţia şi sobrietatea lui, nici nu îndrăzneau să 
pomenească despre acele straşnice ospeţe de de la 
"Nelegiuitul", propuse el cel dintii să se strângă în jurul unei 
mese îmbelşugate şi fiecare să se lase în voia firii şi a 
obiceiurilor sale, căci asta întreţinuse pe vremuri bună 
înţelegere dintre ei, de le mersese faima că sunt nedespărţiţi. 

Propunerea fu primită cu bucurie de toţi şi, mai ales de 
d'Artagnan, care era dornic să regăsească dulceaţa şi voioşia 
întâlnirilor din tinereţe; spiritu-i vesel şi fin avusese parte multă 
vreme doar de satisfacţii neîndestulătoare - o zeamă chioară, 
după cum spunea el însuşi. Porthos, pe cale să ajungă baron, 
era încântat că are prilejul să studieze la Athos şi la Aramis 
vorbirea şi purtarea oamenilor de lume. Aramis voia să afle de la 
d'Artagnan şi Porthos noutăţi de la Palatul regal şi totodată să-şi 


păstreze pentru orice împrejurare nişte prieteni atât de devotați, 
care odinioară îl sprjineau la nevoie cu spada lor de neînvins. 

Cât despre Athos, el era singurul care nu aştepta nimic de 
la ceilalţi, fiind îmboldit doar de simţământul măreț al 
adevăratei prietenii. 

Se înţeleseseră deci să-şi dea fiecare adresă exactă, iar 
atunci când unul dintre ei ar avea nevoie de ceilalţi, să se 
întâlnească la un faimos birtaş de pe strada Monnaie, cu firma 
"La Schitul". Prima întâlnire fu stabilită pentru miercurea 
următoare, la ceasurile opt seara. 

Într-adevăr, în ziua hotărâta cei patru prieteni sosiră fără 
întîrzire, fiecare dintr-altă parte. Porthos fusese să încerce un cal 
nou, d'Artagnan tocmai schimbase gardă la Luvru, Aramis 
făcuse o vizită uneia dintre credincioasele sale din cartier, iar 
Athos, care locuia în strada Guénégaud, se afla la doi paşi de 
locul întâlnirii. Şi rămaseră miraţi să se vadă tuspatru în uşa 
"Schitului", Athos venind dinspre Pont-Neuf, Porthos - din stradă 
Roule, d'Artagnan - din stradă  Fosses-Saint-Germanin- 
|'Auxerrois, Aramis - din stradă Bethisy. 

Primele cuvinte schimbate între cei patru prieteni, tocmai 
din dorinţa fiecăruia de a-şi arăta iubirea faţă de ceilalţi, sunară 
puţin cam silit şi ospăţul însuşi începu într-o atmosferă de 
răceală. Se vedea bine că d'Artagnan făcea eforturi să râdă, 
Athos să bea, Aramis să spună ceva, iar Porthos să tacă. Dându- 
şi seama de încurcătura tuturor şi vrând să o risipească, Athos 
porunci să se aducă patru sticle cu vin de Champagne. 

La această poruncă rostită de Athos cu liniştea-i obişnuită, 
chipul gasconului se însenină şi fruntea lui Porthos se lumină. 

Aramis rămase mirat. Ştia că Athos, pe lângă că nu mai 
pune băutură în gură, are chiar un fel de silă faţă de vin. 

Mirarea lui spori şi mai mult când îl văzu pe Athos 
umplându-şi ochi paharul şi golindu-l cu setea de odinioară. 
D'Artagnan îşi umplu şi el paharul, dându-l pe gât numaidecât; 
Porthos şi Aramis ciocniră. Cât ai clipi, în cele patru sticle nu mai 
rămăsese un strop de vin. Ai fi zis că tuspatru tovarăşii de masă 
se grăbeau să-şi uite gândurile ascunse. 

Minunatul leac risipi pe dată până şi cel mai mic nor ce-ar fi 
putut să le stăruie în suflet. Cei patru prieteni începură să 
vorbească mai tare, luându-şi unul altuia vorbă din gură şi 
purtându-se aşa cum le era felul. Curând - lucru nemaipomenit - 


Aramis îşi deschise doi eghileţi de la tunică, ceea ce îl îndemnă 
pe Porthos să şi-i desfacă pe toţi. 

Bătăliile, călătoriile îndelungate, loviturile primite şi date îi 
ajutară să lege vorba. Apoi vorbiră despre luptele surde purtate 
împotriva aceluia căruia i se spunea acum marele cardinal. 

— Pe cinstea mea, zise Aramis, râzând, destule laude 
pentru morţi, să-i luăm niţel la scărmănat pe cei vii. Aşi avea 
poftă să spun o vorbuliţă despre Mazarin. E îngăduit? 

— Oricând! încuviinţă d'Artagnan, pufnind în râs. Oricând! 
Spune ce ai de spus şi eu te aplaud dacă are haz. 

— Un mare prinţ, începu Aramis, a cărui prietenie Mazarin o 
căuta cu tot dinadinsul, fu rugat de acesta să-i trimită lista 
condiţiilor în care i-ar face cinstea să lege prietenie cu el. 
Prinţul, scârbit întrucâtva să aibă de-a face cu un asemenea 
bădăran, alcătui cam în silă o listă şi i-o trimise. Lista cuprindea 
trei condiţii care nu-i plăceau defel lui Mazarin. Atunci oferi 
prinţului zece mii de scuzi ca să renunţe la ele. 

— Oho! exclamară cei trei prieteni într-un glas. Nu era mult 
şi n-avea de ce să se teamă că va fi luat în serios. Şi prinţul ce-a 
făcut? 

— Prinţul i-a trimis numaidecât cincizeci de mii de livre, 
rugându-l să nu-i mai scrie niciodată, oferindu-i încă douăzeci de 
mii pe deasupra, dacă se obligă să nu-i mai vorbească niciodată. 

— Şi Mazarin? 

— S-a supărat? întrebă Athos. 

— A poruncit să fie ciomăgit trimisul prinţului? întrebă 
Porthos. 

— A luat banii? întrebă d'Artagnan. 

— Ai ghicit, d'Artagnan, zise Aramis. 

Izbucniră cu toţii într-un râs atât de zgomotos, încât birtaşul 
se înfăţişă şi întrebă dacă domnii nu mai doresc ceva. Crezuse 
că s-a stârnit vreo încăierare. Într-un târziu, veselia se potoli. 

— Domnul de Beaufort poate să fie înţepat? întrebă 
d'Artagnan. Am o poftă grozavă să-l înţep. 

— Haide, dă-i drumul! îl îndemnă Aramis, care cunoştea 
bine spiritul gascon atât de fân şi de cutezător al prietenului său 
şi-l ştia că nu-i omul să dea înapoi în nici o împrejurare. 

— Ţu ce zici, Athos? 

— Îți jur pe cinstea mea de gentilom că vom râde din toată 
inima dacă gluma-i bună. 


— Atunci încep, îi vesti d'Artagnan. Vorbind într-o zi cu unul 
din prietenii Prințului, domnul de Beaufort îi spuse că la una din 
primele sale certuri cu Mazarin şi cu parlamentul, a avut într-o 
bună zi un diferend cu domnul de Chavigny şi că, văzându-l 
ataşat de noul cardinal, pe el care ţinea la răposatul cardinal din 
atâtea motive, l-a bătut în lege. Acest prieten, ştiindu-l pe 
domnul de Beaufort iute la mânie, nu s-a mirat prea mult şi i-a 
povestit totul degrabă şi Prințului. Povestea s-a întins şi iată că 
toţi au început să-i întoarcă spatele lui Chavigny. Acesta căută 
explicaţia tăcerii pe care o simţea în jur, dar nimeni nu 
îndrăznea să-i mărturisească adevărul. In cele din urmă, cineva 
a avut curajul să-i spună că toată lumea se miră că s-a lăsat 
bătut de către domnul de Beaufort, oricât de prinţ ar fi fost el. 
"Şi cine a spus că domnul de Beaufort m-a bătut?" a întrebat 
Chavigny. "Chiar el", i-a răspuns acel prieten. S-a cercetat de la 
cine a pornit vorba şi s-a găsit persoana căreia domnul de 
Beaufort îi spusese întâi povestea, iar omul rugat cu stăruinţă să 
spună adevărul, a repetat şi a întărit fiecare cuvânt. 

Deznădăjduit de o asemenea calomnie din care nu pricepea 
nimic, Chavigny a declarat prietenilor că mai degrabă moare 
decât să îndure o astfel de ocară. Drept urmare, a trimis doi 
martori prinţului, să-l întrebe dacă, într-adevăr, a spus că l-a 
bătut pe domnul de Chavigny. "Am spus-o şi o repet şi acum, a 
răspuns domnul de Beaufort, fiindcă acesta-i adevărul." 
"Monseniore, a intervenit atunci unul dintre martorii lui 
Chavigny. Îngăduiţi-mi să-i spun alteţei-voastre că a lovi un 
gentilom degradează deopotrivă şi pe cel care primeşte 
loviturile şi pe cel care le dă. Regele Ludovic al XIII-lea nu voia 
să aibă gentilomi ca valeţi, tocmai pentru a putea să-şi bată 
valeţii". "Bine, s-a mirat domnul de Beaufort, dar cine a primit 
loviturile şi cine vorbeşte de bătaie?" "Chiar dumneavoastră, 
monsenioare, care spuneţi că l-aţi bătut." "Pe cine?" "Pe domnul 
de Chavigny." "Eu? "Nu l-aţi bătut dumneavoastră pe domnul de 
Chavigny, ori cel puţin nu spuneţi asta, monsenioare?" "Ba da". 
"Ei bine, el zice că nu-i adevărat." "Ah, să vedeţi, l-am bătut atât 
de tare, încât vă repet propriile mele cuvinte", a spus domnul de 
Beaufort cu măreţia pe care i-o cunoaşteţi: "Dragul meu 
Chavigny, eşti de condamnat pentru ajutorul pe care îl dai unui 
ticălos ca Mazarin". "Ei, monsenioare! a exclamat martorul. 
Acum înţeleg, aţi vrut să spuneţi că l-aţi combătut." “Bătut, 


combătut, ce importanţă are?! se miră domnul de Beaufort. Nu-i 
acelaşi lucru? Aştia care fac cuvinte sunt tare pedanţi, zău aşa!" 

Râseră toţi cu poftă de această boacănă filologică a 
domnului de Beaufort, ale cărui boroboaţe ajunseseră de 
pomină şi conveniră ca, spiritul de grup fiind înlăturat pentru 
totdeauna de la aceste întâlniri prieteneşti, d'Artagnan şi 
Porthos vor putea să clevetească în voie pe seama prinților, cu 
condiţia ca Athos şi Aramis să-l poată bate pe Mazarin. 

— Pe cinstea mea, aveţi dreptate să nu-l îndrăgiţi pe 
Mazarin, le spuse d'Artagnan celor doi prieteni ai săi. Doar şi el 
vă are ca sarea-n ochi, vă jur. 

— Ei, aşi! adevărat? făcu Athos. Dacă aş şti că măscăriciul 
ăsta-mi cunoaşte numele, m-aşi boteza din nou, de teamă să nu 
se creadă că-l cunosc şi eu pe el. 

— Nu vă cunoaşte după nume, ci după faptele voastre. Ştie 
că există doi gentilomi care au contribuit în mod deosebit la 
evadarea domnului de Beaufort şi-i caută de zor; credeţi-mă. 

— Şi pe cine a pus să-i caute? 

— Pe mine. 

— Cum, pe tine? 

— Da, m-a chemat azi-dimineaţă ca să mă întrebe dacă am 
mai aflat ceva. 

— Asupra acestor doi gentilomi? 

— Întocmai. 

— Şi ce i-ai răspuns? 

— Că n-am aflat nimic, dar că astă-seară voi lua masa 
împreună cu două persoane care ar putea să-mi dea o mână de 
ajutor în această privinţă. 

— l-ai spus asta?! exclamă Porthos cu râsul lui puternic, 
care îi încreţea faţa-i largă. Bravo! Nu ţi-e teamă, Athos? 

— Nu, zise Athos. Nu de urmărirea lui Mazarin mă tem. 

— Atunci spune-mi măcar de ce te temi? stărui Aramis. 

— De nimic, cel puţin în prezent, e adevărat. 

— Dar în trecut? întrebă Porthos. 

— Ei, în trecut, altă poveste! oftă Athos. În trecut şi în 
viitor... 

— Te temi pentru tânărul Raoul? continuă Aramis. 

— Lasă, îl linişti d'Artagnan. Nu cazi niciodată răpus în cea 
dintâi luptă. 

— Nici în cea de-a doua, spuse Aramis. 


— Nici în cea de-a treia, spuse Porthos. De altfel şi atunci 
când cazi răpus se întâmpla să mai şi învii, dovadă noi care 
suntem aici. 

— Nu, vorbi Athos, nu Raoul mă nelinişteşte, căci el se va 
purta, sper, ca un gentilom şi dacă va cădea răpus, va cădea ca 
un viteaz. lar dacă se va abate asupra lui această nenorocire, 
atunci... 

Athos îşi trecu trecu mâna peste fruntea-i palidă. 

— Atunci? întrebă Aramis. 

— Atunci voi privi această nenorocire că pe o ispăşire. 

— Ah! făcu d'Artagnan. Ştiu ce vrei să spui. 

— Şi eu la fel, mărturisi Aramis. Dar nu trebuie să te 
gândeşti la asta: trecutul e trecut. 

— Nu înţeleg nimic, vorbi Porthos. 

— Povestea de la Armentières, şopti d'Artagnan. 

— Povestea de la Armentières? întrebă acesta. 

— Milady... 

— A, da, îşi aminti Porthos. Uitasem. 

Athos îl privi cu ochii săi pătrunzători: 

— Ai uitat, Porthos? 

— Da, pe cinstea mea, mărturisi Porthos. E-atâta timp de 
atunci! 

— Şi nu te mai mustră conştiinţa? 

— Pe cinstea mea, nu! zise Porthos. 

— Dar pe tine, Aramis? 

— Mă gândesc uneori la asta ca la un caz de conştiinţă ce 
poate fi cel mai viu subiect de discuţie, spuse Aramis. 

— Dar pe tine, d'Artagnan? 

— Eu, unul, mărturisesc că atunci când mă poartă gândul 
spre acele zile cumplite, nu-mi răsare în minte decât trupul 
neînsufleţit al sărmanei doamne Bonacieux. Da, da, murmură el, 
am încercat de multe ori păreri de rău pentru victimă, dar nici o 
remuşcare pentru ucigaş. 

Athos clătină cu îndoială din cap. 

— Gândiţi-vă, reluă Aramis. Dacă admiteţi justiţia divină şi 
rolul ei în toate câte se petrec pe lume, femeia asta a fost 
pedepsită prin voinţa lui Dumnezeu. Noi am fost doar uneltele 
voinţei sale, atâta tot. 

— Dar liberul-arbitru, Aramis? 


— Ce să facă judecătorul? El are putinţa de a hotărî într-un 
fel sau altul şi osândeşte fără teamă. Ce face călăul? E stăpân 
pe braţul său şi loveşte fără remuşcare. 

— Călăul... murmură Athos. 

Şi fu copleşit de amintiri. 

— Ştiu, e îngrozitor, spuse d'Artagnan. Dar dacă ne gândim 
că am ucis englezi, rochellezi, spanioli, ba chiar şi francezi, care 
n-au avut altă vină decât că au tras asupra noastră şi nu ne-au 
nimerit, care n-au săvârşit altă greşeală decât că au încrucişat 
spada cu noi şi n-au ştiut să pareze destul de iute loviturile, eu, 
unul, pe cuvânt de cinste, nu mă învinuiesc de moartea acestei 
femei. 

— Eu, vorbi Porthos, acum când mi-ai adus aminte, Athos, 
revăd scenă ca şi cum abia s-ar fi petrecut: milady era acolo 
unde eşti tu (Athos păli). Eu stăteam pe locul unde stă 
d'Artagnan. Aveam lângă mine o spadă care tăia ca briciul... Ţi- 
aminteşti de ea, nu, Aramis, doar tu o porecliseşi Balizarde? Ei 
bine, vă jur la toţi trei că, dacă n-ar fi fost acolo călăul din 
Béthune... Oare din Béthune era?... Da, pe cinstea mea, din 
Béthune... aş fi retezat capul acelei scelerate fără să şovăi, ba 
chiar şi şovăind. Era o viperă. 

— Şi-apoi, zise Aramis, cu aerul de nepăsare filozofică pe 
care şi-l luase de când devenise slujitor al bisericii, nepăsare ce 
vădea mai mult ateism decât credinţă în Dumnezeu, şi-apoi la 
ce bun să ne mai gândim la toate astea?! Ce-am făcut e bun 
făcut. Vom mărturisi această faptă în clipa cea de pe urmă şi 
Dumnezeu va şti mult mai bine decât noi dacă e o crimă, o 
greşeală sau o faptă vrednică de laudă. Să mă căiesc, îmi 
spuneţi? Nu, pe legea mea. Jur pe cinstea mea şi pe cruce că nu- 
mi pare rău decât că era femeie. 

— Lucrul cel mai liniştitor, spuse d'Artagnan, e că din toată 
istoria asta n-a mai rămas nici o urmă. 

— Avea un fiu, zise Athos. 

— A, da, ai dreptate, încuviinţă d'Artagnan. Mi-ai vorbit 
despre asta. Dar cine ştie pe unde o mai fi? De moare şarpele, 
mor şi puii, nu? Îţi închipui cumva că de Winter, unchiul lui, ar fi 
crescut acest pui de şarpe? De Winter l-ar fi osândit pe fiu, cum 
a osândit-o şi pe mama. 

— Atunci, vai de prietenul nostru de Winter! rosti Athos. 
Căci copilul nu i-a greşit cu nimic. 


— Copilul a murit, ori să mă ia dracu! se aprinse Porthos. E- 
atita ceaţă în ţara asta îngrozitoare, după câte spune 
d'Artagnan, cel puţin... 

In clipa când această concluzie a lui Porthos ar fi înseninat, 
poate, frunţile mai mult ori mai puţin întunecate ale celor patru 
prieteni, se auzi un zgomot de paşi pe scară şi cineva ciocăni la 
uşă. 

— Intră, zise Athos. 

— Domnilor, începu birtaşul. E aici cineva tare grăbit, care 
cere să vorbească, cu unul dintre dumneavoastră. 

— Cu cine? întrebară tuspatru prieteni. 

— Cu cel care se numeşte contele de La Fere. 

— Eu sunt, zise Athos. Şi pe el cum îl cheamă? 

— Grimaud. 

— Ah! făcu Athos, pălind. S-a şi întors? Ce i s-o fi întâmplat 
lui Bragelonne? 

— Să intre! strigă d'Artagnan. Să intre! 

Grimaud însă şi urcase şi aştepta în capul scării. Intră în 
grabă şi făcu semn birtaşului să plece. 

Birtaşul închise uşa după el: cei patru prieteni aşteptau. 
Tulburarea lui Grimaud, paloarea şi sudoarea ce-i acoperea faţa, 
hainele pline de praf, totul arăta că e purtătorul unei veşti 
însemnate şi cumplite. 

— Domnilor, spuse el, femeia aceea avea un copil, copilul a 
crescut şi a devenit bărbat. Tigresa avea un pui, puiul s-a făcut 
tigru şi vine asupra dumneavoastră, feriţi-vă! 

Athos îşi privi prietenii cu un zâmbet melancolic. Porthos îşi 
căută spada, care era atârnata în perete; Aramis luă cuțitul în 
mână, d'Artagnan se ridică în picioare. 

— Ce vrei să spui, Grimaud? strigă acesta din urmă. 

— Că fiul lui milady a părăsit Anglia, că se află în Franţa, că 
vine la Paris, dacă n-a şi ajuns aici. 

— La naiba! mormăi Porthos. Eşti sigur? 

— Sigur, îl încredinţă Grimaud. 

O tăcere îndelungată se aşternu după aceste cuvinte. 
Grimaud abia îşi mai trăgea sufletul şi era atât de obosit încât 
căzu pe scaun. Athos umplu un pahar cu vin de Champagne şi i-l 
întinse. 


— Ei bine, vorbi d'Artagnan, la urma urmei dacă ar trăi, 
dacă ar veni la Paris, n-are decât, am mai văzut noi altele şi mai 
şi! Să vină! 

— Chiar aşa, făcu Porthos, mângâindu-şi cu privirea spada 
atârnata în cui. Noi îl aşteptăm: să vină! 

— De altfel, nu-i decât un copil, zise Aramis. 

Grimaud se ridică. 

— Un copil?! exclamă el. Ştiţi de ce-a fost în stare copilul 
ăsta? Travestit în călugăr, a aflat toată povestea spovedindu-l 
pe călăul din Béthune şi, după ce l-a spovedit, după ce a stors 
totul de la el, drept dezlegare de păcate, i-a înfipt în inimă acest 
pumnal. lată, e încă plin de sânge, căci nu sunt nici treizeci de 
ceasuri de când i l-au scos din rană. 

Şi Grimaud zvârli pe masă pumnalul pe care călugărul îl 
uitase împlântat în pieptul călăului. 

D'Artagnan, Porthos şi Aramis săriră în picioare şi se 
repeziră ca un singur om să pună mâna pe spade. 

Singur Athos rămase nemişcat pe scaun, liniştit şi visător. 

— Şi zici că poartă haine de călugăr, Grimaud? 

— Da, e îmbrăcat ca un călugăr augustin. 

— Cum arată? 

— E un om de statura mea, după câte mi-a spus hangiul, 
slab, palid, cu ochii de un albastru deschis şi cu părul bălai. 

— Şi... pe Raoul nu l-a văzut? întrebă Athos. 

— Dimpotrivă, s-au întâlnit şi chiar vicontele l-a dus la patul 
rănitului. 

Athos se ridică fără o vorbă şi îşi desprinse şi el sabia din 
cui. 

— Ei, domnilor, zise d'Artagnan, încercând să râdă. Avem 
aerul unor femeiuşti, zău aşa! Cum, noi, patru bărbaţi care am 
ţinut piept fără să clipim unor armate întregi, să tremurăm în 
faţa unui copil?! 

— Da, zise Athos, numai că acest copil vine în numele lui 
Dumnezeu. 

Şi plecară grăbiţi de la birt. 


Capitolul XXXVIII Scrisoarea lui Carol | 


Acum cititorul trebuie să treacă împreună cu noi apa Senei 
şi să ne urmeze până la poarta mânăstirii Carmelitelor, în strada 
Saint-Jacques. 

E unsprezece dimineaţă şi evlavioasele măicuţe abia au 
isprăvit o slujbă pentru izbânda oştilor lui Carol I. leşind de la 
biserică, o femeie şi o tânără fată, înveşmântate în negru, una 
semănând cu o văduvă, cealaltă cu o copilă orfană, au intrat în 
chilia lor. 

Femeia a îngenuncheat în faţa unui pupitru de rugăciune, 
de lemn pictat, iar tânăra fată stă în picioare la câţiva paşi de 
ea, rezemată de un scaun şi plânge. 

Femeia trebuie să fi fost frumoasă, dar se vede că lacrimile 
au îmbătriînit-o. Tânăra fată e fermecătoare şi lacrimile o fac şi 
mai frumoasă. Femeia pare să aibă patruzeci de ani, fata abia 
paisprezece. 

— Doamne! murmură cea care se ruga în genunchi. 
Păzeşte-mi soţul, păzeşte-mi fiul şi ia-mi viaţa asta atât de tristă 
şi de nenorocită. 

— Doamne! şoptea tânăra fată. Păzeşte-mi mama. 

— Mama ta nu poate să mai facă nimic pentru tine pe 
lumea asta, Henriette, spuse femeia îndurerată care se ruga, 
întorcând capul. Mama ta nu mai are nici tron, nici soţ, nici fiu, 
nici bani, nici prieteni. Mama ta, sărmana mea copilă, a fost 
părăsită de toţi. 

Şi femeia, prăbuşindu-se în braţele fiicei sale, care se 
repezise să o sprijine, începu să plângă în hohote. 

— Curaj, mamă! zise fata. 

— Ah, anul ăsta numai nenorociri pe capul regilor! suspină 
ea, rezemându-şi fruntea de umărul copilei. Şi nimeni din ţara 
asta nu se gândeşte la noi, fiecare îşi vede de treburile lui. Cât 
timp a fost cu noi, fratele tău m-a îmbărbătat. Dar acum a 
plecat şi, în clipa de faţă, n-are cum să ne trimită vreo veste nici 
mie, nici tatălui tău. Mi-am amanetat ultimele bijuterii, am 
vândut toate lucrurile de îmbrăcăminte, ale mele şi ale tale, ca 
să plătesc simbria servitorilor, care nu voiau să-l însoţească 
dacă nu le-aş fi făcut pe voie. Astăzi am ajuns să trăim din 
milostivenia fiicelor  Atotputernicului. Suntem două ființe 
sărmane lăsate în seama lui Dumnezeu. 

— Dar de ce nu cereţi sprijinul reginei, sora voastră? 
întrebă fata. 


— Vai! suspină năpăstuita femeie. Sora mea regina nu mai 
e regină, altcineva domneşte în numele ei. Într-o zi ai să înţelegi 
asta. 

— Ei bine, atunci regelui, nepotul vostru. Vreţi să-i vorbesc 
eu? Ştiţi doar cât ţine la mine, mamă. 

— Vai, regele, nepotul meu, încă nu e rege şi el însuşi, ştii 
bine, n-are nimic din ce-i trebuie. Laporte ne-a spus asta de 
douăzeci de ori. 

— Atunci să ne rugăm lui Dumnezeu, spuse fata. 

Şi îngenunche alături de mama ei. 

Cele două femei care se rugau astfel în faţa aceluiaşi 
pupitru de rugăciune erau fiica şi nepoata lui Henric al IV-lea, 
soţia şi copila lui Carol |. 

Tocmai îşi sfârşeau rugăciunea, când o călugăriţă ciocăni 
încetişor în uşa chiliei. 

— Intră, soră, spuse mama, ştergându-şi lacrimile şi 
ridicându-se. 

Călugăriţa, plină de respect, abia crăpă uşa. 

— Rog pe maiestatea-voastră să binevoiască să mă ierte 
dacă îi tulbur gândurile, dar în vorbitor aşteaptă un senior străin, 
venit din Anglia, care doreşte să aibă cinstea de a înmâna o 
scrisoare maiestăţii-voastre. 

— Oh, o scrisoare! O scrisoare din partea regelui, poate! 
Avem ştiri din partea tatălui tău, auzi, Henriette? 

— Da, doamnă, aud şi nădăjduiesc şi eu. 

— Şi cine este acest senior, spune? 

— Un gentilom de patruzeci şi cinci ori patruzeci şi şase de 
ani. 

— Cum se numeşte? Nu şi-a spus numele? 

— Milord de Winter. 

— Milord de Winter! exclamă regina. Prietenul soţului meu! 
să vină, pofteşte-l! 

Şi regina alergă întru întâmpinarea trimisului, căruia îi 
întinse mâna nerăbdătoare. 

Intrând în chilie, lordul de Winter puse un genunchi la 
pământ şi înfăţişă reginei o scrisoare într-un sul de aur. 

— Ah, milord, vorbi regina. Dumneata ne aduci trei lucruri 
pe care nu le-am mai văzut de multă vreme: aur, un prieten 
devotat şi o scrisoare din partea regelui, soţul şi stăpânul meu. 


De Winter salută din nou, dar nu putu să răspundă, într-atât 
era de mişcat. 

— Milord, zise regina, arătând scrisoarea. Vei înţelege că 
sunt nerăbdătoare să aflu aceste veşti. 

— Eu mă retrag, doamnă, spuse de Winter. 

— Nu, rămâi, îl opri regina. O citim de faţă cu dumneata. 
Nu-ţi dai seama că doresc să te întreb o mie de lucruri? 

De Winter se dădu înapoi câţiva paşi, rămânând în picioare, 
tăcut. 

La rândul lor, mama şi fiică se retraseră lângă pervazul unei 
ferestre şi citiră cu lăcomie, copila sprijinită de braţul mamei 
sale, următoarea scrisoare: 


“Doamnă şi scumpă soție, 

A sosit ceasul. Toate forțele care mi le-a lăsat Dumnezeu 
sunt concentrate pe câmpul de la Naseby, de unde iţi scriu în 
grabă. Aştept aici armata supuşilor mei care s-au răzvrătit şi voi 
lupta pentru ultima oară împotriva lor. De voi fi învingător, voi 
continua lupta; de voi fi învins, sunt pierdut cu desăvârşire. 
Vreau în această împrejurare din urmă (vai! când ajungi unde 
am ajuns eu, trebuie să prevezi totul), vreau să încerc să ajung 
pe coasta Franței. Dar oare voi putea, oare vor dori să 
găzduiască acolo un rege nefericit, care aduce cu sine o pildă 
atât de nefastă, într-o țară de pe acum tulburată de răzmeriţe? 
înțelepciunea şi iubirea ta mă vor călăuzi. Purtătorul acestei 
scrisori îţi va spune, doamnă, ceea ce n-am putut aşterne pe 
hârtie de teama unei întâmplări neprevăzute. Te va lămuri ce 
demersuri aştept de la tine. El aduce de asemenea 
binecuvântarea ce o trimit copiilor mei, dimpreună cu toate 
simțămintele inimii mele, pentru tine, doamnă şi scumpă soție." 


În loc de "Carol, rege”, scrisoarea era semnată "Carol, încă 
rege". 

Aceste triste veşti, pe care de Winter le urmărea cum se 
oglindesc pe chipul reginei, îi aprinseră totuşi în ochi o rază de 
speranţă. 

— Să nu mai fie rege! exclamă ea. Să fie învins, exilat, 
proscris, dar să trăiască! Vai, tronul se dovedeşte prea 
primejdios astăzi, ca să doresc să-l mai păstreze. Vorbeşte, 


milord, continuă regina, nu-mi ascunde nimic. Până unde au 
ajuns lucrurile? Situaţia e atât de disperată pe cât socoteşte? 

— Vai, doamnă şi mai disperată încă. Maiestatea-sa are o 
inimă atât de bună, încât nu poate să înţeleagă ura; atât de 
cinstită, încât nu poate să bănuiască trădarea. Anglia e cuprinsă 
de un vârtej care, mă tem, nu se va potoli decât în sânge. 

— Dar lordul Montross? întrebă regina. Am auzit vorbindu- 
se de nişte mari şi fulgerătoare izbânzi, de bătălii câştigate la 
Inverlashy, la Auldone, la Alfort şi la Kilsyth. Am auzit că se 
îndrepta spre frontieră spre a se alătura regelui. 

— Intocmai, doamnă, numai că la frontieră l-a întâlnit pe 
Lesly. Obosise victoria, cerându-i lucruri supraomeneşii: şi 
victoria l-a părăsit. Invins la Philippaugh, Montross s-a văzut silit 
să-şi împrăştie restul armatei şi să fugă, travestit în valet. S-a 
dus la Bergen, în Norvegia. 

— Dumnezeu să-l aibă în pază! murmură regina. Am cel 
puţin mângâierea să ştiu că aceia care şi-au primejduit de 
atâtea ori viaţa pentru noi se află în siguranţă. Şi, acum, milord, 
când cunosc situaţia regelui aşa cum e, adică disperată, spune- 
mi ce ai să-mi spui din partea soţului meu, regele. 

— Ei bine, doamnă, rosti de Winter, maiestatea-sa doreşte 
să aflaţi simţămintele regelui şi ale reginei faţă de dânsul. 

— Din păcate, după cum ştii, regele e încă un copil, iar 
regina nu-i decât o femeie, ba încă destul de slabă: aici Mazarin 
înseamnă totul. 

— Oare vrea să joace în Franţa rolul pe care Cromwell îl 
joacă în Anglia? 

— O, nu! E un italian iscusit şi viclean, care visează poate la 
o asemenea faptă, dar nu va îndrăzni niciodată să o 
săvârşească. Şi, spre deosebire de Cromwell, care dispune de 
două Camere, Mazarin are doar sprijinul reginei în lupta lui cu 
Parlamentul. 

— Un motiv în plus ca să ocrotească un rege pe care Îl 
urmăresc parlamentele. 

Regina clătină din cap cu amărăciune. 

— Dacă judec după mine, milord, spuse ea, cardinalul n-are 
să ridice un deget, ba poate chiar va fi împotriva noastră. 
Prezenţa mea şi a fiicei mele în Franţa a ajuns să-l împovăreze: 
cu atât mai mult aceea a regelui. Milord, adaugă Henriette, 
zâmbind cu melancolie, e trist şi aproape ruşinos de spus, dar 


am petrecut iarnă la Luvru fără bani, fără schimburi, aproape 
fără pâine şi deseori nu ne-am dat jos din pat, deoarece nu 
aveam foc. 

—  Îngrozitor! strigă de Winter. Fiica lui Henric al IV-lea, 
soţia regelui Carol! De ce-aţi tăcut, doamnă şi n-aţi vorbit 
primului venit dintre noi? 

— lată ospitalitatea pe care o acordă unei regine ministrul 
căruia un rege vrea să-i ceară ospitalitate. 

— Dar auzisem vorbindu-se despre o căsătorie între prinţul 
de Galles şi domnişoara d'Orléans? 

— Da, am nădăjduit o clipă. Copiii se iubeau, dar regina, 
care la început încuraja această dragoste, şi-a schimbat părerea 
în vreme ce ducele de Orleans, care încurajase şi el înfiriparea 
prieteniei lor, a interzis fiicei sale să se mai gândească la 
această căsătorie. Ah, milord! continuă regina, fără să încerce 
măcar să-şi şteargă lacrimile. Mai bine să lupti, aşa cum a făcut 
regele, ori să mori, aşa cum poate i se va întâmpla, decât să 
trăieşti cerşind, aşa cum trăiesc eu. 

— Curaj, doamnă, curaj! spuse de Winter. Nu vă lăsaţi 
pradă  deznădejdii. Interesele coroanei Franţei, atât de 
zdruncinată în clipa de faţă, sunt de a combate revolta la un 
popor din cea mai apropiată vecinătate. Mazarin e un om de stat 
şi va înţelege această necesitate. 

— Dar eşti convins că venirea dumitale aici n-a fost 
anunţată? zise regina cu îndoială. 

— De către cine? întrebă de Winter. 

— De către cei din tagma lui Joyce, Pridge, Cromwell. 

— Un croitor! Un căruţaş! Un berar! O, doamnă, sper că 
Mazarin n-are să intre în cârdăşie cu asemenea oameni. 

— Ei, dar el cine e? făcu doamna Henriette. 

— Totuşi, pentru onoarea regelui, a reginei... 

— Haide, să sperăm că va face ceva pentru onoarea lor, 
zise doamna Henriette. Un prieten vorbeşte nespus de 
convingător, milord şi dumneata mă linişteşti. Daţi-mi mâna şi 
să mergem la ministru. 

— Doamnă, rosti de Winter, înclinându-se. Sunt copleşit de 
atâta cinste. 

— Dar dacă refuză, spuse doamna Henriette, oprindu-se în 
loc şi regele pierde bătălia? 


— Atunci, maiestatea-sa are să se refugieze în Olanda, 
unde am auzit că se află prinţul de Galles. 

— Şi maiestatea-sa ar putea să se bizuie, în cazul că 
trebuie să fugă, pe câţiva oameni ca dumneata? 

— Din păcate nu, doamnă, spuse de Winter. Dar am 
prevăzut asta şi am venit să caut aliaţi în Franţa. 

— Aliați! făcu regina, clătinând din cap. 

— Să regăsesc întâi nişte vechi prieteni de odinioară, 
doamnă, răspunse de Winter şi apoi iau totul în seama mea. 

— Să mergem atunci, milord, murmură regina cu acea 
îndoială sfâşietoare a oamenilor care s-au aflat multă vreme în 
nenorocire. Să mergem şi Dumezeu să te-audă! 

Regina se urcă în trăsură, de Winter sări în şa şi, urmat de 
doi valeţi, însoţi trăsura nedesprinzându-se de lângă portieră. 


Capitolul XXXIX Scrisoarea lui Cromwell 


În clipa în care Doamna Henriette pleca de la mânăstirea 
Carmelitelor spre Palatul Regal, un cavaler descăleca în poarta 
reşedinţei regale, dând de ştire ostaşilor de gardă că are să 
comunice lucruri importante cardinalului Mazarin. 

Cardinalul era adesea stăpânit de teamă, dar cum avea 
mare nevoie de informaţii şi de sfaturi, se dovedea destul de 
accesibil. Piedica cea mai greu de învins nu te întâmpină la 
prima uşă, chiar şi de uşa a doua se putea trece cu destulă 
uşurinţă, însă la cea de-a treia, în afară de gărzi şi uşieri, veghea 
credinciosul Bernouin, cerber pe care nici un cuvânt nu-l putea 
îndupleca şi nici o creangă, fie şi de aur, nu-l putea vrăji. 

La cea de-a treia uşă, cine cerea sau reclama o audienţă 
trebuia deci să se supună unui interogatoriu în lege. 

Cavalerul care-şi legase calul de grilajul gardului urcă scara 
cea mare şi, deschizând uşa primei încăperi, întrebă gărzile: 

— Domnul cardinal Mazarin? 

— Treceţi înainte, răspunseră ostaşii, fără măcar să ridice 
ochii din cărţile de joc ori de pe zaruri şi încântați de altfel să 
dea de înţeles că slujba valeţilor nu cade în seama lor. 

Cavalerul deschise uşa celei de-a două încăperi. Aici 
vegheau vreo câţiva muşchetari şi uşieri. 


Şi repetă întrebarea. 

— Aveţi scrisoare de audienţă? întrebă unul dintre uşieri, 
apropiindu-se de el. 

— Am una, însă nu de la cardinalul Mazarin. 

— Intraţi şi întrebaţi de domnul Bernouin, spuse uşierul. 

Şi cavalerul deschise uşa celei de-a treia încăperi. 

Fie din întâmplare, fie că tocmai se afla la post, ca de 
obicei, Bernouin era în picioare în spatele uşii şi auzise totul. 

— Eu sunt cel pe care-l căutaţi, domnule, zise el. De la cine 
este scrisoarea pe care o aduceţi Eminenţei-Sale? 

— De la generalul Oliver Cromwell, răspunse noul venit. 
Binevoiţi să spuneţi acest nume Eminenţei-Sale şi veniţi să-mi 
comunicaţi dacă poate să mă primească. 

Şi rămase în picioare, într-o atitudine întunecată şi mândră, 
caracteristică puritanilor. 

Bernouin, după ce-l măsură din cap până în picioare cu o 
privire cercetătoare, intră în cabinetul cardinalului, căruia îi 
repetă cuvintele trimisului. 

— Un sol cu o scrisoare din partea lui Oliver Cromwell? făcu 
Mazarin. Ce fel de om e? 

— Un adevărat englez, monseniore: părul blond-roşcat, mai 
degrabă roşcat decât blond, ochi albaştri-cenuşii, mai degrabă 
cenuşii decât albaştri şi, pe lângă asta, orgolios şi înţepat. 

— Să-ţi dea scrisoarea. 

— Monseniorul cere scrisoarea, spuse Bernouin, trecând din 
cabinet în anticameră. 

— Monseniorul nu va vedea scrisoarea fără aducătorul ei, 
răspunse tânărul. Dar ca să vă convingeti că într-adevăr aduc o 
scrisoare, iat-o. 

Bernouin cercetă sigiliul şi, încredinţându-se că scrisoarea 
venea neîndoios din partea generalului Cromwell, dădu să se 
înapoieze la Mazarin. 

— Adăugaţi, spuse tânărul, că nu sunt un simplu mesager, 
ci un trimis extraordinar. 

Bernouin se întoarse în cabinet şi, ivindu-se după câteva 
clipe, deschise uşa şi îl pofti: 

— Intraţi, domnule. 

Mazarin recursese la tot acest dute-vino ca să-şi revină din 
tulburarea pricinuită de vestea acestei scrisori, dar, oricât de 


ager era spiritul său, căuta zadarnic motivul care îl îndemnase 
pe Cromwell să intre în legătură cu el. 

Tânărul apăru în pragul cabinetului, cu pălăria într-o mână 
şi cu o scrisoare în cealaltă. Mazarin se ridică în picioare. 

— Domnule, rosti el, ai o scrisoare confidențială pentru 
mine? 

— lat-o, monseniore, spuse tânărul. 

Mazarin luă scrisoarea, îi rupse sigiliul şi citi: 


“Domnul Mordaunt, unul dintre secretarii mei, va remite 
această scrisoare de recomandare Eminenţei-Sale, cardinalul 
Mazarin, la Paris; el este, de asemenea, purtătorul unei a două 
scrisori confidentiale pentru Eminenţa-Sa. 

OLIVER CROMWELL" 


— Foarte bine, domnule Mordaunt, spuse Mazarin. Dă-mi 
cealaltă scrisoare şi ia loc. 

Tânărul scoase din buzunar a doua scrisoare, o întinse 
cardinalului şi se aşeză. 

Cardinalul luase scrisoarea şi o tot învârtea în mână, 
absorbit de gânduri, fără să-i rupă sigiliul. Dar pentru a-l înşela 
pe mesager, începu să-i pună întrebări, potrivit obiceiului său, 
convins din experienţă că foarte puţini oameni reuşesc să-i 
ascundă ceva când el îi încolţea cu întrebările şi totodată îi 
scrută cu privirea. 

— Eşti foarte tânăr, domnule Mordaunt, pentru meseria 
asta grea de ambasador, în care dau greş uneori chiar cei mai 
încercaţi diplomaţi. 

— Monseniore, am douăzeci şi trei de ani. Dar Eminenţa- 
Voastră se înşală spunând că sunt tânăr. Sunt mai vârstnic 
decât Eminenţa-Voastră, deşi nu am înţelepciunea voastră. 

— Cum asta, domnule? făcu Mazarin. Nu vă înţeleg. 

— Vreau să spun, monseniore, că anii de suferinţă se 
socotesc îndoit şi că eu mă aflu de douăzeci de ani în suferinţă. 

— Ah, da, înţeleg, zise Mazarin. Nu ai avere, eşti sărac, nu-i 
aşa? 

Apoi adăugă în sinea sa: 

"Revoluţionarii ăştia englezi sunt toţi nişte calici şi nişte 
tărănoi". 


— Monseniore, cândva trebuia să am o avere de şase 
milioane. Dar averea mi-a fost furată. 

— Aşadar, nu eşti un om de rând? rosti Mazarin cu mirare. 

— Dacă mi-aş purta titlul, aş fi lord. Dacă aş purta 
adevăratul meu nume, aţi fi auzit unul din numele cele mai 
ilustre ale Angliei. 

— Dar, în sfârşit, cum te numeşti? întrebă Mazarin. 

— Mă numesc Mordaunt, spuse tânărul, înclinându-se. 

Mazarin înţelese că trimisul lui Cromwell dorea să nu-şi dea 
în vileag adevăratul nume. 

Tăcu câteva clipe, însă în acest timp îl privi cu mai multă 
luare-aminte decât la început. 

Tânărul era de nepătruns. 

— La dracu cu toţi puritanii ăştia! mormăi Mazarin. Parcă ar 
fi cioplit în marmură. 

Apoi, cu glas tare: 

— Mai ai rude? 

— Da, mi-a rămas una singură, monsenire. 

— Atunci, te ajută? 

— M-am înfăţişat de trei ori la această rubedenie pentru a-i 
implora sprijinul şi de trei ori a pus valeţii să mă izgonească. 

— Ah, Dumnezeule, scumpe domnule Mordaunt! spuse 
Mazarin, sperând ca tânărul să cadă în capcana acestei 
prefăcute compasiuni. Dumnezeule! Nici nu-ţi închipui cât mă 
interesează povestea dumitale! Aşadar, nu-ţi cunoşti obârşia? 

— O cunosc de foarte puţină vreme. 

— Şi până în momentul când ai cunoscut-o? 

— Mă socoteam un copil părăsit. 

— Inseamnă că nu ţi-ai văzut niciodată mama? 

— Ba da, monseniore. Când eram copil a venit de trei ori la 
doica mea. Şi mi-o aduc aminte ca azi când a venit ultima dată. 

— Ai memorie bună, remarcă Mazarin. 

— Oh, da, monseniore, mărturisi tânărul, dar într-un chip 
atât de ciudat, încât pe cardinal îl trecură toţi fiorii. 

— Şi cine te-a crescut? 

— O doică franceză, care m-a gonit când am împlinit cinci 
ani, deoarece nimeni nu-i mai dădea un ban şi atunci a rostit 
numele acelei rude despre care mama îi vorbise adesea. 

— Ce-ai făcut atunci? 


— Cum plângeam şi cerşeam la drumul mare, un preot din 
Kingston m-a luat la el, m-a educat în spiritul religiei calvine, mi- 
a împărtăşit tot ce ştia el însuşi şi m-a ajutat să-mi caut familia. 

— Şi cercetările dumitale? 

— Au fost zadarnice. Întâmplarea a făcut totul. 

— Ai aflat ce s-a întâmplat cu mama dumitale? 

— Am aflat că a fost asasinată de acea rubedenie a mea, cu 
ajutorul a patru prieteni, dar ştiam dinainte că mi s-a luat rangul 
de nobleţe şi că am fost despuiat de întreaga-mi avere de către 
regele Carol |. 

— Ah! Acum înţeleg de ce-l slujeşti pe domnul Cromwell. 
Urăşti pe rege. 

— Da, monseiore, îl urăsc! mărturisi tânărul. 

Mazarin rămase uimit de expresia diabolică cu care tânărul 
rostise aceste cuvinte: de obicei năvăleşte sângele în obraji, dar 
într-ai lui năvăli fierea şi se făcu galben ca ceară. 

— Povestea dumitale e cumplită, domnule Mordaunt şi mă 
mişcă profund. Din fericire pentru dumneata, te afli în slujba 
unui stăpân atotputernic. El trebuie să te ajute în cercetările pe 
care le faci. Oamenii ca noi ştiu o mulţime de lucruri. 

— Monseniore, unui câine de rasă nu trebuie decât să-i 
arăţi o urmă, pe urmă descoperă în mod sigur totul. 

— Vrei cumva să vorbesc eu acelei rude de care mi-ai 
pomenit? întrebă Mazarin, care ţinea să-şi câştige un prieten pe 
lângă Cromwell. 

— Muţumesc, monseniore, am să-i vorbesc chiar eu. 

— Dar nu mi-ai spus că s-a purtat urât cu dumneata? 

— Prima oară când am să-l văd, se va purta mai bine. 

— Prin urmare, ai un mijloc de a-l îndupleca? 

— Am un mijloc care mă va face temut. 

Mazarin îl privi, însă fulgerele care ţâşneau din ochii 
tânărului îl făcură să plece capul şi, încurcat, deschise 
scrisoarea lui Cromwell, ca să nu mai continue o asemenea 
convorbire. 

Încetul cu încetul, ochii tânărului se stinseră şi redeveniră 
sticloşi, iar el căzu într-o adâncă visare. După primele rânduri, 
Mazarin aruncă o privire pe sub sprâncene, vrând să se 
încredinţeze dacă Mordaunt nu-i pândeşte reacţiile şi, văzând 
indiferența acestuia, ridică uşor din umeri: 


— Caută să izbuteşti cu ajutorul acelor oameni care-şi fac în 
acelaşi timp treburile lor. Să vedem acum scrisoarea. 
O reproducem textual: 


“Eminenţței-Sale 

Monseniorului Cardinal Mazarin 

Am vrut, monseniore, să vă cunosc intențiile cu privire la 
problemele de astăzi ale Angliei .Cele două regate sunt prea 
învecinate pentru că Franța să nu se preocupe de situația 
noastră, după cum şi noi ne preocupăm de aceea a Franței. 
Englezii sunt aproape toți convinşi să lupte împotriva tiraniei 
regelui Carol şi a partizanilor săi. Aflat în fruntea acestei mişcări 
prin încrederea publică, sunt în măsură să-mi dau seama mai 
bine decât oricine de natură şi urmările ei. Astăzi pornesc lupta 
şi voi da o lovitură hotărâtoare regelui Carol. Voi câştiga bătălia, 
căci nădejdile poporului şi harul Domnului sunt cu mine. Odată 
câştigata această bătălie, regele nu va mai găsi sprijin nici în 
Anglia, nici în Scoţia şi, dacă nu va fi făcut prizonier sau nu va fi 
ucis, va încerca să treacă în Franța pentru a recruta soldați şi 
pentru a se reface, procurându-şi arme şi bani. Franța a dat 
găzduire reginei Henriette şi, fără să vrea, desigur, a întreținut 
în țara mea un focar de război civil care nu poate fi stins; însă 
Doamna Henriette e o fiică a Franţei şi Franţa era datoare să o 
găzduiască. În ce priveşte pe regele Carol, lucrurile se schimbă: 
dându-i găzduire şi ajutor, Franța ar dezaproba acţiunile 
poporului englez şi ar dăuna într-o măsură atât de hotărâtoare 
Angliei şi, mai ales, activității guvernului pe care şi-l va alege, 
încât o asemenea stare de lucruri ar echivala cu nişte ostilităţi 
flagrante... " 


În clipa aceea, foarte neliniştit de întorsătura pe care o 
luase scrisoarea, Mazarin încetă să mai citească şi se uită din 
nou pe sub sprâncene la tânărul din faţa lui. 

Acesta continuă să viseze. 

Mazarin citi mai departe: 


“Este deci urgent, monseniore, să cunosc vederile Franţei: 
interesele acestui regat şi cele ale Angliei, deşi îndreptate în 
direcţii opuse, se apropie totuşi mai mult decât s-ar putea 
crede. Anglia are nevoie de liniştea internă pentru a duce până 


la capăt expulzarea regelui său, Franța are nevoie de această 
linişte pentru a consolida tronul tânărului ei monarh; aveți 
nevoie în aceeaşi măsură ca şi noi de această pace internă, de 
care noi ne apropiem mulțumită energiei guvernului nostru. 

Certurile voastre cu Parlamentul, neînțelegerile zgomotoase 
cu prinții, care astăzi luptă pentru dumneavoastră, iar mâine vor 
lupta împotriva voastră, îndârjirea poporului diriguită de către 
vicar, preşedintele Blancmesnil şi consilierul Broussel, în sfârşit, 
toată această dezordine care trece de la o treaptă la alta a 
statului trebuie să vă facă să priviți cu îngrijorare eventualitatea 
unui război cu o tară străină: căci atunci Anglia, însuflețită de 
avântul noilor idei, se va alia cu Spania, care râvneşte de pe 
acum la această alianță. M-am gândit deci, monseniore, 
cunoscând prudenta voastră şi situația cu totul personală pe 
care evenimentele v-o creează astăzi, m-am gândit că ați 
prefera să vă concentrați forțele înlăuntrul regatului Franţei şi să 
nu  stingheriți cu nimic noul guvern al Angliei. Această 
neutralitate constă numai în a îndepărta pe regele Carol de 
teritoriul Franţei şi a nu ajuta nici cu arme, nici cu bani, nici cu 
trupe pe acest rege străin cu desăvârşire de țara voastră. 

Scrisoarea mea e, bineînțeles, cu totul confidențială şi de 
aceea v-o trimit printr-un om care se bucură de încrederea mea 
deplină. Dintr-un sentiment pe care Eminenţa-Voastră il va 
aprecia, ea precede măsurile pe care le voi lua în funcţie de 
evenimente. Oliver Cromwell s-a gândit că va face mai uşor să 
asculte de glasul rațiunii un spirit inteligent ca acela al lui 
Mazarini, decât pe regină, a cărei fermitate e desigur minunată, 
însă prea supusă prejudecăților deşarte legate de obârşie şi de 
puterea divină. 

Cu bine, monseniore; dacă în cincisprezece zile nu voi primi 
răspuns, voi socoti scrisoarea mea ca neavenită. 

OLIVER CROMWELL" 


— Domnule Mordaunt, spuse cardinalul, ridicând glasul ca 
şi cum ar fi vrut să curme visarea tânărului. Răspunsul meu la 
această scrisoare va fi cu atât mai mulţumitor pentru generalul 
Cromwell, cu cât voi fi mai sigur că nimeni nu va şti că i l-am 
trimis. Du-te şi aşteaptă acest răspuns la Boulogne-sur-Mer şi 
făgăduieşte-mi că vei pleca acolo mâine dimineaţă. 


— Vă făgăduiesc, monseniore, răspunse Mordaunt. Câte zile 
crede Eminenţa-Voastră că va trebui să aştept acest răspuns? 

— Dacă nu-l primeşti în zece zile, poţi pleca. 

Mordaunt se înclină. 

— Asta nu-i tot, domnule, continuă Mazarin. Întâmplările 
din viaţa dumitale m-au mişcat profund şi apoi scrisoarea 
domnului Cromwell te ridică în ochii mei la rangul de 
ambasador. lţi repet, spune-mi ce pot să fac pentru dumneata? 

Mordaunt se gândi o clipă şi, după o vădită şovăială, era 
gata să deschidă gura să vorbească, când Bernouin intră zorit 
pe uşa, se aplecă la urechea cardinalului şi-i şopti ceva. 

— Monseniore, spuse el, regina Henriette însoţită de un 
gentilom englez intră în clipa asta în Palatul Regal. 

Mazarin sări în sus, lucru care nu scăpă tânărului, 
înăbuşindu-i destăinuirea pe care, fără îndoială, ar fi făcut-o. 

— Domnule, rosti cardinalul, ai auzit, nu-i aşa? Am hotărât 
să aştepţi la Boulogne, întrucât socotesc că orice oraş din Franţa 
ţi-e indiferent. Dacă doreşti un altul, spune. Înţelegi însă prea 
bine că, înconjurat cum sunt de felurite înrâuriri, de care nu pot 
scăpa decât prin multă discreţie, doresc să nu se ştie de 
prezenţa dumitale la Paris. 

— Voi pleca, domnule, spuse Mordaunt, făcând câţiva paşi 
spre uşa pe care intrase. 

— Nu, nu pe-acolo, domnule, te rog! strigă iute cardinalul. 
Pofteşte pe aici, pe coridor şi vei ajunge în vestibul. Doresc să 
nu fii văzut la plecare, întrevederea noastră trebuie să rămână 
secretă. 

Moudaunt îl urmă pe Bernouin, care îl conduse într-o 
încăpere alăturată şi acolo îl dădu în seama unui uşier, arătând 
către o uşă de ieşire. 

După care se înapoie în grabă la stăpânul său pentru a pofti 
înăuntru pe regina Henriette, care tocmai străbătea galeria cu 
vitralii. 


Capitolul XL Mazarin şi doamna Henriette 


Cardinalul se ridică şi se îndreptă în grabă să întâmpine pe 
regina Angliei. O întâlni pe la mijlocul galeriei din faţa 
cabinetului său. 


Arăta cu atât mai mult respect acestei regine lipsite de 
suită şi de podoabe, cu cât simţea că el însuşi avea să-şi facă 
destule mustrări asupra zgârceniei şi lipsei lui de omenie. 

Acei ce vin să ceară ştiu însă să-şi zugrăvească orice 
expresie pe chip şi fiica lui Henric al IV-lea zâmbea păşind în 
întâmpinarea omului pe care îl ura şi-l dispreţuia. 

"Ah! îşi zise în sinea lui Mazarin. Ce zâmbet dulce! Oare 
vine să-mi ceară bani?" 

Şi aruncă o privire neliniştită către scrinul unde ţinea banii, 
iar îşi răsuci inelul de pe deget, ascunzând vederii minunatul 
diamant a cărui strălucire atrăgea privirile asupra mâinii sale, de 
altfel albă şi frumoasă. Din nefericire, inelul nu avea însuşirea 
inelului lui Gyges, care-şi făcea nevăzut stăpânul atunci când îl 
răsucea pe deget, aşa ca Mazarin. Or, Mazarin ar fi vrut grozav 
să fie invizibil în acea clipă, întrucât bănuia că doamna Henriette 
vine să-i ceară ceva. De vreme ce o regină cu care el se purtase 
aşa cum se purtase apărea cu surâsul pe buze în loc de 
ameninţări, însemna că vine să-l roage ceva. 

— Domule cardinal, spuse augusta vizitatoare, la început 
m-am gândit să discut chestiunea care mă aduce aici cu regina, 
sora mea, însă mi-am zis că treburile politice privesc în primul 
rând pe bărbaţi. 

— Doamnă, răspunse Mazarin, vă rog să credeţi că 
maiestatea-voastră mă copleşeşte cu atâta măgulitoare atenţie. 

"E foarte amabil, cugetă regina. Oare mi-o fi ghicit gândul?" 

Intraseră în cabinet. Cardinalul o pofti să ia loc şi, după ceo 
văzu aşezată într-un fotoliu, zise: 

— Cel mai plecat dintre servitorii voştri vă aşteaptă 
poruncile. 

— Vai, domnule! exclamă regina. Am pierdut deprinderea 
de a mai porunci. M-am obişnuit a face rugăminţi. Vin să vă rog 
ceva şi aş fi foarte fericită dacă mi-aţi îndeplini rugămintea. 

— Vă ascult, doamnă, spuse Mazarin. 

— Domule cardinal, e vorba despre războiul pe care soţul 
meu, regele, îl poartă împotriva supuşilor săi răzvrătiți. Poate nu 
ştiţi că în Anglia sunt lupte, urmă regina cu un surâs trist şi că, 
în scurt timp, vor avea loc bătălii şi mai hotărâtoare decât cele 
de până acum. 


— Nu ştiu nimic, doamnă, răspunse cardinalul, ridicând uşor 
din umeri. Vai! Propriile noastre războaie răpesc timpul şi 
mintea unui biet ministru nevolnic ca mine. 

— Ei bine, domnule cardinal, spuse regina, aflaţi că soţul 
meu, Carol |, se găseşte în ajunul unei acţiuni hotărâtoare. Dacă 
va fi învins... (aici Mazarin tresări)... trebuie să prevezi totul, 
continuă regina; dacă va fi învins, ar dori să se retragă în Franţa 
şi să-şi ducă viaţa aici ca un cetăţean oarecare. Cum priviţi 
acest proiect? 

Cardinalul ascultase fără să i se clintească un muşchi de pe 
faţă care să-i trădeze gândurile. Surâsul lui rămăsese la fel de 
fals şi de linguşitor. 

— Credeţi, oare, doamnă - spuse el cu glasul cel mai 
mieros atunci când regina sfârşi - credeţi oare că Franţa, atât de 
agitată şi în fierbere cum e astăzi, reprezintă un adăpost sigur 
pentru un rege detronat? Coroana de pe fruntea regelui Ludovic 
al XIV-lea se clatină şi aşa. Cum vă suporta o îndoită povară? 

— Această povară n-a fost prea apăsătoare în ce mă 
priveşte, îl întrerupse regina, cu un zâmbet dureros. Şi nu cer 
pentru soţul meu mai mult decât aţi făcut pentru mine. Vedeţi, 
suntem nişte regi foarte modeşti, domnule. 

— Oh, dumneavoastră, doamnă, dumneavoastră! se grăbi 
să spună cardinalul pentru a pune capăt explicaţiilor pe care le 
presimţea. Cu dumneavoastră e cu totul altceva. O fiică a lui 
Henric al IV-lea, a acestui mare, sublim rege... 

— Ceea ce nu vă împiedică să refuzaţi a da găzduire, 
ginerelui său, domnule, nu-i aşa? Ar trebui totuşi să vă aduceţi 
aminte că acest mare, acest sublim rege, surghiunit cândva, aşa 
cum va fi soţul meu, s-a dus să ceară ajutor Angliei şi că Anglia i 
l-a dat. E adevărat, regina Elisabeta nu-i era nepoată. 

— Peccato! făcu Mazarin, încolţit de această logică nespus 
de simplă. Maiestatea-voastră nu mă înţelege, îmi judecă rău 
intenţiile şi asta, fără îndoială, fiindcă nu mă exprim bine în 
limba franceză. 

— Vorbiţi italieneşte, domnule! Regina Maria de Medicis, 
mama noastră, ne-a învăţat limba italiană mai înainte ca 
predecesorul dumneavoastră, cardinalul, să o fi trimis să moară 
în exil. Dacă a mai rămas ceva din acest mare, din acest sublim 
rege Henric, despre care vorbeaţi adineauri, atunci trebuie să se 


mire din cale-afară de această profundă admiraţie pentru el, 
împletită cu atât de puţină milă pentru familia sa. 

Broboane mari de sudoare curgeau pe fruntea lui Mazarin. 

— Dimpotrivă, doamnă, rosti Mazarin, fără să primească 
propunerea reginei de a vorbi într-alt grai, această admiraţie e 
atât de adâncă şi de adevărată, încât, dacă regele Carol | - 
Dumnezeu să-l ferească de orice nenorocire! - ar veni în Franţa, 
i-aş pune la dispoziţie casa mea, propria mea casă. Dar, vai! N- 
ar fi un adăpost prea sigur. Într-o bună zi, poporul îi va da foc, 
cum a pus foc casei mareşalului d'Ancre. Sărmanul Concino 
Concini! Şi el nu dorea totuşi decât binele Franţei! 

— Da, monseniore, ca şi dumneavoastră, replică ironic 
regina. 

Mazarin se prefăcu a nu înţelege tâlcul îndoit al cuvintelor 
rostite chiar de el cu câteva clipe mai înainte şi continuă să se 
înduioşeze de soarta lui Concino Concini. 

— În sfârşit, monseniore cardinal, îşi pierdu răbdarea 
regina. Care e răspunsul dumneavoastră? 

— Doamnă! exclamă Mazarin, din ce în ce mai înduioşat. 
Doamnă,  maiestatea-voastră îngăduie să-i dau un sfat? 
Bineînţeles, înainte de a-mi lua această îndrăzneală, încep prin a 
fi la picioarele maiestăţii-voastre, îndeplinind tot ce i-ar face 
plăcere. 

— Vă ascult, domnule! răspunse regina. Sfatul unui om atât 
de prevăzător ca dumneavoastră, trebuie să fie, fără îndoială, 
un sfat bun. 

— Doamnă, credeţi-mă, regele trebuie să se apere până la 
capăt. 

— Chiar aşa a făcut, domnule şi această ultimă bătălie, pe 
care o va da cu mijloace mult mai reduse decât acelea ale 
duşmanilor săi, dovedeşte că nu înţelege să se predea fără 
luptă. Dar, în sfârşit, în cazul unei înfrângeri? 

— Ei bine, doamnă, în acest caz, părerea mea şi ştiu că 
îndrăznesc destul înfăţişând maiestăţii-voastre părerea mea, 
părerea mea e că regele nu trebuie să-şi părăsească regatul. 
Regii absenţi sunt repede uitaţi: dacă trece în Franţa, cauza lui e 
pierdută. 

— Atunci, spuse regina, dacă  aceasta-i părerea 
dumneavoastră şi dacă vă interesaţi într-adevăr de soarta lui, 
trimiteţi-i ajutoare în oameni şi bani. Eu nu mai pot face nimic 


pentru el, am vândut şi ultimul diamant ca să-l ajut. Nu mai am 
nimic, ştiţi, domnule, ştiţi chiar mai bine decât oricine. Dacă mi- 
ar mai fi rămas vreo bijuterie, aş fi cumpărat astă-iarnă lemne, 
să mă încălzesc eu şi fiica mea. 

— Ah, doamnă, spuse Mazarin, maiestatea-voastră nu ştie 
ce-mi cere. Ziua în care un ajutor străin vine în sprijinul unui 
rege ca să-l repună pe tron, e o mărturie că nu se mai poate 
bizui pe dragostea supuşilor săi. 

— Să revenim la fapte, domnule cardinal, spuse regina, 
nemaiavând răbdare să urmărească acest spirit subtil în 
labirintul de vorbe în care se rătăcea. Să revenim la fapte. 
Răspundeţi-mi da sau nu: dacă regele stăruie să rămână în 
Anglia, îi trimiteţi ajutoare? Dacă vine în Franţa, îi acordaţi 
ospitalitate? 

— Doamnă, rosti cardinalul, cu aerul celei mai depline 
sincerităţi, sper să arăt maiestăţii-voastre cât îi sunt de devotat, 
precum şi dorinţa mea de a rezolva această chestiune la care 
ţineţi atât de mult. După aceea, cred, maiestatea-voastră nu se 
va mai îndoi de râvna mea dea o sluji. 

Regina îşi muşca buzele, în fotoliu, tremurând de 
nerăbdare. 

— Ei bine, spuneţi, ce aveţi de gând? vorbi ea în cele din 
urmă. Vă ascult. 

— Mă duc să mă sfătuiesc neîntârziat cu regina şi apoi vom 
supune problema Parlamentului. 

— Cu care vă războiţi, nu-i aşa? Veţi însărcina pe Broussel 
să fie raportor. Destul, domnule cardinal, destul! Vă înţeleg, sau 
mai curând greşesc. Duceţi-vă într-adevăr în Parlament, căci de 
la acest Parlament, duşman al regilor, i-au venit fiicei acelui 
mare, acelui sublim Henric al IV-lea, pe care îl admiraţi atâta, 
singurele ajutoare care au împiedicat-o să moară de foame şi de 
frig astă-iarnă. 

Şi zicând aceasta, regina se ridică plină de o maiestuoasă 
indignare. 

Cardinalul întinse mâinile împreunate spre ea. 

— Ah, doamnă, doamnă, cât de puţin mă cunoaşteţi! 
Dumnezeule! 

Dar regina Henriette, fără măcar să întoarcă ochii spre cel 
care vărsa aceste lacrimi prefăcute, străbătu încăperea, 
deschise singură uşa şi, în mijlocul numeroaselor gărzi ale 


Eminenţei-Sale, al curtenilor grăbiţi să-l linguşească, înconjurată 
de luxul unei regalităţi rivale, se duse să dea mâna lui de 
Winter, care, singur, stingher, aştepta în picioare. Era o regină 
umilită, în faţa căreia toţi se mai înclinau doar fiindcă aşa cerea 
eticheta, dar căreia nu-i mai rămăsese, la drept vorbind, decât 
un singur braţ pe care să se sprijine! 

— Oricum, spuse Mazarin când se văzu singur, toate astea 
m-au mâhnit, e un rol tare greu de jucat. Dar n-am spus nimic 
nici unuia, nici altuia. Hm! Cromwell ăsta e un straşnic vânător 
de regi şi-i plâng pe miniştrii lui, dacă o să vrea vreodată să aibă 
miniştri. Bernouin! 

Bernouin se ivi numaidecât. 

— Vezi dacă tânărul în haină neagră şi cu părul scurt, pe 
care l-ai introdus la mine adineauri, se mai află în palat. 

Bernouin ieşi. Cardinalul se folosi de lipsa lui ca să 
răsucească la loc inelul pe deget, să-i lustruiască diamantul şi 
să-i admire strălucirea; şi, cum o lacrimă i se rostogolea încă din 
ochi şi-i împiedica vederea, scutură capul pentru a o sili să cadă. 

Bernouin reveni întovărăşit de Comminges, aflat de gardă. 

— Monseniore, spuse Comminges, în timp ce conduceam 
pe tânărul de care întreabă Eminenţa-Voastră, el s-a apropiat de 
uşa de sticlă a galeriei şi s-a uitat mirat la ceva, fără îndoială la 
tabloul lui Rafael, care se găseşte în faţa acestei uşi. După 
aceea a rămas o clipă visător şi a coborât scara. Cred că l-am 
văzut încălecând pe un cal cenușiu şi ieşind din curtea palatului. 
Dar monseniorul nu se duce la regină? 

— De ce? 

— Domnul de Guitaut, unchiul meu, îmi spune că 
maiestatea-sa a primit ştiri de la oştirile noastre. 

— Bine, mă duc îndată. 

În acea clipă apăru domnul de Villequier. Venea într-adevăr 
din partea reginei să-l cheme pe cardinal. 

Comminges văzuse bine, Mordaunt făcuse chiar aşa cum 
spusese el. Pe când străbătea galeria paralelă cu marea galerie 
cu geamuri zărise pe de Winter, care aştepta ca regina să 
sfârşească negocierile cu Mazarin. 

Zărindu-l, tânărul se opri brusc, nu pentru a admira tabloul 
lui Rafael, ci ca fascinat de vederea unui lucru cumplit. Ochii i se 
dilatară şi un fior îl străbătu din creştet până în tălpi. Ai fi spus 
că vrea să treacă prin stavila de sticlă care îl despărţea de 


duşmanul său; căci, dacă ar fi văzut cu ce expresie de ura se 
aţintiseră ochii tânărului asupra lui de Winter, Comminges n-ar 
mai fi avut pic de îndoială că acel senior englez îi era lordului 
duşman de moarte. 

Dar Mordaunt se stăpâni. 

Făcu asta fără îndoială că să chibzuiască şi, în loc să se lase 
împins de prima pornire, adică să se ducă drept la milord de 
Winter, cobori încet scara, ieşi din palat cu capul în piept, 
încălecă, îşi opri calul în colţul străzii Richelieu şi, cu ochii aţintiţi 
asupra porţii, aşteptă să iasă din curte trăsura reginei. 

Nu aşteptă multă vreme, căci regina rămase la Mazarin 
doar un sfert de ceas, însă acest sfert de ceas de aşteptare i se 
păru un veac, celui care aştepta. 

În cele din urmă, greoaia hardughie pe roate, care pe 
atunci se numea trăsură, ieşi huruind pe poartă şi de Winter, tot 
călare, se aplecă din nou în dreptul potierei, ca să vorbească 
maiestăţii-sale. 

Caii porniră la trap şi luară drumul spre Luvru, unde şi 
intrară. Înainte să plece de la mânăstirea Carmeiitelor, doamna 
Henriette spusese fiicei sale să vină să o aştepte la palat, unde 
locuiseră amândouă mult timp şi pe care îl părăsiseră numai din 
pricină că mizeria lor li se părea şi mai greu de îndurat în 
încăperile acelea aurite. 

Mordaunt urmări trăsura şi, când văzu că intră pe sub bolta 
întunecată, se lipi cu calul de un zid învăluit de umbră şi rămase 
acolo nemişcat, printre ornamentaţiile lui Jean Goujon, întocmai 
ca un basorelief reprezentând o statuie ecvestră. 

Aştepta, cum aşteptase şi la Palatul Regal. 


Capitolul XLI Cum  nefericiţii iau uneori 
întâmplarea drept Pronie cerească 


— Ei bine, doamnă? făcu întrebător de Winter, după ce 
regina îşi îndepărtă servitorii. 

— Ceea ce am prevăzut, milord. 

— Refuză? 

— Nu ţi-am spus dinainte? 


— Cardinalul refuză să primească pe rege?! Franţa refuză 
ospitalitatea unui prinţ nefericit? Dar asta se întâmplă pentru 
prima oară, doamnă! 

— N-am spus Franţa, milord, am spus cardinalul şi 
cardinalul nici măcar nu-i francez. 

— Dar regina, pe ea aţi văzut-o? 

— Nu avea rost, zise doamna Henriette, clătinând cu 
tristeţe din cap. Regina nu va spune niciodată da, atunci când 
cardinalul a spus nu. Nu ştii că acest italian conduce totul, atât 
înlăuntrul, cât şi în afara ţării? Apoi mai e ceva şi mă refer la 
cele despre care ţi-am mai vorbit: nu m-aş mira să aflu că ne-a 
luat-o Cromwell înainte. În timp ce discutam, cardinalul era tare 
stânjenit şi totuşi hotărât să refuze. Afară de asta, ai remarcat 
agitația de la Palatul Regal, acel dute-vino de oameni 
preocupaţi? Oare să fi primit vreo veste, milord? 

— Oricum, nu din Anglia, doamnă. Am făcut totul cu atâta 
grabă şi grijă, încât sunt sigur că nu mi-a luat-o altcineva 
înainte: am plecat acum trei zile, am trecut ca prin minune prin 
mijlocul armatei puritane, am luat diligenţa împreună cu Tony, 
valetul meu, iar caii i-am cumpărat la Paris. De altfel, înainte de 
a întreprinde ceva, regele, sunt convins, va aştepta răspunsul 
maiestăţii-voastre. 

— Adu-i la cunoştinţă că nu pot face nimic, milord, vorbi 
regina, deznădăjduită. Că am suferit cât el, ba chiar mai mult, 
silită să mănânc pâinea exilului şi să cer găzduire unor prieteni 
prefăcuţi, care râd de lacrimile mele şi că, în ce-l priveşte, 
trebuie să se sacrifice cu generozitate şi să moară ca un rege. 
Mă voi duce să mor alături de el. 

— Doamnă! Doamnă! exclamă de Winter. Maiestatea- 
voastră se lasă pradă deznădejdii, când poate că ne mai rămâne 
o rază de speranţă. 

— Nu mai am prieteni, milord! Nu mai am nici un prieten pe 
lume, afară de dumneata! Oh! Doamne, Doamne! se tângui 
doamna Henriette, ridicând ochii spre cer. Oare ai luat la tine 
toate inimile mari care existau pe pământ?! 

— Eu trag nădejde că nu, doamnă, răspunse de Winter, 
visător. V-am vorbit de patru oameni. 

— Ce vrei să faci cu patru oameni? 


— Patru oameni devotați, patru oameni hotărâți să moară 
pot face mult, credeţi-mă, doamnă şi cei despre care vă vorbesc 
au săvârşit multe pe vremuri. 

— Şi unde sunt aceşti patru oameni? 

— Ah! lată ce-aş vrea să ştiu şi eu. De aproape douăzeci de 
ani i-am pierdut din vedere şi totuşi, ori de câte ori l-am văzut 
pe rege în primejdie, m-am gândit la ei. 

— Aceşti oameni erau prietenii dumitale? 

— Unul dintre ei a avut viaţa mea în mâinile sale şi mi-a 
dăruit-o. Nu ştiu dacă a rămas prietenul meu, dar de atunci eu, 
cel puţin, i-am rămas prieten. 

— Şi aceşti oameni se află în Franţa, milord? 

— Aşa cred. 

— Spune-mi cum se numesc. Se poate să le fi auzit numele 
şi să-ţi dau vreun ajutor să-i găseşti. 

— Unul dintre ei era cavalerul d'Artagnan. 

— Oh, milord! Dacă nu mă înşel, cavalerul d'Artagnan e 
locotenent de gardă, am auzit rostindu-se acest nume; dar, ia 
seama, mă tem că omul acesta e devotat trup şi suflet 
cardinalului. 

— Asta ar fi o ultimă nenorocire, murmură de Winter. Atunci 
aş crede că suntem cu adevărat blestemaţi. 

— Dar ceilalţi? întrebă regina, care se agăța de această 
ultimă nădejde, cum se agaţă un naufragiat de sfărâmăturile 
corăbiei. Ceilalţi, milord? 

— Numele celui de-al doilea l-am auzit din întâmplare, căci 
înainte să tragă spada împotriva noastră, aceşti patru gentilomi 
şi-au spus numele: cel de-al doilea se numea contele de La Fere. 

Cât despre ceilalţi doi, obiceiul de a le spune pe numele de 
împrumut m-a făcut să le uit pe cele adevărate. 

— Oh, Doamne! murmură regina. Totuşi ar trebui să-i găsim 
cât mai repede, dacă dumneata socoteşti că aceşti vrednici 
gentilomi pot să-i fie atât de folositori regelui. 

— Da, deoarece au rămas aceiaşi, întări de Winter. 
Ascultaţi-mă, doamnă şi căutaţi să vă adunaţi amintirile: n-aţi 
auzit vreodată povestindu-se că regina Anna de Austria a fost 
salvată odinioară din cea mai mare primejdie în care s-a găsit 
vreodată o regină? 


— Da, pe vremea când îl iubea pe domnul de Buckingham, 
dar nu ştiu bine despre ce era vorba, de nişte eghileţi şi nişte 
diamante parcă. 

— Da, da, chiar aşa doamnă: aceşti oameni sunt cei care au 
salvat-o şi zâmbesc cu milă la gândul că dacă numele acestor 
gentilomi nu vă sunt cunoscute, asta se datoreşte faptului că 
însăşi regina le-a uitat, deşi s-ar fi cuvenit să-i facă cei dintâi 
seniori ai regatului. 

— Ei bine, milord, trebuie să-i căutăm. Dar ce vor putea 
face oare aceşti patru oameni, sau mai degrabă trei? Căci, după 
cum v-am spus, nu trebuie să ne bizuim pe domnul d'Artagnan. 

— Asta ar însemna o spadă neînfricată mai puţin, dar ar 
mai rămâne încă trei, fără să o pun la socoteală pe a mea. Da, 
patru oameni devotați în jurul regelui, ca să-l păzească de 
duşmani, să stea în luptă ca un zid în jurul lui, să-l ajute cu 
sfatul, să-l însoţească în timpul fugii, vor fi destul, nu pentru a-l 
face pe rege învingător, dar destul pentru a-l salva dacă va fi 
înfrânt, pentru a-l ajuta să treacă marea şi, orice ar spune 
Mazarin, odată pe coastele Franţei, soţul vostru va găsi tot 
atâtea ascunzişuri şi adăposturi câte găseşte şi pasărea de 
mare pe vreme de furtună. 

— Caută-i atunci, milord, caută-i pe aceşti gentilomi şi 
dacă-i găseşti, dacă se învoiesc să treacă cu dumneata în 
Anglia, în ziua când ne vom urca din nou pe tron, voi da 
fiecăruia un ducat şi, pe lângă asta, aur cât să cumpere palatul 
White-Hall. Caută-i deci, milord, caută-i, te conjur. 

— Mi-aş da toată silinţă, doamnă, spuse de Winter şi i-aş 
găsi, fără îndoială, dar timpul e scurt: maiestatea-voastră uită 
că regele vă aşteaptă răspunsul şi-l aşteaptă cu îngrijorare. 

— Atunci, mi-e teamă că suntem pierduţi! exclamă regina, 
cu îndurerarea unei inimi frânte. 

In clipa aceea uşa se deschise; tânăra Henriette se ivi în 
prag, iar regina, cu acea sublimă tărie care este eroismul 
mamelor, îşi stăpâni lacrimile, zăvorându-şi-le în adâncul inimii 
şi făcu semn lui de Winter să schimbe vorba. 

Numai că această înfrânare, oricâtă tărie ar fi vădit, nu 
scăpă tinerei prințese. Ea se opri în prag, suspină şi se adresă în 
şoaptă reginei: 

— De ce plângi mereu în lipsa mea, mamă? 

Regina zâmbi şi murmură în loc de răspuns: 


— lată, de Winter, am câştigat măcar un lucru nemaifiind 
decât pe jumătate regină: copiii mei îmi spun mamă şi nu 
doamnă. 

Apoi se întoarse spre fiica ei: 

— Ce doreşti, Henriette? 

— Mamă, zise tânăra prinţesă, un cavaler a intrat la Luvru 
şi cere să prezinte omagiile lui maiestăţii-voastre. Vine din oştire 
şi, după cum spune, are să-ţi înmâneze o scrisoare din partea 
mareşalului de Grammont, mi se pare. 

— Ah! se adresă regina lui de Winter. E unul dintre cei ce- 
mi sunt credincioşi. Nu remarci, scumpul meu lord, că suntem 
atât de sărăcăcios găzduite, încât fiica mea îndeplineşte slujba 
celor care anunţă oaspeţii? 

— Doamnă, aveţi milă de mine, îmi frângeţi inima, spuse de 
Winter. 

— Şi cine-i acest cavaler, Henriette? întrebă regina. 

— L-am văzut pe fereastră, doamnă. E un tânăr care pare 
să aibă şaisprezece ani şi care se numeşte vicontele de 
Bragelonne. 

Regina zâmbi, înclinând din cap, tânăra prinţesă deschise 
uşa şi Raoul apăru în prag. 

Făcu îndată trei paşi spre regină şi îngenunche. 

— Doamnă, glăsui el, aduc maiestăţii-voastre o scrisoare 
din partea prietenului meu, domnul conte de Guiche, care mi-a 
spus că are cinstea să se numere printre servitorii 
dumneavoastră. Scrisoarea conţine o ştire însemnată, precum şi 
mărturia respectului său. 

La numele contelui de Guiche, o vie roşeaţă coloră obrajii 
tinerei prințese. Regină o privi cu o oarecare asprime. 

— Mi-ai spus că e o scrisoare din partea mareşalului de 
Grammont, Henriette! rosti ea. 

— Aşa credeam, doamnă... - îngăimă tânăra fată. 

— E vina mea, doamnă, spuse Raoul. M-am anunţat într- 
adevăr ca venind din partea mareşalului de Grammont; dar cum 
a fost rănit la braţul drept, nu a putut scrie şi contele de Guiche 
i-a slujit de secretar. 

— Aşadar, s-au dat lupte? întrebă regina, făcându-i semn să 
se ridice. 

— Da, doamnă, spuse tânărul, întinzând scrisoarea lui de 
Winter, care înaintase pentru a o primi şi a o înmâna reginei. 


La ştirea că s-au dat lupte, tânăra prinţesă deschise gura, 
vrând să întrebe ceva de mare însemnătate pentru ea, fără 
îndoială, dar gura i se închise fără să rostească un singur 
cuvânt, în vreme ce rumeneala din obraji i se stingea treptat- 
treptat. 

Regina văzu totul şi de bună seamă că inima ei de mamă 
pricepu despre ce era vorba, căci se adresă iarăşi lui Raoul: 

— Şi tânărului conte de Guiche nu i s-a întâmplat nimic rău? 
Căci contele nu e numai unul dintre sevitorii noştri, după cum v- 
a spus, domnule, ci se numără şi printre prietenii noştri. 

— Nu, doamnă, răspunse Raoul. Dimpotrivă, în ziua luptei 
s-a acoperit de glorie şi a avut cinstea să fie îmbrăţişat de către 
Prinţ pe câmpul de bătaie. 

Tânăra prinţesă bătu din palme şi, ruşinată foarte că s-a 
lăsat în voia unei asemenea porniri de bucurie, se întoarse pe 
jumătate şi se aplecă spre un vas plin de trandafiri, ca şi cum ar 
fi vrut să le soarbă parfumul. 

— Să vedem ce ne scrie contele, zise regina. 

— Am avut cinstea să spun maiestăţii-voastre că v-a scris în 
numele tatălui său. 

— Ştiu, domnule. 

Regina rupse sigiliul scrisorii şi citi: 


“Doamnă şi regină, 

Neputând avea onoarea de a vă scrie eu însumi, din cauza 
unei răni la mâna dreaptă, vă scriu prin fiul meu, contele de 
Guiche, despre care ştiţi că e servitorul vostru, întocmai ca şi 
tatăl său, ca să vă spun că am câştigat bătălia de la Lens şi că 
această victorie nu poate să nu investească cu o mare putere în 
problemele Europei pe cardinalul Mazarin şi regină. Maiestatea- 
voastră, dacă vrea să-mi asculte sfatul, să se folosească deci de 
acest moment pentru a stărui în favoarea augustului său soţ pe 
lângă guvernul regelui. Vicontele de Bragelonne, care va avea 
cinstea să vă înmâneze această scrisoare, e prietenul fiului meu, 
căruia, după cum mi s-a spus, i-a salvat viața. Este un gentilom 
căruia maiestatea-voastră poate să-i acorde toată increderea în 
cazul când ar avea să-mi trimită vreun ordin verbal sau scris. 

Am cinstea de a fi cu respect.. 

MAREŞALUL DE GRAMMONT." 


În clipa când se pomeni de serviciul pe care i-l adusese 
contelui, Raoul nu se putu stăpâni şi întoarse capul spre tânără 
principesă. Văzu în ochii ei o expresie de nemărginită 
recunoştinţă pentru el. Nu mai încăpea nici o îndoială: fiica 
regelui Caroi | era îndrăgostită de prietenul său. 

— Bătălia de la Lens a fost câştigată! exclamă regina. 
Oamenii sunt fericiţi aici, câştiga bătălii! Da, mareşalul de 
Grammont are dreptate: în ce-l priveşte, aceasta va schimba 
faţa lucrurilor. Mă tem însă că nu va avea nici o urmare în ce ne 
priveşte pe noi, ba chiar ne va dăuna. E o ştire proaspătă, 
domnule, continuă regina, şi-ţi sunt recunoscătoare că ai pus 
atâta grabă spre a ne-o aduce. Fără dumneata, fără această 
scrisoare, aş fi aflat vestea abia mâine, poimâine, ori poate cea 
din urmă din întreg Parisul. 

— Doamnă, spuse Raoul, Luvrul e al doilea palat unde 
ajunge vestea aceasta. Acolo nu o cunoaşte nimeni încă. Am 
jurat contelui de Guiche să înmânez maiestăţii-voastre 
scrisoarea chiar înainte de a-l îmbrăţişa pe tutorele meu. 

— Tutorele dumitale este şi el un Bragelonne? întrebă 
lordul de Winter. Am cunoscut pe vremuri un Bragelonne, mai 
trăieşte? 

— Nu, domnule, a murit şi de la dânsul, în calitate de rudă 
apropiată, cred, a moştenit tutorele meu moşia al cărei nume îl 
port. 

— Şi cum se numeşte tutorele dumitale? întrebă regina, 
care nu-şi putea stăpâni dorinţa de a-l cunoaşte mai bine pe 
acest tânăr chipeş. 

— Contele de La Fere, doamnă, răspunse Raoul, înclinându- 
se. 

De Winter făcu un gest de uimire, regina îl privi cu o 
nestăvilită bucurie. 

— Contele de La Fère! exclamă ea. Aşa ai spus? 

Cât despre de Winter, acesta mai-mai să nu-şi creadă 
urechilor. 

— Contele de La Fère! exclamă el la rându-i. Oh, domnule, 
te implor să-mi răspunzi: contele de La Fère nu e oare seniorul 
pe care l-am cunoscut eu, chipeş şi brav, fost muşchetar pe 
vremea !ui Ludovic al XIV-lea, în vârstă poate astăzi de 
patruzeci şi şapte ori patruzeci şi opt de ani? 

— Da, domnule, întocmai. 


— Şi nu slujea sub arme cu un nume de împrumut? 

— Sub numele de Athos. De curând l-am auzit pe prietenul 
său, domnul d'Artagnan, spunându-i astfel. 

— Chiar aşa, doamnă, chiar aşa. Domnul fie lăudat! Şi acum 
se află la Paris? continuă contele, adresându-se lui Raoul. 

In clipa următoare se întoarse spre regină: 

— Nădăjduiţi încă, doamnă, nădăjduiţi. Providența e de 
partea noastră, deoarece, mulţumită ei, am regăsit ca prin 
minune pe acest brav gentilom. Spune-mi, te rog, domnule, 
unde locuieşte? 

— Contele de La Fere locuieşte pe strada Guénégaud la 
hanul "Grand-Roi-Charlemagne". 

— iți mulţumesc din suflet. Dă-i de ştire acestui vrednic 
prieten al meu să rămână acasă, aici voi veni îndată să-l 
îmbrăţişez. 

— Domnule, vă voi îndeplini bucuros dorinţa, dacă 
maiestatea-sa va binevoi să-mi îngăduie să plec. 

— Du-te, viconte, încuviinţă regina. Du-te şi fii încredinţat 
de afecțiunea noastră. 

Raoul se înclină respectuos înaintea celor două principese, 
îl salută pe de Winter şi plecă. 

De Winter şi regina continuară să vorbească o vreme în 
şoaptă, încât să nu-i audă tânăra fată, prevedere cu totul de 
prisos, fiindcă principesa era cufundată în gândurile ei. 

Apoi, cum de Winter voia să-şi ia rămas bun, regina îi 
spuse: 

— Milord, am păstrat cu grijă această cruce de diamante, 
pe care o am de la mama şi această iconiţă a sfântului Mihail, 
pe care a dăruit-o soţul meu: preţuiesc aproape cincizeci de mii 
de livre. Am jurat mai curând să mor de foame, decât să mă 
despart de aceste lucruri de preţ; dar astăzi, când aceste 
bijuterii pot să folosească soţului meu sau apărătorilor lui, mă 
simt datoare să sacrific totul acestei speranţe. la-le! Şi, dacă 
aveţi nevoie de bani pentru expediţia dumneavoastră, vinde-le 
fără teamă, milord, vinde-le. Dacă însă găseşti vreun mijloc să le 
păstrezi, gândeşte-te, milord, că mi-ai face cel mai mare 
serviciu pe care un gentilom îl poate face unei regine şi că în 
ziua izbânzii mele, cel care îmi va aduce această iconiţă şi 
această cruce va fi binecuvînatat de mine şi de copiii mei. 


— Doamnă, rosti de Winter. Maiestatea-voastră va fi slujită 
de un om devotat. Alerg să depun într-un loc sigur aceste două 
lucruri de preţ, pe care nu le-aş fi primit de-aş fi avut la 
îndemână mijloacele vechii noastre averi. Dar bunurile noastre 
au fost confiscate, banii ni s-au irosit, încât am ajuns să ne 
creăm mijloace din tot ce ne-a mai rămas. Intr-un ceas voi fi la 
contele de La Fere şi mâine maiestatea-voastră va avea un 
răspuns lămurit. 

Regina întinse mâna lordului de Winter, care i-o sărută cu 
respect, apoi se întoarse către fiica sa şi spuse: 

— Milord, aveţi însărcinarea să daţi acestei copile ceva din 
partea tatălui ei. 

De Winter rămase mirat: nu ştia ce vrea să spună regina. 

Tânăra Henriette înaintă atunci surâzând şi, roşind, întinse 
fruntea gentilomului. 

— Spuneţi tatălui meu, rosti prinţesa, că rege sau pribeag, 
învingător sau învins, puternic sau sărac, el are în mine cea mai 
supusă şi cea mai iubitoare fiică. 

— Ştiu, doamnă, răspunse de Winter, atingând cu buzele 
fruntea Henriettei. 

Apoi plecă, străbătând neînsoţit acele mari încăperi pustii şi 
întunecoase, ştergându-şi lacrimile pe care, oricât de nesimţitor 
ar fi devenit în cei cincizeci de ani petrecuţi la curte, nu şi le 
putea stăpâni la vederea acestei regeşti nefericiri, atât de 
demnă şi atât de adâncă în acelaşi timp. 


Capitolul XLII Unchiul şi nepotul 


Calul şi valetul lui de Winter aşteptau la poartă: el se 
îndreptă gânditor spre han, întorcând capul din când în când şi 
contemplând faţada tăcută şi întunecată a Luvrului. Deodată 
zări un călăreț desprinzându-se parcă din zid, ca să spunem aşa 


şi urmărindu-l la o mică distanţă: atunci îşi aminti că, ieşind de 
la Palatul Regal, văzuse o umbră asemănătoare. 

Valetul lordului de Winter, care venea la vreo câţiva paşi în 
urmă, se uita şi el cu nelinişte la acest călăreț. 

— Tony, spuse gentilomul, făcându-i semn să se apropie. 

— Sunt aici, monseniore. 

Şi valetul se alătură stăpânului său. 

— Ai băgat de seamă pe acest om care ne urmăreşte? 

— Da, milord. 

— Cine e? 

— Habar n-am. Ştiu doar că vă urmăreşte de la Palatul 
Regal, că s-a oprit la Luvru şi v-a aşteptat şi că de la Luvru s-a 
luat din nou după noi. 

— Să fie vreun spion de-al cardinalului? spuse de Winter 
pentru sine. Atunci să mă prefac că nu l-am zărit. 

Şi, dând pinteni calului, se înfundă în labirintul de străzi 
care ducea la un han aflat nu departe de Marais: cum locuise 
multă vreme în Piaţa Regală, lordul de Winter căutase în chip 
firesc să tragă undeva în apropiere de vechea-i locuinţă. 

Necunoscutul îşi zori şi el calul. 

De Winter descălecă în faţa hanului şi urcă în odaie la el, 
făgăduindu-şi să pună pe cineva să nu-l scape din ochi pe spion, 
dar tocmai îşi lăsase mănuşile şi pălăria pe o măsuţă, când văzu 
într-o oglindă din faţa lui o siluetă apărută în prag. 

Se întoarse îndată: Mordaunt stătea înaintea lui. 

De Winter păli şi rămase în picioare, înmărmurit. Cât despre 
Mordaunt, el stătea în uşă, rece şi ameninţător, ca o statuie. 

Se lăsă o tăcere de gheaţă. 

— Domnule, spuse de Winter, credeam că te-am făcut să 
înţelegi: mă oboseşte faptul că nu-mi dai pace. Retrage-te, altfel 
voi chema să te alunge, aşa cum am făcut şi la Londra. Nu sunt 
unchiul dumitale şi nu te cunosc. 

— Te înşeli, unchiule, vorbi Mordaunt cu vocea lui spartă şi 
batjocoritoare. De astă dată nu mă vei alunga, aşa cum ai făcut 
la Londra, nu vei îndrăzni. Cât despre tăgada că-ţi sunt nepot, 
cred că ai să te gândeşti mai bine acum, când am aflat o 
mulţime de lucruri pe care anul trecut nu le ştiam. 

— Şi ce-mi pasă mie ce-ai aflat? izbucni de Winter. 

— Oh, îţi pasă şi chiar foarte mult, unchiule, sunt convins, 
şi-mi vei împărtăşi părerea numaidecât, adăugă el cu un surâs 


care făcu să-l treacă toţi fiorii pe cel cu care vorbea. Când m-am 
înfăţişat la dumneata pentru întâia oară, la Londra, voiam să te 
întreb ce-a devenit averea mea; când m-am înfăţişat pentru a 
doua oară, voiam să te întreb ce anume mi-a necinstit numele. 
De astă dată vin la dumneata cu o altfel de întrebare şi mult mai 
cumplită decât celelalte, vin să te întreb, aşa cum Dumnezeu l-a 
întrebat pe cel dintâi ucigaş: "Cain, ce-ai făcut cu fratele tău 
Abel?", Milord, ce-ai făcut cu cumnata dumitale, cu cumnata 
dumitale care era mama mea? 

De Winter se dădu înapoi sub privirea acelor ochi de foc. 

— Cu mama dumitale? îngână el. 

— Da, cu mama mea, milord, spuse tânărul, zvâcnind din 
cap de sus în jos. 

De Winter făcu o sforţare cumplită şi, cufundându-se în 
amintiri spre a găsi un temei nou de ură, strigă: 

— Întreabă ce-a devenit, nenorocitule şi caut-o în iad, poate 
că iadul o să-ţi răspundă. 

Tânărul înaintă până se află faţă în faţă cu lordul de Winter 
şi îşi încrucişă braţele. 

— L-am întrebat pe călăul din Bethune, rosti Mordaunt cu 
glasul înăbuşit, livid de durere şi de furie. Şi călăul din Béthune 
mi-a răspuns. 

De Wintor se prăbuşi pe un scaun, ca lovit de trăsnet şi 
încercă zadarnic să găsească un răspuns. 

— Da, nu-i aşa? continuă tânărul. Acest cuvânt lămureşte 
totul, cu această cheie se deschide prăpastia. Mama mea l-a 
moştenit pe soţul ei şi dumneata ai ucis-o pe mama mea! 
Numele meu îmi dădea dreptul la averea părintească şi 
dumneata mi-ai răpit numele. Apoi, după ce mi-ai răpit numele, 
m-ai despuiat de avere. Acum nu mă miră faptul că nu mă 
recunoşti, nu mă mir că refuzi să mă recunoşti. Nu stă bine să 
spui cuiva nepot, când l-ai spoliat şi l-ai sărăcit, când eşti un 
ucigaş, omul care l-a făcut orfan. 

Aceste cuvinte avură un efect contrar celui la care se 
aştepta Mordaunt: de Winter îşi aminti ce monstru fusese milady 
şi se ridică liniştit şi grav în picioare, stăpânind cu privirea-i 
severă privirile exaltate ale tânărului. 

— Vrei să pătrunzi în această îngrozitoare taină, domnule? 
glăsui de Winter. Ei bine, fie... Află, dar, cine era femeia pentru 
care vii să-mi ceri astăzi socoteală. Femeia asta, după toate 


probabilitățile, l-a otrăvit pe fratele meu şi, vrând să-mi 
moştenească averea, era pe cale să mă asasineze şi pe mine. 
Am dovezi. Ce spui de asta? 

— Era mama mea! 

— Ea a îndemnat un om, altădată drept, bun şi curat la 
suflet, să-l înjunghie pe nefericitul duce de Buckingham. Ce spui 
de această crimă pe care ţi-o pot dovedi? 

— Era mama mea! 

— Întorcându-se în Franţa, a otrăvit în mânăstirea 
augustinilor din Bethune pe o tânără femeie care iubea pe unul 
dintre duşmanii ei. Oare această nelegiuire le va convinge că şi- 
a meritat pedeapsa? Această crimă a cărei dovadă o am? 

— Era mama mea! strigă tânărul pentru a treia oară, cu o 
pornire de fiecare dată mai aprinsă. 

— În sfârşit, împovărată de atâtea fărădelegi, de o viaţă 
desfrânata, odioasă tuturor, amenințătoare încă, aidoma unei 
pantere însetate de sânge, a pierit sub lovitura oamenilor pe 
care îi adusese la disperare şi care nu-i pricinuiseră niciodată 
nici cel mai mic rău. Şi-a găsit judecători în cei care cunoşteau 
îndeaproape faptele ei monstruoase: şi acel călău pe care l-ai 
întâlnit, acel călău care ţi-a povestit totul, după câte spui, dacă 
într-adevăr ţi-a povestit totul, trebuie să-ţi fi mărturisit că a 
tresărit de bucurie răzbunând astfel ruşinea şi sinuciderea 
fratelui său. Femeie stricată, soţie necredincioasă, soră 
denaturată, care a ucis şi a otrăvit, privită cu silă de toţi câţi au 
cunoscut-o, de toate naţiile ce-au primit-o în sânul lor, ea a 
murit blestemată deopotrivă de cer şi de pământ. lată cine era 
această femeie. 

Un suspin mai puternic decât puterea-i de stăpânire sfâşie 
pieptul lui Mordaunt, aducând o năvală de sânge în obrajii lui 
palizi. Strânse pumnii şi, cu faţa şiroind de sudoare, cu părul 
măciucă în cap, ca şi Hamlet, strigă sugrumat de furie: 

— Taci, domnule! Era mama mea! Nu-i cunosc viaţa de 
stricăciune, nu-i cunosc viciile, nu-i cunosc crimele! Ştiu doar că 
am avut o mamă şi că cinci oameni, uniţi împotriva unei femei, 
au ucis-o într-ascuns, noaptea, în tăcere, ca nişte laşi! Ştiu doar 
că şi dumneata te aflai printre ei, domnule, că ai fost acolo, 
unchiule şi că ai strigat o dată cu ei, ba încă mai tare decât ei: 
Trebuie să piară! Te previn, dar şi ascultă bine aceste cuvinte, 
ca să ţi se întipărească în minte pentru totdeauna: pentru crima 


asta care mi-a răpit totul, pentru crima asta care m-a lăsat fără 
nume, pentru crima asta am să-ţi cer dumitale socoteală mai 
întâi, apoi complicilor dumitale, atunci când am să ajung să-i 
cunosc. 

Cu ochii scăpărând de ură, cu spume la gură, cu pumnul 
întins înainte, Mordaunt făcu încă un pas spre de Winter, un pas 
năprasnic şi ameninţător. 

Acesta duse mâna la spadă şi spuse cu zâmbetul omului 
care de treizeci de ani se joacă cu moartea: 

— Vrei să mă ucizi, domnule? Atunci te recunosc de nepot, 
căci eşti într-adevăr fiul mamei tale. 

— Nu, i-o întoarse Mordaunt, silindu-se ca toate fibrele feţei 
şi toţi muşchii corpului să se elibereze din încordarea ce-l 
stăpânea. Nu, n-am să te ucid, cel puţin deocamdată: căci fără 
ajutorul dumitale n-am să-i pot descoperi pe ceilalţi. Dar atunci 
când am să ajung să-i cunosc, să tremuri, domnule. L-am 
înjunghiat pe călăul din Bethune, l-am înjunghiat fără milă şi el 
era doar cel mai puţin vinovat dintre voi toţi. 

Zicând acestea, tânărul ieşi pe uşă şi cobori scară cu 
destulă linişte, ca să nu fie băgat de seamă. Jos, în capul scării, 
trecu prin faţa lui Tony, care, aplecat peste balustradă, nu 
aştepta decât un strigăt al stăpânului ca să dea fugă în odaie. 

Numai că de Winter nu-l chemă: zdrobit, mai mult mort 
decât viu, stătea în picioare, cu auzul încordat. Şi abia când 
tropotul calului ce se depărta îi ajunse la ureche, căzu pe un 
scaun, îngăimânad: 

— Dumnezeule! Îţi mulţumesc că nu mă cunoaşte decât pe 
mine! 


Capitolul XLIII Inimă de părinte 


În timp ce această scenă cumplită se petrecea la lordul de 
Winter, Athos, aşezat lângă fereastra odăii sale, cu cotul sprijinit 
de o masă şi cu obrazul în palmă, îl asculta cu ochii şi cu 
urechile deopotrivă pe Raoul, care îi povestea întâmplările trăite 
în călătoria sa şi amănuntele luptei. 

Chipul frumos şi nobil al gentilomului mărturisea o negrăită 
fericire faţă de aceste prime simţiri, pline de atâta prospeţime şi 


puritate: asculta glasul acela tineresc ce se însufleţea de pe 
acum la flacăra înaltelor sentimente, ca la auzul unei muzici 
armonioase. Uitase de tot ce era întunecat în trecut, de tot ce se 
vestea înnorat în viitor. Ai fi zis că întoarcerea acestui copil iubit 
preschimbase în nădejdi până şi temerile sale. Athos era fericit, 
fericit cum nu fusese niciodată. 

— Şi ai fost martor, ai luat parte la această mare bătălie, 
Bragelonne? întrebă fostul muşchetar. 

— Da, domnule. 

— Şi a fost crâncena, zici? 

— Prinţul însuşi a atacat de unsprezece ori la rând. 

— E un mare ostaş, Bragelonne. 

— E un erou, domnule, nu l-am pierdut din ochi o clipă. Oh, 
ce minunat lucru, domnule, să te numeşti Condé... şi să-ţi porţi 
astfel numele! 

— Cu linişte şi strălucire, nu-i aşa? 

— Liniştit ca la paradă, strălucitor ca într-o zi de sărbătoare. 
Când am atacat duşmanul, am pornit la pas; aveam consemnul 
să nu tragem primii şi ne îndreptam spre spanioli, care se aflau 
pe o înălţime, cu muschetele în mâini. Când a ajuns la treizeci 
de paşi de ei, prinţul s-a întors către soldaţi: "Copii, zise el, veţi 
avea de înfruntat o grozavă descărcătură de pulbere; pe urmă, 
însă, fiţi fără grijă, i-aveţi în mâna pe toţi". Se lăsase o 
asemenea linişte, încât şi prietenii şi vrăjmaşii auziră aceste 
cuvinte. Apoi ridică spada şi porunci: "Să sune trâmbiţele!" 

— Bine, bine!... La nevoie ai face şi tu la fel, Raoul, nu-i 
aşa? 

— Mă îndoiesc, domnule, fiindcă asta mi s-a părut un lucru 
prea frumos şi măreț. Când am ajuns la douăzeci de paşi, am 
văzut ţevile muschetelor plecându-se ca o unduire strălucitoare 
în bătaia soarelui. "La pas, copii, la pas, spuse prinţul. Acum e 
acum!" 

— Ţi-a fost frică, Raoul? întrebă contele. 

— Da, domnule, mărturisi cu naivitate tânărul. Am simţit o 
răceală de gheaţă în inimă şi, la cuvântul "Foc!", care a răsunat 
în spaniolă în rândurile vrăjmaşe, am închis ochii şi m-am gândit 
la 

dumneavoastră. 

— Adevărat, Raoul, spuse Athos, strângându-i mâna. 


— Da, domnule. În aceeaşi clipă răsună o bubuitură 
năprasnică, de credeai că s-a deschis iadul şi cei rămaşi în viaţă 
simţiră căldura flăcării. Am deschis iar ochii, uimit de-a fi scăpat 
teafăr, nici măcar rănit; o treime din escadron zăcea la pământ, 
schilodită şi însângerată. În acea clipă am întâlnit privirea 
Prințului. Nu mă gândeam decât la un singur lucru: că el se uită 
la mine. Am dat pinteni calului şi m-am aflat numaidecât în 
mijlocul rândurilor duşmane. 

— Şi Prinţul a fost mulţumit de tine? 

— Cel puţin aşa mi-a spus, domnule, atunci când mi-a dat 
însărcinarea să-l însoțesc la Paris pe domnul de Châtillon, care a 
venit încoace să dea această veste reginei şi să aducă 
steagurile câştigate în luptă. "Du-te, mi-a spus Prinţul, oastea 
duşmană nu se reface înainte de cincisprezece zile. Până atunci 
nu am nevoie de dumneata. Du-te şi îmbrăţişează pe cei pe care 
îi iubeşti şi care te iubesc şi spune-i surorii mele, doamna de 
Longueville, că-i mulţumesc pentru darul ce mi-a făcut 
trimiţându-mi-te." Şi am venit, domnule, continuă Raoul, 
uitându-se la conte cu un zâmbet plin de o adâncă dragoste, 
spunându-mi că veţi fi mulţumit să mă revedeţi. 

Athos îl atrase către sine şi îl sărută pe frunte, ca pe o fată. 

— Va să zică, glăsui el, ai păşit cu dreptul, Raoul. Ai prieteni 
cu rangul de duce, un mareşal al Franţei drept naş, un prinţ de 
sânge regesc drept comandant de oştire şi, chiar în ziua 
întoarcerii tale, ai fost primit de două regine: e frumos pentru 
început. 

— Ah, domnule! exclamă Raoul deodată. Îmi amintiţi un 
lucru de care am uitat în graba de a vă povesti isprăvile mele: la 
maiestatea-sa regina Angliei se afla un gentilom, care a scos un 
strigăt de surprindere şi de bucurie atunci când v-am rostit 
numele. A spus că e unul dintre prietenii dumneavoastră, m-a 
întrebat unde locuiţi şi va veni să vă vadă. 

— Cum îl cheamă? 

— N-am îndrăznit să-l întreb, domnule. Dar, cu toate că 
vorbea într-o franţuzească fără cusur, după accent cred că e 
englez. 

— Aşa! făcu Athos. 

Şi fruntea i se plecă, de parcă ar fi căutat să-şi amintească 
ceva. Apoi, când o ridică, dădu cu ochii de un om care stătea în 
pragul uşii întredeschise şi care îl privea cu un aer înduioşat. 


— Lord de Winter! strigă contele. 

— Athos, prietene! 

Şi cei doi gentilomi rămaseră o clipă îmbrăţişaţi. După 
aceea, Athos îi luă mâinile într-ale sale şi îi spuse cercetându-l 
cu privirea: 

— Ce ai, milord? Îmi pari tot atât de trist, pe cât sunt eu de 
bucuros. 

— Da, e adevărat, iubite prietene. Aş spune chiar mai mult, 
că vederea dumitale îmi sporeşte teama. 

Şi de Winter se uită în jur, ca şi cum ar fi dorit să rămână 
singuri. Raoul pricepu că au de vorbit şi ieşi pe nesimţire din 
odaie. 

— Ei, acum că suntem singuri, zise Athos, să vorbim de 
dumneata. 

— Cât suntem singuri să vorbim de noi, răspunse lordul de 
Winter. E aici. 

— Cine? 

— Fiul lui milady. 

Athos, izbit încă o dată de acest nume, care părea că ÎI 
urmăreşte ca un ecou fatal, şovăi o clipă, încruntă uşor din 
sprâncene şi rosti cu o voce liniştită: 

— Ştiu. 

— Ştii? 

— Grimaud l-a întâlnit între Béthune şi Arras şi s-a întors în 
goană să mă prevină. 

— Aşadar, Grimaud îl cunoaşte? 

— Nu, dar a stat la căpătâiul unui om aflat pe patul de 
moarte care îl cunoştea. 

— Călăul din Bethune! exclamă de Winter. 

— Ştii? făcu Athos, mirat. 

— Tocmai a plecat de la mine, răspunse de Winter. El mi-a 
spus totul. Ah, prietene, ce îngrozitoare scenă! De ce oare n-am 
sugrumat şi copilul atunci când i-am răpus mama? 

Athos, ca toate firile nobile, nu împărtăşea celor din jur 
supărările sale; dimpotrivă, le zăvora întotdeauna în adâncul 
fiinţei sale, dând în schimb celor din jur nădejde şi mângâiere. Ai 
fi zis că durerile pe care le încerca se preschimbau în sufletul lui 
în bucurii pentru ceilalţi. 

— Oare de ce ţi-e teamă? zise el, înfrânând cu judecata-i 
limpede groaza instinctivă din prima clipă. Oare nu suntem aici 


ca să ne apărăm? Acest tânăr a devenit oare un ucigaş de 
meserie, un asasin cu sânge rece? A fost în stare să-l omoare pe 
călăul din Béthune într-o pornire de mânie, dar acum şi-a potolit 
furia. 

De Winter zâmbi cu tristeţe şi clătină din cap. 

— Sângele apă nu se face! zise el. 

— Haida-de! mormăi Athos, încercând să zâmbească şi el. A 
doua generaţie trebuie să fi pierdut din cruzime. De altfel, 
prietene, providenţa ne-a prevenit să fim gata de apărare. N- 
avem altceva de făcut decât să aşteptăm. Să aşteptăm deci. 
Dar vorbeşte-mi de dumneata, cum te rugam adineauri. Ce vânt 
te aduce la Paris? 

— Unele treburi însemnate, pe care ai să le afli mai târziu. 
Dar ce-am auzit la maiestatea-sa regina Angliei? Se spune că 
domnul d'Artagnan e de partea lui Mazarin! lartă-mi 
sinceritatea, prietene, nici nu-l urăsc, nici nu sunt împotriva 
cardinalului şi părerile dumitale vor fi întotdeauna sfinte pentru 
mine: eşti cumva de partea acestui om? 

— D'Artagnan poartă haină ostăşească, rosti Athos. E ostaş 
şi ascultă de cei aflaţi la cârma ţării. D'Artagnan nu e bogat şi, 
ca să poată trăi, are nevoie de gradul lui de locotenent. Milionari 
ca dumneata întâlneşti rar în Franţa, milord. 

— Vai! oftă de Winter. Azi sunt şi eu la fel de sărac, ba 
poate chiar mai sărac decât el. Dar să ne întoarcem la 
dumneata. 

— Ei bine, vrei să afli dacă sunt de-al lui Mazarin? Nu, de o 
mie de ori nu. lartă-mi şi dumneata sinceritatea, milord. 

De Winter se ridică şi îl strânse în braţe. 

— Mulţumesc, conte, spuse el. Îți mulţumesc pentru 
această veste fericită. Mă vezi fericit şi întinerit. Ah, nu eşti de-ai 
lui Mazarin! Slavă Domnului! Şi, de altfel, nici nu puteai să fii. 
Încă ceva, iartă-mă: eşti liber? 

— Ce înţelegi prin liber? 

— Te întreb dacă nu eşti cumva căsătorit. 

— Oh, cât despre asta, nu, surise Athos. 

— Te-ntreb pentru că tânărul atât de chipeş, de mândru şi 
de zvelt... 

— E un copil pe care îl cresc şi care nu-şi cunoaşte nici 
măcar tatăl. 

— Prea bine: rămâi mereu acelaşi Athos, mare şi generos. 


— Ei bine, milord, ce vrei să-mi ceri? 

— Domnii Porthos şi Aramis mai sunt şi azi prietenii 
dumitale? 

— Pune-l şi pe d'Artagnan la socoteală, milord. Vom rămâne 
întotdeauna patru prieteni devotați unul altuia, întocmai ca şi 
odinioară, dar când e vorba să-l slujeşti pe cardinal sau să lupţi 
împotrivă-i, să fii de partea lui Mazarin sau de partea Frondei, nu 
mai suntem decât doi. 

— Domul Aramis e alături de d'Artagnan? întrebă lordul de 
Winter. 

— Nu, răspunse Athos. Aramis îmi face cinstea să 
împărtăşească părerile mele. 

— Poţi să mă pui în legătură cu acest prieten atât de 
încântător şi de spiritual? 

— Fără îndoială, când vei dori. 

— S-a schimbat oare? 

— A devenit abate, atâta tot. 

— Mă înspăimânţi. Din pricina asta trebuie să fi ajuns să 
renunţe la acţiuni îndrăzneţe. 

— Dimpotrivă, zâmbi Athos. Niciodată n-a fost atât de 
muşchetar ca acum, de când e abate şi vei regăsi în el un 
adevărat Galaor. Nu vrei să-l trimit pe Raoul să-l caute? 

— Mulţumesc, conte, la ora asta s-ar putea să nu fie acasă. 
Dar, de vreme ce socoteşti că poţi să răspunzi de el... 

— Ca de mine însumi. 

— Poţi veni cu el mâine la zece dimineaţa la podul de la 
Luvru? 

— Aha! zâmbi Athos. Ai un duel? 

— Da, conte şi e un duel frumos, un duel la care 
nădăjduiesc că vei lua şi dumneata parte. 

— Unde vom merge, milord? 

— La maiestatea-sa regina Angliei, care m-a însărcinat să 
vă prezint, conte. 

— Maiestatea-sa mă cunoaşte? 

— Te cunosc eu. 

— Mister... - murmură Athos. Nu-i nimic, din moment ce 
dumneata ai cheia, nu cer să ştiu mai mult. Nu-mi acorzi cinstea 
să iei masa cu mine, milord? 

— Mulţumesc, conte, spuse de Winter. Vizita acestui tânăr, 
îţi mărturisesc, mi-a tăiat pofta de mâncare şi o să-mi răpească 


şi somnul, cu siguranţă. Cu ce misiune a venit la Paris? N-a venit 
să mă întâlnească pe mine, fiindcă nu ştia că am plecat încoace. 
Tânărul acesta mă îngrozeşte, conte: presimt în el un viitor 
sângeros. 

— Ce face în Anglia? 

— E unul dintre cei mai înfocaţi partizani ai lui Oliver 
Cromwell. 

— Ce l-a făcut să se alăture acestei cauze? Mama şi tatăl lui 
erau catolici, nu-i aşa? 

— Ura împotriva regelui. 

— Împotriva regelui? 

— Da. Regele l-a declarat bastard, i-a luat toată averea şi i- 
a interzis să poarte numele de Winter. 

— Şi cum se numeşte acum? 

— Mordaunt. 

— Puritan şi travestit în călugăr, călătorind singur pe 
drumurile Franţei. 

— În călugăr, spui? 

— Da, nu ştiai? 

— Nu ştiam decât ceea ce el însuşi mi-a spus. 

— Numai aşa şi printr-o întâmplare, Dumnezeu să mă ierte 
dacă hulesc, numai aşa a putut să asculte spovedania călăului 
din Béthune. 

— Atunci ghicesc totul: a venit aici trimis de Cromwell. 

— La cine? 

— La Mazarin. Şi regina a avut dreptate, ne-au luat-o 
înainte: acum, totul e limpede pentru mine. Cu bine, conte, pe 
mâine! 

— Afară-i noapte neagră, zise Athos, băgând de seamă că 
pe de Winter îl frământa o nelinişte mai mare decât lăsa să se 
vadă. Şi poate că n-ai nici un valet cu dumneata. 

— Îl am pe Tony, un băiat de ispravă, dar cam naiv. 

— Hei, Olivain, Grimaud, Blaisois! Luaţi-vă muschetele şi 
chemaţi-l pe domnul viconte. 

Blaisois era flăcăul acela voinic, pe jumătate valet, pe 
jumătate ţăran, pe care l-am zărit la castelul Bragelonne venind 
să anunţe că masa e gata şi căruia Athos îi dăduse numele 
provinciei sale natale. 

La cinci minute după porunca lui Athos, Raoul intră pe uşă. 


— Viconte, zise el. Vei însoţi pe milord până la hanul unde 
locuieşte şi nu vei lăsa pe nimeni să se apropie de dânsul. 

— Eh, conte, făcu de Winter. Drept cine mă iei? 

— Drept un străin care nu cunoaşte Parisul, rosti Athos şi 
căruia vicontele o să-i arate drumul. 

De Winter îi strânse mâna. 

— Grimaud, spuse Athos. Tu mergi în frunte şi fii cu ochii-n 
patru. Fereşte-te de călugăr! 

Grimaud tresări, apoi dădu din cap şi aşteptă plecarea, 
mângâindu-şi cu o tăcere grăitoare patul muschetei. 

— Pe mâine, conte, zise de Winter. 

— Da, milord. 

Grupul apucă înspre strada Saint-Louis. Olivain tremura ca 
varga la fiecare licărire de lumină îndoielnică; Blaisois se arăta 
destul de curajos, căci habar nu avea de existența unei 
primejdii; Tony se tot uita în dreapta şi în stânga, dar îi pierise 
graiul, ceea ce trebuie pus în seama faptului că nu ştia 
franţuzeşte. De Winter şi Raoul mergeau unul lângă altul şi 
discutau împreună. 

Grimaud, potrivit poruncii lui Athos, păşea în frunte, cu 
făclie într-o mână şi cu muscheta în cealaltă. Ajuns în faţa 
hanului unde trăsese de Winter, bătu cu pumnul în poartă, 
cineva veni să deschidă şi atunci îl salută pe milord în tăcere. 

La fel fu şi întoarcerea: ochii pătrunzători ai lui Grimaud nu 
zăriră nimic suspect, afară de o umbră pitulată în colţul străzii 
Guénégaud dinspre chei: i se păru că a văzut-o şi la ducere 
stând acolo, la pândă, în întuneric. Se îndreptă spre ea, dar 
mogâldeaţa se pierdu pe o ulicioară pe care Grimaud socoti că 
nu e bine să se afunde. 

Îi povestiră lui Athos de reuşita expediției şi, cum era zece 
seara, fiecare se duse la culcare. 

A doua zi dimineaţa, când deschise ochii, fu rândul contelui 
să-l vadă pe Raoul la căpătâiul său. Tânărul, gata îmbrăcat, 
citea o nouă carte de-a domnului Chapelain. 

— Te-ai şi sculat, Raoul? zise contele. 

— Da, domnule, răspunse tânărul cu oarecare şovăială. Am 
dormit prost. 

— Tu, Raoul?! Tu ai dormit prost? Te frământă ceva, ia 
spune? întrebă Athos. 


— Domnule, veţi zice că mă grăbesc să vă părăsesc, când 
de-abia am sosit, dar... 

— Prin urmare, eşti învoit numai pentru două zile, Raoul? 

— Dimpotrivă, domnule, pentru zece şi de aceea aş vrea să 
plec undeva, nu să mă reîntorc în tabără. 

Athos surâse. 

— unde? zise el. Dacă nu e cumva secret, viconte. Acum 
eşti aproape bărbat, devreme ce ai primit botezul luptei şi ţi-ai 
câştigat dreptul să te duci oriunde vrei, fără să-mi mai spui. 

— Asta niciodată, domnule, protestă Raoul. Atâta timp cât 
voi avea fericirea să fiţi ocrotitorul meu, nu voi socoti că am 
dreptul să ies din cuvântul dumneavoastră, care mi-e atât de 
scump. Aş dori să petrec o zi la Blois. Mă priviţi într-un fel... o să 
râdeţi de mine? 

— Nu, dimpotrivă, zise Athos, înăbuşindu-şi un suspin. Nu 
râd, viconte. Ţi-e dor de Blois, asta-i foarte firesc! 

— Deci îmi îngăduiţi să plec! strigă Raoul plin de fericire. 

— Desigur, Raoul. 

— Şi nu păstraţi nici o umbră de supărare în fundul 
sufletului? 

— Deloc. De ce m-ar supăra lucrurile care te bucură? 

— Ah, domnule, sunteţi atât de bun! strigă tânărul şi făcu o 
mişcare ca pentru a se arunca de gâtul lui Athos, dar respectul îl 
opri. 

Athos îi deschise braţele. 

— Pot să plec chiar acum? 

— Când vrei tu, Raoul. 

Raoul se şi îndreptă spre uşă. 

— Domnule, rosti el, întorcându-se, m-am gândit că numai 
doamnei ducese de Chevreuse, atât de bună cu mine, îi datorez 
faptul că mă aflu în preajma Prințului. 

— Şi că ar trebui să-i mulţumeşti, nu-i aşa, Raoul? 

— Aşa cred, domnule. Dar dumneavoastră hotărâți. 

— Abate-te pe la castelul Luynes, Raoul şi întreabă dacă 
doamna ducesă poate să te primească. Imi place să văd că nu 
uiţi de cerinţele bunei-cuviinţe. Vei lua cu tine pe Grimaud şi pe 
Olivain. 

— Pe amândoi, domnule? se miră Raoul. 

Apoi salută şi ieşi din odaie. 


Privindu-l cum închide uşa şi auzindu-l cum îi strigă cu 
glasul lui voios şi răsunător pe Grimaud şi pe Olivain, Athos oftă. 

"M-a părăsit destul de repede, se gândi el, clătinând din 
cap. Dar se supune legilor firii. Aşa-i făcută natura, priveşte 
mereu înainte. Hotărât, o iubeşte pe copila aceea; oare pe mine 
mă va iubi mai puţin, dăruindu-şi inima altora?" 

Şi Athos îşi mărturisi că nu se aştepta câtuşi de puţin la o 
despărţire atât de grabnică. În schimb, Raoul era atât de fericit, 
încât orice umbră din sufletul contelui pieri la acest gând. 

La zece dimineaţa, totul era gata de plecare. Pe când Athos 
se uita cum Raoul încalecă, un valet veni să-l salute din partea 
doamnei de Chevreuse. Avea însărcinarea să spună contelui de 
La Fere că ducesa aflase de întoarcerea tânărului ei protejat, 
precum şi de felul cum s-a purtat în luptă şi că ar fi fost foarte 
mulţumită să-l felicite. 

— Spune-i doamnei ducese, răspunse Athos, că domnul 
viconte tocmai pornea spre castelul Luynes. 

Apoi, după ce îi mai dădu câteva îndrumări lui Grimaud, 
făcu semn cu mâna lui Raoul că poate să plece. 

De fapt, cugetând mai adânc, Athos îşi zise că nu era rău 
deloc ca Raoul să se afle în aceste clipe departe de Paris. 


Capitolul XLIV Încă o Regină care cere ajutor 


Athos îi dădu de ştire lui Aramis încă de dimineaţă, printr-o 
scrisoare încredinţată lui Blaisois, singurul servitor care îi mai 
rămăsese. Blaisois îl găsi pe Bazin îmbrăcându-şi anteriul de 
paracliser: în ziua aceea era de serviciu la Notre-Dame. 

Athos îl sfătuise să încerce să vorbească chiar cu Aramis. 
Blaisos, un flăcău pe cât de voinic, pe atât de naiv, care nu 
ieşea în ruptul capului din cuvântul stăpânului său, întrebă de 
abatele d'Herblay şi, în ciuda asigurărilor lui Bazin că stăpânul 
nu e acasă, stărui atâta să dea ochi cu dânsul, încât Bazin se 
supără foc. Deşi vedea că Bazin poartă haina unui slujitor al 
bisericii, Blaisois se sinchisi prea puţin de spusele lui şi vru să 
treacă peste el, socotind că are de-a face cu un om dăruit cu 
toate virtuțile acestei haine, adică răbdare şi dragoste 
creştinească. 


Dar Bazin, care se dovedea tot valet de muşchetar atunci 
când i se urcă sângele la cap, puse mâna pe coada măturii şi se 
porni să-l burduşească, strigându-i: 

— Ai insultat biserica, prietene, ai insultat biserica! 

În clipa aceea, auzind zarva asta neobişnuită, Aramis crăpă 
prevăzător uşa odăii de culcare. 

Bazin propti respectuos coada măturii în pământ, cum 
văzuse că face elveţianul cu halebarda lui la Notre-Dame, iar 
Blaisois, aruncând cerberului o privire mustrătoare, scoase 
scrisoarea din buzunar şi i-o întinse lui Aramis. 

— Din partea contelui de La Fère? întrebă Aramis. Bine. 

Şi intră în odaie fără să întrebe măcar de pricină zarvei de 
adineauri. 

Blaisois se întoarse amărât la hanul "Grand-Roi- 
Charlemagne". Athos îi ceru să spună ce a făcut şi Blaisois îi 
povesti toată păţania. 

— Nătărăule! zise Athos, râzând. N-ai spus că vii din partea 
mea? 

— Nu, domnule. 

— Şi ce-a făcut Bazin când a aflat că vii din partea mea? 

— Ah, domnule, mi-a cerut iertare în fel şi chip şi m-a silit 
să dau pe gât două pahare dintr-un vin muşcat pe cinste, în care 
m-a pus să înmoi trei-patru biscuiţi straşnici; dar e totuna, te 
altoieşte ca un drac. Un paracliser! Nu i-ar fi ruşine! 

"Bun, cugetă Athos în sinea lui. De vreme ce Aramis a 
primit scrisoarea mea, înseamnă că va veni, orice-ar fi." 

La ora zece, cu punctualitatea-i obişnuită, Athos se afla pe 
podul de la Luvru. Acolo se întâlni cu lordul de Winter, care 
tocmai şosea. 

Aşteptară împreună aproape zece minute. Milord de Winter 
începea să se teamă că Aramis nu va veni. 

— Răbdare, zise Athos, privind în direcţia străzii Bac. 
Răbdare. lată un abate care a miruit pe unul şi salută o femeie: 
trebuie să fie Aramis. 

Într-adevăr, el era: un tinerel, un gură-cască îi stătea în 
cale, ba încă îl mai şi stropise cu noroi şi, dintr-un pumn, Aramis 
îl trimisese la vreo zece paşi. Tocmai atunci trecea pe acolo una 
dintre credincioasele sale şi, cum era tânără şi frumoasă, o 
salutase cu cel mai fermecător surâs. 

După o clipă, Aramis era lângă ei. 


Urmară, se înţelege, îmbrăţişări pline de căldură între 
Aramis şi lordul de Winter. 

— Încotro? întrebă Aramis. La dracu, nu cumva mergem să 
ne batem? N-am spada la mine în dimineaţa asta, aşa că trebuie 
să trec iar pe acasă, să-mi iau una. 

— Nu-i nevoie, zise de Winter. Mergem să facem o vizită 
maiestăţii-sale regina Angliei. 

— Foarte bine, glăsui Aramis. Şi ce scop are vizita asta? 
continuă el, aplecându-se la urechea lui Athos. 

— Pe cinstea mea, habar n-am. Poate vrea să ne ceară vreo 
mărturie, mai ştii? 

— N-o fi la mijloc povestea aia blestemată? mormăi Aramis. 
În cazul ăsta, nu mă prea trage inima să merg, fiindcă am să 
înghit vreo mustrare. Şi, de când mustru eu pe alţii, nu-mi mai 
place să fiu mustrat. 

— Dacă ar fi aşa, zise Athos, n-am fi conduşi la maiestatea- 
sa de către lordul de Winter, căci ar avea şi el partea lui: era de- 
ai noştri. 

— Da, adevărat. Atunci haidem! 

Ajunşi la Luvru, lordul de Winter intră cei dintâi: de altfel un 
singur paznic veghea la poartă. La lumina zilei, Athos, Aramis şi 
englezul însuşi putură să-şi dea seama de groaznica sărăcie a 
locuinţei pe care o milă zgârcită o hărăzise nefericitei regine. 
Săli mari, despuiate de orice mobilă, ziduri coşcovite, ici-colo cu 
vechi ciubuce de aur, care rezistaseră paraginei, ferestre fără 
geamuri şi care nu se mai puteau închide; nici covoare, nici 
ostaşi de strajă, nici valeţi: iată ce-l izbi din capul locului pe 
Athos, care-şi împunse în tăcere tovarăşul cu cotul, arătându-i 
din ochi mizeria din jur. 

— Mazarin stă mult mai bine, zise Aramis. 

— Mazarin e aproape rege, observă Athos. lar doamna 
Henriette aproape că nu mai e regină. 

— Dacă te sileşti să fii spiritual, Athos, cred într-adevăr că-l 
întreci pe bietul domn Voiture, mormăi Aramis. 

Athos surâse. 

Regina părea că aşteaptă cu nerăbdare, căci, la cel dintâi 
zgomot pe care îl auzi în încăperea din faţa odăii ei, ieşi ea 
însăşi în prag spre a întâmpina pe aceşti prieteni de zile grele. 

— Intraţi şi fiţi bineveniţi, domnilor, zise ea. 


Gentilomii păşiră în odaie şi, la început, rămaseră în 
picioare; dar la un semn al reginei, care îi poftea să se aşeze, 
Athos dădu pilda supunerii. Era grav şi liniştit; în schimb, Aramis 
fierbea de furie: o asemenea strâmtoare îl scotea din fire şi ochii 
lui cercetau fiece nouă mărturie a cumplitei sărăcii din prejmă. 

— Priveşti la luxul meu? vorbi doamna Henriette, uitându- 
se cu tristeţe în jur. 

— Doamnă, rosti Aramis, cer iertare maiestăţii-voastre, dar 
n-aş fi în stare să-mi ascund revolta de a vedea pe fiica lui 
Henric al IV-lea tratată astfel la curtea Franţei. 

— Domnul nu este cavaler? se adresă regina lordului de 
Winter. 

— Domnul este abatele d'Herblay, răspunse lordul. 

Aramis roşi. 

— Doamnă, zise el, sunt abate, e adevărat, dar împotriva 
voinţei mele. Niciodată n-am simţit chemarea de a deveni 
slujitor al bisericii; sutana mea se ţine doar într-un singur 
nasture şi sunt gata oricând să redevin muşchetar. Azi- 
dimineaţă, neştiind că voi avea cinstea să mă înfăţişez 
maiestăţii-voastre, am îmbrăcat haina de abate, dar nu sunt cu 
nimic mai puţin omul în care maiestatea-voastră va găsi cel mai 
devotat slujitor, orice va voi să-mi poruncească. 

— Domnul cavaler d'Herblay, interveni de Winter, e unul 
dintre acei viteji muşchetari ai regelui Ludovic al XIII-lea, de care 
v-am vorbit, doamnă... Domnul, continuă el, întorcându-se spre 
Athos, e nobilul conte de La Fère, a cărui mare faimă e-atât de 
binecunoscută maiestăţii-voastre. 

— Domnilor, spuse regina. Acum câţiva ani aveam în jurul 
meu gentilomi, comori, armate: la un semn al meu, totul era 
gata să mă slujească. Astăzi, uitaţi-vă în jur! Veţi fi surprinşi, 
fără îndoială. Pentru a duce la îndeplinire un plan menit să-mi 
salveze viaţa nu-l am decât pe lordul de Winter, un prieten de 
douăzeci de ani şi pe dumneavoastră, domnilor, pe care vă văd 
pentru prima dată şi pe care vă cunosc doar ca pe nişte 
compatrioți ai mei. 

— E de ajuns, doamnă, rosti Athos, cu o plecăciune adâncă. 
Dacă viaţa a trei oameni poate să o răscumpere pe a voastră. 

— Vă mulţumesc, domnilor. Dar ascultaţi-mă, continuă ea: 
eu nu sunt numai cea mai nefericită regină, ci şi cea mai 
nenorocită mamă, cea mai deznădăjduită soţie: copiii mei, cel 


puţin doi dintre ei, ducele de York şi prinţesa Charlotte, se află 
departe de mine, expuşi la loviturile ambiţioşilor şi duşmanilor; 
regele, soţul meu, duce în Anglia povara unei existenţe atât de 
dureroase, încât e puţin spus mărturisindu-vă că îşi caută şi îşi 
doreşte moartea. lată scrisoarea pe care mi-a trimis-o prin 
milord de Winter. Citiţi-o. 

Athos şi Aramis murmurară o scuză. 

— Citiţi-o, stărui regina. 

Athos citi cu glas tare scrisoarea pe care o cunoaştem şi în 
care regele Carol întreba dacă i s-ar acorda ospitalitate în 
Franţa. 

— Ei bine? întrebă Athos când isprăvi de citit. 

— Ei bine, rosti regina, Mazarin a refuzat. 

Cei doi prieteni schimbară o privire plină de dispreţ. 

— Şi acum, doamnă, ce e de făcut? întrebă Athos. 

— Simţiţi măcar un dram de compasiune faţă de atâta 
nenorocire? vorbi regina, adânc tulburată. 

— Am avut cinstea să întreb pe maiestatea-voastră ce 
anume doreşte să facem, domnul d'Herblay şi cu mine, spre a-i 
fi de folos. Suntem gata. 

— Ah, domnule, eşti într-adevăr un suflet nobil! exclamă 
regina într-o pornire de recunoştinţă, în timp ce lordul de Winter 
o privea cu aerul că vrea să-i spună: "Nu v-am încredinţat oare 
că răspund de ei?" 

— Dar dumneavoastră, domnule? se adresă regina lui 
Aramis. 

— Eu, doamnă, răspunse acesta, pretutindeni unde merge 
domnul conte, fie chiar şi la moarte, îl urmez fără să cer vreo 
desluşire. Dar când e vorba să slujesc pe maiestatea-voastră, 
adăugă Aramis, privind-o pe regină cu tot farmecul tinereţii sale, 
atunci o iau înainte domnului conte. 

— Ei bine, domnilor, spuse regina, de vreme ce aşa stau 
lucrurile, de vreme ce sunteţi dornici să vă puneţi în slujba unei 
biete prințese pe care lumea întreagă o părăseşte, iată ce 
trebuie să faceţi pentru mine. Regele se află singur cu câţiva 
gentilomi pe care se teme în fiece zi să nu-i piardă, în mijlocul 
scoţienilor în care nu se încrede, deşi el însuşi e scoţian. Din 
clipa când lordul de Winter l-a părăsit, nu mai trăiesc, domnii 
mei. Ei bine, poate cer prea mult, fiindcă nu am nici un drept să 
cer. Plecaţi în Anglia, găsiţi-l pe rege, fiţi prietenii lui, însoţiţi-l în 


luptă, în casa unde locuieşte şi unde în fiece zi îl pândesc urzeli 
mai numeroase şi mai viclene decât toate primejdiile războiului; 
în schimbul acestui sacrificiu pe care îl faceţi pentru mine, 
domnilor, vă făgăduiesc nu să vă răsplătesc, asta poate v-ar 
răni, ci să vă iubesc ca o soră şi să vă am în inima mea înaintea 
oricui, afară de soţul şi de copiii mei, o jur în faţa lui Dumnezeu! 

Şi regina ridică ochii încet şi solemn spre cer. 

— Doamnă, zise Athos, când trebuie să plecăm? 

— Aşadar, vă învoiţi? exclamă regina cu bucurie. 

— Da, doamnă. Numai că maiestatea-voastră merge prea 
departe, cred, făgăduind să ne copleşească cu o prietenie cu 
mult mai presus de meritele noastre. Îl slujim pe Dumnezeu, 
doamnă, slujind un prinţ atât de nefericit şi o regină atât de 
virtuoasă. Vă suntem devotați cu trup şi suflet, doamnă. 

— Ah, domnilor, spuse regina, mişcată până la lacrimi. lată 
cea dintâi clipă de bucurie şi nădejde pe care o trăiesc de cinci 
ani încoace. Da, îi slujiţi pe Dumnezeu şi cum puterea mea e 
prea mărginită pentru a răsplăti un asemenea sacrificiu, el vă va 
răsplăti, el care-mi citeşte-n inimă toată recunoştinţa faţă de el 
şi faţă de dumneavoastră. Salvaţi-mi soţul, salvaţi-l pe rege! ŞI 
deşi nu vă gândiţi la răsplata ce vi se cuvine pe pământ pentru 
această faptă plină de vrednicie, lăsaţi-mi speranţa că vă voi 
revedea pentru a vă mulţumi eu însumi. Eu rămân aici, 
aşteptând. Aveţi să-mi spuneţi ceva? Din această clipă am 
devenit prietena dumneavoastră şi, întrucât înţelegeţi să mă 
slujiţi, sunt datoare să vă răspund la fel. 

— Doamnă, zise Athos, nu am nimic să cer maiestăţii- 
voastre, decât să se roage pentru noi. 

— Eu, spuse Aramis, sunt singur pe lume şi nu râvnesc 
decât să slujesc pe maiestatea-voastră. 

Regina le întinse mâna şi ei o sărutară. Apoi îi şopti lui de 
Winter: 

— Dacă îţi lipsesc banii, milord, nu şovăi o clipă, sfărâma 
bijuteriile ce ţi-am dat, scoate diamantele şi vinde-le: vei lua pe 
ele între cincizeci şi şaizeci de mii de livre. Cheltuieşte tot la 
nevoie, dar aceşti gentilomi să fie trataţi aşa cum merită, adică 
regeşte. 

Regina pregătise două scrisori: una era scrisă de ea, 
cealaltă de prinţesa Henriette, fiica ei. Amândouă erau adresate 
regelui Carol. Înmână una lui Athos şi una lui Aramis, pentru ca, 


dacă întâmplarea i-ar fi despărţit, să poată fi recunoscuţi de 
rege. După aceea plecară toţi trei. 

Jos, în capul scării, de Winter se opri. 

— Acum să ne despărţim, domnilor, zise el. Nu cumva să 
trezim vreo bănuială. Diseară, la nouă, ne întâlnim la poarta 
Saint-Denis. Vom călători cu caii mei, atât cât ne vor duce, apoi 
vom lua diligenţa. Vă mulţumesc încă o dată, scumpi prieteni, 
vă mulţumesc în numele meu, în numele reginei. 

Cei trei gentilomi îşi strânseră mâinile. Lordul de Winter 
apucă pe strada Saint-Honore6, Athos şi Aramis rămaseră 
împreună. 

— Ei bine, spuse Aramis, după ce se văzură singuri. Ce zici 
de povestea asta, dragul meu conte? 

— Încurcată, tare încurcată, mormăi Athos. 

— Dar ai primit totul cu însufleţire, nu? 

— Aşa cum voi face întotdeauna când e vorba de apărarea 
unui mare principiu, dragul meu d'Herblay. Regii nu pot fi 
puternici decât prin nobilime, iar nobilimea nu poate fi puternică 
decât prin regi. Să sprijinim deci monarhiile, fiindcă astfel ne 
sprijinim pe noi înşine. 

— Mergem acolo ca să fim ucişi, zise Aramis. Nu pot să-i 
sufăr pe englezi, sunt grosolani ca toţi băutorii de bere. 

— Era oare mai bine să rămânem aici şi să facem o 
plimbare la Bastilia, ori la fortăreață Vincennes din pricină că am 
înlesnit evadarea domnului de Beaufort? vorbi Athos. Ah, pe 
cinstea mea, Aramis, crede-mă, nu trebuie să avem nici cea mai 
mică părere de rău. Aşa ne punem la adăpost de primejdia 
temniţei şi ne purtăm totodată că nişte eroi - alegerea e lesne 
de făcut. 

— Ai dreptate. Însă în toate, dragul meu, trebuie să te 
întorci la o aceeaşi primă întrebare, prostească, ştiu, dar şi 
foarte necesară: Ai bani? 

— Am ceva, cam vreo sută de pistoli, pe care arendaşul 
meu mi i-a trimis în ajunul plecării de la Bragelonne; dar trebuie 
să las cam jumătate lui Raoul: un tânăr gentilom se cade să 
trăiască aşa cum se cuvine. Într-un cuvânt, n-am decât vreo 
cincizeci de pistoli. Dar tu? 

— Eu sunt sigur că, întorcându-mi pe dos toate buzunarele 
şi răscolind prin toate sertarele, nu găsesc mai mult de zece 
ludovici. Din fericire, lordul de Winter e bogat. 


— Lordul de Winter e deocamdată sărac lipit, fiindcă 
Cromwell s-a făcut stăpân pe averea lui. 

— Uite unde-ar fi bun baronul Porthos! zise Aramis. 

— Uite unde-mi pare rău după d'Artagnan! zise Athos. 

— Ce pungă plină! 

— Ce spadă mândră! 

— Să-i atragem de partea noastră. 

— Nu-i taina noastră, Aramis. Crede-mă, zău, să nu mai 
amestecăm pe nimeni în povestea asta. Şi-apoi, făcând un 
asemenea lucru, ar părea că ne îndoim de noi înşine. Să ţinem 
părerea asta de rău în sinea noastră şi să nu mai pomenim de 
ea. 

— Ai dreptate. Ce faci până diseară? Eu sunt nevoit să 
amân două lucruri. 

— Sunt lucruri care suferă amânare? 

— N-am încotro! 

— Despre ce-i vorba? 

— Mai întâi a lovitură de spadă vicarului, pe care l-am 
întâlnit ieri seară la doamna de Rambouillet. Mi-a părut cam 
pornit şi-a avut o purtare ciudată faţă de mine. 

— Haida-de! O ceartă între popi! Un duel între aliaţi! 

— Ce vrei, dragul meu! E spadasin ca şi mine; umblă după 
fuste ca şi mine. Sutana îl cam apasă şi cred că şi mie mi s-a 
făcut lehamite de ea, ba câteodată mi se năzare că el e Aramis 
şi eu sunt vicarul, într-atât ne asemănăm unul cu celălalt. Un fel 
de frate geamăn, care mă plictiseşte şi mă supără. De altfel, e 
un încurcă-lume din pricina căruia tabăra noastră va pierde 
partida. Sunt convins că, dacă i-aş da una, cum am făcut azi- 
dimineaţă cu mititelul ăla care m-a stropit cu noroi, s-ar schimba 
faţa lucrurilor. 

— lar eu, dragul meu Aramis, răspunse cu linişte Athos, 
sunt convins că asta n-ar schimba decât faţa domnului de Retz. 
Aşa că să lăsăm lucrurile cum sunt, zău; de altfel, nu mai 
dispuneţi de voi înşivă nici unul, nici celălalt: tu eşti omul reginei 
Angliei, el omul Frondei. Prin urmare, dacă şi al doilea lucru pe 
care-ţi pare rău că nu-l duci la îndeplinire se dovedeşte tot atât 
de important ca primul... 

— Oh! E ceva foarte important. 

— Atunci fă-l numaidecât. 


— Din nenorocire, nu pot să-l fac când vreau. Numai seara, 
seară foarte târziu. 

— Înţeleg, surise Athos. La miezul nopţii. 

— Cam aşa ceva. 

— Ce vrei, dragul meu, astea-s lucruri lesne de amânat, şi-l 
vei amâna mai ales că la întoarcere, vei avea o asemenea 
scuză... 

— Da, dacă mă mai întorc. 

— Dacă e să nu te mai întorci, ce-ţi mai pasă? Fii om de 
înţeles. Haide, Aramis, nu mai ai douăzeci de ani, dragul meu 
prieten. 

— Spre marea mea părere de rău, la naiba! Ah, de i-aş 
avea! 

— Da, zise Athos, cred că te-ai ţine numai de nebunii! Acum 
să ne despărţim: eu am una sau două vizite de făcut şi trebuie 
să scriu şi o scrisoare. Vino să mă iei pe la opt, ori, mai degrabă, 
nu vrei să mâncăm împreună la şapte? 

— Prea bine, încuviinţă Aramis. Eu, unul, am douăzeci de 
vizite de făcut şi tot atâtea scrisori de scris. 

Şi cu aceste cuvinte se despărţiră. Athos se duse în vizită la 
doamna de Vendôme, lăsă vorbă la doamna Chevreuse că a 
trecut pe acolo şi scrise următoarea scrisoare lui d'Artagnan: 


"Dragă prietene, plec împreună cu Aramis într-o chestiune 
de mare însemnătate. Aş fi dorit să-mi iau rămas bun de la tine 
dar nu am timp. Nu uita că-ți scriu că să-ţi spun încă o date cita 
dragoste îţi port. Raoul s-a dus la Blois şi nu mai ştie de plecarea 
mea. Veghează asupra lui în lipsa mea cât poti mai bine şi, dacă 
se întâmpla să nu mai ai veşti de la mine de azi în trei luni, 
spune-i să deschidă pachetul pecetluit pe care stă scris numele 
lui şi pe care îl va găsi la Blois, în caseta mea de bronz, a cărei 
cheie ţi-o trimit. 

Îmbrățişează-l pe Porthos din partea lui Aramis şi a mea. Pe 
curând, sau poate rămâi cu bine pentru totdeauna. " 


Şi trimise scrisoarea prin Blaisois. 

La ora hotărâtă, Aramis sosi: purta uniforma de cavaler, iar 
la şold îi atârna acea veche spadă pe care o trăsese din teacă 
atât de des şi era gata mai mult ca oricând să o tragă şi acum. 


— ii! făcu el. Greşim fără îndoială, dacă plecăm aşa, fără 
să lăsăm măcar un cuvinţel de rămas bun lui Porthos şi lui 
d'Artagnan. 

— Am avut eu grijă, prietene, îi mărturisi Athos. l-am 
îmbrăţişat din partea amândurora. 

— Eşti un om minunat, dragul meu conte, zise Aramis. La 
toate te gândeşti. 

— Ei bine, te-ai hotărât în privinţa călătoriei? 

— Pe deplin. Şi acum, când am chibzuit lucrurile, sunt 
foarte mulţumit să părăsesc Parisul în clipa de faţă. 

— Şi eu la fel, mărturisi Athos. Îmi pare rău numai că nu l- 
am îmbrăţişat pe d'Artagnan; dar e atât de ager, diavolul, încât 
ne-ar fi ghicit planurile. 

Chiar la sfârşitul mesei se ivi Blaisois: 

— Domnule, iată răspunsul domnului d'Artagnan. 

— Ti-am spus eu să aştepţi un răspuns, nătărăule? se 
supără Athos. 

— Păi am plecat fără să aştept, dar m-a chemat înapoi şi 
mi-a dat asta. 

Şi scoase la iveală o pungă răsunătoare şi pântecoasă. 

Athos o desfăcu şi începu prin a scoate dinăuntru un bileţel 
pe care stăteau scrise următoarele: 


“Iubite conte, 

Când pleci într-o călătorie şi, mai ales, pentru trei luni, n-ai 
niciodată bani destui. Mi-aduc aminte de zilele noastre de lipsă 
şi-ţi trimit jumătate din ce am: sunt bani pe care am izbutit să-i 
storc de la Mazarin. Te implor să nu le dai o prea greşită 
întrebuințare. 

Cât despre povestea că n-am să te mai revăd, nu cred nici 
un cuvânt: cine are inima şi spada dumitale învinge orice 
piedică. 

Așadar, pe curând şi nicidecum «cu bine pentru 
totdeauna». 

Se întelege fără să mai spun că, din ziua când l-am văzut, 
Raoul mi-e drag ca şi copilul meu. Dar, crede-mă, mă rog din 
suflet lui Dumnezeu să nu ajung să-i fiu tată, deşi m-aş mânari 
cu un fiu ca el. 

Al tău, D'ARTAGNAN 


P. S. Fireşte că cei cincizeci de ludovici pe care ti-i trimit 
sunt ai tăi cum sunt şi ai lui Aramis, ai lui Aramis cum sunt şi ai 
tăi " 


Athos surâse şi o lacrimă înroura ochii săi frumoşi. 
D'Artagnan, pentru care avusese întotdeauna o dragoste plină 
de duioşie, îl iubea deci şi acum, oricât era el de partea lui 
Mazarin. 

— Uite, pe cinstea mea, cincizeci de ludovici, zise Aramis, 
răsturnând punga pe masă. Tot bani cu chipul regelui Ludovic al 
XIII-lea. Spune ce ai de gând cu banii aceştia, conte, îi păstrezi 
sau îi trimiţi înapoi? 

— Îi păstrez, Aramis şi chiar dacă n-aş avea nevoie, tot i-aş 
păstra. Ceea ce ţi se oferă din toată inima, trebuie să primeşti 
din toată inima. la tu douăzeci şi cinci şi dă-mi-i mie pe ceilalţi 
douăzeci şi cinci. 

— Slavă Domnului, sunt fericit să văd că eşti de partea 
mea. Ei, acum plecăm? 

— Când vrei. Dar tu n-ai un valet? 

— Nu, nătângului de Bazin i-a trăznit să se facă paracliser, 
precum ştii şi nu poate să plece de la Notre-Dame. 

— Bine, atunci îl iei pe Blaisois, cu care n-aş şti ce să fac, 
fiindcă eu îl am pe Grimaud. 

— Bucuros, se învoi Aramis. 

În clipa aceea, Grimaud se ivi în prag. 

— Gata, vesti el cu zgiîrcenia-i obişnuită la vorbă. 

— Să plecăm, zise Athos. 

Într-adevăr, caii aşteptau înşeuaţi. Cei doi valeţi încălecară 
şi ei. În colţul străzii îl întâlniră pe Bazin, care alergă să-şi dea 
sufletul. 

— Oh, slavă Domnului că ajung la timp! strigă Bazin. 

— Ce e? 

— Domnul Porthos tocmai a plecat de la noi, lăsând asta 
pentru dumneavoastră. Zicea că e ceva grabnic şi că trebuie să 
vă ajungă în mâna înainte să porniţi la drum. 

— Bun! făcu Aramis, luând punga pe care i-o întindea 
Bazin. Ce-i asta? 

— Staţi, domnule abate, e o scrisoare. 

— Te-am prevenit că dacă îmi spui altfel decât cavaler, îţi 
frâng oasele. Să vedem scrisoarea. 


— Păi cum o s-o citeşti? întrebă Athos. E întuneric beznă. 

— O clipă, zise Bazin. 

Scapără îndată amnarul şi aprinse o lumânare încolăcită pe 
care o folosea la sfeşnicele lui. La lumina acestei luminări 
Aramis citi: 


“Dragul meu d'Herblay, 

Aflu prin d'Artagnan, care mă imbrăţişează din partea ta şi 
a contelui de La Fere, că plecati într-o călătorie de două-trei 
luni .Cum ştiu că nu-ți place să ceri de la prieteni, îti ofer eu 
însumi: ai aici două sute de pistoli cu care poti face tot ce 
pofteşti şi pe care mi-i vei înapoia atunci când se va ivi prilejul. 
Nu te teme ca asta mă strâmtorează: dacă am nevoie de bani, o 
să cer să-mi trimită de la unul din castelele mele. Numai la 
Bracieux am douăzeci de mii de livre în aur. Nu-ţi trimit mai 
mult de teamă că n-ai primi o sumă mai mare. 

Mă adresez ţie, întrucât contele de La Fere, după cum ştii, 
îmi impune şi azi, chiar fără voia mea, deşi îl iubesc din toată 
inima: fireşte însă că ceea ce îţi trimit tie îi trimit deopotrivă şi 
lui. 

Sunt, cum nu te îndoieşti, nădăjduiesc, al tău devotat. 

DU VALLON DE BRACIEUX DE PIERREFONDS." 


— Ei bine, ce zici de asta?! exclamă Aramis. 

— Spun, dragul meu d'Herblay că e aproape un sacrilegiu 
să pui la îndoială providenţa, atunci când ai asemenea prieteni. 

— Adică? 

— Adică împărţim pistolii lui Porthos, aşa cum am împărţit 
ludovicii lui d'Artagnan. 

Împărţirea odată făcută la lumina lumânării lui Bazin, cei 
doi prieteni porniră din nou la drum. 

După un sfert de ceas, erau la poarta Saint-Denis, unde îi 
aştepta de Winter. 


PARTEA A DOUA 


Capitolul | Unde se dovedeşte că prima pornire 
e întotdeauna cea mai bună 


Cei trei gentilomi apucară drumul Picardiei, drum care le 
era atât de cunoscut şi care reînvia în mintea lui Athos şi Aramis 
unele dintre cele mai frumoase amintiri din tinereţe. 

— Dacă Mousqueton ar fi cu noi, zise Athos, ajungând în 
locul unde avuseseră de furcă odinioară cu pavagiii, ce-ar mai fi 
tremurat! Ţi-aduci aminte, Aramis? Aici l-a nimerit glonţul ăla 
rămas de pomină. 

— Pe legea mea! Eu, unul, i-aş îngădui să tremure, 
mărturisi Aramis. Parcă şi azi mă ia cu frig când mi-aduc aminte. 
Uite, dincolo de copacul ăsta e un locşor unde am crezut că, 
gata, m-am dus pe copcă! 

Îşi urmară calea. Curând veni rândul lui Grimaud să-şi 
adune amintirile. Ajungând în faţa hanului unde stăpânul său şi 
cu el făcuseră o petrecere straşnică, se apropie de Athos şi, 
arătând spre o ferestruică a pivniţei, spuse: 

— Cârnaţi! 

Athos izbucni în râs şi această năzbâtie din tinereţe i se 
păru şi acum plină de tot atâta haz, ca şi când i s-ar fi povestit o 
ispravă de-a altuia. 

În cele din urmă, după două zile şi o noapte de drum, spre 
seară, pe o vreme minunată, sosiră la Boulogne, oraş aproape 
pustiu pe atunci, clădit în întregime pe o înălţime; ceea ce se 
numeşte oraşul-de-jos nu exista. Boulogne era o poziţie fără de 
pereche. 

Ajunseră la porţile oraşului. 

— Domnilor, spuse de Winter, să facem şi aici cum am 
făcut la Paris; să ne despărţim, ca să nu batem la ochi. Ştiu un 
han unde nu trage prea multă lume, iar hangiul e omul meu 
credincios. Mă reped până acolo, socotind că mă aşteaptă ceva 
scrisori, iar dumneavoastră trageţi la hanul cel mai bun din oraş, 
la "Spada Marelui Henric", de pildă. Odihniţi-vă şi peste două 
ceasuri să fiţi la dig. Barca noastră trebuie să ne aştepte acolo. 

Zis şi făcut. Lordul de Winter îşi urmă calea în lungul 
bulevardelor mărginaşe, spre a intra în oraş pe o altă poartă, în 
care timp cei doi prieteni intrară pe poartă în faţa căreia se aflau 
şi, după vreo două sute de paşi, găsiră hanul pomenit. 


Lăsară caii să se odihnească, fără să le scoată şeile. Valeţii 
se aşezară să mănânce, întrucât se făcuse târziu, iar stăpânii 
nerăbdători să se îmbarce, le dădură întâlnire la dig, 
poruncindu-le să nu schimbe nici o vorbă cu nimeni, orice ar fi. 
Se înţelege că această poruncă îl privea numai pe Blaisois. 
Pentru Grimaud devenise de prisos de o veşnicie. 

Athos şi Aramis coborâră spre port. 

Prin veşmintele lor pline de praf, prin nu ştiu ce aer lipsit de 
stinghereală, care te face oricând să recunoşti pe omul deprins 
cu drumul, cei doi prieteni atraseră atenţia câtorva trecători. 

Mai cu seamă văzură pe unul asupra căruia ivirea lor făcu 
oarecare impresie. Omul acesta, pe care îl observaseră ei mai 
întâi, din aceeaşi pricină ce-i făcuse remarcaţi la rândul lor de 
către alţii, se plimba mâhnit încoace şi încolo pe dig. De îndată 
ce-i zări, îi privi şi el cu stăruinţă şi părea că arde de nerăbdare 
să le vorbească. 

Era tânăr şi palid. Avea ochii de un albastru atât de 
spălăcit, încât, după culorile ce se oglindeau în ei, păreau gata 
să se învăpăieze ca ochii unui tigru. Umbletul lui, în ciuda 
încetinelii şi a şovăielii cu care se răsucea pe călcâie, era băţos 
şi îndrăzneţ. Ilmbrăcat în negru, purta cu destulă eleganţă o 
spadă lungă la cingătoare. 

Ajunşi pe dig, Athos şi Aramis se opriră să se uite la o barcă 
legată de un bulumac şi gata să o pornească în larg. 

— E barca noastră, fără îndoială, zise Athos. 

— Da, răspunse Aramis. Şi colo e corabia care se 
pregăteşte să ridice ancora ca să ne ducă la destinaţie. Acum, 
numai de Winter să nu zăbovească, continuă el. Nu-i prea plăcut 
să stai aici: nu trece măcar o singură femeie. 

— Tăcere! făcu Athos. Trage cu urechea. 

Într-adevăr, tânărul care, în timp ce amândoi prietenii 
cercetau barca, trecuse de vreo două-trei ori pe lângă ei, se opri 
în loc auzind numele de Winter. Dar cum nu i se citi nici o 
tulburare pe chip, putea tot atât de bine să se fi oprit din 
întâmplare. 

— Domnilor, vorbi tânărul, salutându-i cu multă eleganţă şi 
politeţe. lertaţi-mi curiozitatea, dar văd că veniţi de la Paris, ori 
cel puţin sunteţi străini de Boulogne. 

— Da, venim de la Paris, domnule, răspunse Athos, la fel de 
curtenitor. Cu ce vă putem fi de folos? 


— Domnule, urmă tânărul. Sunteţi atât de bun să-mi 
spuneţi: e-adevărat că domnul cardinal Mazarin n-ar mai fi 
ministru? 

— lată o întrebare ciudată, rosti Aramis. 

— E şi nu e ministru, răspunse Athos. Adică jumătate de 
Franţă îl alungă, dar, prin intrigi şi făgăduieli, izbuteşte să se 
menţină mulţumită celeilalte jumătăţi: asta poate să mai dureze 
multă vreme, după cum vedeţi. 

— În sfârşit, domnule, întrebă străinul, n-a fost nici pus pe 
fugă, nici aruncat în temniţă? 

— Nu, domnule, cel puţin deocamdată. 

— Vă mulţumesc pentru bunăvoință, domnilor, zise tânărul 
depărtându-se. 

— Ce zici de întrebăreţul ăsta? mormăi Aramis. 

— Zic că e un provincial care se plictiseşte, ori vreun spion 
care iscodeşte. 

— Şi i-ai răspuns aşa? 

— Nimic nu mă îndreptăţea să-i răspund altfel. A fost 
politicos cu mine, m-am purtat la fel. 

— Totuşi, dacă e vreun spion... 

— De ce-ar fi în stare un spion? Nu mai suntem pe vremea 
cardinalului Richelieu, care, pentru o simplă bănuială, poruncea 
să se închidă porturile. 

— Lasă asta, ai greşit că i-ai răspuns aşa cum i-ai răspuns, 
zise Aramis, urmărind cu privirea pe tânărul care tocmai 
dispărea după nişte coline de nisip. 

— lar tu uiţi că ai fost şi mai neprevăzător, pomenind 
numele lordului de Winter, i-o întoarse Athos. Uiţi că la auzul 
acestui nume tânărul s-a oprit în loc? 

— Un temei în plus că, atunci când ţi-a vorbit, să-l pofteşti 
să-şi vadă de drum. 

— O ceartă, zise Athos. 

— Şi de când ţi-e teamă de o ceartă? 

— Mă tem de ceartă întotdeauna când sunt aşteptat 
undeva şi m-ar putea împiedica să ajung la vreme. De altfel, vrei 
să-ţi mărturisesc ceva? Sunt şi eu tare curios să-l văd pe tânărul 
ăsta mai de aproape. 

— De ce? 


— O să râzi de mine, Aramis, ai să spui că repet mereu 
acelaşi lucru şi că sunt cel mai fricos dintre fricoşi cu năzărelile 
mele. 

— Ei, dă-i înainte. 

— Cu cine găseşti că seamănă omul ăsta? 

— Ca urâţenie sau frumuseţe? râse Aramis. 

— Ca urâţenie, şi-atât cât poate semăna un bărbat cu o 
femeie. 

— Eh, la naiba, mă sileşti să mă gândesc! făcu Aramis. Nu, 
hotărât, nu ţi se năzare nimic, iubite prietene şi acum, când stau 
să cuget, găsesc că ai dreptate, da, zău aşa: gura asta fină, cu 
buzele subţiri, ochii ăştia care ascultă parcă numai de poruncile 
minţii şi niciodată de cele ale inimii. Un oarecare bastard, 
zămislit de milady. 

— Ai poftă de glumă, Aramis! 

— Obişnuinţa, ce vrei. lţi jur că m-ar încânta tot atât de 
puţin ca şi pe tine să-l întâlnesc în calea mea pe acest pui de 
şarpe. 

— Aha, uite-l şi pe de Winter, zise Athos. 

— Bun. Acum n-ar mai trebui decât să se lase aşteptaţi şi 
valeţii noştri, spuse Aramis. 

— Nu-ţi face griji, îl linişti Athos. Îi văd venind la vreo 
douăzeci de paşi în spatele lordului. Il recunosc pe Grimaud 
după felul cum ţine capul ţeapăn între umeri şi după 
picioroangele lui. Tony ne poartă armele. 

— Crezi că ne îmbarcăm în timpul nopţii? întrebă Aramis, 
aruncând o privire spre asfinţit, unde soarele lăsase în urmă 
doar un nor de aur, care se lăţea pe încetul, scufundându-se în 
mare. 

— Tot ce se poate, încuviinţă Athos. 

— Drace, mormăi Aramis. Nu-mi place marea nici ziua, 
darmite noaptea: mugetul valurilor, vuietul vântului, legănarea 
îngrozitoare a vasului; în locul lor, mărturisesc, prefer 
mânăstirea de la Noisy. 

Athos zâmbi cu zâmbetul lui trist, căci îşi ascultă prietenul, 
gândindu-se vădit la altceva. După o clipă se îndrepta spre de 
Winter. 

Aramis îl urmă. 

— Ce-o fi având prietenul nostru? şopti Aramis. Parc-ar fi 
blestemat, ca osândiţii lui Dante, cărora Satan le-a sucit gâtul 


să-şi privească întruna călcâiele. Ce naiba o fi având de se tot 
uită îndărăt? 

De Winter, văzându-i şi el, iuți pasul şi se apropie de ei cu o 
grabă neobişnuită. 

— Ce ai, milord, de ce gâfâi aşa? zise Athos. 

— Nimic, îngâna de Winter, nimic. Trecând pe lângă dune 
mi s-a părut... 

Şi întoarse din nou capul. 

Athos se uită la Aramis. 

— Haidem, continuă de Winter. Să mergem, barca trebuie 
să ne aştepte. lată colo şi corabia noastră, o vedeţi? Aş dori să 
mă ştiu cât mai curând pe punte. 

Şi din nou întoarse capul. 

— Ei, făcu Aramis, nu cumva ai uitat ceva? 

— Nu, mă frământă un gând. 

— L-a văzut, spuse încet Athos lui Aramis. 

Ajunseră la treptele care coborau spre barcă. De Winter 
lăsă să treacă întâi valeţii - pe cel care purta armele şi pe cei 
care purtau cuferele - apoi o porni în urma lor. 

În clipa aceea, Athos zări un om care se apropia de țărm, 
paralel cu digul: zorea pasul, ca şi când ar fi vrut să privească la 
îmbarcarea lor din partea cealaltă a portului, aflată doar la vreo 
douăzeci de paşi. 

Prin pâcla tot mai deasă a înserării crezu că-l recunoaşte pe 
tânărul cu întrebările. 

"Oho! îşi zise el. Să fie cu adevărat un spion şi să aibă de 
gând să se împotrivească îmbarcării noastre?" 

Cum însă, chiar dacă străinul ar fi avut asemenea gânduri, 
era prea târziu să mai facă ceva, Athos, la rândul lui, cobori 
treptele, fără să-l scape din ochi. Tânărul, ca să taie drumul, 
apăruse pe ecluză. 

— Are ceva cu noi, nici vorbă, murmură Athos. Nu-i nimic, 
să ne îmbarcăm şi, odată în larg, să poftească! 

Sări şi el în barcă şi barca se desprinse numaidecât de mal, 
depărtându-se sub sforţarea a patru văslaşi vânjoşi. 

Tânărul se apucă să-i urmărească, ba mai degrabă le-o luă 
înainte. Barca trebuia să treacă între capul digului, unde tocmai 
se aprinsese farul şi o stâncă povârnita deasupra apei. Il văzură 
de departe cum se caţără pe stâncă, astfel încât să domine 
trecerea bărcii. 


— Ehei! făcu Aramis spre Athos. Tânărul e un spion, cu 
siguranţă. 

— Cine-i tânărul? întrebă de Winter, întorcându-se spre ei. 

— Cel care ne-a urmărit, care a intrat în vorbă cu noi şi care 
ne aşteaptă acolo, pe mal: priveşte. 

De Winter se întoarse înspre partea încotro Aramis arăta cu 
degetul. Lumina farului învăluia mică strâmtoare pe unde avea 
să treacă barca, ca şi stânca pe care tânărul aştepta în picioare, 
în capul gol, cu braţele încrucişate la piept. 

— El e „strigă lordul de Winter, strângând braţul lui Athos. 
El e! Adineauri mi s-a părut că-l recunosc şi nu m-am înşelat. 

— Care el? întrebă Aramis. 

— Fiul lui milady, răspunse Athos. 

— Călugărul! exclamă Grimaud. 

Tânărul auzi aceste cuvinte. Stătea chiar pe buza stâncii şi 
într-atât se aplecase înainte, încât ai fi crezut că vrea să sară 
dintr-o clipă în alta. 

— Da, eu sunt, unchiule. Eu, fiul lui milady. Eu, călugărul, 
eu, secretarul şi prietenul lui Cromwell şi te cunosc atât pe tine 
cât şi pe tovarăşii tăi. 

Trei oameni curajoşi şi hotărâți, a căror bărbăţie nimeni n- 
ar fi îndrăznit să o pună la îndoială, se aflau în barcă. Ei bine, 
glasul, vorba, înfăţişarea acestui om îi umplură pe tustrei de 
groază. 

Cât despre Grimaud, acestuia i se ridicase părul măciucă în 
cap şi sudoarea îi brobonise fruntea. 

— Ah! zise Aramis. El e nepotul, el e călugărul, el e fiul lui 
milady, aşa cum spune? 

— Din nefericire, da, murmură de Winter. 

— Atunci, aşteaptă! mormăi Aramis. 

Şi, cu acel înspăimântător sânge rece de care dădea 
dovadă în cele mai grele împrejurări, apucă una din cele două 
muschete din bretele lui Tony, o încarcă şi-l luă la ochi pe 
tânărul care stătea în picioare pe stâncă, asemenea unui înger 
blestemat. 

— Foc! strigă Grimaud, pierzându-şi cumpătul. 

Athos se repezi şi apucă ţeava armei, oprind împuşcătura. 

— Să te ia dracu! izbucni Aramis. Îl aveam în bătaia puştii şi 
i-aş fi trimis glonţul drept în piept. 

— Destul că i-am omorât mama! zise înăbuşit Athos. 


— Mama era o scelerată care a căutat să lovească în noi şi 
în cei care ne erau dragi. 

— Da, însă fiul nu ne-a făcut nimic. 

Grimaud, care se ridicase în picioare să vadă urmarea 
împuşcăturii, se lăsă în barcă, plesnindu-şi descurajat palmele. 

Tânărul izbucni în râs. 

— Ah! Voi sunteţi, acum vă cunosc, voi sunteţi! strigă el. 

Hohotele lui stridente şi cuvintele-i pline de ameninţare 
plutiră pe deasupra bărcii şi, purtate de vânt, se pierdură în 
adâncurile depărtării. 

Aramis fremăta. 

— Calm! îl povăţui Athos. Ce naiba, nu mai suntem oameni? 

— Ba da, i-o întoarse Aramis. Dar cel de colo e un demon. 
Şi uite, întreabă-l pe unchi dacă aş greşi scăpându-l de scumpul 
nepot... 

De Winter nu răspunse decât printr-un oftat. 

— Totul s-a sfârşit, continuă Aramis. Ah, mă tem, Athos, că 
m-ai silit la o nebunie cu înţelepciunea ta. 

Athos luă mâna lui de Winter într-a lui şi, căutând să 
schimbe vorba, îl întrebă: 

— Când ajungem în Anglia? 

Acesta nu-l auzi şi nu-i răspunse. 

— Uite ce e, Athos, zise Aramis. Poate că încă mai e timp. 
Vezi, nici nu s-a clintit din loc. 

Athos se întoarse cu o vădită sforţare, căci vederea 
tânărului de pe stâncă îi făcea rău. 

Într-adevăr, stătea acolo tot în picioare, iar farul îl învăluia 
cu un nimb de lumină. 

— Oare ce caută la Boulogne? întrebă Athos, care, fiind 
întruchiparea raţiunii, se străduia să găsească în toate cauza şi 
se sinchisea prea puţin de urmări. 

— Mă urmăreşte pe mine, zise de Winter, auzindu-l de astă 
dată, căci glasul lui Athos tocmai îi rostea gândul. 

— Ca să te urmărească, prietene, ar fi trebuit să ştie de 
plecarea noastră, continuă Athos. Şi, pe cât se pare, ba chiar 
după toate probabilitățile, a sosit aici înaintea noastră. 

— Atunci nu mai înţeleg nimic! clătină englezul din cap, cu 
aerul omului care socoteşte de prisos să se mai împotrivească 
unei forţe supranaturale. 


— Hotărât, cred că am greşit, Aramis, împiedicându-te 
adineauri să tragi, mărturisi Athos. 

— Taci, răspunse Aramis. Dacă aş putea, aş plânge. 

Grimaud scoase un mormăit surd, ca un muget. 

In clipa aceea cineva îi strigă de pe corabie. Cârmaciul 
răspunse şi barca se lipi de vas. 

Pe dată, oameni, valeţi şi bagaje fură sus pe punte. 
Stăpânul corabiei nu-şi aştepta decât călătorii ca să ridice 
ancora. Abia puseseră piciorul pe punte, că şi porniră spre larg, 
îndreptându-se spre Hastings, unde trebuiau să debarce. 

Cei trei prieteni aruncară fără să vrea o ultimă privire către 
stânca pe care se mai vedea desluşit umbra amenințătoare a 
urmăritorului. 

In clipa aceea un glas ajunse până la ei, aducându-le o 
ultimă ameninţare: 

— Pe curând, domnilor, în Anglia! 


Capitolul II Te deum în cinstea victoriei de la 
Lens 


Toată acea forfotă de care doamna Henriette îşi dăduse 
seama şi căreia căutase zadarnic să-i afle cauza, era prilejuită 
de victoria de la Lens, vestită de Prinţ prin domnul de Châtillon, 
care luase parte cu strălucire la luptă; în plus, el avea misiunea 
să anine sub bolțile de la Notre-Dame douăzeci şi două de 
drapele cucerite atât de la loreni, cât şi de la spanioli. 

Ştirea era hotărâtoare: ea încheia, în favoarea curţii, lupta 
începută cu Parlamentul. Toate ipotezele puse peste noapte şi 
care întâmpinau împotrivirea Parlamentului, aveau întotdeauna 
drept motiv nevoia de a susţine onoarea Franţei şi nădejdea 
îndoielnică de a învinge duşmanul. Or, cum după Nordlingen nu 
urmaseră decât înfrângeri, Parlamentului îi venise apa la moară 
să-l interpeleze pe Mazarin asupra victoriilor mereu făgăduite şi 
mereu amânate; în schimb, de astă dată, victoria era în mâna 
lui, fusese un triumf şi încă un triumf deplin: toată lumea îşi 
dădea seama de îndoita victorie a curţii, victorie în afara 
hotarelor, victorie înlăuntrul lor, astfel că nu era nimeni, nici 
chiar tânărul rege, care, aflând această veste, să nu strige: 


— Ei, domnilor din Parlament, să vedem ce-o să mai ziceţi! 

Cu acest prilej, regina strânsese la piept pe vlăstarul 
coroanei, ale cărui simţăminte trufaşe şi nestăpânite se 
potriveau atât de bine cu ale ei. Un consiliu avusese loc în 
aceeaşi seară, la care fuseseră poftiţi mareşalul de La Meilleraie 
şi domnul de Villeroy pentru că erau de partea lui Mazarin, 
Chavigny şi Séguier pentru că urau Parlamentul, Guitaut şi 
Comminges pentru că erau devotați reginei. 

Nu se află nimic despre hotărârile luate la acest consiliu. 
Doar un singur lucru, anume că duminica următoare va avea loc 
un Te Deum la Notre-Dame, în cinstea victoriei de la Lens. 

Duminica următoare, parizienii se treziră puşi pe veselie; un 
Te-Deum era lucru mare pe vremea aceea. Nu se făcuse încă 
abuz de aceste ceremonii, aşa că aveau multă căutare. Soarele, 
care părea că ia şi el parte la sărbătoare, se ridicase strălucitor 
pe cer, aurind turlele posomorâte ale oraşului, plin de pe acum 
de lume: străzile cele mai întunecoase căpătaseră o înfăţişare 
sărbătorească şi de-a lungul lor se vedeau şiruri nesfârşite de 
cetăţeni, lucrători, femei şi copii, scurgându-se spre Notre- 
Dame, aidoma unui fluviu care urcă spre izvor. 

Prăvăliile erau pustii, casele zăvorâte. Fiecare ţinuse să-l 
vadă pe tânărul rege alături de mama sa şi de faimosul cardinal 
Mazarin, pe care îl urau până într-atât, încât nimeni nu voia să 
scape prilejul să-l zărească. 

Cea mai mare libertate domnea, de altminteri, în mijlocul 
acestei mulţimi uriaşe; părerile se rosteau deschis, vestind, ca 
să spunem aşa, răzmeriţa, aşa cum miile de clopote ale 
bisericilor din Paris vesteau Te-Deum-ul. Poliţia oraşului o formă 
mulţimea însăşi, nimic ameninţător nu tulbura armonia urii 
generale şi vorbele clevetitoare nu îngheţau pe buze. 

Totuşi, de la opt dimineaţa, regimentul de gardă al reginei, 
comandat de Guitaut, care îl avea drept ajutor pe Comminges, 
nepotul său, cu tobele şi trompetele în frunte, venise să se 
înşiruie de la Palatul Regal până la Notre-Dame, manevră 
urmărită în linişte de cetăţenii veşnic dornici să audă muzica 
militară şi să vadă uniforme strălucitoare. 

Friquet, îmbrăcat de duminică, îl păcălise pe Bazin, 
superiorul său, arătând că i s-a umflat falca, asta cu ajutorul 
unui pumn de sâmburi de cireşe grămădiţi într-o parte a gurii şi 
Bazin îi dăduse liber pe toată ziua. 


La început, Bazin nici nu voise să audă de aşa ceva, căci 
era în toane rele, mai întâi din pricina plecării lui Aramis, care nu 
găsise cu cale nici măcar să-i spună unde pleacă, apoi din 
pricină că trebuia să ia parte la o slujbă în cinstea unei victorii 
de care nu se bucura, Bazin fiind, precum ne amintim, de partea 
Frondei; şi dacă ar fi fost cu putinţă ca paraciliserul să lipsească 
de la o asemenea solemnitate, aidoma unui simplu copil din cor, 
Bazin s-ar fi înfăţişat neîndoios episcopului cu aceeaşi rugăminte 
care i se făcuse şi lui. Începuse deci, precum am spus, prin a se 
împotrivi oricărei învoiri; dar chiar sub ochii lui, falca lui Friquet 
se umflase şi mai mult, încât, pentru cinstea copiilor din corul 
bisericii, umbrită de un asemenea chip sluţit, îşi dăduse până la 
urmă încuviințarea, bombănind. In uşa bisericii, Friquet scuipase 
umflătura şi-i dăduse lui Bazin cu tifla într-un fel care asigura 
ştrengarului din Paris întâietatea asupra tuturor ştrengarilor de 
pe lume; de la el de la birt scăpase, fireşte, spunând că ia parte 
la slujbă la Notre-Dame. 

Prin urmare, Friquet era liber şi, după cum am văzut, 
îmbrăcat cu cele mai arătoase haine ale lui. Podoaba lui cea mai 
de preţ era mai cu seamă o scufie greu de zugrăvit în cuvinte, 
care îşi are locul între boneta din evul mediu şi pălăria din 
vremea lui Ludovic al XIII-lea. Maică-sa îi făcuse acest ciudat 
acoperământ pentru cap şi, fie dintr-o toană, fie lipsindu-i 
postavul, se arătase prea puţin grijulie în potrivirea culorilor, 
astfel încât capodopera pălărierilor din secolul al XVII-lea era 
galbenă şi verde într-o parte, albă şi roşie în cealaltă. Dar 
Friguet, care îndrăgise dintotdeauna varietatea culorilor, era şi 
mai mândru şi mai triumfător. 

leşind din biserică de la Bazin, Friquet porni într-un suflet 
spre Palatul Regal. Ajunse acolo în clipa când regimentul de 
gardă ieşea pe poartă şi, cum nu alergase încoace decât ca să-şi 
bucure ochiul şi să asculte muzică, se alipi numaidecât în frunte, 
bătând tobă din două pietre şi trecând apoi de la tobă la 
trompetă, pe care o imită din gură cu atâta pricepere, încât îşi 
atrase nu o dată laudele iubitorilor de armonii imitative. 

Această veselă îndeletnicire ţinu de la bariera Sergents 
până în piaţa Notre-Dame şi pentru Friquet fu o adevărată 
plăcere. Dar de îndată ce regimentul se opri şi companiile, 
desfăşurându-se, pătrunseră până în inima vechiului oraş şi se 
orânduiră în capul străzii Saint-Christophe, aproape de strada 


Cocatrix, unde locuia Broussel, Friquet îşi aminti că n-a pus 
nimic în gură, se gândi încotro să-şi îndrepte paşii spre a 
îndeplini şi această însemnată cerinţă a zilei şi, după ce cugeta 
adânc, hotărî că numai la consilierul Broussel ar putea să-şi 
potolească foamea. Drept care o luă îndată la picior, ajunse 
gâfâind la casa consilierului şi se apucă să bată în poartă cu 
putere. 

Maică-sa, bătrâna slujnică a lui Broussel, veni să deschidă. 

— Ce cauţi aici, neastâmpăratule? bombăni ea. De ce nu 
eşti la biserică? 

— Am fost, maică Nanette, dar am văzut că acolo se petrec 
unele lucruri de care trebuie să dau de ştire lui domn' Broussel 
şi, cu îngăduinţa lui jupân Bazin, îl ştii dumneata pe jupân Bazin 
paracliserul, am venit încoace să-i vorbesc. 

— Şi ce vrei tu să-i spui, maimuţoiule, lui domn' Broussel? 

— Vreau să stau de vorbă chiar cu dânsul. 

— Asta nu se poate, lucrează. 

— Atunci o să aştept, zise Friquet, căruia îi convenea să 
aştepte, cu atât mai mult cu cât ştia el cum să-şi omoare timpul. 

Şi urcă sprinten scară pe care maica Nanette o urcă încet 
după el. 

— La urma urmei, ce vrei tu de la domnu' Broussel? se oţări 
ea din nou. 

— Vreau să-i spun că regimentul de gardă a venit în păr 
aici, răspunse Friquet, strigând din răsputeri. Şi cum lumea 
vorbeşte că la curte s-au luat măsuri împotriva lui domn' 
Broussel, am venit să-l previn, să se ferească. 

Broussel îl auzi şi, câştigat de zelul ştrengarului, cobori la 
primul cât; căci lucra, într-adevăr, în cabinetul lui de la catul de 
sus. 

— Eh, prietene, zise el. Ce ne pasă nouă de regimentul de 
gardă! Ai înnebunit de faci atâta tărăboi? Nu ştii că domnii ăştia 
se poartă după regulă şi că e obiceiul ca regimentul să facă zid 
pe unde trece regele? 

Friqguet se arătă mirat şi, sucindu-şi boneta cea nouă în 
mâini, răspunse: 

— Păi nimic mai firesc să ştiţi şi asta, domn' Broussel, doar 
dumneavoastră le ştiţi pe toate. Eu, unul, zău, habar n-aveam 
şi-am crezut că vă dau un sfat bun. Nu trebuie să-mi purtaţi pică 
pentru asta, domn' Broussel. 


— Dimpotrivă, băiatule, dimpotrivă. Ba chiar îmi place că 
eşti inimos. Nanette, ia uită-te niţel la caisele de colo, pe care 
doamna de Longueville ni le-a trimis ieri de la Noisy; dă-i şi 
băiatului tău vreo câteva, cu o bucată de pâine proaspătă. 

— Oh, mulţumesc, domn' Broussel! se bucură Friquet. Spun 
drept că mor după caise. 

Broussel trecu în odaia soţiei sale şi ceru să i se aducă 
gustarea de dimineaţă. Era nouă şi jumătate. Consilierul se duse 
la fereastră. Strada era pustie cu desăvârşire, dar în depărtare 
se auzea, ca vuietul mării în creştere, mugetul uriaş al valurilor 
mulţimii care creştea mereu în jurul bisericii Notre-Dame. 
Vuietul acesta spori încă o dată pe atât când d'Artagnan, cu o 
companie de muşchetari, veni să facă de strajă la intrarea în 
biserică. Îi spusese lui Porthos să se folosească de acest prilej ca 
să vadă ceremonia şi Porthos apăru în mare ţinută, pe cel mai 
frumos cal al său, ca muşchetar de onoare, aşa cum şi 
d'Artagnan apăruse în atâtea rânduri odinioară. Sergentul 
companiei, un bătrân ostaş, veteran al războaielor din Spania, îl 
recunoscu pe Porthos, vechiul său tovarăş de arme şi se grăbi 
să istorisească celor aflaţi sub ordinele sale despre isprăvile 
nemaipomenite săvârşite de acest uriaş, fală a muşchetarilor de 
altădată ai lui Treville. Porthos fu bine primit în mijlocul 
companiei, ba chiar privit cu admiraţie. 

La ceasurile zece, tunul de la Luvru vesti plecarea regelui. 
Mulțimea care se frământă dinapoia muschetelor nemişcate ale 
ostaşilor tălăzui asemenea arborilor zbuciumaţi de furtună. Intr- 
un târziu, regele apăru cu regina într-o trăsură pe de-a-ntregul 
aurită. Zece alte trăsuri veneau în urmă, cu doamnele de 
onoare, ofiţerii casei regale şi toată curtea. 

— Trăiască regele! izbucniră strigăte din toate părţile. 

Tânărul rege se arătă grav la geamul portierei, schiţă un 
gest de recunoştinţă şi salută uşor din cap, ceea ce înteţi 
strigătele. 

Cortegiul înainta încet şi-i trebui aproape o jumătate de 
ceas ca să străbată distanţa dintre Luvru şi piaţa Notre-Dame. 
Ajuns acolo, intră treptat-treptat sub bolta uriaşă a sumbrei 
biserici şi serviciul divin începu. 

În momentul când curtea se aşeză în jilţuri, o trăsură cu 
blazonul lui Comminges se desprinse din şirul trăsurilor de la 
curte şi se depărtă încet, oprindu-se în capul străzii Saint- 


Christophe, pustie cu desăvârşire. Acolo, patru ostaşi cu un 
ofiţer se urcară în ea şi traseră perdelele; apoi, printr-o 
crăpătură, ofiţerul se apucă să pândească în lungul străzii 
Cocatrix, ca şi cum ar fi aşteptat pe cineva. 

Toată lumea nu se gândea decât la ceremonie, aşa că nici 
trăsura, nici măsurile de prevedere ale celor din ea nu fură 
băgate în seamă. Doar Friquet, cel mereu cu ochii în patru, ar fi 
putut să adulmece tărăşenia, dar el se dusese să-şi mănânce 
caisele sub streaşină unei case din piaţa bisericii. De acolo îl 
vedea pe rege, pe regină şi pe Mazarin şi asculta slujba ca şi 
cum ar fi fost în biserică. 

Către sfârşitul slujbei, regina, văzându-l pe Comminges, 
care aştepta în spatele ei, în picioare, încuviințarea unei porunci 
date înainte de a părăsi Luvrul, spuse în şoaptă: 

— Du-te, Comminges şi Dumnezeu să-ţi ajute! 

Comminges plecă numaidecât, ieşi din biserica şi apucă pe 
strada Saint-Christophe. Friquet, dând cu ochii de acest chipeş 
ofiţer, urmat de doi ostaşi, porni în joacă după ei, cu atât mai 
voios, cu cât ceremonia se sfârşise şi regele tocmai se urca în 
trăsură. De cum îl zări pe Comminges în capul străzii Cocatrix, 
ofiţerul din trăsură îi spuse un cuvânt vizitiului, care porni 
îndată, oprindu-se în faţa casei lui Broussel. 

În aceeaşi clipă, Comminges bătea în poartă. 

Frigquet, în spatele lui Comminges, aşteptă să vină cineva să 
deschidă. 

— Ce cauţi aici, haimana? se răsti Comminges. 

— Aştept să intru la domn' Broussel, domn ofiţer! murmură 
Friquet, cu un glas dulce pe care se pricepea de minune să şi-l 
ia la nevoie ştrengarul Parisului. 

— Va să zică stă aici? întrebă Comminges. 

— Aici, domnule. 

— La ce etaj? 

— Stă în toată casa, îl lămuri Frigquet. E casa lui. 

— Dar unde îl găseşti de obicei? 

— Când lucrează, urcă la catul de sus, însă de mâncat, 
mănâncă la cel de jos. Acuma trebuie că stă la masă, doare 
amiază. 

— Bine, zise Comminges. 

În clipa aceea, un valet veni să deschidă. Ofiţerul îi puse 
câteva întrebări şi află că domnul de Broussel era acasă şi că, 


într-adevăr, tocmai stătea la masă. Comminges urcă în urma 
valetului, iar Frigquet în urma lui Comminges. 

Broussel stătea la masă, împreună cu întreaga-i familie: în 
faţa lui şedea soţia, de o parte şi de alta cele două fete, iar în 
capul mesei, Louvieres, fiul lui, pe care am avut prilejul să-l 
cunoaştem când cu accidentul întâmplat consilierului, accident 
de pe urma căruia se înzdrăvenise pe deplin. Omul, din nou 
teafăr şi sănătos, tocmai gusta din frumoasele fructe trimise de 
către doamna de Longueville. 

Comminges, care prinsese valetul de braţ în momentul 
când se pregătea să deschidă uşa ca să-l anunţe, deschise el 
însuşi uşa şi se pomeni în faţa acestui tablou de familie. 

La ivirea ofițerului, Broussel se simţi oarecum tulburat. Dar, 
văzându-l că salută politicos, se ridică şi răspunse la fel. 

Totuşi, în ciuda politeţii amândurora, o mare nelinişte se 
zugrăvi pe chipul femeilor; Louvi€res se făcu galben ca ceară şi 
aştepta nerăbdător lămuririle ofițerului. 

— Domnule, rosti Comminges, sunt purtătorul unui ordin al 
regelui. 

— Prea bine, domnule, răspunse Broussel. Ce ordin? 

Şi întinse mâna. 

— Am însărcinarea să vă arestez, domnule, rosti 
Comminges pe acelaşi ton şi cu aceeaşi politeţe. Şi dacă 
binevoiţi să-mi daţi crezare, vă veţi scuti de osteneala de a citi 
această lungă scrisoare şi mă veţi urma. 

Un trăsnet să fi căzut în mijlocul acestor oameni paşnici şi 
cumsecade şi tot n-ar fi stârnit atâta spaimă. Broussel se dădu 
înapoi tremurând. Pe vremea aceea era cumplit să fii întemnițat 
ca duşman al regelui. Louvieres făcu o mişcare, ca şi cum ar n 
vrut să sară să ia spada aflată pe un scaun, într-un colţ, dar o 
privire a bunului Broussel, care nu-şi pierduse capul, stăvili 
această pornire deznădăjduită. Doamna de Broussel, de partea 
cealaltă a mesei, izbucni în plâns. Cele două fete îşi strângeau 
tatăl în braţe. 

— Să mergem, domnule, să nu mai zăbovim! spuse 
Comminges. Se cuvine să dăm ascultare regelui. 

— Domnule, spuse Broussel, nu mă simt prea bine cu 
sănătatea ca să vă urmez acum: cer un răgaz. 

— Cu neputinţă, răstise Comminges. Ordinul e limpede şi 
trebuie adus pe loc la îndeplinire. 


— Cu neputinţă! exclamă Louvieres. Domnule, luaţi seama, 
nu ne împingeţi la disperare. 

— Cu neputinţă?! răsună o voce ţipătoare din fundul odăii. 
Comminges se întoarse şi o văzu pe maica Nanette cu mătura în 
mână şi cu ochii scăpărând de mânie. 

— Buna mea Nanette, stai liniştită, te rog, interveni 
Broussel. 

— Să stau liniştită când mi-arestează stăpânul, liberatorul, 
părintele bietului popor! Eh, abia acum ai să mă cunoşti... la să- 
ţi iei tălpăşiţa! se oţări ea la Comminges. 

Ofiţerul zâmbi. 

— Domnule, spuse el, întorcându-se spre Broussel. 
Porunciţi acestei femei să tacă şi urmaţi-mă. 

— Să-mi poruncească mie să tac?! Mie?! se aprinse 
Nanette. Haide, poate altul, nu tu, chipos sticlete al regelui! Las' 
că vezi tu acuşi! 

Şi maica Nanette se repezi la fereastră, o deschise şi strigă 
cât o ţinea gura, de se auzea până în piaţa bisericii Notre-Dame: 

— Ajutor! Mi-arestează stăpânul! L-arestează pe consilierul 
Broussel! Ajutor! 

— Domnule, rosti Comminges. Răspundeţi: vă supuneţi 
regelui sau nu? 

— Mă supun, mă supun, domnule! îl asigură Broussel, 
încercând să se desprindă din îmbrăţişarea fetelor lui şi să-şi 
stăpânească din ochi băiatul gata să izbucnească. 

— În acest caz, urmă Comminges, porunciţi băbătiei să 
tacă. 

— Aha, băbătie! se cătrăni Nanette. 

Şi, încleştându-şi mâinile de zăbrelele ferestrei, se porni să 
strige şi mai vârtos: 

— Ajutor! Ajutor! L-arestează pe domn' Broussel fiindcă a 
apărat poporul! Ajutor! 

Comminges se repezi la slujnică, vrând să o smulgă de la 
fereastră, dar în aceeaşi clipă un alt glas, de undeva de jos, 
răsună piţigăiat: i 

— Săriţi! Foc! Ucigaşii! Îl omoară pe domn' Broussel! ÎI 
sugrumă pe domn' Broussel! 

Era glasul lui Friquet. 

Maica Nanette, simțindu-se sprijinită, îi ţinu isonul ţipând ca 
din gură de şarpe. 


Câteva capete de curioşi se şi iviseră pe la ferestre. 
Poporul, atras în capul străzii, dădea fuga - la început doar 
câţiva, apoi un adevărat puhoi. Toţi auzeau strigătele, vedeau 
acolo o trăsură, dar nimeni nu se dumirea ce şi cum. Friquet 
ţâşni din casă drept pe acoperişul trăsurii. 

— Vor să-l aresteze pe domn' Broussel! răcni el. Ostaşii 
aşteaptă-n trăsură, ofiţerul e sus. 

Poporul începu să murmure şi se apropie de cai. Cei doi 
ostaşi rămaşi în stradă urcară în casă, în ajutorul lui 
Comminges; ceilalţi, aflaţi în trăsură, deschiseră amândouă 
portierele şi puseră mâna pe arme. 

— Îi vedeţi? strigă Friquet. Îi vedeţi? Uite-i! 

Vizitiul se întoarse şi-l plesni cu biciul. Băiatul urlă de 
durere. 

— Oh, vizitiu afurisit! se înfurie Friquet. Te-amesteci unde 
nu-ţi fierbe oala?! Stai niţel! 

Şi se repezi în casă, de unde începu să-l bombardeze cu tot 
ce-i pica în mână. 

In ciuda purtării duşmănoase a ostaşilor, ba poate chiar din 
pricina asta, mulţimea începu să lărmuiască, apropiindu-se tot 
mai mult de cai. Ostaşii siliră pe cei mai porniţi să dea înapoi, 
împingându-i cu lăncile. 

Totuşi, vuietul creştea neîncetat. Strada gemea de lume şi 
oamenii curgeau din toate părţile. Mulțimea năvăli peste 
temutele lănci ale gărzilor. Ostaşii erau împinşi ca de nişte ziduri 
vii, gata să fie striviţi de roţile şi de pereţii trăsurii. Strigătul: "În 
numele regelui!", repetat de vreo douăzeci de ori de către ofiţer, 
nu putea face nimic împotriva gloatei întărâtate, ba părea că o 
întărita şi mai mult când, auzind strigătul "În numele regelui", 
un călăreț se apropie în goană şi, văzând cum erau batjocorite 
acele uniforme, se aruncă în învălmăşeală cu spada în mână, 
aducând un nesperat sprijin ostaşilor. 

Călărețul, un tânăr de cincisprezece-şaisprezece ani, era 
alb că varul la faţa de furie. Sări din şa, alăturându-se ostaşilor, 
se lipi de spatele trăsurii şi, facându-şi pavăză din cal, trase din 
coburi pistoalele pe care şi le vâri la cingătoare, apoi puse mâna 
pe spadă, ca un luptător încercat. Timp de zece minute, tânărul 
tinu piept singur mulțimii. Atunci apăru Comminges, 
împingându-l din spate pe Broussel. 

— Să sfărâmăm trăsura! strigă poporul. 


— Ajutor! strigă bătrâna. 

— Săriţi! strigă Frigquet, azvârlind neobosit în ostaşi cu tot 
ce-i cădea în mână. 

— În numele regelui! strigă Comminges. 

— Cine face un pas, e mort! strigă Raoul, care, văzându-se 
împins de mulţime, atinse cu vârful spadei un fel de uriaş gata 
să-l strivească. Acesta, simțindu-se rănit, dădu înapoi, urlând. 

Era într-adevăr Raoul, care, întorcându-se de la Blois, aşa 
cum făgăduise contelui de La Fère, după o absenţă de cinci zile, 
ţinuse să vadă şi el ceremonia şi apucase pe drumul cel mai 
drept spre Notre-Dame. Ajuns în preajma străzii Cocatrix, se 
pomenise purtat de şuvoiul mulţimii şi, la strigătul: "În numele 
regelui!", îşi aduse aminte de vorbă lui Athos: "Slujeşte-l pe 
rege!", ceea ce şi făcu, alergând să lupte pentru rege, ai cărui 
ostaşi erau batjocoriţi. 

Comminges aproape că-l aruncă pe Broussel în trăsură şi 
urcă iute şi el. În clipa aceea răsună o împuşcătură, un glonţ îi 
găuri pălăria de sus în jos, străpungând braţul unui ostaş. 
Comminges ridică ochii şi, prin fumul împuşcăturii, văzu la o 
fereastră de la catul al doilea chipul ameninţător al lui 
Louvieres. 

— Bine, domnule, o să mai auzi de mine! îi făgădui el. 

— Şi dumneata la fel, i-o întoarse Louvieres. Vedem noi 
atunci care o să fie mai tare... 

Friquet şi Nanette urlau ca apucaţii. Strigătele, zgomotul 
împuşcăturii, mirosul de pulbere, întotdeauna atât de aţâţător, 
nu întârziară să-şi arate urmările. 

— La moarte cu ofiţerul! La moarte cu el! răcnea mulţimea. 

Şi se stârni o vânzoleală nemaipomenită. 

— Încă un pas, strigă Comminges, smucind în lături 
perdelele trăsurii ca să se vadă înăuntru şi puse spada pe 
pieptul lui Broussel - încă un pas şi-l ucid. Am ordin să-l duc viu 
sau mort şi-l voi duce mort, asta-i tot. 

Răsună un țipăt cumplit: soţia şi fetele lui Broussel 
întindeau mâinile rugătoare către mulţime. 

Poporul înţelese că acest ofiţer atât de palid, dar care părea 
atât de hotărât, va face întocmai cum a spus: continua să-l 
ameninte, însă se retrăgea îndărăt. 

Comminges spuse ostaşului rănit să urce lângă el şi porunci 
celorlalţi să închidă portiera. 


— La palat! strigă el vizitiului, care stătea ghemuit pe 
capră, mai mult mort decât viu. 

Vizitiul dădu bice cailor şi caii deschiseră un drum lung prin 
mulţime. Numai că de îndată ce ieşi pe chei, se văzu silit să 
oprească, trăsura fu răsturnată, caii smulşi din hamuri, înăbuşiţi, 
striviţi. Raoul rămăsese pe jos, căci nu mai avusese timp să se 
arunce în şa. Obosit să lovească cu latul spadei, cum obosiseră 
şi ostaşii să tot lovească cu latul lănciilor, începu să izbească cu 
tăişul. Dar acest ultim şi groaznic mijloc de apărare nu făcea 
decât să scoată lumea din minţi. Din când în când în mijlocul 
mulţimii lucea câte o ţeavă de muschetă sau câte un tăiş de 
spadă; răsunară câteva Împuşcături, trase în aer, fără îndoială, 
dar ecoul lor nu tulbură mai puţin inimile; fel de fel de proiectile 
plouau de pe la ferestre. Se auzeau voci care nu se aud decât în 
zilele de răzmeriţă, se vedeau chipuri care nu se văd decât în 
zilele însângerate. Strigătele: "La moarte! La moarte cu soldaţii! 
In Sena cu ofiţerul!" pluteau desluşit pe deasupra acelui tumult 
cumplit. Raoul, cu pălăria mototolită, cu faţa însângerată, 
simţea că încep să-l părăsească nu numai forţele, ci şi judecata; 
ochii îi rătăceau într-o pâclă roşiatică, dincolo de care vedea o 
sută de braţe amenințătoare întinse spre el, gata să-l înhaţe 
când va cădea. Comminges, turbat de furie, îşi smulgea părul 
din cap în trăsura răsturnată. Ostaşii nu puteau să dea ajutor 
nimănui. Totul era pierdut: trăsura, caii, ostaşii, oamenii 
stăpânirii şi arestatul poate, totul avea să fie sfâşiat în bucăţi, 
când, pe neaşteptate, răsună o voce binecunoscută lui Raoul şi 
o spadă aprigă scânteie în aer. In aceeaşi clipă, mulţimea se 
despică, azvăârlita în lături, doborâtă, strivită; un ofiţer de 
muşchetari, lovind în dreapta şi în stânga cu spada, alergă spre 
Raoul şi-l luă în braţe, tocmai când era gata să cadă la pământ. 

— Pe Dumnezeu din cer, l-au omorât? strigă ofiţerul. În 
acest caz, vai de ei! 

Şi se răsuci în loc plin de atâta înspăimântătoare forţă şi 
mânie, cu o înfăţişare atât de amenințătoare, încât până şi cei 
mai porniţi se traseră înapoi, claie peste grămadă, dornici să 
scape cu fugă, în vreme ce unii veniră de-a rostogolul până în 
Sena. 

— Domnul d'Artagnan! murmură Raoul. 

— Da, pe Dumnezeu din cer. Chiar eu, din fericire pentru 
tine, după cum se pare, tânărul meu prieten! Voi de colo, aici la 


mine! strigă înălțându-se în scări şi ridicând spada a chemare 
spre muşchetarii care nu putuseră să-l urmeze, de iute ce 
gonise. Haide, măturaţi-mi totul de aici! Puneţi mâna pe arme! 
Pregătiţi arm'! Încărcaţi arm"! La ochi arm"! 

La aceste porunci, valurile mulţimii se împrăştiară atât de 
repede, încât d'Artagnan nu-şi putu stăpâni un hohot homeric de 
râs. 

— Îţi mulţumesc, d'Artagnan, zise Comminges, arătându-se 
pe jumătate în uşa trăsurii răsturnate. Îţi mulţumesc şi dumitale, 
tinere gentilom! Cum te cheamă? Să-i spunem reginei. 

Raoul se pregătea să răspundă, când D'Artagnan se aplecă 
şi-i şopti la ureche: 

— Taci şi lasă-mă pe mine să vorbesc. 

După aceea se întoarse spre Comminges. 

— Nu pierde vremea, Comminges, îl povăţui el. leşi din 
trăsură dacă poţi şi porneşte mai departe cu alta. 

— Cu care? 

— La naiba, cu prima care trece pe Pont-Neuf. Oamenii vor 
fi fericiţi, nădăjduiesc, să dea trăsura pentru a-l sluji pe rege. 

— De, nu prea ştiu, îngăimă Comminges. 

— Haide, altfel în cinci minute îi vezi înapoi pe toţi ăia de 
adineauri, înarmaţi cu spade şi cu muschete. Tu o să fii omorât, 
iar arestatul eliberat. Haide! Uite, chiar văd o trăsură 
apropiindu-se. În clipa următoare se aplecă din nou spre Raoul. 

— Mai cu seamă să nu-ţi spui numele, îi şopti d'Artagnan. 

Tânărul îl privi nedumerit. 

— Bine, alerg! zise Comminges. Şi dacă ăia se întorc, 
trageţi. 

— Nu, nicidecum, hotărî d'Artagnan. Dimpotrivă, nu mişcă 
nimeni: un foc tras azi ar fi plătit prea scump mâine. 

Comminges luă cu el pe cei patru ostaşi ai săi şi tot atâţia 
muşchetari şi alergă spre trăsură. Ceru celor ce se aflau 
înăuntru să coboare şi-i aduse lângă trăsura răsturnată. Dar 
când trebui să-l mute pe Broussel din trăsura sfărâmată în 
cealaltă, poporul, zărind pe cei care îl numea liberatorul său, 
izbucni într-un tumult neînchipuit de strigăte şi dădu năvală din 
nou. 

— Pleacă! spuse d'Artagnan. Îţi dau zece muşchetari să te 
însoţească. Eu păstrez douăzeci să ţin piept mulţimii. Pleacă 


fără să mai pierzi o clipă. Zece oameni pentru domnul 
Comminges! Zece 

muşchetari ieşiră îndată în faţă, înconjurară trăsura cea 
nouă şi porniră în goană cu ea. La plecarea trăsurii, strigătele se 
înteţiră încă o dată pe atât. Peste zece mii de oameni se 
îmbulzeau pe chei, la intrarea pe Pont-Neuf şi pe străzile 
înconjurătoare. 

Izbucniră câteva împuşcături. Un muşchetar fu rănit. 

— Înainte! strigă d'Artagnan, scos din răbdări şi muşcându- 
şi mustata. 

Şi se năpusti cu cei douăzeci de muşchetari ai săi asupra 
mulţimii, care se trase îndărăt înspăimântată. Un singur om, cu 
o puşcă în mână, rămase pe loc. 

— Aha! făcu el. Va să zică tu ai vrut să-l omori! Las' că vezi 
tu! 

Şi îndreptă puşca spre d'Artagnan, care venea ca o vijelie 
spre el. 

D'Artagnan se aplecă pe gâtul calului, tânărul trase. Glonţul 
reteză pana de la pălăria muşchetarului. 

Calul întărâtat îl izbi pe nesăbuitul care încerca să oprească 
de unul singur o furtună, repezindu-l ghem într-un zid. 

D'Artagnan smuci frâul, oprind calul în loc şi, în timp ce 
muşchetarii săi continuau şarja, se întoarse cu spada ridicată 
asupra celui trântit la pământ. 

— Ah, domnule! strigă Raoul, care-l cunoştea pe tânăr, 
fiindcă îl văzuse în strada Cocatrix. Cruţaţi-l, domnule, e fiul lui. 

D'Artagnan îşi înfrână braţul gata să lovească. 

— Eşti fiul lui Broussel, spuse el. Asta-i altceva. 

— Mă predau! zise Lowvieres, întinzând ofițerului puşca 
descărcată. 

— Eh, nici pomeneală de-aşa ceva, la naiba! Dimpotrivă, 
şterge-o numaidecât. Dacă te-nhaţ, o să fii spânzurat. 

Tânărul nu aşteptă să i se spună de două ori, se strecură pe 
sub grumazul calului şi se făcu nevăzut după colţul străzii 
Guénégaud. 

— Pe legea mea, mormăi d'Artagnan, era şi timpul să mă 
opreşti: l-aş fi ucis şi, zău, când aş fi aflat cine este, mi-ar fi 
părut rău de el. 


— Oh, domnule! spuse Raoul. Îngăduiţi-mi ca, după ce v-am 
mulţumit pentru bietul băiat, să vă mulţumesc şi pentru mine. 
Când aţi sosit, eram gata să mor. 

— Aşteaptă, aşteaptă, tinere, nu te osteni să vorbeşti. 

Şi scoțând din coburi o sticlă cu vin de Spania, îl îmbie: 

— Trage vreo două înghiţituri. 

Raoul bău şi începu din nou cu mulţumirile. 

— Lasă, dragul meu, îl opri d'Artagnan. O să vorbim mai 
târziu de asta. 

Apoi, văzând că muşchetarii care măturaseră cheiul de la 
Pont-Neuf şi până la Saint-Michel făceau cale întoarsă, ridică 
spada ca să-i zorească. 

Muşchetarii sosiră în trapul cailor. În acelaşi timp, din 
partea opusă a cheiului se arătară cei zece oameni de escortă 
pe care d'Artagnan îi dăduse lui Comminges. 

— Hei, s-a mai întâmplat ceva? întrebă d'Artagnan. 

— Da, domnule! bombăni sergentul. Le-au sfărâmat iar 
trăsura: un adevărat blestem, nu alta! 

D'Artagnan ridică din umeri. 

— Nişte ageamii! pufni el. Când alegi o trăsură, alegi una 
trainică. Şi apoi, trăsura cu care vii să-l arestezi pe Broussel 
trebuie să poată duce zece mii de oameni. 

— Ce porunciţi, domnule locotenent? 

— la oamenii şi du-i la cvartir. 

— Dumneavoastră veniţi singur? 

— Păi cum?! Nu cumva crezi că am nevoie de escortă? 

— Oricum... 

— Haide, plecaţi. 

Muşchetarii porniră şi d'Artagnan rămase singur cu Raoul. 

— Acum spune-mi, te simţi rău? întrebă el. 

— Da, domnule, mi-e capul greu şi parcă-n flăcări. 

— la să vedem, ce ai la cap? zise d'Artagnan, ridicându-i 
pălăria. Aha, o vânătaie! 

— Da, cred că m-a nimerit un ghiveci de flori. 

— Ticăloşii! bombăni d'Artagnan. Păi nu aveai pinteni, nu 
erai pe cal? 

— Fireşte, dar am sărit jos să-l apăr pe domnul Comminges 
şi mi-au luat calul. Eh, ce spun eu, iată-l! 


Într-adevăr, în clipa aceea, calul lui Raoul tocmai trecea pe 
acolo, purtându-l pe Friquet în spate, care flutura în mână 
boneta lui în patru culori şi striga cât îl ţinea gura: 

— Broussel! Broussel! 

— Hei, stai pe loc, păcătosule! se răsti d'Artagnan. Şi adu 
calul încoace! 

Friguet auzi vorba ofițerului, dar făcu pe surdul şi încercă 
să-şi vadă de drum. D'Artagnan simţi o clipă imboldul să 
pornească după jupân Friquet, dar, cum nu voia să-l lase singur 
pe Raoul, se mulţumi să tragă un pistol din coburi şi să-l încarce. 
Friqguet avea ochiul ager şi urechea aidoma, astfel încât nu-i 
scăpă nici mişcarea muşchetarului, nici ţăcănitul cocoşului. ŞI 
opri calul într-o clipită. 

— Aha, dumneavoastră sunteţi, domn' ofiţer? strigă el, 
apropiindu-se de d'Artagnan. Mă bucur că vă revăd, zău! 

D'Artagnan îl privi cu luare-aminte şi-l recunoscu pe puştiul 
din stradă Calandre. 

— Eh, tu eşti, împieliţatule?! la vino încoace! 

— Da, eu sunt, domn' ofiţer, spuse Friquet, cu un glas 
dulce. 

— Ţi-ai schimbat meseria, ai? Nu mai eşti copil de cor? Nici 
băiat de prăvălie? Te-ai făcut hoţ de cai? 

— O, domnule ofiţer, se poate să vorbiţi aşa! se tângui 
Friquet. Il căutam pe stăpânul calului, un gentilom, un cavaler 
chipeş şi viteaz ca şi Cezar... Ah, dacă nu mă înşel, iată-l! 
continuă el, prefăcându-se că-l vede pentru prima oară pe 
Raoul. Domnule, o să vă gândiţi şi la mine, nu-i aşa? 

Raoul duse mâna la buzunar. 

— Ce faci? întrebă d'Artagnan. 

— Vreau să dau zece livre acestui băiat de ispravă, 
răspunse Raoul, scoțând la iveală o monedă de un pistol. 

— Merită zece picioare în spate, mormăi d'Artagnan. Haide, 
ia-ţi tălpăşiţa, păcătosule! Şi nu uita că ştiu unde stai! 

Friguet, care nu se aştepta să scape atât de ieftin, porni 
glonţ de pe chei spre strada Dauphine şi se făcu nevăzut. Raoul 
se urcă pe cal şi porni la pas alături de d'Artagnan, care îl privea 
ca pe propriul său fiu. Apucară pe strada Tiquetonne. 

Tot drumul se auzi un murmur surd, însoţit de zvonul unor 
ameninţări. Dar la vederea acestui ofiţer atât de neînfricat după 
înfăţişare, la vederea temutei spade ce-i atârna la şold, li se 


deschidea calea fără întârziere, încât nimic mai acătării nu-i 
supără pe cei doi cavaleri. 

Astfel ajunseră la hanul "La Căpriţa". Frumoasa Madelaine îi 
dădu de ştire lui d'Artagnan că Planchet s-a întors, aducându-l 
pe Mousqueton, care îndurase cu bărbăţie extracția glonţului şi 
că acum starea acestuia era cât se poate de bună. D'Artagnan 
trimise după Planchet, dar degeaba îl tot strigară: Planchet 
dispăruse. 

— Atunci, aduceţi nişte vin! ceru d'Artagnan. 

După ce se aduse vinul şi se văzu singur cu Raoul, 
d'Artagnan îi spuse, privindu-l drept în ochi: 

— Eşti mulţumit de tine, nu-i aşa? 

— Fireşte, răspunse Raoul. Cred că mi-am făcut datoria. 
Oare nu l-am apărat pe rege? 

— Şi cine te-a sfătuit să-l aperi pe rege? 

— Însuşi contele de la Fère. 

— Da, regele. Numai că astăzi nu l-ai apărat pe rege, l-ai 
apărat pe Mazarin, ceea ce nu-i acelaşi lucru. 

— Dar, domnule... 

— Ai făcut o mare nesăbuinţă, tinere, te-ai amestecat în 
lucruri care nu te privesc. 

— Totuşi, chiar dumneavoastră... 

— Eh, cu mine-i altceva, eu trebuie să mă supun ordinelor 
pe care mi le dă comandantul. Comandantul tău e Prinţul. 
Ascultă bine ce-ţi spun: tu n-ai alt comandant. la te uită ce cap! 
Să te dai de partea lui Mazarin şi să ajuţi la arestarea lui 
Broussel! Să nu sufli un cuvânt despre asta contelui, că se face 
foc. 

— Credeţi cumva că domnul conte de La Fère s-ar supăra 
pe mine? 

— Dacă o cred?! Sunt sigur! Dacă n-aş fi aşa, ţi-aş mulţumi, 
fiindcă, oricum, ne-ai slujit pe noi. Aşa că te cert în locul şi în 
numele lui: furtuna are să fie mai blândă, n-ai teamă. Apoi, 
adăugă d'Artagnan, mă folosesc, dragul meu, de dreptul pe care 
mi l-a dat tutorele tău. 

— Nu înţeleg, domnule, murmură Raoul. 

D'Artagnan se ridică, se duse la scrin, luă o scrisoare şi i-o 
întinse lui Raoul. De îndată ce citi scrisoarea, privirea tânărului 
se înceţoşă. 


— Oh, Doamne! suspină el, ridicându-şi ochii frumoşi şi 
umezi de lacrimi către d'Artagnan. Aşadar, domnul conte a 
plecat din Paris, fără să mă vadă? 

— A plecat acum patru zile. 

— Scrisoarea lasă să se înţeleagă că e în primejdie de 
moarte. 

— Ei, aşi, el în primejdie de moarte! Fii liniştit: călătoreşte 
cu treburi şi se întoarce curând. Sper că n-ai nimic împotrivă 
dacă-i ţin locul de tutore. 

— Oh, nu, domnule d'Artagnan, spuse Raoul. Sunteţi un 
gentilom atât de curajos şi domnul conte vă iubeşte atât de 
mult! 

— Ei, Doamne, atunci iubeşte-mă şi tu. N-am să te supăr cu 
nimic, cu condiţia să fii de partea Frondei, tânărul meu prieten, 
trup şi suflet de partea Frondei. 

— Dar am să o mai pot vedea pe doamna de Chevreuse? 

— Te cred, la naiba! Şi pe vicar şi pe doamna de 
Longueville. Şi dacă ar fi aici bunul Broussel, la arestarea căruia 
ai dat o mână de ajutor cu atâta nesocotinţă, ţi-aş spune: "Cere- 
i degrabă iertare domnului Broussel şi sărută-l pe amândoi 
obraji". 

— Fie, domnule, vă voi asculta, deşi nu vă prea înţeleg. 


— De prisos să înţelegi. Vezi tu... - continuă d'Artagnan, 
întorcându-se spre domnul du Vallon, care sosise cu veşmintele 
spintecate. 


— Da, dar în schimb, spuse Porthos, leoarcă de sudoare şi 
colbuit tot, în schimb şi eu i-am spintecat pe mulţi. Neisprăviţii 
voiau să-mi smulgă spadă! La naiba! Ce de mulţimi în mişcare! 
continuă uriaşul, cu aerul său liniştit. Dar am miruit peste 
douăzeci cu mânerul lui Balizarde... Un deget de vin, 
d'Artagnan! 

— Tocmai pomenisem de tine, spuse gasconul, umplând 
ochi paharul lui Porthos. După ce bei, vreau să-ţi cer părerea. 

Porthos goli paharul dintr-o sorbitură, îl puse pe masă, îşi 
supse mustaţa şi întrebă: 

— Despre ce-i vorba? 

— Uite, reluă d'Artagnan. Domnul de Bragelonne a ţinut 
morţiş să dea o mână de ajutor la arestarea lui Broussel şi abia 
l-am împiedicat să-l apere pe Comminges! 


— Drace! mormăi Porthos. Şi tutorele lui ce-o să spună 
când o să afle? 

— Vezi? tăcu d'Artagnan, întrerupându-l. Alătură-te Frondei, 
prietene, alătură-te Frondei şi gândeşte-te că eu ţin locul 
contelui în toate. 

Şi îşi sună punga. Apoi se întoarse spre tovarăşul său: 

— Mergi cu mine, Porthos? 

— Unde? întrebă Porthos, umplându-şi pentru a doua oară 
paharul cu vin. 

— Să prezentăm omagiile noastre cardinalului. 

Porthos goli paharul cu aceeaşi linişte ca şi prima dată, îşi 
luă pălăria de pe scaun şi porni în urma lui d'Artagnan. 

Cât despre Raoul, el rămase cu desăvârşire năucit de ceea 
ce vedea, d'Artagnan cerându-i să nu iasă din odaie până ce 
toată această tulburare nu se va potoli. 


Capitolul III Cerşetorul de la Saint-Eustache 


D'Artagnan cântărise bine lucrurile întârziind să se ducă la 
Palatul Regal: lăsase timp lui Comminges să ajungă acolo 
înaintea lui şi, prin urmare, să înfăţişeze cardinalului serviciile 
strălucite pe care ei, d'Artagnan şi prietenul său le aduseseră în 
acea dimineaţă celor din tabăra reginei. 

Astfel că amândoi fură foarte bine primiţi de către Mazarin, 
care îi copleşi cu vorbe măgulitoare şi-i înştiinţă că fiecare dintre 
ei a străbătut jumătate şi mai bine din drumul spre țelul dorit: 
adică d'Artagnan spre gradul de căpitan, iar Porthos spre 
baronia lui. 

D'Artagnan s-ar fi bucurat mai mult de nişte bani, în loc de 
vorbe, căci ştia că Mazarin făgăduieşte lesne, dar îşi ţine 
anevoie făgăduielile: de aceea socotea promisiunile cardinalului 
drept iluzii deşarte. Dar se arătă foarte mulţumit faţă de 
Porthos, fiindcă nu voia să-l descurajeze. 

În timp ce amândoi prietenii se aflau la cardinal, regina îi 
chemă la ea. Cardinalul cugetă că ar spori şi mai mult zelul celor 
doi apărători ai săi dându-le prilejul să primească mulţumirile 
reginei însăşi. Şi le făcu semn să-l urmeze. D'Artagnan şi 


Porthos arătară spre veşmintele lor sfâşiate şi pline de praf, dar 
cardinalul scutură din cap. 

— Aceste haine sunt mai de preţ decât ale multora dintre 
curtenii pe care îi veţi găsi la regină, zise el, fiindcă le-aţi purtat 
în luptă. 

D'Artagnan şi Porthos se supuseră. 

Curtea Annei de Austria era numeroasă şi cuprinsă de o 
gălăgioasă veselie, căci, oricum, după victoria asupra 
spaniolului, se câştigase o victorie asupra poporului. Broussel 
fusese scos din Paris fără vreo împotrivire şi acum se afla 
pesemne după gratii, la Saint-Germain; iar Blancmesnil, arestat 
în acelaşi timp cu el, dar fără zgomot şi fără vreo greutate, 
fusese întemnițat la Vincennes. 

Comminges se găsea în apropierea reginei, care cerea 
amănunte asupra misiunii sale. Toţi îi ascultau povestirea, când 
ofiţerul zări în uşă, în spatele cardinalului, pe d'Artagnan şi pe 
Porthos. 

— Ah, doamnă, zise el, alergând spre d'Artagnan. lată pe 
cineva care poate să vă istorisească totul mai bine decât mine, 
căci e salvatorul meu. Fără el, poate că în clipa asta aş fi rămas 
agăţat în năvoadele de la Saint-Cloud, fiindcă aveau de gând să 
mă arunce în râu - nici mai mult, nici mai puţin. Vorbeşte, 
d'Artagnan, vorbeşte! 

De când era locotenent de muşchetari, d'Artagnan se aflase 
poate de o sută de ori în acelaşi apartament cu regina, dar nu-i 
vorbise niciodată. 

— Ei bine, domnule, după ce mi-ai adus un asemenea 
serviciu, dumneata taci? rosti Anna de Austria. 

— Doamnă, răspunse d'Artagnan, nu am nimic de spus, 
decât că viaţa mea e în slujba maiestăţii-voastre şi că nu voi fi 
fericit decât în ziua când îmi voi da viaţa pentru maiestatea- 
voastră. 

— Ştiu asta, domnule, ştiu asta, zise regina şi încă de multă 
vreme. De aceea sunt încântată că pot să-ţi arăt faţă de toată 
lumea prețuirea şi recunoştinţa mea. 

—  Îngăduiţi-mi, doamnă, glăsui d'Artagnan, să revărs o 
parte din toate acestea asupra prietenului meu, vechi 
muşchetar din compania Treville, ca şi mine (d'Artagnan rosti 
apăsat aceste cuvinte) şi care a săvârşit adevărate minuni, 
adăugă el. 


— Numele cavalerului? întrebă regina. 

— Printre muşchetari, spuse d'Artagnan, se numea Porthos 
(regina tresări), dar adevăratu-i nume e du Vallon. 

— De Bracieux de Pierrefonds, adăugă Porthos. 

— Prea multe nume ca să le ţin minte pe toate şi apoi nu 
doresc să mi-l amintesc decât pe cel dintâi, zise regina cu 
graţie. 

Porthos făcu o plecăciune. D'Artagnan se trase doi paşi 
înapoi. 

În clipa aceea fu anunţat vicarul. 

Un strigăt de mirare răsună în regeasca adunare. Deşi 
vicarul predicase chiar în acea dimineaţă, se ştia că înclină vădit 
de partea Frondei; şi Mazarin, cerând arhiepiscopului Parisului 
ca nepotul lui să predice, ţinuse neîndoios să-i joace domnului 
de Retz unul din acele renghiuri italieneşti ce-l înveseleau atât 
de mult. 

Într-adevăr, ieşind de la Notre-Dame, vicarul aflase 
întâmplarea. Deşi era aproape angajat faţă de căpeteniile 
Frondei, vicarul nu se simţea angajat până într-atât, încât să nu 
poată da înapoi dacă ar fi primit din partea curţii avantajele la 
care râvnea şi spre care vicariatul nu era decât o punte. Domnul 
de Retz voia să fie arhiepiscop în locul unchiului său şi cardinal, 
ca Mazarin. Or, partidul popular putea cu mare greutate să-i 
acorde aceste regeşti favoruri. Se ducea deci la palat ca să o 
felicite pe regină pentru bătălia de la Lens, hotărât să acţioneze 
pentru sau împotriva curţii, după cum felicitările sale aveau să 
fie bine sau rău primite. 

Vicarul fu deci anunţat. Se ivi în prag şi, la vederea lui, 
toată acea curte triumfătoare ardea de curiozitate să-l audă 
vorbind. 

Vicarul singur avea însă aproape tot atâta spirit cât acea 
întreagă adunare gata să-şi bată joc de el. lar cuvântul fu atât 
de meşteşugit încât, oricât ar fi poftit cei de faţă să facă haz, nu 
găsiră nimic de care să se poată agăța. Şi încheie, spunând că 
îşi punea slabele-i puteri în slujba maiestăţii-sale. 

Regina păru toată vremea că gustă cu deosebire cuvintele 
vicarului; dar la frază de pe urmă, singura care iscă gluma, Anna 
se întoarse şi îşi veşti din ochi favoriţii că-l lasă pe vicar pe 
mâna lor. lar glumeţii curţii începură de îndată jocul. Nogent- 


Beautin, bufonul casei, strigă că regina era fericită să găsească 
sprijin în religie într-un asemenea moment. Toţi izbucniră în râs. 

Contele de Villeroy spuse că nu pricepe cum de s-a putut 
teme cineva măcar o singură clipă când, pentru a apăra curtea 
împotriva Parlamentului şi a burghezilor din Paris, există vicarul 
care, la un semn, era în stare să ridice o armată de popi, de 
paracliseri şi de uşieri ai sfintelor lăcaşuri. 

Mareşalul de La Meilleraie adăugă că, în cazul când s-ar 
ajunge la luptă şi vicarul ar da lovitura hotărâtoare, era 
supărător numai faptul că vicarul nu putea să fie recunoscut în 
învălmăşeală după o pălărie roşie, ca Henric al IV-lea după 
până-i albă, în bătălia de la Ivry. 

În faţa acestei furtuni pe care putea să o întoarcă, 
nimicitoare, asupra celor porniţi pe batjocură, Gondy rămase 
calm şi sever. Atunci regina îl întrebă dacă mai are ceva de 
adăugat la frumoasă-i cuvântare. 

— Da, doamnă, rosti vicarul. Vreau să vă rog să chibzuiţi 
bine înainte de a dezlănţui războiul civil în regat. 

Regina îi întoarse spatele şi râsetele începură din nou. 

Vicarul salută şi ieşi din palat, aruncând spre cardinal, care 
îl urmărea din ochi, una din acele priviri pline de înţeles între 
nişte duşmani de moarte. Privirea aceasta era atât de tăioasă, 
încât pătrunse până în adâncul inimii lui Mazarin, care, simțind 
aici o declaraţie de război, strânse braţul lui d'Artagnan şi-i 
şopti: 

— De va fi nevoie, domnule, vei recunoaşte pe omul care a 
plecat adineauri, nu-i aşa? 

— Da, monseniore. 

Apoi, întorcându-se la rându-i spre Porthos, îi şopti: 

— Drace! se-ncurcă treaba. Nu-mi plac certurile dintre 
feţele bisericeşti. 

Gondy se retrase, împărțind binecuvântări în dreapta şi-n 
stânga şi dăruindu-şi plăcerea răutăcioasă de a face să cadă în 
genunchi înaintea lui până şi pe slujitorii duşmanilor săi. 

— Oh! murmură el, trecând pragul palatului. Curte ingrată, 
curte vicleană, curte laşă! Te-nvăţ eu mâine să râzi altfel! 

În timp ce la Palatul Regal se făcea mult haz, ţinându-se 
isonul reginei, Mazarin, om cu judecată şi care, de altfel, avea 
toată prevederea pe care ţi-o dă frica, nu-şi pierdea vremea cu 
glume deşarte şi primejdioase: el ieşise îndată după vicar şi 


acum îşi punea la punct socotelile, strângea aurul şi săpa 
ascunzători în ziduri cu ajutorul unor meşteri de încredere. 

Ajuns acasă, vicarul află că în lipsă l-a căutat un tânăr, care 
îl aştepta. Întrebă cine şi tresări de încântare când i se spuse că 
tânărul se numeşte Louvieres. 

Alergă numaidecât în cabinetul de lucru. Într-adevăr, fiul lui 
Broussel, clocotind încă de furie şi plin de sânge, după lupta cu 
oamenii regelui, era acolo şi-l aştepta. Singura prevedere la care 
se gândise venind la arhiepiscop fusese să-şi lase arma la un 
prieten. 

Vicarul se îndreptă spre el şi-i întinse mâna. Tânărul îl privi 
ca şi când ar fi vrut să-i citească în adâncul inimii. 

— Dragul meu domn Louvieres, zise vicarul, crede-mă că 
iau parte în mod sincer la nenorocirea dumitale. 

— Adevărat, vorbiţi serios? murmură Louvieres. 

— Pin adâncul inimii, îl asigură Gondy. 

— În acest caz, monseniore, a trecut vremea vorbelor, a 
sosit vremea faptei. Monseniore, dacă vreţi, în trei zile tatăl meu 
va ieşi din închisoare, iar în şase luni veţi fi cardinal. 

Vicarul tresări. 

— Oh, să vorbim deschis, urmă Louvieres şi să jucăm cu 
cărţile pe faţă. Nu arunci treizeci de mii de scuzi pentru 
milostenii, aşa cum aţi făcut dumneavoastră de şase luni 
încoace, din simplă milă creştinească. Ar fi prea frumos. Sunteţi 
ambițios, e firesc: sunteţi un om de geniu şi vă cunoaşteţi 
valoarea. Eu urăsc curtea şi în clipa de faţă nu am decât o 
singură dorinţă: răzbunarea. Daţi-ne clerul şi poporul, de care 
dispuneţi: eu vă dau burghezia şi Parlamentul. Cu aceste patru 
elemente, în opt zile Parisul e al nostru şi, credeţi-mă, curtea va 
da, de teamă, ceea ce n-ar da nimic de bunăvoie. 

Vicarul îl cercetă la rându-i pe Louvieres eu ochiul său 
pătrunzător. 

— Domnule Louvieres, îţi dai seama că dumneata îmi 
propui nici mai mult, nici mai puţin decât războiul civil? 

— Îl pregătiţi de destulă vreme, monseniore, ca să nu fie 
binevenit pentru dumneavoastră. ` 

— Nu are a face, spuse Gondy. Inţelege că se cere să 
cumpăneşti bine lucrurile. 

— Şi cât timp vă trebuie să cumpăniți? 

— Douăsprezece ore, domnule. E prea mult? 


— Acum e amiază. La miezul nopţii, monseniore! 

— La miezul nopţii, scumpe domnule Lowvieres! 

Rămas singur, Gondy trimise după toţi preoţii cu care era în 
legătură. După două ceasuri strânsese la el treizeci de slujitori 
din parohiile cele mai populate şi, din pricina asta, cele mai greu 
de ţinut în frâu din Paris. 

Gondy le arătă jignirea care i se adusese la Palatul Regal şi 
le povesti glumele lui Beautin, ale contelui de Villeroy şi ale 
mareşalului de La Meilleraie. Preoţii îl întrebară ce era de făcut. 

— Foarte simplu, zise vicarul. Voi călăuziţi conştiinţele. Ei 
bine, surpaţi aceasta mizerabilă prejudecată a fricii şi a 
respectului faţă de regi. Învăţaţi pe enoriaşii voştri că regina e 
un tiran şi repetaţi cu tărie, să afle toţi, că nenorocirile Franţei 
vin de la Mazarin, amantul şi corupătorul ei. Treceţi la fapte 
astăzi, acum şi în trei zile vă aştept din nou. Afară de asta, dacă 
vreunul dintre voi are să-mi dea un sfat bun, să rămână, am să-l 
ascult bucuros. 

Rămaseră trei preoţi: cel de la Saint-Merri, cel de la Saint- 
Sulpice şi cel de la Saint-Eustache. 

Ceilalţi se retraseră. 

— Credeţi că-mi veţi putea da un ajutor mai temeinic decât 
confrații voştri? întrebă de Gondy. 

— Nădăjduim, răspunseră preoţii. 

— Să vedem. Părinte de la Saint-Merri, te ascult! 

— Monseniore, am la mine în cartier un om care v-ar putea 
fi de cel mai mare folos. 

— Cine-i omul acesta? 

— Un negustor de pe strada Lombards, care are un cuvânt 
greu de spus printre negustoraşii din cartierul lui. 

— Cum spui că-l cheamă? 

— Un oarecare Planchet. În urmă cu vreo şase săptămâni a 
stârnit de unul singur o răzmeriţă, dar după asta, cum îl căutau 
ca să-l spânzure, s-a făcut nevăzut. 

— Şi-ai să-l găseşti? 

— Sper, nu cred să-l fi arestat. Sunt duhovnicul neveste-si 
şi, dacă ea ştie unde se află, voi şti şi eu. 

— Bine, părinte, caută-l şi, dacă-l găseşti, adu-l la mine. 

— La ce oră, monseniore? 

— La şase, se poate? 

— La ora şase vom fi la dumneavoastră, monseniore. 


— Du-te, scumpe părinte şi Dumnezeu să-ţi ajute. 

Preotul plecă. 

— Dar dumneata, părinte? continuă Gondy, întorcându-se 
spre parohul de la Saint-Sulpice. 

— Eu, monseniore, zise acesta, cunosc un om care a adus 
mari servicii unui prinţ foarte iubit de popor. Ai fi o minunată 
căpetenie de răzmeriţă şi aş putea să vi-l aduc. 

— Cine e? 

— Contele de Rochefort. 

— ÎI cunosc şi eu. Din nefericire, nu se află la Paris. 

— Se află în strada Cassette, monseniore. 

— De când? 

— De trei zile? 

— Şi de ce n-a venit să mă vadă? 

— I s-a spus... Monseniorul are să mă ierte.... 

— Fără îndoială; vorbeşte. 

— Că monseniorul era pe cale să cadă la înţelegere cu 
curtea. 

Gondy îşi muşcă buzele. 

— A fost minţit. Adu-l la mine diseară la opt, părinte şi 
Dumnezeu să te binecuvânteze, aşa cum te binecuvântez eu. 

Cel de-al doilea preot se-nchină şi ieşi. 

— E rândul dumitale, părinte, rosti vicarul, întorcându-se 
spre ultimul preot. Oare şi dumneata îmi oferi ceva tot atât de 
preţios ca şi ceilalţi doi care au plecat? 

— Mai preţios, monseniore. 

— Drace! la aminte, îţi iei o sarcină foarte grea: unul mi-a 
oferit un negustor, celălalt un conte. Dumneata vrei cumva să- 
mi oferi un prinţ? 

— Euvă ofer un cerşetor, monseniore. 

— Ah! murmură Gondy, căzând pe gânduri. Ai dreptate, 
părinte: unul care ar ridica toată această legiune de săraci ce 
forfotesc pe la răspântii în Paris şi care ar şti să-i facă să strige 
în gura mare, ca să-i audă întreaga Franţă, cum că Mazarin i-a 
adus la sapă de lemn. 

— Am tocmai omul care vă trebuie. 

— Bravo! Şi cine-i omul acesta? 

— Un simplu cerşetor, după cum v-am mai spus, 
monseniore. De aproape şase ani împarte apă sfântă pe treptele 
bisericii Saint-Eustache, cerând milostenie. 


— Şi zici că are o mare înrâurire asupra celor din tagma lui? 

— Monseniorul ştie oare că cerşetorimea e un corp 
organizat, un fel de breaslă a celor care nu au împotriva celor 
care au, o breaslă în care fiecare îşi aduce partea sa şi care ţine 
de o căpetenie? 

— Da, am auzit asta, spuse vicarul. 

— Ei bine, omul pe care vi-l ofer e căpetenia lor. 

— Ce ştii despre el? 

— Nimic, monseniore, decât că pare chinuit de remuşcări. 

— Ce te face să crezi asta? 

— În fiecare lună, în ziua de 28, îmi cere să slujesc o 
liturghie pentru odihna sufletului cuiva, mort de o moarte 
năprasnică. Chiar ieri am făcut o asemenea liturghie. 

— Şi cum spui că-l cheamă? 

— Maillard, dar bănuiesc că nu-i numele adevărat. 

— Şi crezi că acum îl găsim la post? 

— Fără îndoială. 

— Haidem să-l văd pe cerşetorul dumitale, părinte. Şi dacă-i 
aşa precum spui, atunci ai dreptate, dumneata ai găsit o 
adevărată comoară. 

Gondy îmbrăcă un costum de cavaler, îşi potrivi pe capo 
pălărie mare, împodobită cu o pană roşie, se încinse cu o spadă 
lungă, îşi legă pintenii la cizme, îşi aruncă pe umeri o mantie 
largă şi porni în urma preotului. 

Vicarul şi  însoţitorul său străbătură străzile de la 
arhiepiscopie şi până la biserica Saint-Eustache, observând cu 
grijă starea de spirit a poporului. Poporul era pornit, dar, 
întocmai ca un roi furios de albine, părea că nu ştie încotro să se 
năpustească şi era vădit că, lăsând poporul fără căpetenii, totul 
avea să se irosească în lărmuire şi zarvă. 

Ajungând în strada Prouvaires, preotul arătă cu mâna spre 
tinda bisericii. 

— lată-l! zise el. E la postul lui! 

Gondy se uită într-acolo şi văzu un om sărman, aşezat pe 
un scăunel şi rezemat cu spatele de una din coloane. Avea lângă 
el o căldăruşă şi ţinea un sfeştoc în mână. 

— E un privilegiu faptul că stă aici? întrebă Gondy. 

— Nu, monseniore, răspunse preotul. A cumpărat de la cel 
dinaintea lui locul de unde împarte apa sfinţită. 

— Cumpărat? 


— Întocmai. Locurile astea se cumpără. Cred că a plătit o 
sută de pistoli pentru el. 

— Prin urmare, e bogat, ticălosul? 

— Unii dintre ei mor, lăsând câte douăzeci, douăzeci şi 
cinci, treizeci de mii de livre, ba chiar mai mult. 

— Hm! făcu Gondy, râzând. Nu credeam să plasez atât de 
bine milosteniile mele. _ 

In acest timp se apropiau de tindă bisericii. In clipa când 
preotul şi vicarul puseră piciorul pe prima treaptă a scării, 
cerşetorul se ridică de pe scaun şi întinse sfeştocul. 

Era un om între şaizeci şi şaizeci şi opt de ani, scund, destul 
de gras, cu părul cărunt şi cu ochii cruzi. Pe chipul lui stătea 
zugrăvită lupta dintre bine şi rău, o fire rea, stăpânită de voinţă 
ori poate de remuşcare. 

Dând cu ochii de cavalerul ce-l însoțea pe preot, cerşetorul 
avu 0 uşoară tresărire şi-l privi cu un aer mirat. Preotul şi vicarul 
atinseră sfeştocul cu vârful degetelor şi îşi făcură semnul crucii. 
Vicarul aruncă un ban de argint în pălăria aşezată alături, la 
pământ. 

— Maillard, zise preotul, am venit aici cu domnul, să stăm 
un pic de vorbă. 

— Cu mine?! murmură cerşetorul. Asta-i o mare cinste 
pentru un biet împărţitor de apă sfinţită. 

In glasul cerşetorului se simţea o undă de batjocură, pe 
care nu şi-o putuse stăpâni şi care îl surprinse pe vicar. 

— Da, continuă preotul, care părea obişnuit cu vorbă lui. 
Am vrut să ştim ce gândeşti despre lucrurile petrecute astăzi şi 
ce-ai auzit spunând pe cei ce intră şi ies din biserică. 

Cerşetorul clătină din cap: 

— Astea-s întâmplări triste, cucernice părinte şi, ca de 
obicei, cad pe capul bietului popor. Cât despre ce se vorbeşte, 
apoi toată lumea e nemulțumită, toată lumea se plânge, numai 
că cine zice toată lumea zice nimeni. 

— Fii mai lămurit, prietene, interveni vicarul. 

— Păi toate strigătele astea, toate văicărelile şi blestemele 
astea au stârnit doar o furtună, doar fulgere, atâta tot. Dar 
trăsnetul n-o să cadă decât atunci când se va găsi o căpetenie 
ca să-l îndrume unde trebuie. 

— Prietene, vorbi de Gondy, îmi pari un om priceput. N-ai 
vrea să te amesteci într-un mic război civil în cazul când ar 


izbucni unul şi să pui sub comanda acestei căpetenii, în cazul că 
vom găsi una, puterea ta personală şi înrâurirea pe care ai 
dobândit-o asupra tovarăşilor tăi? 

— Da, domnule, însă numai dacă războiul ăsta ar primi 
încuviințarea bisericii, căci aşa mi-aş atinge țelul, adică iertarea 
păcatelor ce-am săvârşit în viaţă. 

— Războiul acesta nu numai că va primi încuviințarea 
bisericii, dar va şi fi condus de biserică. Cât despre iertarea 
păcatelor, pentru asta îl avem pe arhiepiscopul Parisului, dăruit 
cu mari puteri de către biserică de la Roma şi chiar pe vicar, 
care are indulgenţe ce iartă orice păcat. O să te recomandăm 
vicarului. 

—  Gândeşte-te, Maillard, spuse preotul. Eu te-am 
recomandat acestui domn, care e un senior atotputernic şi într- 
un fel mi-am luat răspunderea pentru tine. 

— Ştiu, părinte, vorbi cerşetorul. Ştiu că întotdeauna aţi fost 
foarte bun cu mine, aşa că şi eu doresc din inimă să vă fiu de 
folos. 

— Şi crezi că ai o putere atât de mare asupra alor tăi, aşa 
cum mi-a spus adineauri părintele? 

— Cred că-mi poartă un oarecare respect, mărturisi 
cerşetorul, mândru. Nu numai că vor face tot ce le voi porunci, 
dar mă vor urma oriunde. 

— Şi poţi să mă încredinţezi că vei găsi cincizeci de oameni 
hotărâți, suflete înflăcărate şi fără de vreun stăpân, cu gâtlejul 
zdravăn, încât, strigând "Jos cu Mazarin!", să facă să se 
prăbuşească zidurile Palatului Regal, aşa cum s-au prăbuşit 
odinioară zidurile lerihonului? 

— Cred că pot să iau în seama mea lucruri mai grele şi mai 
de seamă, replică cerşetorul. 

— Ah! exclamă Gondy. Te-ai însărcina să ridici într-o noapte 
vreo zece baricade? 

— M-aş însărcina să ridic cincizeci, şi-n ziua hotărâtă să le 
apăr. 

— La naiba! mormăi Gondy. Vorbeşti cu o siguranţă care-mi 
face plăcere şi, de vreme ce părintele răspunde pentru tine... 

— Răspund, întări preotul. 

— lată o pungă cu cinci sute de pistoli de aur. la toate 
măsurile pe care le găseşti de cuviinţă şi spune-mi unde te pot 
găsi astă-seară la zece. 


— Ar trebui ales un loc înalt, de unde un semnal să poată fi 
văzut în toate cartierele Parisului. 

— Vrei să-ţi dau o recomandare pentru parohul de la Saint- 
Jacques-la-Boucherie? Are să te ducă într-o încăpere a turnului, 
zise preotul. 

— Minunat! spuse cerşetorul. 

— Aşadar, pe diseară la zece, glăsui vicarul. Şi dacă sunt 
mulţumit de tine, vei mai primi o pungă cu cinci sute de pistoli. 

Ochii cerşetorului scăpărară de lăcomie, dar îşi stăpâni 
tulburarea. 

— Pe diseară, domnule, zise cerşetorul. Totul va fi gata. 

Îşi duse scaunul în biserică, puse cu grijă alături căldăruşa 
şi sfeştocul, merse de-şi muie mâna în agheasmatar, ca şi cum 
n-ar fi avut încredere în apă sfinţită din căldăruşa lui, apoi ieşi 
din biserică. 


Capitolul IV Turnul de la Saint-Jacques-la- 
Boucherie 


La şase fără un sfert, domnul de Gondy îşi rezolvase toate 
treburile şi se înapoiase la arhiepiscopie. La ora şase se anunţă 
preotul de la Saint-Merri. 

Vicarul aruncă o privire plină de interes şi văzu că era 
urmat de cineva. 

— Poftim! zise el. 

Preotul intră însoţit de Planchet. 

—  Monseniore, glăsui parohul de la Saint-Merri, iată 
persoana de care am avut cinstea să vă vorbesc. 

Planchet se înclină ca un om umblat prin case mari. 

— Şi eşti gata să slujeşti cauza poporului? întrebă Gondy. 

— Fireşte, răspunse Planchet. In adâncul sufletului meu 
sunt de-al Frondei. Aşa cum mă vedeţi, monseniore, am fost 
osândit la spânzurătoare. 

— În ce împrejurare? 

— Am scăpat din mâinile sergenţilor lui Mazarin pe un nobil 
pe care-l duceau îndărăt la Bastilia, unde zăcea de cinci ani. 

— Cum se numeşte? 

— Oh, monseniorul îl cunoaşte bine: e contele de Rochefort. 


— A, da, într-adevăr! făcu vicarul. Am auzit de povestea 
asta. Ai ridicat atunci întreg cartierul, aşa mi s-a spus, nu? 

— Aproape, adeveri Planchet, mulţumit de sine. 

— Ce meserie ai? 

— Sunt cofetar în strada Lombards. 

— Lămureşte-mă, cum se face că având o meserie atât de 
paşnică, vădeşti totuşi înclinații atât de războinice? 

— Cum se face că monseniorul, om al bisericii, mă primeşte 
în costum de cavaler, cu spadă la şold şi cu pinteni la cizme? 

— Răspunsul nu-i de lepădat, pe cinstea mea! râse Gondy. 
Dar ştii, în ciuda sutanei, am avut întotdeauna înclinații 
războinice. 

— Ei bine, monseniore, eu, înainte să fiu cofetar, am fost 
trei ani în regimentul din Piemont, şi, înainte de a sluji ăşti trei 
ani în regimentul din Piemont, am fost optsprezece luni valetul 
domnului d'Artagnan. 

— Locotenentul de muşchetari? întrebă Gondy. 

— Chiar el, monseniore. 

— Se zice că e un partizan înfocat de-al lui Mazarin. 

— Hm... - mormăi Planchet. 

— Ce vrei să spui? 

— Nimic, monseniore. Domnul d'Artagnan e ostaş; domnul 
d'Artagnan îşi face datoria apărându-l pe Mazarin, care-i 
plăteşte solda, aşa cum noi, burghezii, ne facem datoria să-l 
atacăm pe Mazarin, care ne fură. 

— Eşti un flăcău isteţ, prietene. Pot să mă bizui pe tine? 

— Credeam că părintele v-a spus că răspunde de mine! se 
miră Planchent. 

— Într-adevăr. Dar îmi place să primesc această asigurare 
chiar din gura ta. 

— Puteţi să vă bizuiţi pe mine, monseniore, numai să fie 
vorba de-a stârni o răzmeriţă în oraş. 

— Tocmai despre asta e vorba. Câţi oameni crezi că poţi 
strânge până-n zori? 

— Două sute de muschete şi cinci sute de halebarde. 

— De-ar fi doar câte unul care să facă la fel în fiecare 
cartier, mâine am avea o armată destul de puternică. 

— Fireşte! 

— Ai vrea să te afli sub comanda contelui de Rochefort? 


— L-aş urma şi în iad. Şi nu spun o vorbă goală, fiindcă-l 
cred în stare să coboare şi acolo. 

— Bravo! 

— După ce semn au să se deosebească mâine prietenii de 
duşmani? 

— Tot omul Frondei să poarte o fundă galbenă la pălărie. 

— Bun. Daţi consemnul: 

— Ai nevoie de bani? 

— Banii nu prind rău niciodată şi nicăieri, monseniore. Dacă 
nu-s, o să ne lipsim de ei: dacă sunt, treaba o să meargă mai 
repede şi mai bine. 

Gondy se duse la un cufăr şi luă o pungă cu bani. 

— Uite cinci sute de pistoli, zise el. Şi dacă totul merge 
bine, mâine te aşteaptă aceeaşi sumă. 

— Voi da cinstit socoteală monseniorului de fiecare ban, 
făgădui Planchet, luând punga subsuoară. 

— Bun, ţi-l dau în seamă pe cardinal. 

— Fiţi liniştit, se află pe mâini bune. 

Planchet ieşi, în vreme ce preotul rămase puţin în urmă. 

— Sunteţi mulţumit, monseniore? întrebă el. 

— Da, îmi pare un om hotărât. 

— Va face chiar mai mult decât a făgăduit. 

— Atunci e straşnic. 

Şi preotul îl ajunse din urmă pe Planchet, care îl aştepta pe 
scară. După zece minute veni preotul de la Saint-Sulpice. 

De îndată ce uşa cabinetului se deschise, un om dădu 
buzna înăuntru: era contele de Rochefort. 

— Chiar dumneata eşti, scumpul meu conte! exclamă 
Gondy, întinzându-i mâna. 

— În sfârşit, v-aţi hotărât, monseniore? zise Rochefort. 

— Întotdeauna am fost hotărât, răspunse Gondy. 

— Să nu mai vorbim de asta. Dumneavoastră o spuneţi şi 
eu vă cred. Aşadar, îl punem pe Mazarin să joace. 

— Sper... 

— Şi când va începe jocul? 

— Pe oaspeţi i-am poftit în noaptea asta, spuse vicarul, dar 
viorile vor începe să cânte abia mâine dimineaţă. 

— Puteţi să vă bizuiţi pe mine şi pe cincizeci de soldaţi, pe 
care mi i-a făgăduit cavalerul d'Humières, în cazul că aş avea 
nevoie. 


— Cincizeci de soldaţi? 

— Da. El instruieşte recruţii şi mi-i împrumută. Distracţia 
odată terminată, dacă vor mai lipsi dintre ei, n-am decât să-i 
înlocuiesc. 

— Bine, dragul meu Rochefort. Asta însă nu-i tot. 

— Ce mai e? întrebă Rochefort, surâzând. 

— Ce-ai făcut cu domnul de Beaufort? 

— Se află la Vend6mois, unde aşteaptă să-i scriu că să se 
întoarcă la Paris. 

— Scrie-i, e timpul. 

— Sunteţi deci sigur de reuşită? 

— Da, numai că trebuie să se grăbească: căci abia se va 
ridica norodul Parisului şi vom avea zece prinți în loc de unul, 
care se vor îndesa să fie în frunte. Dacă întârzie, găseşte locul 
ocupat. 

— Pot să-i trimit vorbă din partea dumneavoastră? 

— Da, fireşte. 

— Să-i spun că poate să se bizuie pe dumneavoastră? 

— Fără doar şi poate! 

— Şi că-i veţi lăsa mâna liberă? 

— Cât priveşte războiul, da; dar într-ale politicii... 

— Ştiţi că nu se prea pricepe. 

— Să mă lase să negociez aşa cum socotesc de cuviinţă 
pentru pălăria mea de cardinal. 

— Ţineţi la asta? 

— Fiindcă sunt silit să port o pălărie a cărei formă nu-mi 
place, doresc barem ca pălăria asta să fie roşie, spuse Gondy. 

— Gusturile şi culorile nu se discută, râse Rochefort. Vă 
asigur de consimţământul lui. 

— Şi-i vei scrie chiar astă-seară? 

— Mai mult decât atât, trimit pe cineva la el. 

— În câte zile poate să fie aici? 

— În cinci zile. 

— Să vină şi va găsi o schimbare. 

— O doresc. 

— Te asigur de asta. 

— Prin urmare? 

— Du-te, adună-ţi cei cincizeci de oameni şi fii gata! 

— Pentru ce? 

— Pentru orice. 


— Există vreun semn de recunoaştere? 

— O fundă galbenă la pălărie. 

— Perfect. Cu bine, monseniore! 

— Cu bine, dragul meu Rochefort! 

— Ah, jupâne Mazarin, jupâne Mazarin! mormăi Rochefort, 
trăgându-l după el pe preotul care nu putuse să intervină cu un 
cuvânt în acestă convorbire. Ai să vezi dacă sunt prea bătrân 
pentru a fi un om de acţiune! 

Era nouă şi jumătate şi vicarul avea nevoie de o jumătate 
de ceas ca să ajungă de la arhiepiscopie la turnul Saint-Jacques- 
la-Boucherie. Băgă de seamă că o lumină veghea la una dintre 
ferestrele cele niai de sus ale turnului. 

— Bun, zise vicarul. Omul nostru se află la post. 

Bătu şi i se deschise. Preotul însuşi îl aştepta şi-l conduse 
până în vârful turnului, luminându-i calea. Ajuns acolo, îi arătă o 
uşiţă, puse luminarea într-o firidă, astfel ca vicarul să o 
găsească la plecare şi cobori. 

Deşi cheia era în broască, vicarul ciocăni la uşă. 

— Intră, spuse o voce în care recunoscu vocea cerşetorului. 

De Gondy trecu pragul. Într-adevăr, era împărţitorul de apă 
sfinţită de la biserica Saint-Eustache. Stătea în aşteptare, tolănit 
pe un pat ca vai de lume. Văzându-l pe vicar, se ridică. 

Orologiul tocmai bătea de zece. 

— Ei bine, spuse Gondy, te-ai ţinut de cuvânt? 

— Nu chiar, răspunse cerşetorul. 

— Cum adică? 

— M-aţi cerut cinci sute de oameni, nu-i aşa? 

— Da, şi? 

— Ei bine, eu voi avea două mii. 

— Nu cumva te lauzi? 

— Doriţi o dovadă? 

— Da. 

În încăpere ardeau trei lumânări, una în faţa ferestrei ce 
dădea spre vechiul oraş, una în faţa ferestrei ce dădea spre 
Palatul Regal, una în faţa ferestrei ce dădea spre strada Saint- 
Denis. 

Omul se apropie în tăcere de fiecare dintre cele trei 
lumânări şi le stinse pe rând. 


Vicarul se pomeni înconjurat de întuneric; odaia era 
luminată doar de razele palide ale lunii, ascunsă după nori negri 
şi groşi, cu marginile poleite de lumina-i argintie. 

— Ce faci? întrebă vicarul. 

— Am dat semnalul. 

— Ce semnal? 

— Semnalul pentru baricade. 

— Ah! 

— Când veţi pleca de aici o să-mi vedeţi oamenii la treabă. 
Numai fiţi cu băgare de seamă să nu vă rupeţi picioarele dând 
peste vreun lanţ sau căzând în vreo groapă. 

— Bine. lată banii, tot atâţia câţi ai mai primit. Acum 
aminteşte-ţi că eşti o căpetenie şi nu te duce să bei. 

— Sunt douăzeci de ani de când nu beau decât apă. 

Omul luă punga din mâna vicarului, care auzi zornăitul 
monedelor când acesta îşi înfundă mâna în banii de aur. 

— Eh! exclamă vicarul. Eşti zgârcit, omule! 

Cerşetorul scoase un oftat şi zvârli punga. 

— Va să zică o să rămân acelaşi, se tângui el. N-o să ajung 
niciodată să mă lepăd de omul vechi din mine? O, ticăloşie! O, 
deşertăciune! 

— Totuşi iei banii! 

— Da, dar mă leg înaintea dumneavoastră să folosesc tot 
ce-mi rămâne pentru fapte bune. 

Avea faţa palidă şi încordată, ca a unui om răvăşit de o 
luptă lăuntrică. 

— Ciudată fiinţă! murmură Gondy. 

Şi îşi luă pălăria ca să plece, dar, întorcându-se, văzu că 
cerşetorul stătea între el şi uşa. 

În prima clipă crezu că omul are vreun gând rău. Nici 
pomeneală de aşa ceva, căci în clipa următoare îl văzu 
împreunându-şi mâinile şi căzând în genunchi. 

— Monseniore, glăsui cerşetorul. Înainte să mă părăsiţi, 
rogu-vă, daţi-mi binecuvântarea! 

— Monseniore! exclamă Gondy. Mă iei drept altul, prietene! 

— Nu, monseniore, vă iau drept cel care sunteţi, adică 
preacucernicul vicar. V-am recunoscut dintr-o ochire. 

Gondy surâse: 

— Şi vrei binecuvântarea mea? 

— Da, am nevoie de ea. 


Cerşetorul rosti aceste cuvinte cu atâta umilinţă şi cu atâta 
adâncă pocăință, încât Gondy întinse mâna şi-i dădu 
binecuvântarea cu cea mai mare blândeţe de care era în stare. 

— Acum, zise vicarul, ne-am legat unul de altul. Te-am 
binecuvântat şi asta-i ceva sfânt pentru mine, aşa cum trebuie 
să fie şi pentru line. la să vedem, ai săvârşit vreo nelegiuire 
osândita de justiţia omenească şi de care te-aş putea ierta? 

Cerşetorul clătină din cap: 

— Nelegiuirea pe care am săvârşit-o eu, monseniore, nu 
ţine de justiţia omenească şi dumneavoastră nu mă puteţi izbăvi 
de păcat decât binecuvântându-mă cât mai des, aşa că 
adineauri. 

— Vorbeşte deschis! îl îndemnă vicarul. N-ai făcut toată 
viaţa ceea ce faci azi, nu? 

— Nu, monseniore, fac asta numai de şase ani. 

— Şi înainte se asta? 

— Am stat închis la Bastilia. 

— Şi înainte să fii la Bastilia? 

— Am să vă spun, monseniore, în ziua când veţi avea 
bunătatea să-mi ascultați spovedania. 

— Bine. Adu-ţi aminte că, la orice ceas din zi sau din noapte 
vei veni la mine, sunt gata să-ţi dau iertarea păcatelor. 

— Vă mulţumesc, monseniore, şopti înăbuşit cerşetorul. Dar 
încă nu-s pregătit să o primesc. 

— Fie cum spui. Cu bine! 

— Cu bine, monseniore, zise cerşetorul, deschizând uşa şi 
plecându-se adânc în faţa prelatului. 

Vicarul luă lumânarea, cobori şi ieşi visător din biserică. 


Capitolul V Răzmeriţa 


Era aproape unsprezece noaptea. Gondy nu făcuse nici o 
sută de paşi pe străzile Parisului şi îşi dădu seama deodată de 
ciudata schimbare petrecută. 

Întreg oraşul părea locuit de fiinţe fantastice; se vedeau 
umbre tăcute care desfundau străzile, altele care trăgeau şi 
răsturnau căruţe, altele care săpau gropi gata să înghită 
companii întregi de călăreţi. Toate aceste făpturi atât de active 


se duceau, veneau, alergau, aidoma unor demoni porniţi să 
făptuiască ceva necunoscut: erau cerşetorii de la Curtea 
Miracolelor, erau oamenii împărţitorului de apă sfinţită din faţa 
bisericii Saint-Eustache, care ridicau baricade pentru a doua zi. 

Gondy se uita la aceşti oameni ai întunericului, la aceşti 
truditori de noapte cu oarecare spaimă, întrebându-se dacă, 
după ce i-a stârnit din bârlogul lor, are să aibă puterea să-i 
trimită îndărăt. Când vreunul dintre ei se apropia de el, era gata 
să-şi facă semnul crucii. 

leşi în strada Saint-Honore şi porni în lungul ei, 
îndreptându-se spre strada Ferronnerie. Aici, priveliştea se 
schimbă: negustorii alergau din prăvălie în prăvălie; uşile 
păreau zăvorâte ca şi obloanele, dar se deschideau în grabă, 
lăsând să treacă nişte oameni care parcă se temeau să nu se 
vadă ce duc: erau negustorii care aveau arme şi care 
împrumutau şi celor care nu aveau. 

Un ins mergea din uşă în uşa, încovoiat sub povara 
spadelor, archebuzelor, muschetelor şi armelor de tot soiul pe 
care le împărțea pe măsură ce înainta. La licărirea unei 
lanterne, vicarul îl recunoscu pe Planchet. 

Gondy ieşi iarăşi pe chei, prin strada Monnaie. Pâlcuri de 
burghezi în mantii negre şi cenuşii, după cum ţineau de păturile 
de sus ori de jos ale burgheziei, stăteau locului, în vreme ce 
vreo câţiva singuratici treceau de la un pâlc la altul. Toate 
aceste mantii, fie negre, fie cenuşii, se vedeau ridicate la spate 
de vârful unei spade, iar în faţă de ţeava unei archebuze, sau 
flinte. 

Ajungând la Pont-Neuf, vicarul constată că trecerea era 
păzită. Un om se apropie de el. 

— Cine eşti? întrebă omul. Nu te recunosc să fii dintr-ai 
noştri. 

— Asta înseamnă că nu-ţi recunoşti prietenii, dragul meu 
domn Louvieres, spuse vicarul, ridicându-şi pălăria. 

Louvi€res îl recunoscu şi se înclină. 

Gondy îşi urmă calea şi cobori până la turnul Nesle. Acolo 
desluşi un lung şir de oameni care se furişau pe lângă ziduri. Ai 
fi zis că e un cortegiu de fantome, fiindcă toţi purtau mantii 
albe. Intr-un anume loc se făceau nevăzuţi rând pe rând, de 
parcă ar fi intrat în pământ. Gondy se rezemă de colţul unei 


case şi îi văzu dispărând de la primul şi până la cel dinaintea 
ultimului. 

Ultimul ridică ochii spre a se încredința, fără îndoială, că el 
şi tovarăşii săi nu erau spionaţi şi, în ciuda întunericului, îl zări 
îndată pe Gondy. Veni drept spre el şi îi puse pistolul în piept. 

— Hei, domnule de Rochefort! îl întâmpină Gondy, râzând. 
Să nu ne jucăm cu focul! 

Rochefort îi recunoscu glasul: 

— A, dumneavoastră sunteţi, monseniore? 

— Chiar eu. Ce oameni duci în măruntaiele pământului? 

— Cei cincizeci de recruți pe care mi i-a dat cavalerul 
d'Humières şi care, fiind repartizaţi la cavalerie, au primit numai 
mantii albe. 

— Şi încotro? 

— La unul dintre prietenii mei, un sculptor. Numai c-am 
găsit cu cale să coborâm prin trapa pe unde-şi aduce marmură. 

— Foarte bine, zise Gondy. 

Şi strânse mâna lui Rochefort, care cobori închizând trapa 
după el. 

Vicarul se întoarse acasă. Era unu după miezul nopţii. 
Deschise fereastra şi se aplecă peste pervaz ca să asculte. 

Un zgomot ciudat, necunoscut, nemaiauzit cuprinsese 
oraşul; se simţea că pe toate aceste străzi întunecoase ca nişte 
abisuri se petreceau lucruri neobişnuite, cumplite. Din când în 
când se desluşea - un vuiet ca de furtună ce se apropie, ori ca 
de hulă ce se înteţeşte; dar nu era nimic lămurit, nimic limpede 
şi de înţeles, încât ai fi zis că sunt acele surde şi misterioase 
zgomote care vestesc cutremurele de pământ. 

Pregătirea răscoalei ţinu aşa toată noaptea. A doua zi 
dimineaţă, trezindu-se, Parisul păru că tresare la vederea 
propriei sale înfăţişări. Ai fi spus că e un oraş asediat. Oameni 
înarmaţi stăteau pe baricade, cu ochi ameninţători şi cu flinta pe 
umăr; parole, patrule, arestări, ba chiar execuţii, iată ce 
întâlneai la fiece pas. Cei care purtau pălării împodobite cu pene 
ori cu spade aurite erau opriţi şi puşi să strige: "Trăiască 
Broussel!", "Jos cu Mazarin!" şi cine nu voia să se supună era 
huiduit, copleşit de ocări şi chiar bătut. Nu se ajunsese încă la 
vărsări de sânge, dar se simţea lămurit că o asemenea pornire 
nu lipsea. 


Baricadele fuseseră ridicate până în preajma Palatului 
Regal. Din stradă Bons-Enfants şi până în strada Ferronnerie, din 
stradă Saint-Thomas-du-Louvre şi până la Pont-Neuf, din stradă 
Richelieu şi până la poarta Saint-Honore se îmbulzeau peste 
zece mii de oameni înarmaţi; cei din primele rânduri strigau la 
santinelele nepăsătoare din regimentul de gardă, înşiruite în 
jurul Palatului Regal şi în spatele cărora porţile stăteau închise, 
prevedere ce-i punea într-o situaţie proastă. Prin mijlocul acestei 
mulţimi se mişcau cete de câte o sută, o sută cincizeci şi două 
sute de oameni jigăriţi, livizi, zdrenţăroşi, purtând un fel de 
steaguri pe care stătea, scris: /ată mizeria poporului! Peste tot 
pe unde treceau izbucneau strigăte turbate; şi erau atâtea 
asemenea cete, încât de pretutindeni răsunau strigăte. 

Mare fu uimirea Annei de Austria şi a lui Mazarin când se 
treziră şi când li se dădu de ştire că oraşul vechi, pe care în 
ajun, seara, îl lăsaseră liniştit, se deşteptase înfierbântat şi 
cuprins de o adâncă tulburare. Astfel încât nici unul, nici celălalt 
nu voia să dea crezare celor spuse, zicând că se vor convinge 
abia când vor vedea şi vor auzi totul cu ochii şi cu urechile lor. 
Atunci li se deschise o fereastră: văzură, auziră şi se 
încredinţară că aşa stăteau lucrurile. 

Mazarin ridică din umeri, cu aerul că dispreţuieşte grozav 
această gloată, dar păli vizibil şi, tremurând tot, alergă în 
cabinetul său, unde se apucă să-şi ferece aurul şi bijuteriile în 
casete, punându-şi în degete cele mai frumoase diamante. 
Regina, furioasă, lăsată să se descurce singură, trimise după 
mareşalul de La Meilleraie, căruia îi porunci să ia oricâţi oameni 
pofteşte şi să se ducă să vadă ce e cu această glumă. 

Mareşalul, neînfricat şi foarte aventuros din fire, nutrind 
acel suveran dispreţ faţă de gloată, obişnuit oamenilor de arme, 
luă cu el o sută cincizeci de ostaşi şi vru să iasă pe podul 
Louvre, dar acolo dădu peste Rochefort şi cei cincizeci de 
cavalerişti ai lui, în fruntea a peste o mie cinci sute de suflete. 
Nu era chip să nesocotească o asemenea oprelişte. Mareşalul 
nici nu încercă să treacă mai departe şi se întoarse pe chei. 

La Pont-Neuf dădu însă peste Lowvieres şi burghezii lui. De 
astă dată încercă să atace, dar fu primit cu împuşcături, în 
vreme ce o grindină de pietre se abătu asupra lor de pe la toate 
ferestrele. Pierdu aici trei oameni. 


Bătu în retragere către cartierul Halelor, dar acolo dădu 
peste Planchet şi halebardierii lui. Halebardele se aplecară 
ameninţător să-l întâmpine; vru să treacă înainte, doborând 
toate aceste mantii cenușii, dar mantiile cenușii îi ţinură piept şi 
mareşalul se retrase către strada Saint-Honore, lăsând pe 
câmpul de luptă patru din ostaşii săi, străpunşi, cât ai clipi, cu 
halebardele. 

Atunci apucă pe strada Saint-Honore, dar acolo dădu peste 
baricadele cerşetorului de la Saint-Eustache, păzite nu numai de 
oameni înarmaţi, ci şi de femei şi copii. Jupânaşul Friquet, 
fălindu-se cu un pistol şi o spadă primite de la Louvieres, îşi 
încropise o ceată de ştrengari ca şi el şi făcea o larmă 
nemaipomenită. 

Mareşalul crezu acest punct mai slab păzit decât celelalte şi 
vru să forţeze trecerea. Porunci la douăzeci dintre oamenii săi 
să descalece şi să atace baricadă, în timp ce el, împreună cu 
restul călăreţilor, avea să-i proteguiască. Cei douăzeci se 
îndreptară spre baricadă, dar din spatele bârnelor, dintre roţile 
de căruţă, de pe mormanele de pietre se porni o pârâială 
cumplită de împuşcături, la care halebardierii lui Planchet se 
iviră de după colţul străzii Monnaie. 

Mareşalul de La Meilleraie se vedea prins între două focuri. 

Cum era viteaz, se hotărî să moară pe poziţie. El întoarse 
fiecare lovitură primită şi urletele de durere prinseră să răsune 
în mulţime. Ostaşii, mai încercaţi într-ale luptei, trăgeau cu mai 
multă îndemânare, dar burghezii, mai numeroşi, îi striveau sub o 
adevărată ploaie de gloanţe. 

Oamenii cădeau în jurul mareşalului ca la Rocroy sau la 
Lérida. Fontrailles, adjutantul său, avea braţul rupt, calul lui 
primise un glonţ în gât şi abia-l stăpânea, căci durerea scotea 
animalul din minţi. În sfârşit, se găsea în acel moment suprem în 
care şi cel mai neînfricat simte un fior în vine şi sudoarea 
năpădindu-i pe frunte, când, deodată, mulţimea se despică 
înspre partea străzii Arbre-Sec, strigând: "Trăiască vicarul!" şi 
Gondy, cu pelerina peste anteriu păşi liniştit prin mijlocul 
împuşcăturilor, binecuvântând în dreapta şi în stânga, la fel de 
calm de parcă ar fi condus o procesiune religioasă. 

Toată lumea căzu în genunchi. 

Mareşalul îl recunoscu şi alergă la el. 


— Scoate-mă de-aici, pentru numele cerului! spuse el. Dacă 
nu, las aici şi pielea mea şi pielea oamenilor mei. 

Era o hărmălaie în mijlocul căreia nu s-ar fi auzit nici 
bubuitul tunetului. Gondy ridică mâna, cerând linişte. Toţi 
amuţiră. 

— Copiii mei, glăsui el. lată-l pe mareşalul de La Meilleraie, 
ale cărui gânduri voi le-aţi înţeles greşit şi care se angajează ca, 
întorcându-se la Luvru, să ceară reginei, în numele celor de aici, 
libertatea lui Broussel al nostru. li iei acest angajament, 
mareşale? adăugă Gondy, întorcându-se către La Meilleraie. 

— Pe toţi dracii, cred şi eu că da! Nu speram să scap atât 
de ieftin. 

— Vă făgăduieşte asta pe cuvântul său de gentilom, spuse 
Gondy. 

Mareşalul ridică mâna în semn de încuviinţare. 

— Trăiască vicarul! răcni mulţimea. 

Vreo câteva glasuri adăugară chiar: "Trăiască mareşalul!", 
dar toţi urmară în cor: "Jos cu Mazarin!". 

Mulțimea se trase în lături: drumul pe strada Saint-Honore 
era cel mai scurt. Baricadele se deschiseră şi mareşalul, 
dimpreună cu restul ostaşilor, se retraseră, în cap cu Friquet şi 
cu ştrengarii lui, care imitau de zor ba răpăitul tobelor, ba glasul 
trâmbiţelor. 

Fu aproape un marş triumfal. Numai că baricadele se 
închiseră în urma ostaşilor. Mareşalul îşi muşcă mâinile de 
ciudă. 

In acest timp, după cum am mai spus, Mazarin se afla în 
cabinetul lui, ocupat să-şi rânduiască lucruşoarele. Trimisese 
după d'Artagnan, dar, în mijlocul acestui tumult, nu spera să-l 
vadă, căci d'Artagnan nu era de serviciu. Totuşi, după zece 
minute, locotenentul se ivi în prag, urmat de Porthos, 
nedespărţitu-i prieten. 

— Ah, intra, intră, domnule d'Artagnan! exclamă cardinalul. 
Fii binevenit, ca şi prietenul dumitale. Oare ce se petrece în 
Parisul ăsta afurisit? 

— Ce se petrece, monseniore? Nimic bun, zise d'Artagnan, 
clătinând din cap. Oraşul e în plină revoltă şi adineauri, pe când 
străbăteam strada Montorgueil cu domnul du Vallon, aci de faţă 
şi care e slujitorul dumneavoastră, în ciuda uniformei ce port, ba 
poate chiar din pricina ei, au vrut să ne silească să strigăm 


“Trăiască Broussel!" şi trebuie oare să spun, monseniore, ce-au 
vrut să ne mai silească să strigăm? 

— Spune, spune! 

— "Jos cu Mazarin!". Pe legea mea, uite că mi-a scăpat! 

Mazarin surâse, dar păli teribil. 

— Şi-aţi strigat? întrebă el. 

— Nu, pe legea mea! răspunse d'Artagnan. Eu unul, nu 
eram în voce; domnul du Vallon e răcit şi n-a strigat nici el. 
Atunci, monseniore... 

— Atunci? se interesă Mazarin. 

— Priviţi la pălăria şi la pelerina mea. 

Şi d'Artagnan arătă pelerina găurită de patru gloanţe şi 
pălăria străpunsă de asemenea de două gloanţe. Cât despre 
mantia lui Porthos, o lovitură de halebardă i-o despicase într-o 
parte şi un foc de pistol îi retezase pana de pălărie. 

— Diavolo! exclamă cardinalul, gânditor, uitându-se cu o 
naivă admiraţie la cei doi prieteni. Eu aş fi strigat! 

În clipa aceea vuietul din stradă răsună şi mai aproape. 
Mazarin îşi şterse fruntea şi îşi roti ochii în jur. Ar fi dorit grozav 
să se apropie de fereastră, dar nu avea curaj. 

— la vezi ce se întâmpla, domnule d'Artagnan, spuse el. 

D'Artagnan se duse la fereastră, cu nepăsarea-i obişnuită. 

— Oho: mormăi el. Ce-i asta? Mareşalul La Meilleraie se 
întoarce fără pălărie. Fontrailles cu braţul în eşarfă, ostaşi din 
gardă răniţi, cai plini de sânge... Ei, dar ce fac santinelele? Duc 
arma la ochi, au să tragă! 

— Au consemn să tragă asupra mulţimii, dacă mulţimea se 
apropie de Palatul Regal, strigă Mazarin. 

— Păi dacă trag, totul e pierdut! izbucni d'Artagnan. 

— Avem grilajul. 

— Grilajul?! Numai patru-cinci minute. Grilajul va fi smuls, 
îndoit, sfărâmat... Nu trageţi, la dracu! se răsti d'Artagnan, 
deschizând fereastra. 

În ciuda acestei poveţe, care în mijlocul zarvei din jur nici 
nu se auzi, răbufniră vreo trei-patru împuşcături, urmate de o 
cumplită pârâiala de gloanţe. Plumbii muşcară cu scrâşnet din 
faţada Palatului Regal; unul trecu pe sub braţul lui d'Artagnan şi 
prefăcu în ţăndări o oglindă în care Porthos se privea cu plăcere. 

— Vai! se tângui cardinalul. O oglindă de Veneţia! 


— Eh, monseniore! rosti d'Artagnan, închizând cu linişte 
fereastra. Nu plângeţi încă, nu merită. Într-un ceas se prea 
poate să nu mai rămână în Palatul Regal nici o oglindă, fie ea de 
Veneţia, fie de Paris. 

— Care-i părerea dumitale? întrebă cardinalul, tremurând 
din creştet până-n tălpi. 

— Ei pe dracu! Să li-l daţi pe Broussel de vreme ce-l cer! Ce 
naiba vreţi să faceţi cu un consifier al Parlamentului? Nu-i bun 
de nimic! 

— Asta-i şi părerea dumitale, domnule du Vallon? 
Dumneata ce-ai face? 

— L-aş da pe Broussel, spuse Porthos. 

— Veniţi, veniţi cu mine, domnilor, zise Mazarin. Mă duc să-i 
spun reginei! 

În capătul coridorului se opri. 

— Pot să mă bizui pe dumneavoastră, domnilor, nu-i aşa? 
zise el. 

— Noi nu ne dăm cuvântul de două ori, rosti d'Artagnan. 
Am spus că suntem oamenii dumneavoastră. Porunciţi şi vă vom 
da ascultare. 

— Ei bine! vorbi Mazarin. Intraţi în odaia asta şi aşteptaţi. 

Şi, făcând un ocol, pătrunse în salon printr-o altă uşă. 


Capitolul VI Răzmeriţa se preschimbă în 
răscoală 


încăperea în care intraseră d'Artagnan şi Porthos nu era 
despărțită de salonul unde se afla regina decât de nişte draperii. 
Draperia subţire îngăduia să se audă, iar deschizătura dintre 
ele, oricât de strâmtă, îngăduia să se vadă tot ce se petrecea 
acolo. 

Regina stătea în picioare, palidă de mânie, dar avea atâta 
stăpânire de sine, încât ai fi zis că nu o umbreşte nici cea mai 
mică tulburare. În spatele ei erau Comminges, Villequier şi 
Guitaut; în spatele bărbaţilor, femeile. 

În faţa reginei, cancelarul Séguier, acelaşi care o 
persecutase atâta cu douăzeci de ani în urmă, povestea că 
trăsura lui a fost sfărâmată, că a fost urmărit, că a dat buzna în 


palatul marchizului d'O, că palatul a fost numaidecât invadat, 
jefuit, devastat; din fericire, a avut timp să se strecoare pe o uşă 
mascată într-o încăpere tăinuită, unde o bătrână slujnică l-a 
încuiat, dimpreună cu fratele său, episcopul de Meaux. Acolo, 
primejdia s-a dovedit atât de reală, răsculații dezlănţuiţi s-au 
apropiat de încăperea cu pricina, proferând ameninţări cumplite, 
încât cancelarul a socotit că i-a sunat ceasul şi s-a spovedit 
fratelui său spre a fi pregătit să moară în cazul că ar fi fost 
descoperit. Din fericire, n-a fost aşa; mulţimea, socotind că a 
fugit pe vreo uşă dosnică, a plecat şi i-a lăsat retragerea liberă. 
Atunci s-a travestit, îmbrăcând hainele marchizului d'O şi a ieşit 
din palat trecând peste corpul ofițerului şi a doi ostaşi din garda 
lui personală, ucişi în vreme ce apărau poarta. 

În timpul acestei povestiri, Mazarin se strecurase fără 
zgomot în apropierea reginei şi asculta. 

— Ei bine, întrebă regina, de cum isprăvi cancelarul, ce 
părere ai? 

— Gândesc că e ceva foarte grav, doamnă. 

— Şi ce mă sfătuieşti? 

— Aş da un sfat maiestăţii-voastre, fără îndoială, dar nu 
îndrăznesc. 

— Îndrăzneşte, îndrăzneşte, domnule, spuse regina cu un 
zâmbet amar, doar ai îndrăznit atâtea! 

Cancelarul se împurpură şi îngăimă câteva cuvinte. 

— Nu-i vorba de trecut, ci de prezent, rosti regina. Spuneai 
că ai să-mi dai un sfat. Care anume? 

— Doamnă, şovăi cancelarul, sfatul meu ar fi să-l eliberaţi 
pe Broussel. 

Regina, deşi foarte palidă, păli şi mai mult şi chipul i se 
contractă. 

— Să-l eliberez pe Broussel?! Niciodată! 

În clipa aceea se auziră paşi în sala din faţă şi mareşalul de 
La Meilleraie se ivi neanunţat în uşă. 

— Ah, iată-te, mareşale! exclamă bucuroasă Anna de 
Austria. Sper că i-ai învăţat minte pe ticăloşii aceştia, nu? 

— Doamnă, vorbi mareşalul, am pierdut trei oameni la 
Pont-Neuf, patru la Hale, şase în colţul străzii Arbre-Sec şi doi la 
poarta palatului vostru; cu totul cincisprezece. Aduc cu mine 
zece sau doisprezece răniți. Pălăria mi-a rămas nu ştiu pe unde, 
zburată de un glonţ şi, după toate probabilitățile, aş fi rămas şi 


eu cu pălăria, dacă n-ar fi fost preacucernicul vicar, care să mă 
scoată din încurcătură. 

— Ah! exclamă regina. Într-adevăr, m-ar fi mirat să nu-l văd 
pe acest şoricar cu picioarele strâmbe amestecat în toată 
povestea asta. 

— Doamnă, râse La Meilleraie, nu-l ponegriţi prea mult, 
fiindcă serviciul ce mi l-a făcut e încă foarte proaspăt. 

— Bun, spuse regina. Poartă-i oricâtă recunoştinţă pofteşti, 
dar asta nu mă obligă pe mine. lată-te viu şi nevătămat şi asta-i 
tot ce doream. iți spun nu numai bun venit, ci bine ai revenit! 

— Da, doamnă, dar m-am întors cu bine cu condiţia să vă 
înfăţişez voinţa poporului. 

— Voința! murmură Anna de Austria, încruntând din 
sprâncene. Oh, oh, domnule mareşal, trebuie că te-ai aflat într-o 
mare primejdie de vreme ce-ai primit să porţi o solie atât de 
ciudată! 

Aceste cuvinte fură rostite cu o ironie care nu scăpă câtuşi 
de puţin mareşalului. 

— lertare, doamnă! glăsui mareşalul. Eu nu sunt avocat, 
sunt ostaş şi prin urmare poate că înţeleg greşit valoarea 
cuvintelor. Ar fi trebuit să spun dorința şi nu voinţa poporului. 
Cât despre răspunsul cu care m-aţi onorat, cred că aţi vrut să 
spuneţi că mi-a fost frică. 

Regina surâse. 

— Ei bine, da, doamnă, mi-a fost frică. E pentru a treia oară 
în viaţă când mi se întâmpla şi totuşi am luat parte la 
douăsprezece mari bătălii şi la nu ştiu câte lupte şi hărţuieli. Da, 
mi-a fost frică. Şi mă simt mult mai în largul meu în faţa 
maiestăţii-voastre, oricât de ameninţător v-ar fi surâsul, decât în 
faţa acelor demoni din iad, care ne-au întovărăşit până aici şi 
care habar n-am de unde tot ies la iveală. 

— Bravo! şopti d'Artagnan către Porthos. Straşnic răspuns! 

— Ei bine, rosti regina, muşcându-şi buzele, în timp ce 
curtenii se priveau cu uimire. Care e dorinţa poporului meu? 

— Să-i fie redat Broussel, doamnă, spuse mareşalul. 

— Niciodată! exclamă regina. Niciodată! 

— Maiestatea-voastră e stăpâna, zise La Meilleraie, făcând 
un pas înapoi. 

— Încotro, mareşale? întrebă regina. 


— Mă duc să comunic răspunsul maiestăţii-voastre celor 
care-l aşteaptă. 

— Rămâi aici, mareşale, nu vreau să se creadă că 
parlamentez cu nişte răzvrătiți! 

— Doamnă, mi-am dat cuvântul de cinste, adăugă 
mareşalul. 

— Şi asta înseamnă?... 

— Că dacă nu porunciţi să fiu arestat, sunt nevoit să plec. 

Ochii Annei de Austria aruncară fulgere. 

— Oh, n-ai teamă, domnule, spuse ea. Am poruncit să fie 
arestaţi alţii mai de vază decât dumneata. Guitaut! 

Mazarin sări îndată. 

— Doamnă, începu el. Dacă aş îndrăzni la rândul meu să vă 
dau un sfat... 

— M-ai sfătui, de asemenea, să-l eliberez pe Broussel? 
Dacă-i aşa, poţi să renunţi. 

— Nu, urmă Mazarin. Deşi acest sfat ar fi poate mai bun ca 
altul. 

— Atunci? 

— Să-l chemaţi pe vicar. 

— Vicarul?! exclamă regina. Un om îngrozitor! El a stârnit 
toată revolta asta. 

— Cu atât mai mult, spuse Mazarin. Dacă a stârnit-o, 
înseamnă că poate să o şi potolească. 

— Şi iată, doamnă, vorbi Comminges, care stătea lângă o 
fereastră şi se uită afară, iată un prilej nimerit, căci îl văd dându- 
şi binecuvântarea în piaţa Palatului Regal. 

Regina re repezi la fereastră. 

— Într-adevăr, murmură ea. Ipocritul! Priviţi! 

— Văd că lumea îngenunchează în faţa lui, deşi nu-i decât 
vicar, mormăi Mazarin. Pe mine m-ar sfâşia dacă aş fi în locul 
lui, cu toate că sunt cardinal. De aceea stărui, doamnă, în 
dorința mea (Mazarin apăsă asupra acestui cuvânt) ca 
maiestatea-voastră să-l primească pe vicar. 

— De ce nu spui voința dumitale, aşa ca alţii? şopti regina. 

Mazarin se înclină. Regina rămase pe gânduri. După o clipă 
ridică fruntea şi zise: 

— Domnule mareşal, du-te, caută-l pe vicar şi adu-l 
încoace! 

— Şi ce spun poporului? întrebă mareşalul. 


— Să aibă răbdare, rosti Anna de Austria. Eu am destulă. 

În glasul mândrei spanioloaice se desluşea atâta hotărâre, 
încât mareşalul nu mai zise nimic: se înclină şi plecă. 

D'Artagnan se întoarse către Porthos. 

— Oare cum se vor isprăvi toate astea? murmură el. 

— O să vedem, rosti Porthos, cu aerul lui liniştit. 

În acest timp, Anna de Austria se apropie de Comminges, 
căruia începu să-i vorbească în şoaptă. Mazarin, neliniştit, se 
uita în direcţia unde se aflau d'Artagnan şi Porthos. 

Ceilalţi citi erau de faţă discutau cu jumătate de glas. 

Uşa se deschise din nou: mareşalul apăru în prag, urmat de 
vicar. 

— lată, doamnă, vesti el, pe domnul de Gondy care se 
grăbeşte să se înfăţişeze la porunca maiestăţii-voastre. 

Regina veni câţiva paşi în întâmpinarea vicarului şi se opri 
în loc, rece, aspră, nemişcată, cu buza de jos răsfrântă a dispreţ. 
Gondy se înclină cu respect. 

— Ei bine, domnule, rosti ea, ce spui de răzmeriţa asta? 

— Că nu mai e o răzmeriţă, doamnă, răspunse vicarul, eo 
răscoală. 

— Răscoală e în sufletul acelora care cred că poporul meu 
se poate răscula! exclamă Anna, incapabilă să se prefacă în faţa 
vicarului, pe care îl socotea, poate pe drept, inima acestei 
tulburări. Răscoală, iată cum numesc mişcarea stârnită de ei 
înşişi toţi acei care o doresc. Dar răbdare, răbdare, autoritatea 
regelui va pune rânduiala în toate. 

— Oare pentru a-mi spune aceasta mi-aţi îngăduit cinstea 
de a mă afla în prezenţa maiestăţii-voastre? întrebă Gondy cu 
răceală. 

— Nu, scumpe vicar, interveni Mazarin. Pentru a-ţi cere 
sfatul în împrejurarea neplăcută în care ne aflăm. 

— Să fie oare adevărat?! vorbi Gondy, făcând pe miratul. 
Maiestatea-sa m-a chemat să-mi ceară sfatul? 

— Da, adeveri regina, aşa s-a hotărât. 

Vicarul se înclină: 

— Prin urmare, maiestatea-sa doreşte... 

— Să-i spui ce-ai face în locul ei, se grăbi să răspundă 
Mazarin. 

Vicarul se uită la regină, care încuviinţă printr-un semn. 


— În locul maiestăţii-sale, rosti cu răceală Gondy, n-aş 
şovăi: l-aş da pe Broussel. 

— Şi dacă nu-l dau, ce crezi că se va întâmpla? izbucni 
regina. 

— Cred că mâine nu va mai rămâne piatra pe piatră în 
Paris, zise mareşalul. 

— Nu pe dumneata te întreb, i-o reteză regina sec şi fără 
măcar să se întoarcă. Pe domnul de Gondy. 

— Dacă eu sunt cel întrebat de maiestaţea-voastră, vorbi 
vicarul cu aceeaşi linişte, atunci voi spune că împărtăşesc întru 
totul părerea domnului mareşal. 

O roşeaţă vie aprinse obrajii reginei, iar frumoşii ei ochi 
albaştri păreau gata să-i iasă din orbite. Buzele-i de carmin, 
asemuite de toţi poeţii vremii cu rodiile în floare, păliră şi 
tremurau de mânie; Mazarin însuşi, deşi deprins cu furiile 
acestei căsnicii zbuciumate, rămase înspăimântat. 

— Să-l dau pe Broussel! strigă ea în cele din urmă, cu un 
zâmbet care te înfiora. Minunat sfat, zău aşa! Se vede cât de 
colo că vine de la un preot. 

Gondy se ţinu tare. Insultele din ziua aceea păreau că 
lunecă pe lângă el ca şi batjocurile din ajun; dar ura şi dorinţa 
de răzbunare se adunau în tăcere, picătură cu picătură, în 
adâncul inimii sale. Se uită cu răceală la regină, care tocmai 
făcea semn lui Mazarin să spună şi el ceva. 

Mazarin, după obiceiul său, gândea mult şi vorbea puţin. 

— He-he! făcu el. Bun sfat, sfat de prieten. L-aş da şi eu pe 
acest domn Broussel, mort sau viu, şi-atunci totul s-ar sfârşi. 

— Dacă l-aţi da mort, monseniore, totul s-ar sfârşi, întocmai 
aşa cum spuneţi, dar într-alt chip decât socotiți. 

— Am spus mort sau viu? reluă Mazarin. E un fel de a vorbi. 
Ştii doar că înţeleg destul de prost franţuzeasca pe care 
dumneata, domnule vicar, o vorbeşti şi o scrii fără cusur. 

— Uite un consiliu de stat, zise d'Artagnan către Porthos. 
Numai că noi am ţinut altele mai acătării, în urbea La Rochelle, 
cu Athos şi Aramis. 

— În fortăreaţa Saint-Gervais, aminti Porthos. 

— Acolo şi în altă parte. 

Vicarul lăsă furtuna să treacă, apoi continuă cu aceeaşi 
linişte: 


— Doamnă, dacă părerea mea nu e pe placul maiestaţii- 
voastre, asta se datoreşte fără îndoială faptului că aveţi altele 
mai bune de urmat. Cunosc prea bine înţelepciunea reginei şi a 
sfetnicilor ei, ca să mă gândesc că ar lăsa multă vreme capitala 
pradă unei tulburări care poate să ducă la o revoluţie. 

— Deci, după părerea dumitale, rosti regina cu un zâmbet 
răutăcios şi muşcându-şi buzele de furie, răzmeriţa de ieri, care 
azi s-a preschimbat într-o răscoală, poate deveni mâine o 
revoluţie? 

— Întocmai, doamnă, încuviinţă grav vicarul. 

— Ascultându-te, domnule, trebuie să cred oare că poporul 
a pierdut orice măsură? 

— Anul acesta nu-i prielnic regilor, glăsui Gondy, clătinând 
din cap. Priviţi în Anglia, doamnă. 

— Da, numai că, din fericire, noi, în Franţa, nu avem un 
Oliver Cromwell, răspunse regina. 

— Cine ştie? făcu Gondy, oamenii aceştia sunt asemenea 
trăsnetului: nu-i cunoaştem decât în clipa când lovesc. 

Fiecare dintre cei de faţă tresări înfiorat şi urmă un moment 
de tăcere. 

In acest timp, regina îşi apăsa pieptul cu amândouă 
mâinile. Se vedea că se străduieşte să-şi stăpânească bătăile 
repezi ale inimii. 

— Porthos, murmură d'Artagnan, uită-te bine la preotul 
ăsta. 

— Bun, îl văd, zise Porthos. Ei şi? 

— E un om şi jumătate! 

Porthos întoarse ochii mirat spre d'Artagnan. Era limpede 
că nu prea înţelegea cuvintele prietenului său. 

— Maiestatea-voastră, continuă neîndurător vicarul, va lua 
măsurile de cuviinţă. Dar prevăd că vor fi cumplite şi că vor 
avea darul să îndârjească şi mai mult pe răzvrătiți. 

— Ei bine, atunci dumneata, cucernice vicar, care ai aţâţa 
putere asupra lor şi care eşti prietenul nostru, spuse ironic 
regina, dumneata o să-i potoleşti, dându-le binecuvântarea 
dumitale. 

— Poate că va fi prea târziu, observă Gondy, cu aceeaşi 
răceală. Şi poate că eu însumi îmi voi fi pierdut atunci orice 
înrâurire asupra lor. Câtă vreme, dacă-l daţi pe Broussel, 
maiestatea-voastră taie din rădăcină orice răzvrătire şi 


dobândeşte dreptul de a pedepsi aspru orice nouă încercare de 
răscoală. 

— Deci eu n-am acest drept? exclamă regina. 

— Dacă îl aveţi, folosiţi-l, răspunse Gondy. 

— La naiba! făcu d'Artagnan către Porthos. Uite un om aşa 
cum îmi place mie. De ce nu-i el ministru, iar eu, d'Artagnan, să- 
| slujesc pe el în locul secăturii ăsteia de Mazarin! Ah, drace, ce 
isprăvi am săvârşi împreună! 

— Da, zise Porthos. 

Regina concedie curtea printr-un semn, în afară de Mazarin. 
Gondy făcu o plecăciune şi vru să se retragă dimpreună cu 
ceilalţi. 

— Rămâi, domnule, spuse regina. 

"Bun, cugetă Gondy în sinea lui. Are să cedeze." 

— O să pună să-l omoare, îi şopti d'Artagnan lui Porthos. 
Dar, oricum, eu, unul, n-o să fiu acela. Dimpotrivă, jur pe 
Dumnezeu că, dacă sare careva asupra lui, eu îl apăr. 

— Şi eu la fel, i se alătură Porthos. 

— Bun! murmură Mazarin, aşezându-se. Să vedem ce-o să 
iasă. 

Regina urmărea din ochi pe cei care plecau. După ce 
ultimul dintre curteni închise uşa, se întoarse. Se vedea că face 
sforţări de necrezut ca să-şi stăpânească furia: se răcorea cu 
evantaiul, mirosea felurite parfumuri şi se plimba de colo-colo, 
fără să-şi găsească locul. Mazarin şedea pe scaunul lui şi părea 
să cugete. Gondy, care începuse să se neliniştească, cerceta cu 
privirea draperiile, îşi pipăia cămaşa de zale îmbrăcată pe 
dedesubt şi, în răstimpuri, căuta sub pelerină să vadă dacă 
mânerul pumnalului spaniol ascuns acolo îi e la îndemână. 

— Haide, zise regina, oprindu-se, în sfârşit, locului. Haide, 
acum că suntem singuri, repetă sfatul dumitale, cucernice vicar. 

— lată-l, doamnă: lăsaţi să se creadă că aţi chibzuit adânc 
lucrurile, recunoaşteţi public o greşeală, ceea ce constituie forţa 
cârmulitorilor puternici, apoi eliberaţi-l pe Broussel şi redaţi-l 
poporului. 

— Oh! strigă Anna de Austria. Să mă umilesc până într- 
atât?! Sunt regină sau nu? Toată această gloată care urlă e 
mulţimea supuşilor mei sau nu? Am prieteni, ostaşi? Ah, Sfânta 
Fecioară, cum spune regina Caterina, continuă ea, aprinzându- 


se de propriile-i cuvinte. Decât să li-l dau pe ticălosul de 
Broussel, mai degrabă l-aş strânge de gât cu mâinile mele! 

Şi se repezi cu pumnii încleştaţi spre Gondy, pe care, fără 
îndoială, îl ura în clipa aceea cel puţin tot atât cât îl ura şi pe 
Broussel. 

Gondy rămase nemişcat, fără să i se clintească un muşchi 
pe faţă. Doar privirea-i de gheaţă se încrucişă ca o spadă cu 
privirea furioasă a reginei. 

— lată un om mort, asta dacă ar mai exista vreun Vitry la 
curte şi dacă Vitry ar intra acum pe uşă, zise gasconul. Numai 
că, înainte să ajungă la acest prelat de ispravă, eu l-aş ucide pe 
Vitry şi gata! lar cardinalul Mazarin mi-ar purta o recunoştinţa 
nemărginită. 

— Sst! făcu Porthos. Ascultă! 

— Doamnă! strigă cardinalul, apucând-o pe Anna de Austria 
de braţ şi trăgând-o înapoi. Doamnă, ce faceţi? 

Apoi adăugă în spaniolă: 

— Anna, eşti nebună? Te certi aici ca o femeie de rând, tu, 
o regină?! Nu-ţi dai seama că ai în faţa ta, în persoana acestui 
preot, întreg poporul Parisului, pe care e primejdios să-l înfrunţi 
acum şi că, dacă acest preot vrea, într-un ceas pierzi coroana?! 
Deci lasă pe mai târziu, într-o altă împrejurare, să pui piciorul în 
prag. Astăzi nu-i momentul; astăzi linguşeşte şi dezmiardă, altfel 
nu eşti decât o femeie vulgară! 

La primele cuvinte ale acestui discurs, d'Artagnan apucase 
braţul lui Porthos, strângându-l din ce în ce mai tare. Apoi, când 
Mazarin tăcu, şopti: 

— Porthos, să nu spui niciodată faţă de Mazarin că înţeleg 
spaniolă, altfel sunt un om pierdut şi tu la fel! 

— Bine, consimţi Porthos. 

Această aspră dojană, vădind o elocinţă ce-l caracteriza pe 
Mazarin atunci când vorbea italiană ori spaniolă, dar din care nu 
rămânea nici urmă când vorbea franţuzeşte, fu rostită cu o 
expresie de nepătruns, încât Gondy, oricât de iscusit fizionomist 
ar fi fost, nu bănui decât un simplu avertisment la moderatie. 

Dinspre partea ei, regina, astfel mustrată, se îmblânzi pe 
loc. Ca să spunem aşa, lăsă focul din ochi să i se stingă, sângele 
să-i fugă din obraji şi mânia vorbirii de pe buze. Se aşeză, lăsând 
braţele vlăguite să-i atârne de-a lungul corpului şi zise cu o voce 
în care se ghiceau lacrimile: 


— lartă-mă, cucernice vicar şi pune ieşirea de adineauri pe 
seama suferinţei mele! Femeie şi, prin urmare, supusă 
slăbiciunilor femeii, mă îngrozesc de războiul civil; regină şi 
obişnuită să fiu ascultată, îmi ies din fire la primele semne de 
nesupunere. 

— Doamnă, rosti Gondy, înclinându-se, maiestatea-voastră 
greşeşte socotind drept nesupunere părerile mele sincere. 
Maiestatea-voastră nu are decât supuşi plecaţi şi plini de 
respect. Nu cu regina are poporul ce are, poporul îl cere pe 
Broussel, atâta tot, fiind prea fericit să trăiască sub cârmuirea 
maiestăţii-voastre, dacă maiestatea-voastră i-l dă totuşi pe 
Broussel, adăugă Gondy, surâzând. 

Mazarin, care la cuvintele: Nu cu regina are poporul ce are, 
ciulise urechile, crezând că vicarul va pomeni de strigătele: "Jos 
cu Mazarin!", îi fu recunoscător lui Gondy pentru această 
scăpare din vedere şi spuse cu glasul cel mai mieros şi cu cea 
mai prietenoasă expresie întipărită pe faţă: 

— Doamnă, credeţi-l pe vicar, care e unul dintre cei mai 
iscusiţi politicieni ce avem. Cea dintâi pălărie de cardinal 
disponibilă pare anume făcută pentru acest cap nobil. 

"Ah, ai mare nevoie de mine, ticălos viclean!" îşi zise Gondy 
în sinea lui. 

— Nouă, oare ce-o să ne făgăduiască în ziua când au să 
vrea să-l omoare? întrebă d'Artagnan. La naiba, dacă împarte 
aşa pălăriile de cardinal, să ne pregătim, Porthos şi să-i cerem 
chiar de mâine un regiment pentru fiecare. Drace, să ţină 
războiul civil numai un an şi fac să aurească pentru mine spada 
de comandant suprem! 

— Dar eu? întrebă Porthos. 

— Ţie aş face să ţi se dea bastonul de mareşal al domnului 
de La Meilleraie, care, în clipa de faţă, nu se bucură de prea 
multă trecere, după cât mi se pare. 

— Aşadar, vorbi regina, te temi cu adevărat de tulburarea 
poporului? 

— Da, doamnă, întări Gondy, mirat că bate pasul pe loc. Mă 
tem că o dată ce torentul rupe zăgazurile, să nu pricinuiască 
mari nenorociri. 

— În acest caz, eu cred că trebuie să le pui noi zăgazuri 
dinainte, spuse regina. Du-te, am să mă gândesc. 


Gonay se uită nedumerit la Mazarin. Cardinalul se apropie 
de regină să-i vorbească. În acea clipă, un tumult 
înspăimântător se auzi în Piaţa Palatului Regal. 

Gondy zâmbi, privirea reginei se învăpăie, Mazarin se făcu 
alb ca varul. 

— Ce mai e? zise el. 

Deodată, Comminges dădu buzna în salon. 

— lertare, doamnă, îngăimă Comminges, din prag, spre 
regină. Poporul a strivit santinelele de grilaj şi acum forţează 
porţilel Ce porunciţi? 

— Ascultaţi, doamnă! spuse Gondy. 

Urletul valurilor, bubuitul trăsnetului, mugetele unui vulcan 
nu se pot asemui nici pe departe cu furtuna de strigăte ce 
tocmai se ridica spre cer. 

— Ce poruncesc? repetă regina. 

— Da, nu-i timp de pierdut. 

— Câţi oameni ai la palat? 

— Şase sute. 

— Postează o sută de oameni în jurul regelui, iar cu restul 
să-mi mături de aici toată calicimea asta. 

— Doamnă, interveni Mazarin, ce faceţi? 

— Du-te! 

Comminges ieşi, cu acea supunere desăvârşită a ostaşului. 

In clipa aceea răsună un pârâit îngrozitor: una din porţi 
începea să cedeze. 

— Ei, doamnă, ne pierzi pe toţi; pe rege, pe dumneata, pe 
mine! 

La acest strigăt izbucnit din inima cardinalului îngrozit, 
Anna de Austria fu cuprinsă şi ea de frică şi-l chemă înapoi pe 
Comminges. 

— Prea târziu! se tângui Mazarin, smulgându-şi părul din 
cap. Prea târziu! 

Poarta cedă şi se auziră urletele de bucurie ale gloatei. 
D'Artagnan puse mâna pe spadă şi făcu semn lui Porthos să facă 
la fel. 

— Salvaţi-o pe regină! strigă Mazarin vicarului. 

Gondy se repezi la o fereastră, pe care o deschise. ÎI 
recunoscu pe Louvieres în fruntea unei mulţimi de trei-patru mii 
de oameni. 

— Nici un pas mai mult! strigă el. Regina semnează. 


— Ce spui? izbucni regina. 

— Adevărul, doamnă, interveni Mazarin, punându-i înainte o 
pană de scris şi o hârtie. Trebuie! 

Apoi adăugă: 

— Semnează, Anna, te rog, vreau eu acest lucru! 

Regina se prăbuşi pe un scaun, luă pana în mână şi semnă. 

Ţinut în loc de Louvi€res, poporul nu înaintase nici măcar cu 
un pas. În schimb, murmurul năprasnic al mâniei răsuna fără 
încetare. 

Regina scrise: 


“Paznicul închisorii Saint-Germain va pune în libertate pe 
consilierul Broussel". Şi semnă. 


Vicarul, care îi sorbea din ochi cele mai mici mişcări, înşfăcă 
hârtia de îndată ce o văzu semnată, se întoarse la fereastră şi, 
fluturând-o în mână, strigă: 

— lată ordinul! 

Întreg Parisul păru că sloboade un uriaş strigăt de bucurie. 
Apoi răsună cu putere: "Trăiască Broussel! Trăiască vicarul!" 

— Trăiască regina! strigă vicarul. 

Drept răspuns, se auziră doar câteva glasuri slabe şi 
stinghere. Poate că vicarul nu scosese acest strigăt decât spre a 
o face pe Anna de Austria să-şi cunoască slăbiciunea. 

— Şi acum, când ai dobândit ceea ce ai vrut, spuse ea, poţi 
pleca, domnule de Gondy. 

— Când regina va avea nevoie de mine, rosti vicarul, 
înclinându-se, maiestatea-sa ştie că sunt gata oricând să o 
slujesc. 

Regina înclină din cap şi Gondy se retrase. 

— Ah, popă blestemat! izbucni Anna de Austria, întinzând 
braţul către uşa care abia se închisese. Te voi sili să bei într-o zi 
din veninul ce mi l-ai turnat azi! 

Mazarin vru să se apropie de ea. 

— Lasă-mă! se smuci regina. Nu eşti bărbat! 

Şi plecă. 

— Tu nu eşti femeie! murmură Mazarin. 

Apoi, după o clipă de visare, îşi aminti că d'Artagnan şi 
Porthos trebuie să fie acolo şi, prin urmare, auziseră totul. 


Încruntă din sprâncene şi păşi drept spre draperia pe care o 
ridică: încăperea era goală. 

La cel din urmă cuvânt al reginei, d'Artagnan îl apucase de 
mâna pe Porthos şi-l trăsese pe coridor. Mazarin ieşi îndată şi el 
pe coridor, unde îi găsi pe cei doi prieteni plimbându-se încoace 
şi încolo. 

— De ce aţi ieşit din cameră, domnule d'Artagnan? întrebă 
Mazarin. 

— Fiindcă regina a poruncit tuturor să plece, răspunse 
d'Artagnan şi am crezut că porunca era şi pentru noi. 

— Aşadar, sunteţi aici de... 

— De vreun sfert de ceas, spuse d'Artagnan, uitându-se la 
Porthos şi făcându-i semn să nu-l dea de gol. 

Mazarin îi surprinse semnul şi rămase încredinţat că 
d'Artagnan a văzut şi a auzit totul, însă îi fu recunoscător pentru 
această minciună. 

— Hotărât lucru, domnule d'Artagnan, eşti omul pe care-l 
căutam şi poţi să te bizui pe mine atât dumneata cât şi prietenul 
dumitale. 

Apoi, salutându-i cu cel mai fermecător zâmbet, intră ceva 
mai liniştit la el în cabinet, întrucât la ieşirea lui Gondy din palat, 
tumultul contenise ca prin farmec. 


Capitolul VII Nenorocirea  împrospătează 
memoria 


Anna se întoarse furioasă în camera ei de rugăciune. 

— Cum?! strigă ea, frângându-şi frumoasele-i mâini. Cum?! 
Poporul l-a văzut pe domnul de Condé, întâiul prinţ de sânge, 
arestat de câtre soacră-mea, Maria de Medicis; a văzut-o pe 
soacră-mea, fosta lui regentă, alungată de către cardinal; l-a 
văzut pe domnul de Vendôme, adică pe fiul lui Henric al IV-lea, 
întemnițat la Vincennes; nici n-a crâcnit când erau batjocoriţi, 
când aceşti oameni de seamă erau întemnițați şi ameninţaţi! Şi 
pentru Broussel?!... lisuse, atunci ce-a ajuns regalitatea? 

Anna atingea fără să se gândească problema cea mai 
arzătoare. Poporul nici nu crâcnise când era vorba de prinți, dar 
poporul se ridică pentru Broussel: asta fiindcă era vorba de un 


om de jos şi fiindcă, apărându-l pe Broussel, poporul simţea 
instinctiv că se apără pe sine. 

În acest timp, Mazarin se plimba în lungul şi în laţul 
cabinetului său, privind din când în când la frumoasa lui oglindă 
de Veneţia, crăpată de sus în jos. 

— Eh! spuse el. Ştiu, e trist să fii silit a ceda astfel. Dar, 
lasă, o să ne luăm revanşa. Ce contează Broussel?! E un nume, 
nu o problemă. 

Oricât de iscusit politician ar fi fost, Mazarin se înşela de 
astă dată: Broussel era o problemă şi nu un nume. 

Aşa că, a doua zi dimineaţă, când Broussel îşi făcu intrarea 
în Paris, într-o trăsură impunătoare, având alături pe Lowvieres, 
fiul său şi pe Friquet în spatele trăsurii, poporul înarmat se 
îngrămădi să-l vadă trecând, iar strigătele de: "Trăiască 
Broussel! Trăiască părintele nostru!" răsunau din toate părţile, 
băgându-l în sperieţi pe Mazarin. Iscoadele cardinalului şi ale 
reginei culegeau de pretutindeni noutăţi supărătoare, care îl 
găseau pe ministru foarte tulburat, iar pe regină foarte liniştită. 
Regina părea să urzească în capul ei o mare hotărâre, ceea ce 
sporea şi mai mult neliniştea lui Mazarin. El o cunoştea pe 
orgolioasa prinţesă şi se temea grozav de hotărârile Annei de 
Austria. 

Vicarul îşi făcuse intrarea în Parlament mai rege decât 
regele, regina şi cardinalul la un loc. Luând în seamă părerea lui, 
o hotărâre a Parlamentului ceruse burghezilor să depună armele 
şi să înlăture baricadele: ei ştiau acum că le trebuie doar un 
ceas ca să ia din nou armele în mână şi doar o noapte ca să 
ridice baricadele la loc. 

Planchet se întorsese la prăvălia lui. lzbânda şterge orice 
vină: Planchet nu se mai temea deci că va fi spânzurat, ba chiar 
era convins că, dacă ar încerca măcar să-l aresteze, poporul s-ar 
ridica pentru el, aşa cum se ridicase pentru Broussel. 

Rochefort înapoiase cavaleriştii cavalerului d'Humières: e 
adevărat, lipseau doi, dar cavalerul, partizan al Frondei în 
sufletul lui, nici nu voise să audă de despăgubiri. 

Cerşetorul îşi luase iarăşi locul său în tinda bisericii Saint- 
Eustache, împărțind apă sfinţită cu o mână şi cerând milostenie 
cu cealaltă: şi nimeni nu se gândea că aceste două mâini au 
ajutat să se smulgă din edificiul social piatra de temelie a 
regalității. 


Louvieres era mândru şi mulţumit: se răzbunase pe 
Mazarin, pe care nu-l putea suferi şi contribuise mult la 
eliberarea tatălui său din închisoare. Numele lui fusese rostit cu 
groază la Palatul Regal şi tânărul spunea rizând consilierului 
reîntors în mijlocul familiei: 

— Crezi oare, tată, că dacă i-aş cere acum reginei o 
companie, mi-ar da-o? 

D'Artagnan se folosise de acest răgaz pentru a-l trimite 
înapoi pe Raoul, pe care abia îl ţinuse închis în casă în timpul 
răscoalei, căci tânărul voia cu orice preţ să tragă spada pentru 
una sau alta din tabere. Raoul se împotrivise la început, dar 
d'Artagnan vorbise în numele contelui de La Fere. Raoul făcuse 
o vizită doamnei de Chevreuse şi apoi se înapoiase la oştire. 

Singur Rochefort socotea că lucrurile s-au sfârşit destul de 
rău: îi scrisese prinţului de Beaufort să vină, prinţul urma să 
sosească şi avea să găsească Parisul liniştit. 

Se duse la vicar să-l întrebe dacă n-ar trebui să-i trimită 
veste prinţului să se oprească în drum. 

Gondy se gândi puţin şi spuse: 

— Lasă-l să-şi urmeze calea. 

— Aşadar, nu s-a isprăvit? întrebă Rochefort. 

— Eh, dragul meu conte, nu suntem decât la început! 

— Ce vă face să credeţi asta? 

— Cunosc inima reginei: nu se va da bătută. 

— Oare pune la cale ceva? 

— Sper. 

— Spuneţi-mi, ce ştiţi? 

— Ştiu că i-a scris Prințului să se întoarcă de la oştire în cea 
mai mare grabă. 

— Ah! exclamă Rochefort. Aveţi dreptate, domnul de 
Beaufort trebuie lăsat să vină. 

Dar în seara zilei când avea loc această convorbire, se 
răspândi zvonul că Prinţul a sosit. 

Era o ştire foarte simplă şi foarte firească, totuşi avu un 
uriaş răsunet. Se vorbea de unele indiscreţii ale doamnei de 
Longueville, căreia Prinţul, învinuit că nutreşte faţă de sora să o 
dragoste care trece peste marginile afecțiunii frăţeşti, îi făcuse 
unele mărturisiri. 

Aceste mărturisiri dezvăluiau sinistre planuri urzite de 
regină. 


Chiar în seara sosirii Prințului, burghezii mai răsăriţi, 
consilierii municipali, consilierii comunali colindau pe la prietenii 
lor şi spuneau: 

— De ce nu l-am lua noi pe rege şi nu l-am aşeza la Palatul 
primăriei? E o greşeală să lăsăm să-l crească duşmanii noştri, 
care-i dau tot sfaturi rele. Dacă ar fi crescut sub privegherea 
vicarului, de pildă, s-ar hrăni cu principiile naţionale şi-ar îndrăgi 
poporul. 

Peste noapte domni o surdă tulburare; a doua zi se văzură 
iarăşi pelerinele cenuşii şi negre, patrulele de negustori înarmaţi 
şi cetele de cerşetori. 

Regina petrecuse noaptea sfătuindu-se între patru ochi cu 
Prinţul; la miezul nopţii, acesta intrase în camera ei de 
rugăciune şi plecase abia la cinci dimineaţa. 

La ora cinci, regina se duse în cabinetul cardinalului. Dacă 
ea încă nu se culcase, cardinalul se şi deşteptase. 

Cardinalul aşternea pe hârtie un răspuns către Cromwell. 
Se scurseseră şase zile din cele zece cât îi ceruse lui Mordaunt 
să aştepte. 

— Eh! spunea Mazarin. L-am cam făcut să aştepte, dar 
Cromwell ştie bine ce-s revoluțiile pentru ca să nu-mi treacă 
asta cu vederea. 

Tocmai recita cu plăcere începutul răspunsului, când auzi 
un zgomot uşor la uşa ce comunica cu apartamentul reginei. 
Singură Anna de Austria putea să vină pe uşa asta. Cardinalul se 
ridică şi se duse să deschidă. 

Regina era într-un halat de casă, care o prindea bine încă, 
întrucât, ca şi Diane de Poitiers şi Ninon, Anna de Austria păstra 
privilegiul de a rămâne mereu frumoasă: numai că în acea 
dimineaţă era mai frumoasă ca de obicei, căci avea în ochi 
strălucirea pe care ţi-o dă o bucurie lăuntrică. 

— Ce e, doamnă? întrebă Mazarin, neliniştit. Te văd tare 
mândră. 

— Da, Giulio, adeveri ea. Mândră şi fericită, căci am găsit 
mijlocul să înăbuş hidra. 

— Eşti un mare politician, regina mea! spuse Mazarin. Să 
vedem despre ce e vorba. 

Şi ascunse ceea ce scria, strecurând scrisoarea începută 
sub filele de hârtie albă. 

— Ştii că vor să mi-l ia pe rege? glăsui regina. 


— Din nenorocire, da! Şi pe mine vor să mă spânzure. 

— Nu-l vor avea pe rege! 

— Şi nici pe mine nu mă vor spânzura! 

— Ascultă: vreau să li-l smulg pe fiul meu şi pe mine 
însămi, precum şi pe dumneata cu mine. Vreau ca acest 
eveniment, care va schimba faţa lucrurilor de la o zi la alta, să 
devină un fapt împlinit, fără să ştie nimeni decât tu, eu şi oa 
treia persoană. 

— Şi cine este a treia persoană? 

— Prinţul. 

— Aşadar, a sosit, după cum mi s-a spus? 

— Aseară. 

— Şi l-ai văzut? 

— Abia m-am despărţit de el. 

— Sprijină acest plan? 

— E sfatul lui. 

— Şi Parisul? 

— ÎI înfometează şi-l sileşte să se predea fără condiţii. 

— Planul nu-i lipsit de măreție, numai că eu văd o singură 
piedică în cale. 

— Care? 

— Neputinţa de a-l aduce la îndeplinire. 

— Vorbe goale. Nimic nu e cu neputinţă. 

— Teoretic. 

— Nu, practic. Avem bani? 

— Puţini, spuse Mazarin, tremurând ca nu cumva Anna de 
Austria să-i ceară să scoată din punga lui. 

— Avem armată? 

— Cinci sau şase mii de oameni. 

— Avem curaj? 

— Berechet. 

— Atunci e uşor. Oh, înţelegi, Giulio? Parisul, acest odios 
Paris, deşteptându-se într-o dimineaţă fără regină şi fără rege, 
încercuit, asediat, înfometat, nemaiavând nici o altă resursă 
decât acest Parlament stupid şi pe slăbănogul de vicar cu 
picioarele lui strâmbe! 

— Frumos, frumos! murmură Mazarin. Înţeleg efectul, dar 
nu văd mijlocul de a ajunge aici. 

— Eu am să-l găsesc. 


— Ştii că asta înseamnă război, război civil, distrugător, 
crâncen, neiertător! 

— Oh, da, da, război! zise Anna de Austria. Da, vreau să 
prefac acest oraş în cenuşă. Vreau să sting focul în sânge. Vreau 
o pildă înspăimântătoare care să păstreze pururi vie crima şi 
pedeapsa! Parisul! Îl urăsc, îl detest! 

— Foarte frumos, Anna, iată-te şi însetată de sânge! la 
seama, nu suntem pe vremea lui Malatesta şi a lui Castruccio 
Castracani. Vei fi decapitată, frumoasa mea regină, şi-ar fi 
păcat! 

— Râzi! 

— Nu râd deloc. E primejdios să porneşti război împotriva 
unui întreg popor: uită-te la fratele tău, Carol I, se află la 
ananghie, la mare ananghie! 

— Noi suntem în Franţa şi eu sunt spaniolă! 

— Cu atât mai rău, per Baccho, cu atât mai rău! Aş fi 
preferat să fii franţuzoaică şi eu la fel: ne-ar fi urât mai puţin pe 
amândoi! 

— Totuşi, eşti de acord cu mine? 

— Da, cu condiţia ca lucrul să fie cu putinţă. 

— E cu putinţă, ţi-o spun eu. Pregăteşte-te de plecare! 

— Eu, unul, sunt întotdeauna gata de plecare. Atâta doar că 
nu plec niciodată... şi acum, probabil, mai puţin ca altă dată. 

— În sfârşit, dacă eu plec, vei pleca şi tu? 

— Am să încerc. 

— Mă ucizi cu frica asta a ta, Giulio! Oare de ce anume te 
temi? 

— De multe lucruri. 

— Care? 

Chipul batjocoritor al lui Mazarin se posomori. 

— Anna, rosti el, tu nu eşti decât o femeie şi, ca femeie, 
poţi să insulţi bărbaţii după plac, sigură că n-ai să fii pedepsită. 
Mă învinuieşti că mi-e frică: nu mi-e atât de frică cum îţi este ţie, 
deoarece eu nu fug. Împotriva cui se strigă? împotriva ta, ori a 
mea? Pe cine vor să spânzure? Pe tine, ori pe mine? Ei bine, eu 
înfrunt furtuna, nu ca un lăudăros, nu-i obiceiul meu, dar o 
înfrunt şi tu mă învinuieşti că mi-e frică! Să ai în mine o pildă: cu 
mai puţin zgomot izbuteşti mai mult. Strigi prea tare şi nu ajungi 
la nimic. Vorbeşti de fugă! 


Mazarin ridică din umeri, îi luă mâna şi o conduse pe regină 
la fereastră: 

— Priveşte! 

— Ei bine? făcu regina, orbită de îndărătnicia ei. 

— Ce vezi de la această fereastră? Aştia, dacă nu mă înşel, 
sunt burghezi cu cămăși de zale, cu căşti pe cap, cu muschete 
în mâini, ca pe vremea Ligii şi care scrutează fereastra de unde 
tu te uiţi la ei, încât au să te zărească dacă ridici mai mult 
perdeaua. Acum, vino la cealaltă fereastră: ce vezi? Oameni din 
popor, înarmaţi cu halebarde, care păzesc porţile palatului. La 
orice fereastră te-aş duce, ai vedea acelaşi lucru: porţile sunt 
păzite, răsuflătorile pivniţelor sunt păzite, încât ţi-aş spune şi eu 
ceea ce acel cumsecade La Ramee îmi spunea despre domnul 
de Beaufort: dacă nu eşti pasăre sau şoarece, n-o să ieşi de aici. 

— Şi totuşi el a izbutit. 

— Socoţi s-o faci în acelaşi chip? 

— Atunci sunt prizonieră? 

— Drace! exclamă Mazarin. De un ceas caut să-ţi dovedesc 
asta. 

Şi Mazarin îşi reluă liniştit scrisoarea începută şi 
neterminată. Anna, tremurând de mânie şi roşie de umilinţă, ieşi 
din încăpere, trântind uşa cu putere în urma ei. 

Mazarin nici măcar nu întoarse capul. 

Ajunsă în apartamentul ei, regina se lăsă într-un fotoliu şi 
izbucni în plâns. Deodată, fulgerată de un gând, se ridică 
strigând: 

— Sunt salvată! Oh, da, da, cunosc un om care va şti să ne 
scoată din Paris, un om pe care multă vreme l-am dat uitării. 

Şi, visătoare, deşi pătrunsă de bucurie, murmură: 

— Nerecunoscătoare ce sunt, am uitat douăzeci de ani de 
acest om, din care ar fi trebuit să fac un mareşal al Franţei! 
Soacră-mea a risipit aurul, demnităţile şi atenţiile pentru 
Concini, care a dus-o la pierzanie; regele l-a făcut pe Vitry 
mareşal al Franţei pentru un asasinat şi eu l-am lăsat în uitare, 
în mizerie, pe acest nobil d'Artagnan, care m-a salvat! 

Şi, alergând la o măsuţă pe care se aflau hârtie şi cerneală, 
începu să scrie. 


Capitolul VIII Întrevederea 


În dimineaţa aceea, d'Artagnan dormea în camera lui 
Porthos. Era un obicei pe care cei doi prieteni îl luaseră de când 
cu tulburările. Ţineau spada sub căpătâi, iar pe o măsuţă, la 
îndemână, pistoalele. D'Artagnan dormea încă şi visa că un nor 
mare, galben, acoperă cerul, că norul acesta revarsă o ploaie de 
aur şi că el stă cu pălăria întinsă sub un jgheab. Porthos visa că 
uşa trăsurii lui nu-i destul de mare pentru blazonul pe care 
poruncise să-l zugrăvească acolo. 

Fură deşteptaţi la ora şapte de către un valet fără livrea, 
care aducea o scrisoare pentru d'Artagnan. 

— Din partea cui? întrebă d'Artagnan. 

— Din partea reginei, răspunse valetul. 

— Hait! exclamă Porthos, ridicându-se în capul oaselor. Ce- 
ndrugă ăsta? 

D'Artagnan îl rugă pe valet să treacă într-o încăpere 
alăturată şi, de îndată ce închise uşa, sări din pat şi citi 
scrisoarea pe nerăsuflate, în timp ce Porthos se zgâia la el, fără 
să îndrăznească să întrebe ceva. 

— Prietene Porthos, îl anunţă d'Artagnan, întinzându-i 
scrisoarea, citeşte şi judecă. 

Porthos întinse mâna, luă scrisoarea şi citi cu tremur în 
glas: 


“Regina vrea să vorbească domnului d'Artagnan, care să-l 
urmeze pe aducătorul acestor rânduri". 


— Ei bine! zise Porthos. Nu mi se pare nimic neobişnuit. 

— Ba mie mi se pare ceva cu totul neobişnuit, răspunse 
d'Artagnan. Dacă sunt chemat, înseamnă că lucrurile s-au 
încurcat rău. Gândeşte-te puţin ce tulburare a trebuit să 
cuprindă sufletul reginei, pentru ca, după douăzeci de ani, 
amintirea mea să se ridice iarăşi la suprafaţă. 

— Ai dreptate, încuviinţă Porthos. 

— Ascute-ţi spada, baroane, încarcă-ţi pistoalele, dă ovăz la 
cai şi te asigur că până mâine se vor petrece lucruri noi. Şi 
mucles! 


— Ah! Nu-i oare vreo cursă ca să scape de noi? vorbi 
Porthos, veşnic preocupat de supărarea pe care mărirea lui 
viitoare ar putea-o pricinui altora. 

— Dacă e vreo cursă la mijloc, continuă d'Artagnan, o miros 
eu, n-ai teamă. Dacă Mazarin este italian, eu sunt gascon. 

Şi d'Artagnan se îmbrăcă într-o clipită. În vreme ce Porthos, 
care nu se dăduse jos din aşternut, îi încheia mantaua, cineva 
ciocăni pentru a doua oară la uşă. 

— Intră! spuse d'Artagnan. 

Un alt valet trecu pragul încăperii. 

— Din partea Eminenţei-Sale Cardinalul Mazarin, zise el. 

D'Artagnan întoarse ochii spre Porthos. 

— Uite că se-ncurcă treaba! mormăi Porthos. De unde să- 
ncepi? 

— Asta pică de minune! exclamă d'Artagnan. Eminenţa-Sa 
îmi dă întâlnire peste jumătate de ceas. 

— Bine! 

— Prietene, rosti d'Artagnan, întorcându-se spre valet. 
Spune Eminenţei-Sale că într-o jumătate de ceas voi fi la 
ordinele sale. 

Valetul se înclină şi ieşi. 

— Noroc că nu l-a văzut pe celălalt! continuă d'Artagnan. 

— Nu crezi că te caută amândoi pentru acelaşi lucru? 

— Mai mult decât atât, sunt convins. 

— Haide-haide, d'Artagnan, a sunat goarna! Gândeşte-te că 
regina te aşteaptă; după regină, cardinalul; şi după cardinal, eu. 

D'Artagnan îl chemă pe valetul Annei de Austria. 

— lată-mă, prietene, spuse el. Condu-mă! 

Valetul îl duse prin strada Petit-Champs şi, apucând spre 
stânga, deschise o portiţă a grădinii ce dădea în strada 
Richelieu, apoi ajunse la o scară dosnica şi d'Artagnan fu 
introdus în camera de rugăciune a reginei. 

O anumită tulburare, de care nici el singur nu putea să-şi 
dea seama, făcea să zvâcnească inima locotenentului; nu mai 
avea acea încredere în sine a tinereţii, iar încercările vieţii îl 
învăţaseră să cântărească toată gravitatea întâmplărilor din 
trecut. El ştia acum ce înseamnă noblețea prinților şi măreţia 
regilor şi se obişnuise să aşeze viaţa sa neînsemnată în urma 
acelora încununate de gloria soartei şi a naşterii. Odinioară ar fi 
întâmpinat-o pe Anna de Austria ca un tânăr care salută o 


femeie. Astăzi era altceva: venea la ea ca un soldat umil la un 
ilustru comandant. 

Un zgomot uşor tulbură liniştea încăperii. D'Artagnan 
tresări şi văzu draperia dată în lături de o mână albă, după a 
cărei formă, albeaţă şi frumuseţe recunoscu acea regească 
mâna pe care i se îngăduise într-o zi să o sărute. 

Regină intră. 

— Dumneata eşti, domnule d'Artagnan, spuse ea, oprindu- 
şi privirea plină de o afectuoasă melancolie asupra ofițerului. 
Dumneata eşti, te recunosc! Priveşte-mă, la rândul dumitale, eu 
sunt regina: mă recunoşti? 

— Nu, doamnă, răspunse d'Artagnan. 

— Dar nu ştii, continuă Anna de Austria, cu acel accent 
cuceritor, cu care se pricepea să vorbească atunci când voia - 
nu ştii că regină a avut odinioară nevoie de un tânăr cavaler 
curajos şi devotat, că a găsit acest cavaler şi, cu toate că el ar fi 
putut să creadă că l-a dat uitării, ea i-a păstrat un loc în adâncul 
inimii sale? 

— Nu, doamnă, nu ştiu, zise muşchetarul. 

— Cu atât mai rău, domnule, rosti Anna de Austria. Cu atât 
mai rău, cel puţin pentru regină, căci regina are nevoie astăzi de 
acelaşi curaj şi aceiaşi devotament. 

— Cum?! exclamă d'Artagnan. Regina, înconjurată de 
slujitori atât de devotați, de sfetnici atât de înţelepţi, de oameni 
atât de mari, mulţumită meritelor sau poziţiei lor, regina găseşte 
de cuviinţă să-şi arunce ochii asupra unui umil soldat? 

Anna pricepu această mustrare ascunsă şi fu mai degrabă 
tulburată decât enervată. Atâta abnegaţie şi atâta uitare de sine 
din partea gentilomului gascon o uimiseră de multe ori şi ea se 
lăsă copleşită de generozitate. 

— Tot ce-mi spui despre cei ce mă înconjoară, domnule 
d'Artagnan, este poate adevărat. Dar eu nu mai am încredere 
decât în dumneata. Ştiu că eşti în slujba cardinalului, dar 
slujeşte-mă şi pe mine şi mă voi îngriji de soarta dumitale. 
Haide, ai face astăzi pentru mine ceea ce a făcut odinioară 
pentru regină acel gentilom pe care nu-l cunoşti? 

— Voi face tot ce va porunci maiestatea-voastră, spuse 
d'Artagnan. 

Regina cugetă o clipă şi, văzând atitudinea prevăzătoare a 
muşchetarului, zise: 


— Poate îţi place tihnă? 

— Nu ştiu, fiindcă nu m-am odihnit niciodată, doamnă. 

— Ai prieteni? 

— Aveam trei: doi au plecat din Paris şi nu ştiu unde s-au 
dus. Mi-a rămas doar unul, dar e unul dintre cei care cunosc, 
cred, pe cavalerul despre care maiestatea-voastră mi-a făcut 
cinstea să-mi vorbească. 

— Bine, spuse regina. Dumneata şi prietenul dumitale 
preţuiţi cât o armată. 

— Ce trebuie să fac, doamnă? 

— Înapoiază-te aici după-amiază la cinci şi am să-ți spun, 
dar nu pomeni nimănui despre această întâlnire. 

— Nu, doamnă. 

— Jură-mi pe Crist! 

— Doamnă, eu nu mi-am călcat niciodată cuvântul. Când 
spun nu, e nu! 

Regina, deşi mirată de acest fel de a vorbi cu care curtenii 
nu o obişnuiseră, socoti că e un semn bun pentru zelul lui 
d'Artagnan în îndeplinirea planului ei. Era unul din vicleşugurile 
gasconului de a-şi ascunde câteodată adânca-i subtilitate sub 
aparenţa unei brutalităţi loiale. 

— Regina nu mai are nimic să-mi poruncească? întrebă el. 

— Nu, domnule, răspunse. Poţi să te retragi până-n 
momentul de care am vorbit. 

D'Artagnan salută şi plecă. 

— Drace! mormăi el când ajunse la uşă. Se pare că e mare 
nevoie de mine aici. 

Apoi, cum se scursese o jumătate de ceas, străbătu 
coridorul şi bătu la uşa cardinalului. 

Bernouin îl introduse în cabinet. 

— Sunt la ordinele dumneavoastră, monseniore, spuse 
d'Artagnan. 

Şi, după obiceiul său, aruncă o privire în jur. Băgă de seamă 
că Mazarin avea înainte, pe masă, o scrisoare cu sigiliul pus. 
Numai că stătea cu faţa scrisă în jos, încât nu se putea vedea 
cui era adresată. 

— Vii de la regină? întrebă Mazarin, privindu-l ţintă. 

— Eu, monseniore?! Cine v-a spus? 

— Nimeni, dar ştiu. 


— Îmi pare foarte rău, dar trebuie să spun monseniorului că 
se înşeală, răspunse cu neruşinare gasconul, ţinându-şi cu tărie 
făgăduiala pe care tocmai o făcuse Annei de Austria. 

— Eu însumi am deschis uşa de la anticameră şi te-am 
văzut venind din capătul coridorului. 

— Asta fiindcă am intrat pe scara cea dosnică. 

— Cum aşa? 

— Habar n-am, o fi vreo neînțelegere la mijloc. 

Mazarin ştia că nu era uşor să-l faci pe d'Artagnan să spună 
ceea ce voia să ascundă; aşa că, pentru o clipă, renunţă să-l mai 
iscodească pe gascon. 

— Să vorbim de treburile mele, rosti cardinalul, de vreme 
ce nu vrei să-mi spui nimic despre ale dumitale. 

D'Artagnan se înclină. 

— Îţi plac călătoriile? întrebă cardinalul. 

— Mi-am petrecut viaţa tot pe drumuri. 

— Te reţine ceva la Paris? 

— Nimic nu mă poate reţine la Paris decât o poruncă de 
sus. 

— Bine. Uite o scrisoare pe care e vorba să o duci la 
destinaţie. 

— La destinaţie, monseniore? Dar nu are nici o adresă! 

Într-adevăr, pe parte opusă a peceţii nu scria nimic. 

— Adică, urmă Mazarin, e un plic dublu. 

— Înţeleg şi va trebui să-l desfac pe primul numai după ce 
ajung într-un anumit loc. 

— Straşnic! Ţine scrisoarea şi pleacă! ai un prieten, pe 
domnul du Vallon, care îmi place mult. Să-l iei cu dumneata! 

"Drace! îşi zise d'Artagnan. Ştie c-am auzit convorbirea de 
ieri şi vrea să ne îndepărteze din Paris." 

— Stai pe gânduri? întrebă Mazarin. 

— Nu, monseniore şi plec îndată. Numai că aş dori un 
lucru... 

— Care? Spune! 

— Ca Eminenţa-Voastră să se ducă la regină. 

— Când anume? 

— Chiar acum. 

— De ce? 

— Să-i spuneţi numai atât: "L-am trimis pe d'Artagnan 
undeva şi i-am cerut să plece numaidecât." 


— Vezi bine, ai fost la regină! zise Mazarin. 

— Am avut cinstea să spun Eminenţei-Voastre că poate să 
fie o neînțelegere la mijloc. 

— Ce înseamnă asta? întrebă Mazarin. 

— Să cutez a repeta Eminenţei-Voastre rugămintea mea? 

— Bine, mă duc. Aşteaptă-mă aici! 

Mazarin se uită atent dacă nu a uitat vreo cheie în 
încuietorile de la scrin şi plecă. 

Trecură zece minute în care toată strădania lui d'Artagnan 
de a citi prin primul plic ceea ce era scris pe cel de-al doilea se 
dovedi zadarnică. 

Mazarin se întoarse palid şi vădit preocupat. Se duse şi se 
aşeză la masa de lucru. D'Artagnan îl scrută cu privirea, aşa 
cum făcuse şi cu scrisoarea, dar chipul cardinalului era aproape 
la fel de nepăsătoare ca şi plicul. 

"Eh! îşi zise gasconul. Pare supărat, oare-i supărat pe mine? 
Cugetă. S-o fi gândind să mă trimită la Bastilia? Incetişor, 
monseniore! La cel dintâi cuvânt pe care-l spui, te strâng de gât 
şi trec de partea Frondei. M-ar purta în triumf ca pe Broussel, iar 
Athos m-ar proclama un Brutus francez. Grozav ar mai fi!" 

Gasconul, cu închipuirea-i veşnic înfierbântată, văzuse pe 
dată toate foloasele pe care putea să le tragă de pe urma unei 
atari situaţii. 

Mazarin nici gând să dea o asemenea poruncă. Dimpotrivă, 
începu să-l ia cu binişorul. _ 

— Ai dreptate, dragă domnule d'Artagnan, zise el. Incă nu 
poţi pleca. 

— Ah! făcu d'Artagnan. 

— Dă-mi înapoi scrisoarea, te rog! 

D'Artagnan se supuse şi Mazarin se încredinţă că pecetea 
era neatinsă. 

— AŞ avea nevoie de dumneata astă-seară, urmă el. 
Înapoiază-te peste vreo două ceasuri. 

— Peste două ceasuri, monseniore, am o întâlnire de la 
care nu pot să lipsesc. 

— Nu-ţi face griji în privinţa asta, îl linişti Mazarin. E vorba 
de acelaşi lucru. 

"Bun! cugetă d'Artagnan. Bănuiam eu." 


— Înapoiază-te deci la ora cinci şi adu-mi-l şi pe scumpul du 
Vallon, dar el să aştepte în anticameră. Vreau să vorbesc cu 
dumneata între patru ochi. 

D'Artagnan se înclină. Şi pe când se înclina, îşi zise: 
"Amândoi au să-mi dea aceeaşi poruncă, amândoi mă cheamă 
la aceeaşi oră, amândoi la Palatul Regal: ghicesc ce e la mijloc. 
Ah, iată o taină pentru care domnul de Gondy ar plăti o sută de 
mii de livre!" 

— Te gândeşti! făcu Mazarin, neliniştit. 

— Păi, mă întreb dacă trebuie să fim înarmaţi sau nu. 

— Înarmaţi până-n dinţi, spuse Mazarin. 

— Bine, monseniore, vom fi. 

D'Artagnan salută, plecă şi alergă să repete prietenului său 
făgăduielile măgulitoare ale lui Mazarin, ceea ce dădu lui 
Porthos o veselie de necrezut. 


Capitolul IX Fuga 


În ciuda semnelor de tulburare pe care le dădea oraşul, 
către ora cinci după-amiază, la sosirea lui d'Artagnan, Palatul 
Regal înfăţişa o privelişte dintre cele mai îmbucurătoare. De 
altfel, nici nu era de mirare: regina dăduse poporului pe 
Broussel şi pe Blancmesnil, prin urmare, regina nu trebuia să se 
teamă de nimic, de vreme ce poporul nu mai avea nimic de 
cerut. Emoţia ei era o rămăşiţă a agitaţiei prin care trecuse şi 
căreia trebuia să-i lase răgazul să se liniştească, la fel cum după 
furtună e nevoie uneori de câteva zile până se potoleşte marea. 

Avusese loc un mare ospăț, sub pretextul întoarcerii 
învingătorului de la Lens. Fuseseră poftiţi prinți, prințese şi 
trăsurile umpleau curţile încă de la amiază. După masa de seară 
urma să se joace cărţi la regină. 

Anna de Austria era în acea zi fermecătoare prin graţie şi 
spirit; niciodată nu fusese văzută atât de voioasă. Bucuria 
răzbunării îi strălucea în ochi şi-i flutura pe buze. 

În clipa când lumea se ridica de la masă, Mazarin se făcu 
nevăzut. D'Artagnan se afla la post şi-l aştepta în anticameră. 
Cardinalul apăru surâzător, îl apucă de mână şi-l duse în 
cabinetul său. 


— Dragă domnu' d'Artagnan, începu ministrul, aşezându-se. 
Am să-ţi dau cea mai mare dovadă de încredere pe care un 
ministru poate s-o acorde unui ofiţer. 

D'Artagnan se înclină. 

— Nădăjduiesc, spuse el, că monseniorul o face fără vreun 
gând ascuns şi mă socoteşte vrednic de asta. 

— Cel mai vrednic dintre toţi, dragă prietene, de vreme ce 
tocmai dumitale mă adresez. 

— Ei bine, continuă d'Artagnan, vă mărturisesc, 
monseniore, că aştept de multă vreme un asemenea prilej. Aşa 
că spuneţi-mi iute despre ce e vorba. 

— Scumpe domnu' d'Artagnan, reluă Mazarin, astă-seară 
vei avea în mâinile dumitale salvarea statului. 

Şi se opri. 

— Fiţi mai lămurit, monseniore, aştept. 

— Regina a hotărât să facă împreună cu regele o mică 
plimbare până la Saint-Germain. 

— Ah! murmură d'Artagnan. Asta înseamnă că regina vrea 
să părăsească Parisul. 

— Pricepi, o toană femeiască. 

— Da, pricep foarte bine, rosti d'Artagnan. 

— Pentru asta te-a chemat de dimineaţă şi ţi-a spus să te 
înapoiezi la ora cinci. 

— La ce m-o fi pus să jur că nu spun la nimeni de întâlnire! 
murmură d'Artagnan. Oh, femeile! Chiar regine, tot femei 
rămân. 

— Ai ceva de zis despre această mică plimbare, dragă 
domnu' d'Artagnan? întrebă Mazarin cu nelinişte. 

— Eu, monseniore? făcu d'Artagnan. Şi pentru ce-aş avea? 

— Văd că ridici din umeri. 

— E un fel al meu de a vorbi cu mine însumi, monseniore. 

— Prin urmare, nu eşti împotrivă? 

— Nu sunt nici pentru, nici împotrivă, monseniore, aştept 
poruncile dumneavoastră. 

— Bun. Deci la dumneata m-am gândit că să-i însoţeşti pe 
rege şi pe regină până la Saint-Germain. 

"Mare vulpoi!" îşi zise d'Artagnan în sinea lui. 

— Vezi prea bine, continuă Mazarin, băgând de seamă 
nepăsarea ofițerului. Salvarea statului, aşa cum îţi spuneam, stă 
în mâinile dumitale. 


— Da, monseniore şi simt întreaga răspundere a unei 
asemenea însărcinări. 

— Şi totuşi primeşti? 

— Fără îndoială. 

— Crezi că e cu putinţă? 

— Orice e cu putinţă. 

— Veţi fi atacați pe drum? 

— Tot ce se poate. 

— Şi ce-ai să faci în acest caz? 

— Am să trec printre cei care mă vor ataca. 

— Şi dacă nu treci? 

— Atunci, cu atât mai rău pentru ei, voi trece peste ei! 

— Şi-i vei duce pe rege şi pe regină nevătămaţi la Saint- 
Germain? 

— Da. 

— Pe viaţa dumitale? 

— Pe viaţa mea! 

— Eşti un erou, dragul meu! zise Mazarin, uitându-se plin 
de admiraţie la muşchetar. 

D'Artagnan zâmbi. 

— Dar eu? glăsui Mazarin după un moment de tăcere, 
privindu-l ţintă. 

— Cum adică dumneavoastră, monseniore? 

— Dacă vreau şi eu să plec? 

— Asta o să fie mai greu. 

— Cum aşa? 

— Eminenţa-Voastră poate să fie recunoscută. 

— Chiar dacă mă travestesc? întrebă Mazarin. 

Şi ridică o mantie aruncată peste un fotoliu, pe care se 
găsea un costum de cavaler, cenuşiu şi roşu ca granatul, 
împodobit cu ceaprazuri de argint. 

— Dacă Eminenţa-Voastră se travesteşte, e mai uşor. 

— Ah! răsuflă Mazarin, uşurat. 

— Dar va trebui să faceţi ceea ce Eminenţa-Voastră zicea 
deunăzi că ar fi făcut în locul nostru. 

— Ce anume? 

— Să strigaţi: "Jos cu Mazarin"! 

— Voi striga. 

— În franţuzeşte, într-o franţuzească fără de cusur, 
monseniore, luaţi seama, dar, la accent. Am pierdut şase mii de 


angevini în Sicilia fiindcă vorbeau stricat italieneşte. Luaţi 
seama că francezii să nu se răzbune pe dumneavoastră pentru 
Vecerniile siciliene. 

— Am să-mi dau toată silinţa. 

— Sunt destui oameni înarmaţi pe străzi, continuă 
d'Artagnan. Sunteţi sigur că nimeni nu cunoaşte planul reginei? 

Mazarin rămase pe gânduri. 

— Ar fi o treabă straşnică pentru un trădător, monseniore, 
ceea ce mi-aţi propus adineauri. Totul ar putea fi pus pe seama 
unui atac. 

Mazarin simţi că-l trec fiorii, dar cugetă că un om care ar 
avea de gând să trădeze nu te-ar preveni dinainte. 

— Din pricina asta nici nu mă încred în oricine, rosti el cu 
vioiciune. Dovadă că pe dumneata te-am ales ca să mă 
însoţeşti. 

— Nu plecaţi odată cu regina? 

— Nu, zise Mazarin. 

— Atunci, în urma reginei? 

— Nu, repetă Mazarin. 

— Aha! zise d'Artagnan, care începea să înţeleagă. 

— Da, am planurile mele, continua cardinalul. Plecând cu 
regina, sporesc primejdia ce o pândeşte; plecând după regină, 
creşte primejdia ce mă pândeşte pe mine; apoi, curtea odată 
salvată, se poate să mă dea uitării: cei mari nu ştiu ce e 
recunoştinţa. 

— Asta aşa e, încuviinţă d'Artagnan, aruncând fără să vrea 
o privire asupra diamantului reginei, pe care Mazarin îl avea pe 
deget. 

Mazarin îi urmări privirea şi suci încetişor înăuntru piatra 
inelului. 

— Vreau deci să-i împiedic să fie nerecunoscători faţă de 
mine, spuse Mazarin cu surâsul fin. 

— Asta-i dragoste creştinească, zise d'Artagnan, să nu-l 
duci în ispită pe aproapele tău. 

— Tocmai de aceea vreau să plec înaintea lor. 

D'Artagnan zâmbi: el înţelegea foarte bine această 
şiretenie italienească. 

Mazarin îl văzu zâmbind şi se folosi de acest moment. 

— Ai să începi prin a mă scoate întâi pe mine din Paris, nu-i 
aşa, scumpe domnu' d'Artagnan? 


— Grea însărcinare, monseniore! spuse d'Artagnan, 
reluându-şi aerul grav. 

— Dar n-ai spus nimic din toate astea când a fost vorba de 
rege şi de regină! rosti Mazarin, privindu-l cu atenţie, astfel ca 
să nu-i scape nici cea mai mică tresărire de pe chipul ofițerului. 

— Regele şi regina sunt regele meu şi regina mea, 
monseniore, răspunse muşchetarul. Viaţa mea le aparţine, le-o 
datorez. Ei mi-o cer şi eu n-am nimic împotrivă. 

— Aşa e, murmură Mazarin. Cum însă mie nu-mi aparţine 
viaţa dumitale, trebuie să ţi-o cumpăr, nu? 

Şi, cu un suspin adânc, întoarse încetişor piatra inelului 
afară. D'Artagnan zâmbi. 

Aceşti doi oameni se asemănau într-o privinţă, prin 
şiretenie. Dacă s-ar fi asemănat şi prin curaj, unui l-ar fi făcut pe 
celălalt să săvârşească lucruri mari. 

— Inţeleg, zise Mazarin. Dacă îţi cer acest serviciu, o fac cu 
gândul de a fi recunoscător. 

— Monseniorul se gândeşte numai? întrebă d'Artagnan. 

— Poftim, scumpe domnu' d'Artagnan, spuse Mazarin, 
scoțând inelul din deget. Uite un diamant care a fost al dumitale 
cândva, e drept deci să se întoarcă iarăşi la dumneata. la-l, te 
rog din suflet! 

D'Artagnan nu-i dădu prilejul să se ostenească stăruind; luă 
inelul, cercetă piatra să se încredinţeze dacă era într-adevăr 
aceeaşi şi, după ce se convinse de limpezimea strălucirii 
diamantului, îşi puse inelul în deget cu o plăcere de nedescris. 

— Ţineam mult la el, mărturisi Mazarin, aruncând o ultimă 
privire asupra inelului. Dar n-are a face, ţi-l dăruiesc din toată 
inima. 

— Şi eu, monseniore, îl primesc aşa cum mi se dă, zise 
d'Artagnan. Să vorbim acum despre micile dumneavoastră 
treburi. Vreţi să plecaţi înaintea tuturor? 

— Da, ţin la asta. 

— La ce oră? 

— La zece. 

— Şi regina când pleacă? 

— La miezul nopţii. 

— Atunci se poate: vă scot din oraş întâi pe 
dumneavoastră, vă las undeva, dincolo de barieră şi mă întorc s- 
o iau pe regină. 


— Minunat! Dar cum mă scoţi din Paris? 

— Oh, cât despre asta, lăsaţi pe mine! 

— Îţi dau puteri depline, ia câţi oameni vrei pentru escortă. 

D'Artagnan clătină din cap. 

— Mi se pare totuşi mijlocul cel mai sigur, adăugă Mazarin. 

— Da, pentru dumneavoastră, monseniore, dar nu pentru 
regină. 

Mazarin îşi muşcă buzele. 

— Atunci, cum vom face? întrebă el. 

— Trebuie să-mi daţi mâna liberă, monseniore. 

— Hm! mormăi Mazarin. 

— Şi trebuie să lăsaţi în seama mea întreaga acţiune. 

— Totuşi. 

— Sau căutaţi pe altcineva, spuse d'Artagnan, întorcând 
spatele. 

— Eh! şopti Mazarin. Mi se pare că pleacă cu diamantul! 

Şi-l chemă înapoi. 

— Domnu' d'Artagnan, dragă domnu' d'Artagnan! murmură 
el, dulceag. 

— Monseniore? 

— Îţi iei toată răspunderea? 

— Nu-mi iau nici o răspundere; voi face totul cât se poate 
mai bine. 

— Cât se poate mai bine? 

— Da. 

— Ei bine, fie, mă încred în dumneata. 

"În sfârşit!" îşi zise d'Artagnan în sinea lui. 

— Deci, vei fi aici la nouă şi jumătate. 

— Şi voi găsi pe Eminenţa-Voastră gata de plecare. 

— Gata, fără îndoială. 

— Atunci rămânem înţeleşi. Acum, monseniorul vrea să mă 
ajute s-o văd pe regină? 

— La ce bun? 

— AŞ dori să primesc poruncile ce are să-mi dea chiar din 
gura maiestăţii-sale. 

— M-a însărcinat să ţi le dau eu. 

— Poate că a uitat ceva. 

— Ţii să o vezi? 

— E absolut necesar, monseniore. 


Mazarin şovăi o clipă. D'Artagnan rămase neclintit în 
dorinţa lui. 

— Să mergem, spuse Mazarin. Te voi conduce, dar nici un 
cuvânt despre convorbirea noastră! 

— Ceea ce am vorbit împreună ne priveşte numai pe noi, 
monseniore, îl încredinţă d'Artagnan. 

— Juri să fii mut? 

— Eu nu jur niciodată, monseniore. Spun da sau nu şi, cum 
sunt gentilom, îmi respect cuvântul. 

— Haide, văd că trebuie să am deplină încredere în 
dumneata. 

— E cel mai bun lucru, credeţi-mă, monseniore. 

— Vino! îl pofti Mazarin. 

Îl introduse pe d'Artagnan în camera de rugăciune a reginei 
şi îi spuse să aştepte. D'Artagnan nu aşteptă mult. La vreo cinci 
minute, regina se arătă în ţinută de mare gală. Gătită astfel, 
părea abia de treizeci şi cinci de ani şi era frumoasă. 

— Dumneata eşti, domnule d'Artagnan, spuse ea cu un 
surâs plin de graţie. Îţi mulţumesc că ai stăruit să mă vezi. 

— Vă cer iertare, rosti d'Artagnan, dar ţineam să primesc 
poruncile chiar din gura maiestăţii-voastre. 

— Ştii despre ce e vorba? 

— Da, doamnă. 

— Primeşti misiunea pe care ţi-o încredinţez? 

— Cu recunoştinţă. 

— Bine. Să fii aici la miezul nopţii. 

— Voi fi aici. 

— Domnule d'Artagnan, adăugă regina, cunosc prea bine 
dezinteresul dumitale ca să-ţi vorbesc de recunoştinţa mea în 
această clipă, dar îţi jur că nu voi uita acest al doilea serviciu ce- 
mi faci, aşa cum l-am uitat pe primul! 

— Maiestatea-voastră e liberă să-şi amintească sau să uite. 
Nu înţeleg ce vrea să spună. 

Şi d'Artagnan se înclină. 

— Poţi să pleci, zise regina, cu cel mai fermecător surâs. 
Du-te şi înapoiază-te la miezul nopţii. 

Îi făcu un semn de bun rămas cu mâna şi d'Artagnan se 
retrase. În acelaşi timp aruncă o privire spre draperia de după 
care se ivise regina şi zări sub marginea de jos vârful unui 
pantof de catifea. 


— Bun, murmură el. Mazarin ascultă să vadă dacă nu-l 
trădez. Într-adevăr, paiaţa asta nu merită să fie slujită de un om 
cinstit. 

Dar asta nu-l împiedică pe d'Artagnan să fie punctual la 
întâlnire: la ora nouă şi jumătate intră în anticameră. Bernouin 
aştepta şi-l introduse îndată în cabinet. ÎI găsi pe cardinal 
îmbrăcat în costum de cavaler, veşmânt ce-l prindea de minune 
şi pe care, după cum am mai spus, Mazarin îl purta cu eleganţă. 
Numai că era foarte palid şi tremura niţeluş. 

— Singur? întrebă el. 

— Da, monseniore. 

— Şi vrednicul domn du Vallon nu ne dă prilejul să ne 
bucurăm de tovărăşia sa? 

— Ba da, monseniore, aşteaptă în trăsura lui. 

— Unde? 

— La poarta grădinii Palatului Regal. 

— Deci cu trăsura lui plecăm? 

— Da, monseniore. 

— Fără altă escortă decât dumneavoastră amândoi? 

— Oare nu-i destul? Unul dintre noi doi ar fi de ajuns. 

— Scumpe domnule d'Artagnan, mă înspăimânţi cu sângele 
dumitale rece, zău aşa! spuse Mazarin. 

— Eu credeam, dimpotrivă, c-ar fi trebuit să vă inspir 
încredere. 

— Şi pe Bernouin nu-l iau cu mine? 

— N-avem loc pentru el, va veni mai târziu, după Eminenţa- 
Voastră. 

— Fie, încuviinţă Mazarin. De vreme ce totul trebuie făcut 
după voinţa dumitale. 

— Monseniore, mai e timp să vă răzgândiţi, zise d'Artagnan. 
Eminenţa-Voastră e liberă să facă aşa cum doreşte. 

— Nu, nu, se împotrivi Mazarin. Să plecăm! 

Coborâră amândoi pe scara cea tainică. Mazarin îşi sprijinea 
braţul de braţul lui d'Artagnan şi muşchetarul i-l simţea cum 
tremură. 

Străbătură curţile Palatului Regal, unde se mai aflau încă 
vreo câteva trăsuri ale mesenilor întârziaţi, ajunseră în grădină 
şi apoi în faţa portiţei. Mazarin încercă să o deschidă cu o cheie 
scoasă din buzunar, dar mâna îi tremura îngrozitor, încât nu era 
în stare nici să nimerească broasca. 


— Lăsaţi-mă pe mine, zise d'Artagnan. 

Mazarin îi dădu cheia şi muşchetarul, după ce deschise 
poarta, puse cheia în buzunar: socotea să se întoarcă tot pe 
acolo. 

Scara  trăsurii era lăsată şi portiera era deschisă. 
Mousqueton stătea lângă portieră, iar Porthos în fundul trăsurii. 

— Urcaţi-vă, monseniore! zise d'Artagnan. 

Mazarin nu aşteptă să i se spună de două ori şi se aruncă în 
trăsură. 

D'Artagnan îl urmă, Mousqueton închise portiera şi se 
cocoţă la spate, oftând din adâncul rărunchilor. Căutase în fel şi 
chip să nu plece, spunând că tot îl mai doare rana, însă 
d'Artagnan i-o retezase numaidecât: 

— Rămâi, dacă vrei, dragul meu domn Mouston, dar te 
previn că Parisul va fi în flăcări în noaptea asta. 

La care Mousqueton nu mai pretinse nimic, susţinând sus şi 
tare că e gata să-şi urmeze stăpânul şi pe domnul d'Artagnan 
până la capătul pământului. 

Trăsura porni în trapul măsurat al căilor, ceea ce nu dădea 
câtuşi de puţin de bănuit că într-însa s-ar găsi oameni grăbiţi. 
Cardinalul îşi şterse fruntea cu batistă şi se uită în jur. 

In stânga îl avea pe Porthos şi în dreapta pe d'Artagnan - 
fiecare veghea la câte o portieră şi-i slujea drept de pavăză. 

Pe bancheta din faţă erau două perechi de pistoale, una 
dinaintea lui Porthos, cealaltă în faţa lui d'Artagnan. Cei doi 
prieteni ţineau fiecare sabia alături. 

La o sută de paşi de Palatul Regal, o patrulă opri trăsura. 

— Cine-i? întrebă comandantul patrulei. 

— Mazarin! strigă d'Artagnan, izbucnind în hohote de râs. 

Cardinalul simţi că i se face părul măciucă în cap. Gluma li 
se păru grozavă burghezilor, care, văzând o trăsură fără blazon 
sa fără escortă, nu şi-ar fi închipuit niciodată că e cu putinţă o 
asemenea lipsă de prevedere. 

— Drum bun! strigară ei. 

Şi lăsară trăsura să treacă. 

— Ei! făcu d'Artagnan. Ce părere are monseniorul de acest 
răspuns? 

— Plin de duh! excalmă Mazarin. 

— Într-adevăr, zise Porthos, pricep... 


Către mijlocul străzii Petits-Champs, o a doua patrulă opri 
trăsura. 

— Cine-i? strigă comandantul patrulei. 

— Ascundeţi-vă, monseniore! zise d'Artagnan. 

Şi Mazarin se vâri între cei doi prieteni, de nici nu se mai 
văzu. 

— Cine-i? repetă acelaşi glas cu nerăbdare. 

D'Artagnan simţi cum cineva se repede să apuce caii de 
căpăstru. leşi pe jumătate din trăsură. 

— Ei, Planchet! strigă el. 

Comandantul patrulei se apropie: era, într-adevăr, Planchet. 
D'Artagnan recunoscuse vocea fostului său valet. 

— Cum, domnule, dumneavoastră sunteţi? făcu Planchet. 

— Eh, Doamne, da, dragă prietene! Porthos, dragul de el, a 
primit o lovitură de spadă şi-l duc la ţară, acasă, la Saint-Cloud. 

— Oh, zău? zise Planchet. 

— Porthos, urmă d'Artagnan. Dacă mai poţi vorbi, scumpul 
meu Porthos, spune măcar un cuvânt bunului Planchet. 

— Planchet, prietene, suspină Porthos cu o voce slabă şi 
jalnică. Mă simt tare rău, şi, dacă întâlneşti vreun medic, m-ar 
bucura să mi-l trimiţi. 

— Ah, Dumnezeule mare, ce nenorocire! se tângui 
Planchet. Cum s-a întâmplat? 

— Am să-ţi povestesc eu, spuse Mousqueton. 

Porthos scoase un geamăt adânc. 

— Lasă-ne să trecem, Planchet, şuşoti d'Artagnan, ori nu 
mai ajunge viu acasă: e atins la plămâni, prietene. 

Planchet clătină din cap, ca şi cum ar fi vrut să spună: 
"Dacă-i aşa, e rău!" 

Apoi, întorcându-se către oamenii lui, le strigă: 

— Lăsaţi-i să treacă, sunt prieteni! 

Trăsura porni mai departe şi Mazarin, care-şi ţinuse 
răsuflarea, cuteză şi el să tragă aer în piept. 

— Bricconi! murmură cardinalul. 

Cu puţin înainte de poarta Saint-Honore întâlniră o a treia 
ceată: erau oamenii cerşetorului de la Saint-Eustache. 

— Atenţie, Porthos! spuse d'Artagnan. 

Porthos întinse îndată mâna spre pistoale. 

— Ce e? întrebă Mazarin. 

— Monseniore, cred că ne aflăm într-o proastă tovărăşie. 


Un om se apropie de uşa trăsurii, cu un fel de coasă în 
mână. 

— Cine-i? întrebă el. 

— Ei, neisprăvitule, nu recunoşti trăsura Prințului? 

— Prinţ sau nu, bodogăni omul, deschide uşa! Noi păzim 
poarta şi nu trece nimeni fără să ştim noi cine trece. 

— Ce-i de făcut? mormăi Porthos. 

— La dracu, să trecem! zise d'Artagnan. 

— Să trecem, dar cum? întrebă Mazarin. 

— Printre ei sau peste ei! Vizitiu, porneşte în goană! 

Vizitiul îşi ridică piciul. 

— Nici un pas mai mult! se răsti omul care părea 
comandantul cetei. Dacă nu, rup picioarele cailor! 

— La naiba! se întunecă Porthos. Ar fi păcat, caii ăştia mă 
costă câte o sută de pistoli fiecare. 

— Am să-ţi dau eu câte două sute pentru ei, făgădui 
Mazarin. 

— Da, numai că, dacă le rup picioarele, ne rup şi nouă 
gâtul. 

— Vine unul în partea mea, vesti Porthos. Să-l omor? 

— Dintr-un pumn, dacă poţi. Tragem numai dacă n-avem 
încotro. 

— Pot, zise Porthos. 

— Vino şi deschide, spuse d'Artagnan omului cu coasa, 
apucând un pistol de ţeavă şi pregătindu-se să lovească cu 
mânerul. 

Omul se apropie. 

Pe măsură ce se apropia, d'Artagnan ieşi pe jumătate din 
trăsură, vrând să fie mai liber în mişcări. Ochii lui se întâlniră cu 
ochii cerşetorului, luminaţi de licărirea unui felinar. 

Fără îndoială că acesta îl recunoscu pe muşchetar, fiindcă 
se făcu alb ca varul. Fără îndoială că şi d'Artagnan îl recunoscu, 
fiindcă părul i se ridică măciucă în cap. 

— Domnul d'Artagnan! strigă cerşetorul, trăgându-se un 
pas înapoi. Domnul d'Artagnan! Lăsaţi-l să treacă! 

Muşchetarul ar fi răspuns poate şi el, când răsună o lovitură 
ca de măciucă repezită între coarnele unui bou: era Porthos care 
îi venise de hac omului său. 

D'Artagnan se întoarse şi-l văzu pe nefericitul acela zăcând 
la vreo patru paşi mai încolo. 


— Acum goneşte cât poţi! strigă el vizitiului. 

Vizitiul puse biciul pe cai şi nobilele animale o luară la 
goană. Se auziră nişte strigăte ca de oameni trântiţi la pământ. 
Apoi se simţi o hurducătură, urmată îndată de alta. Două din roţi 
trecuseră peste ceva rotund şi lesne de îndoit. 

Se făcu tăcere pentru câteva clipe. Trăsura ieşi pe poarta 
oraşului. 

— Spre Cours-la-Reine! strigă d'Artagnan vizitiului. 

După aceea se întoarse către Mazarin: 

— Acum, monseniore, zise el, puteţi spune de cinci ori în şir 
Tatăl nostru şi Ave, mulţumind lui Dumnezeu c-aţi scăpat cu 
bine. Sunteţi salvat, liber! 

Mazarin răspunse printr-un soi de geamăt înfundat, căci nu- 
i venea să creadă într-o asemenea minune. 

După cinci minute, trăsura se opri: ajunseseră la Cours-la- 
Reine. 

— Monseniorul e mulţumit de escortă? întrebă muşchetarul. 

— Încântat, domnu'! spuse Mazarin, îndrăznind să scoată 
capul pe geamul portierei. Rămâne să faceţi la fel şi pentru 
regină. 

— Asta o să fie mai uşor, zise d Artagnan, sărind jos din 
trăsură. Domnule du Vallon, vă dau în grijă pe Eminenţa-Sa. 

— Fii liniştit, spuse Porthos, întinzându-i mâna. 

D'Artagnan se uită mirat la prietenul său. 

— Ce ai? întrebă el. 

— Mi se pare că mi-am scrântit mâna, murmură Porthos. 

— Ce naiba, loveşti şi tu ca un apucat! 

— Păi n-aveam încotro: omul meu era cât pe ce să mă 
pricopsească cu un glonţ. Dar tu cum te-ai descotorosit de-al 
tău? 

— Oh! zise d'Artagnan. Al meu nici măcar nu era om. 

— Păi ce era? 

— O nălucă. 

— Şi... 

— L-am descântat. 

Fără vreo altă lămurire, luă pistoalele de pe banchetă şi le 
vâri la cingătoare, se înfăşură în mantie şi, cum nu ţinea să se 
întoarcă în oraş prin poartă pe unde ieşise, se îndreptă spre 
poarta Richelieu. 


Capitolul X Trăsura Vicarului 


În loc să se înapoieze prin poarta Saint-Honore, d'Artagnan, 
care avea destul timp înainte, făcu un ocol şi intră în oraş pe 
poarta Richelieu. Câţiva oameni se apropiară de el să cerceteze 
cine este şi, dându-şi seama după pălăria cu pene şi după 
mantia-i împodobită cu galoane că au în faţă un ofiţer de 
muşchetari, îl înconjurară îndată, cu gândul să-l facă să strige: 
"Jos Mazarin!". Întâmplarea avu darul să-l neliniştească la 
început, dar când se dumiri despre ce era vorba, strigă cu atâta 
tragere de inimă, încât şi cei mai cusurgii se arătară mulţumiţi. 

Mergea pe strada Richelieu, cugetând cum să o scoată din 
oraş pe regina, căci de o trăsură cu armele Franţei nici vorbă nu 
putea să fie, când zări în poarta palatului doamnei de 
Guemenee un echipaj. 

Un gând neaşteptat îi trecu prin minte. 

— Ah, la dracu! îngână el. Ar fi un joc cinstit! 

Şi, apropiindu-se de trăsură, cercetă cu privirea blazoanele 
zugrăvite pe uşi şi livreaua vizitiului. 

Treabă cu atât mai uşoară, cu cât vizitiul dormea, dus pe 
capră. 

— Păi asta-i chiar trăsura vicarului! zise el. Pe legea mea, 
încep să cred că providenţa e de partea noastră. 

Se urcă binişor în trăsură şi, trăgând de firul de mătase 
legat de degetul cel mic al vizitiului, porunci: 

— La Palatul Regal! 

Vizitiul, trezit pe neaşteptate, porni îndată spre locul numit, 
fără bănuială că porunca vine din partea altcuiva decât a 
stăpânului său. Elveţianul de la palat tocmai se pregătea să 
închidă porţile, dar, la vederea acestui măreț echipaj, rămase 
încredinţat că şosea un oaspete de seamă şi lăsă trăsura să 
treacă. Trăsura opri sub portalul de la intrare. 

Vizitiul îşi dădu seama abia acolo că valeţii nu se aflau pe 
locul lor din spate. 

Crezând că vicarul a hotărât aşa, sări de pe capră fără să 
lase hăţurile din mână şi veni să deschidă. 

D'Artagnan sări şi el din trăsură şi, în clipa când vizitiul, 
speriat că nu-şi recunoaşte stăpânul, se trase înapoi, îl înşfăcă 


cu mâna stângă de guler în vreme ce cu dreapta îi puse pistolul 
în piept, spunând: 

— Dacă scoţi o vorbă, eşti mort! 

După expresia zugrăvită pe chipul celui care îl ameninţa 
astfel, vizitiul înţelese că a picat într-o cursă şi rămase cu gura 
căscată şi cu ochii holbaţi. 

Doi muşchetari se plimbau prin curte şi d'Artagnan îi strigă 
pe nume. 

— Domnule de Belliere, se adresă el unuia, fă-mi plăcerea 
şi ia hăţurile din mâinile omului ăstuia, suie pe capră, du trăsura 
la uşa scării din dos şi aşteaptă-mă acolo. E vorba de o 
chestiune de mare însemnătate, în slujba regelui. 

Muşchetarul, care ştia că locotenentul său nu e în stare de 
o glumă proastă în timpul serviciului, se supuse fără murmur, 
deşi ordinul i se păru cam ciudat. 

D'Artagnan se întoarse către celălalt muşchetar. 

— Domnule du Verger, zise el, ajută-mă să-l duc pe omul 
acesta într-un loc sigur. 

Socotind că locotenentul a arestat vreun prinţ travestit, 
muşchetarul se înclină şi, trăgând spada, făcu semn că e gata 
să-i îndeplinească porunca. 

D'Artagnan urcă scara urmat de prizonierul său, urmat la 
rându-i de către muşchetar, străbătu coridorul şi pătrunse în 
anticamera lui Mazarin. 

Bernouin aştepta cu nerăbdare veşti de la stăpânul său. 

— Ei bine, domnule? întrebă el. 

— Totul merge de minune, dragul meu Bernouin. Dar iată 
un om pe care te rog să-l duci undeva, într-un loc sigur... 

— Unde, domnule? 

— Unde vrei tu, numai locul ales să aibă obloane care se 
închid cu lacăte şi o broască bună la uşă. 

— Avem aşa ceva. 

Şi bietul vizitiu fu dus într-o încăpere cu gratii la ferestre, 
care semăna grozav a închisoare. 

— Acum, dragă prietene, îi spuse d'Artagnan, te poftesc să- 
mi dai mantaua şi pălăria, de care am mare nevoie. 

Vizitiul, bineînţeles, nu se împotrivi câtuşi de puţin. De 
altfel, era atât de buimăcit de cele întâmplate, încât se clătina 
pe picioare şi se bâlbâia ca beat. D'Artagnan puse totul în 
braţele lui Bernouin. 


— Acum, domnule du Verger, rămâi închis aici, cu omul 
ăsta, până va veni domnul Bernouin să deschidă. Veghea va fi 
destul de lungă şi de plicticoasă, ştiu, dar dumneata înţelegi, 
adăugă cu gravitate, în slujba regelui. 

— La ordinele dumneavoastră, domnule locotenent, 
răspunse muşchetarul, încredinţat că era vorba de lucruri 
importante. 

— A, să nu uit, îl preveni d'Artagnan. Dacă omul nostru 
încearcă să fugă ori să strige, străpunge-l cu spadă. 

Muşchetarul dădu din cap, în semn că va respecta întru 
totul consemnul. 

D'Artagnan ieşi, luându-l şi pe Bernouin cu el. Bătea de 
miezul nopţii. 

— Du-mă în camera de rugăciune a reginei, zise el. Dă-i de 
veste că mă aflu aici şi apoi pune pachetul ăsta, dimpreună cu o 
muschetă încărcată, pe capră trăsurii ce aşteaptă în capul scării 
tainice. 

Bernouin îl introduse în camera de rugăciune a reginei, 
unde ofiţerul se aşeză pe un scaun, tare îngândurat. 

La Palatul Regal totul se petrecea ca de obicei. La ceasurile 
zece, după cum am spus, aproape toţi oaspeţii plecaseră. Cei 
care urmau să fugă o dată cu curtea primiseră toate 
instrucţiunile şi fuseseră poftiţi să se afle după miezul nopţii la 
Cours-la-Reine. 

La zece, Anna de Austria intră la rege. Prinţul tocmai se 
culcase şi micul Ludovic, rămas ultimul, îşi trecea vremea 
rânduind în linie de bătaie nişte soldaţi de plumb, îndeletnicire 
care îi plăcea nespus de mult. Doi copii din suită se jucau 
împreună cu el. 

— Laporte, spuse regina, ar fi timpul ca maiestatea-sa să se 
culce. 

Regele ceru să mai stea, căci nu-i era somn, zicea el, dar 
regina stărui. 

— Oare nu trebuie să te duci mâine dimineaţă la şase să te 
scalzi la Conflans, Ludovic? Mi se pare că tu singur ai cerut asta. 

— Aveţi dreptate, doamnă, spuse regele şi sunt gata să mă 
retrag în odaia mea de îndată ce veţi binevoi să mă sărutaţi. 
Laporte, dă sfeşnicul cavalerului de Coislin. 


Regina îşi apropie buzele de fruntea albă şi netedă pe care 
augustul vlăstar i-o întindea cu o gravitate ce vadea de pe acum 
eticheta de la curte. 

— Caută să adormi repede, Ludovic, îl povăţui regina. 
Mâine te şcoli de dimineaţă. 

— Mă voi strădui să vă ascult, doamnă, făgădui micuțul 
Ludovic. Însă nu mi-e deloc somn. 

— Laporte, rosti în şoaptă Anna de Austria. Adu o carte cât 
mai plicticoasă pentru maiestatea-sa, dar tu rămâi îmbrăcat. 

Regele ieşi, însoţit de cavalerul Coislin, care purta sfeşnicul. 
Celălalt copil fu dus şi el la culcare. 

Regina trecu în apartamentul ei. Doamnele de onoare, 
adică doamna de Brégy, domnişoara de Beaumont, doamna de 
Motteville şi Socratine, sora acesteia, numită astfel din pricina 
înţelepciunii ei, tocmai îi puseseră într-un dulap ceea ce 
rămăsese de la masă, să aibă ce mânca, aşa cum obişnuia. 

Regina dădu poruncile ce avea de dat, vorbi despre un 
ospăț pe care marchizul de Villequier îl oferea peste două zile în 
cinstea ei, numind pe cei cărora le îngăduia onoarea să ia parte, 
anunţă pentru a doua zi o vizită la Val-de-Grâce, unde avea de 
gând să se spovedească şi să se împărtăşească şi porunci lui 
Beringhen, primul ei valet, să fie gata să o însoţească. 

Masa doamnelor de onoare o dată sfârşită, regina se 
prefăcu tare obosită şi trecu în odaia de culcare. Doamna de 
Motteville, de serviciu pe lângă maiestatea-sa în seara aceea, o 
urmă şi o ajută să se dezbrace. Regina se urcă în pat, îi vorbi 
prietenos câteva minute şi apoi îi spuse că poate să plece. 

Tocmai în clipa aceea, d'Artagnan intra în curtea Palatului 
Regal cu trăsura vicarului. 

La puţin timp, trăsurile doamnelor de onoare ieşeau din 
curte şi poarta se închidea în urma lor. 

Bătea miezul nopţii. 

După cinci minute, Bernouin ciocăni la uşa camerei de 
culcare a reginei, venind prin trecerea tainică de care se folosea 
cardinalul. Anna de Austria se grăbi ea însăşi să deschidă. Era 
îmbrăcată, adică îşi pusese un halat lung de casă. 

— Tu eşti, Bernouin? întrebă ea. Domnul d'Artagnan e aici? 

— Da, doamnă, se află în camera de rugăciune şi aşteaptă 
ca maiestatea-voastră să fie gata. 


— Sunt gata. Du-te şi spune lui Laporte să-l trezească şi să-l 
îmbrace pe rege, apoi treci pe la mareşalul de Villeroy să-l previi 
din partea mea. 

Bernouin se înclină şi ieşi. 

Regina trecu în camera de rugăciune, luminată de o singură 
lampă din cristal de Veneţia. Îl văzu pe d'Artagnan în picioare, 
aşteptând. 

— Dumneata eşti? zise ea. 

— Eu, doamnă. 

— Eşti gata? 

— Gata. 

— Şi cardinalul? 

— A sosit cu bine la Cours-la-Reine, unde aşteaptă pe 
maiestatea-voastră. 

— Dar cu ce trăsură plecăm? 

— Am prevăzut totul, maiestate. O trăsură aşteaptă jos. 

— Să mergem la rege. 

D'Artagnan se înclină şi o urmă pe regină. 

Micuţul Ludovic era gata îmbrăcat, afară doar de pantofi şi 
de haină. Se arăta uimit că e îmbrăcat în toiul nopţii şi-l 
copleşea cu întrebările pe Laporte, care răspundea numai atât: 

— Porunca reginei, sire. 

Pe patul neacoperit se vedea aşternutul cu cearşafuri atât 
de purtate, încât pe alocuri se destrămaseră de-a binelea. Era 
încă una din urmările caliciei lui Mazarin. 

Regina păşi în odaie, în vreme ce d'Artagnan rămase în 
prag. Zărind-o, copilul se smulse din mâinile lui Laporte şi alergă 
spre ea. 

Regina îi făcu semn lui d'Artagnan să se apropie. Ofiţerul se 
supuse. 

— Fiul meu, glăsui regina, arătând spre muşchetarul plin de 
linişte şi cu capul descoperit. Acesta e domnul d'Artagnan, un 
viteaz ca acei voinici din vechime, despre care îţi place atât de 
mult să-ţi povestească doamnele mele de onoare. Intipăreşte-ţi 
bine în minte numele lui şi priveşte-l cu luare-aminte ca să nu-i 
uiţi chipul, fiindcă astă-seară ne va aduce un mare serviciu. 

Tânărul rege se uită la ofiţer cu ochii lui mari şi plini de 
mândrie şi repetă: 

— Domnul d'Artagnan? 

— Întocmai, fiul meu. 


Tânărul rege ridică încet mână-i micuță şi i-o întinse 
muşchetarului. Acesta puse un genunchi la pământ şi i-o sărută. 

— Domnul d'Artagnan, repetă Ludovic. Bine, doamnă! 

În acea clipă se auzi un vuiet care se apropia neîncetat. 

— Ce-i asta? murmură regina. 

— Oh! exclamă d'Artagnan, încordându-şi auzul ascuţit şi 
privirea inteligentă. E glasul poporului care se răscoală. 

— Trebuie să fugim! spuse regina. 

— Maiestatea-voastră mi-a încredinţat conducerea acestei 
întreprinderi. Trebuie să rămânem pe loc şi să vedem ce vrea. 

— Domnule d'Artagnan! 

— Răspund de tot! 

Nimic nu se transmite mai iute ca încrederea. Regina, plină 
de tărie şi de curaj, simţea în cel mai înalt grad aceste două 
calităţi la cei din jur. 

— Fie, zise ea. Mă încred în dumneata! 

— Maiestatea-voastră îngăduie ca în această împrejurare să 
dau porunci în numele ei? 

— Porunceşte, domnule! 

— Ce mai vrea poporul? întrebă regele. 

— O să aflăm îndată, sire, zise d'Artagnan. 

Şi ieşi zorit pe uşă. 

Vuietul creştea din ce în ce şi părea că învăluie întreg 
Palatul Regal. Strigăte nedesluşite se auzeau în cuprinsul 
palatului. Înţelegeai lămurit că era larmă şi răscoală. Regele, pe 
jumătate îmbrăcat, regina şi Laporte rămaseră nemişcaţi, aşa 
cum se găseau şi aproape pe locul unde se găseau, ascultând şi 
aşteptând. 

Comminges, aflat în noaptea aceea de gardă la palat, 
alergă fără zăbavă. Avea aproape două sute de ostaşi în curţile 
interioare şi în grajduri, pe care îi punea la dispoziţia reginei. 

— Ei, ce este? întrebă Anna de Austria, văzându-l pe 
d'Artagnan întorcându-se. 

— Doamnă, s-a zvonit că regină a părăsit Palatul Regal, 
luându-l cu ea pe rege şi poporul cere dovada că nu-i adevărat 
ori ameninţă să dărâme Palatul. 

— Ah, de astă dată e prea de tot! murmură regina. Am să le 
dovedesc că n-am plecat! 

D'Artagnan citi pe chipul reginei că va da o poruncă 
nesăbuită. Se apropie de ea şi spuse în şoaptă: 


— Maiestatea-voastră mai are încredere în mine? 

Glasul acesta o făcu să tresară. 

— Da, domnule, toată încrederea, zise ea. Vorbeşte... 

— Regina are bunătatea să-mi urmeze sfaturile? 

— Vorbeşte. 

— Maiestatea-voastră să binevoiască a-l trimite de aici pe 
domnul de Comminges, poruncindu-i să se închidă, el şi oamenii 
lui, în corpul de gardă şi în grajduri. 

Comminges se uită la d'Artagnan cu acea invidie cu care 
orice curtean vede ivindu-se o nouă stea la curte. 

— Ai auzit, Comminges? rosti regina. 

Pătrunderea-i obişnuită îl ajută să bage de seamă această 
privire neliniştită şi d'Artagnan se apropie de el. 

— lartă-mă, domnule de Comminges, îi spuse muşchetarul. 
Suntem amândoi slujitori ai reginei, nu? Acum e rândul meu să-i 
fiu de folos, aşa că nu mă pizmui pentru fericirea asta. 

Comminges se înclină şi ieşi. 

"Haide! cugetă d'Artagnan în sinea lui. Mi-am mai făcut un 
duşman!" 

— Şi acum, ce e de făcut? se adresă regina lui d'Artagnan. 
Auzi doar, în loc să se potolească, vuietul creşte. 

— Doamnă, glăsui d'Artagnan, poporul vrea să-l vadă pe 
rege şi trebuie să-l vadă. g 

— Cum adică, să-l vadă? Şi unde? In balcon? 

— Nu, doamnă, aici, dormind în pat. 

— Ah, maiestate, domnul d'Artagnan are deplină dreptate! 
strigă Laporte. 

Regina cugetă o clipă şi zâmbi, ca o femeie care nu e 
străină de prefăcătorie. 

— Într-adevăr, murmură ea. 

— Domnule Laporte, spuse d'Artagnan. Du-te şi dă de ştire 
poporului prin grilajul palatului că i se va îndeplini dorinţa şi că, 
în cinci minute, nu numai că-l va vedea pe rege, dar îl va vedea 
chiar în patul lui. Adaugă că regele doarme şi că regina roagă să 
se facă linişte, că nu cumva să se trezească. 

— Dar să nu vină toată lumea, ci doar o delegaţie de doi 
sau patru oameni. 

— Ba toată lumea, doamnă! 

— Aşa au să ne ţină în loc până dimineaţa, gândeşte-te! 


— Numai un sfert de ceas. Răspund de tot, doamnă. 
Credeţi-mă, eu cunosc poporul, e un copil mare pe care trebuie 
să ştii să-l mângâi. În faţa regelui adormit va fi mut, blând şi 
sfios ca un mieluşel. 

— Du-te, Laporte! spuse regina. 

Tânărul rege se apropie de mamă-sa. 

— De ce facem pe voia acestor oameni? întrebă el. 

— Trebuie, fiul meu! zise Anna de Austria. 

— Atunci, dacă mi se spune trebuie, înseamnă că nu mai 
sunt rege? 

Regina amuţi. 

— Sire, interveni d'Artagnan, maiestatea-voastră îmi 
îngăduie o întrebare? 

Ludovic al XIV-lea se întoarse mirat că cineva îndrăzneşte 
să-i vorbească. Regina strânse mâna copilului. 

— Da, domnule, spuse el. 

— Maiestatea-voastră, pe când se juca în parcul de la 
Fontainebleau, ori prin curţile palatului de la Versailles, îşi 
aminteşte să fi văzut cerul înnorându-se pe neaşteptate şi să fi 
auzit bubuitul tunetului? 

— Da, fără îndoială. 

— Ei bine, bubuitul tunetului, oricât ar fi dorit maiestatea- 
voastră să se mai joace, spunea: "Intraţi înăuntru, sire, trebuie!" 

— Fără îndoială, domnule. Dar mi s-a spus, de asemenea, 
că tunetul este glasul lui Dumnezeu. 

— Ei bine, sire, răspunse d'Artagnan. Ascultaţi larma 
poporului şi vă veţi încredinţat că seamănă foarte mult cu 
bubuitul tunetului. 

Într-adevăr, în clipa aceea, purtat de boarea nopţii, un vuiet 
cumplit umplu văzduhul. 

Şi pe dată conteni. 

— lată, sire, rosti d'Artagnan. Acum i s-a spus poporului că 
dormiţi. Vedeţi, dar, sunteţi rege. 

Regina se uita cu uimire la omul acesta ciudat, al cărui 
curaj fără seamăn era pe potriva celor mai viteji şi al cărui spirit 
pătrunzător şi viclean îl făcea pe potriva oricui. 

Laporte se arătă în prag. 

— Ei, Laporte? întrebă regina. 


— Doamnă, răspunse valetul, prevederile domnului 
d'Artagnan s-au împlinit întocmai. Poporul s-a liniştit ca prin 
farmec. | se va deschide porţile şi în cinci minute va fi aici. 

— Laporte, zise regina. Dacă ai pune pe unul dintre băieţii 
tăi în locul regelui, noi am pleca în acest timp. 

— Dacă maiestatea-voastră porunceşte, răspunse Laporte. 
Fiii mei, ca şi mine, o slujesc pe regină. 

— Nu, se împotrivi d'Artagnan. Dacă vreunul îl cunoaşte pe 
rege şi vede că au fost păcăliţi, totul ar fi pierdut. 

— Ai dreptate, domnule, ai întotdeauna dreptate, încuviinţă 
Anna de Austria. Laporte, culcă-l pe rege! 

Laporte îl aşeză pe rege în pat, aşa îmbrăcat cum era şi îi 
acoperi până la bărbie cu învelitoarea. 

Regina se aplecă şi-l sărută pe frunte. 

— Să te prefaci că dormi, Ludovic, murmură ea. 

— Bine, se învoi regele. Dar nu vreau să mă atingă vreunul 
din oamenii aceştia. 

— Sire, cuvântă d'Artagnan. Eu sunt aici şi vă încredinţez că 
dacă are cineva această îndrăzneală, o va plăti cu viaţa. 

— Acum, ce trebuie să facem? întreba regina. l-aud venind. 

— Domnule Laporte, du-te înaintea lor şi sfătuieşte-i din 
nou să păstreze liniştea. Doamnă, dumneavoastră aşteptaţi 
acolo, lângă uşa. Eu voi sta la căpătâiul regelui, gata să-mi 
jertfesc viaţa pentru maiestatea-sa. 

Laporte ieşi din odaie, regina rămase în picioare, în vreme 
ce d'Artagnan se strecură după draperii. 

Se auzi o mare mulţime de oameni care umblau încet şi cu 
grijă. Regina ridică ea însăşi draperia de la uşă ducând un deget 
la buze. Văzând-o pe regină, oamenii se opriră locului, într-o 
atitudine plină de respect. 

— Intraţi domnilor, intraţi, spuse regina. 

Mulțimea şovăi, ca şi cum s-ar fi ruşinat: se aştepta la 
împotrivire, se aştepta să fie înfruntată, să fie nevoită să 
dărâme porţile şi să doboare ostaşii de gardă şi, când colo, 
porţile li se deschiseră singure, iar regele, cel puţin de ochii lor, 
nu avea la căpătâi decât pe mama lui. 

Cei aflaţi în frunte se bâlbâiră şi încercară să dea înapoi. 

— Intraţi, domnilor, spuse Laporte, de vreme ce regina 
îngăduie. 


Atunci, unul mai îndrăzneţ se încumetă să treacă pragul şi 
înaintă în vârful picioarelor. Ceilalţi îi urmară pildă şi odaia se 
umplu în tăcere, de parcă toţi oamenii aceia ar fi fost cei mai 
umili şi mai devotați curteni. Dincolo de uşă se zăreau capetele 
celor care, neputând să intre, se înălţau pe vârfuri. D'Artagnan 
vedea totul printr-un ochi al draperiei. În cel care păşise primul 
în odaie îl recunoscu pe Planchet. 

— Domnule, i se adresă regina, înțelegând că el era 
căpetenia. Aţi venit să-l vedeţi pe rege şi, la rândul meu, am 
vrut să vi-l arăt eu însămi. Apropiaţi-vă, priviţi-l şi spuneţi dacă 
avem aerul unor oameni care se gândesc să fugă. 

— Nu, nici vorbă, îngăimă Planchet, puţin mirat de o 
asemenea cinste neaşteptată. 

— Veţi spune deci bunilor şi credincioşilor mei parizieni, 
continuă Anna de Austria, cu un surâs asupra căruia d'Artagnan 
nu se înşelă câtuşi de puţin - veţi spune că l-aţi văzut pe rege în 
pat, dormind, precum şi pe regina, care tocmai se pregătea şi 
ea să se culce. 

— Am să spun, doamnă şi cei care mă însoțesc au să spună 
la fel ca mine, dar... 

— Ce este? întrebă Anna de Austria. 

— Maiestatea-voastră să mă ierte, spuse Planchet. Oare 
într-adevăr regele doarme aici în pat? 

Anna de Austria tresări. 

— Dacă se află cineva printre voi care să-l cunoască pe 
rege, să se apropie şi să spună dacă aici doarme într-adevăr 
maiestatea-sa. 

Un om înfăşurat într-o mantie, cu care îşi ascundea chipul, 
se apropie, se aplecă deasupra patului şi privi cu luare-aminte. 

O clipă, d'Artagnan crezu că are gânduri rele şi apucă 
îndată mânerul spadei. Dar omul înfăşurat în mantie, aplecându- 
se, îşi descoperi în parte chipul şi atunci muşchetarul îl 
recunoscu pe vicar. 

— E într-adevăr regele, rosti el, îndreptându-se de mijloc. 
Dumnezeu să binecuvânteze pe maiestatea-sa! 

— Da, zise şoptit căpetenia cetei. Da, Dumnezeu să 
binecuvânteze pe maiestatea-sa! 

Şi toţi oamenii aceia, care intraseră furioşi, deveniră blajini, 
uitând de orice mânie, şi-l binecuvântară la rândul lor pe 
vlăstarul regesc. 


— Acum, spuse Planchet, să mulţumim reginei, prieteni şi 
să plecăm. 

Toţi se înclinară şi ieşiră pe rând şi fără zgomot, aşa cum 
intraseră. Planchet, care trecuse cel dintâi pragul, era ultimul. 

Regina îl opri. 

— Cum te cheamă, prietene? i se adresă ea. 

Planchet se răsuci pe călcâie, buimăcit de întrebare. 

— Da, continuă regina. Mă socotesc la fel de onorată că te- 
am primit astă-seară, ca şi cum ai fi un prinţ, de aceea doresc 
să-ţi aflu numele. 

"Mda! cugetă Planchet în sinea lui. Să am şi eu soarta 
vreunui prinţ. Mulţumesc!" 

D'Artagnan se înfioră că Planchet, păcălit ca şi corbul din 
fabulă, să nu-şi spună numele, iar regina, ştiindu-l, să nu afle că 
Planchet a fost cândva în slujba lui. 

— Mă numesc Dulaurier, doamnă, răspunse cu bună- 
cuviinţă Planchet. 

— Mulţumesc, domnule Dulaurier, spuse regina şi cu ce te 
ocupi? 

— Sunt negustor de postavuri, doamnă, în strada 
Bourdonnais. _ 

— E tot ce voiam să ştiu, zise regina. lţi rămân îndatorată, 
scumpul meu domn Dulaurier, şi-o să mai auzi vorbindu-se de 
mine. 

—  Haide-haide! murmură d'Artagnan, ieşind de după 
draperie. Hotărât lucru, jupân Planchet nu-i prost deloc, se vede 
cât colo că are şcoală bună! 

Diferiţii actori ai acestei ciudate scene rămaseră o clipă 
unul în faţa altuia, fără să scoată o vorbă: regina stătea în 
picioare lângă uşă, d'Artagnan ieşit pe jumătate din 
ascunzătoarea lui, regele sprijinit într-un cot şi gata să se 
lungească iarăşi în aşternut, la cel mai mic zgomot ce-ar fi 
anunţat întoarcerea mulţimii. Numai că, în loc să se apropie, 
vuietul se depărta din ce în ce şi, până la urmă, se stinse cu 
totul. 

Regina răsuflă uşurată. D'Artagnan îşi şterse fruntea 
năduşită, regele se lăsă să alunece din pat, zicând: 

— Să plecăm! 

În acea clipă se întoarse Laporte. 

— Ei bine? întrebă regina. 


— Doamnă, răspunse valetul, i-am dus până la poartă. l-am 
auzit spunând către tovarăşii lor că l-au văzut pe rege şi că 
regina le-a vorbit, aşa că acum toţi se depărtează, mândri şi 
victorioşi. 

— Oh, mizerabilii! murmură regina. Vă spun eu c-au să 
plătească scump îndrăzneala lor! 

Apoi, întorcându-se către d'Artagnan, spuse: 

— Domnule, dumneata mi-ai dat astă-seară cele mai 
înțelepte sfaturi pe care le-am primit vreodată în viaţă. 
Continuă: ce trebuie să facem acum? 

— Domnule Laporte, glăsui d'Artagnan, sfârşeşte să îmbraci 
pe maiestatea-sa. 

— Deci putem pleca? întrebă regina. 

— Când vă voi maiestatea-voastra. Nu trebuie decât să 
coborâţi scara cea tăinuită; mă veţi găsi la uşă. 

— Haidem, domnule! spuse regina. Te urmez! 

D'Artagnan cobori. Trăsura aştepta în locul hotărât şi 
muşchetarul se afla pe capră. 

Ofiţerul luă pachetul pe care i-l dăduse lui Bernouin să-l 
pună la picioarele muşchetarului. Acolo, după cum ne amintim, 
erau pălăria şi mantaua purtate de vizitiul domnului de Gondy. 

D'Artagnan îşi aruncă mantia pe umeri şi îşi potrivi pălăria 
pe cap. 

Muşchetarul sări jos de pe capră. i 

— Domnule, îi apuse d'Artagnan. Il iei pe tovarăşul 
dumitale, care stă şi-l păzeşte pe vizitiu, apoi încălecaţi şi vă 
duceţi la hanul "La Căpriţa" pe strada Tigquetonne, luaţi de acolo 
calul meu şi al domnului du Vallon, după ce le puneţi şaua şi-i 
pregătiţi de luptă, apoi ieşiţi cu ei din Paris, purtându-i de 
căpăstru şi vă opriţi la Cours-la-Reine. Dacă la Cours-la-Reine nu 
găsiţi pe nimeni, zoriţi până la Saint-Germain. In slujba regelui. 

Muşchetarul salută cu mâna la pălărie şi plecă să 
îndeplinească porunca.D'Artagnan se urcă pe capră. Avea o 
pereche de pistoale la cingătoare, o muschetă la picioare şi 
spada scoasă din teacă în spatele lui. 

Regina apăru. Era urmată de rege şi de ducele d'Anjou, 
fratele acestuia. 

— Trăsura vicarului! exclamă ea, dându-se un pas înapoi. 

— Chiar aşa, doamnă, adeveri d'Artagnan. Urcaţi fără 
teamă: eu o conduc! 


Regina scoase un strigăt de uimire şi se urcă în trăsură. 
Regele şi prinţul se urcară şi ei, aşezându-se de o parte şi de 
alta a reginei. 

— Vino, Laporte, îl chemă regina. 

— Cum, doamnă?! îngână valetul. În trăsură cu maiestăţile- 
voastre?! 

— Acum nu-i vorbă de etichetă, ci de salvarea regelui. Urcă, 
Laporte! 

Laporte se supuse. 

— Lăsaţi obloanele! zise d'Artagnan. 

— Dar asta n-o să dea naştere la bănuieli, domnule? întrebă 
regina. 

— Maiestatea-voastră să fie liniştită, zise d'Artagnan. Am 
răspunsul gata pregătit. 

Obloanele fură lăsate şi trăsura porni în goană pe strada 
Richelieu. Când ajunseră la poarta oraşului, comandantul pazei 
înainta spre ei, în fruntea a vreo doisprezece oameni, cu un 
felinar în mână. D'Artagnan îi făcu semn să se apropie. 

— Recunoşti trăsura? îl întrebă el pe sergent. 

— Nu, răspunse acesta. 

— Uită-te la blazon. 

Sergentul aduse felinarul mai lângă uşă. 

— Sst! Acum are o aventură cu doamna de Guemenee. 

Sergentul pufni în râs. 

— Deschideţi poarta! porunci el. M-am lămurit cum stă 
treaba! 

— Apoi, apropiindu-se de obloanele lăsate, murmură: 

— Petrecere bună, monseniore! 

— Gură spartă ce eşti! se oţări la el d'Artagnan. O să mă 
alunge din pricina ta! 

Bariera scârţii din ţâţâni şi d'Artagnan, văzând drumul liber, 
puse biciul cu nădejde pe cai, care goneau de mâncau 
pământul. 

După vreo cinci minute, ajungeau din urmă trăsura 
cardinalului. 

— Mousqueton! strigă d'Artagnan. Ridică obloanele de la 
trăsura maiestăţii-sale! 

— El e! zise Porthos. 

— În chip de vizitiu! exclamă Mazarin. 

— Şi cu trăsura vicarului! spuse regina. 


— Corpo di Dio! Domnu' d'Artagnan, dumneata trebuie să 
fii prețuit în aur! exclamă Mazarin. 


Capitolul XI Cum au câştigat D'artagnan şi 
Porthos, unul două sute nouăsprezece şi celălalt 
două sute cincisprezece ludovici, vânzând paie 


Mazarin voia să pornească fără întârziere la Saint-Germain, 
dar regina spuse că va rămâne să aştepte pe cei cărora le 
dăduse întâlnire. Ea se mărgini să ofere cardinalului locul lui 
Laporte. Cardinalul primi şi trecu dintr-o trăsură în alta. 

Zvonul că regele trebuia să părăsească Parisul peste 
noapte nu se răspândise fără temei: zece sau douăsprezece 
persoane ştiau încă de pe la şase seara de această fugă tainică 
şi, oricâtă discreţie ar fi avut, nu puteau să dea poruncile de 
plecare, fără ca lucrurile să răsufle cât de puţin. De altfel, 
fiecare se interesa de câte cineva şi, cum nimeni nu se îndoia că 
regina părăseşte Parisul plănuind o cumplită răzbunare, fiecare 
îşi prevenise prietenii sau rudele; astfel că zvonul plecării se 
răspândi cu iuţeala fulgerului în oraş. 

Prima trăsură care sosi după trăsura reginei fu aceea a 
Prințului. În ea se aflau domnul de Condé, Prinţesa şi bătrâna 
Prinţesă. Amândouă fuseseră trezite în toiul nopţii şi nici nu 
ştiau despre ce e vorba. 

În cea de-a doua se aflau ducele şi ducesa d'Orléans, cu 
fiica lor şi abatele La Rivière, favorit nedespărţit şi sfetnic intim 
al Prințului. 

În cea de-a treia se aflau domnul de Longueville şi prinţul 
de Conti, fratele şi cumnatul Prințului. Coborâră amândoi şi se 
apropiară de trăsura regelui şi reginei, salutând pe maiestăţile 
lor. 

Regina îşi aruncă o privire în fundul trăsurii a cărei portieră 
rămăsese deschisă şi văzu că era goală. 

— Dar unde-i doamna de Longueville? întrebă ea. 

— Aşa e, unde-i sora mea? întrebă Prinţul. 

— Doamna de Longueville e suferindă, doamnă, răspunse 
ducele şi m-a însărcinat să o scuz faţă de maiestatea-voastră. 


Anna aruncă o privire spre Mazarin, care încuviinţă 
imperceptibil din cap. 

— Ce spui? întrebă regina. 

— Cred că e un ostatic pentru parizieni, adăugă cardinalul. 

— De ce n-a venit? şopti Prinţul către fratele său. 

— Tăcere! murmură acesta. Fără îndoială că are motivele 
ei. 

— Ne duce la pierzanie, îngâna Prinţul. 

— Ne salvează, spuse Conti. 

Trăsurile soseau puhoi. Mareşalul de La Meilleraie, 
mareşalul de Villeroy, Guitaut, Villeguier, Comminges apărură 
rând pe rând. Cei doi muşchetari sosiră şi ei, purtând de frâu 
caii lui d'Artagnan şi Porthos. Aceştia încălecară numaidecât. 
Vizitiul lui Porthos luă îndată locul lui d'Artagnan pe capră 
trăsurii regale, iar Mousqueton lua locul acestuia, minând caii 
din picioare, dintr-o pricină ştiută numai de el, aidoma lui 
Automedon din antichitate. 

Deşi preocupată de nenumărate detalii, regina căută din 
ochi pe d'Artagnan, dar gasconul, cu obişnuita-i înţelepciune, se 
şi pierduse în mulţime. 

— Noi să fim avangarda, îi spuse lui Porthos. Să ne îngrijim 
de nişte culcuşuri bune la Saint-Germain, fiindcă nimeni n-o să 
se gândească la noi. Sunt frânt de oboseală. 

— Eu, unul, cad din picioare de somn, zău aşa, mormăi 
Porthos. Şi când te gândeşti că n-am avut parte barem de-o 
luptă cât de mică! Hotărât lucru, parizienii ăştia sunt nişte 
nătărăi. 

— Nu crezi mai degrabă că suntem noi îndemânatici? 
întrebă d'Artagnan. 

— Poate. 

— Cu pumnul tău ce se mai aude? 

— E mai bine. Dar ia spune, de astă dată le-am dobândit? 

— Ce anume? 

— Tu gradul şi eu titlul meu! 

— Da, pe legea mea! Aproape c-aş pune rămăşag. De altfel, 
dacă ei au uitat, le aduc eu aminte. 

— Aud glasul reginei, spuse Porthos. Mi se pare că vrea să 
meargă călare. 

— Eh, o fi vrând ea, dar... 

— Ce? 


— Cardinalul nu vrea. Domnilor, se adresă d'Artagnan celor 
doi muşchetari, însoţiţi trăsura reginei şi nu vă dezlipiţi de lângă 
ea. Noi ne ducem să ne îngrijim de găzduire. 

Şi d'Artagnan se îndrepta spre Saint-Germain, întovărăşit 
de Porthos. 

— Să plecăm, domnilor! spuse regina. 

Trăsura regală porni, urmată de şirul celorlalte trăsuri şi de 
peste cincizeci de călăreţi. 

Ajunseră cu bine la Saint-Germain. Coborând din trăsură, 
regina îl văzu pe Prinţ, care aştepta în picioare, descoperit, gata 
să-i dea braţul. 

— Ce-or să zică parizienii când au să se trezească?! 
exclamă Anna de Austria, bucuroasă. 

— Asta înseamnă război, spuse Prinţul. 

— Ei bine, război, fie! Nu avem oare cu noi pe învingătorul 
de la Rocroy, Nordlingen şi Lens? 

Prinţul se înclină în semn de mulţumire. 

Era trei dimineaţa. Regina păşi cea dintâi în castel. Toată 
lumea o urmă: aproape două sute de persoane o însoţiseră în 
fuga ei. 

— Domnilor, glumi regina, găsiţi-vă un culcuş, în castel: e 
încăpător şi avem loc destul. Dar, cum nu se ştia că vom veni, 
aflu că există doar trei paturi. Unul pentru rege, unul pentru 
mine... 

— Şi unul pentru Mazarin, adăugă în şoaptă Prinţul. 

— Şi eu mă culc pe jos? surâse neliniştit Gaston d'Orleans. 

— Nicidecum, monseniore, vorbi Mazarin. Cel de-al treilea 
pat e pentru alteţa-voastră. 

— Şi dumneata? întrebă Prinţul. 

— Eu nu mă culc deloc, spuse Mazarin. Am de lucru. 

Gaston ceru să i se arate odaia unde se află patul, fără să 
se îngrijească unde vor dormi soţia şi fiica sa. 

— Eh, eu, unul, mă culc, mormăi d'Artagnan. Porthos, hai 
cu mine! 

Porthos îl urmă cu acea neţărmurită încredere pe care o 
avea în isteţimea prietenului său. 

Mergeau unul lângă altul prin curtea castelului şi în vremea 
asta Porthos se uita înmărmurit la d'Artagnan, care socotea 
ceva pe degete. 

— Patru sute a câte un pistol fac patru sute de pistoli. 


— Da, încuviinţă Porthos, patru sute de pistoli. Dar ce 
preţuieşte patru sute de pistoli? 

— Un pistol e cam puţin, urmă d'Artagnan. Merită un 
ludovic. 

— Şi ce merită un ludovic? 

— Patru sute a câte un ludovic fac patru sute de ludovici. 

— Patru sute? zise Porthos. 

— Da. Ei sunt două sute şi trebuie cam câte două de om. 
Câte două de om fac tocmai patru sute. 

— Patru sute de ce? 

— Ascultă, spuse d'Artagnan. 

Şi cum acolo se strânseră o mulţime de gură-cască 
holbându-se la curtea abia sosită, îşi isprăvi gândul în şoaptă, la 
urechea lui Porthos. 

— Pricep, făcu Porthos. Pricep de minune totul, pe legea 
mea! Două sute de ludovici de căciulă, nu-i de lepădat, dar ce- 
are să se spună despre noi? 

— N-au decât să spună ce vor. Ce, parcă au să ştie că noi 
suntem la mijloc? 

— Şi cine o să le împartă? 

— Păi Mousqueton nu-i aici? 

— Şi livreaua? se sperie Porthos. Au să recunoască după 
livrea că e în slujba mea! 

— N-are decât s-o întoarcă pe dos. 

— Tu ai întotdeauna dreptate, dragul meu! exclamă 
Porthos. Cum naiba de-ţi trec atâtea prin cap? 

D'Artagnan zâmbi. 

Cei doi prieteni apucară pe prima uliţă care le ieşi în cale. 
Porthos bătu la poarta casei din dreapta, în timp ce d'Artagnan 
bătea în poarta celei din stânga. 

— Paie! spuseră ei. 

— Domnule, n-avem paie, răspunseră oamenii care veniră 
să deschidă. Duceţi-vă la negustorul de furaje. 

— Unde-l găsim? 

— Ultima poartă de pe uliţă. 

— Pe dreapta sau pe stânga? 

— Pe stânga. 

— Mai sunt aici la Saint-Germain şi alţii la care am putea 
găsi paie? 


— Vorbiţi cu hangiul de la "Berbecul încoronat" şi cu moş 
Ludovic, fermierul. 

— Unde stau? 

— Pe uliţa Ursulinelor. 

— Amândoi? 

— Da. 

— Foarte bine. 

Cei doi prieteni cerură să li se spună a doua şi a treia 
adresă tot atât de precis ca şi cea dintâi. D'Artagnan se duse la 
negustorul de furaje şi cumpără de la el cele o sută cincizeci de 
legături de paie, cât avea, pentru suma de trei pistoli. După 
aceea se duse la hangiu, unde îl găsi pe Porthos, care tocmai 
cumpărase două sute de legături de paie cam la acelaşi preţ. In 
sfârşit, moş Ludovic le dădu alte o sută optzeci de legături. In 
totul, patru sute treizeci de legături. 

Alte paie nu se găseau în Saint-Germain. 

Toată raita asta nu le luă mai mult de o jumătate de ceas. 
Mousqueton, dăscălit cum se cuvine, fu pus în fruntea acestei 
negustorii improvizate. Primi povaţă să nu dea paie la nimeni 
fără un ludovic legătura. Şi primi în seamă paie de patru sute 
treizeci de ludovici. 

Mousqueton tot dădea din cap, însă nu pricepea nimic din 
cele puse la cale de cei doi prieteni. 

D'Artagnan, cu trei maldăre de paie în braţe, se reîntoarse 
la castel, unde toată lumea tremura de frig şi pică de somn, 
uitându-se cu pizmă la rege, la regină şi la Prinţ, tolăniţi pe 
paturile lor de campanie. 

Intrarea ofițerului în sala cea mare stârni un hohot general 
de râs, dar el păru că nu bagă de seamă şi se apucă să-şi aşeze 
culcuşul cu atâta îndemânare şi voioşie, încât acelor bieţi 
oameni care picau de somn şi nu aveau unde să-şi pună capul, 
le lăsa gura apă. 

— Paie! strigară ei. Paie! Unde găsim paie? 

— V-arăt eu, se oferi Porthos. 

Şi-i duse pe cei dornici de un culcuş la Mousqueton, care 
împărțea darnic paie, cu un ludovic legătura. Găseau preţul cam 
sărat, dar când ţii morţiş să dormi, cine n-ar plăti doi sau trei 
ludovici pentru câteva ceasuri de somn bun? 

D'Artagnan tot dădea altora culcuşul lui, pe care şi-l întocmi 
de zeci de ori la rând. Şi cum se credea că şi el a plătit paiele cu 


un ludovic legătura, la fel cu ceilalţi, câştiga vreo treizeci de 
ludovici în mai puţin de jumătate de ceas. Pe la cinci dimineaţa, 
paiele ajunseră optzeci de livre legătura şi nici aşa nu se mai 
găseau. 

D Artagnan însă avu grijă să pună deoparte patru legături 
pentru el. Vări în buzunar cheia de la camera unde dosise paiele 
şi, întovărăşit de Porthos, se întoarse să facă socoteală cu 
Mousqueton, care, naiv şi ca un intendent cinstit ce era, le 
numără patru sute treizeci de ludovici, păstrând şi pentru el o 
sută. 

Mousqueton nu ştia ce se petrecuse la castel şi nu se 
dumirea cum de nu i-a dat lui prin cap să vândă paie. 

D'Artagnan puse aurul în pălărie şi, în timp ce se înapoiau, 
făcu împărţeala cu Porthos. Le venea fiecăruia câte două sute 
cincisprezece ludovici. 

Abia atunci îşi dădu seama Porthos că nu are paie pentru el 
şi se întoarse la Mousqueton. Acesta însă vânduse totul până la 
ultimul fir, uitând chiar şi de sufleţelul lui. 

Văzând asta, îl căută pe d'Artagnan care, mulţumită celor 
patru legături de paie puse deoparte şi desfătându-se dinainte 
la gândul odihnei, tocmai îşi încropea culcuşul - un culcuş atât 
de moale, potrivit cu atâta măiestrie la căpătâi, umplut atât de 
straşnic la picioare, încât până şi regele l-ar pizmui, dacă n-ar fi 
dormit dus în patul lui. 

D'Artagnan nu voia în ruptul capului să-şi strice rostul 
pentru Porthos. Dar când se trezi că prietenul său îi numără 
patru ludovici în palmă, se învoi să împartă culcuşul cu el. 

Îşi aşeză spada la cap şi pistoalele la îndemână, puse 
mantia la picioare şi pălăria deasupra, apoi se întinse cu 
voluptate pe paiele care trosneau surd. Tocmai se lăsa legănat 
de visurile îmbietoare ale celor două sute nouăsprezece ludovici 
riştigaţi într-un sfert de ceas, când un glas răsună în uşa sălii, 
făcându-l să tresară. 

— Domnul d'Artagnan! strigă glasul. Domnul d'Artagnan! 

— Aici! zise Porthos. Aici! 

Porthos îşi dădea seama că, dacă d'Artagnan pleacă, 
culcuşul rămânea numai pentru el. 

Un ofiţer se apropie. D'Artagnan se ridică într-un cot. 

— Dumneata eşti domnul d'Artagnan? 

— Da. Ce este? 


— Am venit după dumneata. 

— Din partea cui? 

— Din partea Eminenţei-Sale. 

— Spune-i monseniorului că m-am culcat şi că-l sfătuiesc 
prieteneşte să facă la fel. 

— Eminenţa-Sa nu s-a culcat şi nici nu are de gând să se 
culce. Doreşte să vii numaidecât. 

— Să-l ia dracu pe Mazarin ăsta, nu ştie nici să doarmă 
când trebuie! mormăi d'Artagnan. Ce vrea de la mine? Oare s-a 
gândit să-mi dea gradul de căpitan? Dacă-i aşa, l-am iertat. 

Muşchetarul se ridică bombănind, îşi luă spada, pălăria, 
pistoalele, mantia, apoi o porni în urma ofițerului, în timp ce 
Porthos, rămas stăpân pe culcuş, se întinse cu desfătare pe 
locul prietenului său. 

— Domnu' d'Artagnan, zise cardinalul, văzându-l pe cel 
după care trimisese într-un moment atât de nepotrivit. N-am 
uitat cu câtă râvna m-ai slujit şi ţin să-ţi dau o dovadă în privinţa 
asta. 

"Bun! cugetă d'Artagnan. Începutul nu-i rău. 

Mazarin îi văzu pe muşchetar luminându-se la faţă. 

— Ah, monseniore... 

— Domnu' d'Artagnan, spuse el, dumneata doreşti să devii 
căpitan? 

— Da, monseniore. 

— Şi prietenul dumitale tot mai doreşte, să devină baron? 

— În clipa asta, monseniore, visează că a şi devenit! 

— Atunci, zise Mazarin, scoțând dintr-un portofel scrisoarea 
pe care i-o mai arătase o dată, ia scrisoarea asta şi du-o în 
Anglia . 

D'Artagnan se uită la plic: nu avea scrisă nici o adresă. 

— N-aş putea şti cui trebuie înmânata? 

— La sosirea la Londra vei şti. Numai acolo vei desface 
plicul. 

— Şi ce instrucţiuni îmi daţi? 

— Să te supuli în totul celui căruia îi e adresată scrisoarea. 

D'Artagnan tocmai voia să mai întrebe ceva, când Mazarin 
adăugă: 

— Pleci la Boulogne. Vei găsi la "Pajura Angliei", un tânăr 
gentilom, numit Mordaunt. 

— Bine, monseniore şi ce să fac cu acest gentilom? 


— Să-l urmezi acolo unde te va duce. 

D'Artagnan se uită buimăcit la cardinal. 

— Acum eşti lămurit, spuse Mazarin. Poţi pleca. 

— Uşor de zis, murmura d'Artagnan. Dar ca să pleci la 
drum, îţi trebuie bani şi eu n-am o lăscaie! 

— Aha! făcu Mazarin, scărpinându-se după ureche. Spui că 
n-ai bani? 

— Întocmai, monseniore. 

— Dar diamantul pe care ţi l-am dat aseară? 

— Vreau să-l păstrez ca amintire de la Eminenţa-Voastră. 
Mazarin suspină. 

— În Anglia viaţa e scumpă, monseniore, mai ales pentru 
un trimis extraordinar. 

— Aud! făcu Mazarin. E o ţară tare cumpătată, unde se 
duce o viaţă simplă de când cu revoluţia. Dar asta nu are 
importanţă. 

Trase un sertar şi scoase la iveală o pungă: 

— Ce zici de aceşti o mie de scuzi? 

D'Artagnan îşi răsfrânse dezamăgit buza de jos: 

— Zic, monseniore, că e puţin, fiindcă n-am să plec singur. 

— Nici nu mă gândeam altfel, răspunse Mazarin. Domnul du 
Vallon, acest vrednic gentilom, te va întovărăşi. Căci, după 
dumneata, scumpe domnu d'Artagnan, el este cu siguranţă 
omul pe care-l iubesc şi-l preţuiesc cel mai mult în Franţa. 

— Atunci, monseniore, rosti d'Artagnan, arătând la punga 
pe care Mazarin nu o lăsase din mână, dacă-l iubiţi şi-l preţuiţi 
atâta, înţelegeţi... 

— Fie! Din stimă pentru el, mai adaug două sute de scuzi. 

— Zgărie-brânză ce eşti! mormăi d'Artagnan. Cel puţin 
când ne vom întoarce, spuse el cu glas tare, putem fi siguri, 
Porthos de titlul de baron, iar eu de gradul de căpitan? 

— Aveţi cuvântul lui Mazarin! 

— Mi-ar fi plăcut un alt jurământ, şopti pentru sine 
d'Artagnan şi adăugă desluşit: N-aş putea să salut pe 
maiestatea-sa regina? 

—  Maiestatea-sa doarme, răspunse repezit Mazarin. Şi 
dumneata trebuie să pleci numaidecât. Aşadar, nu zăbovi. 

— Încă un cuvânt, monseniore. Dacă se bat acolo unde mă 
duc, trebuie să mă bat şi eu? 


— Ai să faci ceea ce îţi poruncește persoana la care te 
trimit. 

— Bine, monseniore, spuse d'Artagnan, întinzând mâna 
după punga cu bani. Vă asigur de respectul meu. 

Vâri cu încetineala pungă în buzunarul lui cât toate zilele, 
apoi se întoarse spre ofiţerul care îl însoţise până aici: 

— Domnule, zise el, vrei să ai bunătatea să mergi din 
partea Eminenţei-Sale şi să-l trezeşti pe domnul du Vallon, 
vestindu-l totodată că-l aştept la grajd? 

Ofiţerul plecă îndată, cu o grabă care îi dădu de bănuit lui 
d'Artagnan. 

Porthos se cuibărise în culcuş şi tocmai începuse să sforăie 
melodios, aşa cum avea obiceiul, când se simţi scuturat de 
umăr. 

Crezând că e d'Artagnan, nici nu se clinti. 

— Din partea cardinalului, zise ofiţerul. 

— Hm! bâigui Porthos, holbând ochii. Ce-ai spus? 

— Am spus că Eminenţa-Sa vă trimite în Anglia şi că 
domnul d'Artagnan vă aşteaptă la grajd. 

Porthos oftă din adâncul rărunchilor, se ridică de jos, îşi luă 
pălăria, pistoalele, spada şi mantia, apoi ieşi pe uşă, uitându-se 
cu părere de rău la culcuşul în care îşi făgăduise să tragă un 
somn pe cinste. 

Abia se întoarse cu spatele, că ofiţerul se şi cuibărise în 
aşternutul de paie. Muşchetarul nici nu apucă să treacă pragul, 
ca urmaşul său sforăia de zor. Nimic mai firesc, căci din toată 
adunarea de aici numai el, regele, regina şi monseniorul Gaston 
d'Orleans dormeau pe gratis. 


Capitolul XII Veşti de la Aramis 


D'Artagnan se duse direct la grajduri. Afară mijea de ziuă. 
Calul lui şi al lui Porthos stăteau legaţi la iesle, dar văzu ieslea 
goală, înduioşat de soarta bietelor animale, se îndreptă către un 
ungher unde se desluşea o lucire de paie, care scăpaseră fără 
îndoială raitei lor de peste noapte; numai că, adunând paiele cu 
piciorul, dădu cu botul cizmei peste o mogâldeaţă rotofeie care, 
izbită nici vorbă într-un loc dureros, scose un strigăt şi se ridică 


în genunchi, frecându-se la ochi. Era Mousqueton: nemaiavând 
paie pentru sine, îşi ]ncropise un culcuş cu nutreţul cailor. 

— Hai, Mousqueton! zise d Artagnan. La drum, la drum! 

Recunoscând glasul bunului prieten al stăpânului său, 
Mousqueton se sculă în grabă, scăpând pe jos vreo câţiva din 
ludovicii câştigaţi într-ascuns peste noapte. 

— Oho! făcu d'Artagnan, ridicând un ludovic şi ducându-l la 
nas. Aurul ăsta are un miros ciudat: miroase a paie. 

Mousqueton roşi atât de puternic şi păru atât de încurcat, 
încât gasconul pufni în râs. 

— Porthos s-ar înfuria, scumpul meu domn Mouston, zise el. 
Dar eu te iert. Numai să ţinem minte că aurul ăsta trebuie să 
slujească drept leac pentru rănile noastre. Şi să fim voioşi, 
haide! 

Mousqueton tăcu o mutră grozav de caraghioasă, puse 
îndată şaua pe calul stăpânului său şi încalecă şi el, fără multe 
mofturi. 

Tocmai atunci se ivi şi Porthos, tare posomorât şi rămase 
mirat din cale-afară văzându-l pe d'Artagnan resemnat şi pe 
Mousqueton aproape vesel. 

— Ei, zise el, am dobândit cumva gradul pentru tine şi 
baronia pentru mine? 

— Mergem să ne căutăm brevetele, mormăi d'Artagnan şi 
la întoarcere, jupân Mazarin o să le semneze. 

— Şi unde mergem? întrebă Porthos. 

— Mai întâi la Paris, răspunse d'Artagnan. Am nişte treburi 
acolo. 

— Atunci, haidem la Paris, încuviinţă Porthos. 

Şi porniră amândoi spre Paris. 

Ajungând la porţile oraşului, băgară de seamă cu uimire 
atitudinea amenințătoare a capitalei. În jurul unei trăsuri 
sfărâmate, mulţimea blestema în gura mare, iar fugarii prinşi, 
adică un bătrân şi două femei, fuseseră făcuţi prizonieri. 

Când, dimpotrivă, d'Artagnan şi Porthos cerură învoirea să 
intre în oraş, aproape că nu mai ştiau cum să le facă pe plac: 
erau luaţi drept dezertori din tabăra regalistă şi mulţimea ţinea 
să-i atragă de partea ei. 

— Ce face regele? întrebau. 

— Doarme. 

— Şi spanioloaica? 


— Visează. 

— Şi afurisitul ăla de italian? 

— Veghează. Aşa că ţineţi-vă bine, fiindcă, dacă au plecat, 
au făcut-o cu un anume scop, se-nţelege. Dar cum, la urma 
urmei, voi sunteţi cei mai tari, continuă d'Artagnan, nu vă luaţi 
de femei şi bătrâni, căutaţi adevăratele rele. 

Poporul ascultă bucuros aceste cuvinte şi dădu drumul 
doamnelor, care mulţumiră muşchetarului cu o privire adânc 
grăitoare. 

— Acum, înainte! zise d'Artagnan. 

Îşi urmară calea trecând peste baricade, sărind peste 
lanţuri, împinşi la tot pasul, iscodind şi fiind iscodiţi la rândul lor. 

În piaţa Palatului Regal, d Artagnan văzu un sergent făcând 
instrucţie cu vreo cinci-şase sute de burghezi: era Planchet, care 
punea în slujba miliției orăşeneşti ceea ce îşi mai aducea aminte 
de pe vremea când se afla în regimentul din Piemont. 

Trecând prin faţa ofițerului, Planchet îşi recunoscu fostul 
stăpân. 

— Bună ziua, domnule d'Artagnan! zise el, mândru. 

— Bună ziua, domnule Dulaurier, răspunse d'Artagnan. 

Planchet încremeni locului, holbându-se uimit la ofiţer: 
oamenii din primul rând, urmând pilda comandantului, se opriră 
şi ei şi aşa până la rândul din urmă. 

—  Burghezii ăştia sunt teribili, ce să zic! exclamă 
d'Artagnan. 

Şi îşi văzu de drum. După cinci minute descăleca în faţa 
hanului "La Căpriţa". 

Frumoasa Magdalena se grăbi să-i întâmpine. 

— Scumpă doamnă Turqguaine, glăsui d'Artagnan, dacă ai 
bani, îngroapă-i repede undeva, dacă ai bijuterii, ascunde-le 
numaidecât, dacă ai datornici, cere-le banii degrabă înapoi, iar 
dacă ai creditori, nu le plăti o lăscaie. 

— De ce? întrebă Magdalena. 

— Pentru că Parisul va fi transformat în cenuşă, aici mai 
mult, nici mai puţin, întocmai ca şi Babilonul, de care ai auzit 
negreşit şi dumneata. 

— Şi mă părăseşti în asemenea clipe? 

— Chiar acum, o înştiinţă d'Artagnan. 

— Încotro? 


— Ei, dacă mi-ai spune unde mă duc, mi-ai face un mare 
serviciu! 

— Oh, Doamne, Dumnezeule! 

— Am ceva scrisori? întrebă d'Artagnan, arătând printr-un 
semn femeii că poate să-şi curme văicărelile, fiind de prisos. 

— Tocmai a sosit una. 

Şi-i întinse o scrisoare. 

— De la Athos! exclamă, recunoscând slova mare şi 
hotărâtă a prietenului lor. 

— Ah! făcu Porthos. Să vedem ce spune. 

D'Artagnan deschise scrisoarea şi citi: 


“Dragă d'Artagnan, dragă du Vallon, bunii mei prieteni, 
poate că e ultima oară când primiţi veşti de la mine. Aramis şi 
cu mine suntem tare nefericiti; dar Dumnezeu, bărbăția voastră 
şi amintirile prieteniei noastre ne susțin. Gândiţi-vă la 
Raoul .Aveţți grijă de hârtiile ce se află la Blois şi, dacă în două 
luni şi jumătate nu primiţi veşti de la mine, cercetațţi-le cu luare- 
aminte. Îmbrățişaţi-l pe viconte din toată inima, în numele 
credinciosului vostru prieten. 

ATHOS" 


— La naiba, cred şi eu că o să-l îmbrăţişez, zise d'Artagnan. 
Cu atât mai mult cu cât băiatul e în drumul nostru. Dacă va 
avea nenorocirea să-l piardă pe bietul Athos, din ziua aceea va 
deveni fiul meu. 

— lar eu, i se alătură Porthos, îi voi lăsa moştenire tot ce 
am. 

— Să vedem, ce mai spune Athos? 


"Dacă veti întâlni în cale un oarecare Mordaunt, păziţi-vă de 
el. Nu pot să vă spun aici mai mult." 


— Mordaunt! excalmă d'Artagnan cu mirare. 

— Mordaunt! repetă Porthos. Bine, o să ţinem minte. Uite şi 
câteva rânduri de la Aramis. 

— Într-adevăr! zise d'Artagnan. 

Şi citi: 


“Trecem sub tăcere locul unde ne aflăm, dragi prieteni, căci 
cunoaştem devotamentul vostru frățesc şi ştim că aţi veni să 
muriti alături de noi " 


— Pe toţi dracii! izbucni Porthos cu mânie, făcându-l pe 
Mousqgueton să sară în celălalt capăt al odăii. Nu cumva se 
găsesc într-o primejdie de moarte? 

D Artagnan citi mai departe: 


“Athos vi-l lasă în grijă pe Raoul şi eu vă las în grijă o 
răzbunare. Dacă aveţi norocul să vă pice în mână un oarecare 
Mordaunt, spune-i lui Porthos să-l ia într-un loc mai ferit şi să-i 
sucească gâtul. N-am curajul să vă spun mai mult într-o 
scrisoare. 

ARAMIS" 


— Dacă nu-i vorba decât de-atât, zise Porthos, e treabă 
uşoară. 

— Ba dimpotrivă, rosti întunecat d'Artagnan. E ceva cu 
neputinţă. 

— De ce? 

— Tocmai pe acest Mordaunt mergem să-l întâlnim la 
Boulogne şi cu el trecem în Anglia. 

— Şi dacă în loc să mergem să-l întâlnim pe acest 
Mordaunt, am merge să-i găsim pe prietenii noştri? mormăi 
Porthos, făcând un gest în stare să înspăimânte o armată. 

— M-am gândit şi eu la asta, zise d'Artagnan. Numai, vezi, 
scrisoarea nu are nici dată, nici marcă. 

— Aşa-i încuviinţă Porthos. 

Şi începu să se plimbe de colo până colo prin odaie, dând 
din mâini şi smucind mereu sabia din teacă de parcă şi-ar fi ieşit 
din minţi. 

D'Artagnan stătea în picioare, copleşit. Cea mai adâncă 
mâhnire se întipărise pe chipul lui. 

— Hm, stăm rău! spuse el. Athos ne batjocoreşte. Vrea să 
moară singur. Asta-i rău! 

Mousqueton, văzând atâta deznădejde, plângea într-un 
colţ. 


— Haide! se scutură d'Artagnan. Toate astea nu duc 
nicăieri. Să plecăm, să mergem să-l îmbrăţişăm pe Raoul, aşa 
cum am plănuit, poate că a primit şi el veşti de la Athos. 

— E o idee, zău că da, zise Porthos. Dragul meu d'Artagnan, 
nu ştiu cum faci, dar eşti plin de idei! Haide să-l îmbrăţişăm pe 
Raoul. 

— Vai de cel care cată acum chiorâş la stăpânul meu! se 
îndârji Mousqueton. Nu dau un ban pe pielea lui! 

Încălecară şi plecară. În strada Saint-Denis aflară o mare 
mulțime de oameni. Domnul de Beaufort tocmai şosea de la 
Vendômois şi vicarul îl arăta parizienilor miraţi şi bucuroşi 
totodată. 

Avându-l pe domnul de Beaufort, ei se socoteau de acum 
încolo de neînvins. 

Ca să nu dea ochii cu prinţul, cei doi prieteni apucară pe o 
străduţă lăturalnică şi ajunseră la bariera Saint-Denis. 

— E adevărat că domnul de Beaufort a sosit la Paris? 
întrebară străjile pe cei doi călăreţi. 

— Nimic mai adevărat, răspunse d'Artagnan. Dovadă că ne 
trimite pe noi în calea domnului de Vendôme, tatăl său, care 
trebuie să sosească şi el. 

— Trăiască domnul de Beaufort! strigară străjile. 

Ostaşii se dădură la o parte, pătrunşi de respect, lăsând 
cale liberă trimişilor marelui prinţ. 

Cum se văzură dincolo de barieră, oamenii aceştia care nu 
cunoşteau nici oboseală, nici descurajarea, porniră într-o goană 
turbată. Caii zburau nu altceva şi călăreţii nu conteneau să 
vorbească despre Athos şi Aramis. 

Mousqueton trecea prin toate chinurile iadului, dar 
credinciosul servitor se mângâia la gândul că amândoi stăpânii 
lui au destule necazuri: fiindcă ajunsese să-l socotească pe 
d'Artagnan drept un al doilea stăpân, ba chiar îi îndeplinise 
poruncile mai iute şi mai cu luare-aminte decât poruncile lui 
Porthos. 

Tabăra oştirii se află între Saint-Omer şi Lambe; cei doi 
prieteni făcură un ocol până acolo, povestind amănunţit despre 
fuga regelui şi a reginei, noutate cunoscută aici din zvonuri vagi. 
Îl găsiră pe Raoul lângă cortul lui, tolănit pe un maldăr de fin, 
din care calul mai fură pe ascuns câte o gură. Tânărul avea ochii 


roşii şi părea mâhnit. Mareşalul de Grammont şi contele de 
Guiche se îna-poiaseră la Paris şi bietul băiat se simţea singur. 

După o clipă, Raoul ridică ochii şi îi văzu pe cei doi călăreţi 
care-l priveau. li recunoscu îndată şi le alergă înainte cu braţele 
deschise. 

— O! Dumneavoastră sunteţi, scumpi prieteni! strigă el. Aţi 
venit să mă căutaţi? Mă luaţi cu dumneavoastră? Mi-aduceţi 
veşti de la tutorele meu? 

— N-ai primit nici o veste de la el? întrebă d'Artagnan. 

— Vai, nu, domnule şi nu ştiu ce i s-a putut întâmpla. Sunt 
atât de neliniştit, încât, oh, încât îmi vine să plâng. 

Şi într-adevăr, două lacrimi mari i se rostogoliră pe obrajii 
arşi de soare. 

Porthos întoarse capul, vrând ca faţa-i mare şi bună să nu 
trădeze ceea ce se petrecea în sufletul său. 

— Ce dracu?! rosti d'Artagnan, mişcat cum nu mai fusese 
de mult. Nu-ţi pierde curajul, prietene! Dacă n-ai primit scrisori 
de la conte, noi am primit... noi doi... o scrisoare... 

— Ah! Adevărat? strigă Raoul. 

— Şi chiar foarte liniştitoare, adăugă d'Artagnan, băgând de 
seamă bucuria pe care această veste o pricinuia tânărului. 

— O aveţi? întrebă Raoul. 

— Da. Adică o aveam, zise d'Artagnan, prefăcându-se că se 
scotoceşte prin buzunare. Stai niţel, trebuie să fie aici, în 
buzunar. Imi scrie despre întoarcerea lui, nu-i aşa, Porthos? 

Oricât era el de gascon, d'Artagnan nu se încumeta să ia 
numai asupra lui povara acestei misiuni. 

— Da, întări Porthos, tuşind. 

— Ah, daţi-mi-o şi mie! se rugă tânărul. 

— Ei! Doar adineauri am citit-o. S-o fi pierdut? Ei, drăcie, 
mi-e spart buzunarul! 

— Aşa e, zău, domnule Raoul, interveni Mousqueton. Era o 
scrisoare chiar foarte liniştitoare. Stăpânii mi-au citit-o şi mie şi- 
am plâns de bucurie. 

— Cel puţin ştiţi unde se află acum, domnule d'Artagnan? 
întrebă Raoul, pe jumătate înseninat. 

— O, da, sigur că ştiu, zise d'Artagnan. Numai că e o taină, 
la naiba! 

— Nădăjduiesc că nu şi pentru mine. 

— Nu, nu, de aceea o să-ţi spun. 


Porthos se uita la prietenul său cu ochii mari şi plini de 
mirare. 

— Unde dracu să spun că e? Nu cumva să-ncerce să-l 
întâlnească! şopti d'Artagnan. 

— Unde se află, domnule? întrebă Raoul, cu vocea-i blândă 
şi dulce. 

— La Constantinopol! 

— La turci! excalmă Raoul, foarte înspăimântat. Doamne! 
Ce tot vorbiţi? 

— Ei şi ce? Ţi-e frică? pufni d'Artagnan. Ce înseamnă turcii 
pentru oameni ca abatele d'Herblay şi contele de La Fere? 

— Ah, e întovărăşit de prietenul său? murmură Raoul. Asta 
mă mai linişteşte puţin. 

— Deştept diavolul ăsta de d'Artagnan! se minuna Porthos, 
uluit de şiretenia gasconului. 

— Acum, se grăbi d'Artagnan să schimbe vorba, ţine ăşti 
cincizeci de pistoli, pe care domnul conte ţi i-a trimis prin acelaşi 
curier. Bănuiesc că nu mai aveai bani şi că-s bineveniţi. 

— Mai am încă douăzeci de pistoli, domnule. 

— Bine, ia-i şi pe ăştia, să ai şaptezeci. 

— Şi dacă vrei mai mult... - se oferi Porthos, ducând mâna 
la buzunar. 

— Mulţumesc, zise Raoul, împurpurându-se. Vă mulţumesc 
de o mie de ori, domnule. 

În clipa aceea se ivi Olivain. 

— A, să nu uit, zise d'Artagnan, în aşa fel încât valetul să-l 
audă. Eşti mulţumit de Olivain? 

— Da, destul de mulţumit. 

Olivain intră în cort cu aerul că n-a auzit nimic. 

— Ce te nemulţumeşte la omul ăsta? 

— E mâncăcios, spuse Raoul. 

— Vai, domnule! se tângui Olivain, ieşind la iveală la 
această învinuire. 

— E puţin cam hot. 

— Vai de mine, domnule! 

— Şi mai cu seamă foarte fricos. 

— Vai de mine şi de mine, domnule, mă faceţi de râsul 
lumii! scânci valetul. 

— Drace! bombăni d'Artagnan. Află, jupân Olivain, că 
oamenilor ca noi nu le plac slujitorii fricoşi. Fură-ţi slăpînul, 


mănâncă-i dulceţurile şi bea-i vinul, dar să nu fi fricos, găgăuţă, 
că-ţi tai urechile. Uită-te la domnul Mouston, spuneai să-ţi arate 
rănile pe care le-a primit şi care-i fac cinste şi vezi cită 
demnitate i-a întipărit pe chip bărbăţia de care dă întotdeauna 
dovadă. 

Mousqueton era în al nouălea cer, ba chiar l-ar fi îmbrăţişat 
pe muşchetar dacă ar fi îndrăznit. Deocamdată, se jura de unul 
singur să moară pentru d'Artagnan dacă s-ar fi ivit vreun prilej. 

— Alungă-l pe tontul ăsta, Raoul, îl povăţui d'Artagnan. 
Dacă-i fricos, o să te facă de ruşine într-o bună zi. 

— Domnul spune că sunt fricos, strigă Olivain, fiindcă 
deunăzi a vrut să se bată-n duel cu un stegar din regimentul 
Grammont şi eu n-am vrut să-l întovărăşesc. 

— Jupân Olivain, un valet trebuie să dea întotdeauna 
ascultare, rosti d'Artagnan cu asprime. 

Şi apoi, luându-l deoparte, îi spuse: 

— Ai fost înţelept, dacă stăpânul tău n-avea dreptate. Ţine 
un scud pentru tine. Dar când i se va aduce vreo jignire şi n-ai 
să te laşi făcut bucăţi alături de el, îţi tai limba şi-ţi pocesc 
mutra. Să ţii bine minte! 

Olivain se înclină şi băgă banul în buzunar. 

— Şi-acum, prietene Raoul, domnul du Vallon şi cu mine 
plecăm ca ambasadori, zise d'Artagnan. Nu pot să-ţi spun în ce 
scop, nici eu singur nu ştiu. Dacă însă ai nevoie de ceva, scrie 
doamnei Madelon Turquaine, la hanul "La Căpriţa", în strada 
Tiquetonne şi cere-i să-şi deschidă punga ca şi unui bancher: cu 
măsură totuşi, căci punga ei nu-i chiar aşa doldora ca a 
domnului d'Emery. 

Şi îmbrăţişă copilul lăsat în grija lui, trecându-l apoi în 
braţele vânjoase ale lui Porthos. Temutul uriaş îl luă în braţe şi-l 
tinu o clipă lipit de nobila-i inimă. 

— Haide, la drum! hotărî d'Artagnan. 

Porniră spre Boulogne, unde ajunseră spre seară, cu caii lac 
de sudoare şi albi de spumă. 

La vreo zece paşi de locul unde se opriră înainte să intre în 
oraş, se afla un tânăr înveşmântat în negru, care părea că 
aşteaptă pe cineva şi care, de cum îi văzuse, îi privea ţintă. 
D'Artagnan se apropie de el şi, fiindcă acesta nu întoarse ochii, 
mormăi: 

— Ascultă, mie nu-mi prea place să fiu măsurat. 


— Domnule, zise tânărul fără să ia în seamă aceste cuvinte. 
Nu cumva veniţi de la Paris? 

D'Artagnan gândi că era vreun curios care doreşte să aibă 
veşti din capitală. 

— Chiar aşa, încuviinţă el, ceva mai îmblânzit. 

— Nu trebuie să trageţi la hanul "Pajura Angliei"? 

— Întocmai, domnule. 

— Şi nu veniţi aici cu o misiune din partea Eminenţei-Sale 
cardinalul Mazarin? 

— Da, domnule. 

— Atunci, rosti tânărul, cu mine aveţi treabă. Eu sunt 
Mordaunt. 

— Aha! murmură d'Artagnan. Omul de care Athos mă 
previne să mă păzesc. 

— Aha! şopti Porthos. Omul pe care Aramis vrea să-l strâng 
de gât. 

Şi amândoi îl măsurară cu luare-aminte. Tânărul tălmăci 
altfel privirea lor. g 

— Oare puneţi la îndoială cuvântul meu? întrebă el. In acest 
caz sunt gata să vă dau toate dovezile. 

— Nu, domnule, zise d'Artagnan. Socotiţi-ne pe amândoi la 
dispoziţia dumneavoastră. 

— Ei bine! glăsui Mordaunt. Atunci vom pleca fără 
întârziere, căci asta-i ultima zi din răgazul pe care mi l-a cerut 
cardinalul. Corabia mea stă gata să iasă în larg şi, dacă n-aţi fi 
venit, plecam singur. Generalul Oliver Cromwell trebuie să 
aştepte cu nerăbdare întoarcerea mea. 

— Aha! spuse d'Artagnan. Prin urmare, suntem trimişi la 
generalul Oliver Cromwell? 

— Nu aveţi o scrisoare pentru el? întrebă tânărul. 

— Am o scrisoare într-un plic dublu, pe care trebuie să-l 
deschid doar la Londra. Dar pentru că mi-aţi spus cui anume îi 
este adresată, nu are rost să aştept până acolo. 

Şi d'Artagnan rupse plicul. 

Într-adevăr, scrisoarea purta următoarea adresă: 


“Domnului Oliver Cromwell, general al oştirii poporului 
englez". 


— Oh! îngână d'Artagnan! Ciudată însărcinare! 


— Ce hram poartă Oliver Cromwell ăsta? mormăi Porthos. 
Mazarin vrea să facă vreo afacere cu el, cum am făcut noi cu 
paiele? 

— Haideţi, haideţi, domnilor! îi zori Mordaunt, nerăbdător. 
să plecăm! 

— Oh! se căina Porthos. Fără să mâncăm? Oare domnul 
Cromwell nu poate să aştepte un pic? 

— Da, dar eu? zise Mordaunt. 

— Ei bine, dumneavoastră? îşi arătă Porthos nedumerirea. 

— Eu sunt grăbit. 

— A, dacă-i vorba doar de dumneata, puţin îmi pasă, îl 
încunoştinţă Porthos. Şi o să stau la masă, cu sau fără 
îngăduinţa dumitale. 

Privirea ştearsă a tânărului se aprinse, gata parcă să 
azvârle fulgere, dar el se stăpâni. 

— Domnule, interveni d'Artagnan, trebuie să aveţi 
înţelegere faţă de nişte drumeţi înfometați. De altfel, masa n-are 
să ne întârzie prea mult, o să ne zorim caii până la han. Mergeţi 
pe jos până în port, noi îmbucăm ceva şi ajungem acolo o dată 
cu dumneavoastră. 

— Fie, domnilor, numai să nu zăbovim, încuviinţă Mordaunt. 

— În sfârşit! şopti Porthos. 

— Cum se numeşte corabia? întrebă d'Artagnan? 

— "Standard." 

— Bine. Într-o jumătate de ceas vom fi pe punte. 

Şi dând pinteni cailor, se îndreptară amândoi către hanul 
“Pajura Angliei." 

— Ce zici de tânărul ăsta? întrebă d'Artagnan din goana 
calului. 

— Zic că nu-mi place nici cât negru sub unghie, bombăni 
Porthos. M-am simţit îmboldit să urmez sfatul lui Aramis. 

— Stăpâneşte-te, dragul meu Porthos, e trimisul generalului 
Cromwell şi cred c-am fi rău primiţi, vestindu-l că am sucit gâtul 
omului său de încredere. 

— Mi-e totuna, îngână Porthos. Am băgat de seamă 
întotdeauna că Aramis dă sfaturi bune. 

— Ascultă, zise d'Artagnan. După ce ne îndeplinim 
misiunea... 

— Ei? 

— Dacă ne aduce înapoi în Franţa... 


— Ei bine? 

— Ei bine, atunci vedem noi. 

Între timp, cei doi prieteni ajunseră la han, unde mâncară 
cu mare poftă, apoi porniră de îndată spre port. O corabie stătea 
gata de plecare. Pe punte îl văzură pe Mordaunt, care se plimba 
de colo-colo, plin de nerăbdare. 

— De necrezut, zicea d'Artagnan, în vreme ce se apropiau 
cu barca de "Standard". E uimitor cum seamănă tânărul ăsta cu 
cineva pe care l-am cunoscut cândva, dar nu-mi dau seama cu 
cine anume. 

Ajunseră la scară şi, după o clipă, erau sus pe punte. 

Îmbarcarea cailor se dovedi mai anevoioasă decât a 
oamenilor şi bricul ridică ancora abia pe la opt seara. 

Mordaunt tremura de nerăbdare. Porunci să se ridice 
pânzele. 

Porthos, frânt de oboseală după trei nopţi de nesomn şi 
după şaptezeci de leghe făcute călare, se dusese în cabina lui şi 
dormea. 

D'Artagnan, înfrângându-şi scârba faţă de Mordaunt, se 
plimba cu el pe punte şi-i îndruga verzi şi uscate, încercând să-l 
tragă de limbă. 

Mousqueton avea rău de mare. 


Capitolul XIII Scoţianul sperjur şi fără lege, 
pentru-un bănuţ şi l-a vândut pe rege 


Şi-acum e nevoie ca cititorul să lase '“Standard'-ul să 
navigheze liniştit - dar nu către Londra, încotro socoteau 
d'Artagnan şi Porthos că se îndreaptă, ci către Durham, unde 
scrisori primite din Anglia în timpul şederii la Boulogne îi 
porunciseră lui Mordaunt să se înfăţişeze - şi să ne urmeze în 
tabăra  regalistă, aşezată dincolo de Tyne, lângă oraşul 
Newcastle. 

Acolo, între două râuri, la graniţa Scoției, dar pe pământul 
Angliei, se întind corturile unei mici armate. E miezul nopţii. 
Bărbaţi care pot fi recunoscuţi drept highlanderi, după pulpele 
goale, fustele scurte, păturile lor vărgate şi pana de la pălărie, 
fac de strajă nepăsători. Luna, lunecând printre doi nori 
mătăhăloşi, se strecoară prin orice locşor şi luminează în calea 


ei  muschetele  străjilor, desprinde din noapte zidurile, 
acoperişurile şi clopotniţele oraşului pe care Carol | tocmai le-a 
părăsit în mâinile oştirii Parlamentului, ca şi Oxford-ul şi Newart- 
ul, care rezistau încă, în nădejdea unei împăcări. 

Intr-un cap al taberei, lângă un cort uriaş, plin de ofiţeri 
scoțieni, adunaţi la un fel de sfat sub conducerea bătrânului 
conte de Loeven, comandantul lor, un bărbat în veşmânt de 
cavaler doarme întins pe iarbă, cu mâna dreaptă pe spadă. 

La vreo cincizeci de paşi mai încolo, un alt bărbat, îmbrăcat 
la fel, stă de vorbă cu o strajă scoțiană. Deşi străin, mulţumită 
obişnuinţei cu care pare să vorbească limba engleză, reuşeşte 
să înţeleagă răspunsurile străjii, rostite în graiul din comitatul 
Perth. 

Orologiul oraşului Newcastle bătea unu după miezul nopţii, 
când bărbatul care dormea se trezi şi, după ce se întinse ca tot 
omul după un somn adânc, se uită cu luare-aminte în jur: 
văzând că e singur, se ridică şi, făcând un ocol, trecu pe lângă 
cavalerul care vorbea cu scoţianul de strajă. Acesta isprăvise, 
fără îndoială, cu întrebările, urmând cu aerul cel mai firesc 
aceeaşi cale ca şi primul cavaler care îl aştepta în umbra unui 
cort. 

— Ei bine, dragul meu prieten? îl întrebă el în cea mai 
curată franţuzească vorbită vreodată între Rouen şi Tours. 

— Ei bine, prietene, nu-i timp de pierdut, trebuie să-l 
prevenim pe rege. 

— Dar ce se întâmpla? 

— Ar fi prea lung de povestit. De altfel, ai să te lămureşti 
numaidecât. Şi-apoi, cel mai mic cuvânt spus aici ar putea 
pierde totul. Să mergem să-l găsim pe milord de Winter. 

Şi amândoi se îndreptară spre celălalt capăt al taberei; iar 
cum tabăra acoperea un loc pătrat, cu latura de numai cinci 
sute de paşi, ajunseră curând la cortul celui pe care îl căutau. 

— Stăpânul tău doarme, Tony? întrebă în engleză unul 
dintre cei doi cavaleri, adresându-se valetului culcat în prima 
despărţituri a cortului, ce slujea drept anticameră. 

— Nu, domnule conte, spuse valetul. Nu cred, sau abia a 
aţipit, fiindcă s-a plimbat mai bine de două ceasuri prin cort 
după ce s-a întors de la rege şi nu-s nici zece minute de când 
nu-i mai aud paşii. De altfel, adaugă valetul ridicând perdeaua, 
puteţi vedea singuri. 


Într-adevăr, de Winter stătea în faţa unei deschizături în 
chip de fereastră, prin care pătrundea răcoarea nopţii şi 
urmărea melancolic luna, pierdută, precum am spus printre nori 
negri şi groşi. 

Cei doi prieteni se apropiară de lord, care, cu capul sprijinit 
în palmă, privea cerul. El nu-i auzi şi rămase nemişcat până în 
clipa când simţi o mână pe umăr. Atunci se întoarse, dădu cu 
ochii de Athos şi de Aramis şi le întinse mâna. 

— Aţi băgat de seamă ce însângerata e luna în noaptea 
asta? întrebă el. 

— Nu, zise Athos. Mi se pare că de obicei. 

— Priveşte, cavalere, stărui de Winter. 

— Mărturisesc că sunt de părerea contelui de La Fere, zise 
Aramis. Nu văd nimic deosebit. 

— Conte, vorbi Athos. Într-o situaţie atât de grea ca a 
noastră trebuie să avem privirile aţintite asupra pământului şi 
nu asupra cerului. V-aţi uitat la scoţienii noştri, sunteţi sigur de 
ei? 

— Scoţienii? făcu de Winter. Care scoțieni? 

— Eh, ai noştri, la naiba! bombăni Athos. Oamenii pe care 
se bizuie regele, scoţienii contelui Loeven. 

— Nu, zise de Winter şi adăugă: Spuneţi-mi, chiar nu vedeţi 
că o nuanţă sângerie acoperă cerul? 

— Câtuşi de puţin, rosti Athos şi Aramis într-un glas. 

— Spuneţi-mi, continuă de Winter, frământat de acelaşi 
gând, n-a rămas oare de pomină în Franţa faptul că în ajunul 
zilei când a fost ucis Henric al IV-lea, care juca şah cu domnul de 
Bassompierre, a văzut pete de sânge pe tabla de şah? 

— Într-adevăr, mareşalul mi-a spus de multe ori povestea 
asta, recunoscu Athos. 

— Chiar aşa e, murmură de Winter. Şi a doua zi, Henric al 
IV-lea a fost ucis. 

— Dar ce legătură are această năzărire a lui Henric al IV-lea 
cu dumneata, conte? întrebă Aramis. 

— Nici una, domnilor şi zău, sunt nebun că vă răpesc 
vremea cu asemenea lucruri, când venirea voastră la mine în 
cort, în toiul nopţii, arată lămurit că-mi aduceţi o veste 
însemnată. 

—  Întocmai, milord, mărturisi Athos. Aş vrea să vorbesc 
regelui. 


— Regelui? Dar regele doarme. 

— Am să-i aduc la cunoştinţă lucruri de cea mai mare 
însemnătate. 

— Nu se pot amâna pe mâine? 

— Trebuie să le afle chiar acum, ba poate că şi acum e prea 
târziu. 

— Să mergem, domnilor, zise de Winter. 

Cortul lui de Winter era aşezat alături de cortul regal şi un 
fel de coridor le lega între ele. Această trecere era păzită nu de 
o santinelă, ci de un valet de încredere al lui Carol |, astfel încât, 
într-o împrejurare urgentă, regele să poată comunica pe dată cu 
credinciosu-i slujitor. 

— Domnii sunt cu mine, zise de Winter. 

Valetul se înclină şi îi lăsă să treacă. 

Într-adevăr, regele Carol, frânt de oboseală, adormise pe un 
pat de campanie, într-o tunică neagră, cu cizme înalte în 
picioare, cu cingătoarea desfăcută şi cu pălăria lângă el. Bărbaţii 
înaintară şi Athos, care mergea în frunte, se uită o clipă în 
tăcere la nobila faţă atât de palidă, încadrată de plete negre, 
năduşite de un somn chinuit şi lipite de tâmplele cu vine 
albăstrii, care păreau umflate de lacrimi sub ochii încercănaţi. 

Athos suspină adânc şi suspinul acesta îl trezi pe rege, atât 
de uşor dormea. 

— Ah! zise el, deschizând ochii şi ridicându-se într-un cot. 
Dumneata eşti, conte le La Fere? 

— Da, sire, răspunse Athos. 

— Veghezi în timp ce eu dorm, mi-aduci vreo veste? 

— Vai, sire, maiestatea-voastră a ghicit, mărturisi Athos. 

— Atunci, e o veste rea? murmură regele cu un zâmbet 
melancolic. 

— Da, sire. 

— N-are a face, aducătorul e binevenit, căci mă bucur ori 
de câte ori vii la mine. Dumneata, al cărui devotament nu 
cunoaşte nici patrie, nici nenorocire, dumneata mi-eşti trimis de 
Henriette. Oricare ar fi vestea ce-mi aduci, vorbeşte fără 
înconjur. 

— Sire, Oliver Cromwell a sosit în noaptea asta la 
Newcastle. 

— Ah! făcu regele. Ca să lupte împotriva mea? 

— Nu, sire, ca să vă cumpere. 


— Ce spui? 

— Spun, sire, că armata scoțiană are de primit patru sute 
de mii de livre sterline. 

— Drept soldă întârziata: da, ştiu. De aproape un an vitejii 
şi credincioşii mei scoțieni se bat pentru onoare. 

Athos surâse. 

— Ei bine, sire, cu toate că onoarea e un lucru tare frumos, 
ei s-au cam plictisit să se bată pentru ea şi în noaptea asta v-au 
vândut pentru două sute de mii de livre, adică pentru jumătate 
din ce li se cuvenea. 

— Cu neputinţă! strigă regele. Scoţienii să-şi vândă regele 
pentru două sute de mii de livre?! 

— Evreii l-au vândut pe Dumnezeul lor pentru treizeci de 
arginţi. 

— Şi cine-i luda care a făcut acest târg infam? 

— Contele de Loeven. 

— Eşti sigur, domnule? 

— Am auzii totul cu urechile mele. 

Regele oftă adânc, ca şi cum i s-ar fi sfărâmat inima în 
piept şi îşi lăsă capul în palme. 

— Oh, scoţienii! murmură el. Scoţienii, pe care îi numeam 
credincioşii mei! Scoţienii, pe care m-am bizuit, când puteam să 
fug la Oxford! Scoţienii, compatrioţii mei! Scoţienii, fraţii mei! 
Eşti, într-adevăr, sigur, domnule? 

— Culcat la pământ în spatele cortului lui Loeven, a cărui 
pânza o ridicasem, am văzut şi auzit totul. 

— Şi când trebuie să se încheie târgul? 

— Astăzi, în cursul dimineţii. După cum vede şi maiestatea- 
voastră, nu-i timp de pierdut. 

— Ce se mai poate face, de vreme ce spui că am fost 
vândut?! 

— Să trecem peste râul Tyne, să ajungem în Scoţia şi să-l 
întâlnim pe lordul Montrose, căci el nu vă va vinde. 

— Şi ce-am să fac în Scoţia? Un război de hărţuială? Un 
asemenea război e nedemn de un rege. 

— Pilda lui Robert Bruce vă absolvă, sire. 

— Nu, nu! Lupt de prea multă vreme. Dacă m-au vândut, 
atunci să mă dea în mâinile vrăjmaşului şi ruşinea veşnică a 
trădării lor să cadă asupră-le. 


— Sire, rosti Athos. Un rege poate că aşa trebuie să 
acţioneze, dar nu un soţ şi un părinte. Am venit aici în numele 
soţiei şi fiicei voastre şi, în numele soţiei şi al fiicei voastre, 
precum şi al celorlalţi doi copii pe care îi mai aveţi la Londra, vă 
spun: "Păstraţi-vă viaţa, sire, e voinţa Domnului!" 

Regele se ridică, îşi strânse cingătoarea, îşi încinse spada 
şi, ştergându-şi cu batista sudoarea de pe frunte, cuvântă: 

— Ei bine, ce e de făcut? 

— Sire, aveţi în întreaga oştire un regiment pe care să vă 
puteţi bizui pe deplin? 

— De Winter, zise regele, crezi în devotamentul 
regimentului dumitale? 

— Sire, nu-s decât oameni şi oamenii au devenit destul de 
slabi, ori destul de răi. Cred în cinstea lor, dar nu răspund de ea. 
Le-aş încredința viaţa mea, dar mă tem să le-o încredinţez pe a 
maiestăţii-voastre. 

— Ei bine, rosti Athos, în lipsa unui regiment, suntem noi, 
trei oameni devotați, noi vom fi de ajuns. Maiestatea-voastră să 
încalece şi să pornească la drum în mijlocul nostru. Trecem apa 
râului Tyne, ajungem în Scoţia şi suntem salvaţi. 

— E şi părerea dumitale, de Winter? întrebă regele. 

— Da, sire. 

— Şi a dumitale, d'Herblay? 

— Da, sire. 

— Fie aşa cum vreţi. De Winter, dă poruncile de cuviință. 

De Winter ieşi îndată şi în acest timp regele isprăvi să se 
îmbrace. Zorile începeau să se strecoare prin deschizătura 
cortului când lordul se înapoie. 

— Totul e gata, sire, zise el. 

— Şi noi? întrebă Athos. 

— Grimaud şi Blaisois v-au pregătit caii de drum. 

— Atunci să nu pierdem o clipă şi să plecăm, hotărî Athos. 

— Sire, glăsui Aramis, maiestatea-voastră nu dă de ştire 
prietenilor? 

— Prietenii mei!... murmură Carol, clătinând trist din cap. 
Nu mai am alţii în afară de voi trei. Un prieten de douăzeci de 
ani, care nu m-a uitat niciodată, doi prieteni de opt zile, pe care 
n-am să-i uit niciodată. Să mergem, domnilor, să mergem. 


Regele ieşi din cort şi îşi găsi calul gata înşeuat. Era un cal 
sarg, pe care îl avea de trei ani şi pe care îl îndrăgea mult. 
Văzându-l, calul necheză de bucurie. 

— Ah! zise regele. Am fost nedrept: iată, dacă nu încă un 
prieten, cel puţin încă o fiinţă care mă iubeşte. Tu ai să-mi fii 
credincios, nu-i aşa, Arthus? 

Ca şi cum ar fi înţeles aceste cuvinte, calul îşi apropie botul 
aburind de faţa regelui, dezgolindu-şi voios dinţii albi. 

— Da, da, urmă regele, mângâindu-l. Da, e bine, Arthus şi 
sunt mulţumit de tine. 

Şi, cu acea sprinteneală ce-l făcea unul dintre cei mai de 
frunte călăreţi ai Europei, Carol se aruncă în şa. 

— Ei bine, domnilor, vă aştept, spuse el, întorcându-se 
către Athos, Aramis şi de Winter. 

Athos stătea în picioare, nemişcat, cu ochii aţintiţi şi cu 
mâna întinsă către o dungă neagră, care urma malul râului Tyne 
şi care se întindea de două ori în lungime cât tabăra. 

— Ce să fie dunga asta? mormăi Athos, pe care ultimele 
umbre ale nopţii în luptă cu zorile îl împiedicau să desluşească 
lămurit ceea ce vedea. Ce să fie dunga asta? leri n-am văzut-o. 

— E ceața care se ridică de pe râu, fără îndoială, zise 
regele. 

— Sire, e ceva mult mai compact decât ceața. 

— Intr-adevăr, se vede ca o barieră roşietică, interveni de 
Winter. 

— E duşmanul care iese din Newcastle şi ne înconjoară! 
strigă Athos. 

— Duşmanul! exclamă regele. 

— Da, duşmanul. Prea târziu! Uite, uite colo, înspre oraş, 
vedeţi strălucind sub soare "coastele de fier"? 

Era porecla ostaşilor în cămăşi de zale, din care Cromweli 
îşi făcuse garda sa. 

— Ah! spuse regele. Acum mă voi convinge dacă scoţienii 
mei mă trădează. 

— Ce vreţi să faceţi? strigă Athos. 

— Să le ordon să pornească la luptă şi să-i strivească în 
picioare pe aceşti mizerabili răzvrătiți. 

Şi regele, îmboldindu-şi calul, se avânta spre cortul contelui 
de Loeven. 

— Să-l urmăm, zise Athos. 


— Haidem, zise Aramis. 

— Oare regele e rănit? întrebă de Winter. Văd pete de 
sânge pe pământ. 

Şi se repezi după cei doi prieteni. Athos îl opri. 

— Dumneata du-te şi strânge-ţi regimentul, îl povăţui 
muşchetarul. Curând prevăd că vom avea nevoie de el. 

De Winter îşi întoarse calul, cei doi prieteni porniră înainte. 
Cât ai clipi, regele ajunsese la cortul căpeteniei oştirii scoțiene. 
Sări din şa şi intră în cort. Generalul se afla în mijlocul 
principalilor comandanţi. 

— Regele! strigară ei, ridicându-se şi  privindu-se 
încremeniţi. 

Într-adevăr, Carol stătea în faţa lor, încruntat, cu pălăria pe 
cap, biciuindu-şi carâmbii cu cravaşa. 

— Da, domnilor, rosti el. Regele însuşi. Regele, care vrea să 
vă ceară socoteală de ceea ce se petrece. 

— Dar ce se petrece, sire? întrebă contele de Loeven. 

— Domnule, vorbi regele, lăsându-se pradă mâniei. 
Generalul Cromwell a sosit astă-noapte la Newcastle. 
Dumneavoastră ştiţi acest lucru, dar eu n-am fost prevenit. 
Duşmanul iese din oraş şi ne taie trecerea peste râul Tyne - 
străjile dumneavoastră au văzut negreşit această mişcare - şi 
eu nu-s prevenit. Printr-un târg mârşav m-aţi vândut 
Parlamentului cu două sute de mii de lire sterline, dar cel puţin 
despre acest târg sunt prevenit. lată ce se petrece, domnilor! 
Răspundeţi sau apăraţi-vă, fiindcă eu vă învinuiesc! 

— Sire, bâlbâi contele de Loeven. Sire, maiestatea-voastră 
a fost înşelată de mărturii mincinoase. 

— Am văzut cu ochii mei armata duşmană desfăcându-şi 
rândurile între mine şi Scoţia, i-o reteză Carol. Aproape că pot 
spune: am auzit cu urechile mele dezbaterea prilejuită de acest 
târg. 

Căpeteniile scoțiene  schimbară o privire între ele, 
încruntându-se la rândul lor. 

— Sire, murmură contele de Loeven, copleşit sub povara 
ruşinii. Sire, suntem gata să vă dăm orice dovadă. 

— Nu cer decât una singură, rosti regele. Puneţi armata în 
linie de bătaie şi să pornim împotriva duşmanului. 

— Asta nu se poate, sire, zise contele. 


— Cum adică nu se poate?! Şi ce vă împiedică? strigă Carol 


— Maiestatea-voastră ştie bine că am încheiat armistițiu cu 
armata engleză, răspunse contele. 

— Dacă există un armistițiu, atunci armata engleză l-a 
călcat ieşind din oraş împotriva înţelegerii. Şi vă spun: trebuie să 
treceţi cu mine prin rândurile ei şi să ajungem în Scoţia, iar dacă 
n-o faceţi, ei bine, alegeţi între cele două nume care aduc 
oamenilor disprețul şi stârnesc scârba celor din jur faţă de ei: 
sau sunteţi laşi, sau sunteţi trădători! 

Ochii scoţienilor azvârliră flăcări şi aşa cum se întâmpla 
adesea în asemenea împrejurări, trecură de la culmea ruşinii la 
culmea neruşinii. Doi dintre comandanţi înaintară de o parte şi 
de alta a regelui. 

— Ei bine, da, spuseră ei. Am făgăduit să eliberăm Scoţia şi 
Anglia de cel care de douăzeci şi cinci de ani suge sângele şi 
aurul Angliei şi Scoției. Am făgăduit să ne ţinem cuvântul. Rege 
Carol Stuart, eşti prizonierul nostru. 

Şi amândoi întinseră mâna în aceeaşi clipă asupra regelui. 
Dar mai înainte să-l fi atins, amândoi se prăvăliră la pământ, 
unul fără cunoştinţă, celălalt mort. 

Athos lovise pe unul cu mânerul pistolului, iar Aramis îl 
străpunse pe celălalt cu spadă. 

Apoi, cum contele de Loeven şi celelalte căpetenii se 
dădeau înapoi în faţa acestui ajutor neaşteptat, venit parcă din 
cer în sprijinul celui pe care ei îl şi socoteau prizonierul lor, 
Athos şi Aramis îl târâră pe rege afară din cortul trădării, unde 
intrase cu atâta lipsă de prevedere şi, sărind pe caii ţinuţi la 
îndemâna de către valeţi, porniră tustrei în goană spre cortul 
regal. 

În trecere îl zăriră pe de Winter, care galopa în fruntea 
regimentului său. Regele îi făcu semn să-i întovărăşească. 

Pătrunseră toţi patru în cort. Nu aveau nici un plan şi 
trebuiau să ia o hotărâre. 
Regele se lăsă să cadă într-un jilţ. 


— Sunt pierdut, spuse el. 

— Nu, sire, rosti Athos. Sunteţi doar trădat. 

Regele suspină din adâncul pieptului. 

— Trădat, trădat de scoțieni, în mijlocul cărora m-am născut 
şi pe care i-am iubit întotdeauna mai mult decât pe englezi! Oh, 
ticăloşii! 

— Sire, vorbi Athos. Nu-i ceasul învinuirilor. E momentul să 
arătaţi că sunteţi rege şi gentilom. Sus, sire, sus! Aveţi aici cel 
puţin trei oameni care nu vă vor trăda, nu vă temeţi! Ah, barem 
de-am fi fost cinci! şopti Athos, cu gândul la d'Artagnan şi 
Porthos. 

— Ce spui? întrebă Carol, ridicându-se. 

— Spun, sire, că nu mai există decât o singură cale. Lordul 
de Winter răspunde de regimentul său, ori aşa se pare cel puţin, 
ca să folosim cuvântul potrivit: el se pune în fruntea oamenilor 
săi, noi, de o parte şi de alta a maiestăţii-voastre, facem o 
spărtură în armata lui Cromwell şi ajungem în Scoţia. 

— Mai există o cale, interveni Aramis. Unul dintre noi să ia 
hainele şi calul regelui şi în timp ce duşmanul se va arunca să-l 
prindă, regele poate că va trece. 

— Sfatul e bun, zise Athos şi dacă maiestatea-sa vrea să 
facă unuia dintre noi această cinste, noi îi vom fi adânc 
recunoscători. 

— Dumneata ce părere ai, de Winter? întrebă regele, 
uitându-se cu admiraţie la aceşti doi oameni, a căror singură 
grijă era să atragă asupra lor toate primejdiile ce-l amenințau. 

— Cred, sire, că dacă există vreo cale de a salva pe 
maiestatea-voastră, domnul d'Herblay tocmai ne-a arătat-o. Vă 
implor deci să alegeţi imediat, căci n-avem timp de pierdut. 

— Dacă primesc, asta înseamnă moartea, ori cel puţin 
temniţa pentru cel care se va afla în locul meu. 

— Inseamnă cinstea de a-şi fi salvat regele! exclamă de 
Winter. Regele îşi privi vechiul prieten cu lacrimi în ochi, apoi 
desfăcu încet cordonul Sfântului-Spirit, pe care îl purta spre a 
cinsti pe cei doi francezi aflaţi în prejma sa, şi-l anină la gândul 
lui de Winter, care primi în genunchi această zguduitoare 
dovadă de prietenie şi încredere din partea suveranului său. 

— I se cuvine, zise Athos. Il slujeşte de mai mult timp decât 
noi. 

Regele auzi aceste cuvinte şi se întoarse cu ochii în lacrimi. 


— Domnilor, zise el, aşteptaţi o clipă. Am câte un cordon 
pentru fiecare dintre dumneavoastră. 

Şi, ducându-se la un scrin, unde ţinea propriile sale ordine, 
luă cordoane ale ordinului Jartierei. 

— Aceste distincţii nu pot fi pentru noi, zise Athos. 

— Şi de ce nu, domnule? întrebă Carol. 

— Sunt ordine aproape regale şi noi nu suntem decât simpli 
gentilomi. 

— Priviţi la toate tronurile de pe lume, rosti regele şi găsiți- 
mi undeva inimi mai mari ca ale voastre. Nu, nu sunteţi drepţi 
cu dumneavoastră, domnilor, dar eu mă aflu aici să vă fac 
dreptate. În genunchi, conte! 

Athos îngenunche, regele îi petrecu cordonul pe după gât, 
de la stânga spre dreapta, aşa cum cerea obiceiul şi, ridicând 
spada, în locul formulei dintotdeauna: "Te fac cavaler, fii viteaz, 
cinstit şi credincios", spuse: 

— Eşti viteaz, cinstit şi credincios, te fac cavaler, conte. 

Apoi, întorcându-se spre Aramis, zise: 

— E rândul dumitale, cavalere. 

7 Ceremonia fu luată de la capăt, însoţită de aceleaşi cuvinte. 
In acest timp, de Winter, ajutat de aghiotanţi, îşi scotea armura 
de aramă, spre a fi asemuit şi mai mult cu regele. 

Când Carol isprăvi cu Aramis, întocmai ca şi cu Athos, îi 
îmbrăţişă pe amândoi. 

— Sire, glăsui de Winter, care în faţa unui atât de mare 
devotament îşi recăpătase toată stăpânirea de sine şi tot 
curajul. Suntem gata! 

Regele se uită la cei trei gentilomi: 

— Aşadar, trebuie să fugim? 

— A fugi prin mijlocul unei oştiri, sire, zise Athos, se 
cheamă în toate ţările de pe lume a ataca. 

— Prin urmare, voi muri cu spada în mână, zise Carol. 
Domnule conte, domnule cavaler, dacă vreodată voi mai fi 
rege... 

— Sire, ne-aţi cinstit şi aşa mai mult decât se cuvenea unor 
simpli gentilomi, încât recunoştinţa e de partea noastră. Dar să 
nu mai pierdem vremea, am zăbovit destul. 

Regele le întinse mâna pentru ultima oară, schimbă pălăria 
cu cea a lui de Winter şi ieşi din cort. 


Regimentul lui de Winter se afla pe un platou care domina 
tabăra: regele, urmat de cei trei prieteni, se îndreptă într-acolo. 

Tabăra scoțiană părea că, în sfârşit, se trezise: ostaşii 
ieşiseră din corturile lor şi se aşezară în rânduri că pentru luptă. 

— Uitaţi-vă, zise regele. Poate că se căiesc şi sunt gata de 
atac. 

— Dacă se căiesc, sire, atunci ne vor urma, spuse Athos. 

— Bun! încuviinţă regele. Şi noi ce facem? 

— Să observăm armata duşmană, fu de părere Athos. 

Ochii micului grup se aţintiră îndată asupra dungii pe care 
în zori o luaseră drept ceaţă şi care, sub primele raze de soare, 
trădase o armată aşezată în linie de bătaie. Văzduhul era 
limpede şi străveziu, ca de obicei în pragul dimineţii. Desluşeau 
cum nu se poate mai lămurit regimentele, steagurile, ba până şi 
culoarea uniformelor şi a căilor. 

Deodată, pe culmea unui deluşor, un pic în faţa frontului 
duşman, se ivi un bărbat mic de stat şi îndesat, înconjurat de 
câţiva ofiţeri. El îndreptă un ochean către grupul regelui. 

— Omul acesta cunoaşte personal pe maiestatea-voastră? 
întrebă Aramis. 

Carol surâse. 

— Omul acesta e Cromwell, zise el. 

— Trăgeţi-vă pălăria pe ochi, sire, să nu-şi dea seama de 
cele petrecute. 

— Ah, am pierdut mult timp, făcu Athos. 

— Atunci, să se dea ordinul şi plecăm, hotărî regele. 

— Maiestatea-voastră dă ordinul? întrebă Athos. 

— Nu, te numesc locotenentul meu, zise regele. 

— Ascultă, milord de Winter, rosti Athos. Vă rog să vă 
depărtaţi, sire: ceea ce vom discuta nu priveşte pe maiestatea- 
voastră. 

Regele, zâmbind, se trase înapoi trei paşi. 

— lată ce propun, urmă Athos. Împărţim regimentul în două 
escadroane. Dumneata te aşezi în fruntea primului, maiestatea- 
sa şi cu noi în fruntea celui de-al doilea; dacă nimic nu ne 
împiedică, atacăm toţi o dată pentru a forţa liniile duşmanului şi 
a trece râul Tyne, fie prin văd, fie înot; dacă, dimpotrivă, 
întâlnim vreo oprelişte în cale, dumneata şi oamenii dumitale 
muriţi până la unul, iar noi şi regele ne urmăm drumul: odată 
ajunşi pe malul râului, fie el vrăjmaşul aşezat şi pe trei rânduri, 

dacă escadronul dumitale îşi face datoria, restul rămâne în 
seama noastră. 

— Pe cai! zise de Winter. 

— Pe cai! repetă Athos. Am prevăzut şi hotărât totul. 

— Atunci, înainte, domnilor! rosti regele. Şi să ne amintim 
de vechiul strigăt de luptă al Franţei: "Montjoie şi Sant-Denis!" 
Strigătul Angliei stă azi în gura prea multor trădători. 

Incălecară îndată, regele pe calul lui de Winter, de Winter 
pe calul regelui. De Winter se aşeză în fruntea primului 
escadron, iar regele, cu Athos în dreapta şi cu Aramis în stânga, 
în fruntea celui de-al doilea. 

Intreaga oştire scoțiană urmărea aceste pregătiri fără să se 
clintească, în tăcerea ruşinii. 

Câteva căpetenii ieşiră din rânduri şi îşi frânseră spadele. 

— Haidem! zise regele. Asta mi-aduce mângâiere în suflet. 
Nu-s toţi trădători. 

In clipă, aceea răsună glasul lui de Winter: 

— Înainte! strigă el. 

Primul escadron se puse în mişcare, al doilea îl urmă şi 
cobori de pe platou. Un regiment de cavalerişti în cuirase, 
numărând aproape tot atâţia oameni, se desfăşura în spatele 
dealului şi-i venea în mare grabă în întâmpinare. 

Regele arătă lui Athos şi Aramis ce se petrecea. 

— Sire, zise Athos. Am prevăzut împrejurarea şi, dacă 
ostaşii lui de Winter îşi fac datoria, manevra inamicului ne 
salvează, în loc şi ne piardă. 

În acea clipă, peste tropotul şi nechezatul asurzitor al căilor, 
tună vocea lui de Winter: 

— Mâna pe spadă! 

Spadele smulse din teacă zvâcniră ca nişte fulgere. 

— Domnilor, strigă regele la rândul său, îmbătat de 
tumultul şi priveliştea din jur. Haide, domnilor, mâna pe spadă! 

Dar acestei porunci, însoţită de pildă regelui, numai Athos 
şi Aramis îi dădură ascultare. 

— Suntem trădaţi, şopti el. 

— Să mai aşteptăm, interveni Athos. Poate că n-au 
recunoscut vocea maiestăţii-voastre şi aşteaptă ordinul 
comandantului de escadron. 


— Nu l-au auzit ei nici pe-al colonelului! la priveşte! 
exclamă regele, oprindu-şi dintr-o smucitură calul, care aproape 
îngenunche şi apucând frâul lui Athos. 

— Ah, laşii! Ah, ticăloşii! Ah, trădătorii! strigă de Winter, a 
cărui voce se auzea desluşit, în timp ce oamenii săi, rupând 
rândurile, se risipeau în câmpie. 

Abia vreo cincisprezece se adunaseră roată în jurul lui şi 
aşteptau şarja ostaşilor în zale ai lui Cromwell. 

— Să mergem să murim alături de ei! zise regele. 

— Să mergem! spuseră Athos şi Aramis. 

— Toţi cei ce-mi sunt credincioşi, la mine! strigă de Winter. 

Cuvântul lordului ajunse până la cei doi prieteni, care îşi 
struniră caii într-acolo. 

— Nici o milă! tună cineva în franţuzeşte, drept răspuns la 
spusa lui de Winter şi glasul acesta îi făcu să tresară. 

Cât despre de Winter, el se făcu alb ca varul la faţă şi 
rămase înmărmurit. 

Era glasul unui cavaler aflat pe un murg falnic, care atacă 
în fruntea regimentului englez şi care, într-o pornire nestăvilită, 
o luase cu vreo zece paşi înaintea oamenilor săi. 

— El e! murmură de Winter, privindu-l ţintă şi lăsând spada 
să-i atârne în mână. 

— Regele! Regele! răcniră vreo câţiva, înşelaţi de cordonul 
albastru şi de calul şarg al lordului. Prindeţi-l viu! 

— Nu, nu-i regele! strigă cavalerul. Nu vă lăsaţi amăgiţi. Nu- 
i aşa, milord de Winter, că nu eşti regele? Nu-i aşa că eşti 
unchiul meu? 

Şi în aceeaşi clipă, Mordaunt, căci el era, îndreptă ţeava 
pistolul către de Winter. Glonţul porni şi străpunse pieptul 
bătrânului gentilom, care zvâcni în şa şi se prăvăli în braţele lui 
Athos, şoptind: 

— Răzbunătorul! 

— Aminteşte-ţi de mama! urlă Mordaunt, trecând înainte, în 
goana nebunească a calului. 

— Ticălosule! strigă Aramis, apăsând aproape numaidecât 
pe trăgaciul pistolului, chiar când Mordaunt trecea pe lângă el. 
Dar numai capsa luă foc şi glonţul nu porni. 

In clipa aceea, întreg regimentul se năpusti asupra celor 
câţiva rămaşi să lupte şi cei doi francezi fură înconjurați, 


încolţiţi, copleșiți. Athos, după ce se încredința că de Winter era 
mort, lăsă leşul din braţe şi, trăgând spada, strigă: 

— Înainte, Aramis, pentru onoarea Franţei! 

Doi englezi aflaţi în prejma lor căzură la pământ loviți de 
moarte. 

În acelaşi moment izbucniră nişte urale asurzitoare şi 
treizeci de spade scânteiară deasupra capetelor celor doi 
prieteni. 

Deodată, un bărbat se avânta în mijlocul englezilor, 
croindu-şi drum printre ei, sări asupra lui Athos, îl înlănţui cu 
braţele sale vânjoase şi-i smulse spada din mână, şoptindu-i la 
ureche: 

— Taci! Predă-te. Mi te predai mie şi asta nu înseamnă să 
te predai. 

Un uriaş încleştase de asemenea mâinile lui Aramis, care 
încerca zadarnic să se smulgă din acea nemaipomenită 
strânsoare. 

— Predă-te! îi spuse el, privindu-l în ochi. 

Aramis ridică iute capul, Athos se întoarse. 

— D'Artag...! strigă Athos, dar gasconul îi şi astupă gura cu 
palma. 

— Mă predau! zise Aramis, întinzând spada lui Porthos. 

— Foc! Foc! ţipa Mordaunt, întorcându-se la grupul în care 
se aflau cei doi prieteni. 

— De ce să tracă? rosti colonelul. Toţi s-au predat. 

— E fiul lui milady, zise Athos către d'Artagnan. 

— L-am recunoscut. 

— E călugărul, zise Porthos către Aramis. 

— Ştiu. 

În acest timp, rândurile începură să se tragă în lături. 
D'Artagnan ţinea de frâu calul lui Athos, Porthos pe al lui Aramis. 
Fiecare dintre ei încerca să-şi ducă prizonierul departe de 
câmpul de luptă. 

Această mişcare descoperi locul unde zăcea de Winter. 
Călăuzit de ură, Mordaunt îl regăsise şi acum îl privea din şa, cu 
un zâmbet hidos. 

Athos, oricât de liniştit era din fire, duse mâna la coburi, 
unde mai avea încă pistoalele. 

— Ce ai de gând? întrebă d'Artagnan. 

— Lasă-mă să-l omor. 


— Nu face nimic care să-i dea de bănuit că-l cunoşti, altfel 
suntem pierduţi toţi patru. 

Apoi se întoarse către tânăr: 

— Straşnică pradă! îi strigă el. Straşnică pradă, prietene 
Mordaunt! Domnul du Vallon şi cu mine avem fiecare partea 
noastră: cavaleri ai ordinului Jartierei, nici mai mult, nici mai 
puţin! 

— Păi ăştia mi se pare că-s francezi, nu? exclamă 
Mordaunt, uitându-se cu ochi sângeroşi la Athos şi la Aramis. 

— Habar n-am, pe legea mea! Dumneata eşti francez, 
domnule? îl întrebă el pe Athos. 

— Da, rosti grav acesta. 

— Ei bine, scumpul meu domn, iată-vă prizonierul unui 
compatriot. 

— Dar regele? murmură Athos cu mare nelinişte. Regele? 

D'Artagnan îi strânse mâna cu putere şi zise: 

— Ei, l-am prins şi pe rege! 

— Da, replică Aramis. Printr-o trădare mârşava. 

Porthos aproape că sfărâma pumnul prietenului său în 
strânsoare şi zise zâmbind: 

— Ehei, domnule, războiul cere deopotrivă vicleşug şi forţă: 
ia te uită! 

Într-adevăr, în acea clipă, escadronul care trebuia să 
acopere retragerea lui Carol înainta în întâmpinarea 
regimentului englez, ducându-l în mijloc pe rege, care păşea 
singur, pe jos, înconjurat de departe. Prinţul părea liniştit, dar se 
vedea cât suferă spre a-şi păstra calmul. Sudoarea îi curgea de 
pe frunte şi el îşi ştergea tâmplele şi buzele cu o batistă pe care 
o lua de fiece dată însângerata de la gură. 

— VUite-l pe Nabucodonosor! strigă unul dintre călăreţii în 
zale ai lui Cromwell, un bătrân puritan şi ochii i se aprinseră la 
vederea celui care era numit tiranul. 

— De ce-i spui Nabucodonosor? zise Mordaunt, cu un surâs 
cumplit. Nu, e regele Carol |, bunul rege Carol, care îşi jefuieşte 
supuşii ca să-i moştenească. 

Carol ridică ochii către neruşinatul ce vorbea astfel, dar nu-l 
recunoscu. Măreţia calmă şi cucernică de pe chipul său îl făcu 
pe Mordaunt să lase privirile în pământ. 

— Bună ziua, domnilor, rosti regele, adresându-se celor doi 
gentilomi, pe care îi văzu prizonieri, pe unul în mâinile lui 


d'Artagnan, pe celălalt în mâinile lui Porthos. Ziua de astăzi ne-a 
adus destule nenorociri, dar asta nu-i vina dumneavoastră, 
mulţumesc lui Dumnezeu! Unde-i bătrânul meu de Winter? 

Cei doi gentilomi întoarseră capul, fără să scoată o vorbă. 

— Caută-l unde-i şi Strafford ţipă glasul piţigăiat al lui 
Mordaunt. 

Carol tresări: demonul acesta lovise în plin. Strafford era 
veşnica remuşcare a lui Carol, umbra ce-i întuneca zilele, năluca 
ce-i cutreiera nopţile. 

Se uită în jur şi văzu un trup neînsufleţit la picioarele sale. 
Era de Winter. 

Nu scoase nici un strigăt, nu vărsă nici o lacrimă, dar păli şi 
mai mult: puse un genunchi la pământ, ridică încet capul lui de 
Winter, îl sărută pe frunte şi, deschizându-i cordonul Sfântului- 
Spirit, pe care i-l petrecuse pe după gât, i-l aşeză cu evlavie pe 
piept. 

— Aşadar, de Winter a fost ucis? întrebă d'Artagnan, 
aţintindu-şi ochii asupra cadavrului. 

— Da, adeveri Athos. Ucis de către nepotul său. 

— Eh! E cel dintâi dintre noi care se duce, şopti d'Artagnan. 
Odihnească-se în pace, era un viteaz. 

— Carol Stuart, glăsui în clipa aceea colonelul englez, 
înaintând spre rege, care tocmai luase înapoi însemnele puterii 
regale. Te predai? 

— Colonele Thomlisom, rosti Carol. Regele nu se predă. 
Omul se pleacă în faţa forţei, asta-i tot. 

— Spada dumitale. 

Regele trase sabia din teacă şi şi-o frânse pe genunchi. 

Pe neaşteptate, un cal fără călăreț, acoperit de spumă, cu 
ochii învăpăiaţi şi cu nările fremătânde, se apropie în goană, şi, 
recunoscându-şi stăpânul, se opri lângă el, nechezând de 
bucurie: era Arthos. 

Regele zâmbi, îl mângâie şi-l încălecă sprinten. 

— Haidem, domnilor, spuse el. Duceţi-mă unde vreţi. 

Şi, întorcându-se cu o mişcare bruscă, adăugă: 

— Staţi puţin. Mi s-a părut că de Winter a mişcat. Dacă mai 
trăieşte, vă cer pe ce aveţi mai sfânt să nu-l părăsiţi aici pe 
acest nobil gentilom. 

— Oh, n-ai grijă, rege Carol, spuse Mordaunt. Glonţul i-a 
străpuns inima. 


— Să nu scoateţi o vorbă, să nu faceţi o mişcare, să nu 
aruncaţi nici o privire spre mine sau spre Porthos, şopti 
d'Artagnan lui Athos şi lui Aramis. Milady n-a murit. Sufletul ei 
trăieşte în corpul acestui demon! 

Detaşamentul se îndreptă spre oraş, ducând cu el 
regeasca-i pradă. Dar, pe la jumătatea drumului, un aghiotant al 
generalului Cromwell transmise colonelului Thomlison ordinul 
să-l ducă pe rege la Holdenby-Castile. 

In acelaşi timp, curierii plecau în toate părţile pentru a vesti 
Angliei şi întregii Europe ca regele Carol Stuart era prizonierul 
generalului Cromwell. 

— Nu vă duceţi la general? zise Mordaunt către d'Artagnan 
şi Porthos. Ştiţi că v-a chemat la el după luptă. 

— Mai întâi vrem să ne ducem prizonierii într-un loc sigur, 
răspunse d'Artagnan. Ştiţi dumneavoastră, domnule, că aceşti 
gentilomi valorează câte o mie cinci sute de pistoli fiecare? 

— Oh, nici o teamă! îl linişti Mordaunt, privind prizonierii cu 
o cruzime pe care o căuta zadarnic să şi-o stăpânească. Au să-i 
păzească oamenii mei şi-au să-i păzească bine. Răspund de ei. 

— Eu am să-i păzesc şi mai bine, i-o întoarse d Artagnan. 
De altfel, ce mare lucru ne trebuie? O odaie cu străji, ori numai 
cuvântul lor că nu vor încerca să fugă. Mă îngrijesc de toate 
astea şi-apoi vom avea cinstea să ne prezentăm generalului, să 
aflăm ce ordine are pentru Eminenţa-Sa. 

— Credeţi deci că veţi pleca curând? se interesă Mordaunt. 

— Misiunea noastră s-a sfârşit şi nimic nu ne mai opreşte în 
Anglia decât bunul plac al marelui om pe lângă care am fost 
trimişi. 

Tânărul îşi muşcă buzele şi, aplecându-se la urechea 
sergentului, îi şopti: 

— Urmăreşte-i pe aceşti oameni, fără să-i scapi din ochi şi, 
după ce vezi unde se duc, întoarce-te şi aşteaptă-mă la porţile 
oraşului. 

Sergentul îl încredinţă printr-un semn că va face întocmai. 


În loc să urmeze grosul prinşilor, care erau duşi spre oraş, 
Mordaunt se îndreptă spre dealul de unde Cromwell urmărise 
lupta şi unde hotărâse să i se ridice cortul. 

Cromwell poruncise să nu se îngăduie nimănui să-l tulbure: 
dar santinela, care îl cunoştea pe Mordaunt ca pe unul dintre cei 
mai apropiaţi oameni de încredere ai generalului, se gândi că un 
asemenea consemn nu-l privea câtuşi de puţin. 

Mordaunt ridică pânza cortului şi-l văzu pe Cromwell aşezat 
la o masă cu faţa ascunsă în palme. Stătea cu spatele la el. Fie 
că-l auzise intrând, fie că nu, Cromwell nu se întoarse. 

Mordaunt rămase în picioare, în prag. In sfârşit, după un 
răstimp, Cromwell îşi ridică fruntea împovărată de gânduri şi, 
simțind instinctiv prezenţa cuiva, întoarse încet capul. 

— Am spus că vreau să fiu singur! se răsti el, dând cu ochii 
de Mordaunt. 

— N-am crezut că e un consemn şi pentru mine, domnule, 
zise Mordaunt. Dacă porunciţi, sunt gata să plec. 

— Ah, dumneata eşti, Mordaunt! murmură Cromwell, 
înlăturând parcă printr-o sforţare vălul ce-i acoperea ochii. 
Fiindcă eşti aici, fie, rămâi. 

— Am venit să vă felicit. 

— Să mă feliciţi?! Pentru ce? 

— Pentru prinderea lui Carol Stuart. Acum sunteţi stăpânul 
Angliei. 

— Cu două ceasuri în urmă o stăpâneam şi mai vârtos, zise 
Cromwell. 

— Cum aşa, generale? 

— Anglia avea nevoie de mine ca să-l prindă pe tiran, iar 
acum tiranul e prins. L-ai văzut? 

— Da, spuse Mordaunt. 

— Cum se poartă? 

Mordaunt şovăi, dar adevărul parcă i se smulse cu de-a silă 
de pe buze. 

— E liniştit şi demn, zise el. 

— Ce-a spus? 

— Câteva cuvinte de rămas bun prietenilor săi. 

— Prietenilor? şopti Cromwell ca pentru sine. Deci mai are 
încă prieteni? 

Apoi întrebă cu glas tare: 

— S-a apărat? 


— Nu, domnule, toţi l-au părăsit, afară doar de trei sau 
patru oameni, aşa că n-avea cum să se apere. 

— Cui i-a predat spadă? 

— N-a predat-o, a frânt-o. 

— Bine a făcut. Dar în loc de asta, mai bine s-ar fi slujit de 
ea cu mai mult folos. 

Urmă un răstimp de tăcere. 

— Colonelul regimentului care-l escorta pe regele Carol 
parcă a fost ucis, nu? vorbi Cromwell, privindu-l ţintă pe 
Mordaunt. 

— Da, domnule. 

— Şi cine l-a ucis? Cum se numea? 

— Lord de Winter. 

— Unchiul dumitale?! exclamă Cromwell. 

— Unchiul meu! rosti Mordaunt. Trădătorii Angliei nu fac 
parte din familia mea. 

Cromwell rămase o clipă pe gânduri, uitându-se la tânărul 
din faţa lui, apoi spuse cu acea adâncă melancolie măiestru 
zugrăvită de Shakespeare: 

— Mordaunt, eşti un slujitor teribil! 

— Când Dumnezeu porunceşte, zise Mordaunt, nu te 
târguieşti cu poruncile sale. Abraham a ridicat cuțitul asupra lui 
Isaac şi Isaac era fiul lui. 

— Da, încuviinţă Cromwell, numai că Dumnezeu n-a vrut 
să-l jertfească. 

— M-am uitat în jurul meu şi n-am văzut nici un berbec, nici 
o căprioară în tufişurile câmpiei, replică Mordaunt. 

Cromwell îşi plecă fruntea. 

— Eşti puternic printre cei puternici, Mordaunt, zise el. 
Francezii cum s-au purtat? 

— Ca nişte oameni curajoşi, domnule, recunoscu Mordaunt. 

— Da, da, şopti Cromwell. Francezii sunt luptători de 
nădejde. Dacă ocheanul meu e bun, mi se pare că i-am văzut în 
prima linie, într-adevăr. 

— Chiar acolo erau, adeveri Mordaunt. 

— Totuşi se aflau în urma dumitale, observă Cromwell. 

— Asta e vina cailor, nu a lor. 

Se făcu din nou tăcere. 

— Dar scoţienii? întrebă Cromwell. 


— S-au ţinut de cuvânt, zise Mordaunt. Nu s-au urnit din 
loc. 

— Ticăloşii! murmură Cromwell. 

— Ofițerii lor cer să vă vadă, domnule. 

— N-am timp. Au fost plătiţi? 

— Astă-noapte. 

— Atunci să plece, să se întoarcă la ei în munţi şi să-şi 
ascundă acolo ruşinea, dacă munţii lor sunt destul de înalţi 
pentru asta. Nu mai am nimic cu ei, nici ei cu mine. Şi acum, du- 
te, Mordaunt. 

— Inainte să plec? spuse Mordaunt, am câteva întrebări să 
vă pun, domnule şi o cerere de făcut, stăpâne. 

— Mie? 

Mordaunt se înclină. 

— Vin la dumneavoastră, eroul, apărătorul, părintele meu şi 
vă întreb: Stăpâne, sunteţi mulţumit de mine? 

Cromwell îl privi cu mirare. Tânărul nici nu clinti. 

— Da, zise Cromwell. De când te cunosc, ţi-ai făcut nu 
numai datoria, ci mai mult decât atât, ai fost un prieten 
credincios, un dibaci negociator, un vrednic soldat. 

— Vă aduceţi aminte, domnule, că eu m-am gândit cel dintii 
să tratăm cu scoţienii prinderea regelui? 

— Da, tu te-ai gândit la asta, e adevărat. Eu, unul, nu 
credeam să ajung a dispreţui nişte oameni până într-atât. 

— In Franţa, am fost un bun ambasador? 

— Da şi ai obţinut de la Mazarin tot ce i-am cerut. 

— Am luptat întotdeauna cu însufleţire pentru cauza şi 
gloria dumneavoastră? 

— Poate cu prea multă însufleţire, lucru pe care tocmai ţi-l 
reproşam adineauri. Dar unde vrei să ajungi cu toate întrebările 
astea? 

— Vreau să vă spun, milord, că a sosit clipa în care puteţi 
cu un singur cuvânt să mă răsplătiți pentru toate serviciile ce v- 
am adus. 

— Ah! făcu Oliver, cu o uşoară mişcare de dispreţ. 
Adevărat, uitam că orice serviciu merită o răsplată, că m-ai slujit 
şi că n-ai fost încă răsplătit. 

— Domnule, pot să fiu răsplătit pe loc şi mai presus de 
dorinţa mea. 

— Cum aşa? 


— Am răsplata în mână şi aproape că-mi şi aparţine. 

— Şi care e această răsplata? întrebă Cromwell. Ţi s-a oferit 
aur? Ceri vreun grad? Vrei să dobândeşti cârmuirea vreunei 
provincii? 

— Domnule, îmi veţi îndeplini cererea? 

— Să vedem mai întâi despre ce e vorba. 

— Domnule, când mi-aţi spus: "Te vei duce să îndeplineşti o 
poruncă", v-am răspuns vreodată: "Să vedem mai întâi ce 
poruncă îmi daţi?" 

— Dar dacă totuşi dorinţa dumitale e cu neputinţă de 
îndeplinit? 

— Când aţi avut vreo dorinţă şi m-aţi însărcinat să o duc la 
îndeplinire, v-am răspuns vreodată: "E cu neputinţă"? 

— Dar când ceri ceva după atâta pregătire... 

— Ah, fiţi pe pace, domnule, zise Mordaunt, cu toată 
convingerea. Asta n-are să vă ruineze. 

— Ei bine, zise Cromwell, făgăduiesc să-ţi îndeplinesc 
dorinţa, atât cât îmi stă în putere. Vorbeşte! 

— Domnule, spuse Mordaunt. Azi-dimineaţă au fost făcuţi 
doi prizonieri. Vi-i cer pe amândoi. 

— Vor oare să se răscumpere cu un preţ neobişnuit? întrebă 
Cromwell. 

— Dimpotrivă, cred că sunt săraci, domnule. 

— Atunci, sunt prieteni de-ai dumitale? 

— Da, domnule, strigă Mordaunt. Sunt nişte prieteni de-ai 
mei, nişte scumpi prieteni şi mi-aş da viaţa pentru ei. 

— Fie, Mordaunt, încuviinţă Cromwell, cu o tresărire de 
bucurie, schimbându-şi în bine părerea despre el. Fie, ţi-i dau, 
nu vreau să ştiu nici măcar cine sunt, fă ce vrei cu ei. 

— Vă mulţumesc, domnule! exclamă Mordaunt. Vă 
mulţumesc! De acum înainte viaţa mea vă aparţine şi, dacă va fi 
să mi-o dau pentru dumneavoastră, încă rămân îndatorat. Vă 
mulţumesc! M-aţi răsplătit cu o măreaţă dărnicie pentru 
serviciile mele. 

Se aruncă la picioarele lui Cromwell şi, cu toată împotrivirea 
generalului puritan, care nu vroia sau se prefăcea că nu vrea să 
îngăduie pentru sine o asemenea cinstire aproape regească, îi 
luă mâna şi i-o sărută. 

— Cum? zise Cromwell, oprindu-l la rându-i atunci când se 
ridică. Nu vrei nici o altă răsplată? Nici aur? Nici mărire? 


— Mi-aţi dat tot ce-mi puteaţi da, milord şi din această clipă 
socot că nu-mi mai datoraţi nimic. 

Şi Mordaunt ieşi valvârtej din cortul generalului, cu inima şi 
cu ochii plini de o năvalnică bucurie. Cromwell îl urmărea cu 
privirea. 

— Şi-a ucis unchiul! şopti el. Vai, ce oameni mă slujesc pe 
mine! Poate că tânărul acesta, care nu-mi cere nimic sau pare 
că nu-mi cere nimic, a cerut mai mult în faţa lui Dumnezeu 
decât ofiţerii care vor veni să-mi ceară aurul provinciilor şi 
pâinea săracilor. Nimeni nu mă slujeşte degeaba. Carol, care e 
prizonierul meu, poate că mai are încă prieteni, în timp ce eu nu 
am. 

Şi, suspinând, se cufundă iarăşi în visarea întreruptă de 
venirea lui Mordaunt. 


Capitolul XVI Gentilomii 


În timp ce Mordaunt se îndrepta spre cortul lui Cromwell, 
d'Artagnan şi Porthos îşi duceau prinşii în casa unde erau 
încartiruiţi la Newcastle. 

Porunca dată de Mordaunt sergentului nu scăpase 
gasconului, care îi povăţui din ochi pe Athos şi pe Aramis la cea 
mai straşnică prevedere. Drept urmare, Athos şi Aramis făcură 
drumul în tăcere alături de învingători. Şi nu le veni greu, 
întrucât fiecare avea destule de vorbit cu sine. Dacă uimirea a 
copleşit vreodată un om, apoi omul acesta a fost Mousqueton, în 
clipa când îi văzu din uşă pe cei patru prieteni, cu sergentul şi 
încă vreo zece ostaşi după ei. Se freca la ochi, neputându-se 
hotărî să-i recunoască pe Athos şi pe Aramis, dar până la urmă 
nu avu încotro. Şi era gata să-şi arate bucuria, când Porthos îl 
făcu să amuţească, aruncându-i o privire care nu îngăduia 
împotrivire. 

Mousqueton rămase lipit de uşă, aşteptând să se 
lămurească o asemenea ciudăţenie. Ceea ce îl tulbura cel mai 
mult era faptul că cei patru prieteni păreau că nici nu se cunosc. 

Casa unde d'Artagnan şi Porthos îi aduseră pe Athos şi pe 
Aramis era cvartirul primit din ajun, la porunca generalului 


Cromwell: se afla în colţul unei străzi şi avea un fel de grădină şi 
un grajd, aşezate spre strada vecină. 

Ferestrele de la catul de jos, cum se întâmpla adesea în 
orăşelele de provincie, erau zăbrelite, încât casa aducea grozav 
a închisoare. 

Cei doi prieteni cerură prizonierilor să intre înaintea lor şi ei 
rămaseră în prag, după ce porunciseră lui Mousqueton să ducă 
tuspatru cai la grajd. 

— De ce nu intrăm şi noi cu ei? zise Porthos. 

— Mai întâi să vedem ce vrea de la noi sergentul ăsta şi cei 
opt ostaşi care-l întovărăşesc. 

Sergentul cu cei opt sau zece oameni ai lui se opriseră în 
grădină. D'Artagnan îi întrebă ce doresc şi de ce stau acolo. 

— Avem ordin să vă ajutăm la paza prizonierilor, zise 
sergentul. 

Nu puteai spune nimic, dimpotrivă, asta mărturisea o 
aleasă grijă, faţă de care trebuia să pari recunoscător. 
D'Artagnan mulţumi sergentului şi îi dădu o coroană se bea în 
sănătatea generalului Cromwell. 

Sergentul răspunse că puritanii nu pun băutură în gură şi 
vâri banul în buzunar. 

— Ah! mormăi Porthos. Îngrozitoare zi, dragul meu 
d'Artagnan! 

— Ce tot spui, Porthos? Poate fi îngrozitoare ziua în care ne- 
am regăsit prietenii? 

— Da, dar în ce împrejurări! 

— E drept, lucrurile-s tare încurcate, încuviinţă d'Artagnan. 
Dar n-are a face, haidem la ei, să încercăm să lămurim cum 
stăm. 

— Stăm rău de tot, zise Porthos. Acum înţeleg de ce Aramis 
mă sfătuia cu atâta stăruinţă să-l sugrum pe blestematul de 
Mordaunt. 

— Tăcere! i-o reteză d'Artagnan. Nu-i rosti numele. 

— Păi dacă vorbesc franţuzeşte! spuse Porthos. Doar ăştia-s 
englezi! 

D'Artagnan se uită la el cu acea admiraţie pe care un om cu 
judecată o arătă faţă de o gugumănie. 

Şi cum Porthos îl privea fără să înţeleagă nimic din uimirea 
prietenului său, d'Artagnan îl împinse pe uşă, zicând: 

— Hai înăuntru. 


Porthos trecu cel dintâi pragul. D'Artagnan îl urmă şi, după 
ce închise uşa cu grijă, îşi îmbrăţişa pe rând amândoi prietenii. 

Athos era stăpânit de o tristeţe de moarte. Aramis, fără să 
scoată o vorbă, se uita când la Porthos, când la d'Artagnan, dar 
privirea lui era atât de grăitoare, încât d'Artagnan îl pricepu 
numaidecât. 

— Vreţi să ştiţi cum de suntem aici? Ei, Doamne, destul de 
uşor de ghicit! Mazarin ne-a însărcinat să aducem o scrisoare 
generalului Cromwell. 

— Dar cum de vă aflaţi în prejma lui Mordaunt? întrebă 
Athos. În preajma lui Mordaunt, de care ţi-am spus să te păzeşti, 
d'Artagnan?! 

— Şi pe care te-am sfătuit să-l sugrumi, Porthos! adăugă 
Aramis. 

— Tot Mazarin e la mijloc. Cromwell l-a trimis la Mazarin şi 
Mazarin ne-a trimis pe noi la Cromwell. E un dram de fatalitate 
în toată povestea asta. 

— Da, ai dreptate, d'Artagnan, o fatalitate care ne desparte 
şi care ne pierde. Aşadar, dragul meu Aramis, să nu mai vorbim, 
să ne pregătim să ne primim soarta. 

— Mii de draci! Dimpotrivă, să stăm de vorbă, doar ne-am 
înţeles o dată pentru totdeauna că noi suntem veşnic laolaltă, 
deşi ne aflăm în tabere potrivnice. 

— Oh, da, cu totul potrivnice, surise Athos. Te întreb, aici ce 
cauză slujeşti? Eh, d'Artagnan, uite la ce treburi te foloseşte 
ticălosul de Mazarin. Ştii oare de ce crimă te-ai făcut vinovat 
astăzi? De prinderea regelui, de ocară şi de moartea lui. 

— Zău? murmură Porthos. 

— Exagerezi, Athos, zise d'Artagnan. N-am ajuns încă aici. 

— Ei, Doamne, dimpotrivă, aici am ajuns! De ce arestezi un 
rege? Când vrei să-l respecţi ca pe un stăpân, nu-l cumperi că 
pe un sclav. Crezi cumva că pentru a-l pune din nou pe tron l-a 
plătit Cromwell cu două sute de mii de lire sterline? Prieteni, ei îl 
vor ucide, fiţi siguri şi asta încă e cea mai mică nelegiuire ce pot 
săvârşi. Mai bine decapitezi un rege, decât să-l batjocoreşti. 

— Nu zic ba, mormăi d'Artagnan. La urma urmei, e cu 
putinţă. Dar ce are asta de-a face cu noi? Eu mă aflu aici pentru 
că sunt soldat şi pentru că îmi slujesc stăpânii, adică pe cei 
care-mi plătesc soldă. Am jurat supunere şi mă supun. Dar tu, 


care nu eşti legat de vreun jurământ, tu ce cauţi aici şi ce cauză 
slujeşti aici?! 

— Cauza cea mai sfântă de pe lume, rosti Athos. Aceea a 
nenorocirii, a regalității şi a religiei. Un prieten, o soţie, o fiică 
ne-au făcut cinstea să ne cheme într-ajutor. l-am slujit după 
slabele noastre puteri şi Dumnezeu va ţine seamă că am vrut 
să-i slujim, chiar dacă ne-a lipsit puterea. Poţi să gândeşti altfel, 
d'Artagnan, poţi să priveşti lucrurile într-alt chip, prietene. Nu 
vreau să te împiedic, dar te condamn. 

— Oho! făcu d'Artagnan. Ce-mi pasă mie, la urma urmei, că 
domnul Cromwell, care-i englez, se revoltă împotriva regelui 
său, care-i scoţian? Eu sunt francez şi toate astea nu mă 
privesc. De ce, dar, ai vrea să port răspunderea lor? 

— Chiar aşa, zise Porthos. 

— Pentru că toţi gentilomii sunt fraţi, pentru că tu eşti 
gentilom, pentru că regii din toate ţările sunt cei dintâi între 
gentilomi, pentru că plebea oarbă, ingrata şi neroadă, se bucură 
întotdeauna să înjosească ceea ce-i este superior. Şi tocmai tu, 
tu, d'Artagnan, omul de veche obârşie nobilă, omul cu nume 
vrednic de cinstire, omul cu spada vitează, tocmai tu ai ajutat să 
dai un rege pe mâna unor negustori de bere, unor croitori, unor 
căruţaşi! Oh, d'Artagnan, ca soldat poate că ţi-ai făcut datoria, 
dar ca gentilom eşti vinovat, crede-mă. 

D'Artagnan mesteca o tulpină de floare între dinţi şi tăcea 
tare stingherit. Căci atunci când întorcea ochii de la Athos, 
întâlnea privirea lui Aramis. 

— Şi tu, Porthos, continuă contele, ca şi când i-ar fi fost 
milă de încurcătura lui d'Artagnan. Tu, o inimă fără de pereche, 
un prieten fără de pereche, un soldat fără de pereche, din toţi 
câţi am cunoscut; tu, vrednic prin sufletul tău să te naşti pe 
treptele unui tron şi care, mai devreme sau mai târziu, vei fi 
răsplătit de către un rege inteligent; tu, dragul meu Porthos, tu, 
un gentilom prin purtări, prin gusturi fi prin curaj, tu eşti la fel de 
vinovat ca d Artagnan. 

Porthos se înroşi la faţă, mai degrabă de plăcere, decât din 
pricina stingherelii; totuşi lăsă fruntea în pământ, cu un aer 
umilit şi îngăimă: 

— Da, da, cred că ai dreptate, iubite conte. 

Athos se ridică. 


— Haide, zise el, ducându-se la d'Artagnan şi întinzându-i 
mâna. Haide, nu te îmbufna, fiul meu scump, fiindcă tot ce ţi-am 
spus, ţi-am spus dacă nu cu glasul unui tată, cel puţin cu inima 
lui. Cre-deţi-mă, mi-ar fi fost mai uşor să vă mulţumesc că mi-aţi 
salvat viaţa şi să nu mărturisesc nimic din ceea ce simt. 

— Fără îndoială, fără îndoială, Athos, încuviinţă d'Artagnan, 
strângându-i mâna. Dar asta din pricină că găzduieşti în inima ta 
nişte simţăminte date dracului, care nu-s la îndemâna oricui. 
Cine şi-ar închipui că un om cu capul pe umeri îşi va părăsi casa, 
Franţa, copilul, un tânăr fermecător, căci am fost şi l-am văzut în 
tabără la el, pentru a alerga, unde? În ajutorul unei regalităţi 
putrede şi viermănoase, care o să se prăbuşească într-una din 
dimineţile astea, ca o cocioabă învechită. Simţământul de care 
vorbeai e frumos, negreşit, atât de frumos încât e mai presus de 
oameni. 

— Oricum ar fi, d'Artagnan, răspunse Athos, fără să cadă în 
capcana pe care dibăcia gasconă a prietenului său o întindea 
dragostei sale părinteşti pentru Raoul, oricum ar fi, în străfundul 
sufletului tău ştii că aşa e drept. Dar greşesc stând la taifas cu 
stăpânul meu. Sunt prizonierul tău, d'Artagnan, deci poartă-te 
cu mine ca atare. 

— Ei, la dracu! ocări d'Artagnan. Ştii prea bine că n-o să 
rămâi multă vreme prizonierul meu. 

— Aşa e, zise Aramis. Vom avea soarta prizonierilor de la 
Philiphaugh, fără îndoială. 

— Ce soartă? întrebă d'Artagnan. 

— Păi, jumătate au fost spânzurați, jumătate împuşcaţi, zise 
Aramis. 

— Ei bine, eu vă încredinţez că atâta timp cât mai am un 
strop de sânge în vine, se aprinse d'Artagnan, n-o să fiți nici 
spânzurați, nici împuşcaţi. La naiba, n-au decât să vină încoace! 
Şi-apoi, vezi uşa asta, Athos? 

— Ei, şi? 

— O să ieşiţi pe ea când poftiţi: din clipa asta, tu şi Aramis 
sunteţi liberi ca şi aerul. 

— Te recunosc cu adevărat în aceste cuvinte, viteazul meu 
d'Artagnan! răspunse Athos. Numai că voi nu mai sunteţi 
stăpânii noştri: uşa asta e păzită, d'Artagnan, o ştii prea bine. 

— Atunci, să vă croiţi singuri drum, zise Porthos. Câţi sunt 
acolo? Zece oameni cel mult. 


— Pentru noi patru ar fi floare la ureche, dar pentru noi doi 
e prea mult. Nu vezi, dezbinaţi cum suntem acum, trebuie să 
pierim. E o pildă fatală pentru noi: pe drumul spre VendSmois, 
tu, d'Artagnan, cel atât de curajos şi tu, Porthos, cel atât de 
viteaz şi puternic, aţi fost înfrânți. Astăzi, Aramis şi cu mine 
suntem înfrunţi la rândul nostru. Or, atunci când tuspatru eram 
uniţi, nu ni s-a în-tîmplat niciodată aşa ceva. Nu ne rămâne 
decât să murim cum a murit de Winter. Eu, unul, vă spun 
răspicat că nu mă învoiesc să fug decât dacă fugim toţi patru 
împreună. 

— Cu neputinţă! zise d'Artagnan. Noi suntem la ordinele lui 
Mazarin. 

— Ştiu şi nu stărui mai mult. Judecata mea n-a dus nicăieri; 
am judecat greşit, fără îndoială, de vreme ce cuvintele mele n- 
au avut nici un fel de înrâurire asupra unor inimi atât de cinstite 
ca ale voastre. 

— De altfel, chiar dacă ar fi avut, interveni Aramis, cel mai 
bine e să nu compromitem doi prieteni ca d'Artagnan şi Porthos. 
Fiţi _liniştiţi, domnilor, noi vă vom face cinste murind. 
Mărturisesc, că sunt tare mândru să păşesc în întâmpinarea 
gloanţelor şi chiar să merg la ştreang alături de tine, Athos, căci 
nicicând nu mi-ai părut atât de măreț ca astăzi. 

D'Artagnan tăcea, dar acum, isprăvind cu tulpina aceea de 
floare, îşi mânca unghiile. 

— Vă închipuiţi cumva c-au să vă omoare? rosti el în cele 
din urmă. Şi pentru ce? Cine să vă dorească moartea? Afară de 
asta, sunteţi prizonierii noştri. 

— Eşti nebun, nebun de legat! izbucni Aramis. Va să zică 
nu-l cunoşti pe Mordaunt? Ei bine, eu n-am schimbat decât o 
privire cu el şi i-am citit în ochi osânda ce ne aşteaptă. 

— Zău, îmi pare rău că nu l-am strâns de gât, aşa cum m-ai 
povăţuit tu, Aramis, spuse Porthos. 

— Eh, nu mai pot eu de Mordaunt! exclamă d'Artagnan. La 
dracu, dacă mă mai sâcâie gângania asta, o strivesc! Deci lăsaţi 
gândul fugii, n-are rost, căci, vă jur, aici vă aflaţi în aceeaşi 
siguranţă că acum douăzeci de ani, tu, Athos, în strada Ferou şi 
tu, Aramis, în strada Vaugirard. 

— Uite, zise Athos, întinzând mâna către una dintre cele 
două ferestre zăbrelite care luminau încăperea. Ai să te 
lămureşti îndată cum stau lucrurile, căci, iată-l, vine în goană. 


— Cine? 

— Mordaunt. 

Într-adevăr, privind încotro arăta Athos, d'Artagnan văzu un 
călăreț care se apropia ca o vijelie. 

Era chiar Mordaunt. D'Artagnan ieşi iute afară. Porthos vru 
să-l urmeze. 

— Rămâi aici, zise d'Artagnan. Nu apari decât atunci când 
mă auzi bătând darabana cu degetele în tăblia uşii. 


Capitolul XVII lisuse Cristoase! 


Când Mordaunt ajunse în faţa casei, îl văzu pe d'Artagnan în 
prag şi ostaşii tolăniţi ici-colo prin iarba grădinii, cu armele lângă 
ei. 

— Hei! strigă el, abia suflând de atâta goană. Prizonierii 
sunt tot aici? 

— Da, domnule, răspunse sergentul, ridicându-se la iuţeală, 
ca şi ostaşii, care se grăbiră să salute cu mâna la borul pălăriei, 
urmându-i pildă. 

— Bine. la patru oameni şi du îndată prizonierii la mine 
acasă. Patru soldaţi se pregăteau să îndeplinească porunca. 

— Îmi daţi voie? rosti d'Artagnan cu aerul lui puţin glumet, 
puţin batjocoritor, pe care cititorii i-l cunosc de atâta vreme. Ce 
s-a întâmplat, dacă nu vă e cu supărare? 

— Nimic, domnule, răspunse Mordaunt. Le-am poruncit 
acestor patru oameni să ia prizonierii pe care i-am făcut azi- 
dimineaţă şi să-i ducă la mine acasă. 

— Şi de ce, mă rog? întrebă d'Artagnan. lertaţi-mă că mă 
arăt atât de curios: dar înţelegeţi, cred, că ţin să fiu lămurit. 

— Fiindcă prizonierii îmi aparţin, domnule şi pot să fac cu ei 
ce vreau, răspunse cu trufie Mordaunt. 

— O, stimatul meu domn, daţi-mi voie; cred că e o greşeală 
la mijloc. De obicei, prizonierii sunt ai celor care i-au prins, 
nicidecum ai celor care au privit doar la prinderea lor. 
Dumneavoastră aţi fi putut să-l luaţi prizonier pe contele de 
Winter, unchiul dumneavoastră, după cât se spune. Aţi preferat 
să-l omorâţi; foarte bine! Eu şi cu domnul du Vallon am fi putut 


să-i omorâm pe aceşti doi gentilomi, dar ne-am gândit că e mai 
bine să-i facem prizonieri. Mă rog, fiecare cu gustul lui. 

Buzele lui Mordaunt se înălbiră. 

D'Artagnan pricepu că lucrurile aveau să ia curând o 
întorsătură proastă şi începu să bată cu degetele în uşă, 
cadenţat, marşul ostaşilor din gardă. 

La primă măsură, Porthos răsări ca din pământ şi se aşeză 
de cealaltă parte a uşii, cu picioarele proptite m pragul de jos şi 
cu fruntea atingând pragul de sus. 

Mordaunt prinse mişcarea. 

— Domnule, zise el, clocotind de mânie. Zadarnic vă 
împotriviţi. Prizonierii mi-au fost încredinţaţi adineauri de către 
generalul comandant şi ilustrul meu stăpân, domnul Oliver 
Cromwell. 

Vorbele acestea căzură ca un trăsnet asupra lui d'Artagnan. 
Sângele i se urcă la cap, o ceaţă i se lăsă dinaintea ochilor. 
Inţelese dorinţa mârşava a lui Mordaunt şi, fără să vrea, duse 
mâna la gardă spadei. 

Cât despre Porthos, acesta nu-şi mai lua ochii de la 
d'Artagnan, să ştie ce are de făcut şi să-şi potrivească mişcările 
după ale sale. 

Privirile lui Porthos mai degrabă îl îngrijorară, decât îl 
liniştiră pe d'Artagnan, care începu să se mustre ca a chemat 
într-ajutor forţa brutală a prietenului său, într-o poveste ce 
trebuia, pare-se, dusă la bun sfârşit mai ales prin vicleşug. 

"Violenţa, îşi spunea muşchetarul în sinea lui, ne-ar duce pe 
toţi la pieire. D'Artagnan, prietene, dovedeşte-i puiului ăsta de 
şarpe că nu eşti numai mai tare decât el, ci şi mai ager la 
minte." 

— A! făcu muşchetarul, cu o plecăciune adâncă. De ce nu 
mi-aţi spus de la început, domnule Mordaunt? Cum, veniţi din 
partea domnului Oliver Cromwell, cel mai strălucit căpitan de 
oşti al acestor vremuri? 

— Adineauri m-am despărţit de domnia-sa, domnule, spuse 
Mordaunt, descălecând şi încredinţând calul unuia dintre soldaţi. 
Chiar adineauri. 

— De ce nu mi-aţi spus din capul locului, dragă domnule? 
urmă d'Artagnan. Toată Anglia e a domnului Cromwell şi fiindcă 
veniţi să-mi cereţi prizonierii în numele dumisale, mă încilin, 
domnule, sunt ai dumneavoastră. Poftiţi, luaţi-i! 


Mordaunt înaintă plin de bucurie, iar Porthos, înmărmurit şi 
privindu-şi prietenul cu un aer din ce în ce mai năuc, deschise 
gura să vorbească. 

D'Artagnan îl călcă pe picior. Uriaşul pricepu, în sfârşit, că 
prietenul său voia să joace un anumit joc. 

Mordaunt puse piciorul pe prima treaptă a scării şi, cu 
pălăria în mână, dădu să treacă printre cei doi prieteni, făcându- 
le semn celor patru oameni să-l urmeze. 

— O clipă, vă rog, mă iertaţi, spuse d'Artagnan cu cel mai 
încântător surâs din lume, punând mâna pe umărul tânărului. 
Dacă ilustrul general Oliver Cromwell v-a încredinţat prizonierii 
noştri, fără îndoială că v-a dat la mână şi o hârtie prin care 
întăreşte darul făcut. 

Mordaunt se opri locului. 

— V-o fi dat o scrisorică, vreo hârtiuţă, în sfârşit, ceva care 
să arate că veniţi din parte domniei-sale. Aveţi bunătatea şi 
încredinţaţi-mi această dovadă, ca să am şi eu într-un fel o 
scuză că mi-am părăsit compatrioţii. Altminteri, înţelegeţi, deşi 
sunt sigur că generalul Oliver Cromwell nu le vrea răul, fapta 
mea ar face o proastă impresie. 

Mordaunt se dădu un pas înapoi şi, descumpănit, aruncă o 
privire înfricoşătoare spre d'Artagnan; dar muşchetarul îi 
răspunse cu privirea cea mai binevoitoare şi mai prietenească 
care a izvorât cândva din ochii unui om. 

— Când vă spun eu un lucru, domnule, mi-aduceţi jignirea 
să vă îndoiţi de spusele mele? 

— Vai de mine! exclamă d'Artagnan. Să mă îndoiesc de 
cuvântul dumneavoastră? Ferească-mă Dumnezeu, domnule 
Mordaunt! Dimpotrivă, eu vă socot un gentilom desăvârşit, 
vrednic de toată cinstea, după cât se pare. Şi-apoi, domnule, 
vreţi să vorbesc deschis? urmă d'Artagnan cu aerul lui sincer. 

— Vă rog, domnule. 

— Domnul du Vallon, aci de faţă, e bogat, are o rentă de 
patruzeci de mii de livre şi, prin urmare, nu ţine la bani. Mie nu 
mi-e de domnia-sa, ci de mine. 

— Şi-atunci, domnule? 

— Ei, bine, eu nu sunt bogat. Sărăcia în Gasconia nu-i o 
ruşine, nimeni nu se simte dezonorat din pricina asta şi Henric al 
IV-lea, slăvită fie-i amintirea, care era regele gasconilor, după 


cum maiestatea-sa Filip al IV-lea e regele tuturor spaniolilor, n- 
avea niciodată o pară în buzunar. 

— Să isprăvim, domnule, i-o reteză Mordaunt. Văd unde 
bateţi şi, dacă tocmai ce gândesc eu vă opreşte să-mi 
încredinţaţi prizonierii, am putea înlătura această piedică. 

— A, ştiam eu că sunteţi o minte ageră! Da, domnule, ăsta-i 
clenciul, ori mai bine zis, asta-i buba, cum spunem noi, francezii. 
Eu nu-s altceva decât un biet ofiţeraş. N-am decât ce-mi aduce 
spada, adică mai mult lovituri decât parale. Or, făcând azi- 
dimineaţă prizonieri pe aceşti doi francezi, care-mi par de viţă 
nobilă, că mă rog, amândoi sunt cavaleri ai ordinului Jartierei, ce 
mi-am zis? De ce să nu mă îmbogăţesc de pe urma lor? Spun 
doi, fiindcă în asemenea împrejurări, domnul du Vallon, care e 
bogat, îmi cedează totdeauna prizonierii săi. 

Mordaunt, înşelat cu totul de sporovăială gasconului, surise 
ca unul care înţelege de minune ce i se spune şi răspunse 
îndulcindu-şi şi el glasul. 

— Vei avea îndată în mână ordinul semnat, domnule şi o 
dată cu el, două mii de pistoli. Dar până atunci, îngăduiţi-mi să-i 
iau cu mine pe aceşti oameni. 

— Nu, se împotrivi d'Artagnan. Ce poate să se întâmple 
dacă întârziaţi o jumătate de ceas? Eu sunt omul ordinii, 
domnule, să facem treabă ca la carte. 

— Totuşi, aş putea să vă silesc, domnule, i-o întoarse 
Mordaunt. Eu poruncesc aici. 

— O, stimatul meu domn, vorbi d'Artagnan cu un zâmbet 
fermecător. Se vede că, deşi eu şi cu domnul du Vallon am avut 
cinstea să călătorim alături de dumneavoastră, nu ne cunoaşteţi 
deloc. Noi suntem gentilomi, domnule şi numai noi doi am fi în 
stare să vă omorâm pe dumneavoastră cu toţi cei opt oameni 
pe care-i aveţi, cu tot. Pe legea mea, domnule Mordaunt, nu te 
încăpăţâna, fiindcă acolo unde-i încăpățânare mă încăpăţânez şi 
eu şi când mă încăpăţânez eu, nimeni n-o mai scoate la capăt 
cu mine. lar domnul, continuă d'Artagnan, e şi mai îndărătnic în 
asemenea împrejurări, de-o îndărătnicie sălbatică. Asta fără să 
mai punem la socoteală că amândoi suntem trimişii cardinalului 
Mazarin, care e reprezentantul regelui Franţei. De unde 
urmează că în această clipă noi îl reprezentam şi pe rege şi pe 
cardinal, ceea ce înseamnă că în calitatea noastră de 
ambasadori suntem inviolabili, lucru pe care domnul Oliver 


Cromwell, cu siguranţă tot atât de mare om politic, pe cât de 
mare general e, îl va înţelege cu prisosinţă. Cereţi-i un ordin 
scris. Ce vă costă, dragă domnule Mordaunt? 

— Da, veniţi cu un ordin scris, adăugă Porthos, care 
începuse să priceapă planul lui d'Artagnan. Doar atât vă cerem. 

Oricâtă poftă ar fi avut Mordaunt să pună mâna pe 
spadă ,în sinea lui nu putea să nu-i dea dreptate lui d'Artagnan. 
De altminteri, faima muşchetarului îi impunea respect şi pentru 
că la faima asta se adăuga şi ceea ce văzuse cu ochii lui că 
săvârşise în acea dimineaţă, căzu pe gânduri. In plus, nebănuind 
ce adâncă prietenie îi lega pe cei patru francezi, toate neliniştile 
sale se spulberară înaintea motivului - foarte îndreptăţit de 
altfel - al răscumpărării. 

Se hotărî, aşadar, să plece să aducă nu numai ordinul scris, 
dar şi două mii de pistoli, cât socotise el că preţuiau cei doi 
prizonieri. 

Mordaunt încalecă, îi porunci sergentului să fie cu ochii în 
patru şi, smucind frâul, se făcu nevăzut. 

— Bun! murmură d'Artagnan. Un sfert de ceas ca să ajungă 
la cort, un sfert de ceas ca să se întoarcă, nici nu-i nevoie de 
mai mult. 

Pe urmă, întorcându-se spre Porthos, fără că chipul să-i 
trădeze nici cea mai mică schimbare, astfel încât cei care l-ar fi 
pândit să creadă că stau de vorbă ca mai înainte, zise privindu-l 
drept în faţă: 

— Prietene Porthos, ia aminte la cuvintele mele... Întâi şi 
întâi, nu sufli o vorbă prietenilor noştri din tot ce-ţi spun. N-are 
nici un rost să ştie că le venim în ajutor. 

— Bine, încuviinţă Porthos. Înţeleg. 

— Du-te la grajd, acolo dai de Mousqueton, puneţi şaua pe 
cai, pistoalele în coburi, scoateţi caii afară şi duceţi-i în stradă, 
jos, gata pregătiţi de drum. Restul mă priveşte. 

Porthos nu făcu nici cea mai mică observaţie, ascultând cu 
acea sublimă încredere pe care o avea în prietenul său. 

— Mă duc, zise el. Dar pot să intru în odaia în care se află 
aceşti domni? 

— Nu, n-are rost. 

— Fii te rog bun şi ia-mi punga pe care am lăsat-o pe 
cămin. 

— N-ai nici o grijă. 


Porthos se îndreptă spre grajd cu pasul lui agale şi liniştit, 
trecând prin mijlocul soldaţilor care, oricât ar fi fost el de 
francez, nu putură să nu-i admire boiul înalt şi vânjos. 

În drum dădu de Mousqueton şi-l luă cu el. 

Atunci, d'Artagnan se răsuci pe călcâie: fluiera un cântecel, 
pe care-l începuse la plecarea lui Porthos. 

— Dragul meu Athos, m-am gândit la ce-mi spuneai. Ai 
dreptate, îmi pare rău, foarte rău că m-am amestecat în 
povestea asta. Ai spus bine, Mazarin e un bădăran. Sunt gata să 
fug cu voi. Nu mai staţi pe gânduri, fiţi gata. Spadele sunt în 
colţ, nu le uitaţi, sunt nişte unelte care, în împrejurările în care 
ne aflăm acum, ar putea să ne fie de mare folos. A, fiindcă veni 
vorba, să nu uit de punga lui Porthos. Bun, uite-o! 

Şi d'Artagnan vâri pungă în buzunar. Cei doi prieteni îl 
priveau uluiţi. 

— Ei, ce-i de mirare? exclamă d'Artagnan. Eram orb şi 
Athos mi-a deschis ochii, asta-i tot. Veniţi încoace. 

Cei doi prieteni se apropiară. 

— Vedeţi colo în stradă? Acolo sunt caii. leşiţi pe uşă, cotiţi 
la stânga, săriţi în şa şi gata. N-aveţi altă grijă decât să ciuliţi 
urechea la semnal. Acesta va fi strigătul: "lisuse Cristoase!" 

— D'Artagnan, jură că vii după noi! spuse Athos. 

— Vă jur pe Dumnezeu! 

— S-a făcut! se însufleţi Aramis. Cum auzim: "lisuse 
Cristoase!", ieşim, trântim la pământ tot ce ne stă în cale, 
alergăm la cai, sărim în şa şi înainte! 

— Grozav! 

— Vezi, Aramis? glăsui Athos. Ţi-am spus întotdeauna că 
d'Artagnan e cel mai destoinic dintre noi? 

— Aşa! făcu d'Artagnan. Acum vin tămăâierile. O şterg. Cu 
bine! 

— Vii cu noi, nu-i aşa? 

— Mai încape vorbă? Nu uitaţi semnalul: "lisuse Cristoase!" 
Şi ieşi cu acelaşi pas, apucându-se să fluiere iarăşi cântecelul de 
adineauri, chiar de unde-l lăsase intrând pe uşă. 

Soldaţii jucau zaruri, sau dormeau. Într-un colţ, doi cântau 
ca vai de lume psalmul: Super flumina Babylonis. 

D'Artagnan îl chema pe sergent. 


— Dragă domnule, îi spuse el. Generalul m-a chemat la el, 
după cum m-a înştiinţat adineauri domnul Mordaunt. Ai grijă, te 
rog, de prizonieri. 

Sergentul îi dădu a înţelege că nu pricepea franţuzeşte. 

D'Artagnan încercă să-l dumirească prin semne ce nu 
pricepea prin viu grai. 

Sergentul dădu din cap, cum că să nu aibă nici o grijă. 

D'Artagnan se îndrepta spre grajd; toţi cei cinci căi, 
punându-l la socoteală şi pe al său, erau gata înşeuaţi. 

— Luaţi fiecare câte un cal de frâu, îi spuse el lui Porthos şi 
Mousqueton şi apucaţi la stânga, în aşa fel ca Athos şi Aramis să 
vă vadă de la fereastra lor. 

— Vin şi ei? întrebă Porthos. 

— Numaidecât. 

— N-ai uitat de punga mea? 

— Nu, fii pe pace. 

— Bine. 

Porthos şi Mousqueton, ţinând fiecare câte un cal de frâu, 
se duseră la postul lor. 

Rămas singur, d'Artagnan îşi scapără amnarul, aprinse o 
fărâmă de iască de două ori cât bobul de linte, încalecă şi, 
lăsând calul să meargă în voie, se opri în mijlocul soldaţilor, în 
faţa uşii. 

Aici, tot bătându-şi calul cu palma pe grumaz, îi strecură în 
urechi bucăţica de iască aprinsă. 

Trebuia să fii un călăreț straşnic, pe măsura lui d'Artagnan, 
ca să cutezi aşa ceva. Animalul abia simţi în ureche arsura şi, 
scoțând un nechezat de durere, se ridică în două picioare şi o 
zbughi înainte de parcă l-ar fi apucat pandaliile. 

Gata să fie striviţi sub copite, soldaţii fugiră care încotro. 

— Ajutor! Nu mă lăsaţi! zbieră d'Artagnan. Opriţi-l! Opriţi-l! 
A dat strechea în el. 

Şi, într-adevăr, calul era acoperit de spume şi parcă-i 
năvălise tot sângele în ochi. 

— Opriţi-l! striga întruna d'Artagnan, dar nici unul dintre 
soldaţi nu se încumeta să-i sară în ajutor. Opriţi-l! Nu-l lăsaţi să 
mă omoare! lisuse Cristoase! 

Abia scosese acest strigăt şi uşa se dădu în lături. Cu spada 
în mână, Athos şi Aramis se avântară înainte. Mulțumită 
vicleniei lui d'Artagnan, drumul era liber. 


— Fug prizonierii! răcni sergentul. Fug prizonierii! 

— Stai, stai! strigă d'Artagnan, slobozind şi mai mult frâul 
calului furios, care, smucindu-se din loc, răsturna la pământ doi- 
trei oameni. 

Dar prizonierii săriseră pe cai şi, odată urcați pe cai, nu mai 
pierdută vremea, se năpustiră valvârtej spre poarta cea mai 
apropiată. În mijlocul străzii îi zăriră pe Grimaud şi pe Blaisois, 
care îşi căutau stăpânii. 

Dintr-un semn, Athos îl ajută pe Grimaud să priceapă totul. 
Valetul se alătură îndată pilcului de călăreţi, care înainta ca o 
vijelie şi pe care d'Artagnan o îmboldea, o biciuia din spate cu 
răcnetele sale. Trecură pe sub poarta oraşului ca nişte năluci, 
fără ca gărzile să se gândească măcar să-i oprească şi se 
pomeniră în largul câmpiei. 

În vremea aceasta, soldaţii tot strigau de zor: "Stai! Stai!", 
iar sergentul, care începuse să priceapă că a fost tras pe sfoară, 
îşi smulgea părul din cap. 

În acel moment sosi în goană un călăreț, fluturând o hârtie 
în mână. 

Era Mordaunt, care se înapoia cu ordinul generalului. 

— Unde-s prizonierii? strigă el, sărind de pe cal. 

Sergentul nu mai avu puterea să-i răspundă. Arătă spre uşa 
căscată şi odaia pustie. Mordaunt se repezi spre scări, pricepu 
totul, scoase un urlet, ca şi cum o gheară i-ar fi sfâşiat 
măruntaiele şi căzu în nesimţire pe lespezi. 


Capitolul XVIII Unde se dovedeşte că, în clipele 
de grea cumpănă, cei cu inima vitează nu-şi 
pierd niciodată cutezanţa, nici cei zdraveni pofta 
de mâncare 


Fără a schimba o vorbă, fără a privi îndărăt, fugarii merseră 
astfel în goană mare, trecând o gârlă căreia nimeni nu-i ştia 
numele şi lăsând în stânga un oraş, despre care Athos susţinea 
că ar fi Durham. 

În cele din urmă zăriră o pădurice şi, cu o ultimă îmboldire 
de pinteni, îndrumară caii într-acolo. 


De îndată ce pieriră după perdeaua de arbori, destul de 
deasă ca să-i ferească de ochii eventualilor urmăritori, călăreţii 
se opriră să se sfătuiască. Lăsară caii în paza celor doi valeţi, ca 
să-şi tragă răsuflarea, dar fără să le scoată şaua sau frâul, şi-l 
puseră pe Grimaud de strajă. 

— Mai întâi, vino să te îmbrăţişez, prietene, salvatorul 
nostru, tu cel mai vrednic dintre noi! îi spuse Athos lui 
d'Artagnan. 

— Athos are dreptate, te admir! spuse la rându-i Aramis, 
strângându-l în braţe. Câte nu ţi s-ar cuveni, ochi de vultur, braţ 
de oţel, spirit biruitor, dacă ai sluji un stăpân înţelept! 

— Acum, nu zic, merge, răspunse gasconul. Eu şi Porthos 
primim orice, îmbrăţişări şi mulţumiri: avem timp de pierdut, hai 
daţi-i drumul! 

Amintindu-şi, la cuvântul lui d'Artagnan, cât datorau şi lui 
Porthos, cei doi prieteni strânseră mâna uriaşului. 

— Acum, zise Athos, e vorba să nu fugim la întâmplare, ca 
nişte bezmetici, ci să întocmim un plan. Ce-avem de făcut? 

— Ce-avem de făcut? Drace, nu-i greu de spus. 

— Atunci, spune, d'Artagnan. 

— Mergem până la cel mai apropiat port, punem la bătaie 
banii, nu prea mulţi, fiecare-i mai avem, închidem o corabie şi 
trecem în Franţa. În ce mă priveşte, dau şi ultima para. Averea 
cea mai de preţ e viaţa şi viaţa noastră, vă rog să mă credeţi, nu 
atârnă decât de un fir de păr. 

— Ce zici, du Vallon? întrebă Athos. 

— Eu, răspunse Porthos, sunt în totul de părerea lui 
d'Artagnan. Anglia este o ţară păcătoasă. 

— Aşadar, eşti gata s-o părăseşti, adăugă Athos, 
întorcându-se spre d'Artagnan. 

— Pe legea mea că da, mărturisi d'Artagnan. Nu văd ce m- 
ar opri. 

Athos şi Aramis schimbară o privire între ei. 

— Ei, dragii mei, suspină Athos. Atunci, drum bun! 

— Cum "drum bun"? şi voi? 

— Nu, prietene, trebuie să ne despărţim, murmură Athos. 

— Să ne despărţim? exclamă d'Artagnan, buimăcit de 
această veste neaşteptată. 

— Fugiţi de-acolo! interveni Porthos. De ce ne-am despărţi, 
când suntem împreună? 


— Fiindcă voi v-aţi făcut datoria şi puteţi, ba chiar trebuie 
să vă întoarceţi în Franţa, spuse Athos, pe când noi încă nu ne- 
am îndeplinit misiunea. 

— Cum, adică, nu v-aţi îndeplinit misiunea? întrebă 
d'Artagnan, privindu-l cu nedumerire. 

— Chiar aşa, prietene, răspunse Athos cu glasul lui blajin şi 
hotărât totodată. Noi am venit aici ca să-l apărăm pe regele 
Carol; am dat greş şi acum trebuie să-l salvăm. 

— Să-l salvezi pe rege! tresări d'Artagnan, uitându-se la 
Aramis, la fel cum se uitase la Athos. 

Aramis se mulţumi să dea uşor din cap, în semn de 
încuviinţare. 

Pe chipul lui d'Artagnan se zugrăvise o profundă 
compătimire. Ajunsese să creadă că cei doi prieteni ai săi nu 
erau în toate minţile. 

— Glumeşti, Athos... Regele se află în mijlocul unei oştiri 
care-l duce la Londra. Căpetenia oştirii e un măcelar, ori feciorul 
unui măcelar, prea puţin contează, colonelul Harrison. Procesul 
maiestăţii-sale va fi judecat de îndată ce va ajunge în capitală, 
vă spun sigur. Am auzit destule din gura lui Cromwell în privinţa 
asta, ca să ştiu la ce să m-aştept. 

Athos şi Aramis se uitară din nou unul la celălalt. 

— lar după judecarea procesului, sentinţa va fi adusă la 
îndeplinire fără întârziere, urma d'Artagnan. O, domnii ăştia, 
puritanii, nu se-ncurcă... 

— Şi ce pedeapsă crezi că-l aşteaptă? întrebă Athos. 

— Mă tem să nu fie osândit la moarte. Ei au făcut prea 
multe împotriva lui pentru ca el să-i ierte şi n-au decât o singură 
ieşire: să-l ucidă. Nu ştiţi ce-a spus Oliver Cromwell când a venit 
la Paris şi când i s-a arătat turnul de la Vincennes, unde era 
închis domnul Vendôme? 

— Ce-a spus? întrebă Porthos. 

— Că regilor trebuie să li se dea la cap. 

— Da, am auzit, zise Athos. 

— Şi crezi că nu-şi va pune spusă în aplicare, acum, când îl 
are pe rege în mână? 

— Ba da, sunt chiar sigur, dar ăsta e încă un temei ca să nu 
părăsim acest cap încoronat aflat în primejdie. 

— Athos, ai înnebunit? 


— Nu, prietene, răspunse cu blândeţe gentilomul. Dar de 
Winter a venit după noi în Franţa, ne-a dus la regina Henriette, 
maiestatea sa ne-a făcut cinstea, domnului d'Herblay şi mie, de 
a ne cere să-i ajutăm soţul. l-am dat cuvântul nostru de onoare 
că-l vom ajuta şi cuvântul acesta cuprindea totul. li închinăm 
toată puterea, toată iscusinţa, toată viaţa noastră. Acum nu ne 
mai rămâne decât să ne ţinem de cuvânt. Tu ce zici, d'Herblay? 

— Da, aşa e, întări Aramis. Am făgăduit. 

— Şi apoi, urmă Athos, mai avem un temei. lată, luaţi 
seama: totul e meschin şi sărman azi în Franţa. Avem un rege în 
vârstă de zece ani, care nu ştie încă ce vrea; avem o regină pe 
care o patimă târzie a orbit-o; avem un ministru care ne 
cârmuieşte ţara ca şi când ar fi moşia lui, preocupat doar să 
stoarcă bani, semănând numai urzeli şi viclenii italieneşti; avem 
nişte prinți care i se opun din motive personale şi egoiste şi care 
nu vor ajunge decât să-i smulgă lui Mazarin câteva bucăţi de 
aur, ori o fărâmă de putere. l-am slujit, dar fără tragere de 
inimă. Dumnezeu mi-e martor că ştiu cât preţuiesc şi nu-i 
stimez; i-am slujit, slujind un principiu. Acum, însă, e altceva: 
acum am întâlnit în cale o înaltă nefericire, o nefericire regală, o 
nefericire europeană şi mă simt legat de ea. Dacă-l salvăm pe 
rege, ar fi frumos; dacă murim pentru el, ar fi măreț. 

— Aşadar, ştiţi dinainte că veţi pieri, spuse d'Artagnan. 

— Ne temem că da şi singura noastră mâhnire e că vom 
muri departe de voi. 

— Ce-o să vă faceţi în ţara asta străină, duşmană? 

— În tinereţe am călătorit prin Anglia, vorbesc englezeşte 
ca un englez, Aramis se descurcă şi el... O, dacă am fi împreună, 
prieteni! Cu tine, d'Artagnan, cu tine, Porthos, tuspatru laolaltă, 
întâia oară după douăzeci de ani, am ţine piept nu numai 
Angliei, am înfrunta trei regate! 

— Şi i-aţi făgăduit acestei regine, îl întrerupse d'Artagnan 
muşcător, să dărâmaţi Turnul Londrei, să ucideţi o sută de mii 
de soldaţi, să înfruntaţi victorios voinţa unui popor şi ambiția 
unui om, când omul acesta se numeşte Cromwell? Voi nu l-aţi 
văzut: nici tu, Athos, nici tu, Aramis. Ei, aflaţi că e un geniu, un 
om care mi-a amintit de cardinalul nostru, de celălalt, cel mare! 
ÎI ştiţi prea bine. Nu duceţi prea departe simţul datoriei! În 
numele cerului, dragul meu Athos, nu vă jertfiți zadarnic! Când 
mă uit la tine, nu zic, pari un om cu scaun la cap; dar când te 


aud vorbind, parcă aş asculta un nebun. Porthos, te rog, spune 
şi tu, n-am dreptate? Spune deschis, ce crezi de treaba asta? 

— Ce să cred? Nimic bun, bodogăni uriaşul. 

— Uite ce, Athos, continuă d'Artagnan, întărâtat că 
prietenul său, în loc să-l asculte, părea că pleacă urechea la 
şoapta unui glas lăuntric. V-a mers vreodată vouă rău urmându- 
mi sfatul? Nu, credeţi-mă, misiunea voastră s-a încheiat, aţi dus- 
o la capăt cu nobleţe. Inapoiaţi-vă în Franţa cu noi. 

— Prietene, murmură Athos, hotărârea noastră e de 
nezdruncinat. 

— Aveţi cumva un alt motiv pe care noi nu-l cunoaştem? 

Athos surâse. 

D'Artagnan se bătu mintos cu palma peste coapsă şi înşiră 
cele mai convingătoare argumente pe care le putu găsi, dar la 
toate acestea Athos se mulţumi să răspundă cu un zâmbet 
liniştit şi blând, în vreme ce Aramis dădea aprobator din cap. 

— Ei, dacă-i aşa, izbucni furios d'Artagnan, dacă ţineţi 
morţiş, atunci o să ne lăsăm oasele în ţara asta afurisită, unde e 
veşnic frig, unde vremea frumoasă înseamnă ceaţă, ceața - 
ploaie, iar ploaia - potop; unde soarele-i ca luna şi luna seamănă 
cu un boţ de brânză cu smântână. La urma urmelor, de vreme 
ce tot trebuie să mori, fie că mori aici sau aiurea, totuna.-i. 

— Numai nu uita, dragă prietene, remarcă Athos. Asta 
înseamnă să mori mai devreme. 

— Ei, şi? Mai devreme sau mai târziu, la ce să mai stăm la 
tocmeală? 

— Pe mine, dacă mă miră un lucru, rosti răspicat uriaşul, e 
cum de n-am murit încă. 

— O, în privinţa asta, Porthos, să n-ai nici o grijă, spuse 
d'Artagnan. Va să zică ne-am înţeles şi dacă Porthos se 
învoieşte şi el... 

— Eu, zise Porthos, fac cum vreţi voi. De altminteri, mie mi- 
a plăcut foarte mult ce-a spus adineauri contele de La Fere. 

— Dar viitorul tău, d'Artagnan? Ambiţiile tale, Porthos? 

— Viitorul nostru, ambițiile noastre! rosti cu înfrigurare 
gasconul. La ce să ne mai gândim la toate astea, acum când 
trebuie să-l scăpăm pe rege? Regele odată salvat, îi strângem 
laolaltă pe toţi prietenii lui, ne batem cu puritanii, recucerim 
Anglia, ne întoarcem la Londra cu el şi-l proptim bine pe tron... 


— Şi el ne face duci şi pairi, zise Porthos, cu ochii 
strălucitori de bucurie, măcar că întrevedea viitorul ca într-o 
poveste. 

— Sau o să uite de noi, adăugă d'Artagnan. 

— Oh! făcu Porthos. 

— Pe legea mea, am mai văzut de-alde astea, amice 
Porthos. Dacă ţin bine minte, mi se pare că i-am adus reginei 
Anna de Austria un serviciu nu cu mult mai prejos decât cel pe 
care vrem să i-l facem azi regelui Carol |, dar asta n-a 
împiedicat-o pe regină să ne dea uitării vreme de aproape 
douăzeci de ani. 

— Ei, şi-ţi pare rău că ai slujit-o, d'Artagnan? întrebă Athos. 

— Nu, pe cinstea mea că nu! răspunse gasconul. Ba chiar 
aş spune că în clipele mele de supărare am găsit o mângâiere în 
amintirea asta. 

— Vezi, d'Artagnan, prinții sunt adesea nerecunoscători, 
dar Dumnezeu, niciodată. 

— Uite, Athos, i-o întoarse gasconul. Tu, dacă te-ai întâlni 
cu dracul pe pământ, ai face în aşa fel încât să-l aduci cu tine în 
ceruri. 

— Aşadar, ne-am înţeles? vorbi Athos, întinzându-i mâna. 

— S-a făcut! spuse d'Artagnan. Acum Anglia mi se pare o 
ţară încântătoare şi rămân aici, dar cu o condiţie. 

— Care? 

— Să nu mă siliţi să învăţ englezeşte. 

— Ei, şi-acum, prietene, îţi jur, spuse Athos, triumfător, îţi 
jur pe Dumnezeu, care ne vede şi ne aude, pe numele meu pe 
care îl cred fără pată, că există o putere care veghează asupra 
noastră şi am nădejdea că vom revedea toţi patru pământul 
Franţei. 

— Fie! zise d'Artagnan. Dar eu, mărturisesc, cred taman pe 
dos. 

— Scumpul de d'Artagnan! exclamă Aramis. El reprezintă în 
mijlocul nostru opoziţia parlamentelor, care în vorbe spun 
totdeauna nu şi în fapte totdeauna da. 

— Fie, dar până una alta, scapă ţara de pieire, adăugă 
Athos. 

— Ei, acum că am pus la cale totul, îl întrerupse Porthos, 
frecându-şi mâinile, ce-ar fi dacă ne-am gândi să şi mâncam?! 


Dacă nu mă înşel, noi şi în clipele cele mai grele ale vieţii 
noastre n-aveam obiceiul să flămânzim. 

— Ce să mănânci în ţara asta unde oamenii înghit doar 
carne fiartă de oaie şi nu beau decât bere?! Cum naiba ai venit 
într-o ţară ca asta, Athos? O, iartă-mă, zâmbi d'Artagnan. Am 
uitat că nu te mai cheamă Athos. Oricum, ia să vedem, Porthos, 
ce-ai plănuit, ce bucate ne dai? 

— Ce-am plănuit? 

— Da, ai vreun plan? 

— Nu, mi-e foame, atâta tot. 

— Pe legea mea, dacă-i aşa şi mie mi-e foame. Numai că 
nu-i de ajuns să-ţi fie foame, trebuie să ai şi ce să mănânci. Doar 
n-om fi căi să paştem iarbă... 

— Ehei! făcu Aramis, care nu era chiar atât de desprins de 
cele lumeşti ca Athos. Vă aduceţi aminte ce stridii am mâncat 
atunci, la Parpaillot? 

— Şi friptura aia de berbec cu legume! zise Porthos, 
lingându-şi buzele. 

— la stai, Porthos, nu-l avem cu noi pe bunul nostru 
Mousqueton, care-ţi făcea viaţa atât de plăcută acolo, la 
Chantilly? 

— Intr-adevăr, recunoscu Porthos. L-avem pe Mousqueton, 
numai că, de când a ajuns intendent, s-a îngrăşat peste măsură. 
Oricum, să-l chemăm. 

Şi, ca să fie sigur că va răspunde cu voioşie, îl strigă: 

— Hei, Mouston!... 

Mouston apăru îndată. Arăta jalnic. 

— Ce ai, dragă domnule Mouston? întrebă d'Artagnan. Nu 
cumva eşti bolnav? 

— Domnule, mor de foame, scânci valetul. 

— Păi tocmai de asta te-am chemat, dragă domnule 
Mouston. N-ai putea să-mi iei de guler vreo câţiva iepuraşi 
frumuşei sau vreo câteva drăgălaşe potârnichi şi să ne faci un 
ostropel cum ne-ai făcut atunci la hanul... la hanul... na! că am 
uitat cum îi zice... 

— La hanul... murmură la rândul său Porthos. Drace! Nici eu 
nu mai ştiu. 

— N-are a face. Ei şi să prinzi cu laţul şi câteva butelci 
bătrâne cu vin de Bourgogne, care l-au tămăduit cu atâta 
repeziciune pe stăpânul tău de scrântitura. 


— Vai, domnule! se tângui Mousqueton. Tare mă tem că în 
blestemata asta de ţară n-o să găsesc mai nimic din ce doriţi. 
Părerea mea e că mai bine am cere găzduire la căsuţa de colo, 
din marginea pădurii. 

— Cum, e o casă pe-aici? tresări d'Artagnan. 

— Da, domnule, încuviinţă valetul. 

— Bine, atunci să te-ascultăm, prietene, să mergem la 
stăpânul casei să-i cerem ceva de mâncare. Ce ziceţi, domnilor, 
de sfatul bunului nostru Mouston? E plin de înţelepciune, nu? 

— Bun. Şi dacă stăpânul casei e puritan? obiectă Aramis. 

— Cu atât mai bine, pe legea mea! exclamă d'Artagnan. 
Dacă e puritan, îi vom aduce la cunoştinţă prinderea regelui şi, 
în cinstea acestei ştiri grozave, va jertfi pentru noi găinuşele lui 
albe. 

— Şi dacă e vreun cavaler? 

— In cazul ăsta vom lua nişte mutre de îngropăciune şi-i 
vom jumuli găinuşele negre. 

— Ce fericit eşti tu..., spuse Athos, zâmbind fără să vrea de 
voioşia neînfrânta a gasconului. lei totul în glumă. 

— Ce vreţi? răspunse d'Artagnan. Eu m-am născut într-o 
ţară unde cerul e veşnic senin. 

— Oricum, nu-i ca ăsta de aici, zise Porthos, întinzând mâna 
să se încredinţeze dacă plouă într-adevăr, căci parcă simţise 
cum l-a picat pe obraz. 

— Haide-haide! îşi îndemnă prietenii d'Artagnan. Cu atât 
mai mult trebuie s-o luăm din loc. Ei, Grimaud! 

Grimaud îşi făcu apariţia. 

— Grimaud, prietene, ai dibuit ceva? întrebă d'Artagnan. 

— Nimic, răspunse valetul. 

—  Nerozii ăştia, bombăni Porthos, nici măcar nu ne-au 
urmărit. Ehei, să fi fost noi în locul lor! 

— Păcat, zise d'Artagnan. l-aş spune bucuros două vorbuliţe 
domnului Mordaunt, în această mică Tebaidă. lată un loc numai 
bun să culci la pământ un om. 

— Hotărât lucru, spuse Aramis. Fiul nu-i la înălţimea mamei. 

— Aşteaptă, dragă prietene, răspunse Athos. Nu sunt nici 
două ceasuri de când am fugit. Incă nu ştie încotro am luat-o, nu 
bănuieşte unde ne aflăm. Vom putea spune că nu-i la înălţimea 
maică-si numai în clipă în care vom pune piciorul pe pământul 
Franţei, dacă între timp nu suntem ucişi sau otrăviţi. 


— Până una-alta, să mâncăm! spuse Porthos. 

— Pe cinstea mea, nu zic nu, mi-e o foame de lup, răspunse 
Athos. 

— Păzea găinuşelor negre! exclamă Aramis. 

Şi cei patru prieteni, conduşi de Mousqueton, se îndreptară 
spre casa din marginea pădurii, aproape cu aceeaşi nepăsare de 
odinioară, fiind iarăşi laolaltă şi uniţi, aşa cum spusese Athos. 


Capitolul XIX O cupă închinată în cinstea 
Regelui detronat 


Pe măsură ce se apropiau de casă, fugarii vedeau pământul 
răscolit ca după trecerea unei cete de călăreţi. În faţa casei, 
urmele se arătau şi mai lămurit: ceata cu pricina, din orice 
tabără ar fi fost ea, pesemne că făcuse acolo un popas. 

— Pe legea mea! spuse d'Artagnan. E limpede ca lumina 
zilei: pe aici a trecut regele cu escorta lui. 

— Drace! exclamă Porthos. Atunci au înghiţit totul. 

— Nu, îl linişti d'Artagnan. Măcar o găină tot au lăsat ei. 

_ Sări de pe cal şi bătu la uşă, dar nu primi nici un răspuns. 
Impinse uşă - nu era zăvorâta. In prima odaie nu văzu pe 
nimeni. 

— Ei? făcu Porthos. 

— Nu-i nimeni, mormăi d'Artagnan. Ah! 

— Ce e? 

— Sânge. 

La auzul acestui cuvânt, cei trei prieteni săriră de pe cai şi 
intrară în prima odaie. D'Artagnan împinsese uşa celei de a 
doua odăi şi, după expresia feţei, era limpede că a dat peste 
ceva neobişnuit. Apropiindu-se, cei trei prieteni zăriră un bărbat 
încă tânăr zăcând pe podea, într-un lac de sânge. Se vedea că a 
încercat să se urce în pat, dar n-a mai avut putere şi s-a 
prăbuşit pe duşumea. Athos se apropie cel dintâi de bietul om: i 
se păruse că a mişcat. 

— Ei? întreba d'Artagnan. 

— Dacă a murit, nu cred să fi murit de mult timp, spuse 
Athos. E cald încă. Stai, parcă-i bate inima. Hei, prietene! 


Rănitul scoase un geamăt. D'Artagnan luă apă în căuşul 
palmei şi-i stropi faţa. 

Omul deschise ochii, făcu o mişcare, vrând să ridice capul şi 
căzu iarăşi. 

Athos încercă să-i rezeme capul de genunchi, dar văzu că 
avea ţeasta crăpată. Sângele şiroia din rană. 

Aramis muie un ştergar în apă şi-i obloji rana. Apă rece îl 
făcu pe necunoscut să-şi vină în fire şi să deschidă iar ochii. Se 
uită uimit la oamenii aceia care păreau că-l plâng şi care, pe cât 
le stătea în puteri, căutau să-l ajute. 

— Îţi suntem prieteni, spuse Athos în englezeşte. Fii liniştit 
şi, dacă poţi, povesteşte-ne ce ţi s-a întâmplat. 

— Regele, murmură rănitul. Regele a fost prins... 

— L-ai văzut? întrebă Aramis tot în engelzeşte. 

Omul nu răspunse. 

— N-ai teamă, zise Athos. Noi suntem slujitori credincioşi ai 
maiestăţii-sale. 

— Adevărat? îngăimă rănitul. 

— Pe cinstea noastră de gentilomi 

— Aşadar, pot să vă vorbesc... 

— Vorbeşte! 

— Sunt fratele lui Parry, cameristul maiestăţii-sale. 

Athos şi Aramis îşi aduseră aminte de valetul căruia i se 
adresase de Winter şi pe care îl găsiseră la intrarea cortului 
regal. 

— II cunoaştem, spuse Athos. Nu-l părăsea niciodată pe 
rege. 

— Da, aşa e, adeveri rănitul. Văzând că regele a fost prins, 
s-a gândit îndată la mine şi, trecând prin faţa casei, l-a rugat pe 
comandantul escortei, în numele regelui, să se oprească puţin. 
Comandantul s-a învoit. Spunea că regelui i s-a făcut foame. L- 
au adus aici în odaia unde mă aflu, ca să mănânce şi au pus 
paznici la uşi şi la ferestre. Parry cunoştea încăperea; de multe 
ori, când maiestatea-sa se afla la Newcastle, venea să mă vadă. 
Ştia că în podea e o trapă, care dă în livadă. Mi-a făcut un semn. 
Am priceput. Dar, fără îndoială, paznicii regelui l-au văzut când 
mi-a făcut semn şi stăteau cu ochii-n patru. Nebănuind nimic, nu 
mai aveam decât o singură dorinţă: să-l scap pe rege. M-am 
prefăcut că mă duc afară după lemne, gândindu-mă că nu-i timp 
de pierdut. Am intrat în hruba ce ducea în pivniţă, sub trapă. Am 


împins trapa cu capul şi în timp ce Parry punea încet la uşă 
zăvorul, i-am făcut semn regelui să mă urmeze. Vai, regele s-a 
împotrivit: ai fi zis că-i e silă să fugă. Parry se ruga de el, 
împreunându-şi mâinile, îl imploram şi eu să nu scape un 
asemenea prilej. În cele din urmă, s-a hotărât să mă urmeze. 
Din fericire, eu mergeam înainte; regele venea la câţiva paşi în 
urmă, când, deodată, pe la mijlocul hrubei, mă pomenesc cu o 
umbră mătăhăloasă în cale. 

Am vrut să strig şi să-l previn pe rege, dar n-am mai avut 
răgaz. Am simţit o lovitură puternică, de parcă toată casa s-ar fi 
prăbuşit peste mine, şi-am picat fără simţire la pământ. 

— Vrednic şi loial englez! Credincios slujitor! exclamă 
Athos. 

— Când mi-am venit în fire, zăceam întins în acelaşi loc. M- 
am târât până în curte; regele şi escorta plecaseră. Un ceas 
întreg m-am chinuit ca să ajung din curte până aici. Dar puterile 
m-au lăsat şi-am căzut iar în nesimţire. 

— Şi acum cum te simţi? 

— Destul de prost, murmură rănitul. 

— Ce putem face pentru dumneata? întrebă Athos. 

— Ajutaţi-mă să mă sui în pat. Aşa poate c-o să-mi fie mai 
bine. 

— N-ai pe nimeni să te îngrijească? 

— Soţia mea e plecată la Durham, dar trebuie să se 
întoarcă dintr-o clipă în alta. Dar dumneavoastră n-aveţi nevoie 
de nimic, nu doriţi nimic? 

— Noi venisem încoace cu gândul să cerem ceva de 
mâncare. 

— Vai! Au luat totul, nu ne-a mai rămas nici măcar o 
bucăţică de pâine. 

— Auzi d'Artagnan? spuse Athos. Trebuie să căutăm de-ale 
gurii în altă parte. 

— Acum mi-e totuna, răspunse gasconul. Nu mai mi-e 
foame. 

— Pe cinstea mea, nici mie, adăugă Porthos. 

Urcară rănitul în pat. Apoi, chemându-l pe Grimaud, îl 
puseră să-i panseze rana. Grimaud, care avusese de atâtea ori 
prilejul să-i oblojească şi să-i doftoricească pe cei patru prieteni, 
dobândise oarecare pricepere în asemenea treburi. 


Între timp, fugarii se întorseseră în prima odaie şi se 
sfătuiau acolo între ei. 

— Acum ştim cum stăm, spuse Aramis. Deci pe-aici a trecut 
regele cu escorta. Trebuie să apucăm pe un alt drum. Tu ce zici, 
Athos? 

Athos nu răspunse. Chibzuia. 

— Da, încuviinţă Porthos, să apucăm pe un alt drum. Dacă 
mergem pe urmele escortei, n-o să găsim nimic şi-o să murim 
de foame. Blestemată ţară mai e şi Anglia asta! E întâia oară 
când nu pun nimic în gură la prânz şi eu la prânz mănânc pe 
săturate, asta-i masa mea. 

— Tu cum zici, d'Artagnan? întrebă Athos. Te alături părerii 
lui Aramis? 

— Nu, nicidecum! răspunse d'Artagnan. Eu cred c-ar trebui 
să facem tocmai pe dos. 

— Cum adică, vrei să mergem în urma escortei? exclamă 
Porthos, speriat. 

— Nu, să mergem pe acelaşi drum cu ea. 

Ochii lui Athos scânteiară de bucurie. 

— Să mergem pe acelaşi drum cu ea! exclamă Aramis la 
rândul lui. 

— Lăsaţi-l pe d'Artagnan să vorbească. Ştiţi doar că e omul 
poveţelor înțelepte, interveni Athos. 

— Fără îndoială, spuse d'Artagnan. Trebuie să mergem în 
partea unde nimeni n-o să ne caute. Or, nimănui n-o să-i treacă 
prin cap să ne caute printre puritani. Să ne-amestecăm, dar, 
printre puritani! 

— Bine, prietene, bine! Minunat sfat, spuse Athos. La asta 
mă gândeam şi eu, dar mi-ai luat-o înainte. 

— Aşadar şi tu eşti de aceeaşi părere? întrebă Aramis. 

— Da. Vor crede că vrem să plecăm din Anglia şi ne vor 
căuta prin porturi. În acest timp, noi ajungem la Londra o dată 
cu regele şi, ajunşi acolo, nu mai dă nimeni de noi. Nu-i greu să 
te ascunz într-un oraş cu un milion de locuitori. Fără să mai 
punem la socoteală sorții de izbândă pe care ni-i dă o asemenea 
călătorie, continuă Athos, aruncând o privire, spre Aramis. 

— Da, încuviinţă Aramis. Înţeleg. 

— Eu nu înţeleg nimic, mărturisi Porthos. Dar n-are a face. 
Dacă şi d'Artagnan cu Athos zic la fel, înseamnă că părerea asta 
e cea mai bună. 


— N-o să părem suspecți colonelului Harrison? întrebă 
Aramis. 

— Pe toţi dracii! sări d'Artagnan. Eu tocmai pe el mă bizui. 
Colonelul Harrison e prieten cu noi. L-am văzut de două ori la 
generalul Cromwell; ştie că suntem trimişii monseniorului 
Mazarin şi ne va socoti că pe nişte fraţi. De altminteri, nu-i 
feciorul unui măcelar? Ce, nu-i aşa? Ei bine, Porthos o să-i arate 
cum se doboară un bou cu o lovitură de pumn, iar eu cum 
trânteşti la pământ un taur, apucându-l de coarne. Aşa o să-i 
câştigăm încrederea. 

Athos zâmbi. 

— Tu eşti cel mai bun tovarăş din câţi cunosc, d'Artagnan, 
rosti el, întinzându-i mâna gasconului. Sunt fericit că te-am 
regăsit, fiul meu drag. 

După cum ştim, aşa-i spunea Athos lui d'Artagnan în clipele 
lui de mare duioşie. 

Tocmai atunci, Grimaud ieşi din odaie. Rănitul, pansat, se 
simţea mai bine. 

Cei patru prieteni îşi luară rămas bun de la el, întrebându-l 
dacă nu avea de trimis vreun cuvânt fratelui său. 

— Spuneţi-i să-i dea de ştire regelui că nu m-au ucis, le 
răspunse bravul om. Oricât de neînsemnat aş fi, sunt sigur că 
maiestăţii-sale îi pare rău de mine şi că se simte vinovat de 
moartea mea. 

— Fii liniştit, până diseară va afla, îl încredinţă d'Artagnan. 

Pilcul călăreţilor se puse în mişcare. Acum nu aveau cum să 
greşească drumul, căci calea lor se desluşea lesne în câmpie. 

După două ceasuri de mers în tăcere, d'Artagnan, care 
călărea în frunte, se opri la o răspântie. 

— Oho! zise el. Uite-i. 

Intr-adevăr, la vreo jumătate de leghe înainte se vedea o 
ceată numeroasă de călăreţi. _ 

— Prieteni, spuse  gasconul. Incredinţaţi spadele lui 
Mousqueton, care vi le va înapoia la momentul şi locul potrivit. 
Şi nu uitaţi că sunteţi prizonierii noştri. 

Apoi porniră în trap domol, deoarece caii începeau să dea 
semne de oboseală şi, curând, se alăturară escortei. 

Regele, înconjurat de o parte din regimentul lui Harrison, 
mergea în frunte, nepăsător, demn şi cu un fel de bunăvoință 
întipărită pe faţă. 


Zărindu-i pe Athos şi pe Aramis, de la care nu i se lăsase 
răgaz nici măcar să-şi ia rămas bun şi citind în ochii celor doi 
gentilomi că mai avea încă prieteni şi încă la câţiva paşi de el, o 
undă de bucurie îi împurpură obrajii palizi, deşi îi ştia pe 
amândoi prizonieri. 

D'Artagnan ieşi în capul coloanei şi, lăsându-şi prietenii în 
paza lui Porthos, se duse drept la Harrison. Colonelul, aducându- 
şi aminte că l-a văzut într-adevăr la Cromwell, îl întâmpină cu 
politeţea pe care un om de soiul şi cu firea lui o poate arăta 
cuiva. Prevederea lui d'Artagnan se împlini întocmai: Harrison 
nu avea şi nici nu putea să aibă nici o bănuială. 

Făcură un popas: regele trebuia să mănânce: Numai că de 
astă dată luară toate măsurile de prevedere, că nu cumva să 
încerce iarăşi să fugă. La han se puse o mescioară anume 
pentru el şi alta mai mare pentru ofiţeri. 

— lei masa cu mine? îl întrebă Harrison pe d'Artagnan. 

— Pe toţi dracii! exclamă gasconul. Mi-ar face mare 
plăcere, dar vedeţi, sunt cu prietenul meu, domnul du Vallon şi 
cu cei doi prizonieri, pe care trebuie să-i am sub ochi şi care v-ar 
stingheri. Am o idee: puneţi o masă într-un colţ şi trimiteţi-ne de 
la masa dumneavoastră ce veţi crede de cuviinţă, căci altfel, 
zău, o să murim de foame. Mâncând în aceeaşi încăpere se 
cheamă că mâncăm împreună. 

— Fie! se învoi Harrison. 

Toate se rânduiră după placul lui d'Artagnan şi când se 
înapoie la colonel, îl găsi pe rege aşezat la o mescioară; Parry 
tocmai îl servea. Harrison cu ofiţerii şedeau la o masă comună, 
iar într-un colţ era pregătită masa pentru el şi tovarăşii lui. 

Masa ofiţerilor puritani era rotundă şi, fie din întâmplare, fie 
dinadins, Harrison şedea cu spatele la rege. 

Regele îi văzu intrând pe cei patru gentilomi, dar nu păru 
să-i ia în seamă. 

Se aşezară la masa lor în aşa fel, încât să nu stea cu 
spatele la nimeni. Aveau în faţă masa ofiţerilor şi cea a regelui. 

Harrison, vrând să-şi cinstească oaspeţii, le trimitea cele 
mai alese bucate de la masa lui; din nenorocire pentru cei patru 
prieteni, nu aveau un strop de vin. Lui Athos nici că-i păsa de 
asta, dar Aramis, d'Artagnan şi Porthos se strâmbau ori de câte 
ori trăgeau câte un gât de bere, această băutură puritană. 


— Pe legea mea, colonele, îţi suntem foarte recunoscători 
de binevoitoarea invitaţie, căci fără dumneata, ajunam şi de 
prânz, cum am ajunat şi de dimineaţă. Domnul du Vallon, aici de 
faţă, vă mulţumeşte şi el, fiindcă era mort de foame. 

— Şi încă nu mi-am potolit foamea, spuse Porthos, 
salutându-l pe colonelul Harrison. 

— Păi ce-aţi păţit, domnilor, de-aţi rămas flămânzi? întrebă 
colonelul râzând. g 

— Ce să păţim, colonele, nimic. In graba de-a vă ajunge din 
urmă, am apucat pe acelaşi drum cu dumneavoastră, lucru 
neîngăduit pentru o deşcă bătrână ca mine, care ştie că, pe 
unde-a trecut un falnic şi viteaz regiment ca al dumneavoastră, 
nu mai găseşti nimic de-ale gurii. Vă închipuiţi dezamăgirea 
noastră când, ajungând la o căsuţă frumuşică din marginea unei 
păduri şi care de departe îţi desfăta ochii cu înfăţişarea-i 
sărbătorească, cu acoperişul roşu şi cu obloanele verzi, în loc să 
găsim niscaiva găini, să rumenim o fripturică, sau ceva şuncă, s- 
o punem în frigare, am dat de-un amărât scăldat într-un lac de... 
O, la naiba, colonele, te rog să transmiţi felicitările mele 
ofițerului care a făcut isprava asta! O lovitură ca la carte, o 
lovitură straşnică, încât până şi domnul du Vallon, prietenul 
meu, şi-a arătat admiraţia şi dânsul e meşter în de-alde astea... 

— Da, râse Harrison, aţintindu-şi ochii asupra unui ofiţer de 
la masă. Când Groslow ia asupra lui o treabă, nu se-ncurcă... 

— A! făcu d'Artagnan, salutându-l pe ofiţer. Imi pare rău că 
domnul nu ştie franţuzeşte, că să-i arăt prețuirea mea. 

— Sunt gata să vă ascult şi să vă răspund la fel, domnule, 
întrucât am stat trei ani la Paris, răspunse ofiţerul într-o 
franţuzească bunicică. 

— Ei bine, domnule, continuă d'Artagnan, mă grăbesc să vă 
spun că lovitura a fost dată cu atâta iscusinţă, încât aproape că 
v-aţi ucis omul. 

— Eu credeam că l-am trimis pe lumea ailaltă! se miră 
Groslow. 

— Nu. Era cât pe ce, nu zic, dar de murit, n-a murit. 

La aceste cuvinte, d'Artagnan aruncă o privire spre Parry, 
care, palid ca moartea, şedea în picioare în faţa regelui, vrând 
să-i dea de înţeles că pentru el era această veste. 

Regele ascultase convorbirea cu inima strânsă de groază, 
căci nu ştia unde vrea să ajungă ofiţerul francez şi amănuntele 


acestea pline de cruzime şi aruncate cu un aer nepăsător îl 
revoltau. Abia când auzi ultimele cuvinte răsuflă uşurat. 

— Fir-ar al naibii să fie! izbucni Groslow. Şi eu care credeam 
că i-am venit de hac! De n-ar fi la dracu-n praznic cocioaba 
ticălosului, zău dacă nu m-aş întoarce să-l dau gata. 

— Şi-aţi face foarte bine, domnul meu, adăugă gasconul, 
dacă vă temeţi să nu scape, fiindcă, ştiţi, rănile astea la cap, 
dacă nu te dau gata pe loc, se vindecă-n opt zile. 

Şi d'Artagnan aruncă din nou o privire spre Parry, pe faţa 
căruia se citea atâta bucurie, încât regele îi întinse mâna 
surâzând. Parry se aplecă şi sărută cu respect mâna stăpânului 
său. 

— Zău, d'Artagnan, eşti un om de cuvânt şi de duh în 
acelaşi timp, spuse Athos. Ce zici de rege? 

— Mi-a câştigat inima, răspunse d'Artagnan. Are trăsături 
nobile şi blajine. 

— Da, numai că se dă prea uşor prins şi asta nu-i bine, 
sublinie Porthos. 

— Grozav aş dori să beau în sănătatea regelui, spuse Athos. 

— Lasă-mă pe mine, şopti d'Artagnan. 

— Bine, murmură Aramis. 

Porthos se uita la d'Artagnan, buimăcit de câte mai 
născocea cu isteţimea-i gasconă. 

D'Artagnan puse mâna pe cupa de cositor, o umplu şi se 
ridică în picioare. 

— Domnilor, începu el, întorcându-se spre comeseni. Să 
bem, dacă îmi îngăduiţi, în cinstea gazdei. In cinstea colonelului 
nostru pe care-l încredinţăm că-l vom sluji până la Londra şi mai 
departe. 

Şi cum, rostind aceste cuvinte, d'Artagnan se uita la 
Harrison, englezul crezu că închinarea era pentru el şi, 
ridicându-se, se înclină spre cei patru prieteni, care, cu ochii la 
rege, goliră cupele toţi deodată, în vreme ce colonelul dădea 
băutura pe gât fără să bănuiască nimic. 

La rândul lui, Carol îi întinse cupa lui Parry, care îi turnă un 
pic de bere, căci regele era tratat ca un om de rând. Apoi, 
ducând cupa la buze şi privind şi el la cei patru gentilomi, bău 
cu un zâmbet plin de nobleţe şi de recunoştinţă. 


— Şi-acum, domnilor, să mergem! strigă Harrison, punând 
cupă pe masă, fără să se sinchisească de ilustrul prizonier pe 
care îl avea în pază. La drum! 

— Unde înnoptăm, colonele? 

— La Tirsk, răspunse Harrison. 

— Parry, zise regele, ridicându-se la rândul său şi 
întorcându-se spre valet. Calul meu! Vreau să plec la Tirsk. 

— Pe legea mea, îi spuse d'Artagnan lui Athos. Regele 
vostru m-a cucerit şi sunt gata să-l slujesc. 

— Dacă e adevărat ce-mi spui, adăugă Athos, atunci regele 
nu va ajunge la Londra. 

— Cum adică? 

— Aşa! Intre timp îl vom răpi. 

— Ei, Athos, acum chiar c-ai înnebunit! exclamă d'Artagnan. 

— Ai vreun plan? întrebă Aramis. 

— Eh! făcu Porthos. N-ar fi cu neputinţă, dacă am avea un 
plan ca lumea. 

— N-am nici un plan, recunoscu Athos. Dar se-ngrijeşte el 
d'Artagnan şi de asta. 

Gasconul ridică din umeri şi porniră la drum. 


Capitolul XX D'Artagnan găseşte un plan 


Athos îl cunoştea pe d'Artagnan mai bine poate decât se 
cunoştea el singur. Ştia că pentru un spirit aventuros ca al 
gasconului era destul să strecori un gând, aşa cum ai arunca o 
sămânță pe un _ 

ogor bogat şi mănos. Işi lăsă deci prietenul să ridice din 
umeri, şi, pe drum, începu să-i vorbească despre Raoul, discuţie 
pe care o curmase într-o împrejurare de care cititorul îşi aduce 
aminte. 

La căderea nopţii ajunseră la Trisk. Cei patru prieteni se 
prefăcură că nici nu iau în seamă măsurile de prevedere pentru 
paza regelui. Aflară găzduire într-o casă şi, cum se temeau în 
orice clipă şi pentru ei, se strânseră cu toţii într-o odaie, 
îngrijindu-se de o ieşire în caz de atac. Valeţii fură puşi să 
vegheze în locuri diferite. Grimaud se culcă pe un braţ de paie în 
prag. 


D'Artagnan era gânditor şi părea că-şi pierduse limbuţia 
obişnuită. Nu scotea o vorbă şi tot fluieră, într-un dute-vino de la 
pat la fereastră. Porthos, care nu vedea niciodată decât faţa 
lucrurilor, pălăvrăgea ca de obicei. D'Artagnan îi răspundea 
monosilabic. Athos şi Aramis se uitau unul la altul, zâmbind. 

Ziua fusese obositoare şi totuşi, în afară de Porthos, care 
nu-şi pierdea somnul, cum nu-şi pierdea nici pofta de mâncare, 
ceilalţi se perpeliră toată noaptea. 

A doua zi dimineaţa, d'Artagnan se sculă cel dintâi. Athos şi 
Aramis nici nu făcuseră ochi, Porthos mai sforăia încă, iar el 
trecuse pe la grajd, văzuse caii şi dăduse toate poruncile de 
îndeplinit peste zi. 

La ceasurile opt dimineaţa porniră la drum, în aceeaşi 
ordine. Numai că de astă dată d'Artagnan îşi lăsă prietenii şi se 
duse să reînnoade firul convorbirii din ajun cu domnul Groslow. 

Ofiţerul, pe care laudele gasconului îl unseseră la inimă, îl 
întâmpină cu un zâmbet plin de bunăvoință. 

— Ce să vă spun, domnule - începu d'Artagnan. Sunt fericit 
că am cu cine vorbi în limba bietei mele ţări. Domnul du Vallon, 
prietenul meu, e o fire tare melancolică: îi scoţi vorba cu 
cleştele din gură. Cât despre cei doi prizonieri ai noştri, 
înţelegeţi că n-au nici un chef de taifas. 

— Nişte regalişti turbaţi! pufni Groslow. 

— Sunt foc pe noi că l-am prins pe rege. De altfel, 
nădăjduiesc că-l veţi judeca aşa cum se cuvine. 

— Oho! exclamă ofiţerul. De aia îl şi ducem la Londra. 

— Şi staţi cu ochii pe el, bănuiesc, nu? 

— Păi vă cred! Are un alai cu adevărat regesc, nu vedeţi? 
chicoti ofiţerul. 

— Mda, ziua n-are cum scăpa. Dar noaptea... 

— Noaptea întărim paza. 

— Şi cum îl păziţi? 

— Opt oameni stau tot timpul în odaia lui. 

— Drace! exclamă d'Artagnan. Ştiu că-i bine păzit. Şi peste 
cei opt oameni, sigur, mai puneţi şi afară o strajă. Cu un 
asemenea prizonier, nu-i de joacă, trebuie să fii mereu cu ochii- 
n patru. 

— O, nu! Gândiţi-vă: ce pot face doi oameni fără arme 
împotriva a opt soldaţi înarmaţi până-n dinţi? 

— Cu doi oameni? 


— Da, regele cu valetul lui. 

— I s-a îngăduit valetului să stea lângă el? 

— Da, Stuart a cerut să i se facă hatârul ăsta şi colonelul 
Harrison a încuviinţat. Sub cuvânt că-i rege, se pare că nu poate 
să se îmbrace singur. 

— Drept să spun, căpitane, glăsui d'Artagnan, hotărât să o 
ţină înainte cu laudele, care dădeau roade din plin, stau, v- 
ascult şi mă mir: ce franţuzească aleasă şi curgătoare vorbiţi! 
Bine, aţi stat trei ani la Paris, dar eu să stau toată viaţa la 
Londra şi tot n-aş ajunge să deprind limba ca dumneata, sunt 
sigur. Ce-aţi făcut la Paris? 

— Tatăl meu, care-i negustor, m-a trimis la un tovarăş al lui 
de afaceri, care, la rându-i, şi-a trimis feciorul la noi. E un obicei, 
între negustori, să facă asemenea schimburi. 

— Şi v-a plăcut Parisul? 

— Da, numai că aţi avea mare nevoie de o revoluţie, aşa, 
cam ca a noastră. Nu împotriva regelui, care e un copil, ci 
împotriva zgârcitului ăluia de italian, amantul reginei. 

— O şi eu sunt de aceeaşi părere, domnule. Şi cred c-am 
face pe loc revoluţia dacă am avea o mână de ofiţeri ca 
dumneata, iscusiţi, hotărâți, neînduplecaţi! Ah, i-am veni repede 
de hac lui Mazarin şi i-am trânti un proces de toată frumuseţea, 
aşa cum faceţi voi cu regele. 

— Bine, dar eu credeam că sunteţi în slujba cardinalului şi 
că el v-a trimis la generalul Cromwell? 

— La drept vorbind, eu mă aflu în slujba regelui. Auzind 
însă că Mazarin vrea să trimită pe cineva în Anglia, am cerut să 
mă trimită pe mine, atât de mult doream să-l cunosc pe 
bărbatul de geniu care stăpâneşte azi trei regate. Aşa că, în 
clipa când ne-a propus, domnului du Vallon şi mie, să tragem 
spada pentru onoarea bătrânei Anglii, aţi văzut râvna noastră. 

— Da, am auzit că aţi luptat alături de domnul Mordaunt. 

— De-a dreapta şi de-a stânga lui, domnule. Drace, e un 
tânăr viteaz şi fără de pereche. Cum l-a dat gata pe unchiul-său! 
Aţi văzut? 

— Îl cunoaşteţi? întrebă ofiţerul. 

— Foarte bine. Pot spune chiar că suntem buni prieteni: 
domnul du Vallon şi cu mine am venit împreună cu dânsul din 
Franţa. 


— Se pare că l-aţi făcut să v-aştepte cam multişor la 
Boulogne, nu? 

— Ce vreţi, răspunse d'Artagnan. Eram în situaţia 
dumneavoastră: păzeam un rege... 

— Zău? făcu Groslow. Ce rege? 

— Regele nostru, domnule, micuțul King Ludovic al XIV-lea. 

Şi d'Artagnan se descoperi. Englezul, politicos, îi urmă 
pildă. 

— Şi cât timp l-aţi păzit? 

— Trei nopţi şi, pe legea mea, îmi voi aminti totdeauna cu 
plăcere de ele. 

— Atât de prietenos e micul vostru rege? 

— Regele? Dormea buştean. 

— Păi atunci, ce vreţi să spuneţi? 

— Vreau să spun că prietenii mei, ofiţerii din gardă şi din 
corpul muşchetarilor, veneau să-mi ţină de urât şi petreceam 
toată noaptea, bând şi jucând cărţi. 

— A, da! suspină englezul. E adevărat, voi, francezii, sunteţi 
oameni de viaţă... 

— Cum, dumneavoastră nu jucaţi cărţi când faceţi de 
gardă? 

— Niciodată, răspunse englezul. 

— Bine, păi atunci vă plictisiţi de moarte şi vă plâng, îl 
căină d'Artagnan. 

— Fapt e, că de câte ori îmi vine rândul, mă cam ia cu frig, 
mărturisi ofiţerul. Să stai de veghe o noapte întreagă mi se pare 
o veşnicie! 

— Da, asta când eşti singur sau cu nişte soldaţi neghiobi; 
dar când ai un tovarăş voios de joc, când zuruie galbenii şi 
zarurile pe masă, noaptea trece ca o părere. Nu vă place jocul 
de cărţi? 

— Cum să nu! 

— Lansquenet, să zicem. 

— Imi place la nebunie. Când eram în Franţa, jucam seară 
de seară. 

— Şi aici, în Anglia?... 

— De când m-am întors, n-am mai pus mâna pe zaruri, nici 
pe cărţi. 

— Vă plâng! rosti d'Artagnan, cu o milă adâncă. 

— Uite ce, spuse deodată englezul. V-aş propune ceva. 


— Ce? 

— Mâine sunt de strajă. 

— La zece? 

— Da. Veniţi să petrecem noaptea împreună. 

— Cu neputinţă. 

— De ce? 

— Nici să nu vă gândiţi. 

— Cum aşa? 

— Eu joc noapte de noapte cu domnul du Vallon. Uneori nici 
nu ne mai culcăm. Bunăoară, azi-dimineaţă, se luminase de ziuă 
şi noi tot mai jucăm... 

— ŞI? 

— De, i s-ar uri dacă l-aş lăsa singur. 

— E priceput la joc? 

— L-am văzut pierzând două mii de pistoli şi râdea cu 
lacrimi. 

— Atunci, aduceţi-l şi pe dânsul. 

— Cum? Şi prizonierii? 

— Drace! Aveţi dreptate... Păi să-i păzească valeţii. 

— Da, ca s-o şteargă... N-am nici o încredere. 

— Ţineţi atâta la ei? Sunt oameni de vază? 

— Vai de mine! Unul e un senior putred de bogat, de prin 
Tourennne, iar celălalt, un cavaler de Malta, de rang mare. Am 
intrat în vorbă cu cei care vor să-i răscumpere: două mii de lire 
sterline de cap, când ajungem în Franţa. Şi nu vrem să-i 
pierdem o clipă din ochi, mai ales că valeţii ştiu ce bogaţi sunt. 
Le-am întors buzunarele pe dos când am pus mâna pe ei, şi, 
zău, pe banii şi pe pungă lor ne hărţuim în fiecare noapte, 
domnul du Vallon şi cu mine. Şi, cine ştie, or mai fi având 
ascunse niscaiva pietre preţioase, vreun diamant, încât am 
ajuns ca zgârciţii care nu se mai despart de comoară lor: îi 
păzim clipă de clipă şi, când eu mă culc, domnul du Vallon stă 
treaz şi-i veghează. 

— Aşa, care va să zică! murmură Groslow. 

— Pricepeţi, dar, ce mă sileşte să nu primesc binevoitoarea 
dumneavoastră propunere, cu atât mai ispititoare pentru mine 
cu cât nimic nu te plictiseşte mai mult decât să ai mereu acelaşi 
partener. Norocul aleargă de la unul la altul şi, după ce joci o 
lună de zile, îţi dai seama că nu-i nici o pricopseală. 


— Oh! suspină englezul. E ceva şi mai plictisitor: să nu joci 
deloc. 

— Înţeleg, zise d'Artagnan. 

— Cum să spun, oamenii dumneavoastră sunt chiar atât de 
primejdioşi? 

— În ce privinţă? 

— Ar fi în stare să încerce vreo ispravă? 

D'Artagnan izbucni în râs. 

— Dumnezeule! exclamă el. Pe unul îl scutură frigurile, 
fiindcă nu-i prieşte în fermecătoarea dumneavoastră ţară; 
celălalt e un cavaler de Malta, sfios ca o fetişcană, şi, ca să fim 
şi mai siguri, le-am luat tot ce aveau asupra lor, până şi 
bricegele şi foarfecele de buzunar. 

— În cazul ăsta, aduceţi-i, se hotărî englezul. 

— Cum, să-i aduc cu mine?! exclamă d Artagnan. 

— Da, am opt oameni. 

— Patru au să-i păzească pe ei, patru pe rege. 

— La urma urmei, cred că aşa... mai merge, se învoi 
d'Artagnan. Dar vă dăm mare bătaie de cap. 

— A, nu, veniţi, veniţi. Mă descurc eu. 

— O, nu mă îndoiesc, zise d'Artagnan. Cu un om ca 
dumneata, merg oriunde cu ochii închişi. 

Această ultimă linguşire îl făcu pe ofiţer să chicotească plin 
de încântare - un râs care face din oameni prietenii celor care-i 
tămâiază, fiind aburul vanităţii satisfăcute. 

— Ce ne împiedică să începem chiar astă-seară? întrebă 
d'Artagnan. 

— Ce anume? 

— Jocul. 

— Nimic, într-adevăr, zise Groslow. 

— Atunci veniţi astă-seară la noi şi mâine vă întoarcem 
vizita. Dacă vă nelinişteşte ceva la oamenii noştri, care, după 
cum ştiţi, sunt nişte regalişti turbaţi, nu-i nimic, noi o s-avem o 
noapte plăcută. 

— Minunat! astă-seară la dumneavoastră, mâine la Stuart, 
poimâine la mine. 

— Şi-n zilele următoare, la Londra. Pe legea mea! exclamă 
d'Artagnan. Vedeţi, pretutindeni poţi să-ţi trăieşti viaţa. 

— Da, când ai de-a face cu francezi şi, mai ales, cu francezi 
ca dumneata, zise Groslow. 


— Şi ca domnul du Vallon. Tii, ce băiat de viaţă! Şi un 
înverşunat partizan de-al Frondei: într-o zi, prinzându-l pe 
Mazarin la strâmtoare, era cât pe ce să-i vină de hac. Numai de 
frica-l ţine. 

— Da, are o mutră simpatică, încuviinţă englezul. Fără să-l 
cunosc, îmi place foarte mult. 

— Staţi să-l cunoaşteţi! Aha, uite că mă cheamă, iertaţi-mă, 
suntem foarte legaţi, nu se poate lipsi de mine. Mă iertaţi? 

— Vai de mine, domnule! 

— Pe diseară. 

— La dumneavoastră. 

— La mine. 

Cei doi schimbară un salut şi d'Artagnan se întoarse la 
tovarăşii săi. 

— Ce dracu tot trăncăneai cu dulăul ăla? întrebă Porthos. 

— Dragă prietene, te rog să nu vorbeşti aşa despre domnul 
Groslow, care-i unul dintre prietenii mei cei mai apropiaţi. 

— Tu, prieten cu bruta asta care-i masacrează pe ţărani? 

— Sst! dragul meu Porthos. Ei, da, nu zic, domnul Groslow o 
fi el cam iute din fire, dar i-am descoperit două însuşiri de 
căpetenie: e prost şi îngâmfat. 

Porthos căscă ochii, uimit. Athos şi Aramis se priviră 
zâmbind; ei îl cunoşteau pe d'Artagnan, ştiau că nu face nimic 
fără o ţintă. 

— Şi ţie o să-ţi placă, ai să vezi, adăugă d'Artagnan. 

— Cum asta? 

— O să ţi-l prezint diseară, vine să joace cărţi cu noi. 

— Oho! se bucură Porthos, ai cărui ochi se aprinseră. Are 
bani? 

— E fiul unuia dintre cei mai bogaţi negustori din Londra. 

— Ştie să joace /ansquenet? 

— Moare după cărţi. 

— Dar basetă? 

— E slăbiciunea lui. 

— Dar zaruri? 

— Se dă-n vânt după ele. 

— Bun! încuviinţă uriaşul. O s-avem o noapte pe cinste. 

— Cu atât mai plăcută, cu cât mi-a făgăduit alta şi mai şi. 

— Cum aşa? 

— Da, astă-seară îl poftim noi. Mâine ne pofteşte el. 


— Unde? 

— Îţi spun îndată. Acum n-avem decât o singură grijă: să ne 
arătăm la înălţimea cinstei pe care ne-o face domnul Groslow. 
Diseară ne oprim la Derby: Mousqueton s-o ia înainte şi, dacă 
există o sticlă de vin în tot oraşul, s-o cumpere. N-ar fi rău nici 
dacă ar pregăti o masă bună, la care tu, Athos, nu vei lua parte, 
fiindcă suferi de friguri şi nici tu, Aramis, fiindcă eşti cavaler de 
Malta şi vorbele unor soldăţoi de teapa noastră îţi displac şi te 
fac să roşeşti .Aţi auzit? 

— Am auzit, zise Porthos. Dar să mă ia dracu dacă pricep 
ceva. 

— Porthos, prietene, tu ştii că eu, după tată, mă trag din 
profeti, iar după mamă, din sibile şi că nu vorbesc decât în 
parabole şi în bobote. Cine are urechi să audă, cine are ochi să 
vadă, deocamdată atâta pot să vă spun. 

— Fă ce vrei, prietene, spuse Athos. Sunt sigur că orice faci 
e un lucru bun. 

— Şi tu eşti de aceeaşi părere, Aramis? 

— Întru totul, dragul meu d'Artagnan. 

— Într-un ceas bun! spuse gasconul. lată ce-nseamnă să ai 
de-a face cu nişte adevăraţi credincioşi: e o plăcere să 
săvârşeşti minuni pentru ei. Voi nu sunteţi ca necredinciosul de 
Porthos, care vrea să vadă şi să pipăie ca să creadă. 

— Adevărul e că sunt tare neîncrezător, zise Porthos cu un 
aer isteţ. 

D'Artagnan îl bătu cu palma pe umăr şi, cum ajunseseră în 
locul unde urmau să prânzească, discuţia se opri aici. 

Pe la ceasurile cinci seara, după cum se înţeleseseră, îl 
trimiseră pe  Mousqueton înainte. Mousqueton nu ştia 
englezeşte, dar, de când se afla în Anglia, băgase de seamă un 
lucru: anume că Grimaud izbutea să se facă înţeles de minune 
numai prin semne. Se apucă să înveţe împreună cu el 
meşteşugul acesta şi, după câteva lecţii, datorită înaltei 
priceperi a dascălului, dobândi o oarecare îndemânare. Blaisois 
îl însoţi. 

Trecând pe strada principală din Derby, cei patru prieteni îl 
zăriră pe Blaisois în pragul unei case arătoase. Acolo urmau să 
doarmă peste noapte. 


Toată ziua nu se apropiaseră de rege, de teamă să nu dea 
naştere la bănuieli şi, în loc să mănânce la masa colonelului 
Harrison, cum făcuseră în ajun, prânziseră singuri, împreună. 

La ora hotărâtă, Groslow apăru. D'Artagnan îl primi ca pe 
un prieten vechi de când lumea. Porthos îl măsură din creştet 
până în tălpi şi zâmbi, dându-şi seama că, în ciuda loviturii 
grozave cu care îl doborâse pe fratele lui Parry, tot el, Porthos, 
era mai puternic. Athos şi Aramis se căzniră în fel şi chip să-şi 
ascundă sila pe care le-o stârnea bruta aceea necioplită. 

Până la urmă, Groslow păru mulţumit pe primirea făcută. 
Athos şi Aramis îşi jucară rolul. La miezul nopţii se retraseră în 
odaia lor, lăsând uşa deschisă, chipurile din bunăvoință. Mai 
mult, d'Artagnan se duse şi el după ei, lăsându-l pe Porthos să 
joace singur cu Groslow. 

Porthos câştiga cincizeci de pistoli şi, după ce isprăviră 
jocul, îi mărturisi englezului că era un om mult mai plăcut decât 
crezuse la început. 

Cât despre Groslow, el îşi făgădui să-şi scoată a doua zi 
pârleala de la d'Artagnan şi se despărţi de gascon aducându-i 
aminte de întâlnirea plănuită pentru aceeaşi seară. 

Spunem seară, deoarece jucătorii se despărţiră pe la patru 
dimineaţa. 

Ziua trecu ca de obicei. D'Artagnan se vântura de colo-colo, 
de la căpitanul Groslow la colonelul Harrison şi de la colonelul 
Harrison la prietenii săi. Cine nu-l cunoştea ar fi crezut că asta-i 
stă în fire, însă prietenii, adică Athos şi Aramis, ştiau că voioşia 
lui nu era decât înfrigurare. 

— Ce-o fi punând la cale? zicea Aramis. 

— Să avem răbdare, zicea Athos. 

Porthos tăcea. Îşi număra doar pe pipăite în pungă cei 
cincizeci de pistoli de care-i uşurase pe englez, cu o mare 
mulţumire întipărită pe faţă. 

Seara, sosind la Ryston, d'Artagnan îşi adună prietenii. 
Aerul acela de veselie nepăsătoare, pe care îl purtase toată ziua 
ca pe o mască, pierise de pe chipul lui. Athos strânse braţul lui 
Aramis. 

— Oare se apropie clipa? întrebă el. 

— Întocmai, răspunse d'Artagnan, auzindu-l. Da, se apropie 
clipă: în noaptea asta, domnilor, îl vom salva pe rege. 

Athos tresări. Ochii i se învăpăiară. 


— D'Artagnan, spuse el cu îndoială după atâta speranţă. Nu 
glumeşti, nu-i aşa? M-ar durea prea mult. 

— Ciudat din partea ta, Athos, să te îndoieşti astfel de 
mine. Unde şi când m-ai văzut tu glumind cu inima unui prieten 
şi cu viaţa unui rege? Ţi-am spus şi-ţi repet că în noaptea asta îl 
salvăm pe Carol |. M-aţi pus să găsesc o cale, poftim, am găsit- 
o! 

Porthos se uita la d'Artagnan cu un simţământ de adâncă 
admirație. Aramis surâdea ca un om plin de speranță. Athos era 
galben ca un mort şi tremura din toate încheieturile. 

— Vorbeşte? spuse Athos. 

Porthos deschise ochii mari, Aramis nu-şi mai lua privirea 
de la buzele lui d'Artagnan. 

— Domnul Groslow ne-a poftit să petrecem noaptea cu el, 
ştiţi asta, nu? 

— Da, zise Porthos. Ne-a făcut să-i promitem revanşa. 

— Bun. Dar ştiţi unde vom juca? 

— Nu. 

— La rege. 

— La rege?! exclamă Athos. 

— Da, domnilor, la rege. În noaptea asta domnul Groslow e 
de gardă pe lângă maiestatea-sa şi, ca să-i mai treacă de urât, 
ne-a poftit la el. 

— Pe toţi patru? întrebă Athos. 

— Pe toţi patru, desigur, ce dracu! Ce, noi ne părăsim 
prizonierii? 

— O, o! făcu Aramis. 

— Nu mai spune! îngână Athos, tremurând. 

— Mergem, aşadar, la Groslow, noi cu spadele, voi înarmaţi 
cu pumnale. Pentru noi e floare la ureche să-i dăm gata pe cei 
opt neghiobi, cu tontul lor de căpitan cu tot. Domnul Porthos ce 
zice? 

— Nu zic că e treabă uşoară, răspunse uriaşul. 

— Îl îmbrăcăm pe rege cu hainele lui Groslow; Mousqueton, 
Grimaud şi Blaisois ne ţin caii gata pregătiţi la colţul primei 
străzi, încălecăm şi, înainte să se crape de ziuă, suntem la 
douăzeci de leghe de aici. Ei, am ticluit-o bine, Athos? 

Athos puse amândouă mâinile pe umerii lui d'Artagnan şi-l 
privi cu zâmbetul lui blajin şi liniştit. 


— Dragă prietene, spuse el, nu există sub cer fiinţă mai 
curajoasă şi mai nobilă ca tine. În timp ce noi te credeam 
indiferent la durerile noastre, pe care, fără vreo vină, ai fi putut 
să nu le împărtăşeşti, tu singur ai găsit ceea ce noi ne străduiam 
zadarnic să găsim. Iţi repet, d'Artagnan, eşti cel mai bun dintre 
noi şi te binecuvântez şi te iubesc din suflet, fiul meu scump. 

— Şi mie să nu-mi dea prin minte aşa ceva! zise Porthos, 
lovindu-se cu palma peste frunte. Doar e-atât de simplu! 

— Dacă am înţeles bine, o să-i ucidem pe toţi, nu-i aşa? 
întrebă Aramis. 

Athos se cutremură şi se făcu alb ca varul la faţă. 

— Pe toţi dracii, n-avem încotro! exclamă d'Artagnan. M-am 
gândit mult dacă nu-i chip să ne scutim de treaba asta, dar n- 
am găsit nimic, credeţi-mă. 

— Haide, lăsaţi, acum n-are rost să ne tocmim, vorbi 
Aramis. Cum facem? 

— Am două planuri, răspunse d'Artagnan. 

— Să-l auzim pe primul, spuse Aramis. 

— Dacă suntem tuspatru laolaltă, la un semnal al meu, 
anume cuvântul "în sfârșit" , împlântaţi fiecare pumnalul în 
inima celui mai apropiat soldat şi noi vom face la fel. lată, de la 
bun început, patru morţi. Lupta va fi acum egală, vom fi patru 
contra cinci. Aştia cinci ori se predau şi le punem căluşul în 
gură, ori se apără şi atunci îi răpunem. Dacă din întâmplare 
gazda se răzgândeşte şi nu ne primeşte decât pe Porthos şi pe 
mine, drace, va trebui să facem faţa situaţiei şi să lovim îndoit. 
Asta o să ţină ceva mai mult şi-o să iasă cu tărăboi, dar voi 
aşteptaţi afară cu spadele în mână şi, cum auziţi zgomot, daţi 
fuga. 

— Şi dacă te ucid? spuse Athos. 

— Cu neputinţă! răspunse d'Artagnan. Băutorii ăştia de 
bere sunt prea greoi şi stângaci. De altminteri, tu, Porthos, 
înfige-te în beregata lor, aşa isprăvim mai repede şi nici nu mai 
cârâie. 

— Foarte bine! exclamă Porthos. O să fie o trebuşoară de 
toată frumuseţea. 

— Groaznic, groaznic! spuse Athos. 

— Oh, domnul e gingaş, zise d'Artagnan. Dar când te afli în 
focul bătăliei, nu-ţi mai pasă de nimic. De altfel, prietene, urmă 


el, dacă socoţi că viaţa regelui nu preţuieşte nici atât, eu n-am 
spus nimic şi mă duc la Groslow să-l anunţ că sunt bolnav. 

— Nu, te rog, sări Athos. lartă-mă, prietene, am greşit, tu ai 
dreptate... 

În clipa aceea uşa se deschise şi în prag apăru un soldat. 

— Domnul căpitan Groslow, spuse el într-o franţuzească 
stricată, m-a trimis să dau de ştire domnilor d'Artagnan şi du 
Vallon că-i aşteaptă. 

— Unde? întrebă gasconul. 

— În odaie la Nabucodonosorul englez, răspunse soldatul, 
puritan înverşunat. 

— Bine, rosti într-o englezească fără de cusur Athos, căruia 
i se urcase sângele la cap, auzind ocara adusă maiestăţii-sale. 
Bine, du-te şi spune căpitanului Groslow că venim îndată. 

Puritanul ieşi. Valeţii primiră poruncă să pună şaua pe cei 
opt cai şi să se ducă să aştepte - fără să se despartă unii de alţii 
şi fără să descalece - în colţul unei străzi aflată cam la douăzeci 
de paşi de casă în care regele era sub pază. 


Capitolul XXI O partidă de cărţi 


Într-adevăr, era nouă seara; străjile fuseseră schimbate şi 
de un ceas începuse schimbul căpitanului Groslow. 

D'Artagnan şi Porthos, înarmaţi cu spadele, Athos şi Aramis, 
cu câte un pumnal ascuns la piept, se îndreptară către casa care 
în acea seară slujea drept închisoare lui Carol Stuart. Ultimii doi 
îşi urmau învingătorii cu umilinţă, ca nişte prizonieri dezarmaţi. 

— Pe legea mea, aproape să cred că nu mai veniţi, spuse 
Groslow, zărindu-i. 

D'Artagnan se apropie de englez şi-i şopti: 

— Ca să spun drept, eu şi cu domnul du Vallon am cam 
şovăit. 

— De ce? întrebă Groslow. 

D'Artagnan arătă din ochi spre Athos şi Aramis. 

— Ah! făcu Groslow. Nu cumva din pricina convingerilor pe 
care le au? N-are a face. Dimpotrivă, adaugă el, râzând, dacă 
vor să-l vadă pe rege, au prilejul. 

— Petrecem noaptea în odaia regelui? întrebă d'Artagnan. 


— Nu, în odaia vecină. Dar, de vreme ce uşa rămâne 
deschisă, e ca şi cum am fi în aceeaşi încăpere. Ei, v-aţi burduşit 
de bani? Sper că facem o partidă grozavă astă-seară. 

— lan auzi! spuse d'Artagnan, sunându-şi buzunarul 
doldora. 

— Very good, se bucură Groslow şi deschise uşa odăii. Să 
vă arăt drumul, domnilor. 

Şi intră el cel dintâi. 

D'Artagnan se întoarse către prietenii săi. Porthos era 
nepăsător, ca şi cum ar fi fost vorba de o partidă obişnuită; 
Athos era palid, dar hotărât; Aramis îşi ştergea cu batista 
fruntea umezită de sudoare. 

Cei opt ostaşi de strajă se aflau la posturi: patru în odaia 
regelui, doi la uşa de trecere, doi la uşa pe care tocmai intrau 
cei patru prieteni, văzându-i cu spadele în mână, Athos surâse. 
Nu era vorba deci de un măcel, ci de o luptă. 

Din acea clipă păru din nou tare voios. 

Carol, aşa cum se vedea prin uşa deschisă, se întinsese pe 
pat, îmbrăcat, acoperit doar cu o pătura de lână. 

Parry, aşezat la căpătâi, citea încet dintr-o Biblie, destul de 
desluşit însă ca să-l audă regele, care asculta cu ochii închişi. 

O lumânare grosolană de seu, pusă pe o masă negricioasă, 
lumină chipul resemnat al regelui şi pe acela plin de nelinişte al 
credinciosului său servitor. 

Din vreme în vreme, Parry se oprea, crezând că regele 
poate a aţipit, dar acesta deschidea ochii şi îi spunea zâmbind: 

— Citeşte mai departe, bunul meu Parry, ascult. 

Groslow înaintă până în pragul odăii lui Carol, îşi puse cu 
înfumurare pe cap pălăria pe care o ţinuse până atunci în mână, 
privindu-şi oaspeţii, se uită cu dispreţ la această scenă simplă şi 
duioasă, în care un bătrân servitor citea Bib/ia pentru regele 
său, căzut prizonier, se încredinţă dacă fiecare om era la post şi, 
întorcându-se către d'Artagnan, îl privi mândru, aşteptând laude 
pentru iscusinţa lui. 

— De minune! exclamă gasconul. Pe toţi sfinţii! N-ai fi un 
general oarecare! 

— Păi ce credeţi! vorbi Groslow. Poate Stuart să fugă câtă 
vreme îl păzesc eu? 

— Nici pomeneală! recunoscu d'Artagnan. Decât doar dacă- 
i pică din cer niscaiva prieteni. 


Groslow se lumină la faţă. 

Carol Stuart stătuse toată vremea cu ochii închişi, aşa încât 
nu puteai şti dacă şi-a dat seama de obrăznicia căpitanului 
puritan, dar, de îndată ce auzi glasul apăsat al lui d'Artagnan, 
deschise ochii fără să vrea. 

La rândul său, Parry tresări şi se opri din citit. 

— La ce te gândeşti de te-ai oprit? murmură regele. Citeşte 
mai departe, bunul meu Parry, numai dacă n-ai obosit cumva. 

— Nu, sire, spuse valetul. 

Şi începu iar să citească. 

În prima odaie fusese pregătită o masă, acoperită cu un 
covor, pe care stăteau nişte sfeşnice aprinse, cărţi de joc, două 
cornete şi nişte zaruri. 

— Domnilor, zise Groslow. Luaţi loc, vă rog. Eu stau în faţa 
lui Stuart, căci tare îmi place să-l privesc, mai ales unde-i acum. 
Dumneavoastră, domnule d'Artagnan, şedeţi în faţa mea. 

Athos se înroşi de mânie. D'Artagnan îl privi încruntând 
sprânceana. 

— Aşa, vorbi gasconul. Dumneata, domnule conte de La 
Fere, în dreapta domnului Groslow; dumneata, domnule cavaler 
d'iHerblay, în stânga; dumneata, du Vallon, lângă mine. 
Dumneavoastră jucaţi pe mâna mea şi domnii pe mâna 
domnului Groslow. 

D'Artagnan avea deci pe Porthos în stânga şi-i putea face 
semne cu genunchiul, pe Athos şi Aramis în faţa, aşa că le putea 
vorbi din ochi. 

Auzind numele contelui de La Fère şi al cavalerului 
d'Herblay, Carol deschise din nou ochii şi, ridicând capul fără să 
vrea, cuprinse cu privirea actorii acestei scene. 

În clipa aceea, Parry întoarse câteva file şi citi apăsat acest 
verset din leremia: 

"Dumnezeu a spus: «Ascultaţi cuvântul profeților, slujitorii 
mei, pe care eu i-am ales şi i-am trimis vouă»". 

Cei patru prieteni se uitară unul la altul. Cuvintele lui Parry 
arătau că regele a înţeles adevăratul motiv al prezenţei lor 
acolo. Ochii lui d'Artagnan scilipiră vesel. 

— Parcă m-aţi întrebat adineauri dacă am bani! zise el, 
scoțând pe masă vreo douăzeci de pistoli. 

— Chiar aşa, răspunse Groslow. 


— Ei, atunci am şi eu ceva de spus: păziţi-vă bine comoara, 
dragă domnule Groslow, căci pun prinsoare că nu ieşim de aici 
fără ea. 

— Nici să nu credeţi că n-am s-o păzesc, mormăi Groslow. 

— Cu atât mai bine! continuă d'Artagnan. Bătălie, căpitane, 
bătălie! Tocmai asta şi vrem, ştiţi ori nu ştiţi? 

— Ei, ba bine că nu! pufni Groslow în râs. Voi, franţuzii, 
căutaţi cearta cu lumânarea. 

Carol auzise şi înţelesese într-adevăr totul. O uşoară 
roşeaţă îi năvăli în obraji. Ostaşii care îl păzeau văzură cum se 
întinde puţin, ca să-şi dezmorţească oasele şi cum, chipurile, din 
pricină că soba dogorea prea tare, dă încet la o parte pătura în 
carouri sub care, aşa cum am spus, se culcase îmbrăcat. 

Athos şi Aramis tresăriră de bucurie văzând că regele era 
gata îmbrăcat. 

Partidă începu. În seara aceea norocul era de partea lui 
Groslow, care câştiga mereu. O sută de pistoli trecură astfel 
dintr-o parte în cealaltă a mesei. Groslow era de o veselie 
nebună. 

Porthos, care pierduse cei cincizeci de pistoli câştigaţi în 
ajun şi încă vreo treizeci pe deasupra, era tare morocănos şi-l 
tot împungea pe d'Artagnan cu genunchiul să o schimbe pe alt 
joc. La rândul lor, Athos şi Aramis îl priveau întrebător. 
D'Artagnan însă rămânea nepăsător. 

Orologiul bătu de zece. Se auzi trecând rondul de noapte. 

— Câte ronduri aveţi? întrebă d'Artagnan, scoțând alţi bani 
din buzunar. 

— Cinci, răspunse Groslow. La fiecare două ceasuri. 

— Asta-i bine, dovedeşte prevedere, rosti gasconul. 

Şi aruncă o privire către Athos şi Aramis. 

Pasul patrulei se îndepărtă. D'Artagnan răspunse pentru 
prima oară semnelor făcute de Porthos, împungându-l şi el cu 
genunchiul. 

Între timp, atraşi de joc şi de strălucirea aurului, atât de 
ispititoare pentru oricine, străjile din odaia regelui se apropiară 
pe nesimţite de uşă şi, ridicându-se în vârful picioarelor, se uitau 
peste umerii lui d'Artagnan şi ai lui Porthos; ostaşii postați la uşă 
se apropiaseră şi ei, împlinind astfel dorinţa tainică a celor patru 
prieteni, care preferau să-i aibă la îndemână, decât să alerge 
după ei prin cele patru colţuri ale încăperii. Cele două străji de la 


uşă stăteau şi acum cu spadele trase, numai că se sprijineau în 
ele şi urmăreau jocul. 

Pe măsură ce se apropia clipa hotărâtoare, Athos părea tot 
mai liniştit; mâinile-i albe şi fine se jucau cu ludovicii de aur, pe 
care îi îndoia şi îi dezdoia între degete, de parcă ar fi fost de 
cositor; Aramis, mai puţin stăpân pe sine, ducea mereu mâna la 
piept; Porthos, furios că tot pierde şi pierde, făcea semne 
disperate cu genunchiul. 

D'Artagnan se întoarse, se uită maşinal în spatele lui şi, 
printre doi ostaşi, îl văzu pe Parry în picioare şi pe Carol stând 
sprijinit într-un cot, cu mâinile împreunate ca într-o rugă 
fierbinte. Îşi dădu seama că a sosit clipă hotărâtoare, că fiecare 
era la post şi că nu aşteptau decât cuvintele "In sfârşit", care, 
după cum ne amintim, trebuiau să fie semnalul. 

Aruncă o privire spre Athos şi Aramis, vrând să-i prevină şi 
amândoi îşi traseră scaunele puţin înapoi ca să aibă deplină 
libertate de mişcare. 

ÎI lovi din nou cu genunchiul pe Porthos şi acesta se ridică 
alene, ca pentru a-şi mai dezmorţi picioarele; numai că, 
ridicându-se, încercă spada să vadă dacă iese din teacă. 

— Fir-ar să fie! se oţări d'Artagnan. Încă douăzeci de pistoli 
pierduţi! Zău, căpitane Groslow, prea eşti norocos, dar n-o să 
ţină aşa cât lumea. 

Şi mai scoase douăzeci de pistoli pe masă. 

— Încă un joc, căpitane. Douăzeci de pistoli miză pentru un 
singur joc, ultimul. 

— Fie şi douăzeci de pistoli! încuviinţă Groslow. 

Şi întoarse două cărţi, aşa cum cerea jocul: un rege pentru 
d'Artagnan şi un aş pentru el! 

— Rege! exclamă d'Artagnan. Semn bun! Jupâne Groslow, 
adăugă el, ia seamă la rege! 

Şi, cu toată stăpânirea de sine, ceva neobişnuit răsună în 
glasul lui, făcându-l pe englez să tresară. 

Groslow începu a întoarce cărţile una după alta. Dacă 
întorcea el cel dintâi un aş, câştiga, dacă întorcea un rege, 
pierdea. 

Şi întoarse un rege. 

— În sfârşit! izbucni d'Artagnan. 

La acest cuvânt, Athos şi Aramis se ridicară în picioare, iar 
Porthos se trase un pas înapoi. 


Pumnalele şi spadele erau gata să-şi arate scânteierea, dar, 
deodată, uşa se dădu de perete şi Harrison apăru în prag, însoţit 
de un om înfăşurat într-o mantie. 

În spatele acestuia luceau flintele a cinci sau şase ostaşi. 

Groslow se ridică iute, ruşinat că a fost găsit la băutură, joc 
de cărţi şi de zaruri. Harrison însă nici nu-l luă în seamă şi intră 
în odaia regelui, urmat de tovarăşul său. 

— Carol Stuart, rosti el, am primit poruncă să te duc la 
Londra fără popas de zi ori de noapte. Pregăteşte-te, plecăm 
numaidecât. 

— Şi cine a dat această poruncă? întrebă regele. Generalul 
Oliver Cromwell? 

—  Întocmai, adeveri Harrison. lată-l aici pe domnul 
Mordaunt, care tocmai a sosit cu ordinul şi care e însărcinat să-l 
aducă la îndeplinire. 

— Mordaunt! murmurară cei patru prieteni, schimbând în 
fugă o privire. 

D'Artagnan înşfacă de pe masă banii pierduţi de el şi de 
Porthos şi-i vâri la iuţeală în buzunaru-i încăpător; Athos şi 
Aramis trecură în spatele lui. Mordaunt, simțind mişcarea, se 
întoarse şi, recunoscându-i, scoase un strigăt de bucurie 
sălbatică. 

— Cred că ne-au prins! şopti d'Artagnan. 

— Nu încă, spuse Porthos. _ 

—  Colonele! Colonele! ţipă Mordaunt. Inconjură casa, 
sunteţi trădaţi! Francezii ăştia au fugit de la Newcastle şi vor să- 
| răpească pe rege. Arestaţi-i! 

— Eh, tinere! spuse d'Artagnan, trăgându-şi spadă. Uşor de 
spus, dar mai greu de făcut. 

Şi, rotind spada în jur, într-o morişcă înspăimântătoare, 
strigă: 

— Să ne retragem, prieteni, să ne retragem... 

În aceeaşi clipă sări spre uşă şi răsturnă doi dintre ostaşii 
de pază, mai înainte să fi avut răgazul să-şi încarce flintele. 
Athos şi Aramis îl urmară; Porthos le sluji drept ariergardă şi, 
până să se dezmeticească soldaţii, dimpreună cu ofiţerii şi 
colonelul, erau cu toţii afară în stradă. 

— Foc! răcni Mordaunt. Trageţi în ei! 


Două sau trei împuşcături fulgerară în noapte, dar nu 
tăcură decât să-i arate pe cei patru fugari cum dispar după 
colţul străzii, teferi şi nevătămaţi. 

Caii aşteptau la locul ştiut. Valeţii numai cât aruncară frâul 
stăpânilor şi aceştia săriră în şa cu uşurinţa unor călăreţi 
încercaţi. 

— Inainte! spuse d'Artagnan. Goniţi cât puteţi! 

Porniră vijelios după d'Artagnan, apucând din nou pe calea 
pe care o mai călcaseră o dată în ziua aceea, adică îndreptându- 
se înapoi spre Scoţia. Oraşul nu avea ziduri, nici porţi, aşa că 
ieşiră la drum deschis fără piedici. 

La vreo cincizeci de paşi de ultima casă, d'Artagnan se opri. 

— Staţi! spuse el. 

— Cum asta? exclamă cu nedumerire Porthos. Poate vrei să 
spui mai degrabă că trebuie să fugim mâncând pământul! 

— Ba deloc, răspunse d'Artagnan. De astă dată au să ne 
urmărească. Să-i lăsăm deci să iasă din oraş şi să gonească 
după noi pe drumul spre Scoţia, iar după ce trec pe aici în galop, 
noi să ţinem calea în partea opusă. 

Ceva mai încolo curgea un râu, peste care se boltea un 
pod. D'Artagnan îşi opri calul sub pod şi ceilalţi făcură la fel. 

Nu trecură nici zece minute şi auziră tropotind aprig un pâlc 
de călăreţi. Curând, călăreţii treceau peste capul lor, fără să le 
dea prin minte că doar bolta podului îi despărţea de cei pe care 
îi căutau. 


Capitolul XXII Londra 


Când tropotul cailor se pierdu în depărtare, d'Artagnan ieşi 
pe malul râului şi o porni peste câmp, căutând să se îndrepte pe 
cât posibil spre Londra. Cei trei prieteni îl urmau în tăcere şi, 
într-un târziu, după un larg ocol, oraşul rămase hăt în urma lor. 

— De astă dată, glăsui gasconul, socotind că s-au depărtat 
destul ca să domolească goana calului, sunt încredinţat că totul 
e pierdut şi că n-avem nimic mai bun de făcut decât să ne 
înapoiem în Franţa. Ce zici de asta, Athos? Nu găseşti că ar fi 
înţelept? 


— Desigur, prietene, răspunse Athos. Mai ieri însă ai spus o 
vorbă mai mult decât înţeleaptă, o vorbă nobilă şi generoasă. Ai 
spus: "Vom muri aici". Am să-ţi aduc aminte de vorbă asta. 

— Eh! făcu Porthos. Moartea nu înseamnă nimic şi nu 
moartea trebuie să ne sperie, de vreme ce nici nu ştim ce e; pe 
mine, gândul unei înfrângeri mă chinuie. Aşa cum s-a întors 
roata, va trebui, pe cât văd, să ne batem la Londra, cu 
provinciile, cu Anglia toată şi, până la urmă, n-avem cum scăpa 
de înfrângere. 

— Va trebui să asistăm până la sfârşit la această mare 
tragedie, spuse Athos. Orice s-ar întâmpla, să nu părăsim Anglia 
decât după deznodământ. Eşti de aceeaşi părere, Aramis? 

— Intru totul, iubite conte. Şi-ţi mărturisesc că nu m-ar 
supăra să-l revăd pe Mordaunt. Mi se pare că avem o socoteală 
cu el şi nu-i în obiceiul nostru să plecăm de undeva fără să ne 
plătim datoriile. 

— Ah, asta-i altceva! i se alătură d'Artagnan. lată un motiv 
temeinic. Cât despre mine, spun drept, pentru domnul despre 
care-i vorba, aş rămâne la Londra şi un an dacă trebuie. Numai 
să găsim o gazdă de încredere şi să nu trezim bănuieli, căci 
domnul Cromwell ne caută acum de zor şi, pe cât am văzut, 
domnul Cromwell nu prea glumeşte. Athos, nu ştii în oraş vreun 
han cu cearşafuri curate, cu o friptură pe cinste şi cu un vin care 
să nu fie dres nici cu hamei, nici cu ienupăr? 

— Cred c-am găsit, răspunse Athos. De Winter ne-a dus 
odată la un hangiu, un spaniol care a dobândit cetăţenia 
engleză cu sprijinul bănesc al noilor săi compatrioți. Ce zici, 
Aramis? 

— Socotesc foarte înţelept să tragem la señor Perez. Vom 
pomeni de bietul de Winter, pentru care părea să aibă o 
adevărată venerație, spunând că am venit aici din curiozitate, 
să vedem ce se petrece. O guinee pe zi de cap e prea destul şi 
dacă suntem prevăzători, nimic n-o să ne sâcâie. 

— Uiţi ceva, Aramis şi încă ceva foarte important. 

— Ce anume? 

— Uiţi că trebuie să ne schimbăm hainele. 

— Eh! mormăi Porthos. La ce să ne schimbăm hainele? 
Doar ne simţim de minune aşa cum suntem. 

— Ca să nu fim recunoscuţi, răspunse d'Artagnan. Hainele 
noastre, tăiate cam la fel şi cam de aceeaşi culoare, strigă de la 


o poştă că suntem Frenchman. Or, eu nu ţin atât la tăietura 
hainei sau la culoarea nădragilor, ca să nu risc să mă spânzure 
la Tyburn sau să dau o raită prin Indii de dragul lor. O să-mi 
cumpăr nişte haine cafenii. Am băgat de seamă că neghiobii 
ăştia de puritani se dau în vânt după cafeniu. 

— Şi crezi că-l găsim pe omul nostru? întrebă Aramis. 

— Nici vorbă că da: "Hanul la Bedford", pe Green-Hall. De 
altfel, umblu şi cu ochii închişi prin oraş. 

— Tare-aş vrea să ajungem odată, oftă d'Artagnan. După 
mine, ar fi bine să intrăm în Londra înainte să se lumineze de 
ziuă, chiar dacă ne omorâm caii. 

— Haidem atunci! îi îmboldi Athos. Dacă nu mă înşel, mai 
avem numai şapte ori opt leghe de mers. 

Prietenii îşi zoriră caii şi, într-adevăr, sosiră la Londra în 
zorii zilei, către ceasurile cinci. La poarta prin care intrară în 
oraş, străjile îi opriră, dar Athos le spuse într-o englezească fără 
cusur că erau trimişi de către colonelul Harrison să-l prevină pe 
colonelul Pridge de apropiata sosire a regelui. Răspunsul lui 
stârni întrebări în legătură cu prinderea regelui şi Athos dădu 
amănunte atât de precise, încât, dacă străjile mai aveau încă 
vreo bănuială, aceasta se risipi cu desăvârşire. Drept care, cei 
patru prieteni intrară nestingheriţi în oraş, însoţiţi de toate 
bunele urări ale puritanilor. 

Athos avusese dreptate: merse drept la "Hanul la Bedford" 
şi hangiul, recunoscându-l, se arătă cum nu se poate mai 
încântat, mai ales că-l vedea însoţit de atâţia prieteni de seamă, 
aşa că le pregăti pe dată cele mai bune odăi. 

Deşi nici nu se luminase de ziuă, cei patru călători găsiră 
Londra în fierbere. Zvonul că regele, sub paza colonelului 
Harrison, se află în drum spre capitală, se răspândise încă din 
ajun şi mulţi nici nu se culcaseră, de teamă că Stuart, cum îi 
spunea lumea, o să vină peste noapte şi ei n-au să-l vadă. 

Planul cu schimbarea îmbrăcămintei primise încuviințarea 
tuturor, cu oarecare împotrivire din partea lui Porthos, aşa cum 
ne amintim. Trebuiau doar să treacă la fapte. Vorbiră cu hangiul 
şi acesta trimise de aduse tot felul de haine, zicând că vrea să-şi 
împrospăteze îmbrăcămintea. Athos luă un costum negru, în 
care arăta ca un burghez cumsecade; Aramis, care nu ţinea să 
se despartă de spadă, alese nişte veşminte de culoare închisă, 
de croială ostăşească; pe Porthos îl cuceriră o tunică roşie şi 


nişte nădragi verzi; d'Artagnan, hotărât dinainte asupra culorii, 
mai şovăi doar asupra nuanţei şi în surtucul cafeniu pe care şi-l 
dorise era leit un negustor de zahăr, retras din afaceri. 

Cât despre Grimaud şi Mousqgueton, care lepădaseră 
livreaua, amândoi erau gata travestiţi. Grimaud era, de altfel, 
tipul calm, uscat şi ţeapăn al englezului bănuitor; Mousqueton 
părea un englez buhăit, burtos şi hoinar. 

—  Şi-acum, zise d'Artagnan, să trecem la ce-i mai 
important: trebuie să ne tăiem pletele, altfel se leagă lumea de 
noi. Dacă, lăsând spadele, nu mai avem înfăţişarea unor 
gentilomi, tăindu-ne pletele începem să semănăm a puritani. 
Ştiţi şi voi că ăsta-i lucrul cel mai de seamă care deosebeşte pe 
un puritan de un cavaler. 

Asupra acestui punct important, gasconul întâmpina o vie 
împotrivire din partea lui Aramis. Aramis ţinea cu orice preţ să-şi 
păstreze pletele, altminteri foarte frumoase şi de care avea cea 
mai mare grijă şi nu abdică decât atunci când Athos, cu 
desăvârşire nepăsător faţă de toate acestea, îi dădu pildă. 
Porthos îşi încredinţă fără mofturi capul lui Mousqueton, care 
vâri foarfecele cu nădejde în coama lui deasă şi aspră. 
D'Artagnan îşi croi singur un cap fantezist, care aducea cu 
chipurile de pe medaliile din vremea lui Francisc | sau Carol al 
IX-lea. 

— Avem nişte mutre îngrozitoare, spuse Athos. 

— Îmi pare că duhnim de la o poştă a puritani, făcu Aramis. 

— Mie mi-e frig la cap, se plânse Porthos. 

— Eu, unul, am poftă să ţin o predică, mărturisi d'Artagnan. 

— Acum, că nici noi aproape nu ne mai recunoaştem şi deci 
nu ne temem să ne recunoască alţii, haidem să vedem sosirea 
regelui, spuse Athos. Dacă a mers toată noaptea, pesemne că 
nu-i departe de Londra. 

Într-adevăr, nu trecură două ceasuri, că ţipetele şi 
neastâmpărul mulţimii, în care cei patru prieteni se 
amestecaseră, vestiră sosirea lui Carol |. | se trimisese o trăsură 
înainte, iar Porthos, cu statura-i uriaşă, care întrecea cu un cap 
pe toţi cei din jur, spuse că o vede venind. D'Artagnan se ridică 
în vârful picioarelor, în vreme ce Athos şi Aramis ascultau ce se 
vorbea în jur, vrând să-şi dea seama de opinia mulţimii. Trăsura 
trecu şi gasconul recunoscu pe Harrison la o uşă şi pe Mordaunt 


la cealaltă. Norodul, ale cărui reacţii le urmăreau Athos şi 
Aramis, îl huiduia pe rege. 

Athos se întoarse la han, cuprins de disperare. 

— Dragul meu, îi spuse d'Artagnan, te încăpăţânezi 
degeaba şi-ţi jur că rău faci. În ce mă priveşte, eu nu renunţ la 
povestea asta numai de dragul tău şi dintr-o slăbiciune pentru 
politică, aşa cum o înţelege un muşchetar ca mine: găsesc cât 
se poate de vesel să smulgem pradă din mâinile acestei liote 
care zbiară şi apoi să-i dăm cu tifla. Chiar o să mă gândesc la 
asta. 

De a doua zi, stând la fereastra odăii sale, care dădea spre 
cartierele cele mai populate din inima oraşului, Athos auzi 
despre hotărârea Parlamentului, prin care fostul rege Carol | era 
trimis în faţa judecății, învinuit de trădare şi de abuz de putere. 

D'Artagnan se afla lângă Athos. Aramis cerceta o hartă, iar 
Porthos se desfăta cu ultimele îmbucături ale unei mese 
straşnice. 

— Ascultă, rosti d'Artagnan. Eu înţeleg prea puţin 
englezeşte, dar cum englezeasca este o franţuzească stâlcita, 
uite ce aud: Parliament's bill!, adică hotărâre a Parlamentului ori 
cum naiba i se mai zice pe aici. 

În clipa aceea hangiul intră şi Athos îl chemă mai aproape. 

— Asta-i o hotărâre a Parlamentului? întrebă el în 
englezeşte. 

— Desigur, domnule, Parlamentul pur. 

— Cum adică Parlamentul pur? Există oare două 
parlamente? 

— Prietene, interveni d'Artagnan. Eu nu prea înţeleg 
englezeşte, dar spaniola o ştim cu toţii, aşa că ai bunătatea şi 
vorbeşte în limba dumitale, ceea ce suntem siguri că te bucură 
ori de câte ori ţi se iveşte prilejul. 

— Chiar aşa, i se alătură Aramis. 

Porthos, după cum am spus, era absorbit cu totul să 
desprindă carnea de pe osul unui cotlet. 

— Ce-aţi întrebat? zise hangiul în spaniolă. 

— Întrebam dacă există două parlamente, reluă Athos în 
acelaşi grai. Unul pur şi altul impur. 

— Ciudat! mormăi Porthos, ridicând încet capul şi privindu- 
şi prietenii cu mirare. Oare am început să înţeleg englezeşte? 
pricep tot ce vorbiţi. 


— Fiindcă vorbim în spaniolă, dragul meu, îl lămuri Athos cu 
liniştea-i obişnuită. 

— Drace, îmi pare rău! suspină Porthos. N-ar fi stricat să 
mai ştiu încă o limbă străină. 

— Când spun Parlamentul pur, señor, rosti hangiul, vorbesc 
de Parlamentul epurat de colonelul Pridge. 

— Oamenii ăştia-s grozav de ingenioşi, zău! se minună 
d'Artagnan. Când ne-om întoarce în Franţa, să-i spunem lui 
Mazarin şi vicarului despre treaba asta. Unul o să epureze în 
numele curţii, altul în numele poporului, astfel încât o să 
rămânem fără Parlament. 

— Cine-i colonelul Pridge şi cum a reuşit să epureze 
Parlamentul? întrebă Aramis. 

— Colonelul Pridge, îi lămuri spaniolul, e un fost căruţaş, un 
om de duh, care, tot umblând cu căruţa, a băgat de seamă 
ceva: când îţi stă în cale un pietroi, e mai simplu să-l dai la o 
parte, decât să treci cu roata peste el. Or, din cei două sute 
cincizeci şi unu de membri, citi numără Parlamentul, o sută 
nouăzeci şi unu îl stinghereau şi-ar fi putut să-i răstoarne căruţa 
politică. Şi atunci a tăcut ce făcea altă dată cu pietroaiele: i-a 
azvârlit cât colo din Cameră. 

— Frumos! exclamă d'Artagnan, care, ca om de spirit, ştia 
să preţuiască spiritul oriunde îl întâlnea. 

— Şi toţi aceşti expulzați erau partizani de-ai lui Stuart? 
întrebă Athos. 

— Nici vorbă că da, señor şi pricepeţi că ei l-ar fi salvat pe 
rege. 

— Chiar aşa, pe viul Dumnezeu! rosti solemn Porthos. Doar 
erau majoritatea. 

— Şi credeţi că va accepta să apară în faţa unui asemenea 
tribunal? întrebă Aramis. 

— N-are încotro, răspunse spaniolul. Dacă refuză, poporul l- 
ar sili să accepte. 

— Îţi mulţumim, jupâne Perez, spuse Athos. Ne-am lămurit. 

— În sfârşit, Athos, pricepi acum că asta-i o cauză pierdută 
şi că pe alde Harrison, Joyce, Pridge şi Cromwell n-o să-i putem 
învinge niciodată? interveni d'Artagnan. 

— Regele va fi trimis în faţa tribunalului, zise Athos, dar 
tăcerea partizanilor lui dovedeşte că urzesc ceva. 

Gasconul dădu din umeri. 


— Oricum, cugetă cu glas tare Athos, chiar dacă îndrăznesc 
să-l condamne pe rege, au să-l condamne fie la exil, fie la 
închisoare, altceva nimic. 

D'Artagnan fluieră a îndoială. 

— O să vedem noi, rosti Athos. Doar o să fim de faţă la 
judecată. 

— N-aveţi prea mult de aşteptat, îi preveni hangiul. 
Judecata începe chiar mâine. 

— Aha! exclamă Athos. Prin urmare, treaba s-a pus la cale 
înainte ca regele să fie prins? 

— Fără îndoială, întări d'Artagnan. Totul a început din ziua 
când l-au cumpărat. 

— Ştiţi, spuse Aramis, cred că amicul Mordaunt a făcut 
primii paşi în povestea asta, dacă nu chiar târgul. 

— Aflaţi că eu, unul, îi fac de petrecanie lui Mordaunt ăsta 
oriunde pun mâna pe el! vorbi d'Artagnan. 

— Haida-de! Un nemernic ca el! murmură Athos. 

— Tocmai fiindcă e un nemernic îi fac şi eu de petrecanie, i- 
o întoarse d'Artagnan. Oh, dragul meu, destul caut să-ţi intru în 
voie, ca să-mi faci şi tu pe plac. De altfel, îţi place nu-ți place, 
declar solemn că Mordaunt numai de mâna mea moare. 

— Şi de mâna mea! sări Porthos. 

— Şi de a mea! adăugă Aramis. 

— Induioşătoare umanitate! Bine le mai şade unor burghezi 
cumsecade ca noi! exclamă d'Artagnan. Hai să dăm o raită prin 
oraş. Pe ceața asta, nici Mordaunt nu ne-ar recunoaşte. Nu vezi 
nici la patru paşi. Hai să luăm o gură de aer. 

— Da, încuviinţă Porthos, aşa mai schimbăm berea. 

Şi cei patru prieteni ieşiră pe străzi să ia o gură de aer, cum 
se spune în popor. 


Capitolul XXIII Procesul 


A doua zi, o gardă numeroasă îl ducea pe Carol | în faţa 
înaltei curţi care trebuia să-l judece. 

Mulțimea năvăli pe străzile şi în casele din vecinătatea 
palatului, aşa că, de la primii paşi, cei patru prieteni fură ţinuţi în 
loc de opreliştea aproape de neînvins a acestui zid viu; ba vreo 


câţiva oameni din popor, voinici şi puşi pe gâlceava, îl 
îmbrânciră fără ruşine pe Aramis, încât Porthos ridică pumnul lui 
cumplit şi-l prăvăli peste mutra albă de făină a unui brutar, 
făcând-o să-şi schimbe culoarea sub podidirea sângelui, de 
ziceai că e un strugure copt şi terciuit. Intâmplarea stârni multă 
vâlvă: trei inşi săriră asupra lui Porthos, dar Athos îl lămuri pe 
unul, d'Artagnan pe altul, în vreme ce Porthos îl azvârli pe cel de 
al treilea pe deasupra capului. Câţiva englezi amatori să vadă o 
bătaie, preţuiră repeziciunea şi uşurinţa acestei isprăvi şi 
începură să bată din palme. In loc să fie căsăpiţi, cum se 
temuseră cu puţin înainte, cât pe ce să-i poarte lumea în triumf. 
Numai că drumeţilor noştri nu le ardea să atragă atenţia asupra 
lor şi căutară să se piardă în îmbulzeală. Dar tot se aleseră cu 
ceva de pe urma acestei demonstraţii herculeene, fiindcă 
mulţimea se deschise în calea lor şi putură să ajungă lângă 
palat, lucru care li se păruse cu neputinţă mai adineauri. 

Toată Londra se îmbulzea în faţa porţilor şi atunci când cei 
patru prieteni reuşiră să pătrundă într-o tribună, găsiră ticsite 
primele trei rânduri de bănci. Pe de o parte nu era rău, căci nu 
țineau să fie recunoscuţi. Se aşezară foarte mulţumiţi că s-au 
văzut acolo, afară doar de Porthos care, dornic să se fălească cu 
haina lui cea roşie şi cu nădragii verzi, regreta că nu se află în 
primul rând. 

Băncile erau aşezate în amfiteatru şi, de la locul lor, cei 
patru prieteni vedeau întreaga adunare. Intâmplarea îi purtă 
tocmai în tribună din mijloc, aşa că se aflau drept în faţa jilţului 
pregătit pentru Carol |. 

Către ceasurile unsprezece dimineaţa, regele se ivi în 
pragul sălii. Intră înconjurat de gărzi, dar liniştit şi cu capul 
acoperit şi îşi plimbă de jur-împrejur privirea plină de siguranţă 
de sine, ca şi cum s-ar fi aflat acolo ca să prezideze adunarea 
unor supuşi vrednici şi nicidecum să răspundă la învinuirile unei 
curţi rebele. 

Judecătorii, mândri că au prilejul să umilească un rege, se 
pregăteau vizibil să se folosească de acest drept pe care şi-l 
luaseră singuri. Drept urmare, un aprod veni să-i spună lui Carol 
| că, potrivit obiceiului, trebuie să se descopere în faţa curţii. 

Carol, fără o vorbă, îşi îndesă şi mai mult pălăria şi întoarse 
capul în altă parte, apoi, după ce aprodul se depărtă, se aşeză în 


jilţul pregătit pentru el chiar în faţa preşedintelui, lovindu-se 
peste carâmbul cizmei cu nuieluşa pe care o ţinea în mână. 

Parry, care îl însoțea, rămase în picioare în spatele jilţului. 

D'Artagnan, în loc să ia aminte la acest ceremonial, se uita 
la Athos, pe chipul căruia se oglindeau tocmai emoţiile pe care 
regele ştia să şi le stăpânească atât de bine. Frământarea lui 
Athos, cel rece şi calm din fire, îl înspăimânta. 

— Sper că vei urma pilda regelui şi că n-o să dai prilej să te 
omoare în cuşca asta, îi şopti gasconul la ureche. 

— Fii liniştit! răspunse Athos. 

— Ah! continuă d'Artagnan. Se pare că se tem de ceva, 
fiindcă întăresc paza, pe cât văd. Erau numai halebarde, dar uite 
că au apărut şi flinte. Acum nimeni nu mai poate să mişte: 
halebardele veghează la cei care ascultă la judecători, flintele - 
la planurile unora ca noi. 

— Treizeci, patruzeci, cincizeci, şaptezeci de oameni, 
numără Porthos gărzile nou sosite. 

— Numai că-l uiţi pe ofiţer, Porthos, adăugă Aramis. Şi mi 
se pare că merită să nu-l treci cu vederea. 

— Mda! încuviinţă d'Artagnan. 

Şi se făcu alb ca varul de mânie, căci îl recunoscu pe 
Mordaunt, care, cu spada în mână, conducea ostaşii înarmaţi cu 
flinte în spatele regelui, adică tocmai în faţa tribunelor. 

— Oare ne-o fi recunoscut? întrebă d'Artagnan. În cazul 
ăsta aş bate imediat în retragere. Nu-mi place să-mi 
poruncească alţii în ce fel să mor şi-aş dori din toată inima să 
hotăresc singur în privinţa asta. Or, n-am poftă să mă împuște 
într-o colivie ca asta. 

— N-ai grijă, că nu ne-a văzut! îl linişti Aramis. N-are ochi 
decât pentru rege. Doamne şi cum îl priveşte neruşinatul! Oare 
l-o fi urând la fel cum ne urăşte pe noi? 

— Ba bine că nu! zise Athos. Noi i-am răpit numai mama, 
pe câtă vreme regele i-a luat averea şi titlul. 

— Adevărat, întări Aramis. la tăceţi! Uite, preşedintele se 
adresează regelui. 

Într-adevăr, preşedintele Bradshaw îl interpelă pe augustul 
acuzat. 

— Stuart, zise el, ascultă lista judecătorilor şi adresează-te 
tribunalului dacă ai vreo observaţie de făcut. 


Regele întoarse capul în altă parte, ca şi cum aceste 
cuvinte nu erau pentru el. 

Preşedintele aşteptă şi, cum răspunsul nu veni, urmă un 
răstimp de tăcere. 

Din cei o sută şaizeci şi trei de judecători aflaţi pe listă, 
numai şaptezeci şi trei puteau răspunde, fiindcă restul, 
înspăimântați de a fi părtaşi la un asemene act, lipseau. 

— Încep apelul, anunţă Bradshaw, cu aerul că nu remarcă 
absenţa a trei cincimi din numărul judecătorilor. 

Şi începu să strige, pe rând, membrii prezenţi şi absenţi ai 
curţii. Cei prezenţi răspundeau - unii apăsat, alţii cu jumătate de 
glas, după curajul fiecăruia. O scurtă tăcere se lăsă după 
numele celor absenţi, repetat de două ori. 

Veni şi rândul colonelului Fairfax şi numele fu urmat de o 
tăcere solemnă, care sublinia absenţa celor ce ce nu voiseră să 
ia parte la Judecată. 

— Colonelul Fairfax? repetă Bradshaw. 

— Fairfax? răspunse o voce batjocoritoare de femeie. E 
prea deştept ca să vină aici! 

Un imens hohot de râs întâmpina aceste cuvinte rostite cu 
aceeaşi îndrăzneală de care numai femeile sunt în stare în 
slăbiciunea lor, slăbiciune care le scapă de orice răzbunare. 

— O voce de femeie! exclamă Aramis. Nu, zău, tare aş vrea 
să fie tânără şi frumoasă. 

Şi se urcă pe banca din spate, aruncându-şi privirile spre 
tribună dincotro se auzise glasul. 

— E fermecătoare, vă jur! zise el. la te uită, d'Artagnan, 
toată lumea a întors ochii spre ea şi ea nici n-a pălit, în ciuda 
privirii aruncate de Bradshaw. 

— Păi asta e lady Farfaix! exclamă d'Artagnan. Ţi-aduci 
aminte, Porthos? Am întâlnit-o la generalul Cromwell, alături de 
soţul ei. 

După o clipă, tulburarea stârnită de ciudata întâmplare se 
potoli şi apelul continuă. 

— Când vor vedea că sunt prea puţini, au să amâne 
şedinţa, ticăloşii, zise contele de La Fere. 

— Nu-i cunoşti, Athos. Bagă de seamă cum zâmbeşte 
Mordaunt şi cum se uită la rege. Are el aerul că se teme să nu-i 
scape prada? Nu, nici pomeneală, ăsta-i rânjetul urii satisfăcute, 
al răzbunării sigure de ce va urma. Ah, şarpe blestemat, cât de 


fericit am să fiu în ziua când am să încrucişez cu tine altceva 
decât privirea! 

— Regele e într-adevăr frumos; zise Porthos. Şi-apoi, aşa 
prizonier cum se află, e tare îngrijit îmbrăcat. Până de la pălărie 
preţuieşte pe puţin peste cinzeci de pistoli. la te uită, Aramis. 

Apelul odată sfârşit, preşedintele porunci să se dea citire 
actului de acuzare. 

Athos păli: se înşelase încă o dată în aşteptările sale. Deşi 
judecătorii nu erau în număr suficient, procesul urma să se 
desfăşoare, deci regele era condamnat dinainte. 

— Ţi-am spus, Athos, şopti d'Artagnan, ridicând din umeri. 
Dar tu nu mă crezi niciodată. Acum ţine-te bine, fără să-ţi faci 
prea mult sânge rău, şi-ascultă toate ororile pe care domnul ăla 
în negru o să le-nşire cu neruşinare despre rege. 

Într-adevăr, niciodată nu se făcuseră auzite învinuiri mai 
brutale, ocări mai josnice, niciodată un rechizitoriu mai sângeros 
nu întinase astfel măreţia coroanei. Până atunci se mulţumiseră 
să asasineze regii, dar cel puţin le cruţaseră leşurile de insulte. 

Carol | asculta cuvântul acuzării cu deosebită atenţie, 
lăsând să treacă injuriile, reţinând imputările şi când ura 
depăşea orice margini, când acuzatul se transforma dinainte în 
călău, răspundea cu un zâmbet de dispreţ. Era vorba până la 
urmă de ceva capital şi teribil, în care nefericitul rege regăsea 
toate imprudenţele sale preschimbate în capcane, greşelile sale 
preschimbate în crime. 

D'Artagnan, care lăsa să se scurgă torentul injuriilor, 
privindu-le cu o silă pe deplin meritată, se opri totuşi cu spiritul 
lui judicios la câteva din învinuirile acuzatorului. 

— Adevărul e că dacă nesăbuinţa şi uşurătatea se 
pedepsesc, spuse el, acest biet rege merită o pedeapsă. Dar cea 
pe care o primeşte acum mi se pare destul de crudă. 

— Oricum, vorbi Aramis, pedeapsa n-ar trebui să-l atingă pe 
rege, ci pe miniştri, căci prima lege a constituţiei sună astfel: 
Regele nu poate greşi. 

"Dacă ar fi după mine, cugetă Porthos în sinea sa, cu ochii 
aţintiţi asupra lui Mordaunt şi fără să mai bage de seamă nimic 
altceva, dacă ar fi după mine şi nu m-aş teme să tulbur măreţia 
acestei clipe, din trei salturi m-aş repezi la domnul Mordaunt, |- 
aş strânge de gât, l-aş apuca de picioare şi-aş face prăpăd cu el 
printre căzăturile, astea de muşchetari care-i imită jalnic pe 


muşchetarii Franţei. În vremea asta, d'Artagnan, care are cap şi 
prezenţă de spirit, ar găsi un mijloc să-l salveze pe rege. Ar 
trebui să-i vorbesc despre asta." 

Athos, cu obrajii în flăcări, cu pumnii strânşi, muşcându-şi 
buzele până la sânge, fierbea pe locul său, mânios de această 
nesfârşită ocara a parlamentarilor şi de nemăsurata răbdare a 
regelui, iar braţul lui neînvins, inima lui bărbată se 
preschimbaseră într-un braţ tremurător şi un trup înfiorat. 

Acuzatorul tocmai încheia cu aceste cuvinte: 

— Prezenta învinuire e adusă de noi în numele poporului 
englez. 

La aceste cuvinte, un murmur se stârni în tribune şi un alt 
glas, dar de astă dată nu glasul unei femei, ci glasul puternic şi 
furios al unui bărbat se auzi ca un tunet în spatele lui 
d'Artagnan. 

— Minti! strigă glasul. Nouă zecimi din poporul englez se 
îngrozesc de ceea ce spui. 

Era glasul lui Athos, care, pierzându-şi stăpânirea de sine, 
sărise în picioare şi, cu braţul întins, interpela astfel pe 
acuzatorul public. 

La această înfruntare a curţii, regele, judecătorii, asistenţa, 
toată lumea întoarse privirea către tribună unde se aflau cei 
patru prieteni. Mordaunt făcu la fel şi-l recunoscu pe gentilomul 
înconjurat de ceilalţi trei francezi, palizi şi ameninţători, care 
săriseră în picioare şi ei. Ochii îi scânteiară de bucurie. Regăsise 
pe cei cărora le jurase moartea cu preţul întregii sale vieţi. Cu 
un gest furios, chemă la el douăzeci de ostaşi înarmaţi cu flinte 
şi, arătând cu degetul spre tribună unde se aflau duşmanii săi, 
porunci: 

— Foc asupra tribunei! 

Dar atunci, iute ca gândul, d'Artagnan îl înşfăcă de mijloc 
pe Athos, Portos îl luă pe sus pe Aramis şi, sărind în faţa 
primului rând de bănci, zburară pe coridoare, coborâră scările în 
goană şi se pierdură în mulţime, în timp ce, în sală, flintele 
ţineau sub ameninţare trei mii de oameni, ale căror strigăte de 
groază şi spaimă stăviliră îndemnul la măcel. 

Carol recunoscuse şi el pe cei patru francezi. Duse o mână 
la piept, să-şi potolească bătăile inimii şi pe cealaltă la ochi, să 
nu vadă cum sunt omorâţi credincioşii săi prieteni. 


Mordaunt, palid şi tremurând de turbare, dădu buzna afară 
cu spada în mână şi, împreună cu zece halebardieri, căută prin 
mulţime, întrebând în dreapta şi-n stânga, gâfâind, dar până la 
urmă se întoarse mofluz în sală. 

Tulburarea ajunsese la culme. Se scurse mai bine de 
jumătate de ceas fără ca nimeni să se poate face auzit. 
Judecătorii credeau orice tribună gata să izbucnească. Cei din 
tribune vedeau flintele îndreptate asupra lor şi, pe jumătate 
înspăimântați, pe jumătate curioşi, continuau să se agite 
neliniştiţi. 

Într-un târziu, sala se potoli. 

— Ce ai de spus în apărare? îl întrebă Bradshaw pe rege. 

Atunci, vorbind ca un judecător şi nu ca un acuzat, regele, 
mereu cu pălăria pe cap, ridicându-se de pe jilţul său cu 
pornirea celui ce domina şi nicidecum din umilinţă, spuse: 

— Inainte să-mi puneţi întrebări, se cade să-mi răspundeţi. 
Eram liber în Newcastle, unde încheiasem o convenţie cu 
amândouă camerele. In loc să aduceţi la îndeplinire înţelegerea 
pe care eu o respectăm, m-aţi cumpărat de la scoțieni, nu cu un 
preţ mare, ştiu şi asta face cinste spiritului de economie al 
guvernului vostru. Dar pentru că m-aţi plătit ca pe un sclav, 
credeţi că am încetat să fiu regele vostru? Nicidecum. A vă 
răspunde ar însemna să uit ce-aţi făcut. Nu vă voi răspunde, 
aşadar, decât în clipa când îmi veţi fi arătat că aveţi dreptul să- 
mi puneţi întrebări. A vă răspunde ar însemna să vă recunosc 
drept judecătorii mei şi eu nu vă recunosc, decât drept călăii 
mei. 

In mijlocul unei tăceri de moarte, Carol, calm, măreț şi 
mereu cu pălăria pe cap, se aşeză iarăşi în jilţul său. 

— De ce nu sunt aici francezii mei?! murmură Carol, cu 
orgoliu, întorcându-şi ochii spre tribună unde îi zărise pentru o 
clipă. Ar vedea că prietenul lor, cât se află în viaţă, e vrednic să 
fie apărat; mort, e vrednic să fie plâns. 

Dar oricât scrută în adâncul mulţimii, cerând lui Dumnezeu 
să-i dăruiască această prezenţă binefăcătoare şi plină de 
mângâiere sufletească, nu văzu decât chipuri buimace şi 
înfricoşate. Şi simţi că are de înfruntat ura şi cruzimea. 

— Atunci, spuse preşedintele, văzându-l pe Carol neclintit în 
muţenia sa, fie, te vom judeca şi aşa, în ciuda faptului că nu vrei 
să vorbeşti. Eşti acuzat de trădare, abuz de putere şi asasinat. 


Martorii vor adeveri totul. Poţi pleca. Şedinţa următoare va arăta 
ceea ce nu vrei să mărturiseşti astăzi. 

Carol se ridică şi, întorcându-se spre Parry, care era palid şi 
cu tâmplele brobonite de sudoare, îi întrebă: 

— Ce ai, dragul meu Parry, de ce te frămânţi aşa? 

— Vai, sire! îngână Parry, cu lacrimi în ochi şi cu o voce 
rugătoare, pe când se pregătea să iasă din sală. Să nu vă uitaţi 
în stânga. 

— De ce, Parry? 

— Vă implor, sire, nu vă uitaţi! 

— Dar ce se întâmpla? Vorbeşte! îl îndemnă Carol, căutând 
să străbată cu privirea prin zidul străjilor din spatele lor. 

— Ştiţi... dar maiestatea-voastră n-o să se uite, nu-i aşa? 
Ştiţi, au pus pe masă securea cu care se execută ucigaşii. O 
privelişte îngrozitoare! Să nu vă uitaţi, sire, vă implor. 

— Nerozii! spuse Carol. Mă cred deci un laş, aşa cum sunt 
ei? E bine că m-ai prevenit, mulţumesc, Parry! 

Şi cum venise clipa să iasă, regele păşi în urma străjilor. 

Intr-adevăr, în stânga uşii, pe un covor roşu, strălucea 
sinistru securea albă, cu mânerul lung, lustruit de mâna 
călăului. 

Ajuns lângă ea, Carol se opri şi se întoarse zâmbind: 

— A, securea! râse el. Ingenioasă sperietoare şi întru totul 
vrednică de acei ce nu ştiu ce însemnează un gentilom. Tu nu 
mă îngrozeşti, secure a călăului, adăugă el, biciuind-o cu 
nuieluşa subţire şi mlădioasă pe care o ţinea în mână. ŞI te 
lovesc, aşteptând cu răbdare, ca un bun creştin, să mi-o 
plăteşti. 

Şi, ridicând din umeri, cu un august dispreţ, îşi urmă calea, 
lăsând înmărmurită mulţimea îngrămădită în jurul mesei, 
lacomă să aibă sub ochi chipul regelui la vederea securii ce 
trebuia să-i despartă capul de trup. 

— Zău, Parry, continuă regele, depărtându-se. Toţi aceşti 
oameni mă iau, Dumnezeu să mă ierte, drept un negustor de 
bumbac din Indii şi nu un gentilom deprins cu scânteierea 
spadei. Cred oare că nu preţuiesc nici cât un măcelar? 

Zicând acestea, ajunse la uşă. O mare de oameni se insinuă 
în preajmă: dacă nu izbutiseră să apuce loc în tribune, voiau 
măcar să se bucure de sfârşitul acestui spectacol, din care 
pierduseră partea cea mai vrednică de văzut. Priveliştea acestei 


mulţimi uriaşe, presărate la tot pasul de chipuri amenințătoare, 
smulse regelui un suspin. 

"Atâţia oameni, cugetă el şi nici un prieten credincios"! 

In clipa când îşi spunea aceste cuvinte de îndoială şi 
descurajare, o voce se auzi în apropiere, ca un răspuns: 

— Salut regelui detronat! 

Regele se întoarse iute, cu ochii şi cu inima în lacrimi. 

Era un veteran din gărzile sale: ţinuse să aducă acest ultim 
omagiu regelui captiv care trecea prin faţa lui. 

Cât ai clipi, nefericitul fu aproape zdrobit cu mânerele 
spadelor. Printre făptaşi, regele îl recunoscu pe căpitanul 
Groslow. 

— Vai! murmură Carol. lată o pedeapsă prea mare pentru o 
greşeală atât de mică! 

Cu inima strânsă, îşi continuă drumul, dar nu nu făcuse nici 
o sută de paşi când, aplecându-se cu ură printre doi soldaţi, un 
furios îl scuipă în obraz, la fel cum un ticălos blestemat îl 
scuipase odinioară pe lisus Nazarineanul. 

Hohote răsunătoare de râs şi murmure sumbre umplură 
văzduhul. Mulțimea se retrăgea înapoi, venea înainte, tălăzuia 
ca o mare dezlănţuită şi în mijlocul unui val viu, regele avu 
impresia că zăreşte ochii scânteietori a lui Athos. 

Carol se şterse pe obraz şi zise cu un zâmbet trist: 

— Nenorocitul! Pentru o jumătate de coroană i-ar face rău 
şi lui taică-său. ` 

Regele nu se înşelase. Il văzuse într-adevăr pe Athos şi 
prietenii săi, care, amestecați din nou în mulțime, îl petreceau 
cu o ultimă privire pe regele matrir. 

In clipa când acel veteran din gardă îl salută pe rege, inima 
lui Athos se umplu de bucurie; şi când nefericitul îşi veni în fire, 
găsi în buzunar zece guinee, strecurate de gentilomul francez. 
Dar când laşul cu ocara îl scuipă în faţă pe regele prizonier, 
Athos duse mâna îndată la pumnal. D'Artagnan îi opri mâna şi 
spuse cu glas aspru: 

— Aşteaptă! 

Niciodată nu-şi îngăduise d'Artagnan să vorbească astfel 
nici cu Athos, nici cu contele La Fere. Athos se supuse. 
D'Artagnan se sprijini de Athos, făcu semn lui Porthos şi lui 
Aramis să nu se depărteze şi se postă în spatele omului cu 
pricina. Omul cu braţele dezgolite, mai făcea haz încă de 


mîrşava-i ispravă, felicitat de câte unii la fel de porniţi contra 
regelui că şi el. 

La puţin timp se urni din loc, îndreptându-se spre inima 
oraşului. D'Artagnan, fără să se desprindă de Athos, îl urmă 
îndată, făcând semn lui Porthos şi Aramis să vină şi ei. 

Omul cu braţele dezgolite, care părea ucenic de măcelar, 
cobori cu doi tovarăşi pe o ulicioară pustie, în pantă, ce dădea 
spre râu. 

D'Artagnan lăsase braţul lui Athos şi mergea în spatele 
celui cu ocară. 

Ajunşi în apropierea râului, cei trei îşi dădură seama că sunt 
urmăriţi, se opriră în loc şi, uitându-se obraznic la francezi, 
schimbară câteva glume grosolane între ei. 

— Nu ştiu englezeşte, Athos, spuse d'Artagnan. Dar tu ştii, 
aşa că ai să-mi slujeşti de tălmaci. 

La aceste cuvinte, mărind pasul, trecură înaintea celor trei 
şi deodată, răsucindu-se pe călcâie, d'Artagnan se duse drept la 
măcelar, care se opri. Împungându-l cu degetul în piept, 
muşchetarul ceru prietenului său: 

— Spune-i, Athos: "Ai fost laş, ai insultat un om lipsit de 
apărare, ai pângărit obrazul regelui tău, de aceea vei muri!..." 

Athos, palid ca o arătare şi ţinut de mână de d'Artagnan, 
tălmăci aceste ciudate cuvinte omului, care, văzând aceste 
sinistre pregătiri şi uitătura cumplită a muşchetarului, vru să se 
pună în apărare. Prinzând mişcarea, Aramis duse mâna la 
spadă. 

— Nu, lasă spada, lasă spadă! spuse d'Artagnan. Spada e 
pentru gentilomi. 

Şi punând mâna în beregata măcelarului, adăugă: 

— Porthos, isprăveşte-mi-l pe mizerabilul ăsta dintr-o 
singură lovitură. 

Porthos ridică braţu-i năprasnic, iscând un şuierat ca de 
praştie şi pumnul lui uriaş se prăvăli asupra Iaşului, sfărâmându- 
i ţeasta. 

Omul căzu aşa cum cade o vită sub ciocan. 

Tovarăşii lui dădură să strige, să fugă, dar nu mai aveau 
glas şi genunchii li se muiaseră. 

— Mai spune-le ceva, Athos, continuă d'Artagnan. "Aşa vor 
sfârşi toţi cei care uită că un om în lanţuri e o fiinţa sfânta şi că 
un rege captiv e de două ori reprezentant al lui Dumnezeu." 


Athos repetă cuvintele lui d'Artagnan. 

Cei doi, muţi şi cu părul măciucă în cap, priviră la leşul 
tovarăşului lor scăldat în valuri de sânge negru. Apoi, regăsindu- 
şi dintr-o dată glasul şi puterile, o rupseră la fugă, ţipând şi 
împreunându-şi mâinile. 

— S-a făcut dreptate! rosti Porthos, ştergându-şi fruntea. 

— Şi acum, zise d'Artagnan către Athos, să nu te mai 
îndoieşti de mine. Fii liniştit! lau asupra mea tot ce-l priveşte pe 
rege. 


Capitolul XXIV White-Hall 


Parlamentul, cum era uşor de prevăzut, îl osândi pe Carol la 
moarte. Procesele politice sunt întotdeauna simple formalităţi, 
fiindcă aceleaşi pasiuni care acuză rostesc şi osânda. Aceasta e 
logică teribilă a revoluțiilor. 

Deşi prietenii noştri se aşteptau la o asemenea sentinţă, ea 
îi îndurera peste măsură. D'Artagnan, a cărui minte nu era 
nicicând mai activă ca în clipele de răscruce, jură din nou că va 
face totul pentru a împiedica deznodământul acestei 
sângeroase tragedii. Cum? Nici el singur nu ştia prea bine. Totul 
depindea de împrejurări. În aşteptarea unui plan de acțiune 
trebuia cu orice preţ să câştige timp, să facă în aşa fel încât 
execuţia să nu aibă loc a doua zi, aşa cum hotărâseră 
judecătorii. Singurul mijloc era să facă să dispară pe călăul 
Londrei. 

Călăul odată dispărut, sentinţa nu va avea cum să fie dusă 
la îndeplinire. Bineînţeles, aveau să trimită după călăul din 
oraşul cel mai apropiat, dar aşa câştigau cel puţin o zi şi o zi în 
asemenea împrejurări ar putea fi salvatoare. D'Artagnan luă în 
seama să această treabă din cale-afară de anevoioasă. 

Un lucru nu mai puţin însemnat era să-l prevină pe Carol că 
vor încerca să-l scape, astfel că el să-şi ajute pe cât putea 
prietenii, ori cel puţin să nu-i împiedice în strădaniile lor. Aramis 
luă în seama să această grijă primejdioasă. Carol Stuart ceruse 
ca episcopul Juxon să vină să-l vadă în închisoare la White-Hall. 
Mordaunt îl vizitase pe episcop chiar în aceeaşi seară, ca să-i 
aducă la cunoştiinţă dorinţa regelui, precum şi încuviințarea lui 


Cromwell. Aramis se hotărî să-l convingă pe episcop, fie 
ameninţându-l, fie prin rugăminţi, să-i îngăduie să se ducă în 
locul său la White-Hall, îmbrăcat în veşmintele înaltului prelat. 

În sfârşit, Athos se însărcină să pregătească totul pentru a 
părăsi Anglia, oricum ar fi fost, fie că izbândeau fie că nu. 

La căderea serii, stabiliră să se întâlnească la han, la 
ceasurile unsprezece şi fiecare plecă să-şi îndeplinească 
primejdioasa-i misiune. 

Palatul White-Hall era păzit de trei regimente de cavalerie 
şi, mai ales, de necurmata nelinişte a lui Cromwell, care venea 
şi plecă, ori îşi punea pe drumuri generalii sau oamenii lui. 

Singur în odaia-i obişnuită, luminată de două lumânări, 
regele condamnat la moarte privea trist la luxul măririi sale de 
odinioară, căci în ceasul de pe urmă vezi viaţa mai atrăgătoare 
şi mai frumoasă ca oricând. 

Parry nu-şi părăsise stăpânul nici o clipă şi de când se 
rostise osânda, plângea fără încetare. 

Carol Stuart, cu coatele sprijinite de masă, privea la un 
medalion înfăţişând-o pe soţia şi pe fiica sa. Il aştepta întâi pe 
episcop, iar după episcop - martinul. 

Uneori gândul i se oprea la curajoşii cavaleri francezi, care 
îi păreau acum la sute de leghe depărtare, fabuloşi, himerici, 
aidoma plăsmuirilor pe care le vezi în vis şi care pier de îndată 
ce deschizi ochii. 

Într-adevăr, Carol ajungea în răstimpuri să se întrebe dacă 
ceea ce i se întâmplă nu era cumva vreun coşmar, ori cel puţin 
vreo aiurare pricinuită de febră. 

La aceste gânduri, se ridica, făcea câţiva paşi şi se ducea la 
fereastră; dar chiar sub fereastră vedea flintele străjilor. Şi era 
nevoit să-şi spună că-i treaz şi că visul cel sângeros e o 
realitate. 

Se întorcea în tăcere la jilţul lui, îşi sprijinea din nou coatele 
de masă şi, lăsându-şi capul în palme, se gândea. 

"Vai! îşi zicea el. Măcar de-aş avea ca duhovnic unul din 
acele suflete luminate ale bisericii, ce-a scrutat toate tainele 
vieţii, minciuna şi măreţia ei. Poate că glasul lui ar înăbuşi 
tânguirea ce mi se ridică în inimă! Dar n-am să am parte decât 
de un preot de rând, căruia, spre nenorocirea mea, i-am distrus 
cariera şi averea. Îmi va vorbi de Dumnezeu şi de moarte cum a 
vorbit şi altora aflaţi în pragul morţii, fără să înţeleagă că regele 


care moare lasă tronul uzurpatorului, când copii săi nu mai au 
pâine." 

Apropiind medalionul de buze, murmură pe rând numele 
copiilor. 

Cum spuneam, era o noapte ceţoasă şi sumbră. Orologiul 
bisericii din apropiere vestea domol orele. Licărirea celor două 
lumânări arunca în odaia spațioasă şi înaltă umbre luminate de 
ciudate reflexe. Erau strămoşii regelui care se desprindeau din 
cadrele de aur; erau ultimele pâlpâiri albăstrii şi sclipitoare ale 
jăratecului ce murea în cămin. 

O copleşitoare tristeţe cuprinse sufletul regelui. Lăsându-şi 
fruntea în palme, se gândi la lumea cea atât de frumoasă atunci 
când o părăseşti, ori mai bine zis când ea te părăseşte, la 
mângâierile atât de gingaşe ale copiilor, mai ales când ştii că n- 
ai să-ţi mai vezi niciodată copiii şi la soţia sa, fiinţă nobilă şi 
curajoasă, care-l îmbărbătase până în ultima clipă. Scoase din 
sin crucea bătută-n diamante şi decorația ordinului Jartierei, pe 
care ea i le trimisese prin generoşii francezi şi le sărută; apoi, la 
gândul că soţia lui nu va revedea aceste lucruri decât atunci 
când el va zăcea rece şi mutilat în mormânt, simţi flori de 
gheaţă, ca şi cum moartea i-ar fi pus mantia pe umeri. 

Şi atunci, singur în această odaie plină de atâtea amintiri 
din vremea când era rege şi care văzuse atâţia curteni şi atâta 
linguşire, singur cu un servitor deznădăjduit, care nu-i putea da 
vreun sprijin, Carol | îşi pierdu curajul şi se lăsă cuprins de 
slăbiciune, de întuneric, de frigul iernii; şi se cuvine să o 
spunem, acest rege care muri măreț şi sublim, cu zâmbetul 
resemnării pe buze, şterse în umbră o lacrimă ce-i lunecase din 
colţul genelor şi tremura pe broderia de aur a feţei de masă. 

Deodată se auziră paşi pe coridor, uşa se deschise, torţele 
invadară odaia cu o lumină fumegândă şi o faţă bisericească în 
veşminte episcopale, trecu pragul, urmată de două străji, pe 
care Carol le opri să intre, cu un gest poruncitor. 

Străjile se traseră înapoi şi încăperea deveni iarăşi 
întunecoasă. 

— Juxon! exclamă Carol. Juxon! Îţi mulţumesc, ultimul meu 
prieten, vii tocmai la vreme. 

Episcopul se uită pieziş şi cu nelinişte spre omul care 
plângea lângă cămin. 


— Haide, haide Parry! vorbi regele. Nu mai plânge. lată, 
Dumnezeu vine la noi. 

— Dacă e Parry, zise episcopul, atunci nu mă mai tem. Aşa 
încât, sire, îngăduiţi-mi să salut pe maiestatea-voastră şi să vă 
spun cine sunt şi în ce scop vin aici. 

Privindu-l pe omul acesta şi auzindu-i glasul, Carol era cât 
pe ce să scoată un strigăt, dar Aramis duse un deget la buze şi 
făcu o adâncă plecăciune în faţa regelui Angliei. 

— Cavalerul! murmură el. 

— Da, sire! îl întrerupse Aramis şi adăugă apăsat: Da, 
episcopul Juxon, credincios cavaler a lui Crist, a venit la cererea 
maiestăţii-voastre. 

Carol îşi împreună mâinile. Îl recunoscu pe d'Herblay şi 
rămase înmărmurit şi fără grai în faţa acestor oameni care, 
străini, fără alt scop decât imboldul propriei conştiinţe, se 
împotriveau astfel voinţei unui popor şi destinului unui rege. 

— Dumneata?! şopti el. Dumneata?! Cum ai ajuns până 
aici? Pentru Dumnezeu, dacă te recunoaşte cineva, eşti pierdut! 

Parry se ridicase în picioare şi întreaga-i fiinţa mărturisea o 
adâncă şi copilărească admiraţie. 

— Nu vă gândiţi la mine, sire, spuse Aramis, făcându-i din 
nou semn să tacă. Gândiţi-vă numai la voi, sire. Precum vedeţi, 
prietenii voştri veghează. Nu ştiu încă ce vom face, dar patru 
bărbaţi hotărâți pot săvârşi multe. De aceea rămâneţi treaz 
peste noapte, să nu vă mire nimic şi să vă aşteptaţi la orice. 

Carol clătină din cap. 

— Prietene, spuse el, ştiţi că nu e timp de pierdut şi că, 
dacă vreţi să acţionaţi, trebuie să vă grăbiţi? Ştiţi că mâine la 
zece urmează să mor? 

— Sire, până atunci va interveni ceva ce va face execuţia 
cu neputinţă. 

Regele îl privi uimit. 

În clipa aceea un zgomot neobişnuit se auzi sub fereastră, 
ca şi cum s-ar fi descărcat o căruţă cu lemne. 

— Auzi? întrebă regele. 

Un strigăt de durere răsună aproape numaidecât. 

— Aud, răspunse Aramis. Dar nu înţeleg cine poate să fie şi 
mai ales cine ţipă. 

— Nu ştiu nici eu cine ţipă, în schimb ştiu ce e. Ştii că voi fi 
executat aici, în faţa acestei ferestre? întrebă Carol şi arătă cu 


mâna spre piaţa întunecată şi pustie, unde se vedeau doar 
ostaşi şi santinele. 

— Da, sire, răspunse Aramis. Ştiu. 

— Eh, s-au adus grinzi şi scânduri ca să-mi ridice eşafodul. 
S-a lovit cineva când le-au descărcat. 

Aramis se înfioră. 

— Vezi, dar, orice împotrivire e zadarnică, murmură Carol. 
Sunt osândit, lăsaţi-mă să-mi primesc soarta. 

— Sire, glăsui Aramis, venindu-şi în fire după o clipă de 
tulburare. N-au decât să ridice eşafodul, dar n-au să găsească 
un călău. 

— Ce vrei să spui? întrebă regele. 

— Vreau să spun că la ceasul acesta, sire, călăul e fie răpit, 
fie cumpărat; mâine, eşafodul va fi gata, dar n-au să aibă călău, 
aşa că execuţia va fi amânată pentru poimâine. 

— Şi? murmură regele. 

— Mâine peste noapte vă răpim, îl vesti Aramis. 

— Cum aşa? izbucni regele, cu faţa fără voie luminată de 
bucurie. 

— O, domnule, îngâna Parry cu mâinile împreunate. Fiţi 
binecuvântat, dumneavoastră şi prietenii dumneavoastră! 

— Cum aşa? repetă regele. Trebuie să ştiu, să vă pot ajuta 
la nevoie. 

— Nu ştiu, sire, spuse Aramis. Dar cel mai brav, cel mai 
devotat dintre noi patru mi-a spus la despărţire: "Cavalere, dă 
regelui de ştire că mâine la ora zece seara îl răpim". Şi dacă a 
spus, o va face. 

— Spune-mi, te rog, numele acestui minunat prieten, să-i 
port o veşnică recunoştinţă, fie de va reuşi, fie de nu, se însufleţi 
regele. 

— D'Artagnan, sire. Acelaşi care era cât pe ce să vă salveze 
când colonelul Harrison a picat atât de nepotrivit peste noi. 

— Într-adevăr, sunteţi nişte oameni fără de pereche! spuse 
regele. Să mi se fi povestit asemenea lucruri, nu le-aş fi crezut. 

— Acum, sire, continuă Aramis, ascultaţi-mă. Nu uitaţi nici o 
clipă că noi veghem salvarea voastră. Cel mai mic gest, o 
frântură de cântec, cel mai mic semn din partea celor din jur, 
scrutaţi tot, ascultați tot, gândiţi-vă la tot. 

— Oh, cavalere! exclamă regele. Ce să-ţi spun? Nici un 
cuvânt fie el pornit din adâncul inimii, n-ar putea da glas 


recunoştinţei mele. Dacă izbutiţi, n-am să vă spun că aţi salvat 
un rege, nu, căci de pe eşafod, aşa cum văd eu acum, 
regalitatea pare un lucru de nimic, v-o jur; dar veţi reda un soţ 
soţiei sale, un părinte copiilor săi. la-mi mâna, cavalere, e mâna 
unui prieten care te va iubi, până la ultima suflare. 

Aramis vru să-i sărute mâna, dar regele luă mâna 
muşchetarului şi o duse la inimă. 

În clipa aceea cineva dădu buzna înăuntru, fără să bată la 
uşă. Aramis vru să-şi retragă mâna, dar regele nu-l lăsă. 

Cel care intrase era unul dintre acei puritani pe jumătate 
preoţi, pe jumătate soldaţi, cum roiau în preajma lui Cromwell. 

— Ce doreşti, domnule? întrebă regele. 

— Doresc să ştiu dacă spovedania lui Carol Stuart a luat 
sfârşit, spuse noul venit. 

— Ce te priveşte? i-o reteză regele. Doar nu suntem de 
aceeaşi credinţă. 

— Toţi oamenii sunt fraţi, răspunse puritanul. Unul dintre 
fraţii mei va fi dat morţii şi am venit să-l pregătesc pentru 
moarte. 

— Destul! izbucni Parry. Regele nu are nevoie de ajutorul 
dumitale. 

— Sire, şopti Aramis. Fiţi mai îngăduitor, e un spion, fără 
îndoială. 

— După ce preasfinţitul episcop va pleca, te voi asculta cu 
plăcere, domnule, zise regele. 

Omul cu privirea iscoditoare se retrase, dar nu mai înainte 
să-l cerceteze atent pe Juxon, ceea ce nu scăpă regelui. 

— Cavalere, glăsui el după ce uşa se închise. Cred că ai 
dreptate şi că omul acesta n-a venit aici cu gânduri curate. la 
aminte să nu ţi se întâmple ceva la plecare. 

— Sire, murmură Aramis, mulţumesc maiestăţii-voastre. Fiţi 
liniştit, sub haină am o cămaşă de zale şi un pumnal. 

— Aşadar, domnule, mergeţi în pace şi Dumnezeu să vă 
aibă în pază, cum spuneam pe când eram rege. 

Aramis plecă şi Carol îl petrecu până în prag. Episcopul făcu 
semnul binecuvântării, străjile se înclinară, trecu maiestuos prin 
anticamerele pline de ostaşi şi urcă în trăsură, urmat de doi 
însoțitori care îl întovărăşiră până la episcopie, unde îl părăsiră. 

Juxon îl aştepta cu nerăbdare. 

— Ei? întrebă el, văzându-l pe Aramis. 


— Totul s-a petrecut după dorinţa mea, răspunse 
muşchetarul. Spioni, gărzi, oameni de încredere, toţi m-au luat 
drept presfinţia-voastră şi regele vă binecuvântează, aşteptând 
clipa când îi veţi da binecuvântarea. 

— Dumnezeu să te aibă în pază, fiule! Pilda ta mi-a dat 
curaj şi nădejde. 

Aramis îşi schimbă hainele, îşi luă mantia şi plecă, 
prevenindu-l pe Juxon că va mai avea nevoie o dată de ajutorul 
lui. 

Abia ieşi în stradă şi băgă de seamă că-l urmăreşte cineva 
înfăşurat într-o mantie largă. Duse mâna la pumnal şi se opri în 
loc. Era Porthos. 

— Dragul meu prieten! se bucură Aramis, întinzându-i 
mâna. 

— După cum vezi, prietene, fiecare am avut câte o misiune, 
zise Porthos. A mea era să te păzesc şi te-am păzit. L-ai văzut 
pe rege? 

— Da şi totul e bine. Prietenii noştri pe unde sunt? 

— Ne întâlnim la unsprezece, la han. 

— Atunci nu-i timp de pierdut. 

La biserica Sfântul Paul orologiul tocmai bătea de zece şi 
jumătate. luţiră amândoi pasul şi ajunseră cei dintâi la han. 
Îndată după ei apăru Athos. 

— Totul e bine, îi vesti el, fără să mai aştepte vreo 
întrebare. 

— Ce-ai făcut? îi ceru amănunte Aramis. 

— Am închiriat o corăbioară, strâmta ca o pirogă şi iute ca o 
rândunică. Ne aşteaptă la Greenwich, în faţa insulei Câinilor. 
Căpitanul şi cei patru matrozi vor fi la dispoziţia noastră trei 
nopţi la rând pentru cincizeci de lire sterline. De cum ajungem 
cu regele pe punte, ne folosim de flux şi coborâm pe Tamisa şi 
în două ceasuri ieşim în larg. Apoi, ca nişte adevăraţi pirați, 
navigam tot pe lângă coaste, ne pitulam pe lângă faleze şi dacă 
marea e liberă, ne îndreptăm spre Boulogne. Dacă până atunci 
se întâmpla să fiu ucis, să ştiţi că pe căpitan îl cheamă Roggers 
şi corabia se numeşte "Fulgerul". Aşa o să-i puteţi găsi. Semnul 
de recunoaştere e o batistă înnodată în cele patru colţuri. 

O clipă mai târziu se ivi şi d'Artagnan. 

— Goliţi-vă buzunarele să încropim o sută de lire sterline, 
spuse el. Fiindcă eu... 


Şi gasconul îşi întoarse buzunarele pe dos ca să arate că nu 
are lăscaie. 

Banii se adunară cât ai clipi. D'Artagnan ieşi pe uşă şi se 
întoarse numaidecât. 

— Uf, am isprăvit! exclamă el. N-a fost uşor deloc. 

— Călăul a plecat din Londra? întrebă Athos. 

— Bineînţeles, dar asta n-ar fi însemnat nimic, fiindcă putea 
să plece pe o poartă şi să se înapoieze pe alta. 

— Şi-atunci? întrebă Athos. 

— E în pivniţă. 

— Care pivniţă? 

— În pivnita hanului nostru! Mousqueton stă de pază în 
prag şi cheia-i la mine. 

— Bravo! se însufleţi Aramis. Şi cum l-aţi hotărât să 
dispară? 

— Cum se hotărăsc toate pe lume: cu bani. M-a costat 
scump, dar s-a învoit. 

— Şi cât a costat, dacă nu e cu supărare, prietene? vorbi 
Athos. Înţelegi, cred, acum, când nu mai suntem nişte bieţi 
muşchetari fără nici un căpătâi, cheltuielile trebuie să fie 
comune. 

— Douăsprezece mii de lire în cap, răspunse d'Artagnan. 

— Păi de unde ai luat banii?! se miră Athos. Doar n-o să 
spui că i-ai avut tu. 

— Uiţi de faimosul diamant al reginei? suspină d'Artagnan. 

— Adevărat, zise Aramis. Te-am văzut cu inelul în deget. 

— Aşadar, l-ai răscumpărat de la domnul des Essarts? 
întrebă Porthos. 

— Ei, Doamne, se-nţelege că da. Dar parcă e scris să nu-l 
păstrez! Ce vreţi! Diamantele, pe cât se spune, au şi ele 
simpatiile şi antipatiile lor, ca şi oamenii. Ai crede că ăsta al meu 
nu mă poate suferi. 

— Pe scurt, cu călăul ne-am luat grijă, rosti Athos. Din 
nefericire, orice călău are o calfă, un fel de ajutor. 

— Avea şi ăsta o calfă, dar şi aici avem noroc. 

— Cum adică? 

— În clipa când socoteam că mai am un târg de făcut, l-au 
adus pe braţe cu un picior rupt. Din prea mare râvna s-a dus de- 
a însoţit căruţa cu lemnărie până sub ferestrele regelui. O 
grindă s-a prăvălit peste el şi i-a rupt piciorul. 


— Aha! se dumiri Aramis. Va să zică el a ţipat pe când mă 
aflam eu la rege! 

— Pesemne că da, încuviinţă d'Artagnan. Cum însă e om cu 
judecată, a făgăduit la plecare să trimită în loc patru muncitori 
pricepuţi şi îndemânatici, ca să ajute la treabă; şi, ajuns acasă la 
meşter, aşa beteag cum era, a scris îndată lui jupân Tom Low, 
un prieten de-al lui, ucenic tâmplar, să se înfăţişeze fără 
întârziere la White-Hall, ca să nu-şi calce făgăduiala. Uite 
scrisoarea pe care cineva trebuia s-o ducă în goană pentru zece 
pence şi pe care eu am cumpărat-o cu un ludovic. 

— Şi ce naiba facem noi cu scrisoarea? întrebă Athos. 

— Nu ghiciţi? murmură d'Artagnan, privindu-i cu ochii lui 
scăpărători de inteligenţă. 

— Jur că nu. 

— Uite ce e, dragul meu Athos. Tu care vorbeşti englezeşte 
ca John Bull în persoană, vei fi jupân Tom Low, iar noi, cei trei 
tovarăşi ai tăi. Acuma-i limpede? 

Athos scoase un strigăt de admiraţie şi bucurie şi dădu fuga 
într-o odăiţă, de unde se întoarse cu nişte haine de lucrător. Se 
îmbrăcară tuspatru şi plecară de la han. Athos ţinea în mână un 
ferăstrău, Porthos un cleşte, Aramis un topor şi d'Artagnan un 
ciocan cu nişte cuie. 

Scrisoarea calfei călăului urma să arate meşterului tâmplar 
că, într-adevăr, ei erau cei aşteptaţi. 


Capitolul XXV  Lucrătorii 


Către miezul nopţii, Carol auzi mare tărăboi sub fereastră: 
lovituri de ciocan şi de topor, scrâşnete de cleşte, hârşâituri de 
ferăstrău. 

Se trântise îmbrăcat pe pat şi abia aţipise, când zgomotul îl 
trezi pe neaşteptate şi, pe lângă că-i împuia urechile, îi răsuna 
cumplit în suflet; gândurile înspăimântătoare din ajun începură 
să-l năpădească iarăşi. Singur, izolat în bezna din jur, nu mai 
avu puterea să rabde şi această nouă caznă, adăugată 
supliciului ce-l aştepta, şi-l trimise pe Parry la santinelă ca să-i 
roage pe lucrători să facă mai puţin zgomot, să aibă milă de 
ultimul somn al celui care le fusese rege. 


Santinela nu vru să-şi părăsească postul, dar lăsă valetul să 
treacă. 

Ocolind palatul, Parry văzu în apropierea ferestrei, cam la 
înălţimea balconului, căruia i se scosese grilajul, un eşafod 
mare, încă neisprăvit, dar peste care se şi apucaseră să prindă o 
pânză neagră. 

Eşafodul, ridicat până în dreptul ferestrei, avea aproape 
douăzeci de picioare şi era alcătuit din două caturi. Oricât de 
năprasnică ar fi fost această privelişte pentru el, Parry căută cu 
privirea printre cei opt sau zece lucrători ce roboteau la sumbra 
construcţie pe cei vinovaţi de vacarmul ce-l supăra pe rege; şi 
într-adevăr, pe platforma de jos zări doi oameni care desfăceau 
cu o rangă ultimele bare ale grilajului de la balcon; unul dintre 
ei, un uriaş în lege, înarmat cu o rangă, avea rolul berbecului 
spărgător de ziduri din antichitate. De fiecare dată când izbea 
cu rangă, piatra sărea bucăţi, împroşcând scântei. Celălalt care 
şedea în genunchi, aduna sfărâmăturile. 

Era limpede, ei făceau zgomotul de care se plângea regele. 

Parry se urcă pe scară până la ei. 

— Prieteni, le spuse el. Rogu-vă, n-aţi vrea să vă vedeţi de 
treabă mai încetişor? Regele doarme şi are nevoie de somn. 

Uriaşul, care tocmai voia să repeadă ranga în zid, se opri şi 
se întoarse pe jumătate, dar cum stă în picioare, Parry nu putu 
să-l vadă la faţă din pricina întunericului, mai dens lângă podea. 

Cel care stătea în genunchi se întoarse şi el; cum se afla 
mai jos decât tovarăşul său şi lumina unui felinar îi cădea drept 
în faţă, Parry îl văzu lămurit. 

Omul acesta îl privi ţintă şi duse un deget la buze. 

Parry se trase înapoi buimăcit. 

— Bine, bine, zise lucrătorul într-o englezească fără cusur. 
Du-te şi spune-i regelui că, dacă în astă-noapte doarme prost, 
mâine noapte va dormi mai bine. 

Vorbele-i grosolane aveau un tâlc îngrozitor şi fură 
întâmpinate de lucrătorii din preajmă şi de la catul de jos cu o 
explozie de înspăimântătoare bucurie. 

Parry plecă de acolo, încredinţat că visează. Carol îl aştepta 
cu nerăbdare. 

În clipa când intră în odaie, santinela vâri capul prin 
crăpătura uşii, curios să vadă ce face regele. Regele stătea în 
pat, rezemat într-un cot. 


Parry închise uşa şi se apropie de stăpânul său cu faţa 
strălucind de bucurie. 

— Sire, şopti el. Ştiţi cine-s lucrătorii care fac atâta zgomot? 

— Nu, spuse Carol, clătinând cu mâhnire din cap. Cum vrei 
să ştiu? De unde să ştiu? 

— Sire, urmă Parry şi mai şoptit, aplecându-se către pat. E 
contele de La Fère şi prietenul său. 

— Ei îmi ridică mie eşafodul? exclamă regele, uimit. 

— Da şi ridicând eşafodul, fac o gaură în zid. 

— Taci! îngână regele, uitându-se îngrozit în jur. l-ai văzut 
cu ochii tăi? 

— Am vorbit cu ei. 

Regele îşi împreună mâinile şi ridică ochii spre cer. Rosti o 
rugă fierbinte, apoi sări jos din pat, se duse la fereastră şi dădu 
perdelele la o parte. Santinelele de pe balcon se aflau la post; 
dincolo de balcon se întindea platforma întunecoasă de 
scânduri, pe care oamenii se mişcau aidoma unor umbre. 

Carol nu putu să desluşească nimic, dar simţi podeaua 
cutremurându-se de loviturile prietenilor săi. Şi fiece lovitură îi 
răsuna acum drept în inimă. 

Parry nu se înşelase când îl recunoscuse pe Athos. Chiar el 
era; împreună cu Porthos făcea o spărtură în zid, în care urma 
să se înţepenească, curmeziş, o grindă. 

Spărtura dădea într-un fel de mică încăpere, un tambur 
aflat chiar sub odaia regelui. Ajungând în tambur, care aducea 
cu o pivnicioară, ajutat de o rangă şi de nişte umeri zdraveni - şi 
asta-l privea pe Porthos - puteai desprinde o scândură din 
duşumea; regele s-ar fi strecurat pe acolo, s-ar fi furişat cu 
salvatorii săi într-un ungher al eşafodului, acoperit în întregime 
cu pânză neagră, s-ar fi travestit şi el în lucrător, cu hainele 
pregătite anume, apoi ar fi plecat fără pic de teamă, împreună 
cu cei patru prieteni. 

Luându-i drept nişte oameni care au lucrat la eşafod, 
santinelele i-ar fi lăsat să treacă fără să bănuiască nimic. 

Aşa cum am mai spus, corabia aştepta gata de plecare. 

Planul era simplu şi uşor, ca toate lucrurile pornite dintr-o 
hotărâre îndrăzneață. 

Athos îşi zdrelise mâinile-i frumoase, atât de albe şi fine, 
adunând pietrele desprinse din zid de Porthos. De pe acum 
putea vâri capul sub ornamentele ce împodobeau o ieşitură de 


sub balcon; încă două ceasuri şi ar fi trecut prin ea cu tot trupul. 
Până să se crape de ziuă, spărtura avea să fie gata şi ascunsă 
sub o pânză aruncată peste ea de d'Artagnan. Gasconul se 
dăduse drept lucrător francez şi bătea cuiele cu îndemânarea 
celui mai încercat tapiţer. Aramis tăia prisosul de pânză care 
atârna la pământ şi îndărătul căreia se înălța scheletul 
eşafodului. 

Zorile se revărsară peste acoperişurile caselor. Un foc 
zdravăn de turbă şi cărbuni le înlesnise lucrătorilor să petreacă 
noaptea aceea friguroasă din 28 spre 29 februarie; până şi cei 
mai înverşunaţi erau nevoiţi să lase treaba din când în când şi 
să vină să se mai încălzească. Numai Athos şi Porthos nu-şi 
părăsiră lucrul. O dată cu venirea dimineţii, totul era gata. Athos 
se strecură prin spărtură, ducând cu el hainele hărăzite regelui, 
înfăşurate într-o bucată de pânză neagră. Porthos îi dădu o 
rangă; d'Artagnan bătu în cuie - ceea ce era o risipă, dar o risipă 
foarte folositoare - o bucată de mătase, sub care dispărură atât 
spărtura din zid, cât şi cel ascuns acolo. 

Athos avea de trudit doar două ceasuri ca să ajungă la 
rege; apoi, după prevederile celor patru prieteni, le rămânea 
toată ziua, deoarece călăul lipsea, astfel că trebuia să se trimită 
după călăul din Bristol. 

D'Artagnan se duse de îmbrăcă din nou haina lui cafenie şi 
Porthos tunica cea roşie; cât despre Aramis, el alergă la 
episcopul Juxon, vrând să pătrundă împreună până la rege, dacă 
era cu putinţă. 

Tustrei îşi dădură întâlnire la prânz, în piaţa White-Hall, să 
vadă ce se petrece. 

Înainte să coboare de pe eşafod, Aramis se apropie de 
ascunzătoarea lui Athos, vestindu-l că va încerca să-l vadă pe 
rege. 

— Cu bine şi curaj! îi ură Athos. Spune regelui cum stau 
lucrurile; în clipa când rămâne singur, să bată cu piciorul în 
podea, ca să-mi văd nestingherit de treabă. Dacă Parry ne-ar 
putea ajuta şi ar desprinde placa de jos a căminului, care e cu 
siguranţă o lespede de marmură, ar merge mai repede. Tu, 
Aramis, încearcă să nu-l laşi singur pe rege. Vorbeşte tare, cât 
mai tare, căci sunt sigur că au pus pe careva să tragă cu 
urechea la uşă. Dacă e vreo santinelă înăuntru, nu şovăi şi fă-i 
de petrecanie; dacă sunt două, Parry să ia în seama lui una, tu 


pe cealaltă; dacă sunt trei, mai degrabă muriţi, dar scăpaţi-l pe 
rege. 

— N-ai grijă! îl linişti Aramis. Voi lua două pumnale la mine, 
să-i dau unul şi lui Parry. Asta-i tot? ` 

— Da, du-te, roagă-l pe rege să nu se arate prea cavaler. In 
timp ce voi o să vă bateţi, în cazul că va fi nevoie de asta, el să 
fugă. Lespedea odată pusă la loc, fie că eşti teafăr, fie că te-au 
răpus, duşmanului îi vor trebui cel puţin zece minute ca să 
dibuie locul pe unde a fugit. Şi-n vremea asta noi suntem 
departe, iar regele e salvat. 

— Voi face întocmai cum spui, Athos. Dă-mi mâna, poate nu 
ne mai vedem niciodată. 

Athos îl luă de gât pe Aramis şi-l sărută. 

— N-am să te uit, zise el. Dacă o fi să mor, spune-i lui 
d'Artagnan că-l iubesc ca pe copilul meu şi îmbrăţişează-l din 
partea mea. Îmbrăţişează-l şi pe bravul şi bunul nostru Porthos. 
Cu bine! 

— Cu bine! spuse Aramis. Acum sunt tot atât de sigur că 
regele va fi salvat, pe cât sunt de sigur că ţin şi strâng mâna 
celui mai loial om din lume. 

Aramis se despărţi de Athos, cobori şi el de pe eşafod şi se 
îndreptă spre han, fluierând un cântec ce-l proslăvea pe 
Cromwell. Îi găsi pe ceilalţi doi prieteni aşezaţi la masă, lângă un 
foc zdravăn, cu o sticlă de Porto şi un pui fript dinainte. Porthos 
înfuleca, înjurându-i întruna pe mârşavii de parlamentari; 
d'Artagnan mânca în tăcere, urzind în mintea lui cele mai 
cutezătoare planuri. 

Aramis le povesti tot ce hotărâseră. D'Artagnan încuviinţă 
din cap. Porthos prin viu grai. 

— Bravo, spuse el. De altfel, vom fi acolo în clipa când va 
fugi; poţi să te ascunzi de minune sub eşafod şi-o să stăm 
pitulaţi acolo. D'Artagnan, eu, Grimaud şi Mousqueton putem da 
gata opt inşi; nu-l pun la socoteală pe Blaisois, fiindcă el e bun 
doar să aibă grijă de cai. Socotind câte două minute de om, 
înseamnă patru minute. Mousqueton va pierde unul în plus, deci 
cinci minute, şi-n aste cinci minute voi veţi face un sfert de 
leghe. 

Aramis îmbucă şi el ceva, bău la iuţeală un pahar cu vin şi 
îşi schimbă hainele. 


— Acum mă duc la rege, zise el. Tu, Porthos, ai grijă de 
pregăteşte armele. Tu, d'Artagnan, nu-l pierde din ochi pe călău. 

— Fii pe pace, Grimaud îl păzeşte în locul lui Mousqueton şi 
lui nu-i scapă în veci. 

— Oricum, fii cu ochii-n patru şi nu stă cu mâinile-n sân. 

— Cu mâinile-n sân! Păi, dragul meu, întreabă-l pe Porthos: 
toată ziua mă mişc încolo şi-n-coace, ca un dansator. Pe legea 
mea! Cât iubesc Franţa în clipa asta! Ce bine e să ştii că ai o 
patrie, atunci când ţi-e dat să mănânci pâinea amară a 
străinătăţii! 

Aramis se despărţi de ei, aşa cum se despărţise şi de Athos, 
adică îmbrăţişându-i; apoi se duse la episcopul Juxon, căruia îi 
înfăţişă dorinţa sa. Juxon se învoi să-l ia cu el şi asta cu atât mai 
lesne cu cât prevenise pe toată lumea că va avea nevoie de un 
preot, în cazul că regele ar vrea să se spovedească, sau, lucru şi 
mai probabil, să asculte o slujbă. 

Inveşmântat întocmai ca Aramis în ajun, episcopul se sui în 
trăsură. Aramis, cu înfăţişarea schimbată mai curând de paloare 
şi tristeţe decât de straiele bisericeşti, se urcă lângă el. Trăsura 
se opri înaintea porţii de la White-Hall. Era cam pe la ceasurile 
nouă dimineaţa. Nimic nu părea schimbat; anticamerele şi 
coridoarele ticsite de ostaşi, ca şi în ajun. Două santinele 
stăteau de strajă la uşa regelui, alte două se plimbau prin faţa 
balconului, pe platforma eşafodului, pe care şi fusese aşezat 
butucul. 

Regele era plin de speranţă. Revăzându-l pe Aramis, 
speranţa i se preschimbă în bucurie. Il îmbrăţişă pe Juxon şi 
strânse mâna lui Aramis. Episcopul vorbi apăsat şi de faţă cu toţi 
despre întrevederea lor din ajun. Regele îi răspunse că vorbele 
pe care i le-a spus au dat roade şi că ar dori să aibă şi astăzi o 
convorbire asemănătoare. Juxon se întoarse către cei prezenţi 
şi-i rugă să-l lase singur cu regele. Toată lumea se retrase. 

De îndată ce uşa se închise, Aramis îl vesti cu repeziciune: 

— Sire, sunteţi salvat! Călăul din Londra a dispărut; ajutorul 
lui şi-a rupt piciorul ieri, sub ferestrele maiestătii-voastre. Al lui 
era ţipătul pe care l-am auzit. Fără îndoială că şi-au dat seama 
de dispariţia călăului, dar nu vor mai găsi altul decât la Bristol şi 
vor trebui să-l caute. Astfel încât mai avem timp până mâine, cel 
puţin. 

— Şi contele de La Fere? întrebă rebele. 


— E la doi paşi de aici, sire. Luaţi vătraiul, bateţi de trei ori 
în podea şi aşteptaţi să vi se răspundă. 

Cu o mână tremurândă, regele apucă vătraiul şi bătu în 
podea de trei ori, la răstimpuri egale. Numaidecât, de sub podea 
răsunară nişte bătăi surde, ca răspuns la semnalul dat. 

— Aşadar, glăsui regele, cel care-mi răspunde... 

— E contele de La Fere, sire, spuse Aramis, el pregăteşte 
calea pe unde veţi putea fugi. Parry va avea grijă să ridice 
aceaastă lespede de marmură, sub care se deschide o trecere 
gata făcută. 

— N-am nici un fel de unealtă, murmură Parry. 

— la pumnalul ăsta, spuse Aramis. Dar vezi să nu-l toceşti 
rău, poate că-ţi va trebui şi la altceva decât la desprinsul unei 
lespezi de piatră. 

— Oh, Juxon, suspină Carol, întorcându-se spre episcop şi 
luându-i amândouă mâinile într-ale sale. Juxon, ascultă 
rugămintea celui care ţi-a fost rege... 

— Care e şi va fi întotdeauna rege! rosti Juxon, sărutându-i 
mâna. 

— Roagă-te toată viaţa pentru acest nobil pe care-l vezi, 
pentru cel pe care-l auzi sub noi şi pentru alţi doi, care, oriunde 
se află, se străduiesc, sunt sigur, să mă salveze. 

— Sire, răspunse Juxon, dorinţa voastră va fi îndeplinită. 
Atât cât voi trăi, mă voi ruga în fiecare zi pentru aceşti 
credincioşi prieteni ai maiestăţii-voastre. 

Cel care scormonea sub podea îşi continuă încă o bucată de 
vreme lucrul şi era vădit că se apropie din ce în ce mai mult. 
Deodată, un zgomot neaşteptat se auzi pe coridor. Aramis 
apucă vătraiul şi-i bătu în podea, prevestindu-l să se oprească. 

Zgomotul se apropia - paşi măsuraţi, în cadență. Cei patru 
din încăpere rămaseră nemişcaţi. Privirile lor se îndreptară spre 
uşă, care se deschise încet, oarecum solemn. 

Gărzile se rânduiseră pe două şiruri în anticamera regelui. 
Un comisar al Parlamentului, îmbrăcat în negru şi plin de 
gravitate care nu vestea nimic bun, intră, salută pe rege şi, 
desfăşurând un pergament, dădu citire sentinţei, aşa cum se 
obişnuieşte în cazul celor osândiţi la eşafod. 

— Ce să fie asta? şopti Aramis către Juxon. 

Episcopul îi făcu semn că nici el nu ştia nimic. 


— Aşadar, astăzi? întrebă regele, cu o tulburare de care 
numai Juxon şi Aramis îşi dădură seama. 

— Nu vi s-a anunţat oare, sire, că totul s-a hotărât pentru 
astăzi dimineaţă? rosti omul înveşmântat în negru. 

— Voi muri deci că un ucigaş de rând, de mâna călăului 
Londrei, spuse regele. 

—  Călăul a dispărut, sire, răspunse comisarul 
Parlamentului, dar s-a oferit altcineva în loc. Execuţia nu va 
întârzia decât atâta cât doriţi pentru a pune rânduiala în cele 
lumeşti şi cele sufleteşti. 

Broboane de sudoare se iviră pe fruntea regelui, la rădăcina 
părului. Fu singurul semn de tulburare la auzul acestei veşti. 

Aramis se făcuse însă alb ca varul. Inima parcă încetă să-i 
mai bată; închise ochii şi se sprijini cu o mână de masă. Văzând 
atâta durere, Carol păru că o uită pe a sa. 

Se apropie de el, îi luă mâna şi-l îmbrăţişă. 

— Haide, prietene, glăsui regele cu un zâmbet trist şi blând. 
Curaj! 

Şi, întorcându-se către comisarul Parlamentului, adăugă: 

— Sunt gata, domnule. După cum vedeţi, nu doresc decât 
două lucruri, care cred că n-au să vă întârzie prea mult: primul, 
să mă împărtăşesc; al doilea să-mi îmbrăţişez copiii şi să-mi iau 
rămas bun de la ei. Mi se va îngădui? 

— Da, sire, răspunse comisarul Parlamentului şi ieşi din 
încăpere. 

Aramis, venindu-şi în fire, îşi înfigea unghiile în carne. Un 
geamăt cumplit îi scăpă din piept. 

— On,  monseniore! izbucni el, strângând mâinile 
episcopului. Unde e Dumnezeu? Unde e Dumnezeu? 

— Fiule, vorbi episcopul cu hotărâre în glas, nu-l vezi fiindcă 
patimile de pe pământ îl ascund. 

— Copilul meu, i se adresă regele lui Aramis. Nu te lăsa 
pradă durerii. Întrebi ce face Dumnezeu? Dumnezeu priveşte la 
devotamentul tău şi la martiriul meu, şi, crede-mă şi unul şi altul 
îşi vor primi răsplata. la aminte, dară, ce se petrece cu oamenii, 
nu cu Dumnezeu. Oamenii sunt cei care îmi vor da moartea, 
oamenii cei care te fac să plângi. 

— Da, sire, spuse Aramis. Da, aveţi dreptate. Cu toţi 
oamenii trebuie să am ce am şi cu ei mă voi bate. 


— Şezi, Juxon, zise regele, căzând în genunchi. Tie ţi-a 
rămas să mă asculţi, mie, să mă spovedesc. Rămâi, domnule, îl 
opri el pe Aramis, care dădu să plece. Rămâi, Parry. Nu am 
nimic de spus, nici chiar în clipa de taină a spovedaniei, ca să nu 
pot vorbi de faţă cu voi toţi. Rămâneţi! Mă stăpâneşte o singură 
părere de rău, anume că lumea întreagă nu poate să mă asculte 
aşa că voi, dimpreună cu voi. 

Juxon se aşeză şi regele, îngenuncheat în faţa lui, ca şi cel 
mai umil dintre credincioşi, îşi începu spovedania. 


Capitolul XXVI Remember 


După ce se spovedi, Carol se împărtăşi, apoi ceru să-şi vadă 
copiii. Orologiul bătea de zece: aşa cum spusese, nu se întârzia 
prea mult. 

Poporul era gata însă; ştia că execuţia urma să aibă loc la 
ceasurile zece şi se îngrămădise pe străzile din jurul palatului de 
nu mai aveai loc să te mişti, aşa încât regele auzea vuietul 
depărtat al mulţimii bântuite de patimi, aidoma mării bântuite 
de furtună. 

Copiii regelui sosiră: întâi intră la el prinţesa Charlotte - o 
fetiţă bălaie şi chipeşă, cu ochii în lacrimi, apoi ducele de 
Gloucester - un băieţel de opt sau nouă ani, a cărui privire 
tăioasă şi gură dispreţuitoare vădeau obârşia-i mândră. Băiatul 
plânsese toată noaptea, dar de faţă cu alţii nu vărsă o lacrimă. 

Carol simţi cum i se frânge inima. Nu-şi mai văzuse copiii 
de doi ani şi-i revedea abia acum, în clipa morţii. O lacrimă i se 
adună în colţul pleoapelor şi el se întoarse să şi-o şteargă, 
impunându-şi tărie sufletească în faţa celor cărora le lăsa o atât 
de grea moştenire de suferinţă şi nefericire. 

Vorbi întâi cu fetiţa: strângând-o la piept, o sfătui să fie 
credincioasă, resemnată şi să-şi iubească mama; apoi, luându-l 
pe tânărul duce de Gloucester pe genunchi, ca să-l poată 
strânge la piept şi totodată săruta pe obraji, îi spuse: 

— Copilul meu, ai văzut pe străzi şi în anticameră o 
mulţime de oameni venind încoace: aceşti oameni vor tăia capul 
tatălui tău, să nu uiţi niciodată. Poate că într-o zi, avându-te 
lângă ei şi în puterea lor, vor vrea să te facă rege în locul fraţilor 


tăi mai mari, prinţul de Galles şi ducele de York, care sunt 
departe, unul în Franţa, celălalt nu ştiu pe unde; dar tu nu eşti 
rege, fiule şi n-ai să poţi fi decât prin moartea lor. Jură-mi că n-ai 
să îngădui să fii încoronat fără a avea dreptul legitim la coroană; 
căci într-o zi, ia aminte, copilul meu, într-o zi, dacă ai să faci 
asta, ei au să doboare tot; şi cap şi coroană, iar tu n-ai să poţi 
muri împăcat şi fără mustrări de cuget, aşa cum mor eu. Jură- 
mi, copilul meu! 

Băieţelul puse minuta în mâna tatălui său şi rosti: 

— Sire, jur maiestăţii-voastre... 

Carol îl întrerupse: 

— Henri, murmură el, spune-mi tată. 

— Tată, zise copilul, îţi jur că vor trebui să mă omoare 
înainte să mă încoroneze rege. 

— Bine, fiule! Acum îmbrăţişează-mă, tu la fel, Charlotte şi 
să nu mă uitaţi. 

— O, nu, niciodată! Niciodată! izbucniră amândoi copiii, 
înlănţuind cu braţele gâtul regelui. 

— Adio! spuse Carol. Adio, copiii mei! Du-i de aici, Juxon! 
Lacrimile lor mi-ar lua curajul de a muri. 

Juxon smulse pe bieţii copii din braţele tatălui lor, 
încredinţându-i celor care îi aduseseră. 

După ce plecară, uşile se deschiseră şi toată lumea putu să 
intre. 

Regele, văzându-se singur în mijlocul mulţimii de soldaţi şi 
de curioşi care năvăleau înăuntru, îşi aminti că sub duşumea, 
aproape, se afla contele de La Fere, care nu putea să-l vadă şi 
poate că nădăjduia şi acum. 

Tremura la gândul că Athos va lua vreun zgomot drept 
semnalul stabilit şi îşi va reîncepe lucrul, trădându-se. De aceea 
rămase nemişcat, stăpânind prin pildă să şi pe cei ce-l priveau. 

Regele nu se înşela: Athos se afla într-adevăr sub podea şi 
ascultă, disperat că nu se mai aude semnalul. Câteodată, în 
nerăbdarea lui, se apucă din nou să taie în piatră, dar se oprea 
numaidecât, de teamă să nu fie auzit. 

Această îngrozitoare aşteptare ţinu două ceasuri. O tăcere 
de moarte domnea în camera regelui. 

Athos se hotărî să afle pricina acestei linşti sumbre şi 
neclintite, pe care doar vuietul uriaş al mulţimii o tulbura. Dând 
puţin în lături pânza care ascundea scobitura din zid, cobori la 


primul cât al eşafodului. Deasupra capului, la numai patru 
degete, era podina eşafodului. 

Vuietul înăbuşit de până adineauri îl întâmpină ameninţător 
şi sumbru, făcându-l să tresară de groază. Merse până în 
marginea eşafodului şi, depărtând un pic pânza cea neagră, 
putu să vadă călăreţii din apropierea îngrozitoarei construcţii. În 
spatele lor se înşiruiau halebardierii; în spatele halebardierilor, 
ostaşii cu flinte, după care se rânduia mulţimea, ca un ocean 
întunecat, cuprins de clocot şi muget. 

"Ce s-o fi întâmplat? se întrebă Athos, tremurând mai tare 
ca pânza pe care o strângea în mână. Soldaţii sunt înarmaţi, 
oamenii se îmbulzesc, privesc cu toţii spre ferestre şi printre ei îl 
văd pe d'Artagnan! Ce-o fi aşteptând? La ce s-o fi uitând? 
Dumnezeule mare! Le-a scăpat călăul!" 

Deodată, o tobă durui surd şi funebru în piaţă, paşi în 
prelungă cadență apăsată îi răsunară deasupra capului. Ai fi zis 
că o uriaşă procesiune calcă podelele palatului White-Hali; 
curând auzi scârţiind şi podina eşafodului. Atunci aruncă o 
ultimă privire asupra pieţei şi atitudinea mulţimii îl făcu să 
înţeleagă ceea ce o ultimă fărâmă de speranţă din sufletul său îl 
împiedica să ghicească. 

Piaţa amuţise cu desăvârşire. Toţi ochii cătau ţintă spre 
ferestrele palatului. Oamenii, cu gurile căscate, cu răsuflarea 
ţinută în coşul pieptului, arătau că aşteaptă un înspăimântător 
spectacol. 

Zgomotul de paşi pe care îi auzise deasupra lui din 
ascunzătoarea de sub odaia regelui se auzi acum pe podina 
eşafodului, ale cărei scânduri se îndoiră sub greutate, mai-mai 
să atingă creştetul nefericitului gentilom. Neîndoielnic, erau cele 
două şiruri de soldaţi, care îşi luau locul. 

In aceeaşi clipă, o voce binecunoscută gentilomului, o voce 
nobilă, rosti deasupra capului său aceste cuvinte. 

— Domnule colonel, doresc să vorbesc poporului. 

Un fior îi trecu lui Athos din tălpi şi până-n creştet: cel care 
vorbea pe eşafod era regele. 

Intr-adevăr, după ce băuse câteva picături de vin şi 
mâncase o fărâmă de pâine, Carol, sătul să mai aştepte 
moartea, se hotărâse să meargă în întâmpinarea ei şi dăduse 
semnalul de plecare. 


Fereastra dinspre piaţă fu deschisă larg şi mulţimea putu să 
vadă cum din fundul vastei încăperi se apropie întâi un om cu 
mască pe faţă - călăul, după cum îl arăta securea pe care o 
ţinea în mână. Omul se apropiase şi pusese securea pe butuc. 

Era zgomotul pe care îl auzise Athos la început. 

În urmă acestui om, palid, desigur, dar calm şi cu pasul 
hotărât, venea Carol Stuart, între doi preoţi, apoi câţiva ofiţeri 
superiori, însărcinaţi să supravegheze execuţia şi o escortă de 
halebardieri rânduiţi pe două şiruri, care se aşezară pe laturile 
eşafodului. 

Apariţia omului cu mască stârnise un murmur prelung. 
Fiecare era dornic să afle cine era călăul necunoscut, picat 
tocmai la vreme, astfel că spectacolul făgăduit poporului să 
poată avea loc, atunci când poporul crezuse că totul se amână 
pe a doua zi. Fiecare îl scruta lacom cu privirea, dar tot ce vedea 
era un bărbat de statură mijlocie, îmbrăcat în negru şi destul de 
vârstnic, căci masca ce-i ascundea faţa lăsa să i se vadă barba 
căruntă. 

Dar la vederea regelui, atât de liniştit, de nobil, de demn, 
tăcerea se aşternu ca prin farmec şi fiecare putu să audă 
dorinţa lui de a vorbi poporului. 

Cel căruia îi fusese adresată această cerere de bună-seamă 
că o încuviinţă, căci regele începu să vorbească cu o voce 
răsunătoare şi hotărâtă, care-l pătrunse pe Athos până în 
adâncul inimii. Regele lămurea poporului purtarea sa, dându-i 
poveţe pentru binele Angliei. 

"Vai! îşi spunea Athos. Să fie oare cu putinţă să aud ce aud 
şi să văd ce văd?... Să fie cu putinţă ca Dumnezeu să-şi fi întors 
într-atât ochii de la trimisul său pe pământ, încât să-l lase să 
piară într-un chip atât de jalnic?! Şi eu care nu l-am văzut! Eu 
care nu i-am spus un cuvânt de adio!" 

Se auzi un zgomot, ca şi cum cineva ar fi mişcat securea pe 
butuc. 

Regele tăcu o clipă. 

— Lasă securea! spuse el. 

Şi îşi urmă cuvântul din locul unde se oprise. 

După ce isprăvi de vorbit, o tăcere de gheaţă se aşternu 
deasupra lui Athos. Contele duse mâna la frunte şi, cu tot gerul 
de afară, broboane de sudoare i se prelingeau printre degete. 

Tăcerea asta arăta că se făceau ultimele pregătiri. 


Când sfârşi de vorbit, regele îşi plimbă o privire iertătoare 
asupra mulţimii; apoi, desprinzându-şi de la gât ordinul pe care 
îl purta şi care era tocmai decorația bătută în diamante trimisă 
de către regină, o încredința preotului ce-l însoțea pe Juxon. 
După aceea făcu la fel cu crucea de diamante, trimisa, ca şi 
decorația, de doamna Henriette. 

— Părinte, spuse el către preotul ce-l întovărăşea pe Juxon. 
Voi păstra această cruce până-n ultima clipă: când voi fi mort, 
să o iei dumneata. 

— Da, sire! răspunse o voce după care Athos îl recunoscu 
pe Aramis. 

Carol, care până atunci stătuse cu capul acoperit, îşi scoase 
pălăria şi o azvârli jos, lângă el; pe urmă desfăcu pe rând 
nasturii de la haină, o dezbrăcă şi o aruncă peste pălărie. Fiind 
frig, ceru un halat, care i se aduse îndată. 

Toate aceste pregătiri se făcuseră cu un calm 
înspăimântător. Ai fi zis că regele se pregăteşte să se vâre în 
pat şi nu în sicriu. 

În sfârşit, ridicându-şi pletele cu mâna, îl întrebă pe călău: 

— N-au să te stingherească, domnule? In acest caz ar 
trebui să-mi leg părul cu o panglică. 

Carol îşi însoţi vorba cu o privire scrutătoare, ca şi cum ar fi 
vrut să străbată prin masca ce acoperea chipul necunoscutului. 
Privirea-i nobilă, plină de linişte şi siguranţă de sine sili călăul să 
întoarcă degrabă capul. Dar atunci întâlni ochii arzători ai lui 
Aramis. 

Văzând că nu primeşte răspuns, regele repetă întrebarea. 

— Va fi destul să dezgoliţi gâtul, spuse omul cu o voce 
surdă. 

Regele îşi despărţi pletele în două cu mâinile şi, cătând spre 
butuc, spuse: 

— E cam scund. Altul mai înalt nu se află? 

— E butucul care se foloseşte de obicei, răspunse omul 
mascat. 

— Crezi că-mi poţi reteza capul dintr-o singură lovitură? 
întrebă regele. 

— Sper, spuse călăul. 

Rostise acest cuvânt: sper, într-un chip atât de straniu, 
încât toţi se înfiorară în afară de rege. 

— Bine, rosti el. Şi acum, călăule, ascultă. 


Omul ascuns sub mască făcu un pas către rege şi se sprijini 
de secure. 

— N-aş vrea să fie pe neaşteptate, zise Carol. Am să 
îngenunchez o clipă, să mă rog, aşa că nu lovi încă. 

— Şi când să lovesc? întrebă omul mascat. 

— Când voi pune gâtul pe butuc şi voi întinde braţele 
spunând: Remember, atunci să loveşti năprasnic. 

Omul cu mască se înclină uşor. 

— lată clipa în care părăsesc lumea, vorbi regele către cei 
ce-l înconjurau. Domnilor, vă las în mijlocul furtunii şi-o iau 
înainte pe tărâmul care nu cunoaşte furtuni. Adio! 

Se uită la Aramis şi-i făcu un semn din cap. 

— Şi-acum, continuă el, îndepărtaţi-vă, vă rog şi lăsaţi-mă 
să mă rog o clipă în şoaptă. Indepărtează-te şi dumneata, spuse 
el omului cu mască. Numai pentru o clipă, apoi îţi aparţin. Dar 
nu uita să loveşti numai la semnalul meu. 

Regele îngenunche, îşi făcu semnul crucii, se apropie cu 
faţa de scânduri, ca şi cum ar fi vrut să le sărute, apoi 
sprijinindu-se cu o mână de podină şi cu cealaltă de butuc, 
spuse în franţuzeşte: 

— Conte de La Fère, eşti aici? Pot să vorbesc? 

Aceste cuvinte îl loviră pe Athos drept în inimă, ca lama 
rece a unui pumnal. 

— Da, maiestate, îngăimă el, tremurând. 

— Prietene credincios, inimă generoasă, zise regele. N-a 
fost cu putinţă să fiu salvat, aşa a vrut soarta. Acum, chiar dacă 
săvârşesc un sacrilegiu, am să-ţi spun: "Da, am vorbit 
oamenilor, am vorbit lui Dumnezeu, celui din urmă ţie îţi 
vorbesc." Pentru a sprijini o cauză pe care am socotit-o sfânta, 
am pierdut tronul părinţilor mei şi-am spulberat moştenirea 
copiilor mei. Mi-a rămas un milion în aur, bani pe care i-am 
îngropat în pivniţa castelului de la Newcastle în clipa când am 
părăsit oraşul. De banii aceştia numai tu ştii, foloseşte-i atunci 
când vei crede de cuviinţă, pentru binele fiului meu cel mare. Și 
acum, conte de La Fère, ia-ţi rămas bun de la mine. 

— Adio, rege sfânt şi martir! îngână Athos îngheţat de 
groază. 

Atunci se făcu tăcere şi lui Athos i se păru ca regele se 
ridică şi se aşează într-alt fel. 


În clipa următoare o voce plină şi răsunătoare se auzi pe 
eşafod şi în tot cuprinsul pieţei. 

— Remember! rosti regele. 

Abia isprăvi, că o lovitură năprasnică făcu să se cutremure 
podina eşafodului. Colbul stârnit din pânza cea neagră îl orbi pe 
bietul conte. Şi, deodată, pe când ridică în neştire ochii, o 
picătură caldă îi căzu pe frunte. Athos se trase înapoi cu un fior 
de spaimă şi în aceeaşi clipă picăturile se preschimbară într-un 
şuvoi negru, care năclăi scândurile. 

Athos căzu şi el în genunchi şi rămase aşa, o vreme, ca 
lovit de nebunie şi de neputinţă. Curând murmurul din piaţă se 
potoli, arătând că mulţimea se împrăştia. Athos stătu nemişcat, 
mut de durere; pe urmă se întoarse şi muie un colţ al batistei în 
sângele regelui; şi în vreme ce mulţimea se îndepărta din ce în 
ce, cobori, spintecă pânza şi, furişându-se printre doi cai, se 
pierdu printre oamenii din popor, cu care era leit la port, 
ajungând cel dintii la han. 

Urcă în odaie la el şi se uită în oglindă: văzu că are o pată 
roşie pe frunte, duse mâna să şi-o şteargă, dar şi-o trase înapoi 
umedă şi, înțelegând că era sângele regelui, îşi pierdu 
cunoştinţa. 


Capitolul XXVII Omul cu mască 


Deşi nu era decât patru după-amiază, se întunecase de-a 
binelea; ningea cu fulgi deşi, zgrunţuroşi. Aramis se înapoie şi el 
la han şi-l găsi pe Athos, nu fără cunoştinţă, dar zdrobit. 

Auzind glasul prietenului său, contele se smulse din 
toropeală. 

— lată-ne învinşi de fatalitate! spuse Aramis. 

— Învinşi! exclamă Athos. Nobil şi nefericit rege! 

— Eşti rănit? întrebă Aramis. 

— Nu, e sângele lui. 

— Şi contele îşi şterse fruntea. 

— Dar unde ai stat? 

— Unde m-aţi lăsat, sub eşafod. 

— Şi-ai văzut totul? 


— N-am văzut, în schimb am auzit totul. Ferească 
Dumnezeu să mai trăiesc vreodată un asemenea ceas! Nu mi-a 
albit părul? 

— Atunci ştii că nu l-am părăsit? 

— Ţi-am auzit glasul până în ultima clipă. 

— lată decorația pe care mi-a dat-o, iată şi crucea pe care. i- 
am desprins-o din mână, spuse Aramis. Dorinţa lui a fost să fie 
înmânate reginei. 

— Uite şi o batistă în care să le înfăşurăm! adăugă Athos. 

Şi scoase din buzunar batista muiată în sângele regelui. 

— Oare ce fac cu leşul? întrebă Athos. 

— Din porunca lui Cromwell, i se vor aduce onorurile 
cuvenite unui rege. l-am aşezat trupul într-un sicriu de plumb, 
doctorii îmbălsămează bietele-i rămăşiţe pământeşti şi după 
aceea îl vor depune pe un catafalc, sub vegherea lumânărilor. 

— Ce ironie! murmură cu tristeţe Athos. Onoruri regale 
celui pe care l-au ucis! 

— Asta dovedeşte, zise Aramis, că regele moare, dar 
regalitatea nu. 

— Vai! răspunse Athos, e poate ultimul rege cavaler pe 
care l-a avut lumea. 

— Haide, nu-ţi mai face inimă rea, conte! răsună o voce 
groasă pe scară şi treptele gemură sub paşii grei ai lui Porthos. 
Cu toţii suntem muritori, bieţii mei prieteni! 

— Vii cam târziu, dragul meu Porthos, observă contele de 
La Fere. 

— Păi da, spuse Porthos. Era lume pe străzi şi m-au făcut să 
întârzii. Ţopăiau, ticăloşii! l-am pus unuia mână în beregată şi 
cred că l-am sugrumat niţeluş. Tocmai atunci a picat o patrulă. 
Din fericire, omului meu i-a lipsit graiul vreo câteva clipe. Eu n- 
am stat pe gânduri, am şters-o pe o ulicioară, care m-a scos 
într-alta şi mai strâmtă şi m-am rătăcit. Nu cunosc Londra, 
englezeşte nu ştiu şi am crezut că n-am să mă mai descurc în 
veci. Ei, dar iată-mă. 

— Şi d'Artagnan? întrebă Aramis. Nu l-ai văzut? N-a păţit 
ceva? 

— Ne-a despărţit mulţimea, zise Porthos. Oricât m-am 
străduit, n-am mai dat de el. 

— Oh! murmură cu tristeţe Athos. Eu l-am văzut bine de 
tot. Era în primul rând al mulţimii, aşezat cum nu se poate mai 


bine; ca să nu-i scape nimic; şi cum, orice ar fi, spectacolul era 
ciudat, 

o fi vrut să rămână până la capăt. 

— Hm, conte de La Fere? se auzi o voce liniştită, în ciuda 
răsuflării întretăiate de grabă drumului. Vorbeşti de rău pe cine 
nu-i de faţă? 

Mustrarea îl săgetă până în inimă pe Athos. Totuşi, cum 
impresia pe care i-o făcuse d'Artagnan, stând în primele rânduri, 
era încă adâncă, se mulţumi să spună: 

— Nu te vorbesc de rău, prietene. Eram neliniştiţi că nu mai 
vii şi le-am povestit unde te aflai. Nu l-ai cunoscut pe regele 
Carol, era un străin pentru tine şi nimic nu te obligă să-l iubeşti. 

Zicând aceasta, îi întinse mâna. D'Artagnan se prefăcu însă 
că nu observă şi rămase cu mâna ascunsă sub mantie. 

Athos îşi lăsă mâna să cadă încet de-a lungul corpului. 

— Uf, tare-s obosit! făcu d'Artagnan şi se aşeză pe un 
scaun. 

— Bea un pahar de porto, îl îndemnă Aramis, luând de pe 
masă o sticlă şi umplându-i un pahar. Bea, asta dă putere. 

— Da, să bem, încuviinţă Athos, care, simţitor la supărarea 
gasconului, ţinea să ciocnească un pahar cu el. Să bem şi să 
plecăm din ţara asta blestemată. Corabia ne aşteaptă, aşa cum 
ştiţi. Să plecăm chiar astă-seară, doar nu mai avem ce face aici! 

— Eşti tare grăbit, domnule conte, observă d'Artagnan. 

— Pământul ăsta setos de sânge parcă-mi arde sub tălpi, 
mărturisi Athos. 

— Mie, unuia, zăpada nu-mi pare aşa, spuse liniştit 
gasconul. 

— Ce mai vrei să Facem aici, acum când regele e mort? îşi 
arătă Athos nedumerirea. 

— Aşadar, domnule conte, spuse nepăsător d'Artagnan, 
credeţi că nu mai aveţi nimic de făcut în Anglia? 

— Nimic, nimic răspunse Athos. Decât să mă îndoiesc de 
bunătatea divină şi să-mi nesocotesc propriile puteri. 

— Cât despre mine, făcu d'Artagnan, eu, păcătosul, eu, un 
gură-cască iubitor de sânge, care m-am îndesat până la treizeci 
de paşi de eşafod ca să văd mai bine cum cade capul acestui 
rege pe care nu-l cunoşteam şi de care, pe cât se pare, prea 
puţin îmi păsa, eu gândesc altfel decât domnul conte... aşa că 
rămân! 


Athos păli îngrozitor. Fiecare vorbă a prietenului său îi 
străpungea inima. 

— Ah, rămâi la Londra? întrebă Porthos. 

— Da, răspunse gasconul. Dar tu? 

— Ce dracu! izbucni Porthos, niţel cam încurcat faţă de 
Athos şi Aramis. Dacă zici că rămâi, cum am venit cu tine, nu 
plec fără tine, doar n-o să te las singur în ţara asta afurisită. 

— Îţi mulţumesc, nepreţuitul meu prieten. Atunci îţi propun 
o trebuşoară pe care s-o duci la capăt după plecarea domnului 
conte. M-am gândit la ea în timp ce priveam spectacolul de care 
pomenirăm adineauri. 

— Ce anume? întrebă Porthos. 

— Să aflăm cine-i omul mascat care s-a oferit într-un chip 
atât de îndatoritor să reteze capul regelui. 

— Un om mascat?! se miră Athos. Prin urmare călăul n-a 
fugit? 

— Călăul? făcu d'Artagnan. E tot în pivniţă, unde cred că stă 
la taifas cu sticlele hangiului nostru. Dar bine că mi-ai adus 
aminte... 

Şi se îndreptă spre uşă: 

— Mousqueton! strigă el. 

— Da, domnule, se auzi o voce care părea că vine din 
fundul pământului. 

— Totul s-a sfârşit, aşa că poţi să dai drumul prizonierului. 

— Atunci, cine să fie mizerabilul care a ridicat mâna asupra 
regelui? izbucni Athos. 

— Un călău amator, spuse Aramis. De altfel, mânuieşte 
bine securea, căci, aşa cum spera, a izbutit din prima lovitură. 

— Nu l-ai văzut la faţă? întrebă Athos. 

— Purta mască, zise d'Artagnan. 

— Dar tu care erai lângă el, Aramis? 

— Am văzut numai o barbă căruntă ce ieşea de sub mască. 

— Deci e un om în vârstă, presupuse Athos. 

— O, zise d'Artagnan, asta nu înseamnă nimic. Când îţi pui 
mască, poţi foarte bine să-ţi pui şi barbă. 

— Îmi pare rău că nu l-am urmărit, se căina Porthos. 

— Ei bine, dragul meu Porthos - vorbi d'Artagnan - tocmai 
asta mi-a dat mie prin cap. 

Athos înţelese totul şi se ridică în picioare. 


— lartă-mă, d'Artagnan! rosti el. M-am îndoit de Dumnezeu, 
puteam să mă îndoiesc şi de tine. lartă-mă, prietene! 

— Vedem noi asta numaidecât, replică gasconul, schiţând 
un zâmbet. 

— Şi pe urmă? întrebă Aramis. 

— Pe urmă, continuă d'Artagnan, în vreme ce mă uitam, 
dar nu la rege, cum crede domnul conte, căci ştiu ce înseamnă 
un om care se pregăteşte să moară şi, cu toate că-s învăţat cu 
acest soi de împrejurări, îmi fac rău întotdeauna, uitându-mă la 
călăul cu mască, mi-a trecut prin minte, cum v-am spus, să aflu 
cine este. Or, cum avem obiceiul să ne completăm unii pe alţii, 
să ne ajutăm între noi, aşa cum o mână ajută la nevoie pe 
cealaltă, m-am uitat fără să vreau în jur, să văd dacă Porthos 
nu-i cumva pe aproape; căci pe tine Aramis, te-am recunoscut 
lângă rege şi despre tine Athos, ştiam că te afli sub eşafod. De 
aceea nici nu mă supăr pe tine, adaugă el, întinzându-i mâna lui 
Athos. Ai suferit mult. Mă uitam deci în jur, când văd în dreapta 
mea o scăfârlie crăpată de curând şi lipită la loc, de bine de rău, 
într-o legătură de tafta neagră. "La naiba, îmi zic, parcă ar fi 
mâna mea la mijloc, parcă şi de scăfârlia ăstuia tot eu m-am 
îngrijit." Într-adevăr, era nefericitul de scoţian, fratele lui Parry, 
vă aduceţi aminte, cel cu care s-a distrat Groslow, încercându-şi 
puterile şi care avea ţeasta despicată când am dat noi peste el. 

— Întocmai, adeveri Porthos. Omul cu găinile negre. 

— Chiar aşa. Făcea semne cuiva din stânga mea; mă întorc 
şi-l recunosc pe preacinstitul Grimaud, care, ca şi mine, îl mânca 
din ochi pe călăul mascat. 

— "Oh!" fac eu spre el şi cum ăsta-i cuvântul de care se 
foloseşte domnul conte în zilele când îi vorbeşte, Grimaud 
pricepe îndată că-l chem şi se întoarce spre mine ca împins de 
un resort. Recunoscându-mă şi el, mi-arată cu degetul spre 
omul mascat şi mormăie: "Ei?", adică: "Aţi văzut?" „La naiba!" 
răspund eu. Ne-am înţeles de minune unul pe altul. Atunci m-am 
întors spre scoţianul nostru: privirile lui erau cum nu se poate 
mai grăitoare. Pe scurt, totul s-a sfârşit, aşa cum ştiţi într-un 
mod sinistru. Mulțimea a început să se împrăştie; seara se lăsa 
încet; eu m-am pitulat într-un colţ al pieţei împreună cu Grimaud 
şi cu scoţianul, căruia îi făcusem semn să rămâie cu noi şi de 
acolo îl urmăream pe călău, care intrase din nou în odaia 
regelui, să-şi schimbe hainele, ale lui fiind pline de sânge, fără 


îndoială. După ce s-a schimbat, şi-a pus o pălărie neagră pe cap, 
s-a înfăşurat într-o mantie şi s-a făcut nevăzut. M-am gândit că 
va pleca şi-am dat fuga la uşa de la intrare. Într-adevăr, după 
vreo cinci minute l-am văzut coborând scara. 

— Şi l-ai urmărit? izbucni Athos. 

— Te cred! răspunse d'Artagnan. Dar n-a fost prea uşor, 
ehei! Mereu întorcea capul şi asta ne silea să ne tot ascundem 
ori să ne prefacem că trecem pe acolo din întâmplare. Mi-ar fi 
fost foarte uşor să-l omor; dar, cum nu-s egoist din fire, păstram 
pasărea asta rară pentru tine, Aramis şi pentru tine, Athos, ca să 
aveţi un pic de mângâiere. Într-un târziu, după vreo jumătate de 
ceas de alergătură pe străzile cele mai întortocheate din inima 
oraşului, am ajuns la o căsuţă singuratică, unde nu se auzea nici 
un zgomot şi nu se vedea nici o lumină ca să crezi c-ar fi cineva 
înăuntru. Atunci Grimaud a scos la iveală un pistol din cizmele 
lui largi. "Ei?" mormăi el întrebător, arătându-mi pistolul. "Nu, 
nu!" l-am oprit eu. Precum v-am spus, aveam şi eu gândurile 
mele. Omul cu mască s-a oprit în faţa unei uşi scunde, a scoso 
cheie din buzunar, dar, înainte să o vâre în broască, s-a întors 
iarăşi să vadă dacă nu-i urmărit. Eu eram pitit după un pom, 
Grimaud după o piatră, iar scoţianul, în lipsa de altceva, se 
trântise la pământ. Fără îndoială că omul nostru s-a crezut 
singur, fiindcă am auzit cheia răsucindu-se în broască: uşa s-a 
deschis şi el a dispărut în casă. 

—  Mizerabilul! scrâşni Aramis. Şi-n timp ce tu ai venit 
încoace, el a fugit şi n-o să-l mai găsim. 

— Ce Dumnezeu, Aramis, zise gasconul, drept cine mă iei? 

— Totuşi, în lipsa ta... - i se alătură şi Athos. 

— Ei, în lipsa mea nu puteam să-i las în loc pe Grimaud şi 
pe scoţian? Mai înainte ca omul nostru să facă zece paşi în casă, 
eu am şi înconjurat-o. La o uşă, cea pe unde a intrat, l-am lăsat 
pe scoţian, poruncindu-i printr-un semn să-l urmărească pe 
omul cu mască neagră dacă iese din casă, în vreme ce Grimaud 
avea să-l urmărească şi el, ca apoi să ne spună totul. Pe 
Grimaud l-am lăsat la cea de a doua uşă, cu aceeaşi poruncă şi 
iată-mă-s. Fiara e încercuită. Acum, cine vrea să o vadă 
încolţită? 

Athos se aruncă în braţele lui d'Artagnan, care îşi ştergea 
fruntea de sudoare. 


— Prietene, eşti într-adevăr prea bun că nu te-ai supărat pe 
mine. Am greşit, am greşit de o sută de ori faţă de tine, fiindcă 
ar trebui să te cunosc. Numai, vezi, în inima noastră zace o 
fărâmă de răutate, care te face să te îndoieşti mereu. 

— Hm! mormăi Porthos. Călăul n-o fi chiar domnul 
Cromwell? Cine ştie? Ca să aibă siguranţa că treaba e bine 
făcută, a ţinut să facă totul cu mâna lui! 

— N-aş crede! Cromwell e gras şi scund, în vreme ce ăsta-i 
subţire şi mai degrabă înalt decât scund. 

— O fi vreun soldat condamnat căruia i s-a oferit în schimb 
graţierea, spuse Athos. La fel cum s-a întâmplat cu nenorocitul 
de Chalais. 

— Nu, nu, stărui d'Artagnan. Nu avea pasul cadenţat al unui 
militar şi nici nu mergea crăcănat ca un călăreț. Avea călcătura 
aleasă şi un aer distins. Mare lucru să mă înşel, dar cred că e 
vorba de un nobil. 

— Un nobil! exclamă Athos. Cu neputinţă! Ar fi o ruşine 
pentru întreaga nobilime. 

— Straşnic vânat! hohoti Porthos de se cutremurară 
geamurile. Straşnic vânat, pe legea mea! 

— Mai pleci, Athos? întrebă d'Artagnan. 

— Nu, rămân, răspunse gentilomul, cu un gest ameninţător, 
care nu făgăduia nimic bun celui căruia îi era adresat. 

— Atunci, spadele! spuse Aramis. Spadele noastre! Să nu 
mai pierdem o clipă. 

Cei patru prieteni îmbrăcară la iuţeală veşmintele de nobili, 
îşi încinseră spadele, chemară pe Mousqueton şi pe Blaisois, 
poruncindu-le să facă socoteală cu hangiul şi să pregătească 
totul de plecare, fiindcă era cu putinţă să părăsească Londra 
chiar în noaptea aceea. 

Noaptea se făcuse şi mai neagră. Zăpada cădea necontenit, 
aşternându-se ca un giulgiu peste oraşul regicid. Era aproape 
şapte seara şi pe străzi se vedeau puţini trecători, căci lumea se 
închisese în casă şi vorbea în şoaptă despre cumplita întâmplare 
din acea zi. 

Cei patru prieteni, înfăşuraţi în mantiile lor, străbătură toate 
pieţele şi străzile din centru, pline de atâta omenire peste zi şi 
atât e pustii la ceasul acela de noapte. D'Artagnan mergea în 
frunte, căutând din vreme în vreme să descopere crucile pe care 
le scrijelise cu pumnalul pe ziduri. Era întuneric beznă şi abia 


putea să desluşească semnele. Dar îşi întipărise atât de bine în 
minte fiecare fântână, fiecare firmă de prăvălie, încât, după o 
jumătate de ceas, izbutiră să ajungă la casa cea singuratică. 

Pentru o clipă, gasconul crezu că fratele lui Parry a 
dispărut, dar se înşela: voinicul scoţian obişnuit cu frigul din 
munţii săi, se întinsese lângă un stâlp, întocmai ca o statuie 
prăvălită la pământ, fără să se sinchisească de asprimea vremii, 
lăsând zăpada să-l acopere. Zărindu-i pe cei patru, se ridică 
îndată. 

— lată încă un slujitor credincios, rosti Athos. Dumnezeule 
mare! Oamenii de ispravă nu-s atât de rari pe cât se pare: asta- 
mi dă curaj. 

— Să nu ne grăbim cu laudele, mormăi d'Artagnan. 
Scoţianul nostru îmi pare c-a venit încoace pentru o socoteală 
de-a lui. Am auzit că oamenii născuţi dincolo de Tweed sunt 
foarte răzbunători. Păzeşte-ţi pielea, jupân Groslow! Dacă daţi 
ochii unul cu altul, te-aşteaptă clipe grele! 

Gasconul păşi înainte şi se apropie de scoţian, care îl 
recunoscu, apoi făcu semn şi celorlalţi să se apropie. 

— Cum stăm? întrebă Athos în englezeşte. 

— N-a ieşit nimeni, răspunse fratele lui Parry. 

— Bine. Tu, Porthos, rămâi aici cu el şi tu, Aramis, la fel. 
D'Artagnan mă va duce la Grimaud. 

Grimaud, nu mai puţin şiret decât scoţianul, se vârâse într- 
o scorbură de sălcie şi stătea acolo ca într-o gheretă. O clipă, 
d'Artagnan crezu, ca şi prima dată, că omul cu mască a plecat şi 
că Grimaud a pornit-o după el. 

Deodată ieşi la iveală o scăfârlie şi se auzi un fluierat uşor. 

— Oh! exclamă Athos. 

— Aici, murmură Grimaud. 

Se apropiară amândoi de salcie. 

— Ei, a ieşit careva din casă? întrebă d'Artagnan. 

— Nu, dara intrat, răspunse Grimaud. 

— Bărbat sau femeie? 

— Bărbat. 

— Aha! mormăi d'Artagnan. Prin urmare, acuma-s doi. 

— AŞ vrea să fie patru, spuse Athos. Măcar să fie o luptă 
egală. 

— Poate că sunt patru, zise d'Artagnan. 

— Cum adică? 


— Nu se poate ca alţii să fi venit mai din vreme şi să fi 
aşteptat înăuntru? 

— Putem să ne convingem, zise Grimaud arătând spre o 
fereastră prin obloanele căreia răzbăteau câteva raze de lumină. 

— Chiar aşa, încuviinţă d'Artagnan. Să-i chemăm şi pe 
ceilalţi. Apucară după colţul casei, să le facă semn lui Porthos şi 
lui Aramis. 

Aceştia veniră în grabă. 

— Aţi văzut ceva? întrebară ei. 

— Nu, dar o să vedem, răspunse d'Artagnan şi arătă din 
ochi spre Grimaud, care, agăţându-se de ieşiturile zidului, se 
căţărase la vreo cinci-şase picioare de la pământ. 

Toţi patru se dădură mai aproape. Grimaud se caţără ca o 
pisică şi, în cele din urmă, se apucă de un cârlig care ţine 
oblonul când e deschis, găsi cu piciorul o ieşitură a zidului ce îi 
păru îndeajuns de trainică şi le făcu semn că totul e bine. După 
o clipă, apropie ochiul de crăpătura oblonului. 

— Ce vezi? întrebă d'Artagnan. 

Grimaud arătă mâna închisă, numai cu două degete 
desfăcute. 

— Vorbeşte, spuse Athos. Nu-ţi vedem semnele. Câţi sunt? 

— Doi, şopti el. Unul cu faţa la mine, celălalt cu spatele. 

— Bine. Şi cine-i în faţa ta? 

— Omul pe care l-am văzut trecând. 

— Îl cunoşti? 

— Mi s-a părut că-l recunosc şi nu m-am înşelat, e gras şi 
scund. 

— Cine-i? şuşotiră într-un glas cei patru prieteni. 

— Generalul Oliver Cromwell. 

Tuspatru se uitară unul la altul. 

— Şi celălalt cum arată? întrebă Athos. 

— E unul slab şi înalt. 

— Călăul! murmură în acelaşi timp d'Artagnan şi Aramis. 

— Stă cu spatele la mine, zise Grimaud. Uite, se întoarce. E 
fără mască, acum o să-l văd... Ah! 

În clipa aceea, ca şi cum cineva i-ar fi împlântat un pumnal 
în inimă, dădu drumul cârligului din mână şi căzu pe spate, cu 
un geamăt surd. Porthos îl prinse în braţe. 

— L-ai văzut? întrebară tuspatru dintr-o suflare. 


— L-am văzut, îngăimă Grimaud, cu părul măciucă în cap şi 
cu fruntea scăldată de sudoare. 

— Pe cel înalt şi slab? urmă d'Artagnan. 

— Da. 

— Adică pe călău? adăugă Aramis. 

— Da. 

— Şi cine e? întrebă Porthos. 

— Ele! El e! biîngui Grimaud, galben ca un mort, apucând 
cu mâlinile-i tremurând mâna stăpânului său. 

— Cine? întrebă şi Athos. 

— Mordaunt!... îngăimă Grimaud. 

D'Artagnan, Porthos şi Aramis scoaseră un strigăt de 
bucurie. 

Athos făcu un pas înapoi şi-şi trecu mâna peste frunte. 

— Fatalitate! murmură el. 


Capitolul XXVIII Casa lui Cromwell 


Într-adevăr, pe Mordaunt îl urmărise d'Artagnan, dar fără 
să-l recunoască. 

Intrând în casă, călăul îşi scoase masca şi barba căruntă ce- 
i schimba chipul, urcă scara, deschise o uşă şi pătrunse într-o 
odaie cu o zugrăveală închisă, luminată de licărirea unei lămpi şi 
se găsi în faţa unui om care scria aşezat la un birou. 

Omul acesta era Cromwell. 

Lucru ştiut, Cromwell avea la Londra două sau trei locuinţe 
tainice, necunoscute nici prietenilor şi de care ştiau numai cei 
foarte apropiaţi. Or, ne amintim că Mordaunt se număra printre 
aceştia din urmă. 

La intrarea lui, Cromwell ridică ochii. 

— Dumneata eşti, Mordaunt? spuse el. Vii cam târziu. 

— Am vrut să văd ceremonia până la sfârşit, generale, din 
pricina asta am întârziat, răspunse Mordaunt. 

— Ah! făcu Cromwell. De obicei nu eşti atât de curios. 

— Sunt întotdeauna curios să văd căderea unuia dintre 
duşmanii înălţimii-voastre, iar cel de azi nu era printre cei mai 
neînsemnaţi. Dar dumneavoastră, generale, n-aţi fost la White- 
Hall? 


— Nu, spuse Cromwell. 

Urmă un răstimp de tăcere. 

— Aţi aflat amănunte? întrebă Mordaunt. 

— Nici unul. Sunt aici de azi-dimineaţă. Ştiu numai că se 
pusese la cale un complot pentru salvarea regelui. 

— Ah! Ştiaţi? 

— N-are importanţă. Patru oameni travestiţi în muncitori 
urmau să-l scoată pe rege din închisoare şi să-l ducă la 
Greenwich, unde-l aştepta o barcă. 

— Şi ştiind toate astea, înălţimea-voastră stătea aici, 
departe de oraş, liniştit şi inactiv? 

— Liniştit, da, spuse Cromwell. Dar de ce zici inactiv? 

— Totuşi, dacă reuşea complotul? 

— AŞ fi dorit-o. 

— Credeam că înălţimea-voastră priveşte moartea lui Carol 
| ca o nenorocire necesară binelui Angliei. 

— Tocmai! spuse Cromwell. E părerea mea dintotdeauna. 
Dar nu trebuia decât să moară şi dacă totul se petrecea într-altă 
parte decât pe eşafod, poate că ar fi fost mai bine. 

— De ce, înălţimea-voastră? 

Cromwell zâmbi. 

— lertaţi-mă, spuse Mordaunt. Dar, vedeţi, generale, sunt 
un ucenic într-ale politicii şi-aş vrea să trag foloase în toate 
împrejurările din învăţămintele pe care binevoieşte să mi le dea 
stăpânul meu. 

— Aşa s-ar fi spus că l-am osândit din spirit de dreptate şi 
că l-am lăsat să fugă din mărinimie. 

— Şi dacă într-adevăr ar fi fugit? 

— Asta nu se putea. 

— Nu se putea? 

— Da, luasem toate măsurile. 

— Şi înălţimea-voastră cunoaşte pe cei patru oameni care 
se hotărâseră să-l salveze pe rege? 

— Sunt patru francezi: doi trimişi de către doamna 
Henriette la soţul ei şi doi veniţi la mine din partea lui Mazarin. 

— Şi credeţi, domnule, că Mazarin i-a însărcinat cu o 
asemenea treabă? 

— Se poate, dar se va dezice de ei. 

— Credeţi? 

— Sunt sigur. 


— De ce? 

— Fiindcă n-au reuşit 

—  Înălţimea-voastră îmi dăduse pe doi dintre aceşti 
francezi, atunci când erau vinovaţi numai de a fi slujit cu armele 
pe Carol |. Acum, că sunt vinovaţi de uneltiri împotriva Angliei, 
vreţi să mi-i daţi pe toţi patru? 

— l-ai, încuviinţă Cromwell. 

Mordaunt făcu o plecăciune, cu un surâs de biruitoare 
cruzime. 

— Să ne întoarcem, rogu-te, la nefericitul de Carol, spuse 
Cromwell, văzând că Mordaunt se pregăteşte să-i mulţumească. 
Ce-a strigat mulţimea? 

— Mai nimic, dacă n-a strigat: "Trăiască Cromwell!" 

— Unde te găseai? 

Mordaunt se uită o clipă la general, încercând să-i citească 
în ochi dacă întrebarea avea rost şi dacă nu cumva ştia tot. 

Privirea aprinsă a lui Mordaunt nu putu pătrunde însă în 
adâncul privirii lui Cromwell. 

— Mă găseam într-un loc de unde puteam să văd şi să aud 
totul. 

De astă dată, Cromwell îl privi ţintă, numai că şi Mordaunt 
fu de nepătruns. După câteva clipe, întoarse ochii cu nepăsare. 

— Se pare că acel călău improvizat şi-a făcut datoria cum 
nu se poate mai bine, zise Cromwell. După câte mi s-a spus cel 
puţin, a fost o lovitură de maestru. 

Mordaunt îşi aminti afirmaţia lui Cromwell că nu cunoaşte 
nici un amănunt. Din acea clipă căpătă convingerea că a asistat 
şi el la execuţie, ascuns pe undeva, după o perdea sau un oblon. 

— Într-adevăr, vorbi el, liniştit şi cu chipul impasibil. O 
singură lovitură a fost de ajuns. 

— Poate că totuşi era de meserie, spuse Cromwell. 

— Credeţi, domnule? 

— De ce nu? 

— Omul nu avea aerul unui călău. 

— Dar cine altul decât un călău ar fi primit să îndeplinească 
o asemenea treabă îngrozitoare? întrebă Cromwell. 

— Ştiu eu? zise Mordaunt. Poate vreun duşman personal al 
regelui Carol, care să fi jurat răzbunare şi care astfel şi-a 
îndeplinit jurământul; poate vreun nobil care avea motive 
temeinice să-l urască şi care, aflând că vrea să fugă şi să-i 


scape, i-a aţinut calea, cu faţa ascunsă de o mască şi cu mâna 
pe secure, nu atât ca un călău improvizat, cât că un trimis al 
soartei. 

— Se poate, spuse Cromwell. 

— Şi dacă ar fi aşa, continuă Mordaunt, înălţimea-voastră ar 
condamna fapta lui? 

— Nu mi-e dat mie să-l judec, răspunse Cromwell, ci lui 
Dumnezeu. 

— Dar dacă l-aţi cunoaşte? 

— Nu-l cunosc şi nici nu vreau să-l cunosc. Ce-mi pasă dacă 
a fost el sau altul? Carol era condamnat, aşa că nu un om i-a 
tăiat capul, ci o secure. 

— Şi totuşi, stărui Mordaunt, fără omul acesta regele ar fi 
fost salvat. 

Cromwell surâse. 

— Desigur, ar fi fost răpit, chiar dumneavoastră aţi spus-o. 

— Da, răpit până la Greenwich. Acolo se suia pe o 
corăbioară cu cei patru salvatori. Pe corăbioară s-ar fi găsit însă 
patru oameni ai mei şi cinci butoaie cu praf de puşcă ale 
naţiunii. În larg, cei patru oameni ar fi coborât într-o barcă şi 
dumneata eşti prea priceput în politică, Mordaunt, ca să nu 
înţelegi urmarea. 

— Da, ar fi sărit în aer cu toţii. 

— Chiar aşa. Explozia ar fi împlinit misiunea securii. Regele 
Carol pierea pentru totdeauna. S-ar fi spus că, fugind din faţa 
justiţiei umane, l-a urmărit şi ajuns răzbunarea cerească. N-am 
mai fi fost decât judecătorii lui, călăul ar fi fost Dumnezeu. lată 
ce m-a făcut să pierd nobilul acela mascat, Mordaunt. Aveam 
deci dreptate când nu voiam să-l cunosc, căci, cu toate bunele-i 
intenţii, zău, nu-i pot mulţumi pentru ceea ce a făcut. 

— Domnule, spuse Mordaunt. Ca întotdeauna mă înclin şi 
mă simt mic în faţa dumneavoastră. Sunteţi un gânditor 
profund, continuă el şi ideea cu corăbioară aruncată în aere 
sublimă. _ 

— Ba-i absurdă, de vreme ce-i inutilă, rosti Cromwell. In 
politică nu există idee sublimă dacă nu dă roade; orice idee care 
nu izbuteşte e nebunească şi stearpă. Te vei duce astă-seară la 
Greenwich, Mordaunt, spuse Cromwell, ridicându-se. Vei căuta 
pe stăpânul corăbioarei "Fulgerul" şi-i vei arăta o batistă albă, 
înnodată în cele patru colţuri, care-i semnul de recunoaştere. 


Vei spune oamenilor să coboare de pe corabie şi vei duce praful 
de puşcă înapoi la Arsenal, dacă nu cumva... 

— Dacă nu cumva... îngână Mordaunt, cu o bucurie 
sălbatică în ochi la auzul cuvintelor lui Cromwell. 

— Dacă nu cumnva această corăbioară aşa cum e, poate 
sluji interesele dumitale personale. 

— Ah, milord, milord! exclamă Mordaunt, Dumnezeu, 
făcându-vă alesul său, v-a dăruit o privire căreia nu-i scapă 
nimic. 

— Mi se pare că-mi spui milord! zise Cromwell, râzând. E 
bine, fiindcă suntem între noi, dar ia aminte să nu scapi vorba 
asta de faţă cu imbecilii noştri de puritani. 

— Oare nu aşa i se va spune curând înălţimii-voastre? 

— Sper cel puţin, dar încă nu e timpul. 

Cromwell se ridică să-şi ia haina. 

— Plecaţi, domnule? întrebă Mordaunt. 

— Da, spuse generalul. Am dormit aici ieri şi alaltăieri şi ştii 
că nu stă în obiceiul meu să mă culc de trei ori în acelaşi pat. 

— Deci înălţimea-voastră îngăduie să petrec noaptea aşa 
cum doresc? 

— Şi chiar ziua de mâine, dacă e nevoie. De ieri seară, 
adăugă Cromwell zâmbind, ai făcut destule pentru mine şi dacă 
ai vreo chestiune personală de rezolvat, e drept să-ţi las şi 
timpul necesar. 

— Mulţumesc, domnule. Sper să-l întrebuinţez cu folos. 

Cromwell dădu din cap, apoi, întorcându-se, îl întrebă: 

— Eşti înarmat? 

— Am spadă. 

— Şi nu te-aşteaptă nimeni afară la uşă? 

— Nimeni. 

— Ar trebui atunci să mergi cu mine, Mordaunt. 

— Mulţumesc, domnule, dar ocolul prin trecerea subterană 
mi-ar răpi din timp şi, după cele ce mi-aţi spus, orice clipă mi-e 
de folos. Voi ieşi pe cealaltă uşă. 

— Cum vrei, spuse Cromwell. 

Şi, apăsând cu mâna pe un buton ascuns, deschise o uşă 
atât de bine ascunsă în tapiserie, încât până şi ochiul celui mai 
încercat anevoie ar fi descoperit-o. 

Uşa, mişcată de un resort de oţel, se închise în urma lui. 


Era una din ieşirile secrete, despre care istoria spune că ar 
fi existat în toate casele tainice ale lui Cromwell. 

Ea trecea pe sub stradă pustie şi dădea în fundul unei 
grote, în grădina unei alte case, la vreo sută de paşi de cea pe 
care tocmai o părăsise viitorul Lord Protector. 

În timpul ultimei scene, Grimaud zărise, prin deschizătura 
perdelei, pe cei doi, recunoscând întâi pe Cromwell, apoi pe 
Mordaunt. 

Am văzut cum au primit această veste cei patru prieteni. 

D'Artagnan îşi veni cel dintâi în fire. 

— Mordaunt! spuse el. Oh, cerule! Dumnezeu ni-l trimite. 

— Da, întări Porthos. Să spargem uşa şi să cădem peste el. 

— Ba dimpotrivă, spuse d Artagnan. Nu spargem nimic şi 
nu facem zgomot, fiindcă zgomotul adună lume. Mai ales dacă 
se află înăuntru cu ilustrul lui stăpân, aşa cum spune Grimaud, 
trebuie să fie pe aici, prin împrejurimi, posturi de strajă. Ei, 
Grimaud, vino încoace şi încearcă să te ţii pe picioare. 

Grimaud se apropie. Furia îl cuprinsese din nou, dar se 
ţinea tare. 

— Bine, urma d Artagnan. Acum caţără-te din nou sus şi 
spune-ne dacă Mordaunt e în tovărăşia cuiva, dacă se 
pregăteşte să iasă din casă ori să se culce. Dacă e însoţit, 
aşteptăm până va rămâne singur. Dacă iese din casă, îl înhăţăm 
la ieşire. Dacă rămâne, forţăm fereastra. Face mai puţin zgomot 
şi e mai uşor decât să forţezi o uşă. 

Grimaud începu să se caţere încet spre fereastră. 

— Athos, Aramis, voi păziţi cealaltă ieşire; eu cu Porthos 
rămânem aici. 

Cei doi prieteni se supuseră îndată. 

— Ei, Grimaud? întrebă d'Artagnan. 

— E singur. 

— Eşti sigur? 

— Da. 

— Nu l-am văzut ieşind pe tovarăşul lui. 

— Poate că a ieşit pe uşa cealaltă. 

— Ce face? 

— Îşi pune haina şi mănuşile. 

— Al nostru e! şopti d'Artagnan. 

Porthos duse mâna la pumnal şi-l smuci din teacă fără să-şi 
dea seama. 


— Lasă pumnalul, prietene Porthos, murmură d'Artagnan. 
Nu trebuie să începem prin a lovi. Îl avem în mână. Să facem 
totul cu socoteală. Avem câte ceva de vorbit împreună şi 
lucrurile trebuie să se petreacă aşa că la Armentières; dar să 
sperăm că el n-are copii şi că dacă-l strivim, de astă dată se va 
isprăvi totul. 

— Sst! spuse Grimaud. Se pregăteşte să iasă. Se apropie de 
lampă, o stinge. Nu mai văd nimic. 

— Atunci, dă-te jos, dă-te jos. 

Grimaud sări la pământ şi căzu în picioare. Zăpada înăbuşi 
zgomotul. Nu se auzi nimic. 

— Spune-i lui Athos şi Aramis să se aşeze de fiecare parte a 
uşii, ca şi noi. Dacă-l prind, să bată din palme. Dacă-l prindem 
noi, facem la fel. 

Grimaud dispăru. 

— Porthos, Porthos, îl povăţui gasconul. Ascunde şi tu 
umerii ăştia largi, prietene, să nu ne dăm de gol. 

— Numai să iasă pe aici! 

— Taci! 

Uriaşul se lipi de zid, de parcă ar fi vrut să se facă una cu 
el. D'Artagnan îi urmă pildă. 

Auziră pasul lui Mordaunt răsunând pe scară. O ferestruică 
ascunsă se închise şi lemnul scârţâi. Mordaunt privi afară şi, 
mulţumită prevederilor celor doi prieteni, nu văzu nimic. Atunci 
vări cheia în broască, uşa se deschise şi se ivi în prag. 

In aceeaşi clipă se pomeni cu d'Artagnan în faţa lui. 

Vru să trântească uşa, dar Porthos se aruncă spre clanţă şi 
împinse uşa de perete. 

Uriaşul bătu de trei ori din palme. Athos şi Aramis se 
arătară numaidecât. 

Mordaunt se făcu galben ca ceară, dar nu scoase un cuvânt 
şi nici nu strigă după ajutor. 

D'Artagnan se năpusti spre el şi, împingându-l cu pieptul, îl 
sili să urce scara de-a îndăratelea. Lumina unei lămpi îngăduia 
gasconului să nu scape din ochi mâinile lui Mordaunt, dar el îşi 
dădea seama că dacă-l omoară pe d'Artagnan, trebuia să se 
descotorosească şi de ceilalţi trei. Nu făcu deci nici o mişcare, 
nici să se apere, nici să lovească. Ajuns la uşă şi simțind cum se 
lipeşte cu spatele de ea, crezu, fără îndoială, că acolo se va 
sfârşi cu el; numai că se înşela. D'Artagnan întinse mâna şi 


deschise uşa. Se aflau în odaia în care, cu zece minute înainte, 
tânărul vorbise cu Cromwell. 

Porthos intră după el. Întinzând braţul, luase lampa 
atârnată de tavan şi aprinse de la ea o altă lampă. 

Athos şi Aramis intrară şi ei şi răsuciră cheia în broască. 

— la loc, te rog! vorbi d'Artagnan, oferind tânărului un 
scaun. Mordaunt luă scaunul din mâinile lui d'Artagnan şi se 
aşeză, palid, dar liniştit. Trei paşi mai încolo, Aramis înşirui alte 
trei scaune, pentru el, d'Artagnan şi Porthos. 

Athos se aşeză în colţul cel mai depărtat, hotătit parcă să 
fie un spectator neclintit la tot ce avea să se petreacă. 

Porthos se aşeză în stânga şi Aramis în dreapta lui 
d'Artagnan. 

Athos părea copleşit. Porthos îşi freca mâinile cu o 
înfrigurată nerăbdare. 

Aramis zâmbea, muşcându-şi însă buzele până la sânge. 

Singur d'Artagnan se stăpânea, ori cel puţin aşa se părea. 

— Domnule Mordaunt, spuse el tânărului. Fiindcă soarta ne 
strânge laolaltă, în sfârşit, după atâtea zile de când alergăm unii 
după alţii, să stăm puţin de vorbă, dacă nu ţi-e cu supărare. 


Capitolul XXIX O convorbire 


Mordaunt fusese luat atât de repede şi urcase scară atât de 
buimăcit, încât nu era în stare să-şi adune gândurile. Intr- 
adevăr, în prima clipă îl copleşiseră emoția, surpriza şi o frică de 
neînvins, fireşti la oricine atunci când un duşman de moarte, 
mai puternic, îl înhaţă şi asta tocmai când îl crede departe, prins 
de alte treburi. 

Dar de îndată ce se aşeză pe scaun, de îndată ce-şi dădu 
seama că are la îndemână un răgaz, oricare ar fi fost motivul, îşi 
încordă mintea şi îşi adună toate puterile. 

Focul din privirile lui d'Artagnan în loc să-l tulbure îi 
electriza, căci, oricât ar fi fost de ameninţători, ochii gasconului 
erau cinstiţi, cu toată ura şi mânia din ei. Mordaunt, gata să se 
agaţe de orice ca să iasă din încurcătură, fie prin forţă fie prin 


viclenie, se strânse ghem, întocmai ca ursul încolţit în bârlog, 
care urmăreşte, cu o privire în aparenţă neclintită, toate 
mişcările vânătorului ce-l hăituieşte. 

Totuşi, privirea aceasta alunecă iute pe spada lungă şi 
aprigă ce-i atârna la şold; duse firesc mâna stânga la mânerul 
spadei, aduse mânerul sub mâna dreaptă şi se aşeză, aşa cum îi 
ceruse d'Artagnan. 

Muşchetarul se vede că aştepta vreo vorbă arţăgoasă, 
plănuind să înceapă o convorbire batjocoritoare sau cumplită, 
fiindcă în asta nu-l întrecea nimeni. Aramis îşi zicea în sinea lui: 
"O  s-auzim niscaiva fleacuri". Porthos îşi muşca mustaţa, 
murmurând: "Câte mofturi ca să striveşti puiul ăsta de şarpe!"; 
Athos, retras în colţul odăii, şedea nemişcat, palid ca un chip 
tăiat în piatră şi, cu toate că nici nu clintea, îşi simţea fruntea 
lac de sudoare. 

Mordaunt nu spunea nimic, dar, încredinţat că avea încă 
spada la îndemână, se aşeză picior peste picior şi aşteptă. 

Tăcerea nu putea să se prelungească, ar fi fost caraghios. 
D'Artagnan îşi dădu seama de asta şi, cum îl poftise pe 
Mordaunt să ia loc ca să stea de vorbă, se gândi că se cuvine să 
înceapă el. 

— Mi se pare, domnule, glăsui gasconul cu ucigătoare-i 
politeţe, că-ţi schimbi îmbrăcămintea aproape la fel de iute ca şi 
mimii italieni, aduşi de la Bergamo de către cardinalul Mazarin şi 
pe care pesemne că i-ai văzut în timpul călătoriei dumitale în 
Franţa. 

Mordaunt nu răspunse. 

—  Adineauri, urmă d'Artagnan, erai deghizat, adică nu, 
îmbrăcat în straie de ucigaş şi acum... 

— Şi acum, dimpotrivă, par îmbrăcat ca un om care 
urmează să fie ucis, nu-i aşa? i-o întoarse Mordaunt, cu vocea lui 
calmă şi tăioasă. 

— Oh, domnule, replică d'Artagnan. Cum poţi spune aşa 
ceva, când te afli între gentilomi şi ai spadă la îndemână?! 

— Nu există spadă atât de iscusită, domnule, ca să poată 
înfrunta patru spade şi patru pumnale, fără să mai pun la 
socoteală pe ale complicilor care vă aşteaptă la uşă. 

— Să avem iertare, răspunse d'Artagnan. Te înşeli, la uşă 
aşteaptă valeţii şi nu complicii noştrii. Doresc să stabilesc 
adevărul în toate amănuntele. 


Mordaunt răspunse doar printr-un surâs, care îi schimonosi 
batjocoritor buzele îngheţate. 

— Dar nu despre asta e vorba, aşa că mă întorc la 
întrebarea mea, reluă d'Artagnan. Am avut cinstea, domnule, să 
te întreb de ce ţi-ai schimbat înfăţişarea. Masca nu te 
stingherea, după câte mi se pare; barba căruntă te prindea de 
minune, iar securea, cu care ai dat o lovitură atât de măiastră, 
socot că nici ea nu ţi-ar fi stat rău în clipa asta. De ce-ai lăsat-o 
din mână? 

— Pentru că, reamintindu-mi cele petrecute la Armentières, 
m-am gândit că voi găsi patru securi în loc de una, de vreme ce 
aveam să mă aflu între patru călăi. 

— Domnule, ripostă d'Artagnan, foarte liniştit, deşi o uşoară 
mişcare a sprâncenelor arăta că începuse să se mânie. Cu toate 
că eşti plin de vicii şi putred până-n măduva oaselor, te văd încă 
nespus de tânăr, aşa că n-am să mă opresc asupra vorbelor 
dumitale nesăbuite. Da, nesăbuite, căci ceea ce spui despre 
Armentières nu are nici o legătură cu împrejurarea de faţă. Într- 
adevăr, nu-i puteam oferi mamei dumitale o spadă ca să lupte 
cu noi; dar dumneata, care mânuieşti pumnalul şi pistolul cu 
atâta iscusinţă şi ai o asemenea spadă, dumitale are oricine 
dreptul să-ţi ceară cinstea unei întâlniri. 

— Ah! îngână Mordaunt. Prin urmare, vreţi să vă bateţi în 
duel? 

Şi se ridică în picioare, cu ochii scânteietori, gata să 
răspundă pe dată provocării. 

Porthos se ridică şi el, aşa cum făcea întotdeauna în astfel 
de ocazii. 

— O clipă, o clipă, spuse d'Artagnan, cu acelaşi sânge rece. 
să nu ne grăbim, doar fiecare dintre noi doreşte ca totul să se 
petreacă aşa cum se cuvine. Şezi, deci, dragă Porthos şi 
dumneata ai bunătatea să rămâi liniştit, domnule Mordaunt. 
Vom căuta cea mai bună dezlegare cu putinţă şi vreau să fiu 
sincer cu dumneata. Mărturiseşte, arzi de dorinţa să ne ucizi pe 
unii sau pe ceilalţi, domnule Mordaunt, nu? 

— Şi pe unii şi pe ceilalţi, răspunse Mordaunt. D'Artagnan 
se întoarse către Aramis: 

— E o mare fericire, nu-i aşa, dragul meu Aramis, că 
domnul Mordaunt cunoaşte atât de bine subtilităţile limbii 


franceze? Barem suntem scutiţi de încurcături şi vom rândui 
totul de minune. 

Apoi se întoarse iarăşi către Mordaunt. 

— Scumpe domnule Mordaunt, continuă el, te înştiinţez că 
aceşti domni nutresc faţă de dumneata aceleaşi bune 
sentimente şi că ar fi încântați să te ucidă. Ba aş spune mai 
mult, că te vor ucide, fără îndoială. Totuşi, au să facă asta ca 
nişte gentilomi cinstiţi şi iată cea mai bună dovadă! 

Zicând aceasta, d'Artagnan îşi aruncă pălăria pe covor, 
împinse scaunul la perete, făcu semn prietenilor să-i urmeze 
pildă, şi, salutându-l cu aceea amabilitate franţuzească, rosti: 

— Sunt al dumitale, domnule. Căci, dacă nu ai nimic 
împotrivă, eu voi fi acela care va începe. Spada mea e mai 
scurtă, e adevărat, dar nu-i nimic! Braţul va lungi spadă. 

— Stai! spuse Porthos, făcând un pas înainte. Eu încep, nici 
nu mai încape vorbă. 

— Ba te rog, Porthos, interveni Aramis. 

Athos nu făcu nici o mişcare. Ai fi spus că e o statuie şi că 
nici nu mai respiră. 

—  Liniştiţi-vă, domnilor! vorbi d'Artagnan. Fiecăruia îi va 
veni rândul. Uitaţi-vă în ochii domnului Mordaunt şi citiţi în ei ura 
atotputernică pe care i-o stârnim. Uitaţi-vă cu câtă îndemânare 
şi-a scos spadă. Admiraţi-l cu câtă grijă priveşte în jur, ca să nu 
întâlnească vreo piedică în cale. Toate acestea nu vă dovedesc, 
că domnul Mordaunt e un neîntrecut spadasin şi că-mi veţi urma 
cât de curând, numai să-l las eu? Rămâneţi deci la locul vostru, 
aşa ca Athos, al cărui calm nu mai ştiu cum să vi-l dau drept 
pildă şi lăsaţi-mi mie iniţiativa. De altfel, adăugă el, trăgându-şi 
ameninţător spada, am eu socotelile mele cu domnul, aşa că voi 
începe negreşit. O doresc, o vreau. 

D Artagnan rostea pentru prima oară acest cuvânt faţă de 
prietenii săi. Până acum se mulţumise doar să-l gândească. 

Porthos se dădu înapoi. Aramis îşi puse spada sub braţ. 
Athos rămase nemişcat, în colţul său întunecos dar câtuşi de 
puţin calm, cum spunea d'Artagnan, ci cu răsuflarea sugrumată, 
gîrîitoare. 

— Pune spada în teacă, cavalere, se adresă d'Artagnan lui 
Aramis. Altminteri, domnul ar putea să te bănuiască de gânduri 
pe care nu le ai. 

Şi se întoarse îndată către Mordaunt: 


— Te-aştept, domnule. 

— Şi eu, domnilor, vă admir. Vă certaţi care să vă bateţi 
întâi cu mine şi pe mine nici nu mă întrebaţi, deşi mi se pare că 
treaba asta mă priveşte întrucâtva. Vă urăsc pe toţi patru; e 
drept, dar într-un chip diferit pe fiecare. Sper să vă ucid pe toţi 
patru, dar am mai multe şanse să-l ucid pe primul decât pe al 
doilea, pe al doilea decât pe al treilea, pe al treilea decât pe 
ultimul. Cer deci dreptul să-mi aleg adversarul. Dacă nu-mi daţi 
acest drept, n-am să mă bat, omorâţi-mă. 

Cei patru prieteni se priviră între ei. 

— E dreptul lui, spuseră Porthos şi Aramis, nădăjduind 
fiecare ca alegerea să cadă asupra lui. 

Athos şi d'Artagnan tăcură, dar însăşi tăcerea lor era o 
încuviinţare. 

— Ei bine, spuse Mordaunt în mijlocul acestei tăceri adânci 
şi solemne, care domnea în casa aceea misterioasă. Aleg ca 
prim adversar pe acela dintre dumneavoastră care, socotindu-se 
nedemn de numele contelui de La Fère, şi-a luat numele de 
Athos! 

Athos se ridică de pe scaun ca împins de un resort. Dar, 
spre marea uimire a prietenilor săi, după ce rămase nemişcat şi 
mut o clipă, scutură din cap: 

— Domnule Mordaunt, orice duel e cu neputinţă între noi 
doi, faceţi altuia această cinste. 

Şi se aşeză din nou. 

— Ah! exclamă Mordaunt. lată unul pe care l-a cuprins frica. 

— Mii de tunete! izbucni d'Artagnan, sărind spre Mordaunt. 
Cine spune că pe Athos l-a cuprins frica? 

— Lasă-l în pace, d'Artagnan! rosti Athos, cu un zâmbet plin 
de tristeţe şi de dispreţ. 

— Asta ţi-e hotărârea? întrebă gasconul. 

— Da şi e de neclintit. 

— Bine, fie, să nu mai vorbim despre ea. 

Apoi se întoarse către Mordaunt: 

— Ai auzit, domnule, contele de La Fère nu vrea să-ţi facă 
cinstea să se bată cu dumneata. Alege pe unul dintre noi să-l 
înlocuiască. 

— De vreme ce nu mă bat cu dânsul, spuse Mordaunt, nu- 
mi pasă cu cine mă bat. Puneţi-vă numele într-o pălărie şi voi 
trage un bilet la întâmplare. 


— E o idee, încuviinţă d'Artagnan. 

— Într-adevăr, asta ne împacă pe toţi, întări Aramis. 

— Eu, unul, nu m-aş fi gândit la aşa ceva, mărturisi Porthos. 
Şi totuşi era foarte simplu. 

— Hai, Aramis, zise d'Artagnan. Scrie numele nostru cu 
slova ta frumoasă cu care ai prevenit-o pe Marie Michon într-o 
scrisoare că mama domnului acestuia voia să-l ucidă pe lordul 
Buckingham. 

Mordaunt primi această nouă lovitură fără să clipească. 
Stătea în picioare, cu braţele încrucişate, calm pe cât se poate 
să fie un om într-o asemenea împrejurare. Chiar dacă n-o răcea 
din curaj, o făcea din orgoliu şi unul seamănă mult cu celălalt. 

Aramis se apropie de biroul lui Cromwell, rupse trei bucăţi 
de hârtie de aceeaşi mărime, scrise pe primul numele său, pe 
celelalte două numele pretenilor săi şi le întinse lui Mordaunt, 
care, fără să-şi arunce ochii pe ele, dădu din cap, în semn că are 
deplină încredere. Atunci Aramis le făcu sul şi le puse într-o 
pălărie, pe care i-o întinse. 

Mordaunt vâri mâna în pălărie, trase un bileţel şi-l lăsă cu 
dispreţ pe masă! 

— Oh, pui de şarpe! şopti d'Artagnan. Aş renunţa şi la 
gradul de căpitan, numai că biletul să poarte numele meu. 

Aramis desfăcu hârtia. Dar, oricât de calm şi de nepăsător 
se silea să se arate, vedeai bine că-i tremură vocea de ura şi de 
dorinţă. 

—D'Artagnan! citi el cu glas tare. 

Gasconul scoase un strigăt de bucurie: 

— Ah! Există deci o dreptate în ceruri)! 

Şi, întorcându-se către Mordaunt, adăugă: 

— Nădăjduiesc, domnule, că nu ai nimic de spus. 

— Nimic, domnule, mărturisi Mordaunt, scoțând şi el spada 
şi sprijinind-o de vârful cizmei. 

Din clipa în care d'Artagnan se convinse că i s-a împlinit 
dorinţa şi că omul nu-i va scăpa, îşi dobândi pe deplin 
stăpânirea de sine şi chiar încetineala cu care se pregătea de 
obicei pentru acea gravă întreprindere numită duel. Îşi sumese 
iute manşetele, îşi frecă talpa cizmei drepte de podea, ceea ce 
nu-l împiedică să bage din nou de seamă că Mordaunt căta în jur 
cu o privire ciudată, pe care o mai surprinsese o dată, în treacăt. 

— Eşti gata, domnule? întrebă el în cele din urmă. 


— Eu sunt acela care te aştept, domnule, răspunse 
Mordaunt, ridicând capul şi privindu-l într-un fel cu neputinţă de 
zugrăvit în cuvinte. 

— Atunci, ia seama, domnule, îl preveni gasconul. Mânuiesc 
spada cu destulă pricepere. 

— Şi eu la fel, spuse Mordaunt. 7 

— Cu atât mai bine. Voi avea sufletul împăcat. In gardă! 

— O clipă, spuse tânărul. Daţi-mi cuvântul, domnilor, că nu 
mă veţi ataca decât pe rând. 

— Asta ai spus-o ca să ai plăcerea să ne insulți, pui de 
şarpe ce eşti! izbucni Porthos. 

— Nu, ci ca să fiu cu sufletul împăcat, vorba dânsului. 

— Ba alta-i cauza negreşit, murmură d'Artagnan, clătinând 
din cap şi privind în jur cu oarecare îngrijorare. 

— Pe cuvânt de gentilom! rostiră într-un glas Aramis şi 
Porthos. 

— Dacă-i aşa, domnilor, atunci aşezaţi-vă într-un colţ, aşa 
ca domnul conte La Fere, care, dacă nu vrea să se bată, 
cunoaşte măcar regulile luptei. Faceţi-ne loc, avem mare nevoie 
de asta. 

— Fie, se învoi Aramis. 

— Ce de chichiţe! mormăi Porthos. 

— Daţi-vă la o parte, domnilor! le ceru d'Artagnan. Să nu-i 
lăsăm nici cel mai mic motiv să se poarte urât, deşi, cu tot 
respectul pe care i-l datorez, mi se pare că tocmai asta doreşte. 

Chipul lui Mordaunt rămase la fel de nepăsător la această 
nouă batjocură. 

Porthos şi Aramis se aşezară într-un colţ al odăii, în faţa 
celui unde se afla Athos, aşa încât cei doi luptători se găsiră în 
mijlocul camerei, în plină lumină, cele două lămpi care luminau 
scena fiind aşezate pe masa lui Cromwell. Fireşte că lumina 
pălea pe măsură ce te depărtai de masă. 

— Haide, glăsui d'Artagnan. În sfârşit, eşti gata, domnule? 

— Da, răspunse Mordaunt. 

În aceeaşi clipă făcură amândoi un pas înainte - o singură 
mişcare mulţumită căreia spadele se încrucişară. 

D'Artagnan era un spadasin mult prea iscusit ca să-şi 
piardă vremea încercându-şi adversarul, cum se spune în 
termeni academici. Atacă cu o măiastră şi iute mlădiere a 
corpului, dar Mordaunt pară atacul. 


— Ah! făcu el, cu un zâmbet plin de mulţumire. 

Şi, fără să piardă o clipă, crezând că a dibuit un loc 
descoperit, dădu o lovitură directă cu iuţeala şi scânteierea unui 
fulger. Mordaunt pară cu o mişcare atât de scurtă, de parcă ar fi 
fost tras prin inel. 

— Încep să cred că o să ne distrăm, spuse d'Artagnan. 

— Da, şopti Aramis, dar vezi, joacă strâns! 

— Drace! Prietene, fii cu băgare de seamă! zise Porthos. 
Mordaunt zâmbi şi el. 

— Domnule, grăi d'Artagnan, ai un surâs drăcesc. Diavolul 
te-a învăţat să rânjeşti aşa, nu? 

Drept răspuns, Mordaunt încercă să-l împungă cu o forţă pe 
care gasconul n-o bănuia la prima vedere în această făptură 
firavă; dar o mişcare tot atât de măiastră ca şi aceea a 
potrivnicului său îl ajută să întâlnească la timp spada lui 
Mordaunt, care lunecă pe a sa, fără să-i atingă pieptul. 

Mordaunt sări un pas înapoi. 

— Ah, dai înapoi, te învârţi pe loc! zise d'Artagnan. Cum 
pofteşti, îmi face chiar plăcere: aşa nu-ţi mai văd rânjetul. lată- 
mă în umbră! Cu atât mai bine! Nici nu poţi să-ţi închipui ce 
privire făţarnică ai, domnule, mai ales atunci când ţi-e frică. 
Uită-te puţin în ochii mei, să vezi ceva ce dumitale nu-ţi arată 
niciodată oglinda, anume o privire dreaptă şi cinstită. 

Mordaunt nu scoase o vorbă la această tiradă, poate nu de 
prea bun gust, dar d'Artagnan obişnuia să turuie neobosit în 
timpul duelului, ca să-şi preocupe adversarul. Tot dând înapoi şi 
tot învârtindu-se aşa, acesta ajunse să schimbe locul cu 
gasconul. 

Acum, zâmbetul lui devenea din ce în ce mai larg. 
D'Artagnan începu să fie neliniştit. 

— Haide, haide, să isprăvim odată! bombăni el. Ticălosul 
ăsta are picioare de fier: să trecem la loviturile hotărâtoare. 

Şi atacă la rândul lui pe Mordaunt, care continua să dea 
înapoi, bineînţeles din tactică, fără să facă o singură greşeală de 
pe urma căreia adversarul să tragă vreun folos şi fără ca spada 
să-i fie abătută o clipă. Dar, cum luptă avea loc într-o odaie şi 
cum le lipsea spaţiul, curând piciorul lui Mordaunt se lovi de 
perete şi el îşi sprijini mâna stângă de perete. 

— Aha! exclamă d'Artagnan. Acuma n-ai să mai dai înapoi, 
scumpule! Domnilor, continuă el, strângându-şi sprâncenele. Aţi 


văzut vreodată un scorpion țintuit de zid? Nu? Ei bine, o să 
vedeţi acum... 

Şi, cât ai clipi, d'Artagnan îl împunse de trei ori la rând. 
Toate trei loviturile îşi ajunseră ţinta, dar rănile nu erau adânci. 
Gasconul nu mai înţelegea nimic. Cei trei prieteni priveau lupta, 
cu sufletul la gură şi cu fruntea brobonită de sudoare. 

In cele din urmă, fiind angajat prea aproape de adversar, 
d'Artagnan se trase înapoi pentru a pregăti, ori mai bine zis 
pentru a da oa patra lovitură; căci, pentru el, spada, ca şi şahul, 
erau o uriaşă înlănţuire de lucruri temeinic chibzuite, unde toate 
amănuntele se legau strâns unele de altele. Dar în clipa când, 
după o răsucire iute şi scurtă a corpului, se năpusti ca fulgerul 
înainte, zidul se despică în două: Mordaunt pieri prin 
deschizătura din spatele lui şi spada lui d'Artagnan, prinsă între 
cele două canaturi, se frânse ca şi cum ar fi fost de sticlă. 

In timp ce se apăra, Mordaunt făcuse ce făcuse şi ajunsese 
cu spatele la uşa secretă prin care am văzut că a ieşit Cromwell, 
dibuise şi apăsase cu mâna stângă pe buton, dispărând ca la 
teatru, unde duhurile rele au darul să treacă şi prin ziduri. 

Gasconul trase o înjurătură grozavă, căreia, de cealaltă 
parte a uşi de fier, îi răspunse un râs sălbatic, un râs 
înspăimântător, care făcu să-i îngheţe sângele în vine până şi 
scepticului Aramis. 

— După mine! strigă d'Artagnan. Să spargem uşa! 

— Asta-i dracul gol! rosti Aramis, sărind în ajutorul 
prietenului său. 

— Ne scapă, al naibi, ne scapă! urlă Porthos, repezindu-se 
cu umărul în uşa care, ţinută de vreun resort ascuns, nici gând 
să se clintească. 

— Cu atât mai bine, şopti Athos. 

— Bănuiam eu ceva, fir-ar să fie! gâfâi d'Artagnan, 
cheltuindu-şi puterile în zadar. Bănuiam eu ceva. Văzând cum se 
tot învârte în jurul odăii, am mirosit eu că pregăteşte o 
mârşăvie. Dar puteam să-mi închipui una ca asta? 

— Groaznică nenorocire şi numai dracu, prietenul lui, ne-a 
copt-o! se mânie Aramis. 

— Fără doar şi poate, e o fericire pe care ne-o trimite cerul! 
rosti Athos, cu o bucurie de netăgăduit. 

— Zău! bombăni d'Artagnan, ridicând din umeri şi 
depărtându-se de uşa care nu vroia cu nici un preţ să cedeze. Ai 


îmbătrânit, Athos! Cum poţi spune aşa ceva unora ca noi, fir-ar 
să fie! Nu-ţi dai seama în ce situaţie ne găsim? 

— Cum? Ce situaţie? întrebă Porthos. 

— În jocul ăsta, cine nu ucide, cade ucis! continuă 
d'Artagnan. la spune, jeluirile tale pline de pocăință au în vedere 
că domnul Mordaunt să ne sacrifice iubirii sale filiale? Dacă-i 
aşa, spune-o deschis. 

— Oh, d'Artagnan, prietene! 

— Într-adevăr, e păcat să vezi lucrurile aşa! Ticălosul o să 
ne trimită o sută de soldaţi pe cap, care au să ne piseze ca pe 
grăunţe în piuliţa asta a domnului Cromwell. Haidem de aici, să 
spălăm putina! Dacă mai rămânem doar cinci minute, suntem 
pierduţi. 

— Da, ai dreptate, să plecăm! întăriră Athos şi Aramis. 

— Şi unde mergem? întrebă Porthos. 

— La han, dragul meu, să ne luăm boarfele şi caii. lar de 
acolo, cu voia lui Dumnezeu, în Franţa, unde barem ştiu şi eu 
cum sunt făcute casele. Corabia ne aşteaptă. Incă stăm bine, 
zău! 

Şi d'Artagnan, unind spusa cu fapta, îşi puse în teacă ciotul 
de spada, îşi ridică pălăria de jos, deschise uşa ce dădea spre 
scară şi cobori iute, urmat de tovarăşii săi. 

Afară, la intrare, fugarii dădură peste valeţi şi-i întrebară de 
Mordaunt. Dar ei nu văzuseră pe nimeni ieşind din casă. 


Capitolul XXX Corabia "Fulgerul" 


D'Artagnan nu greşise deloc: Mordaunt nu avea vreme de 
pierdut şi nici nu şi-o pierduse degeaba. Cunoştea repeziciunea 
în hotărâri şi acţiuni ale duşmanilor săi şi ţinu seama de ea. De 
astă dată, muşchetarii găsiseră un potrivnic vrednic de ei. 

După ce închise cu grijă uşa după el, Mordaunt se strecură 
în hrubă, vâri în teacă sabia de care nu mai avea nevoie, ajunse 
la casa vecină şi se opri în loc, să vadă dacă nu-i rănit şi să-şi 
tragă răsuflarea. 

— Bun, spuse el. Nimic, aproape nimic: doar nişte 
zgârieturi, două la braţ şi alta la piept. Rănile pe care le fac eu 
sunt ceva mai de soi. Să-l întreb pe călăul din Béthune, pe de 


Winter, unchiul meu şi pe regele Carol! Acum n-am o clipă de 
pierdut, căci o singură clipă poate să însemne salvarea lor şi ei 
trebuie să moară, toţi patru dintr-o dată, loviți de trăsnetul 
oamenilor, dacă nu-i trăsneşte Dumnezeu. Trebuie să piară 
sfâşiaţi, zdrobiţi, spulberaţi. S-alerg cât mă ţin picioarele, până 
mi-o ieşi sufletul, dar s-ajung înaintea lor. 

Şi Mordaunt porni cu paşi repezi, dar măsuraţi, spre prima 
cazarmă de cavalerie, aflată la un sfert de leghe de acolo. Făcu 
acest sfert de leghe în patru sau cinci minute. 

Ajuns la cazarmă, spuse cine este, luă cel mai bun cal din 
grajd, sări în şa şi se aşternu la drum. După un sfert de ceas era 
la Greenwich. 

— lată portul, murmură el. Punctul ăla negru de acolo e 
insula Câinilor. Bun, le-am luat-o cu jumătate de ceas înainte... 
poate chiar cu un ceas. Nătâng am mai fost! Era să-mi scot 
sufletul de-atâta grabă fără rost! Acum, adăugă el, ridicându-se 
în scări pentru a privi în larg printre catargele şi pânzele atâtor 
corăbii, "Fulgerul", care o fi "Fulgerul"? 

În clipa în care-şi spunea aceste cuvinte, ca şi cum i-ar fi 
răspuns, un om tolănit pe un morman de parâme se ridică şi 
făcu câţiva paşi către el. 

Mordaunt scoase o batistă din buzunar şi o flutură în aer. 
Omul se uită cu luare-aminte, dar nu se mişcă din loc, nici 
înainte, nici înapoi. 

Mordaunt înnodă batista în cele patru colţuri şi omul se 
apropie îndată. Ne amintim că acesta era semnul de 
recunoaştere stabilit. Marinarul purta o mantă largă de lână, cu 
glugă, care-i acoperea faţa şi-i ascundea înălţimea. 

— Nu cumva domnul vine de la Londra să facă o plimbare 
pe mare? glăsui el. A 

— Chiar aşa, răspunse Mordaunt. Incolo, spre insula Clinilor. 

— Bun. Şi domnul are vreo dorinţă anume? Vreo corabie 
anume? Vrea o corabie sprintenă, o corabie iute?... 

— Ca fulgerul, răspunse Mordaunt. 

— Bun, atunci domnul caută corabia mea. Eu sunt omul 
care-i trebuie. 

— Încep să cred că ai dreptate, zise Mordaunt. Mai ales 
dacă n-ai uitat un anumit semn de recunoaştere. 

— lată-l, domnule, vorbi marinarul, scoțând din buzunar o 
batistă înnodată la cele patru colţuri. 


— Bine, bine! exclamă Mordaunt, sărind de pe cal. Acum 
nu-i timp de pierdut. Trimite pe cineva cu calul la primul han şi 
du-mă la corabie. 

— Dar tovarăşii dumneavoastră? Credeam că sunteţi patru, 
afară de valeţi. 

— Ascultă, rosti Mordaunt, apropiindu-se de marinar. Eu nu- 
s cel pe care-l aştepţi, după cum nici dumneata nu eşti cel pe 
care nădăjduiesc ei să-l găsească? l-ai luat locul căpitanului 
Roggers, nu-i aşa? Eşti aici din ordinul generalului Cromwell şi 
eu vin din partea lui. 

— Intr-adevăr, mărturisi stăpânul corăbiei. Vă recunosc, 
sunteţi căpitanul Mordaunt. 

Mordaunt tresări. 

— Oh, nu vă temeţi! îl linişti marinarul, dându-şi gluga pe 
spate. Sunt un prieten. 

— Căpitanul Groslow! exclamă Mordaunt. 

— Chiar eu. Generalul şi-a amintit că am fost cândva ofiţer 
de marină şi m-a însărcinat cu acesta expediţie. S-a schimbat 
ceva? 

— Nu, nimic. Dimpotrivă, totul rămâne aşa cum s-a hotărât. 

— Am crezut o clipă că moartea regelui... 

— Moartea regelui i-a făcut să-şi grăbească fuga. Într-un 
sfert de ceas, poate în zece minute, sosesc. 

— Atunci ce cauţi aici? 

— Mă îmbarc cu dumneata. 

— Se îndoieşte cumva generalul de mine? 

— Nu, dar vreau să fiu martor la răzbunarea mea. N-ai pe 
nimeni să mă scape de calul ăsta? 

Groslow fluieră şi un marinar se ivi îndată. 

— Patrick, spuse el, du calul ăsta la cel mai apropiat han. 
Dacă te întreabă al cui e, spui că e-al unui nobil irlandez. 

Marinarul se depărtă fără să întrebe nimic. 

— Nu ţi-e teamă c-au să te recunoască? întrebă Mordaunt. 

— Nu-i nici o primejdie în hainele astea, înfăşurat într-o 
asemenea manta şi pe o noapte neagră ca asta. Şi-apoi, nici 
dumneata nu m-ai recunoscut. Ei, nici atât! 

— Ai dreptate, încuviinţă Mordaunt. De altfel, acum nu se 
gândesc la dumneata. Totu-i gata pregătit? 

— Da. 

— Ai încărcătură pe bord? 


— Am. 

— Cinci butoaie pline? 

— Şi cincizeci goale. 

— Bun. 

— Ducem vin de Porto la Anvers. 

— Minunat! Acum haidem la corabie şi dumneata întoarce- 
te la post, fiindcă trebuie să pice şi ei. 

— Gata! 

— Nu trebuie să mă vadă nimeni venind. 

— Pe corabie nu-i decât un singur om, de care răspund ca 
de mine însumi. De altfel, nici nu te cunoaşte şi mă ascultă 
orbeşte, ca şi tovarăşii lui, dar de ştiut nu ştie nimic. 

— Bine, haidem! 

Coborâră spre Tamisa. O bărcuţă aştepta la mal, legată cu 
un lanţ de un stâlp. Groslow trase barca spre el, ţinând-o ca să 
urce Mordaunt, apoi sări în ea şi începu să vâslească, vrând să-i 
dovedească lui Mordaunt că a spus adevărul şi că nu şi-a uitat 
meseria de marinar. 

In cinci minute scăpară din îngrămădeala de vase ce se 
îmbulzeau încă de pe atunci în apropierea Londrei. Mordaunt 
zări corabia, ca un punct negru, legănându-se la vreo jumătate 
de milă de insula Câinilor. 

Când ajunseră aproape de "Fulgerul", Groslow fluieră într- 
un fel anumit şi un cap se ivi de după parapetul punţii. 

— Dumneata eşti, căpitane? întreba omul. 

— Da, aruncă scara. 

Groslow, strecurându-se uşor şi iute ca o rândunică pe sub 
bompres, lipi barca de corabie. 

— Urcă! spuse el însoţitorului. 

Mordaunt apucă frânghia fără o vorbă şi se caţără pe 
punte, cu o sprinteneală şi o siguranţă rară la cei care nu sunt 
marinari; dar setea de răzbunare ţinea locul deprinderii, 
făcându-l în stare de orice. 

Aşa cum prevăzuse Groslow, marinarul aflat de gardă la 
bord nici nu păru să bage de seamă că stăpânul corăbiei era 
însoţit. Mordaunt şi Groslow se îndreptară spre cabina 
căpitanului - o încăpere de scânduri, ridicată pe punte. 

Cea mai bună cabină fusese dată de căpitanul Roggers 
pasagerilor săi. 

— Şi ei? întrebă Mordaunt. Unde-au să stea? 


— În celălalt capăt al punţii, răspunse Groslow. 

— Şi n-au de ce să vină încoace? 

— Nu, nici pomeneală. _ 

— Minunat! Mă ascund la dumneata. Intoarce-te la 
Greenwich şi adu-i. Ai o barcă? 

— Cea cu care am venit. 

— Mi s-a părut uşoară şi solidă. 

— O adevărată pirogă. 

— Leag-o la pupă cu o frânghie de cânepa şi pune nişte 
vâsle înăuntru, s-o avem după noi şi să nu ne rămână decât de 
tăiat funia, îngrijeşte şi de ceva rom şi biscuiţi. Dacă întâmplător 
marea va fi furioasă, marinarii dumitale n-au să se supere să 
găsească un întăritor la îndemână. 

— Chiar aşa voi face. Vrei să cobori în cală? 

— Nu, când vii înapoi. Ţin să pun fitilul cu mâna mea, ca să 
fiu sigur c-o să ia foc repede. la seama, ascunde-ţi bine faţa, să 
nu te recunoască. 

— N-ai nici o teamă. 

— Haida, du-te, orologiu bate zece la Greenwich. 

Într-adevăr, zece bătăi de clopot răsunară trist în văzduhul 
năpădit de nori grei, care se învolburau ca nişte valuri mute pe 
bolta cerului. 

Groslow împinse uşa, pe care Mordaunt o zăvori pe 
dinăuntru şi, după ce porunci marinarului de pază să fie cu ochii- 
n patru, cobori în barcă şi se depărtă, lăsând o dâră înspumată 
în urma vâslelor. 

Vântul era rece şi cheiul pustiu când ajunse la Greenwich. 
Câteva bărci tocmai porneau la drum, odată cu mareea. In clipa 
când ajunse la mal, Groslow auzi tropotit de cai pe drumul 
aşternut cu pietriş. 

— Oh! Avea dreptate Mordaunt să mă grăbesc. Nu era timp 
de pierdut. lată-i! 

Într-adevăr, erau chiar prietenii noştri sau, mai degrabă, 
avangarda lor, alcătuită din d'Artagnan şi Athos. Ajunşi aproape 
de Groslow, se opriră în loc, ca şi cum ar fi ghicit că omul pe 
care îl căutau se găsea acolo. Athos descăleca, scoase liniştit 
din buzunar o batistă înnodată la cele patru colţuri şi o flutură în 
vânt, în timp ce d'Artagnan, mereu prevăzător, rămase pe cal, 
pe jumătate aplecat înainte, cu mâna pe pistol. 


Neştiind dacă aceşti călăreţi erau cei aşteptaţi, Groslow se 
tupilase în spatele uneia din babalele ce slujesc la înfăşurarea 
parâmelor; de îndată ce recunoscu semnalul, se sculă şi păşi 
către cei doi gentilomi. Avea gluga trasă pe ochi, încât nu puteai 
să-i vezi chipul. De altfel, noaptea era atât de neagră, încât o 
asemenea prevedere se dovedea de prisos. 

Ochiul ager al lui Athos ghici totuşi, în ciuda întunericului, 
că omul din faţa lui nu era Roggers. 

— Ce doreşti? i se adresă el lui Groslow, trăgându-se un pas 
înapoi. 

— Vreau să vă spun, milord, că degeaba îl căutaţi pe 
căpitanul Roggers, răspunse Groslow, străduindu-se să aibă un 
cât mai vădit accent irlandez. 

— Cum degeaba? 

— Azi-dimineaţă a căzut de pe catarg şi şi-a rupt piciorul. 
Sunt vărul lui. Mi-a povestit totul şi m-a însărcinat să recunosc şi 
să duc în locul său, oriunde ar dori, pe nobilii care-mi vor arăta o 
batistă înnodată în patru colţuri, ca aceea pe care o aveţi 
dumneavoastră în mână şi eu în buzunar. 

Şi, zicând acestea, scoase la iveală batista pe care o 
arătase mai înainte şi lui Mordaunt. 

— Asta-i tot? întrebă Athos. 

— Nu, milord, mai sunt cele şaptezeci şi cinci de lire 
făgăduite, dacă vă duc cu bine la Boulogne sau în orice altă 
parte a Franţei aţi dori. 

— Ce zici de asta, d'Artagnan? întrebă Athos în franţuzeşte. 

— Mai întâi, ce vrea? răspunse gasconul. 

— Ah, da, făcu Athos. Am uitat că nu ştii englezeşte. 

Şi-i repetă convorbirea avută cu stăpânul corăbiei. 

— Mi se pare vrednic de crezut, spuse d'Artagnan. 

— Şi mie, întări Athos. 

— În orice caz, dacă ne înşală, avem tot timpul să-i zburăm 
creierii. 

— Cine va conduce corabia? 

— Tu, Athos. Ştii atâtea lucruri, încât nu mă îndoiesc că poţi 
conduce şi o corabie. 

— Pe legea mea! zâmbi Athos, pus pe glumă. Măi-măi că ai 
ghicit, prietene. Tata ţinea să mă fac marinar şi ştiu câte ceva 
din ce trebuie să ştie un cârmaci. 

— lată! se bucură d'Artagnan. 


— Du-te acum şi caută-i pe prietenii noştri. Grăbiţi-vă, sunt 
ceasurile unsprezece şi n-avem timp de pierdut. 

D'Artagnan înaintă spre doi cavaleri care aşteptau cu 
pistolul în mână în dreptul primelor case ale oraşului, lângă un 
fel de şopron, supraveghind drumul; lângă şopron alţi trei 
cavaleri stăteau la pândă şi ei, părând că aşteaptă. 

Cei din mijlocul drumului erau Porthos şi Aramis. 

Cei de lângă şopron erau Mousqgueton, Blaisois şi Grimaud. 
Dacă te uitai mai bine, acesta din urmă era cu cineva - îl avea 
pe Parry, care trebuia să ducă înapoi la Londra caii tuturor, 
vânduți hangiului ca să-şi plătească datoria pentru şederea la 
han. Târgul acesta le înlesnise celor patru prieteni să ia cu ei şi 
o sumă de bani, dacă nu mare, destul de rotundă, cu care să 
facă faţă întârzierilor, precum şi altor împrejurări neprevăzute. 

D'Artagnan îi spuse lui Porthos şi Aramis să-l urmeze, iar 
aceştia făcură semn valeţilor să descalece şi să dea jos 
bagajele. 

Parry se despărţi cu inima grea de prietenii săi: i se 
propusese să vină în Franţa, dar el nici nu voia să audă de aşa 
ceva. 

— E simplu, spuse Mousqueton. Are ce are cu Groslow. 

Căpitanul Groslow, ne amintim, îi crăpase ţeasta. 

Ajunseră cu toţii lângă Athos. În răstimp, d'Artagnan 
devenise iarăşi bănuitor, ca de obicei: cheiul i se părea prea 
pustiu, noaptea prea neagră, stăpânul corăbiei prea sigur de 
sine. Împărtăşise lui Aramis întâmplarea povestită mai sus şi 
acesta, nu mai puţin bănuitor, îi întărise temerile. 

Un plescăit uşor din limbă îl făcu pe Athos să-şi dea seama 
de îndoielile gasconului. 

— N-avem timp de bănuieli, spuse Athos. Ne aşteaptă 
barca, să mergem. 

— De altfel, adăugă Aramis, cine ne împiedică să ne 
îmbarcăm şi totuşi să fim neîncrezători? N-o să-l scăpăm din 
ochi pe stăpânul corăbiei. 

— Şi dacă umblă cu cioara vopsită, îl omor şi gata! 

— Bine zici, Porthos, încuviinţă d'Artagnan. Atunci, haidem! 
Treci înainte, Mousqueton. 

D'Artagnan îşi opri prietenii pe loc, lăsând să treacă întâi 
valeţii şi să încerce scândura ce ducea de la chei la barcă. Cei 
trei valeţi trecură cu bine. 


Athos îi urmă, apoi Porthos şi Aramis. D'Artagnan veni cel 
din urmă, tot clătinând din cap. 

— Ce naiba ai, prietene? mormăi Porthos. Pe cinstea mea, |- 
ai speria şi pe Cezar! 

— Ce să am?! făcu d'Artagnan Uite că-n portul ăsta nu văd 
nici tu inspector, nici tu santinelă, nici tu iscoadă. 

— Ei, şi, plânge-te acum că lucrurile nu merg bine! 

— Merg prea bine, Porthos. În sfârşit, cum o vrea 
Dumnezeu. 

De îndată ce scândura ce slujise drept punte fu trasă la 
mal, stăpânul corăbiei se aşeză la cârmă şi făcu semn unuia 
dintre marinari. Acesta apucă o cange şi începu să împingă 
barca, vrând să o scoată din grămada de vase din jur. 

Celălalt marinar îşi luase locul la bord, cu vâsla în mână. 

Când putură să folosească vâslele, tovarăşul său veni să-l 
ajute şi barca îşi iuți mersul. 

— În sfârşit, plecăm! spuse Porthos. 

— Vai, dar plecăm singuri! murmură contele de La Fère. 

— În schimb suntem toţi patru fără o zgârietură. E o 
mângâiere. 

— N-am ajuns încă, vorbi d'Artagnan. Băgaţi de seamă să 
n-avem vreo întâlnire! 

— Ei, dragul meu, parcă ai fi o cucuvaie! bombăni Porthos. 
Tot cobeşti. Cu cine să ne întâlnim pe o noapte neagră ca asta, 
când nu vezi nici la douăzeci de paşi. 

— Da, dar mâine dimineaţă? spuse d'Artagnan. 

— Mâine dimineaţă o să fim la Boulogne. 

— O doresc din toată inima, rosti gasconul, şi-mi recunosc 
slăbiciunea. Vezi, Athos, ai să râzi, însă tot timpul cât nu ne 
despărţisem de chei şi de corăbiile ancorate acolo, cât ne aflăm 
încă în bătaia puştii, m-am aşteptat mereu să ne secere pe toţi. 

— Păi nu se putea, cugetă Porthos, cu bunul lui simţ 
dintotdeauna. Înseamnă să-l dea gata şi pe stăpânul corăbiei şi 
pe marinari. 

— Ce mare lucru pentru Mordaunt! Crezi că asta l-ar fi 
oprit? 

— Oricum, eu, unul, sunt mulţumit, spuse Porthos. 
D'Artagnan mărturiseşte deschis că i-a fost frică. 

— Nu numai că mărturisesc, dar mă şi laud cu asta. Nu-s un 
rinocer ca tine. Ei, ce se vede colo? 


— E "Fulgerul", îi lămuri stăpânul corăbiei. 

— Am ajuns? întrebă Athos în englezeşte. 

— Acuşi, spuse căpitanul. 

Într-adevăr, după trei lovituri de vâsla se aflară lângă 
corabie. Marinarul aştepta, scara era pregătită: recunoscuse 
barca. Athos urcă cel dintâi pe punte, cu iscusinţa unui adevărat 
matelot; Aramis, cu obişnuinţa îndelungată a scărilor de 
frânghie şi a altor mijloace mai mult sau mai puţin dibace cu 
care pătrunzi în locuri neîngăduite; d'Artagnan, ca un vânător de 
capre sălbatice; Porthos, cu acea desfăşurare de forţe care, la 
el, înlocuia totul. 

În ce priveşte valeţii, treaba se dovedi mai anevoioasă. Nu 
pentru Grimaud, un soi de mită slabă şi lungă, care se căţăra 
oriunde, ci pentru Mousqueton şi Blaisois, pe care marinarii 
trebuiră să-i salte de subsuori până la Porthos, care îi înşfăcă de 
guler şi-i puse în picioare, pe punte. 

Căpitanul duse călătorii în cabina ce li se pregătise - o 
încăpere unde trebuia să stea cu toţii; apoi dădu să plece, 
chipurile, să împartă unele porunci. 

— O clipă, spuse d'Artagnan. Câţi oameni sunt pe bord? 

— Nu înţeleg, răspunse el în englezeşte. 

— Întreabă-l pe limba lui, Athos. 

Athos îi îndeplini dorinţa. 

— Trei, răspunse Groslow. În afară de mine. 

D'Artagnan înţelese, căpitanul ridicase trei degete. 

— Trei! făcu el. Atunci încep să mă liniştesc. Totuşi, cât vă 
aşezaţi voi aici, eu trag o raită peste tot. 

— Şi eu mă duc să mă îngrijesc de masă, spuse Porthos. 

— E o idee mare şi mărinimoasă. Du-te, nu mai sta pe 
gânduri. Athos, lasă-l pe Grimaud să meargă cu mine; în 
tovărăşia lui Parry a învăţat s-o rupă niţel pe englezeşte şi o să- 
mi servească de tălmaci 

— Du-te, Grimaud, încuviinţă Athos. 

Pe punte era un felinar. D'Artagnan îl ridică într-o mână şi, 
cu pistolul în cealaltă, spuse patronului: 

— Come. 

În afară de Goddam era tot ce putuse învăţa din graiul 
englezilor. 

Ajunse la gura tambuchiului şi cobori în cală. 


Cala era despărțită în trei compartimente: cel în care 
cobora d'Artagnan se întindea de la al treilea catarg până la 
capătul pupei şi avea drept tavan podeaua încăperii unde Athos, 
Porthos şi Aramis se pregăteau să petreacă noaptea; al doilea 
compartiment, aflat la mijlocul vasului, slujea de adăpost 
valeţilor. Cel de al treilea se găsea sub prova, adică sub cabină 
unde stătea ascuns Mordaunt. 

— Oh! făcu d'Artagnan, coborând scara călăuzit de felinarul 
din mâna întinsă înainte. Ce de butoaie!! Ai zice că e peştera lui 
Ali-Baba, nu alta. 

O mie şi una de nopti fusese tălmăcită pentru întâia oară şi 
era foarte la modă pe atunci. 

— Ce spuneţi? întrebă în englezeşte căpitanul. 

D'Artagnan pricepu după tonul cu care vorbise. 

— Aş vrea să ştiu ce e-n butoaiele astea? întrebă el, punând 
felinarul pe un butoi. 

Căpitanul făcu o mişcare, ca pentru a o lua în sus pe scară, 
dar se stăpâni. 

— Porto, spuse el. 

— Aha, vin de Porto! se lămuri d'Artagnan. Sunt liniştit. 
Atunci, n-o să murim de sete. 

Şi, întorcându-se spre Groslow, care îşi ştergea fruntea de 
sudoare, adăugă: 

— Şi-s pline? 

Grimaud traduse întrebarea. 

— Unele pline, altele goale, răspunse Groslow, cu o voce în 
care, cu toate sforţările sale, i se simţea îngrijorarea. 

D'Artagnan ciocăni butoaiele; găsi cinci pline şi restul 
goale; apoi, tot spre marea spaimă a englezului, vâri felinarul 
printre butoaie şi, văzând tot locuri goale, spuse: 

— Hai, mai departe şi apucă spre cel de al doilea 
compartiment. 

— Staţi puţin, spuse englezul, care rămăsese în urmă, 
pradă tulburării de care am vorbit. Staţi puţin, cheia de la uşă e 
la mine. 

Trecu iute în faţa lui d'Artagnan şi a lui Grimaud şi, cu o 
mână tremurândă, vâri cheia în broască. Ajunseră într-al doilea 
compartiment, unde Mousqueton şi Blaisois tocmai se pregăteau 
să mănânce. 


Aici, fireşte, nu aveau nimic de căutat şi de întrebat: lampa 
care lumina feţele acestor cumsecade tovarăşi de călătorie îşi 
trimitea razele până în cele mai depărtate colţuri ale odăii. 

Trecură deci la iuţeală în cel de al treilea compartiment. Era 
odaia marinarilor. 

Trei sau patru hamace spânzurate de tavan, o masă legată 
în colţuri cu o funie dublă, două bănci şchioape şi mâncate de 
carii - încolo nimic. D'Artagnan ridică două sau trei pânze 
agăţate de pereţi şi, cum nu găsi nimic care să-i dea de bănuit, 
se urcă din nou pe punte. 

— Şi aici ce e? întrebă el. 

Grimaud traduse. 

— E cabina mea, spuse căpitanul. Vreţi să intraţi? 

— Deschide. 

Englezul se supuse: d'Artagnan întinse braţul în care ţinea 
felinarul, vâri capul prin uşa crăpată şi, dându-şi seama că era 
vorba de o biată cocioabă, mormăi: 

— Bun. Dacă ar fi o armată pe bord, nu s-ar ascunde aici. 
Haidem să vedem dacă Porthos a găsit ceva de mâncare. 

Mulţumind căpitanului cu un semn din cap, se întoarse la 
cabină unde se aflau prietenii săi. 

Porthos nu găsise nimic de mâncare, după cât se părea, ori 
chiar dacă găsise, oboseala fusese mai puternică decât foamea: 
se învelise cu mantaua şi, la înapoierea gasconului, dormea dus. 

Athos şi Aramis, legănaţi încetişor de primele valuri, 
începeau şi ei să picotească, dar deschiseră ochii auzind 
zgomotul. 

— Ei? întrebă Aramis. 

— Totul e în ordine, răspunse d'Artagnan. Putem dormi fără 
grijă. 

Liniştit de aceste cuvinte, Aramis îşi lăsă din nou capul pe 
pernă; Athos îi făcu un semn prietenesc din cap şi d'Artagnan, 
care, ca şi Porthos, avea mai degrabă nevoie de somn decât de 
mâncare, îi spuse lui Grimaud că poate să plece şi se înveli în 
mantie, cu spada pusă la îndemână, culcându-se în uşă, astfel 
încât era cu neputinţă să intri fără să simtă. 


Capitolul XXXI Vinul de Porto 


După zece minute, stăpânii dormeau, dar nu şi valeţii, 
înfometați şi, mai ales, însetaţi. 

Blaisois şi Mousqueton îşi pregăteau culcuşul pe scândura 
goală, cu un cufăr la căpătâi, în timp ce pe o masă suspendată, 
ca aceea din încăperea vecină, o carafă cu bere şi trei pahare se 
legănau din pricina valurilor. 

— Afurisit legănat! bombănea Blaisois. Simt că iar mă 
apucă, taman ca la venire. 

— Şi n-ai împotriva răului de mare decât pâine de orz şi vin 
de hamei! Uf! i se alătură Mousqueton. 

— Dar clondirul matale, domnule Mousqgueton? întrebă 
Blaisois, care-şi încropise culcuşul şi acum se apropia, 
împleticindu-se, de masă, unde Mousqueton se şi înființase, 
aşezându-se cu chiu cu vai. L-ai pierdut? 

— Da de unde! zise Mousqueton. A rămas la Parry. 
Scoţienilor ăstora afurisiţi veşnic le e sete. Grimaud - se întoarse 
Mousqueton spre tovarăşul său, care tocmai venea de la 
d'Artagnan - şi ţie ţi-e sete? 

— Parcă aş fi scoţian! răspunse laconic Grimaud. 

Se aşeză alături de Blaisois şi de Mousqueton, scoase un 
carnet din buzunar şi se apucă să vadă ce-au cheltuit, căci el 
ţinea socotelile. 

— Aoleu! se tângui Blaisois. Mă seacă la lingurea. 

— la şi îmbucă ceva, îl povăţui Mousqgueton, ca un doctor. 

— Păi ce, asta-i mâncare? spuse cu o mutră jalnică Blaisois, 
arătând dispreţuitor cu degetul la pâinea de orz şi la carafă cu 
bere. 

— Ei, Blaisois, vorbi Mousqueton. Nu uita că pâinea e hrana 
de căpetenie a francezului şi că nici n-o are întotdeauna, zău, 
întreabă-l şi pe Grimaud. 

— Da, dar berea? i-o întoarse pe loc Blaisois, arătând că nu- 
| pui în cofă cu una cu două. Berea-i băutura lui? 

— In privinţa asta mă dau bătut! îngăimă Mousqueton, niţel 
încurcat. Francezul nu poate să sufere berea, cum nici englezul 
nu poate să sufere vinul. 

— Cum, domnule Mouston? spuse Blaisois, care, de astă 
dată se îndoia de profundele cunoştiinţe ale lui Mousqueton, 
faţă de care nutrea de obicei cea mai mare admiraţie. Cum, 
adică, domnule Mouston, englezilor nu le place vinul? 


— Nu pot să-l sufere. 

— Păi i-am văzut cum beau. 

— Drept pedeapsă, continuă Mousgueton, umflându-se în 
pene. Dovadă e că un prinţ englez a murit într-o bună zi pentru 
că l-au pus într-un butoi cu vin grecesc. Am auzit povestea de la 
domnul abate d'Herblay! 

— Mare gogoman! făcu Blaisois. Ce-aş vrea să fiu în locul 
lui! 

— N-ai decât, spuse Grimaud, tot înşiruind la cifre în 
carnetul lui. 

— Cum adică? întrebă Blaisois. 

— Foarte bine, urmă Grimaud, ţinând patru la mână şi 
pregătindu-se să ducă adunarea până la capăt. 

— Cum adică? lămureşte-mă, domnule Grimaud. 

Mousqueton nu scoase un cuvânt, dar se vedea lesne că nu 
era câtuşi de puţin nepăsător. 

Grimaud isprăvi adunarea şi scrise apăsat rezultatul. 

— Porto! rosti el, arătând cu mâna către primul 
compartiment al calei, unde intrase împreună cu d'Artagnan şi 
cu căpitanul corăbiei. 

— Cum, butoaiele alea pe care le-am zărit, când s-a crăpat 
uşa? 

— Porto! repetă Grimaud, apucându-se de altă socoteală. 

— Am auzit că ăsta-i un vin spaniol straşnic, vorbi Blaisois 
spre Mousqueton. 

— Straşnic! întări Mousqueton, lingându-şi buzele. Straşnic! 
Avem şi noi acasă, în pivniţa domnului baron Bracieux. 

— Dacă i-am ruga pe englezii ăştia să ne vândă o butelcă? 
întrebă cinstitul Blaisois. 

— Să ne vândă?! se miră Mousqueton, în care se trezise 
dintr-o dată vechiul chilipirgiu. Se vede, tinere, că n-ai încă 
experienţa vieţii. De ce să cumperi, când poţi să iei ? 

— Să iei, să râvneşti la bunul aproapelui tău! replică 
Blaisois. Mi se pare că asta nu-i îngăduit. 

— Unde scrie? întreba Mousqueton. 

— În poruncile lui Dumnezeu, ori ale bisericii, nici eu nu mai 
ştiu. Dar ce ştiu e că scrie aşa: Să nu râvneşti la bunul 
aproapelui tău şi nici la femeia lui. 


— Copilării, domnule Blaisois! rosti îngăduitor Mousqueton. 
Da, repet, copilării. Unde spune în Scriptură că englezul e 
aproapele nostru? 

— Nicăieri, e adevărat, îngâna Blaisois. Ori, cel puţin, nu-mi 
aduc aminte. 

— Copilării, îţi repet, continuă Mousqueton. Dacă făceai 
războiul zece ani în şir, aşa ca Grimaud şi ca mine, ai fi ştiut 
deosebirea dintre bunul altuia şi bunul unui duşman. Or, un 
englez e un duşman şi vinul de Porto e al englezilor. Deci, de 
vreme ce suntem francezi, ne aparţine. Nu ştii proverbul: "De la 
duşmani ia cât pofteşti, că nu păcătuieşti"? 

Limbuţia asta, întărită de toată autoritatea încercatului 
Mousqueton, îl uimi pe Blaisois. Lăsă capul în piept ca şi cum s- 
ar fi recules şi deodată ridică ochii, ca omul care a găsit un 
argument hotărâtor: 

— Dar stăpânii, oare ei ti-ar împărtăşi părerea, jupân 
Mouston? 

Mousqueton râse dispreţuitor. 

— Ai vrea poate să mă duc să tulbur somnul nobililor noştri 
stăpâni şi să le spun: "Domnilor, credinciosul dumneavoastră 
Mousqueton e însetat, îi daţi voie să bea?" Ce-i pasă, rogu-te, 
domnului de Bracieux că eu sunt însetat sau nu? 

— Asta-i un vin foarte scump! clătină Blaisois din cap. 

— De-ar fi şi aur, domnule Blaisois, stăpânii noştri tot nu s- 
ar lipsi de el. Află de la mine că domnul baron de Bracieux este, 
el singur, destul de bogat ca să bea o tonă de Porto, chiar de-ar 
fi să plătească un pistol de fiece strop. Şi, rogu-te, urmă 
Mousqueton, din ce în ce mai măreț în mândria lui, de vreme ce 
stăpânii nu s-ar lipsi de vin, de ce valeţii să se lipsească? 

Zicând acestea, Mousqueton se ridică în picioare, luă carafa 
de pe masă, vărsă berea până la ultima picătura printr-o 
ferestruică şi păşi semeţ spre uşa compartimentului învecinat. 

— Aha! E încuiată! făcu el. Cât de neîncrezători sunt diavolii 
ăştia de englezi! 

— Incuiată! repetă Blaisois, nu mai puţin dezamăgit. Eh, 
drace, mare pacoste! Şi simt că mă seacă la inimă. 

Mousqueton se întoarse spre Blaisois cu o mutră atât de 
jalnică, încât era vădit că-i împărtăşeşte întru totul 
dezamăgirea. 

— Incuiată! repeta el. 


— Dar te-am auzit povestind, aruncă Blaisois o vorbă, ca pe 
vremuri, în tinereţe, la Chantilly parcă, dumneata, domnule 
Mouston, ţi-ai hrănit stăpânul prinzând crapul cu undiţa, 
prepeliţele cu laţul şi sticlele tot aşa. 

— Întocmai, răspunse Mousqueton. E adevărul adevărat şi 
Grimaud poate să întărească spusele mele. Dar pivniţa avea o 
fereastră şi vinul era tras în sticle. Nu pot s-arunc lanţul prin 
perete şi nici să scot cu sfoară un butoi de douăzeci de vedre. 

— În schimb, poţi desprinde două trei scânduri din perete şi 
să dai gaură cu burghiul la un butoi rosti Blaisois. 

Mausqueton făcu ochii cât cepele, holbându-se la Blaisois, 
uimit să întâlnească la un altul asemenea însuşiri nesăbuite. 

— Aşa-i! exclamă el. Asta se poate. Dar unde găsesc o 
daltă să desprind scândurile şi un burghiu ca să dau gaură la 
butoi? 

—  Lădiţa cu scule, mormăi Grimaud, văzându-şi mai 
departe de socotelile lui. 

— Da, da, lădiţa cu scule! repetă Mousqueton. Cum de nu 
mi-a dat prin cap? 

Într-adevăr, Grimaud nu ţinea numai socotelile, el era şi 
meşterul trupei. În afară de un registru mai avea şi o lădiţa cu 
scule. Şi cum era foarte prevăzător din fire, o pusese cu grijă în 
cufăr: găseai acolo uneltele cele mai trebuincioase. Bineînţeles 
că avea şi un burghiu tocmai potrivit. Mousqueton puse mâna 
pe el numaidecât. 

Cât despre daltă, nu trebui să caute prea mult, căci 
pumnalul de la brâu putea foarte bine să o înlocuiască. Ochi un 
loc unde scândurile erau niţel depărtate una de alta - ceea ce 
nu era greu de găsit - şi se puse imediat pe treabă. 

Blaisois îl privea cu o admiraţie nerăbdătoare, rostind din 
când în când câte un cuvânt ager şi plin de pricepere despre 
felul cum scoţi un cui sau cum apeşi pe daltă când te slujeşti de 
ea ca de o pârghie. Cât ai clipi, Mousqueton şi desprinsese trei 
scânduri din peretele despărțitor. 

— Asta e! spuse Blaisois. 

Mousqueton nu era ca broască din fabulă, să se creadă mai 
trupeş decât în realitate. Din nenorocire, dacă izbutise să-şi facă 
numele de trei ori mai mic, nu era la fel şi cu pântecele. Incercă 
să treacă prin deschizătură şi îşi dădu seama cu durere că ar 
mai trebui desprinse măcar două-trei scânduri ca să aibă loc. 


Oftă adânc şi se pregăti să se apuce din nou de treabă. 

Grimaud, care tocmai isprăvise cu socotelile, se ridică de la 
masă şi, profund interesat de îndeletnicirea celor doi tovarăşi ai 
săi, se apropie de ei şi, văzând încercările zadarnice ale lui 
Mousqueton de a ajunge la pământul făgăduinţei, zise pe dată: 

— Eu. 

Cuvântul acesta, el singur, făcea cât un sonet, care, se ştie, 
preţuieşte el singur cât un poem. 

Mousqueton se întoarse. 

— Cum, tu? 

— Eu voi trece. 

— Ai dreptate! încuviinţă  Mousqgueton, măsurând cu 
privirea statura înaltă şi zveltă a prietenului său. Tu poţi trece, 
ba chiar foarte uşor. 

— E mai bine aşa, fiindcă el ştie care-s butoaiele pline, zise 
Blaisois. Doar a fost dincolo cu cavalerul d'Artagnan. Lasă-l pe 
Grimaud, domnule Mouston. 

— Puteam tot aşa de bine să trec şi eu bombăni 
Mousqueton cam jignit. 

— Da, dar asta mai cere timp şi eu mor de sete. Simt că mă 
seacă la inimă. 

— Haide, treci, Grimaud! spuse Mousqueton, întinzându-i 
celui care plecă în expediţie carafa şi burghiul. 

— Clătiţi paharele, zise Grimaud. 

Făcu apoi prieteneşte semn lui Mousqueton, cerându-i 
parcă iertare că duce el la capăt o treabă începută atât de 
strălucit de un altul, se strecură ca o şopârlă prin deschizătură şi 
dispăru. 

Blaisois era în al noulea cer. Dintre toate isprăvile săvârşite 
de la sosirea în Anglia de către aceşti oameni nemaipomeniţi, pe 
care el avea norocul să-i însoţească, asta i se părea, fără 
îndoială, cea mai grozavă. 

— Ai să vezi, glăsui, Mousqgueton, privindu-l cu o 
superioritate de care bietul de el nici nu încercă să se îndoiască. 
Ai să vezi, Blaisois, cum bem noi, vechii soldaţi, atunci când ni 
se usucă gâtlejul. 

— Mantaua, spuse Grimaud din fundul pivniţei. 

— Aşa-i, făcu Mousqueton. 

— Ce vrea? întrebă Blaisois. 

— Să astupăm deschizătura cu o mantă. 


— Păi de ce? zise Blaisois. 

— Oh, nepriceputule! răspunse Mousqueton. Dacă vine 
cineva? 

— Da, adevărat! murmură Blaisois, copleşit de admiraţie. 
Numai că n-o să mai vadă pe întuneric. 

— Grimaud vede întotdeauna bine, fie noapte, fie zi, îl 
încredința Mousqueton. 

— Ferice de el! spuse Blaisois. Eu, când n-am lumânare, mă 
împiedic la fiece pas. 

— Asta, fiindcă n-ai fost sub arme, spuse Mousqueton. 
Altfel, învăţai să găseşti acul în carul cu fân. la taci! Mi se pare 
că vine cineva. 

Mousqueton scoase un şuierat scurt, prevenitor, pe care îl 
foloseau ca semnal de alarmă în zilele tinereţii, apoi se aşeză 
din nou la masă şi-i făcu semn lui Blaisois să-i urmeze pildă. 

Acesta se supuse. 

Uşa se deschise. Doi oameni înfăşuraţi în mantale trecură 
pragul. 

— la te uită! spuse unul dintre ei. Unsprezece şi un sfert şi 
voi nu v-aţi culcat încă! Asta-i împotriva regulamentului. Într-un 
sfert de ceas să nu mai văd lumina şi toată lumea să sforăie. 

Cei doi se îndreptară spre uşa compartimentului în care se 
strecurase Grimaud, o descuiară şi trecură dincolo, încuind-o în 
urma lor. 

— E pierdut! se cutremură Blaisois. 

— Grimaud e un vulpoi bătrân, şopti Mousqueton. 

Şi aşteptară, ciulind urechea şi ţinându-şi răsuflarea. 

Trecură vreo zece minute, dar nici un zgomot nu arăta că 
Grimaud ar fi fost descoperit. 

După aceea, Mousqueton şi Blaisois văzură că uşa se 
deschide din nou. Cei doi înfăşuraţi în mantale ieşiră, încuiară 
uşa cu aceeaşi grijă şi plecară, poruncindu-le să se culce şi să 
stingă lumina. 

— Ce facem? întrebă Blaisois. E ceva necurat la mijloc. 

— Au spus un sfert de ceas: mai avem cinci minute, zise 
Mousqueton. 

— Dacă le-am da de veste stăpânilor noştri? 

— Intâi să-l aşteptăm pe Grimaud. 

— Dar dacă l-au omorât? 

— Ar fi strigat. 


— Ştii bine că-i aproape mut. 

— Atunci, am fi auzit lovitura. 

— Şi dacă nu se mai întoarce? 

— Uite-l. 

Într-adevăr, chiar în clipa aceea Grimaud dădu la o parte 
mantaua ce acoperea deschizătura. Era galben ca ceară, cu 
ochii holbaţi de groază şi cu pupilele cât o gămălie într-un mare 
cerc alb. Ţinea în mână carafa plină şi, apropiind-o de lampa 
fumegândă, exclamă ca de obicei: "Oh", dar cu atâta spaimă, ca 
Mousqueton se trase îngrozit înapoi, iar Blaisois fu cât pe ce să 
leşine. 

Totuşi, amândoi aruncară o privire plină de curiozitate în 
carafă: era plină cu praf de puşcă. 

Odată lămurit că vasul era încărcat cu praf de puşcă în loc 
de vin, Grimaud se repezi pe punte şi, dintr-un salt, ajunse la 
încăperea unde dormeau cei patru prieteni. Impinse uşor uşa, 
care îl trezi numaidecât pe d'Artagnan, culcat de-a curmezişul în 
spatele ei. 

Faţa răvăşită a lui Grimaud îi spuse gasconului că se 
petreceau lucruri neobişnuite. Dădu să deschidă gura, dar 
Grimaud, iute ca fulgerul, duse degetul la buze, apoi stinse 
lămpiţa ce ardea la vreo trei paşi mai încolo, suflând în ea cu o 
putere de nebănuit într-o fiinţă atât de plăpânadă. 

D'Artagnan se ridică într-un cot, Grimaud se lăsă într-un 
genunchi şi aşa cu gâtul întins şi toate simţurile încordate, îi 
şopti ceva - o poveste destul de dramatică ca să mai fie nevoie 
de gesturi, ori mimică. 

În acest timp, Athos şi Aramis dormeau ca nişte oameni 
nedormiţi de opt zile, iar sub punte, Mousqueton îşi potrivea 
îngrozit centironul, pe când Blaisois, înnebunit de groază, cu 
părul măciucă în cap, se căznea să facă la fel. 

lată ce se întâmplase: 

De îndată ce se strecurase în primul compartiment al calei, 
prin deschizătura făcută în peretele de scânduri, Grimaud 
începuse să caute. Dădu peste un butoi şi ciocăni uşor cu 
degetul: era gol. Trecu la altul: era gol şi acesta; în schimb, al 
treilea sună atât de înfundat, încât nu te puteai înşela. Grimaud 
se încredinţă că era plin. 

Se opri la el, căută un loc potrivit să pună burghiul şi tot 
căutând, dădu cu mâna peste o canea. 


— Bun! zise el. Asta mă scuteşte de muncă. 

Apropie carafa, răsuci caneaua şi simţi cum carafa se 
umple încetişor. 

Apoi suci caneaua la loc şi tocmai se pregătea să salte 
carafa la gura, prea conştiincios ca să ducă tovarăşilor săi o 
băutură din care nici n-a gustat, când auzi semnalul de alarmă 
al lui Mousqueton. Bănui că e vorba de vreun rond de noapte şi 
se strecură printre două butoaie, pitulându-se după o bărdacă. 

Într-adevăr, după o clipă, uşa se deschise şi se închise în 
urma celor doi înfăşuraţi în mantale, despre care ştim că au 
trecut în două rânduri prin faţa lui Blaisois şi Mousqueton, 
poruncindu-le să stingă lumina. 

Unul dintre ei ţinea în mână un felinar cu geam şi înalt, 
încât flacăra nici nu ajungea până mai sus. Mai mult, geamul era 
acoperit cu o hârtie albă, care îndulcea sau, mai degrabă, 
absorbea lumina şi căldura. 

Celălalt ţinea în mână un colac de coardă mlădie, un fel de 
frânghie albicioasă. O pălărie cu borurile largi îi ascundea chipul. 
Socotind că au venit acolo mânaţi de aceeaşi dorinţă ca şi el, 
râvnind la vinul de Porto, Grimaud se tupilă şi mai bine în 
spatele butoiului, zicându-şi, că şi dacă vor da peste el, nu-i cine 
ştie ce nenorocire. 

Ajunşi la butoiul în spatele căruia se găsea Grimaud, cei doi 
se opriră. 

— Ai fitilul? întrebă în englezeşte omul care ţinea felinarul? 

— lată-l, spuse celălalt. 

Auzindu-i glasul, Grimaud tresări şi simţi un fior prin şira 
spinării. Se ridică încet, până săltă capul peste capacul butoiului 
şi recunoscu, sub pălăria cea mare, faţa palidă a lui Mordaunt. 

— Cât timp ţine fitilul ăsta? 

— Păi... cam vreo cinci minute, răspunse căpitanul corăbiei. 

Nici glasul nu-i era necunoscut lui Grimaud. Privirile lui 
treceau de la unul la altul şi, după Mordaunt, îl recunoscu pe 
Groslow. 

— Atunci, spuse Mordaunt, porunceşte oamenilor să fie 
pregătiţi; nu le spune de ce. Barcă e agăţată la pupa? 

— Vine după noi ca un câine în lanţ după stăpân. 

— Bun. Când bate sfertul după miezul nopţii, aduni oamenii 
şi cobori fără zgomot în barcă. 

— După ce aprind fitilul? 


— Lasă asta în seama mea. Vreau să fiu sigur că m-am 
răzbunat. Vâsle sunt în barcă? 

— Totul e pregătit. 

— Bine. 

— Atunci ne-am înţeles. 

Mordaunt se lăsă în genunchi şi înfipse un capăt al fitilului 
în canea, astfel încât să nu-i mai rămână decât să-l aprindă la 
celălalt capăt. 

Când isprăvi, scoase ceasul din buzunar. 

— Auzi? Un sfert de oră după miezul nopţii, vorbi el, 
ridicându-se. Adică... 

Şi se uită la ceas: 

— Peste douăzeci de minute. 

— Foarte bine, zise Groslow. Aş vrea totuşi să te previn că 
treaba asta e primejdioasă şi-ar fi mai bine ca unul dintre 
oamenii mei să aprindă fitilul. 

— Dragul meu Groslow, spuse Mordaunt. Francezii au o 
vorbă, o ştii: Nimeni nu te slujeşte aşa cum te slujeşti tu însuţi 
Vreau s-o pun în aplicare. 

Grimaud auzise totul, chiar dacă nu înţelesese totul. Şi 
apoi, ceea ce văzuse înlocuia bună cunoaştere a limbii: văzuse 
şi recunoscuse pe cei doi duşmani de moarte ai muşchetarilor; îl 
văzuse pe Mordaunt punând fitilul; auzise zicală pe care 
Mordaunt o rostise în franţuzeşte, făcându-i o mare înlesnire. În 
sfârşit, umbla mereu cu mâna în carafă şi, în loc de licoarea 
aşteptata de către Blaisois şi Mousqueton, simţea un praf 
zgunţuros ce-i trosnea între degete. ` 

Mordaunt se îndepărtă, urmat de căpitanul corăbiei. In uşă 
se opri să asculte. 

— l-auzi cum dorm? 

Într-adevăr, prin tavanul calei se auzea sforăitul lui Porthos. 

— Dumnezeu ni i-a dat în mână! murmură Groslow. 

— Şi de data asta nici dracul nu-i mai scapă! spuse 
Mordaunt. 

Apoi ieşiră amândoi. 


Capitolul XXXII Vinul de Porto (urmare) 


Grimaud aşteptă să audă cheia răsucindu-se în broască şi, 
încredinţându-se că a rămas singur, se furişă încet în lungul 
peretelui. 

— Uf! făcu el, ştergându-şi cu mâneca fruntea brobonită de 
sudoare. Ce noroc cu setea asta a lui Mousqueton! 

Se grăbi să treacă prin deschizătură, întrebându-se mereu 
dacă nu cumva visează, dar praful de puşcă din carafa de bere îi 
dovedi că visul era o îngrozitoare realitate. 

D'Artagnan, bineînţeles, ascultă toate aceste amănunte cu 
un interes crescând. Fără să mai aştepte sfârşitul povestirii, se 
ridică uşurel, se apropie de urechea lui Aramis, care dormea în 
stânga lui, punându-i în acelaşi timp mâna pe umăr, ca acesta, 
trezindu-se, să nu facă vreun zgomot. 

— Cavalere, şopti el, scoală-te, dar fără cel mai mic 
zgomot. 

Aramis deschise ochii şi el îl strânse de mână, repetind 
aceleaşi cuvinte, cărora prietenul său le dădu ascultare 
întocmai. 

— Îl ai pe Athos în stânga, trezeşte-l, aşa cum te-am trezit 
eu pe tine. 

Aramis îl deşteptă fără greutate pe Athos, care dormea 
uşor, ca toţi oamenii fini şi nervoşi. În schimb, cu Porthos fu mai 
greu. Era gata să întrebe de ce îi strică somnul, dar d'Artagnan, 
în loc de orice lămurire, îi astupă gura cu palma. Apoi, întinzând 
braţele, adună în jurul lui capetele celor trei până se atinseră 
unele de altele. 

— Prieteni, spuse el, părăsim neîntârziat corabia, ori 
suntem pierduţi. 

— Aida-de! zise Athos. larăşi? 

— Ştiţi cine-i căpitanul vasului? 

— Nu. 

— Căpitanul Groslow. 

Infiorarea celor trei muşchetari dovedi gasconului că toţi au 
început să asculte cu luare-aminte. 

— Groslow?! exclamă Aramis. Drace! 

— Cine-i ăsta, Groslow? întrebă Porthos. Eu, unul, nu-mi 
aduc aminte de el. 

— Ala care i-a crăpat capul fratelui lui Parry, şi-acum vrea 
să ni le crape şi pe ale noastre. 

— Frumos! 


— Da' secundul lui ştiţi cine e? 

— Secundul? zise Athos. Păi nici nu are secund. Secund pe 
o corabie cu patru oameni în echipaj! 

— Numai că, vezi, Groslow nu-i un căpitan oarecare. El are 
un secund pe care-l cheamă Mordaunt. 

De data asta muşchetarii tresăriră, gata-gata să strige. 
Aceşti oameni de neînvins simțeau o tulburare tainică la auzul 
acestui nume şi se îngrozeau numai cât era rostit. 

— Ce e de făcut? spuse Athos. 

— Să punem mâna pe corabie, propuse Aramis. 

— Şi să-l omorâm, adăugă Porthos. 

— Corabia e minată, îi vesti d'Artagnan. Butoaiele pe care 
le credeam pline cu vin de Porto sunt pline cu praf de puşcă. 
Când Mordaunt va vedea că l-am descoperit, va arunca totul în 
aer, prieteni şi duşmani. Şi, pe legea mea, e o tovărăşie prea 
puţin recomandabilă ca să am chef să mă înfăţişez cu el fie în 
cer, fie în iad. 

— Ai vreun plan? întrebă Athos. 

— Da. 

— Să auzim. 

— Aveţi încredere în mine? 

— Porunceşte! rostiră cei trei muşchetari într-un glas. 

— Bine, urmaţi-mă! 

D'Artagnan se îndreptă către o ferestruică joasă, ca de 
pivniţă, dar destul de mare ca să îngăduie să se strecoare un 
om. O deschise încet, încât balamalele să nu scârțâie. 

— lată calea. 

— Drace! bombăni Aramis. Păi e tare frig, dragul meu. 

— Dacă vrei, rămâi, însă te previn că foarte curând o să fie 
prea cald. 

— Doar nu putem ajunge înot până la țărm. 

— O barcă e legată de vas; ajungem la ea şi pe urmă tăiem 
parâma. Asta-i tot. Haidem! 

— O clipă, spuse Athos. Şi valeţii noştri? 

— lată-ne, răspunseră Mousqgueton şi Blaisois, pe care 
Grimaud se dusese să-i caute ca să strângă toate forţele în 
cabină: veniseră toţi trei pe nesimţite, prin gaura tambuchiului, 
aflată chiar la uşa cabinei. 


În acest timp, prietenii noştri stăteau nemişcaţi în faţa 
înfricoşătoarei privelişti pe care le-o arătase d'Artagnan dincolo 
de ferestruică. 

Într-adevăr, oricine a văzut vreodată o asemenea privelişte 
ştie că nu-i nimic mai tulburător decât marea acoperită de hulă, 
rostogolindu-şi cu vuiet surd valurile negre, sub raza palidă a 
lunii de iarnă. 

— Mii de draci! tună d'Artagnan. Mi se pare că stăm pe 
gânduri. Dacă noi şovăim, ce-or să facă valeţii noştri? 

— Eu, unul, nu dau înapoi, spuse Grimaud. 

— Domnule, murmură Blaisois, eu nu ştiu să înot decât în 
apă dulce, v-o spun de la început. 

— Eu nu ştiu deloc, mărturisi Mousqueton. 

Între timp, d'Artagnan se strecură pe jumătate prin 
ferestruică. 

— Aşadar, te-ai hotărât, prietene? vorbi Athos. 

— Da, răspunse gasconul. Haide, Athos, tu care eşti un om 
desăvârşit, porunceşte spiritului să stăpânească materia. Tu, 
Aramis, îndeamnă-i pe valeţi. Tu, Porthos, dobori pe oricine ne 
stă în cale. 

Şi, după ce strânse mâna lui Athos, d'Artagnan alese un 
moment în care, săltată de valuri, corabia se aplecă spre pupa; 
nu-i rămânea decât să se lase în apa care îi şi ajunse la brâu. 

Athos îl urmă înainte ca vasul să se fi ridicat; în acea clipă 
ieşi la iveală din apă, întinzându-se şi parâma de care era legată 
barca. 

D'Artagnan înotă într-acolo şi ajunse la ea. 

Acolo aşteptă, ţinându-se cu mâna de parâma şi abia 
scoțând capul din apă. 

Cât ai clipi, Athos fu lângă el. 

De după pântecele corăbiei se mai arătară două capete. 
Erau Aramis şi Grimaud. 

— Duc grija lui Blaisois, şopti Athos. N-ai auzit când spunea 
că nu înoată decât în apă dulce? _ _ 

— Când ştii să înoţi, înoţi oriunde. In barcă! In barcă! 
porunci d'Artagnan. 

— Dar Porthos? nu-l văd. E 

— Lasă că vine el, fii liniştit. Asta înoată ca Leviathan. 

Porthos însă nu mai venea. Între el, Mousqueton şi Blaisois 
avea loc o scenă pe jumătate hazlie, pe jumătate dramatică. 


Îngroziţi de zgomotul valurilor, de şuieratul vântului şi 
speriaţi de apa neagră care fierbea ca într-o prăpastie, cei doi 
dădeau înapoi în loc să înainteze. 

— Haide! Haide! Săriţi în apă! îi îndemna Porthos. 

— Domnule, bâigui Mousqueton, eu nu ştiu să înot. Lăsați- 
mă aici. 

— Şi pe mine, se ruga Blaisois. 

— Zău, am să vă stingheresc într-o barcă atât de mică, 
adăugă Mousqueton. 

— Şi eu o să mă înec înainte să ajung la barcă, se tângui 
Blaisois. 

— Destul! Vă strâng de gât pe amândoi dacă nu vă daţi 
drumul în apă! îi ameninţă Porthos, înşfăcându-i de guler. Sări, 
Blaisois! 

Un geamăt, înăbuşit îndată de mână de fier a uriaşului, fu 
singurul răspuns a lui Blaisois. Ţinându-l de ceafă şi de picioare, 
Porthos îi dădu drumul pe fereastră cu capul înainte, de parcă ar 
fi fost o scândură. 

— Mouston, zise Porthos, sper că tu n-ai să-ţi părăseşti 
stăpânul? 

— Vai, domnule! glăsui Mousqueton eu lacrimi în ochi. De 
ce v-aţi întors sub arme? Trăiam atât de bine la castelul de 
Pierrefonds! 

Şi fără altă mustrare, îngândurat şi supus, fie din pricina 
pildei cu Blaisois, fie dintr-un adevărat devotament, se azvârli cu 
capul în mare. Minunată faptă, oricum, căci el se socotea un om 
pierdut! 

Porthos însă nu era omul care să-şi părăsească astfel 
credinciosul tovarăş. Stăpânul îşi urmă servitorul atât de iute, 
încât căderea celor două trupuri făcu doar un singur zgomot, iar 
când Mousqgueton ieşi la faţa apei, orbit cu desăvârşire, fu 
apucat îndată de mâna vânjoasă a lui Porthos şi, fără să fie 
nevoie să facă nici o mişcare, acesta se apropie de parâma 
bărcii cu măreţia unui zeu al mării. 

In aceeaşi clipă, uriaşul  întrezări o  mogâldeaţă 
zbuciumându-se în valuri chiar lângă braţul lui. O înşfacă la 
iuţeală de chică: era Blaisois, spre care se şi îndrepta Athos. 

— Lasă, lasă, conte, zise el. Nu-i nevoie de dumneata. 


Şi într-adevăr, dintr-o zvâcnire puternică a picioarelor, 
Porthos se ridică precum uriaşul Adamastor deasupra valurilor şi 
din trei mişcări ajunse lângă tovarăşii săi. 

D'Artagnan, Aramis şi Grimaud îi ajutară pe Mousqueton şi 
Blaisois să se urce în barcă; apoi veni rândul lui Porthos, care, 
săltându-se, era cât pe ce să o răstoarne. 

— Şi Athos? întrebă d'Artagnan. 

— lată-mă, spuse Athos, care, acoperind retragerea ca un 
general, voia să fie ultimul şi stătea în apă, ţinându-se de 
marginea bărcii. Sunteţi toţi? 

— Toţi. Ai pumnalul la tine, Athos? 

— Da. 

— Atunci taie parâma şi vino. 

Athos scoase un pumnal ascuţit de la brâu şi tăie parâma: 
corabia se depărta, în vreme ce barca rămase pe loc, legănată 
de valuri. 

— Hai, Athos! îl zori d'Artagnan. 

Şi întinse mâna contelui de La Fere, care se urcă şi el în 
barcă. 

— Era şi timpul, zise gasconul. O să vedeţi ceva ciudat. 


Capitolul XXXIII Fatalitate 


Într-adevăr, d'Artagnan abia îşi sfârşi vorba, că o fluierătură 
răsună pe puntea corăbiei care începea să se piardă în ceaţă şi 
întuneric. 

—  Înţelegeţi ce vrea să însemne asta, îşi întregi vorba 
gasconul. 

În clipa aceea, un felinar apăru pe covertă, luminând 
siluetele de la pupa. 

Deodată, un strigăt de groază, un strigăt deznădăjduit 
spintecă văzduhul; şi, ca şi cum acest strigăt ar fi alungat norii, 
vălul ce acoperea luna se destramă şi pe cerul argintat de 
lumina-i palidă se văzură pânzele cenuşii şi parâmele negre ale 
corăbiei. 

Nişte umbre fugeau m neştire încoace şi încolo şi strigăte şi 
jalnice tânguiri însoțeau toată această buimacă forfoteală. 


În mijlocul acestor ţipete, Mordaunt se ivi sus, la pupa, cu o 
făclie în mână. 

Umbrele care se zvârcoleau pe puntea corăbiei erau 
Groslow şi oamenii săi, pe care căpitanul îi adunase la ora 
hotărâtă de Mordaunt, în timp ce el, Mordaunt, după ce 
ascultase la uşa cabinei, să vadă dacă muşchetarii dorm, 
coborâse liniştit în cală. 

Într-adevăr, cine ar fi putut să bănuiască cele petrecute? 

Mordaunt deschise deci uşa şi alergase într-un suflet la 
butoaiele cu pulbere. Înfierbântat de setea de răzbunare şi sigur 
de sine ca toţi cei pe care Dumnezeu îi orbeşte, aprinsese fitilul. 
În vremea asta, Groslow şi marinarii lui se adunaseră la pupa. 

— Trageti parâma şi aduceţi barca aproape! ordonă 
Groslow. Unul dintre marinari încălecă parapetul, apucă parâma 
şi trase: parâma veni moale spre el. 

— Parâma-i tăiată! strigă marinarul. S-a zis cu barca! 

— Cum adică, s-a zis cu barca? sări Groslow, dând fuga la 
parapet. Cu neputinţă! 

— Şi totuşi, aşa e! repetă marinarul. Uitaţi-vă: nu se vede 
nimic în urma noastră. Uite şi capătul. 

Atunci  Groslow scosese urletul pe care îl auziseră 
muşchetarii. 

— Ce s-a întâmplat? strigă Mordaunt, ieşind din cală şi 
apropiindu-se în goană cu o făclie în mână. 

— Duşmanii ne-au scăpat din mână. Au tăiat parâma şi-au 
fugit cu barca. 

Dintr-o săritură, Mordaunt fu în pragul cabinei şi izbi uşa cu 
piciorul. 

— Goală! răcni el. Oh, diavolii! 

— Să-i urmărim, propuse Groslow. N-au cum să fie departe. 
Trecem peste ei şi-i dăm la fund. 

— Da, dar l-am aprins! îngăimă Mordaunt. Arde! 

— Ce? 

— Fitilul. 

— Nenorocire! urlă Groslow, repezindu-se spre cală. Poate 
mai e timp. 

Mordaunt răspunse printr-un înspăimântător hohot de râs. 
Cu faţa răvăşită mai degrabă de ură decât de groază, cătă spre 
cer cu ochii rătăciţi, rosti un ultim blestem, zvârili făclia în mare 
şi se a-runcă şi el în urma ei. 


În aceeaşi clipă, tocmai când Groslow punea piciorul pe 
scara ce ducea în cală, corabia se desfăcea ca şi craterul unui 
vulcan. O limbă de foc urcă până în înaltul cerului, bubuind ca o 
sută de tunuri laolaltă. Văzduhul se aprinse, străbătut de bucăţi 
arzânde, apoi  fulgerele  înspăimântătoare se  stinseră, 
sfărâmăturile se prăvăliră una câte una în adânc şi pieriră. După 
o clipă, afară de un freamăt ce mai stăruia încă în văzduh, nimic 
nu mai amintea de cele petrecute. 

Corabia nu se mai vedea. Groslow şi tovarăşii lui fuseseră 
nimiciţi. 

Cei patru prieteni văzuseră totul, nu le scăpase nici un 
amănunt din această cumplită întâmplare. Scăldaţi o clipă de o 
lumină strălucitoare ce poleise marea până la o leghe în jur, 
mărturiseau fiecare într-alt chip aceeaşi groază furişată chiar şi 
în nişte inimi oţelite ca ale lor. Ploaia de flăcări căzu jur- 
împrejurul lor; apoi, după cum am spus, vulcanul se stinse şi 
totul, barca legănată de valuri, dimpreună cu marea 
zbuciumată, se cufundă în întuneric. O vreme rămaseră aşa 
tăcuţi şi abătuţi. Porthos şi d'Artagnan încremeniseră cu câte o 
vâslă în mână şi o ţineau aşa, buimaci, la faţa apei, strângând-o 
în mâinile încleştate şi lăsându-se cu toată greutatea corpului 
asupra ei. 

— Pe legea mea, de astă dată cred că totul s-a sfârşit, 
spuse Aramis, rupând cel dintâi această tăcere de moarte. 

— Ajutor! Milorzi! Ajutor! Scăpaţi-mă! se auzi un strigăt 
jalnic, de parcă ar fi fost glasul vreunui duh al mării. 

Toţi se uitară unul la altul. Până şi Athos tresări. 

— Ele, e vocea lui! zise el. 

Fiecare tăcea, căci, ca şi Athos, recunoscuse vocea. Privirile 
ochilor măriţi se îndreptară spre locul unde se scufundase 
corabia, străduindu-se să pătrundă bezna. 

Curând, parcă zăriră un om. Se apropia de barcă înotând 
din răsputeri. 

Athos întinse braţul înainte şi-l arătă cu degetul prietenilor 
săi. N 

— Da, da, zise d'Artagnan. Il văd. 

— Tot el! mormăi Porthos, suflând ca un buhai. Parcă ar fi 
de fier! 

— Oh, Doamne! şopti Athos. 

Aramis şi d'Artagnan şuşoteau între ei. 


Mordaunt mai bătu apa de câteva ori cu braţele, apoi ridică 
o mână în semn de deznădejde şi strigă: 

— Îndurare, domnilor, îndurare! În numele cerului! Simt că 
mă lasă puterile, mor! 

Vocea care cerea ajutor era atât de mişcătoare, încât izbuti 
să trezească milă în sufletul lui Athos. 

— Nenorocitul! murmură el. 

— Asta-i bună! pufni d'Artagnan. Nu mai lipseşte decât să-l 
plângi! E adevărat, înoată spre noi. Oare ce crede c-o să-l luăm 
în barcă? Vâsleşte Porthos, vâsleşte! 

Şi, drept pildă, d'Artagnan cufundă vâsla în apă, înaintând 
din două lovituri cu vreo treizeci de metri. 

— O! n-o să mă părăsiţi! n-o să mă lăsaţi să pier! n-o să fiţi 
fără milă! strigă Mordaunt. 

— Aha, amice! vorbi Porthos către Mordaunt. Mi se pare că, 
în sfârşit, te-avem în mână şi că de-aici nu mai poţi scăpa decât 
prin porţile iadului! 

— Oh, Porthos! murmură contele de La Fere. 

— Dă-mi pace, Athos! La drept vorbind, devii caraghios cu 
veşnica ta generozitate. Află că dacă se apropie de barcă, îi crăp 
capul cu vâsla. 

— Îndurare!... Nu mă lăsaţi, domnilor!... Îndurare!... Fie-vă 
milă! strigă tânărul, a cărui răsuflare şuierătoare stârnea 
bulboane în apa îngheţată ori de câte ori îl acopereau valurile. 

Între timp, d'Artagnan, care nu-l scăpase din ochi pe 
Mordaunt, urmărindu-i fiece mişcare, isprăvise sfatul cu Aramis. 
Se ridică în barcă şi spuse celui care înota: 

— Domnule, îndepărtează-te, rogu-te. Căinţa dumitale e 
mult prea proaspătă ca să ne încredem în ea. Aminteşte-ţi că 
vasul în care ai vrut să ne prăjeşti mai fumegă încă sub apă şi 
că situaţia în care te afli e un culcuş de trandafiri faţa de cea în 
care ai vrut să ne pui şi în care ţi-ai pus tovarăşii, pe Groslow şi 
marinarii săi. 

— Domnilor, stărui Mordaunt, cu deznădejde crescândă. Jur 
că mi-e sinceră căinţa. Sunt atât de tânăr, am abia douăzeci şi 
trei de ani. Domnilor, am fost mânat de un sentiment firesc, am 
vrut să-mi răzbun mama, fiecare aţi fi făcut la fel ca mine. 

— Puah! se scutură gasconul, văzând că Athos se 
înduioşează din ce în ce mai mult. Depinde. 


Mordaunt mai trebuia să arunce de câteva ori din braţe ca 
să ajungă la barcă, căci primejdia morţii îi dădea puteri 
supraomeneşti. 

— Vai! se tângui el. Am să mor! Veţi ucide fiul, aşa cum aţi 
ucis-o pe mamă! Şi totuşi n-am fost vinovat; după toate legile 
cereşti şi omeneşti, un fiu e dator să-şi răzbune mama. De altfel, 
adaugă el, dacă asta e o crimă, de vreme ce mă căiesc şi cer 
iertare, trebuie să fiu iertat. 

Păru că se cufundă, ca şi cum l-ar fi părăsit puterile. Un val 
îi trecu peste creştet, înăbuşindu-i vocea. 

— Oh! Mi se sfâşie sufletul! zise Athos. 

Mordaunt ieşi iarăşi la suprafaţa apei. 

— În schimb, eu sunt de părere să isprăvim odată!... izbucni 
d'Artagnan. Eşti ucigaşul propriului dumitale unchi, călăul 
regelui Carol, un incendiator şi te poftesc să te laşi la fund. Dacă 
te apropii de barcă, îţi sfărâm capul cu vâsla. 

Mordaunt, purtat parcă de deznădejde, mai înaintă puţin. 

D'Artagnan apucă vâslă cu amândouă mâinile, dar Athos se 
ridică. 

— D'Artagnan! strigă el. D'Artagnan, fiul meu, te rog! 
Nenorocitul moare şi e îngrozitor să laşi un om să moară fără să- 
i întinzi mâna, când nu trebuie decât să întinzi mâna ca să-l 
salvezi! Oh! Sufletul meu nu-mi îngăduie una ca asta. Nu mă pot 
împotrivi, trebuie să trăiască. 

— Ei, drace! i-o întoarse gasconul. De ce nu te dai cu 
mâinile şi cu picioarele legate pe mâna acestui ticălos?! Am 
isprăvi mai iute. Văd că vrei să mori de mâna lui, conte de La 
Fere, dar eu, fiul dumitale, cum îmi spui, nu vreau. 

D'Artagnan se împotrivea pentru prima dată unei rugăminţi 
pe care i-o făcea Athos, numindu-l fiul său. 

Aramis scoase liniştit spada din teacă, căci o luase între 
dinţi atunci când se aruncase în apă. 

— Dacă se agaţă de barcă îi retez mâinile, ca unui ucigaş 
ce este, ameninţă el. 

— lar eu... Începu Porthos. la stai... 

— Ce vrei să faci? întrebă Aramis. 

— Mă arunc în apă şi-l sugrum. 

— Oh, domnilor! imploră Athos, cu căldură căreia nu-i 
puteai rezista. Să fim oameni! Să avem milă creştinească! 


D'Artagnan suspină, ori mai degrabă gemu, Aramis lăsă 
spada în jos, Porthos se aşeză pe locul său. 

— Uitaţi-vă, continuă Athos. Uitaţi-vă cum i s-a zugrăvit 
moartea pe faţă. Puterile îl părăsesc, încă o clipă şi se duce în 
fundul abisului. Nu-mi dăruiţi această îngrozitoare remuşcare, 
nu mă lăsaţi să mor şi eu, aici, de ruşine! Prieteni, dăruiţi-mi 
viaţa, viaţa acestui nenorocit şi-am să vă binecuvântez, am să... 

— Mor! bolborosi Mordaunt. Ajutor! Ajutor!... 

— Să câştigăm un minut, spuse Aramis, aplecându-se în 

stânga către d'Artagnan. Vâsleşte, adaugă el, aplecându-se în 
dreapta, către Porthos. 
i D'Artagnan nu mişcă un deget şi nu scoase o vorbă. 
Incepea să se lase înduioşat şi el, pe jumătate de rugăminţile lui 
Athos, pe jumătate de ceea ce vedea cu ochii. Numai Porthos 
vâsli, dintr-o singură parte şi asta făcu barca să se întoarcă, 
astfel că muribundul se găsi mai aproape de Athos. 

— Domnule conte de La Fère! strigă Mordaunt. Domnule 
conte de La Fère! Dumitale îţi vorbesc, de dumneata mă rog, 
fie-ţi milă de mine... Unde sunteţi, domnule conte de La Fere? 
Nu mai văd nimic... mor... Ajutor, ajutor! 

— lată-mă! spuse Athos, aplecându-se şi întinzându-i mâna 
lui Mordaunt, cu acea nobleţe şi demnitate care îl caracteriza. 
lată-mă, apucă-te de mâna mea şi saltă-te în barcă. 

— Mai bine nu mă uit, mormăi d'Artagnan. Mi-e silă de 
atâta slăbiciune. 

Şi se întoarse spre ceilalţi doi prieteni, care se trăgeau spre 
fundul bărcii şi ei, de parcă s-ar fi temut să se atingă de cel 
căruia Athos nu se temuse să-i întindă mâna. 

Mordaunt, cu o supremă sforţare, ieşi deasupra apei, apucă 
mâna care i se întinsese şi se agăţă de ea cu puterea ultimei 
fărâme de nădejde. 

— Bun! spuse Athos. Acum pune cealaltă mână aici. 

Şi-i întinse umărul ca un al doilea punct de sprijin. Capul 
contelui aproape că se atingea de cel al lui Mordaunt, aşa încât 
cei doi vrăjmaşi de moarte stăteau îmbrăţişaţi ca doi fraţi. 

Mordaunt se ţinea cu degetele crispate de gulerul lui Athos. 

— Bun, domnule! zise contele. Eşti salvat, linişteşte-te. 

— Ah, mamă! strigă pe neaşteptate Mordaunt, cu ochii 
scânteietori şi cu o ură de nedescris în glas. Nu-ţi pot dărui 


decât pe unul singur, dar cel puţin e acela pe care l-ai fi ales şi 
tu! 

Şi, în timp ce d'Artagnan scotea un strigăt, în timp ce 
Porthos ridica vâsla să lovească şi Aramis căuta să-l străpungă 
cu spada, barca se zgudui îngrozitor şi-l azvârli pe Athos în 
mare. Mordaunt, cu un ţipat de izbândă, îşi strângea victima de 
gât şi, vrând să-i împiedice mişcările, îi înlănţuise picioarele 
între ale sale, întocmai ca un şarpe. 

Fără să strige şi fără să cheme într-ajutor, Athos încercă o 
clipă să se ţină deasupra apei, dar greutatea celuilalt îl trăgea la 
fund şi dispăru încet-încet. Deodată nu se mai văzură plutind 
decât pletele-i lungi, apoi totul pieri şi rotocoale mari care se 
destrămau şi ele mai arătau locul unde se scufundaseră 
amândoi. 

Cei trei prieteni rămaseră cu gura căscată, cu ochii holbaţi, 
cu braţele întinse înainte. Muţi de groază, încremeniţi, 
înăbuşindu-se de revoltă şi spaimă, nişte statui şi totuşi inima le 
zvâcnea să le spargă pieptul. Porthos îşi veni cel dintâi în fire şi, 
smulgându-şi părul din cap, strigă, într-un hohot de plâns 
sfâşietor, mai ales la un om ca el: 

— Oh! Athos, Athos, inimă nobilă! Nenorocire, nenorocire 
nouă, care te-am lăsat să mori! 

— Da, da! repetă d'Artagnan. Nenorocire! 

— Nenorocire! murmură Aramis. 

In acea clipă, în mijlocul cercului de necuprins, luminat de 
raza lunii, la vreo patru-cinci paşi de barcă, se iviră aceleaşi 
rotocoale ca şi mai înainte: şi la început apăru chica, apoi chipul 
palid cu ochii deschişi dar nemişcaţi, pe urmă trupul unui om 
care, după ce se săltă până la brâu deasupra apei, căzu uşor pe 
spate, în voia valurilor. 

In pieptul cadavrului era împlântat un pumnal cu mâner 
scânteietor de aur. 

— Mordaunt! Mordaunt! Mordaunt! strigară cei trei prieteni. 
E Mordaunt! 

— Şi Athos? întrebă d'Artagnan. 

Deodată barca se aplecă spre stânga, sub o povară 
neaşteptată şi Grimaud scoase un urlet de bucurie. Toţi se 
întorseră şi-l văzură pe Athos cum, alb ca varul, cu privirea 
stinsă şi cu mâinile tremurânde încleştate de marginea bărcii, îşi 
trăgea răsuflarea. Opt braţe puternice îl apucară de îndată şi-l 


săltară în barcă. După o clipă, Athos se simţi încălzit, readus la 
viaţă, renăscut, datorită mângâierilor şi îmbrăţişărilor prietenilor 
săi aproape nebuni de bucurie. 

— Barem nu eşti rănit? întrebă d'Artagnan. 

— Nu, răspunse Athos. Dar el? 

— Oh, el de data asta, slavă Domnului, e mort de-a binelea! 
Uite-l! 

Şi d'Artagnan, silindu-l să-şi întoarcă privirea înspre locul 
unde zăcea Mordaunt, îi arătă leşul plutind pe valuri, când 
scufundându-se, când ieşind la iveală, de parcă şi acum îi 
urmărea pe cei patru prieteni cu o privire batjocoritoare şi plină 
de o ură neîmpăcată. 

Într-un târziu se duse la fund. Athos îl urmărise cu ochii 
umbriţi de tristeţe şi milă. 

— Bravo, Athos! spuse Aramis, într-o pornire neobişnuită la 
el. 

— Straşnică lovitură! strigă Porthos. 

— Aveam un fiu şi am ţinut să trăiesc, spuse Athos. 

— De astă dată Dumnezeu şi-a spus cuvântul, rosti 
d'Artagnan. 

— Nu eu l-am omorât, murmura Athos. Soarta. 


Capitolul XXXIV Unde, după ce era cât pe ce să 
piară fript, Mousqueton era gata-gata să fie 
mâncat 


După cumplita întâmplare povestită mai sus, o tăcere 
adâncă domni multă vreme în barcă. Luna, care se arătase doar 
o clipă, de parcă Dumnezeu ar fi vrut ca nici un amănunt al 
acestei nenorociri să nu scape privitorilor, se ascunse iar în nori. 
Şi totul se cufundă din nou în acea beznă înspăimântătoare a 
pustiurilor, mai ales în acel pustiu al apelor numit ocean. Se 
auzea doar vântul de miază-noapte şuierând peste crestele 
valurilor. 

Porthos rupse tăcerea cel dintâi. 

— Am văzut multe în viaţă, zise el. Dar nimic nu m-a 
tulburat mai mult decât cele petrecute adineauri sub ochii mei. 
Şi totuşi, aşa tulburat cum sunt, vă mărturisesc că mă simt 


nespus de fericit. Parcă mi s-a luat un pietroi de pe inimă şi, în 
sfârşit, răsuflu şi eu uşurat. 

Şi Porthos trase aer în piept cu un zgomot vrednic de 
plămânii lui cât nişte foale. 

— In ce mă priveşte, vorbi Aramis, nu împărtăşesc părerea 
ta, Porthos. Sunt încă atât de înspăimântat, încât nu-mi cred 
ochilor, mă îndoiesc de tot ce-am văzut, mă tot uit în jurul bărcii 
şi aştept în fiece clipă să apară din nou nenorocitul acela, ţinând 
în mâna pumnalul pe care-l avea înfipt în inimă. 

— A, eu, unul, sunt liniştit! îl încredinţă Porthos. A primit 
lovitura cam sub a şasea coastă şi pumnalul era înfipt până-n 
plasele. Nu-i o dojană, Athos, dimpotrivă. Când loveşti, aşa 
trebuie să loveşti. De aceea în clipa de faţă trăiesc, respir, sunt 
fericit. 

— Nu te grăbi să trâmbiţezi victoria, Porthos! spuse 
d'Artagnan. Niciodată n-am trecut printr-o primejdie mai mare. 
Omul înfrânge până la urmă alt om, dar nu şi puterile naturii. 
Aşa că nu uita că ne aflăm pe mare, în plină noapte, fără 
călăuză, într-o barcă şubredă. O pală de vânt mai puternică 
poate să ne răstoarne şi atunci suntem pierduţi. 

Mousqueton oftă din adâncul rărunchilor. 

— Eşti nerecunoscător, d'Artagnan, interveni Athos. Da, cu 
adevărat  nerecunoscător, de vreme ce te îndoieşti de 
providenţă tocmai în clipa în care ne-a scăpat pe toţi de la pieire 
într-un chip atât de uimitor. Crezi că ne-a purtat de mâna printre 
atâtea primejdii, ca acum să ne părăsească? Nicidecum. Am 
pornit mânaţi de un vânt de apus şi vântul ăsta mai suflă încă. 
(Şi Athos se orientă după Steaua Polară.) lată Carul Mic, prin 
urmare, într-acolo e şi Franţa. Să ne lăsăm în voia vântului şi, 
atâta vreme cât nu-şi schimbă direcţia, ne va împinge către 
coasta de la Calais ori Boulogne. Dacă barca se răstoarnă, 
suntem îndeajuns de puternici şi înotăm destul de bine, noi cinci 
cel puţin, ca s-o întoarcem la loc, sau măcar să ne agăţăm de 
ea, în cazul în care n-am fi în stare să o întoarcem. Şi apoi ne 
aflăm în calea tuturor vaselor care merg de la Douvres la Calais 
şi de la Portsmouth la Boulogne. Dacă apa le-ar fi păstrat 
urmele, dârele lor ar fi săpat o cale chiar pe aici, pe unde ne 
aflăm noi. Deci e cu neputinţa să nu întâlnim la ziuă vreo barcă 
de pescari care să ne culeagă. 


— Bine, dar să zicem că nu întâlnim nici una şi că vântul se 
schimbă către nord. 

— Atunci, e altă poveste, replică Athos. Nu mai dăm de 
pământ decât de cealaltă parte a Atlanticului. 

— Asta înseamnă că vom muri de foame, spuse Aramis. 

— Mai mult ca sigur, întări contele de La Fère. 

Mousqueton oftă pentru a doua oară, cu şi mai multă 
durere. 

— Ei, Mouston! Ce ai de gemi întruna? întrebă Porthos. Ţi se 
face lehamite, zău aşa! 

— Mi-e frig, domnule, îngâna Mousqueton. 

— Nu se poate! zise Porthos. 

— Cum să nu se poată?! se miră Mousqueton. 

— Păi da. Tu eşti acoperit cu un strat de grăsime care nu 
lasă aerul să treacă. De altceva e vorba. Hai, spune. 

— Ştiţi, domnule, tocmai stratul ăla de grăsime pentru care 
dumneavoastră aveţi cuvinte de laudă, tocmai el mă 
înspăimântă. 

— Cum aşa, Mouston? Hai, vorbeşte deschis, să auzim. 

— Imi amintesc, domnule, că în biblioteca castelului de la 
Bracieux sunt o mulţime de cărţi de călătorii şi printre ele şi 
acelea ale lui Jean Mocquet, vestitul călător din vremea lui 
Henric al IV-lea. 

— ŞI? 

— Ei bine, domnule, vorbi Mousqgueton, acolo se povestesc 
o mulţime de peripeții şi de întâmplări petrecute pe mare, 
asemănătoare cu ceea ce ne ameninţă pe noi acum. 

— Continuă, Mouston, găsesc foarte interesantă apropierea 
pe care o faci, spuse Porthos. 

— Da, domnule şi în asemenea împrejurări, călătorii 
înfometați, zice Jean Mocquet, au groaznicul obicei să se 
mănânce unii pe alţii, şi, bineînţeles, că încep cu... 

— Cu cel mai gras! strigă d'Artagnan, izbucnind în râs, în 
ciuda situaţiei lor grele. 

— Intocmai, domnule, adeveri Mousqueton, năucit de 
această veselie. Daţi-mi voie să vă spun că nu văd ce-i de râs 
aici. 

— Acest brav Mouston e într-adevăr întruchiparea 
devotamentului! rosti Porthos. Pun rămăşag că te-ai şi văzut 
tăiat în bucăţi şi mâncat de stăpânul tău. 


— Da, domnule, deşi această bucurie pe care o ghiciţi în 
mine e-amestecată cu o umbră de tristeţe, vă mărturisesc. Dar 
nu mi-ar părea rău de mine, domnule, dacă, murind, aş avea 
încredințarea că vă mai pot fi de folos. 

— Mouston, glăsui Porthos, înduioşat. Dacă mai ajungem 
vreodată la Pierrefonds, la castel, îţi dau în stăpânire ţie şi 
urmaşilor tăi, via din deal. 

— Şi-o să-i spui "Via devotamentului", Mouston, adăugă 
Aramis. Astfel ca amintirea jertfei tale să dăinuiască din 
generaţie în generaţie. 

— Cavalere, râse d'Artagnan. Ai fi putut să mănânci din 
Mouston fără prea mare scârba, nu-i aşa? Mai ales după două- 
trei zile de post. 

— Ba îţi mărturisesc că nu, răspunse Aramis. Mi-ar fi plăcut 
mai mult Blaisois. Pe el îl cunosc de mai puţină vreme. 

Bineînţeles că în timpul acestor glume, care ţinteau mai 
ales să-l facă pe Athos să uite cele petrecute, valeţii nu se 
arătară prea _liniştiţi, afară doar de Grimaud, care ştia că 
primejdia, oricare ar fi ea, pe el nu l-ar atinge nicicum. De 
aceea, mut, după obiceiul său şi fără să ia în nici un fel parte la 
convorbire, Grimaud vâslea din răsputeri. 

— Vâsleşti? îl întrebă Athos. 

Grimaud dădu din cap a încuviinţare. 

— Şi de ce vâsleşti? 

— Să mă încălzesc. 

Într-adevăr, în timp ce toţi ceilalţi tremurau de frig, tăcutul 
Grimaud năduşea. 

Deodată, Mousqueton scoase un țipăt de bucurie şi ridică o 
sticlă deasupra capului. 

— O! spuse el, întinzându-i sticla lui Porthos. Suntem 
salvaţi, domnule, barcă e plină de provizii. 

Şi scotocind cu înfrigurare sub bancă, unde dibuise 
preţiosul trofeu, mai scoase la iveală încă vreo douăsprezece 
sticle de acelaşi fel, pâine şi o halcă de pastramă de vacă. 

De prisos să spunem că această descoperire readuse 
tuturor voia bună, în afară de Athos. 

— Drace! izbucni Porthos, pe care ne amintim că-l chinuia 
foamea încă de când se urcase pe corabie. Uimitoare poftă de 
mâncare îţi fac emoţiile! 


Şi goli într-o clipită o sticlă, înfulecând el singur o bucată de 
pastrama, cu pâine din belşug. 

— Acum dormiţi îi povăţui Athos, sau măcar încercaţi să 
dormiţi. Eu stau de veghe. 

Pentru alţi oameni, o asemenea propunere ar fi fost 
caraghioasă, nu însă şi pentru îndrăzneţii noştri eroi. Într- 
adevăr, uzi până la piele, în bătaia vântului rece şi, pe deasupra, 
cu amintirea proaspătă a emoţiilor prin care trecuseră, era firesc 
să nu poată închide un ochii. Dar acestor oameni aleşi, acestor 
firi oţelite, acestor trupuri frânte de atâtea osteneli, somnul le 
venea în orice împrejurare la timp, fără să lipsească niciodată la 
apel. 

Şi iată că, într-o clipă, încrezători în iscusinţa cârmaciului, 
fiecare se cuibări cât putu mai bine, străduindu-se să asculte 
sfatul lui Athos, care, aşezat la cârmă şi cu ochii aţintiţi pe cer, 
unde desigur nu căuta numai drumul către Franţa ci şi chipul lui 
Dumnezeu, rămas singur, după cum făgăduise, gânditor şi treaz, 
îndrumând barca pe calea ce trebuia urmată. 

După câteva ore de somn, Athos îşi trezi tovarăşii. 

Zorile începuseră să albească marea albăstruie când, la 
vreo zece bătăi de flintă înaintea lor, apăru o pată neagră, 
deasupra căreia era desfăşurată o pânză triunghiulară, alungită 
ca o aripă de rândunică. 

— O corabie! strigară într-un glas cei patru prieteni, în timp 
ce valeţii îşi arătau şi ei bucuria, fiecare în felul lui. 

Era într-adevăr un vas de război din Dunkerque, care 
naviga spre Boulogne. 

Cei patru stăpâni, Blaisois şi Mousqueton îşi uniră vocile 
într-un singur strigăt, care pluti pe faţa unduită a valurilor, în 
timp ce Grimaud, fără o vorbă, ridica pălăria în vârful vâslei, ca 
să atragă mai uşor privirile celor ce-i vor auzi. 

După un sfert de ceas, o barcă de pe corabie îi remorcă şi 
astfel ajunseseră pe puntea micului vas. Grimaud numără 
douăzeci de guinee căpitanului corăbiei din partea stăpânului 
său şi, pe la ceasurile nouă dimineaţa, mulţumită unui vânt 
prielnic, francezii noştri puneau piciorul pe pământul patriei. 

— Uf! Bine mai e să simţi pământul sub picioare! zise 
Porthos, înfigându-şi cizmele uriaşe în nisip. Acum să 
îndrăznească cineva să-mi caute pricină, să se uite urât la mine 


sau măcar să mă atingă cu un deget, că-l învăţ eu minte! Să mă 
ia naiba dacă nu ţin piept unui regat întreg! 

— În schimb, eu te poftesc să nu-ţi mai trâmbiţezi atâta 
vitejia, Porthos, fiindcă mi se pare că pe aici lumea se uita lung 
la noi, îl povăţui d'Artagnan. 

— Dă-i încolo! bombăni Porthos. Ne admiră! 

— Uite ce, Porthos, i-o reteză d'Artagnan. Crede-mă, nu-mi 
arde să mă umflu în pene. Văd nişte oameni în haine negre şi, în 
situaţia noastră, oamenii în haine negre mă sperie, zău. 

— Aştia-s vameşii din port, zise Aramis. 

— Pe vremea celuilalt cardinal, marele cardinal, vorbi 
Athos, s-ar fi uitat la noi cu mai multă luare-aminte decât la 
mărfuri. Dar azi, fiţi liniştiţi, prieteni, se uită mai mult la mărfuri 
decât la noi. 

— Mie, unul, nu-mi prea vine să cred, spuse d'Artagnan. Mai 
bine o apuc printre dune. 

— De ce să nu mergem prin oraş? întrebă Porthos. M-ar 
ispiti mai degrabă un han ca lumea, decât să umblu prin 
nisipurile astea blestemate, create de Dumnezeu doar pentru 
iepuri. Şi pe urmă, mie mi-e foame. 

— Faci cum vrei, Porthos, răspunse d'Artagnan. În ce mă 
priveşte, socot că nimic nu-i mai sigur în situaţia noastră decât 
s-o luăm peste câmp. 

Şi, încredinţat că toţi ceilalţi îi împărtăşesc părerea, 
gasconul o porni printre dune, fără să mai aştepte răspunsul lui 
Porthos. Ceilalţi îl urmară şi curând se făcură nevăzuţi printre 
movilele de nisip, fără să fi atras atenţia cuiva. 

— Şi-acum, să stăm puţin de vorbă, zise Aramis, după ce 
străbătură vreun sfert de leghe. 

— Ba mai bine să o luăm la picior, propuse d'Artagnan. Am 
scăpat de Cromwell, de Mordaunt, de mare: trei prăpăstii care 
erau cât pe ce să ne înghită, dar de domnul Mazarin nu mai 
scăpăm. 

— Ai dreptate, încuviinţă Aramis. Pentru mai multă 
siguranţă, aş zice să ne despărţim. 

— Da, chiar aşa, întări d'Artagnan. Să ne despărţim. 

Porthos dădu să deschidă gura, vrând să se împotrivească, 
dar gasconul îl strânse de mână, cerându-i să tacă. Uriaşul se 
supunea întotdeuna acestor semne ale tovarăşului său, pe care, 

de altfel, cu obişnuita-i bunătate, îl recunoştea mai ager la 
minte. Şi îşi înghiţi vorba. 

— De ce să ne despărţim? făcu Athos 

— Pentru că Mazarin ne-a trimis, pe Porthos şi pe mine, la 
Cromwell. lar noi, în loc să-l slujim pe Cromwell, l-am slujit pe 
regele Carol | şi asta nu-i acelaşi lucru. Înapoindu-ne împreună 
cu domnii de La Fere şi d'iHerblay, crima noastră se adevereşte; 
în schimb, înapoindu-ne singuri, ea rămâne îndoielnică şi cu 
îndoiala îi duci pe oameni foarte departe. Mai ales că eu, unul, 
vreau să-i dau puţin de furcă lui Mazarin. 

— la te uită! zise Porthos. Ai dreptate! 

— Uitaţi un lucru, interveni Athos. Noi suntem prizonierii 
voştri şi nu ne socotim câtuşi de puţin dezlegaţi de cuvântul pe 
care vi l-am dat, iar voi, aducându-ne prizonieri la Paris... 

— Vezi, Athos, îi curmă vorba d'Artagnan, pe mine, unul, 
mă supără când un om deştept ca tine înşiră lucruri nesărate, pe 
care nici un şcolar de clasa a treia nu le-ar rosti. Cavalere, 
continuă el, adresându-se lui Aramis, care, sprijinit în spadă şi 
privind cu mândrie în jur, părea, de la primul cuvânt spus de 
Athos, că împărtăşeşte părerea contelui, deşi la început avusese 
cu totul altă părere. Cavalere, trebuie să înţelegi că azi, ca 
întotdeauna, firea mea bănuitoare exagerează. La urma urmei, 
Porthos şi cu mine nu riscăm nimic. Dar dacă totuşi, prin cine 
ştie ce întâmplare, ar încerca cineva să ne aresteze în faţa 
voastră, ştiţi bine! nu se arestează şapte oameni cum se 
arestează trei. Spadele ar sări din teacă şi toată povestea şi aşa 
neplăcută, ar deveni o adevărată pacoste care ne-ar pierde pe 
toţi. Şi-apoi, dacă nenorocirea se abate peste doi dintre noi, nu 
e oare mai bine să rămână ceilalţi doi în libertate, căutând să-i 
scoată pe primii din încurcătură, cu rugăminţi, şiretlicuri, 
uneltiri, până-i eliberează? În sfârşit, cine ştie dacă ducându-ne, 
voi la regina, noi la Mazarin, nu vom dobândi iertarea, care 
desigur nu ni s-ar da înfăţişându-ne toţi laolaltă? Haideţi, Athos 
şi Aramis, voi apucaţi la dreapta; noi, Porhos, să apucăm la 
stânga şi în timp ce ei vor străbate Normandia, noi vom ajunge 
la Paris pe drumul cel mai scurt. 

— Şi dacă ne prind pe drum, cum ne dăm de ştire unii 
altora despre această nenorocire? întrebă Aramis. 

— Nimic mai uşor, răspunse d'Artagnan. Stabilim un drum 
de la care nu ne mai abatem, voi duceţi-vă prin Saint-Valery la 


Dieppe şi de acolo drept la Paris; noi trecem prin Abbeville, 
Amiens, Péronne, Compiègne, Senlis şi ori de câte ori ne oprim 
la o casă sau la un han, să scrijelim pe zid cu vârful cuţitului, 
sau pe geam cu diamantul, un semn oarecare capabil să 
îndrumeze cercetările celor rămaşi liberi. 

— Oh, prietene! zise Athos. Cât aş preţui însuşirile minţii 
tale, dacă n-aş zăbovi să mă închin la cele ale inimii. 

Şi-i întinse mâna. 

— Tu crezi că vulpoiul are geniu, Athos? zise gasconul, 
ridicând din umeri. Nicidecum, dar ştie să înfulece găinile, să 
păcălească vânătorii şi să găsească drumul la fel de bine şi ziua 
şi noaptea. Asta-i tot. Haideţi, ne-am înţeles? 

— Ne-am înţeles. 

— Atunci să împărţim banii, hotărî d'Artagnan. Trebuie să 
mai avem vreo două sute de pistoli. Câţi bani mai avem, 
Grimaud? 

— Nouăzeci de ludovici, domnule. 

— Straşnic! Ura! Uite soarele. Bună dimineaţa, prietene 
soare! Cu toate că nu eşti aidoma celui din Gasconia, te 
recunosc, ori măcar mă prefac că te recunosc. Bună dimineaţa! 
E mult de când nu te-am mai văzut. 

— Haide, haide d'Artagnan! rosti Athos. Nu face pe 
grozavul, doar eşti cu lacrimile-n ochi. Să fim mereu sinceri unul 
cu celălalt, chiar dacă sinceritatea asta ar da în vileag calităţile 
noastre. 

— Crezi că e uşor, Athos, să te desparţi cu sânge rece de 
doi prieteni ca tine şi ca Aramis, mai ales la vreme de primejdie? 

— Nu, nicidecum, răspunse Athos. Vino să te îmbrăţişez, fiul 
meu. 

— Ei, drăcie! hohoti Porthos. Mi se pare că plâng. 
Caraghioasă istorie! 

Cei patru prieteni se aruncară unii în braţele altora, 
contopindu-se parcă. Aceşti patru oameni, uniţi într-o 
îmbrăţişare frăţească, avură neîndoios în clipa aceea un singur 
suflet. 

Blaisois şi Grimaud plecau cu Aramis şi Athos. Pentru Portos 
şi d'Artagnan, Mousqueton era de ajuns. 

Banii se împărţiră frăţeşte, ca întotdeauna: apoi, cei patru 
gentilomi îşi strânseră mâinile, îşi jurară din nou prietenie 
veşnică şi se despărţiră, pornind fiecare pe drumul hotărât, nu 


fără a se mai întoarce spre a-şi striga unii altora cuvinte pline de 
dragoste, îngânate apoi de ecoul dunelor. In cele din urmă, nu 
se mai văzură. 

— Să mă ia naiba, d'Artagnan! zise Porthos. Trebuie 
negreşit să-ţi vorbesc, fiindcă nu pot să am ceva pe suflet 
împotriva ta. Află că de data asta nu te-am înţeles. 

— De ce! întrebă d'Artagnan, cu zâmbetul lui şiret. 

— Pentru că dacă pe Athos şi pe Aramis îi ameninţă într- 
adevăr primejdia, aşa cum ai spus tu, nu era deloc momentul 
să-i părăsim. Eu îţi mărturisesc că-şi fi fost gata să-i urmez, ba 
mai mult, sunt gata să alerg după ei, fără să-mi pese de toţi 
Mazarinii de pe lume. 

— Dacă ar fi aşa, Porthos, ai avea dreptate s-o faci, zise 
d'Artagnan. Dar află încă ceva, un fleac care te va face să-ți 
schimbi cu totul părerea; nu pe ei, ci ce noi ne ameninţă 
primejdia cea mare. Deci nu i-am părăsit ca să-i lăsăm în voia 
soartei, ci ca să nu-i băgăm în belea. 

— Adevărat? murmură Porthos, holbând ochii uimit. 

— Fără îndoială: dacă-i arestează, ei nimeresc la Bastilia, 
noi însă ajungem de-a dreptul în Piaţa Grève. 

— Oho! exclamă Porthos. Şi de acolo e cam mult până la 
blazonul ăla de baron pe care mi-l tot făgăduiai, d'Artagnan? 

— Ei, poate nu chiar atât de mult după cât ţi se pare. Ştii 
proverbul: "Toate drumurile duc la Roma". 

— Şi de ce ne ameninţă pe noi o primejdie mai mare decât 
pe ei? întrebă din nou Porthos. 

— Pentru că ei n-au făcut altceva decât să îndeplinească 
misiunea încredinţată de către regina Henriette, în timp ce noi 
am trădat misiunea primită de la Mazarin; pentru că, plecaţi 
acolo ca trimişi pe lângă Cromwell, am devenit partizani ai 
regelui Carol |; pentru că, în loc să ajutăm la executarea regelui 
osândit de aceşti fanfaroni care se numesc Mazarin, Cromwell, 
Joyce, Pridge, Fairfax şi alţii, noi era cât pe ce să-l scăpăm de la 
moarte. 

— Pe legea mea, aşa e! adeveri Porthos. Dar cum îţi 
închipui că printre atâtea griji de seamă, Cromwell a mai avut 
vreme să se gândească... 

— Cromwell se gândeşte la tot, Cromwell are timp pentru 
tot şi, crede-mă, prietene, nici noi nu trebuie să pierdem timpul, 


căci e foarte preţios. Suntem în siguranţă abia după ce-l vom fi 
văzut pe Mazarin, şi, poate, că nici atunci... 

— Drace! bombăni Porthos. Şi lui Mazarin ce-i spunem? 

— Las' pe mine, am un plan. Cine râde la urmă râde mai 
bine. Cromwell e foarte tare; Mazarin e şiret, dar îmi place mult 
mai mult să mă măsor cu ei, decât să mă bat cu răposatul 
Mordaunt. 

— Hm, ce plăcut e să spui: răposatul Mordaunt! constată 
Porthos. 

— Nu zic ba! încuviinţă d'Artagnan. Dar acum, la drum! 

Şi fără să mai piardă o clipă, se îndreptară amândoi spre 
Paris, urmaţi de Mousqueton, pe care numai după un sfert de 
ceas de goană îl treceau toate năduşelile, după ce tremurase 
vârtos peste noapte. 


Capitolul XXXV Întoarcerea 


Athos şi Aramis apucară voiniceşte pe drumul arătat de 
d'Artagnan, socotind că ar fi mai bine pentru ei să fie arestați 
cât mai aproape de Paris. 

În fiece seară, temându-se să nu fie arestați peste noapte, 
scrijeleau fie pe ziduri, fie pe geamuri, semnul de recunoaştere 
hotărât; dar spre marea lor mirare, dimineața se trezeau tot 
liberi. 

Pe măsură ce se apropiau de Paris, marile evenimente la 
care luaseră parte şi care tulburaseră într-atât Anglia se 
destrămau ca un vis; şi, dimpotrivă, evenimentele petrecute în 
lipsa lor, la Paris şi în provincie, le ieşeau întru întâmpinare. 

În timpul celor şase săptămâni cât lipsiseră ei, în Franţa se 
petrecuseră atâtea lucruri mărunte, încât toate laolaltă făceau 
aproape cât un mare eveniment .Trezindu-se într-o bună 
dimineaţă fără rege şi fără regină, parizienii se frământaseră 
peste măsură la gândul că au fost părăsiţi; plecarea lui Mazarin, 
deşi atât de dorită, nu putu să compenseze nici pe departe 
plecarea celor doi auguşti fugari. 

Întâiul simţământ care cuprinsese Parisul aflând de fuga la 
Saint-Germain - fugă înfăţişată cititorului - a fost ceva învecinat 
cu spaimă copiilor atunci când se trezesc în mijlocul nopţii sau în 


singurătate. Parlamentul, în mari emoţii, hotărî să trimită o 
delegaţie la regină, să o roage să nu lipsească Parisul prea 
multă vreme de augusta-i prezenţă. 

Regina se afla însă şi acum sub îndoita impresie a victoriei 
de la Lens şi a orgoliului pe care i-l dădea fuga ei atât de 
izbutită. Deputaţii nu numai că nu avură cinstea să fie primiţi de 
regină, dar trebuiră să aştepte în drum, unde Cancelarul - 
acelaşi cancelar Seguier, pe care în prima parte a povestirii de 
faţă l-am văzut urmărind cu atâta înverşunare o scrisoare până 
chiar în corsajul reginei - veni să le aducă ultimatumul curţii: 
dacă Parlamentul nu se umilea în faţă maiestăţii-sale, renegând 
tot ce dusese la dezbinare, Parisul urma să fie asediat a doua zi, 
în care scop ducele de Orléans ocupase de pe acum podul de la 
Saint-Cloud, în vreme ce Prinţul, încununat încă de gloria 
victoriei dobândite la Lens, pusese stăpânire pe Charenton şi 
Saint-Denis. 

Din nenorocire pentru curte, căreia un răspuns cumpătat i- 
ar fi adus, poate, mulţi partizani, această ameninţare dădu alte 
roade decât cele aşteptate. Ea răni mândria Parlamentului şi, 
simțindu-se puternic sprijinit de burghezie, conştientă de 
puterea sa din clipa eliberării lui Broussel, Parlamentul răspunse 
la aceste cerinţe susţinând că Mazarin era cunoscut drept 
autorul tuturor relelor, declarându-l duşman al regelui şi al 
statului şi poruncindu-i să părăsească în aceeaşi zi curtea, iar 
Franţa în timp de opt zile, răgaz după care, dacă n-ar fi dat 
ascultare acestor ordine, supuşii regelui erau chemaţi să-l 
urmărească şi să-l prindă. 

Acest răspuns hotărât, la care curtea nu se aştepta nici pe 
departe, punea în acelaşi timp şi Parisul şi pe Mazarin în afara 
legii. Rămânea de văzut doar cine avea să învingă: Parlamentul 
sau curtea. 

Curtea se pregăti atunci de atac, iar Parisul de apărare. 
Burghezia era ocupată cu treburile obişnuite în vreme de 
răscoală, adică să întindă lanţuri şi să desfunde străzile, când 
văzu venindu-i în ajutor, aduşi de vicar, pe prinţul de Conti, 
fratele prinţului de Condé şi pe ducele de Longueville, cumnatul 
său. Din acea clipă, se simţiră liniştiţi, căci aveau de partea lor 
doi prinți de sânge regesc, şi, în plus, avantajul de aşi spori 
rândurile. Era în zece ianuarie când parizienii primiră acest 
ajutor neaşteptat. 


După o dezbatere furtunoasă, prinţul de Conti fu numit 
generalissim al armatelor regelui, aflate în afara Parisului, având 
ca locotenenţi pe ducii d'Elbeuf şi de Bouillon şi pe mareşalul de 
La Mothe. Ducele de Longueville, fără să fi primit vreo 
însărcinare ori vreun titlu, se mulțumea să-l ajute pe cumnatul 
său. 

Cât priveşte pe domnul de Beaufort, el venise de la 
Vend6mois,  aducându-şi - spune cronica -  prestanţa, 
frumoasele-i plete şi acea popularitate care îl făcea regele 
halelor. 

Armata pariziană se organizase cu acea repeziciune 
caracteristică burghezilor porniţi să îmbrace haina ostăşească 
sub imboldul unui simţământ oarecare. In ziua de 19, armata 
improvizată încercase o ieşire, mai mult ca să se asigure pe ea 
cât şi pe alţii de propria-i existenţă, decât cu vreun gând serios, 
fluturând în fruntea ei un steag pe care se putea citi această 
lozincă ciudată: Ne căutăm regele. 

Zilele următoare se scurseră cu câteva mici operaţiuni, care 
avură drept rezultat prinderea unor trupe şi incendierea a două- 
trei case. 

Aici se ajunsese la începutul lui februarie şi tocmai în prima 
zi a acestei luni, cei patru prieteni sosiseră, la Boulogne şi 
apucaseră pe drumuri deosebite spre Paris. 

Către sfârşitul celei de a patra zi de drum, ocoliră 
prevăzători oraşul Nanterre, de teamă să nu dea cumva peste 
oameni de-ai reginei. 

Athos luă cu inima îndoită aceste măsuri de prevedere, însă 
Aramis îl făcu să-şi dea seama, pe bună dreptate, că nu le era 
îngăduită nici o nesocotinţă, întrucât regele Carol le încredinţase 
o misiune supremă şi sfânta şi această misiune, primită la 
picioarele eşafodului, nu va fi îndeplinită decât la picioarele 
reginei. 

Athos trebui deci să încuviinţeze. 

În cartierele mărginaşe ale oraşului, călătorii noştri găsiră o 
pază straşnică: într-adevăr, tot Parisul era înarmat. Santinela nu 
îngădui celor doi gentilomi să treacă şi chemă sergentul. 

Sergentul apăru îndată şi, cu măreţia oricărui burghez care 
are fericirea să poarte un grad, îi întrebă: 

— Cine sunteţi? 

— Doi gentilomi, răspunse Athos. 


— De unde veniţi? 

— De la Londra. 

— Şi ce căutaţi la Paris? 

— Avem de îndeplinit o misiune pe lângă maiestatea-sa 
regina Angliei. 

— Aha, aşa! Toată lumea bate azi drumul la regina Angliei! 
le-o întoarse sergentul. Mai avem la post trei gentilomi, cărora 


tocmai li se cercetează hârtiile. Şi ei vor să meargă la 
maiestatea-sa. Unde-s hârtiile voastre? 
— N-avem. 


— Cum n-aveţi? 

— Am spus că venim din Anglia şi nu ştim nimic de ultimele 
evenimente politice. Am părăsit Parisul înainte să plece regele. 

— Ei! tăcu sergentul cu aerul că a prins mişcarea. Sunteţi 
cu siguranţă de-ai lui Mazarin şi vă furişaţi la noi să ne spionaţi. 

— Dragă prietene, zise Athos, care până atunci lăsase în 
seama lui Aramis grijă să-i răspundă. Dacă eram oamenii lui 
Mazarin, aveam la mână toate hârtiile cu putinţă. În situaţia ta, 
crede-mă, ar trebui să te îndoieşti în primul rând de cei cu 
hârtiile în regulă. 

— Haideţi la corpul de gardă, hotărî sergentul. O să vă 
lămuriţi acolo cu comandantul. 

Făcu un semn santinelei să-şi vadă de treabă, apoi porni cu 
cei doi gentilomi spre corpul de gardă. 

Corpul de gardă era ticsit de burghezi şi de oameni din 
popor. Unii jucau, alţii beau, alţii şedeau la taclale. 

Într-un colţ, aproape ascunşi vederii, se aflau cei trei 
gentilomi sosiți mai înainte, cărora ofiţerul le cerceta hârtiile. 
Ofiţerul şedea într-o încăpere vecină, gradul ce purta 
îngăduindu-i cinstea de a lucra singur într-o cameră. 

Prima mişcare a noilor veniţi, cât şi a celorlalţi sosiți mai 
înainte fu să se cerceteze unii pe alţii din cele două colţuri ale 
corpului de gardă, cu o privire scurtă şi iscoditoare. Primii veniţi 
erau înfăşuraţi grijuliu în mantale lungi. Unul dintre ei, mai 
scund decât tovarăşii săi, se ţinea în umbră. 

Când sergentul, intrând, vesti că, după cât se pare, aduce 
doi partizani de-ai lui Mazarin, cei trei gentilomi ciuliră urechile 
şi deveniră foarte atenţi. Cel mai scund, care făcuse doi paşi 
înainte, se trase îndată înapoi, în umbră. La ştirea că noii veniţi 


n-au hârtii asupra lor, toţi socotiră că nu vor fi lăsaţi să intre în 
oraş. 

— Ba, dimpotrivă, se pare că vom intra, fiindcă avem de-a 
face cu oameni înţelegători, zise Athos. Lucrul e foarte simplu: 
întrebaţi de numele noastre pe regina Angliei şi, dacă 
maiestatea-sa răspunde de noi, nădăjduim că nu veţi mai avea 
nimic de spus şi ne veţi lăsa să trecem. 

La aceste cuvinte, gentilomul ascuns în umbră deveni şi 
mai atent, ba chiar avu o mişcare de surprindere atât de 
neaşteptată, încât pălăria, împinsă de gulerul mantalei în care 
se înfăşurase cu şi mai multă grijă, i se rostogoli pe podea. El se 
aplecă şi o ridică iute de jos. 

— O, Dumnezeule! exclamă Aramis, împungându-l pe Athos 
cu cotul. Ai văzut? 

— Ce? întrebă Athos. 

— Ai văzut mutra celui mai scund dintre cei trei gentilomi? 

— Nu. 

— Mi s-a părut... dar nu e cu neputinţă... 

În clipa aceea, sergentul, care trecuse în încăperea 
alăturată să ia ordinele comandantului, se întoarse şi, arătând 
spre cei trei gentilomi, cărora le întinse o hârtie, spuse: 

— Dânşii sunt în regulă, lăsaţi-i să treacă. 

Cei trei gentilomi dădură din cap şi se grăbiră să pornească 
pe drumul care, la porunca sergentului, se deschidea înaintea 
lor. Aramis îi urmări cu privirea şi, în momentul când gentilomul 
cel scund trecu prin faţa lui, strânse cu putere braţul lui Athos. 

— Ce e? întrebă acesta. 

— Hm... o vedenie, desigur. 

Apoi se adresă sergentului: 

— Spune-mi, domnule, îi cunoşti pe cei trei gentilomi care 
au ieşit adineauri? 

— Îi cunosc după acte: sunt domnii de Flamarens, de 
Châtillon şi de Bruy, trei partizani ai Frondei, care se duc să-l 
întâlnească pe ducele de Longueville. 

— Ciudat, murmură Aramis, răspunzând mai degrabă 
gândurilor sale decât sergentului. Mi s-a părut că-l recunosc pe 
Mazarin. 

Sergentul izbucni în râs. 

— El, să vină singur la noi, în gura lupului, ca să fie 
spânzurat? Nu-i chiar atât de prost! 


— Eh, poate că m-am înşelat, şopti Aramis. N-am ochiul lui 
d'Artagnan, el nu dă niciodată greş. 

— Cine vorbeşte aici de d'Artagnan? întrebă ofiţerul, ivindu- 
se în prag. 

— la te uită! îngână Grimaud, holbând ochii cât pumnul. 

— Ce e? întrebară într-un glas Aramis şi Athos. 

— Planchet! răspunse Grimaud. Planchet, ofiţer! 

— Domnii de la Fère şi d'Herblay din nou la Paris! strigă 
ofițerul. Ce fericire pentru noi! Căci, fără îndoială, veniți să vă 
alăturaţi prinților! 

— După cum vezi, dragă Planchet, zise Aramis, în timp ce 
Athos zâmbea, văzând ce om mare era în militia burgheză fostul 
tovarăş al lui Mousqueton, Bazin şi Grimaud. 

— Şi domnul d'Artagnan, de care aţi pomenit adineauri, 
domnule d'Herblay, pot îndrăzni să întreb dacă mai ştiţi ceva de 
dânsul? 

— Ne-am despărţit acum patru zile, dragul meu şi am toate 
motivele să cred că a ajuns înaintea noastră la Paris. 

— Nu, domnule, sunt sigur că nu s-a întors în capitală; doar 
dacă nu s-a oprit cumva la Saint-Germain. 

— Nu cred, am stabilit să ne întâlnim la hanul "La Căpriţa". 

— Am trecut chiar azi pe acolo. 

— Şi frumoasa Magdalena n-a primit nici o ştire? întrebă 
Aramis, zâmbind. 

— Nu, domnule, tocmai că era tare îngrijorată. 

— De fapt, adăugă Aramis, încă nu-i timpul pierdut. Noi am 
venit foarte repede. Dă-mi voie deci, dragă Athos, să nu mă mai 
interesez de prietenul nostru şi să-l felicit pe Planchet. 

— Ah, domnule cavaler! zise Planchet, înclinându-se. 

— Locotenent! exclamă Aramis. 

— Locotenent şi făgăduiala că voi fi căpitan. 

— Frumos! zise Aramis. Şi cum de eşti la aşa mare cinste? 

— Mai întâi, ştiţi, domnilor, că mulţumită mie a scăpat 
domnul de Rochefort? 

— Ba bine că nu! Chiar el ne-a povestit. 

— Mazarin era cât pe ce să mă spânzure, dar asta m-a 
făcut şi mai cunoscut. 

— Şi mulţumită acestei popularităţi... 


— Nu, mulţumită altui lucru mai de folos. Ştiţi, de altfel, c- 
am slujit în regimentul din Piemont, unde-am avut cinstea să 
port gradul de sergent. 

— Da. 

— Ei şi într-o zi, când nimeni nu era în stare să încoloneze o 
mulţime de burghezi înarmaţi, fiindcă porneau aiurea, unii cu 
dreptul, alţii cu stângul, eu am izbutit să-i fac pe toţi să 
pornească cu acelaşi picior. Şi m-au făcut locotenent pe câmpul 
de... instrucţie. 

— Asta e, va să zică, spuse Aramis. 

— Aşa încât, adăugă Athos, te găseşti în tovărăşia a o 
mulţime de nobili. 

— Desigur! Mai întâi, printre noi, după cum ştiţi, se află 
prinţul de Conti, ducele de Longueville, ducele de Beaufort, 
ducele d'Elbeuf, ducele de Bouillon, ducele de Chevreuse, 
domnul de Brissac, mareşalul de La Mothe, domnul de Luynes, 
marchizul de Vitry, prinţul de Marcillac, marchizul de 
Noirmoutiers, contele de Fiescue, marchizul de Laigues, contele 
de Montrâsor, marchizul de Sévigné şi mai ştiu eu cine... 

— Şi domnul Raoul de Bragelonne, nu? întrebă Athos eu un 
tremur în glas. D'Artagnan mi-a spus că ţi l-a lăsat în grijă la 
plecare, bunul meu Planchet. 

— Da, întocmai ca pe fiul său, domnule conte şi trebuie să 
vă spun că nu l-am pierdut nici o clipă din ochi. 

— Spune-mi, urmă Athos, cu vocea sugrumată de fericire, 
cum o duce? Nu i s-a întâmplat nimic rău? 

— Nimic, domnule. 

— Şi unde stă? 

— Tot la "Carol cel Mare". 

— Şi unde-şi petrece vremea? 

— Când la regina Angliei, când la doamna de Chevreuse. El 
şi contele de Guiche sunt nedespărţiţi. 

— Îți mulţumesc, Planchet, îţi mulţumesc! zise Athos, 
întinzându-i mâna. 

— Oh, domnule conte! vorbi Planchet, abia atingându-i 
mâna cu vârful degetelor. 

— Conte, ce faci? Întinzi mâna unui fost lacheu?! zise 
Aramis. 

— Prietene, ripostă Athos, mi-a dat veşti despre Raoul. 


— Şi-acum, domnilor, ce doriţi să faceţi? întrebă Planchet, 
care nu auzise aceste cuvinte. 

— Să ne întoarcem la Paris, dacă ne dai voie, bineînţeles, 
dragă domnule Planchet, răspunse Athos. 

— Cum, dacă vă dau voie?! Nu vă bateţi joc de mine, 
domnule conte! Nu-s decât sluga dumneavoastră. 

Şi se înclină. 

Apoi, întorcându-se către oamenii săi, le porunci: 

—  Lăsaţi-i să treacă, îi cunosc, domnii sunt prietenii 
domnului de Beaufort. 

— Trăiască Beaufort! strigă întreg postul în cor, deschizând 
drumul lui Athos şi Aramis. 

Singur sergentul se apropie de Planchet. 

— Cum aşa, fără hârtii de trecere? şopti el. 

— Da, fără, hotărî Planchet. 

— la seama, căpitane, urmă el, dându-i dinainte gradul ce-i 
fusese făgăduit. la seama: unul dintre cei trei gentilomi care au 
plecat adineauri mi-a spus să mă feresc de domnii aceştia. 

— Foarte bine, i-o reteză Planchet, semeţ. Dar eu îi cunosc 
şi răspund de dânşii. 

După aceea îi strânse mâna lui Grimaud, care păru foarte 
mândru de această cinste. 

— La revedere, căpitane! rosti Aramis pe un ton glumeţ. 
Dacă ni se întâmpla ceva, ne vom sluji de numele dumitale. 

— Domnule, zise Planchet, acum, ca întodeauna, sunt 
slujitorul dumneavoastră. 

— E isteţ, păcătosul, chiar foarte isteţ! zise Aramis, 
încălecând. 

— Păi cum să nu fie, făcu Athos, urcându-se şi el în şa, când 
a periat atât amar de vreme pălăriile stăpânului său? 


Capitolul XXXVI Ambasadorii 


Cei doi prieteni porniră de îndată la drum, coborând 
povârnişul abrupt din marginea oraşului. Ajunşi la poalele 
povârnişului, văzură cu uimire că străzile Parisului se 
preschimbaseră în râuri, iar pieţele în lacuri. În urma marilor ploi 


căzute în luna ianuarie, Sena se revărsase şi inundase aproape 
jumătate din capitală. 

Athos şi Aramis, pe caii lor, înfruntară voiniceşte inundația. 
Curând însă bietele animale intrară în apă până la grumaz, încât 
cei doi gentilomi se hotărâră să ia o barcă, ceea ce şi făcură, 
după ce trimiseră valeţii să-i aştepte la Hale. 

Aşadar, ajunseră la Luvru într-o barcă. Era în puterea nopţii 
şi Parisul, văzut astfel la lumina palidă şi tremurândă a câtorva 
felinare, cu tot puhoiul de ape ce-l năpădise, cu bărcile încărcate 
de patrule cu arme scânteietoare, cu toate acele parole 
schimbate între posturile de strajă, avea o înfăţişare ce-l uimi pe 
Aramis, omul cel mai aplecat spre porniri războinice din câţi 
puteai să întâlneşti vreodată. 

Pătrunseră, în sfârşit, la regină, dar se văzură nevoiţi să 
aştepte în anticameră. Maiestatea-sa tocmai primise în audienţă 
nişte gentilomi care aduceau veşti din Anglia. 

— Noi, spuse Athos slujitorului care-i dăduse acest răspuns, 
noi nu numai că aducem veşti din Anglia, dar chiar venim de 
acolo. 

— Numele dumneavoastră, domnilor? 

— Contele de La Fère şi cavalerul d'Herblay, zise Aramis. 

— A, în acest caz, zise slujitorul, care auzise aceste nume 
rostite de atâtea ori şi cu atâta speranţă de către regină - în 
acest caz, maiestatea-sa nu mi-ar ierta dacă v-aş lăsa să 
aşteptaţi măcar o singură clipă. Urmaţi-mă, vă rog. 

Şi porni înainte, urmat de Athos şi de Aramis. 

Ajunşi la camera reginei, le făcu semn să aştepte, apoi 
deschise uşa şi spuse: 

— Nădăjduiesc, doamnă, că maiestatea-voastră mă va ierta 
de a nu mă fi supus poruncilor sale, când va afla că anunţ pe 
contele de La Fère şi pe cavalerul d'Herblay. 

La auzul acestor nume, regina scoase un țipăt de bucurie, 
care răzbătu până la cei doi gentilomi. 

— Sărmană regină! murmură Athos. 

— Oh! Să intre! Să intre! strigă la rându-i tânăra prinţesă, 
alergând spre uşă. 

Biata copilă nu-şi părăsea o clipă mama, străduindu-se în 
fel şi chip să o facă să uite lipsa celor doi fraţi şi a surioarei sale. 

— Intraţi, intraţi, domnilor, repetă ea, deschizând uşa. 
Athos şi Aramis păşiră în încăpere. Regina şedea într-un jil, iar 


înaintea ei, în picioare, se aflau doi dintre cei trei gentilomi 
întâlniți la corpul de gardă. 

Erau domnii de Flamarens şi Gaspard de Coligny, duce de 
Châtillon, fratele celui ucis cu şapte sau opt ani în urmă într-un 
duel în Piaţa Regală, duel care avusese loc din pricina doamnei 
de Longueville. 

Când auziră numele noilor veniţi, ei se dădură un pas înapoi 
şi, neliniştiţi, schimbară câteva vorbe în şoaptă. 

— Ei bine, domnilor? exclamă regina Angliei, văzându-i pe 
Athos şi Aramis. lată-vă, în sfârşit, prieteni credincioşi, numai că 
de astă dată curierii v-au luat-o înainte. Curtea a fost înştiinţată 
de cele petrecute la Londra în clipa când dumneavoastră intraţi 
în Paris. lată aici pe domnii de Flamarens şi Châtillon, care-mi 
aduc cele mai noi ştiri din partea maiestăţii-sale regina Anna de 
Austria. 

Artemis şi Athos se uitară unul la altul. Liniştea, ba chiar 
bucuria care strălucea în ochii reginei îi umplea de uimire. 

— Binevoiţi şi continuaţi, zise ea, adresându-se domnilor de 
Flamarens şi de Châtillon. Spuneţi, aşadar, că maiestatea-sa 
Carol |, augustul meu stăpân, a fost condamnat la moarte, 
împotriva voinţei exprimată de majoritatea supușilor săi? 

— Da, doamnă, îngâna Châtillon. 

Athos şi Aramis se priviră din ce în ce mai miraţi. 

— Şi că, dus la eşafod, urmă regina, la eşafod, o, Doamne! 
o, regele meul!... Şi că, dus la eşafod, a fost salvat de poporul 
revoltat? 

— Da, doamnă, răspunse Châtillon, atât de stins, încât cei 
doi gentilomi, deşi foarte atenţi, abia putură să-l audă. 

Regina îşi împreună mâinile cu o recunoştinţă plină de 
mărinimie, în timp ce principesa o îmbrăţişa cu ochii scăldaţi în 
lacrimi de bucurie. 

— Acum, nu ne mai rămâne decât să înfăţişăm maiestăţii- 
voastre umilul nostru respect, zise Châtillon, căruia îi venea 
greu să joace acest rol şi roşea în chip vădit sub privirea 
neclintită şi pătrunzătoare a lui Athos. 

— Încă o clipă, domnilor, spuse regina, oprindu-i cu un 
semn. O clipă, vă rog, căci iată pe domnii de La Fere şi 
d'Herblay, care, după cum aţi auzit, sosesc de la Londra şi care 
vă vor da, poate, ca martori oculari, amănunte pe care nu le 
cunoaşteţi. Veţi spune aceste amănunte reginei, buna mea soră. 


Vorbiţi, domnilor, vorbiţi, vă ascult. Nu-mi ascundeţi nimic; nu 
mă cruţaţi cu nimic. Din moment ce maiestatea-sa trăieşte încă 
şi onoarea coroanei e salvată, restul nu mai are nici o 
însemnătate pentru mine. 

Athos păli şi duse mâna la inimă. 

— Ei bine, spuse regina, care observase această mişcare, 
precum şi paloarea de pe chipul gentilomilor. Vorbiţi, domnule, 
vă rog. 

— Îmi cer iertare, doamnă, zise Athos, dar nu vreau să 
adaug nimic la povestirea acestor domni, mai înainte să 
recunoască singuri că poate s-au înşelat. 

— Să se fi înşelat? exclamă regina, înăbuşindu-se. Să se fi 
înşelat?... Dar ce se petrece? Oh, Dumnezeule! 

— Domnule, rosti domnul de Flamarens către Athos. Dacă 
ne-am înşelat, greşeala vine din partea reginei. Şi nădăjduiesc 
că nu aveţi cutezanţa a îndrepta ceva, fiindcă atunci ar însemna 
să tăgăduiţi spusele maiestăţii-sale. 

— Din partea reginei, domnule? întrebă Athos cu vocea sa 
liniştită şi puternică. 

— Da, murmură Flamarens, coborând ochii în pământ. 

Athos suspină cu tristeţe. 

— Nu cumva această greşeală porneşte de la cel care vă 
însoțea şi pe care l-am văzut alături de dumneavoastră la corpul 
de gardă, la cariera Roule? zise Aramis cu o politeţe jignitoare. 
Dacă eu şi contele de La Fère nu ne înşelăm, eraţi trei când aţi 
intrat în Paris. 

Châtillon şi Flamarens tresăriră. 

— Fi mai lămurit, conte! exclamă regina, a cărei spaimă 
creştea din clipă în clipă. Citesc pe fruntea dumitale 
deznădejdea, buzele dumitale şovăie să-mi dea o veste 
cumplită, mâinile îţi tremură... O! Doamne, Doamne! Ce s-a 
întâmplat? 

— Dumnezeule! îngână tânăra prinţesă, căzând în genunchi 
alături de maică-sa. Indură-te de noi! 

— Domnule, zise Châtillon. Dacă sunteţi purtătorul unei 
veşti îngrozitoare şi aveţi de gând să comunicaţi această veste 
reginei, înseamnă că sunteţi un om crud. 

Aramis se apropie de Châtillon, aproape să-l atingă cu 
pieptul. 


— Domnule, vorbi el printre dinţi, fulgerându-l cu privirea. 
Cred că nu aveţi pretenţia să ne învăţaţi, pe contele de La Fère 
şi pe mine, ce trebuie să spunem! 

In timpul acestui scurt schimb de cuvinte, Athos, cu mâna 
pe inimă şi cu capul în piept, se apropiase de regină. 

— Doamnă, spuse el, adânc mişcat. Cerul a dăruit prinților, 
care prin natura lor sunt mai presus de ceilalţi oameni, o inimă 
capabilă să suporte cele mai mari nefericiri altfel decât cei de 
rând; căci inima lor e temeiul superiorității lor. Socot deci că faţă 
de o mare regină ca maiestatea-voastră nu se cade a te purta 
aşa cum te-ai purta faţă de o femeie de starea noastră. Regină 
sortită tuturor suferințelor pe acest pământ, iată rezultatul 
misiunii ce ne-aţi încredinţat. 

Şi, îngenunchind în faţa reginei, care tremura îngheţată de 
spaimă, Athos scoase din sin o cutie în care se aflau decorația 
bătută în diamante, pe care regina i-o dăduse la plecare lordului 
de 

Winter şi inelul de nuntă încredinţat înaintea morţii de Carol 
lui Aramis; din clipa când le primise, Athos nu se mai despărţise 
de ele. 

Deschise cutia şi le întinse pe amândouă reginei, cu o mută 
şi adâncă durere. 

Regina luă inelul, îl duse, ca scuturată de friguri, la buze şi, 
fără un suspin, fără o lacrimă, desfăcu braţele în lături, păli şi 
căzu fără cunoştinţă în braţele doamnelor de onoare şi ale fiicei 
sale. 

Athos sărută poala rochiei nefericitei văduve şi, ridicându- 
se cu o înfăţişare impunătoare, care îi impresionă adânc pe toţi 
cei de faţă, rosti : 

— Eu, conte de La Fere, gentilom care nu a minţit niciodată, 
jur, mai întâi înaintea lui Dumnezeu şi apoi înaintea acestei 
sărmane regine, că am făcut pe pământul Angliei tot ce-a fost 
cu putinţă pentru a-l salva pe rege. Şi acum, cavalere, adăugă 
el, întorcându-se spre d'Herblay, să mergem, ne-am făcut 
datoria. 

— Nu încă, zise Aramis. Mai avem o vorbă cu aceşti domni. 
Şi, adresându-se lui Châtillon, adăugă: 

— Domnule, n-aţi vrea să ieşiţi puţin, măcar pentru o clipă, 
aş dori să vă spun ceva ce nu se cade spus în faţa reginei. 


Châtillon se înclină fără un cuvânt, în semn de încuviinţare. 
Athos şi Aramis ieşiră cei dintâi, Châtillon şi Flamarens în urma 
lor. Tuspatru străbătură în tăcere anticameră. Ajunşi la o terasă 
care se deschidea în dreptul unei ferestre, Aramis se îndreptă 
spre acest loc unde nu se afla nimeni şi, oprindu-se, se întoarse 
către ducele de Châtillon, căruia i se adresa astfel: 

— Domnul meu, mi se pare că v-aţi îngăduit adineauri a vă 
purta cu grosolănie faţă de noi. Asta nu se cuvine în nici un caz, 
cu atât mai puţin din partea unor oameni care au adus reginei 
solia unui mincinos. 

— Domnule! izbucni Châtillon. 

— Unde l-aţi lăsat pe domnul de Bruy? întrebă batjocoritor 
Aramis. Nu cumva s-a dus să-şi schimbe chipul, mult prea 
asemănător cu cel al domnului Mazarin?! Se ştie doar că la 
Palatul Regal se găsesc destule măşti italiene, de la cea a lui 
Arlechino şi până la cea a lui Pantalone. 

— Mi se pare că ne provocaţi, domnilor! zise Flamarens. 

— A! Numai vi se pare? 

— Cavalere, cavalere! căută Athos să-l potolească. 

— Lasă-mă să sfârşesc, spuse Aramis, furios. Ştii bine că 
nu-mi plac treburile făcute pe jumătate. 

— Isprăveşte-le, dară, domnule! rosti Châtillon, cu nimic 
mai prejos în mândria lui decât Aramis. 

Aramis se înclină. 

— Domnii mei, glăsui el. Un altul în locul meu ori al contelui 
de La Fère ar porunci să fiţi arestaţi, căci avem câţiva prieteni la 
Paris. Noi însă vă oferim un prilej de-a pleca nestingheriţi! 
Binevoiţi să stăm puţin de vorbă, cu spada în mână, pe terasa 
asta pustie. 

— Bucuros, încuviinţă Châtillon. 

— O clipă, domnilor, interveni Flamarens. Propunerea este 
ispititoare, recunosc, dar în clipa de faţă nu o putem primi. 

— De ce? întrebă Aramis, zeflemitor. Oare vecinătatea lui 
Mazarin vă face atât de prevăzători? 

— Auzi, Flamarens? murmură Châtillon. A lăsa fără răspuns 
o asemenea provocare ar însemna o pată pe numele şi onoarea 
mea. 

— Sunt de aceeaşi părere, încuviinţă Aramis. 

— Şi totuşi nu vei răspunde. De altfel, sunt sigur că şi 
domnii îmi vor împărtăşi părerea peste câteva clipe. 


Aramis clătină din cap cu o nemaiânchipuită ironie. 

Châtillon duse numaidecât mâna la spadă. 

— Duce, zise Flamarens, uiţi că mâine trebuie să comanzi o 
expediţie de foarte mare însemnătate şi, fiind desemnat de 
Prinţ, cu încuviințarea reginei, până mâine seară nu mai dispui 
de persoana dumitale? 

— Fie. Atunci ne vedem poimâine dimineaţă, zise Aramis. 

— Până poimâine dimineaţă e cam mult, răspunse 
Châtillon. 

— Nu eu am hotărât acest termen şi nici nu cer această 
amânare, i-o întoarse Aramis. Asta cu atât mai mult cu cât cred 
că ne-am putea întâlni cu prilejul expediției de care aţi pomenit. 

— Da, domnule, aveţi dreptate! exclamă Châtillon. Cu 
dragă inimă, dacă vă daţi osteneala să veniţi până la porţile 
Charentonului. 

— Cum de nu, domnule! Pentru cinstea de a vă întâlni aş 
merge şi până la capătul lumii, aşa că nu stau pe gânduri când e 
vorba de o leghe-două. 

— Atunci, pe mâine, domnule! 

— Pe mâine! Şi acum, duceţi-vă la cardinalul vostru, dar 
mai întâi făgăduiţi pe cuvânt de onoare că nu-i veţi pomeni un 
cuvânt despre întoarcerea noastră. 

— Puneti condiţii? 

— De ce nu? 

— Pentru că numai învingătorii pun condiţii şi 
dumneavoastră nu sunteți încă învingători, domnilor. 

— Atunci să ne încrucişăm spadele numaidecât. Nouă ne e 
totuna, mâine n-avem nici o expediție de comandat. 

Châtillon şi Flamarens se uitară unul la altul: în cuvintele şi 
gesturile lui Aramis era atâta ironie, încât Châtillon, mai ales, 
abia îşi înfrână mânia. Totuşi o vorbă a lui Flamarens îl făcu să 
se stăpânească. 

— Bine, fie! zise el. Oricine ar fi însoţitorul nostru, nu va şti 
nimic despre cele întâmplate. Dar îmi făgăduiţi, domnilor, că 
veţi veni mâine la Charenton? 

— Puteţi fi liniştiţi, domnilor, îi încredinţă Aramis. 

Cei patru gentilomi se salutară, dar de astă dată Châtillon şi 
Flamarens ieşiră cei dintâi din palat. Athos şi Aramis ieşiră în 
urma lor. 

— Pe cine ţi-a căşunat aşa din senin, Aramis? întrebă Athos. 


— Pe ăştia doi, la naiba! 

— Ce ti-au făcut? 

— Ce mi-au făcut?!... Cum, n-ai văzut? 

— Nu. 

— Au rânjit când am jurat că ne-am făcut datoria în Anglia. 
Dacă au crezut sau nu, îi priveşte; dacă au crezut, înseamnă că 
au vrut să ne insulte cu rânjetul lor; dacă nu, insulta e cu atât 
mai gravă şi trebuie să le arătăm cât mai iute că suntem buni la 
ceva. Încolo, nu mă supără prea mult c-au amânat povestea pe 
mâine. Astă-seară, cred, avem ceva mai bun de făcut decât să 
ne batem. 

— Ce anume? 

— Drace, să-l prindem pe Mazarin! 

Athos îşi răsfrânse buza dispreţuitor. 

— Expediţiile astea nu mă-ncântă, ştii bine, Aramis. 

— De ce? 

— Prea seamănă cu a lua prin surprindere. 

— Hotărât lucru, Athos, tu ai fi un general cu totul deosebit. 
Nu te-ai bate decât în plină zi, ţi-ai încunoştinţa duşmanul de 
clipa atacului şi-ai avea grijă să nu-l loveşti în timpul nopţii, de 
teamă să nu se spună că te-ai folosit de întuneric. 

Athos zâmbi. 

— De, omul nu poate să-şi schimbe firea. De altfel, în clipa 
de faţă, parcă poţi să ştii dacă arestarea lui Mazarin n-ar 
însemna mai mult un rău decât un bine, mai degrabă o 
încurcătură decât o victorie? 

— Cu alte cuvinte, Athos, nu eşti de părerea mea. 

— Dimpotrivă, socotesc că e o propunere cinstită, totuşi... 

— Totuşi? 

— Cred că n-ar fi trebuit să le smulgi acelor domni 
făgăduiala că nu-i vor spune nimic lui Mazarin. Fiindcă aşa 
aproape că te-ai legat să nu întreprinzi nimic. 

— Nici pomeneală, mă simt foarte liber, te rog să mă crezi. 
Să mergem, Athos. 

— Unde? 

— La domnul de Beaufort sau la domnul de Bouillon, să le 
spunem cum stau lucrurile. 

— Bine, dar cu o condiţie: întâi mergem la vicar. El e om al 
bisericii şi ştie ce-nseamnă mustrarea de conştiinţă. Mergem şi-i 
povestim tot ce avem pe cuget. 


— Nu, se împotrivi Aramis. El are să strice tot, o să ia totul 
pe seama lui. Mai bine să-l vedem la urmă. 

Athos surâse. Se vedea că tăinuieşte un gând. 

— Bine, fie, se învoi el. Atunci, cu cine începem? 

— Cu domnul de Bouillon, dacă vrei. E-n drumul nostru. 

— Acum îmi îngădui şi mie ceva, nu? 

— Ce anume? 

— Să mă abat pe la hanul "Carol cel Mare" şi să-l îmbrăţişez 
pe Raoul. 

— Cum nu! Merg şi eu, să-l îmbrăţişăm amândoi! 

Se urcară din nou în barca luată la venire şi se îndreptară 
spre Hale. Acolo găsiră pe Grimaud şi Blaisois cu caii şi toţi patru 
porniră spre strada Guénégaud. 

Numai că Raoul nu se afla la han: primise chiar în ziua 
aceea un mesaj din partea Prințului şi plecase de îndată cu 
Olivain. 


Capitolul XXXVII Cei trei locotenenţi ai 
Generalissimului 


leşind din hanul "Carol cel Mare", Athos şi Aramis se 
îndreptară mai întâi spre palatul ducelui de Bouillon, aşa cum 
hotărâseră. 

Era întuneric beznă, spre ceasurile tăcute şi singuratice ale 
nopţii, dar şi acum răsunau acele mii de zgomote ce trezesc, 
făcându-l să tresară de spaimă, un oraş asediat. La fiecare pas 
întâlneai baricade, la fiecare colţ de stradă - lanţuri întinse, la 
fiecare răscruce - bivuacuri; patrulele se încrucişau peste tot, 
schimbând parola; curierii diferiților comandanţi străbăteau 
pieţele; în sfârşit, între cetăţenii paşnici, ieşiţi pe la ferestre şi 
cei mai războinici care alergau pe străzi cu flinta pe umăr sau cu 
archebuza sub braţ, se înfiripau discuţii vii, arătând agitația 
spiritelor. 

Athos şi Aramis nu făcură o sută de paşi şi se văzură opriţi 
de santinelele de pe baricade; li se ceru parola, dar ei 
răspunseră că se duc la domnul de Bouillon cu o veste 
însemnată şi santinelele se mulţumiră să le dea o călăuză, 


chipurile să-i însoţească şi să le înlesnească trecerea, cu ordinul 
să-i supravegheze. Călăuza mergea înaintea lor şi cântă: 


Viteazul domn de Bouillon 
Boleşte astăzi de podagră... 


Era unul din cele mai noi cântece, cu nu ştiu câte strofe, 
unde fiecare era luat în tărbacă. 

Lângă palatul Bouillon întâlniră un grup de trei cavaleri, 
care se vede că ştiau toate parolele din lume, căci mergeau fără 
călăuză şi fără escortă şi, când ajungeau la vreo barieră, numai 
ce deschideau gura şi erau lăsaţi îndată să treacă, cu tot 
respectul cuvenit, fără îndoială, rangului lor. Văzându-i, Athos şi 
Aramis se opriră în loc. 

— Oho! făcu Aramis. Vezi, conte? 

— Văd, răspunse Athos. 

— Ce zici de aceşti trei cavaleri? 

— Dar tu, Aramis? 

— Parc-ar fi oamenii noştri. 

— Nu te înşeli câtuşi de puţin. L-am recunoscut pe domnul 
de Flamarens. 

— Şi eu pe domnul de Châtillon. 

— Cât despre cel cu mantie cafenie... 

— E cardinalul. 

— In persoană. 

— Cum naiba de se-ncumetă să umble prin preajma 
palatului Bouillon? mormăi Aramis. 

Athos zâmbi în tăcere. După cinci minute băteau la poarta 
palatului. 

La poartă veghea o santinelă, ca de obicei la cei cu ranguri 
înalte. Un post de pază se afla şi în curte, gata să îndeplinească 
poruncile date de locotenentul prinţului Conti. 

Aşa cum spunea cântecul, ducele de Bouillon era țintuit la 
pat de podagră; dar, în ciuda acestei belele ce-l împiedica să se 
urce pe cal de o lună încheiată, adică tocmai de când era 
asediat Parisul, ducele răspunse că e gata să-i primească pe 
contele de la La Fere şi pe cavalerul d'Herblay. 

Cei doi prieteni fură conduşi la duce. Bolnavul se afla în 
odaia lui, în pat, înconjurat de cel mai războinic decor cu 
putinţă. Pe pereţi atârnau peste tot săbii, pistoale, platoşe, 


archebuze - şi era uşor de ghicit că, de îndată ce se va 
înzdrăveni, duşmanii Parlamentului vor avea de furcă nu glumă 
cu domnul de Bouillon. Până atunci, spre marea sa părere de 
rău, se vedea silit să zacă în pat. 

— Ah, domnilor, ştiu că sunteţi fericiţi! exclamă el, 
văzându-şi oaspeţii şi se ridică în capul oaselor cu preţul unei 
sforţări ce-i smulse o strâmbătură de durere. Puteţi să vă urcați 
în şa, să vă mişcaţi în voie, să luptaţi pentru cauza poporului. Pe 
câtă vreme eu, după cum vedeţi, sunt țintuit la pat. Fir-ar să fie 
de podagră! afurisi el, schimonosindu-se din nou. S-o ia toţi 
dracii! 

— Monseniore, spuse Athos, venim din Anglia şi cea dintâi 
grijă la sosirea în Paris a fost să vedem cum o duceţi cu 
sănătatea. 

— Multe mulţumiri, domnilor, multe mulţumiri... răspunse 
ducele. O duc prost, precum se şi vede. Sănătatea mea... 
Afurisită podagră! Va să zică veniţi din Anglia? Şi regele Carol e 
bine, sănătos? Cel puţin aşa aud. 

— E mort, monseniore, rosti Aramis. 

— Ei, asta-i! exclamă ducele, uimit. 

— Mort pe eşafod, prin sentinţa Parlamentului. 

— Cu neputinţă. 

— A fost executat în faţa noastră. 

— Ce-mi tot spunea atunci domnul de Flamarens? 

— Domnul de Flamarens? făcu Aramis. 

— Da, adineauri a plecat de la mine. 

Athos surâse. 

— Cu doi însoțitori? întrebă el. 

— Da, întocmai, adeveri ducele. 

După o clipă, adăugă cu oarecare nelinişte: 

— l-aţi întâlnit? 

— Desigur, pe stradă, mi se pare, răspunse Athos şi se uită 
zâmbind la Aramis, care şi el, îl privea cu oarecare nedumerire. 

— Afurisită podagră! exclamă domnul de Bouillon, de astă 
dată vădit stingherit. 

—  Monseniore, rosti Athos. Într-adevăr, slujiţi cu mult 
devotament cauza Parisului dacă, aşa suferind cum sunteţi, aţi 
rămas în fruntea armatei şi eu cu domnul d'Herblay vă admirăm 
tăria. 


— Ce vreţi, domnilor! Trebuie. Şi dumneavoastră, cărora 
ducele de Beaufort vă datorează libertatea, poate chiar şi viaţa, 
dumneavoastră, atât de viteji şi devotați, sunteţi o pildă vie a 
sacrificiului pentru binele obştesc. Precum vedeţi, nu mă cruţ. 
Dar vă mărturisesc că mă aflu la capătul puterilor. Inima-i bună, 
capul - bun; în schimb, blestemata asta de podagră mă ucide şi 
vă spun deschis că dacă azi curtea mi-ar satisface cererile, 
cereri îndreptăţite, întrucât nu vreau decât despăgubirea 
făgăduită de fostul cardinal însuşi când mi s-a răpit principatul 
Sedan, da, vă spun deschis, dacă mi s-ar da în schimb domenii 
de egală valoare, dacă aş fi despăgubit pentru nefolosinţa 
acestuia pe timp de opt ani, de când mi-a fost luat, dacă titlul de 
prinţ ar fi acordat celor din familia mea şi dacă fratele meu din 
Turenne ar fi repus în funcţia de comandant, m-aş retrage 
îndată pe moşia mea şi-aş lăsa curtea şi Parlamentul să se 
descurce cum i-o duce capul. 

— Şi-aţi avea deplină dreptate, monseniore, spuse Athos. 

— E părerea dumitale, nu-i aşa, conte de La Fère? 

— Desigur. 

— Şi a dumitale, cavalere d'Herblay? 

— Fără îndoială. 

— Ei, atunci, domnilor, vă asigur că, după toate 
probabilitățile, aceasta-i calea pe care voi merge. Curtea îmi 
face propuneri în clipa de faţă şi nu depinde decât de mine să le 
accept. Le tot respingeam până acum; dar, de vreme ce oameni 
ca dumneavoastră îmi spun că greşesc şi, mai ales, cum 
blestemata de podagră îmi ia orice posibilitate să fiu de folos 
cauzei Parisului, pe legea mea, tare mă trage inima să vă urmez 
sfatul şi să primesc propunerea pe care mi-a făcut-o adineauri 
domnul de Châtillon. 

— Primiţi, prinţe, primiţi, spuse Aramis. 

— Aşa voi face, pe cinstea mea. Sunt chiar supărat că-n 
seara asta aproape am refuzat... dar mâine vom sta iarăşi de 
vorbă şi vom vedea. 

Cei doi prieteni îl salutară pe duce. 

— Bine, domnilor, duceţi-vă le spuse el. Cred că sunteţi 
obosiţi de drum. Bietul rege Carol! In sfârşit, are şi el o parte de 
vină că lucrurile s-au petrecut aşa cum s-au petrecut şi trebuie 
să ne mângâiem cu gândul că Franţa nu poate să-şi reproşeze 


nimic în această privinţă şi că a făcut tot ce i-a stat în putinţă 
spre a-l salva. 

— O, cât despre asta, vorbi Aramis, noi suntem martori. Mai 
ales în ce-l priveşte pe Mazarin... 

— Uite, mă bucură că şi dumneavoastră depuneţi mărturie 
în favoarea lui: are fond bun cardinalul şi, dacă n-ar fi străin... 
da, i s-ar face dreptate. Au! Fir-ar să fie de podagră! 

Athos şi Aramis ieşiră, însoţiţi până-n anticameră de 
văicărelile domnului de Bouillon: era limpede că bietul prinţ 
suferea toate chinurile iadului. 

Ajunşi la uşa dinspre stradă, Aramis îi întrebă pe Athos: 

— Ei, ce zici? 

— Despre cine? 

— Despre domnul de Bouillon, se înţelege. 

— Prietene, răspunse Athos, acum cred şi eu ce spune 
cântecul călăuzei noastre: 


Viteazul domn de Bouillon 
Boleşte astăzi de podagră 


— De aceea nici n-am suflat o vorbă despre scopul vizitei 
noastre, spuse Aramis. 

— Şi ai fost prevăzător, căci i-ai fi pricinuit o nouă criză. 
Haidem la domnul de Beaufort. 

Cei doi prieteni se îndreptară spre palatul Vendôme. 

Când ajunseră acolo tocmai bătea de zece. 

Palatul Vendôme nu era mai puţin bine păzit decât palatul 
Bouillon şi avea o înfăţişare la fel de războinică: santinele, post 
de pază în curte, grămezi de arme, cai gata înşeuaţi. Doi 
cavaleri tocmai ieşeau pe poartă când Athos şi Aramis se 
pregăteau să intre şi se văzură siliţi să se tragă câţiva paşi 
înapoi spre a le face loc să treacă. 

— Eh, domnilor! glăsui Aramis. Asta-i noaptea întâlnirilor 
pesemne şi zău, ne-ar părea foarte rău dacă, după ce ne-am 
întâlnit de atâtea ori în noaptea asta, n-am izbuti să ne vedem şi 
mâine. 

— O, cât despre asta, puteţi fi liniştit, domnule, răspunse 
Châtillon (căci el şi cu Flamarens ieşeau de la domnul de 
Beaufort). Dacă ne întâlnim noaptea fără să ne căutăm, cu atât 
mai lesne ne vom întâlni peste zi, căutându-ne. 


— Nădăjduiesc, domnule, spuse Aramis. 

— Eu sunt convins, adăugă ducele. 

Domnii de Flamarens şi de Châtillon îşi văzură de drum, în 
vreme ce Athos şi Aramis descălecară. 

Abia încredinţaseră frâul valeţilor şi abia îşi scoaseră 
mantiile, că un om se apropie de ei şi, după ce-i privi o clipă la 
lumina îndoielnică a unui felinar atârnat în mijlocul curţii, scoase 
un strigăt de surprindere şi li se aruncă în braţe. 

— Conte de La Fere! Cavalere d'Herblay! exclamă el. Cum 
de sunteţi la Paris? 

— Rochefort! rostiră într-un glas cei doi prieteni. 

— Eu însumi. Am sosit de la VendSmois, aşa cum poate-aţi 
aflat, de vreo patru-cinci zile şi ne pregătim să-i dăm de furcă lui 
Mazarin. Sper că sunteţi tot de-ai noştri, nu? 

— Mai mult ca oricând. Şi prinţul de Beaufort? 

— E turbat împotriva cardinalului. Aţi auzit de triumful 
iubitului duce! El e adevăratul rege al Parisului; nu poate ieşi în 
oraş de teamă să nu-l înăbuşe mulţimea. 

— Atunci, cu atât mai bine! se bucură Aramis. Dar spune- 
mi, nu cumva cei care au plecat adineauri de aici erau domnii de 
Flamarens şi de Châtillon? 

— Întocmai. Au avut audienţă la duce; desigur, veneau din 
partea lui Mazarin, dar şi-au găsit cu cine să vorbească, vă 
asigur! 

— Bravo! zise Athos. Nouă ni se îngăduie cinstea să vedem 
pe alteţa-sa? 

— Mai e vorbă! chiar acum. Ştiţi doar, pe dumneavoastră 
vă primeşte oricând. Urmaţi-mă, daţi-mi voie să vă conduc chiar 
eu. 

Rochefort apucă înainte. Toate uşile se deschiseră în faţa 
lui şi a celor doi prieteni. Domnul de Beaufort tocmai se aşeza la 
masă. Cele o mie de treburi din seara aceea îl făcuseră să 
zăbovească până atunci. În ciuda faptului că situaţia era destul 
de gravă, Prinţul nici nu aşteptă să i se repete cele două nume 
anunţate de Rochefort şi se ridică de pe scaunul pe care abia se 
aşezase, grăbindu-se în întâmpinarea celor doi prieteni. 

— Ce bucurie! exclamă el. Fiţi bineveniţi, domnilor! Luaţi 
masa cu mine, nu? Boisjoli, dă de ştire lui Noirmont că am doi 
oaspeţi la masă. Îl cunoaşteţi pe Noirmont, domnilor, nu-i aşa? E 
bucătarul meu, urmaşul lui jupân Marteau, meşterul acelor 


plăcinte fără de pereche, de care ştiţi. Boisjoli, să ne facă şi o 
plăcintă, dar nu aşa că pentru La Ramee. Slavă Domnului, nu 
mai avem nevoie de scări de frânghie, de pumnale, nici de para- 
căluş. 

— Monseniore, glăsui Athos. Nu-l mai puneţi la încercare pe 
faimosul dumneavoastră bucătar, fiindcă noi îi cunoaştem 
feluritele şi numeroasele talente. Astă-seară, cu îngăduinţa 
alteţei-voastre, avem doar cinstea să vă întrebăm de sănătate şi 
să vă aşteptăm ordinele. 

— O, cât despre sănătate, sunt sănătos tun, precum vedeţi. 
Sănătatea unui om care a rezistat cinci ani la Vincennes, în 
tovărăşia domnului de Chavigny, e-n stare de orice. Cât despre 
ordine, pe legea mea, sunt în mare încurcătură, fiindcă aici 
fiecare porunceşte cum îl taie capul şi dacă o să meargă tot aşa, 
eu, unul, nu mai dau nimănui nici o poruncă. 

— Adevărat? făcu Athos. Credeam totuşi că Parlamentul se 
bizuie tocmai pe înţelegerea cu dumneavoastră. 

— Mda, înţelegere! Frumoasă înţelegere, n-am ce zice! Cu 
ducele de Bouillon ar mai merge, are gută şi nu se poate mişca 
din pat, aşa că se mai poate sta de vorbă cu el; dar cu domnul 
d'Elbeuf şi nătărăii lui de feciori... Ştiţi cântecul cu ducele 
d'Elbeuf, domnilor? 

— Nu, monseniore. 

— Serios? 

Şi domnul de Beaufort începu să cânte: 


Domnul d'Elbeuf şi-ai săi feciori: 
Fac zarvă mare-n piață, la Palat 
Tuspatru mândri ca şi patru sori, 
Domnul d'Elbeuf şi-ai săi feciori. 
Dar când se află în ai luptei zori, 
De-mpăunarea lor s-au lepădat 

Domnul d'Elbeuf şi-ai săi feciori 

Fac zarvă mare-n piață, la Palat 


— Oricum, sper că lucrurile stau altfel măcar în privinţa 
vicarului, spuse Athos. 

— Vezi să nu! Cu vicarul e şi mai rău. Să te ferească 
Dumnezeu de prelați intriganţi, mai ales când poartă şi zale sub 
sutană! În loc să stea liniştit la episcopie şi să se roage pentru 


victoriile pe care nu le cucerim, sau pentru cele pe care le 
pierdem, ştiţi ce face? 

— Nu. 

— Înjghebează un regiment, căruia i-a dat şi un nume: 
regimentul "Corint". Face la locotenenţi şi căpitani de parcă ar fi 
mareşal al Franţei, nici mai mult nici mai puţin şi colonei, ca 
însuşi regele! 

— De, interveni Aramis. În schimb, când e vreo bătălie, sper 
că stă la episcopia lui, nu? 

— Aşi, de unde, te înşeli, dragul meu d'Herbay! Când e 
vorba să se bată, se bate; aşa încât, obţinând prin moartea 
unchiului său un loc în Parlament, mereu te împiedici de el: în 
Parlament, la consilii, pe câmpul de luptă. Prinţul de Conti e 
general doar în poze şi încă ce poze! Un prinţ ghebos! Eh, nu e 
bine, domnilor, nu e bine deloc! 

— Prin urmare, monseniore, sunteţi nemulţumit? întrebă 
Athos, schimbând o privire cu Aramis. 

— Nemulțumit, conte?! Zi mai degrabă că sunt furios. ŞI 
încă până într-atât, încât vă spun ceea ce n-aş spune altora: 
dacă regina, recunoscându-şi greşelile faţă de mine, ar 
rechema-o pe mama din exil şi mi-ar încredința pe viaţă 
conducerea amiralităţii, slujbă avută de tata şi care mi-a fost 
făgăduită la moartea lui, -ei bine, mai degrabă aş dresa câini, pe 
care i-aş învăţa să spună că există în Franţa şi hoţi mai mari ca 
Mazarin. 

De astă dată, Athos şi Aramis nu schimbară doar o privire, 
ci şi un zâmbet. Să nu-i fi întâlnit pe domnii de Châtillon şi de 
Flamarens şi tot ar fi ghicit că au trecut pe acolo. De aceea nu 
suflară o vorbă de prezenţa lui Mazarin la Paris. 

— Suntem mulţumiţi, monseniore, zise Athos. Venind la 
această oră la alteţa-voastră, n-am vrut decât să vă arătăm 
devotamentul nostru şi vă spunem că vă stăm la dispoziţie, ca 
nişte preacredincioşi slujitori. 

— Preacredincioşi prieteni, domnilor, cei mai credincioşi 
prieteni, mi-aţi dovedit-o! Şi dacă mă voi împăca vreodată cu 
curtea, sper să vă dovedesc şi eu că v-am rămas prieten, atât 
dumneavoastră cât şi domnilor... cum naiba-i cheamă? 
D'Artagnan şi Porthos? 

— Da, d'Artagnan şi Porthos. 


— Chiar aşa. Prin urmare, înţelegi, conte de La Fere, 
înţelegi cavalere d'Herblay, vă păstrez întotdeauna întreaga 
mea prietenie. 

Athos şi Aramis se înclinară şi ieşiră. 

— Dragul meu Athos, spuse Aramis, te-ai învoit oare să mă 
însoţeşti numai că, Doamne iartă-mă, să-mi dai o lecţie? 

— Aşteaptă puţin, dragul meu, răspunse Athos. Te vei 
lămuri pe deplin abia după ce vom pleca de la vicar. 

— Atunci haidem la episcopie, spuse Aramis. 

Şi amândoi se îndreptară spre inima oraşului. 

Apropiindu-se de leagănul Parisului, găsiră străzile inundate 
şi trebuiră să se urce într-o barcă. 

Era unsprezece trecute, dar se ştia că vicarul primeşte la 
orice oră. Activitatea lui de neînchipuit făcea din noapte zi şi din 
zi noapte, după trebuinţă. 

Palatul arhiepiscopal ieşea din mijlocul apei şi, judecând 
după mulţimea bărcilor ancorate de jur-împrejur, ai fi spus că te 
afli la Veneţia şi nu la Paris. Bărcile plecau, veneau, se 
încrucişau în toate sensurile, pierzându-se în labirintul străzilor 
din inima oraşului, ori depărtându-se în direcţia Arsenalului sau 
a cheiului Saint-Victor, unde pluteau ca pe un lac. 

Unele bărci erau mute şi misterioase, altele zgomotoase şi 
luminate. Cei doi prieteni lunecară prin forfota lor şi se opriră şi 
ei lângă palat. 

Tot catul de jos era inundat, dar de ziduri se rezemaseră un 
fel de scări, aşa că toată schimbarea pricinuită de inundație era 
că intrai pe fereastră în loc să intri pe uşă. 

Aşa ajunseseră şi Athos cu Aramis în anticamera 
episcopului. 

Anticamera era înţesată de lachei fiindcă în salonul de 
aşteptare se înghesuiau vreo duzină de nobili. 

— Dumnezeule! mormăi Aramis. la te uită niţel împrejur, 
Athos! Oare îngâmfatul ăsta de vicar o să-şi facă o plăcere 
lăsându-ne să-l aşteptăm? 

Athos zâmbi 

— Dragul meu, zise el, trebuie să iei oamenii cu toate 
neajunsurile rangului lor: vicarul e în clipa asta unul dintre cei 
şapte sau opt regi care domnesc la Paris şi are şi el curtea lui. 

— Văd, spuse Aramis. Numai că noi nu suntem curteni. 


— Atunci să ne anunţăm şi, dacă nu ne răspunde cum se 
cuvine, nu-i nimic! îl lăsăm, cu treburile Franţei şi ale lui. Nu 
trebuie decât să chemăm un lacheu şi să-i strecurăm o jumătate 
de pistol în palmă. 

— Se-nţelege! încuviinţă Aramis. Dacă nu mă înşel.... da... 
nu.... ba da, asta-i Bazin! la vino încoace, ticălosule! 

Bazin, care tocmai străbătea anticamera în măreţele-i 
veşminte bisericeşti, se întoarse, încruntat să vadă cine era 
necuviinciosul care îl striga astfel. Dar abia îl recunoscu pe 
Aramis, că din tigru se preschimbă în miel şi se apropie 
numaidecât. 

— Cum! exclamă el. Dumneavoastră sunteţi, cavalere?! 
Dumneavoastră, domnule conte?! lată-vă pe amândoi, tocmai 
când eram tare îngrijorat de soarta dumneavoastră! Vai, cât 
sunt de fericit că vă văd! 

— Bine, bine, jupân Bazin, spuse Aramis. Destul cu 
amabilităţile. Am venit să-l vedem pe vicar, dar suntem grăbiţi, 
aşa că trebuie să-l vedem îndată. 

— Se înţelege de la sine! răspunse Bazin. Numaidecât, nici 
o grijă. Doar n-o să lase nişte nobili ca dumneavoastră să 
aştepte. Acum se află într-o consfătuire secretă cu domnul de 
Bruy. 

— De Bruy?! exclamară într-un glas Athos şi Aramis. 

— Da! Chiar eu l-am anunţat, aşa că-mi amintesc bine 
numele. Îl cunoaşteţi, domnule? adaugă Bazin, întorcându-se 
către Aramis. 

— Cred că da. 

— Eu nu pot spune acelaşi lucru, continuă Bazin. S-a 
înfăşurat în mantie de nici n-am putut să-l văd la faţă. Totuşi am 
să intru să vă anunţ şi poate că-s mai norocos de astă dată. 

— N-are rost, îl opri Aramis. Ne lăsăm păgubaşi astă-seară. 
Nu-l mai vedem pe vicar, nu-i aşa, Athos. 

— Cum vrei, răspunse contele. 

— Da, pesemne că pune la cale lucruri importante cu 
domnul de Bruy. 

— Să mai anunţ c-aţi trecut pe aici? 

— Nu, nu te osteni, spuse Aramis. Haidem, Athos! 

Şi cei doi prieteni, croindu-şi drum prin mulţimea valeţilor, 
ieşiră din palatul arhiepiscopal, urmaţi de Bazin care, în semn de 
respect, nu mai isprăvea cu plecăciunile. 


— Ce zici? întrebă Athos, când el şi Aramis se urcară în 
barcă. Nu crezi, prietene, că le-am fi jucat o festă tare neplăcută 
la toţi ăştia, dacă-l arestam pe Mazarin? 

— Eşti înţelepciunea în carne şi oase, Athos! răspunse 
Aramis. Ceea ce îi uimea era mai ales nepăsarea cu care curtea 
Franţei privea evenimentele teribile petrecute în Anglia şi care, 
după cum socoteau ei, ar fi trebuit să preocupe întreaga Europă. 

De fapt, în afară de o biată văduvă şi de o prinţesă orfană, 
care plângeau într-un ungher al palatului Luvru, nimeni nu părea 
să ştie că a existat un rege Carol | şi că acest rege şi-a aflat de 
curând sfârşitul pe eşafod. 

Cei doi prieteni hotărâră să se întâlnească a doua zi 
dimineaţă, la ceasurile zece, căci, deşi era noapte târziu, în clipa 
când ajunseră la uşa hanului, Aramis, sub motiv că mai are de 
făcut unele vizite importante, îl lăsă singur pe Athos. 

A doua zi când orologiul bătea de zece, erau din nou 
împreună. Diminată, pe la şase, Athos ieşise şi el în oraş după 
treburi. 

— Ei, ai vreo veste? întrebă Athos. 

— Nici una. Pe d'Artagnan nu l-a văzut nimeni şi nici 
Porthos n-a apărut. Dar tu? 

— Nimic. 

— Drace! făcu Aramis. 

— Mda! încuviinţă Athos. Întârzierea asta nu-mi miroase a 
bine. Au apucat pe drumul cel mai drept şi, prin urmare, ar fi 
trebuit să ajungă înaintea noastră. 

— Unde mai pui că noi îl cunoaştem pe d'Artagnan, adăugă 
Aramis. E iute în toate. Nu-i el omul să piardă vremea când ştie 
că-l aşteptăm. 

— Dacă-ţi mai aduci aminte, socotea să fie aici în cinci ale 
lunii. 

— lar azi suntem în nouă. Diseară expiră termenul pe care 
l-am stabilit împreună. 

— Şi dacă n-avem nici o veste, ce vrei să faci? întrebă 
Athos. 

— Păi cum?! Pornim să-i căutăm! 

— Bine, încuviinţă Athos. 

— Dar Raoul? se interesă Aramis. 

O umbră trecu peste fruntea contelui. 


— Raoul mă nelinişteşte mult, răspunse el. leri, primind o 
scrisoare de la prinţul de Condé, s-a dus să să-l întâlnească la 
Saint-Cloud şi încă nu s-a înapoiat. 

— Pe doamna de Chevreuse n-ai văzut-o? 

— Nu era acasă. Dar tu, Aramis, nu trebuia să te abaţi pe la 
doamna de Longueville? 

— Am fost. 

— ŞI? 

— Nici ea nu era acasă, dar cel puţin a lăsat adresa noii 
reşedinţe. 

— Unde se află? 

— Ghiceşte şi-ţi dau ce vrei. 

— Cum vrei să ghicesc unde poate să fie la miezul nopţii, 
căci bănuiesc că ai fost la ea aseară, după ce ne-am despărţit; 
cum vrei dar să ghicesc unde se află la miezul nopţii cea mai 
frumoasă şi cea mai bătăioasă femeie dintre toate partizanele 
Frondei? 

— La Palatul Primăriei, dragul meu! 

— Cum la Palatul Primăriei?! A fost cumva numită 
starostele negustorilor? 

— Nicidecum. S-a declarat singură, în mod provizoriu, 
regină a Parisului şi cum n-a cutezat să se mute din capul locului 
la Palatul Regal sau la Tuileries, s-a instalat la Palatul Primăriei 
unde va dărui cât de curând ducelui un moştenitor sau o 
moştenitoare. 

— Despre asta nu mi-ai spus nimic, Aramis, observă Athos. 

— Adevărat! Am uitat, iartă-mă. 

— Şi-acum, ce facem până diseară? întrebă Athos. Mi se 
pare că n-avem nici o treabă. 

— Uiţi, prietene, că ne-am şi pregătit una? 

— Ce anume? 

— Ne ducem la Charenton, ce Dumnezeu! Sper să întâlnesc 
acolo, după cum mi-a făgăduit, pe un anume domn de Châtillon, 
pe care de mult nu-l pot suferi. 

— Şi de ce asta? 

— Pentru că e fratele unui anume domn de Coligny. 

— Adevărat, uitasem... Cel care a aspirat la cinstea să-ţi fie 
rival. A fost pedepsit cu destulă cruzime pentru îndrăzneala lui, 
aşa că ar trebui să te mulţumeşti cu atât. 


— Da, dar ce vrei, nu mi-e destul. Sunt răzbunător, e 
singura slăbiciune prin care ţin de biserică. Şi de altfel ştii, 
Athos, nu eşti dator să mă însoţeşti. 

— Ei, asta, glumeşti! 

— Atunci, dragul meu, dacă eşti hotărât să mă 
întovărăşeşti, nu-i timp de pierdut. Am auzit tobele, am văzut 
trecând tunurile, am văzut burghezii cum se rânduiau de luptă 
în piaţa Primăriei. Bătălia se va da lângă Charenton, hotărât 
lucru, aşa cum spunea ieri şi ducele de Châtillon. 

— Am crezut că tratativele din noaptea asta le vor mai 
schimba pornirile războinice. 

— Fără îndoială, dar de bătut tot se vor bate, fie numai 
pentru a nu se afla de aceste tratative. 

— Bieţii oameni! murmură Athos. Se duc la moarte pentru 
că ţinutul Sedan să fie dat înapoi domnului de Bouillon, pentru 
ca Amiralitatea să fie dată domnului de Beaufort, iar vicarul să 
ajungă cardinal. 

— Lasă, lasă, dragul meu! spuse Aramis. Recunoaşte că 
dacă Raoul al tău n-ar trebui să ia parte la luptă, ai fi mai puţin 
filozof. 

— Poate că ai dreptate, Aramis. 

— Ei bine, să mergem acolo unde se vor bate; e mijlocul cel 
mai sigur să-l găsim pe d'Artagnan, pe Porthos şi poate şi pe 
Raoul. 

— Vai! suspină Athos. 

— Bunul meu prieten, vorbi Aramis. Dacă am ajuns la Paris, 
crede-mă, ar trebui să laşi obiceiul ăsta de-a ofta mereu. 
Războiu-i război, ce naiba, Athos! Nu mai eşti ostaş, te-ai dat cu 
sfinţii, poate?! Uite, trec nişte cetăţeni serioşi; e molipsitor, zău 
aşa! Şi căpitanul de colo, ia te uită, aproape că are mutră de 
militar! 

— Vin dinspre strada Mouton. 

— Cu tobele-n frunte, ca nişte adevăraţi ostaşi! la te uită la 
ăla cum se mai leagănă şi se mai înfoaie! 

— Hait! făcu Grimaud. 

— Ce e? întrebă Athos. 

— Ăsta-i Planchet, domnule! 

— leri locotenent, azi căpitan, mâine, fără îndoială, colonel, 
pufni Aramis. În opt zile, te pomeneşti cu el mareşal al Franţei. 

— Să-i cerem nişte desluşiri, propuse Athos. 


Cei doi prieteni se apropiară de Planchet, care, mai mândru 
ca oricând că e văzut în exerciţiul funcţiunii, binevoi să 
lămurească pe cei doi nobili, cum că avea ordin să ocupe o 
poziţie în Piaţa Regală, cu două sute de oameni, formând 
ariergarda armatei pariziene şi să se îndrepte, la nevoie, spre 
Charenton. 

Fiindcă Athos şi Aramis mergeau în aceeaşi direcţie, îl 
însoţiră pe Planchet până la locul amintit. 

Planchet îşi duse oamenii cu destulă îndemânare prin Piaţa 
Regală şi, în aşteptarea ordinului de atac, îi rândui în spatele 
unui lung şir de burghezi întins pe toată strada şi în tot cartierul 
Saint-Antoine. 

— Azi au să dea de naiba! prevesti Planchet, războinic. 

— Da, nici vorbă, încuviinţa Aramis. Dar de aici până la 
duşman e cam departe. 

— Micşoram noi depărtarea asta, domnule! sări cu gură un 
caporal. 

Aramis salută, apoi se întoarse spre Athos şi-i, spuse: 

— N-aş vrea să rămânem aici în Piaţa Regală, cu toţi ăştia. 
Nu vrei să mergem înainte? Aşa vedem mai bine ce se întâmpla. 

— Afară de asta, domnul de Châtillon n-are să vină să te 
caute în Piaţa Regală, nu? Haidem înainte, prietene! 

— Dar tu n-ai nimic de împărţit cu domnul de Flamarens? 

— Prietene, rosti Athos, eu am luat hotărârea să nu mai 
trag spada decât silit. 

— Şi de când ai luat hotărârea asta? 

— De când am scos la iveală pumnalul. 

— Bravo! încă o amintire de la domnul Mordaunt! Ce naiba, 
dragul meu, n-ar mai lipsi decât să ai remuşcări că l-ai ucis! 

— Ssst! făcu Athos, cu un surâs trist, ducând degetul la 
buze. Să nu mai vorbim de Mordaunt, asta ar putea să ne poarte 
nenoroc. 

Athos îşi struni calul spre Charenton, prin cartierul şi valea 
Fécamp, înnegrită de mulţimea oamenilor înarmaţi 

De prisos să spunem că la un pas în urmă venea şi Aramis. 


Capitolul XXXVIII Bătălia de la Charenton 


Pe măsură ce înaintau, Athos şi Aramis lăsau în urmă 
felurite trupe înşiruite pe drum, vedeau platoşe lustruite şi 
lucitoare după arme ruginite, flinte sclipitoare după halebarde 
pestriţe. 

— Cred că aici e adevăratul câmp de bătălie, spuse Aramis. 
Vezi corpul de cavalerie din faţa podului, cu pistolul în mână? la 
seama, uite şi tunuri! 

— Ei, dragul meu! zise Athos. Unde ne-ai băgat? De jur- 
împrejur zăresc numai mutre de ofiţeri din armata regală. Nu 
cumva chiar domnul de Châtillon vine spre noi, însoţit de doi 
sergenţi? 

Şi Athos trase spada, în vreme ce Aramis, crezând că într- 
adevăr a ieşit din liniile de bătaie pariziene, ducea mâna la 
coburi. 

— Bună ziua, domnilor, îi salută ducele, apropiindu-se. Văd 
că nu înţelegeţi nimic din ce se petrece, dar un singur cuvânt vă 
vă lămuri pe deplin. Deocamdată am făcut armistițiu. Se duc 
tratative: Prinţul, domnul de Retz, domnul de Beaufort şi domnul 
de Bouillon discută în clipa de faţă chestiunile politice. Din două 
una: ori treburile nu se descurcă, şi-atunci avem prilejul să ne 
întâlnim, cavalere; ori se ajunge la o înţelegere şi atunci, 
eliberat de îndatoririle mele de comandant, ne întâlnim cu atât 
mai vârtos. _ 

— Domnule, glăsui Aramis, vorbiţi minunat. Ingăduiţi-mi 
deci o întrebare. 

— Vă rog, domnule. 

— Unde se află plenipotenţiarii? 

— Chiar la Charenton, în a doua casă pe dreapta, cum vii 
dinspre Paris. 

— Şi conferinţa nu era prevăzută? 

— Nu, domnilor. Pe cât se pare, ea are loc în urma unor noi 
propuneri făcute de Mazarin, aseară, parizienilor. 

Athos şi Aramis se priviră râzând: ştiau mai bine ca oricine 
care erau aceste propuneri, cui fuseseră făcute şi de către cine. 

— Şi plenipotenţiarii se află întruniţi acolo în casă...? întrebă 
Athos. 


— În casa domnului de Chanleu, care comandă trupele 
dumneavoastră, deoarece presupun că faceţi parte din Frondă. 

— Mda... aproape, mormăi Aramis. 

— Cum aşa, aproape? 

— Fireşte, domnule. In aceste vremuri nu poţi spune 
lămurit de partea cui eşti. Ştiţi mai bine ca oricine. 

— Noi suntem de partea regelui şi a prinților, rosti Athos. 

— Trebuie totuşi să ne înţelegem, spuse Châtillon. Regele e 
cu noi şi are drept comandanţi supremi pe domnii d'Orléans şi 
Condé. 

— Da, zise Athos, dar locul său e printre noi, alături de 
domnii de Conti, Beaufort, d'Elbeuf şi de Bouillon. 

— Se poate, răspunse Châtillon. Se ştie că în ce mă 
priveşte, am destulă simpatie pentru Mazarin. Înseşi interesele 
mele se află la Paris. Am acolo un mare proces, de care depinde 
toată averea mea şi, aşa cum mă vedeţi, tocmai mi-am 
consultat avocatul. 

— La Paris? 

— Nu, la Charenton... Domnul Viole, de care aţi auzit, un 
om admirabil, puţin cam încăpățânat, poate, doar nu degeaba e 
membru al Parlamentului. Credeam să am aseară o întrevedere 
cu el, dar întâlnirea cu dumneavoastră m-a împiedicat să-mi văd 
de treburi şi cum afacerile se cer puse în ordine, m-am folosit de 
acest armistițiu; iată de ce mă găsesc în mijlocul 
dumneavoastră. 

— Domnul Viole dă oare consultaţiile în aer liber? râse 
Aramis. 

— Da, domnule călare chiar. Comandă cinci sute de puşcaşi 
pe ziua de azi şi, ca să-l cinstesc aşa cum se cuvine, l-am vizitat 
însoţit de aceste două mici tunuri, în faţă cărora v-aţi mirat 
atâta să mă vedeţi. La început nici nu l-am recunoscut, zău: e 
încins cu o spadă lungă peste robă şi poartă pistoale la brâu, 
ceea ce-i dă un aer nemaipomenit. V-ar face plăcere să-l vedeţi, 
dacă aţi avea fericirea să-l întâlniți. 

— Dacă arată atât de ciudat, l-am putea căuta anume, 
spuse Aramis. 

— Ar trebui să vă grăbiţi, domnule, căci tratativele n-au să 
mai ţină mult. 

— Şi dacă nu se ajunge la nici o înţelegere, încercaţi să 
cuceriţi Charenton-ul? întrebă Athos. 


— Aşa am ordin. Eu comand trupele de atac şi mă voi 
strădui să izbutesc. 

— Domnule, spuse Athos, de vreme ce comandaţi 
cavaleria... 

— lertare! Am comanda întregii oştiri. 

— Cu atât mai bine!... Îmi închipui că trebuie să-i cunoaşteţi 
pe toţi ofiţerii. Vorbesc de cei aleşi. 

— Fireşte, aproape. 

— Fiţi bun atunci şi spuneţi-mi dacă nu aveţi cumva sub 
comanda dumneavoastră pe cavalerul d'Artagnan, locotenent 
de muşchetari. 

— Nu, domnule, nu se află printre noi. A părăsit Parisul de 
mai bine de şase săptămâni, trimis, pe cât am auzit, cu o 
misiune în Anglia. 

— Ştiam, dar am crezut că s-a înapoiat. 

— Nu şi nici nu ştiu să-l fi văzut cineva. Vă dau aceste 
lămuriri, fiindcă muşchetarii sunt de partea noastră şi domnul 
de Cambon ţine locul domnului d'Artagnan. 

Cei doi prieteni se uitară unul la altul. 

— Vezi? spuse Athos. 

— Ciudat! făcu Aramis. 

— Li s-a întâmplat ceva pe drum, mai mult ca sigur. 

— Azi suntem în opt şi astă-seară expiră termenul stabilit. 
Dacă până diseară nu se întâmpla nimic, mâine dimineaţă 
plecăm. 

Athos dădu din cap a încuviinţare, apoi se întoarse către 
Châtillon. 

— Dar domnul de Bragelonne, un tânăr de cincisprezece 
ani, aflat în preajma Prințului, are cinstea să-l cunoaşteţi, duce? 
întrebă el, aproape stingherit de faptul că scepticul Aramis îl 
vedea dându-şi pe faţă sentimentele de părinte. 

— Da, desigur, răspunse Châtillon. A sosit azi dimineaţă 
împreună cu Prinţul. Un tânăr fermecător! E un prieten, conte? 

— Da, domnule, murmură Athos, mişcat. Un prieten atât de 
apropiat, încât aş dori mult să-l văd. S-ar putea? 

— Desigur. Binevoiţi a mă însoţi şi vă conduc la cartierul 
general. 

— Hei, făcu Aramis, întorcându-se. Parcă aud zgomot în 
spatele nostru. 


— Aşa e. Se apropie un grup mare de călăreţi, zise 
Châtillon. 

— ÎI recunosc pe vicar după pălăria de partizan al Frondei. 

— Şi eu pe domnul de Beaufort, după penele albe. 

— Vin în goană mare. E şi prințul cu ei. Ah, dar iată că-i 
părăseşte. 

— Se sună adunarea! exclamă Châtillon. Auziţi? Trebuie să 
vedem ce e. Într-adevăr, soldaţii alergau să-şi ia armele, 
călăreţii încălecau, trâmbiţele sunau, tobele duruiau. Domnul de 
Beaufort trase spada din teacă. 

Prinţul făcu şi el un semn şi toţi ofiţerii din armata regală, 
amestecați un timp în mijlocul trupelor pariziene, alergară spre 
el. 

— Domnilor, rosti Châtillon. Armistițiul a încetat, e limpede; 
ne vom bate. Întoarceţi-vă deci la Charenton. Voi ataca oraşul 
fără întârziere. lată şi semnalul Prințului. 

În adevăr, un trâmbiţaş ridică de trei ori în aer steagul 
Prințului. 

— Pe curând, cavalere! strigă Châtillon. 

Şi dădu pinteni calului să-şi ajungă escorta din urmă. 

Athos şi Aramis întoarseră şi ei caii şi se grăbiră să-l salute 
pe vicar şi pe domnul de Beaufort. Cât despre domnul de 
Bouillon, acesta avusese spre sfârşitul tratativelor un groaznic 
atac de podagră, încât trebuiră să-l ducă într-o litieră înapoi la 
Paris. 

În schimb, ducele d'Elbeuf străbătea rândurile armatei 
pariziene, înconjurat de cei patru feciori ai săi ca de un stat 
major. 

În acest timp, între Charenton şi armata regală se lăţea o 
mare întindere pustie, care părea că se pregăteşte să slujească 
de ultim culcuş celor răpuşi de luptă. 

— Mazarin ăsta e o adevărată ruşine pentru Franţa! vorbi 
vicarul,  strângându-şi cingătoarea spadei pe care, după 
deprinderea vechilor preoţi militari, o purta peste veşmântul de 
arhiepiscop. Un bădăran care se crede stăpân în Franţa ca pe 
moşia lui. Până n-o să-l vadă plecat, Franţa n-o să poată 
nădăjdui fericire şi linişte. 

— Se pare că nu s-au înţeles în ce priveşte culoarea 
pălăriei, şopti Aramis. 

În aceeaşi clipă, domnul de Beaufort ridică spadă. 


— Domnilor, glăsui el, diplomaţia noastră s-a dovedit 
zadarnică. Am vrut să ne scuturăm de ticălosul de Mazarin, dar 
regina, pe care a îmbrobodit-o, ţine cu orice preţ să-l păstreze 
ca ministru, aşa încât nu ne mai rămâne decât să-l batem 
meritoriu. 

— Bun! făcu vicarul. lată elocinţa dintotdeauna a domnului 
de Beaufort. 

— Din fericire, spuse Aramis, îşi corectează din vârful 
spadei greşelile de exprimare. 

— Pff! pufni vicarul cu dispreţ. Vă jur că n-a prea strălucit în 
războiul ăsta. 

Şi trase la rându-i spada din teacă. 

— Domnilor, spuse el. lată duşmanul venind spre noi. Sper 
să-l scutim de jumătate din cale. 

Şi fără să-i pese dacă-l urmează careva, se avânta spre 
inamic. Regimentul său, regimentul "Corint", botezat astfel după 
numele arhiepiscopiei, se năpusti după el şi bătălia începu. 

La rândul său, domnul de Beaufort îşi îndrumă cavaleria, 
comandată de către domnul de Noirmoutiers, spre Etampes, 
unde trebuia să întâlnească un convoi de provizii aşteptat cu 
nerăbdare de parizieni. Domnul de Beaufort urma să-l apere. 

Domnul de Chanleu, care avea comanda bătăliei, aştepta 
cu grosul trupelor, pregătit să ţină piept asaltului şi, dacă 
duşmanul era respins, să încerce să-l urmărească. 

După vreo jumătate de ceas, bătălia se dădea pe întreg 
frontul. Vicarul, scos din fire de faimă ce înconjura curajul 
domnului de Beaufort, se aruncase cel dintâi în luptă, săvârşind 
minuni de vitejie. Precum ştim, adevărată-i chemare era spada 
şi el se simţea fericit ori de câte ori avea prilejul să o tragă din 
teacă, fără să-i pese pentru cine şi pentru ce. În această 
împrejurare se dovedi un ostaş straşnic, dar un colonel tare 
nepriceput. Pornise cu şapte sau opt sute de oameni să atace 
trei mii; duşmanul potopise şi respinsese soldaţii episcopului, 
care se retrăseseră în neorânduială spre întărituri. Focul 
artileriei lui Chanleu opri însă în loc armata regală, care păru 
descumpănită. Dar peste puţin timp se adună să-şi refacă 
rândurile în spatele unui pâlc de case şi al unei pădurici. 

Chanleu socoti că a sosit momentul şi, în fruntea a două 
regimente, se aruncă în urmărirea armatei regale; dar, după 
cum am spus, ea îşi refăcuse rândurile şi se întorcea la atac, 


comandată de însuşi domnul de Châtillon. Atacul se dovedi atât 
de aprig şi atât de iscusit, încât Chanleu şi oamenii săi se 
pomeniră aproape încercuiți. Chanleu ordonă retragerea, ordin 
adus de îndată la îndeplinire, metru cu metru, pas cu pas. Din 
nefericire, curând căzu lovit de moarte. 

Domnul de Châtillon îl văzu prăvălindu-se la pământ şi 
strigă în gura mare, ceea ce îndoi curajul armatei regale şi 
reteză cu desăvârşire avântul celor două regimente cu care 
Chanleu pornise atacul. Drept urmare, fiecare se gândi numai la 
pielea lui şi soldaţii dădură buzna spre întărituri, unde vicarul 
tocmai încerca să-şi adune regimentul risipit. 

Pe neaşteptate, un escadron de cavalerie ieşi în 
întâmpinarea învingătorilor, care se aruncau de-a valma cu 
fugarii spre întărituri. Athos şi Aramis atacau în fruntea 
escadronului; Aramis cu spada într-o mână şi cu pistolul în 
cealaltă, Athos cu spada în teacă şi cu pistoalele în coburi. Era 
liniştit şi nepăsător ca la paradă, dar privirea-i nobilă se umplea 
de tristeţe văzând cum atâţia oameni se răpun unii pe alţii, 
jertfiți pe de o parte de îndărătnicia reginei, pe de alta de ura 
prinților. In schimb, Aramis lupta şi se înfierbântă din ce în ce 
mai mult, ca de obicei. Ochii lui vii ardeau ca focul; un zâmbet 
îngrozitor îi schimonosea gura fină, nările-i dilatate adulmecau 
mirosul de sânge; fiecare lovitură a spadei lui îşi nimerea ţinta, 
iar mânerul pistolului zdrobea, dădea gata răniții care încercau 
să se ridice. 

In partea opusă, în rândurile armatei regale, doi cavaleri - 
unul cu platoşă aurită, celălalt cu un simplu pieptar de piele, de 
sub care ieşeau la iveală mânecile unui veşmânt de catifea 
albastră - luptau în primele rânduri. Cavalerul cu platoşă aurită 
se năpusti cu spada asupra lui Aramis, dar acesta pară lovitura 
cu uşurinţa-i obişnuită. 

— Ah! Dumneata erai, domnule de Châtillon! exclamă 
cavalerul. Fii binevenit, te aşteptam! 

— Sper că nu te-am lăsat să aştepţi prea mult, domnule, 
spuse ducele. Oricum, iată-mă! 

— Domnule de Châtillon, spuse Aramis trăgând din coburi 
un al doilea pistol, păstrat anume. Dacă n-ai pistolul încărcat, 
eşti un om mort. 

— Slavă Domnului, e încărcat! făcu Châtillon. Ridicând 
pistolul, ducele îl îndreptă spre Aramis şi apăsă pe trăgaci. 


Aramis plecă iute capul şi glonţul trecu pe deasupra lui fără să-l 
atingă. 

— Vai! N-ai nimerit! zise Aramis. În schimb, eu jur să nu dau 
greş. 

— Dacă mai ai vreme! strigă domnul de Châtillon, 
îmboldindu-şi-calul şi năpustindu-se asupră-i cu spada ridicată. 

Aramis îl aştepta cu zâmbetul cumplit ce-i era propriu în 
asemenea împrejurări; Athos, care-i văzu potrivnicul aruncându- 
se cu iuţeala fulgerului spre el, deschise gura să strige: "Trage! 
trage odată!", când împuşcătura porni. Domnul de Châtillon 
desfăcu braţele în lături şi se răsturnă pe crupa calului. 

Glonţul îi pătrunsese în piept, prin deschizătura platoşei. 

— M-ai răpus! îngăimă ducele. 

Şi alunecă jos de pe cal. 

— Te-am prevenit, domnule, dar acum îmi pare rău că m- 
am ţinut de cuvânt. Mai pot să te ajut cu ceva? 

Châtillon făcu un semn cu mâna; Aramis tocmai se 
pregătea să descalece, când primi o neaşteptată şi puternică 
lovitură în coaste: era o lovitură de spadă, dar platoşa o oprise. 

Întoarse furios calul, înşfăcă braţul acestui nou duşman şi 
deodată acelaşi strigăt izbucni din pieptul său şi din pieptul lui 
Athos: 

— Raoul! 

Tânărul recunoscu îndată atât chipul cavalerului d'Herblay, 
cât şi glasul tatălui său şi lasă spada să-i cadă în mână. Vreo 
câţiva călăreţi din armata pariziană se năpustiră asupra lui 
Raoul, dar Aramis şi sări să-l apere. 

— E prizonierul meu! Treceţi înainte! strigă el. 

În acest timp, Athos luă calul feciorului său de frâu şi-l 
scoase din învălmăşeală. 

Prinţul, care îl sprijinea pe domnul de Châtillon în a doua 
linie de bătaie, se arată în mijlocul încăierării. Ochiul lui 
scânteietor, de vultur şi loviturile-i aprige făcură să fie 
recunoscut numaidecât. 

Văzându-l, regimentul arhiepiscopului de Corint, căruia 
vicarul, cu toate strădaniile sale, nu izbutise să-i adune 
rândurile, se aruncară în mijlocul oştirii pariziene, răsturnând 
totul în cale şi pătrunse în goană în Charenton, străbătându-l 
fără să se oprească. Vicarul, luat pe sus, trecu din nou pe lângă 
Athos, Aramis şi Raoul. 


— Aha! exclamă Aramis, care, în pizma lui, nu putea să nu 
se bucure de înfrângerea vicarului. Ca arhiepiscop ce sunteţi, 
monseniore, ar trebui să cunoaşteţi Scriptura. 

— Ce-are a face Scriptura cu ce mi se întâmpla acum? 
întrebă vicarul. 

— Faptul că Prinţul se poartă azi cu dumneavoastră ca 
Sfântul Pavel în cea dintâi epistolă către corintieni. 

— Haidem! spuse Athos. E o vorbă de duh, dar aici nu-i 
locul să aşteptaţi laude. Înainte, Înainte, sau mai degrabă 
înapoi, căci îmi pare că oamenii Frondei au pierdut bătălia. 

— Mi-e totuna! zise Aramis. N-am venit decât să-l întâlnesc 
pe domnul de Châtillm. L-am întâlnit şi sunt mulţumit. Un duel 
cu Châtillon nu-i puţin lucru! 

— Şi pe deasupra şi un prizonier! adăugă Athos, arătând 
spre Raoul. 

Tustrei cavalerii porniră în galop. 

Tânărul simţise un fior de bucurie regăsindu-şi tatăl. 
Goneau unul alături de altul, mână în mână, Athos strângând 
mâna stângă a tânărului în mâna lui dreaptă. 

Când se îndepărtară de câmpul de bătaie, Athos îl întrebă: 

— Ce căutai în mijlocul luptei, dragul meu? Pe cât îmi pare, 
locul tău nu era aici şi nici nu te văd înarmat pentru luptă. 

— Azi nu era vorba să lupt, domnule. Primisem o misiune 
pentru cardinal şi tocmai plecăm spre Rueil, când l-am văzut pe 
domnul de Châtillon că atacă şi am simţit deodată dorinţa să-i 
ţin tovărăşie. Atunci mi-a spus că mă căută doi cavaleri din 
armata pariziană şi a pomenit numele contelui de La Fère. 

— Cum?! Ştiai că suntem aici şi-ai vrut să-l ucizi pe 
cavalerul d'Herblay, prietenul tău? 

— Nu l-am recunoscut în armură, se dezvinovăţi Raoul, 
roşind. Deşi ar fi trebuit să-l recunosc după dibăcia şi sângele 
rece cu care luptă. 

— Mulţumesc de laudă, tinere prieten, spuse Aramis. Se 
vede cine te-a învăţat ce e curtoazia. Dar parcă ziceai că te duci 
la Rueil, nu? 

— Da. 

— La cardinal? 

— Fireşte. Am o scrisoare pentru Eminenţa-Sa de la Prinţ. 

— Trebuie să i-o ducem, spuse Athos. 


— Ba s-avem iertare, în privinţa asta n-are rost să fim 
generoşi, conte. Ce naiba! În scrisoarea asta poate că e vorba 
de soarta noastră şi, ce e mai grav, de soarta prietenilor noştri. 

— Raoul trebuie să-şi facă datoria, rosti Athos. 

— În primul rând, conte, Raoul e prizonier, uiţi asta. Aşa-i 
rânduiala pe vreme de război. De altfel, învinşii nu trebuie să 
facă nazuri în alegerea mijloacelor. Dă-mi scrisoarea, Raoul! 

Tânărul şovăi, uitându-se la Athos, ca şi cum nădăjduia să 
afle din ochii lui ce anume să facă. 

— Dă-mi scrisoarea, Raoul, spuse Athos. Eşti prizonierul 
cavalerului d'Herblay. 

Raoul se supuse posomorât, iar Aramis, mai puţin scrupulos 
decât contele de La Fère, îi smulse scrisoarea din mână, o citi în 
grabă şi apoi i-o întinse lui Athos. 

— Citeşte! zise el. Tu, care eşti credincios, ai să-ţi dai 
seama că providenţa a socotit de cuviinţă să aflăm şi noi câte 
ceva din scrisoarea asta. 

Athos luă scrisoarea,  încruntându-şi frumoasele-i 
sprâncene, dar gândul că acolo putea fi vorba despre 
d'Artagnan îl ajută să-şi învingă silă de a-şi arunca ochii pe ea. 

lată ce spunea scrisoarea: 


“Monseniore, trimit în astă-seară Eminenţei-Voastre cei 
zece oameni pe care mi-i cereti pentru a întări trupa domnului 
de Comminges. Sunt ostaşi de frunte, vrednici să ţină în frâu pe 
cei doi aprigi duşmani de a căror iscusinţă şi hotărâre se teme 
Eminenţa-Voastră. " 


— Oho! exclamă Athos. 

— Ei? făcu Aramis. Nu ţi se pare că aceşti doi duşmani, pe 
care trebuie să-i păzească zece soldaţi vrednici, în afară de 
oamenii lui Comminges, seamănă ca două picături de apă cu 
d'Artagnan şi cu Porthos? 

— Cutreierăm Parisul toată ziua, spuse Athos şi dacă până 
diseară nu avem veşti, plecăm înapoi spre Picardia. Mulțumită 
minţii agere a lui d'Artagnan, vom găsi negreşit un semn care să 
ne risipească îndoielile. 

— Să cercetăm Parisul şi, mai ales, să-l întrebăm pe 
Planchet dacă n-a auzit nimic de fostul lui stăpân. 


— Bietul Planchet! Vorbeşti cu atâta linişte, Aramis, dar eu 
cred c-a fost omorât, fără îndoială. Burghezii ăştia războinici s- 
au îmbulzit la atac şi mi-e teamă că n-a scăpat unul. Cum asta 
se putea foarte bine întâmpla, cei doi prieteni pătrunseră plini 
de nelinişte în Paris, pe la bariera Temple, apucând spre Piaţa 
Regală, unde nădăjduiau să afle ceva despre sărmanii burghezi. 
Spre marea lui 

uimire, îi găsiră tot acolo, împreună cu căpitanul ce-i 
comanda, puşi pe băutură şi flecăreală, în vreme ce, auzind 
tunul bubuind la Charenton, familiile lor îi credeau în focul luptei 
şi-i jeleau amarnic. 

II întrebară din nou pe Planchet dacă a aflat ceva despre 
d'Artagnan: nu ştia nimic. Voiră să-l ia cu ei, dar Planchet le 
spuse că nu putea să-şi părăsească postul fără ordin de sus. 

Abia pe la cinci seara, burghezii se risipiră pe la casele lor, 
lăudându-se că se întorc de pe câmpul de luptă. Numai că ei 
avuseseră toată vremea sub ochi calul de bronz al lui Ludovic. 

— Mii de tunete! afurisi Planchet, când se întoarse la 
prăvălia lui din stradă Lombards. Ne-au bătut de ne-au mers 
peticele. N-am să uit asta niciodată! 


Capitolul XXXIX Drumul Picardiei 


Athos şi Aramis, aflaţi în deplină siguranţă la Paris, ştiau 
bine că de îndată ce vor ieşi din oraş sunt pândiţi de cele mai 
mari primejdii. Dar am văzut ce însemna primejdia pentru nişte 
oameni ca ei. De altfel, presimţeau că deznodământul acestei 
noi încercări era aproape şi că nu le rămânea de trecut, cum se 
spune, decât un hop. 

În plus, nici la Paris nu era linişte. Alimentele începeau să 
lipsească şi când vreunul dintre generalii prinţului de Conti 
găsea că-şi pierde autoritatea, provoca o mică răscoală pe care 
o înăbuşea, cucerindu-şi astfel, pentru un timp, un dram de 
superioritate asupra colegilor săi. Cu prilejul unei asemenea 
răscoale, domnul de Beaufort poruncise să se prade casa şi 
biblioteca lui Mazarin, pentru a da, zicea el, bietului popor un os 
de ros. 


Athos şi Aramis părăsiseră Parisul îndată după lovitura de 
stat petrecută în seara zilei când parizienii au fost învinşi la 
Charenton. 

Amândoi lăsau Parisul în mizerie şi aproape înfometat, 
cuprins de spaimă şi sfâşiat de lupte. Parizieni şi partizani ai 
Frondei, toţi ştiau deopotrivă că în tabăra vrăjmaşă vor găsi 
aceeaşi mizerie, aceeaşi spaimă şi aceleaşi uneltiri. Mare le fu 
însă mirarea când, trecând pe la Saint-Denis, aflară că la Saint- 
Germain se râde, se cântă şi se petrece. 

Cei doi gentilomi apucară pe drumuri ocolite, mai întâi 
pentru a nu cădea în mână partizanilor lui Mazarin din lle-de- 
France şi apoi spre a scăpa de oamenii Frondei, care stăpâneau 
Normandia şi care i-ar fi dus pe sus la domnul de Longueville, ca 
domnul de Longueville să spună dacă sunt prieteni sau 
duşmani. Când socotiră că aceste două primejdii nu-i ameninţă, 
ieşiră pe drumul de la Boulogne şi Abbeville, urmându-l şi 
cercetându-l pas cu pas. 

Câtva timp merseră în neştire: cei doi sau trei hangii pe 
care-i descususeră nu putuseră să le dea nici o lămurire spre a-i 
ajuta şi a le risipi îndoielile, când, la Montreuil, atingând masa cu 
degetele-i delicate, Athos simţi ceva aspru la pipăit. Ridică faţa 
de masă şi citi aceste hieroglife, adânc săpate cu cuțitul: 


Port.. d'Ar... - 2 februarie 


— Minunat! exclamă Athos, arătându-i inscripția lui Aramis. 
Mă gândeam să dormim aici, dar nu are rost. Pornim mai 
departe. 

Încălecară din nou şi ajunseră la Abbeville. Acolo rămaseră 
tare descumpăniţi, văzând mulţimea hanurilor din oraş. N-aveau 
cum să le cerceteze pe toate. Atunci, cum să ghicească unde au 
tras cei pe care îi căutau? 

— Crede-mă, Athos, spuse Aramis. Aici, la Abbeville, nu 
găsim nici o urmă. Dacă noi suntem încurcaţi, fără îndoială că şi 
prietenii noştri au păţit la fel. Dacă era vorba numai de Porthos, 
el ar fi tras la hanul cel mai arătos şi acolo am da cu siguranţă 
de urma prietenului nostru. D'Artagnan însă nu are asemenea 
slăbiciuni, Porthos putea să se plângă că moare de foame şi el 
tot pleca mai departe, neabătut că destinul. Trebuie să-i căutam 
în altă parte. 


Îşi continuară drumul, dar fără să mai afle nimic. Era o 
sarcină din cele mai anevoioase, plicticoasă mai ales şi dacă n- 
ar fi avut un întreit imbold: onoarea, prietenia şi recunoştinţa, 
simţite adânc săpate în sufletul lor, călătorii noştri s-ar fi lăsat 
de o sută de ori păgubaşi să mai scormonească nisipurile, să 
întrebe trecătorii, să tălmăcească fiece semn întâlnit în cale şi 
să iscodească chipurile celor din jur. 

Merseră astfel până la Péronne. 

Athos începea să piardă orice nădejde. Acest om ales şi 
simţitor se învinuia singur că orbecăia astfel împreună cu 
Aramis. Fără îndoială că n-au căutat ca lumea; fără îndoială că 
n-au fost destul de stăruitori în întrebările lor, destul de isusiţi în 
cercetările lor. Erau gata să se înapoieze şi să ia totul de la 
capăt când, străbătând mahalaua care ducea la porţile oraşului, 
pe un zid alb din colţul unei străzi ce ocolea întăriturile, Athos îşi 
aruncă ochii asupra unei mâzgălituri în cărbune, ca de copil care 
abia învăţă să deseneze, înfăţişa cu naivitate doi călăreţi în 
goană mare şi unul dintre călăreţi ţinea în mână o pancardă pe 
care stătea scris în spaniolă: "We urmăresc!" 

— Oho! făcu Athos. E limpede ca lumina zilei. Deşi erau 
urmăriţi, d'Artagnan s-a oprit aici cinci minute. Asta dovedeşte 
pe deasupra că urmăritorii nu erau prea aproape. Poate că a 
izbutit să le scape. 

Aramis clătină din cap. 

— Dacă scăpa, l-am fi văzut, ori măcar am fi auzit ceva 
despre el. 

— Ai dreptate, Aramis, să vedem mai departe. 

E cu neputinţă să zugrăvim în cuvinte neliniştea şi 
nerăbdarea celor doi gentilomi. Neliniştea sălăşluia în inima 
iubitoare şi plină de prietenie a lui Athos; nerăbdarea în firea 
nervoasă şi iute a lui Aramis. Timp de trei sau patru ceasuri 
goniră aprig, aidoma cavalerilor din desenul de pe zid. Deodată, 
la o trecere îngustă, sugrumată între două taluzuri, văzură 
drumul pe jumătate astupat de o piatră uriaşă. Locul unde 
fusese se vedea pe o coastă şi gaura ce se căsca acolo dovedea 
că nu s-a rostogolit singură în drum şi că a o urni, a fost nevoie 
de braţul unui Encelade sau Briareu. 

Aramis opri calul. 


— Hm! făcu el, cântărind bolovanul din ochi. Pe aici a trecut 
ori Ajax, fiul lui Telamon, ori Porthos. Haidem, conte, să 
cercetăm lucrurile mai de aproape. 

Descălecară. Piatra fusese rostogolită în drum cu scopul de 
a opri în loc nişte călăreţi - era limpede. Întâi fusese aşezată de- 
a curmezişul, dar călăreţii coborâseră de pe cai şi o împinseseră 
în lături. 

Cei doi prieteni o priviră din toate părţile în poziţia în care 
se afla: nu găsiră nimic deosebit. Atunci îi chemară pe Blaisois şi 
pe Grimaud şi opintindu-se toţi patru, izbutiră să o întoarcă. 

Pe faţa care zăcea la pământ era scris: 


"Ne urmăresc opt ostaşi din cavaleria uşoară. Dacă 
ajungem la Compiegne, ne oprim la Păunul încoronat. Hangiul 
ni-e prieten" 


— lată un lucru lămurit, rosti Athos. Oricum, acum ştim pe 
ce lume ne aflăm. Haidem la "Păunul încoronat". 

— Da, încuviinţă Aramis. Dar să lăsăm caii să răsufle, dacă 
vrem să ajungem până acolo. Sunt frânţi. 

Aramis spunea adevărul, aşa că se opriră la primul han. 
Dădură cailor câte o măsură dublă de ovăz stropit cu vin, îi 
lăsară să se odihnească trei ceasuri, apoi porniră mai departe. 
Oamenii erau şi ei zdrobiţi de oboseală, dar nădejdea îi 
însufleţea. După şase ceasuri, Athos şi Aramis intrau în 
Compiègne şi întrebau de "Păunul încoronat". Li se arătă o firmă 
pe care se afla zugrăvit zeul Pan cu o coroană pe cap. 

Cei doi prieteni descălecară fără să mai ia în seamă 
făloşenia firmei, pe care, în altă împrejurare, Aramis ar fi 
criticat-o cu aprindere. Dădură peste un hangiu foarte 
cumsecade, chel şi burtos ca o figurină chinezească. Întrebat 
dacă n-a găzduit o vreme doi nobili urmăriţi de nişte călăreţi, 
hangiul, fără o vorbă, se duse de căută într-un dulap şi veni cu 
frântură de spadă. 

— O cunoaşteţi? întrebă el. 

Athos aruncă doar o privire asupra ei şi spuse: 

— E spada lui d'Artagnan. 

— A celui voinic sau a celui mai scund? iscodi hangiul. 

— A celui mai scund, răspunse Athos. 

— Văd că le sunteţi prieteni. 


— Ce li s-a întâmplat? 

— Au intrat în curte cu caii istoviţi, dar n-au mai apucat să 
tragă zăvorul, că au şi picat peste ei opt urmăritori. 

— Opt! spuse Aramis. Mă miră că doi viteji ca d'Artagnan şi 
Porthos s-au lăsat arestaţi de opt inşi. 

— N-ar fi izbutit ei, nici vorbă, domnule, dar au mai adus 
din oraş vreo douăzeci de ostaşi din regimentul regal italian, 
care are garnizoana aici, aşa încât prietenii dumneavoastră au 
fost copleşiţi. 

— Arestaţi! exclamă Athos. Şi ştii de ce? 

— Nu, domnule, i-au luat pe sus, aşa că n-au avut vreme 
să-mi spună nimic. Am găsit frântura asta de spadă pe locul 
luptei şi asta abia după ce-au plecat, când ajutam să se ridice 
cei doi morţi şi cei cinci-şase răniţi. 

— Ei n-au păţit nimic? se îngrijoră Aramis. 

— Nu, domnule, nu cred. 

— Tot e ceva, spuse Aramis. Gândul ăsta te mai mângăie... 

— Ştii unde au fost duşi? întrebă Athos. 

— Spre Louvres. 

— Să-i lăsăm aici pe Blaisois şi Grimaud, hotărî Athos. Vin ei 
mâine la Paris cu caii, fiindcă astăzi ar cădea în drum. Noi luăm 
căi de poştă. 

— Bine, încuviinţă Aramis. 

Trimiseră după cai şi, între timp, cei doi prieteni îmbucară 
ceva în fugă. Dacă aflau ceva la Louvres, voiau să-şi continue 
drumul fără întârziere. 

Ajunseră la Louvres. În toată aşezarea era un singur han. 
Aici se bea un lichior care şi-a păstrat faimă şi în zilele noastre şi 
care se fabrică încă de pe vremea aceea. 

— Să ne oprim puţin, spuse Athos. D'Artagnan nu se poate 
să fi scăpat prilejul, nu atât să bea un păhărel, cât să ne lase o 
urmă. 

Intrară şi cerură la tejghea două pahare de lichior, aşa cum 
ar fi făcut d'Artagnan şi Porthos. 

Tejgheaua era învelită cu o foaie de cositor. Pe ea se vedea 
scris cu vârful unui ac gros: "Rueil, D". 

— Sunt la Rueil! spuse Aramis, care zărise primul inscripţia. 

— Atunci, haidem la Rueil! răspunse Athos. 

— Păi asta înseamnă să te arunci în gura lupului, vorbi 
prevenitor Aramis. 


— Dacă aş fi fost prieten cu lona, aşa cum sunt cu 
d'Artagnan, l-aş fi urmat şi-n pântecele balenei, iar tu, Aramis, ai 
fi făcut la fel. 

— Hotărât, iubite conte, mă crezi mai bun decât sunt. Dacă 
aş fi singur, nu m-aş aventura spre Rueil până nu mi-aş lua o 
mie de măsuri de prevedere. Dar acolo unde mergi tu, merg şi 
eu. 

Incălecară şi plecară la Rueil. 

Athos, fără să ştie, îi dăduse lui Aramis cel mai bun sfat. La 
Rueil tocmai soseau deputaţii din Parlament pentru acele 
faimoase discuţii prelungite vreme de trei săptămâni şi 
încheiate cu o pace şchioapă, în urma căreia Prinţul avea să fie 
arestat. Oraşul era plin de trimişi ai parizienilor, adică de 
avocaţi, prezidenţi, consilieri, tâlhari de toate gradele şi, în 
sfârşit, de trimişi ai curţii: nobili, ofiţeri, soldaţi. Era uşor să treci 
neobservat în forfota asta. Pe de altă parte, în timpul discuţiilor 
era armistițiu şi a aresta acum doi nobili fie ei partizani de 
frunte ai Frondei, ar fi însemnat o încălcare a drepturilor 
cetăţeneşti. 

Cei doi prieteni socoteau că toată lumea are aceleaşi griji 
că şi ei. Drept urmare se amestecară printre oameni, convinşi că 
nu se poate să nu audă vorbindu-se despre Porthos şi 
d'Artagnan. Însă nu se discuta decât de articole şi de 
amendamente. Athos era de părere să pătrundă de-a dreptul la 
ministru. 

— Prietene, se împotrivi Aramis. E frumos ce spui, dar ia 
seama, noi suntem în siguranţă fiindcă nu ne cunoaşte nimeni. 
Dacă ne dăm în vileag în vreun fel, i-ajungem din urmă pe 
prietenii noştri în cine ştie ce fund de temniţă, de unde nici 
dracu nu ne mai scapă. Să încercăm să nu-i întâlnim prin 
mijlocirea unei asemenea întâmplări, ci aşa cum dorim noi. 
Arestaţi la Compiègne, au fost aduşi la Rueil, cum ne-am 
încredinţat la Louvres; aduşi la Rueil, au fost cercetaţi de către 
cardinal, care, în urma interogatoriului, ori i-a oprit lângă el, ori 
i-a trimis la Saint-Germain. La Bastilia n-au cum să fie, pentru că 
Bastilia se află în mâna Frondei şi acolo comandă fiul lui 
Broussel. Nu sunt morţi, căci moartea lui d'Artagnan ar face 
vâlvă. Cât despre Porthos, cred că-i nemuritor ca însuşi 
Dumnezeu, deşi e mai puţin răbdător. Aşadar, să nu ne pierdem 


nădejdea şi să rămânem la Rueil. Am convingerea că sunt aici. 
Dar ce ai? Eşti palid! 

— Da, murmură Athos, cu o voce aproape tremurândă. Mi- 
am amintit că la castelul din Rueil, Richelieu a pus să se facă o 
temniţă îngrozitoare... 

— Fii pe pace, îl linişti Aramis. Richelieu era nobil, egalul 
nostru prin naştere şi superiorul nostru prin rang. Intocmai ca un 
rege, putea să pună mâna pe capetele celor mai de seamă 
dintre noi şi, punând mâna, să facă aceste capete să se clatine 
pe umeri. În schimb, Mazarin e un necioplit, care ne poate lua 
cel mult de guler ca un poliţai. Aşa încât n-ai grijă, sunt sigur că 
d'Artagnan şi Porthos se află la Rueil, vii şi nevătămaţi. 

— Să căutăm să obţinem de la vicar dreptul de a lua parte 
la dezbateri, spuse Athos. Aşa vom intra în Rueil. 

— Printre toţi pungaşii ăştia?! Te poţi gândi la una ca asta, 
dragul meu? Crezi că se va discuta vreo clipă despre arestarea 
lui d'Artagnan şi a lui Porthos? Eu aş zice să găsim o altă cale. 

— Ei bine, spuse Athos, atunci mă întorc la părerea mea 
dintâi: nu ştiu altă cale mai bună decât a vorbi deschis şi cinstit. 
Nu mă duc la Mazarin, ci la regină şi-i spun: "Doamnă, daţi-ne 
înapoi pe cei doi slujitori ai domniei-voastre şi pe cei doi prieteni 
ai noştri". Aramis clătină din cap. 

— Asta-i ultimul mijloc; şi oricând poţi să te foloseşti de el, 
Athos. Dar, crede-mă, numai atunci când nu mai e nimic de 
făcut. Avem tot timpul s-ajungem acolo. Până atunci, să ne 
continuăm cercetările. 

Continuară să iscodească în dreapta şi-n stânga şi adunară 
atâtea lămuriri, traseră de limbă atâta lume, sub o mie de 
pretexte, unele mai dibace decât altele, încât, până la urmă, 
găsiră un ostaş din cavalerie care le mărturisi că, împreună cu 
alţii, i-a escortat de la Compiegne la Rueil pe d'Artagnan şi 
Porthos. Fără ostaşii din cavaleria uşoară, nimeni n-ar fi aflat că 
s-au întors în ţară. 

Athos era mereu frământat de gândul de a vorbi reginei. 

— Ca să ajungi la regină, îi spuse Aramis, trebuie să ajungi 
întâi la cardinal şi ţine minte vorba mea, Athos, abia dai ochii cu 
cardinalul, că ne şi pomenim alături de prietenii noştri, într-alt 
chip de cum am dori noi. O asemenea întâlnire nu-mi surâde 
prea mult, mărturisesc. Ca să facem treabă bună şi să isprăvim 
totul repede, trebuie să fim liberi. 


— Eu mă voi înfăţişa reginei, rosti Athos. 

— Bine, prietene, dacă te hotărăşti la această nebunie, te 
rog să-mi dai de ştire cu o zi înainte. 

— De ce? 

— Aş vrea să nu scap prilejul şi să mă reped până la Paris. 

— La cine? 

— Drace! Ştiu eu? Poate la doamna de Longueville. Ea e 
atotputernică acolo şi are să mă ajute. Numai trimite-mi vorbă 
dacă eşti arestat, atunci mă înapoiez cât pot de repede. 

— De ce nu rămâi, ca să ne aresteze pe amândoi, Aramis? 
întrebă Athos. 

— Nu, foarte mulţumesc. 

— Dacă ne aflăm arestaţi toţi patru la un loc, cred că nu 
avem de ce ne teme. In douăzeci şi patru de ceasuri suntem 
liberi. 

— Dragul meu, l-am ucis pe Châtillon, idolul doamnelor de 
la Saint-Germain, am făcut prea multă zarvă în jurul meu ca să 
nu mă tem de temniţă. De astă dată, regina ar fi în stare să-l 
asculte pe Mazarin şi Mazarin ar sfătui-o să mă trimită în faţa 
judecății. 

— Crezi oare, Aramis, că-l iubeşte pe italian atât cât spune 
lumea? 

— A iubit ea şi un englez. 

— Ce vrei, dragul meu, e femeie! 

— Nu tocmai, te înşeli, Athos: e regină! 

— Dragă prietene, eu mă sacrific. Mă duc să cer audienţă 
Annei de Austria. 

— Cu bine, Athos. Eu mă duc să adun o armată. 

— Ce ai de gând? 

— Să mă înapoiez şi să asediez oraşul. 

— Unde ne întâlnim? 

— Lângă spânzurătoarea ridicată de cardinal! 

Şi cei doi prieteni se despărţiră. Aramis pentru a se înapoia 
la Paris, Athos pentru a găsi un mijloc ca să ajungă la regină. 


Capitolul XL Recunoştinţa Annei de Austria 


Athos pătrunse mai uşor decât ar fi crezut la Anna de 
Austria: chiar de la primele demersuri totul i se netezi în cale şi 
audiența dorită i se acordă pentru a doua zi, după trezirea din 
somn, ceremonial la care obârşia să îi dădea dreptul să ia parte. 

O mare mulţumire umplea încăperile de la Saint-Germain. 
La Luvru sau la Palatul Regal, Anna de Austria nu fusese 
niciodată înconjurată de atâţia curteni: numai că se petrecuse o 
schimbare, mulţimea aceasta era nobilime de mâna a doua, 
întrucât cei mai de frunte gentilomi ai Franţei se aflau alături de 
domnul de Conti, de domnul de Beaufort şi de vicar. 

Altminteri, domnea mare veselie la curte. Ciudăţenia 
acestui război era faptul că se auzeau mai mult cuplete decât 
lovituri de tun. Curtea cânta cuplete despre parizieni, parizienii 
despre curte, iar rănile făcute cu săgeata bațjocurii, chiar dacă 
nu erau mortale, nu se dovedeau mai puţin dureroase. 

În mijlocul veseliei generale şi al acestei frivolităţi aparente, 
fiecare era însă frământat de un gând ascuns: rămâne Mazarin 
ministru şi favorit, sau, aşa cum a venit din sud, ca un nor, va 
pleca luat de vântul care-l adusese? Toată lumea o nădăjduia, 
toată lumea o dorea; aşa încât ministrul desluşea sub orice 
măgulire, sub orice curtoazie din jurul său o ură prost tăinuită 
de teamă şi de interes. Nu se simţea la largul lui şi nu ştia în 
cine să se încreadă şi pe cine să se bizuie. 

Până şi Prinţul însuşi, care lupta de partea cardinalului, nu 
pierdea niciodată prilejul să-l ia peste picior ori să-l umilească; şi 
în două sau trei rânduri, când Mazarin voise să-şi impună voinţa 
în prezenţa învingătorului de la Rocroy, acesta îl privise într-un 
chip menit să-i dea a înţelege limpede că, dacă îl apăra, nu o 
face nici din convingere, nici din entuziasm. 

Atunci, cardinalul alergă la regină, singurul său sprijin. De 
două sau de trei ori i se păruse însă că şi acest sprijin se clatină. 

Sosind ora audienței, contele de la Fere fu anunţat că, fără 
a fi vorba propriu-zis de o amânare, trebuie să mai aştepte 
câteva clipe, deoarece regina are o consfătuire cu ministrul. 

Era adevărat. Parisul trimisese o nouă delegaţie, vrând să 
încerce a îndrepta lucrurile şi regina se sfătuia cu Mazarin cum e 
mai bine să-i primească pe deputaţi. 

Mărimile ţării erau foarte preocupate de cele ce se 
petreceau, aşa că Athos nici nu putea să aleagă un moment mai 


nepotrivit pentru a vorbi reginei de prietenii săi - bieţi atomi 
pierduţi în furtuna dezlănţuită. 

Athos era om dintr-o bucată şi nu dădea niciodată înapoi 
când lua o hotărâre, dacă socotea această hotărâre o poruncă a 
conştiinţei şi a datoriei sale; stărui deci să fie primit de regină, 
adăugind că, deşi nu-i trimis nici de domnul de Conti, nici de 
domnul de Beaufort, nici de domnul de Bouillon, nici de domnul 
d'Elbeuf, nici de vicar, nici de doamna de Longueville, nici de 
Broussel şi nici de Parlament şi deşi e adus de treburi personale, 
are lucruri de mare însemnătate de spus maiestăţii-sale. 

Când consfătuirea luă sfârşit, regina porunci să fie introdus 
în cabinetul ei. 

Athos, intrând, îşi rosti numele. Numele acesta răsunase de 
prea multe ori în urechile maiestăţii-sale şi inima-i bătuse de 
prea multe ori auzindu-l, aşa că nu se putea să nu şi-l 
amintească; totuşi Anna de Austria rămase nepăsătoare, 
mulţumindu-se doar să-l privească pe acest gentilom cu o 
stăruinţă neîngăduită decât femeilor care, ne prin frumuseţe, fie 
prin obârşie, sunt regine. 

— Prin urmare, te oferi să ne aduci un serviciu, conte? vorbi 
Anna de Austria după o scurtă tăcere. 

— Da, doamnă, încă unul, spuse Athos, jignit de faptul că 
regina nu părea să-l recunoască. Athos era un suflet nobil şi deci 
un curtean foarte neîndemânatic. 

Anna se încruntă. Mazarin, care, aşezat la o masă, 
frunzărea nişte hârtii, ca şi cum ar fi fost un simplu secretar de 
stat, ridică fruntea. 

— Te ascult, spuse regina. 

Mazarin se întoarse din nou la hârtiile lui. 

— Doamnă, începu Athos. Doi dintre prietenii mei şi 
totodată doi dintre cei mai viteji supuşi ai maiestăţii-voastre, 
domnul d'Artagnan şi domnul du Vallon, trimişi în Anglia de 
către domnul cardinal, au dispărut fără urmă din clipa când s-au 
înapoiat în Franţa şi nu se ştie nimic despre ei. 

— Ei bine? întreba regina. 

— Ei bine, continuă Athos, mă adresez bunăvoinţei 
maiestăţii-voastre, ca să aflu ce-au devenit cei doi gentilomi, 
urmând ca după aceea, dacă va fi nevoie, să rog pe maiestatea- 
voastră să facă dreptate. 


— Domnule, rosti Anna de Austria cu o trufie care devenea 
o adevărată jignire faţă de unii oameni. Aşadar, pentru asta vii 
să ne tulburi în mijlocul marilor probleme ce ne frământă? O 
treabă a poliţiei! Domnule, ştii doar, sau ar trebui să ştii, că de 
când nu ne mai aflăm la Paris, nu mai avem poliţie. 

— Cred că maiestatea-voastră nu are nevoie să întrebe 
poliţia pentru a şti ce s-a făcut cu domnii d'Artagnan şi du 
Vallon, urmă Athos, înclinându-se cu o respectuoasă răceală. Şi 
că, dacă ar binevoi să întrebe de soarta lor pe domnul cardinal, 
dânsul ar putea să răspundă, scrutându-şi doar aducerile 
aminte. 

— Doamne iartă-mă! izbucni Anna de Austria, cu obişnuita 
ei strâmbătură de dispreţ. Dar mi se pare că-l întrebi dumneata 
singur. 

— Da, doamnă şi aproape am dreptul să o fac, întrucât e 
vorba de domnul d'Artagnan, de domnul d'Artagnan, înţelegeţi, 
doamnă? repetă el în aşa chip, încât fruntea reginei să se plece 
sub amintirea femeii. 

Mazarin pricepu că era momentul să vină în ajutorul Annei 
de Austria. 

— Domnule conte, spuse el, aş vrea să-ţi aduc la cunoştinţă 
un lucru pe care maiestatea-sa nu-l cunoaşte; anume ce s-a 
întâmplat cu cei doi gentilomi. Ei au călcat ordinele primite şi 
sunt arestaţi. 

— Implor atunci pe maiestatea-voastră să pună în libertate 
pe domnii d'Artagnan şi du Vallon, continuă neabătut Athos, fără 
să-i răspundă lui Mazarin. 

— Ceea ce-mi ceri e o chestiune de disciplină şi asta nu mă 
priveşte, domnule, răspunse regina. 

— Domnul d'Artagnan n-a răspuns niciodată astfel când i s- 
a cerut să slujească pe maiestatea-voastră, rosti Athos, 
înclinându-se cu demnitate. 

Şi făcu doi paşi înapoi, apropiindu-se de uşă. Dar Mazarin îl 
opri: 

— Şi dumneata vii din Anglia, domnule? glăsui el, făcând un 
semn reginei, care pălise vizibil şi avea o poruncă severă pe 
buze. 

— Am fost de faţă la ultimele clipe ale regelui Carol |, spuse 
Athos. Sărman rege! vinovat cel mult de slăbiciune, neajuns pe 
care supuşii săi l-au pedepsit aspru; căci tronurile se clatină 


astăzi şi inimile devotate nu trebuie să slujească interesele 
prinților. D'Artagnan se ducea pentru a doua oară în Anglia: 
prima dată a fost pentru cinstea unei mari regine; acum, pentru 
viaţa unui mare rege. 

— Domnule, spuse Anna de Austria către Mazarin şi în 
vocea ei se simţea un tremur pe care obişnuinţa de a-şi ascunde 
simţămintele nu-l putuse stăpâni. Vezi dacă nu se poate face 
ceva pentru aceşti nobili. 

— Doamnă, zise Mazarin, voi face tot ce va fi pe placul 
maiestăţii-voastre. 

— Îndeplineşte cerința domnului de la Făre. Acesta vă e 
numele, nu? 

— Am şi un alt nume, doamnă: mă numesc Athos. 

— Doamnă, interveni Mazarin, cu un surâs care arăta cât de 
uşor înţelege şi cuvintele rostite numai pe jumătate. Puteţi fi 
liniştită, dorinţa voastră va fi îndeplinită. 

— Auzi, domnule? întrebă regina. 

— Da, doamnă şi nu aşteptam decât ca maiestatea-voastră 
să-mi facă dreptate. Deci îmi voi revedea prietenii, nu-i aşa, 
doamnă? Asta aţi vrut să spuneţi? 

— Îi vei revedea, fireşte, domnule, A, să nu uit, dumneata 
eşti partizan al Frondei, nu? 

— Doamnă, eu îl slujesc pe rege. 

— Da, în felul dumitale. 

— Felul meu e acela al tuturor adevăraţilor nobili şi nu 
cunosc un altul, răspunse cu mândrie Athos. 

— Poţi pleca, domnule, vorbi regina, concediindu-l cu un 
semn pe Athos. Ai obţinut ce doreai şi eu am aflat tot ce doream 
să ştiu. 

Apoi, după ce uşa se închise în urma contelui, se întoarse 
spre Mazarin: 

— Cardinale, acest nobil obraznic să fie arestat înainte de a 
ieşi pe poartă! 

— La asta mă gândeam şi eu, mărturisi Mazarin. Şi sunt 
fericit că maiestatea-voastră îmi porunceşte tocmai ce voiam eu 
să-i cer. Aceşti voinicoşi care aduc în vremea noastră năravurile 
domniei trecute, ne stingheresc mult şi deoarece am pus mâna 
pe doi, le alăturăm şi pe al treilea. _ 

Athos însă nu se lăsase pe de-a-ntregul înşelat de regină. In 
vocea ei era ceva care dădea de bănuit şi părea că ameninţă în 


timp ce făgăduieşte. Totuşi nu era omul care să se îndepărteze 
la prima bănuială, mai ales când i se spusese limpede că-şi va 
revedea prietenii. Aşteptă deci într-o încăpere învecinată 
cabinetului unde avusese loc audiența, cu nădejdea că 
d'Artagnan şi Porthos vor fi aduşi acolo, sau că el va fi căutat şi 
condus la ei. 

În aşteptare, se apropie de fereastă şi privea fără ţintă în 
curte. Văzu cum intră delegaţia parizienilor, venită să 
stabilească locul precis al tratativelor şi să o salute pe regină. 
Printre ei se aflau consilieri din Parlament, preşedinţi, avocaţi şi, 
de asemenea, vreo câţiva militari. O escortă impunătoare îi 
aştepta afară, lângă poartă. 

Athos îşi încordă privirea, căci în mijlocul acestei mulţimi i 
se păru că recunoaşte pe cineva, dar în clipa aceea o mână i se 
lăsă uşor pe umăr. 

— Domnule de Comminges! exclamă el, întorcându-se. 

— Da, domnule conte, eu însumi, cu o misiune pentru care 
îmi cer toate scuzele. 

— Ce misiune? întrebă Athos. 

— Binevoiţi şi predaţi-mi spada, conte. 

Athos zâmbi, deschise fereastra şi strigă: 

— Aramis! 

Un nobil se întoarse: era într-adevăr Aramis, nu se înşelase. 
Cavalerul îl salută prietenos. 

— Aramis, spuse contele, mă arestează! 

— Bine! răspunse nepăsător Aramis. 

— Domnule, vorbi Athos, întorcându-se spre Comminges şi 
întinzându-i politicos spada, cu mânerul înainte. Te rog să mi-o 
păstrezi cu grijă, ca să mi-o înapoiezi când voi ieşi din temniţă. 
Ţin mult la ea, regele Francise | a dăruit-o unui străbun al meu. 
Pe vremea lui, nobililor li se dăruiau spade, nu li se luau. ŞI 
acum, spune, unde mă duci? 

— Hm... deocamdată în odaia mea, zise Comminges. 
Regina va hotărî mai târziu unde veţi fi dus. 

Athos porni în urma lui Comminges, fără să mai scoată o 
vorbă. 


Capitolul XLI Regalitatea lui Mazarin 


Arestarea nu făcu vâlva şi nu pricinui nici cea mai mică 
tulburare, ba chiar rămase aproape necunoscută. Ea nu 
stingheri cu nimic mersul evenimentelor şi delegaţia trimisă de 
oraşul Paris fu încunoştinţată solemn că va fi primită de către 
regină. 

Regina îi primi, tăcută şi trufaşă ca totdeauna: ascultă 
plângerile şi rugăminţile deputaţilor, dar, când aceştia isprăviră 
ce aveau de spus, nimeni nu putea să-şi dea seama dacă ea a 
auzit ceva, într-atât de nepăsător rămăsese chipul Annei de 
Austria. 

În schimb, Mazarin, aflat şi el de faţă, înţelegea prea bine 
ce ţinteau deputaţii: cereau, pur şi simplu, limpede şi hotărât, 
demiterea lui neîntârziata. 

După ce discursurile luară sfârşit, regina rămase la fel de 
tăcută. 

— Domnilor, spuse Mazarin, mă alătur dumneavoastră în a 
o implora pe regină să curme suferinţele supușilor săi. Am făcut 
tot ce mi-a stat în putinţă spre a le îndulci, totuşi, susţineţi 
dumneavoastră, lumea crede că ele vin de la mine, un biet 
străin care n-a izbutit să fie pe placul francezilor. Vai, n-am fost 
înţeles şi lumea are dreptate: am urmat omului celui mai 
minunat care a susţinut vreodată sceptrul regilor Franţei! 
Amintirea domnului de Richelieu mă copleşeşte. Dacă aş fi 
ambițios, aş lupta împotriva acestei amintiri: dar nu ţin să vă 
dovedesc acest lucru. Mă declar învins. Voi face ceea ce îmi 
cere poporul. Dacă parizienii au săvârşit unele greşeli - şi cine 
n-a greşit, domnilor? - Parisul e destul de pedepsit; a curs destul 
sânge, mizeria a măcinat destul oraşul lipsit de regele său şi de 
dreptate. N-am să vin eu, un om oarecare, să-mi dau atâta 
importanţă încât să despart un regat de regină lui. Pentru că îmi 
cereţi să mă retrag, bine, mă voi retrage. 

— Atunci, şopti Aramis la urechea vecinului său, înseamnă 
că pacea e ca şi încheiată şi că tratativele nu-şi mai au rostul. 
Mai rămâne doar să-l expediem pe Mazarin sub pază până la 
frontiera cea mai depărtată şi să veghem să nu se mai întoarcă, 
nici pe acolo, nici prin altă parte. 

— O clipă, domnule, o clipă! rosti omul în robă căruia i se 
adresase Aramis. Drace! Prea te grăbeşti! Se vede cât de colo 


că eşti soldat! Mai avem de lămurit capitolul remuneraţii şi 
despăgubiri. 

— Domnule cancelar, spuse regina, întorcându-se către 
Séguier, vechea noastră cunoştinţă. Dumneata vei deschide 
tratativele de la Rueil. Domnul cardinal a spus aici unele lucruri 
care m-au mişcat adânc. De aceea nu vă răspund mai pe larg. 
Cât despre a pleca sau a rămâne, nutresc o prea mare 
recunoştinţă faţă de dânsul, aşa încât nu-l pot opri să procedeze 
cum doreşte. Domnul cardinal va face cum va crede de cuviinţă. 

O paloare trecătoare se aşternu pe chipul inteligent al 
primului-ministru. Se uită neliniştit spre regină. Pe chipul ei atât 
de nepăsător, nici el, nici ceilalţi nu puteau citi ce se petrecea în 
sufletul ei! 

— Dar, adăugă regina, până când domnul Mazarin ia o 
hotărâre, vă rog să nu vorbim decât despre rege. 

Delegații se înclinară şi plecară. 

— Frumos! spuse regina, după ce ultimul dintre ei părăsise 
încăperea. Să te dai bătut în faţa acestor pungaşi şi avocaţi! 

— Pentru binele maiestăţii-voastre sunt gata, doamnă, să- 
mi impun orice sacrificiu, rosti Mazarin, aţintindu-şi privirea 
pătrunzătoare asupra reginei. 

Anna lasă capul în piept şi căzu într-una din visările ei atât 
de obişnuite. Îşi aminti de Athos. Purtarea îndrăzneață a 
nobilului, cuvintele sale hotărâte şi totodată pline de demnitate, 
nălucile pe care i le înviase în minte cu o singură vorbă îi 
aminteau de un trecut de o îmbătătoare poezie: tinereţea, 
frumuseţea, strălucirea iubirii de la douăzeci de ani, lupta dârza 
a celor care o sprijineau, sfârşitul sângeros al lui Buckingham, 
singurul om pe care-l iubise cu adevărat şi eroismul apărătorilor 
ei neştiuţi, care o salvaseră de îndoita ură a lui Richelieu şi a 
regelui. 

Acum, când se credea singură şi nu mai era înconjurată de 
atâţia duşmani care să o spioneze, Mazarin o privea stăruitor, 
urmărindu-i pe faţă toate gândurile, aşa cum pe faţa lacurilor 
limpezi vezi perindarea norilor - răsfrângeri ale cerului, aidoma 
răsfrângerii gândurilor. 

— Aşadar, murmură Anna de Austria, ar trebui să ne 
plecăm înaintea furtunii, să cumpărăm pacea şi să aşteptăm cu 
răbdare şi credinţă vremuri mai bune? 


Mazarin zâmbi amar la aceste cuvinte care dovedeau că 
regina luase în serios propunerea ministrului. Anna, cu capul în 
piept, nu-i văzu zâmbetul, dar cum întrebarea ei rămânea fără 
răspuns, ridică ochii: 

— Nu-mi răspunzi, cardinale? La ce te gândeşti? 

— Mă gândesc, doamnă, că gentilomul acela obraznic, pe 
care l-a arestat Comminges, a făcut aluzie la domnul de 
Buckingham, pe care l-ai lăsat să fie asasinat; la doamna de 
Chevreuse, pe care ai lăsat-o să fie exilată; la domnul de 
Beaufort, pe care l-ai aruncat în temniţă. Dacă însă a făcut 
aluzie şi la mine, atunci nu ştie ce însemn eu pentru dumneata. 

Anna de Austria tresări, ca întotdeauna când se simţea 
rănită în mândria ei. Obrajii i se împurpurară şi, ca să nu 
răspundă, îşi înfipse unghiile ascuţite în frumoasele-i mâini. 

— E un bun sfetnic, un om de onoare şi o minte ageră, 
lăsând la o parte faptul că e un om hotărât. Aţi avut timpul să 
ştiţi toate acestea, nu-i aşa, doamnă? Ţin deci să-i spun şi asta 
ca o favoare personală, în ce măsură se înşeală asupra mea. 
Cert e că mi se propune într-adevăr o abdicare şi o abdicare 
impune să chibzuieşti bine lucrurile. 

— Abdicare! îngână Anna. Credeam, domnule, că numai 
regii abdică. 

— Eh! făcu Mazarin. Oare nu sunt aproape rege şi încă rege 
al Franţei? Noaptea, aruncată la picioarele patului regal, vă 
asigur doamnă, că mantia mea de ministru seamănă foarte mult 
cu o mantie de rege. 

Era una din umilinţele la care Mazarin o supunea destul de 
des şi în faţa căreia ea trebuia întotdeauna să plece capul. 
Numai Elisabeta şi Ecaterina a ll-a rămăseseră deopotrivă 
amante şi regine pentru iubiții lor. 

Anna de Austria se uită cu un fel de groază la expresia 
amenințătoare  întipărită pe chipul cardinalului, care, în 
asemenea clipe, nu era lipsit de o anume măreție. 

— Domnule, vorbi ea. Nu ţi-am spus şi n-ai auzit oare când 
am spus acelor oameni că vei face aşa cum crezi de cuviinţă? 

— Atunci, spuse Mazarin, cred că-mi place mai mult să 
rămân. Nu-i numai interesul meu, ci, îndrăznesc să spun, e 
salvarea domniei-tale. 

— Rămâi atunci, domnule, nu doresc altceva; dar, în acest 
caz, te rog să nu îngădui să fiu insultată. 


— Vorbiţi de pretenţiile răsculaților şi de tonul pe care îl 
folosesc? Răbdare. Au ales un tărîm pe care eu sunt general mai 
priceput decât ei: tratativele. Îi vom învinge prin amânări. 
Deocamdată li-e foame; în opt zile va fi mult mai rău. 

— Ei, Doamne! Ştiu că aici vom ajunge. Dar nu e vorba 
numai de ei. Nu ei îmi adresează cuvintele cele mai umilitoare. 

— Ah, înţeleg! Vorbiţi de amintirile pe care vi le evocă 
mereu aceşti trei sau patru gentilomi. l-am aruncat în închisoare 
şi sunt destul de vinovaţi că să fim îndreptăţiţi să-i lăsăm acolo 
cât vom dori. Unul singur nu se află încă în puterea noastră şi ne 
sfidează. Dar, la naiba, izbutim noi să-l aducem şi pe el lângă 
ceilalţi! Pe cât îmi pare, am făcut şi lucruri mai rele. În primul 
rând, pe cei doi mai neînduplecaţi am avut prevederea să-i 
închid la Rueil, adică lângă mine, sub ochii mei. li am deci la 
îndemână. Azi îl duc acolo şi pe al treilea 

— Atâta vreme cât rămân închişi, totul e bine, spuse Anna 
de Austria. Dar într-o zi vor fi liberi. 

— Fireşte, dar numai dacă maiestatea-voastră îi pune în 
libertate. 

— Ah! se căină Anna de Austria, răspunzând gândurilor ei. 
Ce rău îmi pare că nu mă găsesc la Paris. 

— Şi de ce, mă rog? 

— Acolo se află Bastilia, domnule, ale cărei ziduri sunt atât 
de puternice şi de tăcute. 

— Doamnă, mulţumită tratativelor, vom dobândi pacea; 
dobândind pacea, dobândim şi Parisul; iar când avem Parisul, 
avem şi Bastilia! Acolo or să putrezească făloşii noştri. 

Anna se încruntă uşor, în timp ce Mazarin îi sărută mâna, ca 
să plece. 

După acest gest, pe jumătate umil, pe jumătate curtenitor, 
Mazarin ieşi din încăpere. Anna îl urmări cu privirea şi, pe 
măsură ce se depărta, un surâs dispreţuitor i se aşternu pe 
buze. 

— Am disprețuit dragostea unui cardinal care nu spunea 
niciodată "Am să fac", ci "Am făcut", murmură ea. Acela 
cunoştea tainiţe mai sigure ca Rueil, mai întunecoase şi mai 
mute decât însăşi Bastilia. Vai, cum decad toate! 


Capitolul XLII Prevederi 


După ce se despărţi de Anna de Austria, Mazarin luă drumul 
spre Rueil, unde îşi avea reşedinţa. Vremurile fiind tulburi, 
umbla însoţit de o pază numeroasă şi adesea travestit. 
Cardinalul, aşa cum am spus, era un bărbat chipeş în haina 
militară. 

Se urcă în trăsură în curtea vechiului castel şi nu se opri 
până la malul Senei, la Chatou. Prinţul îi dăduse pentru escortă 
cincizeci de ostaşi din cavaleria uşoară, nu atât ca să-l 
păzească, ci mai ales ca să arate deputaţilor cu câtă uşurinţă 
dispun generalii reginei de oamenii lor, putind să-i răspândească 
aşa cum pofteau. 

Athos, fără spadă, ţinut sub ochi de Comminges, călărea 
tăcut în urma cardinalului. Grimaud, lăsat de stăpânul său în 
poarta castelului, aflase de arestare în clipa când Athos îi 
dăduse de ştire lui Aramis şi, la un semnal al contelui, se 
îndepărtase fără o vorbă şi se oprise în preajma lui Aramis, ca şi 
cum nimic nu s-ar fi întâmplat. 

Ce-i drept, Grimaud îşi slujea stăpânul de douăzeci şi doi de 
ani şi-l văzuse scăpând din atâtea încurcături, încât nu se mai 
mira de nimic. 

De îndată ce audiența luase sfârşit, deputaţii porniseră 
înapoi spre Paris şi se aflau cam cu vreo cinci sute de paşi 
înaintea cardinalului. Athos putea deci să-l vadă nestingherit pe 
Aramis, a cărui cingătoare aurită şi ţinută mândra atrăgeau 
atenţia în toată această mulţime. Privirea contelui era cu atât 
mai stăruitoare, cu cât îşi pusese toată speranţa eliberării în 
Aramis, de care îl lega obişnuinţa, afecțiunea şi acea încredere 
ce ia naştere în orice prietenie. 

Aramis, dimpotrivă, nu părea să se sinchisească nici cât 
negru sub unghie că Athos se găseşte în urma lui. Intoarse capul 
o singură dată, în clipa când ajunseră la castel. Bănuia că 
Mazarin va lăsa poate pe noul său prizonier în mica cetăţuie 
care străjuia podul ca o santinelă şi pe care o comanda un 
căpitan la ordinele reginei. Dar se înşela. Athos ieşi din Chatou 
în urma cardinalului. 

La răscrucea drumului de la Paris spre Rueil, Aramis 
întoarse capul. De astă dată nu se înşela. Mazarin apucă la 
dreapta şi Aramis văzu cum prizonierul piere dinapoia copacilor. 


În aceeaşi clipă, fulgerat de acelaşi gând, Athos întoarse şi el 
ochii. Cei doi prieteni schimbară un mic semn din cap şi Aramis 
duse degetul la pălărie, ca pentru a saluta. Singur Athos 
înţelese: prietenul său îi spunea că are o idee. 

După zece minute, Mazarin intra în curtea castelului 
amenajat la Rueil pentru sine de către fostul cardinal. 

Când cobori de pe cal, Comminges se apropie îndată. 

— Monseniore, întrebă ofiţerul, unde doriţi să-l ducem pe 
domnul de la Fère? 

— În pavilionul cu portocali, în faţa pavilionului unde-i 
postul de pază. Vreau să dăm cinstea cuvenită contelui de la 
Fere, deşi e prizonierul reginei. 

— Monseniore, murmură Comminges. Contele cere 
favoarea să stea împreună cu domnul d'Artagnan, care se 
găseşte, aşa cum a poruncit Eminenţa-Voastră, în pavilionul de 
vânătoare, în faţa pavilionului cu portocali. 

Mazarin rămase o clipă pe gânduri. Comminges îl văzu 
chibzuind şi adăugă: 

— Avem pază foarte puternică: patruzeci de oameni de 
încredere, soldaţi încercaţi şi aproape toţi germani, deci n-au 
nici un fel de legături cu răzvrătiţii şi nu aşteptă nimic din partea 
Frondei. 

— Dacă lăsăm pe aceşti trei oameni împreună, domnule 
Comminges, va trebui să dublăm paza şi nu avem chiar atâţia 
apărători încât să ne îngăduim o asemenea risipă. 

Comminges zâmbi. Mazarin îi surprinse zâmbetul şi-i 
pricepu tâlcul. 

— Nu-i cunoaşteţi, domnu' Comminges, dar eu îi cunosc 
personal cât şi din faima ce-i înconjoară. Le-am dat misiunea să- 
| ajute pe regele Carol şi-au făcut lucruri nemaiauzite ca să-l 
salveze. A trebuit să intervină însuşi destinul, altfel scumpul 
rege Carol ar fi în clipa asta aici, printre noi, în deplină 
siguranţă. 

— Atunci, dacă v-au slujit cu atâta râvnă, de ce oare 
Eminenţa-Voastră i-a aruncat în temniţă? 

— Temniţă?! exclamă Mazarin. De când, mă rog, a devenit 
Rueil temniţă? 

— De când se află deţinuţi aici, răspunse Comminges. 

— Nu sunt prizonierii mei, Comminges, spuse Mazarin, 
răspunzând cu un zâmbet la zâmbetul ironic al ofiţerul. Sunt 


oaspeţii mei; nişte oaspeţi atât de preţioşi, încât am pus zăbrele 
la ferestre şi zăvoare la uşi, până într-atât mă tem să nu se 
plictisească ţinându-mi tovărăşie. Adevărul e că, aşa prizonieri 
cum par la prima vedere, am o mare stimă pentru ei; dovadă, 
faptul că doresc să fac o vizită domnului de la Fère şi să-i 
vorbesc între patru ochi. Şi ca să nu ne supere nimeni cât 
vorbim, îi vei duce, cum spuneam, în pavilionul cu portocali: ştii 
doar, acolo obişnuiesc eu să mă plimb. Când îmi voi face 
plimbarea, voi intra să stăm de vorbă. Deşi se zice că mi-e 
duşman, am pentru conte toată simpatia şi dacă-i înţelegător, 
poate vom face câte ceva pentru el. 

Comminges se înclină şi se întoarse la Athos, care aştepta 
rezultatul convorbirii, în aparenţă calm, dar în realitate plin de 
nelinişte. 

— Ei? făcu el, întrebător, spre locotenent. 

— Domnule, răspunse Comminges, se pare că lucrul pe 
care l-aţi cerul nu e cu putinţă. 

— Domnule Comminges, am fost toată viaţa ostaş şi ştiu ce 
înseamnă un ordin, rosti Athos. Totuşi, fără să calci consemnul, 
poţi să-mi faci un serviciu. 

— Cu dragă inimă, se oferi Comminges. Mai ales că am 
aflat cine sunteţi şi ce mari servicii aţi adus odinioară maiestăţii- 
sale; în plus, de când ştiu cât de apropiat vă este tânărul care 
mi-a venit cu atâta vitejie în ajutor în ziua arestării lui Broussel, 
acel bătrân ticălos, vă spun deschis că sunt cu totul al 
dumneavoastră, numai să nu calc consemnul. 

— Mulţumesc, domnule, mai mult nici nu doresc. Doresc să- 
ţi cer un lucru care nu te poate compromite în nici un fel. 

— Chiar dacă m-ar compromite puţin, vorbiţi, domnule, vă 
ascult! zâmbi Comminges. Nu-mi place Mazarin mai mult decât 
dumneavoastră. O slujesc pe regină şi asta a făcut în chip firesc 
să-l slujesc şi pe cardinal, dar dacă pentru unul am tragere de 
inimă, pentru celălalt o fac în silă. Deci, vorbiţi, vă rog, vă 
ascult! 

— Deoarece asta nu-ţi creează nici un neajuns, glăsui Athos 
şi fiindcă ştiu bine că domnul d'Artagnan se află aici, cred că n- 
ar fi prea greu să afle şi el că sunt aici. 

— În această privinţă, nu am nici un consemn, domnule. 

— Prea bine! Atunci fă-mi plăcerea şi-i transmite cele 
cuvenite din partea mea, înştiinţându-l totodată că-i sunt vecin. 


Te rog să-i spui, de asemenea, ce mi-ai spus adineauri, anume 
că Mazarin a hotărât să fiu dus în pavilionul cu portocali, ca să 
mă poată vizita. Spune-i că voi încerca să mă folosesc de 
această vizită pentru a obţine o oarecare îndulcire a şederii 
noastre aici. 

— Şi care nu poate fi de lungă durată, adăugă Comminges. 
Cardinalul mi-a spus singur că aia nu-i temniţă. 

— In schimb, există tainiţe săpate sub pământ; zâmbi 
Athos. 

— Oh, asta-i altceva! spuse Comminges. Da, ştiu, se 
vorbeşte de multă vreme despre ele. Dar un om de rând cum e 
cardinalul, un biet italian venit să-şi caute norocul în Franţa, nu 
va îndrăzni niciodată să ajungă la asemenea măsuri nesăbuite 
cu oameni ca noi: ar fi prea din cale-afară. Asta se putea 
petrece în vremurile de aur ale fostului cardinal, care era un 
nobil de soi. Dar don  Ma-zarin! Haida-de! Tainiţele 
subpământene sunt răzbunări ale regilor. Se ştie de arestarea 
dumneavoastră şi curând se va afla şi de cea a prietenilor 
dumneavoastră, domnule şi atunci întreaga nobilime a Franţei îi 
va cere socoteală. Nu, nici vorbă, liniştiţi-vă, în ultimii zece ani, 
tainiţele de la Rueil au devenit poveşti de speriat copiii. N-aveţi 
nici o grijă! Cât despre mine, îi voi da de veste domnului 
d'Artagnan că vă aflaţi aici. Cine ştie dacă până în cincisprezece 
zile nu-mi veţi face un serviciu asemănător! 

— Eu, domnule? 

— Fireşte. Credeţi că eu n-aş putea fi întemnițat de vicar? 

— Te asigur, domnule, că în acest caz mă voi strădui să-ţi 
fiu de folos, spuse Athos, înclinându-se. 

— Imi faceţi cinstea să luăm masa împreună, domnule 
conte? 

— Mulţumesc, sunt cam mohorât şi ţi-aş strica seara. 
Mulţumesc. 

Comminges îl conduse pe conte într-o încăpere de la catul 
de jos al unui pavilion ce continua pe acela al portocalilor. 
Ajungeai acolo printr-o curte mare, plină de soldaţi şi de curteni. 
Curtea, în formă de potcoavă, avea în mijloc apartamentele 
locuite de Mazarin, iar pe laturi, de o parte pavilionul de 
vânătoare, unde se afla d'Artagnan şi de cealaltă - pavilionul 
portocalilor, unde tocmai intra Athos. În spatele celor două aripi 
ale clădirii se întindea parcul. 


Ajuns în odaia unde trebuia să locuiască, Athos văzu nişte 
ziduri şi nişte acoperişuri prin fereastra prevăzută grijuliu cu 
gratii. 

— Ce clădire-i aceea? 

— E spatele pavilionului de vânătoare, în care sunt închişi 
prietenii dumneavoastră, răspunse Comminges. Din nefericire, 
ferestrele dinspre partea asta au fost zidite de mult de către 
fostul cardinal, căci pavilionul a mai slujit de câteva ori de 
închisoare şi Mazarin, aducându-vă aici, nu-i dă decât 
întrebuinţarea de odinioară. Dacă ferestrele nu erau zidite, aţi fi 
avut  mângâierea să  vorbiţi prin semne cu prietenii 
dumneavoastră. 

— Eşti sigur că voi avea cinstea unei vizite a cardinalului, 
domnule de Comminges? întrebă Athos. 

— Cel puţin aşa mi-a spus. 

Athos suspină, cu ochii la ferestrele zăbrelite. 

— Da, adevărat, murmură Comminges, e aproape o 
închisoare. Nimic nu lipseşte, nici chiar gratiile. Ce idee ciudată 
aţi avut, dumneavoastră, o floare a nobilimii, să mergeţi şi să vă 
risipiţi vitejia şi loialitatea printre ciupercile alea din Frondă! 
Zău, domnule conte, dacă aş fi socotit că am un prieten în 
rândurile armatei regale, la dumneavoastră m-aş gândi. 
Dumneavoastră, contele de La Fère, un luptător pentru Frondă, 
alături de un Broussel, un Blancmesnil, un Viole! E ruşinos! 
Lumea o să creadă că doamna, mama dumneavoastră, avea pe 
undeva sânge de surtucar! Dumneavoastră, partizan al Frondei! 

— Pe cinstea mea, dragă domnule, a trebuit să aleg, spuse 
Athos. Ori de partea lui Mazarin, ori de partea Frondei. Mi-au 
răsunat mult timp în ureche aceste două nume şi m-am hotărât 
pentru ultimul: barem e un nume franțuzesc. Şi apoi, sunt de 
partea Frondei, dar nu alături de domnii Broussel, Blancmesnil şi 
Viole, ci alături de domnii de Beaufort, de Bouillon şi d'Elbeur, 
alături de prinți şi nu de preşedinţi, consilieri şi avocaţi. Ce să 
mai spun! Frumoasă răsplată după ce l-ai slujit pe cardinal! Uită- 
te la zidul ăsta cu ferestre oarbe, domnule de Comminges, şi-ţi 
va spune multe despre recunoştinţa unuia ca Mazarin. 

— Adevărat! râse Comminges. Mai ales dacă ar repeta 
blestemele pe care i le tot azvârle în cap domnul d'Artagnan de 
opt zile încoace. 


— Bietul d'Artagnan! murmură Athos, cu acea fermecătoare 
melancolie, care era una din trăsăturile firii sale. Un om atât de 
viteaz, atât de bun şi atât de neiertător cu cei ce urăsc pe cei pe 
care-i iubeşte el! Ai doi prizonieri de temut, domnule de 
Comminges şi te plâng că răspunzi pentru doi oameni atât de 
neîmblânziţi. 

—  Neîmblânziţi! zâmbi la rândul său Comminges. Eh, 
domnule, vreţi să mă speriaţi! În prima zi de închisoare, domnul 
d'Artagnan a provocat la duel pe toţi soldaţii şi gradaţii ca să 
pună mâna pe o spadă, fără îndoială; a doua zi la fel, ba chiar şi 
a treia zi; în schimb, după aceea s-a liniştit şi s-a făcut blând ca 
un mieluşel. Acum cântă cântece gascone, de ne tăvălim cu toţii 
de râs. 

— Şi domnul du Vallon? întrebă Athos. 

— Ei, cu el e altă poveste. Mărturisesc că e un gentilom 
înspăimântător! În prima zi a sfărâmat uşile, repezindu-se cu 
umărul în ele şi mă aşteptam să-l văd plecând de la Rueil, aşa 
cum a plecat Samson din Gaza. Dar mânia lui a urmat aceeaşi 
cale ca şi a domnului d'Artagnan. Acum nu numai că s-a obişnuit 
cu închisoarea, dar mai şi glumeşte pe seama ei. 

— Cu atât mai bine, zise Athos. Cu atât mai bine! 

— Vă aşteptaţi la altceva? întrebă Comminges, care, 
amintindu-şi de spusele lui Mazarin în privinţa prizonierilor săi şi 
făcând legătura cu spusele contelui de La Fere, începea să fie 
cam neliniştit. 

La rândul său, Athos se gândea că această schimbare în 
purtarea prietenilor săi nu avea altă explicaţie decât faptul că 
d'Artagnan urzise un plan. Se temu deci că le-ar putea dăuna, 
ridicându-i în slăvi. 

— Din partea unora ca ei? răspunse contele. Amândoi se 
înfierbântă repede; unul e gascon, celălalt din Picardia. Se 
aprind uşor, dar se potolesc iute. Au şi dovedit-o şi ceea ce-mi 
povesteai adineauri întăreşte spusele mele. 

Aceasta era şi părerea lui Comminges, aşa că plecă ceva 
mai liniştit. Athos rămase singur în încăperea spațioasă unde, 
potrivit poruncii cardinalului, se văzu tratat cu tot respectul 
datorat unui nobil. 

Încolo, pentru a se dumiri cum stau lucrurile, aştepta 
faimoasa vizită pe care însuşi Mazarin i-o făgăduise. 


Capitolul XLIII Mintea şi braţul 


Şi acum să trecem din aripa cu portocali în pavilionul de 
vânătoare. 

În fundul curţii, unde printr-un portic mărginit de coloane 
ionice se vedea căsuţa pentru câinii de vânătoare, era o clădire 
lunguiaţă, semănând cu un braţ întins în faţa celuilalt braţ - 
pavilionul cu portocali - semicerc ce prindea ca-ntr-o chingă 
curtea de primire. 

În acest pavilion, la catul de jos, stăteau închişi Porthos şi 
D'Artagnan, împărțind ceasurile lungi ale unei captivităţi atât de 
potrivnice firii lor. 

D'Artagnan se plimba de colo-colo ca un tigru în cuşcă, în 
lungul marii ferestre zăbrelite care dădea spre curtea din dos, 
privind ţintă înainte şi mârâind surd. 

Porthos mistuia în tăcere bucatele gustoase de la masă, ale 
cărei resturi abia fuseseră strânse. Unul părea fără judecată, dar 
se gândea; celălalt părea că gândeşte adânc, dar în realitate 
dormea. În schimb, somnul lui era un coşmar, ceea ce se ghicea 
lesne din felul canonit şi întretăiat cum sforăia. 

— Uite, ziua e pe sfârşite, spuse d'Artagnan. Trebuie să fie 
aproape patru. Curând se-mplinesc o sută optzeci şi trei de 
ceasuri de când suntem aici. 

— Hm! făcu Porthos, chipurile ca să pară că răspunde. 

— Pricepi asta, somnorilă ce eşti? izbucni d'Artagnan, 
mânios că poate să doarmă peste zi, atunci când el se chinuia în 
fel şi chip ca măcar noaptea să închidă ochii. 

— Ce? mormăi Porthos. 

— Ce-am spus? 

— Ce-ai spus?... 

— Curând se împlinesc o sută optzeci şi trei de ceasuri de 
când ne aflăm aici, repetă d'Artagnan. 

— Din vina ta, îngăimă Porthos. 

— Cum adică, din vina mea?... 

— Păi da, eu ţi-am spus să fugim. 

— Smulgând o graţie din fereastră sau sfărâmând uşa? 

— Bineînţeles. 

— Porthos, oameni ca noi nu pleacă aşa, pur şi simplu. 


— Eu, unul, bombăni Porthos, aş pleca aşa, pur şi simplu, 
zău... Mi se pare că tu dispreţuieşti prea mult faptele clare şi 
simple. 

D'Artagnan ridică din umeri. 

— De altfel, nu-i totul să ieşi de aici, îl preveni gasconul. 

— Dragă prietene, spuse Porthos. Văd că azi eşti ceva mai 
în apele tale decât ieri. Fii bun şi lămureşte-mă şi pe mine, cum 
adică nu-i totul să ieşim de aici? 

— Da, fiindcă dacă n-avem nici arme, nici parola de trecere, 
nu facem nici cincizeci de paşi şi dăm de santinelă. 

— Aşi! sări Porthos cu gura. Doborâm santinela şi-i luăm 
armele. 

— Asta nu-i greu, numai că elveţienii ăştia sunt oameni 
zdraveni şi până să-i venim de hac, o să strige, ori măcar o să 
geamă, ridicând tot postul de pază în picioare. Şi-o să ne vedem 
hăituiţi şi prinşi ca nişte vulpi, noi, care suntem nişte lei şi 
azvârliţi în cine ştie ce fund de subterană, unde n-o să avem 
măcar mângâierea să vedem cerul ăsta nesuferit şi posomorât 
de la Rueil, care seamănă cu cerul de la Tarbes cum seamănă 
luna cu soarele! Fir-ar să fie! Dacă am avea pe cineva afară, 
cineva care să ne dea lămuriri despre topografia morală şi fizică 
a castelului, despre ceea ce numea Cezar moravuri şi locuri, pe 
cât am auzit, cel puţin... Hm! Şi când te gândeşti că timp de 
douăzeci de ani, în care nu ştiam ce să fac, nu mi-a trecut 
niciodată prin cap să vin aici, să cercetez aşezarea un ceas- 
două. 

— Ei, şi? o ţinea Porthos pe a lui. Eu tot zic să plecăm. 

— Dragul meu, spuse d'Artagnan. Ştii de ce meşterii 
cofetari nu pun niciodată mâna să lucreze? 

— Nu, zise Porthos. Dar aş fi măgulit să aflu. 

— De teamă să nu ardă vreo turtă sau să nu li se taie vreo 
cremă în faţa ucenicilor. 

— Şi ce-i cu asta? 

— Atunci ar fi luaţi în râs şi un meşter cofetar nu trebuie 
niciodată să fie luat în râs. 

— Păi ce legătură e între noi şi meşterii cofetari? 

— Uite că este, fiindcă nici noi, în materie de fapte de arme, 
nu suferim s-avem vreo înfrângere şi nici să fim luaţi în râs. In 
Anglia, acum de curând, am dat greş, am fost învinşi şi asta eo 
pată pe faima noastră. 


— Şi cine, mă rog, ne-a învins? se supără Porthos. 

— Mordaunt. 

— Dar după aia l-am trimis în fundul mării pe domnul 
Mordaunt. 

— Ştiu, ştiu şi asta ne va reabilita puţin în faţa posterității 
dacă, bineînţeles, posteritatea ne va lua în seamă. Dar ia aminte 
Porthos: deşi Mordaunt n-a fost de disprețuit, Mazarin mi se pare 
într-un fel mult mai tare decât Mordaunt. Şi pe el nu cred să-l 
băgăm la apă cu atâta uşurinţă. Să ne cunoaştem bine unii pe 
alţii şi să jucăm strâns; căci, oftă d'Artagnan, noi doi facem 
poate cât opt, dar nu facem cât cei patru pe care-i ştii. 

— Asta aşa e, încuviinţă Porthos, oftând şi el. 

— Atunci, fă şi tu ca mine, plimbă-te în lung şi-n lat până 
primim vreo veste de la unul dintre prietenii noştri, sau ne vine 
vreo idee bună. Nu mai dormi atâta, nimic nu îngreuiază mintea 
mai mult ca somnul. Cât despre ceea ce ne aşteaptă, poate că 
nu-i dracul chiar atât de negru cum credeam noi la început. 
Mazarin n-o să ne taie capul, pentru asta trebuie un proces, 
procesul ar face vâlva şi vâlva asta le-ar da de ştire prietenilor 
noştri, care nu l-ar lăsa să-şi facă mendrele. 

— Ce judecată limpede ai! spuse Porthos cu admiraţie 

— Mda, aşa se pare! făcu d'Artagnan. Şi-apoi, vezi tu, dacă 
nu ne face proces şi nu ne taie capul, înseamnă că ori ne lasă 
aici, ori ne duce în altă parte. 

— Fireşte, n-are încotro, încuviinţă Porthos. 

— Ei bine, e cu neputinţă ca jupân Aramis, cu nasul lui de 
copoi şi Athos, un nobil atât de înţelept, să nu dibuie unde 
suntem. Şi-atunci, pe legea mea, vine şi timpul nostru. 

— Da şi la urma urmei, nu stăm prea rău aici .Afară doar de 
un singur lucru. 

— Care? 

— N-ai băgat de seamă că ăştia ne-au dat friptură de 
berbec trei zile la rând? 

— Nu, dar dacă ne mai dau o dată, am să mă plâng, n-ai 
grijă. 

— Şi-apoi, uneori mi-e dor de casă. E o veșnicie de când nu 
mi-am văzut castelele. 

— Hm! Deocamdată nu te mai gândi la asta. Le găsim noi, 
bineînţeles numai dacă Mazarin n-a poruncit să le dărâme. 


— Crezi că e cu putinţă asemenea tiranie? se îngrijoră 
Porthos. 

— Nu. Celălalt cardinal era bun la hotărâri de-alde astea. Al 
nostru e prea josnic să se încumete la aşa ceva. 

— Mi-a mai venit inima la loc, d'Artagnan! 

— Prea bine! atunci, arată-te vesel ca mine. Să glumim cu 
străjile. E bine să fim pe placul ostaşilor, fiindcă de cumpărat nu- 
i putem cumpăra. Poartă-te ceva mai binevoitor faţă de ei, 
Porthos, când se opresc sub gratiile noastre. Până acum le-ai tot 
arătat pumnul şi cu cât ţi-e pumnul mai respectabil, cu atât e 
mai puţin atrăgător, crede-mă. Ah, aş da orice să am în buzunar 
măcar cinci sute de ludovici! 

— Şi eu la fel, spuse Porthos, care nu voia să rămână mai 
prejos în dărnicie. Aş azvârli o sută de pistoli. 

Aici ajunseră cu vorba cei doi prizonieri când intră 
Comminges, în urma unui sergent şi a doi oameni, care aduceau 
masa de seară într-un paner plin de oale şi blide. 

— Păi bine, se strâmba Porthos. lar berbec? 

— Dragă domnule de Comminges, vorbi d'Artagnan. 
Trebuie să ştii că prietenul meu, domnul du Vallon, e hotărât la 
fapte mari, dacă Mazarin se încăpăţânează să-l hrănească cu 
asemenea bucate. 

— Ba o spun răspicat, sări Porthos, că dacă nu ia friptura de 
aici, nu mai pun nimic în gură. 

— Luaţi friptura! porunci Comminges. Doresc ca domnul du 
Vallon să aibă o masă plăcută, cu atât mai mult cu cât am o 
veste care-i va face poftă de mâncare, sunt sigur. 

— A murit cumva Mazarin? întreba Porthos. 

— Nu, ba chiar mă văd silit să vă spun că-i sănătos tun. 

— Cu atât mai rău. 

— Şi care-i vestea? se interesă d'Artagnan. O veste în 
închisoare e un fruct atât de rar, că-mi vei ierta nerăbdarea, nu-i 
aşa domnule de Comminges? Asta, mai ales că ne-ai dat a 
înţelege că e o veste bună. 


— V-aţi bucura să aflaţi că domnul conte de la Fere e 
sănătos? spuse Comminges. 

Ochişorii lui d'Artagnan se holbară peste măsură. 

— Dacă m-aş bucura?! exclamă el. Mai mult decât atât, aş 
fi fericit! 

— Aflaţi atunci că însuşi contele m-a rugat să vă transmit 
toate cele cuvenite şi să vă spun că-i bine sănătos. 

D'Artagnan era cât pe ce să sară în sus de bucurie. O 
privire iute îi tălmaci lui Porthos ceea ce gândea: "Dacă Athos 
ştie unde suntem, spunea privirea gasconului, dacă ne trimite 
vorbă, curând are să treacă la fapte". 

Porthos nu se prea pricepea să înţeleagă omul din ochi, dar 
de astă dată, auzind numele lui Athos, încercase aceleaşi 
simţăminte ca şi d'Artagnan şi înţelesese lămurit totul. 

— Contele de la Fère te-a rugat să ne transmiţi salutări 
domnului Vallon şi mie? întrebă cu sfială gasconul. 

— Întocmai, domnule. 

— Prin urmare, l-ai văzut? 

— Fireşte. 

— Şi unde-i? dacă nu-i cu supărare. 

— Foarte aproape de-aici, zâmbi Comminges. 

— Foarte aproape! murmură d'Artagnan şi ochii îi 
scânteiară. 

— Atât de aproape, încât, dacă ferestrele care dau spre 
pavilionul cu portocali n-ar fi zidite, l-aţi vedea şi de-aici. 

"Dă târcoale castelului" - cugetă d'Artagnan în sinea lui şi 
urmă cu glas tare: 

— L-ai întâlnit cumva la vânătoare, în parc? 

— Nu, nu, mai aproape, mult mai aproape! lată, în spatele 
zidului ăstuia, spuse Comminges, lovind cu pumnul în perete. 

— În spatele zidului, zici? Păi de ce se află în spatele 
zidului? Ne-au adus noaptea şi habar n-am unde sunt, să mă ia 
naiba! 

— Atunci presupune un lucru, interveni Comminges. 

— Presupun orice doreşti. 

— Presupune că în peretele ăsta se află o fereastră. 

— Şi-apoi? 

— Şi că de la această fereastră îl vedeţi pe domnul de La 
Fere la fereastra lui. 

— Aşadar, contele de La Fère e găzduit la castel? 


— Da. 

— În ce calitate? 

— În aceeaşi calitate ca dumneavoastră. 

— Athos, prizonier? 

— Ştiţi bine doar, râse Comminges. La Rueil nu există 
prizonieri, aici nu-i închisoare. 

— Să nu ne jucăm cu vorbele, domnule! Athos a fost 
arestat? 

— leri, la Saint-Germain, pe când ieşea de la regină. 

Braţele lui d'Artagnan căzură fără vlagă de-a lungul 
corpului. Parcă l-ar fi lovit trăsnetul. O paloare cumplită i se 
aşternu pe chipul arămiu, aidoma unui nor alb, dar pieri îndată. 

— Prizonier! îngăimă el. 

— Prizonier! şopti abătut şi Porthos. 

Deodată, d'Artagnan ridică fruntea şi în ochi i se aprinse o 
scânteie, care scăpă chiar şi prietenului său. Apoi, deznădejdea 
de mai înainte luă iarăşi locul acestei trecătoare înseninări. 

— Haide-haide! spuse Comminges, care din ziua arestării 
lui Broussel, când d'Artagnan îi venise în ajutor, scăpându-l din 
mâna parizienilor, aşa cum am văzut, nutrea o adevărata 
afecţiune pentru gasconul nostru. Haide, nu vă amărâţi, n-am 
vrut să vă aduc o veste proastă, dimpotrivă. Cum acuma-i 
război, nimeni nu ştie ce-l aşteaptă. Decât să vă lăsaţi pradă 
deznădejdii, mai bine bucuraţi-vă că întâmplarea v-a adus 
prietenul aproape. 

Îndemnul ofițerului nu avu nici o înrâurire asupra lui 
d'Artagnan, care păstră aerul său mohorât. 

— Cum se simte? întrebă Porthos, dornic să scoată şi el o 
vorbă, văzând că d'Artagnan tace. : 

— Foarte bine, răspunse Comminges. Intâi, ca şi 
dumneavoastră, părea deznădăjduit. Dar când a auzit că 
Mazarin îl vizitează chiar astă-seară... 

— Ei! făcu d'Artagnan. Mazarin se duce în vizită la contele 
de La Fere? 

— Da şi a avut grijă să-i dea de ştire, iar dânsul m-a rugat 
atunci să vă spun că se va folosi de această favoare a 
cardinalului pentru a pleda cauza dumneavoastră şi a sa. 

— Scumpul nostru conte! exclamă d'Artagnan. 


— Frumoasă treabă! mârâi Porthos. Mare favoare! Ce 
Dumnezeu! Contele de La Fere, care se înrudeşte cu familiile 
Montmorency şi Rohan, preţuieşte mai mult decât Mazarin. 

— N-are a face, spuse d'Artagnan, cu tonul cel mai dulce 
din lume. Dacă te gândeşti bine, dragul meu du Vallon, asta-i o 
mare cinste pentru contele de La Fere. O asemenea vizită, mai 
ales, te umple de speranţe! Ba, după mine, e o cinste atât de 
mare pentru un arestat, încât cred că domnul de Comminges se 
înşeală. 

— Cum să mă înşel?! 

— Nu cumva contele de La Fere e chemat la Mazarin în loc 
să se ducă Mazarin în vizită la dânsul? 

— Nu, nu, se împotrivi Comminges, care ţinea să 
povestească totul întocmai. Am auzit bine ce-a spus cardinalul. 
El se va duce în vizită la contele de La Fère. 

D'Artagnan se uită spre Porthos, să vadă dacă îşi dă seama 
de însemnătatea acestei vizite, dar nu-i întâlni privirea. 

— Aşadar, făcu gasconul, cardinalul are obiceiul să se 
plimbe prin pavilionul cu portocali? 

— În fiecare seară se încuie acolo, răspunse Comminges. Se 
pare că acolo chibzuieşte asupra problemelor de stat. 

— Atunci încep să cred că, într-adevăr, domnul de La Fere 
va fi cel care va primi vizita Eminenţei-Sale, spuse d'Artagnan. 
De altfel, cardinalul va fi însoţit, desigur. 

— Da, de doi ostaşi. 

— Şi vor discuta amândoi probleme importante de faţă cu 
doi străini? 

— Soldaţii sunt elveţieni din nişte cantoane mici şi vorbesc 
numai germana. În plus, mai mult ca sigur că vor aştepta la uşă. 

D'Artagnan îşi înfigea unghiile în palme, ca să nu i se 
zugrăvească pe faţă şi altceva decât dorea el. 

— Ar fi bine dacă Mazarin s-ar feri să intre singur, vorbi 
d'Artagnan. Contele trebuie să fie furios. 

Comminges pufni în râs. 

— S-ar zice că mâncaţi oameni, nu altceva? Domnul de La 
Fere e foarte politicos, şi-apoi nici nu are arme. La primul strigăt 
al Eminenţei-Sale, cei doi ostaşi care-l însoțesc în permanenţă 
dau fuga îndată. 

— Doi ostaşi! murmură d'Artagnan, străduindu-se parcă să- 
şi amintească ceva. Doi ostaşi, da, da! De aceea aud în fiecare 


seară pe cineva strigând doi oameni, pe care îi văd apoi 
plimbându-se pe sub fereastra mea chiar şi câte o jumătate de 
ceas. 

— Întocmai, ei sunt. Îl aşteaptă pe cardinal, sau mai bine , 
pe Bernouin, care vine să-i cheme în clipa când cardinalul iese la 
plimbare. 

— Frumoşi bărbaţi, nu zic! făcu d'Artagnan. 

— Sunt din regimentul Lens, pe care Prinţul, în semn de 
cinstire, l-a dăruit cardinalului. 

— Ah, domnule, spuse d'Artagnan, ca pentru a cuprinde 
într-un singur cuvânt această lungă convorbire. Numai de s-ar 
îndupleca Eminenţa-Sa să ne dăruiască libertatea, atât nouă cât 
şi domnului de La Fere! 

— O doresc din toată inima, spuse Comminges. 

— Atunci, dacă uită cumva de vizita asta, ţi-ar fi greu să-i 
aduci aminte? 

— Câtuşi de puţin, dimpotrivă. 

— Of, asta mă mai linişteşte puţin! 

Îndemânarea cu care gasconul schimbase vorbă ar fi apărut 
ca o manevră sublimă oricui ar fi putut să-i citească în suflet. 

— Mai am o ultimă rugăminte, dragă domnule de 
Comminges, urmă el. 

— Te ascult bucuros, domnule. 

— Îl mai vezi pe contele de la Făre? 

— Da, mâine dimineaţă. 

— Salută-l din partea noastră şi spune-i că-l rog să ceară şi 
pentru mine aceeaşi favoare care i s-a făcut. 

— Doreşti să vină cardinalul aici? 

— Nu. Ştiu cine sunt şi nu cer mai mult decât mi se cuvine. 
Aş vrea doar ca Eminenţa-Sa să-mi facă cinstea să mă asculte. 

— Oh! murmură Porthos, clătinând din cap. Nu l-aş fi crezut 
niciodată în stare de una ca asta. Cât îl doboară nenorocirea pe 
om! 

— Bine, am să-i spun, făgădui Comminges. 

— Mai spune contelui că sunt sănătos tun şi că m-ai văzut 
trist, dar resemnat. 

— Îmi face plăcere, domnule, să te-aud vorbind aşa. 

— Spune-i acelaşi lucru şi despre domnul du Vallon. 

— Ba despre mine, nu! Strigă Porthos. Eu nu-s câtuşi de 
puţin resemnat. 


— Ai să te resemnezi şi tu, prietene. 

— Niciodată! 

— Are să se resemneze, domnule de Comminges. Îl cunosc 
mai bine decât se cunoaşte singur şi ştiu că are o mie de însuşiri 
fără de pereche, pe care nici măcar nu le bănuieşte. Taci, dragul 
meu du Vallon şi resemnează-te! 

— Cu bine, domnilor! spuse Comminges. Noapte bună! 

— Ne vom strădui s-o avem. 

Comminges salută şi plecă. D'Artagnan îl urmări cu privirea, 
păstrându-şi acelaşi aer umil şi resemnat. Dar abia se închise 
uşa în urma căpitanului, că sări asupra lui Porthos şi începu să-l 
strângă în braţe, având în ochi o bucurie asupra căreia era cu 
neputinţă să te înşeli. 

— Of, ce-ai păţit? suspină Porthos. Bietul meu prieten! Nu 
cumva ţi-ai ieşit din minţi? 

— Suntem salvaţi! 

— Mie nu mi se pare deloc, dimpotrivă, bag de seamă că 
ne-a adunat pe toţi dinapoia gratiilor, afară doar de Aramis şi că 
nădejdile noastre de scăpare s-au micşorat de când încă unul 
dintre noi a picat în capcana lui Mazarin. 

— Nici pomeneală, Porthos, prietene! Capcana era bună 
pentru doi, pentru trei e prea şubredă. 

— Nu pricep nimic, se tângui Porthos. 

— De prisos! spuse d'Artagnan. Hai să mâncăm şi să 
prindem puteri, căci vom avea nevoie de asta la noapte. 

— Ce facem la noapte? întrebă Porthos, din ce în ce mai 
nedumerit. 

— Se poate să călătorim. 

— Păi... 

— Haidem la masă, dragul meu! Mie, când mănânc, îmi vin 
idei. După-masă, când mi se vor fi rânduit în minte, am să-ţi 
spun totul. 

Oricât de mult ar fi dorit Porthos să afle planurile lui 
d'Artagnan, cum îi ştia obiceiurile, se aşeză la masă fără să mai 
stăruie şi mânca cu o poftă ce vădea deplina-i încredere în bună 
chibzuinţă a prietenului său. 

Mâncară în tăcere, dar fără să fie câtuşi de puţin trişti; din 
când în când, câte o fluturare de zâmbet lumină chipul lui 
d'Artagnan, cum se întâmpla întotdeauna în clipele sale de 
voioşie. Porthos căta cu luare-aminte la aceste zâmbete, 
întâmpinându-l pe fiecare cu câte o exclamaţie şi arătând că 
deşi nu pricepea nimic, urmărea frământarea prietenului său. 

La încheierea mesei, d'Artagnan se rezemă de spătarul 
scaunului, puse picioarele unul peste celălalt şi începu să se 
legene cu aerul unui om foarte mulţumit de sine. 

Porthos îşi sprijini coatele de masă şi bărbia în palme, 
uitându-se la el cu aceea privire încrezătoare, care dădea 
acestui uriaş o expresie de negrăită bunătate. 

— Ei? făcu întrebător d'Artagnan după câtva timp. 

— Ei? repetă Porthos. 

— Ce spuneai, dragă prietene?... 

— Eu n-am spus nimic! 

— Ba da, spuneai că tare ai mai avea poftă să pleci de-aici! 

— Hm, asta aşa-i, nu pofta îmi lipseşte! 

— Şi mai spuneai că pentru asta n-avem decât să scoatem 
uşa din ţâţâni, ori să dărâmăm un zid. 

— Da, chiar aşa, şi-acum spun la fel. 

— Şi eu, Porthos, ziceam că nu e bine, că atâta vreme cât 
n-avem haine să ne travestim, nici arme să ne apărăm, după cel 
mult o sută de paşi au să ne prindă şi-o să fie vai de noi! 

— E drept, ne-ar trebui şi haine şi arme. 

— Ei bine, glăsui d'Artagnan, ridicându-se. Avem tot ce ne 
trebuie, prietene Porthos, ba chiar mai mult decât ne trebuie. 

— Unde? făcu Porthos, rotindu-şi ochii în jur. 

— Nu căuta, e zadarnic, toate vor veni singure la noi în 
clipa când dorim noi. Cam când i-am văzut ieri plimbându-se 
prin curte pe cei doi elveţieini? 

— Cam la un ceas după căderea nopţii. 

— Dacă azi nu zăbovesc, înseamnă că ne rămâne doar un 
sfert de ceas de aşteptare până vom avea plăcerea să-i vedem. 

— Da, să tot fie un sfert de ceas până atunci. 

— Bratul tău e la fel de puternic, cred, ce zici, Porthos? 

Porthos îşi sumese mânecile până sus şi se uită cu mare 
mulţumire la braţele sale nervoase, groase cât pulpa unui om 
obişnuit. 


— Cum nu, spuse el. Destul de puternice. 

— ŞI, fără să te osteneşti prea mult, poţi face un cerc din 
cleştele ăsta şi un tirbuşon din vătrai? 

— Nici vorbă, îl încredinţă Porthos. 

— Să vedem! îl puse la treabă d'Artagnan. 

Uriaşul luă pe rând în mână cleştele şi vătraiul. Cu o 
nespusă uşurinţă, ba parcă fără nici o sforţare, făcu îndată ceea 
ce i se ceruse. 

— Poftim! 

— Minunat! exclamă d'Artagnan. Zău, Porthos, eşti grozav! 

— Am auzit, spuse Porthos, de unul Milon din Crotona, care 
era în stare de lucruri nemaipomenite. Işi lega fruntea cu o funie 
şi o făcea să se rupă; omora un bou dintr-un pumn şi-l ducea 
acasă în spinare; oprea în loc un cal, apucându-l de picioarele 
dindărăt şi multe altele. Am cerut să mi se povestească toate 
isprăvile lui, acolo, la Pierrefonds, şi-am izbutit să le împlinesc şi 
eu întocmai, afară de povestea cu ruptul frânghiei prin umflarea 
vinelor de la tâmple. 

— Asta-i din pricină că puterea ta nu stă la cap, Porthos, 
zise d'Artagnan. 

— Nu, stă în braţe şi-n umeri, încuviinţă cu naivitate 
Porthos. 

— Ei bine, prietene, haidem la fereastră. Să folosim puterea 
asta ca să scoatem o graţie. Aşteaptă să sting lampa. 

Porthos se apropie de fereastră, apucă o graţie cu 
amândouă mâinile, se opinti, trăgând-o spre el şi o îndoi că pe 
un arc, aşa încât amândouă capetele ieşiră din găoacea de 
piatră în care cimentul le ţintuia de treizeci de ani încheiaţi. 

— Vezi, prietene, spuse d'Artagnan. lată un lucru pe care 
cardinalul n-ar fi putut să-l facă niciodată, aşa om de geniu cum 
e! 

— Să mai scot şi altele? întrebă Porthos! 

— Nu, ajunge asta: acum poate să treacă un om. 

Porthos încercă şi ieşi jumătate afară. 

— Adevărat, încuviinţă el. 


— Zău, frumuşică deschizătură! Acum scoate braţul. 

— Pe unde? 

— Prin deschizătura asta. 

— De ce? 

— Îţi spun îndată. Trece-l întâi. 

Porthos ascultă, supus ca un soldat şi îşi strecură braţul 
printre gratii. 

— Minunat! murmură d'Artagnan. 

— i se pare că merge? 

— Ca pe roate, dragul meu. 

— Bun. Acum ce să mai fac? 

— Nimic. 

— Asta-i tot? 

— Nu încă. 

— Aş vrea să pricep şi eu, zău aşa, ceru Porthos. 

— Ascultă, dragul meu prieten şi din două vorbe ai să 
înţelegi totul. Uşa de la postul de pază se deschide, după cum 
vezi. 

— Da, văd. 

— În curtea noastră, pe unde trece Mazarin în drum spre 
pavilionul cu portocali, vor fi trimişi cei doi ostaşi care-l însoțesc 
de obicei. 

— lată-i că ies! 

— Numai de-ar închide uşa de la post. Bravo! Au închis-o. 

— Şi mai departe? 

— Tăcere! Ar putea să ne-audă. 

— Prin urmare, n-o să mai ştiu nimic? 

— Ba da, pe măsură ce treci la fapte, ai să înţelegi. 

— Totuşi, mi-ar fi plăcut... 

— Surpriza o să te bucure mai mult. 

— Da, e drept, recunoscu Porthos. 

— Sst! 

Porthos rămase mut şi nemişcat. 

Cei doi soldaţi veneau într-adevăr spre fereastră, frecându- 
şi mâinile, căci, precum am spus, era în februarie şi era frig. 

În clipa aceea, uşa de la corpul de gardă se deschise şi unul 
dintre ei se auzi strigat. Ostaşul îşi lăsă tovarăşul şi se întoarse 
la corpul de gardă. 

— Treaba merge bine? întrebă Porthos. 


— Straşnic! răspunse d'Artagnan. Acum ascultă: eu am să-l 
chem pe ăsta şi-o să stau de vorbă cu el, aşa cum am făcut ieri 
cu un camarad de-al lui, ţi-aduci aminte? 

— Da, sigur, numai că n-am priceput o iotă din ce spunea. 

— Ce-i drept, e drept, vorbea tare stricat. Să fii numai ochi 
şi urechi: totul stă în execuţie, Porthos. 

— Bun, în asta nu mă întrece nimeni. 

— Te cunosc doar, aşa încât am încredere. 

— Zi, te-ascult! 

— Deci, chem soldatul şi stau de vorbă cu el. 

— Mi-ai mai spus. 

— Eu mă întorc la stânga, aşa că el, în clipa când se suie pe 
bancă, va sta în dreapta ta. 

— Şi dacă nu se suie pe bancă? 

— Se suie, n-ai nici o grijă. În clipa când se suie pe bancă, 
întinzi braţul tău nemaipomenit şi-l apuci de gât. Apoi îl ridici 
cum a ridicat Tobias peştele de urechi şi-l tragi înăuntru, având 
grijă să-l strângi destul de tare, ca să nu scoată nici un strigăt. 

— Bun! spuse Porthos. Şi dacă-l sugrum? 

— În primul rând va fi un elveţian mai puţin pe lume. Dar 
sper că n-ai să-l sugrumi. Îl laşi apoi binişor pe podea, îi punem 
un căluş în gură şi-l legăm de ceva, găsim noi de ce să-l legăm. 
Cu asta se cheamă că am făcut rost de o uniformă şi o spadă. 

— Grozav! se bucură Porthos, uitându-se cu cea mai 
adâncă admiraţie la d'Artagnan. 

— Ehei! făcu gasconul. 

— Mda, se dezmetici Porthos, numai că o uniformă şi o 
spadă n-ajung pentru amândoi. 

— Asta-i acum! Ai uitat că are un tovarăş? 

— Adevărat, spuse Porthos. 

— Prin urmare, când tuşesc, întinzi braţul; înseamnă că a 
venit momentul. 

— Bun! 

Cei doi prieteni se aşezară fiecare la locul hotărât. Aşa cum 
stătea, Porthos era ascuns după colţul ferestrei. 

— Bună seara, camarade, spuse încet d'Artagnan, cu glasul 
cel mai prietenos. 

— Pun seară, tomnu', răspunse ostaşul. 

— Nu-i prea cald, nu prea e de plimbare! 

— Brrr!... se zgribuli ostaşul. 


— Cred că un pahar de vin ţi-ar prinde bine. 

— Un pahar de vin foarte pine venit. 

— Peştele muşcă! Peştele muşcă! şopti d'Artagnan către 
Porthos. 

— Inţeleg, răspunse Porthos. 

— Am o sticlă aici, zise d'Artagnan. 

— Un stigla? 

— Da. 

— Un stigla plin? 

— Plină ochi şi ea e a ta dacă vrei s-o bei în sănătatea mea. 

— He, he! Cum să nu vrei la mine? îngăimă soldatul, 
apropiindu-se. 

— Vino şi-o ia, atunci, prietene! îl îmbie gasconul. 

— Foarte bucuros. Aici este un bang. 

— Ei, Doamne, ai zice că anume a fost aşezată aici! Urcă 
sus!... Aşa, bun, aşteaptă puţin, prietene! 

Şi d'Artagnan tuşi. 

În clipa aceea se abătu şi braţul lui Porthos: mâna lui de 
oţel înşfacă ostaşul de gât cu iuţeala fulgerului şi cu neîndurarea 
unui cleşte îl ridică în sus, înăbuşindu-l, îl trase înăuntru prin 
deschizătură, fără să-i pese dacă-l juleşte de gratii, şi-l aşează 
pe podea; lăsându-i răgaz cât să-şi capete răsuflarea, 
d'Artagnan îi îndesă fularul în gură, după care îi scoase la 
iuţeală uniforma, cu îndemânarea unuia ce-a învăţat treaba asta 
pe câmpul de luptă. 

Legat cobză, ostaşul fu aşezat în cămin, unde prietenii 
noştri stinseseră focul din vreme. 

— Gata, avem o uniformă şi o spadă! spuse Porthos. 

— Astea-s ale mele, zise d'Artagnan. Dacă vrei şi o spadă, 
trebuie s-o luăm de la capăt. la seama! Celălalt ostaş tocmai 
iese din corpul de gardă şi vine încoace. 

— Eu, fu de părere Porthos, cred că n-ar fi nimerit să 
încercăm tot cu şiretlicul ăsta. Urciorul nu merge de două ori la 
apă, aşa se spune. Dacă dăm greş, totul e pierdut. Săr afară prin 
deschizătură, îl înhaţ când nici prin cap nu-i trece şi ţi-l dau cu 
căluşul gata pus. 

— E mai bine aşa, încuviinţă gasconul. 

— Fii gata! spuse Porthos şi lunecă afară prin deschizătură. 
Lucrurile se petrecură întocmai cum făgăduise uriaşul. Porthos 
se pitulă undeva în drumul ostaşului şi când acesta trecu prin 


faţa lui, îl apucă de gât, îi îndesă căluşul în gură şi-l trecu ca pe 
o mumie printre gratii, sărind şi el înăuntru. 

Cel de-al doilea prizonier fu despuiat de veşminte ca şi 
primul. Apoi îl întinseră pe pat, legându-l straşnic cu centurile şi 
cum patul era de stejar masiv şi centurile căptuşite, puteau să 
fie tot atât de liniștiți în privinţa lui, ca şi a celui dintâi. 

— Aşa, spuse d'Artagnan.. Totul merge de minune. Acum 
încearcă hainele flăcăului, Porthos, deşi nu prea cred să-ţi vină. 
Nu-ţi face griji dacă vezi că ţi-s strimte, cureaua de aninat spada 
şi, mai ales, pălăria cu pene roşii sunt de ajuns. 

Din întâmplare, cel de-al doilea ostaş era o namilă de om, 
aşa încât hainele îi veneau ca turnate. 

Atât doar că plesniseră în câteva locuri pe la cusături. 

O vreme nu se auzi decât foşnetul hainelor. Amândoi se 
îmbrăcau în grabă. 

— Gata! spuseră ei într-un glas. Cât despre voi, prieteni, se 
întoarseră ei spre cei doi ostaşi, n-o să păţiţi nimic dacă sunteţi 
cuminţi. Dar dacă vă mişcaţi, sunteţi morţi. 

Ostaşii nu mai ziseră nici pis. Pumnul lui Porthos îi făcuse să 
priceapă că nu era de glumit. 

— Acum ai vrea să înţelegi mai departe, nu-i aşa, Porthos? 
zise d'Artagnan. 

— Da, n-ar fi rău. 

— Uite, sărim în curte. 

— Da. 

— Luăm locul flăcăilor ăstora. 

— Bine. 

— Ne plimbăm în lung şi-n lat. 

— Pica tocmai bine, fiindcă afară nu-i prea cald. 

— Peste puţin timp valetul o să ne strige aşa ca ieri şi 
alaltăieri. 

— Şi noi răspundem? 

— Nu, nu răspundem, dimpotrivă. 

— Cum vrei. Nici nu ţin să răspund. 

— Prin urmare, tăcem mâlc. Ne tragem doar pălăria pe ochi 
şi conducem pe Eminenţa-Sa. 

— Unde? 

— Acolo unde se duce, la Athos. Crezi că el s-ar supăra să 
ne vadă? 

— ii! exclamă Porthos. Tii, înţeleg! 


— Nu sări aşa în sus, Porthos! Pe legea mea, n-am isprăvit 
încă! glumi gasconul. 

— Şi după aia? întrebă Porthos. 

— Ţin-te de mine, zise d'Artagnan. Om trăi şi-om vedea. 

Şi, lunecând prin deschizătură, se lăsă uşor în curte. 
Porthos îl urmă pe aceeaşi cale, însă mai încet şi mai anevoie. 

Se auzea cum cei doi ostaşi legaţi cobză în odaie dârdâie 
de frică. D'Artagnan şi Porthos abia puseseră piciorul pe 
pământ, că văzură o uşă deschizându-se şi valetul strigă: 

— Gardă! 

Tot atunci se deschise şi uşa postului de pază şi cineva 
porunci: 

— La Bruyere, du Barthois, duceţi-vă! 

— Se pare că pe mine mă cheamă La Bruyere, spuse 
d'Artagnan. 

— lar pe mine, du Barthois, adăugă Porthos. 

— Unde sunteţi? întrebă valetul, ai cărui ochi, deprinşi cu 
lumina, nu puteau să-i zărească pe eroii noştri în întuneric. 

— lată-ne! rosti d'Artagnan. 

Apoi se întoarse spre Porthos: 

— Ce zici de asta, domnule du Vallon? 

— Nemaipomenit, pe legea mea, numai de nu ne-ar dibui! 

Cei doi ostaşi improvizaţi porniră grav în urma valetului; 
acesta le deschise uşa unui vestibul, apoi uşa unei încăperi ce 
aducea a sală de aşteptare şi, arătându-le două scaune, le 
spuse: 

— Consemnul e foarte simplu: nu lăsaţi să intre aici decât o 
singură persoană, una singură, nu mai multe, pricepeţi? ŞI 
ascultați în totul de această persoană. La întoarcere, n-aveţi 
nimic de făcut decât să aşteptaţi să vin eu să vă schimb. 

D'Artagnan era cunoscut îndeaproape de către valet - 
nimeni altul decât Bernouin, cel care în ultimele şase sau opt 
luni îl introdusese de vreo zece ori la cardinal. Se mulţumi deci 
să mormăie un "ia", care să sune cât mai puţin gascon şi cât 
mai nemţeşte cu putinţă. 

Cât despre Porthos, acesta îi făgăduise să nu deschidă gura 
în ruptul capului. Dacă nu era cu putinţă, avea îngăduinţa să 
răspundă la orice cu faimosul şi solemnul tartei;fle! 

Bernouin plecă, încuind uşa după el. 


— Of, spuse Porthos, auzind cheia răsucindu-se în broască. 
Aici parcă e o modă să ţii omul sub cheie. Mi se pare că am 
schimbat doar închisoarea: în loc să stăm închişi în odaia aia, 
suntem prizonieri aici, între portocali. Nu prea văd ce-am 
câştigat. 

— Porthos, prietene, şopti d'Artagnan, nu pune providenţa 
la îndoială. Dă-mi pace să mă gândesc şi să chibzuiesc. 

— Gândeşte-te şi chibzuieşte, bombăni Porthos, supărat că 
lucrurile merg aşa şi nu altfel. 

— Am făcut optzeci de paşi, murmură d'Artagnan. Am urcat 
şase trepte. Prin urmare, aici trebuie să fie, precum spuneam 
adineauri, ilustrul meu prieten du Vallon, celălalt pavilion, 
paralel cu al nostru şi numit pavilionul portocalilor. Contele de 
La Fère nu poate să fie departe. Numai că uşile sunt încuiate. 

— Ce mare greutate! sări Porthos. Pun niţel umărul... 

— Pentru Dumnezeu, cruţă-ţi puterile, Porthos, zise 
d'Artagnan. Numai la nevoie capătă asemenea isprăvi valoarea 
pe care o merită. N-ai auzit că trebuie să vină cineva? 

— Ba da. 

— Ei bine, acest cineva ne va deschide uşile. 

— Dar, dragul meu, se porni Porthos, dacă acest cineva ne 
recunoaşte şi în clipa când ne recunoaşte începe să strige, 
suntem pierduţi. Imi închipui doar că n-ai de gând să mă faci să 
sugrum un om al bisericii! Mijloacele astes-s bune cu duşmanii 
ţării. 

— Să mă ferească Dumnezeu şi pe tine la fel! se scutură 
d'Artagnan. Tânărul rege ne-ar rămâne poate îndatorat; regina 
însă nu ne-ar ierta-o şi tocmai de ea trebuie să avem grijă. De 
altfel, să ucidem aşa, fără rost, niciodată! Cu nici un preţ! Am 
planul meu. Aşa că dă-mi pace şi-o să râdem la urmă. 

— Cu atât mai bine! spuse Porthos. Simt mare nevoie să 
râd. 

— Sst! făcu d'Artagnan. lată-l pe acel cineva! 

In încăperea dintâi, adică în vestibul, tocmai se auzea un 
zgomot uşor de paşi. Uşa scârţâi în balamale şi în prag se ivi un 
bărbat în veşminte de cavaler, înfăşurat într-o mantie cafenie, 
cu o pălărie mare de fetru lăsată pe ochi şi cu un felinar în 
mână. 


Porthos se trase lângă zid, dar nu izbuti să se pituleze într- 
atât, încât omul în mantie să nu-l vadă. El îi întinse felinarul şi-i 
spuse: 

— Aprinde lampa din tavan! 

Apoi se întoarse către d'Artagnan: 

— Cunoaşteţi consemnul? 

— Ja, răspunse gasconul, hotărât să nu scoată din gură 
decât această singură mostră de nemţească. 

— Tedesco, rosti cavalerul, va bene. 

Şi, înaintând spre uşa aflată în faţa celei prin care intrase, o 
descuie şi dispăru încuind-o la loc. 

— Şi-acum ce facem? întrebă Porthos. 

— Acum ne slujim de umărul tău, prietene, dacă uşa-i 
încuiată. Fiecare lucru la vremea lui. Totul vine la timpul potrivit 
dacă omul ştie să aştepte. Mai întâi să baricadăm zdravăn prima 
uşă şi apoi îl vom urma pe cavaler. 

Cei doi prieteni se apucară îndată de treabă, îngrămădind 
în uşă toate mobilele aflate în încăpere şi blocând-o cu 
desăvârşire, mai ales că uşa se deschidea înăuntru. 

— Aşa, spuse d'Artagnan. Acum suntem siguri că nu ne 
atacă nimeni pe la spate. Ei, acum, înainte! 


Capitolul XLVII Tainiţele subpământene ale 
domnului Mazarin 


Ajunseră la uşa prin care dispăruse Mazarin. Era încuiată. 
Zadarnic se căzni d'Artagnan să o deschidă. 

_— lată unde ar trebui să pui umărul, prietene Porthos, şopti 
el. Impinge, dar vezi, încetişor, fără zgomot. Nu sparge uşa, 
desprinde doar canaturile şi treaba-i gata. 

Porthos îşi propti vajnicul umăr într-unul din canaturi, care 
se îndoi puţin, iar d'Artagnan vâri uşurel vârful spadei între 
limba şi scoaba broaştei. Limba, tăiată pieziş, cedă şi uşa se 
deschise. 

— Cum îţi spuneam, prietene Porthos, de la femei şi de la 
uşi obţii orice dacă le iei cu binişorul. 

— Văd că eşti un mare moralist, rosti Porthos. 


— Să intrăm, făcu d'Artagnan. 

Intrară: Dinapoia unui geamlăc, la lumina felinarului lăsat 
de cardinal jos, în mijlocul galeriei, se vedeau portocalii şi 
rodierii castelului Rueil, rânduiţi în lungi şiruri şi mărginind o 
alee largă şi alte două, lăturalnice, mai mici. 

— Nici urmă de cardinal, bombăni d'Artagnan. Numai 
felinarul. Unde naiba să fie? 

Făcu semn lui Porthos să cerceteze una din aleile 
lăturalnice şi el se apucă să o cerceteze pe cealaltă. Deodată, în 
stânga, văzu un ghiveci pentru plante mutat din loc şi o 
deschizătură căscându-se pe locul lui. 

Zece oameni abia l-ar fi clintit, dar se vede că ghiveciul se 
urnise cu lespedea pe care stătea cu tot, mulţumită unui 
mecanism oarecare. 

Precum am spus, d'Artagnan văzu pe locul ghiveciului o 
deschizătură şi treptele unei scări coborând în spirală. 

II chemă pe Porthos printr-un semn şi-i arătă deschizătura 
şi scara în spirală. 

Amândoi se priviră îngroziţi. 

— Dacă n-am vrea decât bani, şopti d'Artagnan, ar însemna 
că am dat lovitura şi că suntem bogaţi pe toată viaţa. 

— Cum asta? 

— Nu înţelegi? Acolo jos, la capătul scării, se află, fără doar 
şi poate, faimoasa comoară a cardinalului, despre care vorbeşte 
lumea atâta. N-ar trebui decât să coborâm, să golim o ladă, să-l 
încuiem pe cardinal înăuntru şi să plecăm, cărând atâta aur cât 
putem duce. Pe urmă, punem portocalul ăsta la loc şi nimeni de 
pe lume n-o să ne întrebe de unde avem atâta bogăţie, nici 
măcar cardinalul! 

— Pentru nişte tâlhari ar fi o lovitură, glăsui Porthos. Dar nu 
mi se pare o ispravă vrednică de nişte gentilomi. 

— Asta e şi părerea mea, răspunse d'Artagnan. De aceea 
am şi spus: "dacă n-am vrea decât bani"... căci noi vrem 
altceva. 

Gasconul aplecă urechea spre scară. În aceeaşi clipă se 
auzi un zornăit surd, ca şi cum cineva ar fi mişcat un sac cu aur; 
tresări. O uşă se trânti şi o geană de lumină se aşternu îndată 
pe treptele din capul scării. 


Mazarin lăsase felinarul între portocali pentru a lăsa să se 
creadă că se plimbă prin seră. Coborâse în misteriosul său 
tezaur cu o lumânare de ceară. 

— Ehei! spuse el în italieneşte, în timp ce urca treptele, 
cântărind din ochi o pungă pântecoasă, plină cu reali. Ehei, cu 
asta poţi plăti cinci consilieri din Parlament şi doi generali ai 
Parisului. Eu sunt un mare comandant de oşti, numai că fac 
războiul în felul meu, aşa cum înţeleg eu să-l fac... 

D'Artagnan şi Porthos se ascunseseră fiecare pe câte una 
din aleile lăturalnice, în spatele unor ghivece şi aşteptau. 

Mazarin se apropie la trei paşi de d'Artagnan şi apăsă pe un 
buton ascuns în zid. Lespedea se învârti şi portocalul aflat pe ea 
îşi luă iarăşi locul. Cardinalul stinse lumânarea, o puse în 
buzunar şi luă felinarul în mână. 

— Şi-acum, zise el, să mergem să-l vedem pe domnul de la 
Fere. 

"Bravo, avem acelaşi drum! gândi d'Artagnan în sinea lui, 
mergem împreună." 

Porniră înainte toţi trei, Mazarin pe aleea din mijloc, Porthos 
şi d'Artagnan pe aleile lăturalnice. Prietenii noştri se fereau cu 
grijă să nu se găsească în fâşiile de lumină pe care felinarul le 
arunca printre ghivece. Cardinalul ajunsese la o a doua uşă de 
sticlă, fără să bage de seamă că e urmărit, fiindcă nisipul 
înăbuşea zgomotul făcut de paşii urmăritorilor. 

Ajuns acolo, coti la stânga, pe un coridor pe care Porthos şi 
d'Artagnan nu-l băgaseră în seamă până în clipa aceea. Când să 
deschidă uşa, se opri în loc, preocupat. 

— Ah, diavolo! mormăi el. Am uitat de sfatul lui 
Comminges. Trebuia să iau ostaşii cu mine, să-i las aici, la uşă, 
de pază, ca să nu-i pic cumva în gheară acestui împieliţat. 
Haidem! 

Şi, nerăbdător, se pregăti să pornească înapoi. 

— Nu vă mai osteniţi, monseniore, vorbi d'Artagnan, 
aţinându-i calea, cu pălăria în mână şi cu zâmbetul pe buze. Am 
urmărit-o pas cu pas pe Eminenţa-Voastră şi iată-ne! 

— lată-ne! spuse şi Porthos. 

Şi salută la fel de curtenitor. 

Mazarin îşi mută privirile îngrozite de la unul la altul: îi 
recunoscu pe amândoi şi icni înspăimântat, scăpând felinarul din 


mână. D'Artagnan luă el felinarul; din fericire, nu se stinsese în 
cădere. 

— Câtă lipsă de prevedere, monseniore! spuse gasconul. Pe 
aici e greu fără lumină: Eminenţa-Voastră s-ar putea lovi de 
vreun ghiveci, ar putea să alunece în vreo groapă. 

— Domnul d'Artagnan! bâigui Mazarin, care nu putea să se 
dezmeticească. 

— Da, eu însumi, monseniore şi am cinstea să vă prezint pe 
domnul du Vallon, un foarte bun prieten al meu, de care 
Eminenţa-Voastră a avut bunătatea să se intereseze 
îndeaproape altădată. Şi d'Artagnan îndreptă lumina felinarului 
către chipul radios al lui Porthos, care începea să înţeleagă ce se 
petrece şi era nespus de mândru. 

—  Mergeaţi parcă la domnul de La Fere, continuă 
d'Artagnan. Nu vrem să vă reținem, monseniore. Dacă binevoiţi, 
arătaţi-ne drumul. Vă urmăm. 

Treptat-treptat, Mazarin îşi venea în fire. 

— Sunteţi de mult prin sera portocalilor, domnilor? întrebă 
el cu vocea tremurătoare, gândindu-se că fusese să-şi vadă 
tezaurul. 

Porthos deschise gura să răspundă, dar gasconul îi făcu 
semn şi gura uriaşului rămase mută, închizându-se încetişor. 

— Abia am venit, monseniore, rosti d'Artagnan. 

Mazarin răsuflă uşurat; un fel de zâmbet îi flutura pe buze; 
nu se mai temea pentru comoară, ci numai pentru sine. 

— Aşadar, m-aţi prins în cursă, domnilor! zise el. Mă declar 
învins. Vreţi să vă redau libertatea, nu-i aşa? V-o dăruiesc. 

— O, monseniore, i-o întoarse d'Artagnan. Sunteţi prea bun, 
dar libertatea o avem, aşa că ne-ar plăcea mai mult să vă cerem 
altceva. 

— Cum, sunteţi liberi? îngăimă Mazarin, îngrozit. 

— Fără îndoială. În timp ce dumneavoastră, monseniore, 
dimpotrivă, v-aţi pierdut libertatea şi acum, ce vreţi, 
monseniore, după legile războiului, trebuie să v-o răscumpăraţi. 

Mazarin simţi un fior săgetându-l până în adâncul inimii. 
Privirea lui cea atât de pătrunzătoare scrută zadarnic chipul 
batjocoritor al gasconului şi pe cel nepăsător al lui Porthos. 
Amândoi se aflau în umbră şi nici sibila din Cume n-ar fi putut să 
citească ceva pe feţele lor. 

— Să-mi răscumpăr libertatea? repetă Mazarin. 


— Întocmai, monseniore. 

— Şi cam cât m-ar costa, domnule d'Artagnan? 

— La naiba, monseniore, nu ştiu nici eu! Să mergem să-l 
întrebăm pe contele de La Fère, dacă Eminenţa-Voastră 
îngăduie. Binevoiască deci Eminenţa-Voastră a deschide uşa 
care duce la dânsul şi, în zece minute, preţul răscumpărării va fi 
stabilit. 

Mazarin tresări. 

—  Monseniore, continuă d'Artagnan, Eminenţa-Voastră 
observă, cred, cu câtă politeţe ne purtăm, totuşi suntem nevoiţi 
să vă prevenim că nu avem timp de pierdut. Deschideţi, deci, 
monseniore, vă rog şi nu uitaţi că, la cea mai mică încercare de 
fugă, la cel mai mic strigăt, dată fiind situaţia excepţională în 
care ne aflăm, să nu vă fie cu supărare dacă o să ajungem 
cumva la mijloace tari. 

— Fiţi pe pace, domnilor, vă dau cuvântul de onoare că n- 
am să încerc să fug, îi asigură Mazarin. D'Artagnan îi făcu semn 
lui Porthos să fie cu ochii în patru şi, întorcându-se spre Mazarin, 
spuse: 

— Acum, monseniore, să intrăm, vă rog! 


Capitolul XLVIII Tratative 


Mazarin trase zăvorul unei uşi duble, în pragul căreia se afla 
Athos, gata să-şi primească ilustrul oaspete, după cum îl 
prevenise Comminges. 

Văzându-l pe Mazarin, se înclină. 

— Eminenţa-Voastră, rosti el, se putea lipsi de însoțitori: 
cinstea ce-mi face e prea mare ca să o pot uita. 

— Dragul meu conte, interveni d'Artagnan, află că 
Eminenţa-Sa nu voia deloc să ne ia. A trebuit să stăruim noi, du 
Vallon şi cu mine şi poate mai mult decât se cuvine, dar doream 
prea mult să te vedem. 

Auzind acest glas plin de batjocură şi văzând gestul atât de 
cunoscut ce însoțea aceste cuvinte, Athos tresări. 

— D'Artagnan! Porthos! exclamă el. 

— Eu însumi, scumpe prieten. 

— Eu însumi! repeta Porthos. 


— Ce înseamnă asta? întrebă contele. 

— Înseamnă că rolurile s-au schimbat, răspunse Mazarin 
încercând, ca şi mai înainte, să zâmbească şi muşcându-şi 
buzele în acelaşi timp. În loc ca aceşti domni să fie prizonierii 
mei, sunt eu prizonierul acestor domni, aşa ]nc]t mă vezi aici 
silit să ascult, în loc să poruncesc. Dar, domnilor, vă previn că 
victoria va fi de scurtă durată; afară doar dacă nu mă strângeţi 
de gât, vine el şi rândul meu... 

— Vai, monseniore! spuse d'Artagnan. Nu ameninţaţi, nu-i o 
pildă bună. Suntem atât de blânzi şi de cumsecade cu 
Eminenţa-Voastră! Hai să lăsăm deoparte orice supărare, orice 
duşmănie şi să vorbim că nişte oameni de treabă. 

— Nici nu cer altceva, domnilor, zise Mazarin. Dar în 
momentul în care discutăm preţul răscumpărării mele, n-aş vrea 
să vă socotiți într-o situaţie mai bună decât în realitate; 
prinzându-mă în capcană, v-aţi prins şi pe voi. Cum veţi ieşi de 
aici? Priviţi la aceste gratii, la aceste uşi; priviţi, ori mai degrabă 
ghiciţi santinelele care veghează în spatele acestor gratii şi uşi, 
soldaţii de care curţile sunt ticsite, aşa încât să ne gândim. lată, 
vreau să vă arăt că sunt cinstit cu voi. 

"Bun! gândi d'Artagnan în sinea lui. Să ne ţinem bine; vrea 
să ne joace o festă!" 

— V-am oferit libertatea, continuă ministrul. V-o ofer şi 
acum. Primiţi? În mai puţin de un ceas veţi fi descoperiţi, 
arestaţi, siliţi să mă ucideţi, crimă odioasă, nedemnă de nişte 
nobili ca voi. 

"Are dreptate!" cugetă Athos. 

Şi, ca orice gând ce trecea prin cugetu-i nobil, gândul 
acesta i se oglindi în priviri. 

— Prin urmare, spuse d'Artagnan, vrând a slăbi speranţa pe 
care Mazarin şi-o făcuse din încuviințarea tăcută a lui Athos, nu 
vom ajunge la o asemenea violenţă decât atunci când nu vom 
mai avea încotro. 

— Dacă, dimpotrivă, continuă Mazarin, mă lăsaţi să plec, 
primind în schimb libertatea... 

— Cum? îi curmă vorba d'Artagnan. Aţi vrea să primim 
libertatea, câtă vreme puteţi să ne-o luaţi înapoi, cinci minute 
mai târziu, aşa cum singur aţi spus? Şi pe cât vă cunosc eu, 
monseniore, aşa veţi face, n-am nici o îndoială! adăugă 
gasconul. 


— Nu, pe cuvântul meu de cardinal... Nu mă credeţi? 

— Monseniore, nu cred în cardinalii care nu-s preoţi. 

— Atunci, pe cuvântul meu de ministru! 

— Nu mai sunteţi ministru, monseniore, sunteţi prizonier. 

— Fie, atunci pe cuvântul lui Mazarin! Doar sunt şi sper că 
voi fi întotdeauna Mazarin. 

— Hm! mormăi d'Artagnan. Am auzit de un oarecare 
Mazarin, care nu-şi prea ţinea jurămintele şi tare mă tem să nu 
fie cumva un strămoş al Eminenţei-Voastre. 

— Domnule d'Artagnan, spuse Mazarin, eşti o minte ageră 
şi sunt foarte mâhnit că m-am certat cu dumneata. 

— Monseniore, nu doresc decât să ne împăcăm. 

— Ei bine, glăsui Mazarin, dacă vă garantez libertatea într- 
un chip vizibil, palpabil?... 

— Ei, asta-i altceva, murmură Porthos. 

— Să vedem, spuse Athos. 

— Să vedem, spuse d'Artagnan. 

— Mai întâi, primiţi? întrebă cardinalul. 

— Înfăţişaţi-ne lămurit planul dumneavoastră, monseniore 
şi vom vedea. 

— Ţineţi seamă de faptul că sunteţi prinşi, închişi. 

— Ştiţi bine, monseniore, îi aminti d'Artagnan, că tot ne mai 
rămâne o ieşire. 

— Care? 

— Să murim împreună. 

Mazarin se cutremură. 

— lată, spuse el. În capătul coridorului se află o uşă a cărei 
cheie e la mine. Uşa dă în parc. Luaţi cheia şi plecaţi. Sunteţi 
iuți, puternici, înarmaţi. La o sută de paşi spre stânga găsiţi zidul 
ce împrejmuieşte parcul: săriţi peste zid şi din trei salturi sunteţi 
în drum, liberi. Vă cunosc destul acum ca să ştiu că, dacă veţi fi 
atacați, asta n-o să vă împiedice fuga. 

— Ei, da, fireşte, monseniore! încuviinţă d'Artagnan. Aşa 
mai zic şi eu. Unde-i cheia pe care binevoiţi să ne-o daţi? 

— lat-o! 

— Monseniore, urmă d'Artagnan, fiţi atât de bun să ne 
duceţi acum până la uşă. 

— Foarte bucuros, se oferi ministrul, dacă asta vă linişteşte. 

Mazarin, care nu spera să scape atât de ieftin, se îndrepta 
radios spre coridor şi descuie uşa. Uşa dădea într-adevăr spre 


parc, pe cât putură să se dumirească cei trei fugari, căci o pală 
de vânt năvăli din întuneric, zvârlindu-le zăpadă în faţă. 

— Fir-ar să fie! afurisi d'Artagnan. Păcătoasă noapte, 
monseniore! Nu cunoaştem locul şi n-o să dibuim drumul în veci. 
Acum, fiindcă Eminenţa-Voastră s-a ostenit până aici, mai 
duceţi-ne câţiva paşi, monseniore, până la zid. 

— Fie, se învoi cardinalul. 

Şi, tăind parcul în linie dreaptă, se îndreptă iute spre zid, 
lângă care ajunseră îndată toţi patru. 

— Acum sunteţi mulţumiţi, domnilor? întrebă Mazarin. 

— Cred şi eu! Parcă ar fi nu ştiu cum să mai facem şi 
nazuri! Ce naiba! Câtă cinste! Trei bieţi nobili să se vadă însoţiţi 
de un prinţ al bisericii! Să nu uit, monseniore: aţi spus adineauri 
că suntem viteji, iuți şi înarmaţi, nu? 

— Întocmai. 

— V-aţi înşelat: numai domnul du Vallon şi cu mine suntem 
înarmaţi. Contele e cu mâinile goale şi dacă ne întâlneşte cumva 
vreo patrulă, trebuie să fim în stare să ne apărăm. 

— Asta-i drept. 

— Dar unde să găsim o spadă? întrebă Porthos. 

— Monseniorul va împrumuta contelui spada sa, tot nu-i e 
de nici un folos, zise d'Artagnan. 

— Bucuros, primi cardinalul. Şi-l voi ruga pe domnul conte 
să o păstreze în amintirea mea. 

— Sper că vei preţui atâta dărnicie, conte! făcu d'Artagnan. 

— Făgăduiesc monseniorului să nu mă despart de ea 
niciodată, răspunse Athos. _ 

— Bun, murmură d'Artagnan. Induioşător schimb de 
politeţe! Nu ţi-au dat lacrimile, Porthos? 

— Ba da, adeveri Porthos. Dar nu ştiu, din pricina asta sau a 
vântului. Cred că vântu-i de vină. 

— Şi-acum, sus, Athos! făcu d'Artagnan. Repede. 

Ajutat de Porthos, care îl săltă în braţe ca pe un fulg, Athos 
ajunse pe creasta zidului. 

— Sări jos! 

Athos îşi dădu drumul la pământ şi dispăru de cealaltă 
parte a zidului. 

— Ai ajuns? întrebă d'Artagnan. 

— Da. 

— N-ai păţit nimic? 


— Sunt teafăr şi nevătămat. 

— Porthos, ia seamă la cardinal cât urc eu. Nu, nu-i nevoie 
să m-ajuţi. Numai nu-l scăpa din ochi pe cardinal... 

— Bine, zise Porthos. Şi pe urmă?... 

— Ai avut dreptate, e mai greu decât mi-am închipuit. 
Apleacă-te, să mă urc în spinarea ta, dar nu uita de cardinal. 

— N-ai grijă! 

Porthos se aplecă din mijloc şi, mulţumită acestui ajutor, 
d'Artagnan se săltă sus şi se aşeză călare pe muchia zidului. 
Mazarin râdea mânzeşte. 

— Gata? întrebă Porthos. 

— Da, prietene şi acum... 

— Acum, ce? 

— Acum saltă-l încoace pe cardinal şi astupă-i gura la cel 
mic strigăt. 

Mazarin vru să strige, însă Porthos îl strânse de mijloc cu 
amândouă mâinile, înăbuşindu-l, şi-l ridică până la d'Artagnan, 
care îl înşfacă de guler şi-l aduse pe muchia zidului, alături de el. 

—  Săriţi îndată lângă domnul de La Fere, spuse el, 
ameninţător. Altfel, vă ucid, pe cinstea mea de gentilom! 

— Domnu'... domnu'... se tângui Mazarin. Dumneata nu-ţi 
respecţi făgăduiala! 

— Eu? Am făgăduit eu oare ceva monseniorului? 

Mazarin gemu jalnic. 

— Eşti liber datorită mie, domnule şi libertatea 
dumneavoastră era preţul răscumpărării mele. 

— Intocmai. Dar despre răscumpărarea acelei uriaşe comori 
îngropate în galerie şi la care cobori apăsând pe un buton 
ascuns în zid, al cărui mecanism mută din loc un ghiveci, dând 
la iveală o scară... despre asta nu trebuie să stăm puţin de 
vorbă, monseniore? 

—  lisuse! bâigui Mazarin, împreunându-şi mâinile şi 
aproape înăbuşindu-se. lisuse Cristoase! Sunt pierdut! 

D'Artagnan, fără să ţină seama de văicăreala cardinalului, îl 
apucă de subsuori şi-l lăsa binişor în mâinile lui Athos, care 
aştepta nepăsător lângă zid. 

După aceea se întoarse spre Porthos şi-i spuse: 

— Dă-mi mâna. Mă ţin bine! 

Porthos cu o sforţare care făcu să se clatine zidul, se săltă 
şi el sus. 


ma 


— Nu prea eram dumirit, mărturisi uriaşul, dar acum 
înţeleg. Are haz! 

— Zău? mormăi d'Artagnan. Cu atât mai bine! Dar ca să 
aibă haz până la capăt, să nu mai pierdem vremea. 

Şi sări jos lângă zid. 

Porthos îi urmă pildă. 

— Însoţiţi-l pe cardinal, domnilor, vorbi d'Artagnan. Eu voi 
cerceta împrejurimile. 

Gasconul trase spada din teacă şi o luă înainte. 

— Monseniore, pe unde să apucăm ca să ieşim la drum? 
întrebă el. Gândiţi-vă bine înainte să răspundeţi, căci dacă 
Eminenţa-Voastră se înşeală, asta ar putea să aibă urmări 
neplăcute şi nu numai pentru noi. 

— Mergi pe lângă zid, domnule, zise Mazarin şi n-ai să te 
rătăceşti. 

Cei trei prieteni grăbiră pasul, numai că, după câteva clipe, 
se văzură nevoiţi să meargă mai încet. 

Cardinalul se străduia să-i urmeze, însă nu izbutea. 

Deodată, d'Artagnan se lovi în cale de ceva cald, care se 
mişcă. 

— Poftim, un cal! se miră el. Am găsit un cal, domnilor! 

— Şi eu! spuse Athos. 

— Şi eu! spuse Porthos, care, credincios consemnului, nu 
slăbise braţul cardinalului. 

— Asta înseamnă să ai noroc, monseniore! exclamă 
d'Artagnan. Tocmai când Eminenţa-Voastră se plângea că e 
silită să meargă pe jos! 

În clipa când rostea aceste cuvinte, simţi în piept ţeava 
unui pistol şi auzi un glas grav: 

— Nu pune mâna! 

— Grimaud! izbucni d'Artagnan. Grimaud! Ce faci aici? 
Numai cerul mi te-a trimis! 

— Nu, domnule, spuse cinstitul servitor. Domnul Aramis m- 
a lăsat aici să păzesc calul. 

— Cum, Aramis e aici? 

— Da, domnule, de ieri. 

— Şi ce faceţi? 

— Pândim. 

— Cum? Aramis e aici? repetă Athos. 

— La poarta cea mică a castelului. Acolo-i postul său. 


— Sunteţi mai mulţi? 

— Şaizeci. 

— Cheamă-l încoace! 

— Indată, domnule. 

Şi, gândindu-se că nimeni n-ar face treaba asta mai bine 
decât Grimaud o luă la fugă în timp ce, bucuroşi să se ştie, în 
sfârşit, laolaltă, cei trei prieteni aşteptau. 

Singur Mazarin era posomorât. 


Capitolul XLIX În care începi să crezi că, în 
sfârşit, Porthos va fi baron şi d'Artagnan căpitan 


Aramis se ivi după vreo zece minute, însoţit de Grimaud şi 
de opt sau zece gentilomi. Se aruncă de gâtul prietenilor săi, în 
culmea fericirii. 

— Sunteţi liberi, fraţilor! Liberi, fără ajutorul meu! Oricât m- 
am străduit, văd că n-am făcut nimic pentru voi! 

— Nu te întrista, iubite prieten. Un lucru amânat nu-i 
pierdut. Ce n-ai făcut azi, ai să faci mâine. 

— Şi-mi luasem toate măsurile, urmă Aramis. Am obţinut de 
la vicar şaizeci de oameni: douăzeci păzesc zidurile parcului, 
douăzeci drumul de la Rueil la Saint-Germain, douăzeci sunt 
risipiţi prin pădure. Aşa am pus mâna pe doi curieri ai lui 
Mazarin, trimişi la regină. 

Mazarin ciuli urechile. 

— Sper că i-ai trimis înapoi cardinalului, cum face un om 
cumsecade, nu? spuse d'Artagnan. 

— O, desigur, răspunse Aramis. Cu el, chiar că trebuie să 
mă port cu mănuşi, zău aşa! Într-o scrisoare, cardinalul spune 
reginei că tezaurul e gol şi că maiestatea-sa nu mai are un ban; 
în cealaltă o înştiinţează că-şi va transporta prizonierii la Melun, 
fiindcă Rueli nu i se pare un loc prea sigur. Înţelegi, dragă 
prietene, scrisoarea din urmă mi-a umplut sufletul de nădejde. 
M-am aşezat la pândă cu cei şaizeci de oameni ai mei, am 
împresurat castelul, am pregătit caii să-i am la îndemână, 
încredinţându-i isteţului Grimaud şi aşteptam să ieşiţi din castel. 


Socoteam că asta se va petrece abia mâine dimineaţa, nu mai 
curând şi nu speram să vă scăpăm fără luptă. Şi iată-vă liberi 
încă de astă-seară şi încă fără luptă: cu atât mai bine! Cum de- 
aţi scăpat din mâna ticălosului de Mazarin? Cred că aveţi 
destule motive să vă plângeţi în privinţa lui. 

— Nu prea, spuse d'Artagnan. 

— Zău? 

— Ba mai mult, aveam chiar motive să-l lăudăm. 

— Nu se poate! 

— E adevărul adevărat: mulţumită lui suntem liberi. 

— Mulțumită lui?! 

— Da, l-a pus pe Bernouin, valetul, să ne ducă-n pavilionul 
cu portocali, iar de acolo l-am urmat până la contele de La Fere. 
Atunci ne-a oferit libertatea, noi am primit, şi-a fost atât de 
binevoitor, încât ne-a arătat drumul şi ne-a însoţit până la zidul 
parcului, pe care l-am sărit în chipul cel mai fericit, întâlnindu-l 
apoi pe Grimaud. 

— Straşnic! exclamă Aramis. lată un lucru care mă împacă 
cu el şi-aş vrea să fie aici să-i spun că nu l-aş fi crezut în stare 
de o asemenea faptă frumoasă. 

—  Monseniore, glăsui d'Artagnan, nemaiputând să se 
stăpânească. Ingăduiţi-mi să vă prezint pe cavalerul d'Herblay, 
care doreşte, aşa cum de altfel aţi auzit, să aducă respectuoase 
felicitări Eminenţei-Voastre. 

Şi se dădu înapoi, lăsându-l pe Mazarin, încurcat, să iasă la 
iveală, sub ochii uimiţi ai lui Aramis. 

— Oh, îngâna cavalerul. Cardinalul? Frumoasă pradă! Hei, 
prieteni! Caii! Aduceţi caii! 

— La naiba! spuse Aramis. Am fost şi eu bun la ceva. 
Monseniore, binevoiţi să primiţi omagiile mele! Pun prinsoare că 
acest sfânt Cristofor de Porthos a făcut ispravă! A, uitam... 

Şi dădu în şoaptă o poruncă unui cavaler. 

— Cred că e mai prudent să plecăm, murmură d'Artagnan. 

— Aştept pe cineva... un prieten al lui Athos. 

— Un prieten? întrebă contele. 

— lată-l, se apropie în galop prin mărăciniş! 

— Domnule conte! Domnule conte! strigă o voce 
tinerească, făcându-l pe d'Artagnan să tresară. 


— Raoul! Raoul! exclamă contele de La Fere. O clipă mai 
târziu, uitând de respectul obişnuit, tânărul se aruncă în braţele 
tatălui său. 

— Vedeţi, domnule cardinal, oare n-ar fi fost păcat să 
despărțiți nişte oameni care se iubesc atât? Domnilor, continuă 
Aramis, adresându-se cavalerilor care se adunau în jur în număr 
tot mai mare. Să facem o gardă de onoare Eminenţei-Sale, care 
ne acordă favoarea să ne însoţească şi sper că-i veţi fi 
recunoscători pentru asta. Porthos, să nu pierzi din ochi pe 
Eminenţa-Sa! 

Aramis se duse de se alătură lui d'Artagnan şi Athos, care 
se sfătuiau împreună. 

— Haidem, la drum! spuse d'Artagnan, după vreo cinci 
minute de sfat. 

— Încotro? întrebă Porthos. 

— La tine, dragă prietene, la Pierrefonds: frumosul tău 
castel e vrednic să ofere ospitalitatea-i seniorială Eminenţei- 
Sale. Şi-apoi e tare bine aşezat, nici prea aproape, nici prea 
departe de Paris: de acolo putem comunica uşor cu capitala. Să 
mergem, monseniore, veţi locui acolo ca un prinţ ce sunteţi. 

— Prinţ decăzut, murmura jalnic Mazarin. 

— Războiul îşi are întorsăturile lui, monseniore, cuvinta 
Athos. Fiţi încredinţat că nu vom abuza de norocul nostru. 

— Nu, dar vom uza de el, mărturisi d'Artagnan. Răpitorii 
goniră toată noaptea cu neobosita lor iuţeală de altădată. 
Mazarin posomorât şi îngândurat, se lăsa târât înainte, în 
mijlocul acestei cavalcade fantastice. 

În zori, străbătură douăsprezece leghe pe nerăsuflate. 
Jumătate din oameni erau la capătul puterilor, câţiva cai se 
prăvăliseră pe drum. 

— Caii de azi nu seamănă, cu cei de odinioară, cugetă 
Porthos. Totul decade. 

— L-am trimis pe Grimaud la Damartin să ne aducă de 
acolo cinci căi odihniţi, spuse Aramis. Unul pentru Eminenţa-Sa, 
patru pentru noi. Principalul e să nu-l părăsim pe cardinal; restul 
escortei ne ajunge mai târziu din urmă. După ce trecem de 
Saint-Denis, nu mai avem de ce ne teme. 

Grimaud se întoarse într-adevăr cu cinci căi. Seniorul căruia 
i se adresase, fiind prieten cu Porthos, se grăbise să le trimită 
caii în dar şi nu să-i vândă, aşa cum i se propusese. Curând 


după aceea, escorta se opri la Ermenonville, dar cei patru 
prieteni, pătrunşi de o proaspătă însufleţire, porniră mai departe 
cu Mazarin. 

Pe la amiază intrau pe drumul ce ducea spre castelul lui 
Porthos. 

— Eh! făcu Mousqueton, care călărise tot timpul lângă 
d'Artagnan fără să scoată o vorbă. Eh, puteţi să mă credeţi sau 
nu, domnule, acum răsuflu pentru prima oară de când am plecat 
de la Pierrefonds. 

Şi dădu pinteni calului, ca să vestească celorlalţi servitori 
sosirea domnului du Vallon şi a prietenilor săi. 

— Suntem patru, spuse d'Artagnan. Vom veghea pe rând 
asupra monseniorului, fiecare câte trei ceasuri. Athos va cerceta 
castelul care trebuie să fie de neînvins în caz de asediu. Porthos 
se va îngriji de provizii şi Aramis va rândui oamenii la posturi. 
Adică, Athos va fi inginer-şef, Porthos, însărcinat cu 
aprovizionarea şi Aramis comandant. 

Între timp, Mazarin se văzu instalat în cel mai frumos 
apartament al castelului. 

— Domnilor, rosti el când totul se isprăvi. Bănuiesc că n- 
aveţi de gând să mă ţineţi aici mult timp fără să faceţi cunoscut 
unde mă aflu. 

— Dimpotrivă, monseniore, răspunse d'Artagnan. Am 
hotărât să facem cât de curând cunoscut tuturor că vă aflaţi 
aici, în mâna noastră. 

— Atunci veţi fi asediați. 

— Bineînţeles. 

— Şi ce veţi face? 

— Ne vom apăra. Dacă răposatul cardinal de Richelieu ar 
mai trăi, v-ar povesti o anume istorioară cu bastionul Saint- 
Gervais, unde noi patru, dimpreună cu cei patru valeţi ai noştri 
şi cu doisprezece morţi, am ţinut piept unei armate întregi. 

— Asemenea vitejii au doar o singură dată sorţi de izbândă, 
domnule. 

— Tocmai, azi nu va mai fi nevoie să ne arătăm la fel de 
viteji ca atunci. Mâine oştirea pariziană va primi vestea şi 
poimâine va fi aici. În loc să dăm bătălia la Saint-Denis sau la 
Charenton, o vom da-o pe lângă Compiègne sau Villers- 
Cotterêts. 

— Prințul vă va învinge, cum v-a învins întotdeauna. 


— Tot ce se poate, monseniore. Dar înainte de bătălie vom 
face astfel încât Eminenţa-Voastră să-şi ia zborul spre un alt 
castel al prietenului nostru du Vallon, care stăpâneşte trei 
castele aidoma celui de aici. N-am vrea să expunem pe 
Eminenţa-Voastră neplăcerilor războiului. 

— Haide, spuse Mazarin, văd că n-am încotro, capitulez. 

— Înainte de asediu? 

— Desigur. În felul acesta, condiţiile vor fi poate mai 
acceptabile. 

— O, monseniore, în ce priveşte condiţiile, să vedeţi cât 
suntem de cumpătaţi. 

— S-auzim, care vă sunt condiţiile? 

— Odihniţi-vă, mai întâi, monseniore. Între timp, noi ne vom 
gândi. 

— Nu simt nevoia să mă odihnesc, domnilor, trebuie să ştiu 
dacă sunt în mâna unor prieteni sau a unor duşmani. 

— Prieteni, monseniore, prieteni! 

— Ei, atunci spuneţi-mi îndată ce vreţi, să văd dacă nu 
putem ajunge la o înţelegere. Vorbeşte, domnule conte de La 
Fere. 

— Monseniore, rosti Athos. N-am nimic de cerut pentru 
mine, dar aş avea prea multe de cerut pentru Franţa. De aceea 
mă retrag şi trec cuvântul cavalerului d'Herblay. 

Athos, înclinându-se, făcu un pas îndărăt şi rămase în 
picioare, rezemat de cămin, ca un simplu spectator. 

— Vorbeşte, domnule cavaler d'Herblay, stărui cardinalul. 
Ce doreşti? Fără ocoluri şi fără ascunzişuri. Scurt, clar şi precis. 

— Eu, monseniore, joc cu cărţile pe masă. 

— Atunci începe jocul! 

— Am în buzunar, începu Aramis, condiţiile ce vi s-au pus 
alaltăieri la Saint-Germain de către o delegaţie din care făceam 
şi eu parte. Să respectăm mai întâi vechile drepturi. Cererile 
amintite să fie aprobate. 

— Aproape am ajuns la o înţelegere în această privinţă, 
spuse Mazarin. Să trecem deci la condiţiile speciale. 

— Prin urmare, credeţi că există şi asemenea condiţii? 
zâmbi Aramis. 

— Cred că nu sunteţi cu toţii atât de dezinteresaţi ca 
domnul conte de La Fere, răspunse Mazarin, întorcându-se spre 
Athos şi salutându-l. 


— Ah, aveţi dreptate, monseniore, se învoi Aramis. Mă 
bucur că faceţi, în sfârşit, dreptate contelui. Domnul de La Fere 
e un spirit superior, deasupra ambițiilor mărunte şi a patimilor 
omeneşti; e un suflet mândru, cum existau în vremurile de 
demult. Domnul conte e un om deosebit. Aveţi dreptate, 
monseniore, noi nu ne putem asemui cu dânsul şi suntem cei 
dintâi gata să o recunoaştem, odată cu dumneavoastră. 

— Aramis, murmură Athos, râzi de mine? 

— Nu, iubite conte, spun ceea ce gândim şi ceea ce 
gândesc toţi cei care te cunosc. Dar ai dreptate, nu de tine e 
vorba, ci de Eminenţa-Sa şi de nevrednicu-i servitor, cavalerul 
d'Herblay. 

— Fireşte! Şi ce doreşti dumneata, domnule, în afara 
condiţiilor generale, despre care vom mai vorbi? 

— Doresc, monseniore, ca Normandia să fie dată doamnei 
de Longueville, dimpreună cu deplina-i reabilitare şi cu cinci 
sute de mii de livre. Doresc ca maiestatea-sa regele să 
binevoiască a fi naşul fiului pe care doamna de Longueville l-a 
născut de curând; doresc apoi ca monseniorul, după ce va fi luat 
parte la botez, să se ducă să prezinte omagiile sale papii, 
sfântului nostru părinte. 

— Doreşti, adică, să demisionez din funcţia de ministru şi să 
părăsesc Franţa, să mă exilez. 

— Doresc ca monseniorul să devină papă când locul va 
rămâne liber, făgăduind să-i cer atunci indulgenţe depline 
pentru mine şi prietenii mei. 

Mazarin făcu o strâmbătură cu neputinţă de zugrăvit în 
cuvinte. 

— Şi dumneata, domnule? întrebă el, adresându-se lui 
d'Artagnan. 

— Eu, monseniore, glăsui gasconul, sunt întru totul alături 
de cavalerul d'Herblay, afară de dorinţa-i din urmă, asupra 
căreia am cu totul altă părere. Departe de a dori ca monseniorul 
să părăsească Franţa, eu aş dori să rămână la Paris; departe de 
a dori să devină papă, eu doresc să rămână prim-ministru, 
monseniorul fiind un mare om politic. Atât cât îmi stă în putere, 
voi căuta chiar ca monseniorul să câştige în afacerea cu Fronda, 
cu condiţia să-şi amintească un pic de unii credincioşi slujitori ai 
regelui şi să încredinţeze comanda celei dintâi companii de 
muşchetari cuiva pe care îl voi numi la vreme. Şi tu, du Vallon? 


— Întocmai, e rândul dumitale, domnule, spuse Mazarin. 
Vorbeşte! 

— Eu, rosti Porthos, aş dori ca domnul cardinal, cinstindu- 
mi casa în care a fost găzduit, să ridice moşiile mele la rangul de 
baronie, în amintirea acestei întâmplări şi să făgăduiască 
Ordinul unuia dintre prietenii mei, la cel dintâi prilej oferit de 
maiestatea-sa. 

— Ştii bine, domnule, că pentru a primi Ordinul e nevoie şi 
de alte merite. 

— Acest prieten va dovedi că le are. De altfel, dacă trebuie 
cu orice chip, monseniorul îl va sfătui cum poate să evite o 
asemenea formalitate. 

Mazarin îşi muşcă buzele, căci lovitura era directă şi 
continuă destul de acru: 

— Toate acestea se leagă foarte prost între ele, pe cât mi 
se pare mie, domnilor. Fiindcă, dacă îndeplinesc dorinţa unora, 
nemulţumesc pe ceilalţi, fără îndoială. Dacă rămân la Paris, nu 
pot pleca la Roma; dacă devin papă, nu pot rămâne ministru şi 
dacă nu sunt ministru, n-am cum să-l fac pe domnul d'Artagnan 
căpitan şi pe domnul Vallon baron. 

— Adevărat, încuviinţă Aramis. De aceea, fiind în 
minoritate, retrag propunerea mea în ce priveşte călătoria mea 
la Roma şi demisia monseniorului. 

— Deci rămân ministru? întrebă Mazarin. 

—  Rămâneţi ministru, nici vorbă, monseniore, făcu 
d'Artagnan. Franţa are nevoie de Eminenţa-Voastră. 

— lar eu renunţ la pretenţiile mele, reluă Aramis. Eminenţa- 
Sa va rămâne prim-ministru şi chiar favorit al maiestăţii-sale, 
dacă-mi acordă, mie şi prietenilor mei, ceea ce cerem pentru 
Franţa şi pentru noi. 

— Ingrijiţi-vă de dumneavoastră, domnilor şi lăsaţi Franţa 
să se înţeleagă cu mine aşa cum va crede de cuviinţă, zise 
Mazarin. 

— Nu, nicidecum! răspunse Aramis. Trebuie încheiat un 
tratat cu Fronda şi Eminenţa-Voastră va trebui să-l aştearnă pe 
hârtie şi să-l semneze în faţa noastră, angajându-se totodată, în 
acelaşi tratat, să obţină şi ratificarea reginei. 

— Eu nu pot vorbi decât în numele meu, replică Mazarin. Nu 
pot vorbi în numele reginei. Dacă maiestatea-sa refuză? 


— O! exclamă d'Artagnan. Monseniorul ştie prea bine că 
maiestatea-sa nu-i refuză nimic. 

— lată tratatul propus de către deputaţii Frondei, 
monseniore, vorbi Aramis. Eminenţa-Voastră să binevoiască a-l 
citi şi cercetă. 

— Cunosc acest tratat, spuse Mazarin. 

— Atunci semnaţi-l! 

— Gândiţi-vă, domnilor, ar putea să se creadă că o 
semnătură dată în aceste împrejurări mi-a fost smulsă prin 
violenţă. 

— Monseniorul va fi de faţă pentru a spune că a semnat de 
bunăvoie. 

— Şi dacă refuz? 

— Atunci, monseniore, Eminenţa-Voastră singură va fi 
vinovată de urmările acestui refuz. 

— Vei îndrăzni să ridici mâna asupra cardinalului? 

— Dumneavoastră aţi ridicat mâna asupra muşchetarilor 
maiestăţii-sale! 

— Regina mă va răzbuna, domnilor! 

— Nu cred, deşi socot că i-ar face mare plăcere. Noi vom 
merge la Paris cu Eminenţa-Voastra şi parizienii sunt în stare să 
ne apere... 

— Câtă nelinişte trebuie să domnească la Rueil şi la Saint- 
Germain! murmură Aramis. Desigur, lumea se întreabă unde-i 
cardinalul, ce s-a întâmplat cu ministrul, unde a dispărut 
favoritul! Cum l-or mai fi căutând prin toate colţurile şi 
ungherele! Câte or fi vorbind şi dacă Fronda a aflat de dispariţia 
monseniorului, cum trebuie să mai triumfe! 

— Îngrozitor! îngână Mazarin. 

— Atunci semnaţi tratatul, monseniore! spuse Aramis. 

— Dar dacă eu semnez şi regina refuză să-l ratifice? 

— lau asupra mea să mă înfăţişez maiestăţii-sale şi să-i 
obţin semnătura, făgădui d'Artagnan. 

— la aminte, poate că la Saint-Germain nu vei avea parte 
de primirea la care crezi că ai dreptul să te aştepţi, îl preveni 
Mazarin. 

— Puțin îmi pasă! îl înfruntă d'Artagnan. Fac eu în aşa fel, 
încât să fiu binevenit! Am eu un mijloc. 

— Care? 


— Voi duce maiestăţii-sale scrisoarea prin care monseniorul 
îi dă de ştire că visteria e goală. 

— Şi pe urmă? întrebă Mazarin, pălind. 

— Pe urmă, când voi vedea că maiestatea-sa e în culmea 
supărării, o voi ruga să mă însoţească până la Rueil, o voi 
conduce în pavilionul portocalilor, îi voi arăta un anume 
mecanism care mută din loc un ghiveci... 

— Destul, domnule! murmură cardinalul. Destul! Unde-i 
tratatul? 

— lată-l! spuse Aramis. 

— Vedeţi cât suntem de generoşi? glăsui d'Artagnan. Am 
putea face multe stăpânind o asemenea taină. 

— Semnati! îl îndemnă Aramis, întinzându-i pana. 

Mazarin se ridică şi se plimbă un răstimp prin încăpere, mai 
mult visător decât abătut. Deodată, se opri în loc: 

— Şi după ce am semnat, domnilor, ce chezăşie am? 

— Cuvântul meu de cinste, domnule! rosti Athos. 

Mazarin tresări, se întoarse spre contele de La Fere, cercetă 
o clipă cu privirea chipul acesta nobil şi loial şi, luând până în 
mână, spuse: 

— Mi-e de ajuns, domnule conte! 

După care semnă. 

— lar acum, domnule d'Artagnan, adăugă el, pregăteşte-te 
să pleci la Saint-Germain, ca să duci reginei o scrisoare din 
partea mea. 


Capitolul L Cum cu o pană şi o ameninţare poţi 
izbândi mai repede şi mai bine decât cu spada şi 
devotamentul 


D'Artagnan ştia el ce ştia: ştia bunăoară că nu poţi înşfăca 
decât o singură dată norocul de chică şi el nu era omul care să-l 
lase să treacă, stând cu mâinile-n sân. Se îngriji amănunţit de 


călătoria sa, trimițând din timp căi de schimb la Chantilly, astfel 
încât să poată ajunge la Paris în cinci sau şase ceasuri. Inainte 
să plece la drum se gândi însă că pentru un bărbat încercat şi 
isteţ nu face să dea vrabia din mână pe cioara de pe gard. 

"Într-adevăr, cugetă el în clipa când încăleca, pornind să 
îndeplinească primejdioasa-i misiune, Athos e un erou de roman 
prin generozitate; Porthos, o fire minunată, dar lesne de 
influenţat; Aramis, o hieroglifă, adică un chip întotdeauna de 
nepătruns. La ce-i va duce capul pe aceşti trei oameni, atunci 
când eu nu voi mai fi aici ca o verigă de legătură între ei? La 
eliberarea cardinalului, te pomeneşti. Or, eliberarea cardinalului 
înseamnă ruina nădejdilor noastre şi nădejdile noastre sunt 
până în prezent singura răsplată după douăzeci de ani de caznă, 
faţă de care muncile lui Hercule sunt floare la ureche." 

Şi se duse la Aramis. 

— Dragul meu cavaler d'Herblay, tu eşti întruchiparea 
Frondei, îi spuse el, fereşte-te, prin urmare de Athos, care nu 
vrea să se îngrijească de treburile nimănui, nici măcar de ale 
sale. Fereşte-te mai cu seamă de Porthos: spre a fi pe placul 
contelui, la care se uită ca la un Dumnezeu, el o să-l ajute pe 
Mazarin să fugă, dacă Mazarin va fi atât de isteţ să se plângă, 
ori să facă pe sufletul mare. 

Aramis zâmbi că zâmbetul lui fin şi hotărât totodată. 

— Fii fără grijă, am şi eu condiţii de pus. Eu nu lupt pentru 
mine, ci pentru ceilalţi. Mica mea ambiţie e să izbutesc în folosul 
celor care au dreptatea de partea lor. 

"Bun, îşi zise d'Artagnan. În privinţa lui sunt liniştit." 
Strânse mâna lui Aramis şi se duse la Porthos. 

— Prietene, începu el. Ai luptat atâta alături de mine pentru 
a ne croi un rost, încât acum, în clipa când trebuie să strângem 
roadele strădaniei noastre, ar fi să te păcăleşti rău lăsându-te 
călăuzit de Aramis, a cărui şiretenie o cunoşti şi care, între noi 
fie vorba, nu-i totdeauna lipsită de egoism, sau de Athos, om 
nobil şi dezinteresat, dar blazat, care nu mai doreşte nimic 
pentru sine şi nu înţelege cum pot alţii să aibă dorinţe. Ce-ai 
zice dacă unul sau altul dintre cei doi prieteni ai noştri ţi-ar 
propune să-i dăm drumul lui Mazarin ? 

— Le-aş spune că l-am prins prea greu ca să-l lăsăm să ne 
scape atât de uşor. 


— Bravo, Porthos! Şi-ai avea toată dreptatea, prietene. 
Fiindcă, odată cu el, s-ar duce pe copcă şi baronia ta, pe care 
acum o ai în mână, fără să mai punem la socoteală că, odată 
scăpat de aici, Mazarin va porunci să fii spânzurat. 

— Zău? Crezi? 

— Sunt sigur. 

— Atunci mai bine-l omor decât să-l las să fugă! 

— Ai dreptate. N-ar fi tocmai nimerit, înţelegi, ca după ce- 
am luptat pentru noi, roadele să le culeagă alţii, care poate că 
nici nu se pricep într-ale politicii aşa ca noi, nişte bătrâni soldaţi. 

— N-ai teamă, dragă prietene! îl linişti Porthos. Mă uit pe 
fereastră cum încaleci, te petrec cu ochii până ce nu te mai văd, 
apoi mă postez la uşa cardinalului, o uşă cu geam. De acolo văd 
totul, şi, la cea mai mică mişcare care-mi dă de bănuit, 
isprăvesc cu el. 

"Bun! se gândi d'Artagnan. Cred că dinspre partea asta, 
cardinalul va fi păzit ca ochii din cap." 

Strânse mâna seniorului de Pierrefonds şi se duse la Athos. 

— Dragă Athos, zise el, plec. N-am decât un lucru să-ţi 
spun: tu o cunoşti pe Anna de Austria şi ştii că numai 
captivitatea lui Mazarin îmi garantează viaţa. Dacă-ţi scapă, 
sunt mort. 

— Doar asta, dragul meu d'Artagnan, putea să mă 
hotărască să devin temnicer. Îţi dau cuvântul meu că-l vei găsi 
pe cardinal unde l-ai lăsat. 

"lată ce mă linişteşte mai mult decât toate semnăturile 
regale, se gândi gasconul. Dacă am cuvântul lui Athos, pot să 
plec fără nici o grijă." 

Într-adevăr, d'Artagnan porni la drum singur, numai cu 
spada şi cu un bilet de liberă trecere de la Mazarin, ca să poată 
pătrunde la regină. 

La şase ceasuri după ce plecase de la Pierrefonds, era la 
Saint-Germam. 

Lumea nu aflase încă de dispariţia lui Mazarin. Numai Anna 
de Austria ştia, dar îşi ascundea neliniştea până şi faţă de cei 
mai apropiaţi. În încăperea unde stătuseră închişi d'Artagnan şi 
Porthos, fuseseră găsiţi cei doi soldaţi, legaţi cobză şi cu căluşul 
în gură. Dezlegaţi şi scăpaţi de căluş, n-au putut povesti decât 
ce ştiau, adică felul cum s-au pomenit înhăţaţi, legaţi şi 
dezarmaţi. Habar n-aveau, ca de altfel toată lumea de la castel, 


ce-au mai făcut Porthos şi d'Artagnan după ce s-au strecurat 
afară pe aceeaşi cale pe unde ajunseseră înăuntru soldaţii. 

Singur Bernouin ştia ceva mai mult. Văzând că bate miezul 
nopţii şi stăpânul său nu se mai întoarce, Bernouin se hotărâse 
să pătrundă în pavilionul cu portocali. Prima uşă, baricadată cu 
mobile, îi trezi bănuiala; totuşi nu împărtăşise nimănui această 
bănuială şi-şi croise drum singur, cu răbdare, prin toată 
harababura din jur. Ajuns în coridor, găsise toate uşile vraişte, 
ca şi uşa de la odaia lui Athos, ca şi uşa care dădea spre parc. 
Nu i-a fost greu să urmărească paşii prin zăpadă. Văzuse că 
urmele se opreau lângă zid; de cealaltă parte găsi aceleaşi 
urme, apoi un loc bătătorit de cai, apoi urmele unei întregi cete 
de călăreţi care se îndreptaseră spre Enghien. Din clipa aceea n- 
a mai avut nici o îndoială: cardinalul fusese răpit de cei trei 
prizonieri, de vreme ce aceştia se făcuseră nevăzuţi odată cu el 
şi alergă la Saint-Germain ca să dea de ştire reginei. 

Anna de Austria îi poruncise să păstreze taina şi Bernouin 
nu scosese o vorbă faţă de nimeni. Povesti totul doar Prințului şi 
Prinţul pusese îndată pe picioare cinci-şase sute de călăreţi, cu 
ordinul să cutreiere împrejurimile în lung şi-n lat şi să aducă la 
Saint-Germain orice ceată suspectă care s-ar depărta de Rueil, 
indiferent în ce direcţie. 

Cum d'Artagnan, fiind singur, nu era o ceată şi cum nu se 
depărta de Rueil, ci se îndrepta spre Saint-Germain, nimeni nu-l 
luă în seamă, aşa încât nu întâlni nici un fel de piedici pe drum. 

Cel dintâi om pe care-l văzu ambasadorul nostru, intrând în 
curtea vechiului castel, fu jupân Bernouin în persoană, care, în 
picioare, în prag, aştepta veşti despre stăpânul său dispărut. 

Zărindu-l pe d'Artagnan călare, în curtea de onoare, 
Bernouin se frecă la ochi, crezând că visează. Gasconul dădu 
prieteneşte din cap, sări de pe cal şi, aruncând hamul în mâna 
unui valet, se apropie de el cu zâmbetul pe buze. 

— Domnul d'Artagnan! bâigui Bernouin, ca într-un vis urât. 
Domnul d'Artagnan! 

— Chiar el, domnule Bernouin. 

— Şi ce vânt vă aduce pe aici? 

— Aduc veşti de la domnul Mazarin şi încă veşti proaspete. 

— Ce i s-a întâmplat? 

— E sănătos şi teafăr, aşa ca mine şi că dumneata. 

— Prin urmare n-a păţit nimic? 


— Absolut nimic. A simţit nevoia să facă o plimbare până-n 
Ile-de-France şi ne-a rugat, pe domnul conte de La Fere, pe 
domnul du Vallon şi pe mine să-l însoţim. Noi îi eram prea 
devotați ca să nu-i îndeplinim dorinţa. Am plecat ieri seară şi 
iată-mă! 

— lată-vă! 

— Eminenţa-Sa avea ceva de transmis maiestăţii-sale, ceva 
tainic şi intim şi nu putea să încredinţeze o asemenea misiune 
decât unui om de nădejde, aşa că m-a trimis pe mine la Saint- 
Germain. Deci, dragă domnule Bernouin, dacă vrei să faci o 
plăcere stăpânului dumitale, anunţă pe maiestatea-sa că am 
sosit şi spune-i şi în ce scop. 

Fie că vorbea serios, fie că toată această sporovăială 
ascundea doar o glumă, un lucru era mai presus de orice 
îndoială, anume că, în împrejurările de faţă, d'Artagnan era 
singurul om capabil să o liniştească pe Anna de Austria. Drept 
urmare, Bernouin nici nu crâcni şi se duse să anunţe acest 
ciudat sol, iar regina, aşa cum prevăzuse, porunci ca gasconul 
să intre numaidecât. 

D'Artagnan se apropie de regină, vădind în toată purtarea 
lui un adânc respect. 

Se opri la trei paşi, puse un genunchi la pământ şi îi dădu 
scrisoarea. 

Era, după cum am spus, o simplă scrisoare - o scurtă 
introducere şi câteva cuvinte de împuternicire. Regină o citi, 
recunoscu scrisul cardinalului, deşi puţin cam tremurat, dar cum 
din cuprins nu reieşea ce s-a petrecut, ceru îndată lămuriri. 

D'Artagnan îi povesti totul cu acel aer naiv şi simplu pe care 
se pricepea atât de bine să-l ia în anumite împrejurări. 

Pe măsură ce vorbea, regina îl privea cu o uimire 
crescândă: nu putea să înţeleagă cum de-a cutezat un om să 
conceapă o asemenea faptă şi cu atât mai puţin cum de 
îndrăzneşte să o povestească tocmai acelei al cărei interes, ba 
chiar datorie, era să-l pedepsească. 

— Cum, domnule? izbucni regina, roşie de indignare, când 
d'Artagnan isprăvi de povestit. Ai îndrăzneala să-mi mărturiseşti 
crima dumitale? Să-mi istoriseşti trădarea dumitale?! 

— lertare, doamnă, poate că n-am lămurit lucrurile cum 
trebuie, ori maiestatea-voastră nu m-a înţeles bine: nu-i vorba 
nici de crimă, nici de trădare. Domnul Mazarin ne ţinea închişi 


pe mine şi pe domnul du Vallon, pentru că noi n-am crezut că 
ne-a trimis în Anglia doar ca să privim liniştiţi cum se taie capul 
regelui Carol |, cumnatul răposatului rege şi soţ al domnie- 
voastre şi soţul doamnei Henriette, sora şi oaspetele domniei- 
voastre şi am făcut tot ce ne-a stat în putinţă ca să-i salvăm 
viaţa. Aşadar, prietenul meu şi cu mine eram convinşi că 
pătimim din pricina unei greşeli şi că e nevoie să explicăm totul 
Eminenţei-Sale. Or, pentru ca asemenea explicaţie să-şi atingă 
scopul, ea trebuie să aibă loc în linişte, departe de orice zgomot 
şi de orice nepoftiţi. De aceea l-am luat pe domnul cardinal la 
castelul prietenului meu şi acolo am lămurit lucrurile. Ei bine, 
doamnă, aşa cum bănuiam, a fost o greşeală. Domnul Mazarin 
crezuse că l-am slujit pe generalul Cromwell şi nu pe regele 
Carol, ceea ce ne-ar fi acoperit de ruşine, ruşine care, din pricina 
noastră, s-ar fi revărsat asupra cardinalului şi din pricina 
cardinalului asupra maiestăţii-voastre, o laşitate care ar fi 
umbrit încă de la început domnia ilustrului vostru fiu. Noi am 
dovedit cardinalului contrariul şi suntem gata să dovedim 
aceasta şi maiestăţii voastre, cerând mărturia augustei văduve, 
care plânge în palatul Luvru, unde prin mărinimia maiestăţii- 
voastre i s-a dat găzduire. Dovezile noastre l-au convins pe 
deplin pe cardinal, încât, în semn de mulţumire, m-a însărcinat, 
precum vedeţi, să vorbesc maiestăţii-voastre despre răsplata 
datorată unor nobili nu îndeajuns de preţuiţi şi persecutați pe 
nedrept. 

— Te ascult şi te admir, domnule, rosti Anna de Austria. 
Într-adevăr, rar mi-a fost dat să văd atâta neruşinare. 

— Îmi pare că şi maiestatea-voastră se înşeală asupra 
gândurilor noastre, aşa cum s-a înşelat şi domnul Mazarin. 

— Dumneata te înşeli, domnule, i-o reteză regina. Eu mă 
înşel atât de puţin, încât în zece minute vei fi arestat, iar peste 
un ceas voi porni în fruntea armatei mele să-mi eliberez 
ministrul. 

— Sunt încredinţat că maiestatea-voastră nu v-a săvârşi o 
asemenea nesăbuinţă, glăsui d'Artagnan. Mai întâi că ar fi de 
prisos, şi-apoi că ar avea urmările cele mai grave. Mai înainte să 
ne eliberaţi, domnul cardinal va fi ucis şi Eminenţa-Sa e atât de 
convinsă de adevărul celor ce spun, încât m-a rugat, dacă văd 
că maiestatea-voastră ia o astfel de hotărâre, să fac ce-mi stă în 
putinţă şi să o conving să şi-o schimbe. 


— Fie! Atunci mă voi mulţumi să te arestez. 

— Nici aşa nu e bine, doamnă, posibilitatea arestării mele a 
fost prevăzută, ca şi aceea a eliberării cardinalului. Dacă mâine 
la amiază nu sunt înapoi, poimâine dimineaţă domnul cardinal 
va fi adus la Paris. 

— Se vede bine, domnule, că dumneata, prin funcţia 
dumitale, trăieşti departe de oameni şi întâmplări, altfel ai şti că 
domnul cardinal a fost de cinci sau şase ori la Paris din clipa 
când am părăsit oraşul; că s-a întâlnit cu domnul de Beaufort, cu 
domnul de Bouillon, cu vicarul, cu domnul d'Elbeuf şi că nimănui 
nu i-a trecut prin minte să-l aresteze. 

— lertare, doamnă, ştiu totul. Aşa încât prietenii mei nu-l 
vor duce pe cardinal nici la domnul de Beaufort, nici la domnul 
de Bouillon, nici la vicar, nici la domnul de 'Elbeuf, căci aceşti 
domni fac război pe cont propriu, pe cât se vede şi dacă domnul 
Mazarin le îndeplineşte dorinţele, încheie o afacere bună. 
Prietenii mei îl vor duce înaintea Parlamentului, care nu poate fi 
cumpărat în întregime, desigur, căci nici chiar domnul Mazarin 
nu-i atât de bogat. 

— Cred, murmură Anna de Austria, aruncându-i o privire 
care, plină de dispreţ la o femeie de rând, era înfricoşătoare la o 
regină, cred că te încumeţi să ameninţi pe mama regelui 
dumitale! 

— Doamnă, răspunse d'Artagnan. Ameninţ pentru că mă 
văd silit să o fac. Mă ridic mai presus decât sunt pentru că 
trebuie să mă aflu la înălţimea evenimentelor şi a oamenilor. 
Dar, credeţi-mă, doamnă, aşa cum e adevărat că în acest piept 
bate o inimă pentru domnia-voastră, credeţi-mă că aţi fost 
neîncetat idolul vieţii noastre şi că ne-am pus, aşa cum bine 
ştiţi, de zeci de ori viaţa în pericol pentru maiestatea-voastră. 
Oare maiestatea-voastră să nu aibă îndurare faţă de slujitorii 
care au lâncezit douăzeci de ani în urmbră, fără să 
mărturisească nici măcar vreuna din tainele sfinte şi solemne pe 
care au avut fericirea să le împartă cu domnia-voastă? Uitaţi-vă 
la mine, cel care vă vorbesc, doamnă, la mine, cel pe care-l 
acuzaţi că ridică vocea şi ameninţă. Ce sunt eu? Un biet ofiţer 
fără avere, fără adăpost, fără viitor, dacă privirea reginei mele, 
pe care am căutat-o atâta vreme, nu se opreşte pentru o vreme 
asupra mea. Uitaţi-vă la contele de la Fere, întruchipare a 
nobleţei, floare a cavalerimii: s-a alăturat taberei care luptă 


împotriva reginei sale, mai bine-zis împotriva ministrului ei şi nu 
cere nimic, pe cât ştiu. Uitaţi-vă la domnul du Vallon, suflet 
credincios şi braţ de oţel, care de douăzeci de ani aşteaptă 
cuvântul domniei-voasre, un cuvânt care să-l facă nobil prin 
rang, aşa cum este prin simţăminte şi însuşiri. Uitaţi-vă, în 
sfârşit, spre poporul vostru, care înseamnă ceva pentru o 
regină, poporul care vă iubeşte şi care totuşi suferă, poporul pe 
care îl iubiţi şi care totuşi e flămând, care nu cere decât 
binecuvântarea reginei şi pe care totuşi regina.... Nu, greşesc: 
niciodată poporul n-o să blesteme, doamnă. Ei bine, spuneţi 
doar un cuvânt şi totul se va sfârşi, pacea va lua locul războiului, 
bucuria va lua locul lacrimilor, fericirea, locul nenorocirilor. 

Anna de Austria cată cu un soi de uimire la chipul 
impunător al lui d'Artagnan, pe care se putea citi o ciudată 
înduioşare. 

— De ce n-ai spus toate acestea înainte să treci la fapte? 

— Doamnă, trebuia să dovedim maiestăţii-voastre un lucru 
de care se îndoia, pe cât îmi pare: că încă mai suntem în stare 
de ceva şi că dreptatea ar cere să se ţină seama de asta. 

— Pe cât văd, nici o primejdie nu vă poate face să daţi 
înapoi? vorbi Anna de Austria. 

— Nici în trecut n-am dat înapoi în faţa primejdiei, spuse 
d'Artagnan. De ce am face-o de acum încolo? 

— lar dacă refuz, dacă deci se va ajunge la luptă, aţi fi în 
stare să mă răpiți pe mine însămi din mijlocul curţii şi să mă daţi 
pe mâna Frondei, aşa cum vreţi să faceţi cu ministrul meu? 

— Nu ne-am gândit niciodată la asta, doamnă, glăsui 
d'Artagnan cu aceea lăudăroşenie gasconă, care la el era doar 
naivitate. Dar dacă am fi hotărât-o împreună toţi aceşti patru, 
am fi făcut-o, desigur. 

— Oamenii aceştia-s de fier, trebuia să-mi dau seama, 
murmură Anna de Austria. 

— Vai, doamnă! spuse d'Artagnan. Asta îmi dovedeşte că 
abia azi maiestatea-voastră a ajuns să creadă ceea ce se cuvine 
despre noi. 

— Bine, zise Anna. Şi această părere la care, în sfârşit, am 
ajuns... 

— Va îndemna pe maiestatea-voastră să facă dreptate. 
Făcându-ne dreptate, nu ne va mai privi ca pe nişte oameni de 


rând. Şi va vedea în mine un ambasador vrednic de înaltele 
interese pe care e trimis să le discute cu domnia-voastră. 

— Unde-i tratatul? 

— lată-l! 


Capitolul LI Cum cu o pană şi o ameninţare poţi 
izbândi mai repede şi mai bine decât cu spada şi 
devotamentul (urmare) 


Anna de Austria îşi aruncă privirea asupra tratatului 
înfăţişat de către d'Artagnan. 

— Nu văd decât condiţii grele, spuse ea. Interesele 
domnilor de Conti, de Beaufort, de Bouillon, d'Elbeuf şi ale 
vicarului sunt menţionate toate, toate. Dar ale voastre? 

— Suntem drepţi cu noi înşine, doamnă şi ne dăm seama 
de rangul nostru. Ne-am gândit că numele noastre nu pot sta 
alături de asemenea nume mari. 

— Sper totuşi că n-ai renunţat să-ţi arăţi prin viu grai 
cerinţele? 

— Socotesc că sunteţi o regină mare şi puternică, doamnă 
şi că ar fi nevrednic de mărinimia şi puterea voastră să nu 
răsplătiți cum se cuvine pe cei care îl vor aduce pe Eminenţa-Sa 
înapoi la Saint-Germain. 

— E şi dorinţa mea, spuse regina. Vorbeşte. 

— Cel care a pus lucrurile la cale (iertare dacă încep cu 
mine, dar trebuie să-mi acord o importanţă ce mi s-a dat şi nu 
mi-am luat-o singur), cel care a tratat chestiunea răscumpărării 
domnului cardinal ar trebui, pe cât mi se pare, pentru ca 
răsplata să nu fie mai prejos de maiestatea-voastră, ar trebui 
numit comandant al gărzilor, căpitan de muşchetari, bunăoară. 

— Dumneata îmi ceri locul domnului de Treville! 

— Locul e vacant, doamnă, căci domnul de Treville l-a 
părăsit de un an şi n-a fost înlocuit. 

— Dar e una din cele mai însemnate funcţii militare ale 
casei regale! 

— Domnul de Treville a fost un simplu cadet din Gasconia, 
ca şi mine, doamnă şi a ocupat această funcţie timp de douăzeci 
de ani. 


— Pentru toate ai un răspuns, domnule, replică Anna de 
Austria şi căută pe masa de scris un brevet de numire pe care îl 
completă şi semnă. 

— Desigur, doamnă, spuse d'Artagnan, luând brevetul şi 
înclinându-se. E o răsplată frumoasă şi nobilă. Dar toate se 
schimbă pe lume şi omul care ar cădea în dizgraţia maiestăţii- 
voastre şi-ar pierde postul a doua zi. 

— Şi-atunci ce mai doreşti? întrebă regina, înroşindu-se la 
gândul că omul acesta, deopotrivă de inteligent ca şi ea, a ştiut 
să-i citească în suflet. 

— O sută de mii de livre pentru acest biet căpitan de 
muşchetari, pe care să-i primească în ziua când serviciile sale 
nu vor mai fi pe placul maiestăţii-voastre. 

Anna şovăi. 

— Ce să mai spun că parizienii, adaugă d'Artagnan, ofereau 
mai deunăzi, printr-o hotărâre a Parlamentului, şase sute de mii 
de livre celui care-l va aduce pe cardinal, viu sau mort: viu ca 
să-l spânzure, mort ca să-l azvârle la gunoi! 

— Fireşte, rosti Anna de Austria, nu e mult dacă ceri reginei 
a şasea parte din ceea ce oferea Parlamentul. 

Şi semnă o hârtie de plată pentru o sută de mii de livre. 

— Mai departe? întrebă ea. 

— Doamnă, prietenul meu du Vallon e bogat şi deci nu 
doreşte bani; dar îmi aduc aminte că parcă era vorba între el şi 
domnul Mazarin să-i ridice moşia la rangul de baronie. Ba, pe 
cât mi-aduc aminte, cardinalul chiar i-a făgăduit asta. 

— Un ţărănoi! făcu Anna de Austria. O să râdă lumea. 

— Fie! spuse d'Artagnan. Dar de un lucru sunt sigur: cei 
care vor râde în faţa lui nu vor mai apuca să râdă şi a doua oară. 

— lată şi baronia! spuse Anna de Austria şi semnă. 

— Acum, rămâne cavalerul sau abatele d'Herblay, la voia 
maiestăţii-voastre. 

— Vrea să fie episcop? 

— Nu, doamnă, doreşte altceva, mai uşor de îndeplinit. 

— Ce anume? 

— Doreşte ca regele să fie naşul fiului doamnei de 
Longueville. 

Regina surâse. 

— Domnul de Longueville e de viţă regească, doamnă, 
adaugă d'Artagnan. 


— Da, spuse regina. Dar fiul său? 

— Fiul său, doamnă... trebuie să fie şi el, de vreme ce soţul 
mamei sale este. 

— Şi prietenul dumitale nu mai cere nimic pentru doamna 
de Longueville? 

— Nu, doamnă; căci presupune că maiestatatea-sa regele, 
binevoind să fie naşul copilului, nu poate face mamei, după 
botez, un dar mai mic de cinci sute de mii de livre, păstrând, 
bineînţeles, pentru tatăl copilului, guvernământul Normandiei. 

— În ce priveşte guvernământul Normandiei, spuse regina, 
cred că pot făgădui; dar în ce priveşte cele cinci sute de mii de 
livre, nu ştiu, cardinalul îmi repetă mereu că visteria e goală. 

— Vom căuta împreună, doamnă şi dacă maiestatea- 
voastră îngăduie, vom găsi ce căutăm. 

— Şi mai departe? 

— Mai departe, doamnă? 

— Da. 

— Asta-i tot! 

— Parcă mai aveai un prieten? 

— Adevărat, doamnă, contele de La Fere. 

— El ce doreşte? 

— Nu doreşte nimic. 

— Nimic? 

— Nu. 

— Există vreun om pe lume care să nu ceară nimic atunci 
când poate să o facă? 

— Există contele de La Fere, doamnă! Contele de La Fere 
nu-i om. 

— Atunci ce e? 

— Contele de La Fère e un semizeu. 

— Nu are oare un fiu, un tânăr, o rudă, parcă nepot, pe care 
Comminges mi l-a lăudat că e viteaz şi că a luat, împreună cu 
domnul de Châtillon, drapelul la Lens? 

— Întocmai, maiestate, e tutorele unui tânăr, vicontele de 
Bragelonne. 

— Dacă s-ar încredința acestui tânăr comanda unui 
regiment, ce-ar spune tutorele său? 

— Poate că ar primi. 

— Poate? 


— Da, dacă însăşi maiestatea-voastră l-ar ruga să 
primească. 

— Ai dreptate, domnule, nu-i un om obişnuit. Bine, mă voi 
gândi şi poate că-l voi ruga. Acum eşti mulţumit? 

— Da, maiestate. Dar a mai rămas ceva nesemnat de 
regină. 

— Ce anume? 

— Tocmai lucrul cel mai importat. 

— Tratatul! 

— Întocmai. 

— La ce bun? Semnez mâine tratatul. 

— Pot să vă asigur de un singur lucru, zise d'Artagnan. 
Dacă maiestatea-voastră nu semnează tratatul astăzi, mâine nu 
va mai avea timp să-l semneze. Binevoiţi deci să scrieţi aici, sub 
textul aşternut în întregime de mâna domnului Mazarin, precum 
vedeţi: 


Consimt să ratific tratatul propus de parizieni . 


Anna era încolţită şi nu mai putea da înapoi, aşa că semnă. 
Dar abia îşi puse semnătura, că orgoliul se dezlănţui în sufletul 
ei ca o furtună, făcând-o să izbucnească în lacrimi. 

D'Artagnan tresări văzând-o plângând. Încă de pe vremea 
aceea reginele plângeau aşa că toate femeile. 

Gasconul clătină din cap. Lacrimile reginei păreau să-l ardă 
la inimă. 

— Doamnă, murmură el, îngenunchind. Priviţi la nefericitul 
gentilom de la picioarele domniei-voastre; el vă roagă să credeţi 
că la cel mai mic semn al maiestăţii-voastre totul îi va fi cu 
putinţă. El are încredere în sine, în prietenii lui şi doreşte să aibă 
încredere şi în regina lui; iar drept dovadă că nimic nu-l 
înspăimânta şi că nu caută să tragă foloase de pe urma acestei 
împrejurări, el îl va aduce fără condiţii pe domnul Mazarin în faţa 
maiestăţii-voastre. lată, doamnă, hârtiile cu semnătura sacră a 
maiestăţii-voastre. Dacă veţi socoti de cuviinţă, mi le veţi 
înapoia. Dar din această clipă ele nu vă mai obligă la nimic. 

Şi d'Artagnan, în genunchi, cu ochii arzând de mândrie şi de 
bărbăţie, întinse Annei de Austria toate aceste hârtii pe care i le 
smulsese una câte una şi cu atâta anevoinţă. 


Sunt clipe în care dacă nu e totul bun, nu înseamnă că totul 
e rău pe lumea asta, clipe în care chiar şi în inimile cele mai reci 
şi  împietrite încolţeşte, udat de lacrimile unei tulburări 
neobişnuite, un simţământ generos, pe care socotelile meschine 
şi mândria îl înăbuşă mai târziu, dacă un alt simţământ nu-l 
câştiga de la bun început. Anna trăia o asemenea clipă. 
D'Artagnan, lăsându-se pradă propriei sale tulburări, înfrățită cu 
aceea a reginei, dăduse dovadă de o neasemuită diplomaţie. ŞI 
fu răsplătit îndată pentru iscusinţa sau dezinteresul său, după 
cum vom preţui aici agerimea minţii, sau imboldul inimii, care-l 
făcuse să vorbească astfel. 

— Ai avut dreptate, domnule, rosti Anna. Nu te-am apreciat 
cum meriti. lată actele semnate, ţi le înapoiez de bunăvoie. Du- 
te şi adu-mi-l cât mai iute pe cardinal. 

— Doamnă, spuse d Artagnan. Acum douăzeci de ani, îmi 
amintesc bine, în Palatul Primăriei, dinapoia unei draperii, am 
avut cinstea să sărut una din aceste frumoase mâini. 

— lat-o şi pe cealaltă, zise regina. Şi pentru ca stânga să nu 
fie mai puţin darnică decât dreapta (şi ea îşi scoase din deget un 
inel împodobit cu un diamant aproape la fel cu cel dintâi), 
păstrează acest inel în amintirea mea. 

— Doamnă, murmură d'Artagnan, ridicându-se. Nu mai 
doresc decât ca primul lucru pe care mi-l veţi cere să fie viaţa 
mea. 

Şi cu acea distincţie pe care nu o avea decât el, se înclină şi 
ieşi. 

— N-am prețuit destul pe aceşti oameni, spuse Anna de 
Austria, privind în urma lui d'Artagnan. Acum e prea târziu să-i 
mai folosesc: într-un an, regele va fi major! 

După cincisprezece ceasuri, d'Artagnan şi Porthos îi 
aduceau pe Mazarin înapoi la regină şi primeau, unul brevetul 
de căpitan al muşchetarilor, celălalt pergamentul cu titlul de 
baron. 

— Ei, sunteţi mulţumiţi? întrebă Anna de Austria. 

D'Artagnan se înclină. Porthos tot sucea pergamentul în 
mâini, cu ochii la Mazarin. 

— Ce mai e? întrebă ministrul. 

— Monseniore, mai fusese vorba de o făgăduială în legătură 
cu rangul de cavaler al Ordinului, la cel dintâi prilej. 


— Domnule baron, spuse Mazarin, ştii doar că nu poţi fi 
cavaler al Ordinului fără să dovedeşti anumite merite. 

— Oh, făcu Porthos, nu pentru mine am cerut panglica 
albastră, monseniore. 

— Atunci pentru cine? 

— Pentru prietenul meu, contele de La Fère. 

— O, asta-i altceva, interveni regina. Meritele sale sunt 
cunoscute. 

— Aşadar, va avea acest titlu? 

— Îl are. 

In aceeaşi zi, tratatul cu Parisul era semnat şi peste tot se 
împrăştie zvonul că timp de trei zile cardinalul s-a închis undeva 
spre a-l elabora cu cea mai mare grijă. 

lată ce câştiga fiecare de pe urmă acestui tratat: 

— Domnul de Conti primea domeniul Damvilliers şi, cum 
dăduse dovadă însuşirilor sale de general, obținea să rămână 
militar şi să nu devină cardinal. In plus, se pomenea ceva despre 
căsătoria să cu o nepoată a lui Mazarin, lucru privit cu ochi buni 
de către Prinţ, pe care nu-l interesa cu cine se căsătoreşte, 
numai să se căsătorească. 

Domnul de Beaufort îşi făcea intrarea la curte, primind 
toate reparaţiile ce se cuveneau pentru jignirile suferite şi toate 
onorurile la care avea dreptul prin rang. Obţinea, de asemenea, 
iertarea deplină a celor care-i înlesniseră fuga şi diriguirea 
amiralităţii, deţinută de tatăl său, ducele de Vendôme, precum 
şi o despăgubire pentru castelele distruse din ordinul 
Parlamentului din Bretagne. 

Ducele de Bouillon primea domenii în valoare egală cu 
principatul său de la Sedan, o despăgubire pentru cei opt ani în 
care nu se bucurase de veniturile acestui principat şi titlul de 
prinţ pentru el şi cei din familia sa. 

Ducele de Longueville - funcţia de guvernator la Point-de- 
l'Arche, cinci sute de mii de livre pentru soţia sa şi cinstea de-a 
avea ca naşi ai fiului său pe tânărul rege, împreună cu prinţesa 
Henriette a Angliei. 

Aramis ceru ca Bazin să oficieze la această solemnitate, iar 
Planchet să furnizeze dulciurile. 

Ducele d'Elbeuf obținea achitarea anumitor datorii faţă de 
soţia sa, o sută de mii de livre pentru fiul său mai mare şi câte 
douăzeci şi cinci de mii pentru ceilalţi trei feciori ai săi. 


Singur vicarul nu obţinu nimic: i se făgădui doar să se 
discute cu papa despre pălăria sa de cardinal, dar el ştia prea 
bine cât se poate bizui pe cuvântul reginei şi al lui Mazarin. Spre 
deosebire de domnul de Conti, neputând ajunge cardinal, era 
silit să rămână militar. 

lată de ce, pe când tot Parisul se bucura de întoarcerea 
regelui, hotărâta pentru a treia zi, în mijlocul veseliei generale, 
singur Gondy era atât de posomorât, încât trimise grabnic după 
cei doi domni pe care obişnuia să-i cheme când se afla într-o 
asemenea stare . 

Aceşti doi oameni erau contele de Rochefort şi cerşetorul 
de la Saint-Eustache. 

Amândoi se arătară cu punctualitatea obişnuită şi vicarul 
petrecu în tovărăşia lor o bună parte din noapte. 


Capitolul LII Unde se dovedeşte că Regilor le 
este uneori mai greu să se întoarcă, decât să 
plece din capitala regatului lor 


În timp ce d'Artagnan şi Porthos îl însoțeau pe Mazarin la 
Saint-Germain, Athos şi Aramis, care se despărţiseră de ei la 
Saint-Denis, intrau în Paris. 

Fiecare avea de făcut câte o vizită. 

Abia sosit, Aramis alergă la Palatul Primăriei, unde se afla 
doamna de Longueville. Când auzi că se va încheia pace, 
frumoasa ducesă se porni pe ţipete. Războiul o făcea regină, 
pacea o silea să abdice, din care pricină spuse sus şi tare că nu 
va semna niciodată tratatul şi că dorea un război fără sfârşit. 

In schimb, după ce Aramis îi înfăţişă pacea în adevărata 
lumină, adică cu toate foloasele ei şi după ce îi arată că în locul 
acestei domnii de regină necunoscută şi nesigură de la Paris, i 
se oferea să fie pe jumătate regină la Point-de-Arche, adică 
peste întreaga Normandie, după ce mai pomeni şi de cele cinci 
sute de mii de livre făgăduite de cardinal şi după ce făcu să-i 
strălucească înaintea ochilor cinstea pe care i-o face regele 
ţinându-i copilul în braţe la botez, doamna de Longueville nu 
mai făcu mofturi decât fiindcă aşa au obiceiul femeile frumoase 
şi spuse "nu" numai pentru a spune "da" la sfârşit. 


Aramis avu aerul că o crede în totul, căci nu ţinea să piardă 
în proprii săi ochi meritul de a o fi convins. 

— Doamnă, spuse el. Ai vrut să-l înfrângi pe Prinţ, fratele 
dumitale, adică pe cel mai strălucit comandant de oşti al vremii 
noastre, şi, când femeile de geniu vor, izbutesc întotdeauna. Ai 
izbutit; Prinţul e înfrânt de vreme ce nu mai are cu cine se 
război. Acum rămâne să-l atragi de partea noastră. 
Indepărtează-l pe nesimţite de regină, pe care nu o iubeşte şi de 
Mazarin, pe care îl 

dispreţuieşte. Fronda e o comedie din care n-am jucat 
decât actul întâi. Să-l aşteptăm pe Mazarin în clipa 
deznodământului, adică în ziua când Prinţul, mulţumită 
dumitale, va deveni duşmanul curţii. 

Doamna de Longueville se lăsă convinsă. Ducesă cea 
războinică era atât de sigură de puterea ochilor ei frumoşi, încât 
nu se îndoi câtuşi de puţin de izbândă, chiar şi asupra domnului 
de Condé şi potrivit cronicii scandaloase a vremii, se pare că nu 
s-a înşelat. 

Despărţindu-se de Aramis în Piaţa Regală, Athos se duse la 
doamna de Chevreuse. Şi ea era o partizană a Frondei care 
trebuia convinsă, numai că se dovedea mai greu de convins 
decât tânăra-i rivală: pacea nu-i aducea nimic. Domnului de 
Chevreuse nu i se încredința guvernarea nici unei provincii şi 
dacă regina ar fi consimţit să-i fie naşă, n-ar fi putut să-i boteze 
decât nepotul său nepoata. 

De aceea, de cum i se pomeni despre pace, doamna de 
Chevreuse se încruntă şi cu toată logica folosită de Athos spre a- 
i dovedi că amânarea păcii era cu neputinţă, ea stărui să se 
continue războiul. 

— Frumoasă prietenă, glăsui Athos. Îngăduie să-ţi spun că 
lumea e istovită de război, că în afară de dumneata şi poate de 
vicar, toţi doresc pacea. Ai să ajungi la surghiun, ca pe vremea 
regelui Ludovic al XIll-lea. Crede-mă, am trecut de vârsta 
izbânzilor dobândite prin intrigi şi frumoşii dumitale ochii nu-s 
făcuţi să se stingă plângând după Parisul în care, atâta timp cât 
nu-l vei părăsi, vor exista veşnic două regine. 

— Oh, se tângui, ducesă. Nu pot să port singură războiul, 
dar pot să mă răzbun pe această regină ingrată şi pe acest 
ambițios favorit şi... mă voi răzbuna, pe cuvântul meu de 
ducesă! 


— Doamnă, continuă Atnos, te rog din suflet, nu pregăti 
domnului de Bragelonne un viitor nefericit. lată-l pornit spre 
glorie; Prinţul îl preţuieşte, e tânăr, să lăsăm pe un tânăr rege 
să-şi statornicească domnia. Vai! lartă-mi slăbiciunea, ducesă, 
dar vine o clipă când omul retrăieşte şi redevine tânăr prin copiii 
săi. 

Ducesă zâmbi, pe jumătate înduioşată; pe jumătate ironică. 

— Conte, spuse ea, tare mă tem că ai trecut de partea 
curţii. N-ai cumva ordinul albastru prin buzunare? 

— Da, doamnă, mărturisi Athos. Am Ordinul Jartierei, pe 
care regele Carol | mi l-a dat cu câteva zile înainte de moarte. 

Contele spunea adevărul. El nu ştia de cererea lui Porthos şi 
nu ştia că i s-a mai acordat un alt ordin. 

— Şi-aşa!... Trebuie să mă hotăresc să devin o femeie 
bătrână, murmură ducesă, visătoare. 

Athos îi luă mâna şi i-o sărută. Ea îl privi suspinând. 

— Conte, Bragelonne trebuie să fie o reşedinţă 
încântătoare. Eşti un om de gust; trebuie să ai acolo vreun râu, 
păduri, flori. 

Şi suspină din nou, rezemându-şi cu cochetărie căpşorul 
fermecător de braţul îndoit şi încă nespus de frumos şi de alb. 

— Ce-ai spus adineauri, doamnă? Niciodată nu te-am văzut 
mai tânără, niciodată nu mi-ai părut mai frumoasă! 

Ducesă clătină din cap: 

— Domnul de Bragelonne rămâne la Paris? 

— Ce crezi? întrebă Athos 

— Lasă-mi-l mie, îl rugă ducesă. 

— Nu se poate, doamnă. Dumneata ai uitat, poate, 
povestea lui Oedip, dareu nu. 

— Într-adevăr, eşti fermecător, conte şi mi-ar plăcea mult 
să petrec o lună la Bragelonne. 

— Nu te temi că-mi faci prea mulţi duşmani, ducesă? 
răspunse curtenitor Athos. 

— Nu, voi veni incognito, conte, sub numele de Marie 
Michon. 

— Eşti încântătoare, doamnă! 

— Dar pe Raoul să nu-l ţii în preajma dumitale. 

— De ce? 

— Pentru că-i îndrăgostit. 

— EI, un copil? 


— De aceea iubeşte o copilă. 

Athos căzu pe gânduri. 

— Ai dreptate, ducesă, dragostea asta ciudată pentru o 
fetiţă de şapte ani poate să-l facă nenorocit într-o bună zi. Vom 
avea război în Flandra: se va duce acolo. 

— La înapoiere, să mi-l trimiţi, am să-i dau o platoşă să-l 
apere de dragoste. 

— Vai, doamnă! spuse Athos. Astăzi în dragoste e ca şi în 
război: platoşa nu-ţi mai e de folos. 

În clipa aceea, Raoul se ivi în prag: venea să vestească 
ducesei şi contelui că prietenul lui, contele de Guiche, îl 
înştiinţase că a doua zi, regele, regina şi ministrul ei îşi vor face 
intrarea solemnă în oraş. 

Într-adevăr, a doua zi, încă din zori, curtea se pregăti să 
plece de la Saint-Germain. Regina îl chemase la ea pe 
d'Artagnan din ajun. 

— Domnule, spuse ea, am fost prevenită că la Paris nu-i 
linişte. Mă tem pentru rege. Să veghezi la portiera din dreapta. 

— Maiestatea-voastră poate fi liniştită: răspund de rege. 

Şi salutând-o pe regina, plecă. 

În clipa când ieşea de la regină, se apropie Bernouin şi-l 
încunoştiinţa că-l aşteaptă cardinalul, pentru treburi importante. 
D'Artagnan se duse îndată la cardinal. 

— Domnule, îi spuse el, se vorbeşte de o răscoală la Paris. 
Voi fi în stânga regelui şi, cum mai cu seamă eu sunt cel 
ameninţat, te rog să stai la portiera din stânga. 

—  Eminenţa-Voastră să n-aibă nici o grijă, îl linişti 
d'Artagnan. Nu i se va clinti nici măcar un fir de păr. Drace! 
exclamă el când ajunse în anticameră. Cum să ies din 
încurcătură? Nu pot să fiu şi la portiera din dreapta şi la cea din 
stânga. Dar lasă! Eu o să-l păzesc pe rege şi Porthos pe cardinal. 

Planul plăcu tuturor, ceea ce se întâmpla destul de rar. 
Regina cunoştea şi avea încredere în curajul lui d'Artagnan, 
cardinalul în forţa lui Porthos, despre care ştia ce poate. 

Alaiul luă drumul Parisului într-o ordine statornicită din 
vreme: Guitaut şi Comminges, în fruntea gărzilor, deschideau 
calea; în urmă venea trăsura regală, având de o parte pe 
d'Artagnan şi de cealaltă pe Porthos, apoi muşchetarii, prieteni 
de douăzeci şi doi de ani cu d'Artagnan, locotenentul lor de 
douăzeci de ani şi, din ajun, căpitanul lor. 


Sosind la porţile oraşului, trăsura fu întâmpinată cu strigăte 
puternice: "Trăiască regele!" şi "trăiască regina!" Câţiva 
strigară: "Trăiască Mazarin!" dar glasurile acestea nu-şi aflară 
ecou. Alaiul se îndreptă spre Notre-Dame, unde urma să aibă loc 
un Te Deum. 

Întreg poporul Parisului ieşise pe străzi. În tot lungul 
drumului se aflau înşiruiţi elveţieni şi, cum drumul nu era scurt, 
erau aşezaţi la câte şase şi opt paşi unul de altul. Paza se 
dovedea cu totul neîndestulătoare şi, din timp, lanţul ostaşilor 
era rupt de valul mulţimii, refăcându-se cu mare greutate. 

De fiecare dată când mulţimea dădea năvală, plină de bune 
intenţii de altfel, dornică să-şi vadă regele şi regina, de care 
parizienii erau lipsiţi de un an, Anna de Austria se uita speriată 
la d'Artagnan, dar gasconul o liniştea cu un zâmbet. Mazarin, 
care risipise o mie de ludovici ca să se strige "Trăiască Mazarin" 
şi care preţuia strigătele auzite la cel mult douăzeci de pistoli, 
se uita şi el speriat spre Porthos. Dar uriaşul răspundea acestei 
priviri cu o minunată voce de bas: "Fiţi liniştit, monseniore'", 
încât, într-adevăr, Mazarin se linişti din ce în ce mai mult. 

La Palatul Regal găsiră adunată o şi mai impunătoare 
mulţime. Lumea se îmbulzea din toate străzile vecine şi vedeai 
cum valul norodului se rostogoleşte vuind pe strada Saint- 
Honore, întocmai ca apele înspumate ale unui uriaş fluviu, 
venind în întâmpinarea trăsurii. 

În piaţă izbucniră urale răsunătoare: "Trăiască regele!", 
"Trăiască regina!" Mazarin se arătă la geamul portierei. Două- 
trei glasuri strigară: "Trăiască cardinalul!", dar aproape 
numaidecât se pierdură într-un vacarm de fluierături şi huiduieli 
nemiloase. Mazarin păli şi se trase grabnic înapoi. 

— Ticăloşii! murmură Porthos. 

D'Artagnan nu spuse nimic, doar îşi răsuci mustaţa cu un 
anume gest al lui, semn că voioşia-i gasconă începea să se 
încingă. Anna de Austria se pleca la urechea tânărului rege şi-i 
şopti: 

— Fă un semn prietenos domnului d'Artagnan şi spune-i 
ceva, fiule! 

Tânărul rege se plecă spre portieră. 

— Încă nu ţi-am spus bună ziua, domnule d'Artagnan, zise 
el. Dar de recunoscut, te-am recunoscut. Nu erai dumneata 


după perdelele patului meu în noaptea când parizienii au vrut să 
mă vadă dormind? 

— Dacă regele îmi îngăduie, voi fi lângă el oricând îl va 
ameninţa vreo primejdie, rosti d'Artagnan. 

— Domnule, se adresă Mazarin lui Porthos. Ce-ai face dacă 
toată mulţimea asta ar năvăli asupra noastră? 

— Aş dobori citi aş putea, monseniore, spuse Porthos. 

— Hm! făcu Mazarin. Oricât de curajos şi de puternic ai fi, 
tot nu-i poţi dobori pe toţi. 

— Asta-i adevărat, încuviinţă Porthos, ridicându-se în scări 
pentru a cuprinde mulţimea cu privirea. Asta-i adevărat. Sunt 
puzderie. 

— Cred că mi-ar fi plăcut mai mult să-l am paznic pe 
celălalt, mormăi Mazarin. 

Şi se trase în fundul trăsurii. 

Regina şi ministrul ei erau îndreptăţiţi să se teamă, mai 
ales cel din urmă. Mulțimea, deşi se arăta plină de respect, ba 
chiar de iubire faţă de rege şi de regină, începea să se frământe. 
Un vuiet surd se ridica în văzduh, prevestitor, ca de furtună 
atunci când trece pe deasupra mulţimii. D'Artagnan se întoarse 
spre muşchetari, clipind neobservat de mulţime, dar foarte 
desluşit pentru aceşti viteji de elită. 

Şirurile de cai se strânseră şi o înfiorare trecu printre 
oameni. 

La bariera Sergents se văzură nevoiţi să se oprească în loc. 
Comminges lăsă escorta pe care o comandă şi se apropie de 
trăsura reginei. Regina cătă întrebător la d'Artagnan. 
D'Artagnan îi răspunse din ochi. 

— Înainte! spuse regina. 

Comminges se întoarse la post. O sforţare şi bariera vie din 
calea lor fu ruptă cu violenţă. 

Câteva murmure se ridicară din mulţime, adresate de astă 
dată nu numai ministrului, ci şi regelui. 

— Înainte! strigă răsunător d'Artagnan. 

— Înainte! repetă Porthos. 

Dar, ca şi cum mulţimea nu aştepta decât atât ca să 
izbucnească, toată duşmănia tăinuită în inimi ieşi într-o clipă la 
iveală. Din toate părţile se auzeau strigăte: "Jos cu Mazarin!", 
"Moarte cardinalului!" 


În acelaşi timp, din stradă Grenelle-Saint-Honor& şi strada 
Coq, năvăliră două noi valuri de oameni, care rupseră lanţul 
firav al elveţienilor şi ajunseră învolburate până la picioarele 
cailor lui d'Artagnan şi Porthos. 

Această nouă năvală era mai primejdioasă decât celelalte, 
căci de astă dată lumea era înarmată şi chiar mai bine înarmată 
decât sunt de obicei, cu asemenea prilejuri, oamenii din popor. 
Se vedea limpede că această ultimă mişcare nu era rodul 
întâmplării, care ar fi strâns la un loc un grup de nemulţumiţi, ci 
atacul pus la cale de un duşman. Cele două valuri năvălitoare 
aveau fiecare câte o căpetenie: unul nu semăna să fie om din 
popor, ci din aleasa breaslă a cerşetorilor; pe celălalt, cu toată 
silinţa ce-şi dădea să pară om de rând, îl ghiceai de la o poştă că 
e un nobil. 

Era vădit că amândoi acționau urmând şi împlinind aceeaşi 
poruncă. 

Avu loc o ciocnire violentă, simțită până şi în trăsura regală; 
apoi mii de strigăte se contopiră într-un vacarm, săgetat de 
două-trei împuşcături. 

— Muşchetarii la mine! porunci d'Artagnan. Escorta se 
împărţi în două şiruri: unul trecu în dreapta trăsurii, celălalt în 
stânga; unul veni în ajutorul lui d'Artagnan, celălalt în ajutorul lui 
Porthos. 

începu o luptă, cu atât mai îngrozitoare, cu cât nu avea nici 
un scop, cu atât mai tristă, cu cât nimeni nu ştia nici de ce, nici 
pentru cine luptă. 


Capitolul LIII Unde se dovedeşte că Regilor le 
este uneori mai greu să se întoarcă decât să 
plece din capitala regatului lor (urmare) 


Ca în orice învălmăşeală, ciocnirea fu cumplită. Muşchetarii, 
puţini la număr, aliniaţi într-un chip prea puţin prielnic pentru 
luptă şi neputând să se mişte în voie pe cai, se văzură copleşiţi 
la început. 

D'Artagnan încercă să închidă obloanele trăsurii, dar 
tânărul rege întinse braţul şi-l opri: 

— Nu, domnule d'Artagnan, vreau să văd! 


— Dacă maiestatea-voastră vrea să vadă, fie, priviţi! 

Şi, întorcându-se cu acea furie care-l făcea atât de 
înspăimântător, se năpusti peste căpetenia răsculaților, care cu 
un pistol într-o mână şi cu o spadă cât toate zilele în cealaltă, 
înfruntând doi muşchetari, încerca să-şi croiească drum până la 
trăsură. 

— Loc, pe toţi dracii! strigă d'Artagnan, faceţi loc! Auzindu- 
lI, omul cu pistolul şi cu spada ridică ochii. Prea târziu însă, 
lovitura pornise şi spada lui d'Artagnan îi străpunsese pieptul. 

— Ah, drace! exclamă d'Artangnan, încercând zadarnic să- 
şi oprească braţul. Ce naiba cauţi aici, conte? 

— Îmi urmez destinul, îngăimă Rochefort, căzând într-un 
genunchi. M-am ridicat de trei ori până acum după loviturile 
spadei dumitale, a patra oară s-a sfârşit! 

— Conte, glăsui d'Artagnan, mişcat. N-am ştiut că eşti 
dumneata când am lovit. N-aş vrea să mori purtându-mi 
duşmănie, Rochefort îi întinse mâna şi d'Artagnan i-o luă. Vru să 
mai spună ceva, dar un val de sânge fi năpădi pe gură. Îşi 
încleştă trupul într-un ultim spasm şi îşi dădu sufletul. 

— Inapoi, ticăloşilor! răcni d'Artagnan. Căpetenia voastră a 
căzut şi voi nu mai aveţi ce căuta aici. 

Intr-adevăr, ca şi cum contele de Rochefort ar fi fost 
sufletul atacului îndreptat din această parte spre trăsura regelui, 
văzându-l răpus, gloata ce-l urmase orbeşte se risipi ca 
potârnichile. D'Artagnan, cu vreo douăzeci de muşchetari, se 
năpusti înainte pe strada Coq şi răzmeriţa de aici se destrăma 
ca un fum, pierind înspre piaţa Saint-Germain-l'Auxerrois şi 
căutându-şi scăparea spre cheiuri. 

D'Artagnan se întoarse iute, dornic să-l ajute pe Porthos la 
nevoie, dar uriaşul îşi făcuse şi el datoria cu aceeaşi 
conştiinciozitate ca şi gasconul. In stânga trăsurii, ca şi în 
dreapta, nu se mai vedea ţipenie de om şi oblonul portierei, pe 
care Mazarin, prevăzător şi mai puţin războinic decât regele, 
avusese grijă să-l închidă, era acum dat în lături. 

Porthos avea un aer foarte melancolic. 

— Ce-i cu mutra asta la tine, Porthos? Ciudat învingător mai 
eşti! 

— Păi nici tu nu prea pari în apele tale! i-o întoarse Porthos. 

— Am şi de ce, fir-ar să fie! Am răpus un vechi prieten. 

— Zău? făcu Porthos. Pe cine? 


— Pe bietul conte de Rochefort!... 

— Atunci ai păţit-o ca şi mine, căci şi eu am răpus pe unul 
care mi s-a părut cunoscut. Din nefericire, i-am sfărâmat ţeasta 
şi faţa i s-a umplut într-o clipă de sânge. 

— Şi n-a spus nimic prăvâălindu-se? 

— Ba da... a oftat! 

— Înţeleg, rosti d'Artagnan, fără să-şi poată stăpâni râsul. 
Dacă n-a spus decât atât, nu te-ai prea lămurit. 

— Ce se-ntâmplă, domnule? întrebă regina. 

— Doamnă, răspunse d'Artagnan. Drumul e liber şi 
maiestatea-voastră poate porni mai departe. 

Într-adevăr, alaiul ajunse fără alte piedici la biserica Notre- 
Dame, sub portalul căreia tot clerul, cu vicarul în frunte, îi 
aştepta pe rege, pe regină şi pe ministru, pentru a căror 
preafericită înapoiere urma să aibă loc Te Deum-ul. 

Către sfârşitul slujbei, un ştrengar speriat intră în biserică, 
fugi în paraclis, îmbrăcă la iuţeală straiele de copil de cor, 
străbătu mulţimea care umplea sfântul lăcaş, mulţumită 
veşmintelor sale şi se apropie de Bazin, care, într-un anteriu 
albastru, cusut cu fir de argint, şedea solemn în faţa elveţianului 
ce veghea intrarea la cor. 

Bazin simţi că e tras de mânecă. Aplecând ochii ridicaţi cu 
smerenie spre cer, îl recunoscu pe Friquet. 

— Neruşinatule, de ce mă superi în timpul slujbei? se oţări 
la el paraclisierul. 

— Domnule Bazin, şopti Friquet. Maillard, ştiţi, cel care 
împarte apa sfinţită la Saint-Eustache... 

— Ei? 

— În învălmăşeala luptei l-a izbit cineva cu spada în 
scăfârlie. Uite, uriaşul de colo, cu broderii pe la toate cusăturile, 
i-a venit de hac. 

— Aşa? făcu Bazin. Cred că acum zace. 

— Stă să-şi dea duhul şi înainte să moară ar vrea să se 
spovedească vicarului, care, pe cât se spune, poate să ierte şi 
păcatele mari. 

— Şi-şi închipuie că preacucernicul vicar o să-şi afle vreme 
pentru unul ca el? 

— Da, bineînţeles, fiindcă se pare că vicarul i-a făgăduit 
asta. 

— Cine ţi-a spus? 


— Maillard cu gura lui. 

— L-ai văzut? 

— Păi sigur, doar eram acolo când s-a prăvălit la pământ. 

— Şi ce căutai tu acolo? 

— Ei, asta-i! Strigam şi eu: "Jos cu Mazarin! Moarte 
cardinalului! La spânzurătoare cu italianul!". Nu mi-ai spus 
matale să strig aşa? 

— Ţine-ţi gura, nătărăule! i-o reteză Bazin, privind cu teamă 
în jur. 

— Bietul Maillard mi-a spus: "Dă fuga de-l caută pe vicar, 
Friquet şi dacă mi-l aduci, te fac moştenitorul meu". Ce zici, 
taică Bazin, să-l moştenesc eu pe Maillard, care împarte apă 
sfinţită la biserica Saint-Eustache! Hm! O să stau cu braţele 
încrucişate după asta! Mi-e totuna, însă aş vrea să-i îndeplinesc 
dorinţa, ce zici? 

— Mă duc să-l înştiinţez pe vicar, se hotărî Bazin, într- 
adevăr, se apropie încetişor şi cu respect de vicar şi-i şopti ceva 
la ureche, iar vicarul dădu din cap a încuviinţare. 

— Aleargă şi spune-i să aibă răbdare, monseniorul va fi la el 
într-un ceas, zise Bazin, înapoindu-se la fel de grav. 

— Bine, se bucură Friquet. Uite că m-am pricopsit şi eu! 

— Ascultă, urmă Bazin. Unde l-au dus? 

— În turnul Saint-Jacques-la-Boucherie. 

Şi fericit că şi-a dus însărcinarea la bun sfârşit, aşa cum 
era, în veşmintele unui copil de cor, care, de altfel, îi îngăduiau 
să răzbată mai lesne prin biserică, Frigquet ieşi afară şi porni într- 
un suflet spre turnul Saint-jacques-la-Boucherie. 

De îndată ce Te Deum luă sfârşit, vicarul, fără măcar să se 
mai schimbe, plecă spre vechiul turn, care-i era atât de 
binecunoscut, aşa cum făgăduise. 

Sosea la vreme. Deşi se prăpădea văzând cu ochii, 
muribundul mai suflă încă. 

| se deschise uşa încăperii unde agoniza cerşetorul. După o 
clipă, Frigquet ieşi cu o pungă mare de piele în mână şi, de cum 
ajunse afară, o deschise: spre marea lui uimire, văzu că era 
plină cu aur.Cerşetorul se ţinuse de cuvânt: îi lăsase moştenire 
toată avuţia lui. 

— Ah, mamă Nanette! bâgui Friquet, sufocându-se. Mamă 
Nanette! 


Nu reuşi să spună mai mult. În schimb, dacă nu mai avea 
grai, se arătă cu atât mai iute de picior. Porni cu un nebun spre 
casă, aidoma grecului de la Marathon, care s-a prăbuşit în piaţa 
Atenei, ţinând laurii în mână. Apoi, în pragul casei consilierului 
Broussel, se prăbuşi istovit, risipind pe podea ludovicii de aur 
din punga de piele. 

Mama Nanette adună banii, după care îl ridică de jos şi pe 
băiat. 

In acest timp, alaiul ajungea la Palatul Regal. 

— E un om tare viteaz, mamă, domnul d'Artagnan! spuse 
tânărul rege. 

— Da, fiule şi a adus mari servicii tatălui tău. Să ai grijă de 
el în viitor. 

— Domnule căpitan, i se adresă tânărul rege pe când 
cobora din trăsură. Regina m-a însărcinat să vă invit la masă 
astăzi, pe dumneata şi pe prietenul dumitale, baronul du Vallon. 

Era o mare cinste pentru d'Artagnan şi Porthos. Porthos se 
afla în culmea fericirii. Totuşi, în tot timpul mesei, vrednicul 
gentilom păru foarte îngândurat. 

— Ce-a fost cu tine, baroane? îl întrebă d'Artagnan, 
coborând scara Palatului Regal. Păreai grozav de preocupat în 
timpul mesei. 

— Am tot încercat să-mi amintesc unde l-am văzut pe 
cerşetorul pe care cred că l-am ucis, răspunse Porthos. 

— Şi ţi-ai adus aminte? 

— Nu. 

— Nu-i nimic! Mai gândeşte-te, prietene, mai gândeşte-te. 
Când ai să-ţi aminteşti, îmi spui şi mie, nu? 

— Fireşte, zise Porthos. 


încheiere 


Întorcându-se acasă, cei doi prieteni găsiră o scrisoare prin 
care Athos le cerea să se întâlnească a doua zi dimineaţă, la 
hanul "Carol cel Mare". 


Amândoi se culcară devreme, dar nici unul dintre ei nu 
izbuti să închidă ochii. Nu-ţi atingi țelul suprem fără ca asta să 
nu-ţi alunge somnul, cel puţin în prima noapte. 

A doua zi, la ora hotărâtă, prietenii noştri se duseră la 
Athos. Îl găsiră în tovărăşia lui Aramis, amândoi îmbrăcaţi de 
drum. 

— la te uită! făcu Porthos. Va să zică plecăm cu toţii? Azi- 
dimineaţă m-am pregătit şi eu de drum. 

— Oh, Doamne, desigur, spuse Aramis. N-avem ce mai 
căuta la Paris, de vreme ce nu mai există Fronda. Doamna de 
Longueville m-a invitat să petrec câteva zile în Normandia şi m- 
a rugat să-i pregătesc şederea la Rouen, în timp ce va avea loc 
botezul fiului ei. Voi căuta să-i îndeplinesc dorinţa; pe urmă, 
dacă nu se iveşte nimic nou, mă voi înmormânta în mânăstirea 
mea de la Noisy-le-Sec. 

— Eu, grăi Athos, mă întorc la Bragelonne. Ştii, dragul meu 
d'Artagnan, eu nu-s decât un moşier vrednic şi cumsecade. 
Raoul nu are altă avere, bietul copil, decât bruma ce-am 
agonisit eu, aşa încât trebuie să veghez asupra acestei moşii, 
dat fiind că n-o stăpânesc decât cu numele. 

— Şi Raoul? 

— ÎI las în seama ta, prietene. Vom avea război în Flandra, 
ai să-l iei cu tine. Mă tem că şederea la Blois ar putea să 
dăuneze minţii lui crude încă. la-l cu tine şi învaţă-l să fie viteaz 
şi cinstit, aşa cum eşti tu. 

— Eu, n-am să te mai văd, Athos, spuse d'Artagnan, dar cel 
puţin voi avea alături de mine acest nepreţuit căpşor bălai. Deşi 
e numai un copil, sufletul tău trăieşte în întregime în el, aşa 
încât, dragul meu Athos, am să cred că te afli şi de acum înainte 
lângă mine, că mă însoţeşti şi mă ajuţi în toate. 

Cei patru prieteni se îmbrăţişară cu lacrimi în ochi. 

Apoi se despărţiră, fără să ştie dacă se vor mai vedea 
vreodată. 

D'Artagnan se înapoie în strada Tiquetonne, împreună cu 
Porthos, care se frământă şi acum să-şi amintească cine era 
omul pe care îl lovise de moarte cu spadă. Ajungând în faţa 
hanului "La Căpriţa", găsiră caii baronului gata de plecare şi pe 
Mousqueton în şa. 


— Ştii ce? d'Artagnan, îi propuse Porthos. Lasă armele şi 
vino cu mine la Pierrefonds, la Bracieux sau la Vallon; vom 
îmbătrâni împreună, vorbind despre prietenii noştri. 

— Nici gând! răspunse d'Artagnan. La naiba! O să-nceapă 
războiul şi vreau să lupt. Mai sper şi eu ceva. 

— Păi ce vrei să mai ajungi? 

— Mareşal al Franţei, fireşte! 

— Aha! făcu Porthos, privindu-l nedumerit, căci niciodată nu 
se putuse obişnui cu lăudăroşeniile lui. 

— Hai cu mine, Porthos, îl ispiti d'Artagnan şi te fac duce. 

— Nu, se împotrivi Porthos. Mouston nu mai vrea să se 
bată. De altfel, acasă mi s-a pregătit o primire solemnă, să 
crape de ciudă toţi vecinii. 

— La asta n-am ce să mai zic, murmură d'Artagnan, care 
cunoştea vanitatea proaspătului baron. Te las cu bine, prietene! 

— Cu bine, dragul meu căpitan! spuse Porthos. Şi să ştii că 
dacă vrei să vii să mă vezi, vei fi întotdeauna binevenit în 
baronia mea. 

— Când mă-ntorc din bătălie, am să vin negreşit, răspunse 
d'Artagnan. 

— Echipajul domnului baron aşteaptă, rosti Mousqueton. 

Cei doi prieteni îşi strânseră mâna şi se despărţiră. 
D'Artagnan rămase în prag, trist, petrecându-l cu privirea pe 
Porthos. 

După douăzeci de paşi, uriaşul se opri deodată în loc, se 
lovi cu mâna peste frunte şi veni înapoi: 

— Mi-am adus aminte. 

— Ce anume? întrebă d'Artagnan. 

— Ştiu cine-i cerşetorul pe care l-am ucis. 

— Zău? Cine e? 

— Nemernicul ăla de Bonacieux. 

Şi, fericit că a scăpat de gândul ce-l frământă, Porthos se 
grăbi să-l ajungă din urmă pe Mousqueton şi pieri după colţul 
străzii. 

D'Artagnan rămase nemişcat un timp, copleşit de gânduri. 
Apoi, întorcându-se, o zări pe frumoasa Magdalena, care, puţin 
cam neliniştită din pricina noului grad al gasconului, aştepta în 
picioare, în pragul uşii. 

— Magdalena, vorbi el, să-mi dai te rog apartamentul de la 
primul cât. Acum, fiind căpitan de muşchetari, trebuie să-mi 


cinstesc obrazul. Totuşi, păstrează-mi şi camera de la al cincilea. 
Nu ştii niciodată ce se poate întâmpla. 

Capitolul LI Cum cu o pană şi o ameninţare poţi izbândi mai 
repede şi mai bine decât cu spada şi devotamentul (urmare)........ 
449 - 

Capitolul LII Unde se dovedeşte că Regilor le este uneori mai 
greu să se întoarcă, decât să plece din capitala regatului lor......... 
453 - 


Capitolul LIII Unde se dovedeşte că Regilor le este uneori mai 

greu să se întoarcă decât să plece din capitala regatului lor 

tüurmare) fosa ua 2 otite i ati bud Na tea atac gat a 
IES EFG săi i aa da pc cati a a aaa Bi at a 


